༄༅། །སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་ཆེན་པོ་མཆོག་ནས་སློབ་གྲྭ་སོགས་ལ་ཤེས་ཡོན་སློབ་སྦྱོང་བྱེད་སྒོའི་སྐོར་སྩལ་བའི་བཀའ་སློབ་ཕྱོགས་བསྡེབས་བཞུགས་སོ། །

པོད་དང་པོ།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །ཕྱི་ལོ་ ༡༩༥༩ ཟླ་ ༡༡ ཚེས་ ༤ ཉིན་མ་སུ་རི་འུ་སི་ཀྲོག་སློབ་གྲྭར་སྩལ་བའི་བཀའ་སློབ།

ཀ༽ མི་ཚེའི་དོན་ཆེན་དང་། ཤེས་ཡོན་སློབ་སྦྱོང་།

ད་ལན་འདི་ག་འུ་སི་ཀྲོག་སློབ་གྲྭར་ལྟ་སྐོར་དུ་མགྲོན་འབོད་གནང་བ་ལྟར་ངོ་སྐྱོད་བྱ་རྒྱུའི་དུས་སྐབས་བཟང་པོ་ཞིག་བྱུང་བའི་ཁར། ཁྱེད་རྣམ་པས་དགའ་བསུ་དང་སྣེ་ལེན་གཟབ་རྒྱས་གནང་བར་ཧ་ཅང་དགའ་པོ་བྱུང་བ་མ་ཟད། བོད་མི་བྲོས་བྱོལ་བའི་ཆེད་དུ་སྐྱོབ་གསོའི་ཞལ་འདེབས་གནང་བ་བཅས་ལ་ཐུགས་རྗེ་ཆེ་ཞུ་རྒྱུ་ཡིན། སློབ་སྦྱོང་བྱ་རྒྱུ་ནི་མི་རྣམས་ཀྱི་འཚོ་བའི་ནང་དོན་གལ་ཆེན་པོ་ཞིག་ཡིན་པར་བརྟེན་དེ་རིང་ཁྱེད་རྣམ་པའི་སློབ་གྲྭ་འདིར་ལྟ་སྐོར་ཡག་པོ་ཞིག་བྱེད་ཐུབ་པའི་རེ་བ་ཡོད། རིང་མིན་དགུན་ཁའི་གུང་སེང་གཏོང་རྒྱུའི་རིང་དགེ་སློབ་ཚང་མ་སྤྲོ་པོ་ཡོང་བ་དང༌། དགེ་སློབ་ཚང་མ་སྐུ་ཁམས་བདེ་ཐང་ངང༌། ཤེས་ཡོན་འཆད་ཉན་སོགས་འགྲོ་བ་མིའི་ཕན་བདེ་སྒྲུབ་པའི་ལས་དོན་རྣམས་ལེགས་གྲུབ་ཡོང་བའི་སྨོན་འདུན་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༥༩ ཟླ་ ༡༡ ཚེས་ ༡༦ ཉིན་རྒྱ་གར་རྒྱལ་ཡོངས་ལོ་ཆུང་བྱིས་པའི་ཚགས་ཤོག་ཐོག་གནང་བའི་གསུང་འཕྲིན།

ཀ༽ ཆོས་ཕྱོགས་ཀྱི་སློབ་སྦྱོང་དང་། བདེ་སྐྱིད་ལྡན་པའི་མི་ཚེ།

དེང་དུས་ཀྱི་ན་གཞོན་འཚར་ལོངས་ཡོང་བཞིན་པ་རྣམས་ནས་རྒན་རབས་རྣམས་ལས་ལྷག་པའི་ཤེས་ཡོན་སློབ་སྦྱོང་བྱེད་དགོས། གང་ཡིན་ཟེར་ན། དེང་གི་དུས་ཚོད་ཧ་ཅང་མྱུར་མགྱོགས་སུ་འགྲོ་བའི་མྱུར་ཤུགས་ཀྱི་ཚད་དང་མཉམ་པ་ཞིག་བྱེད་དགོས། ཞིབ་ཏུ་བརྗོད་ན་སློབ་སྦྱོང་ནི་རིགས་གཉིས་སུ་འདུས་པ་ཞིག་ཡིན་ཏེ། གཅིག་ནི་འཇིག་རྟེན་འདིའི་གནས་ཚུལ་མཐོང་ཆོས་རིགས་ཀྱི་ཡོན་ཏན་དང༌། ཅིག་ཤོས་ནི། ལྐོག་གྱུར་ཆོས་ལུགས་ཆེས་མཐོའི་རིག་གཞུང་ལ་སློབ་སྦྱོང་བྱ་རྒྱུ་དེ་རེད། དེང་དུས་འཛམ་གླིང་གི་ཡུལ་ཕྱོགས་འགའ་ཤས་ནང་བཟོ་འཕྲུལ་གྱི་ལས་དོན་ཧ་ཅང་ཡར་རྒྱས་ཕྱིན་པ་ང་ཚོས་མཐོང་གསལ་ཡིན་ཡང༌། འགྲོ་བ་མི་རྣམས་ལ་བདེ་སྐྱིད་ཧ་ཅང་ཆེ་བ་ཞིག་མེད། དེའི་རྒྱུ་མཚན་ནི། མི་རྣམས་ནས་ཆོས་ཕྱོགས་ཀྱི་ཆེས་མཐོའི་རིག་གཞུང་ལ་སློབ་སྦྱོང་མ་བྱས་པས་ལན་གཤིས། དུས་སྐབས་འདིའི་ན་གཞོན་རྣམས་ནས་འཇིག་རྟེན་འདིའི་རིག་གསར་ཁོ་ན་མ་ཡིན་པར་ཆོས་ཕྱོགས་ལའང་དོ་སྣང་བྱེད་དགོས་ཤིང༌། སྡུག་བསྔལ་མང་པོ་ཞིག་སེལ་ཐུབ་པ་ནི་ཆོས་ཁོ་ན་ཡིན། བརྩེ་བའི་ན་གཞོན་རྣམས། ཕྲན་གྱི་བསམ་ཚུལ་ནི་དེ་འདྲ་ཞིག་ཡིན་ཀྱང༌། གལ་སྲིད་ཁྱེད་ཚོའི་བསམ་ཚུལ་དང་མཐུན་མིན་ཡོད་ཚེ་དགོངས་འགལ་མེད་པ་ཞུ། ཁྱེད་རྣམ་པ་བདེ་བར་འཚར་ལོངས་ཀྱིས་ཡུལ་ལུང་གི་ཕན་བདེ་སྒྲུབ་པའི་མི་བཟང་པོ་ཞིག་ཡོང་བ་དང༌། སེམས་དང་ལས་དོན་ཐོག་གི་དཀའ་ངལ་བསལ་ཏེ་རང་ཉིད་གཅིག་པུ་མིན་པར་རྒྱ་ཆེའི་མི་མང་གི་ཞབས་འདེགས་ལེགས་གྲུབ་ཡོང་བ། ཁྱེད་རྣམས་བདེ་སྐྱིད་དང་ལྡན་པའི་སྨོན་འདུན་བཅས་ཞུ། ཞེས་གསུང་འཕྲིན་སྩལ།། །།

༄༅། །ཕྱི་ལོ་ ༡༩༦༠ ཟླ་ ༡ ཚེས་ ༢༡ ཉིན་ཝར་ན་སཾ་སྐྲྀ་ཏའི་སློབ་གྲྭ་ཆེན་མོར་སྩལ་བའི་བཀའ་སློབ།

ཀ༽ བཟོ་ལས་ཚན་རིག་དང་། སེམས་ཀྱི་གནས་ཚུལ།

དེ་རིང་སམ་སྐྲྀ་ཏའི་སློབ་གྲྭ་ཆེན་མོ་འདིར་ཕྲན་མགྲོན་འབོད་གནང་བ་ལྟར་བཅར་སྐབས་དབུ་བཞུགས་དང༌། སློབ་གྲྭ་བ་ཚང་མས་དགའ་བརྩེའི་རྣམ་འགྱུར་བཟང་པོ་དང་བཅས་སྣེ་ལེན་གནང་བར་ཧ་ཅང་དགའ་པོ་བྱུང་བས་ཐུགས་རྗེ་ཆེ། ཤེས་བྱ་རིག་པའི་གནས་རྣམས་ལ་སློབ་སྦྱོང་བྱེད་དགོས་པ་ནི་མི་རྣམས་ཀྱི་འགན་འཁུར་ཞིག་རེད། དེ་ནི་དུས་ཡུན་སྐད་ཅིག་ཀྱང་མི་སྡོད་པར་གཞན་དང་གཞན་དུ་འགྱུར་བཞིན་པ་དང༌། མི་ཚོའི་སེམས་སུ་དངངས་སྐྲག་དང༌། བག་མི་ཕེབས་པའི་སྒོ་ནས་ཉིན་མཚན་སྦྲེལ་ནས་འགྲོ་བཞིན་པའི་དེང་དུས་ཀྱི་འཛམ་གླིང་འདིར་ངེས་པར་དུ་དགོས་གལ་ཞིག་རེད། དེ་ལའང་རིགས་གཉིས་ལས། ཚན་རིག་དང༌། བཟོ་ལས་ལ་སོགས་པའི་ཕྱི་དངོས་པོའི་གནས་ཚུལ་གྱི་རིག་གནས་ནི། དེང་སང་གི་དུས་རབས་འདིར་ཆེས་ཆེར་དར་བའི་སྐབས་ཤིག་རེད། འོན་ཀྱང་ནང་སེམས་ཀྱི་གནས་ཚུལ་ལ་བརྟག་དཔྱད་བྱེད་པའི་རིག་གནས་ནི་ད་དུང་མི་རྣམས་ཀྱི་རེ་འདོད་ཁེངས་པ་ཞིག་འབྱུང་ཐུབ་ཀྱི་མེད།

དེས་ན་དེ་རིང་འདིར་འདུས་པའི་ཡུལ་ལུང་དང༌། སྐད་ཡིག་མི་འདྲ་བའི་དགེ་སློབ་ཁྱེད་རྣམ་པས་ཕྱོགས་ཀྱི་དབྱེ་བ་མེད་པར་རིག་པའི་གཞུང་ལུགས་སྒོ་གང་སར་སློབ་གཉེར་དང༌། ཞིབ་རྟོགས་གོ་བསྡུར་ལེགས་པར་གནང་སྟེ་ཕྱི་ནང་རིག་གནས་ལ་མཁས་པའི་ཡང་རྩེར་སོན་པ་ཞིག་ཡོང་བའི་རེ་བ་ཞུ་བཞིན་ཡོད་པར་མ་ཟད། ནང་པའི་ཆོས་ཀྱི་སློབ་ཚན་ཟུར་འཛུགས་འདིས་གཞན་ཕན་གང་ཆེ་ཡོང་བའི་རེ་བ་ཡོད། མཐའ་དོན་དགེ་སློབ་ཚང་མ་སྐུ་ཁམས་བཟང་པོ་དང༌། སློབ་སྦྱོང་གི་བཞེད་དོན་ལེགས་གྲུབ། ཁྱེད་རྣམ་པས་ཇི་ལྟར་རྟོགས་པའི་མཁྱེན་ཡོན་རྣམས་རྒྱ་ཆེའི་མི་མང་གི་འཕྲལ་ཡུན་བདེ་སྐྱིད་འབྱུང་ཐབས་སུ་བེད་སྤྱོད་ཐུབ་པ་བཅས་ཀྱི་སྨོན་འདུན་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༠ ཟླ་ ༣ ཚེས་ ༣ ཉིན་མ་སུ་རིར་བོད་ཕྲུག་སློབ་གྲྭ་དང་པོ་སྒོ་འབྱེད་དབུ་འཛུགས་བསྐྱངས་པའི་ཐོག་སྩལ་བའི་བཀའ་སློབ།

ཀ༽ སློབ་གྲྭ་དབུ་འབྱེད་དང་། མཛད་སྒོའི་བྱུང་རིམ་ལོ་རྒྱུས།

(གོང་ཚེས་ཉིན་མོའི་ཆུ་ཚོད་ ༣ དང་ཕྱེད་ཐོག ཤེས་རིག་གཙོ་འཛིན་ཛ་སག་ཀུན་གླིང་འོད་ཟེར་རྒྱལ་མཚན་དང༌། སློབ་སྤྱི་ཕྲེང་རིང་ཛ་སག་འཇིགས་མེད་སུམ་རྩེན་དབང་པོ། སློབ་དགེ་འགའ་ཤས་བཅས་འབིར་ལ་ཧའོ་སོའི་ཕོ་བྲང་དུ་༸གོང་ས་མཆོག་གདན་ཞུར་བཅར་བསྟུན་བཀའ་བློན་ཚོ་བཅས་སྐུ་འཁོར་ཧྲག་བསྡུས་ཆིབས་བསྒྱུར་གནང༌། སློབ་གྲྭའི་ཉེ་འགྲམ་ནས་སློབ་ཕྲུག་ཚོས་གྲལ་བསྟར་བསྒྲིགས་ཏེ་གུས་འདུད་ཕེབས་བསུ་ཞུས། སློབ་གྲྭའི་མ་ཁང་གི་མདུན་ངོས་ཐོག་གཡབ་འོག་ཧྲལ་སྒོ་ཉིས་གཤིབ་ཡོད་པ་དེར། དར་ཚོན་དང་མེ་ཏོག་གསར་པ་སྣ་ཚོགས་སྦྲེལ་བའི་ཕྲེང་ཤེལ་འཕྲེད་དུ་བཏང་ཡོད་པ་དེ་དག་སྒོ་དབྱེའི་མཚོན་བྱེད་དུ་༸གོང་ས་ཆེན་པོས་གཅོད་བྲེགས་གནང་རྗེས། ཧྲལ་སྒོ་དབྱེ་འབྱེད་མཛད་ཁར་ཐུགས་སྨོན་གནང་སྟེ་ཅུང་ཟད་བཞུགས་པའི་རིང༌། དེ་ཉིན་གྱི་སྐུ་མགྲོན་གྲས་ཌོག་ཊར་ཕིའི་ཤཱ་ཞུ་བ་བགྲེས་སོང་དེ་དང༌། ལྡི་ལི་དབུས་སྐྱོབ་གསོ་ཚོགས་པ་དང༌། ཁའི་ཏོ་ལི་སྐྱོབ་གསོ་ཚོགས་པ། ཨ་རིའི་ཛ་དྲག་སྐྱོབ་གསོ་ཚོགས་པ་སོགས་ཀྱི་ལས་བྱེད་སྐུ་མགྲོན་རྣམས་སྒོའི་ཉེ་འཁྲིས་སུ་བཅར། ༸གོང་ས་མཆོག་གིས་ཧྲལ་སྒོ་དབྱེ་འབྱེད་གནང་སྟེ་ནང་དུ་ཕེབས་རྗེས་སྐུ་མགྲོན་ཚོས་བསྡེབས་གཅིག་ཏུ་བཅར་བར། ཧྲལ་སྒོ་ཆུང་ཞིང༌། ནང་དུ་གཡབ་འོག་ས་ཆ་གོ་ཡུལ་དོག་པའི་དབང་གིས་ཁོང་ཚོ་ཕན་ཚུན་འཚང་ག་ཐེབས་པ་ལྟ་བུས་ཌོག་ཊར་ཕིའི་ཤཱ་འགྱེལ་གྲབས་བྱས་པ་༸གོང་ས་མཆོག་གིས་གཟིགས་ཏེ།)

རྟེན་འབྲེལ་ཡག་པོ་བྱུང༌། རྒྱ་གར་ནང་བོད་པའི་སློབ་གྲྭར་སློབ་སྦྱོང་བྱེད་མཁན་འཚང་ག་ཤིག་ཤིག་ཡོང་བ་འདུག ཅེས་བཀའ་གནང༌།

(དེ་ནས་སློབ་ཁང་ཁག་ལ་གཟིགས་སྐོར་གྲུབ་རྗེས། མདུན་གྱི་སྤང་ཐང་ཆུང་ཆུང་དེའི་དབུས་སུ་༸གོང་ས་མཆོག་དང༌། གཡས་གཡོན་དུ་སྐུ་མགྲོན་ཁག་ཞབས་སྟེགས་སྟེང་བཞུགས། མདུན་དཀྱིལ་དུ་དགེ་རྒན་རྣམས་དང༌། སློབ་ཕྲུག་ལྔ་བཅུ་སྐོར་སྐྱིལ་ཀྲུང་གིས་འཁོད། ཕྱེ་མར་ཆང་ཕུད་དང༌། གྲོ་མ་འབྲས་སིལ། གསོལ་ཇ་སོགས་རིམ་བཞིན་བཏེགས། ཤེས་རིག་གཙོ་འཛིན་ནས། སློབ་གྲྭ་དངོས་གཞི་ཚུགས་ཆོག་གྲ་སྒྲིག་ཞུ་སྟངས་དང་། སློབ་སྦྱོང་ཡང་འགོ་འཛུགས་ཟིན་པས་གནས་ཚུལ་རྣམས་༸སྙན་སེང་ཞུས། དེ་རྗེས་༸གོང་ས་མཆོག་ནས་དགེ་སློབ་རྣམས་ལ་སྐྱབས་འགྲོ་དང༌། གང་བློ་མ། ༸རྒྱལ་བའི་༸ཞབས་བརྟན་བཅས་ཀྱི་ལྗགས་ལུང་མཇུག་ཏུ། བཀའ་སློབ་གཟབ་རྒྱས་གནང་བའི་སྙིང་དོན་དུ།)

ཁ༽ བོད་ཀྱི་རྒྱལ་རབས་ལོ་རྒྱུས་དང་། ཆུ་སྤྲེལ་ཞལ་གདམས།

སྔ་དུས་བོད་རྗེ་ཆོས་རྒྱལ་མེས་དབོན་རྣམ་གསུམ་གྱི་སྐུ་རིང་ལ་བོད་དང་རྒྱ་ནག་རང་དབང་རང་བཙན་གྱི་རྒྱལ་ཁབ་འདྲ་མཉམ་ཡིན་པས་མ་ཚད། ཆོས་སྲིད་གང་ཅིའི་ཆ་ནས་བོད་རྒྱལ་ཁབ་ཀྱི་སྙན་གྲགས་འཛམ་གླིང་དུ་ཁྱབ་པ་བྱུང་བ་དང༌། བོད་སིལ་བུར་གྱུར་རྗེས་སྲིད་ཕྱོགས་ཀྱི་སྟོབས་ཤུགས་ཉམས་གུད་བྱུང་ལུགས། ས་སྐྱ་དང༌། ཕག་གྲུ། རིན་སྤུངས། གཙང་པ་བཅས་པའི་དུས་རིང་ལ་བོད་ཀྱི་ཆབ་སྲིད་ཀྱི་གནས་སྟངས། དགའ་ལྡན་ཕོ་བྲང་དང༌། མན་ཇུའི་དུས་སྐབས་ཀྱི་འབྲེལ་བ། ༸རྒྱལ་དབང་སྐུ་གོང་མས་སྐུ་ངལ་མང་པོ་ལྷུར་བཞེས་ཀྱིས་བོད་རང་དབང་རང་བཙན་དུ་འཛིན་སྐྱོང་གནང་བའི་ཁར། ཆུ་སྤྲེལ་ཞལ་གདམས་ནང་སོག་ཡུལ་དུ་དམར་པོའི་ལས་འགུལ་དངོས་སུ་བྱུང་བའི་གནས་ལུགས་དཔེར་བཀོད་དེ། འབྱུང་འགྱུར་བོད་ལྗོངས་ཆོས་ཀྱི་ཞིང་སར་ཡང་ཕྱི་ནང་གང་ས་ནས་ལྷགས་པར་ངེས་པས་དེ་སྐབས་རང་ས་སྲུང་མ་ནུས་ན། ༸རྒྱལ་བ་ཡབ་སྲས་ཀྱིས་མཚོན་བསྟན་འཛིན་སྐྱེས་འཕགས་མིང་མེད་དུ་འཇོམས་ཤིང༌། བླ་བྲང་ཁག་དང༌། བསྟན་འཛིན་ཆོས་བྱེད་དགེ་འདུན་གྱི་སྡེའི་འཛིན་དབང་མཆོད་རྒྱུན་དང་བཅས་པ་རྩ་བརླག ཆོས་རྒྱལ་མེས་དབོན་རྣམ་གསུམ་གྱི་བཞེད་རྒྱུན་ཆབ་སྲིད་ཀྱང་མིང་ཙམ་དུ་ཉམས་དམས། ཞབས་འབྲིང་ཀུན་ཀྱང་ཕ་གཞིས་རྒྱུ་ནོར་རྩ་འཕྲོག་དགྲ་ཡའི་བྲན་དུ་འགྱུར་རྒྱུ། ཡིད་ཅན་ཀུན་ཀྱང་མནར་གཅོད་འཇིགས་སྐྲག་གི་སྡུག་བསྔལ་ཉིན་མཚན་མི་འཁྱོལ་བའི་དུས་ཤིག་འབྱུང་ངེས་ཞེས་གསལ་པོར་གསུངས་ཡོད་པ་སོགས་ཀྱི་གནས་ལུགས་རྣམས་ཞིབ་གསལ་བཀའ་གནང༌།

བར་སྐབས་ཉེ་བའི་དུས་ཀྱི་གནས་ཚུལ་རྒྱས་བཤད་བྱེད་མ་དགོས་པ་ང་རང་ཚོ་ཚང་མས་བློ་མངགས་སེམས་གསལ་ལྟར། རྒྱ་ནག་ཁྱོན་ཡོངས་ལ་དམར་པོས་དབང་སྒྱུར་བྱས་མ་ཐག་བོད་སར་བཙན་འཛུལ་བྱས། ༡༩༥༩ ལོའི་བོད་རྒྱའི་གྲོས་མཐུན་ལའང་རྒྱ་ཕྱོགས་ནས་བརྩི་མེད་བདལ་བཤིག་རིམ་བཏང་བཙན་དབང་ཇེ་ཆེ་ཇེ་སྡུག་གིས་ ༡༩༥༥ དང་ ༡༩༥༦ ལོ་ནས་མདོ་སྟོད་སྨད་ཀྱི་ས་ཁུལ་ལ་ཁྲིམས་འགལ་དྲག་གནོན་ཚད་མེད་བྱས་ཡོད། འོན་ཀྱང་ང་ཚོའི་ཕྱོགས་ནས་བོད་རྒྱ་གཉིས་ཚ་གྲང་དགྲ་གཤེད་ལྟ་བུའི་འགལ་ཟླ་མ་ཡིན་པར་གཉིས་ཕན་གཉིས་ལོའི་ལམ་ནས་ཞི་མཐུན་མཉམ་གནས་ཡོང་ཐབས་མི་ལོ་དགུའི་རིང་ཐབས་མཁས་འབད་བརྩོན་ཇི་བྱས་ལ་རྒྱ་ཕྱོགས་ནས་དང་ལེན་བསམ་ཤེས་ཅི་ཡང་མ་བྱས་པར། སྔ་ལོ་ལྷ་སར་དྲག་གནོན་མི་བཟད་པ་དེ་ལྟ་བུ་བྱས་ཏེ། ད་ཆ་སྐུ་གོང་མས་ཞལ་གདམས་ཇི་གནང་གི་གནད་དོན་རྣམས་མངོན་སུམ་དུ་མྱོང་དགོས་པའི་གནས་ཚུལ་ཐབས་སྡུག་འདི་འདྲ་ཞིག་བྱུང་བ་རེད།

ག༽ འཛམ་གླིང་གི་འགྱུར་འགྲོས་དང་། དེང་དུས་ཀྱི་ཤེས་ཡོན།

ང་ཚོར་གནས་ཚུལ་ཐབས་སྡུག་འདི་འདྲ་ཡོང་བ་ལ་རྒྱུ་རྐྱེན་མང་པོ་ཡོད་ཀྱང༌། རྒྱུ་རྐྱེན་གཙོ་ཆེ་ཤོས་གཅིག་ནི། བོད་རྒྱ་ཆེའི་མི་མང་སྨོས་ཅི། བོད་གཞུང་གི་ཆབ་སྲིད་འཛིན་སྐྱོང་བྱེད་མཁན་ཚོ་ལ་ཡང་དུས་བསྟུན་གྱི་ཤེས་ཡོན་འདང་བ་མེད་པ་དེ་ལ་ཐུག་ཡོད། འཛམ་གླིང་ནང་ཆབ་སྲིད་དང༌། དཔལ་འབྱོར། ཤེས་རིག་ལ་སོགས་པར་འགྱུར་བ་གང་འདྲ་ཞིག་འགྲོ་གི་ཡོད་པ་ང་ཚོས་ཤེས་མ་ཐུབ་པ་དང༌། འཛམ་གླིང་གི་འགྱུར་འགྲོས་དེ་དག་དང་བསྟུན་ནས་ང་ཚོས་གོམ་པ་སྤོ་མ་ཐུབ་པར་བསྡད་པའི་དབང་གིས་ང་ཚོར་དཀའ་ངལ་འདི་དག་འཕྲད་པ་ཡིན།

ད་ཆ་ང་ཚོས་བོད་ལུང་པ་རྒྱ་མིའི་ལག་ནས་རྩིས་བླངས་ཏེ་འཛམ་གླིང་སྤྱིའི་འགྲོ་ལུགས་དང་མཐུན་པར་མང་གཙོའི་ལམ་སྲོལ་ལྡན་པའི་བོད་རྒྱལ་ཁབ་འཛིན་སྐྱོང་ལེགས་པར་ཐུབ་པ་ཞིག་བྱེད་དགོས། དེ་ཡོང་བ་ལ་རྒྱ་ཆེའི་བོད་མི་མང་ཚོགས་ལ་དེང་དུས་ཀྱི་ཤེས་ཡོན་ཚད་ལོངས་པ་ཞིག་མེད་ཐབས་མེད། དེའི་དོན་དུ་ད་ལྟ་འདིར་ང་ཚོས་སློབ་གྲྭ་ཆུང་ངུ་ཞིག་ཛ་དྲག་གི་སྒོ་ནས་འགོ་འཛུགས་བྱེད་དགོས་པའི་གནད་དོན་དེ་ལྟར་ཡིན་པས། ཁྱེད་རང་ཚོ་དགེ་སློབ་ལས་བྱེད་དང་བཅས་པས་ང་ཚོའི་རྩ་དོན་དམིགས་ཡུལ་དེ་སེམས་ལ་བཞག་སྟེ། སློབ་སྦྱོང་བྱེད་སྒོ་འདིའི་ཐོག་གྲུབ་འབྲས་བཟང་པོ་ཐོན་པ་ཞིག་ངེས་པར་དུ་བྱེད་དགོས།

ད་ཕྱིན་ཆད་ང་ཚོས་སྔར་བཞིན་ཕྱི་རྒྱལ་ལ་འབྲེལ་བ་མ་བྱས་པར་རང་ཉིད་གཅིག་པུར་སྡོད་ཐུབ་ཐབས་གཏན་ནས་མེད་པས། ང་ཚོའི་ཁྱིམ་མཚེས་རྒྱ་གར་གྱི་སྐད་ཡིག་དང༌། འཛམ་གླིང་དུ་ཁྱབ་རྒྱ་ཆེ་ཤོས་དབྱིན་ཇིའི་སྐད་ཡིག འཛམ་གླིང་གི་ཆབ་སྲིད་དང་། དཔལ་འབྱོར་སྐོར། ཚན་རིག་ལ་སོགས་པའི་དེང་དུས་ཀྱི་ཤེས་བྱའི་རྣམ་གྲངས་གཙོ་ཆེ་བ་ཚང་མར་སློབ་སྦྱོང་བྱེད་དགོས་ཤིང༌། དེ་དང་ཆབས་ཅིག་ང་ཚོ་བོད་མི་རིགས་རང་ཉིད་ཀྱི་ཡི་གེ་དང༌། ནང་ཆོས་གཙོ་བོར་གྱུར་པའི་རིག་གཞུང་གི་རྣམ་གྲངས་མང་དག་ཡོད་པ་རྣམས་ཀྱང་ངེས་པར་དུ་སློབ་སྦྱོང་བྱས་ཏེ་དོན་སྙིང་ང་ཚོའི་བོད་ཕྲུག་ན་གཞོན་མི་རབས་གསར་པ་འདི་དག་ཆོས་སྲིད་གཉིས་ལྡན་གྱི་ཤེས་ཡོན་ཅན་ཤ་སྟག་ཡོང་ཐབས་འབད་བརྩོན་བྱེད་དགོས་ལུགས་སོགས་བཀའ་སློབ་ཞིབ་རྒྱས་སྩལ་ཏོ།། །།

༄༅། །ཕྱི་ལོ་ ༡༩༦༠ ཟླ་ ༥ ཚེས་ ༢༠ ཉིན་བཞུགས་སྒར་བོད་ཕྲུག་ཁྱིམ་སྡེར་ལམ་བཟོ་ཁག་ནས་གསར་འབྱོར་ཕྲུ་གུ་ཚོ་ཁག་གཅིག་མཇལ་ཁར་འཁྲིད་བཅར་ལ་བཀའ་སློབ་སྩལ་བ།

ཀ༽ བོད་ཕྲུག་ན་གཞོན་དང་། མ་འོངས་པའི་རེ་ཡུལ།

ད་ལྟ་ཁྱེད་རང་ཚོ་ཕྲུ་གུ་ཆུང་ཆུང་ཞེ་གཅིག་རེད། འོན་ཀྱང་ད་ནས་ཉིན་རེ་བཞིན་ཡར་རྒྱས་འཕེལ་འགྱུར་བྱུང་སྟེ་རྗེས་སུ་བོད་མི་གྲ་མ་དར་མ་དེ་འདྲ་ཆགས་ཀྱི་རེད། ངས་ཁྱེད་ཚོ་ཕྲུ་གུ་ཐེབས་ཆག་གཅིག་ཡིན་པར་ངོས་འཛིན་བྱེད་ཀྱི་མེད། ཁྱེད་རང་ཚོ་བོད་ཀྱི་བསྟན་པ་ཆབ་སྲིད་ཀྱི་ལས་འགན་ཁུར་མཁན་དང་། མ་འོངས་པའི་རེ་ཡུལ་ཆེན་པོ་ཞིག་ཡིན་པར་ཆ་འཇོག་བྱེད་ཀྱི་ཡོད། ཕྱིན་ཆད་བོད་ཀྱི་བསྟན་པ་ཆབ་སྲིད་ཀྱི་ལས་འགན་ཡག་པོ་ཁུར་ཐུབ་པའི་ཆེད་དུ་ཁྱེད་ཚོས་ང་རང་ཚོའི་བོད་པའི་ཡི་གེ་དང༌། བོད་ཀྱི་ཡོན་ཏན་ངེས་པར་ཤེས་དགོས་པ་མ་ཟད། ཧིན་དཱི་དང༌། དབྱིན་ཇིའི་སྐད་ཡིག དུས་བསྟུན་ཕྱི་རྒྱལ་གྱི་ཤེས་རིག་མཁོ་ངེས་བཅས་ངེས་པར་སློབ་སྦྱོང་བྱེད་དགོས།

དེ་ནས་གལ་ཆེ་ཤོས་ཤིག་ལ་ཁྱེད་ཚོ་ཕྲུ་གུ་ཡིན་ཡང་ནང་ཁུལ་འཆམ་པོ་དང༌། ཕན་ཚུན་རོགས་རམ་བྱེད་རྒྱུ་དེ་གལ་གནད་ཆེན་པོ་རེད། དེ་བཞིན་ཁྱེད་ཚོས་གཙང་སྦྲ་དོད་པོ་བྱས་ནས་གཟུགས་པོ་གཙང་མ་དང༌། ལུས་ལ་ན་ཚ་མ་ཕོག་པ། བདེ་པོ་ཐང་མ་ཡོང་བ་བཅས་ལ་དུས་རྟག་ཏུ་གཟབ་གཟབ་བྱེད་དགོས། ང་ཚོ་མི་རབས་རྒན་པས་ཁྱེད་རང་ཚོ་དྲིན་ཆུང་དུ་མ་བཏང་བར་ཁྱེད་རང་ཚོར་རེ་བ་ཆེན་པོ་བཅོལ་གྱི་ཡོད། དེ་རྩིས་ཁྱེད་ཚོས་ང་ནི་བོད་ཀྱི་བསྟན་པ་ཆབ་སྲིད་ལ་ཞབས་འདེགས་ཞུ་མཁན་ཞིག་ཡིན་བསམ་དགོས། དུས་རྒྱུན་དུ་བདེ་སྡུག་བཟང་ངན་གང་བྱུང་ཡང་རང་གི་སེམས་ཤུགས་རྩ་བ་ནས་མ་ཆག་པ་བྱེད་དགོས།

ཕྲུ་གུ་ཚོ་མི་རང་རེད། རྩྭ་ཤིང་མེ་ཏོག་གི་སྡོང་པོ་ཆུང་ཆུང་དེ་ལྟར་མིན། རྩྭ་ཤིང་སོགས་ཡིན་ན་ཉི་མ་ཚ་པོ་བསྟན་དུས་ལོ་མ་ཚོ་རྙིད་འགྲོ་གི་རེད། སེར་བ་དང་དྲག་ཆར་གཏོང་དུས་ལོ་མ་དང་ཡལ་ག་ཆག་ནས་འཐོར་འགྲོ་གི་རེད། ནམ་དུས་གྲང་མོ་བྱུང་དུས་སྡོང་པོ་འཁྱགས་ནས་སྐྱེ་ཐུབ་ཀྱི་མ་རེད། ཁྱེད་ཚོ་སེམས་ཅན་མི་རང་ཡིན་སྟབས་ཕྱིའི་དཀའ་སྡུག་ལ་སྣང་དག་གཏོང་གི་མ་རེད། ཕྱིའི་དཀའ་སྡུག་གང་བྱུང་ཡང་ནང་གི་བསམ་བློ་འགྱུར་མེད་བརྟན་པོ་སྡོད་ཐུབ་ཀྱི་རེད།

ཁ༽ ལུས་སེམས་ཀྱི་རྨ་ཁ་དང་། བསྟན་སྲིད་ཀྱི་འགན་འཁུར།

ཕྲུ་གུ་ཆུང་ཆུང་ཞིག་གི་མགོ་བོའི་རྨ་ལ་གཟིགས་བཞིན་དུ་ང་རང་ཚོ་བོད་མི་ཚོར་དོན་དམ་གྱི་རྨ་རྨས་ཆེན་པོ་བཟོས་ཡོད། ང་རང་ཚོ་ལ་དཀའ་ལས་ཁག་པོ་འདི་འདྲ་བཟོ་མཁན་སུ་རེད། རྒྱ་མི་དམར་པོ་མ་རེད་དམ། རྒྱ་མི་དམར་པོས་བོད་ལ་ང་རང་ཚོའི་ཕ་མ་དང༌། སྤུན་རིགས་སྟོང་ཕྲག་མང་པོ་དམར་གསོད་བཏང་དང་གཏོང་བཞིན་རེད། རྒྱ་མི་དམར་པོའི་བྱེད་སྟངས་སྡུག་པོ་འདི་སེམས་ཀྱི་གཏིང་ལ་ཉར་ནས་རུས་ཁོག་ལ་བཙའ་བརྒྱབ་ཀྱང་མ་བརྗེད་པ་བྱེད་དགོས། དེ་ཡང་ང་རང་ཚོ་ཚང་མས་ཕྱི་ནང་གི་ཡོན་ཏན་ལ་སློབ་སྦྱོང་བྱས་ཏེ་དྲང་ཞིང་བདེན་པའི་ཐོག་ནས་རྒྱ་དམར་ལ་ཁ་གཏད་གཅོག་དགོས། དེ་རྩིས་ཁྱེད་ཚོས་གཉེན་ལྕུག་མྱུ་གུ་གསར་པ་ལྟ་བུར་ཉིན་སྐྱེད་ཞག་སྐྱེད་དུ་འགྲོ་བའི་དུས་ཚོད་ཆུད་ཟོས་སུ་མ་བཏང་བར་ཧུར་བརྩོན་ཆེན་པོ་བྱེད་དགོས།

བོད་ཀྱི་བསྟན་པ་ཆབ་སྲིད་ཀྱི་ལས་འགན་དེ་བོད་མི་ཚང་མས་འཁྱེར་དགོས། བོད་མི་ཕོ་མོ་དང༌། དྲག་ཞན། གྲལ་རིམ་སོགས་ཀྱི་དབྱེ་བ་རྩ་བ་ནས་མེད། ཁྱེད་ཚོ་བུ་བུ་མོ་གང་འདྲ་ཞིག་ཡིན་ཡང་ཚང་མས་མཇུག་ལ་ང་ཚོ་བོད་ཀྱི་བསྟན་པ་ཆབ་སྲིད་ཀྱི་ལས་འགན་འཁུར་མཁན་ཞིག་ཡིན་བསམ་པའི་ངང་ནས་སློབ་སྦྱོང་བྱེད་དགོས། ངས་དེ་རིང་ཁྱེད་ཚོ་ཕྲུ་གུ་ཆུང་ཆུང་ལ་སྐད་ཆ་ཆེན་པོ་ཤོད་པར་ཐལ་སོང༌། འོན་ཀྱང་འདི་ལ་དགོས་པ་ཡོད། ཁྱེད་ཚོ་ཕྲུ་གུ་རྒན་པས་དོན་དག་ཕལ་ཆེར་ཤེས་ཀྱི་རེད། དོན་དག་དེ་ཚོ་ཕྲུ་གུ་ཆུང་བ་ཚོར་ནང་སློབ་བྱེད་དགོས། ཁྱེད་ཚོ་ཕ་མའི་དོན་ལ་སེམས་ཁྲལ་མ་བྱེད། ཕ་མ་ཚོས་ཀྱང་ཁྱེད་ཚོའི་གནས་ཚུལ་གོ་ནས་སེམས་ཁྲལ་མེད་པར་དགའ་པོ་དང་བློ་བདེ་པོ་ཡོང་ཐུབ་ཀྱི་རེད། ཅེས་གསུངས།

བུ་རྫི་མ་མ་གཉིས་ལ་གཟིགས་ཏེ་ཁྱེད་གཉིས་ནས་ཕྲུ་གུ་ཚོར་ཉེ་རིང་མེད་པའི་གཡོག་བྱེད་དང་བྱམས་སྐྱོང་བྱེད་དགོས། ལྷག་པར་གཙང་སྦྲ་འཕྲོད་བསྟེན་གང་གཟབ་བྱེད་དགོས། ཁྱེད་གཉིས་ནས་ང་རང་ཚོ་ཁག་པོའི་སྐབས་འདིར་དཀའ་ལས་བརྒྱབ་པར་ང་ཡང་དགའ་པོ་བྱུང༌། ངས་ཁྱེད་གཉིས་བརྗེད་མི་ཡོང༌། རྗེས་སུ་ཕྲུ་གུ་ཚོས་ཀྱང་ང་ཚོ་ཁག་པོ་འགྲོ་སྟངས་མ་ཤེས་པའི་དུས་ལ་མ་མ་ཁོང་གཉིས་ཀྱིས་བྱམས་པོ་བྱས་བྱུང་ཟེར་བ་དང༌། ནམ་ཡང་བརྗེད་རྒྱུ་མེད་པ་ཞིག་ཏན་ཏན་ཡོང་གི་རེད། ཕྲུ་གུ་འདི་ཚོར་ངའི་ཨ་ཅག་ལགས་ནས་ཐུགས་འགན་རྐང་བཞེས་ཀྱིས་འགོ་འདོན་རོགས་རམ་གནང་རྒྱུ་དང༌། ངས་ཀྱང་ལྟ་རྟོག་རྒྱུན་མར་བྱེད་རྒྱུ་ཡིན་པས་དེ་ལུགས་ཁྱེད་ཚོ་བློ་སེམས་བདེ་པོར་སྡོད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༠ ཟླ་ ༦ ཚེ་ ༡༥ ཉིན་མ་སུ་རིར་ཐོན་མཁན་གཙོ་བོར་གྱུར་པའི་བཙན་བྱོལ་བོད་མིའི་བུ་ཕྲུག་ཁག་གཅིག་ལ་བཀའ་སློབ་སྩལ་བ།

ཀ༽ སློབ་སྦྱོང་ལ་འབད་ཐབས་དང་། མ་འོངས་པའི་རེ་སྨོན།

ཁྱེད་ཚོ་ཚང་མ་གྲུང་ཧྲིལ་ཧྲིལ་ཡག་པོ་ཆགས་འདུག ང་དགའ་པོ་བྱུང༌། ད་ཁྱེད་ཚོའི་ནང་ནས་ཕྲུ་གུ་རྒན་པ་ཚོ་སང་ཉིན་མ་སུ་རིར་སློབ་གྲྭར་ཐོན་མཁན་ཡིན་སྟབས། ངས་ཁྱེད་ཚོ་ལ་སྐད་ཆ་ཚིག་ཁ་ཤས་ཤོད་རྒྱུ་ཡོད། ཁ་སང་ངས་ཁྱེད་ཚོར་བཤད་པ་ལྟར། དེང་སང་ང་རང་ཚོ་དཀའ་ངལ་ཆེན་པོ་ཡོད། དཀའ་ངལ་འདི་སེལ་བའི་དོན་ལ་ཚང་མས་ཤེས་ཡོན་སློབ་སྦྱོང་བྱེད་དགོས། ལྷག་པར་མ་འོངས་པའི་དཀའ་ངལ་སེལ་ཐབས་ལ་ཁྱེད་ཚོ་ལོ་ཆུང་གི་དུས་ཚོད་འཕྲོ་བརླག་ཏུ་མ་སོང་བ་ཞིག་ངེས་པར་བྱེད་དགོས། ཁྱེད་ཚོ་དྷ་རམ་ས་ལར་སླེབས་ནས་ཟླ་གཅིག་ལྷག་ཙམ་སོང་རིང་ཡར་རྒྱས་བྱུང་བ་འདི་ལས་ཀྱང་ཡར་རྒྱས་ཆེ་བ་དང༌། མྱུར་བ་ཡོང་ཐུབ་པ་བྱེད་དགོས། ཁྱེད་ཚོས་ཡོན་ཏན་ཤེས་ཏེ་དོན་དག་མགོ་འཚོས་མཚམས་ང་ཚོར་དཀའ་ངལ་གང་ཡོད་ད་ལྟ་ལས་གསལ་བ་ཤེས་ཐུབ་ཀྱི་རེད། ང་ཚོར་འཕྲལ་སྒང་ཁག་པོ་གང་ཡོད་བཟོད་ཐུབ་པ་ཞིག་ཅིས་ཀྱང་བྱེད་དགོས། དེ་བྱུང་ན་ཕྱིན་ཆད་ཕུགས་ལ་བདེ་སྐྱིད་དགེ་མཚན་ཆེན་པོ་ཞིག་སྒྲུབ་ཐུབ།

དེང་སང་ང་རང་ཚོའི་ཕ་ཡུལ་བོད་དེ་མི་གཞན་དག་གི་ལག་ཏུ་ཚུད་ནས། བོད་ལུང་པ་བོད་མིའི་ལག་པར་མེད་པ་འདི་སེམས་པ་ཧ་ཅང་སྐྱོ་པོ་དང༌། བློ་ཕམ་ཆེན་པོ་ཞིག་རེད། གལ་ཏེ་རྒྱ་མི་དམར་པོའི་བཙན་འོག་ཏུ་ཚུད་པའི་ང་རང་ཚོའི་ཡུལ་མི་ཚོར་རང་དབང་གི་བདེ་བ་ཞིག་ཡོད་ན་ཡང་ཨའོ་ཙི་རེད། དེ་ཡང་ཡོད་པ་མ་རེད། ཁོང་ཚོ་ཚང་མ་དམྱལ་བ་མི་ཡུལ་དུ་མྱངས་ཟེར་བ་དེ་དངོས་གནས་དྲང་གནས་མྱོང་གི་ཡོད་པ་རེད། ཡིན་ན་ཡང༌། བོད་དུ་ཡོད་པའི་ང་རང་ཚོའི་མི་ཚང་མས་སེམས་ཤུགས་རྩ་བ་ནས་མ་ཆག་པར་རྒྱ་དམར་ལ་ངོ་རྒོལ་བྱེད་ཀྱི་ཡོད་པ་དང༌། ཁོང་ཚོས་རྒྱ་གར་ཁུལ་ང་རང་ཚོ་མི་མང་པོ་ཞིག་འབྱོར་ཡོད་པ་རྣམས་ལ་རེ་བ་ཆེན་པོ་བྱས་ཏེ། ནམ་ཞིག་རང་ཡུལ་གྱི་དབང་ཆ་དེ་རང་མིའི་ལག་ཏུ་ལོན་ཐུབ་རྒྱུར་ཡིད་ཆེས་ཀྱི་ཡོད་པ་ནི། ཉེ་ཆར་བོད་ནས་ཡོང་མཁན་གྱིས་གནས་ཚུལ་གསལ་པོ་དེ་ལྟར་ཟེར་གྱི་འདུག དེ་རྩིས་ང་རང་ཚོ་ཚང་མས་སེམས་ལ་བཞག་ནས་འབད་བརྩོན་ཧུར་སྐྱེད་བྱེད་དགོས།

ཁ༽ གཙང་འཕྲོད་དང་། འཆམ་མཐུན། བཟང་སྤྱོད།

ཁྱེད་ཚོས་ད་ལྟའི་དུས་སྐབས་དང༌། ལུང་པ། གནས་ཚུལ་བཅས་ལ་གང་ས་ནས་མི་འདྲ་བ་ཡིན་པ་ངེས་པར་དྲན་དགོས། ཁྱེད་ཚོས་གལ་ཆེ་ཤོས་ཤིག་ལ། དུས་དང་རྣམ་པ་ཀུན་ཏུ་གཙང་སྦྲ་དོད་པོ་བྱེད་དགོས། གཙང་མ་ཡག་པོ་མ་བྱུང་ན་ལུས་ལ་ན་ཚ་ཕོག་ནས་སློབ་སྦྱོང་དང་ལས་ཀ་གང་ཡང་བྱེད་ཐུབ་ཀྱི་མ་རེད། དེས་མ་ཚད་ཤི་བའི་ཉེན་ཁ་ཡང་ཡོད། ང་རང་ཚོས་བོད་བསྟན་པ་ཆབ་སྲིད་ཀྱི་ཞབས་འདེགས་ཞུ་བར་བྱེད་པ་ལ་གཟུགས་པོ་ཐང་ཐང་ཞིག་ངེས་པར་དུ་དགོས། ལྷག་བསམ་དག་པོ་ཡོད་ཀྱང་གཟུགས་པོ་གཅོང་པོ་ཡིན་ན་ཕན་ནུས་ཐོན་གྱི་མ་རེད། དེ་རྩིས་ཁྱེད་ཚོས་གཟུགས་པོར་གཅེས་སྤྲས་ཀྱི་སྒོ་ནས་བདེ་པོ་ཐང་མ་ཞིག་ཡོང་བ་བྱེད་དགོས། ཁྱེད་ཚོ་ནི་ད་ལྟ་མེ་ཏོག་མྱུ་གུ་གསར་དུ་བཞད་ཡོང་བ་དང་འདྲ་བ་ཡིན་པས། ང་ཚོས་མེ་ཏོག་ལ་གཡོག་ཡག་པོ་བྱས་ནས་རྙིད་དུ་འཇུག་གི་མ་རེད། ང་ཚོས་ངེས་པར་དུ་མེ་ཏོག་འདི་ཚོ་སྐྱོན་མེད་འཚར་ལོངས་ཡོང་བར་དུས་རྟག་ཏུ་འབད་བརྩོན་བྱེད་ཀྱི་རེད།

ཡང་ངས་ཁྱེད་ཚོར་གལ་ཆེ་ཤོས་ཤིག་མངགས་རྒྱུ་ཡོད། དེ་ནི་ཁྱེད་ཚོ་ནང་ཁུལ་འཆམ་པོ་དང༌། ཕན་ཚུན་དགའ་པོ་བྱེད་དགོས། ཚང་མ་རིགས་གཅིག ཕ་མ་གཅིག་གི་ཕྲུ་གུ་སྡུག་པོ་མཉམ་དུ་མྱོང་མཁན། ད་ལྟའི་བསམ་བློ་དང༌། ཕྱིན་ཆད་ཀྱི་དམིགས་ཡུལ་གཅིག་ཡིན་པ་ཤ་སྟག་རེད། རྒན་གཞོན་བརྩི་བཀུར་དང༌། གཅིག་གིས་གཅིག་ལ་བརྩི་མཐོང་ཆེན་པོ་བྱེད་དགོས། མ་སུ་རིར་སློབ་ཕྲུག་རྒན་པ་རྣམས་ལ་རྣམ་ཀུན་གྱི་འགྲོ་ལུགས་སྤྱོད་གསུམ་གང་ཅིའི་སྐོར་སྐད་ཆ་འདྲི་དགོས། ཁོང་ཚོས་བསླབ་བྱ་བཟང་པོ་གང་བྱས་པ་དེ་བཞིན་ལག་ལེན་བྱེད་དགོས། དཔེར་ན། ཉིན་རེ་ཞོགས་པ་ལངས་ནས་ཁྲུས་རྒྱག་པ་དང༌། སྐྱབས་འགྲོ་སོགས་དཔེ་ཆ་སྐྱོར་འཛིན། ལུས་རྩལ་རྩེད་སྦྱོང༌། སྔ་དགོང་སློབ་སྦྱོང་ཁག ལྟོ་ཟ་སྟངས་ཚུན་ཚད་གང་ཅིའི་འགྲོ་འདུག་སྤྱོད་གསུམ་སྐོར་སློབ་གྲྭ་བ་སྔོན་མ་ཚོ་སྒྲིག་ལ་ཆུད་ཚར་བ་ནང་བཞིན་ཁྱེད་ཚོས་བྱེད་དགོས།

དུས་རྒྱུན་ཕྱི་ནང་གང་སར་སྤྱོད་ལམ་ཡག་པོ་དགོས། ང་རང་ཚོས་སྒུལ་བསྐྱོད་གང་བྱེད་ཚང་མ་བོད་མི་ཡོངས་རྫོགས་དང་འབྲེལ་བ་ཡོད། བོད་པ་མི་གཅིག་གི་སྤྱོད་ལམ་ཡག་པོ་བྱུང་ན། དེ་ནི་བོད་རིགས་ཚང་མའི་རྒྱན་ཡིན་པ་དང༌། བོད་པ་མི་གཅིག་གི་སྤྱོད་ལམ་སྡུག་པོ་བྱུང་ན། དེ་ནི་བོད་རིགས་ཚང་མའི་རྐང་འདྲེན་ཡིན་པ་དེ་རྒྱུན་དུ་སེམས་བཅང་བྱེད་དགོས། བོད་མི་ཕྲུ་གུ་གཅིག་གི་སྤྱོད་ཚུལ་ཡིན་ཡང༌། དེ་ནི་བོད་ཡོངས་རྫོགས་ཀྱི་གཏམ་དོན་དང་བསྟན་པ་ཆབ་སྲིད་དང་འབྲེལ་བ་ཡོད། ང་རང་ཚོས་ཕྱི་ནང་གང་སར་སྤྱོད་ཚུལ་བཟང་པོ་བྱེད་དགོས་པ་འདི་གལ་ཆེན་པོ། ཧ་ཅང་གི་གལ་ཆེན་པོ་ཞིག་རེད། ང་རང་ཚོའི་སྤྱོད་པ་བཟང་ངན་ལ་བརྟེན་ནས་བོད་སྤྱི་དོན་ལ་ཕན་གནོད་ཀྱི་ཁྱད་པར་ཆེན་པོ་ཡོད།

ག༽ ཆོས་སྲིད་ཟུང་འབྲེལ་དང་། བོད་ཀྱི་བདེན་མཐའ།

ཁྱེད་ཚོས་ཉིན་མཚན་དུས་དྲུག་ཏུ་མ་བརྗེད་པར་བསམ་བློ་གཏོང་དགོས་པ་ཞིག་ཡོད། དེ་ནི་ལུགས་གཉིས་ཆོས་སྲིད་ཟུང་དུ་འབྲེལ་བའི་བོད་རྒྱལ་ཁབ་དང༌། རྒྱ་ཆེའི་མི་མང་ལ་ཞབས་འདེགས་ཞུ་བའི་ཆེད་དུ། ངས་སློབ་སྦྱོང་ལ་ཧུར་བརྩོན་མཐར་ཐོན་པ་ཞིག་ངེས་པར་དུ་མ་བྱས་ན་རྩ་བ་ནས་མི་འགྲིགས་བསམ་དགོས་པ་དེ་ཡིན། ལུགས་གཉིས་ཆོས་སྲིད་ཟུང་དུ་འབྲེལ་བའི་བོད་རྒྱལ་ཁབ་ཀྱི་འགན་དབང་དེ་ནི། རང་ཚོ་བོད་མི་ཕོ་མོ་རྒན་གཞོན་ཚང་མར་ཡོད། ཕོ་མོ་དང་དྲག་ཞན་ལ་ཁྱད་པར་རྩ་བ་ནས་མེད། ཁྱེད་རང་ཚོ་བུ་མོ་རྣམས་ནས། ངས་ཡོན་ཏན་གང་འཚམ་ཞིག་སྦྱངས་ནས་ནང་གི་ཨ་མ་བྱས་ཏེ་བསྡད་བསམ་པའི་བསམ་བློ་ཆུང་ཆུང་དེ་འདྲ་བཏང་ན་མི་འགྲིགས། ང་ལ་ཡང་མི་ཞིག་ཡིན་བསམ་པའི་བློ་སྟོབས་བསྐྱེད་དེ། བོད་ཀྱི་བསྟན་པ་ཆབ་སྲིད་ཀྱི་ཞབས་འདེགས་སྒྲུབ་ཐུབ་པ་བྱེད་དགོས།

ཁྱེད་ཚོས་ང་ཚོ་རྒན་པའི་ལས་མཇུག་འཛིན་ཐུབ་པ་ཞིག་ངེས་པར་དུ་བྱེད་དགོས། ད་ལྟ་ང་རང་ཚོའི་ཕ་ཡུལ་རྒྱ་མི་དམར་པོའི་བཙན་འོག་ཏུ་ཚུད་པ་དང༌། བོད་དུ་ཡུལ་མི་ཚང་མ་སྡུག་པོ་ཉིན་མཚན་མ་འཁྱོལ་བ་མྱོང་གི་ཡོད་པ། ང་རང་ཚོ་བོད་མི་མང་པོ་དངངས་སྐྲག་དང༌། དཀའ་སྡུག་ཆེན་པོའི་ངང་ནས་རྒྱ་གར་ཕྱོགས་སུ་བྲོས་ཡོང་དགོས་པ་སོགས་ཀྱི་གནས་ཚུལ་ཁག་པོ་དང༌། སྐྱོ་པོ་ཡོད་ཀྱང༌། མཐའ་མའི་བདེན་པའི་རྒྱལ་ཁ་དེ་ང་རང་ཚོ་རང་ལ་འཐོབ་རྒྱུར་ང་ཚོར་ཡིད་ཆེས་བརྟན་པོ་ཡོད། གཅིག་བྱས་ན། ང་ཚོ་མགྱོགས་པོ་བོད་དུ་ལོག་ནས། བོད་དུ་རང་དབང་བདེ་སྐྱིད་ཀྱི་ཉི་མ་སྔར་ལས་གསལ་བ་ཤར་རྒྱུ་ཡོང་གི་རེད། གང་ཡིན་ཟེར་ན། འཛམ་གླིང་གི་གནས་ཚུལ་འགྱུར་ལྡོག་ནི་དེང་སང་གི་གནམ་གཤིས་དང་འདྲ་པོ་རེད། ད་ནང་ང་རང་ཚོ་ལངས་དུས་གནམ་འཐིབས་ནས་ཧ་ལམ་ཆར་པ་ཤུགས་ཆེན་པོ་ཞིག་བཏང་མི་ཡོང་ངམ་བསམ་པ་ཡོད། ཡིན་ན་ཡང་ད་ལྟ་གནམ་ཐང་ནས་ཉི་མ་གསལ་པོ་གང་འདྲ་ཤར་འདུག ཕྲུ་གུ་ཚོ་གནམ་ལ་ལྟོས་དང༌། ང་རང་ཚོ་བོད་ཀྱི་བདེན་པའི་མཐའ་དེ་ཡང་འདི་བཞིན་མགྱོགས་པོ་གསལ་བའི་རེ་བ་ཡོད།

ང་རང་ཚོ་བོད་ཆོས་སྲིད་གཉིས་ལྡན་གྱི་རྒྱལ་ཁབ་རང་བཙན་བསྐྱར་དུ་བྱུང་ནས། བོད་ཡུལ་དུ་སེམས་ཅན་ཚང་མ་རང་དབང་བདེ་སྐྱིད་ཀྱི་འཚོ་བར་ལོངས་སུ་སྤྱོད་རྒྱུ་ཡོད་པ་ཞིག་ཏན་ཏན་ཡོང་གི་རེད། ཡིན་ན་ཡང༌། ང་ཚོས་ཡོང་གི་རེད་ཡོང་གི་རེད་ཅེས་གནམ་གྱི་ཆར་པ་སྒུག་པ་ལྟར་རང་བཞིན་དུ་སྒུག་བསྡད་པས་རྩ་བ་ནས་མི་འགྲིགས། ངེས་པར་དུ་འབད་བརྩོན་བྱེད་དགོས། ངེས་པར་དུ་རང་རེ་རྒན་གཞོན་ཚང་མས་སོ་སོའི་སེམས་ལ་སྐུལ་ལྕག་ནན་ཏན་བྱས་ཏེ་ང་ཚོ་རྒན་པས་ལས་དོན་དང༌། ཁྱེད་ཚོ་གཞོན་པས་སློབ་སྦྱང་ལ་འབད་བརྩོན་ལྷོད་མེད་བྱེད་དགོས། ང་ཚོས་བོད་མི་ཡོངས་རྫོགས་ཐུན་མོང་གི་དམིགས་ཡུལ་གཅིག་པུ་དེ་འགྲུབ་པ་ཞིག་ཅིས་ཀྱང་བྱེད་དགོས།

(ཞེས་གསུངས། མཚམས་འདིར་༸གོང་ས་མཆོག་ཡུད་ཙམ་རིང་དགོངས་པ་བཞེས་བཞིན་དུ་ཕྲུ་གུ་རྣམས་ལ་གཟིགས་ཏེ་བཞུགས། ཕྲུ་གུ་ཚོས་ཀྱང་ལག་གཉིས་ཐལ་མོ་སྦྱར་ཏེ་དད་གུས་མོས་སེམས་རྩེ་གཅིག་གིས་༸གོང་ས་ཡིད་བཞིན་ནོར་བུའི་ཐུགས་རྗེའི་དགྱེས་ཞལ་ཁོ་ན་མཇལ་བ་དང༌། ཕྲུ་གུ་འགའ་ཞིག་གིས་མིག་ཆུ་ལྷུག་ལྷུག་གཏོང་བཞིན་འདུག དེ་ནས་མུ་མཐུད་བཀའ་སློབ་གནང་གསལ།)

ང༽ ཆོས་སྲིད་ལུགས་གཉིས་དང་། བོད་ཕྲུག་གི་ལས་འགན།

ད་ལྟ་སྔོན་དུ་ངས་ཁྱེད་ཚོར་ལུགས་གཉིས་ཟུང་འབྲེལ་ཟེར་བ་ཞིག་བཤད་ཡོད། དེ་གང་ཡིན་ནམ། ཤེས་སོང་ངམ། མཚམས་འདིར་ཕྲུ་གུ་ཁག་གཅིག་གིས། ལགས་ཤེས་སོང༌། ཞེས་ཞུས། དེ་ནས་༸གོང་ས་མཆོག་གིས་མུ་མཐུད་གསུངས་གསལ། ངས་ད་དུང་ཁྱེད་ཚོར་ཡང་བསྐྱར་ནན་ཏན་གསལ་བཤད་བྱེད་ཀྱི་ཡིན། ལུགས་གཉིས་ནི་ཆོས་ཀྱི་ལུགས་དང༌། སྲིད་ཀྱི་ལུགས་དེ་གཉིས་ལ་ཟེར་བ་ཡོད། ཟུང་འབྲེལ་ནི་ཆོས་སྲིད་ཀྱི་ལུགས་གཉིས་པོ་འདི་ཡ་མ་བྲལ་བར་འཛིན་སྐྱོང་བྱེད་པའི་དོན་ཡིན། ང་རང་ཚོ་བོད་ལ་ནི་སྲིད་ག་ཚད་ཀྱིས་དར་བ་དེ་ཙམ་དུ་ཆོས་དེ་དར་རྒྱས་ངེས་པར་དགོས་པ་ཡིན། འདི་ནི་ང་རང་ཚོ་བོད་པའི་ཁྱད་ཆོས་ཐུན་མོང་མ་ཡིན་པ་ཞིག་རེད། ང་རང་ཚོའི་སྤོ་བོའི་སྤོ་བོ། མི་རབས་གོང་མའི་གོང་མ། མེས་པོའི་མེས་པོ་གོང་རིམ་རྣམས་ཀྱི་སྐབས་ནས་གོམས་གཤིས་སུ་ཡོད་པ། འཇིག་རྟེན་འདི་དང༌། ཕྱི་མ་གཉིས་ཀར་བདེ་སྐྱིད་འབྱུང་བའི་གཞི་རྩ་ཐབས་བྱུས་འགྲན་ཟླ་བྲལ་བ་ཞིག་རེད། དཔེར་ན། དེ་རིང་ཁྱེད་ཚོས་གྱོན་གོས་སྟབས་བདེ་དོར་མ་སྟོད་ཐུང་ཆ་འགྲིག་གི་གྱོན་ཏེ་ཕྱི་རྒྱལ་སློབ་ཕྲུག་འདྲ་བའི་སྒྲིག་ཆས་གྱོན་ཡོད་ཀྱང༌། དང་པོ་ང་ཐུག་མ་ཐག་ཏུ་ཕྱག་འཚལ་བ་ནི་ཆོས་ཀྱི་ལུགས་སྲོལ་ཞིག་རེད། འདི་ཡང་ལུགས་གཉིས་ཟུང་འབྲེལ་གྱི་ཆ་ཤས་ཤིག་རེད། འདི་ལྟར་ཕྱིན་ཆད་ཀྱང་ང་རང་ཚོས་ལུགས་གཉིས་ཟུང་འབྲེལ་གྱི་གོམས་སྲོལ་བཟང་པོ་དར་ཁྱབ་ཡུན་གནས་ཡོང་ཐབས་ལ་འབད་བརྩོན་དང༌། ལུགས་གཉིས་ཟུང་འབྲེལ། ཞེས་པའི་ཚིག་དོན་རྣམས་དུས་རྟག་ཏུ་བརྗེད་མེད་སྙིང་གི་དཀྱིལ་དུ་བཅང་དགོས་པ་ཡིན།

ཁྱེད་ཚོས་གཅིག་ཏུ་བོད་ལ་ཆོས་དར་ཁྱབ་ཡོང་བ་དང༌། གཉིས་སུ་བོད་དུ་དུས་བསྟུན་སྲིད་ལུགས་དར་རྒྱས་ཡོང་བ་ཞིག་བྱེད་དགོས། ཁྱེད་ཚོས་དེ་ལྟར་བྱེད་ཐུབ་པར་ང་ཡིད་ཆེས་ཡོད། དེ་ལྟར་བྱེད་པ་ནི་ཁྱེད་ཚོའི་ལས་འགན་གཟི་བརྗིད་ཅན་ཞིག་ཡིན་ཐག་ཆོད་རེད། ལས་འགན་འདི་སྒྲུབ་ཐུབ་པར་ཚང་མས་སྙིང་རུས་བསྐྱེད་ན་མི་ཡིས་མི་ལ་ཁ་གཏད་གཅོག་མ་ཐུབ་པ་རྩ་བ་ནས་མེད། ཁྱེད་ཚོས་འདི་ཁུལ་ཡོད་པའི་ཕ་མའི་དོན་ལ་སེམས་ཁྲལ་བྱེད་མི་དགོས། ཕ་མ་ཚོས་ཀྱང་ཁྱེད་ཚོའི་དོན་ལ་སེམས་ཁྲལ་མི་འདུག་ཟེར་གྱི་འདུག ཁྱེད་རང་ཚོའི་ཕ་མ་ཕལ་ཆེར་ཉེ་ཆར་འདི་གར་ངོ་ཐུག་བྱུང༌། ངས་ཁོ་ཚོར་སེམས་ཁྲལ་ཡོད་མེད་སྐད་ཆ་དྲིས་པ་ཡིན། ཚང་མས་སེམས་ཁྲལ་དངོས་གནས་མི་འདུག ཕྲུ་གུ་ཚོ་སྡོད་ས་དང༌། བཟའ་བཏུང༌། མལ་གོས། སློབ་སྦྱོང་བཅས་ཀྱི་གནས་ཚུལ་ངོ་མ་མཐོང་ནས་ཤིན་ཏུ་བློ་བདེ་པོ་བྱུང་ཟེར་གྱི་འདུག ང་ཚོ་ཡང་བསྐྱར་ཐུག་གི་རེད། ཁྱེད་ཚོ་ཚང་མས་གཙང་སྦྲ་དོད་པོ་བྱེད་དགོས། གཟུགས་པོར་གཅེས་སྤྲས་ཡག་པོ་བྱེད་དགོས། སློབ་སྦྱོང་ཧུར་ཐག་བྱེད་དགོས། དེ་རིང་ང་དགའ་པོ་བྱུང༌། ཞེས་བཀའ་སྩལ།། །།

༄༅། །ཕྱི་ལོ་ ༡༩༦༡ ཟླ་ ༡༠ ཚེས་ ༡༢ ཉིན་སུད་ཛ་ལན་ (Switzerland) ཁྲོག་ཀིན་ཕྲུ་གུའི་གྲོང་གསེབ་ཚོགས་པའི་དབུ་བཞུགས་སྐུ་ཞབས་ཨ་ཐར་འབིལ་ནས་སྒྲ་ལེན་འཕྲུལ་འཁོར་ཐོག་གསུང་བཤད་ཞུས་སྩལ།

ཀ༽ དགེ་ལས་སློབ་ཕྲུག་དང་། དེ་དག་གི་ཞུ་སྒོ།

ཁྲོག་ཀིན་གྲོང་གསེབ་ནང་ཡོད་པའི་ངའི་བརྩེ་བའི་བོད་ཕྲུག་ཚོ་དང༌། དགེ་རྒན། ལས་བྱེད་དང་བཅས་པར་སྐད་ཆ་ཚིག་འགའ་ཤས་ཤོད་རྒྱུར། ཐོག་མར། སྔ་ལོ་ཁྱེད་རང་ཚོ་འདི་ནས་ཐོན་ཁར་ང་ཚོ་ཐུག་འཕྲད་སྐབས་བོད་ཕྲུག་ཚོའི་གདོང་འཛུམ་ཧྲིལ་ཧྲིལ་དེ་སེམས་ལ་དྲན་བཞིན་པར་ངས་ཁྱེད་ཚོར་འཚམས་འདྲི་ཡོད། འདི་གར་ང་བདེ་པོ་ཡིན། སྤྱི་དོན་ཐོག་ལ་ཡང་ཡར་རྒྱས་འགྲོ་བའི་སྐབས་ཡིན། ཁྱེད་རང་ཚོ་ཚང་མ་བློ་བདེ་པོ་དང༌། སེམས་སྐྱིད་པོ་བྱས་ནས་སྡོད། གཉིས་པར་བློ་མངགས་བཞིན་ཁྱེད་རང་ཚོ་སུད་སིའི་ས་ཆའི་ནང་བསྡད་ཡོད་པ་དེའི་དགོས་པ་དང༌། དམིགས་ཡུལ། རྒྱུ་མཚན་བཅས་མ་བརྗེད་པར་ཡང་ཡང་བསམ་བློ་གཏོང་དགོས། འཛམ་གླིང་ནང་ཆོས་དང༌། ཤེས་རིག་གིས་ཕྱུག་པའི་བོད་ཀྱི་གནས་ཚུལ་དེ་ཤི་གསོན་གྱི་མཚམས་ལྟ་བུར་ཡོད་སྟབས་འདི་དག་ལེགས་པར་གསོ་བའི་འགན་མ་འོངས་པའི་བོད་ཕྲུག་ཚོ་ལ་ཡོད། ང་དང༌། བོད་མི་རྒན་པ་ཚོས་ཁྱེད་ཚོར་རེ་བཅོལ་ཇི་ལྟར་བྱས་པ་བཞིན་འགྲུབ་པའི་ཡིད་ཆེས་ཡོད། ཁྱེད་རང་ཚོ་སུད་ཛ་ལན་ནང་ཡོད་པ་དང༌། ང་དྷ་རམ་ས་ལར་བསྡད་དེ་ས་ཐག་རིང་པོས་ཆོད་ཡོད་ཀྱང༌། ས་ཐག་རིང་པོས་ཆོད་པ་དེས་ལུས་ཀྱི་ཐུག་འཕྲད་ལ་འགལ་རྐྱེན་བྱེད་པ་མ་གཏོགས་སེམས་ཀྱི་ཐུག་འཕྲད་ལ་འགལ་རྐྱེན་བྱེད་མི་ཐུབ། ལྷག་པར་བླ་སློབ་ཀྱི་འབྲེལ་བ་དང༌། ནུས་པ་ནི་དད་པ་དང་དམ་ཚིག་གང་དུ་ཡོད་པར་ལྷན་སྐྱེས་ལྟ་བུར་གནས་ཡོད་སྟབས་སེམས་མ་སྐྱིད་པ་དང་བློ་གཡེང་བྱེད་མ་དགོས། ངའི་བསམ་བློའི་ནང་དུ་ཡང་རྒྱུན་དུ་ཁྱེད་ཚོ་མཉམ་དུ་ཡོད་པའི་སྣང་བ་ཡོད་ན་བློ་ལྷོད་ལྷོད་བྱས་ཆོག ཁྱེད་རང་ཚོ་གཞན་ཡུལ་དུ་ཡོད་སྟབས་ཚང་མས་ཀུན་སྤྱོད་བཟང་པོ་བྱེད་དགོས། ད་ལྟ་བུ་ཕྲུག་ཚོའི་སློབ་སྦྱོང་དང༌། དགེ་རྒན་ལས་བྱེད་ཚོའི་བྱེད་སྒོ་བཅས་ལེགས་པོ་འདུག ལྷག་པར་རཀ་ར་ནས་ཐུགས་འཁུར་ཆེན་པོ་བཞེས་ཀྱི་འདུག་ཅེས་ད་ལྟ་སྐུ་ཞབས་འབིལ་དང་བཀའ་མོལ་ཞིབ་ལྷོད་བྱུང་བས་དགའ་པོ་བྱུང༌། ད་དུང་ཡང་མུ་མཐུད་དེ་ཚང་མས་ཧུར་ཐག་བྱེད་དགོས། ང་རང་ཚོ་བོད་ཀྱི་གཏམ་དཔེར། དལ་འགྲོའི་རྒྱུན་བཞིན་ཟེར་བ་ལྟར། གློ་བུར་ཛ་དྲག་ཆེ་ལ་དེ་ནས་ཆད་པ་མ་ཡིན་པར་རྒྱུན་བསྲིངས་མུ་མཐུད་ཀྱིས་ཧུར་བརྩོན་བྱེད་དགོས། འདི་ག་དྷ་རམ་ས་ལའི་ཉེ་སྐོར་དུ་འབབ་ཆུ་ཞིག་ཡོད་པ་འདི་དག་ཆེན་པོ་མེད་ཀྱང་རྩ་བ་གངས་ལ་ཐུག་ཡོད་སྟབས་རྒྱུན་ཆད་མེད་པར་འབབ་པ་འདི་ནང་བཞིན་དགོས། ཚང་མས་ཧུར་ཐག་བྱེད་རོགས། ཡང་ཁ་སྔོན་ངའི་སྐྱེས་སྐར་ཐོག་ཁྱེད་ཚོས་ཆུ་ཚོད་གཅིག་བསྐུར་འབྱོར་བྱུང་བ་དེ་ནི་ཧ་ཅང་ཐག་རིང་གི་ཡུལ་ནས་གནད་གོང་ཆེན་པོའི་དངོས་པོ་ལྷག་བསམ་བཟང་པོས་བསྐུར་བ་ཞིག་ཡིན་སྟབས་ང་ལ་སེམས་འགུལ་ཐེབས་བྱུང་བས་ཐུགས་རྗེ་ཆེ་ཞུ་གི་ཡིན། ཚང་མ་སེམས་སྐྱིད་པོ་བྱེད་དགོས། ང་ཚོའི་སྤྱི་དོན་སེམས་ལ་བཞག་ནས་ཧུར་ཐག་བྱེད་དགོས། མགྱོགས་པོ་ཐུག་ཡོང༌། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༡ ཟླ་ ༡༡ ཚེས་ ༢༣ ཉིན། ཀ་ན་ཌའི་སྐུ་ཞབས་ཝུ་ཀྲི་ཀོག་ནས། སྒྲ་ལེན་འཕྲུལ་འཁོར་ཐོག་གསུང་འཕྲིན་སྒྲ་འཇུག་ཞུས་སྩལ་དུ།

ཀ༽ མཚོན་ཆའི་རླུང་ཤུགས་དང་། བདེན་པའི་འོད་སྣང་།

ཀ་ན་ཌའི་མི་མང་ནས་བོད་ཀྱི་གནས་ཚུལ་གསན་ཐོས་ཡོད་མཁན་ཚོར་ཚིག་འགའ་ཤས་ཞུ་རྒྱུའི་གོ་སྐབས་བྱུང་བ་འདིར་དགའ་པོ་བྱུང༌། བོད་ཀྱི་ནང་གནས་ཚུལ་ཧ་ཅང་ཐབས་སྡུག་བྱུང་སྟེ་ང་ཚོའི་ཆོས་དང༌། ཤེས་རིག་སོགས་བོད་མིའི་ཐོབ་ཐང་ཡོངས་རྫོགས་ཆུད་ཟོས་སུ་ཕྱིན་ཏེ་ཚིག་གི་ལམ་ནས་བརྗོད་མི་ཐུབ་པའི་དཀའ་ངལ་ཆེན་པོར་གྱར་སོང་ཡང༌། འཛམ་གླིང་ནང་རང་དབང་ཅན་གྱི་རྒྱ་ཆེའི་མི་མང་དང༌། སེམས་བཟང་གི་མི་མང་རྣམས་ནས་ང་ཚོར་གདུང་སེམས་མཉམ་སྐྱེས་ཐོག་གང་ཐུབ་ཀྱི་རོགས་རམ་གནང་བར་བརྟེན་ང་ཚོར་སྤོབས་པ་རྙེད་པ་དང་དགའ་ཚོར་ཆེན་པོ་བྱུང༌། བཅོམ་ལྡན་འདས་ཀྱིས་ད་ལྟའི་སྐབས་ནང་པའི་ཆོས་རྫོགས་པའི་དུས་སུ་གསུངས་མེད་པ་དང༌། བོད་ཀྱི་གནད་དོན་འདི་བདེན་པ་ཞིག་གི་ཐོག་ཏུ་གནས་ཡོད་སྟབས་རྫུན་དང༌། མཚོན་ཆའི་རླུང་ཤུགས་ཇི་ལྟར་ཆེ་ཡང་བདེན་པའི་འོད་སྣང་ནུབ་མི་ཐུབ་པར་སྙིང་ནས་ཡིད་ཆེས་ཡོད། རྒྱ་གར་དང༌། བལ་ཡུལ། འབྲུག འབྲས་ལྗོངས་བཅས་པར་བོད་མི་འབོར་ཆེ་འབྱོར་ཡོད་པར་དཀའ་ངལ་ཆེན་པོ་ཡོད་ཀྱང༌། རང་དབང་གི་ཡུལ་དུ་རང་དབང་ཐོབ་པ་འདི་རང་ལ་དགའ་ཚོར་ཆེན་པོ་བྱེད་ཀྱི་ཡོད། སྤྱིར་བཏང་མིའི་འཚོ་སྤྱོད་ཐུབ་པའི་འབད་བརྩོན་བྱེད་སྐབས་དཀའ་ངལ་ཆེན་པོ་ཚང་མར་ཡོང་བཞིན་པ་ལྟར་ང་ཚོར་ཡང་དེ་བཞིན་ཡོད། མ་འོངས་པའི་བོད་ཀྱི་དོན་དུ་ཡིད་དུ་འོང་བའི་བོད་ཕྲུག་གཞོན་ནུ་འདི་ཚོའི་ཤེས་ཡོན་སློབ་སྦྱོང་སྐོར་ལ་ང་རང་བློ་གཡེང་ཆེན་པོ་འདུག རྒྱ་གར་གཞུང་ནས་ཀྱང་འདི་སྐོར་ཐུགས་འཁུར་ཆེན་པོས་རོགས་རམ་གནང་གི་ཡོད། འོན་ཀྱང་ཁྱེད་ཚོ་དང༌། ཁྱེད་ཚོ་འདྲ་བའི་གྲོགས་པོ་བཟང་པོ་ཚོས་བོད་ཕྲུག་ཚོའི་ཤེས་ཡོན་སྐོར་ལ་གྲོགས་ཕན་གནང་བའི་རེ་བ་ཡོད། ལྷག་བསམ་བཟང་པོས་བོད་མིར་བརྩེ་ཞེན་གནང་མཁན་ཚོར་ཐུགས་རྗེ་ཆེ་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༢ ཟླ་ ༣ ཚེས་ ༡༢ ཉིན། མ་དྷ་ར་སིའི་ཀ་ལག་ཤ་ཏ་རའི་སློབ་གྲྭར་སྩལ་བའི་བཀའ་སློབ།

(ཕྱི་ལོ་ ༡༩༦༢ ཟླ་ ༣ ཚེས་ ༡༢ ཉིན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་ལྷོ་ཕྱོགས་མའེ་སོར་ཁུལ་བོད་མི་གཞིས་ཆགས་རྣམས་ལ་གཟིགས་སྐོར་ཆིབས་བསྒྱུར་མཛད་སྐབས་ཕེབས་ལམ་འཁེལ་ཡུལ་མ་དྷ་ར་སིར་གོང་ཟླའི་ཚེས་ ༡༥ ཉིན་ཞབས་འཁོད་སྐབས་ཀ་ལག་ཤ་ཏ་ར་ཞེས་པའི་སློབ་གྲྭའི་དབུ་འཛིན་སྤི་རིག་སྦའི་ཞུ་བས་མཇལ་བཅར་དང་འབྲེལ་སློབ་ཁང་དུ་གདན་ཞུས་ལྟར་ཆིབས་བསྒྱུར་གྱིས་སློབ་གྲྭ་དེར་བོད་རིགས་དགེ་སློབ་ཕོ་མོ་མི་གྲངས་ ༤༢ དང༌། འཇུར་ཏ་བཟོ་མི་སྐྱེས་པ་དྲུག རྒྱ་གར་བའི་སློབ་ཕྲུག་ཕོ་མོ་མི་གྲངས་ ༡༥༠ སྐོར་བཅས་ནས་དགའ་བསུ་གུས་འདུད་ཞུས་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཞུགས་ཁྲིའི་སྟེང་༸ཞབས་སོར་འཁོར་འཕྲལ་བོད་ཧིན་གྱི་རྒྱལ་གླུ་ཕུལ་ཏེ་ཚང་མ་གྲལ་འཁོད་མཚམས་བཀའ་སློབ་ཏུ།)

ཀ༽ གནའ་དེང་གི་ཤེས་ཡོན་དང་། གཤོག་སྒྲོ་ཟུང་ལྡན།

དེ་རིང་ང་ཚོ་ས་ཆ་ཁུ་སིམ་པོ་འདིར་མི་རིགས་ཕོ་མོ་མི་འདྲ་བ་མང་པོ་ལྷག་བསམ་རྣམ་པར་དཀར་བ་ཞེ་གཅིག་མཉམ་དུ་འཛོམས། ལྷག་པར་ཆོས་ཀྱི་ཕྱོགས་སུ་དད་མོས་ཡོད་པ་ཤ་སྟག་ཐོག ཚོགས་པའི་དབུ་ཁྲིད་རྣམ་པ་དང༌། དགེ་སློབ་ཚང་མས་མཛའ་བརྩེའི་དགའ་བསུ་གནང་བར་ཐུགས་རྗེ་ཆེ། ད་ལམ་ངོས་མའེ་སོར་དུ་བསྐྱོད་ཞོར་ཁྱེད་རྣམས་འའཁྱུག་ཙམ་ཐུག་འཕྲད་བྱུང་བ་ཡང་དགའ་པོ་བྱུང་།

(ཞེས་བཀའ་སྩལ། དེའི་མཚམས་རྒྱ་གར་བའི་དགེ་སློབ་རྣམས་ནས་མཇལ་ཁ་ཞུས། སྐུ་ཞབས་སྤི་རིག་སྦའི་ནས་རེ་རེ་བཞིན་ངོ་སྤྲོད་སྙན་སེང་གནང་མཚམས་འདིར་བོད་རིགས་གཞོན་ནུ་རྣམས་ནས་༸གོང་ས་༸སྐྱབས་མགོན་ཆེན་པོའི་དགྱེས་ཞལ་ལ་ལྟ་བཞིན་དད་གདུང་དྲག་པོས་བསྐུལ་བའི་མཆི་མ་བར་མེད་དུ་འཛག་བཞིན་གནས། སླར་ཡང་༸གོང་ས་༸སྐྱབས་མགོན་ཆེན་པོ་མཆོག་ནས་བོད་རིགས་དགེ་སློབ་རྣམས་ལ་བཀའ་སློབ་ཏུ།)

ང་ཚོས་དེ་སྔོན་གོ་མྱོང་ཡང་མེད་པའི་རྒྱ་གར་ལྷོ་ཕྱོགས་ཀྱི་ས་ཆ་འདི་འདྲར་ཐུག་འཕྲད་བྱུང་བ་མ་ཟད། བོད་དང་ཕྱི་རྒྱལ་གྱི་ཤེས་རིག་སློབ་སྦྱོང་གི་གོ་སྐབས་རྙེད་པ་བཅས་ལ་དགའ་པོ་བྱུང༌། དེ་འབྲེལ་ཁྱེད་ཚོས་རང་རེ་བོད་པའི་རྣམ་འགྱུར་མ་བརྗེད་པ་དེ་ནི་དགེ་རྒན་ཚོ་དང༌། སློབ་ཕྲུག་རེ་རེས་ཀྱང་གཟབ་གཟབ་བྱས་པའི་འབྲས་བུ་ཞིག་རེད། བར་ལམ་ཁྱེད་ཚོའི་ཡིག་ཚད་བཏང་འབྱོར་བྱུང་བ་གང་ལེགས་འདུག ད་དུང་ང་ཚོས་མ་འོངས་པའི་བྱ་བར་གལ་ཆེར་བརྩིས་ཏེ་སྔར་ལས་ལྷག་པའི་འབད་བརྩོན་བྱེད་དགོས། བོད་རྒྱ་ཆེའི་མི་མང་ཡོངས་ཀྱིས་ཁྱེད་ཚོ་གཞོན་ནུ་ཚོར་རེ་བ་ཆེན་པོ་བྱེད་ཀྱི་ཡོད་པ་དང༌། དེང་བོད་ཀྱི་གནས་ཚུལ་དཀའ་ངལ་ཆེན་པོ་འདི་དག་ལས་སྒྲོལ་བའི་ཐབས་ནུས་གཙོ་བོ་ཡང་ཤེས་རིག་གི་ཐོག་ནས་འགྲུབ་དགོས་པ་ཞིག་ཡིན་པས་ཁྱེད་ཚོས་སློབ་སྦྱོང་ལ་བརྩོན་པ་ཆེར་བསྐྱེད་བྱ་གལ་ཆེ། དེ་ཡང་ཕྱོགས་གཅིག་ནས་བོད་ཀྱི་རིག་གཞུང་དང༌། རྣམ་འགྱུར་གོམས་གཤིས་མ་བརླག་པ་དམ་པོར་བཟུང་དགོས་པ་དང༌། གཉིས་ནས་དེང་དུས་དང་འཚམས་པའི་ཕྱི་རྒྱལ་གྱི་ཤེས་རིག་གི་གནད་ཀུན་རྟོགས་པར་བྱས་ཏེ་སྙིང་པོ་འདབ་ཆགས་གཤོག་སྒྲོ་ཟུང་ལྡན་ལྟ་བུ་ཞིག་དགོས་པ་ཡིན།

བོད་ཀྱི་ཡོན་ཏན་རྩ་བ་ནས་མེད་ན་བོད་རྒྱ་ཆེའི་མི་མང་གིས་དགའ་བསུ་མི་ཞུ་ཞིང༌། ཡང་ཕྱི་རྒྱལ་གྱི་ཤེས་རིག་རྩ་བ་ནས་མེད་ནའང་མི་འགྲིགས་པས་རང་རེའི་ཤེས་རིག་གི་ཐོག་ཏུ་ཕྱི་རྒྱལ་གྱི་ཤེས་རིག་སྣོན་དགོས་པ་ཞིག་རེད། ཁྱེད་ཚོ་མཛའ་མཐུན་གྱི་རྣམ་པ་མི་ལྷོད་པའི་ཐོག ཕྱིའི་སྤྱོད་ལམ་གང་ཅི་ཡ་རབས་བཟང་པོའི་ངང་ཚུལ་དུ་འཇུག་དགོས་པ་དེས་ཀྱང་རྒྱ་ཆེའི་བོད་མི་མང་ལ་ཕན་ཐོགས་ཡོད། ཁྱེད་ཚོས་འགོ་བྱེད་ཚོའི་ཁ་ལ་ཉན་པོ་བྱེད་དགོས། ང་ཚོ་རང་དབང་ལུང་པའི་ནང་བོད་རིགས་གཞོན་ནུ་མང་པོ་ཞིག་འབྱོར་ཐུབ་པ་ནི་གནས་སྐབས་འཚོ་བའི་དཀའ་རྙོགས་མང་ཙམ་ཡོད་རུང༌། ཕུགས་ཡུལ་ངས་གཙོས་རྒན་པ་རྣམས་ཀྱི་བསོད་ནམས་ལས་གྲུབ་པ་ལྟ་བུ་ཞིག་རེད། གང་ལགས་ཤེ་ན། ཁྱེད་ཚོ་གཞོན་ནུ་རྣམས་བོད་ཀྱི་ལས་མཇུག་འཛིན་མཁན་ཞིག་ཡིན་པ་དང༌། དེ་ལ་ཚང་མས་རེ་བཅོལ་ཆེན་པོ་བྱེད་བཞིན་དུ་ཁྱེད་ཚོའི་གནས་ཚུལ་རྣ་ནས་ཉན་པ་དང༌། མིག་གཉིས་ཀས་ཁྱེད་ཚོར་ལྟ་བཞིན་ཡོད་པས་དེ་རྩིས་སློབ་སྦྱོང་ཧུར་བརྩོན་ལྷོད་མེད་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༣ ཟླ་ ༥ ཚེས་ ༡༠ ཉིན་མ་སུ་རིར་ཤེས་རིག་སློབ་གྲྭ་དང༌། བོད་ཁྱིམ་ཚོགས་སྡེ་གཉིས་ལ་གནང་བའི་བཀའ་ཡིག

ཀ༽ བོད་ཀྱི་རང་དབང་དང་། ཆ་རྐྱེན་གྱི་ཤེས་ཡོན།

༄༅། །མ་རུ་རིའི་སློབ་སྤྱི་ཛ་སག་ཕྲེང་རིང་དང༌། བོད་ཁྱིམ་ཚོགས་སྡེའི་འགན་འཛིན་ཕྲེང་རིང་རིན་ཆེན་སྒྲོལ་མ་ཅན་དགེ་སློབ་ལས་བྱེད་ཐུན་མོང་ལ། ཆེད་དོན།

ཉེ་ཆར་ངོས་མ་སུ་རིར་བསྐྱོད་འཁོད་སྐབས་ཚང་མས་དགའ་བཀུར་གང་གཟབ་དང༌། ལྷག་པར་སློབ་གྲྭའི་གནས་ཚུལ་སྒོ་ཀུན་ནས་ཡར་རྒྱས་མི་དམན་པ་མཐོང་བས་ཡིད་སྤྲོའི་རང་བཞིན་དུ་གྱུར། ངོས་ནས་དུས་རྒྱུན་དུ་གླེང་མོལ་ཇི་ལྟར་བགྱིས་མུས་རང་ཅག་བོད་ཀྱི་རང་དབང་སྒྲུབ་ཅིང་དར་རྒྱས་ཡུན་སྐྱོང་བྱེད་པའི་ཆ་རྐྱེན་གཙོ་བོ་ནི་བོད་མི་རྣམས་ཀྱི་ཐབས་ཤེས་འབད་བརྩོན་ལ་རག་ལུས་ཤིང༌། དེ་ཡང་བོད་མི་ཚོར་ཤེས་ཡོན་གྱི་གདེང་ཚད་ངེས་ཅན་ཡོད་མེད་ལ་མ་ཐུག་གཤིས། བོད་ཕྲུག་ཚོའི་ཤེས་ཡོན་སློབ་སྦྱོང་བྱ་རྒྱུའི་ལས་དོན་འདི་དག་ཤིན་ཏུ་གནད་གལ་ཆེ་བས་དགེ་སློབ་ཚང་མས་དོ་བརྩོན་ཁུར་ལེན་སྔར་བཞིན་རྒྱུན་འཁྱོངས་བྱེད་དགོས། ཆ་སྙོམས་ཀྱི་ཐོག་ནས་བཤད་ན། རང་རེའི་བོད་ཕྲུག་རྣམས་ལྷན་སྐྱེས་ཀྱི་ཤེས་རིག་བཀྲ་བས་མི་རིགས་གཞན་ལ་ཡིད་སྨོན་མ་དགོས་ཙམ་ཡོད་ཀྱང༌། ཁོང་ཚོའི་ཤེས་ཡོན་ཐོན་སྐྱེད་ཆེ་ཆུང་དང༌། ལྟ་སྤྱོད། ལུས་འཚོའི་འཚར་ལོངས་བཟང་ཞན་ཐད་དགེ་རྒན་ལས་བྱེད་རྣམས་ཀྱི་སློབ་སྟོན་ཐབས་མཁས་བལྟ་སྐྱོང་བཟང་ཞན་གྱི་རྗེས་སུ་འགྲོ་ལྡོག་བྱེད་རྒྱུར་བརྟེན། དགེ་རྒན་ལས་བྱེད་རྣམས་ནས་སློབ་སྟོན་བལྟ་སྐྱོང་བྱེད་སྒོ་གལ་གནད་སྙིང་པོ་ཅན་དུ་ངོས་འཛིན་གྱིས་ཁུར་ལེན་ཆེར་བསྐྱེད་སྙིང་ཐག་པ་ནས་དགོས་རྒྱུ།

དཔེར་ན། སློབ་གྲྭའི་དགེ་རྒན་ལས་བྱེད་པའམ། བོད་ཁྱིམ་ཁག་གི་ཕ་མའི་དོད་ཚབ་ཁྱིམ་བདག་རྣམས་ནས་རང་ཉིད་འགྲོ་ས་ཞིག་བྱུང་ན་སྙམ་པ་དང༌། འཚོ་བའི་རྟེན་ས་ཞིག་བྱུང་བས་འགྲིགས་སོང་སྙམ་པའི་ཀུན་སློང་མ་བཟུང་བར་རང་ཉིད་བོད་ཕྲུག་འདི་རྣམས་ཀྱི་ཞབས་འདེགས་ཞུ་མཁན་ཡིན། བོད་ཕྲུག་འདི་རྣམས་ལ་གཅེས་སྐྱོང་བྱས་པ་དང༌། བོད་རང་དབང་སྒྲུབ་པའི་ལས་དོན་ལ་ཁྱད་པར་མེད། འདི་རྣམས་ལ་ཡོན་ཏན་སྣེ་གང་རིགས་ནས་འཇགས་ཐབས་དང༌། སྐྱོན་སྣེ་གང་རིགས་ནས་འགོག་ཐབས་ཇི་ལྟར་བྱ། འདི་རྣམས་དགའ་སྐྱིད་ངང་ལུས་སེམས་འཚར་ལོངས་འབྱུང་ཐབས་ཅི་དྲག་སྙམ་དུ་ཁ་ཞེ་ངོ་ལྐོག་མེད་པའི་བརྩེ་སེམས་ཀྱིས་སློབ་སྟོན་དང་བྱམས་སྐྱོང་བྱ་རྒྱུ་གལ་ཆེ། མཐུན་རྐྱེན་འཛོམས་མིན་དང༌། ལས་བྲེལ་ཞེ་སུན་གྱི་དཀའ་ངལ་ཕྲན་བུ་འབྱུང་སྲིད་ཀྱང༌། དགྲ་བོའི་བྲན་གཡོག་བཀོལ་སྤྱོད་དུ་མ་ཚུད་པར་རང་རིགས་ཀྱི་དོན་དུ་ལས་རྩོལ་བྱེད་རྒྱུའི་གོ་སྐབས་ཐོབ་པ་བསོད་ནམས་ཆེ་སྙམ་དུ་དགའ་བ་སྒོམས་ལ་འབད་བརྩོན་གྱིས།

ཁ༽ དགེ་སློབ་ལས་བྱེད་དང་། སློབ་ཕྲུག་གསོ་སྐྱོང་།

དེ་བཞིན་དགེ་རྒན་ཚོས་ཆོས་སྲིད་ཀྱི་སློབ་ཁྲིད་སྐབས་ཀྱང༌། འཛིན་གྲྭའི་དུས་ཚོད་གང་འཁྱོལ་ཙམ་མ་ཡིན་པར་སྐབས་བབས་སློབ་ཚན་གང་ཡིན་གྱི་གནད་དོན་སློབ་ཕྲུག་ཚོས་གོ་རྟོགས་ངེས་རྙེད་གསལ་པོར་འབྱུང་ཐབས་དང༌། ངོ་སྤྲོད་འགྲེལ་བཤད་རྒྱས་བསྡུས་ཀྱང་སློབ་ཕྲུག་ཚོའི་བློ་རྩལ་ཤེས་ཚད་དང་འཚམས་པའི་ཐབས་ཚུལ་གང་གཟབ་དགོས་རྒྱུ།

མ་འོངས་པར་རང་རེའི་བོད་ཕྲུག་ལུས་པ་མེད་པ་ཡོངས་རྫོགས་གཞི་རྩའི་ཤེས་ཡོན་རྣམས་སློབ་སྦྱོང་སླད་སློབ་གྲྭར་ཞུགས་གཏོང་བྱ་རྒྱུར། སློབ་གྲྭར་ཞུགས་ཕྱིན་རབ་ཏུ་བྱུང་བའི་ལམ་སྒོ་འགག་པ་ལྟ་བུ་མ་ཡིན་པར། སྐལ་ལྡན་དག་ནས་སྟོན་པ་ཐུགས་རྗེ་ཅན་གྱི་བསྟན་པ་ལ་ཞུགས་ཏེ་དགེ་ཚུལ་སློང་གི་སྡོམ་ནོད་དང༌། ཟབ་པ་དང༌། རྒྱ་ཆེ་བའི་ཆོས་ཚུལ་སྦྱོང་བརྩོན་བྱེད་འདོད་སྐྱེ་བའི་བསམ་བློའི་ལམ་སྟོན་ངེས་པར་དགོས་རྒྱུ། ཕྱིན་ཆད་ཀྱི་མིག་ལྟོས་བཟང་པོར་འགྱུར་བ་དང༌། རང་རང་གི་རྒྱུད་སྨིན་གྲོལ་དུ་འགྱུར་ཆེད། ད་ཕན་དགེ་ཚུལ་སློང་གི་སྡོམ་ནོད་ཟིན་པ་རྣམས་ནས་འདི་ལོ་དབྱར་གནས་ནས་བཟུང་གཞི་གསུམ་གྱི་ཉམས་ལེན་ཕྱག་བསྟར་ཐུབ་པ་བྱུང་ན་ལེགས་ཚོགས་ཆེན་པོ་འབྱུང་རྒྱུ།

བུ་ཕྲུག་འབོར་ཆེན་ཁྱིམ་ཚང་གཅིག་ཏུ་བསྡེབས་འཇོག་བྱ་རྒྱུ་ཤུགས་མ་ཐུབ་ཀྱིས་ཁོང་ཚོའི་ཟས་གོས་འཕྲོད་བསྟེན་ལ་འཐུས་ཤོར་ཟོམ་ལུས་འགྲོ་སྲིད་ངེས་ལ་བརྟེན། བུ་ཕྲུག་མང་ཉུང་ཆ་བགོས་ཀྱིས་འཇོག་པའི་བོད་ཁྱིམ་ཁག་བཙུགས་ཏེ། ལྟ་སྐྱོང་བྱེད་མཁན་ཕ་མའི་དོད་ཚབ་ཁྱིམ་བདག་བཟའ་ཚོ་དམིགས་བཀར་གྱིས་འཇོག་དགོས་པའི་རྒྱུ་མཚན་གཙོ་བོ་བུ་ཕྲུག་ཚོར་བྱམས་སྐྱོང་འཕྲོད་བསྟེན་བྱེད་སྒོར་འཐུས་ཤོར་མི་འབྱུང་ཞིང༌། ལུས་སེམས་ཀྱི་འཚར་ལོངས་བཟང་པོ་ཡོང་བ་ཁོ་ནའི་ཆེད་དུ་ཡིན་གཤིས། ཕ་ཚབ་ཁྱིམ་བདག་ཚོས་བུ་ཕྲུག་ཚོར་བྲན་གཡོག་གི་འདུ་ཤེས་མ་བཟུང་བར་རང་ཕྲུག་དང་ཁྱད་མེད་ཀྱི་བྱམས་བརྩེས་གཅེས་སྐྱོང་ཅིས་ཀྱང་དགོས་ཤིང༌། ཕྲུ་གུའི་ལུས་ཁམས་འཕྲོད་བསྟེན་གྱི་དོན་དུ་བུ་ཕྲུག་སྡོད་སའི་ཁང་ཁྱིམ་གུ་ཡངས་གང་ཆེ་འབྱུང་ཐབས་གླ་གྲོན་འཛེམས་མེད་བགྱིས་པའི་དམིགས་དོན་ཕྱོགས་འགལ་འགྱུར་གཞིའི་བོད་ཁྱིམ་ནང་གཞན་དག་ལ་གནས་གཡར་དོགས་འཚང་བསྟེན་སྐྱིལ་རིགས་མི་འབྱུང་བ་བྱེད།

བུ་ཕྲུག་སློབ་གཉེར་བ་རྣམས་ནས་ཀྱང་ལྟོ་གོས་སློབ་སྦྱོང་དང་བཅས་པར་ངལ་གྲོན་སེམས་འཁུར་མ་དགོས་པར་རང་གི་ཤེས་རབ་དང༌། བརྩོན་འགྲུས་ཀྱིས་མ་བསླུས་ན། དེང་དུས་འཇིག་རྟེན་འདིར་མཆིས་སོ་ཅོག་གིས་ཆོས་སྲིད་ཤེས་ཡོན་རྒྱ་ཆེ་སྣེ་མང་ལ་ཅི་འདོད་ལྟར་སློབ་གཉེར་བྱེད་པའི་གོ་སྐབས་བཟང་པོ་འདི་འདྲ་ཐོབ་པ་ཆུད་ཟོས་སྟོང་ཟད་དུ་མ་བཏང་བར་རང་གི་སློབ་སྦྱོང་བྱེད་སྒོ་ཁག་ལ་དོ་བརྩོན་གང་ཆེའི་ཐོག ཁྱེད་ཚོའི་དོན་དུ་ངལ་ཁུར་ལྷུར་ལེན་བྱེད་པའི་དགེ་རྒན་ལས་བྱེད་ཕ་ཚབ་དང་བཅས་པར་རང་གི་ཕ་མ་དང་གཉིས་སུ་མེད་པའི་གུས་བཀུར་བརྩེ་ཞེན་ཆེན་པོའི་ངང༌། ལེགས་སློབ་ཅི་བྱས་དང་ལེན་སྙིང་བཅས་ཀྱིས་མ་འོངས་པར་རང་ཡུལ་མི་མང་དང་བཅས་པར་ཞབས་འདེགས་རླབས་ཆེ་ཞུ་ཐུབ་པའི་ཆོས་སྲིད་གཉིས་ལྡན་གྱི་བོད་མི་བཟང་པོ་ཞིག་ཏུ་འགྱུར་བའི་ཐབས་བརྩོན་ལྷུར་ལེན་བྱེད་དགོས།

དགེ་རྒན་ལས་བྱེད་པ་རྣམས་ནས་འཛིན་གྲྭ་ཚུགས་ཡུན་དང༌། ལྟོ་ཟས་སུ་འཛོམས་ཡུན་ཙམ་ལས་སློབ་བུ་མཐོང་འདྲིས་མ་ཐུབ་པ་མིན་པར། དུས་རྟག་ཏུ་སློབ་ཕྲུག་ཚོའི་བསམ་བློའི་འཁྱེར་སོ་དང༌། ངག་གི་སྨྲ་བརྗོད། ལུས་ཀྱི་ཀུན་སྤྱོད། མདོར་ན་གོས་ཀྱི་གྱོན་སྟངས། མིག་གིས་བལྟ་སྟངས་ཚུན་ལ་དོ་སྣང་རྟོག་ཞིབ་བགྱིས་ཏེ་དགེ་འདོན་སྐྱོན་སེལ་སློབ་སྟོན་བྱེད་འོས་གང་ཅི་ངག་འཇམ་འཛུམ་སྟོན་གྱི་ཐོག་ནས་ཡུན་བསྲིང་ངང་རིང་གིས་བགྱིས་ཏེ་ཡ་རབས་བཟང་སྤྱོད་ལྡན་པའི་བོད་མི་བསྔགས་འོས་ཤ་སྟག་ཏུ་འཚར་ལོངས་ཡོང་བའི་ཐབས་བརྩོན་སྒོ་ཀུན་ནས་བྱེད་གལ།

ད་ལམ་དེ་གར་ངོ་སྐྱོད་སྐབས་ཀྱི་མཐོང་ཚུལ་དང་བཅས་དགེ་སློབ་ཚོའི་བྱེད་སྒོ་རགས་བསྡུས་ཡིག་ལམ་དུ་བཀོད་པ་འདི་དག་ཚང་མས་རྟོགས་ཞིབ་ལག་ལེན་དོན་འཁེལ་ཡོང་བ་བཅས་ཡིད་འཇགས་བྱེད། རྒྱ་གར་པན་འཇབ་དྷ་རམ་ས་ལ་ནས། ཏཱ་ལའི་བླ་མས། ཕྱི་ལོ་ ༡༩༦༣ ཟླ་ ༥ ཚེས་ ༡༠ ལ།། །།

༄༅། །ཕྱི་ལོ་ ༡༩༦༣ ཟླ་ ༨ ཚེས་ ༢༣ ཉིན་རྡོར་གླིང་བོད་གཞུང་ཤེས་རིག་སློབ་གྲྭའི་དགེ་སློབ་ཐུན་མོང་ལ་སྩལ་བའི་བཀའ་ཡིག

ཀ༽ གྲྭ་གཞོན་སློབ་ཕྲུག་དང་། ཆོས་ཕྱོགས་ཀྱི་སློབ་གཉེར།

༄༅། །རྡོར་གླིང་བོད་ཕྲུག་སློབ་གྲྭའི་དགེ་སློབ་ཐུན་མོང་ལ། ཆེད་དོན། ད་ལམ་དེ་གའི་སློབ་གྲྭའི་ཁོངས་གྲྭ་རིགས་རྣམས་ཀྱི་འདྲ་པར་བཏང་འབྱོར་ཡིད་སྤྲོའི་གསོས་སུ་ཆེ། དེང་དུས་རང་རེའི་སློབ་གྲྭ་ཁག་ཏུ་ཡོད་པའི་གྲྭ་རིགས་རྣམས་ལ་ཆེད་དུ་གྲྭ་ཆས་རྩོལ་སྒྲུབ་དང༌། དགེ་ཚུལ་སྡོམ་འབོག འདི་ལོ་ནས་གཞི་གསུམ་གྱི་ལག་ལེན་རྒྱུན་འཛུགས་བཅས་བྱེད་པའི་དམིགས་ཡུལ་གཙོ་བོ་ནི། ཕྱིན་ཆད་བོད་མི་ཡོངས་རྫོགས་ཤེས་ཡོན་གྱི་གནས་ཚད་གོང་མཐོང་སྤེལ་ཆེད། བོད་ཕྲུག་ཚང་མ་སློབ་གྲྭ་ཁག་ཏུ་ངེས་པར་ཞུགས་དགོས་ལ། སློབ་གྲྭར་ཞུགས་ཕྱིན་ཆོས་ཀྱི་སློབ་གཉེར་བྱེད་པའི་གོ་སྐབས་ཨེ་རྙེད་སྙམ་པའི་རྣམ་རྟོག་གཙང་མར་སེལ་བ་དང༌། བུ་ཕྲུག་རང་རང་ལ་ཆོས་ཀྱི་སློབ་གཉེར་གཏིང་ཟབ་བགྱིད་པའི་བསམ་འདུན་རྨ་མེད་ཡོད་ཕྱིན་སློབ་གྲྭ་ཁག་ཏུ་གཞི་རྩའི་ཤེས་ཡོན་རྣམས་སྦྱངས་ཐོན་ཟིན་རྗེས། གྲྭ་ས་ཁག་ཏུ་ཞུགས་ནས་མདོ་རྒྱུད་གཞུང་ལུགས་རྒྱ་མཚོར་ཐོས་བསམ་སློབ་གཉེར་ཅི་དགར་བྱས་ཆོག་པའི་སྒོ་ལམ་འགག་མེད་དུ་གནས་པའི་ཐོག་མའི་དཔེ་སྟོན་མཚོན་རྟགས་ལྟ་བུ་ཡིན་གཤིས། དེ་རྩིས་སློབ་དགེ་ཚོས་སྐལ་ལྡན་གྲྭ་རིགས་རྣམས་ཀྱི་ཆོས་སྤྱོད་བྱེད་སྒོའི་སྐོར་ལ་དམིགས་བསལ་གྱི་བལྟ་སྐྱོང་སློབ་སྟོན་གང་གཟབ་དང༌། གྲྭ་རིགས་སློབ་ཕྲུག་ཚོས་ཀྱང་སྲིད་ན་རྙེད་དཀའི་༸རྒྱལ་བསྟན་རིན་པོ་ཆེའི་སྒོར་ཞུགས་པའི་སྐལ་བཟང་རླབས་པོ་ཆེ་ཆུད་ཟོས་སུ་མ་བཏང་བར་རང་གི་བསླབ་སྡོམ་ལ་གཅེས་སྤྲས་དང༌། ཞི་དུལ་བག་ཡོད་ཀྱི་ཀུན་སྤྱོད་བཟང་པོའི་ཐོག ཐུབ་བསྟན་ནོར་བུའི་དགའ་ཚལ་དུ་འཇུག་པའི་ཆ་རྐྱེན་གཞི་རྩའི་ཤེས་ཡོན་སྦྱང་བརྩོན་ལྷོད་མེད་དགོས་པ་བཅས་ཡིད་འཇགས་བྱེད། པན་འཇབ་དྷ་རམ་ས་ལ་ནས། ཏཱ་ལའི་བླ་མས། ཕྱི་ལོ་ ༡༩༦༣ ཟླ་ ༨ ཚེས་ ༢༣ ལ།། །།

༄༅། །ཕྱི་ལོ་ ༡༩༦༣ ཟླ་ ༩ ཚེས་ ༤ ཉིན་བོད་ཡིག་དགེ་རྒན་འོས་སྦྱོང་གསར་འཛུགས་བསྐྱངས་པའི་དགེ་སློབ་རྣམས་ལ་མཇལ་ཁའི་སར་སྩལ་བའི་བཀའ་སློབ།

ཀ༽ ཆོས་སྲིད་ཀྱི་སློབ་སྦྱོང་དང་། དགེ་རྒན་གྱི་ཤེས་ཚད།

ཁྱེད་ཚོ་ཚང་མ་སློབ་གཉེར་འཕྲོ་སྐྱོང་བྱ་རྒྱུ་མ་བྱུང་བར་བློ་ཕམ་འདུག་གམ་ཞེས་བཀའ་འདྲི་མཛད། འོན་ཀྱང་ཕྱོགས་གཞན་ནས་བསམ་བློ་བཏང་ན་བློ་ཕམ་བྱེད་དགོས་དོན་མེད། ང་ཚོས་བོད་ཀྱི་སློབ་གྲྭའི་སྒྲིག་འཛུགས་ཐོག་མ་དེ་མ་སུ་རི་ལ་བྱས་པ་རེད། དེ་རྗེས་རྒྱ་གར་ནང་རིམ་པས་སློབ་གྲྭ་རྒྱ་བསྐྱེད་འགྲོ་སྐབས་དེ་གའི་ཚོད་ཀྱི་དགེ་རྒན་མང་པོ་དགོས་མཁོ་ཆགས་པ་རེད། ཐོག་མར་སློབ་དགེ་རྣམས་ཀྱི་ཤེས་ཚད་བོད་ཡིག་ཤེས་པ་ཙམ་ཞིག་དང༌། སུམ་རྟགས་ཀྱི་འགྲོ་ལམ་རོབ་ཙམ་ཤེས་པ་ཙམ་བྱུང་ན་འགྲིག་གི་ཡོད། དཔེར་ན། སློབ་ཕྲུག་རྣམས་ལ་ཐོག་མར་ཀ་ཁ་ལ་སོགས་པ་འབྲི་ཀློག་རིམ་སློབ་ཀྱིས་ལེགས་བཤད་ལྗོན་དབང་རོབ་ཙམ་ཞིག་འཁྲིད་ན་འགྲིག་གི་ཡོད་རུང༌། ད་ཆ་བོད་ཕྲུག་རྣམས་ཀྱི་ཤེས་བརྩོན་ལ་ང་ཚོ་བོད་རིགས་རྣམས་བསྔགས་བརྗོད་བྱ་ཡུལ་དུ་གྱུར་པ་མ་ཟད། ཕྱི་རྒྱལ་རྣམས་ཀྱིས་ཀྱང་བསྔགས་བརྗོད་བྱེད་དགོས་པ་ཞིག་ཆགས་ཡོད། དེར་བརྟེན་ལོ་གཅིག་སོང་གཉིས་སོང་མཚམས་སློབ་ཕྲུག་རྣམས་དགེ་རྒན་གྱི་ཤེས་ཚད་དང་མཉམ་སྐབས་སློབ་དགེ་རྣམས་ཀྱི་སློབ་ཕྲུག་རྣམས་ལ་སློབ་སྦྱོང་སྤྲོད་རྒྱུ་ཁག་པོ་ཡོང་གི་ཡོད།

ང་ཚོའི་མ་འོངས་བོད་ཀྱི་ཆབ་སྲིད་འཛམ་གླིང་གི་གནས་ཚུལ་དང་སྒོ་བསྟུན་ནས་འཛུགས་སྐྲུན་ཡར་རྒྱས་གཏོང་ཐབས་ལ་བསམ་ཞིབ་བྱེད་སྐབས། སྔར་ཕན་བོད་མི་རྣམས་ལ་འཛམ་གླིང་གི་གནས་ཚུལ་ལ་ཉམས་མྱོང་མེད་པ་དང༌། འཛམ་གླིང་དང་སྒོ་མ་བསྟུན་པའི་དབང་གིས་ད་ཆ་ང་ཚོར་དཀའ་རྙོག་འདི་དག་བྱུང་བ་དང༌། རྒྱ་མིས་གནས་ཚུལ་དེ་དག་དང་བསྟུན་ནས་ང་ཚོར་ཐུབ་ཚོད་བཏང་བ་ཞིག་རེད། སྙིང་པོ་མདོར་བསྡུས་ཏེ་བཤད་ན། སྔོན་ཕན་བོད་ཀྱི་རིས་མེད་དགོན་ཁག་ཚོའི་ནང་ཐེག་པ་ཆེ་ཆུང་སྔགས་དང་བཅས་པའི་གཞུང་ལུགས་རྒྱ་ཆེན་པོར་སློབ་གཉེར་བྱེད་མཁན་མང་པོ་ཡོད་ཀྱང༌། རྒྱ་ཆེའི་བོད་མི་མང་ཚོགས་ནང་ཆོས་སྲིད་ཀྱི་ཤེས་ཡོན་ཅན་ཤིན་ཏུ་ཉུང་བའི་དབང་གིས་ལས་དོན་གང་ཅིར་མང་ཚོགས་ཀྱིས་ནུས་པ་འདོན་མ་ཐུབ་པས་ང་ཚོར་འཐུས་ཤོར་དང༌། གྱོང་གུན་ཆེན་པོ་ཕོག་ཡོད། མ་འོངས་པར་ང་ཚོའི་བོད་མི་མང་ཚོགས་རྣམས་ཆོས་སྲིད་ཀྱི་ཤེས་ཡོན་ངེས་ཅན་ཡོད་པའི་སྤྱི་ཚོགས་ཤིག་འབྱུང་ཐབས་མི་བྱ་མཐུ་མེད་ཡིན་ན་ཁྱེད་ཚོ་དགེ་རྒན་འོས་སྦྱོང་བྱེད་མཁན་ཚོས་བོད་ཀྱི་རིག་གནས་ཆོས་སྲིད་གཉིས་ཀའི་གོམས་གཤིས། རྒྱལ་རབས། ཆོས་འབྱུང༌། འཛམ་གླིང་གི་གནས་ཚུལ་སོགས་ཚང་མར་སྦྱངས་ཏེ་ཕྱིན་ཆད་ང་ཚོའི་བོད་ཕྲུག་ཚོའི་ཤེས་ཚད་གོང་ནས་གོང་མཐོར་གཏོང་ཐུབ་པ་བྱེད་དགོས། སློབ་དགེ་སོ་སོར་ལས་འགན་ཧ་ཅང་ཆེན་པོ་ཡོད། གང་ཡིན་ཞེ་ན། དགེ་རྒན་རང་ཉིད་ཆོས་སྲིད་གཉིས་ཀར་ཉམས་མྱོང་ཆེན་པོ་ཡོད་པ་ཞིག་བྱེད་དགོས་པ་དང༌། དེའི་ཐོག་ནས་ཕྲུ་གུའི་བསམ་པའི་ནང་དུ་ཆོས་སྲིད་ཟུང་འབྲེལ་གྱི་བྱ་གཞག་རྣམས་དང༌། ཐུན་མོང་མ་ཡིན་པའི་ཡུལ་གྱི་གོམས་གཤིས་བཟང་པོ་ཡོད་པ་རྣམས་བསྲེ་ལྷད་མེད་པ་འཇགས་ཐུབ་པ་བྱེད་དགོས། ཕྱིན་ཆད་བོད་ཕྲུག་རྣམས་ཆོས་སྲིད་ཟུང་འབྲེལ་ཅན་ཞིག་ཡོང་ཐུབ་མིན་ད་ལྟའི་སློབ་དགེ་རྣམས་ལ་རག་ལས་སྟབས། ཁྱེད་ཚོས་རང་རེའི་ཆོས་དང་རིག་གནས་སོགས་ལྟ་ཅི་སྨོས། འཛམ་གླིང་གི་གནས་ཚུལ་དང༌། ལམ་ལུགས་ཚང་མ་རང་གི་ཉམས་མྱོང་ཐོག་ནས་བཤད་ཐུབ་པ་དགོས་ཀྱི་རེད། ཁྱེད་ཚོ་ཚང་མ་གཞུང་ཆེན་མོར་སྦྱངས་པ་ཤ་སྟག་སོང་སྟབས་དོན་ལ་མི་རྨོངས་ཀྱང༌། ཐ་སྙད་ཆུང་ཆུང་འགའ་ཞིག་ལ་རྨོངས་པ་ཡོང་སྲིད་པས། ད་ལྟ་ནས་གྲ་སྒྲིག་ཡག་པོ་བྱེད་དགོས། རང་དབང་གསར་ཤོག་ནང་རང་གཞུང་གི་ལོ་རྒྱུས་ཁག་དང༌། ཆོས་འབྱུང༌། འཛམ་གླིང་གི་ལོ་རྒྱུས་སོགས་གང་མང་འགྲེམ་སྤེལ་བྱེད་མུས་དེ་དག་ལ་དོ་སྣང་ཆེན་པོས་ཉམས་ཞིབ་བྱས་ཏེ་བློ་ཐོག་ཏུ་ངེས་ཐུབ་དགོས། མི་གཞན་ཞིག་གིས་འཛམ་གླིང་གནས་ཚུལ་སྐོར་ཞིག་དྲི་བ་བྱས་ཚེ། ཐར་ཀར་དེ་དང་མཐུན་པའི་ལན་མ་ཐེབས་ན་མི་འགྲིགས། དཔེར་ན་རྗེ་བཙུན་མི་ལར་འདུལ་བའི་དོན་ཅི་ལགས་ཞུས་པའི་ཚེ་ན།

ཆོས་འདུལ་བ་དང་མདོ་སྡེ་ངས་མི་ཤེས། །

ནང་རང་སེམས་འདུལ་ན་འདུལ་བ་ཡིན། །

ཞེས་གསུངས་པ་ལྟར་དོན་ལ་དེ་ལྟར་ཡིན་ཡང༌། ཐ་སྙད་ལ་ཕྲན་བུ་གནོད་ཀྱི་རེད། དཔེར་ན་རྟ་ལ་རྒྱུགས་སའི་ལམ་བསྟན་པ་ལྟར། ཁྱེད་ཚོའི་བྱེད་སྒོའི་དམིགས་ཡུལ་ལམ་སྟོན་བྱས་པ་འདིར་ཤར་བསྐྱོད་ཀྱིས་ང་ཚོའི་བོད་ཕྲུག་མི་རབས་གསར་པ་འདི་དག་ཆོས་སྲིད་གཉིས་ལྡན་གྱི་ཤེས་ཡོན་ཅན་ཤ་སྟག་ཡོང་ཐུབ་པའི་ཞབས་འདེགས་ཧུར་ཐག་ཞུ་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༣ ཟླ་ ༡༠ ཚེས་ ༡༣ ཉིན། སིམ་ལའི་བུ་གསོ་ཁང་དུ་སྩལ་བའི་གསུང་བཤད།

ཀ༽ བསྔགས་འོས་ཀྱི་སྤྱོད་བཟང་དང་། བྱིས་པའི་ཕན་སྐྱོབ་ཚོགས་པ།

དེ་རིང་ངེད་ནས་དགའ་ཞིང་བརྩེ་བའི་ཡུལ་དུ་གྱུར་པ་བོད་ཕྲུག་ཚོ་ཁག་གཅིག་སྡོད་ཡུལ་འདིར། བོད་ཕྲུག་ཚོར་བྱམས་བརྩེ་ལྡན་པའི་གྲོགས་པོ་མང་པོ་དང༌། སྐུ་མགྲོན་མང་པོ་དང༌། ལྷག་པར་མཐུན་གྲོགས་རྒྱལ་ཁབ་བྱིས་པའི་ཕན་སྐྱོབ་ཚོགས་པའི་དབུ་བཞུགས་ལྕམ་ཨ་ལེག་ཛན་དྲར། མེ་ཀྲི་ཀབ། སྐུ་ཞབས་ཀ་ནལ་ཡང༌། ལས་བྱེད་པ་བཅས་ལྷན་འཛོམས་བྱུང་བ་འདིར། ངས་དགའ་སྤྲོ་དང་བཅས་ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན།

ཚང་མས་མཁྱེན་གསལ། ང་ཚོའི་ཡུལ་མི་མང་པོ་ཞིག་མི་འདོད་བཞིན་དུ་རང་གི་ཕ་ཡུལ་དང་བྲལ་ནས་ཁྱིམ་མཚེས་ཡུལ་ཁག་ནང་སྡོད་དགོས་པའི་དུས་སྐབས་འདིར། བརྩེ་ཞིང་ཡིད་དུ་འོང་བའི་བོད་ཕྲུག་ན་ཆུང་འདི་རྣམས་ཀྱི་ལང་ཚོ་ཆུད་ཟོས་སུ་མ་གྱུར་པར་འཚར་ལོངས་བཟང་པོ་ཡོང་བའི་ཐོག ཁོང་ཚོར་རང་གི་གནའ་བོའི་ཆོས་སྲིད་སྤྱོད་བཟང་གི་རྣམ་པ་ཡར་ལྡན་ཐོག དེང་དུས་དང་མཐུན་པའི་སློབ་སྦྱོང་ལེགས་པོ་སྤྲོད་དགོས་པ་ནི། ངེད་ཀྱི་འགན་འཁུར་ཆེ་ཞིང་ལྕི་བའི་གྲས་ཤིག་ཡིན། འགན་འཁུར་དེ་དག་ཡང་དུ་གཏོང་བའི་ཆེད་དུ་རྒྱ་གར་གཞུང་ནས་རོགས་རམ་ཆེན་པོ་གནང་ཡོད་པ་མ་ཟད། ཡུལ་ཁག་གཞན་དག་ནས་ཀྱང་རྒྱབ་སྐྱོར་དང་གྲོགས་ཕན་གནང་བར་ཧ་ཅང་དགའ་པོ་ཡོད།

ལྷག་པར་མཐུན་གྲོགས་རྒྱལ་ཁབ་བྱིས་པའི་ཕན་སྐྱོབ་ཚོགས་པའི་དབུ་བཞུགས་ལྕམ་ཨ་ལེག་ཛན་དྲར་ནས་བོད་ཕྲུག་ཚོའི་གནས་ཚུལ་ལ་ཐུགས་ཁུར་ཆེན་པོ་བཞེས་ཏེ་འདི་ག་སིམ་ལར་བུ་གསོ་ཁང་ཁག་གཉིས་ཆེད་བཙུགས་ཀྱིས་བོད་ཕྲུག་ཉིས་བརྒྱ་ལྔ་བཅུ་ཙམ་བྱམས་བརྩེ་ཆེན་པོས་གསོ་སྐྱོང་གནང་བ་དང༌། དེ་རིང་ངའི་བརྩེ་བའི་བུ་ཕྲུག་ཚོའི་འཛུམ་མདངས་ལ་དངོས་སུ་བལྟ་རྒྱུའི་གོ་སྐབས་འདིར་ཤིན་ཏུ་དགའ་པོ་བྱུང་བས་ལྕམ་ཨ་ལེག་ཛན་དྲ་མི་ཀྲི་ཀབ་ལ་ཆེད་དུ་ཐུགས་རྗེ་ཆེ་ཞུ་རྒྱུ་མ་ཟད། ལྕམ་སྐུ་བརྒྱུད་བྱིས་པའི་ཕན་སྐྱོབ་ཚོགས་མི་ཡོངས་རྫོགས་དང༌། ཚོགས་པ་དེར་ཞལ་འདེབས་གནང་མཁན་ཁག འདི་གར་འགན་འཁུར་གནང་མཁན་སྐུ་ཞབས་ཀ་ནལ་ཡང༌། ལས་བྱེད་པ་ཚོ་བཅས་པར་ཐུགས་རྗེ་ཆེ་ཞུ་རྒྱུ་ཡིན།

སུ་ཡིན་ཡང་རུང༌། དཀའ་ངལ་ཆེ་བའི་སྐབས་སུ་སྒེར་དོན་མིན་པའི་གྲོགས་ཕན་བྱེད་པ་ནི་མིའི་རིགས་ཀྱི་སྤྱོད་བཟང་བསྔགས་འོས་ཤིག་ཡིན་པ་མ་ཟད། སྤྱོད་ཚུལ་འདི་དག་མི་རིགས་ཕན་ཚུན་བརྩེ་གདུང་གིས་སྦྲེལ་བའི་ལྕགས་ཐག་ལྟ་བུའམ། ཕན་ཚུན་མཛའ་འབྲེལ་གྱི་ལམ་སྒོ་ཕྱེ་བ་ལྟ་བུ་ཡིན།

ངའི་བོད་ཕྲུག་ན་ཆུང་འདི་རྣམས་རང་གི་ཕ་མེས་ཀྱི་ཆོས་དང་གཤིས་ལུགས་བཟང་པོ་རྣམས་དང༌། དེང་དུས་རིག་གསར་གྱི་ཤེས་ཡོན་འདབ་གཤོང་ཟུང་ལྡན་དུ་བྱས་ནས། དུས་རབས་ཉི་ཤུ་པའི་འཇིག་རྟེན་གྱི་དགུང་མཁར་མི་རིགས་གཞན་དང་འདྲ་མཉམ་ཅི་བདེར་འཕུར་བསྐྱོད་བྱེད་ཐུབ་པ་དང༌། འཛམ་གླིང་ཞི་བདེ་དང༌། རང་ཡུལ་བདེ་སྐྱིད་དུ་སྤྱོད་པའི་ཞབས་འདེགས་རླབས་པོ་ཆེ་སྒྲུབ་མཁན་ཤ་སྟག་ཡོང་བའི་རེ་བ་ཡོད། ཚང་མ་སྐུ་ཁམས་བཟང་བའི་སྨོན་ལམ་ཞུ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༤ ཟླ་ ༡ ཚེས་ ༡༧ ཉིན། ཀང་རར་བོད་ཀྱི་དགེ་རྒན་འོས་སྦྱོང་སར་སྩལ་བའི་བཀའ་སློབ།

ཀ༽ མ་འོངས་བོད་གསར་དང་། བོད་ཕྲུག་གི་འབད་བརྩོན།

ད་བར་ཁྱེད་ཚོས་སློབ་སྦྱོང་ལ་འབད་བརྩོན་ཆེན་པོ་བྱས་འདུག་པ་ཡག་པོ་རེད། ཟླ་རེའི་ཁྱེད་ཚོའི་ཡིག་ཚད་ཁག་ངས་མཐོང་བྱུང༌། ཡར་རྒྱས་གང་ལེགས་བྱུང་འདུག སློབ་གྲྭ་འདིའི་སྐོར་སྔོན་དུ་ང་ཚོ་འཕྲོས་མོལ་བྱུང་ཡང༌། དེ་རིང་ཡང་ངས་ཕྲན་བུ་ཤོད་འདོད་བྱུང༌། ང་ཚོས་ད་བར་ཛ་དྲག་གི་དཀའ་ངལ་ཆེན་པོ་ཞིག་གི་ཐོག་ནས་མ་འོངས་བོད་ཀྱི་ཆབ་སྲིད་འཛིན་སྐྱོང་སྤེལ་ཕྱོགས་སྐོར་ལ་ཐབས་ཤེས་མང་པོ་ཞིག་བྱེད་ཀྱི་ཡོད་རུང༌། སྙིང་པོ་རེ་དམིགས་བྱ་ཡུལ་རྒྱ་གར་ས་ཐོག་ཏུ་འབྱོར་བའི་བོད་ཕྲུག་འདི་རྣམས་ལས་གཞན་མེད་སྟབས། དེ་དག་ལ་ཆོས་སྲིད་གཉིས་ཀྱི་སྒོ་ནས་སློབ་སྦྱོང་སྤྲོད་ཆེད་རྒྱ་གར་ས་ཁུལ་མ་སུ་རི་དང༌། རྡོར་གླིང༌། སིམ་ལ། ཌལ་ཧོར་བཅས་ལ་སློབ་གྲྭ་ཆེ་ཁག་འགའ་ཤས་ཚུགས་ཐུབ་ཀྱང༌། དགེ་རྒན་གྱི་ཐོག་ནས་དཀའ་ངལ་ཡོང་གི་ཡོད། དེ་གང་ཡིན་ཟེར་ན། སློབ་གྲྭ་དེ་དག་ཐོག་མའི་འགོ་འཛུགས་སྐབས་དགེ་རྒན་བོད་ཡིག་ཁྱར་ཁྱོར་ཞིག་ཤེས་ན་སློབ་ཕྲུག་རྣམས་ཀྱི་ཤེས་ཚད་ལ་དཔགས་པའི་སློབ་གསོ་སྤྲོད་ཐུབ་ཀྱི་ཡོད་ཀྱང༌། དེ་ནས་ལོ་ཟླ་རིམ་སོང་གིས་ཕྲུ་གུའི་ཤེས་ཚད་ཇེ་མཐོར་ཕྱིན་སྟབས་དགེ་རྒན་གྱི་ཤེས་ཚད་མ་ལྡེང་པས་བོད་ཕྲུག་རྣམས་ཀྱི་ཤེས་ཚད་ཡར་ཐོན་ཡོང་མི་ཐུབ་སྟབས། སློབ་གཉེར་བའི་ཁོངས་ནས་ཁྱེད་ཚོ་བསྡུ་བསྐོང་བྱེད་དགོས་པའི་རྒྱུ་མཚན་སྤྱིར་བཏང་བྱས་ན་དེ་འདྲ་ཞིག་རེད། མ་ཟད་སྔོན་དུས་བོད་ལ་ཆབ་སྲིད་སྐྱོང་ཕྱོགས་གང་ཅི་འཛམ་གླིང་གི་གནས་ཚུལ་དང་སྒོ་མ་བསྟུན་པར་ཧྲེང་པོར་བསྡད་རྐྱེན་དགེ་མཚན་ཡང་བྱུང་ཡོད་མོད། གྱོང་གུན་ཡང་ཆེན་པོ་བྱུང་ཡོད། གང་ལྟར་ཁྱར་ཁྱོར་གྱི་ངང་དུ་ཕྱི་ལོ་ ༡༩༥༩ བར་གནས་ཐུབ་པ་རེད། དེ་ནས་རྒྱ་མིས་མུ་མཐུད་དབང་ཤེད་བྱས་པར་བརྟེན་བོད་ཀྱི་ཆབ་སྲིད་འཛིན་སྐྱོང་བྱ་ཐབས་གང་ཡང་མ་བྱུང་བ་རེད།

ལྷག་པར་སྐུ་ཕྲེང་བཅུ་གསུམ་པ་ཆེན་པོས་ཀྱང་བོད་ཀྱི་ཆབ་སྲིད་སྐོར་ལ་ལེགས་ཆའི་བཅོས་བསྒྱུར་མཛད་རྒྱུའི་དགོངས་པ་ཡོད་ཀྱང༌། དེ་དག་ཕྱག་ལེན་ལ་འཁེལ་བ་བྱུང་མེད། ངོས་ནས་ཀྱང་ཞི་འཇམ་གྱི་ཐོག་ནས་བོད་ཀྱི་ཆབ་སྲིད་ཡར་རྒྱས་གཏོང་ཕྱོགས་སྐོར་ལ་བཅོས་བསྒྱུར་བྱ་རྩིས་ཀྱིས་ལེགས་བཅོས་ལྷན་ཁང་སོགས་བཙུགས་ན་ཡང་རྒྱ་མིའི་དབང་འོག་ཏུ་ཚུད་རྐྱེན། དེའི་བྱས་རྗེས་མ་ཐོན་གོང་རྐྱེན་ངན་འདི་འདྲ་ཞིག་འཕྲད་པ་རེད། དེར་བརྟེན་མ་འོངས་པའི་བོད་དེ་ལམ་སྲོལ་རྙིང་པ་དེའི་ཐོག་འགྲོ་ཐབས་གཏན་ནས་མེད། མ་འོངས་པའི་བོད་དེ་ལེགས་ཉེས་ཇི་ཡོང་ད་ལྟའི་བོད་ཕྲུག་རྣམས་ལ་རག་ལུས་ཡོད། ཕྱིན་ཆད་ང་ཚོའི་བོད་འདིར་དེང་དུས་འཛམ་གླིང་གི་ཆབ་སྲིད་སྐྱོང་སྟངས་ལེགས་ཆ་རྣམས་རང་གི་ཐུན་མོང་མ་ཡིན་པའི་ལེགས་ཆའི་སྟེང་དུ་བསྣན་ནས་འཛམ་གླིང་དམངས་གཙོའི་རྒྱལ་ཁབ་ཁག་གི་གདན་གྲལ་དུ་སྡོད་ཐུབ་པ་ཞིག་ངེས་པར་དུ་བྱེད་དགོས།

ཁ༽ སློབ་གྲྭ་ཟུར་བཙུགས་དང་། འཛམ་གླིང་གི་ཤེས་ཡོན།

འོ་ན་ང་ཚོའི་ཆབ་སྲིད་སྐྱོང་སྟངས་འཛམ་གླིང་གི་ཆབ་སྲིད་སྐྱོང་ཕྱོགས་དང་མཐུན་པ་ཙམ་གྱིས་ཆོག་གམ་ཞེ་ན། དེ་ཙམ་གྱིས་ཆོག་ཐབས་མེད། དེ་ཙམ་གྱིས་ཆོག་ན་བོད་ཕྲུག་རྣམས་ཆ་བགོས་ཀྱིས་རྒྱ་གར་ནང་གི་སློབ་གྲྭ་ཁག་ལ་བཏང་ན། ང་ཚོའི་དཀའ་ངལ་རྣམས་ལས་སླ་པོའི་ཐོག་ནས་ཉིན་གཅིག་ལ་སེལ་ཐུབ་ཀྱི་རེད། ང་ཚོས་ལས་སླ་བ་དེ་དོར་ཏེ་དཀའ་ངལ་ཆེན་པོའི་སྒོ་ནས་བོད་ཀྱི་སློབ་གྲྭ་ཟུར་དུ་བཙུགས་པ་འདིར་དགོས་པ་གང་ཡང་མ་བྱུང་བ་རེད། དཔེར་ན། བོད་ཀྱི་སློབ་གྲྭ་གཅིག་རྒྱ་གར་ནང་འཛུགས་པ་ལ་ཡང་ས་ཁང་དང༌། ཟས་གོས་སོགས་མཁོ་ཆས་གང་ཅི་གཞན་ལ་བརྟེན་ནས་ཐབས་ཤེས་བྱེད་རྒྱུ་སོགས་དཀའ་ངལ་ཆེན་པོ་དང་ལེན་བྱེད་དགོས་པ་འདི་འཛམ་གླིང་གི་གནས་ཚུལ་ཁོ་ནས་མ་འོངས་པའི་བོད་ཀྱི་ཆབ་སྲིད་སྐྱོང་ཐབས་མེད་པ་དེས་བྱས་པ་རེད། བོད་ཀྱི་ཆབ་སྲིད་དེ་ལུགས་གཉིས་ཟུང་འབྲེལ་གྱིས་སྐྱོང་དགོས།

དེའི་སྟེང་འཛམ་གླིང་གི་གནས་ཚུལ་ལེགས་ཆ་རྣམས་བསྣན་ཏེ་ཆབ་སྲིད་སྐྱོང་དགོས། དེར་བརྟེན་བོད་ཕྲུག་རྣམས་ལ་བོད་ཀྱི་ཐུན་མོང་མ་ཡིན་པའི་ཆོས་སྲིད་འཛིན་སྐྱོང་སྤེལ་གསུམ་བྱེད་ཐུབ་པའི་ཆ་རྐྱེན་ལེགས་ཆ་རྣམས་དང༌། འཛམ་གླིང་གི་གནས་ཚུལ་རྣམས་ཕྱོགས་བསྡུས་བྱས་ཏེ་སློབ་སྦྱོང་སྤྲོད་དགོས། ཕྱི་རྒྱལ་གྱི་སློབ་གྲྭ་ཁག་ནང་འཛམ་གླིང་སྤྱི་སྲོལ་ལྟར་སྲིད་ཀྱི་སློབ་སྦྱོང་ཙམ་ལས། ང་ཚོ་བོད་ཀྱི་ཐུན་མོང་མ་ཡིན་པའི་ཆོས་སྲིད་ཟུང་འབྲེལ་གྱི་སློབ་སྦྱོང་མེད་པ་རེད། འོ་ན་ཆོས་ཁོ་ནས་མ་འོངས་བོད་ཀྱི་ཆབ་སྲིད་སྐྱོང་རྒྱུ་ཡིན་ནམ་ཞེ་ན། དེའང་མིན། དེ་ཡིན་ན་ང་ཚོའི་སློབ་གྲྭ་ཟུར་འཛུགས་བྱས་པའི་ནང་དེང་དུས་འཛམ་གླིང་གི་ཤེས་ཡོན་སློབ་སྦྱོང་བྱེད་དགོས་དོན་མེད།

མ་འོངས་པའི་བོད་དུ་རྒྱལ་བསྟན་སླར་གསོའི་དོན་གནད་གལ་ཆེར་དམིགས་ཏེ། ཁྱེད་ཚོས་འདིར་ཆེད་འགུགས་རེ་བཅོལ་བྱས་པ་ལྟར། གཙོ་བོ་ཛེ་སྨད་རིན་པོ་ཆེས་འགོ་ཁྲིད། ཁྱེད་ཚོས་ཀྱང་འབད་རྩོལ་ཆེན་པོ་བྱས་པར་བརྟེན། ཁྱེད་ཚོའི་ཟླ་རེའི་ཡིག་ཚད་མཐོང་ཆོས་སུ་གྱུར་པར་ཡར་རྒྱས་ཆེན་པོ་ཕྱིན་འདུག་པ་དེ་དག་བཀའ་དྲིན་ཆེ། ལྷག་པར་ཀང་ར་གྲོང་གསེབ་འདི་འདྲ་ཞིག་གི་ནང་དུ་ང་ཚོའི་དགེ་རྒན་འོས་སྦྱོང་སློབ་གྲྭ་ཚུགས་དགོས་པ་འདི་ལས་སླ་པོ་མིན། དེ་དག་གི་རྒྱུ་མཚན་སྔོན་དུ་ང་ཚོ་ངོ་འཕྲད་སྐབས་འཕྲོས་མོས་བྱུང་ཡང༌། དེ་རིང་ཡང་བསྐྱར་ཕྲན་བུ་ཤོད་འདོད་བྱུང་བ་ལྟར་བཤད་ན་སྐྱོན་ཨེ་ཡོད་བསམ་གྱི་འདུག ང་ཚོ་འདིར་རྒན་དགེ་འོས་སྦྱོང་ཚུགས་དགོས་པ་འདི་རྒྱུ་མཚན་གལ་ཆེ་བ་གསུམ་ཡོད།

ག༽ དགེ་འོས་ཀྱི་སློབ་གཞི་དང་། སློབ་ཁྲིད་ཀྱི་ཐབས་ལམ།

དང་པོ། ང་ཚོའི་བོད་ཕྲུག་ཡོངས་རྫོགས་ཀྱི་ཀླད་པའི་ནང་ཆོས་སྲིད་ཟུང་འབྲེལ་གྱི་གནས་ལུགས་བསྲེ་ལྷད་མེད་པ་བླུགས་ནས་ཆོས་ལ་ངེས་ཤེས་སྐྱེ་ཐུབ་པ་ཞིག་དགོས་ཀྱི་རེད། ཆོས་ལ་ངེས་ཤེས་སྐྱེ་ཐུབ་པ་ཞིག་མ་བྱུང་ན། མི་གཞན་གྱིས་ལས་འབྲས་མེད་ལུགས་ཀྱི་རྒྱུ་མཚན་མཁས་པོ་ཞིག་བཤད་ན། དེ་ཡང་མིན་ནམ་སྙམ་སྟེ་མིའི་ཁ་རྗེས་སུ་འབྲངས་ན་ང་ཚོའི་ལས་དོན་མ་འགྲུབ་པ་རེད། ཆོས་ལ་ཡིད་ཆེས་ཡོད་པ་ཙམ་གྱིས་མི་ཆོག་པར་ངེས་པ་སྐྱེ་ཐུབ་པ་ཞིག་དགོས་ཀྱི་འདུག དེའི་སྟེང་དེང་སང་འཛམ་གླིང་གི་གནས་ཚུལ་ལེགས་ཆ་རྣམས་བསྣན་ཏེ་འཛམ་གླིང་དམངས་གཙོའི་མི་མང་རྣམས་དང་གོམ་པ་མཉམ་སྤོས་ཐུབ་པའི་སློབ་སྦྱོང་སྤྲོད་རྒྱུ་གལ་ཆེན་པོ་ཡིན།

ཁྱེད་རང་ཚོས་ཀྱང་འཛམ་གླིང་གི་གནས་ཚུལ་འཕོ་འགྱུར་ལ་བརྟག་ཞིབ་བྱ་རྒྱུ་དང༌། ཆབ་སྲིད་སྐོར་ལ་དོ་སྣང་དང་སློབ་སྦྱོང་བྱེད་དགོས། ད་ལྟ་ཁྱེད་ཚོར་སྲིད་དོན་སློབ་སྦྱོང་གི་དུས་ཚོད་ཟུར་དུ་མེད་ཀྱང༌། རང་དབང་ཚགས་ཤོག་སོགས་ལ་དོ་སྣང་བྱས། ཁྱེད་རང་ཚོའི་ནང་ནས་དབྱིན་ཇི་ཤེས་མཁན་ཡོད་ན་དེས་དབྱིན་ཇིའི་གསར་ཤོག་ཀློག གཞན་རྣམས་ཀྱིས་ཉན་ནས་རིམ་བཞིན་དེ་ཚོའི་ནང་གི་གནས་ཚུལ་བློ་ཐོག་ཏུ་ངེས་ཐུབ་པ་བྱེད་དགོས། དགེ་རྒན་ཚོས་དེ་དག་ལ་ཉམས་མྱོང་ཐོན་པ་ཞིག་མ་བྱུང་ན་སློབ་ཕྲུག་ཚོར་སློབ་གསོ་སྤྲོད་སྟངས་མི་ཤེས་པའི་སྐྱོན་ཡོང་གི་རེད། སློབ་སྦྱོང་སྤྲོད་ཚུལ་དེ་ཡང་གདོང་ནག་པོ་བསྟན་ནས་ཡོང་ཐབས་མེད་ཅིང༌། འཇམ་མཁས་ཀྱིས་ཕྲུ་གུ་རྣམས་དང་མཉམ་འདྲེས་བྱས། ཕྲུ་གུ་དགའ་ཞིང་མགུ་བའི་ཐབས་ཤེས་གཙོ་བོར་བྱས་ནས་སློབ་གསོ་གཏོང་ཐུབ་པ་དགོས་ཀྱི་རེད། དགེ་རྒན་མཐོང་དུས་དགེ་ཕྲུག་ཞེད་སྣང་སྐྱེ་བའི་རིགས་བྱུང་ན་ལས་དོན་འགྲུབ་ཐབས་མེད། དཔེར་ན། བོད་ལ་གྲྭ་སའི་ནང་དགེ་རྒན་ཚ་པོ་ཞིག་ཡོད་ན་དགེ་རྒན་དེའི་མདུན་དུ་དགེ་ཕྲུག་དེས་སྤྱོད་ལམ་ཚུལ་མཐུན་བྱས་ཀྱང༌། དགེ་རྒན་རྒྱབ་ཕྱོགས་མ་ཐག་དགེ་ཕྲུག་ཁོས་སྤྱོད་ངན་ཤ་སྟག་བྱེད་ཀྱི་ཡོད་པ་ལྟར་བྱུང་ཚེ་དེས་ཕན་ཐོགས་གང་ཡང་འབྱུང་མི་ཐུབ། དགེ་རྒན་དང་སློབ་ཕྲུག་རྟག་ཏུ་འབྲལ་མེད་སྡོད་ཐབས་མེད་པར་བརྟེན། དགེ་ཕྲུག་དེས་དགེ་རྒན་ལ་སྙིང་ཐག་པ་ནས་གུས་བརྩི་ཡོད་ན། དེ་འདྲའི་དགེ་ཕྲུག་དེས་དགེ་རྒན་མཉམ་དུ་ཡོད་མེད་ལ་མ་ལྟོས་པར་དགེ་རྒན་གྱིས་སྦྱོང་བརྡར་སྤྲད་པ་དེར་འགྱུར་ལྡོག་ཡོང་གི་མ་རེད། མ་འོངས་པའི་བོད་ཕྲུག་རྣམས་ཀྱི་ལམ་ཕྱོགས་ཐད་ལོ་དྲུག་ཡན་ཆད་ཚང་མ་སློབ་གྲྭར་མ་ཕྱིན་པར་བསྡད་མི་ཆོག་པ་ང་ཚོའི་མ་འོངས་བོད་ཀྱི་རྩ་ཁྲིམས་ཟིན་བྲིས་ནང་ལ་གཏན་འབེབས་ཟིན་པ་རེད།

དེ་ནས་ལོ་ ༡༦ བར་སློབ་གྲྭ་འགྲིམས་ཏེ་སྤྱིར་བཏང་གཞི་རིམ་གྱི་ཤེས་ཡོན་རིག་གནས་སྐོར་དང༌། ལུགས་ཟུང་གི་སྐོར། འཛམ་གླིང་གི་ལུགས་སྲོལ། ཕྱི་རྒྱལ་གྱི་སྐད་ཡིག ནང་ཆོས་ཀྱི་སྙིང་དོན་བཅས་སློབ་སྦྱོང་བྱས། དེ་ནས་སོ་སོའི་འདོད་མོས་ལྟར་རབ་བྱུང་སོགས་བྱས་ཚེ། གྲྭ་སར་སྒྲིག་ཞུགས་བྱས་ཏེ་ལོ་བཅོ་ལྔ་ཙམ་གྱི་རིང་ཆོས་སྐོར་སློབ་སྦྱོང་མཐར་ཕྱིན་པ་བྱས། དེ་ནས་བོད་གཞུང་གི་སྲིད་བློན་ནམ། ཁྲིམས་དཔོན་སོགས་རང་གི་ཤེས་ཚད་ལ་དཔག་པའི་ལས་བྱེད་མཐོ་དམའ་གང་དུའང་བསྐྱོད་ཐུབ་ཀྱི་རེད། དེ་ལ་དགེ་མཚན་ཆེན་པོ་ཡོད། གང་ཡིན་ཞེ་ན། བོད་མི་ཆོས་སྲིད་གཉིས་ཀའི་ཆ་ནས་ཤེས་ཚད་ལྡེང་ངེས་ཤིག་གི་བོད་ཀྱི་སྲིད་བློན་ལྟ་བུ་ཞིག་བྱས་ན་མི་དམངས་རྣམས་དང༌། གྲྭ་རིགས་ལ་ལྟ་སྐྱོང་འཕྱུགས་མེད་བྱེད་ཐུབ་པའི་དགེ་མཚན་ཆེན་པོ་ཡོད། དེ་མིན་ཆོས་ཀྱི་གནད་དོན་རྩ་བ་ནས་མི་ཤེས་པ་ཞིག་ལ་སྲིད་ཀྱི་དབང་ཆ་ཡོངས་རྫོགས་བྱུང་ན། ཡུལ་དེར་དགྲ་བཅོམ་པ་ཁྲི་གཅིག་ཙམ་ཡོད་ཀྱང་དེ་དག་མེད་པར་བཟོ་རྒྱུར་འའཁྱུག་ཙམ་ཞིག་རེད།

ང༽ གྲྭ་བཙུན་གྱི་དགེ་རྒན་དང་། ཤེས་ཡོན་གྱི་ལྟེ་གནས།

རྒྱུ་མཚན་གཉིས་པ། གྲྭ་པ་ཚོས་སློབ་ཕྲུག་བུ་ཚོའི་དགེ་རྒན་བྱེད་ཐུབ་པ་ཞིག་དང༌། བཙུན་མས་བུ་མོའི་དགེ་རྒན་བྱེད་ཐུབ་པ་བྱུང་ན་དགེ་མཚན་ཆེན་པོ་ཡོད། གྲྭ་བཙུན་རྣམས་ལ་སྤྱིར་བཏང་བོད་མི་དྲག་ཞན་ཡོངས་ཀྱི་དགེ་རྒན་ལྟ་བུར་ངོས་འཛིན་བྱེད་ཀྱི་ཡོད། དེས་མ་ཚད་སོ་སོའི་སྡོད་གནས་ཤིག་ཀྱང་འཛིན་ཐུབ་ཀྱི་རེད། དཔེར་ན་སློབ་གྲྭ་རྣམས་དགོན་སྡེའི་རྣམ་པར་བསྒྱུར་ཐུབ་པ་ཞིག་དང༌། དགོན་སྡེ་རྣམས་སློབ་གྲྭའི་རྣམ་པར་བསྒྱུར་ཏེ་སྙིང་པོ་ང་ཚོའི་རྒྱལ་བསྟན་འཛིན་སྐྱོང་སྤེལ་བའི་ལམ་ཕྱོགས་བརྟན་པོ་ཞིག་བཟུང་དགོས། གང་ཡིན་ཟེར་ན། དེང་སང་ང་ཚོས་སེར་མོ་བ་ཞིག་ལ་སྐྱོབ་གསོ་ཞུས་ན་མཁས་པོའི་ཐོག་ནས་དེ་དོན་ཞུས་འཐུས་ཞེས་བརྗོད་པ་ཙམ་ལས། དོན་སྙིང་ལག་སོན་རྩ་བ་ནས་ཡོང་གི་མེད། སྐྱ་བོ་ཞིག་ལ་སྐྱོབ་གསོ་དགོས་ཀྱི་འདུག་ཅེས་བརྗོད་ན་དེ་དག་ཀུན་དང་མཐུན་པར་འཚོ་བ་ངལ་རྩོལ་ལ་རྟེན་མཁན་དུ་བལྟས་ནས་འཕྲལ་འཕྲལ་དོན་སོན་ཡོང་གི་ཡོད། དེ་ནི་གྲྭ་པར་སྡང་སེམས་བྱས་པ་མ་རེད། དེང་སང་འཛམ་གླིང་སྤྱིའི་ལུགས་སྲོལ་དེ་འདྲ་ཞིག་ཆགས་ཡོད། དཔེར་ན་ང་ཚོའི་གྲྭ་རིགས་རྣམས་སེམས་ཀྱི་ངལ་རྩོལ་ལ་བརྟེན་པ་འདི་ཕྱི་རྒྱལ་ཚོས་ཤེས་མི་ཐུབ། དེས་ན་ཁྱེད་རང་ཚོས་ང་ཚོའི་ཐུན་མོང་མ་ཡིན་པའི་ལུགས་གཉིས་ཟུང་འབྲེལ་གྱི་འགྲོ་སྟངས་དང༌། འཛམ་གླིང་དམངས་གཙོའི་ཆབ་སྲིད་ཀྱི་ལེགས་ཆ་རྣམས་ལ་དོ་སྣང་ཆེར་བསྐྱེད་བྱས་ཏེ་ཕྱིན་ཆད་སློབ་གྲྭ་ཞིག་གི་ནང་དུ་འབྱོར་སྐབས་སྒོ་གང་ས་ནས་ཕོངས་པ་མེད་པའི་འགྲེལ་བཤད་བྱེད་ཐུབ་པ་ཞིག་ངེས་པར་དུ་བྱེད་དགོས།

ལྷག་པར་དུ་ཕྱི་ནང་གི་ཀུན་སྤྱོད་ཀྱང་ཤིན་ཏུ་གལ་ཆེར་བརྟེན་དགེ་རྒན་ཚོས་བག་ཡོད་ཚུལ་མཐུན་ངེས་པར་བྱེད་དགོས། མ་འོངས་པར་བོད་མི་རིགས་ཡིན་ཕྱིན་སློབ་གྲྭར་ཞུགས་མ་མྱོང་མཁན་རྩ་བ་ནས་མེད་པ་ཞིག་དང༌། ཤེས་ཡོན་གྱི་གནས་ཚད་ཀྱང་ཐ་ན་ལུག་རྫི་ཞིག་ཡིན་ན་ཡང་ཆོས་ཀྱི་གནས་ཚད་གྲྭ་སའི་ནང་གི་སློབ་གཉེར་བ་སྤྱིར་བཏང་གི་ཤེས་ཚད་དང་མཉམ་པ་དགོས་ཀྱི་རེད། གྲྭ་སའི་ནང་གི་སློབ་གཉེར་བ་རྣམས་ཀྱང་སོ་སོའི་ཤེས་ཚད་ལ་དཔག་པའི་སློབ་གྲྭའི་དགེ་རྒན་བྱེད་ཐུབ་ཞིག་ཡོང་གི་རེད། མཐོ་རིམ་སློབ་གྲྭའི་སྒྲིག་སྲོལ་ཡང་སྔོན་གྱི་གྲྭ་སའི་སྲོལ་ལྟར་ཟླ་ཆོས་ཞེས་པ་དང༌། ཆོས་མཚམས་ཞེས་པ་སོགས་ཀྱི་ཐ་སྙད་དེ་ཚོ་ཡོང་ཤེས་སྟངས་མེད། དེ་གང་ཡིན་ཟེར་ན། སྔོན་མ་ནང་བཞིན་གྲྭ་པའི་འཚོ་བའི་མཐུན་རྐྱེན་རང་གིས་འཚོལ་དགོས་དོན་མེད། འཚོ་ཕོགས་རྣམས་གཞུང་ནས་སྦྱོར་གྱི་རེད། དེ་འདྲའི་མཐོ་རིམ་སློབ་གཉེར་བྱེད་ཡུན་དེའི་རིང་དུས་ཚོད་གཏན་འབེབས་ཀྱིས་སློབ་གཉེར་ཁེ་གཙང་བྱེད་ཐུབ་པ་ཞིག་དགོས་ཀྱི་རེད།

ཅ༽ ཆོས་མིན་གྱི་འཐབ་རྩོད་དང་། ཆོས་ལུགས་མཐུན་ལམ།

རྒྱུ་མཚན་གསུམ་པ། དེང་སང་ང་ཚོར་དཀའ་ངལ་ཆེ་ཤོས་ནི་སློབ་གྲྭའི་དགེ་རྒན་གཏོང་ཕྱོགས་སྐོར་རེད། རྗེས་སུ་བོད་མི་ནང་ཁུལ་དུ་ཆོས་དང་ཆོས་མིན་གྱི་འཐབ་རྩོད་ཏན་ཏན་ཡོང་གི་རེད། དེ་འདྲའི་འཐབ་རྩོད་དེ་སེམས་ཀྱི་ནང་ནས་ཡོང་གི་རེད། དེ་ལྟར་ན་ཁྱེད་ཚོས་སློབ་ཕྲུག་རྣམས་ཀྱི་འགོ་འཁྲིད་བྱེད་སྟངས་ཡང་དག་པ་ཞིག་བྱུང་ན། ཆོས་དང་ཆོས་མིན་འཐབ་རྩོད་དེའི་གཉེན་པོ་ལྟ་བུ་ངེས་པར་ཡོང་གི་རེད་བསམ་གྱི་འདུག དེང་སང་ཡེ་ཤུའི་ཆོས་པ་རྣམས་ཀྱིས་ཡེ་ཤུའི་ཆོས་སྤེལ་ཆེད་ཁུག་ཀྱོག་ཡོད་ཚད་དུ་ཕྱིན་ནས་སློབ་གྲྭ་དགོས་སར་སློབ་གྲྭ་བཙུགས། སྨན་ཁང་དགོས་སར་སྨན་ཁང་བཙུགས་པ་སོགས་ཀྱིས་ཆོས་སྤེལ་བའི་ཐབས་ཤེས་མང་པོ་བྱེད་ཀྱི་ཡོད་པ་རེད། ང་རང་ཚོས་ཀྱང་༸རྒྱལ་བའི་བསྟན་པ་རིན་པོ་ཆེ་འདིའི་གཞི་ལམ་འབྲས་བུའི་རྣམ་གཞག་འདི་དག་འཆད་སྤེལ་ཐུབ་པའི་གོ་སྒྲིག་བྱེད་དགོས། ཁྱེད་རང་ཚོས་འབད་རྩོལ་བྱས་ཏེ་ཡར་རྒྱས་གང་ལེགས་བྱུང་འདུག་པ་དེ་དག་ལ་བཀའ་དྲིན་ཆེ་ཞུ་རྒྱུ་ཡིན། སླད་ཀྱང་ཁྱེད་ཚོས་སྙིང་སྟོབས་ཆེན་པོས་འབད་བརྩོན་མི་ལྷོད་པ་བྱེད་དགོས།

དེ་ནས་ང་ཚོས་ཆོས་བརྒྱུད་འདྲ་མིན་དབར་ཕན་ཚུན་ཕྱོགས་ཞེན་བྱེད་པ་འདི་ཤིན་ཏུ་ཐབས་སྡུག་རེད། རང་རེའི་ཆོས་བརྒྱུད་འདྲ་མིན་རྣམས་ཡུལ་དང༌། དུས་སོགས་ཀྱི་སྒོ་ནས་མིང་མི་འདྲ་བ་བཏགས་པ་ཙམ་ལས་ཆོས་ཀྱི་འབྱུང་ཁུངས་སངས་རྒྱས་བཅོམ་ལྡན་འདས་ལ་ཐུག་པ་གཅིག་གྱུར་ལས་ཁྱད་པར་གང་ཡང་མེད། འགའ་ཞིག་གིས་རྨོངས་ཞེན་བྱས་ཏེ་བླ་མ་འགའ་ཞིག་གིས་གསུངས་སྟངས་ཕྲན་བུ་འགྲིགས་མིན་ལ་བསྙད་དེ་རྙིང་མའི་ཆོས་ལ་སྐྱོན་ཡོད་ལུགས་ཟེར་མཁན་དེ་རིགས་ཁོ་རང་གི་ཁོག་པ་རུལ་ནས་བསྡད་ཡོད་པའི་རྟགས་རེད། དེ་འདྲའི་མི་ཁོག་རུལ་དེའི་རིགས་ཀྱིས་ཕན་ཐོགས་མེད། འཕན་པོའི་ཡུལ་དུ་གྲྭ་པ་ཞིག་གིས། དྲང་སྲོང་མཐུ་ཡིས་བདེན་ཚིག་འགྲུབ་གྱུར་ཅིག །ཅེས་པའི་དོན་གྲངས་ཀ་སོང་ན་བདེན་ཚིག་འགྲུབ་ཀྱི་རེད་ཅེས་དང༌། ཡང་ཕག་རི་ཁུལ་དུ་གྲྭ་པ་ཞིག་གིས། བཞི་པ་ཟུང་འཇུག་དོན་ལ་ངོ་སྤྲད་པས། །ཞེས་པ་གཤིན་པོའི་བདུན་ཚིགས་བཞི་པར་མཆོད་འབུལ་རྒྱ་ཆེར་བྱེད་དགོས་ཚུལ་བཤད་འདུག དེ་དག་བརྗོད་མཁན་དགེ་ལུགས་པའི་གྲྭ་པ་རེད། དེ་འདྲ་རྒྱུ་མཚན་དུ་བྱས་ནས་དགེ་ལུགས་པའི་བསྟན་པར་སྐྱོན་ཡོད་པ་རེད་ཅེས་བརྗོད་ན་བརྗོད་མཁན་ཁོ་རང་ནོར་འཁྲུལ་གྱིས་ཁོག་པ་རུལ་བསྡད་ཡོད་པ་རེད། གྲུབ་མཐའི་ཞེན་ཁོག་འཐེན་འཁྱེར་མི་བྱེད་པར། བསྟན་པ་ཕྱོགས་རིས་མེད་པར་དག་སྣང་སྦྱོང་དགོས་པ་འདི་ཤིན་ཏུ་གལ་ཆེན་པོ་ཡིན་པས་ཁྱེད་ཚོས་ཡིད་གཟབ་བྱེད་དགོས། མདོར་ན་ཁྱེད་ཚོ་ནས་ཆོས་སྲིད་གང་ཅིར་ཚུལ་མཐུན་ཡ་རབས་ཀྱི་སྤྱོད་པ་བསྐྱངས་ཏེ་སློབ་ཕྲུག་རྣམས་ལ་བཟང་པོའི་མིག་ལྟོས་སྤེལ་ཐུབ་པ་ངེས་པར་དུ་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༤ ཟླ་ ༡ ཚེས་ ༢༨ དང་། བོད་ཟླ་ ༡༢ ཚེས་ ༡༥ ཉིན། བཞུགས་སྒར་དུ་སློབ་གྲྭ་ཁག་གི་ལས་དོན་ཡར་རྒྱས་གཏོང་ཕྱོགས་ཀྱིས་མཚོན་བོད་སྤྱིའི་ཤེས་རིག་སྐོར་དམིགས་བསལ་ཚོགས་འདུར་སྩལ་བའི་བཀའ་སློབ།

ཀ༽ ལོ་རྒྱུས་ལྡན་པའི་མི་རིགས་དང་། བར་སྐབས་ཀྱི་དཀའ་ངལ།

དེ་རིང་ང་ཚོ་འདི་གར་མིའི་འཚོ་བའི་ནང་གི་རྩ་གནད་ཆེ་ཤོས་ཤེས་རིག་སྐོར་ཚོགས་འདུ་གནང་བ་འདི་ནས་དགེ་མཚན་ཆེན་པོ་ཞིག་ཡོང་ཐུབ་རྒྱུར། ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན།

ངེད་ཚོ་བོད་ཟེར་བ་འདི་ལ་འཛམ་གླིང་འདིའི་སྟེང་དེ་སྔ་ལོ་སྟོང་ཕྲག་ལྷག་གི་གོང་ནས་ཆོས་སྲིད་གཉིས་ཐོག་ནས་ལོ་རྒྱུས་གཟི་བརྗིད་དང་ལྡན་པ་བྱུང་ཡོད། དེ་ཡང་མི་རིགས་གཞན་དག་ཁོ་ན་ལ་བརྟེན་མ་དགོས་པར་བོད་མི་རང་གི་ནུས་པས་རང་ཉིད་འཚོ་ཐུབ་པའི་མི་རིགས་ཤིག་ཡིན། རྒྱལ་རབས་ནང་བྱུང་བའི་ལོ་རྒྱུས་རྣམས་འདས་ཟིན་ཡང༌། དེས་བོད་མིས་དཀའ་ལས་བརྒྱབ་ན་མ་འོངས་པར་ཡང་གྲུབ་འབྲས་རླབས་ཆེན་ཐོན་རྒྱུར་ཚོད་དཔག་བྱེད་ཐུབ་པ་མ་ཟད། གོ་སྐབས་མ་བྱུང་བ་ལས་བོད་མིས་གང་ཡང་བྱེད་ཐུབ་པ་དང༌། གང་ཡང་འཇོན་ཐུབ་པར་ར་འཕྲོད་ཡོད། ཡིན་ན་ཡང་རྐྱེན་ངན་ཐབས་སྡུག་གི་གནས་ཚུལ་འཛམ་གླིང་འདིའི་ནང་མཐའ་དབུས་གང་སར་ཡོང་དང་ཡོང་བཞིན་པ་ལྟར། ངེད་རང་ཚོ་བོད་སྤྱི་མཐུན་བསོད་ནམས་དམན་པའི་ངན་འབྲས་ཐབས་སྡུག་ཅིག་བར་སྐབས་རང་རེའི་ཐོག་ཏུ་བྱུང་སྟེ་ང་ཚོ་མི་འདོད་བཞིན་དུ་ཡུལ་གྱར་ཏེ་སྡོད་དགོས་པའི་གནས་ཚུལ་འདི་ལྟར་བྱུང༌། ང་ཚོ་རང་ཉིད་ནས་འགལ་ཉེས་བྱས་ཏེ་མིའི་ལུང་པར་གྱར་བ་ཡིན་ན་རང་གིས་ལན་པ་ཡིན་ཀྱང༌། དེ་འདྲ་མིན། དུས་རབས་འདིར་བོད་ཡུལ་ཕྱུག་པོ་མིན་ཞིང༌། དཔུང་སྟོབས་མེད་མོད། འོན་ཀྱང་ཚང་མས་འཛམ་གླིང་ཞི་བདེ་དང༌། ཞི་བདེ་ཟེར་བ་དེ་དངོས་སུ་ལག་ལེན་བསྟར་ཏེ་ཁྱིམ་མཚེས་སུ་འདྲར་ཡང་འཚེ་བ་མ་བྱས་པར་ངོ་ཐོག་རང་སྙོམས་ཆུང་དུ་སྡོད་མཁན་ཞིག་ཡིན་པ་ལ་ཐོབ་ཐང་དང༌། བདག་དབང་རྩ་བ་ནས་མེད་པའི་གདུག་རྩུབ་ཅན་གྱི་ཕྱི་རྒྱལ་དབང་ཤུགས་བཙན་འཛུལ་གྱིས་ངན་བཟུང་བྱེད་པ་འདི་ནི་སྙིང་ཁོང་རུས་པའི་གཏིང་ནས་བློ་ཕམ་སྐྱེ་བའི་ཐབས་སྡུག་གི་གནས་ཚུལ་ཞིག་རེད།

ང་རང་ཚོ་གཞན་ཡུལ་རང་དབང་ཡོད་སར་གནས་ན་ཡང༌། བོད་ཡུལ་དུ་མནར་གཅོད་མྱོང་བཞིན་པའི་རྒྱ་ཆེའི་མི་དམངས་རྣམས་ཀྱི་གནས་ཚུལ་ལ་བལྟས་ན་ཤིན་ཏུ་སྐྱོ་པོ་དང་ཁག་པོ་རེད། རང་རེར་རྣམ་ཀུན་རྐྱེན་ངན་ཕྲན་བུ་བྱུང་དུས་དམྱལ་བ་མི་ཡུལ་དུ་མྱོང་བ་ནང་བཞིན་གྱི་ཁག་པོ་བྱུང་ཞེས་བརྗོད་ཀྱི་ཡོད་པ་དེ་དེང་སང་རང་རེའི་ཕ་ཡུལ་ནང་ཡོད་པའི་སྤུན་ཟླ་མི་རིགས་རྣམས་ནས་དངོས་སུ་མྱོང་བཞིན་པ་རེད། ནམ་རྒྱུན་དམྱལ་བ་གསོན་མྱོང་ཟེར་བ་སྙན་ངག་གི་རབ་བཏགས་ལྟ་བུ་དེ། དེང་སྐབས་ང་ཚོའི་མི་རིགས་ནས་མངོན་སུམ་ལྟར་མྱོང་བཞིན་ཡོད་ན་ཡང༌། བོད་མི་རིགས་ཀྱི་གཅེས་གཞེན་སེམས་ཤུགས་ནི་ལྷག་པར་ཤུགས་ཆེར་གྱུར་ཏེ་གནས་འདུག

ཁ༽ མི་རིགས་ཀྱི་ལར་ཞེན་དང་། མི་རིགས་རིང་ལུགས།

ཕྱི་ལོ་ ༡༩༦༣ ལོའི་གནས་ཚུལ་འགྱུར་བ་གསར་ཤོས་ཤིག་ལ། བར་ལམ་རྒྱ་ནག་ཏུ་བོད་རིགས་གཞོན་ནུ་ཕོ་མོ་མང་པོ་སློབ་སྦྱོང་དུ་བསྐྱོད་པའི་ཁོངས་ཕྱི་ལོ་ ༡༩༥༩ ལོའི་སྔོན་རྗེས་ནས་ལས་བྱེད་ནང་ཚུད་ཡོད་པ་མང་པོ་རྫོགས། ལོ་འདིའི་ནང་ལས་བྱེད་གྲས་ནས་འཐེན་ཏེ་ཚབ་གསར་རྒྱ་རིགས་ཁེ་གཙང་བཙུགས་པའི་གནས་ཚུལ་བྱུང་འདུག འདི་ནི་ཧ་ཅང་འགྱུར་བ་ཆེན་པོ་ཞིག་རེད། དེ་ལ་དོན་གཉིས་ཡོད་པ་ལས། གཅིག་ལ། ང་ཚོའི་མི་རིགས་འགའ་ཞིག་ལེགས་ཉེས་འབྱེད་པའི་བློའི་མཐུ་ཆུང་བའི་སྐབས་རང་རེའི་སྤྱི་ཚོགས་རྙིང་པའམ་གནའ་རབས་ཀྱི་གནས་ཚུལ་ནང་བཟང་ངན་དབྱེ་འབྱེད་མེད་པར་ཚང་མ་ངན་མཉམ་དུ་རྩིས་ཏེ་མི་འདོད་པ་སྐྱེས་པ་དང༌། གསར་བརྗེར་མོས་པོ་བྱེད་མཁན། ཆོས་ལ་མི་འདོད་པ་བཅས་བྱུང་ཡང༌། སོ་སོའི་མི་རིགས་ལ་ཞེན་ཤུགས་ཆེན་པོ་ཡོད། ངས་འདིར་འདས་ཟིན་པའི་དཔེ་ཞིག་བརྗོད་ན། འབའ་པ་ཕུན་དབང་གསར་བརྗེར་དགའ་མོས་ཆེ་ལ་ཆོས་མེད་ཀྱང༌། མི་རིགས་ཀྱི་ལ་ཞེན་ཧ་ཅང་ཆེན་པོ་ཡོད། དེ་གོང་ཀྲུང་དབྱང་གི་སྲིད་བྱུས་ལ་མི་རིགས་ཆུང་ཁག་ལ་དམིགས་བསལ་གྱི་ལྟ་རྟོགས་ཆེན་པོ་ཡོད་ལུགས་ཟེར་ཡང༌། མི་རིགས་ཀྱི་ཁྱད་ཆོས་ལྡན་པ་ཞིག་དངོས་སུ་ལག་ལེན་བྱས་ན་མི་རིགས་གུ་དོག་རིང་ལུགས་ཞེས་སྐྱོན་བརྗོད་བྱེད་པ་དཔེར་ན། ༡༩༥༧ ནས་ ༡༩༥༨ ལོ་ནང་རྒྱ་ནག་ཏུ་སློབ་གྲྭ་ཁག་སོགས་ནང་མི་རིགས་གུ་དོག་རིང་ལུགས་འདུག་ཅེས་མང་པོ་ཞིག་ལ་ཉེས་སྐྱོན་བྱུང་བའི་གྲས་ལ་འབའ་པ་ཕུན་དབང་གུང་བྲན་སྤུས་གཙང་ཡིན་པ་དེ་ཡང་མི་རིགས་ཀྱི་བསམ་བློའི་ནོར་འཁྲུལ་དུ་བསྙད་ནས་ཕམ་ཉེས་བྱུང་སོང༌།

དེ་བཞིན་བོད་མི་མང་པོ་ལྟ་སྤྱོད་གསར་པར་མོས་ཀྱང་རང་རིགས་ལ་གཅེས་ཞེན་ཆེ་སྟབས་རྒྱ་མི་ཁེ་བཙང་གི་བསམ་པར་མི་མཐུན་པར་གྱུར། གུང་བྲན་རིང་ལུགས་ལ་ཤ་ཞེན་ཡོད་པ་ཞིག་ཡིན་ཡང༌། མི་རིགས་རིང་ལུགས་ཀྱི་སེམས་ཤུགས་འཁྱེར་མཁན་ཞིག་ཡིན་ན་རྒྱ་རིགས་ཁེ་གཙང་གི་ཁེ་ཕན་སྒྲུབ་པའི་གནས་ཚུལ་མཐོང་དུས་མི་དགའ་བ་ཡོང་བ་ངེས་གཏན་ཡིན། དཔེར་ན་རྒྱ་གཙང་རིང་ལུགས་ཤུགས་ཆེ་ཡོད་པ་ནི། མོ་སོ་ཁོ་དང༌། པེ་ཅིང་དབར་ལ་འགལ་ཟླ་ཡོང་རྐྱེན་གནས་ཚུལ་གཞན་དག་མང་པོ་ཡོད་ཀྱང༌། གཅིག་ནི་མགོ་སེར་པོ་ཡིན་མིན་གྱི་གནས་ཚུལ་ཡང་ཡོད་བཟོ་འདུག རྒྱ་མི་རང་ལ་མི་རིགས་རིང་ལུགས་ཤུགས་ཆེར་ཡོད་པའི་རྐྱེན་གྱིས་བོད་མིའི་ཐོག་བྱེད་སྟངས་འདི་ལྟ་བུ་བྱུང་བ་དང༌། རྒྱ་མིས་མཐའ་མཚམས་འཛུགས་སྐྲུན་དང༌། མི་རིགས་ཆུང་ཁག་ལ་གཅེས་སྐྱོང་ཟེར་ཡང༌། དོན་དུ་ལག་ལེན་སྐབས་རྒྱ་མི་ཁེ་གཙང་གི་ཁེ་ཕན་དུ་ཕྱིན་སྟབས་འགལ་ཟླ་དེ་ལྟར་བྱུང༌། རྒྱ་རིགས་ཆེན་པོའི་རིང་ལུགས་ལ་ངོ་རྒོལ་བྱ་དགོས་པ་དང༌། མི་རིགས་ཆུང་ཁག་ལ་མཐོང་ཆུང་མི་བྱེད་པའི་སྲིད་བྱུས་ཡོད་ཀྱང་དོན་དུ་རྒྱ་རིགས་ཆེན་པོའི་རིང་ལུགས་ཀྱི་རྟགས་མང་པོ་ཐོན་ཡོང་མུས་ཡིན་པ་དེས་རྒྱ་མིས་བོད་མིར་ཡིད་ཆེས་མི་ཐུབ་པ་དང༌། བོད་མིས་རྒྱ་མིའི་ཁེ་ཕན་གྱི་ལས་ཀ་བྱེད་འདོད་མེད་པར་གྱུར་པ་དེ་ནི་འགྱུར་བ་ཆེན་པོ་ཡིན། འདི་ཚོའི་གནས་ཚུལ་ང་ཚོས་ཤེས་དགོས་པ་གནད་འགག་ཆེ་ལ་ཕན་ཐོགས་ཀྱང་ཆེ། བོད་ནང་དུ་གནས་ཚུལ་གསར་པ་བྱུང་བ་འདིས་ང་ཚོ་ད་དུང་སྙིང་སྟོབས་མ་ཞིག་པ་དང༌། ལག་གདང་དམ་པོ་བཟུང་བའི་རྟགས་བསྟན་པ་ཡིན་པས་ཧ་ཅང་ཡག་པོ་རེད།

ག༽ འབའ་པ་ཕུན་དབང་དང་། དམར་པོའི་ལམ་ལུགས།

གནས་ཚུལ་གཉིས་པ་དེས། ལམ་སྲོལ་གསར་རྙིང་དང༌། སྤྱི་ཚོགས་གསར་རྙིང་གི་འཐབ་རྩོད་ལྟ་བུ་མིན་པར། མི་རིགས་ཀྱི་འཐབ་རྩོད་ཐོག་ཏུ་འགྲོ་གི་ཡོད་པ་དང༌། དེ་ཡང་རྩ་དོན་རྒྱ་མི་རིགས་ཀྱི་ཁེ་ཕན་ལ་ཐུག་ཡོད་པ་རེད། ཕྱི་ལོ་ ༡༩༥༤ ནས་ ༡༩༥༥ ནང་པེ་ཅིང་གི་སྐབས་དེའི་སྲིད་བྱུས་ལ་ཕུན་དབང་ནས་ཡིད་ཆེས་བྱེད་པའི་སྐབས་ཡིན་པས། མ་འོངས་པར་བོད་འདི་ཡར་རྒྱས་ཡོད་ལ་དམར་པོའི་གཞུང་གི་སྒྲིག་འཛུགས་ལྡན་པའི་རྒྱལ་ཁབ་རང་དབང་རང་བཙན་ཞིག་ཡོང་སྲིད་ལུགས་ཕུན་དབང་སོགས་གཞོན་ནུ་འགའི་བསམ་བློར་ཡོད། ཕུན་དབང་ལ་མི་རིགས་ཀྱི་ལ་ཞེན་ཡོད་པ་དེ་རྗེས་སུ་ར་འཕྲོད་བྱུང༌། ཕུན་དབང་ལ་གྲ་མ་འགྲིག་བྱུང་རྗེས་ཀྲང་ཅིན་ཨུ་རྒྱ་ནག་ནས་ཕྱིར་ལོག་འབྱོར་སྐབས་ཤིག་ལ་བརྗོད་གསལ། ཕུན་དབང་ཕྱིར་ལོག་ཡོང་གི་མ་རེད། ཕུན་དབང་ནི་མི་རིགས་གུ་དོགས་རིང་ལུགས་ཚབས་ཆེན་ཞིག་རེད། དེ་སྔ་ཁམས་ཁུལ་གསར་བརྗེའི་སྐབས་ཕུན་དབང་ནས་རྒྱ་མི་མེད་པར་བོད་མི་ཁེ་གཙང་གི་གུང་བྲན་ཏང་གི་སྒྲིག་འཛུགས་བཟོས་འདུག་སོགས་ཟེར།

ཕྱི་ལོ་ ༡༩༥༧ ཡས་མས་སྐབས་ཤིག་ཆིང་ཏའོ་ལ་མི་རིགས་ཀྱི་ཚོགས་འདུ་ཞིག་སར་ང་ཕོད་དང༌། ཕུན་དབང་བསྐྱོད་སྐབས་ཕུན་དབང་ཁམས་བོད་དུ་སྣུམ་འཁོར་བགྲོད་ལམ་ཐོག་བསྐྱོད་དེ་འབྲི་ཆུ་ཤར་ཕྱོགས་དྲག་པོའི་སྒྱུར་བཅོས་བྱེད་སྟངས་ངན་པ་ཇི་བྱུང་དངོས་སུ་ལྟ་ཞིབ་ཐུབ་ན་ལེགས་ཚུལ་བརྗོད་པ་ལམ་ཕྱོགས་དེ་ལྟར་ཕྱིན་ཡོད་མེད་མ་ངེས་ཀྱང༌། ཀྲུའུ་ཨན་ལའེ་ལ་བོད་པར་བཅོས་སྒྱུར་དྲག་བཅོས་བྱེད་སྟངས་རྒྱ་མི་རིགས་ནས་ནོར་འཁྲུལ་བྱུང་ལུགས་དང༌། བོད་དུ་བཅོས་སྒྱུར་རྒྱ་ནག་ས་ཁུལ་ལྟར་བྱས་ན་མི་འགྲིགས་ཚུལ་ཕུན་དབང་ནས་ནན་བརྗོད་བྱས་ཡོད་འདུག་པར། ཕལ་ཆེར་འདི་ཚོའི་སྐབས་ནས་ཕུན་དབང་ལ་བློ་དོགས་ཆགས་པ་མིན་ནམ་བསམ་པ་ཡོད། དེ་གོང་ཕྲན་ནས་པེ་ཅིང་མི་རིགས་ལས་ཁུངས་སུ། ཕུན་དབང་མི་རིགས་ལས་ཁུངས་སུ་ཉར་བ་ལས། བོད་དུ་བཞག་ན་ཕན་ཐོགས་ཆེ་ལུགས་བརྗོད་པར་སྐབས་དེར་དང་ལེན་དེ་ཙམ་མ་བྱུང་ཡང༌། ༡༩༥༦ ལོ་སྟོད་ཙམ་ལ་མི་རིགས་ལས་ཁུངས་ཀྱི་ཀྲུ་རན་ཝང་ཕུང་ནས། ཕུན་དབང་ལ་བརྟག་དཔྱད་ཞིབ་ཏུ་བྱས་ཟིན་པས་ད་ཆ་བོད་དུ་གཏན་འཇགས་བཞག་འཐུས་ཞེས་ལན་འཕྲིན་བསྐུར་འབྱོར་བྱུང༌། ཁོང་ཚོས་ཡིད་འཆེས་བློས་འགེལ་བྱེད་པའི་མི་ལ་གློ་བུར་འགྱུར་བ་ཡོང་དོན་ནི་ཝང་ཕུང་ལས་ཆེས་མཐོའི་རིམ་པ་གོང་མ་ཞིག་ནས་མི་རིགས་གུ་དོག་རིང་ལུགས་ཀྱི་བསྙད་འདོགས་བྱས་པ་གསལ་པོ་མངོན་ཞིང༌། ཕྱི་ལོ་ ༡༩༦༣ ལོ་བོད་རིགས་ལས་བྱེད་པར་འགྱུར་བ་ཡོང་དོན་ནི་ཐུག་ས་འདི་རང་རེད། རང་ཕྱོགས་ནས་བལྟས་ན། ཕ་སྤྲེལ་རྒན་དང༌། མ་བྲག་སྲིན་ལས་མཆེད་པའི་གཅེས་ཕྲུག་རང་རིགས་ལ་ཤ་ཞེན་ལྕགས་གོང་ལྟར་ཡོད་པའི་རྟགས་མཚན་ལེགས་པོ་དགའ་སྤྲོ་སྐྱེ་འོས་པ་ཡིན། ད་ཆ་བོད་དུ་སྤྱི་ཚོགས་ཀྱི་ལམ་སྲོལ་རྙིང་པ་ནས་གསར་པར་འགྲོ་བའི་གསར་བརྗེ་མིན་པར་མི་རིགས་གཅིག་མེད་པ་བཟོས་ཏེ་མི་རིགས་གཞན་ཞིག་གིས་དབང་སྒྱུར་བྱེད་པའི་གསར་བརྗེར་གྲགས་པ་ཞིག་ལ་འགྲོ་གི་ཡོད་པ་རེད།

ང༽ གཞིས་ཀྱི་དཀའ་སྡུག་དང་། བྱེས་ཀྱི་གྲུབ་འབྲས།

བོད་ནང་དུ་ཡོད་པའི་ང་ཚོའི་སྤུན་ཟླ་རྣམས་ཕྱི་རྒྱལ་གྱི་བཙན་ཤུགས་དེ་འདྲའི་གནོན་བཙིར་འོག་མདོར་ན་དབུགས་གཏོང་ལེགས་ཉེས་ལའང་ཁྱེད་དབུགས་རིང་གཏོང་དོན་གང་ཡིན་ཞེས་འདྲི་ཞིབ་ཉིན་མང་བྱེད་པའི་ཉེན་ཁ་དང༌། དཀའ་ངལ་མྱོང་བཞིན་དུ་ང་ཚོ་རྒྱ་གར་རང་དབང་གི་ཡུལ་དུ་ཡོད་པ་རྣམས་ལ་རེ་བ་བྱས་ཏེ་ལྟ་བཞིན་དུ་སེམས་ཤུགས་མ་ཉམས་པར་བསྡད་ཡོད་པ་རེད། ཚུལ་དེ་དག་ལ་བསམ་ན། ཕྱོགས་གཅིག་ནས་སེམས་སྡུག་དང་། ཕྱོགས་གཅིག་ནས་དཔའ་བསྐྱེད། ཕྱོགས་གཅིག་ནས་ད་ཆ་ང་ཚོས་འབད་བརྩོན་ལེགས་པོ་མ་བྱས་ན་ཡ་རབས་དང༌། རྒྱུ་འབྲས་ལ་མི་བརྩི་བ་རེད་སྙམ་དུ་སྙིང་ཁོང་རུས་པའི་གཏིང་ནས་རང་དབང་མེད་པར་དྲན་ཏེ་རང་བཞིན་ལྷོད་ཡངས་སྡོད་ཐབས་རྩ་བ་ནས་མེད་པ་ཞིག་ཆགས་ཡོད། གནས་ཚུལ་དེ་དག་གི་འོག་ཏུ་བོད་མི་བཙན་བྱོལ་བ་ཁྲི་བདུན་བརྒལ་བ་རྣམས་རང་བཞིན་སྲོག་འགོ་ཐོན་ཙམ་དང༌། རང་རང་སྒེར་གྱི་རང་མགོ་ཐོན་ཙམ་ཞིག་མིན་པར་བོད་སྤྱི་དོན་ཁོ་ན་རྨི་ལམ་དུའང་མ་བརྗེད་པའི་སེམས་འཁུར་འཁྱེར་ཏེ་དཀའ་ལས་རྒྱག་བཞིན་པ་ཡིན།

ཕྱི་ལོ་ ༡༩༥༩ ལོ་ནང་ང་ཚོ་འདི་ཕྱོགས་འབྱོར་འཕྲལ་དུ་སང་ཉིན་གང་བྱེད། གནངས་ཉིན་ཅི་བྱེད་སྙམ་པས་བྱ་ཚོད་བྱེད་ཚོད་མ་ཐིག་པ་ཞིག་བྱུང་རུང༌། ད་ཆ་དེ་འདྲ་མིན་པར་ང་ཚོའི་ལས་རིགས་ཚང་མར་འཆར་གཞི་དང་ལྡན་པའི་གོམ་བགྲོད་དང་པོ་བརྒྱབ་ཟིན་པ་དང༌། ད་དུང་གོམ་པ་བརྒྱབ་པ་ལས་ཀྱང་རྒྱག་རྒྱུ་མང་བ་བསྡད་ཡོད་ཀྱང༌། གོམ་པ་རྒྱག་ཡུལ་རྙེད་ནས་གོམ་པ་རྗེས་མ་འདི་ལྟར་སྤོ་རྒྱུ་ཡིན་སྙམ་པའི་འཆར་འགོད་ཐུབ་པ་བྱུང་ཡོད། དེ་ནི་ཚང་མས་དམ་ཚིག་གི་མདུད་རྒྱ་མ་ལྷོད་པར་ཡར་རྒྱས་སུ་ཕྱིན་པའི་རྣམ་པ་དགའ་སྤྲོ་བྱ་འོས་པ་ཞིག་ཡིན་ལ་དེ་ཚོ་གྲུབ་འབྲས་ཀྱང་ཆེན་པོ་ཡིན། འདི་དག་ནི་ཚང་མས་རང་རང་འཁུར་བབས་དང་ལེན་ཧུར་བརྩོན་ཆེ་བསྐྱེད་བྱས་པའི་གྲུབ་འབྲས་རེད། ནང་དག་ཏུ་གོམ་པ་སྤོ་སྟངས་ཤེས་པ་ལ་བརྟེན་ནས། རྒྱ་གར་ནང་ང་ཚོར་ཆ་མཐོང་ཆེ་རུ་ཕྱིན་པ་དང༌། ཕྱི་རྒྱལ་ཁག་ནས་ཀྱང་སྐྱབས་བཅོལ་བ་བྱིངས་དང་མི་འདྲ་བའི་རོགས་རམ་ནུས་ཤུགས་ཆེ་བསྐྱེད་བྱུང་བ་ལྟར་ད་དུང་ཡང་རྒྱུན་མི་ཆད་པར་ཡོང་བཞིན་ཡོད། དཔེར་ན། ཧོང་ཀོང་ནང་རྒྱ་མི་བཙན་བྱོལ་བ་དང༌། ནུབ་ཕྱོགས་པའི་བཙན་བྱོལ་བ་ལས་ང་ཚོར་རེ་བ་ཆེ་བ་བྱེད་ཀྱི་ཡོད་པ་རེད། ད་ཆ་བོད་མི་བཙན་བྱོལ་བ་རྣམས་ལ་རོགས་རམ་བྱས་ན་ཕན་ནུས་ཡོད་པར་མཐོང་བའི་གནས་སུ་སླེབས་ཡོད། མདོར་བསྡུས་ན། ང་ཚོའི་ལས་ཀ་མང་པོ་ཞིག་ཡར་རྒྱས་ཆེན་པོའི་གནས་སུ་སླེབས་ཡོད།

ཅ༽ བདེན་པ་ལྐོག་གསུབ་དང་། རང་ཐག་རང་གཅོད།

དེ་སྔ་འཛམ་གླིང་ནང་ང་རང་ཚོ་བོད་ཅེས་མིང་ཙམ་ཡང་མ་གྲགས་པ་ལྟ་བུ་དེ་ ༡༩༥༩ དང་ ༦༠ ལོ་ནས་བོད་ཀྱི་མིང་གྲགས་ཇེ་ཆེར་གྱུར། ཡིན་ནའང་བོད་ཀྱི་གནས་ཚུལ་ཙམ་ལས། བོད་མི་དངོས་སུ་མཐོང་བ་ཤིན་ཏུ་ཉུང༌། དེ་རྗེས་ནས་ད་ཆ་ ༡༩༦༤ ལོ་བར་ལོ་ཤས་རིང་ལས་དོན་གཞི་རྒྱ་བསྐྱེད་དེ་ཕྱི་རྒྱལ་ཁག་ཏུ་བླ་སྤྲུལ་ལ་སོགས་པའི་རང་མི་རིམ་པར་ཐོན། ཉེ་བའི་ཆར་ཡང་མཉམ་འབྲེལ་རྒྱལ་ཚོགས་ཚོགས་ཡུལ་དང༌། སུད་ཛ་ལན་དྲིར་ང་ཚོའི་དོན་གཅོད་ལས་ཁུངས་ཆུང་ཆུང་རེ་གསར་དུ་འཛུགས་ཐུབ་པ་ལ་སོགས་པའི་འཛམ་གླིང་སྤྱི་སྲོལ་འགྲོ་ལུགས་དང་མཐུན་པའི་བོད་ཀྱི་གནས་ཚུལ་མང་པོ་ཞིག་གསར་ཤོག་ཁག་ནང་ཕྲན་བུ་ཕྲན་བུ་ཐོན་བཞིན་པ་རེད།

ཚང་མས་ཤེས་གསལ་ལྟར། རྒྱ་མིས་བདེན་པ་ལྐོག་གསུབ་གཏོང་རྒྱུར་བྱབ་ཆུང་སྟེ་དཔེར་ན། ཁམས་ལ་ངོ་ལོག་ཟིང་འཁྲུག་བྱུང་བ་སོགས་གནས་ཚུལ་འགངས་ཆེའི་རིགས་ཀྱང་མི་ནུས་བཞིན་དུ་སྦས་ཏེ་ཚགས་པར་ཐོག་ཟུར་ཙམ་ཡང་འགོད་ཀྱི་མེད་ཀྱང༌། དེང་སང་ང་རང་ཚོའི་གནས་ཚུལ་སྐོར་རྒྱ་མིས་ཤོད་འདོད་མེད་བཞིན་དུ་རྒྱ་གར་གཞུང་ལ་གནས་ལུགས་སྔ་རྗེས་ཤོད་དགོས་པ་དང༌། བོད་ནང་ཁུལ་དུ་ཡང་དྲིལ་བསྒྲགས་སློབ་གསོ་རྒྱ་ཆེ་མི་བྱ་མཐུ་མེད་ཀྱིས་པཎ་རིན་པོ་ཆེ་ལ་ཡང་ཉེ་ཆར་བོད་ཀྱི་ལོག་སྤྱོད་པ་བསྐྱར་ལངས་མི་ཐུབ་པའི་གསུང་བཤད་གནང་བཅུག་འདུག ཁོ་ཚོས་དུས་རྟག་ཏུ་བོད་མི་ལོག་སྤྱོད་པ་ཞེས་སྐད་འབོད་ཡང་ཡང་བྱེད་དོན་ནི། མངོན་མེད་དུ་བཞག་པས་མ་འཐུས་པ་ཞིག་ཆགས་ཡོད་པའི་རྟགས་མཚན་རེད། དེར་བརྟེན་ང་ཚོར་ཁོ་ཚོས་གཟབ་གཟབ་བྱེད་དགོས་པ་ཞིག་ཆགས་ཡོད།

བདེན་མིན་ཇི་ལྟར་ཡང་འཛམ་གླིང་གི་སྲིད་དོན་མཁས་པ་འགའ་ཤས་ནས་གོ་མིན་ཏང་སྐམ་ས་ཆེན་པོར་ལོག་རྒྱུ་ལས། བོད་ལ་རང་དབང་ཐོབ་རྒྱུ་རེ་ཆེ་ཚུལ་བརྗོད་མཁན་འདུག གལ་སྲིད་དེ་ལྟར་བདེན་ན། ད་ལྟའི་ཆར་རྒྱ་དམར་གྱི་སོ་ཉུལ་ཚོས་ཐེ་ཝན་ནི་པུ་ལི་སི་སྐོར་སྲུང་དམག་མིས་ཁེངས་པའི་ཡུལ་ཞིག་ཡིན་པ་དང༌། དབྱིན་ཇིའི་སྐད་ལ་ཌིག་ཊི་ཊར་ཟེར་བ་མི་གཅིག་གིས་བཙན་སྤྱོད་དབང་ཤུགས་འཛིན་མཁན་ལྟ་བུ་ཞིག་ཡིན་ལུགས་བརྗོད་ཀྱང་དོན་དུ་དེ་ལྟར་མིན་པར། དམངས་གཙོ་རང་དབང་ལྡན་པ་ཞིག་ཡིན་ཞིང༌། ཁོ་རང་ཚོས་ཀྱང་བརྗོད་མུས་ལྟར་རྒྱ་དམར་ལ་ངོ་རྒོལ་བྱེད་མཁན་ཡང་ང་ཚོ་གཅིག་པ་ཡིན་རུང༌། གོ་མིང་ཏང་སྐམ་ས་ཆེན་པོར་ལོག་རྗེས་ང་ཚོར་རང་ཐག་རང་གཅོད་སྤྲོད་ཀྱི་ཡིན་ཞེས་པའི་ཚིག་དེ་མ་གཏོགས། དེ་མིན་བོད་ཐོག་སྲིད་བྱུས་འཛིན་སྟངས་རྒྱ་དམར་དང་གཅིག་པ་རེད། གོ་མིང་ཏང་ནས་བོད་རྒྱ་ནག་གི་ཆ་ཤས་ཡིན་པའི་སྲིད་བྱུས་ད་དུང་མུ་མཐུད་བཟུང་སྟེ་ནོར་འཁྲུལ་གྱི་ལམ་དུ་འགྲོ་མུས་རེད། གོང་གི་གནས་ཚུལ་གོ་མིང་ཏང་སྐམ་སར་ལོག་པ་ལས། བོད་རང་དབང་མྱུར་བ་ཡོང་གི་ཡོད་པ་དེ་གལ་སྲིད་བདེན་ན་རང་ཐག་རང་གཅོད་སྤྲོད་མཁན་ལ་དབང་ཆ་མ་བྱུང་བར། རང་ཐག་རང་གཅོད་རྩོད་མཁན་ལ་རང་དབང་བྱུང་ཚེ་དགོད་བྲོ་པོ་རེད།

མ་གཞི་གོ་མིང་ཏང་གིས་མཉམ་འབྲེལ་རྒྱལ་ཚོགས་ནང་བོད་དོན་ཐོག་སྔ་རྗེས་སུ་རྒྱབ་སྐྱོར་རོགས་རམ་བྱས་ཡོད་ཀྱང༌། བོད་རྒྱ་ཁོངས་ཡིན་པ་ཁོ་ན་རྩ་བར་བཟུང་སྟེ་རྒྱལ་སྤྱིའི་ནང་ང་ཚོའི་བོད་དོན་ཐོག་རྒྱབ་སྐྱོར་གྱི་གསུང་བཤད་གནང་མཁན་བྱུང་སྐབས་གོ་མིང་ཏང་གི་སྐུ་ཚབ་ནས་ཐུགས་རྗེ་ཆེ་ཟེར་ཞིང༌། ངོ་སོ་འཁྱེར་གྱི་ཡོད་པ་རེད། འདི་ཚོ་ཡང་ང་ཚོས་ཤེས་དགོས། དེའི་ཆ་ནས་ཀྱང་སྤྱང་པོ་བྱེད་དགོས། དེ་དག་འཕྲོས་བཤད་ཙམ་ཡིན།

ཤེས་རིག་གི་ལས་དོན་སྐོར་ད་ལྟ་ཤེས་རིག་བཀའ་བློན་ནས་སྙན་སྒྲོན་ཞུས་པ་ལྟར་ལས། ངས་བསྐྱར་དུ་ཞུ་དགོས་མེད། དེ་རྣམས་ནི་བྱུང་ཟིན་པའི་ལོ་རྒྱུས་ཕྱོགས་བསྡོམས་ལྟ་བུ་ཞུས་པ་ཡིན།

ཆ༽ སློབ་གྲྭ་གསར་བཙུགས་དང་། སློབ་མའི་ཤེས་ཚད།

ད་ནི་སྐབས་སུ་བབས་པའི་གནས་ལུགས་ཞུ་རྒྱུར། ཤེས་རིག་སྐོར་ད་ཕན་ཡར་རྒྱས་གང་འཚམ་ཕྱིན་ཡོད་ཀྱང༌། ད་དུང་ང་རང་ཚོའི་ནུས་པས་མ་ལྡང་པར་བསྡད་ཡོད། དང་པོ། བུ་ཕྲུག་བདག་སྤྲོད་མ་ཐུབ་པ་མང་པོ་བསྡད་ཡོད་པས། སློབ་གྲྭ་འཛུགས་རྒྱུར་འབད་བརྩོན་བྱ་དགོས། དེ་སྐོར་ལྡི་ལི་དབུས་ཤེས་རིག་ཚོགས་པའི་ཐོག་ནས་ཤ་ཚ་དང་ལྡན་པའི་འཆར་གཞི་བཀོད་ཡོད་པས་ལས་དོན་ཚང་མ་འཕྲལ་འཕྲལ་འགྲུབ་མིན་ཇི་ལྟར་ཡང༌། རིམ་པས་འགྲུབ་ཐུབ་པ་ཡོང་གི་རེད། གཉིས་པ་ད་ཕན་ལོ་ ༢ ནས་ ༣ རིང་སློབ་གྲྭ་ཚུགས་ཨེ་ཐུབ་ལ་འབད་བརྩོན་གཙོ་བོར་བྱས་ཡོད་ཅིང༌། ད་ཆ་སློབ་གྲྭ་ཡོད་པ་དེ་དག་སྤུས་དག་པོ་བཟོ་རྒྱུ་དང༌། ཡར་རྒྱས་གཏོང་རྒྱུ་གལ་ཆེན་པོ་འདུག ཡར་རྒྱས་གཏོང་ལུགས་ཀྱང་བོད་མི་རྣམས་སློབ་གྲྭ་ཐོན་སྐབས་སྤྱི་འགྲེའི་ཤེས་ཚད་ལག་འཁྱེར་ཐོབ་ཐུབ་པ་དང༌། ལག་འཁྱེར་དེས་རྒྱ་གར་ནང་སོགས་མཐོ་རིམ་སློབ་གྲྭ་ཁག་ལ་བསྐྱོད་ཐུབ་པ་ཞིག་དགོས་པ་ལས། ང་ཚོ་བོད་ཀྱི་སྣང་བ་ཁོ་ན་འཁུར་ཏེ་ལྷོད་ཡངས་བྱས་ན་མི་འགྲིགས། ང་ཚོའི་སློབ་ཕྲུག་རྣམས་ངེས་པར་དུ་རྒྱ་གར་བའི་སློབ་གྲྭ་ཐོན་པ་སྤྱི་འགྲེའི་གྲས་སུ་ཚུད་ཐུབ་པ་དང༌། ཕྱི་ནང་ཚང་མས་ཁས་ལེན་འཕེར་བ་ཞིག་དགོས་པ་ལས། ད་ཡོད་ཆོག་ཤེས་བྱས་ནས་ལོ་ ༡༠ ནས་ ༡༡ སོང་རྗེས་སློབ་གྲྭ་ཐོན་དུས་ང་ཚོའི་ཐོན་ཚད་ལག་འཁྱེར་ལ་གཞན་དག་ནས་ཆ་འཇོག་མི་འཕེར་བ་བྱུང་ན་གཏན་ནས་མི་འགྲིགས།

གསལ་པོ་བཤད་ན། འབྱོར་པ་ཆེ་བ་དང༌། དྲག་པ་ཚོའི་ཕྲུ་གུ་ཕྱི་རྒྱལ་གྱི་སློབ་གྲྭ་ཁག་ཏུ་གཏོང་ཐབས་བྱེད་པ་དེ་ནི་བོད་པའི་སློབ་གྲྭ་འདོད་ཁེངས་མེད་པའི་སྐྱོན་རེད་བསམ་གྱི་འདུག ང་ཚོས་སློབ་གྲྭ་ཁག་མཚན་ཉིད་ཚང་བ་དང༌། ཚད་ལོངས་ཤིག་བཟོ་དགོས་པ་གལ་ཆེ། དེ་ལྟར་བྱུང་ན་རྟ་ཕོ་བྲེས་ལ་བཏགས་ན་གོང་ཐང་མི་ཡིས་འབེབས་ཟེར་བ་དང་འདྲ་བར་སློབ་གྲྭ་དེ་ཚོར་ཚང་མས་ཆ་མཐོང་ཆེ་རུ་ཤུགས་ཀྱིས་འགྲོ་རྒྱུ་དང༌། དེ་མིན་ང་ཚོས་བོད་མི་ཁ་འཐོར་གྱུར་པ་རུབ་རུབ་བཟོ་ཐབས་ཙམ་གྱི་ཆེད་དུ་སློབ་གྲྭ་བཙུགས་པ་ལྟ་བུར་མངོན་རྒྱུ།

ང་ཚོའི་དམིགས་ཡུལ་ནི་རང་བཞིན་སྤྲང་ཕྲུག་གང་འཚམ་ཞིག་རུབ་རུབ་བཟོ་བའི་ཆེད་མིན་པར་ཆོས་སྲིད་གཉིས་ལྡན་གྱི་མི་རིགས་ཤིག་རུབ་རུབ་བཟོ་ཆེད་ཡིན་པ་དང༌། མི་རིགས་དེ་ཡང་ཨཕ་རི་ཀའི་མི་རིགས་སོགས་ལས་ཡར་ཐོན་དང༌། གཟི་བརྗིད་ཆེ་བའི་རླབས་ཆེན་གྱི་མི་རིགས་ཤིག་ཡིན། ང་ཚོར་ཆོས་ཡོད་སྟབས་ང་ཚོ་གཞན་ལས་ཁྱད་དུ་འཕགས་པ་ཞིག་ངེས་པར་དུ་ཡིན་དགོས། གལ་སྲིད་ང་ཚོས་སྤྲང་ཕྲུག་རུབ་རུབ་བཟོ་བ་ཙམ་དང༌། སློབ་སྦྱོང་སྣེ་སེལ་ཙམ་སྤྲོད་པའི་ཆེད་དུ་ཡིན་ན། ༡༩༦༠ ནས་ ༡༩༦༡ ལོ་ནས་ཕྲུ་གུ་རྣམས་རྒྱ་གར་ནང་སློབ་གྲྭ་སྟོང་ཕྲག་མང་པོ་ཡོད་པར་བཀྲམས་ན་དུས་གཅིག་ཏུ་ཉིན་གཅིག་ཙམ་ལ་བགོས་འགྲེམས་ཐུབ་ཀྱི་རེད། ཡིན་ཀྱང་ང་ཚོས་ལས་ཀ་ལས་སླ་བ་དེ་ཕར་བཞག་སྟེ་དཀའ་ལས་ཁག་པོ་ཞིག་དང་དུ་བླངས། རང་རེར་སློབ་དེབ་དང༌། དགེ་རྒན། ས་ཁང་སོགས་གང་ཡང་མེད་བཞིན་དུ་བོད་པ་རང་གི་སློབ་གྲྭ་ཟུར་དུ་བཙུགས་ཡོད་པ་དང༌། ང་རང་ཚོ་རང་གིས་འགྲོ་གྲོན་ཡང་མང་པོ་བཏང༌། རྩ་བ་རྒྱ་གར་གཞུང་དང་མཉམ་འབྲེལ་མ་བྱས་པར་ཡོང་ཐབས་མེད་སྟབས་རྒྱ་གར་དབུས་ཤེས་རིག་བློན་ཆེན་དབུ་བཞུགས་ཀྱི་དབུས་ཤེས་རིག་ཚོགས་པ་ཞེས་པ་ཞིག་བཙུགས་ནས་དམིགས་བསལ་གྱིས་བོད་ཀྱི་སློབ་གྲྭ་བཙུགས། ཐོག་མའི་བསམ་བློར་སློབ་གྲྭའི་ནང་འཛམ་བུ་གླིང་པའི་ཆེས་མཐོའི་ཤེས་རིག་རྣམས་རང་སྐད་ཐོག་སློབ་ཐུབ་པ་བྱུང་ན་བསམ་བྱུང་ཡང༌། སྐབས་དེར་ཆ་རྐྱེན་མ་ཚང་བས་དབྱིན་ཡིག་ཐོག་སློབ་རྒྱུ་བྱས་པ་བཞིན། དེང་སང་དབྱིན་སྐད་ཐོག་ནས་སློབ་མུས་ལ་མ་འོངས་པར་དེ་དག་ཀྱང་ངེས་པར་དུ་ང་རང་ཚོའི་སྐད་ཡིག་ཐོག་བསྒྱུར་དགོས།

ང་རྒྱ་ནག་ཏུ་བསྐྱོད་སྐབས་རྒྱ་ནག་བྱང་ཤར་གྱི་ས་མཚམས་སུ་ཡན་ཕན་ཞེས་ཁྲའོ་ཤོན་མི་རིགས་ཀྱི་ས་ཁུལ་དེར་ལྟ་སྐོར་སྐབས་མཐོ་རིམ་སློབ་གྲྭའི་ནང་སློབ་ཚན་ཚང་མ་ཁྲའོ་ཤོན་ཁོ་རང་ཚོའི་ཡུལ་སྐད་ཐོག་སློབ་ཀྱི་ཡོད་ཟེར་འདུག་པར་ངོ་མཚར་ཆེན་པོ་མཐོང་བྱུང༌། དེར་བརྟེན་འཛམ་གླིང་ནང་ཆེས་མཐོའི་ཤེས་རིག་རྣམས་དབྱིན་ཇིའི་སྐད་ཡིག་བརྒྱུད་ནས་སློབ་མ་དགོས་པར་བོད་པའི་སྐད་ཡིག་ནས་སློབ་རྒྱུའི་ལས་ཀ་དེར་བརྟག་ཞིབ་ནན་ཏན་བྱ་དགོས་པས་ལོ་ཤས་ནང་ལག་ལེན་བསྟར་རྒྱུ་དཀའ་ཡང༌། འབད་བརྩོན་བྱས་ཏེ་ནམ་ཞིག་ལག་ལེན་བསྟར་ཐུབ་པ་བྱ་དགོས།

ཇ༽ སྤྱི་སྒེར་གྱི་གལ་གནད་དང་། གཉིས་ཕན་གྱི་ཐབས་ལམ།

དོན་སྙིང་མི་རིགས་རང་ཉིད་ཀྱི་ཁྱད་ཆོས་དང༌། གཟི་འོད་མ་ཉམས་པའི་བོད་ཕྲུག་འཚར་ལོངས་ཡོང་བའི་ཆེད་དུ་སློབ་གྲྭ་འདི་འདྲ་ཞིག་བཙུགས་པ་རེད། འདིར་དྲི་བ་གཞན་ཞིག་ཡོང་མདོག་ཁ་པོ་རེད། མི་སྒེར་རེ་རེ་དང༌། མང་འདུས་ཀྱི་ཚོགས་པ་གང་ཞིག་གལ་གནད་ཆེ་ཟེར་ན། སྤྱིར་འཛམ་གླིང་དང༌། ནུབ་ཕྱོགས་པ། ཡང་སྒོས་ཨ་རིའི་བསམ་ཚུལ་ལ་དབྱིན་ཇིའི་སྐད་དུ་ཨིན་ཌི་སྦི་ཇུའལ་ (Individual) ཟེར་བའི་མི་སྒེར་རེ་རེ་གལ་ཆེན་པོར་ངོས་འཛིན་བྱེད་ཅིང༌། དེ་ཡིན་ཐག་ཆོད་ཡིན་ཀྱང༌། ཚུར་ཕྱོགས་ནས་བསམ་ན་མི་སྒེར་སོ་སོ་དང༌། མང་འདུས་ཀྱི་ཚོགས་པ་གཉིས་ཁ་བྲལ་ཐབས་མེད། སྒེར་གྱི་ཁེ་ཕན་ཚགས་སུ་མ་ཚུད་ན། སྤྱི་ཚོགས་འཐུས་ཤོར་འགྲོ་རྒྱུ་དང༌། སྤྱི་ཚོགས་ཚགས་ཚུད་མེད་ན་སྒེར་གྱི་བདེ་སྐྱིད་འབྱུང་བ་ཤིན་ཏུ་དཀའ། དེ་ལྟར་སྤྱི་སྒེར་གཉིས་ཀ་གལ་ཆེ་བ་འདྲ་འདྲའི་ནང་ནས་སྤྱི་ཚོགས་གལ་ཆེ་བར་འཛིན་དགོས། སྒེར་གྱི་ཁེ་ཕན་འབའ་ཞིག་ལས། སྤྱི་དོན་སྣང་མེད་བྱས་ན་གཏན་ནས་མི་འགྲིགས་ལ། སྤྱི་དོན་འབའ་ཞིག་ལ་བསམས་ཏེ་སྒེར་གྱི་ཁེ་ཕན་རྩ་མེད་བཟོས་ཀྱང་རྒྱ་དམར་གུང་བྲན་གྱི་བྱེད་སྟངས་ལྟར་འགྱུར་བས་ག་ལ་འགྲིགས། རང་རེས་ཕྱོགས་གཉིས་ཀར་ཆ་སྙོམས་སུ་བལྟ་ཐུབ་པ་དགོས། སྒེར་གྱི་ཁེ་ཕན་ལ་རྩ་ཆེར་འདོད་མཁན་ཨ་རི་བ་ལྟ་བུར་དེ་ལྟར་བརྗོད་ན་གུང་བྲན་གྱི་ལྟ་བ་འདུག་ཟེར་ཉེན་ཡོད་ཀྱང༌། མི་རིགས་སྤྱིའི་གནས་ཚུལ་ལ་བསམ་ནས་སྤྱི་ཚོགས་གལ་ཆེན་པོར་འཛིན་དགོས།

ང་ཚོས་བོད་མི་རིགས་སྤྱིའི་བསམ་བློ་དོར་ནས་མི་བྱེ་བྲག་པ་གཅིག་གི་བསམ་བློ་བཏང་བས་འགྲིགས་ན་བོད་ཕྲུག་རྣམས་རྒྱ་གར་བའི་སློབ་གྲྭར་བཏང༌། རྒྱ་གར་བའི་མི་སེར་དུ་ཞུགས། རྒྱ་གར་བའི་ལས་དོན་བྱས་ན་སྒེར་གྱི་འཚོ་བ་འགྲིགས་ཙམ་ཞིག་ཡོང་སྲིད་ཀྱང༌། དེས་རང་གི་མི་རིགས་རྩ་བརླགས་སུ་འགྱུར་ཉེན་ཡོད། བོད་སྐད་དང༌། རང་གི་ཤེས་རིག་ཁྱད་ཆོས་ལྡན་པ་དེ་མ་ཤེས་ན་དེང་སང་རྒྱ་གར་ནང་ཡོད་པའི་སྔར་གྱི་བོད་བརྒྱུད་རེད་ཅེས་པའི་རྟ་མང་ཟེར་བ་དེ་ཚོ་ནང་བཞིན་ཡོང་རྒྱུ་རེད། དེ་ལྟར་བྱུང་ན་ཁ་ནས་མི་རིགས་དང་མི་རིགས་ཞེས་ཟེར་གྱིན་ཟེར་གྱིན་ལ། དོན་དུ་མི་རིགས་ཕུ་བརྒྱབ་པ་རེད། ད་དུང་སྤྱི་སྒེར་སྐོར་གསལ་བཤད་ཕྲན་བུ་བྱས་ན། སྒེར་གྱི་ཁེ་ཕན་རྩ་མེད་བཟོས་ཏེ་རྒྱུ་ནོར་དང༌། མ་རྩ་ཐམས་ཅད་སྤྱིས་འཛིན་པ་དེ་ལྟ་བུ་ཡང་མི་འགྲིགས། ཤིང་ལ་ཡང་ཡལ་ག་དང༌། སྡོང་པོ་གཉིས་ཀ་དགོས་པ་ལས། གཅིག་ཁོ་ནས་མི་འགྲིགས་པ་ལྟར་ཡིན།

རུ་སུར་ད་ཕན་མི་ལོ་ ༤༠ སྐོར་སྤྱི་ཚོགས་ཀྱི་ལམ་སྲོལ་བཟུང་ཡང་ད་ཆ་སྒེར་གྱི་ཁེ་ཕན་རིམ་བཞིན་ཇེ་ཆེ་ཇེ་ཡག་ཏུ་གཏོང་མུས་རེད། དེ་དག་ནི་སྤྱི་ཚོགས་རིང་ལུགས་ལ་གཙིགས་སུ་བྱེད་པའི་རུ་སུས་མི་བྱེ་བྲག་པའི་ཁེ་ཕན་རྩ་མེད་བཟོས་ན་ཁུངས་མི་འཁྱོལ་བའི་གནས་ལུགས་ཤེས་པའི་རྟགས་བསྟན་པ་ཡིན། རྒྱ་མི་རང་ཉིད་ཡང་དག་པ་ཡིན་ཁུལ་གྱིས་རུ་སུར་སྐྱོན་བརྗོད་བྱས་ནས་ད་དུང་མདུན་མཆོངས་ཆེན་པོ་དང༌། མི་མང་སྤྱི་ཁང་སོགས་ལ་ཤུགས་རྒྱག་བཞིན་པ་རེད། དངོས་དོན་ཐོག་བསམ་བྱུས་ལ་ཕམ་ཉེས་འབྱུང་བཞིན་དུ་གཏམ་འདོད་དབང་གིས་རང་བཞིན་འབྱུང་བའི་གནོད་པ་བྱུང་ཚུལ་དང༌། རུ་སུས་རོགས་རམ་བཅད་དེ་བསམ་གནག་བྱས་ལུགས་ཟེར།

འདིར་གྲྭ་རིགས་མང་བས་དཔེ་ཞིག་ཞུས་ན། བཅོམ་ལྡན་འདས་ཀྱིས་སྤྱི་ཚོགས་གཙོ་བོར་དགོངས་ཏེ་དབྱར་གནས་སྐབས་སྒེར་སོ་སོར་དངོས་ནོར་ཇི་བྱུང་ཉར་ཚག་གི་སྤྱི་བགོས་བྱ་དགོས་པ་དང༌། དངོས་པོ་ཕྲན་བུ་ལ་ཡང་བྱིན་རླབས་བྱ་དགོས་པ་སོགས་གུ་དོག་པོ་མཛད་པ་དང༌། ཁོང་གིས་སྤྱི་ཚོགས་ཡར་རྒྱས་དང༌། སྒེར་གྱི་ཁེ་ཕན་ལ་གནོད་པའི་ཆེད་མིན་ཡང༌། རྗེས་འཇུག་གྲྭ་རིགས་ཚོས་འདོད་ཆུང་ཆོག་ཤེས་བསྟེན་ཏེ་འཕགས་པའི་རིགས་བཞི་ལ་གནས་དགོས་པར་གསུངས་པ་ལྟར། ལྟ་བ་མཐོ་ལ་སྤྱོད་པ་བཙུན་པ་ཞིག་དགོས་པ་དང༌། བཅོམ་ལྡན་འདས་ཀྱི་བཀའ་ནི་ཚེ་འདི་ཙམ་མིན་པར་ཚེ་རབས་གཏན་གྱི་མདུན་མ་ལ་ཐུག་པ་ཡིན་ཡང་། རང་རེས་ལག་ལེན་བྱེད་མི་ཐུབ་ན་མའོ་ཙེ་ཏུང་གིས་ཚེ་འདིའི་སྤྱི་ཚོགས་ཙམ་དང་འབྲེལ་བར་བརྗོད་པ་དེ་ལག་ལེན་ག་ལ་ཐུབ། འདི་དག་ལ་ཡང་ཆོས་ཀྱི་རྨང་གཞིའི་གོ་བ་ཡོད་མཁན་ཞིག་ཡིན་ན་བསམ་བློ་གཏོང་རྒྱུ་འདུག དེ་ལྟར་སྒེར་གྱི་ཁེ་ཕན་རྩ་མེད་མིན་ལ། སྒེར་གྱི་ཁེ་ཕན་འབའ་ཞིག་ཀྱང་མིན་པར་སྤྱི་སྒེར་ཆ་སྙོམས་ཡོང་དགོས།

ཉ༽ གནའ་དེང་གཤིབ་བསྡུར་དང་། མདུན་ལམ་ལ་བསམ་གཞིག

རང་རེ་ཁ་ཐབས་བཙན་བྱོལ་བ་ཡིན་ཡང༌། སྤོབས་པ་རང་ཡུལ་དུ་ཡོད་དུས་ལས་ལྷག་པ་ཞིག་བཟུང་རྒྱུ་གལ་པོ་ཆེན་པོ་འདུག བོད་དུ་རྩེ་སློབ་གྲྭ་ཞིག་ཡོད་པ་དེ་ཐོག་མར་འཛུགས་པའི་གནས་སྐབས་སུ་ཕན་ཐོགས་དང༌། ནུས་པ་ཡོད་ངེས་ཀྱང༌། དེ་རྗེས་སྤྱི་ཚོགས་ཀྱི་གནས་ཚུལ་རིམ་བཞིན་འགྱུར། སྤྱི་ཚོགས་ལ་ཞབས་འདེགས་ཞུ་མཁན་སློབ་གྲྭའི་གནས་ཚུལ་མ་འགྱུར་བ་དེས་སྒྲིག་འཛུགས་དུས་ཚོད་དང་མ་མཐུན་པ། དཔེར་ན། བྱིས་པ་ཆུང་ངུའི་སྐབས་ཀྱི་ཞྭ་མོ་ངའི་ཡིན་ཞེས་ལུས་སྟོབས་རྫོགས་ནས་ཀྱང་ཨུ་ཚུགས་ཀྱིས་གྱོན་པ་ལྟ་བུར་གྱུར། ལས་དོན་དེ་ཚོའི་ཐོག་ནོར་འཁྲུལ་དང༌། རྗེས་ལུས་ཀྱི་གནས་ཚུལ་མང་པོ་ཡོད། དེ་ཚོ་བསམ་པ་ངན་པ་མིན་ཡང༌། བྱེད་སྟངས་མ་ཤེས་པའི་སྐྱོན་ཡིན། ལར་ནས་སྔར་མེད་གསར་སྤྲོས་ཞེས་པའི་ཚིག་འདི་ཡང་ཡ་མཚན་ཞིག་འདུག དྲང་པོ་བརྗོད་ན། རྒྱ་གར་ནང་ལས་དོན་རང་ཡུལ་ལས་ལེགས་ཙམ་ཡོང་གི་ཡོད་སྟབས། ང་ཚོས་སྤོབས་པ་འདི་ལས་ལྷག་ཙམ་དང༌། ཆེ་ཙམ་བཟུང་ནས། རྒྱ་གར་ནང་གཟི་བརྗིད་དང་ལྡན་པའི་འདི་ཕྱི་གཉིས་ཡོད་ཅིག་འཛུགས་སྐྲུན་གྱི་ཆེད་དུ་སློབ་གྲྭ་གཞན་ལས་ཚད་མཐོ་བ་ཞིག་ཡོང་བ་བྱ་དགོས་སྙམ་དུ་བློ་སྤོབས་བསྐྱེད་རྒྱུ་ཤིན་ཏུ་གལ་ཆེ། དེ་ལྟར་བྱུང་ན་ཨ་རི་བའམ། དབྱིན་ཇི། རྒྱ་གར་བ་སོགས་མི་རིགས་གཞན་དག་རང་རེའི་སློབ་གྲྭར་ཞུགས་འདོད་ཡོང་རྒྱུ། དེ་དག་ལའང་དགའ་བསུ་ཞུ་རྒྱུ་ལས་གཞན་མེད། དེ་ལྟ་བུའི་སེམས་ཤུགས་འཛིན་རྒྱུ་དེ་གལ་ཆེན་པོ་འདུག

གོང་དུ་གཞན་ལས་ཚད་མཐོ་བ་དགོས་ལུགས་བརྗོད་པ་ལས། ལྟོ་གོས་ཀྱི་ཚད་མཐོ་བར་བརྗོད་པ་མིན། རང་རེའི་བོད་ཡུལ་ནི་ཤར་ཕྱོགས་ཨེ་ཤ་ཡ་ནང་གནས་ཡོད་པ་དང༌། དེང་དུས་ནི་རང་ཅག་གནས་ཡུལ་རྒྱ་གར་ཡིན། རྒྱ་གར་ནང་ལོ་ལྔ་ཚུན་གྱི་འཆར་གཞི་བཏིང་ནས་ཡར་རྒྱས་འགྲོ་བཞིན་ཡོད་ཀྱང༌། ད་ལྟའི་ཆར་སྤྱིར་བཏང་གྲོང་གསེབ་ཁག་ལ་རྒྱ་ཆེའི་མང་ཚོགས་ཀྱི་འཚོ་བའི་གནས་ཚད་ལ་གཞིགས་ན། མི་རེར་ཉིན་རེ་ཨ་ན་འགའ་ཤས་ལས་མེད་ཚོད་སྟབས། འཕྲལ་སེལ་རང་རེས་འདི་དག་ལ་བསྟུན་དགོས་པ་མ་གཏོགས། ཡོན་ཏན་སྦྱངས་པའི་མཇུག་ཏུ་ལྟོ་གོས་གནས་ཚད་མཐོ་ས་ཡུལ་གཞན་དུ་འགྲོ་ཐབས་སོགས་གང་ཡང་མེད། མ་འོངས་པར་བོད་ཡུལ་དུ་མི་འབོར་ཉུང་ལ། ས་རྒྱ་ཆེ་བས་ཐོན་འབབ་ལེགས་པོ་བཟོ་ཐུབ་ན། མི་ཡི་སྐྱེ་སྒོ་འགོག་དགོས་པ་སོགས་དཀའ་ངལ་དེ་ཙམ་ཨེ་ཡོང་སྙམ་ཡང༌། རེ་ཞིག་བར་འཛུགས་སྐྲུན་གྱི་ལས་འགོ་གཞི་ནས་འཛུགས་དགོས་པས་དཀའ་ངལ་ཆེན་པོའི་ལམ་དུ་མ་བསྐྱོད་ཐབས་མེད་ཡོང་རྒྱུ།

ཏ༽ དཀའ་སྤྱད་བཟོད་བསྲན་དང་། ངལ་རྩོལ་གྱི་ཤེས་ཡོན།

ད་གིན་ཤེས་རིག་བཀའ་བློན་ནས་སློབ་སྦྱོངས་ཐོན་རྗེས་ལས་ཀའི་འགྲོ་སར་བསམ་གཞིགས་དགོས་ཚུལ་ཟེར་བ་འདི་ཡང་གལ་ཆེན་པོ་འདུག བསམ་བློ་སྡུག་པ་ཡིན་ཡང༌། སྐྱིད་ལང་ཤོར་དྲགས་ན་སྐྱོན་ཡོད། ཨ་རིར་སློབ་སྦྱོང་དུ་ཕྱིན་ནས་ཕྱིར་འཁོར་བ་འགའ་ཞིག་ནས་རྩ་ཐག་ཉལ་ཁྲིའི་སྟེང་ཉལ་མི་ཐུབ་པ་དང༌། ལྟོ་ཟས་གང་བྱུང་ཟ་སྤྱོད་མི་ཐུབ་པ་ཡོང་གི་ཡོད་བཟོ་འདུག་པ་ཁག་མེད། རང་ལས་གཞན་གཅེས་པར་འཛིན་པའི་བྱང་ཆུབ་ཀྱི་སེམས་དང༌། ཡང་ན། རང་རིགས་ལ་གཅེས་གཞེན་དཔྱིས་ཕྱིན་པ་ཞིག་མེད་ན་ཁག་པོ་རེད། རྒྱ་གར་དང༌། ཨ་རིའི་གཞུང་ནས་རང་ཡུལ་གྱི་གྲོང་གསེབ་སོ་ནམ་པར་དོ་སྣང་ཆེན་པོ་བྱེད་བཞིན་ཡང༌། སློབ་ཕྲུག་ཚོས་གྲོང་ཁྱེར་ནང་ཡིག་ཚང་གི་ལས་བྱེད་པ་སོགས་ཕོགས་ཟན་པ་བྱ་རྒྱུར་བློ་འདོད་ཆེ་བ་བྱས། དེས་རྐྱེན་གྲོང་ཁྱེར་དར་འཕེལ་བྱུང་ཡང༌། གྲོང་གསེབ་ལ་ཤུགས་ཀྱིས་ཉམས་རྒུད་བྱུང༌། ཨ་རིར་མཚོན་ན། སོ་ནམ་ཕལ་ཆེར་འཕྲུལ་འཁོར་གྱིས་བྱེད་བཞིན་ཡོད་ཀྱང༌། ད་དུང་ཕོགས་ཟན་བྱ་རྒྱུ་སྟབས་བདེ་པོ་ཡོད་ཚོད། དེ་བཞིན་དུ་རྒྱ་གར་ཡང་རྩ་བའི་མི་ཤུགས་སོ་ནམ་གྲོང་གསེབ་ཁག་ཏུ་ཡོད་པ་དང༌། གྲོང་གསེབ་ཀྱི་རྩྭ་ཁང་ནས་སྐྱེས་པའི་བུ་ཕྲུག་ཞིག་ཡིན་རུང༌། སློབ་གྲྭ་ཐོན་རྗེས་རང་གི་ཨ་མར་ཞེ་བསུན་བྱས། རང་ཉིད་སྐྱེས་སར་སྡོད་མི་འདོད་པ་འབྱུང་མུས་སྟབས། རང་རེའི་སློབ་གྲྭ་ཁག་ཏུ་འཚོ་བའི་གནས་ཚད་བབས་མཚུངས་འགྲིགས་ངེས་ཤིག་གི་ཐོག་ཡོན་ཏན་གནས་ཚད་གོང་ནས་གོང་དུ་གཏོང་དགོས་ཀྱི་འདུག

ཡང་བུ་ཕྲུག་གི་ལུས་འཚོར་གནོད་རྐྱེན་ཡོང་གཞིའི་འཚོ་ཐབས་ཧ་ཅང་ཞན་པོ་ནི་ནམ་ཡང་མི་འགྲིགས། ཕྱིན་ཆད་བོད་ཕྲུག་རྣམས་ཇི་ལྟ་བུ་ཞིག་དགོས་ཤེ་ན། ངལ་རྩོལ་ལ་བརྟེན་པའི་ཤེས་ཡོན་ཅན་ཞིག་ཡོང་བ་དགོས། རྒྱ་མིས་ངལ་རྩོལ་དང་ངལ་རྩོལ་བརྗོད་དྲགས་པའི་དབང་གིས་ངལ་རྩོལ་ཞེས་པའི་ཚིག་འདི་གོ་དུས་རྣ་བར་ན་རྟིང་རྟིང་ཞིག་ཡོང་གི་འདུག་ཀྱང༌། ངལ་རྩོལ་ལ་མ་བརྟེན་ན་ཡར་རྒྱས་འབྱུང་མི་ཐུབ་ལ། སྤྱི་སྒེར་གྱི་ཁེ་ཕན་ཇི་འདྲ་ཞིག་ཡིན་ཀྱང་ངལ་རྩོལ་པ་དང༌། མཁས་པ་ཐམས་ཅད་སློབ་ཕྲུག་འདི་དག་གི་ཁྲོད་ནས་ཡོང་དགོས་པར་བརྟེན་སློབ་ཕྲུག་རྣམས་ངལ་རྩོལ་ལ་བརྟེན་པའི་ཤེས་ཡོན་ཅན་ཞིག་འབྱུང་ཐབས་བྱ་དགོས། ལྟོ་གོས་འཚོ་བ་བཟང་དུ་གཏོང་རྒྱུ་ལས་སླ་ཡང༌། སྡུག་ཏུ་གཏོང་རྒྱུ་དཀའ་ངལ་ཆེ།

ད་དུང་དངོས་བྱུང་གི་དཔེ་ཞིག་ཞུས་ན། འདི་གར་དབྱིན་ཡིག་ཕྲན་བུ་གལ་ཆེའི་རིགས་འབྲི་མཁན་ཁྲིམས་ལུགས་ཤེས་པའི་མི་ཞིག་དགོས་པ་ལ། ལོ་གཉིས་གོང་དུ་འབོམ་འབེ་ཁུལ་ནས་རྒྱ་གར་བ་ཞིག་གླ་འབོད་བྱས་པར། ཁོང་དྷ་སར་ཞག་གཉིས་ཙམ་བསྡད་རྗེས་མཐུན་རྐྱེན་འདི་འདྲར་སྡོད་ཐུབ་པ་མི་འདུག་ཅེས་ཕྱིར་ལོག་བྱས་སོང༌། ཁོང་བློ་ངན་པ་མིན་ཡང༌། ལོ་མང་རིང་འཚོ་བ་ལང་ཤོར་གྱིས་རྐྱེན་པས་གནས་ལུགས་དེ་ལྟར་བྱུང༌། གནས་ཚུལ་གོ་ཐོས་དང༌། དངོས་བྱུང་ཉམས་མྱོང་དེ་དག་ཡོང་དུས། སློབ་ཕྲུག་གི་འཚོ་བ་སྤྱོད་སྟངས་ལ་བསམ་གཞིགས་ནན་ཏན་བྱ་རྒྱུ་གལ་ཆེན་པོ་འདུག་བསམ་པ་དྲན་བྱུང༌། རྒྱུ་མཚན་དེ་དག་ལ་གཞིགས་ན། རང་རེའི་སློབ་ཕྲུག་རྣམས་ངལ་རྩོལ་ལ་བརྟེན་པའི་ཤེས་ཡོན་ཅན་ཞིག་འབྱུང་ཐབས་བྱ་རྒྱུ་གལ་ཆེན་པོ་མཐོང་གི་འདུག

ཐ༽ བོད་རིགས་ཀྱི་ཁྱད་ཆོས་དང་། འདི་ཕྱི་ལུགས་གཉིས།

གནད་གལ་ཆེ་ཤོས་ནི། བོད་རིགས་ཚོར་མི་རིགས་རང་གི་ཁྱད་ཆོས་དང་ལྡན་དགོས་པ་དེ་ཡིན། ཁྱད་ཆོས་ཇི་ཡིན་སྙམ་ན། རང་རིགས་ཀྱི་ཁྱད་ཆོས་ནི། འདི་ཕྱི་གཉིས་ཡོད་དང་། ཆོས་སྲིད་གཉིས་ལྡན། ལུགས་གཉིས་ཟུང་ལྡན་ཞེས་རང་རེའི་གནའ་དུས་ཕ་མེས་ཚོའི་དུས་ནས་བརྗོད་རྒྱུན་ཡོད་པའི་ལེགས་བཤད་དེ་ཡིན། དེ་ལ་ནང་པའི་རྒྱབ་བརྟེན་དུ་བཞག་ནས་བཤད་ན། སྐྱེ་བ་སྔ་ཕྱི་ཞེས་པའི་དྲི་དོན་འདིའི་ལན་འདེབས་ཆོས་ཀྱི་ཐོག་ནས་མ་གཏོགས། རྡུལ་ཕྲན་ཡང་རླུང་ལ་སོགས་པའི་རིག་འཕྲུལ་གྱིས་བྱ་ཐབས་མེད། འདི་ཕྱི་གཉིས་ལས་ཕྱི་མ་གཙོ་ཆེ་ཞིང༌། ཕྱི་མར་ཕན་པ་ཆོས་ལས་མེད། འོ་ན། ཆོས་ཁོ་ན་བྱས་པས་ཨེ་འགྲིགས་ཟེར་ན། བཀའ་གདམས་པའི་ཕུགས་ནོར་བཅུ་ལ་སོགས་པ་ཉམས་སུ་བླངས་ཏེ་ཆོས་གཤའ་མ་བྱེད་མཁན་ཞིག་ཡིན་ན་དེ་དོན་ལྟར་ཡིན་ཀྱང༌། མང་ཚོགས་སམ། མི་རིགས་ཀྱི་ཆ་ནས་བཤད་ན། ཆོས་པ་སྤུས་དག་གཅིག་དང༌། འབྲིང་པོ་བཅུ་བྱས་ན་བཅུ་འདེམས་ཤིང༌། ཕུགས་ནོར་བཅུ་ལག་ཏུ་བསྟར་མཁན་གཅིག་དང༌། དེ་མིན་བརྒྱ་བྱས་ན་ཕྱི་མ་འདམས་དགོས།

ཆོས་སྲིད་གཉིས་ལྡན་ཟེར་བ་མི་བྱེ་བྲག་པ་གཅིག་ཁོ་ནར་མིན་པར་མི་རིགས་སྤྱི་ཡི་ངོ་བོའི་ཐོག་ཏུ་ཚང་དགོས་ཤིང༌། རྡོ་རྗེ་མཆེད་གསུམ་ལྟ་བུ་བྱུང་ཡང༌། དེས་མི་རིགས་འཛུགས་བསྐྲུན་བྱེད་མི་ཐུབ་ལ་མི་རིགས་ཀྱི་བསྟན་པ་འཛིན་མི་ཐུབ། མི་རིགས་ཀྱི་བསྟན་པ་རྒྱ་ཆེའི་མང་ཚོགས་ཀྱིས་འཛིན་དགོས། ཆོས་ཁོ་ན་ལས་འཇིག་རྟེན་ལ་དོ་སྣང་གཏན་ནས་མ་བྱས་ན་མི་འགྲིགས་པ་ལོ་རྒྱུས་ཉམས་མྱོང་གིས་གསལ་པོར་བསྟན་ཡོད། འཇིག་རྟེན་འབའ་ཞིག་ལས་ཆོས་ལ་དོ་སྣང་མ་བྱས་ན་ཡང་བོད་མི་རིགས་ཀྱི་ཁྱད་ཆོས་གཅིག་པུ་དེ་སྟོར་བ་ཡིན་པས། དེ་ནི་མི་རིགས་རང་ཉིད་ལ་ལྟོས་ཀྱང་མི་འགྲིགས་ལ། འཛམ་གླིང་སྤྱིར་ལྟོས་ཀྱང་མི་འགྲིགས། སྤྱིར་ན་འཛམ་གླིང་ཤར་ཕྱོགས་པ་བསམ་བློའི་ཡར་རྒྱས་ཆེ་ཞིང༌། ནུབ་ཕྱོགས་པ་དངོས་པོའི་ཡར་རྒྱས་ཆེ་བ་ཡིན། ད་སྐབས་འགྲིམས་འགྲུལ་བདེ་བས་ཤར་ནུབ་འབྲེལ་ཐག་ཇེ་ཉེར་གྱུར་སྐབས་ནུབ་ཕྱོགས་པས་ཤར་ཕྱོགས་ཀྱི་རིག་གནས་ལ་དགའ་བ་དང༌། ཤར་ཕྱོགས་པས་ནུབ་ཕྱོགས་ཀྱི་དངོས་པོའི་ཡར་རྒྱས་ལ་དོ་སྣང་བྱེད་བཞིན་པའི་སྐབས་ཡིན་པས། རང་རེས་ཀྱང་དེ་གཉིས་ཀ་ཚང་བ་བྱ་དགོས། དེང་དུས་དང་མཐུན་པའི་དངོས་པོའི་ཡར་རྒྱས་ཚད་ལོངས་པ་ཞིག་གི་སྔར་ཡོད་ཆོས་ཀྱི་སྣང་བ་མ་ཉམས་པར་འབྱུང་ཐུབ་ན་ཤིན་ཏུ་ལེགས། དཔལ་འབྱོར་ཚད་ལོངས་དགོས་པ་ཡང་གནད་གལ་ཆེན་པོ་ཡིན། རྐ་ཡུར་མ་བྲུས་པར་ཆར་འབེབས་ཁོ་ན་བྱེད་པ་དང༌། ཆར་འབེབས་ནམ་ཡང་མི་བྱེད་པ། ནད་པས་ཞབས་བརྟན་ཁོ་ན་སྒྲུབ་པ་དང༌། སྨན་ཁོ་ནར་སྤྱོད་པ་མི་རུང་བ་ལྟར། ཕྱིན་ཆད་རང་རེས་ཆོས་སྲིད་གཉིས་ཀའི་ཕྱོགས་ནས་ཡར་རྒྱས་ཤུགས་ཆེན་པོ་མ་བཏང་ན། ད་ལྟའི་གནས་ཚུལ་གྱིས་དགོས་མཁོ་མི་ལྡང་ཞིང༌། འགྲིགས་མི་ཐུབ།

ཆོས་སྲིད་གཉིས་ལྡན་ཞེས་པའི་སྲིད་དེ་དབྱིན་སྐད་དུ་པོ་ལེ་ཀྲིག་ཟེར་བའི་སྲིད་བྱུས་དེ་མིན་པར་འཇིག་རྟེན་སྲིད་ལུགས་ཀྱི་སྲིད་ལ་གོ་དགོས་ཤིང༌། དེང་དུས་སྲིད་བྱུས་ཕལ་ཆེར་གཡོ་འཕྲུལ་གྱི་ཐབས་བྱུས་ལ་བརྟེན་འགའ་ཞིག་ནས་ཆོས་སྲིད་གཉིས་ལྡན་ཟེར་བ་འབྱུང་མི་ཐུབ་ཟེར་མཁན་ཡང་འདུག ང་ཚོས་ཆོས་སྲིད་ཟུང་འབྲེལ་བྱེད་པའི་སྲིད་ནི་དེ་འདྲའི་སྲིད་བྱུས་མིན་པར་འཇིག་རྟེན་སྲིད་ལུགས་ཀྱི་སྲིད་ཡིན་པས། དེ་དང་ཆོས་ཟུང་འབྲེལ་ཡོང་དགོས་ལ་ཡོང་ཐུབ་པ་ཡང་ཡིན། དཔེར་ན། ཞིང་པ་ཞིག་གིས་སྔར་གྱི་སོ་ནམ་མཁོ་ཆས་ཐབས་ཞན་པོ་རྣམས་མིན་པར་དེང་དུས་དང་མཐུན་པའི་འཕྲུལ་འཁོར་གྱི་རིགས་ལ་བེད་སྤྱོད་བྱེད་སྐབས་དེས་སྲིད་ལུགས་ཡར་རྒྱས་ཀྱི་ཁྱད་ཆོས་ཚང་ཞིང༌། ནང་གི་བསམ་བློའི་ཐོག་ཆོས་མེད་ཀྱི་མི་དང་མི་འདྲ་བར་ཆོས་དད་བརྟན་པོ་དང༌། ཁ་འདོན་དགེ་སྦྱོར་བྱས་ཚེ་ཆོས་ཀྱི་ཁྱད་ཆོས་ཚང་བས་དེ་འདྲའི་སོ་ནམ་པ་དེས་ཆོས་སྲིད་ཟུང་འབྲེལ་སྤྱོད་ཐུབ་པ་ཡིན།

ད༽ གལ་ཆེའི་ཁྱད་ཆོས་དང་། ཆོས་ཀྱི་སློབ་གྲྭ།

དེ་ལྟ་བུའི་སྲིད་ལུགས་དེ་ཡར་རྒྱས་བྱ་འཕུར་བ་ལྟར་འགྲོ་ངེས་པ་ལས། འདི་མུར་ནམ་ཡང་སྡོད་མི་ཐུབ། འོ་ན་རང་རེས་ཁྱད་ཆོས་གལ་ཆེ་བ་ཅི་ཞིག་ལ་འབད་དགོས་ཟེར་ན། ཆོས་དང་ལྡན་པའི་ཁྱད་ཆོས་ཚང་ཐབས་ལ་འབད་དགོས། དེ་ཡང་ང་ཚོར་ཆོས་དགོས་ཞེས་པའི་དོན་ནི། དགོན་པ་དང༌། ལྷ་ཁང་བཞེངས་པ། གྲྭ་པར་ཆོས་གཞིས་དགོས་ལུགས། བླ་མ་དགོས་པ། དེ་ལ་ཕྱག་མཛོད་དང༌། གསོལ་དཔོན་དགོས་པ་སོགས་ཀྱི་དོན་གཏན་ནས་མིན། དེ་རྣམས་ནི་རུལ་པའི་ལམ་དུ་བསྐྱོད་པ་ཞིག་ལས། དགེ་མཚན་སྤུ་རྩེ་ཙམ་མེད་པ་དངོས་བྱུང་ལོ་རྒྱུས་ནས་ར་འཕྲོད་གསལ་པོ་བྱུང་ཟིན། བླ་མ་རང་གིས་བྱུང་ན། བླ་བྲང་དང༌། ཕྱག་མཛོད་སོགས་དགོས་པ་མེད་ལ། ལྷ་ཁང་ཀླད་པའི་ནང་ཡོད་ན་ཟུར་དུ་དགོས་དོན་མེད། དགོན་པ་ཞེས་ཞག་དྲི་བྱིང་ངེར་བསྡད་པ་དེ་ལས། སློབ་གྲྭ་ཁག་ཏུ་དགེ་འདུན་གྱི་བསྟི་གནས་ཕུན་སུམ་ཚོགས་པ་ཞིག་ཚུགས་ན་དེ་ག་ལེགས། དེ་ནས་ཆེས་མཐོའི་སློབ་གྲྭ་བཙུགས་པས་ཆོག ཚེ་དང་སྒྲུབ་པ་མཉམ་པར་ཉམས་ལེན་བྱེད་མཁན་ཚོ་ནི་གནས་གང་བཟང་དང༌། ཆུ་གང་བཟང་དུ་བསྐྱོད་པ་ལས། མཐའ་གཅིག་ཏུ་དགོན་པ་ཞིག་ནང་སྡོད་པའི་ངེས་པ་གང་ཡང་མེད།

སྔར་རྒྱ་གར་གྱི་ནཱ་ལེནྡྲ་སོགས་ཀྱང་ཆོས་ཀྱི་སློབ་གྲྭ་རང་ཡིན་ཞིང༌། བོད་དུ་ཡོད་པའི་གདན་ས་ཆེ་ཁག་ཚོ་ཡང་ཆོས་ཀྱི་སློབ་གྲྭ་ཁོ་ན་ཡིན་རུང༌། ལེགས་ཆའི་དོན་དང་རྣམ་འགྱུར་རྣམས་མ་ཐོན་པར་དེའི་ནང་ཚོང་ལས་དང༌། འབྲུ་གཉེར། དངུལ་གཉེར། མི་སེར་གྱི་འགོ་ཚིས་བྱེད་པ་སོགས་གཞིས་ཆགས་ཀྱི་གནས་ཡུལ་ལྟ་བུའི་རྣམ་འགྱུར་ངན་པ་རྣམས་ཐོན་དུས་རུལ་གཡའ་ཕོག་པ་གསལ་པོར་བསྟན་གྱི་འདུག གནས་ཚུལ་དེ་ལྟ་བུས་ཕྱིན་ཆད་ཁུངས་མི་འཁྱོལ་བས་མ་ཚད། སྤྱི་ཚོགས་ཡར་རྒྱས་ཀྱི་གནས་ཚུལ་ལ་སྐྱོན་འབྱུང་ངེས་ཡིན།

ཆོས་ལྡན་ཞེས་པའི་ཁྱད་ཆོས་དེ་བོད་མི་རིགས་སྤྱི་ལ་ཚང་དགོས་པ་ལས། གྲྭ་རིགས་གཅིག་པུར་ཚང་བའི་དོན་མིན་པས། ཕྱིན་ཆད་སྐྱ་སེར་ཕོ་མོར་མ་ལྟོས་པར་བོད་མི་རིགས་སྤྱི་ལ་ཆོས་ལྡན་གྱི་ཁྱད་ཆོས་ཚང་དགོས། དེ་ཡོང་བ་ལ་སློབ་གྲྭའི་ནང་ནས་ཆོས་སྲིད་གཉིས་ལྡན་དུ་ཁྲིད་རྒྱུ་གལ་གནད་ཤིན་ཏུ་ཆེ་བས། ལག་ལེན་འགེལ་སྟངས་ཀྱང་དུས་བསྟུན་ཁྱད་པར་ཞིག་དགོས་པ་ལས་སྔར་ལུགས་ཁོ་ནས་མི་འགྲིགས། ད་རིང་འདིར་ཆོས་སྐོར་མང་པོ་ཞུས་དགོས་དོན་མེད་ཀྱང༌། ཤེས་རིག་སློབ་སྦྱོང་སྤྲོད་ཕྱོགས་དང་འབྲེལ་ཡོད་ཕྲན་བུ་མ་བརྗོད་མཐུ་མེད་ཡིན། ང་ཚོས་སློབ་ཕྲུག་ཚོའི་བསམ་བློའི་འགོ་ཁྲིད་བྱ་དགོས། ཆོས་ཞེས་པ་ཡང་ནང་བསམ་བློའི་བྱེ་བྲག་ཅིག་ཡིན་ཞིང༌། དེ་ཡང་བློ་ཕུགས་སུ་མ་རྩ་འམ་རྒྱུ་མཚན་དང་ལྡན་པ་དགོས་པ་ལས། དཀོན་མཆོག་ཡོད་མེད་དང༌། ཇི་ཡོད་ངོ་མ་ཤེས་པར་སྐྱབས་སུ་འགྲོ་བ་ལྟ་བུར་མ་སོང་བ་དགོས།

ཚུལ་དེས་མི་བྱེ་བྲག་པར་ཕན་ཡོན་འབྱུང་སྲིད་ཀྱང༌། མི་རིགས་སྤྱིའི་ཆ་ནས་དེས་མི་འགྲིགས། དབང་རྣོན་ཆོས་ཀྱི་རྗེས་འབྲང་དང༌། དབང་རྟུལ་དད་པའི་རྗེས་འབྲང་གཉིས་ཡོང་རྒྱུར། རང་རེས་སྔ་མའི་ལུགས་སུ་བྱས་ནས་ཁྲིད་དགོས་པ་མ་གཏོགས་རྒྱུ་མཚན་གང་ཡང་མ་བརྗོད་པར་བླ་མ་དང༌། སངས་རྒྱས་རྩ་བ་ཆེན་པོ་ཡིན་ཟེར་བ་སོགས་བྱས་པས་ནམ་ཞིག་རང་གྲི་རང་ལ་འཛུགས་ཉེན་ཡོད། རང་རེས་ཆོས་ལ་ཁྲིད་སྟངས་འདྲ་མིན་བྱུང་བ་ལས། ཆོས་ལ་ཁྲིད་རྒྱུ་མེད་པ་མིན། གཞི་ལམ་འབྲས་གསུམ་གྱི་རྣམ་གཞག་ཐམས་ཅད་རིག་པ་ཡང་དག་དང་ལྡན་པ་ཤ་སྟག་ཡིན། མངོན་སུམ་གྱིས་གཞལ་མི་ཐུབ་པའི་རིགས་རྗེས་དཔག་གིས་གཞལ་དགོས་ཀྱང༌། དོན་གྱི་མཐར་གཏུགས་ན་མངོན་སུམ་ཉིད་ལ་ཐུག་པ་ཤ་སྟག་ཏུ་གསུངས་པ་ལྟར་ཡིན་ཐག་ཆོད་ཡིན།

ན༽ ཆོས་ཀྱི་རྣམ་གཞག་དང་། རྗེས་རབས་པར་ངོ་སྤྲོད།

གནས་ལུགས་དེ་རྣམས་གྲྭ་རིགས་དང༌། མཚན་ཉིད་པས་མ་གཏོགས་མི་ཤེས་ཟེར་བ་ལྟ་བུར་སྦས་ནས་མ་བཞག་པར་སློབ་ཕྲུག་ཡོངས་རྫོགས་ལ་བསླབ་དགོས། ཕྱི་རོལ་པ་འགའ་ཞིག་ནས་ཐར་པ་གདུགས་ཁ་གྱེན་དུ་བསླངས་པ་ལྟ་བུ་ཡོད་ཚུལ་བརྗོད་པ་ལ་རང་རེས་རྟོག་བཏགས་སུ་མཐོང་བ་ལྟར། སློབ་ཕྲུག་ཚོས་ཀྱང་དཀོན་མཆོག་ཡོད་མེད་ཀྱི་རྒྱུ་མཚན་མ་མཐོང་ན་རང་རེས་ཇི་ལྟར་བཤད་ཀྱང་རྟོག་བཏགས་སུ་མཐོང་ཉེན་ཡོད། ཆོས་ཀྱི་ཁྲིད་སྟངས་ལེགས་པོ་དགོས་པའི་སྐོར་སྔོན་དུ་གླེང་མོལ་བྱུང་དོན་ཕྲན་བུ་གསར་ཤོག་ཏུ་ཐོན་སོང་སྙམ་པ་ལྟར། ནང་པ་སངས་རྒྱས་པའི་ཆོས་ལ་ཡིད་ཆེས་ཡོད་པ་གཞི་བཞག་གི་ཐོག་ནས་ཁྲིད་སྟངས་བོད་ཀྱི་སྔར་ལུགས་ལྟ་བུ་མིན་པར། སྔ་དུས་རྒྱ་གར་མཁས་པའི་ཁྲིད་ལུགས་ལྟར་བྱ་དགོས་པར་མཐོང་གི་འདུག

དེ་ལ་སྤྱིར། ཆོས་སྲིད་ཀྱི་ཡ་གྱལ་ཆོས་སུ་གྲགས་པའི་ཆོས་ཡོད་མེད་གཉིས་དང༌། དེ་ལའང་ཕྱི་ནང་གཉིས། དེ་དག་ལའང་ནང་གསེས་འདྲ་མིན་མང་པོ་ཞིག་ཡོད་པའི་ཆོས་ལུགས་འདྲ་འདྲའི་ནང་ནས་དཔུང་པ་བདར་ཏེ་ནང་པ་སངས་རྒྱས་པའི་གྲུབ་མཐའ་གོང་མ་རྨ་མེད་པར་འཁྲིད་པ་ལ། རྩ་བ་གཞི་ལམ་འབྲས་བུའི་རྣམ་གཞག་འདི་དང་འདི་ལྟ་བུ་ཡིན། འབྲས་བུ་འདི་འདྲ་ཡོང་བ་ལ་ལམ་འདི་འདྲར་བརྟེན་དགོས། ལམ་འདི་འདྲར་བརྟེན་པའི་གནས་གཞི་ཡི་གནས་ཚུལ་འདི་ལྟ་བུ་ལ་ཐུག་པ་རེད་ཅེས་མིག་སྟོན་མཛུབ་བཙུགས་ཀྱིས་ཚུལ་དུ་མྱང་ན་རོ་དང༌། བལྟས་ན་མཐོང་རྒྱུ་ཡོད་པ་ཞིག་ཤོད་དགོས། སེམས་ཞེས་པར་དབྱིབས་དང༌། ཁ་དོག་མེད་ཀྱང༌། སེམས་ཡོད་པ་ངོ་སྤྲད། སེམས་ཀྱི་དྲི་མ་ཟད་རུང་ཡིན་པ་ལ་སོགས་པ་ཐོག་མར་རང་གི་མྱོང་བ་ལ་གཏུགས་ནས་གཞལ། དེ་ནས་རིམ་བཞིན་རིགས་པས་དཔག་སྟེ། ཆོས་ཀྱི་ཚུལ་ལ་ཐོག་མ་ནས་རིགས་ལམ་དུ་དཀྲི་རྒྱུ་གལ་ཆེ་བ་ལས། དེ་མིན་ཁྱེད་བོད་པ་ཡིན་པས་མ་ཎི་བགྲང་དགོས་ཟེར་བ་ལྟ་བུ་བྱུང་ན་མི་འགྲིགས།

པ༽ རིགས་ལམ་དང་། ནང་ཆོས་ཀྱི་སློབ་དེབ།

ལག་ལེན་དུ་འཁེལ་ཡོད་མེད་ཇི་ལྟར་ཡང༌། སུད་སི་ཁུལ་སློབ་ཕྲུག་ཕོ་མོ་ཁྱད་མེད་ལ་མཚན་ཉིད་སློབ་རྒྱུའི་གླེང་མོལ་ཞིག་བྱུང་བར་དེ་དག་ལེགས་པོ་ཡོང་གི་རེད་བརྗོད་རྒྱུ་བྱུང༌། མ་འོངས་པར་བོད་མི་རིགས་སེར་སྐྱ་ཕོ་མོ་དབྱེར་མེད་ཚང་མར་མཚན་ཉིད་ཀྱི་རིག་པའི་རྣམ་གཞག་གི་འགྲོ་ལུགས་སློབ་དགོས། རྣམ་འགྲེལ་ལེའུ་བཞིའི་བདག་ཉིད་ཅན་ལྟ་བུ་ཆ་ཚང་མིན་ན་ཡང༌། ཚུལ་གསུམ་ལ་སོགས་པའི་འགྲོ་ལུགས་རྣམས་ངེས་པར་བསླབ་དགོས། གཞི་རྩ་སློབ་དེབ་རིམ་བཞིན་བཟོ་རྒྱུའི་འཆར་རྩིས་ཡོད་པ་ལྟར། འདི་ལྟ་བུ་བྱུང་ན་རིག་པའི་སྒོ་ཕྱེ་ཐུབ་པ་ཡིན་པས་ངེས་པར་དགོས་མཁོ་ཆེ་བར་མངོན།

ད་ཡོད་སློབ་དེབ་ཁག་གི་ནང་ཆོས་ཀྱི་སྐོར་སྤྱི་ཡི་དབང་དུ་བྱས་པ་ཙམ་ལས། ཆོས་རང་གི་སློབ་དེབ་འདི་ཡིན་ལོགས་སུ་མེད་སྟབས་མ་སུ་རི་དང༌། སིམ་ལ། རྡོར་གླིང་སོགས་སློབ་གྲྭ་ཁག་ལ་ཁྲིད་སྟངས་ཕྲན་བུ་མི་འདྲ་བ་བྱུང་ཡོད་འདུག་ཅིང༌། དེ་དག་སོ་སོར་ལེགས་ཆ་རེ་ཡང་བྱུང་འདུག གང་ལྟར་འདི་སྐོར་རང་རེས་བསམ་གཞིགས་བྱེད་དགོས་པར་མཐོང༌། ཕྲན་གྱི་བསམ་པར། སློབ་གྲྭ་ཚང་མར་གཅིག་གྱུར་གྱི་གཞུང་ཞིག་རྩ་བར་བཟུང་ན་སྙམ། བསྟན་དོན་ལམ་གྱི་རིམ་པར་བསྒྲིགས་ཏེ་སྟན་ཐོག་གཅིག་ཏུ་ཇི་ལྟར་ཉམས་སུ་ལེན་ཚུལ་འཆད་པ་ཤིན་ཏུ་ལེགས་ཀྱང༌། དེའི་སྔ་རོལ་དུ་ནང་པའི་ཆོས་ལ་རྨང་གཞིའི་ཡིད་ཆེས་སྐྱེ་བའི་རྒྱུ་མཚན་རྣམས་ནང་པ་ཡིན་མིན་ལ་མ་ལྟོས་པར་ཚང་མར་ལེགས་པར་བཤད་དེ། བསྟན་པ་རྒྱུ་མཚན་ཤེས་ནས་དད་པ་ཐོབ་པའི་འོག་ཏུ། གཞི་ནས་འགོ་དགེ་བའི་བཤེས་གཉེན་བསྟེན་ཚུལ་ནས་མཇུག་མི་སློབ་པའི་ཟུང་འཇུག་བར་གྱི་ལམ་ཇི་ལྟར་ཉམས་སུ་ལེན་པའི་རིམ་པ་རྣམས་བཤད་ན་ལེགས་པར་མངོན། དྭགས་པོའི་ཐར་རྒྱན་ལའང་ཐོག་མར་རིགས་བཤད་དེ། རིགས་དེ་རང་ལ་ཡོད་ན་སངས་རྒྱས་འགྲུབ་རུང་དང༌། དྲི་མ་འབྲལ་རུང་ཡིན་པ་བཤད་པའི་འོག་ཏུ་ལམ་དངོས་གཞི་བྱིངས་དང་མཐུན་པར་བཤད་པ་ལེགས་ཤིང་མཛེས།

གང་ལྟར་ཐོག་མར་ཆོས་ཀྱི་གཞི་རྩའི་རྒྱུ་མཚན་རྣམས་ལེགས་པར་བཤད་ནས་གོ་བ་ཆགས། ཡིད་ཆེས་རྙེད། ཤེས་ནས་དད་པ་ཐོབ་པ་ཞིག་བྱ་རྒྱུ་གནད་ཆེན་པོ་འདུག དེ་ཡང་རྒྱ་གཞུང་ཕར་ཕྱིན། མངོན་རྟོགས་རྒྱན་ལྟ་བུ་ཐོག་མའི་དུས་རྒྱས་དྲགས་པར་སྣང་ན། ནང་གསེས་སེམས་བསྐྱེད་དང༌། སྐྱབས་གསུམ་སྐོར་གདམས་ངག འབྲས་བུའི་རྣམ་གཞག་སྐོར་འཁྲིད་པ་ལེགས་སམ། ཡང་ན། ནང་པ་སངས་རྒྱས་པར་ཐོག་མར་འཇུག་པའི་སྒོ་སྐྱབས་འགྲོ་ཡིན་ལ། རིགས་ཀྱི་སྐོར་ཡང་ཡོད་པས་རྒྱུད་བླ་མ་ལྟ་བུའམ། ཡང་ན། དེ་མིན་རྒྱ་གཞུང་ཉུང་བསྡུས་ཤིག་གང་ལེགས་ངེད་རང་དཔེ་ཆ་སློབ་གཉེར་ཞན་པས་བརྗོད་མི་ཤེས་ཀྱང༌། གཞན་དག་ནས་དགོངས་འཆར་འདོན་ཐུབ་རྒྱུར་ཇི་ལེགས་བསམ་གཞིགས་བྱེད་དམ། ཡང་གྲུབ་མཐའ་ཞིག་གི་སྟེང་ནས་འཁྲིད་ན། འཇམ་དབྱངས་བཞད་པ་དང༌། ལྕང་སྐྱ་ལ་སོགས་པ་ཤིན་ཏུ་ལེགས་ཀྱང༌། རེ་ཞིག་རྒྱས་དྲགས་ཤིང༌། སློབ་ཕྲུག་ཚོས་གནས་སྐབས་དོན་ཇི་བཞིན་མ་རྟོགས་ཀྱང༌། ས་བཅད་ཀྱི་རིམ་པ་ཙམ་དང༌། ཚིག་ཙམ་བློ་ངེས་ཐུབ་ན་ཇེ་རྒྱས་སུ་གཏོང་སླ་བས་རེ་ཞིག་དཀོན་མཆོག་འཇིགས་མེད་དབང་པོའི་གྲུབ་མཐའ་ཙམ་ནས་འཁྲིད་ཀྱང་ལེགས་སམ་སྙམ།

ས་རྙིང་བཀའ་བོན་བཅས་ནས་དགོངས་ཚུལ་འདྲ་མིན་ཡོང་སྲིད་རུང༌། འདི་ནི་འཕགས་ཡུལ་དུ་སྔར་ཡོད་ཕྱི་ནང་གི་གྲུབ་མཐའ་རིས་སུ་མ་ཆད་པའི་གནས་ལུགས་འཆད་པ་ཞིག་ཡིན་པས་འགལ་བ་གང་ཡང་མེད། ས་དགེ་བཀའ་རྙིང་བོན་བཅས་རིས་མེད་སློབ་གྲྭ་སྤྱི་ཡོངས་སུ་དེ་ལྟ་བུའི་གྲུབ་མཐའ་ཞིག་སློབ་འཁྲིད་བྱས་ན། བདེན་གཉིས་དང༌། ཚད་མའི་རྣམ་གཞག ཡུལ་ཡུལ་ཅན་ལ་སོགས་པ་རྩ་བའམ། གཞི་རིམ་གྱི་ནང་པའི་ཆོས་ཀྱི་གནས་ལུགས་རྒྱུ་མཚན་རྣམས་གོ་ཤེས་ཐུབ་རྒྱུ་དང༌། དེའི་སྟེང་ཚད་མ་རིག་པའི་འགྲོ་ལུགས་ཀྱང་ཕྲན་བུ་བསླབས།

འཛིན་གྲྭ་དྲུག་པ་བདུན་པ་ལྟ་བུ་མཐོ་རིམ་ཚོའི་བློ་ཚོད་ལ་དཔགས་པའི་གྲུབ་མཐའ་བགོས། དེ་ནས་བསྟན་དོན་ལམ་གྱི་རིམ་པར་བསྒྲིགས་ཏེ་བསྟན་རན་པའི་སྐབས་ལམ་རིམ་ཆེ་ཆུང་ལྟ་བུའི་ས་བཅད་སྟེང་ནས་ཁྲིད་རུང་ལེགས་ལ། ཐར་རྒྱན་དང༌། ཡིད་བཞིན་མཛོད་སོགས་སྒོས་ཆོས་སྐབས་བབས་གང་ཆེ་བསླབ་རྒྱུ་ཡོད་པ་དེ་ལྟ་བུ་ཞིག་བྱུང་ན་ལེགས་གནས་སྙམ། རྗེས་སུ་མཐུན་རྐྱེན་ཚང་ན་ཆོས་ཀྱི་སློབ་དེབ་ཟུར་དུ་བཟོ་དགོས་ཀྱི་མེད་དམ་སྙམ་པས་འདི་སྐོར་བྱིངས་ལའང་དགོངས་འཆར་ཡོད་ཤག་ལྟར་དགོངས་བཞེས་གནང་ལུགས། དེ་ལྟར་སློབ་གྲྭ་ཚང་མར་གཞུང་གཅིག་གཞི་བཞག་བྱས་ནས་བསླབས་ན། བཤད་པ་རྒྱས་མིན་ཙམ་ལས། གླེགས་བམ་བྱེ་བྲག་པ་མང་པོ་སྦྱངས་པ་མིན་པར། གྲུབ་མཐའ་ཆེ་ཁག་བཞིའི་གཞི་ལམ་འབྲས་གསུམ་གྱི་རྣམ་གཞག་སྙིང་པོ་རགས་རིམ་རྣམས་ཆ་ཚང་ཤེས་ཐུབ་པ་བྱུང་ན་ལེགས་པོ་ཡོང་ངེས།

ཕ༽ ནང་ཆོས་ཀྱི་གཞུང་དང་། སློབ་ཁྲིད་ཀྱི་ཐབས་ལམ།

ཁྲིད་སྟངས་མཚོན་དོན་གཞན་ཞིག་ཞུས་ན། མངོན་རྟོགས་རྒྱན་དུ་བྱམས་པ་མགོན་པོས་ཡུམ་གྱི་གདམས་ངག་འཆད་ལུགས་དེའི་མིང་དུ་ཡང་གདམས་ངག་ཅེས་བཏགས་ཡོད་ལ། དོན་དུ་ཡང་སེམས་ལ་ཤིན་ཏུ་ཕན་ཆེ་བར་སྣང༌། དེར་ཐོག་མར་བདེན་གཉིས་བཤད་པ་ལྟར། རང་རེས་ཀྱང་མདུན་ན་ཡོད་པའི་དངོས་པ་ཅོག་རྩེ་དང་ཤོག་བུ་སོགས་ལ་སྦྱར་ཏེ་དེ་དག་ཆ་ཤས་འདུས་པའི་ལྟོས་གྲུབ་ཡིན་པ་དང༌། མི་རྐྱང་བཏགས་ཡོད་ཙམ་ཡིན་པའི་གནས་ལུགས་ལེགས་པོ་བཤད་ན། ང་ཚོས་བཅོམ་ལྡན་འདས་དང༌། ཀླུ་སྒྲུབ་ཀྱི་ལུང་འདྲེན་མ་བྱས་ཀྱང༌། དངོས་ཡོད་ཀྱི་གནས་ཚུལ་བཤད་པ་དེར་བུ་ཕྲུག་ཚོ་དང༌། ཕྱི་རྒྱལ་ཚན་རིག་མཁས་པ་སུ་འདྲ་ཞིག་གིས་ཀྱང་མ་རེད་ཅེས་བརྗོད་མི་ཐུབ། ལྟོས་གྲུབ་ཀྱི་ངོ་བོ་རང་བཞིན་སྟོང་པ་ཡིན་པའི་གནས་ཚུལ་གྱི་སྟེང་ནས་དོན་དམ་བདེན་པ་འཇོག་ཤེས་པ་དང༌། ཐ་སྙད་བྱ་བྱེད་འཐད་པའི་རྟེན་འབྲེལ་མངོན་སུམ་བསྙོན་མེད་དུ་ཡོད་པས་ཀུན་རྫོབ་བདེན་པ་འཇོག་ཐུབ་པའི་བདེན་གཉིས་ཐོག་མ་ཁོ་ནར་བཤད་པ་འདིར་ཁོང་བྱམས་པ་མགོན་པོས་དགོངས་པ་ཆེན་པོ་ཞིག་བཞེས་པ་ཡིན་ངེས་པས་གོ་རྒྱུ་ཤིན་ཏུ་ཆེན་པོ་ཡོད།

དཔལ་ལྡན་ཟླ་བས་ཚིག་གསལ་སྐབས་བཤད་པ་ལྟར། བདེན་གཉིས་འཐད་ན། སྐྱེ་འཇིག་འཐད། སྡུག་བསྔལ་འགགས་པ་སོགས་འཐད་པས་བདེན་བཞི་འགྲུབ། རང་རེར་སྡུག་བསྔལ་ཡོད་པ་ནི་མངོན་སུམ་མྱོང་གྲུབ་ཡིན་ཅིང༌། སྡུག་བསྔལ་དེ་རྒྱུ་རྐྱེན་ལ་བརྟེན་ནས་སྐྱེ་བས་ན་ཀུན་འབྱུང་འགྲུབ། འགོག་ལམ་གཉིས་མྱོང་བས་ངེས་མ་ཐུབ་ཀྱང༌། དྲི་མ་ཟད་རུང་དང༌། དྲི་མ་ཆོས་ཀྱི་དབྱིངས་སུ་ཞི་བའི་འགོག་པ་དང༌། ཐོབ་བྱེད་ལམ་སྟེ་བདེན་བཞི་འཐད། བདེན་བཞི་འཐད་པས་དགེ་འདུན་དང་། ཆོས། སངས་རྒྱས་རྣམས་འཐད་པའི་ཚུལ།

སྒྲུབ་དང་བདེན་པ་རྣམས་དང་ནི། །

སངས་རྒྱས་ལ་སོགས་དཀོན་མཆོག་གསུམ། །

ཞེས་པ་ལྟར་ལེགས་པར་བཤད་པའི་སྐབས་སུ། བདེན་གཉིས་མེད་ན་མ་གཏོགས་དཀོན་མཆོག་ངོ་ཐོག་འདུག་སྙམ་དུ་ངེས་ཤེས་སྐྱེས་ཏེ་རྒྱུ་མཚན་ཤེས་ནས་དད་པ་ཐོབ་པའི་སྐབས་འདིར་མི་དེའི་སྐྱབས་འགྲོ་སྤུས་དག་འོང་བ་ཡིན་པ་མ་གཏོགས། བོད་མི་ཡིན་པས་སྐྱབས་འགྲོ་བྱ་དགོས་ཟེར་བ་ལྟ་བུ་བྱས་ན་ནམ་ཡང་མི་འགྲིགས། མངོན་རྟོགས་རྒྱན་གྱི་ཚིག་ཟིན་དུ་སྐྱེས་བུ་གསུམ་གྱི་ལམ་གྱི་རིམ་པ་དངོས་སུ་བཤད་པ་མེད་ཀྱང༌། བྱ་བ་ངན་ཞེན་གྱི་ལེ་ལོ་འགོག་པ་ལ་སོགས་པའི་སྐབས་སྐྱེས་བུ་ཆུང་འབྲིང་གི་ལམ་དང་སྦྱར། དེ་ནས་ལམ་གོང་མའི་ཁྱད་པར་རྣམས་བཤད་ན། བསྟན་པའི་གནས་ལ་གོ་བ་དཔྱིས་ཕྱིན་པ་སྟེར་བས། བྱམས་པ་མགོན་པོས་གཞུང་གི་གོ་རིམ་ད་ལྟའི་དུས་ཚོད་དང་མཐུན་པར་བསྒྲིགས་མེད་དམ་སྙམ་པ་ངེད་རང་སྒེར་གྱི་བསམ་ཚུལ་ཡིན་པས་འདི་དག་ཀྱང་ད་རིང་འདིར་ཆོས་དགེ་མང་པོ་འདུས་ཡོད་སྟབས་ཞུས་པ་ཡིན། གང་ལྟར་འདི་སྐོར་ཇི་ལྟ་བུ་བྱས་ན་ལེགས་བསམ་བློ་གཏིང་རིང་པོ་དང༌། གཟབ་གཟབ་ཅིག་མ་བཏང་བར་བོད་ཀྱི་ཁ་ཐབས་ལ་ལྟོས་ཏེ་ད་ལྟ་གང་ལེགས་ཡོད་སྙམ་དུ་ཆོག་ཤེས་ཀྱིས་འདི་མུར་ལུས་ན་འགྲིགས་ཐབས་མེད།

བ༽ ལས་དོན་འགོ་འཛུགས་དང་། བསམ་གཞིག་ནན་ཏན།

སྤྱིར་ན་ཆོས། ཤེས་རིག རིག་གཞུང༌། སྲིད་བྱུས། དཔལ་འབྱོར། དམག་དོན། གཞུང་འཛིན་སོགས་ཀྱི་གནད་དོན་རྣམས་འབྲེལ་མེད་ཐ་དད་ལྟ་བུར་མངོན་ཡང༌། དེ་དག་ཐམས་ཅད་ཀྱི་རྩ་བ་མིས་བྱས་པ་ཡིན་གཤིས། བྱེད་པ་པོ་མིའི་བསམ་བློར་རག་ལུས། ཤེས་བྱའི་རྣམ་གྲངས་ལ་ཡོན་ཏན་དུ་མིང་བཏགས་པ་དེ་མི་ལ་མེད་ན་བྱ་ཐབས་གང་ཡང་མེད་པས། ཤེས་རིག་འདི་ཐད་ཤིན་ཏུ་གལ་གནད་ཆེན་པོ་འདུག རང་རེའི་མི་ཚེ་འདི་དང༌། མི་རབས་འདི་ཙམ་མིན་པར་མདོར་ན་ལོ་བརྒྱ་སྟོང་བར་གྱི་བོད་མི་ཇི་ལྟ་བུ་ཞིག་ཡོང་མིན་ལ་ད་སྐབས་ ༡༩༦༣ ནས་ ༡༩༦༤ ལོའི་ནང་རང་རེའི་ལས་དོན་བྱེད་ཕྱོགས་ཀྱིས་ཕན་གནོད་ཆེན་པོ་འབྲེལ་རྒྱུ་ཡིན་པས། ད་ལྟའི་མི་རབས་ཚོ་དང༌། མ་འོངས་པའི་མི་རབས་ཚོ་བཅས་པར་དྲིན་ཆུང་ཆུད་ཟོས་སུ་མི་འགྲོ་བ་ཞིག་གི་བསམ་བློ་གཏོང་རྒྱུ་གལ་ཆེན་པོ་འདུག ད་ལྟ་རང་རེའི་ལས་དོན་འགོ་འཛུགས་ཀྱི་སྐབས་ཡིན་པས་བསྒྱུར་བཅོས་ཇི་བྱེད་ལས་སླ་བས་བསམ་གཞིགས་ལེགས་པོ་བྱ་རྒྱུ་ཤིན་ཏུ་གལ་ཆེན་པོ་འདུག་པས་དགོངས་བཞེས་གང་གཟབ་གནང་དགོས།

མ༽ གྲྭ་རིགས་ཀྱི་སློབ་མ་དང་། སྲུང་སྡོམ་ལག་བསྟར།

སློབ་གྲྭའི་ནང་གྲྭ་རིགས་འཛུགས་པ་འདི་དག་དགོན་པ་ཡོང་བའི་ཆེད་དུ་མིན་ཞིང༌། ནང་པའི་ཆོས་ལ་སྒྲུབ་པ་པོའི་རྒྱུད་ཚོད་མཐོ་དམའི་དབང་གིས་སྲུང་བྱར་དཀའ་སླ་དང༌། མང་ཉུང་ཡོད། སྲུང་བྱ་མང་ཞིང་དཀའ་བའི་སྡོམ་པ་གོང་མ་གོང་མ་བླངས་ན་ཕན་ཡོན་དགེ་མཚན་གྱི་ཁྱད་ཆེན་པོ་ཡོད། དེ་ནི་སྲིད་ཀྱི་འགྲོ་སྟངས་འགའ་ཤས་དང་འདྲ་པོ་ཡོད་པ་དཔེར་ན། གུང་བྲན་ལ་མཚོན་ན། ཐོག་མར་གཞོན་ནུ་ཚོགས་པ་དང༌། བུད་མེད་ཚོགས་པ་ཞེས་པ་རྩེད་གྲོགས་ལྟ་བུ་དེ་ནས་གཞོན་ནུ་སྡེ་ཚོགས་ཞེས་སྲུང་བྱ་གང་འཚམ་ཡོད་པ། དེ་ནས་རྗེས་ཞུགས་ཏང་མི་ཞེས་དགེ་སློབ་མའི་ཚོད་ལྟ་བུ། དེ་སྐབས་བརྟག་དཔྱད་བྱས་ཏེ་སྲུང་སྡོམ་མཐའ་དག་ཐུབ་པའི་ཚེ་ཏང་མིར་ཞུགས་པ་ལྟ་བུ་ཡིན།

དེ་བཞིན་སངས་རྒྱས་བཅོམ་ལྡན་འདས་ཤིན་ཏུ་ཐབས་ལ་མཁས་པའི་དབང་གིས་ཐོག་མར་ཁྱིམ་པའི་སྡོམ་པ་གནང༌། དེ་ལའང་སྣ་གཅིག་སྤྱོད་པ་དང༌། སྣ་འགའ་སྤྱོད་པ། ཕལ་ཆེར་སྤྱོད་པ། ཡོངས་རྫོགས་སྤྱོད་པ་རིམ་ཅན་དུ་གནང༌། ཐ་ན་ཉིན་གཅིག་གི་བསྙེན་གནས་ཀྱང་གནང་ནས་སྲུང་བྱ་གྲངས་ཉུང་ལ་སླ་བ་འོག་མ་འོག་མར་ལེན་ཐུབ་པའི་སྤོབས་པའི་གདེངས་འཁེལ་ན་རིམ་གྱིས་གོང་མ་གོང་མར་འཁྲིད་པའི་ཐབས་མཁས་མཛད་པར་དགོས་པ་དགེ་མཚན་བསམ་གྱིས་མི་ཁྱབ་པ་ཡོད། རང་རེ་བོད་ནང་དགེ་འདུན་སྤུས་དག་པོ་ཡོད་ཀྱང༌། སྤུས་དག་མིན་པ་ཡང་མང་པོ་ཡོད་པ་ཚོས་བསྟན་བཤིགས་དང༌། སྤྱོད་ལོག་བྱས་སྟངས་མཐོང་ཚུལ་འདྲ་མིན་ཇི་སྙེད་ཡོང་མུས་མ་ཟད། གྲྭ་རྒྱུན་ཡིན་ཞེས་མདུང་བཟུང་ནས་ཡོང་དུས་གཡོལ་ནས་འགྲོ་དགོས་པ་ལྟ་བུ་ཚང་མས་མཁྱེན་གསལ་ཡིན། དེར་བརྟེན་ཕྱིན་ཆད་གྲྭ་རིགས་ཚོའི་སྒྲིག་ལམ་ཏན་ཏན་ཞིག་ངེས་པར་དུ་དགོས་ཀྱི་འདུག

སངས་རྒྱས་ཀྱིས་དམིགས་བསལ་གང་ཡང་མ་གནང་བར་རང་རེས་འདུལ་བ་ཡུལ་དུས་དང་བསྟུན་ཟེར་བ་ལ་སོགས་པའི་སྒོ་ནས་དམིགས་བསལ་མང་པོ་རིམ་བཞིན་བཏང༌། འདུལ་བ་ཤེས་བྱའི་རྣམ་གྲངས་སུ་བཞག་སྟེ་ལྷ་རམས་དམ་བཅའི་སྐབས་ལྟུང་བ་ངོས་འཛིན་གྲངས་འདྲེན་བྱེད་པ་ཙམ་ལས། དོན་གྱི་ལག་ལེན་ཚུལ་བཞིན་འགེལ་རྒྱུ་དཀའ་ངལ་ཆེན་པོ་ཡིན། ཁྱིམ་པ་ཡིན་རུང་དགེ་བསྙེན་ཡིན་མིན་ལ་མ་ལྟོས་པར་ནང་པ་ཞིག་ཡིན་ཕྱིན་མི་དགེ་བཅུ་སྤོང་གི་ཚུལ་ཁྲིམས་རྒྱུན་དུ་སྲུང་དགོས་ཀྱང༌། སྲུང་བྱ་རྣམས་བཀའ་ཆོས་སྐབས་ཙམ་ལས་གོ་ཐོས་མེད་པར་གྱུར་རུང༌། རྣལ་འབྱོར་མ་སོགས་སྔགས་ཀྱི་རིགས་འདོན་ཁུལ་བྱེད། མི་དགེ་བཅུ་སྤོང་གི་ཚུལ་ཁྲིམས་ལ་སོགས་པ་བསླབ་རིམ་འོག་མ་འོག་མ་མེད་པར་དབང་ལ་སོགས་པའི་སྡོམ་པ་གོང་མ་ཡོང་ཐབས་མེད་ཀྱང༌། རང་རེའི་སྤྱི་ཚོགས་འཕེལ་འགྲིབ་དབང་གིས་དེ་ལྟ་བུར་གྱར་ཡོད།

ཙ༽ དུས་བསྟུན་བསྒྱུར་བཅོས་དང་། དེ་དག་གི་དགེ་སྐྱོན།

ད་ཆ་ཕྱོགས་གཅིག་ནས། རང་རེས་རྩ་ཁྲིམས་གསར་པ་བཏོན། སྲིད་བྱུས་དང༌། ས་ཞིང༌། ཤེས་རིག་སོགས་གང་ཅི་ནས་དུས་ཚོད་དང་མཐུན་པའི་བསྒྱུར་བཅོས་བྱེད་བཞིན་ཡོད་པའི་སྐབས་འདིར། ཕྱོགས་གཞན་ཞིག་ནས། ཆོས་ཕྱོགས་ཀྱི་ལག་ལེན་བྱེད་སྟངས་རྣམས་ཀྱང་བསྒྱུར་བཅོས་ངེས་པར་དུ་གཏོང་དགོས་པ་ལས། བསྒྱུར་བཅོས་རང་གིས་མ་བཏང་བར་མི་གཞན་ཞིག་གིས་གཏོང་དུས་ཕྱིས་པ་ཡིན། སྤྱིར་བཏང་གི་མཚོན་དོན་ཞིག་ཞུས་ན། ངས་ནུབ་ཕྱོགས་པའི་གནས་ཚུལ་ལེགས་པོ་མི་ཤེས་ཀྱང༌། ཤེས་ཚོད་གོ་ཚོད་ལ། དབྱིན་ཡུལ་རྒྱལ་པོའི་རྒྱལ་ཁབ་ཡིན་ཀྱང༌། སྤྱི་ཚོགས་ཀྱི་འཐབ་རྩོད་རྒྱ་ཆེན་པོས་ཞིག་རལ་མ་གྱུར་གོང་བསྒྱུར་བཅོས་གཏོང་དགོས་པའི་རིགས་ལ་ནང་ཁུལ་བསྒྱུར་བཅོས་ཐབས་མཁས་པའི་ཐོག་ནས་བཏང་སྟབས་ད་དུང་རྒྱལ་པོ་ཡོད་ཀྱང༌། དམངས་གཙོ་དཔྱིས་ཕྱིན་པ་བྱུང༌།

དེ་མིན་ཧྥ་རན་སི་སོགས་ལ་རྒྱལ་རྒྱུད་ཚོ་དང༌། ས་བདག་སྒེར་དབང་རྒྱུད་འཛིན་ཚོས་དམ་པོ་བཟུང་སྟབས་ཚང་མར་བཀའ་སྦྱོངས་ཆེན་པོ་བྱུང༌། དེ་བཞིན་རུ་སུར་ཡང༌། ཛར་གྱི་བསམ་བློར་བསྒྱུར་བཅོས་ལ་འདོད་མོས་ཡོད་ལུགས་ཟེར་ཡང༌། གང་ལྟར་ལག་ལེན་མ་ཐུབ་སྟབས་ཕྱོགས་གཞན་ནས་བསྒྱུར་བཅོས་གཏོང་མཁན་ཡོང་དུས་གནམ་ས་མགོ་རྟིང་བསྒྱུར་བ་ལྟ་བུའི་ཐབས་སྡུག་པོ་བྱུང༌། དེ་བཞིན་རང་རེ་བོད་དུ་ཡང༌། སྐུ་ཕྲེང་བཅུ་གསུམ་པའི་སྐུ་ཚེའི་སྨད་ཆར་རྒྱ་དཀར་ནག་གི་གནས་ཚུལ་དང༌། དུས་ཚོད་ཀྱི་རྗེས་མ་ཟིན་ན་སྐྱོན་ཡོད་པར་གཟིགས་ཤིང༌། བསྒྱུར་བཅོས་གཏོང་བ་ལ་གཏོང་མཁན་དགོས་པས་དབྱིན་ཡུལ་དུ་སློབ་ཕྲུག་འགའ་ཤས་ཆེད་གཏོང་གནང་ཡོད་ཀྱང༌། སྟབས་ཉེས་ཤིག་ལ་དེ་དག་མུ་མཐུད་མ་ཐུབ།

སྔ་ལོ་དབྱིན་ཡུལ་དུ་ཁོང་ཚོའི་ལོ་རྒྱུས་གསར་ཤོག་ནང་ཐོན་པ་འདི་གར་བསྐུར་འབྱོར་དང་སྦྲགས་ཁོང་ཚོའི་གནས་ཚུལ་གནས་ལུགས་བརྩད་གཅོད་ཀྱི་ཡི་གེ་གཏོང་མཁན་བྱུང་ཡང༌། སེམས་སྐྱོ་བའི་གཞི་རེད། དེ་དུས་ནས་ད་བར་ལོ་ ༣༠ ནས་ ༤༠ རིང་མུ་མཐུད་ཐུབ་ཡོད་ན། དེང་སྐབས་རང་རེར་སྐད་བསྒྱུར་དང༌། ཡིག་འབྲི་མི་ལྡང་བའི་དཀའ་ངལ་འདི་ལྟ་བུ་མི་འབྱུང་ཞིང༌། སློབ་གྲྭ་ཁག་གི་སློབ་སྤྱིར་ཡང་བོད་མི་བཞག་ན་འགྲིགས་འཐུས་རྒྱ་གར་བས་ཆ་འཇོག་དང༌། གོ་སྐབས་སྤྲད་ཡོད་ཀྱང་རང་རེར་མི་མེད་པས་དཀའ་ངལ་འདི་འདྲར་གྱར་བ་རེད། དེ་དུས་བོད་ནང་ས་ཞིང་དང༌། སྤྱི་ཚོགས་ཀྱི་གནས་ལུགས་མ་བྱུང་རུང༌། གཞུང་གི་སྒྲིག་འཛུགས་རྙིང་པ་བཀའ་ཤག་དང་། རྩིས་ཁང༌། ཞོལ་པ་ཟེར་བ་སོགས་ཀྱི་འགྲོ་ལུགས་རྣམས་ཕྱི་མི་མ་སྒུག་པར་ནང་ཁུལ་ནས་བསྒྱུར་བཅོས་ཤིག་བཏང་ཡོད་ན་ལེགས་པོ་གང་འདྲ་ཞིག་ཡོང་རྒྱུ་མིན་ནམ།

དམག་ཆེན་གཉིས་པའི་མཇུག་ཕྱི་སོག་ལ་སོགས་པ་ཡུལ་གྲུ་མང་པོར་རང་བཙན་ཐོབ། བར་སྐབས་གོ་མིན་ཏང་གི་ནུས་ཤུགས་ཆག གུང་བྲན་མ་སླེབས་པའི་དུས་སྐབས་དེ་ཚོར་ད་ལྟའི་ལས་ཁུངས་ཕྱི་སྲིད་དང༌། ནང་སྲིད། ཆོས་དོན། ཤེས་རིག་ལ་སོགས་པ་བཙུགས་ཏེ་ལས་ཀ་བྱས་ཡོད་ན་ཇི་འདྲ་ཞིག་བྱུང་ཡོད་དམ། ཤེས་རིག་ནས་ད་ལྟའི་སློབ་གྲྭ་ཁག་ལྟ་བུ་བཙུགས་ཡོད་ན་ད་ཚོད་གང་འདྲ་ཞིག་ཡོང་གི་མེད་དམ། འོན་ཀྱང་ང་ཚོས་སྔར་ལམ་ཞེས་པའི་ཚིག་ལ་འཐམས་ནས་ལས་ཀ་བྱེད་མ་ཐུབ་པར་ལུས། རྒྱ་མིས་སྒྱུར་བཅོས་གཏོང་དུས་མ་འཚམས་མི་འདོད་བཞིན་དུ་འཁུར་དགོས་པ་འདི་ལྟ་བུ་བྱུང༌། དེ་དག་ནི་འཇིག་རྟེན་སྲིད་ལུགས་ཀྱི་གནས་ཚུལ་ཡིན།

ཚ༽ སྦག་ས་ཆོས་སྒར་དང་། སློབ་གྲྭའི་རྣམ་པ།

རྒྱ་མིས་ང་ཚོར་རྐུན་མ་དམར་པོ་དང༌། ཇག་པ་སེར་པོ་ཞེས་མི་བདེན་པའི་སྐད་ཆ་ཧམ་པ་ཆེན་པོ་དེ་ལྟ་བུ་བརྗོད་མུས་ལྟར། གྲྭ་པ་ཚོའི་ཕྱིན་ཆད་ཀྱི་འཚོ་བ་སྐྱེལ་ཐུབ་པའི་བསྒྱུར་བཅོས་བྱེད་དགོས་ཀྱི་འདུག སྦག་སའི་ཆོས་སྒར་དེ་ཆོས་ཀྱི་སློབ་གྲྭར་བསྒྱུར་རྒྱུའི་འཆར་གཞི་ཡོད་པ་ལྟར་རིམ་བཞིན་སློབ་གྲྭའི་རྣམ་པར་བསྒྱུར་ཏེ་ཡག་པོ་བྱུང་མཚམས་སློབ་གྲྭའི་ནང་ཆོས་ཀྱི་སློབ་སྤེལ་བྱེད་སྟངས་ཇི་འདྲ་ཞིག་དགོས་པའི་སྐོར་ལ་ཡང་བསམ་གཞིག་གྲ་སྒྲིག་བྱེད་འོས། གྲྭ་པ་ཚོས་འཚེམ་བུའི་འཁོར་ལོའི་ལག་རྒྱུན་སོགས་ཆོས་དང་རྩ་འགལ་མིན་པའི་བཟོ་ལས་ཆུང་ངུའི་ལག་ཤེས་ཀྱང་ཕྲན་བུ་བསླབས་དགོས་པ་དང༌། ཡེ་ཤུའི་ཆོས་ཕྱོགས་ནས་ཇི་བྱེད་མཁྱེན་གསལ་ལྟར་སྨན་ཁང་དང༌། སློབ་གྲྭའི་དགེ་རྒན་སོགས་མང་པོ་ཞིག་གྲྭ་པས་བྱེད་དགོས།

རྒྱ་མི་བོད་ནས་ཕྱིར་ལོག་བྱས་པ་ཙམ་གྱིས་བོད་རང་བཙན་འགྲུབ་པའི་ངེས་པ་མེད། བོད་མིའི་ཤེས་ཡོན་ཡར་རྒྱས་བཏང་སྟེ་རང་གི་ལུང་པ་རང་བཙན་དུ་འཛིན་སྐྱོང་བྱེད་ཐུབ་པ་དང༌། སྲུང་སྐྱོབ་བྱེད་ཐུབ་པ་དགོས་པས་དཔལ་འབྱོར་མི་ཤུགས་ཀྱི་མི་ལྡང་བའི་དཀའ་ངལ་སེལ་ཆེད་གྲྭ་པས་ལས་ཀ་མང་པོ་ཞིག་གི་ཐོག་ཏུ་གཞུག་དགོས།

གྲྭ་རིགས་རྣམས་ནས་ལུས་རྩལ་བྱེད་ཆོག་མིན་སྐོར་སྦག་ས་ཆོས་སྒར་གྱི་ལས་སྣེ་རྣམས་ལ་གོ་བསྡུར་བགྱིས་དོན་ཁོང་ཚོས་སྦག་ས་ཆོས་སྒར་རང་ལ་གོ་བསྡུར་གྱིས་ཚིག་ཐོག་ཤོག་ལྷེ་ཟུར་དུ་ཕུལ་འབྱོར་སྙན་སྒྲོན་ཞུ་རྒྱུ་ཡོད་པ་ལྟར། དེའི་སྐོར་རང་རེ་ཚང་མས་གོ་བསྡུར་ཏན་ཏན་བྱེད་དགོས། ལུས་རྩལ་དེ་མི་དགེ་བར་འགྲོ་དང་མི་འགྲོ་བསམ་པ་རང་ལ་རག་ལུས་པ་རེད། འདི་སྐོར་རྐང་རའི་དགེ་རྒན་འོས་སྦྱོང་གི་སྐོར་ནས་གླེང་སློང་གོ་བསྡུར་བྱུང༌། དེ་ཡང་གྲྭ་པ་ ༣༠ ཙམ་གྱི་དོན་མིན། ཕྱིན་ཆད་གྲྭ་རིགས་ཡོངས་ཀྱི་ལྟ་སྤྱོད་དང་འབྲེལ་བ་ཡོད་སྟབས་བརྟག་དཔྱད་ནན་ཏན་བྱེད་དགོས། ལུས་རྩལ་དེ་གཟུགས་པོར་ཕན་ཐོགས་ཡོད་པ་ཞིག་ཡིན་ནའང༌། ཆོས་ཕྱོགས་འགལ་བ་ཡོད་པར་ངོས་འཛིན་གྱིས་མཐའ་གཅིག་ཏུ་བསྐྱུར་འཇོག་བྱེད་རྒྱུ་ནི་འཛམ་གླིང་ནང་མི་འབུམ་ཕྲག་མང་པོས་གཟུགས་པོར་ཕན་ཆེད་དུ་ཁས་ལེན་ངོས་འཛིན་བྱེད་ཀྱི་ཡོད་སྟབས་གང་དགེ་གོ་བསྡུར་ཏན་ཏན་ཞིག་བྱེད་དགོས།

དེ་རིང་ཚོགས་འདུ་འདི་ཐེངས་གཅིག་ཙམ་མིན། རྗེས་སུའང་རིམ་པས་ཚུགས་ཆོག་རྒྱུར། ད་ལམ་ངོས་ཀྱི་བསམ་འཆར་གང་ཡོད་ཁྱེད་རྣམས་ལ་ཞུས་པ་ལྟར། ཁྱེད་རང་རྣམས་ནས་ཀྱང་དགོངས་འཆར་གང་ཡོད་ལྷུག་པོར་གནང་ཐུབ་ན་བསམ་བློའི་མ་རྩ་གསར་འཛུགས་ཀྱི་ལེགས་ཆ་སྤེལ་རྒྱུར་ཕན་ཐོགས་ཡོང་གི་རེད། བོད་རང་བཙན་ཡང་མི་རིགས་རང་ཉིད་ཀྱི་འབད་རྩོལ་དང༌། ཐབས་ཤེས་ལ་བརྟེན་ནས་ལོན་ཐུབ་པ་དགོས་རྒྱུ་ལས། རྒྱབ་ཁབ་གཞན་ཞིག་གི་དམག་རྒྱབ་སྟེ་ང་ཚོར་སྤྲོད་རྒྱུ་དེ་ཡོང་ཐབས་མེད་ལ་བྱུང་ཡང་དགའ་རྒྱུ་མེད། རང་རེའི་ཤེས་རིག་ཡར་རྒྱས་གཏོང་རྒྱུ་འདི་ནི་བོད་རང་བཙན་ལེན་ཐབས་ཀྱི་ཆ་རྐྱེན་གཙོ་བོ་ཞིག་ཡིན་པས་དེ་རྩིས་ཚང་མས་དགོངས་པ་ཟབ་བཞེས་ཀྱིས་དགོངས་འཆར་གསུང་འོས་ཇི་ཡོད་ལྷུག་པོར་གསུང་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༤ ཟླ་ ༡ ཚེས་ ༣༠ དང་། བོད་ཟླ་ ༡༢ ཚེས་ ༡༧ ཉིན་ཤེས་རིག་ཚོགས་ཆེན་ཐེངས་དང་པོའི་བསམ་འཆར་སྙན་སྒྲོན་ཞུས་རྗེས་སྩལ་བའི་བཀའ་སློབ།

ཀ༽ སྤྱི་པའི་ལས་དོན་དང་། དཀའ་ངལ་ལ་དང་ལེན།

ཤེས་རིག་ཚོགས་ཆེན་ཧ་ཅང་ཡག་པོ་བྱུང་འདུག ཚོགས་ཆུང་ཁག་རང་རང་གི་དགོངས་འཆར་ཤོག་སྡེབ་ཁག་ཀྱང་ཡག་པོ་བྱུང་འདུག ཚོགས་མི་བྱིངས་རྣམས་བཞུགས་མོལ་ཚོགས་འདུ་འཚོགས་རྒྱུ་དང༌། ཤེས་རིག་ལས་ཁུངས་ནས་གྲོས་ཆོད་བཟོས་ཏེ་སང་ཞོགས་ཚོགས་འདུའི་ཐོག་༸སྙན་སྒྲོན་ཞུ་གི་རེད། དུས་ཚོད་ཆུད་ཟོས་སུ་གཏོང་རྒྱུ་ནི་སྐལ་བཟང་ལུགས་བཟང་གི་སྐབས་ཀྱི་སྐད་ཆ་རེད། ང་ཚོས་དེང་སང་ཛ་དྲག་དང༌། དཀའ་ངལ་གྱི་དུས་སྐབས་འདིར་དུས་ཚོད་ཆུད་ཟོས་བཏང་ན་ཧ་ཅང་ཕངས་པོ་རེད། ང་ཚོ་མང་གཙོའི་ལམ་དུ་ངེས་པར་འགྲོ་དགོས་ཤིང་། མང་གཙོའི་སྒྱུར་བཅོས་དེ་ངེས་པར་བྱེད་དགོས། དེ་ཡང་མང་གཙོའི་ངོ་བོ་ལྡན་པའི་ཐབས་བྱུས་བྱ་དགོས། ཉིན་རེ་ཉིན་རེའི་འཚོ་བ་སྐྱེལ་སྟངས་ཀྱང་མང་གཙོའི་དོན་ལ་ཕན་པའི་བསམ་བློ་གཏོང་དགོས། དེ་སྔའི་ལས་ཀ་བྱེད་སྟངས་ལྟར་ཚང་མས་སྦུག་བསྡམས་ཏེ་སྡོད་རྒྱུ་ཡག་པོ་མིན། དཔེར་ན། དེ་སྔ་ཆབ་མདོ་ས་ཤོར་སྐབས་ཆབ་མདོ་ཤོར་ཟིན་ཀྱང༌། བཀའ་ཤག་ནས་ཐུགས་སྤྲོ་བཏང་སྟེ་ཆབ་མདོ་ནས་བཏང་བའི་རླུང་འཕྲིན་ཡང་ལེན་མི་མེད་པའི་དཔེ་ཡན་གྱི་གནས་ལུགས་ཙམ་དུ་ཞུས་པ་ཡིན། དེང་སྐབས་དེ་ལྟར་མིན། ང་ཚོ་འགོ་ཁྲིད་རྣམས་ཀྱི་བསམ་བློའི་འོག་འགྲོ་དགོས། དྷ་རམ་ས་ལའི་འགོ་ཁྲིད་ལས་ཁུངས་ནས་སྲིད་བྱུས་གཏན་འབེབས་བྱས་ཡོད་ལ། དེ་དང་ཕྱོགས་མཚུངས་ཉིན་རེའི་ལས་ཀ་ལག་ལེན་བསྟར་མཁན་གྱི་ལས་བྱེད་པ་དེ་དང༌། འགོ་ཁྲིད་དབར་འབྲེལ་བ་གསལ་པོ་ཞིག་བྱེད་དགོས་པ་གལ་ཆེན་པོ་མཐོང་གི་འདུག

ང་ཚོས་ཚོགས་འདུ་ཚོགས་འདུ་ཟེར་བ་རྩ་ཆེན་པོ་བྱེད་དགོས་པ་དེ་གལ་ཆེན་པོ་རེད། ད་ལྟ་དགེ་རྒན་འོས་སྦྱོང་གི་ཐོག་ལ་སློབ་སྤྱི་དང༌། དགེ་རྒན་ཚོས་ཉམས་མྱོང་གི་བསམ་འཆར་སློབ་སྟོན་བྱེད་དགོས་པ་མཐའ་དག་ཕྱི་ནང་མེད་པའི་གསལ་པོར་ཤོད་རེས་བྱེད་དགོས། ད་ལྟ་ཤེས་རིག་བཀའ་བློན་ནས་བཞུགས་མོལ་ཚོགས་འདུ་འཚོགས་དགོས་ཞེས་པའི་བཞུགས་མོལ་ཟེར་བ་དེ་ལ་དགོས་པ་དང་གོ་རྒྱུ་ཆེན་པོ་ཡོད། དེ་ནི་ནང་མི་ནང་ཚགས་གོ་སྡུར་བྱས་པ་ལྟ་བུའི་རྣམ་པ་བསྟན་ཡོད། དེ་ལྟར་ཡིན་སྟབས་བསམ་འཆར་གསལ་པོ་ཤོད་དགོས། དགེ་རྒན་འོས་སྦྱོང་པ་ཚོས་ཀྱང་དོ་སྣང་བྱས་ན་སྔར་གོ་ཐོས་མ་མྱོང་བའི་གནས་ཚུལ་མང་པོ་ཤེས་ངེས་ཡིན། ང་ཚོས་ཚོགས་འདུ་འཚོགས་སོང་ཞེས་པ་ཙམ་ལས་དོན་དམ་གྱི་གནས་ཚུལ་མ་ཤེས་པ་ཆགས་ན་ཧ་ཅང་གི་ཐབས་རྡུགས་དང་། དགོས་པ་མེད་པ་ཆགས་ཀྱི་རེད། དེ་ལྟར་མིན་པ་བྱེད་དགོས།

ཁ༽ སྔར་གྱི་འདྲ་ཆགས་དང་། རང་སྤོབས་ཀྱི་སེམས་ཤུགས།

བོད་རྒྱ་ཆེའི་མི་དམངས་དབུགས་ཆད་ཉེར་བསྡད་ཡོད། བོད་རྒྱ་ཆེའི་མི་དམངས་ཀྱི་དོན་དུ་སྲོག་བློས་གཏོང་མ་ཐུབ་ཀྱང་། དཀའ་ངལ་དང་ལེན་ཐུབ་པ་ཞིག་ཚང་མས་ངེས་པར་དུ་བྱེད་དགོས། ང་ཚོས་ཁོང་ཚོའི་དོན་དུ་ཞབས་རིམ་གཅིག་པུ་སྒྲུབ་པས་མི་འགྲིགས། ལུས་སེམས་གཉིས་ཀས་ཤུགས་སྣོན་ཆེན་པོ་ཞིག་རྒྱག་དགོས། ང་ཚོའི་ཚོགས་འདུ་འདི་རྒྱ་མིའི་བཞུགས་མོལ་ཚོགས་འདུ་ཞེས་མིང་ཙམ་ལས་དོན་དམ་གྱི་བསམ་འཆར་ཤོད་ས་མེད་པའི་འདྲ་ཆགས་པོ་ཞིག་ཚོགས་ཀྱི་ཡོད་པ་དེ་ལྟར་མིན། རྒྱ་མིའི་ཚོགས་འདུར་ཁོང་ཚོའི་བསམ་འཆར་ལྟར་ལ་མོས་མཐུན་བྱས་ན་ཇ་དང༌། ཀྭ་ཙི་ ༼ཉི་མ་མེ་ཏོག་གི་འབྲས་བུ།༽ མང་པོ་སྟེར་གྱི་རེད། དེ་ལྟར་མ་བྱུང་ན་ཀྭ་ཙི་དེ་ཡང་ཕར་བསྡུས་འགྲོ་གི་རེད། མོས་མཐུན་མ་བྱས་ན་དེ་ལ་བདག་སྤྲོད་མེད། རང་རེ་དེ་ལྟར་མིན་སྟབས་ནང་ཁུལ་དམ་ཚིག་གོང་བུ་གཅིག་གྱུར་ཞེས་ཁ་ནས་བཤད་པ་ཙམ་མ་ཟད་ལག་ལེན་དུ་ཁེལ་དགོས་ཟེར་བ་དེ་ད་ལྟའི་ལས་ཀ་འདི་ཚོའི་གྲས་ལག་ལེན་ཁེལ་དགོས་པས་ཚང་མས་གཟབ་གཟབ་བྱེད་དགོས།

དེ་སྔའི་ལས་ཀའི་ནང་འདྲ་ཆགས་པོ་ཤ་སྟག་བྱེད་ཀྱི་ཡོད། འདྲ་ཆགས་པོས་འགྲིགས་ཐབས་མེད། ཚང་མས་དགོངས་པ་ཆེ་བཞེས་གནང་རོགས། སྐབས་བབ་ད་ལྟ་ཞུས་པའི་བཞུགས་མོལ་ཚོགས་འདུ་འདིར་ཚང་མས་བསམ་འཆར་ལྷུག་འདོན་གྱིས་གོ་སྡུར་ཡག་པོ་ཞིག་བྱས་ཏེ་ཡིག་ཐོག་ཏུ་མེད་ཀྱང་ལག་ལེན་ལ་ཁེལ་ཐུབ་པ་ཞིག་བྱེད་དགོས།

གོང་དུ་ཕྲེང་རིང་གིས་ཀློག་པའི་ཚོགས་ཆུང་གི་བསམ་འཆར་དེའི་ནང་དགེ་རྒན་དང༌། ཕྲུ་གུའི་དབར་བརྩེ་ཞེན་བྱེད་དགོས་པ་དེ་ཡག་པོ་འདུག ང་ཚོས་གྲྭ་སའི་ནང་གི་ཞལ་ངོ་དང༌། དགེ་གཡོག་གིས་རྒྱུག་པ་འཁྱེར་ཡོང་བ་དེའི་འོག་སྡོད་མྱོང་བའི་རྣམ་པ་དེ་ཕར་བཞག དེ་ལྟ་བུ་མ་ཡིན་པར་ཕྲུ་གུ་དང༌། དགེ་རྒན་གྱི་དབར་བརྩེ་ཞེན་ཆེ་བ་དགོས། ཕྲུ་གུས་དགེ་རྒན་མཐོང་སྐབས་འཇིགས་སྣང་གིས་བྲོས་འགྲོ་བ་དེ་ལྟར་བྱས་ན་འགྲིགས་ཀྱི་མ་རེད། དགེ་རྒན་རྣམས་ནས་ཀྱང་ཀུན་སློང་ཡག་པོ་འཁྱེར་དགོས་པ་ལས་ཕོགས་ཐོབ་ཕྲན་བུ་རེག་སྐབས་ང་ཚོར་མི་ཚེའི་མདུན་ལམ་ཞིག་རེག་སོང་བསམ་པ་བྱས་པས་མི་འགྲིགས།

ང་ཚོས་གསར་བརྗེ་ཟེར་བ་དེ་ཡར་རྒྱས་གཏོང་བར་ཟེར། བླ་མ་ཟེར་བ་དེ་རྩ་ཆེར་འཛིན་གྱི་ཡོད་པ་གང་ཡིན་ཞེ་ན། ལེགས་ཉེས་ཀྱི་སློབ་སྟོན་བྱེད་མཁན་ཞིག་ཡིན་སྟབས་གལ་ཆེར་བརྩི་བཀུར་བྱེད་པ་ཞིག་ཡིན། ཁྱེད་རང་དགེ་རྒན་རྣམས་ནས་ཀྱང་གནས་ཚུལ་དེར་བསམས་ཏེ་བོད་ཕྲུག་ཁྲི་ཕྲག་འབུམ་ཕྲག་གི་ཁེ་ཕན་ལ་ཐུག་གི་ཡོད་པར་བརྟེན། རང་སྤོབས་བསྐྱེད་དེ་རང་གི་སེམས་ཤུགས་ཆེན་པོས་ལས་ཀ་བྱེད་དགོས། དགེ་རྒན་ཚོས་ཤུགས་རྒྱག་མ་ཐུབ་ན་ང་ཚོས་ཚོགས་འདུ་ཚོགས་ནས་གྲོས་ཆོད་ཅི་འདྲ་ཞིག་བཞག་ཀྱང་ཕན་ཐོགས་རྒྱུ་ཁག་པོ་རེད། དེ་ཙམ་ལས་ཞུ་རྒྱུ་དམིགས་བསལ་མི་འདུག ཁྱེད་རང་ཚོས་ཡག་པོ་གནང༌རོགས། དེ་ག་ཡིན། ཞེས་བཀའ་སློབ་སྩལ།། །།

༄༅། །སྤྱི་ལོ་ ༡༩༦༤ ཟླ་ ༤ ཚེས་ ༢༢ ཉིན་མ་སུ་རིའི་སློབ་ཕྲུག་ཆིག་སྟོང་སྐོར་དང༌། མི་མང་འདུ་ཚོགས་སར་གནང་བའི་བཀའ་སློབ།

ཀ༽ གནས་ལུགས་ཀྱི་འཕོ་འགྱུར་དང་། ཆོས་སྲིད་ཀྱི་འདབ་གཤོག

དེ་རིང་རང་ཅག་གཞིས་བྱེས་བོད་མི་ཡོངས་ནས་རེ་བའི་ཡིད་སེམས་རྩེ་གཅིག་ཏུ་གཏོད་ཡུལ་བཙན་བྱོལ་བོད་མིའི་སློབ་གྲྭ་ཁག་གི་ཁོངས་འདི་ག་མ་སུ་རིར་གཞི་རྐང་བོད་ཁྱིམ་གྱི་དྲན་གསོ་ལོ་འཁོར་ཚོགས་འདུ་དང༌། གཙུག་ལག་ཁང་གི་སྒོ་དབྱེ་རབ་གནས། ཕྱོགས་མཚུངས་སློབ་གྲྭར་ལྟ་སྐོར་བཅས་ཀྱི་ཆེད་འདིར་འབྱོར་སྐབས་ཁྱེད་རྣམ་པ་ཚང་མས་བཅོས་མིན་དད་དམ་འགྱུར་མེད་ཀྱི་རྣམ་འགྱུར་ཐོན་པའི་དགའ་བསུ་སྣེ་ལེན་གནང་བར་དགའ་པོ་བྱུང་བས་ཐུགས་རྗེ་ཆེ་ཞུ་རྒྱུ།

ང་ཚོ་ཚང་མས་ཤེས་གསལ་ལྟར། སྔ་ལོ་ཕྲན་འདིར་འབྱོར་སྐབས་ཧ་ཅང་ལྷོད་པོ་མ་བྱུང་ཡང༌། ཉིན་ཤས་ང་ཚོ་འཕྲད་དེ་བུ་ཕྲུག་ཚོ་དང་མཉམ་འཛོམས་བྱུང་བ་ནས་ད་བར་ལོ་གཅིག་སོང་བའི་རིང་ཕྱིའི་མཁའ་དབྱིངས་སུ་ཉི་ཟླ་རྒྱུ་སྐར་གྱི་འགྲོ་སྟངས་ལ་འཕོ་འགྱུར་ཕྱིན་མེད་ཀྱང༌། འཛམ་གླིང་འདིར་གནས་པའི་མིའི་གནས་ལུགས་ལ་འཕོ་འགྱུར་ཧ་ཅང་ཆེན་པོ་ཕྱིན་ཡོད། ཉི་ཟླ་རྒྱུ་སྐར་གྱི་གནས་ལུགས་ལ་འཕོ་འགྱུར་མི་ལོ་བྱེ་བ་དུང་ཕྱུར་དུ་འཕོ་འགྱུར་མེད་པར་ནམ་ཞིག་འགྱུར་བ་ཡོང་བ་ཡིན་ཀྱང༌། གླིང་འདིར་གནས་པའི་འགྱུར་བ་ནི་དེ་ལྟར་མིན་པར་ཤིན་ཏུ་མགྱོགས་པ་ཡིན། དེ་ནི་རང་བཞིན་ཆོས་ཉིད་ཡིན། དེ་ལྟར་སྤྱིའི་གནས་ཚུལ་འགྱུར་བའི་འགྲོས་དང་མཐུན་པར་རང་རེ་བོད་ཀྱི་གནས་ཚུལ་ལ་ཡང་འགྱུར་བ་བྱུང་ཡོད། དེ་ཡང་བཟང་དུ་ཕྱིན་པ་ལས་ངན་དུ་ཕྱིན་པ་མིན། རང་རེས་ཐ་ན་རྨི་ལམ་ཚུན་དུ་དོན་དུ་གཉེར་བའི་བསྒྲུབ་བྱ་བོད་ཆོས་སྲིད་རང་གི་གནད་དོན་སྐོར་ལོ་འདིའི་ནང་བཟང་དུ་དང༌། བརྟན་དུ་ཕྱིན་པ་དེ་ནི་གཞིས་བྱེས་བོད་མི་ཡོངས་ཀྱི་དད་དམ་དཀར་བའི་མཐུ་དང་། སེམས་ཤུགས་ཆིག་སྒྲིལ་གྱི་ནུས་པ་ལ་བརྟེན་ནས་བྱུང་བ་ཡིན། ཕྱིན་ཆད་བོད་རང་དབང་དུ་སྐྱོང་བ་ལ་མེད་མི་རུང་གི་མཐུན་རྐྱེན་ཆོས་དང་རིག་གཞུང་ཡང་དེང་དུས་དང་མཐུན་པར་འདབ་གཤོག་ཟུང་ལྡན་བྱེད་དགོས།

དེ་ཡང་རང་རེར་སྔར་ཡོད་ནང་པ་སངས་རྒྱས་པའི་ཆོས་ནི་སྔར་ཡོད་མི་ཉམས་རྒྱུན་སྐྱོང་བྱེད་པ་ལས། གསར་དུ་བཟོ་སྒྲུབ་མ་དགོས་པ་འདི་གཤོག་པ་ཡ་གཅིག་དང༌། དེང་དུས་རིག་གསར་གྱི་ཆ་ནས་རང་རེ་རྗེས་ལུས་ཐེབས་ཡོད་པས་སྔར་མེད་གསར་དུ་སྒྲུབ་དགོས་པའི་འདབ་གཤོག་ཡ་གཅིག་བཅས་གཞི་རྩ་འདིའི་སྟེང་ནས་ཆོས་དང་ཤེས་རིག་གི་ཆ་ལ་ཡར་རྒྱས་བྱུང་ཡོད་པ་དང༌། བཙན་བྱོལ་བ་སྤྱིའི་གནས་སྟངས་ཀྱང་བཟང་དུ་ཕྱིན་ཏེ་མདུན་བསྐྱོད་ལས་རྒྱབ་ཤིག་མིན་པ་བྱུང་བ་འདི་བསམ་བཞིན་དགའ་སྤྲོ་སྐྱེ་འོས་པ་ཡིན།

རང་རེར་བཙན་བྱོལ་བ་ཞེས་པའི་མིང་ཞིག་ཐོགས་པ་དང༌། སྐྱོབ་གསོ་ཞེས་མིང་སྙན་པོ་བཏགས་པ་ལས་དོན་དུ་རང་ཡུལ་བྲལ་ནས་མི་ཡུལ་དུ་འཁྱམས་པའི་སྤྲང་པོ་རང་རེད། རང་རེ་གྲ་འགྲིག་པོ་དང༌། ཕུན་སུམ་ཚོགས་པ་མེད་པའི་དུས་སྐབས་དཀའ་ངལ་ཆེན་པོའི་ངང་གནས་པའི་གནས་ཚུལ་འདིར་དཔགས་ན། ལོ་གཅིག་རིང་གང་ཅི་ནས་ཧ་ལས་པའི་ཡར་རྒྱས་ཆེན་པོ་བྱུང་བར་སྤོབས་པ་སྐྱེ་འོས་ཤིང༌། གཟི་བརྗིད་ཡོད་པ་ཞིག་རེད། ཡར་རྒྱས་དེ་དག་ཚང་མས་འབད་བརྩོན་བྱས་པའི་འབྲས་བུ་ཡིན་པ་ལས། མི་རེ་ཟུང་གིས་བྱས་པ་མིན། ཡར་རྒྱས་དེ་དག་གི་ནང་ལ་འདིར་ཡོད་དགེ་སློབ་བོད་མི་ཚང་མས་ཀྱང་ཞལ་འདེབས་ལྟ་བུ་མེད་པ་མིན་པས་ངས་འདིར་ཡོད་ཚང་མར་ཡང་ཐུགས་རྗེ་ཆེ་ཞུ་ཡིན།

ཁ༽ ལུས་སེམས་ཀྱི་འཚར་ལོངས་དང་། སློབ་སྦྱོང་ལ་འབད་བརྩོན།

ད་ཕན་གྱི་ལས་དོན་ལས་མ་འོངས་པའི་ལོ་གསར་པ་འདིའི་ནང་གི་ལས་དོན་གལ་ཆེ་བ་དང་དུས་ཡུན་རིང་བས་ཚང་མས་འབད་བརྩོན་སྔར་ལས་ལྷག་པར་བྱེད་དགོས། ཚང་མས་སྤྱི་སྒོས་ཀྱི་ལམ་སྟོན་བྱུང་ཟིན་པའི་ནང་ཤར་བསྐྱོད་བྱེད་དགོས་པ་ལས། དེ་རིང་འདིར་མང་པོ་བརྗོད་རྒྱུ་མིན། སྐབས་སུ་བབས་པ་མ་སུ་རིའི་སློབ་གྲྭ་འདི་ནི་བོད་མིའི་ཤེས་རིག་གི་བསྟི་གནས་ཤིག་ཡིན་པས་མ་སུ་རི་ཞེས་བརྗོད་སྐབས་མི་རྣམས་ཀྱི་བློ་ལ་བོད་ཀྱི་ཤེས་རིག་གི་གཟི་འོད་རབ་ཏུ་འབར་བ་ཞིག་འཆར་ཐུབ་པ་དགོས། ད་དུང་སང་གནངས་དུས་སེང་བྱུང་ན་བུ་ཕྲུག་ཚོ་མཉམ་དུ་གླེང་མོལ་བྱ་རྒྱུར་དགའ་པོ་ཡོད། ཁྱེད་ཚོར་དཔགས་ན་ང་ལོ་རྒན་པས་གང་ཅིའི་གླེང་མོལ་བྱས་ན་ཕན་ཐོགས་ཡོང་རྒྱུ། རང་རེ་ཚང་མར་རྟག་པ་བརྟན་པ་གང་ཡང་མེད། མ་འོངས་པར་རྒན་པ་ཚོའི་རྗེས་སུ་ཡོང་མཁན་ཁྱེད་ཚོ་ལས་གཞན་སུ་ཡང་མེད། སྤྱིའི་གནས་ཚུལ་ནང་བརྗོད་ན། བོད་ཆོས་སྲིད་ཡར་རྒྱས་སུ་བསྐྱོད་པའི་ལམ་དུ་ཚང་མས་ལས་འགན་འདྲ་མཚུངས་འཁུར་དགོས། དེར་བརྟེན་ཕྲུ་གུ་ཚོ་དང་མཉམ་དུ་གང་མང་སྡོད་རྒྱུ་དང༌། གླེང་མོལ་མཉམ་བྱེད། ལྟོ་ཟས་མཉམ་ཟ་བྱེད་རྒྱུར་དགའ་པོ་ཡོད།

ང་ཚོའི་མཐུན་རྐྱེན་ལ་དཔགས་པས་མ་སུ་རིར་ཤེས་རིག་གི་ལས་དོན་སྐོར་གྲུབ་འབྲས་གང་ཆེ་བྱུང་ཡོད་ཀྱང༌། དེས་ད་དུང་དགོས་ངེས་ཀྱི་ཚད་གཞི་ལོངས་པ་དང༌། ལྡང་བ་མེད། ཕྱོགས་གཞན་ནས་བརྗོད་ན། ང་ཚོའི་བཙན་བྱོལ་སློབ་གྲྭ་འདི་དག་རྒྱ་ལམ་ཁའི་སྤྲང་ཕྲུག་ཁུ་བསྡུ་བྱས་པ་ལྟ་བུ་གཏན་ནས་མིན། དེ་འདྲ་ཡིན་ན་སློབ་སྦྱོང་སྣེ་སེལ་ཙམ་དང༌། འཚོ་བ་ཉིན་ལྟོ་ཉིན་འཚོལ་ཙམ་གྱིས་འགྲིགས་ཀྱང༌། དེ་འདྲ་མིན། ང་ཚོའི་སློབ་གྲྭ་འདི་དག་ནི། མ་འོངས་པར་འཛམ་གླིང་ས་སྟེང་འདིར་ཆོས་སྲིད་གཉིས་ལྡན་གྱི་བོད་མི་རིགས་མཚན་སྙན་དགུང་ལ་སྙེགས་པ་ཞིག་འཛུགས་སྐྲུན་བྱེད་པའི་ཆེད་ཡིན་སྟབས། ལུས་སེམས་གཉིས་ཕྱོགས་ནས་འཚར་ལོངས་དགོས་གལ་ཆེན་པོར་བཟུང་སྟེ་ཡར་རྒྱས་གཏོང་དགོས།

ཐོག་མར་སློབ་གྲྭ་མེད་པ་ལ་གསར་དུ་འཛུགས་ཨེ་ཐུབ་ཀྱི་ཐབས་ཤེས་བྱས་པ་དང༌། གསར་དུ་ཚུགས་ནས་རིམ་བཞིན་ཇེ་ལེགས་སུ་གཏོང་ཐབས་བྱེད་དགོས། རང་རེ་བོད་ཀྱི་གཏམ་དཔེར། དང་པོ་ཨེ་ཤེས་ལྟོས། དེ་ནས་ཨེ་ཡག་ལྟོས། དེ་ནས་ཨེ་མགྱོགས་ལྟོས་ཟེར་བ་བཞིན་རེད། ཐོག་མར་མཐུན་རྐྱེན་བཟང་ཞན་ལ་མ་ལྟོས་པར་ཐབས་ཤེས་ཅི་འགྲུབ་ཀྱིས་བཙུགས་པའི་སློབ་གྲྭ་འདི་དག་ད་ཆ་སྤུས་དག་ཡོང་ཐབས་ལ་འབད་བརྩོན་བྱེད་དགོས་ཀྱི་འདུག སྤྱིར་བོད་ཕྲུག་ཚོ་ཡར་རྒྱས་ཡོང་མིན་དགེ་རྒན་ལ་རག་ལུས་ཤིང༌། རྒྱ་གར་དང༌། བོད་རིགས་གཉིས་ཀའི་དགེ་རྒན་ཤེས་ཚད་ལོངས་པའང་དཀོན། རྒྱ་གར་དང༌། ཕྱི་ནས་ལྟ་དུས་འགྲིགས་མིན་གྱི་སྐྱོན་བརྗོད་བྱེད་པ་སླ་ཡང༌། མི་ཡུལ་གཞན་དབང་བསྟུན་དུས་དཀའ་ངལ་ཆེ་བས་འདི་ཙམ་འགྲུབ་པའང་གང་ལེགས་ཡིན་ཀྱང༌། ད་དུང་དགེ་རྒན་སྤུས་དག་འབྱུང་ཆེད་དམིགས་བཀར་དོ་སྣང་བྱེད་གལ་ཆེ། བུ་ཕྲུག་ཚོས་ཀྱང་ཆུ་ཚོད་ ༢༤ རིང་བར་མཚམས་མེད་པ་སློབ་སྦྱོང་བྱེད་པ་ལས། འཛིན་གྲྭ་ཚུགས་པའི་རིང་རིག་པ་བསྒྲིམས་ཏེ་སློབ་སྦྱོང་སྤུས་དག་བྱ་རྒྱུ་གལ་ཆེ། མི་ཚོས་སྤྲང་པོའི་སློབ་གྲྭ་སོགས་མཐོང་ཚུལ་ཇི་ལྟར་ཡོད་ཀྱང༌། དོན་སྙིང་ཆོས་སྲིད་གཉིས་ལྡན་གྱི་བོད་མི་རིགས་འཛུགས་སྐྲུན་བྱེད་མཁན་ཡིན་པས་ཚང་མས་སྙིང་ལ་རུས་པ་བཅུག་སྟེ་ཧུར་བརྩོན་བྱེད་དགོས།

ག༽ གཞུང་གི་དགོས་དམིགས་དང་། མཉམ་རུབ་ཀྱི་ཕན་ནུས།

བོད་མི་རྒན་པ་ཚོར་བརྗོད་རྒྱུར། མི་ཉུང་ཤས་ནས་སྒྲུབ་མི་ཐུབ་པའི་ལས་དོན་སྤྱི་ཚོགས་མཉམ་འདེགས་ཀྱིས་སྒྲུབ་ཐུབ་པ་ཇི་སྙེད་ཡོད་པས་འདི་ལ་དོ་གལ་བྱེད་དགོས། སྔར་བསྐལ་དུས་ཡ་ཐོག་སྐབས་གཞུང་དང༌། རྒྱལ་ཁབ་སོགས་ཀྱི་ཐ་སྙད་མེད་ཀྱང༌། རིམ་བཞིན་མིའི་རིགས་ཀྱི་ནང་དབང་ནུས་ཆེ་ཆུང་གི་ཁྱད་པར་བྱུང༌། ནུས་ཤུགས་ཆེ་བས་དབང་བསྒྱུར་དང༌། བྱིངས་ནས་དེ་ལ་བརྩི་བཀུར་བྱས་ཏེ་ས་བདག་དང༌། རྒྱལ་པོ་ལ་སོགས་པ་དར། སྤྱི་ཚོགས་འཕེལ་རྒྱས་ཀྱི་གནས་ཚུལ་དང་བསྟུན། མིའི་རིགས་ཀྱི་བདེ་སྐྱིད་སྤྱི་ཚོགས་མཉམ་སྒྲིལ་གྱིས་སྒྲུབ་པའི་ཆེད་དུ་གཞུང་དང༌། རྒྱལ་ཁབ་ཅེས་པ་འཛུགས་པའི་སྲོལ་དར། ཡུལ་ཁག་ཚང་མར་གཞུང་ཞེས་པ་འཛུགས་པའི་རྒྱུ་མཚན་ནི་མིའི་བསམ་བློའི་ནང་སྤྱི་ཚོགས་མཉམ་སྦྲེལ་གྱི་ནུས་པ་འདོན་པའི་བློ་གྲོས་གསར་པ་སྐྱེས་ཏེ་གཞུང་ཆགས་པ་ལས། གང་ནས་བྱུང་ཆ་མེད་པའི་གནམ་རྡོ་བབས་པ་ལྟ་བུ་མིན།

དཔེར་ན། རི་ཞིང་གནམ་ཆུ་རྐྱང་པ་སྒུག་དགོས་པའི་ཆུ་དཀོན་པོ་ཡིན་པ་ཞིག་གི་རིའི་ཕར་ངོས་ཆུ་མང་པོ་ཡོད་པ་ཞིག་ཡོད་ན། མི་གཅིག་གིས་བྱ་ཐབས་གང་ཡང་མེད། མི་ ༥༠ མཉམ་སྦྲེལ་གྱིས་ཆུ་ཡོང་ས་ནས་རྐ་འགོ་ཞིག་དྲངས་ན། ཆུ་དེར་བེད་སྤྱོད་ལེགས་པོ་བྱེད་ཐུབ། ཆུ་དེའི་ཁེ་ཕན་ཡང་སྤྱི་སྒེར་གཉིས་ཀར་ཡོང་རྒྱུར་བརྟེན་སྤྱི་ཚོགས་མཉམ་འདེགས་ཀྱི་ནུས་པ་འདོན་རྒྱུ་གལ་ཆེན་པོ་ཡིན། དེང་དུས་འཛམ་གླིང་འདིར་རྒྱ་དམར་སྤྱི་ཚོགས་མཉམ་འདེགས་ཀྱི་ནུས་ཚད་ཆེ་ཡང༌། ཁོང་ཚོས་མིག་ཡ་གཅིག་བལྟས་ཏེ་ཁེར་རྐྱང་གི་ཁེ་ཕན་ཡོངས་རྫོགས་ཆུད་ཟོས་བཏང་སྟབས། མིའི་སེམས་ཤུགས་ཆག་སྟེ་ལོ་ཤས་ནང་དཔལ་འབྱོར་ཐོག་ཕམ་རྒུད་ཆེན་པོ་བྱུང༌། གཞི་རྐང་འབྱུང་བའི་གནོད་འཚེ་བྱུང་ཞིང༌། རུ་སུས་རོགས་རམ་འཐེན་པ་སོགས་རྒྱུ་མཚན་གཞན་དག་ཇི་སྙེད་ཡོད་ཀྱང༌། གཙོ་བོ་ངལ་རྩོལ་གྱི་ནུས་པ་ཆུད་ཟོས་དང༌། རྩིས་གཞི་འཁྲུགས་པས་ཕམ་རྒུད་བྱུང་བ་རེད། གནས་ཚུལ་དངོས་ཡོད་ལ་མ་བསྟུན་པར་དཔེ་དེབ་ནང་ཇི་སྐད་བཤད་པ་ཁོ་ནར་རྨོངས་དད་ལྟ་བུ་བྱས་པ་རེད།

ལྟ་བའི་ཐོག་ནས་སེམས་གཙོ་སྨྲ་བར་གྱུར། ཁེང་རྐྱང་གི་ཁེ་ཕན་ལ་གཏན་ནས་མ་བལྟས་པར་མི་རྣམས་དུད་འགྲོ་ལྟར་བཀོལ་སྤྱོད་བྱེད་པ་དང༌། རྒྱ་ནག་རྒྱལ་ཡོངས་དམག་སྒར་ཆེན་པོ་ལྟ་བུ་གྱུར་པ་དེ་ནི་སྤྱི་ཚོགས་མཉམ་འདེགས་ཧ་ཅང་ཕྱོགས་ལྷུང་ཆེ་དྲགས་པའི་སྐྱོན་ཡིན། ཉི་དྲོད་དང༌། བསིལ་གྲིབ་ཀྱང་ཆ་སྙོམས་པོ་ཞིག་དགོས་པ་ལས་ཕྱོགས་གཅིག་ཁོ་ནས་མི་འགྲིག་པ་ལྟར་རེད། སྤྱི་ཚོགས་མཉམ་སྦྲེལ་ལ་བསྙད་དེ་སྒེར་གྱི་ཁེ་ཕན་ལ་དོ་སྣང་གཏན་ནས་མ་བྱས་ན་མི་འགྲིགས་ཤིང༌། སྒེར་གྱི་ཁེ་ཕན་ལ་བསྙད་དེ་སྤྱི་ཚོགས་མཉམ་སྦྲེལ་གྱི་ནུས་པ་ལ་དོ་སྣང་མ་བྱས་ན་ཡང་མི་འགྲིགས། སྤྱི་སྒེར་གཉིས་ཡོད་ཀྱི་ལམ་དུ་འགྲོ་རྒྱུ་གལ་ཆེ། དེ་དག་བུ་ཕྲུག་ཚོས་ཀྱང་ཡིད་འཇོག་བྱེད་དགོས།

དཔེར་ན། བོད་མི་སྡོད་སྒར་སྒྲིག་ཁོངས་མ་ཞུགས་པར་རང་རང་སྒེར་གྱི་ལམ་ལས་བྱེད་མཁན་ཡོད། དེ་དག་དང༌། ལམ་བཟོའི་སྒྲིག་ཁོངས་ཞུགས་ཏེ་ལས་རྩོལ་བྱེད་མཁན་གཉིས་ཀ་རང་རང་ལྟོ་གོས་ཆེད་ལས་རྩོལ་བྱེད་པ་ཁྱད་མེད་ཅིང༌། ཟུར་པ་ཚོ་འགྲོ་སྟབས་བདེ་བ་སོགས་ལྟར་སྣང་འཕྲལ་སེལ་སྒེར་གྱི་ཁེ་ཕན་ཆེ་བ་ཡོད་ཤག་ཀྱང༌། ཕྱོགས་གཞན་ནས་བསམ་ན། ཕུགས་མཐའི་ཁེ་ཕན་ལ་ཁྱད་པར་ཆེན་པོ་ཡོད། དཔེར་ན། སྒྲིག་འཛུགས་ཁོངས་མེད་པའི་མི་ཞིག་ནད་མནར་གྱིས་མེ་འཁོར་བབས་ཚུགས་སམ། སྲང་ལམ་ཞིག་ཏུ་ལུས་པ་ཡིན་ན། དེ་ལ་བལྟ་རྟོག་སུས་བྱེད། མི་སེམས་བཟང་བ་ཞིག་གིས་མཐོང་ན། ཨ་ཙི་འདི་ན་མི་ནད་པ་གཅིག་འདུག་ཅི་དྲག་ཟེར་སྲིད། སྡུག་པ་ཞིག་གིས་མཐོང་ན་ཁ་ལ་སྦར་མོ་བཀབ་སྟེ་འགྲོ་རྒྱུ་རེད། ནམ་ཞིག་རོ་ལ་འབུ་བརྒྱབ་ནས་སྡོད་རྒྱུ་རེད། གནས་ཚུལ་དེ་འདྲར་གཞིགས་ཀྱང་མཉམ་ལས་བྱ་རྒྱུ་གལ་ཆེན་པོ་རེད། དེ་དག་ནི་སྤྱིའི་གནས་ཚུལ་ཙམ་ཡིན།

དེར་བརྟེན་མིའི་ནུས་ཤུགས་ཆིག་སྒྲིལ་བྱ་རྒྱུ་གལ་ཆེ་ཞིང༌། དེ་ལའང་བསམ་པ་མཐུན་དགོས། བསམ་པ་མ་མཐུན་ན། དོང་ཞིག་ནང་སྡིག་རྭ་ ༡༠ བཞག་ན། སྡིག་རྭ་ནས་ཕན་ཚུན་རྩོད་འཛིང་བྱེད་པ་དང་འདྲ། དཔེར་ན། བུ་ཕྲུག་གཅིག་གིས་འདེགས་མི་ཐུབ་པའི་རྡོ་ཞིག་བུ་ཕྲུག ༤ ནས་ ༥ ཞིག་ནས་འདེགས་ཐུབ་པ་དང༌། དེ་ལྟར་འདེགས་པ་ལ་ཡང་བསམ་པ་མཐུན་དགོས། རྡོ་དེ་བཏེགས་པ་ཙམ་གྱི་མི་ཆོག་པར་དེ་གང་དུ་འདྲེན་སའི་དམིགས་ཡུལ་དེ་ཚང་མས་ཤེས་དགོས། དེ་མིན་འགའ་རེས་ཤར་དང༌། འགའ་རེས་ནུབ་ཏུ་བསྐྱོད་ན་རྡོ་དེ་བཏེགས་པ་ལ་ཕན་ཐོགས་མ་བྱུང་བ་ཡིན། སྤྱིར་རྡོ་འདེགས་པ་ལ་བློ་མཐུན་པ་དང༌། དེ་གང་དུ་འདྲེན་སའི་དམིགས་ཡུལ་ཤེས་ནས་ཚང་མས་རྡོ་མཉམ་འདེགས་གོམ་པ་དམིགས་ཡུལ་ཕྱོགས་སུ་མཉམ་སྤོས་བྱས་ན་ཕན་ནུས་ཆེན་པོ་འདོན་ཐུབ་པ་ཡིན། དཔེར་ན། རང་རེ་བོད་དུ་རྡོ་ཤིང་ཆེན་པོའི་རིགས་འདྲེན་དུས་མི་མང་པོས་རྐང་གྲ་བསྒྲིགས་ཏེ་ཨོཾ་བཟང་ལ་མ་ཎི་ཞེས་འགྲོ་བ་དེ་ཁོང་ཚོས་སྒྲིག་འཛུགས་ལྡན་པའི་ལུས་སྦྱོང་བྱེད་པ་མིན་ཡང༌། ཁོང་ཚོ་འཁུར་སྐྱོད་བདེ་བའི་ཁེ་ཕན་ཞིག་ཡོད་པའི་རྟགས་རེད། དེར་བརྟེན་ཚང་མས་བསམ་བློའི་ནང་རང་ཉིད་གང་དུ་བསྐྱོད་རྒྱུའི་ཁ་ཕྱོགས་རྣམས་ཤེས་པར་བྱས་ཏེ་རྐང་གྲ་བསྒྲིགས་ནས་གོམ་པ་མཉམ་སྤོས་བྱ་རྒྱུ་གལ་ཆེན་པོ་ཡིན།

ང༽ མ་འོངས་པའི་མདུན་ལམ་དང་། རྩ་ཁྲིམས་གསར་པ།

རང་རེས་མ་འོངས་པའི་མདུན་ལམ་དང་གནས་ཚུལ་ངོ་འཕྲོད་ནས་དེའི་ཕྱོགས་སུ་འགྲོ་དགོས་པར་བརྟེན་བོད་ཀྱི་རྩ་ཁྲིམས་ཟིན་བྲིས་འགྲེམ་སྤེལ་བྱེད་དགོས་པའི་རྒྱུ་མཚན་གཙོ་བོ་ཡང་དེ་ཡིན། རྒྱ་གར་ནང་དེ་དག་ལག་ལེན་ཆ་ཚང་བྱེད་ཐབས་མེད་ལ་བྱེད་དགོས་པ་ཡང་མིན། རྩ་ཁྲིམས་དེ་ལ་དགོས་པ་རྒྱུ་མཚན་གཞན་དག་ཡོད་ཀྱང༌། གཙོ་བོ་མ་འོངས་པའི་མདུན་ལམ་སྟོན་པའི་ཆེད་དུ་ཡིན་པ་དེ་ཚང་མས་ལེགས་པར་ཤེས་ཐུབ་པ་དགོས། དཔེར་ན། མད་ལེ་ལྔ་བརྒྱའི་སར་དམག་ཞིག་འདྲེན་དགོས་ན། ཐོག་མར་ས་ཁྲའི་སྟེང་ནས་དགྲ་གང་དུ་ཡོད་པ་དང༌། ལམ་ཕྱོགས་ཇི་འདྲ་བརྒྱུད་དགོས་པ། དེ་དག་ལ་ཉེན་ཁ་ཡོད་མེད་སོགས་ལེགས་པར་ཤེས་རྟོགས་བྱས་ཏེ་དེ་རྗེས་གཞི་ནས་བསྐྱོད་དགོས་པ་ལས། གང་ཡང་རྟོག་དཔྱོད་མེད་པར་ཐམ་ཐོམ་བསྐྱོད་པས་ག་ལ་འགྲིགས།

རང་རེ་མི་གཅིག་ཁོ་ནའི་བསམ་བློ་ཡིན་ན། རང་གི་བསམ་བློའི་ནང་བདེ་སྐྱིད་ཡོད་ན་གྱོན་གོས་ཐིག་ཧྲལ་སོགས་ཇི་འདྲ་ཡིན་རུང་དེ་གས་འགྲིགས། བསམ་བློའི་ནང་བདེ་སྐྱིད་མེད་ན་ཁང་པ་ཆེན་པོའི་བདག་པོ་རྒྱལ་པོ་སོགས་ཡིན་ཀྱང་དགའ་རྒྱུ་སྐྱིད་རྒྱུ་མེད། རང་རེ་མི་གཅིག་གི་བསམ་བློ་མིན་པར་བོད་མི་རིགས་སྤྱི་ཚོགས་ཀྱི་དོན་ཆེན་སྒྲུབ་དགོས་སྟབས་དེ་ལ་སྔོན་ནས་འཆར་གཞི་དང༌། མདུན་ལམ་ཤེས་རྟོགས་ལེགས་པོ་ཐུབ་པ་གལ་ཆེ། དེ་ལ་དགེ་མཚན་ཆེན་པོ་ཡོད། བསམ་བློ་མིག་རྒྱང་རིང་པོར་བལྟས་ཏེ་ཕུགས་ཀྱི་མདུན་ལམ་མཐོང་བར་བྱས་ནས་ལག་གདངས་སྦྲེལ་ཏེ་བསྐྱོད་རྒྱུ་གལ་ཆེན་པོ་ཡིན། དེ་ལ་མཐུན་སྒྲིལ་བྱེད་དགོས། མཐུན་སྒྲིལ་དེ་ཡང་ལུས་མཉམ་དུ་གཤིབས་པ་དང༌། ཁ་ནས་དགོད་འཛུམ་བྱས་པ་ཙམ་གྱིས་མི་ཆོག་པས་བསམ་བློའི་ཐོག་ནས་མཐུན་སྒྲིལ་ཡོང་ཐུབ་པ་དགོས། རང་རེའི་སྤྱི་དོན་ལོ་ཟླ་སྦྲེལ་ནས་སྒྲུབ་དགོས་པ་དང༌། དཀའ་ངལ་ཆེན་པོ་ཡོང་རྒྱུར་སྒྱིད་ལུག་ངང་ཐུང་དང༌། ཡིད་ཞུམ་བྱས་ན་མི་འགྲིགས་པས་ཚང་མས་དཀའ་སྤྱད་བཟོད་བསྲན་ཐུབ་པའི་ཐོག་ནས་འབད་བརྩོན་རྒྱུན་མཐུད་དུ་བྱེད་དགོས།

རང་རེར་སྤོབས་པ་སྐྱེ་འོས་པའི་རྒྱུ་མཚན་ཡོད། དཔེར་ན། ༡༩༥༩ ལོའི་སྤྱི་ཟླ་ ༤ ནས་ ༥ ནང་བོད་མི་རྣམས་མི་ས་མ་རིར་ཚ་བས་གདུངས། དེ་རིང་འདི་བྱས་ན་སང་ཉིན་ཅི་བྱེད་སྙམ་པ་དང༌། ཟླ་བ་འདི་འཁྱོལ་ན་རྗེས་མའི་ཟླ་བར་ཇི་ལྟར་བྱེད་སྙམ་པ། རྩ་བ་བདེན་པ་ལ་རྒྱལ་ཁ་ཞིག་ཐོབ་ཡོང་སྙམ་པ་ཡོད་ཀྱང༌། བྱ་བྱེད་ཀྱི་མདུན་ལམ་གསལ་པོ་མེད་པ། མདོར་ན་འབྲུའི་སྒྱེ་ཐག་ཆད་དེ་འཐོར་བ་ལྟ་བུ་ཞིག་བྱུང་ཡང༌། ད་ཆ་དེ་འདྲ་མིན། ལོ་ ༤ ནས་ ༥ ཟེར་བ་རྒྱལ་རབས་ལ་གཞིགས་ན་ཤིན་ཏུ་དུས་ཡུན་ཐུང་ཐུང་ཡིན་ཀྱང་དེའི་རིང་གང་ཅི་ནས་ཡར་རྒྱས་ཤིན་ཏུ་ཆེན་པོ་བྱུང་ཡོད། ད་ལོ་འདི་དང༌། དུས་སང་འདི་ལྟ་བུ་གོ་རིམ་འཆར་འགོད་ཐུབ་པ་དང༌། རྩ་དོན་སྐོར་ཡང་ལོ་རེ་ནས་ལོ་རེར་ཇེ་བཟང་ཇེ་བརྟན་དུ་ཕྱིན་ཡོད། རང་རེ་ཆ་རྒྱུས་ཡོད་པ་གནམ་ལས་མེད་པའི་གཞན་ཡུལ་དུ་གྱར་ན་ཡང༌། ཚང་མས་ལྷག་བསམ་དད་དམ་འགྱུར་མེད་ཐོག རྐང་གྲ་བསྒྲིགས་ཏེ་གོམ་བགྲོད་བྱས་ན་སྤོབས་པ་སྐྱེ་འོས་པའི་གྲུབ་འབྲས་ཐོན་ཐུབ་པ་ཡི། གནས་ལུགས་དེ་དག་སྙིང་ལ་བཞག་སྟེ་ད་དུང་འབད་བརྩོན་བྱེད་དགོས།

རང་རེའི་གཞིས་ལུས་ཀྱི་བོད་མི་ཚོའི་དཀའ་ངལ་ཇི་ཡོད་གོ་ཐོས་ཡོང་མུས་ལྟར་ཡིན། ཁོང་ཚོ་ཉིན་འཁྱོལ་ན་མཚན་མི་འཁྱོལ། ཐ་ན་དབུགས་རིང་ཞིག་བཏང་རུང༌། རྒྱུ་མཚན་དྲི་བ་དང༌། ངལ་རྩོལ་དུ་གཏོང་བ་སོགས་དཀའ་སྦྱོངས་ཚད་མེད་ཡོད་ན་ཡང༌། རང་རེར་རེ་བཅོལ་གྱིས་དགྲ་བོར་བློ་གཏོད་མི་བྱེད་པའི་སེམས་ཤུགས་གཅིག་ཏུ་དཀར་བ་ཧ་ལས་པའི་གནས་ཚུལ་བོད་ནས་ཡོང་མི་ཚང་མ་ཁ་གཅིག་གྲགས་ཀྱིས་བརྗོད་མུས་ལྟར་ཡིན་པས། རང་རེས་ཁོང་ཚོ་བློ་ཕམ་ཡིད་ཆད་དུ་མི་འགྲོ་བ་ཞིག་བྱ་རྒྱུ་གལ་ཤིན་ཏུ་ཆེ། དེ་དག་ཞོར་འཕྲོས་ལྟ་བུར་བརྗོད་པ་ཡིན།

ཅ༽ ཆོས་སྲིད་ཟུང་འབྲེལ་དང་། ཆོས་ཀྱི་ཕན་ཡོན།

ཡང་དེ་རིང་གལ་ནན་ཆེན་པོས་བརྗོད་རྒྱུར། རང་ཅག་བོད་མི་རིགས་ནི་ཆོས་སྲིད་གཉིས་ལྡན་གྱི་མི་རིགས་ཧ་ཅང་རླབས་ཆེན་ཞིག་ཡིན། ཆོས་སྲིད་གཉིས་ལྡན་དེའི་ཆེད་དུ་རང་རེའི་མེས་པོ་གོང་མ་ཚོས་ལུས་སྲོག་ལ་མ་ལྟོས་པའི་དཀའ་ལས་ཆེན་པོ་བརྒྱབ་ཡོད། དེ་ནི་མ་འོངས་པར་ཡང་རང་རེར་ངེས་པར་དུ་དགོས་པ་ཞིག་ཡིན་པས། གྱོན་གོས་བརྗེས་པ་ལྟ་བུ་བྱ་རྒྱུ་མིན། མི་ཡ་རབས་སྤུས་དག་ཅིག་བྱེད་འདོད་ན། ཆོས་སྲིད་ཟུང་འབྲེལ་གྱི་འཚོ་བར་སྤྱོད་རྒྱུ་གལ་ཆེ། ཆོས་སྲིད་ཟུང་འབྲེལ་དུ་སྤྱད་ན། འདི་ཕྱི་གཉིས་ཡོད་ཡོང་གི་རེད། སྐྱེ་བ་སྔ་ཕྱི་ཡོད་པ་རིགས་པས་སྒྲུབ་ཐུབ་ལ། སྐྱེ་བ་ཕྱི་མར་ཕན་པ་ཆོས་མ་གཏོགས་གང་ཡང་མེད། ད་རེས་ང་སྡོད་ཡུལ་སེ་སྦོ་ཡེ་ཧོ་ཊེལ་ཟེར་བ་འདིར་སྦྱིན་བདག་བགྲེས་སོང་ཞིག་ཡོད། ངས་གོ་ཐེམ་ནང་བསྐྱོད་ནས་ལས་བྱེད་པ་ཞིག་ལ་བགྲེས་སོང་ཁོང་གང་དུ་ཡོད་ཅེས་དྲིས་པ་ཡིན། མི་དེས་སྐད་ཤུགས་ཆུང་ངུས་ཁོང་བར་ལམ་གཤེགས་སོང་ཟེར་འདུག་པས་བློ་ཕམ་པོ་ཞིག་བྱུང༌།

བགྲེས་སོང་ཁོང་ཟ་ཁང་ཆེན་པོ་དེའི་སྦྱིན་བདག་གྲགས་ཅན་ཡིན་པས་འདི་ཁུལ་ཚང་མས་ངོ་ཤེས་མཁན་ཞིག་ཡིན་པ་དང༌། ཁོང་གི་སྐྱེས་སྐར་སོགས་ལ་རྟེན་འབྲེལ་ཞུ་མཁན་དང༌། ཏར་གཏོང་མཁན་མང་པོ་ཡོད་ངེས་མ་ཟད། ཁོང་གི་དོན་དུ་སྲོག་དོར་ཐུབ་མཁན་གྱི་སྙིང་ཉེ་སྤུན་གྲོགས་ཀྱང་ཇི་སྙེད་ཡོད་ཀྱི་རེད། འོན་ཀྱང༌། ཁོང་ལ་འཆི་བ་ཐོག་ཏུ་བབས་ནས་ཁོང་བར་སྲིད་དུ་འཁྱམས་དུས་ཁོང་ལ་འཚམས་ཏར་གཏོང་མཁན་བྱུང་ཨེ་ཡོད། ཁྱེད་རང་ཕྲུ་གུ་ཚོས་རིམ་བཞིན་ཤེས་རྒྱུར། དེ་སྔ་དམག་ཆེན་གཉིས་པའི་སྐབས་རི་པིན་ཕྱོགས་ཨ་རིའི་དམག་སྤྱི་བྱེད་མཁན་མེག་ཨ་ཐར་ཟེར་བའི་སྐད་གྲགས་ཅན་དེ་ཡང་ཉེ་དུས་བདུན་གཉིས་ཙམ་གྱི་གོང་ནད་རྐྱེན་ཞིག་གིས་གྲོངས་འདུག

ད་དུང་ལོ་འདིའི་ནང་ཐབས་སྡུག་ཤོས་ཤིག་བྱུང་བ། ཚང་མས་ཤེས་ཚོད་ལྟར་ངས་དངོས་མིང་གསལ་བརྗོད་བྱེད་དགོས་མི་འདུག་པ། རྒྱལ་ཁབ་ཆེ་ཤོས་ཤིག་གི་གཙོ་འཛིན། གཞོན་ནུ་ཡིན་ལ་སྙིང་སྟོབས་དང་བཟོད་བསྲན་ལྡན་པ་དེ་ཡང་རྐྱེན་ངན་གྱི་དབང་དུ་གྱུར་སོང༌། འཇིག་རྟེན་འདིར་མི་ཚེ་གཅིག་གི་རིང་སྙན་གྲགས་ལོངས་སྤྱོད་ཇི་འདྲ་ཞིག་ཡོད་ཀྱང༌། སེ་གོལ་གཏོགས་པའི་དུས་ཡུན་ཞིག་ལ་འཆི་བ་ཐོག་བབས་བྱུང་ན་དེ་ཚོས་ཕན་ཐོགས་གང་ཡང་མེད།

དེར་བརྟེན་ཆོས་ཀྱི་ཐོག་ནས་བསམ་བློའི་ཡར་རྒྱས་གཏོང་རྒྱུ་ཤིན་ཏུ་གལ་ཆེ། སྤྲང་པོ་ཞིག་ལྟོགས་ཤི་ཐེབས་ན་ཡང༌། ཁོས་ཆོས་ཀྱི་ཉམས་ལེན་ཞིག་བྱས་ཡོད་ན། ཚེ་འདིར་དབུལ་ཡང་སྐྱེ་བ་གཞན་དུ་འབྱོར་ལྡན་དུ་འགྱུར་ཐུབ་པ་དང༌། དེ་མིན་དེ་རིང་འཛམ་གླིང་ཡོངས་ལ་དབང་བསྒྱུར་ཡང་སང་ཉིན་སྤྲང་པོར་མི་འགྱུར་བའི་ངེས་པ་མེད། ཡང་འགའ་ཞིག་ནས། བོད་མི་ཚོས་ནང་པའི་ཆོས་བྱེད་དགོས། བོད་མིས་ཆོས་བྱེད་པ་མི་རིགས་རང་ཉིད་ཀྱི་གོམས་གཤིས་སྲུང་སྐྱོབ་བྱས་པ་ཡིན་ལ། རང་གི་ཕ་མེས་ཀྱི་ཆོས་ཀྱང་ཡིན། ཞེས་ཟེར་ན། དེ་ནི་རྒྱུ་མཚན་ཡང་དག་པ་མིན་ཞིང༌། གཏིང་ཟབ་པའང་མིན།

འོ་ན་ཅི་ཡིན་སྙམ་ན། མི་ཡི་རིགས་ཀྱི་སྐྱེ་བ་སྔ་ཕྱི་ཡོད་པ་རིགས་པས་ལེགས་པར་སྒྲུབ་ཐུབ་ལ། སྐྱེ་བ་ཕྱི་མར་ཆོས་ལས་གཞན་གང་གིས་ཀྱང་ཕན་ཐོགས་མེད་པ་དང༌། ཆོས་ནི་མི་རིགས་ཙམ་མ་ཟད། སྲོག་ལྡན་གྱི་འགྲོ་བ་ཡོད་ཚད་ཀྱི་འཕྲལ་ཡུན་ཕན་བདེ་སྒྲུབ་ཐབས་ཡིན་པར་ངེས་པ་རྙེད་དགོས་པ་ལས། གོམས་སྲོལ་ཡིན་ཞེས་རྨོངས་ཞེན་བྱས་པས་མི་འགྲིགས། དེ་ལྟར་ཆོས་སྲིད་ཟུང་འབྲེལ་དུ་ཉམས་སུ་བླངས་ན་འདི་ཕྱི་གཉིས་ཡོད་དང༌། མི་ཡ་རབས་བཟང་པོ་ཞིག་འབྱུང་ངེས་པས་དེ་རྩིས་ཚང་མས་སེམས་ལ་འཇོག་དགོས། ཐུགས་རྗེ་ཆེ། བཀྲ་ཤིས་བདེ་ལེགས། ཞེས་སྩལ་ཞིང༌། དེ་རྗེས་ཡང་བསྐྱར་བཀའ་སློབ་གནང་དོན།

ཆ༽ གཙང་སྦྲ་འཕྲོད་བསྟེན་དང་། གཏམ་དོན་ལ་རྒྱ།

ངས་གོང་དུ་བརྗོད་པ་ལྟར། ང་ཚོ་བོད་མི་རིགས་རྣམས་གཞི་རྩའི་རླབས་ཆེན་དང༌། ཡ་རབས་བཟང་པོ་ཤ་སྟག་ཡིན་ཡང༌། ཉུང་ཤས་ཀྱི་བྱ་སྤྱོད་ཐོག་སྐྱོན་དང་ནོར་འཁྲུལ་མེད་པ་མིན། དཔེར་ན། ངས་སྔར་ཕན་ལན་མང་བརྗོད་ཡོད་ཀྱང༌། ད་ལྟ་ཁྱེད་ཚོར་རེ་རེ་བཞིན་ཞིབ་འཇུག་བྱས་ན་འགའ་ཤས་ནས་མགོ་ལུས་གྱོན་གོས་མ་བཀྲུས་པར་བཙོག་པ་ཡོད་ཀྱི་རེད། གཙང་མ་ལ་དོ་སྣང་ཆེན་པོ་བྱེད་དགོས། རང་རེ་བོད་ཡུལ་དུ་ས་མཐོ་སྐམ་ཤས་ཆེ་བས་དེ་ཙམ་མི་སྐྱོན་ཡང༌། རྒྱ་གར་ཚ་བའི་ཡུལ་དུ་གཙང་མ་མ་བྱས་ན་ལུས་ལ་ནད་འཇུག་པའི་གཞི་རྐྱེན་དུ་གྱུར་ནས་རང་ཉིད་དཀའ་ངལ་དུ་ལྷུང་བ་དང༌། ཕྱི་མིའི་མཐོང་སྣང་ལ་མི་མཛེས་པ། དེས་རྐྱེན་པས་བོད་རིགས་སྤྱིའི་གཏམ་དོན་ལ་རྒྱར་གནོད་པ་བཅས་ཡོང་གི་འདུག

ད་རེས་ངས་ནན་ཏན་ཆེན་པོ་བརྗོད་རྒྱུར། གཙང་མ་ལེགས་པོ་གྱིས། གཙང་མ་ལེགས་པོ་གྱིས། གཙང་མ་ལེགས་པོ་གྱིས། ཞེས་ལན་གསུམ་དུ་སྐྱར་ནན་གསུངས་རྗེས་མུ་མཐུད་དུ་གཙང་མ་མ་བྱས་ན་མིས་མཐོང་ཆུང་དང༌། བརྙས་དམོད་བྱེད་ཀྱི་རེད། ཆུ་ལ་རིན་སྤྲོད་དགོས་པའི་དཀའ་ངལ་ཡོད་ན། རྒྱུགས་ཆུའི་ཁར་ཕྱིན་ནས་མགོ་ལུས་དང༌། མལ་གོས་ལེགས་པར་བཀྲུས་ན་འགྲིགས། ངས་གསལ་པོར་བརྗོད་ན། བར་སྐབས་མ་སུ་རིར་བོད་ཁྱིམ་འཛུགས་རྒྱུའི་གྲོས་འཆར་བཀོད་དེ་ལོ་འདིའི་ནང་བོད་ཁྱིམ་ ༦༠ ཙམ་འཛུགས་རྒྱུའི་རྩིས་གཞི་ཡིན། འོན་ཀྱང་བོད་ཁྱིམ་ ༡༧ ཙམ་བཙུགས་ཟིན་མཚམས་ད་ཆ་མ་སུ་རིར་བོད་ཁྱིམ་འཕར་འཛུགས་མི་ཡོང་བ་ཞེས་ས་གནས་གཞུང་ནས་རེ་འདུན་གནང་བྱུང༌།

ང་ཚོས་ཁང་སྟོང་བེད་མེད་རྣམས་ལ་ཉམས་གསོ་བྱས་ཏེ་བོད་ཁྱིམ་བཙུགས། ཚང་མས་སྙོམས་ཆུང་ཚུལ་མཐུན་བྱེད་པ་ལས། ཁྲིམས་འགལ་བྱས་ནོངས་གང་ཡང་མེད་པ་ལ་དགག་ཆ་བྱེད་པའི་རྒྱུ་མཚན་ཅི་ཡིན་སྙམ་སྟེ་རིམ་པས་ཞིབ་རྩད་སྐབས་འགའ་ཤས་ནས་བོད་མི་ཚོས་གཙང་མ་འཕྲོད་བསྟེན་ཇི་བཞིན་མ་བྱས་པར་གྲོང་ཁྱེར་གཙང་མའི་མཐོང་སྣང་ལ་གནོད་པ་དང༌། དེས་རྐྱེན་པས་ཕྱི་རྒྱལ་མི་རིགས་ཡོང་མཁན་ཉུང་དུ་ཕྱིན་ན། གྲོང་ཁྱེར་གྱི་འབབ་ཡོང་ལ་གནོད་རྐྱེན་ཡོང་རྒྱུར། དེ་བས་མ་སུ་རིར་བོད་མི་གང་ཉུང་བཞག་ན་ལེགས་པའི་བསམ་ཚུལ་བྱུང་བ་ཡིན་ཚོད་འདུག

དེ་ལྟར་ཡིན་ན། བོད་མི་འགའ་ཤས་ཀྱི་བྱ་སྤྱོད་ཀྱི་རྐྱེན་པས་བོད་རིགས་ཀྱི་སྤྱི་ལ་གནོད་རྐྱེན་བྱུང་འདུག་གམ། མི་འདུག་ད་དུང་དེས་མི་ཚད། ཕྱི་རྒྱལ་མི་རིགས་ཤིག་ནས་བོད་མི་བཙོག་པ་གཅིག་མཐོང་ན། ཁོའི་བསམ་པར། བོད་མི་འདི་ཚོས་གཙང་མ་ཙམ་ཡང་བྱེད་མི་ཤེས་ན་བོད་རང་དབང་སྒྲུབ་རྒྱུ་སྤྲོས་བྲལ་རེད་བསམ་པ་ངང་གིས་འཆར་ཞིང༌། གཙང་མ་མི་བྱེད་མཁན་མི་གཅིག་ཡིན་ཀྱང༌། ཁོའི་བསམ་ཚུལ་ལ་བོད་མི་འདི་ཚོ་ཞེས་འཆར་བས་བོད་རིགས་སྤྱིའི་གཏམ་དོན་ལའང་ཤུགས་ཀྱིས་གནོད་རྐྱེན་ཡོང་གི་རེད། བུ་ཕྲུག་ཚོ་ད་ལྟ་དགའ་མོ་ཡོད་པ་ད་དུང་ཇེ་ལེགས་སུ་འགྲོ་རྒྱུ་ཡང༌། གཙོ་བོ་མང་ཚོགས་རྒན་པ་ཚོས་གཟབ་གཟབ་བྱེད་དགོས། གཙང་མ་བྱ་རྒྱུར་རང་ལ་ལྟོས་པའི་དགོས་པ། གཞན་ལ་ལྟོས་པའི་དགོས་པ། སྤྱི་ལ་ལྟོས་པའི་དགོས་པ་བཅས་ཡོད་པས་ཅིས་ཀྱང་དོ་སྣང་བྱ་རོགས། ཡང་བསྐྱར་བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༥ ཟླ་ ༡༢ ཚེས་ ༢༥ ཉིན་ལག་ནའོ་རྩེད་ཐང་ཆེན་མོར་རྒྱ་གར་རྒྱལ་ཡོངས་བྱིས་པའི་ཚོགས་འདུ་ཐེངས་དྲུག་པའི་ཐོག་༸གོང་ས་མཆོག་ནས་སྩལ་བའི་གསུང་བཤད།

ཀ༽ ཆབས་འབངས་ཀྱི་ལས་འགན་དང་། སྤུན་ཟླའི་འདུ་ཤེས།

གཙོ་འཛིན་མཆོག་དང༌། སྐུ་མགྲོན། བྱིས་པ་གྲོགས་པོ་རྣམ་པ་ལ་ངོས་རང་ད་ལམ་ཚོགས་འདུ་འདི་འགོ་འཛུགས་ཀྱི་ཆེད་དུ་དགའ་སྤྲོ་ཆེན་པོའི་ངང་ནས་ཡོང་བ་ཡིན། ཚོགས་འདུ་འདི་སྒྲིག་འཛུགས་གནང་མཁན་གྱིས་གསུངས་པ་བཞིན་ཚོགས་འདུའི་དམིགས་དོན་ནི། མ་འོངས་པའི་ཆབ་འབངས་ཀྱི་ལས་འགན་དང༌། འགན་འཁུར་གྱི་དོན་དུ་བྱིས་པ་ཚོར་སློབ་སྟོན་སྦྱོང་བརྡར་སྤྲོད་རྒྱུ་དང༌། དེ་འབྲེལ་ཁོང་ཚོས་རང་གི་ཕ་ཡུལ་གྱི་ཆེད་དུ་ཞབས་འདེགས་ལྷག་བསམ་རྣམ་དག་གིས་ཞུ་རྒྱུའི་སེམས་ཤུགས་ཆེ་སྐྱེད་ཡོང་བ། ཁོང་ཚོའི་རང་དབང་དང༌། རང་སྟོབས། ཧུར་བརྩོན་བཅས་ཀྱི་འདུ་ཤེས་སྐྱེད་དུ་འཇུག་པ། ཁོང་ཚོས་རང་གི་གཟི་བརྗིད་དེ་རྩ་ཆེ་ཡིན་པ་སེམས་ཚོར་ཐུབ་པ་བཟོ་རྒྱུ་བཅས་ཡིན་འདུག ཚོགས་འདུ་འདིའི་དམིགས་ཡུལ་བཟང་ཞིང་མཐོ་བ་འདི་དག་ལ་ངོས་རང་སྙིང་ནས་ཡིད་མོས་ཆེ་བར་བརྟེན་ཚོགས་འདུ་འདིར་དགའ་བ་དཔག་མེད་དང་བཅས་ཏེ་ངོ་ཞུགས་བྱ་རྒྱུ་བྱུང་བ་འདི་ལ་ཐུགས་རྗེ་ལྷག་པར་དུ་ཆེ་ཞེས་ཞུ་གི་ཡོད།

ངོས་རང་བྱིས་པ་གྲོགས་པོ་ཚོ་མཉམ་དུ་ཡོད་པ་འདི་ཧ་ཅང་དགའ་སྤྲོ་ཆེན་པོ་འདུག གང་ལགས་ཟེར་ན། ཁྱེད་ཚོའི་བྱད་བཞིན་གསར་པ་འཛུམ་མདངས་ཅན་དང༌། བཅོས་མིན་རང་གཤིས་བཟང་པོའི་རྣམ་འགྱུར་དང་ལྡན་པའི་སྒོ་ནས་ཁོ་བོའི་མཐའ་བསྐོར་ཡོད་པ་མ་ཟད། ཁྱེད་ཚོ་རེ་རེར་རང་གི་རྒྱལ་ཁབ་སྟོབས་ཆེན་ཞིག་བྱེད་པའི་ནུས་ཤུགས་ཆེན་པོ་ཡོད་པར་མངོན་གྱི་འདུག ཁྱེད་ཚོར་ད་ལྟ་མི་རིགས་དང་མི་རིགས་བར་དང༌། ཆོས་ལུགས་དང་ཆོས་ལུགས་བར། སྡེ་ཚོགས་དང་སྡེ་ཚོགས་བར་ལ་དབྱེ་འབྱེད་བྱེད་པའི་འཁོན་འཛིན་དང༌། མ་རིག་པའི་བག་ཆགས་གང་ཡང་ཡོད་པ་མ་རེད། བྱིས་པ་གྲོགས་པོ་རྣམས་ལ་འབོད་སྐུལ་བྱ་རྒྱུར། ཁྱེད་ཚོས་བཟོད་བསྲན་ཆེན་པོའི་སྒོ་ནས་སྤུན་ཟླའི་འདུ་ཤེས་བཟང་པོ་གཅེས་འཛིན་རྒྱུན་སྐྱོང་བྱ་རྒྱུར་འབད་བརྩོན་མི་ཚེ་མཐའ་འཁྱོལ་བྱེད་དགོས། རྒྱ་གར་རྒྱལ་ཡོངས་དང༌། ཕྱི་རྒྱལ་ཁག་ནས་འདུ་འཛོམས་བྱུང་བའི་ན་གཞོན་བྱིས་པའི་ཚོགས་འདུ་འདི་ལྟ་བུའི་ཐོག་ནས་རང་རེའི་ཐུན་མོང་གི་དམིགས་ཡུལ་ལ་ཤུགས་སྣོན་ཐེབས་ཐུབ་ངེས་རེད།

ཁྱེད་ཚོ་ནི་རྒྱབ་ཁབ་འདིའི་མ་འོངས་པའི་ཆབ་འབངས་ཤིག་ཡིན་པར་བརྟེན་ཚང་མར་ལས་འགན་ཆེན་པོ་ཞིག་ཡོད། ལས་འགན་དེ་དག་ཁྱེད་ཚོའི་ཁུར་པོ་ཞིག་ཡིན་སྙམ་པའི་བསམ་བློ་རྒྱང་དུ་དོར་ནས། དུས་རབས་འདི་ལས་བྱུང་བའི་དངངས་ཚབས་ཆེན་པོའི་གནས་ཚུལ་འདིར་གདོང་ལེན་བྱ་རྒྱུའི་ལས་དོན་ཞིག་ཡིན་བསམ་པ་བྱེད་དགོས། ང་རང་ཚོ་སྲིད་དོན་དང༌། དཔལ་འབྱོར། སྤྱི་ཚོགས་བཅས་ཡར་རྒྱས་ཀྱི་རླབས་ཤུགས་ལྷག་པར་ཆེ་བའི་དུས་རབས་ཤིག་ནང་གནས་ཡོད་ཅིང༌། སྟོབས་ཆེན་རྒྱལ་ཁབ་འདི་ཉིད་རྩ་འཛུགས་གནང་མཁན་མེས་པོ་བདག་ཉིད་ཆེན་པོ་རྣམས་ཀྱིས་རྒྱ་ཆེའི་ལམ་བཟང་བསྟན་ཡོད་པ་དེ་ཐོག་ཤར་བསྐྱོད་བྱེད་དགོས་པ་དེ་ཁྱེད་ཆོའི་འགན་འཁུར་ཡིན། དམིགས་ཡུལ་ཆེན་པོ་འདི་དག་འགྲུབ་ཐབས་སུ་ཤེས་ཡོན་སློབ་སྦྱོང་བྱ་རྒྱུ་ཤིན་ཏུ་གལ་ཆེ་ཞིག་རེད།

ཁ༽ ལོ་རྒྱུས་ཀྱི་ནུས་ཤུགས་དང༌། སེམས་སྟོབས་ཡར་རྒྱས།

རྒྱ་གར་ལ་འདས་པའི་ལོ་རྒྱུས་གཟི་བརྗིད་ཆེ་ལ། གྲུབ་རྗེས་དང་ལྡན་པ་ཞིག་ཡོད་པ་དེ་ལ་རྒྱ་གར་རང་གི་མི་མང་ཙམ་མིན་པར། འཛམ་གླིང་ཡོངས་ཀྱི་མི་མང་རྣམས་ཀྱང་བློ་སྤོབས་བསྐྱེད་འོས་པ་ཞིག་ཡིན། ང་ཚོས་ཆོས་དང༌། རིག་གཞུང་ཕུན་སུམ་ཚོགས་པའི་རྗེས་ཤུལ་དེ་དག་ངེས་པར་རྒྱུད་འཛིན་གཅེས་སྐྱོང་བྱེད་དགོས། དེ་ནི་དཔེ་མཛོད་ཁང་དང༌། འགྲེམས་སྟོན་ཁང་ལྟ་བུར་བདག་གཅེས་བྱེད་པ་དེ་ཙམ་མ་ཡིན་ལ། དེ་འབྲེལ་སྔར་གྱི་བསམ་བློ་རྙིང་པ་དང༌། སྤྱི་ཚོགས་ཀྱི་གནས་སྟངས་རྒྱུན་འཛིན་བྱེད་པ་དེ་ཡང་མིན་ཞིང༌། འདི་ནི་དེང་རབས་ཀྱི་སྤྱི་ཚོགས་ནང་གནས་འོས་པ་ཞིག་ཀྱང་མ་ཡིན། རང་རེས་འདས་པའི་གྲུབ་རྗེས་ནང་ནས་ལེགས་ཆ་རྣམས་ཉམས་སུ་བླངས་ཏེ་དེང་རབས་ཚན་རིག་དང༌། འཕྲུལ་ལས་ཅན་གྱི་དུས་སྐབས་འདིའི་ཆ་ཤས་ཤིག་ཏུ་འགྱུར་བ་བྱེད་དགོས། འདས་པའི་སྐལ་བཟང་དུས་སྐབས་དེ་ཕྱོགས་སུ་རྟག་ཏུ་ལྷུང་རྐྱང་བྱེད་པ་དང༌། ཕན་མེད་གོམས་སྲོལ་རྙིང་པ་མུ་མཐུད་ལག་ལེན་བསྟར་བ་ཡིན་ན། མ་འོངས་པའི་སྤྱི་ཚོགས་ཡར་རྒྱས་དང་འཕེལ་རྒྱས་ལ་བཀག་འགོག་བྱེད་པ་དང༌། འདས་པའི་དུས་སྐབས་ཀྱི་གཟི་ནུས་ཀྱང་ཉམས་དམས་སུ་འགྲོ་བར་ངེས། ང་ཚོས་ལོ་རྒྱུས་ཀྱི་ནུས་ཤུགས་དང༌། སེམས་སྟོབས་ཡར་རྒྱས་ཀྱི་རྗེས་བསྙེགས་ཐུབ་པ་ཞིག་བྱེད་དགོས།

འདས་པའི་གྲུབ་རྗེས་ཀྱི་ལེགས་ཆ་ཉམས་ལེན་དང་དུས་མཚུངས་ཚན་རིག་དང༌། འཕྲུལ་ལས་ལའང་དོ་སྣང་ཆེན་པོ་བྱེད་དགོས། ཚན་རིག་དང་འཕྲུལ་ལས་ནི་འགྲོ་བ་མིའི་སེམས་སྟོབས་དང༌། བསམ་བློ་ཡར་རྒྱས་ལ་བརྟེན་ནས་རིམ་པས་བྱུང་བ་ཞིག་ཡིན་ཏེ། འདི་ནི་མི་མང་ཐུན་མོང་གི་རིག་གཞུང་ཡང་ཡིན། ཨེ་ཤ་ཡ་དང༌། ཨཕ་རི་ཀ ལ་ཌིན་ཨ་མི་རི་ཀའི་ནང་གི་མི་མང་ཚོས་དཔལ་འབྱོར་དང༌། སྤྱི་ཚོགས་རྗེས་ལུས་སུ་གྱུར་པའི་རྒྱལ་ཁབ་ཁག་ད་ཆ་ཡར་རྒྱས་རྒྱལ་ཁབ་ཁག་ཏུ་སྒྱུར་བའི་བྲེལ་ཟིང་ཤུགས་ཆེ་བྱེད་བཞིན་ཡོད་པ་དང༌། དེའི་ཆེད་དུ་སྨན་པ་དང༌། ཚན་རིག་པ། འཕྲུལ་ལས་པ། མཁས་པ་ཁག་བཅས་དགོས་གནད་ཉིན་བཞིན་ཇེ་ཆེ་ཇེ་ཆེར་འགྲོ་མུས་ལྟར་དགོས་མཁོ་འདི་དག་ལེགས་སྒྲུབ་བྱེད་པ་དང༌། རྒྱ་གར་གྱི་འཛུགས་སྐྲུན་འཆར་གཞིའི་ནང་གི་ལས་འགན་རྣམས་ཁྱེད་ཚོས་འཁུར་དགོས་པ་ཡིན། དེར་བརྟེན་སློབ་གྲྭར་ཡོད་སྐབས་ནས་ཚན་རིག་དང༌། འཕྲུལ་ལས་ཀྱིས་ཁྱེད་ཚོར་ཕུགས་ཀྱི་བསམ་གཞི་རྒྱ་ཆེ་བཟང་པོ་ཞིག་བསྟན་ཡོད།

ལྷག་པར་ཁྱེད་ཚོས་གཞན་དོན་དུ་རང་བློས་གཏོང་བྱེད་པ་དང༌། གཞན་གྱི་དཀའ་སྡུག་ཤེས་རྟོགས་ཐུབ་པ། རྒྱ་གར་གྱིས་མི་མང་གཞན་ལ་ཕན་སེམས་བྱེད་པ་བཅས་ཀྱི་ལམ་བཟང་ཐོག་ནུས་ཤུགས་ཆེན་པོས་བསྐྱོད་དགོས། ཁྱེད་ཚོས་ལམ་བཟང་དེ་ལྟ་བུའི་ཐོག་ཏུ་ཞུགས་པ་ཡིན་ན་རྒྱལ་ཁབ་ཆེན་པོ་འདིའི་ལོ་སྟོང་ཕྲག་མང་པོའི་གཟི་བརྗིད་དེ་ངོམས་སྟོན་ཐུབ་པ་དང༌། རང་གི་རྒྱལ་ཁབ་ཀྱི་ཕུགས་དོན་ཆེད་དུ་བྱས་རྗེས་ཆེན་པོ་འཇོག་ཐུབ་ཀྱི་རེད།

ཚོགས་འདུ་འདི་ཐོག་ཏུ་ཡོད་པའི་སྤུན་ཟླ་ལྟ་བུའི་འདུ་ཤེས་དང་མཐུན་ལམ་དེ་ཁྱེད་ཚོ་ཚང་མར་ཡུན་གནས་ཐུབ་ངེས་ངོས་ནས་གསལ་པོ་ཤེས་ཀྱི་འདུག མི་རིགས་དང་མི་རིགས་བར་དང༌། ཤ་མདོག་དབྱེ་འབྱེད་ཀྱི་ཕྱོགས་འཛིན་མེད་པ་བཟོ་རྒྱུ་དང༌། མཐུན་སྒྲིལ་དང་ཡར་རྒྱས་ཅན་གྱི་རྒྱ་གར་འདི་གོང་ནས་གོང་འཕེལ་གཏོང་རྒྱུར་ཁྱེད་ཚོས་སེམས་ཐག་གཙང་བཅད་བྱས་ཡོད་པའང་ངོས་ནས་གསལ་པོ་རྟོགས་ཀྱི་ཡོད། རྒྱ་གར་གྱི་ན་གཞོན་བྱིས་པ་ཚོས་བླ་ན་མེད་པའི་ལས་འགན་འདི་དག་ལྷག་བསམ་རྣམ་པར་དག་པའི་སྒོ་ནས་འབད་སྒྲུབ་འཁུར་བརྩོན་བྱ་རྒྱུར་ངོས་རང་ཡིད་ཆེས་བརྟན་པོ་ཡོད་ཅིང༌། འཛམ་གླིང་ཞི་བདེ་དང༌། མཛའ་མཐུན་གྱི་ཆེད་དུ་ཁྱེད་ཚོས་བྱས་རྗེས་འཇོག་རྒྱུར་ཡིད་ཆེས་བརྟན་པོ་ཡོད་ལ། དེ་དོན་ཡོང་བའི་སྨོན་ལམ་ཡང་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༦ ཟླ་ ༥ ཚེས་ ༩ ཉིན། པན་ཅ་མ་རིར་བཟོ་ལས་སློབ་གྲྭ་སྒོ་འབྱེད་གནང་སྐབས་ཀྱི་བཀའ་སློབ།

ཀ༽ བཟོ་ལས་སློབ་གཉེར་དང་། རང་མཁོ་རང་འདང་།

༸མི་རྗེ་མཆོག་དང༌། སྐུ་མགྲོན་ལྷན་རྒྱས། བརྩེ་བའི་བོད་ཕྲུག་ཚོ་བཅས་ལ་ཞུ་རྒྱུ། དེ་རིང་འདི་ག་པན་ཅ་མ་རིར་བཟོ་ལས་སློབ་གཉེར་ཁང་གསར་འཛུགས་སྒོ་འབྱེད་བྱ་རྒྱུའི་གོ་སྐབས་བྱུང་བ་འདིར་དགའ་སྤྲོ་ཆེན་པོ་བྱུང༌། རྒྱ་གར་དང༌། འབྲུག འབྲས་ལྗོངས་བཅས་པར་བོད་མི་སྟོང་ཕྲག་ལྔ་བཅུ་བརྒལ་བ་ཡོད་པ་རྣམས་ནམ་ཞིག་རང་ཡུལ་དུ་ཕྱིར་ལོག་མ་ཐུབ་པར་ཁྱིམ་མཚེས་ཡུལ་ཁག་ནང་རང་མཁོ་རང་ལྡང་ཐོག་ནས་གཞིས་ཆགས་བྱེད་དགོས་ཤིང༌། རང་མཁོ་རང་ལྡང་གི་འཚོ་བ་དེ་ཡང་བཟང་ཞིང་གྱ་ནོམ་པ་ཞིག་བྱུང་བ་ལ་བཟོ་ལས་ཀྱི་ཐབས་ལམ་མ་བརྟེན་མཐུ་མེད་ཡིན། བཟོ་ལས་ལ་བརྟེན་དགོས་ན་བཟོ་ལས་སྣ་ཚོགས་ཀྱི་སློབ་གཉེར་ཁང་འདི་འདྲ་ཞིག་མ་བྱུང་ཐབས་མེད་ཡིན་པས། དེ་འདྲའི་དགོས་མཁོ་ཆེ་བའི་བཟོ་ལས་སློབ་གཉེར་ཁང་འདི་ལྟ་བུ་གསར་འཛུགས་ཀྱི་འཁུར་འགན་བཞེས་མཁན་རྒྱ་གར་གཞུང་དང༌། བོད་ཀྱི་སློབ་གྲྭའི་ཚོགས་པ། ས་གནས་གཞུང༌། འདིའི་ཆེད་དུ་ཞལ་འདེགས་གནང་མཁན་རོགས་རམ་ཚོགས་ཁག་བཅས་ལ་ངས་སྙིང་ནས་ཐུགས་རྗེ་ཆེ་ཞུ་རྒྱུ་ཡིན།

དེ་ཙམ་དུ་མ་ཟད། རྒྱ་གར་གཞུང་ནས་ལྷག་བསམ་དཀར་ཞིང་གཏོང་ཕོད་ཆེ་བའི་སྒོ་ནས་ཧིན་སྒོར་འབུམ་ཕྲག་དུ་མའི་འགྲོ་གྲོན་བཏང་སྟེ་གཏན་འཇགས་སློབ་གྲྭ་ཁག་བདུན་ནང་བོད་ཕྲུག་ཕོ་མོ་བཞི་སྟོང་སྐོར་དང༌། གཞིས་ཆགས་སོགས་ཉིན་མོའི་སློབ་གྲྭ་ཁག་ནང་བོད་ཕྲུག་ཆིག་སྟོང་བརྒལ་བར་སློབ་སྦྱོང་གི་མཐུན་རྐྱེན་སྦྱོར་སྒྲུབ་གནང་བཞིན་ཡོད། འདི་ལྟ་བུའི་ཤ་ཚ་དང༌། དྲིན་འཇགས་ཆེ་བའི་རོགས་རམ་གནང་བ་ནི་བོད་མི་རྣམས་ནས་དུས་ནམ་ཡང་བརྗེད་མི་ཐུབ་ལ། གནས་ཚུལ་འདི་དག་མི་ལོ་ ༡༣༠༠ ཙམ་གྱི་གོང་དུས་ནས་བྱུང་བའི་བོད་ཧིན་མཛའ་གྲོགས་ཀྱི་ལོ་རྒྱུས་རིང་པོའི་ནང་གཙོ་གལ་ཆེ་བའི་ལོ་རྒྱུས་ཀྱི་ལེའུ་གསར་པ་ཞིག་ཏུ་འཁོད་ངེས་ཡིན།

བརྩེ་ལྡན་བོད་ཕྲུག་ཚོ། ང་ཚོ་དཀའ་ངལ་ཆེན་པོའི་དུས་སྐབས་སུ། འདི་ལྟ་བུའི་ཕན་གྲོགས་བྱེད་མཁན་བྱུང་བ་དང༌། འདི་འདྲའི་གོ་སྐབས་བཟང་པོ་ཐོབ་པ་ནི་ཤིན་ཏུ་རྩ་བ་ཆེན་པོ་ཡིན་པས་ཁྱེད་ཅག་ནས་རོགས་རམ་དང༌། གོ་སྐབས་བཟང་པོ་འདི་དག་ཆུད་ཟོས་སུ་མ་བཏང་བར་སློབ་སྦྱོང་ལ་ཧུར་བརྩོན་བྱས་ཏེ་གྲུབ་འབྲས་ཕན་རླབས་རྒྱ་ཆེ་ཡོང་བར་འབད་བརྩོན་ངེས་པར་བྱེད་དགོས།

ཁ༽ བོད་ཀྱི་དཀའ་ཉེན་དང་། མི་རིགས་སྲུང་སྐྱོབ།

རང་རེ་ཚང་མས་ཤེས་གསལ་ལྟར། ང་ཚོ་རང་གི་ཕ་ཡུལ་དང་མི་འདོད་དབང་མེད་དུ་བྲལ་ཏེ་བཙན་བྱོལ་བ་ཞེས་པའི་མིང་ཞིག་ཐོགས་ནས་ཡོད་པ་མ་ཟད། དེང་སང་འཛམ་གླིང་ན་ཡོད་པའི་བཙན་བྱོལ་བ་གཞན་དག་དང་མི་འདྲ་བར་ང་ཚོར་དཀའ་ངལ་ལྕི་ཞིང༌། ཆེས་མང་བ་ཡོད། བཙན་བྱོལ་བ་གཞན་དག་ཡིན་ན། རང་རང་གི་ལྟོ་གོས་འཚོ་ཐབས་འགྲིགས་ཙམ་བྱུང་ན་དེ་གས་ཆོག་ཀྱང༌། ང་ཚོ་དེ་ཙམ་གྱིས་མི་ཆོག་པར། ཁྲག་དང་མཆི་མའི་རྒྱུན་མི་ཆད་པའི་གཞིས་ལུས་བོད་མི་རྣམས་ཕྱི་རྒྱལ་གྱི་བཙན་དབང་མནར་སྡུག་བསྔལ་མི་བཟོད་པ་ལས་གྲོལ་བའི་ཆེད་དུ་བོད་ཀྱི་རང་དབང་བརྩོན་ལེན་བྱེད་དགོས་པ་དང༌། རང་གི་ཆོས་དང་ཤེས་རིག་གོམས་སྲོལ་བཟང་པོ་རྣམས་སྲུང་སྐྱོབ་བྱེད་དགོས་པ།

མདོར་ན་བོད་པ་ཞེས་པའི་མི་རིགས་འདི་དག་སྲུང་སྐྱོབ་བྱེད་པའི་ལས་འགན་ཤིན་ཏུ་ལྕི་བ་ཞིག་སྒྲུབ་དགོས་པ་ཡོད། གང་ཡིན་ཟེར་ན། ང་ཚོའི་ཕ་ཡུལ་དུ་བཙན་འཛུལ་བྱེད་མཁན་དེ་ནི་ཡུལ་ཁག་གཞན་དག་དང་འདྲ་བར་སྲིད་དོན་གྱི་རྙོག་དྲ་ལྟར་སྣང་ཞིག་མ་ཡིན་པར་མི་རིགས་གཅིག་གིས་མི་རིགས་གཞན་ཞིག་ལ་བརྙས་བཅོས་དབང་སྒྱུར་བྱེད་པ་ཞིག་ཡིན་པ་དང༌། ཆོས་དང་ཤེས་རིག་ལ་རྩི་བཀུར་སྲུང་སྐྱོབ་བྱེད་པ་མིན་པར་བོད་དུ་དར་བའི་སངས་རྒྱས་ཀྱི་ཆོས་དང་དེ་འབྲེལ་ཤེས་རིག་རྣམས་ལ་སྐྱོན་དང་དུག་ཏུ་བལྟས་ནས་རྩ་བརླག་ཏུ་གཏོང་བ། མི་རིགས་འདྲ་མཉམ་དང༌། མི་རིགས་ཕན་ཚུན་རོགས་རམ་གྱི་བྱ་སྤྱོད་མ་ཡིན་པར། བོད་མི་རིགས་རྩ་མེད་དུ་བཏང་ནས་ཧན་མི་རིགས་འབའ་ཞིག་གིས་བོད་ཡུལ་དབང་སྒྱུར་བྱ་རྒྱུའི་བསམ་སྦྱོར་ཇི་སྙེད་ཅིག་ངན་བརྩམས་ལག་ལེན་བསྟར་བཞིན་པ་རེད།

དེ་ལྟ་བུའི་དཀའ་ངལ་དང༌། ཉེན་ཁའི་གནས་ཚུལ་དང་བསྟུན་ནས་རང་ཅག་བྱེས་འབྱོར་བོད་མི་རྣམས་ནས་ཀྱང་རང་ཉིད་གཅིག་པུའི་ཁེ་ཕན་ཁོ་ནར་མི་བལྟ་བར་བོད་མི་རིགས་སྤྱིའི་འཕྲལ་ཕུགས་ཁེ་གྱོང་ལ་བལྟས་ཏེ། བསམ་བློ་གཏིང་རིང་ཙམ་གཏོང་བ་དང༌། དཀའ་ངལ་ལ་བཟོད་འཁུར་ཆེ་ཙམ་བྱས་ཏེ། བོད་མི་རིགས་སྤྱིའི་ཁེ་ཕན་དང་དམིགས་ཡུལ་སྒྲུབ་ཐབས་ལ་ཚང་མས་བློ་རྩེ་གཅིག་སྒྲིལ་གྱིས་འབད་བརྩོན་བྱ་རྒྱུ་ནི་འདོར་ཐབས་མེད་པའི་ཁུར་འགན་ཡིན་ལ་ཤིན་ཏུ་དོན་གལ་ཆེན་པོ་ཡིན།

དེས་ན་ཐོག་མར་རང་རེས་ཇི་ལྟར་བྱེད་དགོས་སྙམ་ན། རང་ཅག་ཕྱི་རྒྱལ་ཁྱིམ་མཚེས་ཡུལ་ཁག་ཏུ་འབྱོར་པའི་བོད་མི་ཚོས་རང་མཁོ་རང་ལྡང་གི་གཞིས་ཆགས་གདེང་འཁེལ་ཞིག་བྱེད་དགོས། དེ་ཡོང་བ་ལ་ས་ཞིང་གི་ཐོན་སྐྱེད་གཅིག་པུས་དགོས་མཁོ་ལྡང་ངེས་འབྱུང་དཀའ་བས། བཟོ་ལས་སྣ་ཚོགས་ཀྱི་ལས་ཐབས་ལ་བརྟེན་ནས་རང་ཅག་བོད་མི་རྣམས་ཀྱི་དགོས་མཁོ་ལྡང་བས་མ་ཚད། དཔལ་འབྱོར་གྱི་ཁ་ཚུགས་ཏེ་རྒྱ་གར་གཞུང་གི་བཀའ་དྲིན་གསབ་ཐུབ་པ་དང༌། རྒྱ་གར་མི་མང་ལ་ཕན་གྲོགས་བྱ་ཐུབ་པ་ཞིག་ངེས་པར་དུ་བྱེད་དགོས།

དེང་དུས་འཛམ་གླིང་ནང་བཟོ་ལས་དར་རྒྱས་བྱུང་བའི་ཡུལ་ཁག་རྣམས་དཔལ་འབྱོར་གྱི་གནས་ཚད་མཐོན་པོར་གྱུར་པ་དང༌། བཟོ་ལས་མ་དར་བའི་ཡུལ་ཁག་རྣམས་དཔལ་འབྱོར་རྗེས་ལུས་སུ་གྱུར་པ་ཚང་མས་མཐོང་ཆོས་བཞིན་ང་ཚོ་བོད་རིགས་གཞོན་ནུ་རྣམས་ནས་ཀྱང་བཟོ་རིག་པའི་ལས་ཐབས་རྣམ་པ་སྣ་ཚོགས་ལ་སྦྱངས་བརྩོན་བྱས་ཏེ་བོད་མི་རིགས་ཀྱི་དཔལ་འབྱོར་ཡར་རྒྱས་གོང་མཐོར་གཏོང་བའི་ཁུར་འགན་ལེན་དགོས།

ག༽ བཟོ་རིག་ལག་རྩལ་དང་། དེའི་དགོས་དམིགས་གཉིས།

བོད་ཀྱི་ཕྱི་ལོགས་ཁྱིམ་མཚེས་ཡུལ་ཁག་ཏུ་གནས་པའི་བོད་མི་ན་གཞོན་ཚོས་བཟོ་རིག་པའི་ལས་ཐབས་སྣ་ཚོགས་ལ་སྦྱངས་བརྩོན་བྱས་ཏེ་རང་རེའི་མི་མང་གི་དཔལ་འབྱོར་གནད་ཚད་གོང་མཐོར་གཏོང་རྒྱུ་འདིར་དགོས་པ་ཆེན་པོ་གཉིས་ཡོད།

༡༽ རྒྱ་དམར་གུར་བྲན་གྱིས་བོད་ནང་སོ་ནམ་འབྲོག་ལས་བཟོ་ཚོང་སོགས་ཐོན་སྐྱེད་ཡར་རྒྱས་བཏང་སྟེ་བོད་མི་རྣམས་ལ་རང་དབང་དང་དཔལ་འབྱོར་བདེ་སྐྱིད་ཕུན་སུམ་ཚོགས་པ་ཡོད་ལུགས་དང༌། ཕྱི་རྒྱལ་རང་དབང་ཡུལ་དུ་ཕྱིན་པའི་བོད་མི་རྣམས་བཀྲེས་སྐོམ་གྱིས་ལྟོགས་ཤི་ཐེབས་བཞིན་ཡོད་པ་དང༌། རང་དབང་མེད་པར་གཞན་གྱི་བྲན་གཡོག་བྱེད་ཀྱི་ཡོད་ལུགས་དྲིལ་བསྒྲགས་བྱེད་བཞིན་པ་རེད། ནམ་ཞིག་རྒྱལ་སྤྱིའི་ཁྲིམས་དཔོན་ནམ། གཟུར་གནས་ཀྱི་མི་རྣམས་ནས་བོད་ཀྱི་ནང་དང༌། ཕྱི་རོལ་དུ་གནས་པའི་བོད་རྣམས་སུ་ཞིག་དཔལ་འབྱོར་བཟང་བ་དང༌། སུ་ཞིག་བདེ་སྐྱིད་ལྡན་པ། སུ་ཞིག་རང་དབང་ཆེ་བ་ཡོད་མེད་རྟོག་ཞིབ་བྱེད་ཐུབ་པའི་གོ་སྐབས་ཤར་སྲིད་ན། ང་ཚོས་རྒྱ་དམར་ལྟར་ཁ་ཚིག་སྐམ་པོ་བརྗོད་ཙམ་མིན་པར་དངོས་དོན་གྱི་གནས་སྟངས་ངོ་མའི་ཐོག་ནས་འགྲན་བསྡུར་དང༌། ཐག་གཅོད་ལན་འདེབས་བྱེད་ཐུབ་རྒྱུ་ཡིན།

༢༽ ང་ཚོ་བོད་དུ་ཕྱིར་ལོག་བྱེད་པའི་དུས་སྐབས་སུ་ལུང་པ་སྟོང་པ་ཞིག་དང༌། ཁང་སྟོང་ཚོ་མ་གཏོགས་ལྷག་པའི་རེ་བ་མེད། གང་ཡིན་ཟེར་ན། བོད་སྤྱི་གཞུང་དང༌། སྒེར་ཁྱིམ་ཚང་མའི་ཐོན་སྐྱེད་དང༌། དཔལ་འབྱོར་ཡོངས་རྫོགས་རྒྱ་དམར་གྱིས་བཅོམ་ཟོས་བྱས་དང་བྱེད་བཞིན་པ་ཡིན་པས་ང་ཚོས་བོད་ཀྱི་དཔལ་འབྱོར་འཛུགས་སྐྲུན་གཞི་ནས་བྱེད་དགོས། དེ་བྱེད་པ་ལ་བཟོ་ལས་གཙོ་བོར་གྱུར་པའི་ལག་རྩལ་ལས་རིགས་སྣ་ཚོགས་ལ་མཁས་པའི་བོད་མི་ཁྱེད་ཅག་ལྟ་བུ་མ་བྱུང་མཐུ་མེད་ཡིན་པས་དེ་དག་གི་གྲ་སྒྲིག་ཀྱང་རང་རེས་ད་ལྟ་ནས་བྱེད་དགོས།

ང༽ བཟོ་རིག་ལག་རྩལ་དང་། མ་འོངས་པའི་དགོས་མཁོ།

ད་དུང་བུ་ཕྲུག་ཚོར་ཞུ་རྒྱུ་གཅིག་ལ། འདིར་ཡོད་སློབ་ཕྲུག་ཕལ་མོ་ཆེ་རང་རེའི་གཏན་འཇགས་སློབ་གྲྭ་ཁག་ནས་སླེབས་པ་ཡིན་གཤིས་འགའ་ཤས་ཀྱི་བསམ་པར། ང་ཚོས་སློབ་སྦྱོང་མཐར་ཕྱིན་པ་ཞིག་བྱས་ཏེ་བོད་མི་མང་གི་ཞབས་འདེགས་ཞུ་བསམ་པ་ལ་སློབ་སྦྱོང་འཕྲོ་མཚམས་བཅད་དེ་ལག་ཤེས་སློབ་གྲྭ་འདིར་བཏང་བྱུང་སྙམ་དུ་བློ་ཕམ་བྱེད་མཁན་མེད་པའི་ངེས་པ་མི་འདུག་པས། དེ་འདྲའི་བསམ་ཚུལ་འཛིན་མི་རུང༌། ང་ཚོར་མཐོ་རིམ་གྱི་སློབ་སྦྱོང་མཐར་ཕྱིན་པའི་བོད་རིགས་ལས་བྱེད་མང་པོ་ཞིག་དགོས་མཁོ་ཆེ་བ་བདེན་མོད་ཀྱང༌། ཐམས་ཅད་ཀྱིས་དམིགས་ཡུལ་གཅིག་ཁོ་ན་བཟུང་བས་ག་ལ་འགྲིག། དཔེར་ན། ཁང་པ་ཞིག་བརྩིག་པ་ལ་ས་རྡོ་ཤིང་ལྕགས་ལ་སོགས་པའི་རྒྱུ་ཆ་འདྲ་མིན་སྣ་ཚོགས་དང༌། སྒོ་དང༌། སྒེ་ཁུང༌། ཐོག ཞལ་བ། རྩིག་པ་ལ་སོགས་པའི་བྱེད་ལས་སྣ་ཚོགས་ཀྱི་དངོས་པོ་ཚང་དགོས་པ་མ་གཏོགས། དངོས་པོའི་རིགས་གཅིག་གིས་མི་འགྲིག་པ་ལྟར། ཕྱིན་ཆད་རང་རེས་ཀྱང་དཔལ་འབྱོར་བདེ་སྐྱིད་དང༌། རང་དབང་ཕུན་སུམ་ཚོགས་པའི་བོད་རྒྱལ་ཁབ་འཛུགས་སྐྲུན་ལེགས་པོ་ཞིག་བྱེད་པ་ལ་ངེས་པར་དུ་ལས་རིགས་སྣ་ཚོགས་པའི་མཁས་པ་སྣ་མང་མེད་དུ་མི་རུང་བ་ལས། སྣག་ཤོག་བེད་སྤྱོད་བྱེད་མཁན་ཤ་སྟག་གིས་འགྲིག་ཐབས་མེད།

ལྷག་པར་ཁྱེད་ཚོའི་ལོ་ཚད་མཐོ་རིམ་སློབ་སྦྱོང་བྱ་རྒྱུར་ཆེས་དྲགས་པ་དང༌། བཟོ་ལས་སློབ་གྲྭ་ཛ་དྲག་དགོས་གཏུགས་ཆེ་བ་སོགས་ཕྱོགས་མང་པོར་སྒོ་བསྟུན་ནས་ཐག་གཅོད་བྱས་པ་ལས། ཁྱེད་ཚོའི་སློབ་སྦྱོང་འཕྲོ་སྐྱོང་བྱ་རྒྱུའི་གོ་སྐབས་ཆུད་ཟོས་བཏང་བ་མིན་པས་བློ་ཕམ་ཡིད་ཆད་ནམ་ཡང་བྱ་མི་དགོས། རང་གི་བློ་རྩལ་དང༌། བརྩོན་འགྲུས་ཀྱིས་མ་བསླུས་ན་འདི་ཡང་བཟོ་ལས་རྐྱང་པ་མིན་པར་རིག་གཞུང་གཞན་དག་གི་སློབ་སྦྱོང་བྱ་རྒྱུའི་གོ་སྐབས་ཀྱང་རྒྱ་ཆེ་ཡོད་སྐབས་འཁུར་བརྩོན་དང་ལེན་བྱས་ན་འགྲིག།

མདོར་ན་རང་རེའི་ཕ་ཡུལ་དུ་སུ་ཞིག་གིས་དབང་སྒྱུར་བྱེད་ཀྱི་ཡོད་པ་དང༌། རང་རེའི་ཤ་ཁྲག་གཅིག་པའི་སྤུན་ཟླ་རྣམས་མནར་གཅོད་དང་སྡུག་བསྔལ་ཇི་ལྟ་བུ་མྱོང་གི་ཡོད་པ། རྒྱ་གར་གཞུང་དང༌། མི་མང༌། ཕྱི་རྒྱལ་རོགས་རམ་ཚོགས་ཁག་བཅས་རང་རེར་ཤ་ཚ་དང་བཀའ་དྲིན་ཆེན་པོ་ཇི་འདྲ་ཡིན་པ་བཅས་མ་བརྗེད་སྙིང་གི་རི་མོར་བྲིས་ཏེ་ཁྱེད་ཚོས་སློབ་སྦྱོང་ལ་ཁུར་བརྩོན་ཆེ་སྐྱེད་བྱས་ནས་རང་རེའི་རླབས་ཆེན་གྱི་དམིགས་ཡུལ་ཁག་ལེགས་པར་འགྲུབ་པའི་འབད་བརྩོན་བྱེད་རོགས། མཇུག་ཏུ་ཡང་བསྐྱར་ཚང་མར་བཀྲ་ཤིས་བདེ་ལེགས་དང༌། ཐུགས་རྗེ་ཆེ་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༨ ཟླ་ ༡ ཚེས་ ༡ ཉིན། ཝཱ་རཱ་ཎ་སཱིའི་སམ་སྐྲྀ་ཏ་གཙུག་ལག་སློབ་གྲྭ་ཆེན་མོའི་ཚོགས་ཁང་ནང༌། བོད་ཀྱི་མཐོ་རིམ་སློབ་གྲྭ་ཆེན་མོ་གསར་འཛུགས་ཀྱི་རྟེན་འབྲེལ་མཛད་སྒོའི་སྐབས་སྩལ་བའི་གསུང་བཤད།

ཀ༽ རྩ་ཆེའི་འཕགས་ཡུལ་དང་། བོད་མིའི་བློ་མིག

རྟོག་པའི་དྲ་བ་རྣམ་བསལ་ཅིང༌། །ཟབ་ཅིང་རྒྱ་ཆེའི་སྐུ་མངའ་བ། །ཀུན་ཏུ་བཟང་པོའི་འོད་ཟེར་དག །ཀུན་ནས་འཕྲོ་ལ་ཕྱག་འཚལ་ལོ། །ཞེས་བསྟན་པའི་བདག་པོ་སྟོན་པ་བཅོམ་ལྡན་འདས་ལ་ཕུན་སུམ་ཚོགས་པ་གསུམ་མངའ་བའི་སྒོ་ནས་བསྟོད་པ་སྔོན་དུ་འགྲོ་བའི་ཐོག་ནས། ད་ལྟ་འདིར་རྒྱ་གར་བྱང་ཕྱོགས་ཡུ་པིའི་མངའ་སྡེའི་སྲིད་སྐྱོང་ཌོག་ཌར་གྷོ་པ་ལ་རས་ཌིའི་མཆོག་དང༌། ཝཱ་རཱ་ཎ་སཱིའི་རྒྱལ་པོ། སམ་སྐྲྀ་ཏའི་སློབ་གྲྭའི་སྤྱི་ཁྱབ། ཆོས་ཀྱི་གྲོགས་པོ་རྣམ་པ། སྐུ་མགྲོན་རྣམ་པ་བཅས་པར་ཞུ་རྒྱུ།

གནས་ཁྱད་པར་དུ་འཕགས་པ་བཅོམ་ལྡན་འདས་ཀྱིས་ཆོས་དང་པོར་གསུངས་ཤིང་བྱིན་གྱིས་བརླབས་པའི་གནས་འདིར། དགོས་པ་ཁྱད་པར་འཕགས་པ་རང་གཞན་སེམས་ཅན་ཐམས་ཅད་ཀྱི་འཕྲལ་དང་ཡུན་གྱི་འདོད་དོན་རྒྱ་ཆེན་པོ་ཞིག་སྒྲུབ་པའི་སླད་དུ། བྱ་བ་ཁྱད་པར་འཕགས་པ་ཆོས་དང་ལྡན་པའི་བློ་གྲོས་རྣམ་དཔྱོད་གོང་དུ་སྤེལ་བའི་བོད་ཀྱི་མཐོ་རིམ་ཤེས་རིག་གཙུག་ལག་སློབ་གཉེར་ཁང་ཆེན་པོ་ཞིག་ལེགས་སྦྱར་སློབ་གྲྭ་ཆེན་མོའི་ཁོངས་གཏོགས་ཡན་ལག་གི་ཚུལ་དུ་དངོས་སུ་ཚུགས་པའི་འགོ་འཛུགས་ཀྱི་མཛད་སྒོ་འདིར་བཅར་རྒྱུ་བྱུང་བ་ལ་དགའ་སྤྲོ་ཆེན་པོ་བྱུང༌། འདིར་མཐུན་འགྱུར་རོགས་རམ་གནང་མཁན་གཙོ་བོ་རྒྱ་གར་གཞུང་དང༌། ས་གནས་གཞུང༌། འདི་ག་སློབ་གྲྭའི་མཁས་དབང་རྣམ་པ་ཚོ་དང་བཅས་པ་ཚང་མ་ལ་ངས་དམིགས་བསལ་གྱིས་ཐུགས་རྗེ་ཆེ་ཞེས་ཞུ་རྒྱུ་ཡིན།

ད་ལྟ་ནས་བརྩིས་པའི་ལོ་ ༢༥༠༠ ལྷག་ཙམ་གྱི་གོང་ལ་སྟོན་པ་ཐུགས་རྗེ་ཅན་དེ་ཉིད་ཀྱིས་རྒྱ་གར་འཕགས་པའི་ཡུལ་དུ་གདུལ་བྱའི་ཁམས་དང༌། བསམ་པ་བག་ལ་ཉལ་ཇི་ལྟ་བ་བཞིན་དུ་མཁྱེན་ཅིང་གཟིགས་པའི་ཐོག་ནས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ལ་སོགས་པ་གསུངས་ཏེ་ཆོས་ཀྱི་འཁོར་ལོ་རྒྱ་ཆེན་པོ་བསྐོར། རྒྱ་གར་འཕགས་པའི་ཡུལ་ལ་བཅོམ་ལྡན་འདས་ཀྱིས་གསུངས་པའི་ཆོས་རྒྱ་གར་གྱི་ཁྱིམ་མཚེས་ཡུལ་གྲུ་མང་པོ་ཞིག་ཏུ་ཁྱབ་ཅིང༌། དེའི་ནང་ནས་ང་ཚོའི་བོད་ཀྱི་ཡུལ་དུ་ནི་ཆོས་དང་ཤེས་རིག་གི་འོད་སྣང་དེ་ལྷག་པར་ཤུགས་ཆེན་པོས་ཁྱབ་སྟེ། མི་རབས་ནས་མི་རབས་མཐུད་པའི་དུས་ཡུན་མང་པོ་ཞིག་གི་རིང་ལ་བོད་ཀྱི་མཁས་པ་ཚོས་ཆོས་དང་ཤེས་རིག་གི་གཞི་རྩ་དེ་དག་ལ་སྦྱང་བརྩོན་གྱི་ལས་དོན་མང་པོ་བྱས་པ་ལ་བརྟེན་ནས་མི་རིགས་གཞན་དག་དང༌། སྐད་ཡིག་གཞན་དག་ལ་ཧ་ལམ་མ་བྱུང་བའི་ཚོད་ཀྱི་ཡར་རྒྱས་དང་གྲུབ་མཐའ་ཆེན་པོ་བྱུང་ཞིང༌། རྒྱ་གར་གྱི་མེས་པོ་མཁས་དབང་ཚོས་བློ་གྲོས་ཀྱི་སྣང་བ་དེའི་ཐུགས་རྗེ་ལ་བརྟེན་ནས་ང་ཚོ་བོད་མི་རིགས་ཀྱི་བློ་མིག་འབྱེད་ཐུབ་པ་བྱུང༌། རྒྱུ་མཚན་དེ་ལྟ་བུར་བརྟེན་ནས། ང་ཚོས་རྒྱ་གར་འཕགས་པའི་ཡུལ་ལ་དུས་རྟག་ཏུ་རྩ་བ་ཆེན་པོར་འཛིན་པ་དང༌། རང་གི་བློ་མིག་འབྱེད་པའི་སློབ་དཔོན་ཡོད་སའི་ཞིང་ཁྱད་པར་ཅན་དུ་བརྩིས་ནས་རྒྱ་གར་འཕགས་པའི་ཡུལ་གྱི་གནས་མཇལ་དུ་འགྲོ་རྒྱུ་ལ་དགའ་པོ་བྱེད་པ་དང༌། རྒྱ་གར་དུ་གནས་སྐོར་འགྲོ་མྱོང་མཁན་གྱི་མི་ཞིག་ཡིན་ནའང་དེ་ལ་བརྩི་མཐོང་ཆེན་པོ་བྱེད་པ། རྒྱ་གར་དུ་འགྲོ་མ་མྱོང་མཁན་ཚོས་འཕགས་པའི་ཡུལ་གྱི་གནས་ལུགས་རྣ་བར་ཐོས་པ་ཙམ་ལའང་ཐལ་མོ་སྦྱར་ཏེ་ཡིད་སྨོན་བྱེད་པའི་གནས་སུ་འཛིན་གྱི་ཡོད།

ང་ཚོ་བོད་ཀྱི་ཡུལ་དུ་ནང་པ་སངས་རྒྱས་པའི་ཆོས་ཕྱོགས་རེ་བ་དང༌། རིས་སུ་ཆད་པ་མ་ཡིན་པར་སྤྱོད་པའི་ཕྱོགས་ནས་ཐེག་པ་ཆེ་ཆུང་གཉིས་དང༌། ལྟ་བའི་ཕྱོགས་ནས་གྲུབ་མཐའ་བཞི་སོགས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཡོད་པ་དང༌། དེ་ཡང་མཁས་པས་བཙུན་པ་མ་བཅོམ། བཙུན་པས་མཁས་པ་མ་བཅོམ་པར་ཐོས་བསམ་སྒོམ་གསུམ་ཕྱོགས་རེར་མ་སོང་བ་ཡོད་ཅིང༌། མདོར་ན་ཕྱི་ཉན་ཐོས་ཀྱི་སྤྱོད་པ། ནང་བྱང་ཆུབ་སེམས་ཀྱི་སྤྱོད་པ། གསང་བ་སྔགས་ཀྱི་སྤྱོད་པ་བཅས་དེ་ཐམས་ཅད་ཀྱང་གང་ཟག་གཅིག་གིས་སྟན་ཐོག་གཅིག་ཏུ་འགལ་མེད་དུ་ཉམས་སུ་ལེན་ཤེས་པའི་སྲོལ་རྒྱུན་བཟང་པོ་ཡོད།

ཁ༽ ཕྱི་རྒྱལ་བཙན་འཛུལ་དང་། ནང་ཆོས་གཏོར་བཤིག

དེང་དུས་དངོས་པོ་འགའ་ཞིག་འཁྱག་སྒམ་ནང་དུས་ཚོད་མང་པོའི་རིང་སྐྱོན་མེད་དུ་ཉར་ཚགས་བྱེད་ཐུབ་པ་ལྟར་ཧི་མ་ལ་ཡའི་རི་རྒྱུད་ཀྱིས་བསྐོར་བའི་བོད་ལུང་པའི་ནང་སངས་རྒྱས་བཅོམ་ལྡན་འདས་ཀྱི་ཆོས་ཚུལ་མ་ནོར་བ་སྤུས་དག་པོ་རྣམས་ཉམས་སུ་ལེན་ཤེས་པའི་སྒོ་ནས་ཉེ་དུས་བར་ཉར་ཚགས་བྱེད་ཐུབ་ཡོད། དེ་ལྟ་ན་ཡང༌། སྤྱིར་བསྟན་པའི་བར་གེགས་དང༌། ཡང་སྒོས་བོད་ཁ་བ་ཅན་གྱི་སྐྱེ་འགྲོའི་བསོད་ནམས་དམན་པའི་དབང་གིས་ཕྱི་རྒྱལ་གྱི་བཙན་འཛུལ་ཞིག་ང་ཚོའི་ལུང་པར་སླེབས་ནས། ང་ཚོའི་ལུང་པའི་ནང་སྡུག་བསྔལ་དང་དངངས་སྐྲག་གང་འདྲ་ཞིག་ཡོད་པ་ཚང་མས་མཁྱེན་གསལ་ལྟར། ཚིག་གི་ལམ་ནས་ཞུ་མི་ཐུབ་པའི་གནས་ཚུལ་ཞིག་བྱུང་སྟེ་ང་ཚོའི་ལུང་པའི་རང་དབང་འཕྲོག་པས་མ་ཚད། ང་ཚོ་བོད་ནང་དར་བའི་རིག་གཞུང་སྤྱི་དང༌། དེའི་ནང་ནས་ནང་པ་སངས་རྒྱས་པའི་ཆོས་རྩ་མེད་དུ་བཏང་ཡོད་ཅིང༌། དེ་ཡང་བཙན་འཛུལ་བས་ཆོས་ལ་ཡིད་ཆེས་མི་བྱེད་པ་དང༌། དོ་སྣང་མི་བྱེད་པ་ཙམ་མ་ཡིན་པར་ཆོས་ལ་དུག་ཏུ་ལྟ་ཞིང༌། དུག་གི་རྩ་བར་བལྟས་ནས་དེ་དག་རྩ་མེད་གཏོང་བ་ལ་ཆེད་གཉེར་གྱི་འབད་བརྩོན་སྒོ་མང་པོ་ནས་བྱས་ཏེ་ད་ཆ་བོད་ལུང་པའི་ནང་ནང་པ་སངས་རྒྱས་པའི་ཆོས་དུས་རབས་མང་པོའི་རིང་ཡར་རྒྱས་གོང་འཕེལ་གྱི་ཉར་ཚགས་བྱས་པ་དེ་ཚོ་ཤུལ་མེད་རྩ་བརླག་ཏུ་གྱུར་ཟིན་པས་ན། ང་ཚོ་འདིར་བཙན་བྱོལ་དུ་ཡོང་མཁན་རྣམས་ལ་རང་གི་ཆོས་དང་རིག་གཞུང་མི་ཉམས་རྒྱུན་འཛིན་ཐུབ་ཐབས་ཀྱི་ལས་འགན་དེ་ཐོག་ཏུ་བབས་པ་ཡིན་སྟབས། ང་ཚོས་ལས་འགན་གྱི་གཙོ་བོར་བཟུང་སྟེ་ཁྱིམ་མཚེས་རྒྱལ་ཁབ་ཁག་དང༌། དེའི་ནང་ནས་རྒྱ་གར་ནང་དམིགས་བསལ་གྱིས་བོད་མི་གཞིས་ཆགས་དང༌། དེང་དུས་ཀྱི་ཤེས་ཡོན་སློབ་སྦྱོང་བྱེད་ཐབས་ཀྱི་སློབ་གྲྭ་འཛུགས་སྐྲུན་བགྱིས་པས་མཚོན། ལས་ཀ་མང་པོ་བྱས་པ་དང་ཆབས་ཅིག་བོད་ཀྱི་རིག་གཞུང་སྤྱི་དང༌། དེའི་ནང་ནས་ནང་པ་སངས་རྒྱས་པའི་ཆོས་ཆ་ཚང་བ་ཞིག་མ་ཉམས་རྒྱུན་གནས་ཐུབ་ཐབས་ཀྱི་ཆེད་དུ་འབད་བརྩོན་མ་བྱས་ཐབས་མེད་བྱུང༌།

རྒྱ་གར་ནང་བོད་ཀྱི་མཁས་དབང་སྟོང་ཕྲག་ཡས་མས་ཤིག་ཕེབས་ཐུབ་ཡོད་པ་དེ་རྣམས་ཀྱི་མཁྱེན་ཡོན་བློ་གྲོས་ལ་བེད་སྤྱོད་བྱས་ཏེ་ཤེས་ཡོན་གྱི་རྒྱུན་མ་བརླག་པ་ཞིག་བྱེད་མ་ཐུབ་པར་གལ་སྲིད་མཁས་པ་དེའི་རིགས་རྫོགས་པ་ཡིན་ན་ཕྱིན་ཆད་རེ་བ་རྒྱག་ས་མེད་པའི་གནས་ལ་གྱར་རྒྱུ་དང༌། ང་ཚོས་དཔེ་ཆ་ཕྲན་ཙམ་ལྷག་པ་དེ་དག་རིག་གཞུང་ཤི་རོ་ལྟ་བུ་ཆགས་རྒྱུའི་ཉེན་ཁ་ཆེན་པོ་ཡོད་སྟབས། ང་ཚོའི་མཁས་པ་ཕྲན་བུ་ལྷག་པ་དེ་ཚོ་གཞི་རྩར་བྱས་ནས་གཙུག་ལག་སློབ་གྲྭ་ཆེན་པོ་ཞིག་འཛུགས་ཐུབ་ན་སྙམ་པའི་བསམ་བློ་འཁོར། བཀའ་དྲིན་ཅན་རྒྱ་གར་གྱི་སྲིད་བློན་དམ་པ་འཇོ་ཧ་ལ་ནེ་རུ་མཐའ་མའི་མཇལ་འཕྲད་སྐབས་ལ་ངས་དེའི་སྐོར་བཀའ་མོལ་ཞུ་རྒྱུ་བྱུང་བར། བར་ལམ་ལས་དོན་དེའི་སྐོར་རྒྱ་གར་གཞུང་གི་ཐུགས་ཁུར་ཆེ་བཞེས་དང་བཅས་གྲ་སྒྲིག་བྱས་ནས་ད་ཆ་གཙུག་ལག་སློབ་གྲྭ་ཆེན་པོ་ཞིག་འཛུགས་རྒྱུའི་གོ་རིམ་དང་པོ་ལྟ་བུའི་གཞི་རྩ་ཞིག་འཛུགས་ཐུབ་པར་བརྟེན། མཁས་དབང་རྣམ་པ་ཚང་མའི་བཀའ་སློབ་དང་རོགས་རམ་ལ་བརྟེན་ནས། ང་ཚོའི་བློ་མོས་ལྟར། བོད་ཀྱི་རིག་གཞུང་གཅེས་སྐྱོང་ནང་པ་སངས་རྒྱས་པའི་ཆོས་ཀྱི་གཙུག་ལག་སློབ་གྲྭ་ཕུན་སུམ་ཚོགས་པ་ཞིག་ཡོང་ཐུབ་ཀྱི་རེད་བསམ་པའི་རེ་བ་ཆེན་པོ་བྱེད་ཀྱི་ཡོད།

ག༽ འཛམ་གླིང་ཞི་བདེ་དང་། བོད་ཀྱི་ནང་ཆོས།

རང་ཅག་ཚེ་སྔ་ཕྱི་དང༌། སྐྱེ་བ་སྔ་ཕྱི་ཁས་བླངས། ནང་རིག་པའི་སྡེ་སྣོད་ལ་མོས་པ་ཡོད་མཁན་གྱི་མི་ཚོས་རེ་འདུན་བྱེད་པའི་མངོན་མཐོ་དང༌། ངེས་ལེགས་ཀྱི་གོ་འཕང་སྒྲུབ་པ་ལ་ང་ཚོའི་གཙུག་ལག་སློབ་གྲྭ་འདི་ཡིས་ཕན་ཐོགས་ཆེན་པོ་ཡོང་རྒྱུ་སྨོས་ཅི་དགོས། སྐྱེ་བ་སྔ་ཕྱི་ཁས་མ་བླངས་པའམ། ཚེ་འདི་ཙམ་མ་གཏོགས་བསམ་བློ་མ་འཁོར་མཁན་ཞིག་གི་དབང་དུ་བྱས་ན་ཡང་འདི་ཕན་ཐོགས་ཡོད་དེ། ང་རང་ཚོ་ཚང་མས་ཤེས་གསལ་ལྟར། ཆེ་ས་ནས་བཤད་ན་འཛམ་གླིང་འདིའི་ནང་མི་རིགས་དང༌། ལུང་པ་ཤར་ནུབ་ཀྱི་དབྱེ་བ་མེད་པ་ཕྱོགས་གང་སར་འཛམ་གླིང་ཞི་བདེ་ཞེས། ཞི་བདེ་དོན་གཉེར་གྱི་སྐད་རྒྱག་གི་ཡོད་པ་དང༌། ཕྱོགས་མཚུངས་མི་རིགས་སམ། ཡུལ་ཁག་རེ་རེའི་ནང་དུའང་ཞི་བདེར་དོན་གཉེར་བྱེད་པ་དང༌། ཆུང་ས་ཁྱིམ་ཚང་རེ་རེའི་ནང་དུ་ཡང་ཞི་བདེ་དོན་གཉེར་བྱེད་པས་ཞི་བདེ་ཟེར་བ་དེ་ནི་ངེས་པར་དུ་དགོས་པ་ཞིག་རེད། འོན་ཀྱང་ཞི་བདེ་ཡོང་བ་ལ་བསམ་བློ་འདུལ་དགོས། བསམ་བློ་མ་དུལ་ན་ཞི་བདེ་ཡོང་ཐབས་རྩ་བ་ནས་མེད། ཉིན་རེའི་འཚོ་བ་སྐྱེལ་བའི་སྐབས་སུ་རང་ངོས་ནས་བཟོད་བསྲན་ཆོག་ཤེས་བསྟེན། གཞན་ངོས་ལ་བྱམས་པ་དང་སྙིང་རྗེའི་བསམ་བློ་གཏོང་ཐུབ་པ་ཞིག་བྱུང་ན་ཆུང་ས་རང་ཁྱིམ་གྱི་ནང་ལའང་ཞི་བདེ་འབྱུང་ཐུབ་ལ། དེ་བྱུང་ན་སོ་སོའི་མི་རིགས་དང་ལུང་པ་སོ་སོའི་ཐོག་ལའང་ཞི་བདེ་ཡོང་ཐུབ། དེ་དག་བསྡེབས་ནས་འཛམ་གླིང་སྤྱི་ལའང་ཞི་བདེ་ཡོང་ཐུབ། དེའི་ཆ་ནས་ཀྱང་གཙུག་ལག་སློབ་གྲྭ་འདིས་འཛམ་གླིང་ཞི་བདེ་ལ་ཡང་ཕན་ཐོགས་ཡོང་བའི་ཡིད་ཆེས་ཡོད།

དེ་སྔ་བོད་འདི་ས་ཁད་ཆོད་དེ་བསྡད་པའི་རྐྱེན་གྱིས་མི་མང་པོ་ཞིག་གིས་བོད་ལུང་པའི་གནས་ཚུལ་གསལ་པོ་མ་ཤེས་པའི་དཀའ་ངལ་ཡོད། དཔེར་ན་བོད་ཀྱི་ཆོས་ཟེར་བ་དང༌། བོད་ཀྱི་ནང་པའི་ཆོས་ལུགས། ཞེས་དང༌། བླ་མའི་ཆོས་ལུགས་ཟེར་བ་སོགས་དེ་འདྲའི་མིང་འདྲ་མིན་མང་པོ་བཏགས་པའི་ཉེར་ལེན་གྱིས་རྣམ་རྟོག་མང་པོ་ཆགས་པའི་གནས་ཚུལ་བྱུང་ཡོད་པས། ད་ཆ་བོད་ཀྱི་གནས་ཚུལ་དངོས་བརྗེན་གསལ་པོ་ཤེས་ཐུབ་པའི་དོན་ལ་ཡང་གཙུག་ལག་སློབ་གྲྭ་འདིས་ཕན་ཐོགས་ཡོང་གི་རེད་བསམ་པའི་ཡིད་ཆེས་ཡོད། སྔར་གྱི་དུས་རབས་མང་པོའི་རིང་རྒྱ་གར་གྱི་པཎྜི་ཏ་དང༌། བོད་ཀྱི་ལོ་ཙཱ་བ་ཆེན་པོ་དེ་རྣམས་ནས་དཀའ་སྤྱད་དང་སྙིང་རུས་ཆེན་པོས་དེང་དུས་ངོ་མཚར་སྐྱེ་འོས་པའི་ལག་རྗེས་བཟང་པོ་བཞག་ཡོད་པ་ལྟར། མ་འོངས་པའི་མི་རབས་དང༌། མ་འོངས་པའི་དུས་རབས་ཀྱི་དོན་དུ་གཞི་རྩ་གསར་པ་འདིའི་ཐོག་ནས་ལག་རྗེས་ཆེན་པོ་ཞིག་འཇོག་ཐུབ་ཀྱི་རེད་བསམ་པའི་ཡིད་ཆེས་དང༌། རེ་བ་ཞུ་གི་ཡོད་ལ་སྨོན་ལམ་ཡང་རྒྱག་གི་ཡོད།

རྣམ་པ་ཚོ་ཚང་མ་དེ་རིང་འདིའི་སྒོ་འབྱེད་མཛད་སྒོར་ཕེབས་པ་དང༌། དམིགས་བསལ་གྱི་ཐུགས་སྣང་གནང་བ་དེ་ལ་ཡང་བསྐྱར་ཐུགས་རྗེ་ཆེ་ཞེས་ཞུ་རྒྱུ་ཡིན། ཁྱེད་རང་ཚོ་བརྒྱུད་ནས་གཙོ་བོ་རྒྱ་གར་མི་མང་དང༌། རྒྱ་གར་གཞུང་དང་བཅས་པར་ང་ཚོ་བོད་མི་ཚང་མས་ཞེ་ཐག་པ་ནས་བཀའ་དྲིན་རྗེས་སུ་དྲན་པས་ཐུགས་རྗེ་ཆེ་ཞེས་ཞུ་གི་ཡོད། མཐའ་མཇུག་ཏུ་རྒྱ་གར་གྱི་མཁས་གྲུབ་ཆེན་པོ་དཔལ་རྒྱལ་སྲས་ཞི་བ་ལྷའི་གསུང་གི་སྨོན་ཚིག་ཅིག་འདོན་རྒྱུར། འགྲོ་བའི་སྡུག་བསྔལ་སྨན་གཅིག་པུ། །བདེ་བ་ཐམས་ཅད་འབྱུང་བའི་གནས། །བསྟན་པ་རྙེད་དང་བཀུར་བསྟི་དང༌། །བཅས་ཏེ་ཡུན་རིང་གནས་གྱུར་ཅིག །ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༦༩ ཟླ་ ༡༠ ཚེས་ ༡༡ ཉིན་ལྡི་ལི་གསར་པའི་རྒྱ་གར་རྒྱལ་སྤྱིའི་སློབ་གཉེར་ཁང་དུ། གདན་ཞུས་ལྟར་གསུང་བཤད་སྩལ་བ་དབྱིན་བོད་གསར་ཤོག་ཁག་ནང་བཀོད་ཐོན་ནས་སྙིང་བསྡུས་ཟུར་འདོན་ཞུས་པ།

ཀ༽ ཆོས་རིག་གི་འབྱུང་ཁུངས་དང་། འཕགས་བོད་ཀྱི་འབྲེལ་བ།

གཙོ་འཛིན་མཆོག་དང༌། ཚོགས་ཕེབས་རྣམ་པ་ལྷན་རྒྱས་ལ་ཞུ་རྒྱུར། དེ་རིང་ཕྲན་ལ་རྒྱ་གར་གྱི་རྒྱལ་སྤྱིའི་སློབ་གཉེར་སྤེལ་མཁན་ལས་ཁང་གི་ཚོགས་ཁང་འདིར་བོད་དང༌། བོད་ཀྱི་ཁྱིམ་མཚེས་ཀྱི་གནས་སྟངས་ཤོད་དགོས་གསུངས་པ་ལྟར་དེ་སྐོར་ཞུ་རྒྱུ་ཡིན། དེ་ཡང་རྒྱ་གར་གྱི་སློབ་དཔོན་ཞི་བ་ལྷས།

སྔོན་ཆད་མ་བྱུང་བ་ཡང་འདིར་བརྗོད་མེད། །

སྡེབ་སྦྱོར་མཁས་པའང་བདག་ལ་ཡོད་མིན་ཏེ། །

ཞེས་གསུངས་པ་ལྟར་སྔོན་ཆད་སུས་ཀྱང་བཤད་མ་མྱོང་བའི་བརྗོད་བྱ་གསར་པ་ཞིག་དང༌། ཡང་རྗོད་བྱེད་ཚིག་སྙན་པོ་གྲལ་འགྲིགས་པོ་ཞིག་ཀྱང་ཞུ་རྒྱུ་མེད་མོད། ཡིན་ནའང་ལྷག་བསམ་གྱིས་ཀུན་ནས་བསླངས་ཏེ་བདེན་པའི་གནས་ཚུལ་ཞིག་ཞུ་རྒྱུ་ཡིན། ད་ཆ་བོད་ལ་གཙོ་ཆེའི་ཁྱིམ་མཚེས་ཡུལ་གྲུ་ཆེན་པོ་གཉིས་ཡོད། དེ་ནི་ལྷོ་རུ་རྒྱ་གར་དང༌། ཤར་དུ་རྒྱ་ནག་ཡོད། ངེད་ཆོས་པར་སོང་བ་དང༌། ཆོས་ཀྱི་འབྲེལ་བ་དེ་བཟང་པོ་དང་གལ་ཆེར་བརྟེན། དང་པོ་ངས་ཆོས་ཀྱི་འབྱུང་ཁུངས་རྒྱ་གར་དང༌། བོད་ཀྱི་འབྲེལ་བའི་སྐོར་ཞུ་རྒྱུ་ཡིན།

རྒྱ་གར་དང༌། བོད་ཀྱི་འབྲེལ་བ་འདི་གཙོ་ཆེ་བ་ཆོས་ཀྱི་ཐོག་ནས་བྱུང་བ་ཞིག་རེད། ཆོས་རིག་གི་འབྲེལ་བ་ནི་ཚོང་ལས་དང༌། སྲིད་དོན་གྱི་འབྲེལ་བ་དང་མི་འདྲ་བར་སེམས་ཀྱི་གཏིང་ནས་འབྲེལ་བ་ཟབ་པོ་ཞིག་ཡིན་པར་ངོས་འཛིན་བྱེད་ཀྱི་ཡོད། རྒྱ་གར་ནས་བོད་དུ་ཆོས་མ་དར་གོང་དུ་བོད་ལ་བོན་དར། དེ་རྗེས་ལོ་སྟོང་ཕྲག་ཙམ་གྱི་སྔོན་དུ་བོད་དུ་ནང་པའི་ཆོས་དར་ནས་ཡར་རྒྱས་ཀྱི་གཞི་རྩ་ཚུགས། འཕགས་བོད་ཆོས་ཀྱི་འབྲེལ་བ་འདི་ནི་ང་ཚོར་ཕན་ཐོགས་ཆེ་ཤོས་ཤིག་བྱུང་ཡོད།

རྒྱ་གར་དུ་སྟོན་པ་ཐུབ་པའི་དབང་པོས་གཙོ་མཛད་པའི་མཁས་པ་ཚོའི་མཁྱེན་རབ་ཀྱི་འོད་སྣང་ཤར་མེད་ན། ངེད་ཅག་བོད་དེ་ད་དུང་མུན་ནག་གི་ཡུལ་ཞིག་ཏུ་གནས་པ་གོར་མ་ཆག དུས་རབས་མང་པོར་བོད་ཀྱི་མེས་པོ་ཚོས་ཆོས་ལ་དད་ཞེན་ཉམས་ལེན་ལྷོད་མེད་ཐོག བོད་འགྲེལ་གྱི་བསྟན་བཅོས་མང་པོ་བརྩམས་ཏེ་གཞི་རྩ་བརྟན་ཚུགས་བྱུང་སྟབས། ད་དུང་ཡང་བོད་མིའི་སེམས་ཀྱི་གཏིང་ལ་ཆོས་དད་ཆེན་པོ་ཡོད་ཅིང༌། ཆོས་ཀྱི་ཉམས་ལེན་ཡོད་མཁན་དང་མེད་མཁན་གཉིས་ཀྱི་དབར་སྡུག་བསྔལ་བཟོད་བསྲན་ཆེ་ཆུང་གི་ཁྱད་པར་ཆེན་པོ་དང༌། ཆོས་པས་སྡུག་བསྔལ་རྒྱུ་ལས་བྱུང་བ་དང༌། དེ་ཡང་རང་གི་ལས་ལས་བྱུང་བར་ཤེས་ཤིང་སེལ་དུ་མེད་པའི་སྡུག་བསྔལ་དང༌། རྒུད་ཆག་བྱུང་ན་ལེ་ལན་རང་ཉིད་ལ་གདའ་བ་ཡིན་སྟབས། དོན་མེད་གཞན་ལ་བསྙོན་དཀྲིས་ནས་འཚེ་བ་བྱེད་ཀྱི་མེད། བོད་མི་ཚོས་དེང་སང་སྡུག་བསྔལ་གྱི་འཕྲང་ཆེན་བཟོད་དཀའ་བ་མྱོང་བའི་སྐབས་འདིར་སེམས་ལ་ཞི་བདེ་ཅུང་ཟད་ཐོབ་པའི་དངོས་མཐོང་གི་ཉམས་མྱོང་འདིས་ཕ་མེས་རྒྱ་གར་བ་ཚོའི་བཀའ་དྲིན་དེ་དྲན་གྱི་འདུག དེས་ན་ཆོས་ཁ་ནས་བཤད་པ་ཙམ་མིན་པར་ལག་ལེན་བསྟར་རྒྱུ་གལ་ཆེན་པོ་ཡིན།

བོད་ལ་ཆོས་དར་བ་དང་ཆབས་ཅིག་གཙུག་ལག་ཁང་དང༌། སྐུ་རྟེན། ཐུགས་རྟེན། གསུང་རྟེན་གྱི་བཞེངས་ཚུལ་ཐིག་བཀོད་སོགས་བཟོ་རིག་པ་དང༌། དེ་བཞིན་སྙན་ངག་དང༌། སྨན་སོགས་ཀྱང་རྒྱ་གར་ནས་དར་བ་རེད། སངས་རྒྱས་ཀྱི་བཀའ་ལས་རྒྱལ་བའི་བསྟན་པ་བྱང་ནས་བྱང་དུ་དར་ཞེས་གསུངས་པ་བཞིན་རྒྱ་གར་གྱི་བྱང་ཕྱོགས་བོད་དང༌། དེ་ནས་བྱང་ཕྱོགས་སོག་ཡུལ། ད་ལྟ་རུ་སུའི་མངའ་ཁོངས་ས་གནས་འགའ་ཤས་བཅས་དང༌། དེ་མཚུངས་རྒྱ་ནག ཀོ་རི་ཡ་སོགས་ལ་ཡང་ཆོས་དར་བ་རེད། ཆོས་ཀྱི་བསམ་བློ་གཅིག་མཐུན་ཡོད་ན། ཆ་ལུགས་སྐད་རིགས་སོགས་ཐ་དད་ཀྱང༌། སེམས་ནས་ཕན་ཚུན་ཉེ་པོ་ཞིག་ཡོང་གི་རེད་བསམ་གྱི་འདུག ཆོས་ཞེས་པ་འདི་ཉིན་མཚན་ཁོར་ཡུག་ཏུ་སྒྲུབ་རྒྱུ་ཞིག་མ་གཏོགས་འའཁྱུག་ཙམ་འའཁྱུག་ཙམ་བྱེད་རྒྱུ་ཞིག་ནམ་ཡང་མིན།

མི་ཇི་ཙམ་གྱི་གདུག་པ་ཅན་ཞིག་ཡིན་རུང་དེ་ལ་བཟང་པོའི་གཞི་རྩ་གཏན་ནས་མེད་པ་མིན། ཆོས་ཀྱིས་དེ་འདྲའི་གཞི་རྩ་དེ་མངོན་གསལ་ཡར་རྒྱས་སུ་གཏོང་བའི་ཕན་གྲོགས་བྱེད་ཀྱི་ཡོད་པས་ན། ཆོས་དེ་རང་ཉིད་ཀྱི་རྒྱུད་འདུལ་ཐབས་སུ་བེད་སྤྱོད་བྱེད་དགོས། བློ་ཕམ་ཤོས་ཤིག་ལ་ཆོས་དེ་སེམས་འདུལ་ཐབས་སུ་བེད་སྤྱོད་གཏོང་རྒྱུའི་ཚབ་ཏུ་ཆགས་སྡང་ཕྱོགས་ལྷུང་གི་ལག་ཆར་བེད་སྤྱོད་བྱེད་པ་འདི་ཧ་ཅང་ཐབས་སྡུག་ཡིན། རྒྱ་གར་སོགས་རིས་སུ་མ་ཆད་པའི་ཆོས་པ་ཚང་མས་ཆོས་ལུགས་ཀྱི་འཐེན་འཁྱེར་མི་བྱེད་པར་དམ་ཚིག་མཐུན་པོ་ཞིག་གནང་རོགས་ཞེས་ངས་ཐལ་མོ་སྦྱར་ནས་ཞུ་རྒྱུ་ཡིན།

ཁ༽ རྒྱ་བོད་མཆོད་ཡོན་དང་། རང་དབང་གི་འཐབ་རྩོད།

རྒྱ་གར་དང༌། བོད་ཀྱི་འབྲེལ་བའི་སྐོར་དེ་ཙམ་ཞུས་ནས། རྒྱ་ནག་དང༌། བོད་ཀྱི་འབྲེལ་བའི་སྐོར་ཕྲན་ཙམ་ཞུས་ན། གཞི་རྩ་ང་ཚོ་བོད་མི་རྣམས་གྲུང་པོ་ཞིག་ཡིན་ཚོད་རེད། གང་ལགས་ཤེ་ན། ཆོས་བཟང་པོ་རྒྱ་གར་ལ་ཡོད་སྟབས་ཆོས་དེ་རྒྱ་གར་ནས་བླངས། གནམ་གཤིས་གྲང་མོའི་གྱོན་གོས་འཕྱོར་པོ་སོག་པོར་ཡོད་སྟབས་གྱོན་གོས་སོག་པོ་ནས་དཔེ་བླངས། ཁ་ཟས་ཞིམ་པོ་རྒྱ་ནག་ལ་ཡོད་སྟབས་ཁ་ཟས་རྒྱ་ནག་ནས་དཔེ་བླངས་ཏེ་བེད་སྤྱོད་བྱེད་ཀྱི་ཡོད། དེ་ནི་ཀུ་རེའི་ཚུལ་དུ་ཞུས་པ་ཡིན།

བོད་ལ་ནང་པའི་ཆོས་མ་དར་བའི་གོང་བོད་པས་ཁྱིམ་མཚེས་ཡུལ་ཁག་ལ་བསུན་གཙེར་བཟོས་མྱོང་ཞིང༌། ཆོས་དར་ནས་སུ་ལའང་ཕར་རྒོལ་མ་བྱས་པར་ཞི་དུལ་གཙོ་བོར་འཛིན་ཏེ་ཁེར་རྐྱང་དུ་བསྡད་པ་རེད། བོད་སྟོབས་ཤུགས་རྒྱས་སྐབས་རྒྱ་ནག་ནང་བོད་དམག་སླེབས་ནས་རྒྱ་ནག་གི་རྒྱལ་པོ་ཤིའི་རྔན་གྲོང་ཁྱེར་ནས་བྲོས་དགོས་པའང་བྱུང་ཡོད། དེ་བཞིན་རྒྱ་ནག་སྟོབས་ཤུགས་རྒྱས་སྐབས་རྒྱ་མིའི་ནུས་ཤུགས་བོད་ནང་སླེབས་པ་དེ་འདྲ་བྱུང་ཡོད་ཀྱང༌། བོད་དེ་རྒྱ་ནག་གི་དབང་འོག་ཏུ་གཙང་དག་བྱས་ནས་བསྡད་པ་རྩ་བ་ནས་བྱུང་མེད། རྒྱ་བོད་འབྲེལ་བ་དེ་མཆོད་ཡོན་གྱི་འབྲེལ་བ་ཡིན་ནའང་འབྲེལ་ཚུལ་དེ་ལ་རྒྱ་བོད་སོ་སོའི་ལྟ་ཚུལ་མི་འདྲ་བ་ཡོད། རྒྱ་མིས་མཆོད་ཡོན་གྱི་འབྲེལ་བ་དེ་རྒྱལ་ཁབ་མ་ལག་གི་འབྲེལ་བར་བལྟས་ཏེ་སྲིད་བྱུས་ཁོག་བཅངས་བྱས་པ་རེད། བར་ལམ་བོད་དེ་ཁེ་གཙང་དུ་གནས་པ་ཡིན་སྟབས། ཕྱི་ལྟར་དུ་བོད་ཀྱི་རང་དབང་རང་བཙན་གྱི་ཕྱི་འབྲེལ་རྣམ་པ་ཆེན་པོ་མ་མངོན་ཡང༌། ནང་རྟག་ཏུ་རང་བཙན་གཙང་མར་ཉེ་ཆར་བར་དུ་གནས་ཡོད།

དེང་སྐབས་བོད་ཀྱི་རྒྱལ་རབས་ནང་གི་གནས་ཚུལ་སྡུག་ཤོས་དེ་ཤར་ཕྱོགས་ཁྱིམ་མཚེས་ནས་བྱུང་སྟེ། བོད་ཀྱི་སྣོད་བཅུད་ཡོངས་རྫོགས་སྡུག་བསྔལ་གྱི་མུན་ནག་ཏུ་ཚུད་དེ་ང་ཚོ་བཙན་བྱོལ་བ་བྱེད་དགོས་བྱུང་བ་འདི་ཡིན། ངས་རྒྱ་མིར་སྐྱོན་བརྗོད་བྱས་པ་མིན་ཡང་དྲང་པོ་ཞུས་ན། ད་ཆ་མི་རིགས་གཅིག་རྩ་བརླག་ཏུ་འགྲོ་གི་ཡོད་པ་རེད། བོད་དེ་བཞིན་རྒྱལ་རབས་ལོ་རྒྱུས་ཐོག་ནས་ཁུངས་དེད་ན་རང་བཙན་གཙང་མ་ཡིན་ཅིང༌། འོན་ཏེ་ཁ་སང་ཟོས་པའི་ལྟོས་དེ་རིང་གྲོད་ཁོག་འགྲང་པར་མི་ཕན་པ་ལྟར། འདས་པའི་རྒྱལ་རབས་ནང་རང་བཙན་ཡིན་ནའང༌། ད་ལྟ་རྒྱ་མིའི་དབང་འོག་ལ་སྔར་རང་བཙན་དུ་གནས་པའི་སྐབས་ལས་སྐྱིད་པ་ཞིག་དང༌། ཡར་རྒྱས་ཆེ་བའི་དོན་ཕན་ཞིག་དངོས་འབྲེལ་ཡོང་གི་ཡོད་ན། བོད་པའང་མི་རང་དུ་སོང་སྟབས་དེ་སྔའི་ལོ་རྒྱུས་ཅི་ལྟར་ཡང༌། ད་ལྟའི་གྲོད་པའི་གནས་སྟངས་ཀྱི་རྩིས་རྒྱག་རྒྱུ་ཡིན་མོད། དེ་དེ་འདྲ་ཡོད་པ་མ་རེད། བོད་མི་རྒན་པ་ཚོ་ལྟ་ཨ་ཅང་མ་ཟད། བོད་མི་གཞོན་སྐྱེས་དམར་པོའི་ལྟ་སྤྱོད་བསླབ་གོམས་ཡོད་པ་རྣམས་ཀྱིས་ཀྱང་རང་རིགས་ཀྱི་ཤ་ཞེན་གལ་ཆེ་ཤོས་སུ་བལྟས་ཏེ། རྒྱ་མིའི་དབང་བསྒྱུར་ལ་མི་དགའ་བ་བྱེད་ཅིང༌། བོད་བོད་མིར་བདག་པའི་བསམ་སྤྱོད་གོང་མཐོར་འགྲོ་མུས་ཡིན། གནས་ཚུལ་དེ་ལ་བརྟེན་ནས་ང་ཚོ་འདིར་འཁོད་བཙན་བྱོལ་བ་རྣམས་ནས་བོད་རང་བཙན་རྩོད་ལེན་བྱེད་ཀྱི་ཡོད་པ་རེད། ང་ཚོས་རང་དབང་ལ་རྩོད་པ་ལས། སྤྱི་ཚོགས་དང༌། ལྟ་བའི་སྐོར་ལ་རྩོད་པ་གཏན་ནས་མིན། རང་དབང་བྱུང་ཕྱིན་ལྟ་སྤྱོད་ཅི་འདྲ་ཞིག་སྐྱོང་བ་རྒྱ་ཆེའི་མི་མང་གི་རང་དབང་ཡིན། གལ་ཏེ་མང་ཆེས་དམར་པོའི་རྒྱལ་ཁབ་ཅིག་ཏུ་འདོད་ན་དམར་པོའི་རྒྱལ་ཁབ་ཅིག་ལོས་ཡོང་ཆོག རང་དབང་སྒྲུབ་པའི་ལས་དོན་ལ་དཀའ་ངལ་ཡང་ཡོང་རྒྱུ་གདོན་མི་ཟ་བ་ཡིན་ནའང༌། མཐའ་མར་བདེན་པའི་རྒྱལ་ཁ་འཐོབ་རྒྱུའི་ཡིད་ཆེས་བཏན་པོ་ཡོད། དཀའ་ངལ་དང་འགལ་རྐྱེན་ཇི་ལྟར་བྱུང་རུང་བོད་རང་བཙན་སྐྱར་དུ་ལེན་རྒྱུར་མུ་མཐུད་ཐབས་ཤེས་འབད་རྩོལ་བྱེད་རྒྱུ་ཡིན།

ད་ཕན་རྒྱལ་ཚོགས་ནས་བོད་དོན་གླེང་སློང་གིས་གྲོས་ཆོད་སྔ་རྗེས་གསུམ་བྱུང་ཡོད། ལས་དོན་གཞི་རྒྱ་ཆེ་བས་ལམ་སེང་གྲུབ་འབྲས་ཐོན་མིན་ལ་མ་ལྟོས་པར་རྒྱལ་ཚོགས་དེ་བཞིན་རྒྱལ་ཁབ་ཆུང་ཆུང་ཚོའི་བདེ་སྡུག་ཞུ་ཡུལ་ལ་བརྟེན། ང་ཚོས་ཀྱང་བོད་དོན་རྩོད་རྙོག་གཞི་མེད་རང་ཡལ་མི་འགྲོ་བའི་སླད་གོ་སྐབས་ནམ་བྱུང་མཚམས་རྒྱལ་ཚོགས་སུ་འབོད་སྐུལ་མུ་མཐུད་ཞུ་འཆར་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༠ ཟླ་ ༡ ཚེས་ ༣ ཉིན། ཝཱར་ཎ་བོད་ཀྱི་གཙུག་ལག་སློབ་གཉེར་ཁང་ནས་གོ་སྒྲིག་གིས་ནང་པའི་ཆོས་དང༌། དམར་པོའི་ལྟ་བའི་སྐོར་མཁས་པའི་བགྲོ་གླེང་ཚོགས་འདུའི་ཐོག་སྩལ་བའི་བཀའ་སློབ།

ཀ༽ དམར་པོའི་ལྟ་བ་དང་། མིའི་བྱ་སྤྱོད།

འདི་གར་ང་ཚོ་དམར་པོའི་ལྟ་བ་དང༌། ནང་པའི་ལྟ་བ་སྐོར་ལ་གོ་བསྡུར་བྱེད་རྒྱུ་ཡིན་ཞིང་། འདིར་ང་རང་སྒེར་གྱི་བསམ་ཚུལ་ཕྲན་བུ་ཞུ་རྒྱུར། ངས་ནང་པའི་ཆོས་ཕྲན་བུ་སྦྱངས་ཀྱང་དེ་ཙམ་ཡག་པོ་ཤེས་ཀྱི་མེད། ཡིན་ནའང་ཐེག་པ་ཆེ་ཆུང་སྔགས་དང་བཅས་པ་ཆ་ཚང་སྦྱངས་པ་རེད། དེ་དང་ཆབས་ཅིག་དམར་པོའི་ལྟ་བ་འཛིན་པའི་སྲིད་དབང་ཡོད་པའི་དམར་པོའི་སྒྲིག་འཛུགས་ཤིག་དང་མཉམ་དུ་ལོ་ཤས་བསྡད་པ་རེད། གཙོ་ཆེ་ཤོས་ཕྱི་ལོ་ ༡༩༥༤ དང་། ༡༩༥༥ དེའི་སྐབས་ནས་དམར་པོའི་ལྟ་བར་དོ་སྣང་ཕྲན་བུ་བྱས་པ་མ་ཟད། བསམ་ཚུལ་འདི་བར་ལམ་ནས་ཡོད་མུས་ཡིན།

དམར་པོའི་ལྟ་བ་འཛིན་མཁན་གྱི་མིའི་བྱེད་སྤྱོད་དང༌། རྩ་བའི་དམར་པོའི་ལྟ་བའི་བསམ་ཚུལ་གཉིས་པོ་འདི་དབྱེ་བ་ཡག་པོ་འབྱེད་དགོས་ཀྱི་འདུག བསམ་ཚུལ་འདི་ཚོའི་སྐོར་རྒྱ་གར་ནང་ངའི་གྲོགས་པོ་ནང་པ་དང༌། ནང་པ་མིན་པ་ཅི་རིགས་ལ་སྐད་ཆ་བྱུང༌། ཁ་ཤས་ནས་ངའི་བསམ་ཚུལ་ལ་མོས་མཐུན་གནང་མཁན་དང༌། ཁ་ཤས་ཀྱིས་མོས་མཐུན་མི་གནང་མཁན་སྣ་ཚོགས་ཤིག་ཡོང་གི་འདུག བར་ལམ་ཨུ་པ་དྱ་ལ་དེ་སྐོར་གོ་བསྡུར་བྱེད་རྒྱུའི་སྐད་ཆ་བྱུང་བར་ཡག་པོ་འདུག་ཅེས་དེ་རིང་འདིར་དངོས་སུ་ཚོགས་ཐུབ་པར་ང་དགའ་པོ་བྱུང༌། ང་ཚོ་དེ་རིང་གོ་བསྡུར་བྱེད་སྟངས་དཔེར་ན། ངའི་ངོས་ནས་ཆ་བཞག་ན་སྒེར་གྱི་ཐོག་ནས་ཡིན་པ་དང༌། དེ་བཞིན་རྣམ་པ་ཚོ་ཡིན་ན་ཡང་སོ་སོའི་སྲིད་དོན་དང༌། ཡང་ཕྱོགས་གཞན་དག་གི་བསམ་ཚུལ་འདྲེས་ནས་གོ་སྡུར་བྱས་ན། ང་ཚོའི་གོ་བསྡུར་ལ་གྲུབ་འབྲས་ཡོང་གི་མ་རེད། གང་འདྲ་ཞིག་བྱེད་དགོས་སམ་ཞེ་ན། ལྟ་བའི་འཁྱེར་སོ་ཁེར་རྐྱང་གི་ཐོག་ནས་གོ་བསྡུར་བྱས་ན་ཡག་པོ་ཡོང་གི་རེད་བསམ་གྱི་འདུག ངས་ཉན་རྒྱུར། རྣམ་པ་ཚོས་གསུང་མོལ་གནང་རོགས།

(ཞེས་བཀའ་གནང༌། མཚམས་འདིར། མཁས་པ་ཁག་ནས་བགྲོ་གླེང་གསུང་བཤད་གང་འཚམ་གནང་སྟེ་ཆོས་དང་དམར་པོའི་ལྟ་བ་འགལ་ཟླ་ཡོད་ཚུལ་ཤུགས་ཆེའི་གསུང་བཤད་རྗེས། ༸གོང་ས་མཆོག་ནས་སྩལ་བའི་གསུང་མོལ།)

ཁ༽ འདི་དང་ཕྱི་མ། འཕྲལ་དང་ཕུགས། རང་དང་གཞན།

རྩ་བ་ནང་པ་དང༌། མར་ཁི་སིའི་ལྟ་བ་འདི་གཉིས་ཆེད་དུ་བྱ་བའི་ཆ་ནས་གཅིག་འདི་སེམས་ཅན་ཐམས་ཅད་ཀྱི་ཆེད་དུ་ཡིན་པ་དང༌། གཅིག་འདི་མིའི་ཆེད་དུ་རེད། དགོས་པའི་སྒོ་ནས་ཀྱང་གཅིག་འདི་མཐར་ཐུག་ཐར་པའི་གོ་འཕང་སྒྲུབ་བྱེད་ཡིན་པ་དང༌། གཅིག་འདི་མ་ཤི་ཚུན་ཆད་ཚེ་འདི་གང་གི་དོན་དག་རེད། དེ་ལྟར་ཁྱད་པར་ཆེ་ན་ཡང༌། ད་ལྟ་འདིར་དེ་དང་སྦྲེལ་བའི་བསམ་ཚུལ་གོ་བསྡུར་དགོས་དོན་གང་ཡིན་ཟེར་ན། ང་ཚོ་ནང་པ་རྣམས་ནས་ཐར་པ་དང༌། ཐམས་ཅད་མཁྱེན་པའི་གོ་འཕང་ཞེས་ཐག་རིང་པོ་ཞིག་ལ་བསམ་བློ་གཏོང་གི་ཡོད། ཡིན་ན་ཡང་དེའི་བར་དུ་མི་ཚེ་བསྡད་དགོས་པ་དང༌། དེའི་བར་དུ་འཚོ་ཐབས་བསྟེན་དགོས། ང་ཚོའི་དམིགས་ཡུལ་ཐར་པ་ཡིན་ནའང་ཐར་པ་མ་ཐོབ་བར་དུ་ཉི་མ་རེ་རེ་བཞིན་འཚོ་བ་སྐྱེལ་དགོས། ཡང་ང་ཚོ་དཔེར་ན་རབ་བྱུང་ལ་ཆ་བཞག་ན་འཇིག་རྟེན་གྱི་བྱ་བ་བློས་བཏང་བ་རེད། ཆོས་པ་སྒེར་གཅིག་གིས་བསམ་བློ་དེ་ལྟར་གཏོང་དགོས་ཀྱང་རྒྱལ་ཁབ་ལྟ་བུར་ཡོང་ཐུབ་ཐབས་མེད། རྒྱལ་ཁབ་མེད་པར་རབ་བྱུང་འཚོ་གནས་ཐུབ་པ་ག་ལ་ཡོང་། རྒྱལ་ཁབ་དེ་དག་འཚོ་བར་བྱེད་པ་ལ་མི་ཚེའི་འགྲོ་ལམ་དངོས་དོན་ལག་ལེན་དུ་འཁེལ་བ་ཞིག་དགོས་ཤིང་། དེ་ལ་ཡང་ཁོག་སྒྲོམ་ཞིག་དགོས་པ་ཡིན།

སྔོན་མ་ལོ་སྟོང་ཕྲག་གོང་གི་རྒྱལ་ཁབ་རྣམས་ལྟར་སྒྲིག་འཛུགས་ཡག་པོ་མེད་པ་དང༌། འགྲོ་སྟངས་ངེས་ཅན་མེད་པ་ལྟ་བུས་འགྲིགས་ཐབས་མེད། བརྒྱ་ཕྲག་ཉི་ཤུ་པའི་ནང་ལ་སླེབས་ནས་སྤྱི་ཚོགས་ཀྱི་དོན་དག་ལ་ལྟ་བ་མང་པོ་གཅིག་ཆགས་ཡོད། འདི་ཚོ་དངོས་ཡོད་གནས་ཚུལ་ཞིག་ཡིན་ལ། ལག་ལེན་ཡོད་མུས་ཤིག་ཡིན་པར་བརྟེན་ངས་ད་ལྟ་ནན་སྐུལ་བྱེད་དོན་དང༌། དེ་རིང་འདིར་གོ་བསྡུར་བྱེད་དོན་འདི་རེད།

ང་ཚོ་འདིར་དངོས་གནས་དྲང་གནས་དངོས་སུ་ལག་ལེན་དུ་འཁེལ་བའི་མི་ཚེའི་འགྲོ་ལམ་ཞིག་བཙལ་དགོས་ཀྱི་ཡོད་པ་ལས། རང་དགར་ལྟ་བའི་རྩོད་པ་བྱེད་པ་ལ་དགོས་དོན་མེད། ངས་གོང་དུ་ཞུས་དོན་ཡང་དེ་ག་ཡིན། དངོས་ཡོད་གནས་ཚུལ་དང་སྦྲེལ་ཏེ་ལག་ལེན་ཐུབ་པའི་ལྟ་བའི་ལམ་སྟོན་ཞིག་དགོས་ཀྱི་འདུག སྟོན་པ་སངས་རྒྱས་ཀྱིས་ནང་དོན་རིག་པ་ཟབ་མོ་འདི་རྣམས་སེམས་ཅན་ཐམས་ཅད་ཀྱི་དོན་དུ་གསུངས་པ་དང༌། མར་ཁེ་སི་ཁོང་གིས་ཀྱང་མང་ཚོགས་ལ་ཁེ་ཕན་སྒྲུབ་ཆེད་གྲུབ་མཐའ་ཞིག་མཛད་པར་བསམ་གྱི་འདུག

གྲུབ་མཐའ་འདི་དག་མཁས་པ་རྣམས་ལ་རྣམ་དཔྱོད་འཕེལ་བའི་དོན་གཅིག་པུ་མིན་པར་སྤྱི་ཚོགས་ནང་ཕན་ཐོགས་ཡོང་ཆེད་ཡིན། སྟོན་པ་རང་ཉིད་ནས་འགྲོ་བ་མི་དང༌། མིས་མཚོན་པའི་སེམས་ཅན་མང་པོ་ཞིག་སྡུག་བསྔལ་གྱིས་མནར་བར་གཟིགས། འདི་དག་གི་ཆེད་བསམ་བློའི་འཁྱེར་སོ་ཞིག་བཟོ་དགོས་ཀྱི་ཡོད་པར་གཟིགས་ཤིང༌། མར་ཁེ་སི་བརྒྱ་ཕྲག་བཅུ་དགུ་པའི་ནང་བྱུང་སྟེ། ཁོ་རང་གི་དུས་སྐབས་ལ་བཟོ་ལས་འཛུགས་སྐྲུན་ཡར་རྒྱས་ཡོང་སྐབས་བཟོ་པ་ཚོ་དངོས་གནས་དྲང་གནས་དཀའ་ངལ་ཆེན་པོ་ཞིག་གི་འོག་ལ་བསྡད་པ་ཞིག་དང༌། བཟོ་པས་དཀའ་ངལ་བྱས་པའི་གྲུབ་འབྲས་དེ་བཟོ་པའི་སྦྱིན་བདག་ཉུང་ཤས་ཤིག་གིས་བེད་སྤྱོད་བྱེད་པའི་གནས་ཚུལ་འདི་འདྲ་ཞིག་ཆགས་ཡོང་བར་བརྟེན། གནས་ཚུལ་འདིའི་ཆེད་དུ་སྦྱིན་བདག་དེ་དག་ལ་མཐེ་བོང་ཀེར་ནས་གཟབ་གཟབ་བྱེད་རོགས། བྱམས་པོ་བྱེད་རོགས་ཞེས་བརྗོད་ན་ཉན་གྱི་མ་རེད། འོ་ན་གང་ཞིག་བྱེད་དགོས་སམ་ཞེ་ན། འདིའི་ཆེད་དུ་ཐབས་ཤེས་བཙལ་དགོས་ལ། ཐབས་ཤེས་དེ་གང་འདྲ་ཞིག་དགོས་ཟེར་ན། སེམས་ཅན་ཐམས་ཅད་མ་ཡིན་ནའང་། ཉམ་ཐག་མི་མང་པོ་ཞིག་བཙན་གནོན་གྱི་འོག་ཏུ་གནས་ཡོད་པའི་གནས་སྟངས་འདིའི་འོག་ནས་བསམ་བློ་ཞིག་གཏོང་སྐབས། སྤྱིར་བཏང་བྱ་བ་གང་འདྲ་ཞིག་ཡིན་རུང་ཐོག་མར་སྐད་ཆའི་འོག་ནས་གོ་བསྡུར་ལམ་སྟོན་དང༌། དེ་ནས་དངོས་སུ་ལག་ལེན་གྱི་ཐོག་ནས་འགྲོ་དགོས། དེའི་སྔོན་ལ་རང་གི་སེམས་ལ་གསལ་པོ་བྱས་ནས་བསམ་བློ་གཅིག་འཆར་དགོས་ཀྱི་ཡོད། བསམ་བློའི་འཁྱེར་སོའམ། ལྟ་བ་ཞིག་མེད་པར་བྱ་བ་ཡོང་ཐབས་མེད། འདི་ལ་བརྟེན་ནས་མཚན་ཉིད་རིག་པ་ཡོང་གི་ཡོད་པ་རེད། མཚན་ཉིད་རིག་པས་རང་གི་འཚོ་བར་ཕན་པ་མེད་ཀྱང་། མཚན་ཉིད་རིག་པར་བརྟེན་ནས་མང་ཚོགས་ཀྱི་འཚོ་བར་ཕན་ཐོགས་བྱེད་ཐུབ་ཀྱི་ཡོད། མར་ཁེ་སིའི་མཚན་ཉིད་རིག་པས་ལམ་སྟོན་ཇི་འདྲ་བྱས་ཡོད་ཅེ་ན། གོང་སྨོས་གནས་སྟངས་འདིའི་འོག་ལ་མང་ཚོགས་ཀྱི་བསམ་བློའི་ནང་ལ་ལམ་ལུགས་བསྒྱུར་བཅོས་བྱེད་པའི་བློ་སྟོབས་སྐྱེ་དགོས་ལ། བློ་སྟོབས་མེད་ན་བསྒྱུར་བཅོས་བྱེད་ཐབས་མེད། བློ་སྟོབས་སམ། སྤོབས་པ་ཇི་ལྟར་བཟོ་དགོས་སམ་ཞེ་ན་བདེ་སྡུག་ཚང་མ་སོ་སོའི་ལག་པར་ཡོད་པ་འདི་སྟོན་དགོས་པ་རེད། ངས་མར་ཁེ་སིའི་ལམ་ལུགས་ལ་སློབ་སྦྱོང་མ་བྱས་པས་ཡག་པོ་ཤེས་ཀྱི་མེད་ཀྱང་། ཚང་མ་སོ་སོའི་ལག་པར་རག་ལས་པ་འདི་སྟོན་གྱི་ཡོད།

ག༽ ཡུལ་ལུང་གི་བདེ་སྐྱིད་དང་། མིའི་འབད་བརྩོན།

ལུང་པའི་བདེ་སྐྱིད་རྒྱལ་པོས་བཟོས་པ་དང༌། མཐོ་རིམ་མི་སྣས་བཟོས་པ། དཀོན་མཆོག་གིས་བཟོས་པ་མ་ཡིན་པར། ལུང་པའི་བདེ་སྐྱིད་མང་ཚོགས་ཀྱི་ལག་པར་ཡོད་པ་ཞིག་དང་། རང་ཉིད་ཀྱིས་དཀའ་ལས་བརྒྱབ་ན་སོ་སོར་བདེ་སྐྱིད་ཡོང་ལུགས་ཤོད་སྟངས་འདིས་རང་བཞིན་བསམ་བློའི་ནང་ལ་བློ་ཁོག་རྒྱ་བསྐྱེད་བྱེད་ཀྱི་འདུག་སྙམ། ནང་པའི་ཆོས་ནས་བདེ་སྡུག་ཚང་མ་ལས་ཀྱིས་བྱས་པར་གསུངས་ཡོད། ལུང་པའི་བདེ་སྡུག་འདི་རྒྱལ་པོ་དང༌། མཐོ་རིམ་མི་སྣ་དང༌། དཀོན་མཆོག་གིས་བཟོས་པ་མ་ཡིན་པར་སོ་སོའི་ལས་ཀྱིས་བཟོས་པར་གསུངས་ཡོད། ལས་དེ་ཡང་གནམ་ནས་ལྷུང་བ་མ་ཡིན་པར་ལས་རང་ཉིད་ཀྱིས་བཟོས་པ་རེད། མར་ཁེ་སིའི་ལྟ་བའི་ནང་རང་ཉིད་ཀྱིས་བྱས་པ་རེད་ཅེས་རགས་ཙམ་ཞིག་ཤོད་ཀྱི་ཡོད། ནང་པ་ལྟར་ན་ལས་དེ་དག་རང་ཉིད་ཀྱིས་བསགས་པ་རེད། དེས་ན་བདེ་སྡུག་ཚང་མ་མཐར་གཏུགས་ན་སོ་སོའི་ལག་པར་ཐུག་ཡོད། དེའི་ཆ་ནས་བལྟས་ན་འཇིག་རྟེན་བཀོད་པ་པོ་དེ་རང་ཉིད་ཡིན་པ་རེད། འདི་ནང་དོན་གཅིག་ཡིན།

ཡང་གཉིས་ན་བསམ་ཚུལ་འཁྱེར་སྟངས་ཐད་ནས་བྱས་ན། གཅིག་ལས་དུ་མ་གཙོ་ཆེ་བ་བརྩི་གི་ཡོད། འདུལ་བའི་ནང་དུ་མཁན་པོ་སོགས་ཇི་ཙམ་གྱི་ཡོན་ཏན་ཅན་ཞིག་ཡིན་ཡང་དེས་མི་ཆོག་པར་དགེ་འདུན་ཚོགས་ཏེ་ལས་བྱ་བར་གསུངས་ཡོད། དཔེར་ན། ཆོས་གོས་དང༌། ཡོ་བྱད་སོགས་ལ་ཆ་བཞག་ན། ང་ཚོར་ཚད་ཡོད་ལ། དེ་ཡང་འཚོ་ལྷག་མཁོ་གསུམ་གྱི་དབྱེ་བ་ཕྱེས་ནས་གྱོན་གོས་འཕར་མ་བྱུང་ཚེ་གཞན་གྱི་ཡིན་པའི་བསམ་བློ་བཞག་ནས་བདག་ཉར་བྱེད་པ་ལས་སོ་སོའི་ཡིན་བསམས་ནས་ཉར་མི་ཆོག་པ་ཡིན།

ང༽ དབུལ་ཕྱུག་ཁོད་སྙོམས་དང་། དམར་པོའི་ལྟ་གྲུབ།

ཡང༌། ཆོས་རྒྱལ་མུ་ནེ་བཙན་པོའི་དུས་སུ་བོད་ལ་དབུལ་ཕྱུག་ལན་གསུམ་བསྙམས་ཤིང་། ཐ་མར་རང་རང་གི་ལས་ཀྱི་གནས་ཚུལ་ཐོག་ནས་ཡག་པོ་གཅིག་མ་བྱུང༌། ཕྱིན་ཆད་ཕྱིའི་ནུས་པས་དབང་ཤེད་ཀྱི་ཐོག་ནས་བྱས་པས་འགྲིག་ཐབས་མེད་པར་ངོས་འཛིན་བྱས་ཏེ་མཇུག་གནོན་བྱེད་མཁན་མ་བྱུང་བ་རེད། དབུལ་ཕྱུག་སྙོམས་ཐབས་ཀྱི་བསམ་བློ་འདི་ཆོས་ཀྱི་ཐོག་ནས་བྱུང་བ་ཞིག་ཡིན། འོ་ན་མར་ཁེ་སི་རིང་ལུགས་པས་ཆོས་ལ་ངོ་རྒོལ་བྱེད་ཀྱི་ཡོད་པས་མཐུན་ཐབས་ག་ལ་ཡོད་ཟེར་ན། དཔེར་ན་ལེ་ཉིན་གྱིས་ཆོས་ནི་རྟེན་བཟོ་ཙམ་རེད་ཅེས་བཤད་ཡོད། དཔེར་ན། མའོ་ཙེ་ཏུང་རང་ཉིད་ཀྱིས་ང་ལ་དངོས་སུ་ཆོས་དུག་རེད་ཅེས་བཤད་བྱུང༌། འདི་དག་གང་ཞིག་ཡིན་ཞེ་ན། ཁོང་ཚོའི་བསམ་བློ་ནང་ལ་ཆོས་དུག་ཅེས་པའི་ཆོས་དེ་གང་འདྲ་ཞིག་ལ་ངོས་འཛིན་བྱེད་ཀྱི་ཡོད་དམ་ཞེས་ཕར་དྲིས་ཚེ། ཁོ་ཚོའི་ཆོས་ཟེར་བ་འདི་དབྱིན་ཇིའི་ཚིག་ནང་ཆོས་ལ་རི་ལི་འཇོན་ (Religion) ཟེར་བ་འདི་དང༌། ལེགས་སྦྱར་གྱི་ཚིག་ཏུ་དྷརྨ་ཟེར་བ་འདི་གཉིས་ཕྲན་བུ་ཁྱད་པར་མེད་དམ་སྙམ།

གང་ལྟར་མར་ཁེ་སི། ཨན་ཇེལ། ལེ་ཉིན། སི་ཏཱ་ལེན་སོགས་ཁོ་ཚོར་ཆོས་ལ་རྒྱབ་གཏོད་ཀྱི་ལྟ་ཚུལ་ཞིག་བྱུང་བ་འདི་མིའི་སྤྱི་ཚོགས་ནང་གི་བདེ་སྡུག་གི་གནས་སྟངས་ཤིག་ལ་བརྟེན་ནས་བྱུང་བ་དང་། དེ་ཡང་སྐབས་དེའི་བསམ་ཚུལ་ཡོང་ས་གཙོ་བོ་ཡེ་ཤུའི་ཆོས་ཡིན་མདོག་ཁ་པོ་རེད། འཛམ་གླིང་ནང་ཆོས་དར་ནས་དུས་ཡུན་རིང་པོར་སོང་སྟེ་སྤྱི་ཚོགས་ཀྱི་ལམ་ལུགས་ནང་ལ་ཆོས་ཀྱི་བསམ་ཚུལ་མང་པོ་ཡོད་པ་དང༌། དེ་བཞིན་ཆོས་ཀྱི་ནང་དུ་ཡང་སྤྱི་ཚོགས་ཀྱི་ལམ་ལུགས་ཕར་སླེབས་ཡོད། འདི་གཉིས་དབྱེ་བ་འབྱེད་དགོས། སྤྱི་ཚོགས་ནང་དུ་རྒྱལ་པོ་དང༌། མཐོ་རིམ་རྣམས་ཤིན་ཏུ་རྩ་བ་ཆེན་པོ་བྱེད་པའི་དུས་སྐབས་སུ་ཆོས་ཀྱང་འདིའི་ཐོག་ལ་བེད་སྤྱོད་བྱས་ཡོད། བླ་མ་ཆེན་པོ་དང༌། རྒྱལ་པོ་ཆེན་པོ་གཉིས་གཅིག་གྲོགས་གཅིག་གིས་བྱས་ཏེ། དོན་ལ་གཉིས་ཕན་སྒྲུབ་བཞིན་གནས་ཡོད་པ་སྟེ། དཔེར་ན། རུ་སུའི་ཛར་ནང་བཞིན་དེ་རིགས་མང་དུ་བྱུང་ཡོད། མིའི་སྤྱི་ཚོགས་ཀྱི་གནས་སྟངས་དེ་རང་བཞིན་གྱི་འགྱུར་བ་ཡོང་གི་ཡོད་ཅིང༌། འགྱུར་བ་མ་བྱུང་ན་དཔུང་ཤུགས་ཀྱི་གསར་བརྗེ་མ་བྱས་པར་ཐབས་མེད། ཆུ་གསོག་བསྡད་པ་ཞིག་རིམ་བཞིན་ག་ལེར་བཏང་ན་འགྲིག་ངེས་ཡིན། འོན་ཀྱང་དེ་ཡུན་རིང་འགགས་ན་ཉིན་ཞིག་དེ་བརྡོལ་རྒྱུ་ལས་མེད། དེར་བརྟེན་དུས་ཚོད་དང་འཚམ་པའི་བསྒྱུར་བཅོས་མ་ཐུབ་པར་ལུས་ཏེ་ནམ་ཞིག་སྤྱི་ཚོགས་ཀྱི་གནས་སྟངས་མགོ་རྟིང་སློག་སྐབས་ཆོས་ཀྱི་གནས་ཚུལ་ལའང་དེ་ཁོ་ན་བཞིན་ཡོང་གི་ཡོད། ཡང་མི་གཅིག་གི་བསམ་བློའི་ནང་ལ་ང་ཡི་བདེ་སྐྱིད་འདི་རྒྱལ་པོ་ལ་བརྟེན་ནས་བྱུང་བ་རེད། རྒྱལ་པོ་དེ་དཀོན་མཆོག་གིས་བཀོད་པའམ། དཀོན་མཆོག་གི་རྣམ་འཕྲུལ་རེད་བསམ་ན། དཀོན་མཆོག་ལ་ཟུར་ཟ་མ་འགྲོ་བར་རྒྱལ་པོ་ལ་རྒྱབ་འགལ་བྱེད་རྒྱུའི་ཚོར་བ་ཡོང་བ་འདུག་གམ། སྤྱིར་ན་རྒྱལ་པོར་ངོ་རྒོལ་བྱ་རྒྱུའི་བསམ་བློ་འཁོར་བ་ཤིན་ཏུ་དཀའ་ཞིང་། དེ་ལ་བློ་སྟོབས་ཆེན་པོ་ཞིག་དགོས་པ་ཡིན། དེ་ལྟར་རྒྱལ་པོའི་ལམ་ལུགས་རྩ་བ་བརྟན་པོ་བཟོ་ཐབས་ལ་ཆོས་ཀྱི་ཐོག་ནས་ཀྱང་མཐུན་སྦྱོར་བྱས་ཡོད་སྟབས། རྒྱལ་པོའི་ལམ་ལུགས་མི་འདོད་པའི་བསམ་པས་བསྒྱུར་བཅོས་གཏོང་སྐབས་ཆོས་ལའང་རྒྱབ་གཏོད་མ་བྱས་མཐུ་མེད་ཆགས་ཡོད། འདི་ངའི་བསམ་ཚུལ་ཡིན།

དེས་ན་གནས་སྟངས་དེ་འདྲ་ཞིག་གི་འོག་ནས་བསམ་ཚུལ་དེ་འདྲ་ཡོང་བར་ཁག་མི་འདུག་བསམ་པ་དྲན་གྱི་འདུག ལར་ནས་དཔེར་ན། ནང་པ་དང་། ཁ་ཆེ། ཧིན་དཱུ། དེ་བཞིན་ཡེ་ཤུ་སུ་ལ་ཆ་བཞག་ནའང་ཕལ་ཆེར་མདོ་དོན་སྙིང་པོ་གཞན་ལ་ཕན་ཐོགས་ཡོད་པ་ཤོད་ཀྱི་ཡོད་ཀྱང་། དངོས་སུ་ལག་བསྟར་བྱེད་མཁན་དག་གི་ཁྲོད་ནས་རང་ཉིད་ཀྱི་ཁེ་ཕན་ཡོང་རྒྱུར་ཆོས་ཀྱི་ཐོག་ནས་བེད་སྤྱོད་བྱས། ངོ་ཐོག་ཆོས་ཀྱི་ཐོག་ནས་སྒྲུབ་དཀའ་བའི་བསམ་སྦྱོར་བཟང་པོ་རྣམས་ཕར་ཙམ་དེར་གཡུག་བཞག་པ་དང་། ལྷོད་ཡངས་སུ་བཏང༌། རང་ཁེ་ཡོང་རྒྱུའི་དོན་ལ་གང་ཐུབ་ལག་ཏུ་བསྟར་ནས་ཡོང་བ་འདི་ལྟར་ཆགས་ཡོད་ཅེས་བཀའ་གནང༌། ཡང་ཚོགས་མི་ཚོས་བགྲོ་གླེང་མུ་མཐུད་གནང་གྲུབ་རྗེས། མཇུག་བསྡོམས་སྐབས་༸གོང་ས་མཆོག་ནས།

དེ་རིང་ང་ཚོ་བགྲོ་གླེང་ཚོགས་འདུ་འདིར་ཕེབས་མཁན་རྣམ་པ་ཚོས་ཁ་སང་དང༌། དེ་རིང་གཉིས་ཀར་ངོ་ཐོག་ཐུགས་ཁུར་ཆེ་བཞེས་གནང༌བ་དང་། ཐུགས་སྣང་ཆེན་པོའི་ཐོག་ནས་གསུང་མོལ་གནང་བ་རེད། ཚང་མར་ཐུགས་རྗེ་ཆེ་ཞེས་ཞུ་རྒྱུ་ཡིན། དེ་བཞིན་ད་ལན་གྱི་ཚོགས་འདུ་འདི་འཚོགས་རྒྱུའི་ཆེད་དུ་གྲ་སྒྲིག་གནང་མཁན་ཚང་མར་ཡང་ཐུགས་རྗེ་ཆེ་ཞུ་རྒྱུ་ཡིན། དེ་མིན་གཞན་དག་ཞུ་རྒྱུ་གང་ཡང་མི་འདུག བགྲོ་གླེང་ཚོགས་འདུ་འདི་ལྟ་བུ་མ་འོངས་པ་ལ་ཡང་འཚོགས་ཐུབ་པའི་རེ་འདུན་ཞུ་གི་ཡོད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༡ ཟླ་ ༩ ཚེས་ ༣༠ ཉིན། ཁང་གསར་ཚུལ་ཁྲིམས་བསྟན་འཛིན་ནས་ཇི་ལྟར་གསོལ་བ་བཏབ་པ་ལྟར་ཕྱི་རྒྱལ་དུ་ཡོད་པའི་བོད་རིགས་གཞོན་ནུ་ཚོར་སྩལ་བའི་གསུང་འཕྲིན།

ཀ༽ བཙན་འཛུལ། བཙན་གནོན། བོད་མིའི་ལས་འགན།

ཡུ་རོབ་ཁུལ་དང༌། ཨ་མི་རི་ཀ་སོགས་ཕྱི་རྒྱལ་ཁུལ་སྡོད་ང་རང་ཚོ་བོད་རིགས་ཕོ་མོ་ཚོའི་ཐོག་ལ་ངས་འདིར་བརྗོད་རྒྱུ་ལ་ཁྱེད་རང་ཚོ་ཁ་ཤས་ནི་སློབ་གྲྭར་ཕྱིན་ནས་གང་འཚམ་ཕྱིན་ཡོད། ཁ་ཤས་ནི་དེ་ཙམ་ཕྱིན་མེད། མདོ་དོན་ཁྱེད་རང་ཚོ་ཚང་མ་ལུས་སེམས་བག་ཕེབས་ངང་སློབ་སྦྱོང་བྱེད་རྒྱུ་དང༌། དེ་བཞིན་ལས་ཀ་བྱེད་རྒྱུ་ཚང་མར་ཧུར་ཐག་བྱས་ཡོད་སྟབས། ངས་ཚང་མར་བཀྲ་ཤིས་བདེ་ལེགས་དང༌། འཚམས་འདྲི་བྱེད་རྒྱུ་ཡིན། ང་རང་ཚོ་ཚང་མས་ཤེས་གསལ་རེད། ང་རང་ཚོ་བོད་མི་ཁ་ཤས་འདི་ག་རྒྱ་གར་ལ་བསྡད་པ་དང་། ཁྱེད་རང་ཚོ་ལྟ་བུ་འགའ་ཤས་ནུབ་གླིང་གི་ཡུལ་ཁག་ལ་སླེབས་ནས་བསྡད་ཡོད།

དེ་བཞིན་ང་རང་ཚོའི་མི་མང་ཕལ་མོ་རྣམས་རང་གི་ལུང་པར་གནས་སྡོད་བྱས་ཡོད། གང་ལྟར་ཁ་འཐོར་དགུ་འཐོར་ལྟ་བུར་ཕྱིན་ནས་དོན་སྙིང་ང་ཚོའི་བོད་ཀྱི་གནས་སྟངས་ཐབས་སྐྱོ་པོའི་ངང་དུ་གནས་ཡོད། ང་རང་ཚོ་སོ་སོའི་ལུང་པའི་ནང་ལ་དངོས་གནས་དྲང་གནས་གཉོམ་ཆུང་དང་ཁ་ཁུ་སིམ་པོ་བྱས་ནས་བསྡད་པ་ཞིག་ལ་ཐོབ་ཐང་མེད་པའི་ཕྱི་རྒྱལ་དབང་ཤུགས་ཀྱིས་ང་ཚོའི་ལུང་པ་བཙན་ཟོས་བྱས་པ་མ་ཟད། སྲིད་དོན་གྱི་ཐོག་ནས་བཙན་གནོན་ཡོད་ཀྱང་དངོས་ཡོད་གནས་ཚུལ་ཐོག་མི་མང་ལ་བདེ་སྐྱིད་དང༌། ཤེས་བྱ་ཡོན་ཏན་སོགས་གང་ཅིའི་ཐད་ནས་ཡར་རྒྱས་འགྲོ་རྒྱུ་ཞིག་ཡོད་ན་ཁྱད་པར་གང་ཡང་མེད་ཀྱང༌། དེ་ལྟར་མིན་པར་སྲིད་དོན་གྱི་རང་དབང་འཕྲོགས་པ་དང་ཆབས་ཅིག འགྲོ་བ་མིའི་རིགས་ཀྱི་ཐོབ་ཐང་རྩ་བ་ནས་བྲལ་བའི་གནས་ཚུལ་ཐབས་རྡུགས་དེ་འདྲ་ཞིག་ལ་གྱར་ཏེ་གཞི་རྩ་དེའི་འོག་ནས་ང་རང་ཚོ་ཁ་འཐོར་དགུ་འཐོར་གྱི་གནས་ཚུལ་འདི་ལྟར་ཆགས་པ་རེད། དེ་ལྟ་བུའི་ང་ཚོ་ཕན་ཚུན་དབར་མལ་ལེ་སྟོང་ཕྲག་གིས་ཆོད་ནས་ཁ་གྲམས་ཏེ་བསྡད་ཡོད་ཀྱང་། རྩ་དོན་ང་རང་ཚོ་ཚང་མ་བོད་རིགས་ཡིན་པ་གཅིག་གྱུར་དང༌། བོད་མིའི་བདེ་དོན་ལ་བསམ་བློ་གཏོང་དགོས་པའི་སྙིང་གི་ན་ཚ་དེ་ཡང་གཅིག་གྱུར་ཡིན་སྟབས། ང་རང་ཚོའི་རྩ་བའི་དོན་དག་བདེ་བ་སྒྲུབ་རྒྱུ་དང༌། སྡུག་བསྔལ་སེལ་རྒྱུ་དེ་དག་ང་རང་ཚོ་ཚང་མའི་ལས་འགན་དང་པོ་དེ་ཡིན།

གཞི་རྩའི་བོད་ཀྱི་གནས་སྟངས་ལ་འགྱུར་བ་ཆེན་པོ་བྱུང་ནས་ལོ་གང་འཚམ་ཕྱིན་ཡོད། འོན་ཀྱང་ང་རང་ཚོའི་སྡུག་བསྔལ་དེ་རྙིང་པ་ཆགས་ནས་ཡལ་འགྲོ་བ་དང༌། ཡུད་ཙམ་ཞིག་ནས་བརྗེད་ཆོག་པ་ཞིག་རྩ་བ་ནས་མིན། མི་རིགས་ཀྱི་ཉམས་གུད་མ་སངས་བར་དུ་ང་ཚོས་སེམས་ཤུགས་སྐྱེས་ཏེ་མཐའ་བཀག་ནས་ལས་ཀ་བྱེད་དགོས་པ་ཞིག་ཡིན། གཙོ་ཆེ་ཤོས་ནི་བོད་ནང་ལ་ཡོད་པའི་རྒྱ་ཆེའི་མི་མང་དེ་རྣམས་ནས་གཞན་དང་མི་འདྲ་བའི་སེམས་ཤུགས་ཆེན་པོའི་ཐོག་ནས་ང་ཚོ་ཕྱི་རྒྱལ་ལུང་པར་ཡོད་མཁན་བོད་པ་ཚོའི་ཐོག་ལ་རེ་བ་ཆེན་པོ་རྒྱག་བཞིན་ཡོད།

མདོར་ན། བོད་ནང་ལ་ཡོད་པའི་མི་རབས་རྒན་པ་དང་། ཆོས་ཀྱི་བསམ་བློ་ཡོད་པ་དེ་རྣམས་སྨོས་ཅི་དགོས། གཞོན་ནུ་ཕོ་མོ་གཞི་ནས་འཚར་ལོངས་བྱེད་མཁན་གསར་པ་དེ་རིགས་ཀྱང་སོ་སོའི་སྒེར་གྱི་ལྟ་བའི་ཐོག་ལ་དམར་པོའི་ལྟ་བ་ཡོང་གི་རེད། དེ་ནི་ལྔ་བཅུ་ང་དགུའི་ཚུན་ཆད་ཙམ་མིན་པར་དེ་སྔ་རྒྱ་མི་བོད་ལ་མ་ཡོང་གོང་ནས་བོད་མི་རིགས་ནང་ལ་དམར་པོའི་ལྟ་བ་འཛིན་མཁན་གང་འཚམ་ཡོད། སོ་སོའི་སྒེར་གྱི་ལྟ་བ་གང་ཞིག་ཡིན་རུང་མིན་རུང་མདོ་དོན་བོད་མི་རིགས་སྤྱིའི་བདེ་སྡུག་ལ་ཚང་མས་སེམས་ཤུགས་གཅིག་པ་འཁྱེར་གྱི་ཡོད། དངོས་ཡོད་གནས་ཚུལ་གཅིག་ནི་རྒྱ་མིའི་འོག་ལ་བསྡད་ནས་ཕན་ཐོགས་མེད་པར་བརྟེན། བོད་རིགས་གཞོན་ནུ་ཕོ་མོ་སོ་སོའི་སྒེར་གྱི་ལྟ་བའི་ཐོག་ལ་དམར་པོའི་ལྟ་སྤྱོད་གཙང་མ་ཡོད་མཁན་དེ་རིགས་ཀྱང་ད་ཆ་རྒྱ་མིར་མི་དགའ་བ་བྱས་ནས་ངོ་རྒོལ་བྱེད་མཁན་ཆགས་ཀྱི་ཡོད།

ཁ༽ རྒྱ་མིའི་སློབ་གསོ་དང་། བོད་མིའི་རིགས་ཞེན།

དཔེར་ན་ ༡༩༥༢-༡༩༥༣ ནས་བོད་རིགས་གཞོན་ནུ་མང་པོ་ཞིག་རྒྱ་ནག་ལ་འགའ་ཞིག་རང་ཉིད་ཀྱི་འདོད་པས་དང་བླངས་བྱས་ནས་འགྲོ་མཁན་བྱུང་ཡོད་ལ། མང་ཆེ་བ་ནི་བཙན་པོའི་ཐོག་ནས་འཁྲིད་འདེད་བྱས་པ་རེད། དེའི་བར་ལ་སློབ་སྦྱོང་སྤྲོད་ལོང་བྱུང་ཡོད་པ་མ་ཟད། ཡར་འཚར་ལོངས་བྱེད་རྒྱུའི་དུས་ཚོད་ཀྱང་བྱུང་ཡོད། འོན་ཀྱང་ད་དུང་བོད་རིགས་གཞོན་ནུའི་ནང་ནས་དངོས་ནས་གནས་དྲང་གནས་རྒྱ་མིའི་འདོད་པ་དང་མཐུན་པའི་ལས་ཀ་བྱེད་མཁན་བོད་རིགས་གཞོན་ནུ་ད་དུང་ཡང་རྡོག་པོ་གཅིག་བསྟན་རྒྱུ་མེད་པའི་གནས་ཚུལ་དེའི་ཐོག་ནས་ཧ་ཅང་གསལ་པོ་རེད། དོན་སྙིང་བོད་ནང་གི་རྒྱ་ཆེའི་མི་མང་རྒན་གཞོན་བར་གསུམ་མང་ཆེ་བ་ཚང་མ་བློ་རྩེ་གཅིག་མཐུན་ཐོག་ནས་རྒྱ་མིའི་འོག་ལ་སྡོད་འདོད་མེད་པའི་སེམས་ཤུགས་སྒྲིལ་གྱི་ཡོད་སྟབས། ང་རང་ཚོ་བཙན་བྱོལ་བ་རྣམས་ནས་ཀྱང་ངེས་པར་དུ་དེ་རྣམས་ཀྱི་སེམས་ཤུགས་དེའི་མཇུག་བསྐྱངས་ནས་ང་ཚོས་བྱེད་ཐུབ་པའི་འོས་འགན་ངེས་པར་བླང་དགོས་པའི་རྒྱུ་མཚན་དེ་ལྟར་རེད།

ཡང་ཁ་ཤས་ཀྱི་བསམ་ཚུལ་ལ་རྒྱ་ནག་ལ་ཆ་བཞག་ན། ཧ་ཅང་སྟོབས་ཆེན་རྒྱལ་ཁབ་ཅིག་དང་། ང་ཚོ་ནི་མི་རིགས་ཆུང་ཆུང་སྟོབས་ཤུགས་མེད་པ་འདི་ལྟ་བུ་ཞིག་གིས་ང་ཚོའི་རེ་འདོད་ཆེན་པོ་དེ་དག་ཇི་ལྟར་བྱས་ནས་འགྲུབ་བསམ་པ་ངེས་པར་དུ་ཡོང་ངེས་ཡིན། འོན་ཀྱང་འཛམ་བུ་གླིང་འདིའི་ཐོག་གི་བདེ་སྡུག་རྣམས་ནི་མིའི་བསམ་བློ་དང༌། མིའི་ཐབས་ཤེས་ལ་བརྟེན་ནས་འགྱུར་བ་འགྲོ་དང་འགྲོ་བཞིན་པ་རེད། ཕྱིའི་གོ་མཚོན་དང་སྟོབས་ཤུགས་ཆེན་པོ་དང་ཛ་དྲག་པོ་གང་ཞིག་ཡོད་ནའང་གཙོ་ཆེ་ཤོས་ནི་མིའི་བསམ་བློར་ཐུག་ཡོད། དེས་ན་ཇི་སྲིད་བོད་རྒྱ་ཆེའི་མི་མང་གི་སེམས་ཤུགས་ད་ལྟ་ནང་བཞིན་བྱས་ནས་མ་བརླག་པ་ཞིག་ཡོད་དགོས་པ་དང༌། གཉིས་ནས་རྒྱ་ནག་གཞི་རྩའི་སྟོབས་ཤུགས་ཆེན་པོའི་རྒྱལ་ཁབ་ཅིག་ཡིན་ནའང་། དཔེར་ན། དེང་སང་གི་གནས་ཚུལ་ལ་ཆ་བཞག་ན་འགོ་ཁྲིད་མི་ཉུང་ཤས་ཤིག་གི་བསམ་བློ་གཏོང་སྟངས་དང༌། བྱེད་སྟངས་ཀྱིས་འགྱུར་ལྡོག་འགྲོ་བའི་གནས་ཚུལ་དེ་འདྲ་ཞིག་ཆགས་ནས་ད་ལྟ་གང་འདྲ་ཞིག་ཤོད་གྲབས་ཡོད་དམ། ད་ལྟ་སྲིད་བྱུས་གང་འདྲ་ཞིག་བྱེད་གྲབས་ཡོད་དམ་སྙམ་དུ་ཚོད་མི་ཐིག་པར་ཕལ་ཆེར་ནག་ཁུང་ནང་ལ་བལྟས་པ་ལྟ་བུ་ཞིག་ཆགས་ཡོད། དགའ་བཞིན་སྤྲོ་བཞིན་དུ་ཞེ་ཐག་པ་ནས་མཐུན་སྒྲིལ་དང༌། ཞེ་ཐག་པ་ནས་གཅིག་གིས་གཅིག་ལ་ཡོད་ཆེས་པ་དང༌། མཉམ་རུབ་མེད་པ་ཆགས་ནས་ཞེད་སྣང་དང༌། དངངས་སྐྲག དོགས་པ་བྱེད་རེས་ཁོ་ནའི་ངང་ལ་བསྡད་ཡོད། མི་རེ་ཟུང་གི་རྣམ་འགྱུར་ཕྲན་བུ་བསྟན་ལེགས་ཉེས་ཀྱི་ཐོག་ནས་ཡ་ཡུད་འཕོ་འགྱུར་ཆེན་པོ་ཡོང་བའི་གནས་ཚུལ་ཆགས་ནས་བསྡད་ཡོད།

ག༽ ཡ་རབས་བཟང་སྤྱོད་དང་། བོད་མིའི་སྐུ་ཚབ།

ཕྱོགས་གཉིས་ནས་བལྟས་ན་ང་རང་ཚོའི་རྩ་བའི་བསྒྲུབ་བྱ་དེ་ཧ་ཅང་ཆེན་པོ་དང་དཀའ་ངལ་ཡོད་པ་ཞིག་རེད། ཁྱེད་རང་ཚོ་ད་ལྟ་ཕྱི་རྒྱལ་ལུང་པར་སྡོད་མཁན་བོད་རིགས་ཚོ་ཧ་ཅང་གལ་ཆེན་པོ་མཐོང་གི་འདུག གང་ཡིན་ཟེར་ན། དངོས་གནས་དྲང་གནས་དོན་དམ་གྱི་བོད་མི་རིགས་ཀྱི་སྐུ་ཚབ་ལྟ་བུ་ཆགས་ཡོད། བོད་ཀྱི་གནས་ཚུལ་གོ་རྒྱུ་ཚོར་རྒྱུ་མེད་པར་སྡོད་མཁན་གྱི་ལུང་པའི་ནང་ལ་བོད་རིགས་རེ་ཟུང་སླེབས་སྐབས་འགའ་ཞིག་གིས་དོ་སྣང་བྱེད་མཁན་ཏན་ཏན་ཡོང་ངེས་ཡིན། དེས་ན་ཁྱེད་རང་ཚོས་བོད་པའི་སྐུ་ཚབ་དང་ཁྱད་མེད་བྱས་ནས་ང་ཚོ་བོད་མི་རིགས་ཀྱི་ཡ་རབས་གོམས་གཤིས་བཟང་པོ་རྣམས་བསྟན་ཐུབ་པ་ཞིག་དང༌། གཉིས་ནས་དེང་སང་ང་རང་ཚོའི་བོད་ཕྱི་ནང་གི་གནས་ཚུལ་རྣམས་གསལ་བཤད་བྱ་རྒྱུ་ཧ་ཅང་གལ་ཆེན་པོ་རེད།

དེ་ནས་རྒྱ་གར་ནང་ལ་ད་ཕན་ལོ་ཤས་དེའི་རིང་ལ་འགལ་རྐྱེན་མང་པོ་ཞིག་བྱུང་ཡོད། ཡིན་ནའང་གཙོ་ཆེ་ཤོས་གཞིས་ཆགས་བྱེད་རྒྱུ་དང༌། དེང་དུས་དང་མཐུན་པའི་སློབ་སྦྱོང་བྱེད་རྒྱུ། དེ་བཞིན་བོད་ཀྱི་ཤེས་རིག་སྲུང་སྐྱོབ་བྱེད་རྒྱུའི་ལས་ཀ་སོགས་གང་ཆེའི་གནས་ཚུལ་ཐོག་ལ་ང་རང་ཚོའི་མཐུན་རྐྱེན་ལ་གཞིགས་པའི་རྩ་བའི་གཞི་རྩ་ཨང་ཀི་དང་པོ་ཚུགས་ཏེ་ཡག་པོ་ཡོད། ཡང༌། བར་ལམ་ཞིག་ནས་དོན་མེད་ཀྱི་གླེང་རྙོག་ལྟ་བུ་ཡོང་གི་ཡོད། འདི་རིགས་ནི་ང་ཚོ་མིའི་སེམས་མ་དུལ་བའི་རྗེས་ལ་ཕྲན་བུ་མཐོང་ཚུལ་རིང་ཐུང་དང༌། སྐད་ཆ་ཤོད་རེས་ཡོང་བ་ནི་ཡུལ་ཕྱོགས་གང་སར་ཡོད་པ་ཞིག་རེད། དེའི་རྐྱེན་གྱིས་ཁྱེད་རང་ཚོ་བློ་གཡེང་བྱེད་དགོས་དོན་མེད། དེ་ཚོ་གནས་ཚུལ་ཆུང་ཆུང་རེད། དེ་འདྲའི་གནས་ཚུལ་འདྲ་མིན་སྣ་ཚོགས་ད་ལྟའང་ཡོང་གི་ཡོད་ལ། མ་འོངས་པར་ཡང་ཡོང་རྒྱུར་ངེས་པས་དེ་དག་ལ་གནད་འགག་གང་ཡང་མེད། གཞི་རྩའི་གནས་ཚུལ་ཐོག་ལ་རྩ་བ་ཡག་ཐག་ཆོད་ཚུགས་ཡོད་སྟབས། ཁྱེད་རང་ཚོ་བློ་གཡེང་བྱེད་མ་དགོས། མཐའ་དོན་ཁྱེད་ཚོ་ཚང་མར་སླར་ཡང་བཀྲ་ཤིས་བདེ་ལེགས་ཟེར་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༢ ཟླ་ ༡༠ ཚེས་ ༢༠ ཉིན་ཤེས་རིག་ཚོགས་ཆེན་ཐེངས་གཉིས་པར་སྩལ་བའི་བཀའ་སློབ།

ཀ༽ ཤར་ནུབ་ཀྱི་ཤེས་ཡོན་དང་། བདེ་སྐྱིད་ཀྱི་མཐུན་རྐྱེན།

དེ་རིང་འདིར་ཁྱེད་ཚོ་ངོ་འཛོམས་གནང་མཁན་ཚང་མར་ངོས་ནས་བཀྲ་ཤིས་བདེ་ལེགས་ཞུ་རྒྱུ་དང༌། དོ་སྣང་ཆེན་པོ་བྱས་ནས་འདིར་ཕེབས་པ་ལ་ཐུགས་རྗེ་ཆེ་ཞེས་ཞུ་གི་ཡོད། གཞན་དག་ང་ལ་ཞུ་རྒྱུ་མང་པོ་མི་འདུག ང་ཚོ་འདིར་ཚོགས་དགོས་པའི་རྒྱུ་མཚན་ད་ལྟ་ཁོང་རྣམ་གཉིས་ནས་བརྗོད་ཟིན་སོང༌། ང་ཚོ་ཚང་མས་ཤེས་གསལ་ལྟར། ང་ཚོ་མི་ཟེར་བ་འདི་ཐོག་མར་སྐྱེས་པའི་སྐབས་ཤེས་ཡོན་ཅན་བྱས་ཏེ་སྐྱེས་པ་མིན། ཤེས་ཡོན་ཞེས་པ་འདི་མི་ལ་རང་ཆས་སུ་ཡོད་པ་ཡང་མ་ཡིན། ཤེས་ཡོན་ནི་ཐབས་ཤེས་བྱས་ཏེ་གསར་དུ་སྒྲུབ་དགོས། དེ་སྒྲུབ་པའི་དགོས་དོན་སྙིང་པོ་གང་ཡིན་ཞེ་ན། མི་ལ་བདེ་སྐྱིད་ཅིག་བྱུང་ན་བསམ་ནས་སྒྲུབ་པ་ལས། ང་ཚོར་རྙོག་དྲ་སྣོན་མ་བཟོ་རྒྱུའི་དོན་དུ་མིན་ལ། བྱེད་རྒྱུས་ཕོངས་ནས་བྱས་པ་ཡང་མིན། བདེ་སྐྱིད་བསྒྲུབ་རྒྱུའི་དོན་དུ་མི་ལ་རང་བཞིན་གྱི་བསམ་བློ་གཏོང་རྒྱུའི་ནུས་པ་ཞིག་ཡོད་པ་ཡིན་སྟབས། དེའི་ཁ་སྐོང་ལྟ་བུར་ཤེས་ཡོན་ཞེས་པ་ཞིག་བྱུང་བ་ཡིན། དེ་ནི་དུས་རབས་ནས་དུས་རབས་སྦྲེལ་ཏེ་ཡར་རྒྱས་ཕྱིན་ཡོད། ཡང་སྙིང་ཤར་ཕྱོགས་ཀྱི་ཡོན་ཏན་དང་། ནུབ་ཕྱོགས་ཀྱི་ཡོན་ཏན། ཕྱི་རོལ་གྱི་ཡོན་ཏན། ནང་གི་ཡོན་ཏན་གང་ཞིག་ཡིན་རུང༌། གང་ལྟར་ཡང་སྙིང་ཤེས་ཡོན་གྱི་རིགས་ཚང་མའི་རྩ་བའི་སྙིང་པོ་དེ་མི་ལ་བདེ་སྐྱིད་ཅིག་ཡོང་བའི་དོན་དུ་ཕལ་ཆེར་རེད།

དེང་སང་འཛམ་གླིང་འདིའི་སྒང་ལ་ཤེས་ཡོན་གྱི་རིགས་ཧ་ཅང་མང་པོ་ཡོད། ཤེས་ཡོན་ཡར་རྒྱས་ཕྱིན་པའི་ལག་རྗེས་ལ་མི་ལ་བདེ་སྐྱིད་གསར་པ་ཐོབ་པ་དང༌། མཐུན་རྐྱེན་འཛོམས་སུ་འགྲོ་བའི་ཕན་ཐོགས་མང་པོ་བྱུང་ཡོད་ལ། དེ་དང་ཆབས་ཅིག་རྙོག་དྲ་ཡང་མང་པོ་ཡོང་གི་ཡོད། དེང་དུས་ཤེས་ཡོན་ཡར་རྒྱས་ཕྱིན་པའི་ལུང་པ་རྣམས་ཀྱི་ནང་དུ་གང་འདྲ་ཞིག་ཡོང་གི་ཡོད་དམ་ཟེར་ན། སྔར་ཕན་མི་མང་པོ་ཞིག་གི་བསམ་བློའི་ནང་ལ་རང་རང་སོ་སོའི་ཤེས་ཡོན་གྱི་ལམ་ལུགས་ལྟ་བུ་ཡོད་པ་དེ་ནོར་འཁྲུལ་གཏན་ནས་མེད་པ་ཞིག་ལ་ངོས་འཛིན་བྱས་ནས་བསྡད་ཡོད་ཀྱང༌། དེང་སང་གི་མི་ཚོར་གནས་ཚུལ་འདིས་མ་འདང་བའི་མཐོང་ཚུལ་ཡོང་གི་ཡོ། འདི་ལྟར་ཡིན་སྟབས་ང་ཚོས་ཤེས་ཡོན་ཡར་རྒྱས་གཏོང་རྒྱུའི་དུས་སྐབས་འདིར་དཔེ་བལྟ་ས་དང༌། མིག་བལྟ་ས་མང་པོ་ཞིག་ཡོད་པ་ལྟ་བུ་ཞིག་འདུག

སྔོན་ཐོན་གྱི་ལུང་པ་ཚོར་མི་ཐོག་མང་པོས་དཀའ་ལས་བརྒྱབ་སྟེ་ཡར་རྒྱས་ཕྱིན་པ་དེས་མི་འདང་བའི་གནས་ཚུལ་གང་དང་གང་ཞིག་ཡོང་གི་འདུག ང་ཚོར་ཆ་བཞག་ན་ཤེས་ཡོན་མང་པོ་ཞིག་གི་ཐོག་ལ་ང་ཚོ་ཧ་ཅང་རྗེས་ལུས་ཐེབས་ཡོད། ཡང་བསམ་བློ་ཡར་རྒྱས་ཀྱི་ཤེས་ཡོན་འགའ་ཤས་ཀྱི་ཐོག་ལ་ང་ཚོ་ཡར་རྒྱས་རེད། འོན་ཀྱང་ང་ཚོ་གཅིག་པུའི་འགྲོ་སྟངས་དེས་ཀྱང་འདང་མི་ཐུབ་ལ། མི་ཚོའི་འགྲོ་སྟངས་གཅིག་པུས་ཀྱང་མི་འདང་བ་ལྟ་བུ་ཞིག་མི་འདུག་གམ། གང་ལྟར་ཡང་སྙིང་ཤེས་ཡོན་ཟེར་བ་འདི་མི་ལ་བདེ་སྐྱིད་ཡོང་བའི་དོན་དག་ཡིན་པས། ང་ཚོས་གང་འདྲ་བྱས་ནས་ཤེས་ཡོན་སློབ་སྦྱོང་སྤྲོད་དགོས་པ་དང་། ཤེས་ཡོན་སློབ་སྦྱོང་སྤྲད་པའི་མི་དེ་ཡོན་ཏན་ཅན་ཞིག་བཟོས་པ་ཙམ་མ་ཡིན་པར། དེ་ཡོན་ཏན་ཅན་ཞིག་བཟོས་པའི་ཐོག་ལ་ཁོ་རང་ལའང་བདེ་སྐྱིད་ཡོད་པ་ཞིག་དང༌། སེམས་སྐྱིད་པོ་ཞིག ཞོར་ལ་སེམས་ཅན་ཐམས་ཅད་བསམ་མ་ཐུབ་ཀྱང་སོ་སོའི་རོགས་པ་འགྲོ་བ་མིའི་རིགས་ཚང་མར་ཕན་ཐོགས་ཡོང་བ་ཞིག་དང༌། ཚང་མར་དངོས་གནས་དྲང་གནས་བློ་སེམས་དཀར་པོ་འཁྱེར་མཁན་ཞིག་བཟོ་ཐུབ་ན་ཤེས་ཡོན་སློབ་སྦྱོང་སྤྲད་པའི་དགོས་དོན་དེ་རེད། ང་རང་ཚོ་མ་གཞི་བཙན་བྱོལ་བ་ལུང་པ་མེད་པའི་མི་སྐྱོ་པོ་ཁ་ཐབས་ཞན་པོ་ཞིག་ཡིན་ནའང་བསམ་བློ་དེ་འདྲ་ཞིག་བཏང་ན་ཡག་པོ་མེད་དམ་བསམ་གྱི་འདུག

ཁ༽ སྤྱི་ཚོགས་ཀྱི་ལམ་སྲོལ་དང་། མིའི་བདེ་སྐྱིད།

མི་ལ་བདེ་སྐྱིད་ཡོང་བ་ཞིག་དང༌། འབྲས་བུ་བཟང་པོ་ཞིག་ཡོང་བའི་དོན་དུ་ཤེས་ཡོན་སློབ་སྦྱོང་སྤྲོད་ཀྱི་ཡོད་པ་ཡིན་སྟབས། ང་ཚོས་ལམ་ལུགས་རྒྱུན་འཛིན་བྱེད་དགོས་དོན་མེད། ཡས་ཡས་ཀྱི་ལུགས་སྲོལ་དང༌། མས་མས་ཀྱི་ལུགས་སྲོལ་རེད་ཅེས་བརྗོད་དྲགས་ན། དེ་དངོས་ཡོད་གནས་ཚུལ་ཐོག་རན་མི་ཐུབ་པ་དང༌། དེས་ཕན་ཐོགས་ཡོང་མི་ཐུབ། ལུགས་སྲོལ་ཟེར་བ་འདི་ཡང་མིས་བཟོས་པ་རེད། ངའི་ལྟ་བའམ་བསམ་ཚུལ་དེ་འདྲ་ཞིག་ཡིན།

ལུགས་སྲོལ་ཟེར་བ་མིས་བཟོ་དགོས་དོན་ནི། མི་ལ་བདེ་སྐྱིད་ཅིག་བྱུང་ན་བསམ་ནས་བཟོས་པ་རེད། མཐའ་མ་ལུགས་སྲོལ་དེས་མི་ལ་ཕན་གྱི་མི་འདུག་ན་ལུགས་སྲོལ་དེར་བརྩི་དགོས་པ་མེད་ཅིང༌། ལམ་ལུགས་དེ་འཛིན་དགོས་པ་མེད། ང་རང་ཚོས་ཁ་ཡོད་ལག་ཡོད་དུ་མི་ལ་གང་འདྲ་བྱས་ན་ཕན་པ་འདུག གང་འདྲ་བྱས་ན་བདེ་སྐྱིད་ཅིག་སྤྲོད་ཐུབ་པ་འདུག རྩ་དོན་འདི་ལ་ང་ཚོས་བསམ་བློ་གཏོང་རྒྱུ་གལ་ཆེན་པོ་མིན་ནམ་བསམ་གྱི་འདུག

འཛམ་གླིང་འདིར་གཞུང་གི་ལུགས་སྲོལ་འདྲ་མི་འདྲ་དང༌། དཔལ་འབྱོར་ལུགས་སྲོལ་འདྲ་མི་འདྲ། སྤྱི་ཚོགས་ཀྱི་ལུགས་སྲོལ་འདྲ་མི་འདྲ་ཧ་ཅང་མང་པོ་ཡོད་པ་འདི་རྣམས་དང་ཐོག་མིའི་བདེ་སྐྱིད་ཀྱི་རྩ་བ་ལ་བྱུང་བ་ཡིན་ན་ཡང༌། ད་ཆ་གོ་ལྡོག་ནས་མིའི་བདེ་སྐྱིད་དེ་བློས་བཏང༌། ལམ་ལུགས་དེ་གཙོ་ཆེར་འཛིན་མཁན་འདྲ་ཡང་ཡོང་གི་ཡོད། དེ་འདྲའི་རྐྱེན་པས་འཛམ་གླིང་དུ་རྙོག་དྲ་གང་འདྲ་འདུག

ཚང་མས་མཁྱེན་གསལ་རེད། ཤར་ཕྱོགས་ལུང་པའི་ནང་དུ་རྙོག་དྲ་དེ་འདྲ་ཞིག་ཡོང་གི་ཡོད་པ་སྟེ། དཔེར་ན། ཝི་ཏི་ནམ་ནང་གི་གནས་ཚུལ་ཨེ་ཡིན། གང་སར་དགོངས་པ་བཞེས་དང༌། ཆོས་ལུགས་ཀྱི་འཐེན་འཁྱེར་བྱེད་ཀྱི་ཡོད་པ་དང་། ལམ་ལུགས་ཀྱི་འཐེན་འཁྱེར་བྱེད་ཀྱི་ཡོད་པ་ལྟ་བུ་འདུག དེ་དག་ང་རང་སྒེར་གྱི་བསམ་ཚུལ་ཡིན། ངས་བལྟས་ན། རྩ་བ་དང་སྙིང་པོ་མིའི་བདེ་སྐྱིད་དེ་བརླག་པའི་བཟོ་ལྟ་བུ་མཐོང་གི་འདུག

གང་འདྲ་བྱས་ན་བདེ་སྐྱིད་ཡོང་གི་འདུག འདི་ལ་བསམ་བློ་བཏང༌། འདི་དངོས་ཡོད་གནས་ཚུལ་དང་སྦྲེལ་ནས་དེ་ལ་གང་སྨན་པ་གཅིག་དང༌། དེ་ལ་ལེགས་ཆ་ཡོད་པ་ཞིག་འདུག་ན་ལམ་ལུགས་གང་འདྲ་ཞིག་ཡིན་ནའང་ཁྱད་པར་གཏན་ནས་མེད། ལམ་ལུགས་འདྲ་མིན་རྣམས་རྩ་དོན་སྒྲུབ་པའི་ཐབས་ཡིན་པ་ལས་བསྒྲུབ་བྱ་མིན། བསྒྲུབ་བྱ་དེ་མིའི་བདེ་སྐྱིད་རེད། བསྒྲུབ་བྱ་མིའི་བདེ་སྐྱིད་ལ་བསམ་བློ་མ་བཏང་བར་སྒྲུབ་བྱེད་ཀྱི་ཐབས་ཤེས་འདྲ་མི་འདྲར་མགོ་འཁོར་ནས་བསྡད་ན་ནོར་འཁྲུལ་རེད། ངས་དེ་འདྲ་ཞིག་དྲན་གྱི་འདུག

ང་ཚོ་དེ་སྔོན་ལྷ་སར་ཡོད་པའི་སྐབས་རྒྱ་མིས་འགྲེལ་བཤད་རྒྱག་གི་ཡོད། ད་ལྟ་བོད་ཞིང་བྲན་ལམ་ལུགས་ལ་བསྡད་ཡོད་ཀྱང༌། རོགས་རེས་མཉམ་སྦྲེལ་ཟེར་བ་སོགས་བར་བརྒལ་གྱི་ལམ་ལུགས་མང་པོ་ཞིག་བརྒྱུད་མ་དགོས་པར་ཐད་ཀར་སྤྱི་ཚོགས་རིང་ལུགས་ལ་འགྲོ་ཐུབ་པའི་རེ་བ་ཡོད་པ་རེད། གང་ཡིན་ཞེ་ན། རྒྱལ་ཡོངས་ཚང་མ་སྤྱི་ཚོགས་རིང་ལུགས་ལ་འགྲོ་གི་ཡོད་པའི་གནས་ཚུལ་གྱི་ཆ་ནས་རྒྱབ་རྟེན་ལྟ་བུ་ཤུགས་ཆེན་པོ་ཞིག་ཡོད་པའི་སྟབས་ཀྱིས་རེད་ཅེས་ཟེར་གྱི་ཡོད།

དེ་བཞིན་དུ་གཅིག་བྱས་ན་ང་ཚོར་ཁེ་ཕན་ཞིག་མེད་དམ་སྙམ། ང་རང་ཚོ་ད་ལྟ་བར་དུ་གཞི་མང་པོ་ཞིག་ནས་རྗེས་ལུས་སུ་བསྡད་དེ་ད་ཆ་ང་ཚོ་ཕྱིར་ཐོན་པའི་སྐབས་ལ། ང་ཚོར་མིག་བལྟ་ས་ཧ་ཅང་མང་པོ་ཞིག་ཡོད། ཤར་ནུབ་གས་སར་མིག་བལྟས། མི་ཚོར་རྙོག་དྲ་ཡོང་ས་དེ་གང་གི་ཐོག་ནས་ཡོང་གི་འདུག དཔེར་ན། ཡུ་རོབ་ནང་ཆ་བཞག་ན། དངོས་གནས་གཞི་གཅིག་གི་ནང་ནས་ཤེས་ཡོན་ཡར་རྒྱས་ཆེན་པོ་ཚད་ལོངས་པ་ཞིག་ཡིན་ན་ཡང༌། དེང་སང་ཤེས་ཡོན་གྱི་ཐོག་ནས་མ་འགྲིགས་པར་འཁོས་སུ་མ་ཕབ་པ་ཡོང་གི་འདུག་པ་འདིའི་ཡོང་སའི་རྩ་བ་གང་འདྲ་ཞིག་ལ་ཐུག་གི་འདུག འདིར་ཐབས་ཤེས་གང་ཞིག་འདུག ང་ཚོས་དེ་དག་ལ་རྩད་གཅོད་ཡག་པོ་བྱས་ནས་ཤེས་ཐུབ་པ་བྱུང་ཚེ། ཁོང་ཚོ་འགྲོ་སའི་ལམ་ལ་སྐྱོན་ཡོད་ནའང༌། ང་ཚོ་སྐྱོན་དེ་བརྒྱུད་མ་དགོས་པར། ཉམས་མྱོང་དེ་མིས་བསགས། ལེགས་ཆ་དེ་ང་ཚོས་ལེན་ཐུབ་པ་བྱུང་ན་ཁེ་བཟང་རེད། དེ་ལྟ་བུའི་ཆ་ནས་ཁེ་ཕན་མེད་དམ་སྙམ་པ་འདུག ང་ཚོར་དཔེ་བལྟ་ས་མང་པོ་ཞིག་ཡོད་པ་ཡིན་སྟབས། དེ་འདྲའི་ཐོག་ལ་དགོངས་པ་བཞེས་དགོས།

ག༽ ཤེས་ཡོན་གྱི་བྱ་གཞག་དང་། དེའི་དགེ་མཚན།

མདོ་དོན་ཡང་སྙིང་ང་ཚོས་ཤེས་ཡོན་དང་འབྲེལ་བ་ཡོད་མཁན་གྱི་མི་སྣ་ཤ་སྟག་ཡིན། དངོས་གནས་བྱ་བ་དེ་རླབས་ཆེན་རེད། བཟང་པོ་རེད། མི་ལ་ཕན་སེམས་བྱས། སོ་སོའི་ལྟོ་ཕོགས་དང༌། སོ་སོའི་ཁེ་གྱོང་གི་བསམ་བློ་མིན་པར། འགྲོ་བ་མིའི་རིགས་ཀྱི་ཞབས་ཕྱི་ཞུ་གི་ཡོད་བསམ་ནས་ལས་ཀ་ཞིག་བྱེད་ཀྱི་ཡིན་ན་རླབས་ཆེན་རེད། ལས་ཀ་ཧ་ཅང་ཡག་པོ་རེད། དཔེར་ན། ང་ཆོས་པ་གཅིག་གི་ཐོག་ནས་སྐད་ཆ་བཤད་ན། ཆོས་ཁྲིའི་སྒང་ལ་བསྡད་ནས་ཆོས་བཤད་པ་དེ་དུས་དུས་རེད། སློབ་གྲྭའི་ནང་ལ་ཕྲུ་གུ་དང་མཉམ་དུ་འགྲོགས་ནས་ལོ་དང་ཟླ་བ་སྦྲེལ་ཏེ་ཕྲུ་གུ་ཡ་རབས་འབྱུང་ཐུབ་པ་དང༌། དེའེ་མི་ཚེ་བཟང་པོ་ཞིག་གི་མཐའ་འཁྱོལ་བ་ཡོང་བའི་འགན་སོ་སོས་བླངས་ནས་བསམ་བློ་བཏང་ན་དེ་ལས་རླབས་ཆེ་བ་མེད། དངོས་གནས་དྲང་གནས་ལས་ཀ་དེ་རྩ་ཆེན་པོ་རེད། མཁྱེན་སོང་ངམ། འདི་དགོངས་པ་བཞེས་དགོས།

སྤྱིའི་ཆ་ནས་མི་ཞིག་གི་འདུ་ཤེས་བཞག མི་ལ་བདེ་སྐྱིད་ཡག་པོ་ཞིག་ཡོང་རྒྱུའི་དོན་དུ་ཡིན་པ་ཞིག་དགོས་པ་མ་གཏོགས། ང་ཡས་ཡས་ཀྱིས་བསྐོས་པ་རེད། དེས་ན་ངས་དེ་མ་བྱས་ན་འགྲིགས་ཀྱི་མ་རེད་ཟེར་བ་ལྟ་བུ། གོང་ནས་མར་རྩད་གཅོད་བྱེད་མཁན་ཞིག་མ་བྱུང་ན། དེ་ལས་ཀ་འགྲིགས་པའི་བཟོ་ལྟ་བུ་དེ་འདྲ་བྱས་ན་མི་འགྲིགས། སོ་སོ་སོ་སོས་བསམ་བློ་ཡག་པོ་བཏང༌། སོ་སོའི་འོག་ལ་ཡོད་མཁན་སོ་སོས་མཛུབ་སྟོན་བྱས་ནས་འགོ་འཁྲིད་པའི་ཕྲུ་གུ་དེ་ཡ་རབས་ཀྱི་ཐོག་ནས་འགྲོ་ཐུབ་པ་གང་འདྲ་བྱས་ནས་བྱེད་དགོས་ཀྱི་འདུག་འདི་ལ་བསམ་བློ་གཏོང་རྒྱུ་གལ་ཆེན་པོ་ཞིག་མཐོང་གི་འདུག

ང༽ ཤེས་ཡོན་གྱི་གཞི་རྩ་དང་། ཆབ་སྲིད་ཀྱི་གནས་ཚུལ།

དེ་ནས་གནས་ཚུལ་གཉིས་པ་དེ། ང་རང་ཚོ་བོད་མི་རྣམས་ལ་སྒོས་སུ་སྲིད་དོན་གྱི་གནས་ཚུལ་ཞིག་འདྲེས་ཡོད། ང་ཚོས་སྲིད་དོན་དེ་བློ་གཏོང་ཐབས་མེད། གང་ཡིན་ཟེར་ན། བོད་ནང་གི་རྒྱ་ཆེའི་མི་མང་རྣམས་ད་ལྟའི་སྲིད་དོན་གྱི་གནས་ཚུལ་དེས་མ་འགྲིགས་པར་དངོས་གནས་འ་ཆད་འུ་ཐུག་ནས་སྙིང་ཁོང་རུས་པའི་གཏིང་ནས་ད་ལྟའི་གནས་ཚུལ་དེར་འགྱུར་བ་གཏོང་རྒྱུའི་འདོད་པས་རྐྱེན་བྱས་ནས་ང་ཚོས་སྲིད་དོན་གྱི་ལས་ཀ་འདི་མ་བྱས་པར་ཐབས་མེད་པ་ཞིག་ཡོང་གི་ཡོད། ང་ཚོས་རྙོག་དྲ་སྣོན་མ་དེའི་གནས་ཚུལ་ལ་ངེས་པར་དུ་བསམ་བློ་གཏོང་དགོས་ཀྱི་འདུག ཕྲུ་གུ་མི་རེ་ངོ་རེའི་མི་ཚེ་བཟང་པོ་ཞིག་མཐའ་འཁྱོལ་བ་མ་ཟད། ང་ཚོ་བོད་སྤྱི་པའི་དོན་དག་དེ་ལ་སྨན་པ་ཞིག་ཡོང་བའི་བམས་བློ་ངེས་པར་གཏོང་དགོས་ཀྱི་འདུག སྤྱིར་བཏང་ཤེས་ཡོན་ཙམ་དུ་མ་ཟད། སྲིད་དོན་ཐོག་ལ་ཡང་ཤུགས་ཆེ་ཙམ་བསམ་བློ་གཏོང་དགོས། མི་ལ་ཤེས་ཡོན་ཡོད་པ་གཅིག་པུས་འགྲིགས་ཀྱི་མི་འདུག ང་ཚོ་བོད་པའི་ཕྲུ་གུ་རྣམས་ཤེས་ཡོན་གྱི་ཐོག་ནས་སོ་སོ་གཅིག་པུ་མི་ཚེ་བཟང་པོ་མཐའ་འཁྱོལ་བ་ཙམ་ཞིག་མ་ཡིན་པར་ང་ཚོ་བོད་སྤྱིའི་དོན་དག་དེ་དང༌། དོན་དག་དེ་ལ་སྨན་པ་ཞིག་ཇི་ལྟར་བྱས་ན་ལེགས་ངེས་པར་དུ་དགོངས་པ་བཞེས་དགོས། འདི་ལ་ཚང་མས་དོ་སྣང་བྱེད་དགོས། ཤེས་ཡོན་དང༌། སྲིད་དོན་གྱི་གནས་ཚུལ་ཐ་དད་བྱས་ཏེ། སྲིད་དོན་གྱི་བསམ་བློའི་ལམ་ཕྱོགས་སྟོན་སྟངས་ཐོག་ལ་ལྷོད་ཡངས་སུ་ཕྱིན་ན་ཕངས་པོ་རེད། ཉེན་ཁ་ཡོད་རེད། དེ་ཡང་ངེས་པར་དུ་དགོངས་པ་བཞེས་དགོས་ཀྱི་འདུག

ཅ༽ རིག་གཞུང་ལ་སྲུང་སྐྱོབ་དང་། བོད་མིའི་མི་གཤིས།

དེ་བཞིན་ང་ཚོའི་རིག་གཞུང་སྲུང་སྐྱོབ་བྱེད་དགོས་པའི་སྐོར་སྐད་ཆ་རྟག་ཏུ་ཡོང་གི་ཡོད། ང་ཚོས་ངོ་ཤེས་པའི་མི་མང་པོས་བོད་མིའི་བསམ་བློ་གཏོང་སྟངས་དང༌། གཤིས་ཀ་དེ་ཡག་པོ་འདུག་ཅེས་བསྟོད་བསྔགས་བྱེད་མཁན་མང་པོ་འདུག དེ་མི་གཅིག་གཉིས་ཙམ་མིན་པར། མི་མང་པོས་ཁ་གཅིག་གྲགས་ཤོད་ཀྱི་འདུག དེ་ལ་གཞིགས་ན་ང་ཚོ་བོད་མིའི་རིགས་ལ་རང་བཞིན་གྱི་ཀུན་སྤྱོད་འཁྱེར་སྟངས་དང༌། བསམ་བློ་གཏོང་ཕྱོགས་ལ་དགེ་མཚན་ཞིག་དངོས་གནས་ཡོད་པ་མིན་ནམ་སྙམ། གང་ལྟར་ཉིན་རེ་ཉིན་རེའི་འཚོ་བ་སྐྱེལ་བའི་སྐབས་ལ་སེམས་བག་ཕེབས་པོ་དང༌། སེམས་ལྷོད་ལྷོད་ཅིག་ང་ཚོ་ལ་ཡོང་གི་ཡོད།

དེ་ནི་དངོས་པོ་ནང་བཞིན་རྡོག་རྡོག་གཅིག་མིག་ལ་སྟོན་རྒྱུ་མི་འདུག་ཀྱང་། ཆུ་ཚོད་ ༢༤ ནང་འདི་འདྲའི་སེམས་ཞི་བདེ་བག་ཕེབས་ཡོད་པ་དེ་ཁེ་བཟང་རེད། སོ་སོར་ཡོད་པའི་ལེགས་ཆ་འདི་གྲས་ཀྱི་གོམས་གཤིས་བཟང་པོ་རྣམས་སྲུང་སྐྱོབ་བྱེད་འོས་པ་རེད། ང་ཚོས་ཤེས་རིག་སྲུང་སྐྱོབ་བྱེད་དགོས་ཞེས་རང་བཞིན་ཁ་སྦར་མོ་གང་བཤད་པས་མི་འགྲིགས། དེའི་ངོ་བོ་གང་འདྲ་ཞིག་ཡོད་པ་དང༌། དེ་གང་འདྲ་བྱས་ནས་ཡོང་གི་ཡོད་པ། དེ་ཡོང་བའི་ཐབས་ཤེས་གང་འདྲ་བྱེད་དགོས་པ་བཅས་ལ་བསམ་བློ་གཏོང་དགོས། དེ་སྐོར་དེབ་བྲིས་པས་འགྲིགས་ཀྱི་མེད། ཕྱི་རོལ་ཡི་གེའི་ཐོག་ཡོད་པས་ཀྱང་འགྲིགས་ཀྱི་ཡོད་བཟོ་མི་འདུག མདོ་དོན་ཡང་སྙིང་མི་རེ་ངོ་རེའི་བསམ་བློའི་ནང་ལ་གནས་ཚུལ་དེ་ཚང་བ་ཞིག་ཡོད་དགོས། འདི་བཟོ་ས་སློབ་གྲྭའི་ནང་ལ་བཟོ་དགོས། ང་ཚོས་ཤེས་རིག་སྲུང་སྐྱོབ་བྱས་ཟེར་བ་དེ་སྔའི་ལམ་དང་ལུགས་སྲོལ་འགྲོ་སྟངས་གྲ་གྲུ་མ་ཉམས་པར་སྲུང་སྐྱོབ་བྱེད་དགོས་ཟེར་བ་མིན། དེ་ལྟར་བྱེད་དགོས་དོན་མེད། ངའི་མཐོང་ཚུལ་ལ་ཤེས་རིག་ཟེར་བ་འདི་ཧ་ཅང་གཞི་རྒྱ་ཆེན་པོ་ཞིག་ཡིན། རིགས་འགའ་ཤས་དེའི་ཚེ་དེའི་དུས་ཀྱི་སྤྱི་ཚོགས་གནས་ཚུལ་ལ་གཞིགས་ནས་ལམ་ལུགས་དང༌། འགྲོ་ལུགས་ཆགས་པ་ཞིག་ཏན་ཏན་ཡོད་མདོག་ཁ་པོ་རེད། འདི་ཚོའི་གྲས་ང་ཚོས་སྲུང་སྐྱོབ་བྱེད་ཐུབ་ཐབས་མེད་ལ། བྱས་ནས་དགོས་པ་ཡང་མེད། འདི་ཚོ་སྲུང་སྐྱོབ་བྱེད་ཀྱིན་བསྡད་ན་ལྐུག་པའི་ལས་ཀ་རེད། སྤྱི་ཚོགས་འགྱུར་འགྲོ་གི་རེད། མིའི་བསམ་བློ་གཏོང་སྟངས་འགྱུར་འགྲོ་གི་རེད། འཛམ་གླིང་གི་གནས་ཚུལ་འགྱུར་འགྲོ་གི་རེད། དེ་ཚོའི་གྲས་བརྗེ་དགོས་པ་ལས་བསྡད་ནས་ཕན་ཐོགས་གང་ཡང་མེད།

ཡང་དེ་མིན་ཤེས་ཡོན་གྱི་རིགས་གཅིག་དངོས་གནས་མིའི་རྩ་བའི་བདེ་བ་སྡུག་བསྔལ་དང་འབྲེལ་བ་ཡོད་པ། ད་ལྟ་ཞུས་པ་བཞིན་ཉིན་རེ་ཉིན་རེའི་བསམ་བློའི་ནང་བག་ཕེབས་པོ་ཡོང་བའི་ཆ་རྐྱེན་འདི་ཚོའི་གྲས་རྩ་བའི་མིའི་བདེ་སྡུག་གི་ཐོག་ལ་ཕན་གནོད་འབྲེལ་གྱི་ཡོད་སྟབས། དེ་དག་ང་ཚོས་སྲུང་སྐྱོབ་བྱེད་འོས་པ་རེད། འདི་ནི་ང་ཚོ་བོད་པ་ཙམ་དུ་མ་ཟད། འཛམ་བུ་གླིང་གི་མི་ཚང་མར་དེ་འདྲ་ཞིག་བྱུང་ན་ཡག་པོ་རེད།

ཆ༽ འཛམ་གླིང་གི་དཀའ་ངལ་དང་། ཤེས་ཡོན་གྱི་ལམ་སྟོན།

ང་ཚོའི་མིག་ལྟོས་བཟང་པོ་བྱེད་སྟངས་ཀྱི་གནད་འགག་དེ་བརྩད་ཆོད་ནས། ལམ་སྟོན་ཡག་པོ་བྱས་ན་བོད་པའི་སློབ་གྲྭའི་ཕྲུ་གུ་གཅིག་གི་དོན་དག་ཙམ་མིན་པར། འཛམ་བུ་གླིང་གི་མི་ཚང་མར་ང་ཚོའི་མིག་ལྟོས་དེ་བསྟན་ཆོག་པ་ཞིག་རེད། མིག་དཔེ་བསྟན་ཐུབ་པ་ཞིག་གཅིག་བྱས་ན་ང་ཚོར་བྱེད་རྒྱུ་ཡོང་མདོག་ཁ་པོ་རེད། མདོ་དོན་ཡང་སྙིང་མི་གཅིག་ཡིན་ཕྱིན་ཆད་མི་ལ་རང་བཞིན་གྱི་སྡུག་བསྔལ་མང་པོ་ཞིག་ཡོང་གི་ཡོད་པ་དང༌། སྡུག་བསྔལ་དེ་དང་འབྲེལ་བའི་བསམ་བློ་གཏོང་ཕྱོགས་ཀྱི་ཐབས་ཤེས་ཤིག་ཡོད་ན་ཤིན་ཏུ་ཡག་པོ་རེད། འདིས་ང་ཚོར་ཕན་པ་རེད། ཤར་ནུབ་མི་སུ་དང་སུ་ཡིན་ཀྱང་རུང༌། ཤ་མདོག་ཚོས་གཞི་ལའང་ཁྱད་པར་མེད། སྤྱི་ཚོགས་གནས་ཚུལ་ལའང་ཁྱད་པར་མེད། གང་ལྟར་ཡང་སྙིང་མི་གཅིག་ཡིན་ཕྱིན་ཆད་དེ་ལ་རང་ཆས་སུ་འབྲེལ་བའི་སྡུག་བསྔལ་མང་པོ་ཡོང་གི་ཡོད་པ་དང༌། དེ་ལ་ཕན་པ་ཞིག་ཡོད་ན་ང་ཚོ་བོད་པ་གཅིག་པུའི་དོན་ཙམ་མིན་པར། འཛམ་བུ་གླིང་གི་མི་ཚང་མའི་དོན་དུ་ཕན་པ་རེད།

ཤེས་རིག་ལ་ཆ་གཉིས་སུ་དབྱེ་ན། འདི་འདྲའི་རིགས་ཀྱི་ཆ་ལྟ་བུ་ཞིག་མེད་དམ་བསམ་གྱི་འདུག འདི་ལ་དགོངས་པ་བཞེས་དགོས་ཀྱི་འདུག དཔེར་ན་ང་ལ་ཆ་བཞག་ན། དེ་འདྲའི་གནས་ཚུལ་བསམ་བློ་འཁོར་ན་ཡང་ལྡང་གི་མི་འདུག དེ་སྐོར་ལ་བསམ་བློ་གཏོང་དགོས་པ་ཞིག་དང༌། དོ་སྣང་བྱེད་དགོས་པ་ཞིག་ནི་ཤེས་ཀྱི་འདུག རེད་དེ་བྱེད་ཕྱོགས་གང་འདྲ་ཞིག་བྱེད་དགོས་པ་དང༌། ཐབས་ཤེས་གང་འདྲ་ཞིག་སྤྲོད་དགོས་ཀྱི་ཡོད་མེད་མི་གཅིག་གི་ནུས་པས་ལྡང་ཐབས་མེད། འདི་མུར་ལྷོད་ཡངས་བྱས་ནས་ལུས་པ་ཡིན་ན་ལས་དོན་འདི་ཚོའི་གྲས་ཁང་པ་ཞིག་པ་ལྟ་བུའི་ཛ་དྲག་གི་གནས་ཚུལ་གང་ཡང་མེད་པ་ལྟ་བུར་སྣང་ཡང༌། དེའི་ཉམས་ཆག་དང་འཐུས་ཤོར་འགྲོ་ལུགས་འདི་ཉིན་རེ་ཉིན་རེ་བཞིན་ཤོག་བུ་སྣུམ་ཐིག་ལྟ་བུར་ཕྱིན་ནས་ལོ་མང་པོ་ཞིག་དང༌། གཅིག་བྱས་ན། མི་ཐོག་གཅིག་གཉིས་ཤིག་ཕྱིན་པའི་མཇུག་ལ་མངོན་གསལ་དོད་པོའི་ཉམས་ཆག་ཕྱིན་པ་དང༌། འཐུས་ཤོར་ཕྱིན་པ་ཞིག་གཞི་ནས་མཐོང་གི་རེད། དེ་དུས་ཕྱིས་ཚར་བ་རེད།

དེར་བརྟེན་ཤེས་རིག་གི་སྐོར་འདི་ཧ་ཅང་གི་ཛ་དྲག་པོ་ཞིག་དང༌། གལ་ཆེ་དོན་ཆེ་ཡིན་པའང་ཤེས། བྱེད་ཕྱོགས་གང་འདྲ་ཞིག་བྱེད་དགོས་མིན་ཚོད་ཀྱང་མི་ཐིག་པའི་སྐབས་འདིར་བློ་སྦུག་དོག་དྲགས་ནས་སྐད་ཆ་བཤད་ནའང་མི་འགྲིགས། སོ་སོའི་ལམ་ལུགས་དང༌། སོ་སོའི་འགྲོ་སྟངས་དེ་རྣམས་ཡག་པོ་འབའ་ཞིག་ཡོད་ཟེར་ན་རྒྱ་མིའི་སྐད་ཆའི་ཤོད་སྟངས་ལྟར་དོན་ཕན་ཡོང་རྒྱུ་ནམ་ཡང་མེད། ཡང་མི་གཞན་དག་གི་འགྲོ་སྟངས་དེ་དག་ཚང་མ་བརྒྱ་ཆ་བརྒྱ་ཐམ་པ་བཟང་པོ་ཞེ་ཅིག་རེད་ཅེས་བརྗོད་ཀྱང་འགྲིགས་ཀྱི་མི་འདུག གནས་ཚུལ་ཚང་མར་བལྟས། གནས་ཚུལ་མང་པོ་ཞིག་གི་ཐོག་ལ་བསམ་བློ་གཏིང་རིང་པོ་ཞིག་བཏང༌། ནང་པ་སངས་རྒྱས་པའི་ཆོས་ཀྱི་ཐོག་ནས་མིའི་བསམ་བློའི་འགྲོ་སྟངས་དང༌། མིའི་ཀུན་སྤྱོད་འགྲོ་སྟངས་ཀྱི་འགྲེལ་བཤད་ཅིག་རྒྱག་གི་ཡོད་པ། དེ་ཚོའི་ཐོག་ནས་ཀྱང་ལེགས་ཆ་བླངས། དེང་སང་མི་ཚོས་སྤྱིར་བཏང་འགྲོ་བ་མི་ཡི་རིགས་ཀྱི་བསམ་བློ་གཏོང་སྟངས་དང༌། སྤྱི་ཚོགས་ཀྱི་གནས་ཚུལ་འགྲོ་སྟངས། རྒྱལ་རབས་ཀྱི་གནས་ཚུལ་འགྲོ་སྟངས་འདི་གྲས་ཀྱི་ཐོག་ནས་འགྲེལ་བཤད་ཅིག་རྒྱག་གི་ཡོད་པ་དེ་རྣམས་ལའང་ཉམས་ཞིབ་བྱས། ཕྱོགས་ཚང་མའི་གནས་ཚུལ་ལ་བརྟག་དཔྱད་དང་ཉམས་ཞིབ་མཐིལ་ཕྱིན་པ་བྱས་ཏེ། ང་ཚོས་རིམ་པས་ལམ་སྟོན་གསལ་པོ་ཞིག་བྱས་ན་བྱེད་ཨེ་ཐུབ་བསམ་པ་དྲན་གྱི་འདུག འདི་དངོས་གནས་གལ་ཆེན་པོ་ཞིག་དང༌། ཛ་དྲག་པོ་ཞིག་གི་གནས་ཚུལ་ཡིན་སྟབས། ཚོགས་འདུ་ཞིག་ཚོགས་ནས་ལག་ལེན་སྐོར་གྱི་དཀའ་ངལ་སེལ་ཕྱོགས་དང༌། དེ་དང་ཆབས་ཅིག་རྩ་བའི་བསམ་བློ་གཏོང་ཕྱོགས་ཀྱི་སྐོར་འདི་ཚོའི་གྲས་གོ་བསྡུར་བྱེད་རྒྱུ་དང༌། བསམ་བློ་གཏོང་རན་པ་མིན་ནམ་ཞེས་ཁ་སང་སྐད་ཆ་བྱུང༌།

ཇ༽ དངོས་པོའི་ཡར་རྒྱས་དང་། སེམས་ཀྱི་བདེ་སྐྱིད།

རྩ་བའི་ང་ཚོའི་ཤེས་རིག་སྲུང་སྐྱོབ་གཏིང་རིང་པོའི་ཆ་ནས་བསམ་བློ་གཏོང་ཕྱོགས་ཀྱི་སྐོར་རྗེས་སུ་ཚོགས་འདུ་ཚོགས་རྒྱུ་དང༌། སྔོན་ལ་སློབ་གྲྭ་ཁག་བཙུགས་ནས་ཚུགས་པ་དང༌། ཚུགས་མུས་སུ་ཡོད་པ་དེ་རྣམས་ཀྱི་དཀའ་ངལ་སེལ་ཕྱོགས་སྐོར་ལ་གོ་བསྡུར་བྱ་རྒྱུ་བཅས་ཁག་གཉིས་སུ་བགོས་ཏེ། ད་རིང་འདིར་སློབ་གྲྭ་ཡོད་བཞིན་པའི་ནང་དཀའ་ངལ་སེལ་ཕྱོགས་སྐོར་ལ་ཚོགས་པ་རེད། དེ་ལ་ངས་སློབ་གྲྭའི་འཕྲལ་སེལ་གྱི་དཀའ་ངལ་སེལ་ཐབས་སྐོར་ལ་གོ་བསྡུར་བྱེད་གཞི་ཟེར་ནའང་རུང༌། རྩ་བའི་ང་ཚོའི་ཤེས་ཡོན་དང་འབྲེལ་བ་ཡོད་པའི་སྐོར་ལ་ང་རང་གི་བསམ་ཚུལ་གང་ཡོད་ཞུས་པ་ཡིན། ངས་ཞུས་པའི་ནང་ལ་ཡང་དག་པ་དང་ཡང་མ་དག་པ་གཉིས་ཡོད་ངེས་པས། འདིར་ཁྱེད་རང་ཚོས་ངེས་པར་དུ་དགོངས་པ་བཞེས་དགོས།

ང་ཚོས་རྩ་བའི་བསམ་བློ་གཏོང་ཕྱོགས་དེ་གཞི་རྒྱ་ཆེན་པོ་ཞིག་གི་ཐོག་ནས་དགོངས་པ་བཞེས་ཐུབ་ན་དྲན་གྱི་འདུག གནས་ཚུལ་འདི་སྐོར་ང་རང་ཚོ་བོད་པའི་ཤེས་ཡོན་གཅིག་པུ་ཡོད་པའི་མིའི་ཀླད་པས་ལྡེང་ཐབས་མེད། ཕྱི་རྒྱལ་གྱི་ཤེས་ཡོན་གཅིག་པུ་ཡོད་པའི་མིའི་ཀླད་པས་ཀྱང་ཕལ་ཆེར་ལྡེང་ཐབས་ཨེ་ཡོད་སྙམ། ང་ཚོས་འདི་ཉིན་མ་གཅིག་ལ་གོ་བསྡུར་བྱས་ནས་བཟོ་ལྟ་ཆགས་ཐུབ་རྒྱུ་ཕལ་ཆེར་ཁག་པོ་རེད། ཡིན་ནའང་ཚང་མས་དོ་སྣང་བྱས། བསམ་བློའི་ནང་ལ་བཞག་ནས་དེང་སང་གི་འཛམ་གླིང་དངོས་པོ་ཡར་རྒྱས་ཕྱིན་པའི་དུས་རབས་ཉི་ཤུ་པ་འདིའི་གནས་ཚུལ་ལ་གཞིགས་པས། ནང་བསམ་བློའི་ཡར་རྒྱས་ཞིག་གང་འདྲ་བྱས་ནས་གཏོང་ཐུབ་ཀྱི་འདུག གང་འདྲ་བྱས་ནས་ང་ཚོས་ལམ་ཕྱོགས་བསྟན་ཐུབ་ཀྱི་འདུག འདི་ནི་ང་ཚོས་བསམ་བློ་གུ་དོག་པོ་བྱས་པ་མིན་ལ། ལྐུག་པ་ཨུ་ཚུགས་བྱས་པ་དེ་བས་མིན། རྒྱ་མིའི་སྐད་ཆ་ལྟར་མི་རིགས་གུ་དོག་རིང་ལུགས་ཀྱི་བསམ་བློ་བཏང་བ་ཡང་མིན། ང་ཚོ་འཛམ་གླིང་འདིའི་སྒང་གི་མི་གཅིག་ཡིན་པར་བརྟེན། མིས་མིའི་བྱུས་གཏོགས་བྱེད་པ་བབས་འོས་ཡོད་པས། འདི་དག་གི་ཐོག་ཏུ་དགོངས་བཞེས་གནང༌གལ་ཆེ། ཚང་མའི་སེམས་ལ་བཞག་དགོས་ལ། ཤེས་རིག་གི་སྐོར་ལ་དོ་སྣང་དང་། ལས་འགན་འཁྲི་མཁན་ཚོས་བསམ་བློ་གཏོང་རྒྱུ་དེ་ཧ་ཅང་གལ་ཆེན་པོ་མིན་ནམ་སྙམ། རིམ་པས་རིམ་པས་སོ་སོ་སོ་སོའི་ཉམས་མྱོང་དང༌། དེ་འདྲའི་གནས་ཚུལ་བརྟག་དཔྱད་མང་པོ་ལོ་བསྟུད་ནས་བྱས་པའི་མཇུག་ལ་གཅིག་བྱས་ན་ལམ་སྟོན་ཡག་པོ་དེ་འདྲ་ཏན་ཏན་ཡོང་སྲིད་ཀྱི་རེད། དེ་འདྲ་ཞིག་བྱུང་ན་བསམ་པའི་རེ་བ་ཡོད། འདི་གཅིག་ཡིན།

ཉ༽ བསམ་བློའི་ལམ་སྟོན་དང་། དགེ་སྐྱོན་ལ་བརྟག་ཞིབ།

དེ་ནས་དོན་ཚན་གཉིས་པ་ནི། སྔོན་མ་ང་ཚོ་སློབ་གྲ་ཚུགས་པའི་སྐབས་སུ་སྔོན་ལ་འགྲོ་ལུགས་འགྲོ་སྟངས་དང་། སློབ་གྲྭའི་སྒྲོམ་གཞི་ལྟ་བུ་མ་ཆགས་པའི་དཀའ་ངལ་ཁོ་ནའི་དོན་དུ་འགོར་བ་རེད། ད་ཆ་འདིའི་ངོ་བོ་དེ་བརྗེས་ནས་རྩ་བའི་བསམ་བློའི་ལམ་སྟོན་བྱེད་ཕྱོགས་དེ་གང་འདྲ་ཞིག་གི་ཐོག་ལ་འགྲོ་དགོས་ཀྱི་འདུག ད་ལྟ་བར་བསམ་བློའི་ལམ་སྟོན་བྱེད་ཕྱོགས་དེས་ལྡེང་གི་འདུག་གམ་མི་འདུག ལྟ་བའི་དུས་སྐབས་རིམ་པ་གཉིས་པ་ལྟ་བུ་དེར་ཕལ་ཆེར་སླེབས་ཀྱི་མེད་དམ་བསམ་གྱི་འདུག དེ་ནི་གཏིང་རིང་པོ་ཡིན་པས་གོང་དུ་ཞུས་པའི་གནས་ཚུལ་དང་འབྲེལ་བ་ཡོད།

ང་ཚོ་བོད་པའི་ཕྱུ་གུ་ཚོ་གཞི་ནས་བསམ་བློའི་ཚད་མཐོ་རུ་ཕྱིན་ནས་གནས་ཚུལ་མང་པོ་མཐོང་གི་ཡོད་པ་རེད། ལོ་གཅིག་མ་སུ་རི་ལ་ཕྱིན་པའི་སྐབས་ལ་ཕྲེང་རིང་ཁོ་རང་གཉིས་དང་སྐད་ཆ་བྱུང་དོན། ད་ཆ་ཕྲུ་གུ་ཚོ་འཚར་ལོངས་གང་འཚམ་ཡོང་དུས་བོད་ཀྱི་དེ་སྔའི་སྤྱི་ཚོགས་ཀྱི་གནས་ཚུལ་དང༌། བོད་ལུང་པ་འཐུས་ཤོར་འགྲོ་གཞི་ཆོས་ཀྱི་ཐོག་ལ་མགོ་འཁོར་ནས་བྱུང་བ་ཡིན་ནམ་ཞེས་དྲི་བ་ཁྱད་མཚར་པོ་དེ་འདྲ་ཡོང་གི་འདུག་པས། ངས་ཕྲུ་གུ་རྒན་པ་ཚོ་ཐུག་ན་ཞེས་སྐད་ཆ་བྱུ་དོན་ལྟར་ཕྲུ་གུ་རྒན་པ་ཚོ་ཟུར་དུ་ཐུག་པ་ཡིན། དེ་ཚོ་དངོས་གནས་རླབས་ཆེན་རེད། ང་ཚོར་རླབས་ཆེན་གྱི་མེ་ཏོག་གཞི་ནས་ཤར་གྱི་ཡོད་པ་དེ་ཡག་པོ་རེད། ང་དེ་དུས་ཧ་ཅང་དགའ་པོ་བྱུང༌།

སོ་སོའི་རང་སྟོབས་ཀྱིས་དགེ་སྐྱོན་ལ་བརྟག་ཞིབ་བྱེད་མཁན་བྱུང་ན། དེ་རིགས་དང་ང་ཚོ་གཤིབས་གཏུགས་བརྒྱབ་ནས་རྩོད་པ་རྩོད་དེ་བརྡར་བའི་གསེར་བཞིན་ཆགས་པ་རེད། དེ་མ་གཏོགས་༸རྒྱལ་བ་རིན་པོ་ཆེའི་བཀའ་རེད་ཟེར་བ་དང༌། ཅི་མཛད་ལེགས་མཐོང་ཟེར་བ། སངས་རྒྱས་ཀྱི་བཀའ་རེད་ཟེར་བ་ལྟ་བུ། བཀའ་ཕེབས་བཞིན་དང༌། བཀའ་གནང་རང་ཞེས་པའི་སྐད་ཆ་དེ་ཚོའི་སྒང་ལ་ཕྱིན་ན། ང་ཚོའི་ལས་ཀ་དེ་མགོ་རུལ་རྣ་བས་མ་ཚོར་བ་ཞིག་ཡོང་རྒྱུ་ཐག་ཚོད་པ་མ་གཏོགས་ཁྱོན་ནས་ཡག་པོ་མི་འདུག ང་ཚོ་ཡང་ཡང་ཚོགས་འདུར་སྐད་ཆ་ཡོང་གི་འདུག ཅི་མཛད་ལེགས་མཐོང་ཟེར་བའི་སྐད་ཆ་དེ་དུག་རང་རེད། ང་ཚོ་ཡར་རྒྱས་འགྲོ་དགོས་པ་དང༌། ང་ཚོ་དེང་སང་འཛམ་གླིང་འདིའི་སྒང་ལ་ཆབ་སྲིད་ཀྱི་ལས་ཀ་དང་། དངོས་ཡོད་གནས་ཚུལ་གྱི་ལས་ཀ་བྱེད་མཁན་ཞིག་ཡིན་ན་ཅི་མཛད་ལེགས་མཐོང་ཟེར་བའི་སྐད་ཆ་དེ་དུག་རེད། ཧ་ཅང་ཉེན་ཁ་ཆེན་པོ་རེད། ད་ཆ་ཉེན་ཁ་དེ་སེལ་གྱི་ཡོད་པ་རེད། དངོས་གནས་རང་སྟོབས་ཀྱི་བསམ་བློ་གཏོང་བའི་ནུས་པ་ཞིག་སླེབས་པ་དེ་ཧ་ཅང་རྩ་བ་ཆེན་པོ་རེད། དེ་དུས་མ་སུ་རིར་ཕྲུ་གུ་ཚོ་ཐུག་པའི་སྐབས་སུ་འགྲེལ་བཤད་བྱེད་རྒྱུ་བྱུང༌།

ངས་ལེགས་པོ་མི་ཤེས་ཀྱང༌། ང་རང་གི་བསམ་ཚུལ་རྣམས་བཤད་པ་ཡིན། དེ་བཞིན་དེ་རིང་དེ་ནས་འཕྲོས་པའི་སྐད་ཆ་སྣོན་མ་ལྟ་བུ་ཆགས་སོང་ཡང་། དཔེར་ན། ཟླ་བ་ནོར་བུའི་བསམ་བློ་ལྟ་བུ་ཡིན་ན། དངོས་གནས་དགའ་བསུ་ཞུ་དགོས་པའི་བསམ་བློ་ཧ་ཅང་གི་རླབས་ཆེན་པོ་རེད། བོད་པ་ཞིང་པ་སྐྱོ་པོ་ཞིག་གི་ཕྲུ་གུ་གཅིག་གིས་སོ་སོ་སློབ་སྦྱོང་བྱས། གཞི་ནས་བསམ་བློའི་གནས་ཚད་གང་འཚམ་སོན་ནས་གཏིང་རིང་པོའི་བསམ་བློ་བཏང་སྟེ་སྐད་ཆ་བཤད་ཡོང་དུས་ཧ་ཅང་རྩ་བ་ཆེན་པོ་མཐོང་གི་འདུག སྐབས་རེར་བཀའ་ཤག་ལའང་སྐད་ཆ་བྱུང༌། ཟླ་བ་ནོར་བུ་དང་ཟུར་དུ་ཐུག་འཕྲད་བྱས་ཏེ་ངས་བསྔགས་བརྗོད་ཞུ་རྒྱུ་བྱུང༌། ཧ་ཅང་ཡག་པོ་རེད། རླབས་ཆེན་རེད། འདི་འདྲ་ཞིག་བྱུང་ན་བསམ་ནས་བསྡད་ཡོད། བསམ་ཕོད་པ་དང་། ཤོད་ཕོད་པ། བྱེད་ཕོད་པ་དགོས་ཞེས་ངས་རྒྱུན་དུ་ཤོད་དོན་དེ་རེད།

ད་ནི་དངོས་གནས་ང་ཚོར་མེ་ཏོག་ལྟ་བུ་ཤར་ཡོང་གི་ཡོད། འོ་དེ་འདྲ་ཞིག་གི་དུས་ཚོད་ལ་སླེབས་ཀྱི་ཡོད་སྟོབས། འགོ་བྱེད་མཁན་ཚོས་ཡིན་ན་ཡང༌། ང་འགོ་བྱེད་མཁན་ཡིན་པས་ངས་ལབ་པ་དེ་ཁོང་ཚོས་ཉན་དགོས། མ་ཉན་ན་མི་འགྲིགས། ཁོང་ཚོ་མ་ཉན་རང་ཉན་རེད་བསམ་པ་དང༌། ངས་མཛུབ་མོ་གར་བསྟན་ཤར་རྩིས་ཀྱི་རེད་བསམ་པའི་ཐོག་ནས་ཟོམ་འཇོག་དང༌། ལྷོད་ཡངས་སུ་ཕྱིན་ན། དངོས་གནས་དྲང་གནས་བོད་སྤྱི་པའི་དོན་དག་ཕུང་ལ་སྐྱེལ་གྱི་རེད། འདིའི་དུས་ཚོད་དེ་ཡོལ་ནས་སློབ་ཕྲུག་ཚོའི་ནང་ནས་མིའི་ནུས་པ་འདི་ལྟར་སླེབས་ཡོང་དུས་ཧ་ཅང་ཡག་པོ་རེད། དཔེ་མི་སྲིད་པའི་རྩ་བ་ཆེན་པོ་མཐོང་གི་འདུག འདི་ལྟར་ཡིན་སྟབས་ལས་ཀ་བྱེད་མཁན་དང༌། སྒང་ནས་བསམ་བློའི་ལམ་སྟོན་བྱས་ནས་འགོ་ཁྲིད་མཁན་ཚོར་དེ་ལ་དཔགས་པའི་ཁུར་འགན་སླེབས་ཡོད་པ་དང༌། དེ་ལ་དཔགས་པའི་གཟབ་གཟབ་བྱེད་དགོས་པའི་དུས་སུ་སླེབས་ཡོད། དེ་ཚོར་ངེས་པར་དུ་བསམ་བློ་གཏོང་དགོས་ཀྱི་འདུག

ཏ༽ སྤྱི་ཚོགས་ཀྱི་འགྱུར་འགྲོས་དང་། དགེ་སློབ་ཀྱི་ཞུ་སྒོ།

དཔེར་ན། ཕྱི་རྒྱལ་ཁག་ལ་སྔོན་མ་ནས་ཡིན་ན་དགེ་རྒན་ཚོས་སློབ་སྦྱོང་སྤྲོད་དུས། སློབ་ཕྲུག་ཚོས་ཀྱང་དགེ་རྒན་གྱི་བཀོད་འདོམས་དེ་གའི་འོག་ཏུ་ཤར་བསྐྱོད་འགྲོ་གི་ཡོད་ནའང༌། དེང་སང་སློབ་ཕྲུག་ཚོ་དབང་དང༌སྤོབས་པ་ཆེན་པོ་ཆགས། དགེ་རྒན་ལ་བརྩི་མེད་བྱས་ནས་དགེ་རྒན་མང་པོ་ཁག་པོ་བྱེད་ཀྱི་འདུག་ཟེར་མཁན་འདུག གཅིག་བྱས་དུས་སྡུག་ཅག་ཁྲིམས་མེད་བྱེད་མཁན་ལྟ་བུ་ཡིན་ནའང་། གཅིག་བྱེད་དུས་དངོས་ཡོད་གནས་ཚུལ་དེ་འདྲ་ཆགས་ཡོང་གི་ཡོད། ང་རང་ཚོ་བོད་པའི་ནང་ལ་འཁྲུག་ཆ་དོད་པོ་དེ་འདྲ་མེད་ཀྱང༌། བཟོ་ལྟ་དེ་འདྲ་ཡོང་གི་ཡོད་པ་ཡག་པོ་རེད། དེ་འདྲའི་དུས་ཚོད་གཉན་འཕྲང་ཞིག་གི་སྒང་དུ་སླེབས་ཡོང་གི་ཡོད་སྟབས། ཚང་མས་ངའི་སློབ་གྲྭའི་ནང་ལས་ཀ་འདི་ལྟར་བྱེད་ཀྱི་ཡོད་ཅེས་ལས་བསྡོམས་ཞུས་པ་ལྟ་བུ་མ་ཡིན་པར་སོ་སོས་ན་ཚ་ཚང་མ་མཉམ་དུ་འཁྱེར་ནས། སྤྱིར་འགྲོ་བ་མིའི་རིགས་ཀྱི་ཞབས་ཕྱི་ཞུ་རྒྱུ་དང༌། བྱེ་བྲག་བོད་མི་རིགས་ཀྱི་ཞབས་ཕྱི་ཞུ་རྒྱུ། ཡང་སྒོས་དུས་གཉན་འཕྲང་ཞིག་ལ་སླེབས་པའི་གནས་ཚུལ་ཚང་མར་དགོངས་པ་བཞེས་པའི་ཐོག་ནས། མདོ་དོན་ང་ཚོར་ཁ་ཡོད་ལག་ཡོད། ཕུགས་རྒྱང་རིང་པོའི་བསམ་བློའི་ལམ་སྟོན་ལ་ཕན་པའི་སློབ་སྟོན་ཡག་པོ་ཞིག་བྱེད་ཐུབ་ན་ཡག་པོ་མིན་ནམ་སྙམ་པ་འདུག འདི་གཞི་ལ་བཞག་པའི་ལག་ལེན་གང་འདྲ་བྱེད་དགོས་ཀྱི་འདུག ཁ་ཤས་ནི་ལམ་སེང་ལམ་སེང་ལག་ལེན་འཁེལ་ཐུབ་པ་ཡོང་གི་རེད། ཁ་ཤས་ནི་རིམ་པས་རིམ་པས་མ་གཏོགས་ལམ་སེང་ལག་ལེན་མི་ཐུབ་པ་ཡང་ཡོང་གི་རེད། དེ་ནི་གནས་ཚུལ་ཐ་དད་རེད། དངོས་ཡོད་ཐོག་ལ་མ་འགྲུབ་ན་དེ་ག་རེད། འགྲུབ་ཚོད་དེ་ལག་ལེན་བྱེད་དགོས། ངས་སྐད་ཆ་མང་དྲགས་པ་དང༌། ནོར་འཁྲུལ་བྱུང་ཡོད་ན་དགོངས་དག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༢ ཟླ་ ༡༠ ཚེས་ ༢༤ ཉིན་ཤེས་རིག་ཚོགས་ཆེན་ཐེངས་གཉིས་པའི་ཚོགས་བཅར་བར་སྩལ་བའི་བཀའ་སློབ།

ཀ༽ གནས་ཚུལ་གྱི་འགྱུར་འགྲོས་དང་། འཚོ་ཐབས་ཀྱི་བསམ་བློ།

དེ་རིང་འདིར་བརྗོད་རྒྱུར། ཁྱེད་ཚོ་ཚོགས་འདུའི་སར་འབྱོར་མཁན་ཚང་མ་སློབ་གྲྭའི་ནང་ལས་ཀ་བྱེད་མཁན་ཡིན་ཅིང་། དེ་ཡང་སློབ་གྲྭའི་ནང་གི་གད་ཕྱིས་བྱེད་མཁན་དང༌། མ་བྱན་ལྟ་བུ་དེ་འདྲ་མིན་པར་དགེ་རྒན་ཤ་སྟག་རེད། དགེ་རྒན་ཚོས་གང་ཞིག་བྱེད་ཀྱི་ཡོད་ཟེར་ན། ཕྲུ་གུའི་བསམ་བློའི་སྣེ་འཁྲིད་ཀྱི་ཡོད་ཅིང་། མ་གཞི་དགེ་རྒན་གའ་ཤས་སུམ་རྟགས་སློབ་མཁན་དང་། ལ་ལ་རྒྱལ་རབས་སློབ་མཁན་གྱི་དགེ་རྒན་སོ་སོར་དམིགས་བཀར་གྱི་ཕྲུ་གུར་སློབ་སྦྱོང་སྤྲོད་རྒྱུའི་ལས་འགན་ཡོད་ན་ཡང་། རྩ་བའི་སོ་སོའི་བསམ་བློ་ཇི་ཙམ་གྱི་གནས་ཚད་མཐོ་བ་དང༌། གུ་ཡངས་པ་ཞིག་བྱུང་ན་དེའི་ཚོད་ཀྱིས་སོ་སོར་བློ་ལྟ་མཁན་ཕྲུ་གུ་ཚོར་ཞར་དང་ཞོར་ལ་ལམ་སྟོན་བྱེད་ཕྱོགས་ཡོང་གི་རེད་བསམ་གྱི་འདུག དེ་ཧ་ཅང་གལ་ཆེན་པོ་རེད། དེ་རྒྱུ་མཚན་གཅིག་ཡིན།

དེ་ནས་རྩ་བའི་རྒྱུ་མཚན་གཞན་ཞིག་ནི་བར་ལམ་འཛམ་གླིང་གི་དུས་རབས་འཕོ་འགྱུར་འགྲོ་གི་ཡོད་པ་དང༌། དུས་རབས་རེ་རེའི་མི་དེ་དག་ཧ་ལམ་ལོ་བཅུ་གྲངས་ནང་དུ་འགྱུར་བ་འགྲོ་གི་ཡོད་ལ། དེ་ལས་མགྱོགས་པ་ལོ་གཅིག་གཉིས་ནང་ལའང་འགྱུར་བ་འགྲོ་གི་རེད། དེ་ལྟའི་དུས་ཚོད་ལ་ང་རང་བོད་པ་ཚོ་ནི་དེ་བས་ཀྱང་འགྱུར་བ་ཆེན་པོ་འགྲོ་གི་ཡོད། འགྱུར་བ་ཕྱིན་པའི་སྐབས་ལ་གནས་ཚུལ་དེ་བསམ་བློས་རྗེས་ཟིན་པ་ཞིག་དགོས་ཀྱི་ཡོད་པ་དང༌། དངོས་ཡོད་གནས་ཚུལ་དེ་ལ་གཞིགས་པའི་མཐའ་གཉིས་སུ་མ་ལྷུང་བའི་ཐོག་ནས་ང་ཚོ་འཚོ་ཐབས་བསམ་བློ་གཏོང་དགོས་པ་ལས། ང་རང་ཚོར་བདེན་པ་ཡོད་པའི་དཔའ་བློ་ཁོག་ཅིག་དང༌། ལྷག་བསམ་གཅིག་པུས་འདང་གི་མེད། དངོས་ཡོད་གནས་ཚུལ་ལ་རན་པ་ཞིག་དགོས།

དཔེར་ན། ང་ལ་ཆ་བཞག་ན། གནས་ཚུལ་གང་སར་དོ་སྣང་བྱས་ནས་བལྟས་པའི་སྐབས་སུ་བསམ་བློ་མང་པོ་ཞིག་འཁོར་གྱི་འདུག དེ་ལྟ་བུའི་བསམ་བློ་འཁོར་བའི་ནང་ཏན་ཏན་ལེགས་ཆ་ཡོད་ལ། དངོས་ཡོད་གནས་ཚུལ་དང་མ་མཐུན་པ་དང༌། སོ་སོའི་ཉམས་མྱོང་གིས་མ་འདང་བའི་སྐྱོན་ཡང་མང་པོ་ཡོད། དཔེར་ན། ང་རང་ཚོ་དཔེ་ཆ་བ་ཚོས་ཤེས་གསལ་ལྟར། རྩོད་པ་རྩོད་པའི་སྐབས་ལ་ཅི་ཙམ་གྱིས་མཐའ་དཔྱོད་མང་བ་དེ་ཙམ་གྱིས་ངེས་པ་རྙེད་རྒྱུ་ལེགས་པ་ལྟ་བུ་སྟེ། དཔེར་ན། ཡིག་ཆ་མང་ཆེ་བའི་ནང་ལ། གཞན་ལུགས་དགག་པ། རང་ལུགས་བཞག་པ། རྩོད་པ་སྤོང་བ་བཅས་དགག་བཞག་སྤོང་གསུམ་གྱི་རྣམ་གཞག་བཤད་ཡོད། ཅི་ཙམ་དགག་བཞག་སྤོང་གསུམ་གྱི་རྣམ་གཞག་མང་བའི་ཚོད་ཀྱིས་རང་ལུགས་ལ་ངེས་པ་ཆེན་པོ་རྙེད་ཐུབ་ཅིང་། དེ་ལྟར་མིན་པའི་སྤམ་བཤད་ཅིག་ཡིན་ན་དེའི་ཚོད་ཙམ་ལས་ཡོང་ཐབས་མེད། སོ་སོའི་དགེ་སྐྱོན་གྱི་ཕྱོགས་མང་པོར་བསམ་བློ་བཏང་ནས་བསམ་བློ་འདྲ་མིན་ཇི་ཙམ་མང་བ་འཁོར་ན་དེའི་ཚོད་ཀྱིས་ཕན་ཐོགས་ཡོང་རྒྱུ་རེད་བསམ་གྱི་འདུག

ཁ༽ ༸རྒྱལ་བའི་དགོངས་བཞེད་དང་། བོད་རིགས་ཀྱི་ཐུགས་སྣང་།

ཕྱི་རྒྱལ་ལ་སོགས་པའི་མི་མང་པོར་ཐུག ཁོང་ཚོས་སྐད་ཆ་འདྲ་མིན་དྲིས། དཔེར་ན་ང་ལ་༸རྒྱལ་བ་རིན་པོ་ཆེས་སྐྱེ་བ་སྔོན་མ་དྲན་གྱི་འདུག་གམ་ཟེར་བ་དང་། ཉིན་གཅིག་ལ་ཉམས་ལེན་གང་ཞིག་བྱེད་ཀྱི་ཡོད་དམ་ཟེར་བ། བསམ་བློ་གང་ཞིག་འཁོར་གྱི་འདུག་གམ་ཟེར་བ། དེ་བཞིན་༸རྒྱལ་བ་སྐུ་ཕྲེང་བཅུ་བཞི་པ་ཤི་ན་སྐུ་ཕྲེང་བཅོ་ལྔ་པ་ཡོང་གི་ཡོད་མེད་སོགས་ལས་བརྩམས་ཏེ་དྲི་བ་མང་པོ་ཡོང་གི་འདུག ཁོ་རང་ཚོས་འཚེར་སྣང་དང་བཅས་ཏེ་འདྲི་བཞིན་འདུག གང་ལྟར་ཡང་སྙིང་སྐད་ཆ་འདྲ་མིན་འདྲི་སྐབས་དེ་གའི་གནས་ལུགས་དང་འཚམས་པའི་འགྲེལ་བཤད་ཅིག་རྒྱག་གི་ཡོད། དེ་ལྟར་རྒྱག་སྐབས་ཁོང་ཚོས་༸རྒྱལ་བ་རིན་པོ་ཆེའི་བསམ་ཚུལ་གང་འདྲ་ཞིག་ཡོད་པ་དང༌། རྒྱལ་བ་རིན་པོ་ཆེའི་འཕྲལ་ཕུགས་ཀྱི་བསམ་བློ་གང་ཞིག་ཡོད་པ་དེ་དག་ཤེས་རྟོགས་ཐུབ་ཀྱི་ཡོད། ཡི་གེའི་ནང་ལའང་འགོད་ཐུབ་ཀྱི་ཡོད།

ཚུར་ཕྱོགས་ང་ཚོ་བོད་རིགས་ནང་ལ་ཆ་བཞག་ན་ཤེས་ཀྱི་མེད་ལ། ཚུར་འདྲི་མཁན་མ་བྱུང་ན་ངོས་ནས་ཡས་ཡས་དྲན་གྱི་འདུག མས་མས་དྲན་གྱི་འདུག་ཅེས་བརྗོད་མི་ཤེས། གལ་ཏེ་དེ་ལྟར་བརྗོད་ཚེ་༸རྒྱལ་བ་རིན་པོ་ཆེ་བསམ་བློ་བདེ་པོ་རང་མེད་པ་འདྲ་འདུག བསམ་བློའི་སྨན་ཁང་ལ་འཁྲིད་དགོས་ཀྱི་མེད་དམ་སྙམ་པ་དྲན་སྲིད། ཚོགས་འདུ་འདྲ་ཚུགས་ནས་སྐད་ཆ་བཤད་པའི་སྐབས་ལ་ནི་ཁོ་རང་འབྲེལ་ཡོད་ཀྱི་སྐད་ཆ་ཤོད་རྒྱུ་ལས་དེ་ལྷག་བཤད་དོན་མེད། དེ་ལྟར་ལ་བརྟེན་ནས་རང་ཉིད་ཀྱི་བསམ་བློ་ངོ་མ་དེ་ཐོན་གྱི་མེད། མ་ཐོན་ན་ཤེས་ཐབས་མེད།

ཁྱེད་རང་ཚོ་ཚང་མར་གཞན་སེམས་ཤེས་པའི་མངོན་ཤེས་ཡོད་ན་འགྲིགས། འོན་ཀྱང་དེ་ནི་མེད། ང་བོད་པ་ཡིན་ལ། ད་ལྟ་༸རྒྱལ་བ་རིན་པོ་ཆེའི་མིང་འཁྱེར་ནས་བོད་པའི་འགོ་འཁྲིད་ཀྱི་ཡོད། དཔེར་ན་ངས་སྐྱེ་བ་བླངས་པ་འདི་ཕལ་ཆེར་བོད་པའི་དོན་དག་ལ་སྐྱེས་པ་ལྟ་བུ་རེད། དེས་ན་ངས་ཤ་ཚ་ན་བོད་པར་ཤ་ཚ་བ་ལས་གཞན་སུ་ཞིག་ལ་ཚ། སྤྱིར་སེམས་ཅན་ཐམས་ཅད་གཉེན་དུ་བལྟ་དགོས་པ་དང༌། སེམས་ཅན་ཐམས་ཅད་བསམ་དགོས་ཀྱང༌། སྒོས་སུ་བོད་འབངས་ཀྱི་སེམས་ཅན་དེ་དག་གི་ཆེད་དུ་ང་སྐྱེས་པ་ཞིག་ཆགས་ཡོད་པས་ངས་ཤ་སུ་ལ་ཚ་ཞེ་ན་བོད་པ་རྣམས་ལ་ཚ་དགོས། འོན་ཀྱང་ཤ་ཚ་སའི་ཡུལ་དེ་དག་གིས་༸རྒྱལ་བ་རིན་པོ་ཆེའི་བསམ་བློར་གང་ཡོད་ཤེས་ཀྱི་མེད། གཞན་རྣམས་ཀྱིས་༸རྒྱལ་བ་རིན་པོ་ཆེའི་བསམ་བློ་གང་འདྲ་ཞིག་ཡོད་པ་དཔྱིས་ཕྱིན་པར་ཤེས་ཀྱི་ཡོད། དེ་ནི་ག་ཕྱི་ག་ལོག་མ་མིན་ནམ།

དཔེར་ན། ཁྱེད་རང་ཚོ་བོད་རིགས་ནང་ནས་༸རྒྱལ་བ་རིན་པོ་ཆེའི་བསམ་བློ་གང་འདྲ་ཞིག་ཡོད་པ་དང༌། ཆོས་ཀྱི་ཐོག་ནས་༸རྒྱལ་བ་རིན་པོ་ཆེའི་བསམ་བློ་གང་འདྲ་ཡོད་པ། སྲིད་ཀྱི་ཐོག་ནས་བསམ་བློ་གང་འདྲ་ཡོད་པ། སྤྱི་ཚོགས་ཀྱི་གནས་ཚུལ་ཐོག་བསམ་བློ་གང་འདྲ་ཞིག་ཡོད་མེད་གལ་སྲིད་ཁྱེད་རང་ཚོའི་ནང་ཕྲུ་གུ་གཞོན་པ་ཞིག་གི་བསམ་བློའི་ནང་ཤེས་འདོད་ཡོད་པ་དང༌། ད་ལྟའི་གནས་སྐབས་ལ་རྩད་གཅོད་བྱེད་དགོས་བྱུང་ན། ༸རྒྱལ་བ་རིན་པོ་ཆེ་ཐུག་མྱོང་བའི་ཕྱི་མི་གཅིག་གིས་དྲི་བ་དྲིས་ལན་བྱས་པའི་རྩོམ་བྲིས་ཨིན་ཇིའི་ཡི་གེ་ཞིག་ལ་བལྟས་ན་མ་གཏོགས་ཕལ་ཆེར་ཤེས་ཀྱི་མ་རེད། བོད་ཡིག་ནང་ལ་སྤྱིར་བཏང་གཞིས་སྒར་ཁག་ཏུ་སྐད་ཆ་བཤད་པ་དེ་རིགས་ཕྲན་བུ་ཞིག་ལས་གཞན་ཤེས་ཐབས་མེད་པ་རེད། གོ་ལྡོག་ནས་ཤེས་དགོས་མཁན་ཚོས་མ་ཤེས། གནས་ཚུལ་འབྲེལ་བ་དེ་ཙམ་མེད་མཁན་དག་གིས་ཤེས་པ་དེ་འོས་པོ་དང༌འཇུག་པོ་ཞིག་མི་འདུག

ངས་བར་ལམ་དེ་འདྲ་ཞིག་དྲན་ཡོང་གི་འདུག དཔེར་ན། ཕྲུ་གུ་སློབ་གྲྭ་བ་གཅིག་གིས་གནས་ཚུལ་ཞིག་མཐོང་སྟེ། ༸རྒྱལ་བ་རིན་པོ་ཆེས་ཁ་སང་འདི་འདྲ་གསུངས་འདུག ཕྱི་རྒྱལ་ཞིག་ལ་འདི་ལྟར་གསུངས་འདུག འདི་གང་འདྲ་ཡིན་ནམ་བསམས་ནས་ཁོའི་བསམ་བློར་ཤེས་འདོད་ཅིག་བྱུང་ནས་སློབ་སྤྱི་དང་། ཡང་ན་དགེ་རྒན་ཞིག་ལ་དེ་གང་འདྲ་ཡིན་ནམ་ཞེས་དྲིས་ན་ཤེས་མ་བྱུང་ཞེས་བརྗོད་རྒྱུ་ལས་མེད། ཁྱེད་རང་ཚོ་མང་ཆེ་བས་སྐབས་དེར་བསམ་བློ་དེའི་ཡོང་སའི་གཞི་རྩ་ཁོ་རང་ཤེས་ཀྱི་མ་རེད། གནས་ཚུལ་འདི་གོ་ལྡོག་པའི་སྐྱོན་འདུག་བསམ་པ་དྲན་བྱུང༌།

གནས་ཚུལ་ཤེས་པར་བྱེད་པའི་ཐབས་ཤེས་ཕྱོགས་གཅིག་ནས་སྐད་ཆ་བཤད་པ་དེ་རིགས་ཡི་གེའི་ཐོག་བཀོད་ནས་ཕར་ཚུར་ལྟ་ཀློག་བྱེད་རྒྱུ་དེ་ཐབས་ཤེས་གཅིག་རེད། ཐབས་ཤེས་དྲག་ཤོས་དང༌། ལས་སླ་ཤོས་ནི་འདི་ལྟར་མཉམ་དུ་འཛོམས་པའི་སྐབས་ལ་གྲོས་སྡུར་སྐད་ཆ་བཤད་ན། ང་དེར་སྤམ་ཤོར་རྒྱུ་དང༌། ངོ་ཚ་རྒྱུ་གང་ཡང་མི་འདུག ངས་ཤེས་པ་ནི་ཤེས་པ་རེད། མ་ཤེས་པ་ནི་མ་ཤེས་པ་རེད། སོ་སོའི་བསམ་ཚུལ་གང་ཞིག་ཡོད་པ་དེ་ཐག་ཆོད་པ་ནི་ཆོད་པ་རེད། ཐག་མ་ཆོད་པ་ནི་མ་ཆོད་པ་རེད། ང་རང་ཚོ་ཚང་མ་ནང་ཁུལ་རེད། འདི་ལྟར་ཐུག་འཕྲད་སྐབས་དྲི་བ་དྲིས་ལན་ལྟ་བུ་བྱས་ན་ཡག་པོ་ཡོང་གི་རེད་བསམ་པ་ངས་དེ་ལྟར་དྲན་གྱི་ཡོད། དེ་ཡང་དངོས་ཡོད་གནས་ཚུལ་ལ་རན་དང་མ་རན་གྱི་དགེ་སྐྱོན་ལྟ་བུ་ཡོང་སྲིད། དེར་བརྟེན་བཀའ་ཤག་དང་ཚོགས་གཙོ་གཉིས་ཡར་ཕེབས་ནས་སྐུ་སྒེར་ཡིག་ཚང་གི་ལས་ཀ་བྱེད་མཁན་ཚོ་མཉམ་དུ་གོ་སྡུར་བྱས། དེ་ལ་དགེ་སྐྱོན་འདྲ་མིན་གང་ཞིག་འདུག་ཅེས་ཞུས་པར་ཚང་མའི་དགོངས་འཆར་ལ་ཡག་པོ་འདུག་གསུང་གི་འདུག དེ་གནས་ལུགས་འགྲེལ་བཤད་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༣ ཟླ་ ༡ ཚེས་ ༤ ཉིན་ལྡི་ལི་གསར་པའི་ཨ་ཤོ་ཀའི་མགྲོན་ཁང་དུ། ལྡི་ལིར་ཡོད་པའི་བོད་ཀྱི་མཐོ་རིམ་སློབ་ཕྲུག་ཚོར་སྩལ་བའི་བཀའ་སློབ།

ཀ༽ ཤེས་ཡོན་གྱི་ཆ་རྐྱེན་དང་། རྩ་བའི་ལྷག་བསམ།

ཚང་མར་བཀྲ་ཤིས་བདེ་ལེགས་ཡོད། ད་ལྟ་ང་འདིར་འབྱོར་བའི་སྐབས་ལ། ཁྱེད་རང་ཚོ་མཐོ་སློབ་ཏུ་ཡོད་པ་རྣམས་ཐུག་ན་བསམ་པ་བྱུང༌། དེའི་ཞོར་ལ་ལྡི་ལིར་སློབ་སྦྱོང་དུ་ཡོད་པ་གཞན་དག་ཁ་ཤས་ཀྱང་མཉམ་དུ་འཛོམས་པ་ཡག་པོ་བྱུང་འདུག ང་རང་ཚོ་འཛམ་བུ་གླིང་འདིའི་སྒང་ལ་མིའི་ནུས་པ་ཆ་ཚང་ཞིག་བེད་སྤྱོད་བྱེད་ཐུབ་པ་ཡོང་བ་ལ་ཤེས་ཡོན་དགོས་པས་ཤེས་ཡོན་ཧ་ཅང་གལ་ཆེན་པོ་རེད། ཡིན་ནའང་ཤེས་ཡོན་ཞེས་པ་དེ་ཉི་མ་གཅིག་ལ་འགྲུབ་ཐུབ་ཐབས་མེད་པར་ལོ་ནས་ལོ་བསྟུད་དེ་འབད་བརྩོན་བྱས་ནས་ཡོང་དགོས་པ་ཞིག་ཡིན་སྟབས། སྔོན་མ་ང་ཚོ་མ་སུ་རིའི་སློབ་གྲྭས་མཚོན་པའི་སློབ་གྲྭ་དེ་དག་ཐོག་མར་ཚུགས་སྐབས། ཁྱེད་རང་ཚོ་ཕྲུ་གུ་ཆུང་ཆུང་རྣམས་མཐོང་སྐབས། འདི་ཚོ་མ་ལོངས་བར་དུ་ཇི་ཙམ་འགོར་ཡོང་ངམ། དེའི་གོང་དུ་མགྱོགས་པོའི་སྔོན་ལ་རླབས་ཆེན་གྱི་གནས་ཚུལ་གང་འདྲ་ཞིག་ཡོང་བསམ་པ་བློ་ལ་ཤར་གྱི་ཡོད་ཀྱང་། ད་ཆ་ཁྱེད་རང་ཚོ་མཐོ་སློབ་ནང་དུ་ཕྱིན། གང་ལྟར་མིའི་ཚད་ལོངས། དེ་སྔ་གཅེས་པོ་བྱས་ཏེ་བཏབ་པའི་ས་བོན་ལ་ད་ཆ་འབྲས་བུ་གཞི་ནས་སྨིན་ཏེ་འཚར་ལོངས་བྱས་ཡོང་སྐབས་སེམས་ནང་དགའ་པོ་དང༌། སྤོབས་པ་རྙེད་ཀྱི་འདུག དེས་ན་དེ་རིང་འདིར་ཐུག་ན་བསམ་པའི་བསམ་ཚུལ་འདི་ཡིན། གཞན་དག་དམིགས་ཡུལ་ཞུ་རྒྱུ་མི་འདུག ཁྱེད་རང་ཚོ་ཚང་མར་བཀྲ་ཤིས་བདེ་ལེགས་ཟེར་རྒྱུ་ཡིན།

རང་ཉིད་ཀྱི་སློབ་སྦྱོང་སྐབས་སུ་གང་བབས་ཀྱི་སློབ་ཚན་མི་འདྲ་བ་རེ་ཡོད་ངེས་ལ། དེ་དག་ཐོག་གཟབ་ནན་བྱས་ཏེ་སྦྱོང་དགོས། སློབ་སྦྱོང་ནི་ཆ་རྐྱེན་གཅིག་རེད་དམ་ཟེར་ན་ཆ་རྐྱེན་གཅིག་རེད། འོན་ཀྱང་དེ་གཅིག་པུས་ཕལ་ཆེར་ལྡེང་ཐབས་མེད། རྩ་བའི་ལྷག་བསམ་དག་པོ་ཞིག་བྱུང་ན། དེ་གཉིས་ཟུང་དུ་སྦྲེལ་ནས་དངོས་གནས་རང་ལ་ཡང་མི་ཚེ་དོན་དང་ལྡན་པ་ཞིག་དང༌། གཞན་ལའང་ཕན་ཐོགས་ཡོང་བ་ཞིག་བྱེད་ཐུབ། ཤེས་ཡོན་གཅིག་པུ་ལས་རྩ་བའི་ལྷག་བསམ་དག་པོ་མེད་ན་དེ་ནི་གནས་ཚུལ་ཁག་པོ་རེད། ཤེས་ཡོན་གཅིག་པུས་གྲོད་ཁོག་རྒྱག་པ་དང༌། ཤེས་ཡོན་གཅིག་པུས་འགྲིག་རྒྱུ་ཁག་པོ་ཡིན་པས། ལྷག་བསམ་དག་པོ་བྱེད་རྒྱུ་ཧ་ཅང་གལ་ཆེན་པོ་རེད།

ལྷག་བསམ་ཞེས་པ་ཚིག་གཉིས་ཡིན་ནའང་། ང་ཚོར་གལ་གནད་ཆེ་ཤོས་གང་ཡོད་དམ། ད་ལྟའི་དུས་སུ་ཕྱོགས་གཅིག་ནས་ང་རང་ཚོ་མི་ཡིན་བསམ་པ་ཞིག་དང༌། ང་རང་ཚོ་མི་ཡིན་པར་བརྟེན་སྔོན་ལ་སེམས་ཅན་ཐམས་ཅད་ཇི་ལྟར་ཡང་། མིའི་རིགས་ཚང་མར་མིའི་རིན་ཐང་དང༌། མི་ཟེར་བ་རྩ་ཆེན་པོ་ཡིན་པའི་བསམ་བློ་སྐྱེ་རྒྱུ་དེ་གལ་ཆེན་པོ་མིན་ནམ་བསམ་གྱི་འདུག དེ་ཡོད་ན་རང་ཉིད་ཙམ་མིན་པར་རང་ཉིད་ལྟར་འཚོ་བ་མྱོང་མཁན། དཔེར་ན། གཏམ་ངན་པ་ཅིག་ཡིན་ན་མི་བཟོད་ཅིང་། བཟང་པོ་ཞིག་ཡིན་ན་ཇི་ཙམ་བྱུང་ཡང་དགོས་པ་དེ་ནི་རང་ཉིད་ལ་ཡོད་པ་བཞིན་མི་ཚང་མ་གཅིག་མཚུངས་ཡིན། དེར་བརྟེན་རང་ངོས་ནས་དེ་ལ་རོགས་རམ་བྱས་ན་ཁོ་དགའ་པོ་ཡོང་བ་དང་། ངས་ཁོ་ལ་བསམ་གནག་བྱས་ན་ཁོ་དགའ་གི་མ་རེད་བསམ་ནས། མི་ཚང་མ་གཅིག་མཚུངས་ཡིན་པའི་བསམ་བློ་དེ་གལ་ཆེན་པོ་རེད།

ཁ༽ མི་ཚེའི་སྙིང་པོ་དང་། རིན་ཐང་བྲལ་བའི་དངོས་པོ།

དེང་སང་འཛམ་བུ་གླིང་འདིའི་སྒང་ལ་རྙོག་དྲ་མང་པོ་ཡོད། གཙོ་ཆེ་ཤོས་རྙོག་དྲ་གང་གི་ཐོག་ནས་ཡོང་གི་ཡོད་དམ་ཟེར་ན། རང་ཉིད་གཅིག་པུའི་བསམ་བློ་དང་། རང་ཉིད་གཅིག་པུའི་ཁེ་ཕན་གྱི་དོན་དུ་གཞན་བེད་སྤྱོད་བྱེད་པ་ལས། བདེ་བ་འདོད་པ་དང༌། སྡུག་བསྔལ་མི་འདོད་པའི་ཚོར་བ་རང་ལ་ཡོད་པ་བཞིན་གཞན་ལའང་ཡོད་པ་བསམ་མ་ཐུབ་པའི་ཐོག་ནས་མི་གཞན་ལ་གུས་བརྩི་དང༌། གཞན་ལ་དགའ་ཞེན་བྱེད་པའི་བསམ་བློའི་རིགས་བརླགས་ནས་འཛམ་གླིང་འདིའི་སྟེང་དུ་རྙོག་དྲ་མང་པོ་ཡོང་གི་ཡོད། སྐབས་རེ་དེ་དག་གི་ཐོག་ཏུ་བསམ་བློ་གཏོང་སྐབས་དངོས་གནས་འཇིགས་སྣང་སླེབས་ཡོང་གི་འདུག འཛམ་གླིང་འདིའི་ཐོག་ཏུ་ང་ཚོས་ཡར་རྒྱས་མང་པོ་ཞིག་གཏོང་བཞིན་ཡོད། དེ་མཚུངས་འཛུགས་སྐྲུན་བྱེད་ཀྱི་ཡོད་ལ། ཟླ་བའི་སྟེང་དུ་འགྲོ་བ་སོགས་བྱེད་ཀྱི་ཡོད། འོན་ཀྱང༌ཚུར་ཕྱོགས་འདིར་ང་ཚོར་སྐྱེས་ནས་མ་ཤི་བར་དུ་སྡོད་སའི་འཛམ་གླིང་འདིའི་ནང་དུ་དངོས་གནས་དྲང་གནས་གཅིག་གིས་གཅིག་ལ་ཤ་ཚའི་བསམ་བློ་དེ་བརླག་པ་ཡིན་ན། འཛམ་བུ་གླིང་འདིའི་སྒང་ལ་ཧ་ལམ་མི་ཚེ་འདི་སྙིང་པོ་མེད་པ་ཆགས་རྒྱུའི་ཉེན་ཁ་ཡོད། ངོས་རང་འདི་ལྟར་དྲན་གྱི་འདུག དེ་ལྟར་ཡིན་མིན་ལ་རང་ཉིད་ཀྱིས་བསམ་བློ་གཏོང་དགོས། དངོས་གནས་གཞན་ལ་ཤ་ཚའི་བསམ་བློ་དང༌། སེམས་པ་བཟང་པོའི་བསམ་བློ་འདི་རིན་ཐང་བྲལ་བའི་དངོས་པོ་ཡིན། དེ་ཤིན་ཏུ་གལ་ཆེན་པོ་རེད།

ངས་ཆོས་བྱེད་དགོས་ཞེས་བརྗོད་ཀྱི་མེད་ལ། ཆོས་པའི་ཐོག་ནས་ཀྱང་སྐད་ཆ་ཤོད་ཀྱི་མེད། འདི་རིགས་ནི་ང་རང་ཚོར་ཁ་ཡོད་ལག་ཡོད་ཀྱི་གནས་ཚུལ་ཞིག་ཡིན། དཔེར་ན། རང་ཉིད་ཀྱི་རོགས་པ་ཁྱིམ་མཚེས་བཟང་པོ་ཞིག་ཡོད་ན། རང་གཞན་ཚང་མ་སྐྱིད་པོ་ཡོང་ངེས་ཡིན། ཇི་ཙམ་གྱི་སེམས་པ་བཟང་པོ་ཡོད་པའི་ཚོད་ཀྱིས་རང་ཉིད་ཞོགས་པ་ལངས་པ་ནས་དགོང་དྲོ་མ་ཉལ་བར་དུ་སེམས་པ་སྐྱིད་པོ་བྱས་ཏེ་ཉིན་མ་གཅིག་བསྐྱལ་ན་དེའི་དགོང་དྲོ་སོ་སོ་སེམས་སྐྱིད་པོ་ཡོང་ངེས་ཡིན། དེ་ཡང་གདོང་པ་འཛུམ་ཤིག་ཤིག་དང་། ངག་ནས་སྐད་ཆ་ཡང་སྙན་པོ་ཐོན་པ། དེ་འདྲ་ཞིག་གིས་ཉིན་གཅིག་བསྐྱལ་བའི་མཇུག་ཏུ་དགོང་དྲོ་ཉལ་ཁར་བློ་བག་ཕེབས་པོ། སེམས་སྐྱིད་པོ་ཡོང་ངེས་ཡིན།

དེ་མིན་ཉི་མ་དེའི་རིང་ལ་ཞོགས་པ་ནས་སེམས་ངན་འཆང་སྟེ་གཞན་ལ་རྒྱག་རེས་བརྒྱབ། མི་ལ་ཁ་དགྲ་རྣ་དགྲ་བསགས་ནས་ཉི་མ་བསྐྱལ་ཚེ། དཔེར་ན། རྒྱག་རེས་བརྒྱབ་ནས་མི་གཅིག་གི་མགོ་ལ་ཁུ་ཚུར་དང་། དབྱུག་པ་སོགས་གཞུས་ནས་རང་ཉིད་ལ་རྒྱལ་ཁ་ཐོབ་ནའང་དགོང་དྲོ་སྐྱིད་པོ་དེ་ཙམ་ཡོང་གི་མ་རེད། སོ་སོའི་སེམས་ནང་ལ་མ་བདེ་ཤིག་ཤིག་དང་། གྲང་སྟོང་སྟོང་ཞིག་ཡོང་ངེས་ཡིན། གང་ཞིག་བྱས་སམ་སྙམ་ནས་བསམ་བློ་གཏོང་སྐབས། གོང་དུ་གཞན་ལ་རྒྱག་རེས་བརྒྱབ་པ་དེས་མ་སྐྱིད་པ་བྱུང་བ་རེད། རང་ཉིད་ཀྱིས་སེམས་བཟང་མ་བྱས་པར་སེམས་ངན་བཅངས་ན་རང་ཉིད་སྐྱིད་པོ་ཡོང་ཐབས་མེད། དེ་བཞིན་ཇི་ཙམ་གྱི་རང་ཉིད་ལ་སེམས་བཟང་པོ་ཡོད་པ་ལྟར་རོགས་པ་རྣམས་ཀྱང་སེམས་སྐྱིད་པོ། ནང་ཚགས་བག་ཕེབས་པོ། ཆུ་རྐྱང་ཞིག་ལས་འཐུང་རྒྱུ་མེད་ཀྱང་ཧ་ཧ་ཧུ་ཧུ་ངང་ནས་འཐུང་རྒྱུ་ཡོང་ངེས་ཡིན།

གཅིག་གིས་གཅིག་ལ་མ་དགའ་བ་དང་། གཅིག་གིས་གཅིག་ལ་མཐོ་གནོན་ཕྲག་དོག་ཐོག་ཏུ་གནས་ན། དངོས་གནས་ཁ་ལ་ཆང་རག་རིན་གོང་ཆེན་པོ་ཞིག་བཏུང་ནའང་བྲོ་བ་གང་ཡང་མེད། དེ་དག་ནི་ངའི་བསམ་ཚུལ་རེད། བདེན་མིན་ཁྱེད་རང་ཚོས་བསམ་བློ་གཏོང་རྒྱུ་ལས་ངས་ཐག་གཅོད་བྱེད་རྒྱུ་མིན། མི་ལ་རིན་ཐང་བྲལ་བའི་དངོས་པོ་ཞིག་ཡོད་པ་ནི་སེམས་བཟང་པོ་འདི་ཡིན། དེ་ནི་དངོས་གནས་རིན་ཐང་བྲལ་བའི་དངོས་པོ་ཡིན་ཞིང་། སྨན་ཁང་ནང་ནས་སྨན་བཏང་སྟེ་སེམས་བཟང་པོ་བཟོ་རྒྱུ་མེད་ལ། ཁྲོམ་ནས་སེམས་བཟང་པོ་ཞིག་ཉོ་རྒྱུ་ཡང་མེད། དེ་ནི་རང་ཉིད་ཀྱིས་བསམ་བློ་བཏང་ནས་སེམས་བཟང་པོ་ཞིག་བཟོ་རྒྱུ་རེད། ང་དེ་འདྲ་དྲན་གྱི་འདུག སེམས་བཟང་པོ་ཞིག་བྱུང་ན་རང་ཉིད་ལ་ཕན་པ་མ་ཟད། གཞན་ལའང་ཡང་ཕན་པ་དང་། མི་ཚེ་དོན་དང་ལྡན་པ་ཡོང་ངེས་ཡིན། རིན་ཐང་བྲལ་བའི་དངོས་པོ་གཞན་ཞིག་ནི་ལྷག་བསམ་ཡིན་ལ། དེ་ཡང་ཧ་ཅང་གལ་ཆེན་པོར་མཐོང་གི་འདུག དེ་ཡང་ང་ཚོ་བོད་པ་ཡིན་པའི་ཆ་ནས་བཤད་པ་མ་ཡིན་པར། སྤྱིར་བཏང་མི་ཞིག་ཡིན་པ་དང༌། རང་ཉིད་མིའི་རིགས་སུ་སྐྱེས་ནས་རང་ཉིད་མ་ཤི་བར་དུ་མི་དང་མཉམ་དུ་གཤིབས་ནས་འཚོ་དགོས་སྟབས། མི་དང་མཉམ་དུ་འགྲོགས་པའི་རིང་ལ་མི་ལ་བརྩི་སྟངས་དང༌། བལྟ་སྟངས་སོགས་བཟང་པོ་ཞིག་བྱུང་ན་རང་ཉིད་ཀྱི་མི་ཚེ་དེ་སྐྱིད་པོ་ཞིག་ཡོང་གི་རེད། ཐེག་པ་ཆེན་པོའི་ཆོས་ཀྱི་ཐོག་ནས་བཤད་ན་མི་གཅིག་པུ་མིན་པར་སེམས་ཅན་ཐམས་ཅད་ཀྱི་དོན་ལ་བསམ་བློ་གཏོང་དགོས། ལྷག་བསམ་གྱི་ཡོང་སའི་རྩ་བ་འདི་རེད།

ག༽ གཞིས་བཞུགས་ཀྱི་དཀའ་སྡུག་དང་། བཙན་བྱོལ་བའི་གནས་བབ།

དེ་ནས་བྱེ་བྲག་ང་ཚོ་བོད་རིགས་ཡིན་ལ། ང་ཚོ་ཕྱོགས་གཅིག་ནས་རང་གི་ལུང་པ་དང་བྲལ་ནས་མི་ཡུལ་རྒྱ་གར་ལུང་པའི་ནང་སློབ་སྦྱོང་བྱས་ཏེ་ཁྱེད་རང་ཚོ་འཚར་ལོངས་བྱུང་ཞིང་། ང་རང་ཚོ་རྒྱ་གར་ལུང་པའི་ནང་ལ་ལྟ་སྐོར་རམ་གནས་སྐོར་དང༌། དགའ་པོ་སྐྱིད་པོའི་དོན་ལ་ཡོང་བ་རེད་དམ་ཞེ་ན་དེ་ལྟར་མིན། སོ་སོའི་ལུང་པར་གནས་མ་ཐུབ་པའམ། སྡོད་མ་ཐུབ་པའི་གནས་ཚུལ་ཆགས་ཏེ་རང་གི་ལུང་པ་དེ་མི་འདོད་བཞིན་དུ་བྲལ་དགོས་པའི་གནས་ཚུལ་ཐབས་སྡུག་པོ་དེ་འདྲ་ཞིག་ཆགས་པ་ལས། ང་ཚོ་ཡག་དྲགས་ནས་ཡོང་བ་དེ་ལྟར་མིན། ང་རང་ཚོ་སོ་སོའི་ལུང་པ་བྲལ་བ་ཙམ་ཞིག་ཡིན་ན་དེ་ཙམ་ཧ་ལས་རྒྱུ་གང་ཡང་མེད།

ཁྱེད་རང་ཚོ་ཐོག་མར་སློབ་སྦྱོང་འགོ་བཙུགས་པ་ནས་བཟུང་དུས་ད་ལྟ་བར་དུ་ལོ་ ༡༣-༡༤ ཙམ་ཕྱིན་པ་རེད། ཁྱེད་རང་ཚོ་འཛིན་གྲྭ་ཚུགས་དུས་འཛིན་གྲྭ་ཚོགས། གུང་སེང་བཏང་དུས་གུང་སེང་བཏང༌། རྩེད་མོ་རྩེ་དུས་རྩེད་མོ་རྩེས། སྐབས་རེ་ཡིག་ཚད་བཏང༌། དེ་ལྟའི་མུར་ལོ་དེ་དག་ལས་སླ་པོར་འཁྱོལ་ཡོད་ཀྱང་། གཙོ་ཆེ་ཤོས་བོད་ནང་ལ་ཡོད་པའི་མི་རྣམས་དངོས་གནས་དྲང་གནས་སྲོག་གི་ཉེན་ཁ་ཡོད་པའི་དངངས་སྐྲག་གི་འོག་ནས་ལོ་དེ་ཙམ་མི་ཚེ་སྐྱེལ་དགོས་བྱུང་ན་ཧ་ཅང་ཁག་པོ་རེད། དངོས་གནས་ཟ་འདོད་པའི་ལྟོ་ཆས་ཤིག་དང༌། འཐུང་འདོད་པའི་བཏུང་བ་ཞིག་ཁ་ལ་མ་རག་པའི་ཐོག་ལ། ད་དུང་སྲོག་གི་ཉེན་ཁ་དེ་མཇིང་པའི་སྒང་ལ་འཁུར་ནས་ལོ་མང་པོ་དེ་ཙམ་སྐྱེལ་དགོས་པ་དེ་ལས་སླ་པོ་ག་ལ་ཡོད། དེ་དག་ཁྱེད་རང་ཚོས་ཤེས་ངེས་ཡིན། ལོ་དེ་དག་རིང་དངོས་གནས་བོད་ནང་གི་གནས་ཚུལ་དེ་ཉམ་ཐག་འུ་ཐུག་ཞིག་གི་ནང་དུ་ཕྱིན་པ་རེད།

ད་དུང་གནས་ཚུལ་འདི་འདྲ་ཞིག་གི་འོག་ལ་གནས་པའི་རྒྱ་ཆེའི་མི་མང་དེ་རྣམས་ནས་༸རྒྱལ་བ་རིན་པོ་ཆེ་ཐེ་བས་རང་དབང་ལུང་པར་བོད་པ་ཉུང་ཤས་ཤིག་གྱར་བ་དེ་རྣམས་ཀྱིས་ཐབས་ཤེས་གཡོ་འགུལ་ཞིག་བྱེད་ཀྱི་ཡོད་བསམ་པའི་རེ་བ་རྒྱག་གི་ཡོད་པ་དང༌། བློ་ཞིག་ལྟ་གི་ཡོད་པ་རེད། དངངས་སྐྲག་ཆེན་པོ་དེ་འདྲ་ཞིག་གི་འོག་ལ་ད་དུང་སྙིང་སྟོབས་བསྐྱེད། ལྷག་དོན་བོད་པ་རྒན་པ་ཚོ་ཨ་ཅང་ཅང༌། བོད་པ་གཞོན་པ་དེ་ཚོའི་གྲས་ཀྱིས་རྒྱ་མིས་ཇི་ཙམ་བརྗོད་ཀྱང་མ་ཉན་པར་གཤིས་ཀ་སློག་པ་འདྲ་པོ། དཔེར་ན། རྒྱ་མིས་ཚོགས་འདུ་ཚོགས་པའི་སྐབས་ལ་སྐྱོན་བརྗོད་བསམ་འཆར་བཏོན་དང་འདོན་བཞིན་པར་ད་དུང་བོད་ཆས་ཨུ་ཚུགས་ཀྱིས་གྱོན་པའི་གནས་ཚུལ་ཉེ་ཆར་རང་བྱུང་འདུག

ང༽ གཞིས་བྱེས་བོད་ཕྲུག་དང་། སློབ་སྦྱོང་གི་གོ་སྐབས།

ཁ་ས་ཁ་ཉིན་བལ་ཡུལ་བརྒྱུད་འབྱོར་བའི་ལྷ་ས་ནས་ཡོང་བའི་ཕྲུ་གུ་གསུམ་ཁ་ཉིན་དྷ་རམ་ས་ལར་ཐུག་འཕྲད་བྱུང༌ཞིང་། ཕྲུ་གུ་བུ་གཅིག་ལོ་བཅུ་གྲངས་ཤིག་ཡིན་འདུག གཅིག་ལོ་བཅུ་གཉིས་བཅུ་གསུམ་ལ་སོན་པ་ཞིག་དང་། རྒན་ཤོས་བུ་མོ་ལོ་བཅུ་དྲུག་ཏུ་སོན་པ་གཅིག་བཅས་འདུག ངས་ཁྱེད་རང་ཚོ་སློབ་སྦྱོང་བྱས་ཨེ་ཡོད་དྲིས་པར། བུ་གཉིས་གོརྵའི་སློབ་གྲྭར་འགྲོ་གི་ཡོད་ཟེར། བུ་མོ་དེ་འགོ་སྟོད་སློབ་གྲྭར་ཕྱིན་པ་ཡིན། ཀ་ཁ་ཤེས་ཙམ་གྱི་མཚམས་ལ་སླེབས་སྐབས་ལྟོ་གོས་འགྲིག་ཐབས་རྩ་བ་ནས་མི་འདུག དེ་ནས་ཨར་པོ་བརྒྱུགས་ཏེ་བསྡད་པ་ཡིན་ཟེར་གྱི་འདུག

ངས་ལག་པ་དེ་ཚུར་བླངས་ཏེ་བལྟས་པར་ལག་པ་ཆུང་ཆུང་སེར་ཁ་གས་ཤིང་། མདོག་ཀྱང་ཡོངས་སུ་ཤོར་བ་ལྟ་བུ་ཆགས་འདུག ལག་པ་ཆུང་ཆུང་དེ་འདྲ་ཞིག་གིས་ཨར་པོ་བརྒྱབ་ཀྱང༌། དངོས་གནས་དྲང་གནས་འཛུགས་སྐྲུན་ལ་ཕན་པའི་ཞལ་འདེབས་རྒྱག་ཐུབ་ཐབས་མེད། འོན་ཀྱང་དངོས་ཡོད་གནས་ཚུལ་ཐོག་ཏུ་ལྟོགས་ཤི་ཐེབས་རྒྱུའི་མཚམས་ལ་སླེབས་སྟབས། གྲོད་ཁོག་དང༌། སྲོག་གི་དོན་ལ་སློབ་སྦྱོང་བློས་བཏང་སྟེ་ལས་ཀ་བྱས་ཏེ་མི་ཚེ་བསྐྱལ་ནས་བསྡད་པ་རེད། དངོས་གནས་དྲང་གནས་སེམས་པ་སྐྱོ་བྱུང༌།

བོད་ནང་གི་གནས་ཚུལ་དེ་འདྲ་རེད་འདུག ཁྱེད་རང་ཚོར་བྱི་རིལ་སྤྲོད་ཀྱི་འདུག་གམ། རྒྱ་མིས་བྱམས་པོ་བྱེད་ཀྱི་འདུག་གམ། སྔོན་མ་ང་ཚོ་རྒྱ་མིའི་ལས་ཁུངས་དང་ཚོགས་འདུར་ཕྱིན་པའི་སྐབས་སུ་ཀའོ་ཙེ་ཟ་མྱོང༌ཞིང་། ཀའོ་ཙེ་དེ་རྡོག་རྡོག་ཟ་རྒྱུ་མང་པོ་མེད་ཀྱང་ལས་ཀ་མང་པོ་དང༌། མགོ་འཁོར་པོ་ཡོང་གི་ཡོད། ཁྱེད་ཚོར་ཀའོ་ཙེ་སྟེར་གྱི་རེད་དམ་ཞེས་དྲིས་པར། ཕྲུ་གུ་ཆུང་ཆུང་དེས་གདོང་ནག་ཧུར་ཧུར་བྱས་ཏེ་ཁྱོན་ནས་བྱམས་པོ་བྱེད་ཀྱི་མི་འདུག ང་དང་ང་འདྲ་བའི་ང་ཚོ་ལོ་ཆུང་ཆུང་མང་པོ་ཨར་པོ་བརྒྱུགས་ཏེ་སྡོད་ཀྱི་ཡོད་ཟེར་བྱུང༌། ཁྱེད་རང་ཚོའི་ནང་ལ་རྒྱ་མིར་ཕར་དགའ་པོ་བྱས། རྒྱ་མིས་ཚུར་དངོས་གནས་དྲང་གནས་བྱམས་པོ་བྱེད་སའི་ཕྲུ་གུ་དེ་འདྲ་ཡོད་དམ་དྲིས་པར། སུ་གཅིག་མེད་ཅེས་ཤུགས་ཆེན་པོ་ཟེར་གྱི་འདུག ལོ་ན་ཆུང་ཆུང་དེ་འདྲ་ཞིག་རེད།

གང་ལྟར་ཡང་སྙིང་བོད་ནང་གི་གནས་ཚུལ་དེ་འདྲ་ཞིག་ལ་གྱར་ཏེ་ད་དུང་མུ་མཐུད་དེ་བསྡད་ཡོད་པ་རེད། དཀའ་ངལ་དང་གནས་ཚུལ་ཛ་དྲག་དེ་འདྲ་ཞིག་གི་འོག་ནས་ང་ཚོར་རེ་བ་གཅིག་བརྒྱབ། ཁ་ལྟ་གི་ཡོད་སྟབས། ང་ཚོས་གཟབ་གཟབ་མ་བྱས་ན་ལས་རྒྱུ་འབྲས་འཕེར་གྱི་མ་རེད། གལ་ཏེ་བོད་ནང་བདེ་སྐྱིད་ཅིག་ཡོད་ན་ང་ཚོས་འདི་འདྲ་བྱེད་དགོས་དོན་རྩ་བ་ཉིད་ནས་མེད།

ཅ༽ རང་བཙན་གྱི་ཐབས་ཤེས་དང་། བསྒྲུབ་བྱའི་བདེ་སྐྱིད།

ང་ཚོས་འདིར་རང་བཙན་དང་རང་བཙན་ཞེས་ཤུགས་རྒྱག་གི་ཡོད་པ་འདི་ང་ཚོའི་བོད་མི་རིགས་སྤྱིའི་བདེ་སྐྱིད་ཀྱི་རྩ་བ་ལ་རང་བཙན་ཤོད་ཀྱི་ཡོད་པ་མ་གཏོགས། ང་ཚོས་གཏམ་འདོད་བྱས་ནས་རང་བཙན་བཤད་པ་མིན། རང་བཙན་ཟེར་བ་དེ་ཐབས་ཤེས་ཤིག་ཡིན་པ་རེད། ཐབས་ཤེས་འདི་བརྒྱུད་ནས་བསྒྲུབ་བྱ་དེ་གང་ཡིན་ཟེར་ན་བདེ་སྐྱིད་རེད། བསྒྲུབ་བྱའི་བདེ་སྐྱིད་དེ་ཐབས་ལམ་གཞན་ཞིག་ནས་ཡོང་གི་ཡོད་ན་འགྲིག་པ་དང་འཐུས་པ་རེད། ད་ལྟ་དངོས་ཡོད་གནས་ཚུལ་ཐོག་ཇི་སྲིད་རྒྱ་མིའི་འོག་ཏུ་ང་ཚོ་བསྡད་ཕྱིན་ཆད་ང་ཚོར་བདེ་སྐྱིད་མེད་པའི་གནས་ཚུལ་སྒང་ལ་སླེབས། ང་ཚོ་རྒྱ་མིའི་འོག་ལ་སྡོད་མ་དགོས་པ་མ་བྱུང་ན། ང་ཚོར་བདེ་སྐྱིད་ཡོང་བའི་རེ་བ་ཡོད་སྟབས། ང་ཚོ་རྒྱ་མིའི་འོག་སྡོད་ཀྱི་མིན་ཞེས་སྐད་རྒྱག་རྒྱུའི་དོན་རྩ་འདི་ཡིན་པ་ལས། རྒྱུ་མཚན་གཞན་དག་གང་ཡང་མིན།

རྒྱལ་རབས་ཞེས་པ་འདས་པའི་ལོ་རྒྱུས་གལ་ཆེན་པོ་ཡིན་ནའང་། ངའི་བསམ་ཚུལ་ལ་འདས་པ་ནི་འདས་པ་རང་རེད། དེའི་ཚེ་དེའི་དུས་ཀྱི་གནས་ཚུལ་ཞིག་རེད། ད་ལྟ་ད་ལྟའི་གནས་ཚུལ་རེད། ད་ལྟ་ད་ལྟ་རྒྱ་མིའི་འོག་ནས་བསྡད་ནས་ང་ཚོར་ཁེ་ཕན་ཆེ་བ་དང༌། བདེ་སྐྱིད་མང་བ་ཡོད་ན་དེ་གའི་འོག་ཏུ་སྡོད་ཀྱི་རེད། འདས་པའི་ལོ་རྒྱུས་ནས་ང་ཚོ་རང་བཙན་ཡིན་ནའང་། ད་ལྟ་ཁ་ཡོད་ལག་ཡོད་ཀྱི་དངོས་ཡོད་གནས་ཚུལ་ལ་དེ་སྔ་རང་བཙན་བྱས་པའི་གནས་སྐབས་ལས་བདེ་སྐྱིད་ལྷག་ཙམ་དང༌། ཁེ་ཕན་ཆེ་ཙམ་ཞིག་ད་ལྟ་རྒྱ་མིའི་འོག་ཏུ་ཡིན་ཡང་རུང༌། དེ་མིན་སུ་ཞིག་གི་འོག་ཏུ་བསྡད་ནས་ང་ཚོར་ཡོད་ན་འགྲིག་པ་རེད།

གལ་ཏེ་བོད་ནང་ང་ཚོར་ཁེ་ཕན་ཡོད་པའི་གནས་ཚུལ་དེ་འདྲ་ཞིག་ཡིན་ན། ང་ཚོས་ཚུར་ཙམ་འདིར་སྐད་བརྒྱབ། ལས་ཀ་འདྲ་ཞིག་བྱས་ན་དེ་དངོས་གནས་དྲང་བདེན་མ་རེད། མ་རུང་ཁོག་བཅུག་གི་ལས་ཀ་ཆགས་པ་རེད། དངོས་གནས་རྒྱུ་མཚན་ལྡན་པ་མ་རེད། སྙིང་པོ་གང་ཡང་མེད། འོན་ཀྱང་དངོས་ཡོད་གནས་ཚུལ་ལ་དེ་འདྲ་མ་ཡིན་པར་བོད་ནང་གི་མི་ཚོས་ང་ཚོར་རེ་བ་བརྒྱབ། ལས་ཀ་བྱེད་ཀྱི་ཡོད་པར་བརྟེན། དངོས་གནས་ང་རང་ཚོས་སྙིང་ལ་རུས་པ་བཅུག་ནས་འབད་རྩོལ་ཞིག་མ་བྱས་ན། ཨ་ཙི་ཐབས་རེ་སྡུག་བསམ་པ་བློ་ལ་ཤར་དགོས་པ་ཞིག་རེད། དེ་ལྷག་བསམ་གཉིས་པ་དེ་རེད།

ཆ༽ ལྷག་བསམ་གཉིས་དང་། གཞུང་ཤིང་གི་བསྒྲུབ་བྱ།

ལྷག་བསམ་དང་པོ་དེ་མི་ཡིན་པའི་ཆ་ནས་དང༌། ལྷག་བསམ་གཉིས་པ་འདི་བོད་པ་ཡིན་པའི་ཆ་ནས་ང་རང་ཚོས་ཤ་ཁྲག་གཅིག་གྱུར་གྱི་རྒྱ་ཆེའི་མི་མང་དེ་རྣམས་ཁ་ཐབས་འདི་འདྲ་ཞིག་ལ་གྱར་ཏེ་སྡོད་ཀྱི་ཡོད་པ་དེ་ཚོས་རེ་བ་རྒྱག་གི་ཡོད་སྟབས། ང་རང་ཚོས་གཟབ་གཟབ་མ་བྱས་ན་དངོས་གནས་དྲང་གནས་རྒྱུ་འབྲས་འཕེར་གྱི་མ་རེད། དཔེ་སྲིད་ཀྱི་མ་རེད། རྒྱུ་འབྲས་ཁས་མ་བླངས་ན་ཡང་སོ་སོ་མི་ཞིག་ཡིན་སྟབས། ཡ་རབས་སྤྱོད་བཟང་དང་མཐུན་གྱི་མ་རེད་བསམ་པའི་བསམ་བློ་དེ་དུས་རྟག་ཏུ་སེམས་ནང་མ་བརྗེད་པ་དགོས་ཀྱི་རེད། དེ་གཉིས་པོ་གཞུང་ཤིང་ལྟ་བུར་འཛིན་དགོས། དེའི་ཐོག་ཏུ་སོ་སོའི་ཤེས་བྱ་ཡོན་ཏན་གང་འདྲ་ཞིག་ཡོད་པ་དེ་སྤུངས་ཐུབ་ན། དེ་ནི་དངོས་གནས་དྲང་གནས་སློབ་སྦྱོང་བྱས་པའི་དགོས་དོན་ཚང་བ་རེད། མི་ཚེ་དོན་དང་ལྡན་པ་ཞིག་ཡོང་གི་རེད། ཤི་ཁར་རང་ཉིད་བསྡད་པའི་མི་ཚེའི་རིང་ལ་ངས་མི་ཚེ་གང་འདྲ་ཞིག་བྱས་འདུག ཕྱི་མིག་ཅིག་བལྟས་ན་སེམས་དགའ་པོ་བྱས་ཏེ་འཆི་ཐུབ་ཀྱི་རེད།

ཆོས་པ་ཞིག་གི་ཐོག་ནས་བཤད་ནའང་། སྐྱེས་པའི་མཐའ་མ་འཆི་རྒྱུ་རེད། མི་སུ་དང་སུ་ཡིན་རུང༌། འཛམ་བུ་གླིང་འདིའི་སྒང་ལ་སྐད་གྲགས་ཆེན་པོ་ཞིག་བཞག་ཀྱང་རུང༌། སྐད་གྲགས་མེད་པ་ཞིག་ཡིན་ཡང་རུང༌། གང་ལྟར་ཡང་སྙིང་མཐའ་མ་འཆི་རྒྱུ་རེད། འདི་ངས་ཆོས་པའི་སྐད་ཆ་བཤད་པ་རེད། ཁྱེད་རང་ཚོ་ཁ་ཤས་སྣང་བར་འགྲོ་མདོག་ཁ་པོ་མ་རེད། སྣང་བར་མ་འགྲོ་ནའང་སྐྱོན་མེད། ངས་བསམ་ཚུལ་བཤད་པ་ལས། ཁྱེད་རང་ཚོར་བཙན་དབང་ཤོད་ཀྱི་མེད། ངའི་བསམ་ཚུལ་གང་ཞིག་ཡོད་ཀྱང་བཤད་ཆོག་གི་རེད། དེར་བརྟེན་ཆོས་པ་ཞིག་གིས་བསམ་བློ་བཏང་ན། སྐྱེས་པའི་མཐའ་མ་ནི་འཆི་རྒྱུ་རེད། ཤི་བའི་ཉིན་མོ་དེར་ལས་བསྡོམས་ཆེན་མོ་དེ་བརྒྱབ་པ་རེད། དེའི་སྐབས་སུ་སོ་སོ་སེམས་སྐྱིད་པོ་ཞིག་བྱུང་ན་གལ་ཆེན་པོ་རེད་བསམ་གྱི་འདུག དེས་ན་གནས་ཚུལ་འདི་འདྲ་རེད།

ལྷག་བསམ་ཟེར་བ་དེ་དངོས་གནས་གལ་ཆེན་པོ་རེད། འདི་བྱུང་ན་གང་ཞིག་ཡིན་ནའང་ཕན་ཐོགས་ཀྱི་རེད། དཔེར་ན། ཤེས་བྱ་ཡོན་ཏན་ཆེན་པོ་ཞིག་ཡོད་ན་དེ་ལ་དཔག་པའི་རྒྱ་ཆེན་པོ་ཞིག་གི་ཐོག་ཏུ་ཕན་ཐོགས་ཡོང་བ་དང་། ཤེས་བྱ་ཡོན་ཏན་དེ་ཙམ་མེད་ཀྱང་ལྷག་བསམ་ཡོད་ན་དེ་ལ་དཔག་པའི་ཕན་ཐོགས་ཡོང་གི་རེད། ལྷག་བསམ་མེད་ན་ཤེས་བྱ་ཡོན་ཏན་ཇི་ཙམ་ཡོད་ཀྱང་ཧ་ལས་རྒྱུ་གང་ཡང་མེད། ལྷག་བསམ་མེད་པའི་ཡོན་ཏན་དེས་གཞན་ལ་བདེ་སྐྱིད་སྦྱིན་དང་། ད་དུང་གཞན་ལ་སྡུག་བསྔལ་སྣོན་མ་ཞིག་བཟོ་མིན་ཆ་མ་འཚལ། དེ་དག་ཁྱེད་རང་ཚོའི་སེམས་ལ་བཅངས། གཞན་ང་ལ་དམིགས་བསལ་ཤོད་རྒྱུ་མེད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༣ ཟླ་ ༡ ཚེས་ ༤ ཉིན་ལྡི་ལི་གསར་པའི་ཨ་ཤོ་ཀའི་མགྲོན་ཁང་དུ། མཐོ་རིམ་སློབ་མ་ཚོར་བཀའ་སློབ་སྩལ་གྲུབ་རྗེས། བཀའ་འདྲི་བཀའ་ལན་སྩལ་བ་གསུང་དཔར་ནས་ཕབ་བྲིས་བཤུས་པ།

ཀ༽ རྒྱ་གར་གཞུང་དང་། བོད་ཐོག་འཛིན་པའི་སྲིད་བྱུས།

ཁྱེད་རང་ཚོར་སྐད་ཆ་དྲི་རྒྱུ་འདྲ་ཡོད་དམ། ཁྱེད་ཚོར་ཤེས་འདོད་ཡོད་པ་འདྲ་ཡོད་ན་ངས་གསལ་བཤད་བྱས་ཆོག

(ཅེས་བཀའ་གནང་བར། སློབ་ཕྲུག་ཅིག་ནས། རྒྱ་གར་གཞུང་གིས་བོད་དོན་ཐོག་འཛིན་པའི་སྲིད་བྱུས་ལ་དགོངས་འཆར་ཇི་ཡོད་བཀའ་འདྲི་ཞུས་པར།)

བཀའ་ལན། ངའི་བསམ་འཆར་ཁྱེད་རང་ཚོར་གང་ཞིག་ཡོད་པ་དང་ཕལ་ཆེར་གཅིག་མཚུངས་ཡོང་ངེས་ཡིན། གང་ཡིན་ཞེ་ན། བོད་པར་ཤ་ཚ་ཡོད་མཁན་དང་། བོད་དོན་ལ་དཀའ་ལས་རྒྱག་མཁན་ཤ་སྟག་རེད། ཨ་ཙི་རྩེ་མོ་བྱས།

སྤྱིར་ན་གཞུང་རང་རང་སོ་སོར་སྲིད་བྱུས་ཤིག་ཡོད་པ་དེའི་ཐོག་ནས་འགྲོ་གི་རེད། མདོ་དོན་རྒྱ་གར་གཞུང་གི་ལས་ཀ་བྱེད་མཁན་ཚོས་གནས་ཚུལ་མང་པོ་ཞིག་ཐོག་ནས་བོད་དོན་ལ་ཤ་ཚ་ཡོད་པ་དེ་ངས་བརྒྱ་ཆ་བརྒྱ་ཐམ་པ་ཚོད་ཐིག་གི་རེད། སྔོན་མ་ ༡༩༥༦ ལོར་རྒྱ་གར་དུ་ཡོང་དུས་རླབས་ཆེན་གཟི་བརྗིད་ལྡན་པ་རྒྱ་གར་གྱི་སྲིད་འཛིན་ར་ཇན་ད་ར་པར་སཏ་དངོས་གནས་བྱང་ཆུབ་སེམས་པ་ལྟ་བུ་ཧ་ལས་པ་ཞིག་རེད། དེ་ནས་སྲིད་འཛིན་གཞོན་པ་ཌོག་ཊར་ར་ཏ་ཀི་རི་ཤི་ན་དངོས་གནས་དྲང་གནས་མཁས་པ་དགེ་བཤེས་ལྟ་བུ་ཞིག་རེད། སེམས་རྒྱུད་དུལ་པོ། འདས་པའི་སྲིད་འཛིན་དེ་དག་ལ་ཆ་མཚོན་ནའང༌། དངོས་གནས་དྲང་གནས་ང་ཚོར་ཤ་ཚ་ཡོད། དེ་བཞིན་སྐབས་དེར་ནང་སྲིད་བློན་ཆེན་སྐད་གྲགས་ཆེན་པོ་པན་ཏ་ཟེར་བ་བགྲེས་སོང་ཞིག་འདུག་པ་དེ་དག་ཀྱང་ང་ཚོར་ཤ་ཚ་ཡོད།

དེང་སང་རྒྱ་གར་གཞུང་གི་ཕྱག་ལས་གནང་མཁན་ལ་ཆ་བཞག་ནའང་ང་ཚོར་ཤ་ཚ་ཡོད། དེ་བཞིན་རྒྱ་གར་ནང་གི་ས་ཁུལ་གང་སར་རྒྱ་གར་རང་གི་ཤེས་རིག་གི་ཞག་རྩི་ཡོད་མཁན། དེ་སྔའི་གནས་ཚུལ་ཡང་ཕྲན་བུ་ཤེས་མཁན། རྒྱ་གར་རང་གི་རང་གཤིས་ཡོད་པའི་མི་གཅིག་གིས་བོད་པའི་གནས་ཚུལ་མ་ཤེས་ན་གནས་ཚུལ་ཐ་དད་ལས། ཤེས་མཁན་ཞིག་ཡིན་ན་ང་ཚོ་བོད་པར་རང་བཞིན་གྱིས་དགའ་པོ་དང༌། རང་བཞིན་གྱི་སེམས་ཐག་ཉེ་པོ་ཞིག་ཚང་མར་འདུག ང་རྒྱ་གར་གྱི་ས་ཆ་གང་སར་སླེབས་པ་ཡིན་སྟབས་དེ་འདྲ་འདུག

གལ་ཏེ་བོད་པར་ཤ་མ་ཚ་མཁན་ཞིག་ཡིན་ཡང་། བོད་ཀྱི་དོན་དག་དེས་རྒྱ་གར་ལ་ཕན་གནོད་ཆེན་པོ་འབྲེལ་བའི་སྟབས་ཀྱིས་སུས་བལྟས་ཀྱང་བོད་ལ་ཡག་པོ་ཞིག་དང༌། བོད་ལ་དུས་བདེ་ཞི་འཇགས། བོད་སྲ་ཐག་ཐག་ཅིག་བྱུང་ན་བསམ་པ་ཞིག་རྒྱ་གར་བ་སུ་ལའང་ཡོད་པ་ལས་མེད་པ་ག་ལ་སྲིད། འོན་ཀྱང་སེམས་ལ་དེ་འདྲ་བསམ་ཡང༌། དངོས་སུ་ལག་ལེན་ཇི་ཙམ་བཀལ་ཐུབ་མིན་ནི་དངོས་ཡོད་གནས་ཚུལ་ལ་བསྟུན་ནས་འགྲོ་དགོས་པ་ལས། སྡིག་པ་མིག་བཙུམ་བྱས་ཏེ་འགྲོ་ཐུབ་མཁན་སུ་ཞིག་ཡོང་གི་མ་རེད། དེ་འདྲའི་ཆབ་སྲིད་ཀྱི་ལས་ཀ་བྱེད་མཁན་དང༌། གཞུང་སོ་སོའི་ལས་ཀ་བྱེད་མཁན་དེ་རྣམས་ཤ་ཚ་ཡོད་པ་དང༌། ལྷག་བསམ་ཡོད་པ་གཅིག་པུས་ལྡེང་ཐབས་མེད། དངོས་ཡོད་གནས་ཚུལ་གྱི་ལས་དོན་སྒྲུབ་མཁན་ཞིག་ཡིན་པར་བརྟེན། དངོས་ཡོད་གནས་ཚུལ་ལ་གཞིགས་ཏེ་འགྲོ་རྒྱུ་རེད། དཔེར་ན། ད་ཕན་གསུང་བཤད་འདྲ་མིན་སྣ་ཚོགས་ཐོན་པ་ལྟར། ད་དུང་ཡང་ཐོན་མདོག་ཁ་པོ་རེད། ང་ནི་མཐོང་ཚུལ་འདི་འདུག ཁག་མེད་བསམ་གྱི་འདུག འབ་སུ་མ་འདུས་པའི་གནས་ཚུལ་རེད། དཔེར་ན། བོད་རང་བཙན་འདོད་པ་ཡོད་སྟབས་ཇི་ལྟར་བྱས་ཏེ་རང་བཙན་སྒྲུབ་དགོས། བྱེད་ཐུབ་ཐབས་མེད།

ང་ཚོ་བོད་པ་མང་པོས་བོད་པའི་གནས་ཚུལ་དང༌། བྷང་ལ་སྡེ་ཤའི་གནས་ཚུལ་ཕར་ཚུར་བསྲེས་ཏེ་བསམ་བློ་མང་པོ་འཁོར་གྱི་ཡོད། ཡིན་ཐག་ཆོད་རེད། ཐོབ་ཐང་གི་ངོས་ནས་རྩིས་བརྒྱབ་ན་བྷང་ལ་སྡེ་ཤ་ལས་ང་ཚོར་དངོས་གནས་མང་བ་ཡོད། བྷང་ལ་སྡེ་ཤ་དེ་སྔ་རང་བཙན་བྱེད་མྱོང་མེད། ང་ཚོ་བོད་པ་ལོ་མང་པོའི་སྔོན་ནས་རང་བཙན་བྱེད་མྱོང་ཡོད་པ་ཞིག་རེད། འོན་ཀྱང་ཐོབ་ཐང་ཡོད་པ་དང༌། རྒྱུ་མཚན་ལྡན་པའི་སྐད་ཆ་ཤོད་ས་མེད་པའི་དངོས་ཡོད་གནས་ཚུལ་རྩ་བ་ནས་ཐ་དད་རེད། ནམ་ཞིག་དངོས་ཡོད་གནས་ཚུལ་ལ་འགྱུར་བ་ཐེབས་པའི་དུས་སྐབས་བྱུང་སོང་ན་བོད་ལ་བཀྲ་ཤིས་བདེ་ལེགས་གཏོང་མཁན་དང་པོ་དེ་ལྡི་ལི་ནས་བཏང་ཡོང་གི་རེད། དེ་ངས་བརྒྱ་ཆ་བརྒྱ་ཐམ་པ་ཚོད་ཐིག་གི་ཡོད། དེས་ན་རྒྱ་གར་གཞུང་དངོས་ཡོད་གནས་ཚུལ་ལ་བསྟུན་ཏེ་གསུང་བཤད་འདྲ་མིན་ཐོན་ཡོང་གི་ཡོད་པ་འདི་དག་ལ། ང་རང་ཚོས་དེ་ཙམ་གྱི་དོགས་འདྲོགས་རྣམ་རྟོག་བྱེད་དགོས་པའི་རྒྱུ་མཚན་མཐོང་གི་མི་འདུག གནས་ཚུལ་དེ་འདྲ་རེད།

ཁ༽ རྒྱ་གར་གྱི་མི་སེར་དང་། གཞིས་བཞུགས་བོད་མིའི་མཐོང་སྣང་།

གཞན་དག་ཤོད་མཁན་ཡོད་ན་ལག་པ་རྐྱོངས། དྲི་བ་ཞིག་ཞུས་པའི་བཀའ་ལན་དུ།

རྒྱ་གར་གྱི་མི་སེར་བྱེད་རྒྱུའི་སྐོར་དེ་ལས་སླ་པོ་རེད། ང་རང་ཚོའི་སྲིད་བྱུས་ཀྱང་དེ་ག་རེད། དཔེར་ན། བོད་རིགས་ནང་ད་ཕན་རྒྱ་གར་མི་སེར་བྱས་པ་གང་ལ་གང་འཚམ་བྱུང་ཡོད། ད་དུང་ཡིན་ཀྱང་དངོས་ཡོད་གནས་ཚུལ་དང་བསྟུན་པའི་དགོས་པ་རྒྱུ་མཚན་གྱིས་རྒྱ་གར་མི་སེར་བྱེད་མཁན་ཡོང་གི་རེད་ལ་འགྲིག་གི་རེད། དེ་ལ་ཁྱད་པར་གང་ཡང་མེད། རྙོག་དྲའམ། གནད་འགག་གང་ཞིག་ཡོད་ཅེ་ན། དགོས་མེད་དྲིལ་བསྒྲགས་ཆེན་པོ་བྱས་ནས། བོད་པ་མང་པོའི་མཐོང་ཕྱོགས་སྐྱེ་གཞི་བཟོ་བ་དང༌། དྲིལ་བསྒྲགས་དང་འབྲེལ་བའི་ཐོག་ནས་ཁྱོན་ཆེན་པོ་ཞིག་རྒྱ་གར་མི་སེར་བྱས་པ་རེད་ཅེས་བརྗོད་ན། ང་ཚོས་བལྟས་ན་ཧ་ལས་རྒྱུ་དང༌། ཐལ་ཆ་འགྲོ་གཞི་གང་ཡང་མི་འདུག་རུང༌། བོད་ནང་ལ་གནས་ཚུལ་དེ་གོ་ཐོས་ཡོང་ངེས་ཡིན། མི་རེ་གཉིས་ཐད་ཀ་ཐད་ཀའི་དགོས་པ་རྒྱུ་མཚན་གྱིས་རྒྱ་གར་གྱི་མི་སེར་བྱས་ན། བོད་ནང་གནས་ཚུལ་ཐད་ཀར་སླེབས་མི་ཐུབ། དེ་ལ་མངོན་གསལ་དོད་པོའི་མཐོང་སྣང་ཡོང་བཟོ་མེད་ལ་སྐྱོན་ཡང་མེད།

སྐྱོན་ཡོང་ས་དེ་མངོན་གསལ་དོད་པོས་རྒྱ་གར་གྱི་མི་སེར་བྱས་པ་རེད་ཅེས་བརྗོད་ན། བོད་ནང་ཡོད་པའི་བོད་མི་དེ་རྣམས་ཀྱིས་ཨ་ཙི་ད་ནི་ང་ཚོས་རེ་བ་རྒྱག་སའི་མི་དེ་རྣམས་ཀྱིས་ཀོ་ཐག་གློད་བྱུང༌། ག་ལེར་བདེ་སྤྱོད་བཟང་པོའི་ནོར་བུ་ལྟར་ཐོག་མར་འོད་ཆེན་པོ་དང་། དེ་རྗེས་འོད་ཇེ་ཆུང་ནས་ཇེ་ཆུང་དུ་འགྲོ་གི་འདུག་བསམ་སྟེ་བློ་ཕམ་ཚེ། ངས་འགྲེལ་བཤད་སྔོན་དུ་བརྒྱབ་པ་ལྟར། དེ་འདྲའི་ཉམ་ཐག་ཅིང༌། དངངས་སྐྲག་འོག་ཏུ་སྡོད་མཁན་ལ་ང་ཚོས་གཞན་དག་བྱེད་མ་ཐུབ་ཀྱང༌། གཏམ་སྙན་པ་གཅིག་ལས་ཤོད་རྒྱུ་མ་བྱུང་རུང་དེ་སྐྱེལ་ཨེ་ཐུབ་བསམ་པའི་བསམ་བློ་གཏོང་དགོས་ཤིང་། གནས་ཚུལ་འདི་འདྲའི་ཐོག་ནས་དོ་སྣང་བྱེད་དགོས་པ་དང༌། གཟབ་གཟབ་མ་བྱས་ན། བོད་ནང་བོད་པ་དེ་རྣམས་སེམས་ཤུགས་ཆག་པ་དང༌། བོད་ནང་ཡོད་པའི་མི་དེ་རྣམས་བློ་ཕམ་སྐྱེ་གཞི་བྱེད་རྒྱུའི་ཉེན་ཁ་ཡོང་གི་རེད། འདི་བོད་རིགས་གཅིག་ཡིན་པར་བརྟེན་རང་དོན་རང་གཅེས་ཀྱི་བསམ་བློ་གཏོང་རྒྱུ་གལ་ཆེན་པོ་ཡིན།

གཞན་དངོས་ཡོད་གནས་ཚུལ་དགོས་མཁོ་དང་བསྟུན་ཏེ་ལས་ཀ་བྱེད་རྒྱུའི་ཐོག་ནས་ཁྱད་པར་དེ་ཙམ་མི་འདུག གཅིག་གཉིས་ཀྱི་གནས་ཚུལ་ཕར་བཞག ཡང་མིན་ན་མི་སེར་གཉིས་བྱེད་པའང་ཡོད། ཨ་མི་རི་ཀར་དེ་རིགས་རེ་ཟུང་མཐོང་རྒྱུ་འདུག རྒྱ་གར་དང་བོད་པ་གཉིས་ཀའི་མི་སེར་བྱས་ནའང་འགྲིག བོད་ནང་འདེམས་བསྐོ་བྱེད་སྐབས་བོད་ལ་ཕྱིན། ཡང་རྒྱ་གར་ལ་འདེམས་བསྐོ་བྱེད་སྐབས་རྒྱ་གར་ལ་ཡོང༌། དེ་འདྲ་བྱས་ནའང་འགྲིག་གི་རེད། ཁྱད་པར་གང་ཡང་མི་འདུག ཡོང་སྲིད་པས་ཧ་ལས་རྒྱུ་མི་འདུག འོན་ཀྱང་མཐོང་ཚུལ་སྡུག་ཅག་ཡོང་གཞི་དང༌། མི་མང་པོའི་བསམ་བློར་གནོད་སྐྱོན་ཡོང་བའི་གཞི་རྐྱེན་ཡོད་པ་དེ་རིགས་ལ་ང་ཚོས་གཟབ་གཟབ་བྱེད་དགོས། གཞན་དག་གང་ཡང་མི་འདུག

ག༽ ཝི་ཏི་ནམ་གྱི་དམག་འཁྲུག་དང་། བོད་དོན་གྱི་འགྱུར་བ།

ཡང་དྲི་བ་ཞིག་གི་བཀའ་ལན་དུ།

དེ་ཝི་ཏི་ནམ་གྱི་དམག་ཡིན་པ་ལས་རྒྱ་མིའི་དམག་མ་རེད། དེང་སང་འཛམ་བུ་གླིང་གང་སར་འབྲེལ་བ་ཆགས་ཡོད་སྟབས་ཕན་གནོད་ཡོང་མདོག་ཁ་པོ་རེད། དེ་མིན་ལམ་སང་འདི་རེད་མ་རེད་བརྗོད་ཐུབ་པ་ཁག་པོ་རེད། གང་ལྟར་ཡང་སྙིང་གང་ཞིག་ཡིན་རུང་འཆམ་པོ་བྱུང་ན་ཡག་པོ་རེད་བསམ་གྱི་འདུག བྱང་ཝི་ཏི་ནམ་གྱིས་དགྲ་བོ་བསད་པ་ཡིན་ཞེས་དགའ་དགའ་སྤྲོ་སྤྲོ་བྱས། ཚུར་ཙམ་འདིར་མི་ཞིག་ཤི་སོང་ཞེས་མྱ་ངན་གདུང་གདུང་བྱས་ན་དེ་བསམ་བློ་ཐབས་སྐྱོ་པོ་རེད། དེ་འདྲའི་དམག་འཁྲུག་གི་ལས་ཀ་ཐབས་རྡུགས་པོ་དེ་དག་མཚམས་ཆོད་ན་དགའ་པོ་བྱེད་འོས་པ་རེད། དེའི་རྐྱེན་པས་བོད་དོན་སྐོར་འགྱུར་བ་གང་ཞིག་འགྲོ་མིན་བརྗོད་ཐུབ་པ་ཁག་པོ་རེད། འགྱུར་བ་ཞིག་ཡོང་སྲིད་ཀྱང་ཞིབ་ཕྲ་ངས་བརྗོད་མི་ཐུབ། གཞན་དག་ཤོད་རྒྱུ་འདུག་གམ། ཁྱེད་རང་ཚོས་དེ་འདྲའི་གནས་ཚུལ་ཐོན་སྐབས་དོ་སྣང་བྱས་པའི་རྟགས་དང་ཡག་པོ་རེད། ཇི་ཙམ་གྱི་དོ་སྣང་ཆེ་བ་བྱས་པ་དེ་ཙམ་གྱིས་བསམ་བློ་འཁོར་རྒྱུ་མང་བ་ཡོང་བ་དང༌། བསམ་བློ་འཁོར་རྒྱུ་མང་བའི་ཚོད་ཀྱིས་སོ་སོའི་བསམ་བློ་བཟོ་ལྟ་ཆགས་ཡོང་ངེས་ལ་བརྟེན་དེ་རིགས་ཡག་པོ་རེད། དེ་མིན་དུས་རྒྱུན་དོ་སྣང་དེ་ཙམ་མེད་མཁན་ཞིག་ལ་ཧོབ་སྟེ་རྐྱེན་དང་འཕྲད་སྐབས། ད་ནི་གང་ཞིག་བྱེད་དགོས་སམ་སྙམ་ནས་ཧོན་འཐོར་བ་ལྟ་བུ་ཡོང་གི་རེད། དུས་རྒྱུན་དུ་གནས་ཚུལ་མང་པོར་དོ་སྣང་བྱས། ཡང་དག་པ་ཡིན་མིན་ལ་མ་ལྟོས་པར་བསམ་བློའི་ནང་གོ་རིམ་ཞིག་བསྒྲིགས་ཡོང་སྐབས་ཕན་ཚོད་ཅིག་ཕན་གྱི་རེད།

ང༽ རྒྱལ་ཚོགས་སུ་འཛུལ་ཞུགས་དང་། བོད་དོན་ལ་འགྱུར་འགྲོས།

ཡང་དྲི་བ་ཞིག་གི་བཀའ་ལན་དུ།

དེ་ཤེས་ཀྱི་མི་འདུག སྤྱིར་བཏང་བྱས་ན་ཡག་པོ་རེད། རྒྱ་མིའི་ལུགས་སྲོལ་ལེགས་ཉེས་དང༌། རྒྱ་ནག་ནང་གང་ཞིག་བྱེད་ཀྱི་ཡོད་རུང༌། རྒྱལ་ཁབ་སྟོབས་ཆེན་གཅིག་ཡིན་སྟབས། འཛམ་བུ་གླིང་གི་རྒྱལ་ཁབ་ཆེ་ཕྲ་ཚང་མ་གཅིག་འདུས་ཀྱི་ལྷན་ཚོགས་དེའི་ནང་ཐོབ་ཐང་ཡོད་པ་ཆགས་པ་རེད། ཐོབ་ཐང་ཡོད་པ་དེ་ཡག་པོ་རེད། རྒྱལ་ཚོགས་ནང་ཐོབ་ཐང་ཡོད་པ་དེས་བོད་དོན་སྐོར་ཕན་གནོད་གང་ཞིག་ཡོང་མིན་ལམ་སེང་བརྗོད་ཐུབ་པ་ཞིག་མི་འདུག དེ་སྔ་རྒྱ་མི་རྒྱལ་ཚོགས་ནང་མེད་པའི་སྐབས་ལ་རྒྱལ་ཚོགས་ནས་གང་ཞིག་བཤད་ཀྱང་ང་ཚོས་ཆ་འཛིན་བྱེད་མི་ཐུབ། ང་ཚོ་རྒྱལ་ཚོགས་ནང་མེད་ཅེས་ཟེར་བ་སོགས་སྡུག་གྱོང་གཏོང་རྒྱུའི་ཁ་འཕངས་ལག་འཕྱིས་ལྟ་བུ་ཤོད་ཀྱི་ཡོད། ད་ནི་དེ་ལྟ་བུའི་ལག་པ་ཕྱིས་ས་ཡོང་གཞི་མེད།

གང་ཞིག་ཡིན་ཡང་སྤྱི་མཚུངས་ཀྱི་འགྲོ་སྟངས་ཤིག་བྱེད་དགོས་སྟབས། ཇི་ཙམ་མིན་ཞེས་བརྗོད་ཀྱང་འདྲ་ཆགས་པོ་ཞིག་དང༌། མཐོང་ཚུལ་ཡག་པོ་ཡོང་བའི་ཐབས་ཤེས་བྱེད་ཀྱི་འདུག རྒྱ་མི་རྒྱལ་ཚོགས་ནང་ཚུད་ནས་རྒྱ་ནག་སྐུ་ཚབ་ཚོའི་བྱེད་སྟངས་དེ་རྒྱུ་མཚན་ལྡན་པའི་ཐོག་ལ་འགྲོ་གང་ཐུབ་བྱེད་ཀྱི་འདུག ཕྱི་ལ་གདོང་དེ་འདྲ་ཞིག་བསྟན་ཟིན་པར་བརྟེན་ཤུགས་མ་ཐུབ་ཀྱིས་བོད་ཀྱིས་མཚོན་པའི་ས་ཁུལ་དེ་རྣམས་སུ་ག་ནས་ཡིན་ཡང་ལེ་འགྲིག་པ་ཞིག་དང༌། གྲ་འགྲིག་པ་ཞིག་ཡོང་རྒྱུའི་ཐབས་ཤེས་མ་བྱས་ཐབས་མེད་ལྟ་བུ་རེད། དེ་འདྲ་བའི་གནས་ཚུལ་ཆ་ནས་བྱས་ན་ཕན་ཐོགས་མེད་དམ་སྙམ།

སྤྱིའི་སྒྲིག་འཛུགས་ནང་ལ་བཅུག་ནས་ཡོང་དུས་ཤུགས་མ་ཐུབ་ཀྱིས་དེར་གལ་ཆེན་པོ་བྱས་ཏེ་བསམ་བློ་གཏོང་དགོས་པས་ན། ཕུགས་རྒྱང་རིང་པོའི་གནས་ཚུལ་གྱི་ཆ་ནས་བྱས་ན་ཕན་པ་ལྟ་བུ་ཞིག་རེད། ཡང་ཧོབ་སྟེ་ལྟ་སྐབས་རྒྱལ་ཁབ་གཞན་དག་མང་པོ་སྤྱི་མཚུངས་ཀྱི་ཐོབ་ཐང་སྲ་ཐག་ཐག་ཅིག་ཆགས་ཡོང་དུས་བོད་དོན་སྐོར་ལ་ནམ་རྒྱུན་སྐད་ཆ་ཤུགས་ཆེན་པོ་ཤོད་མཁན་ཚོ་ཕྲན་བུ་ཟོན་བྱེད་དགོས་པ་ལྟ་བུ་སོགས་ཕྱོགས་འགའ་ཤས་ལ་ནི་གནོད་པའང་ཡོང་གི་རེད། དེ་སྔ་བོད་དོན་སྐོར་ཤུགས་ཆེན་པོ་བྱེད་མཁན་རྒྱལ་ཁབ་དེ་ཚོའི་གྲས་རྒྱ་མི་དང་འབྲེལ་བ་ཆགས་པའི་ཉེར་ལེན་གྱིས་ཕྲན་བུ་ཤུགས་ཆུང་དུ་འགྲོ་རྒྱུའི་ཉེན་ཁ་འདུག དེས་ན་དེ་ཚོའི་གྲས་ཀྱི་གནས་ཚུལ་དེ་ཕུགས་རྒྱང་རིང་པོའི་གནས་ཚུལ་རེད། ངས་ཡག་པོ་ཤོད་མི་ཤེས། གང་ལྟར་ཡང་ཕན་གནོད་ནི་འབྲེལ་གྱི་ཡོད།

ཡང༌། རྒྱལ་སྤྱིའི་བཙན་བྱོལ་རོགས་ཚོགས་ལས་ཁུངས་ནས་བོད་མིར་རོགས་རམ་བྱ་རྒྱུའི་གྲོས་གཞིར་རྒྱ་མིས་དགག་པ་བྱས་པའི་སྐོར་དྲི་བ་ཞུས་པའི་བཀའ་ལན།

དེ་རྗེས་འོས་བསྡུས་ཏེ་སྤྲོད་རྒྱུ་བྱས་པ་མ་རེད་དམ། ཁ་སེང་འགོ་སྟོད་དུ་རྒྱ་མིས་དགག་པ་བརྒྱབ། དེ་མཇུག་ཚོགས་ཆུང་དེ་ནས་འོས་བསྡུ་བྱེད་སྐབས་རྒྱ་མི་བར་གནས་ལ་བསྡད། མཐའ་མ་མུ་མཐུད་རོགས་བྱེད་རྒྱུ་རང་ལ་གཏན་འཁེལ་བ་ལྟ་བུ་ཞིག་ཡོང་བ་ཡོད། བཀྲ་ཤིས་བདེ་ལེགས། གང་ལྟར་ཡང་སྙིང་ཁྱེད་རང་ཚོས་དོ་སྣང་བྱས་པ་ཡག་པོ་རེད། རེ་བ་རྒྱག་སའི་ཡུལ་ནས་ཀོ་ཐག་གློད་རྒྱུ་མེད། ང་རང་ཚོ་ཚང་མ་མི་རིགས་སྤྱི་པའི་དོན་དག་གི་ཁུར་ཚང་མར་འཁྲི་བ་རེད། གཟབ་གཟབ་གྱིས། དེ་ངའི་རེ་བ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༣ ཟླ་ ༨ ཚེས་ ༡༤ ཉིན། སུད་སི་བོད་ཁྱིམ་ཡུམ་བུ་བླ་སྒང་གི་སློབ་ཕྲུག་ཚོ་ཁག་གཅིག་དང༌། མ་ཚབ་སྒྲོལ་མ་བཅས་ལ་བཞུགས་སྒར་ཕོ་བྲང་ཚོམས་ཆེན་དུ་མཇལ་བཅར་སྐབས་སྩལ་བའི་བཀའ་སློབ།

ཀ༽ མི་རིགས་འཛུགས་སྐྲུན་དང་། དགོས་མཁོའི་ཆེད་ལས་པ།

(ཐོག་མར་ཁུངས་སོ་སོར་མིང་དང༌། ལོ་གྲངས། ལུང་པ། སློབ་སྦྱོང་ཇི་བྱས། ཕ་མ་གར་ཡོད། ས་གནས་གར་ཕྱིན། འགྲོ་ཡུལ་ས་གནས་ཁག་ནང་མཐོང་སྣང་ཇི་འཆར་གནས་སྟངས་སོགས་རེ་རེ་བཞིན་བཀའ་རྩད་གནང༌། དེ་རྗེས་སུད་སི་གཞོན་ནུའི་དྲུང་ཆེ་ཆ་ཕྲེང་བློ་བཟང་རྒྱ་མཚོས་སུད་སིར་ཡོད་པའི་བོད་སློབ་ཚོ་སློབ་སྦྱོང་ཟིན་མཚམས་ལས་ཀ་ཇི་ལྟར་ཞུ་དགོས་དང༌། སློབ་སྦྱོང་ཇི་ལྟར་ཞུས་ལེགས་སོགས་དགོངས་སྐོར་སྙན་སེང་ཞུས་པར།)

བཀའ་ལན་དུ། སློབ་སྦྱོང་ལ་ལས་རིགས་སྣ་ཚོགས་ཡོད། གཙོ་ཆེ་ཤོས་སོ་སོའི་གཤིས་ཀ་དང༌། ལས་དོན་རན་པོ་དང་འཚམ་པོ་ཞིག་བྱས་ན་ལེགས། བློ་དང་མི་འཚམ་པ་ཞིག་བྱས་ཀྱང་ཕན་ཐོགས་མེད། རང་རེ་མི་རིགས་གཅིག་འཛུགས་སྐྲུན་བྱེད་ཀྱི་ཡོད་སྟབས། ཤེས་རིག་ཆ་ཚང་བ། ཤེས་ཡོན་མཐའ་དག་ནས་སློབ་སྦྱོང་བྱས་པའི་མི་དགོས་ཤིང་། འཕྲལ་སེལ་གཞིས་ཆགས་དང༌། སློབ་སྦྱོང་ནང་ལས་ཀ་བྱེད་རྒྱུ་རེད། སློབ་དགེ་མང་པོ་ཞིག་དང༌། གཞིས་ཆགས་ནང་འགན་འཁྱེར་ནས་ལས་ཀ་བྱེད་མཁན། ཨེམ་རྗེ། སྨན་ཁང་སོགས་ལ་ལས་ཀ་བྱེད་རྒྱུ་ཏན་ཏན་ཡོང་གི་རེད། སློབ་སྦྱོང་རིགས་ཁ་ཤས་ང་རང་ཚོ་བོད་པའི་ནང་བྱེད་མ་ཐུབ་པ་དང༌། ལམ་སེང་བྱེད་ཡུལ་མེད་པ་དེ་འདྲ་ཡང་ཡོང་གི་རེད། རྩ་བ་སོ་སོ་རང་ལ་ལྷག་བསམ་དང༌། རྒྱལ་ཁབ་དང་མི་རིགས་ལ་ཞེན་ཤ་ཚ་ཞིག་ཡོད་ན་བོད་པ་མཉམ་དུ་མཐའ་གཅིག་ཏུ་སྡོད་དགོས་པའི་ཁྱབ་པ་མེད། ལས་ཀ་གང་དུ་བྱས་ཀྱང་འགྲིག

དཔེར་ན། མའེ་སོར་ལྟ་བུར་མཚོན་ན། བྷེང་ལོར་ལྟ་བུར་བཟོ་གྲྭའི་ནང་ལས་ཀ་བྱས། སྡོད་ཁྱིམ་བོད་མིའི་གཞིས་ཆགས་ནང་བསྡད། ཕྲུ་གུ་བུ་ཕྲུག་གནས་ཡུལ་གཞིས་ཆགས་ནང་བཞག སོ་སོའི་གུང་སེང་དུས་ཚོདེ་རིང་དེར་ལོག་རྒྱུ་བཅས་བྱས་ན་ཡང་འགྲིག བསམ་བློ་སྦུག་སྲུབ་དོག་པོ་བྱེད་མི་དགོས། ཡང་ཕྲུ་གུ་ཁ་ཤས་ཕྱི་རྒྱལ་ནང་སྡོད་འདོད་ཡོད་པའང་ཡོང་གི་རེད། ཁྱད་མི་འདུག གཙོ་ཆེ་ཤོས་ལྷག་ཞེན་དགོས་ཀྱི་རེད། ལྷག་ཞེན་གྱི་བསམ་བློ་དེ་ཡོད་ན་སྡོད་ཡུལ་ཉེ་འགྱངས་ལ་ཁྱད་པར་དེ་ཙམ་མེད། དེ་གྲས་ཉུང་ཤས་ལས་དེ་ཙམ་མང་པོ་མེད། སྤྱི་ཡོངས་ང་ཚོའི་གཞིས་ཆགས་ཁག་ནང་སྲ་ཐག་ཐག་ཆགས་ཟིན་པ་ཡིན་སྟབས་བོད་པ་རེ་ཟུང་ལོགས་སུ་བསྡད་པར་ཁྱད་པར་མེད།

རྩ་བ་ལྷག་བསམ། སེམས་ཤུགས། ཞེན་ཤ་ཚ་མ་བརླག་པ་དགོས། དེ་བརླག་པ་ཡིན་ན་བོད་མིའི་ནང་བསྡད་ཀྱང་དགོས་པ་མ་ཚང་བ་རེད། མདོ་དོན་རན་པ་གཅིག སོ་སོས་དེ་ངས་བྱེད་ཐུབ། ངས་བྱས་བསམ་པ་ཞིག་དགོས་ཀྱི་རེད། སློབ་སྦྱོང་སྤྲོད་པ་དེ་ངས་བལྟས་ན་མི་ལ་ལག་པ་སྤྲད་པའམ། ལག་ཆ་སྤྲད་པ་ལྟ་བུ་ཞིག་རེད། རྩ་བའི་བྱེད་མཁན་སོ་སོའི་གཤིས་ཀ་དང་བསྟུན་དགོས། རང་རྒྱུད་ཀྱི་གཤིས་ཀ་དང་རན་པོ་མ་བྱུང་ན་སློབ་སྦྱོང་བཟང་པོ་ཇི་ཙམ་ཡོད་ཀྱང་ལག་ལེན་ཇི་བཞིན་མ་འཁེལ་བ་ཡོང་གི་འདུག སྲིད་དོན་ལས་ཀ་ཞིག་ཡིན་ཡང་སོ་སོའི་གཤིས་ཀ་དང་རན་པོ་དགོས་ཀྱི་འདུག

ཁ༽ བོད་པའི་བུ་ཕྲུག་དང་། བོད་པའི་དྲི་མ།

ཡང་དགོངས་སྐོར་ཞུས་པའི་བཀའ་ལན།

ང་ཚོ་སྤྱི་དོན་དང༌སྒེར་དོན་ཆ་སྙོམས་པའམ། འབྲེལ་བ་ཡོད་པ་ཞིག་བྱུང་ན་ཡག་པོ་རེད། དགོས་གལ་ཆེ་ཤོས། ལམ་སེང་ལས་ཀ་བྱེད་ས་ཡོད་པ་སློབ་གྲྭ་ཁག་རེད། བོད་པའི་ཕྲུ་གུ་ནར་སོན་ནས་བོད་པ་རང་བྱེད་དགོས་པ་ཡིན་སྟབས། སློབ་སྦྱོང་སྤྲོད་ཕྱོགས་དང༌། འཛིན་སྐྱོང་བྱེད་ཕྱོགས། འགྲོ་སོང་གང་གི་ཆ་ནས་དཀའ་ངལ་ཆེན་པོ་ཡོང་ངེས་ཡིན། འོན་ཀྱང་ད་མུས་མུ་མཐུད་ནས་འཛུགས་ཐུབ་པའི་འབད་བརྩོན་བྱེད་ཀྱི་ཡོད། ད་ལྟ་ཕན་བོད་ནང་ལ་སྐྱེས་པའི་ཕྲུ་གུ་དེ་རྣམས་ལ་རྒྱ་གར་གཞུང་ནས་འགྲོ་སོང་ནར་གཏོང་གནང་སྟེ་སློབ་སྦྱོང་སྤྲད་ཡོད་ཀྱང༌། ཕྱིན་ཆད་བོད་པའི་ཕྲུ་གུ་ཡོད་ཚད་ཀྱི་འགན་རྒྱ་གར་གཞུང་ནས་འཁུར་མི་ཐུབ་ལ། ང་ཚོས་ཞུ་ཡང་མི་ཤེས། ཕ་མ་སོ་སོས་ཀྱང་ཁུར་ཕྲན་བུ་བླངས། རྒྱ་གར་གཞུང་ལ་རོགས་རམ་འདྲ་ཞུས། ང་ཚོས་ཀྱང་བསམ་བློ་གཏོང་དགོས་པ་ཞིག་རེད།

གང་ལྟར་བོད་པའི་ཕྲུ་གུར་བོད་པའི་དྲི་མ་ཞིག་སྡོད་དགོས་ཀྱི་འདུག་ན། ངེས་པར་དུ་བོད་པའི་སློབ་གྲྭ་ཞིག་འཛུགས་དགོས། དེ་འདྲ་ཡིན་སྟབས་ད་ལྟ་ང་ཚོའི་སློབ་གྲྭ་ཁག་ནང་བོད་པའི་ཡི་གེ་དང༌། རྒྱལ་རབས། ཆོས་འབྱུང༌། གྲུབ་མཐའ་བཅས་བོད་དགེའི་ཐོག་ནས་བསླབས་པ་ཙམ་ལས་ས་བཅད་གཞན་དག་ཚང་མ་རྒྱ་གར་དགེ་རྒན་ཞེ་གཅིག་རེད། ཕྱིན་ཆད་སློབ་གྲྭ་སོ་སོའི་ནང་གི་སློབ་ཚན་ཐམས་ཅད་སོ་སོའི་མིས་སྤྲོད་ཐུབ་པ་བྱུང་ན་ཡག་པོ་ཡོང་གི་རེད། སོ་སོའི་མིས་བྱས་པ་ཡིན་ན་སྐད་ཀྱི་ཐོག་ནས་ར་འཕྲོད་པ་དང༌། ཤ་ཚ་ཡོད་པའི་སྟབས་ཀྱིས་གང་བྱས་ཀྱང་སྟབས་བདེ་ཞིང༌། ཕན་ཆེ་ལ་གྲུབ་འབྲས་ཀྱང་མི་འདྲ་བ་ཞིག་ཡོང་གི་རེད། ད་ལྟ་སློབ་ཕྲུག་སྟོང་ཕྲག་དྲུག་བདུན་ཞིག་ཡོད། ཕྲུ་གུ་ཕོན་ཆེན་པོ་ཡིན་སྟབས་སློབ་དགེ་བྱས་ཆོག་པ་ལྟ་བུ་རེད།

ག༽ གཞིས་ཆགས་སྲ་བརྟན་དང་། ཤེས་ལྡན་གྱི་གཞིས་ཆགས།

ལས་ཀ་བྱེད་ཡུལ་གཞན་ཞིག་གཞིས་ཆགས་ནང་སོ་ནམ་སོགས་ཀྱི་ལས་ཀ་དེ་ཚོ་རེད། གཞིས་ཆགས་ཟེར་དུས་མཐོང་ཆུང་བྱེད་མི་འོས། གཞིས་ཆགས་འདི་དག་ལས་ཀ་གཞན་དག་བྱེད་སྤོབས་བྲལ་ཏེ་གང་ཡང་མ་ཤེས་པའི་སྟབས་ཀྱིས་སོ་ནམ་གྱི་ལས་ཀ་འཇོར་དང་སྦྱར་མ་ལག་པར་འཁྱེར་དུ་བཅུག་པ་མ་རེད། ད་ལྟའི་ང་ཚོའི་གཞིས་མི་འདི་དག་དེ་སྔ་སློབ་སྦྱོང་གི་གོ་སྐབས་མ་ཐོབ་པའི་ཤེས་ཚད་དམའ་པོའི་རིམ་པ་ཞིག་ཡིན་སྟབས་དེ་ལ་དཔགས་པའི་གཞིས་ཆགས་ཤིག་མ་བྱས་རང་བྱས་ལྟ་བུ་བྱུང་བ་རེད།

རྩ་བ་ང་ཚོའི་གཞིས་ཆགས་བྱེད་པའི་དམིགས་ཡུལ་དེ། བོད་པའི་སྡེ་ཁག་གཅིག བོད་པའི་ཚོ་ཁག་གཅིག་མཉམ་སྡོད་ཐུབ་པའི་ཕྱིར་བཙུགས་པ་རེད། ད་ལྟ་ས་སོ་ནམ་མ་གཏོགས་བྱེད་མ་ཤེས་པའི་ཚད་དམའ་པོའི་མི་ཐོག་འདི་རྣམས་རྫོགས་པའི་མཇུག་ཏུ་མུ་མཐུད་ནས་གལ་སྲིད་ང་ཚོ་ཡུན་རིང་ཙམ་སྡོད་དགོས་བྱུང་ན་དེའི་རིང་བོད་པ་རང་གིས་ཟིན་དགོས་པ་མ་གཏོགས། དེ་གཞག་རྒྱུ་ཅིག་མ་རེད། ས་ཞིང་ཁག་གི་གཞིས་ཆགས་དེ་རྣམས་མུ་མཐུད་ནས་ཟིན་དགོས་ཀྱི་འདུག ད་ལྟའི་ཤེས་ཡོན་མེད་མཁན་གྱི་མི་དེ་རྣམས་རྫོགས་པ་དང༌། ཤེས་ཡོན་ཅན་གྱི་གཞིས་ཆགས་ཤིག་ཆགས་ཀྱི་རེད། ཕལ་ཆེར་དེ་འདྲ་རང་འགོར་གྱི་མ་རེད། གལ་སྲིད་ང་ཚོ་ལོ་ཉི་ཤུ། དེ་ལས་སྡུག་ན་མི་ཐོག་གཅིག་གཉིས་འདྲ་འགོར་ནའང༌། ཐབས་སྡུག་པོའི་དབུལ་ཕོངས་ཀྱི་གཞིས་ཆགས་མ་ཡིན་པར། ཤེས་ཡོན་ཅན་གྱི་གཞིས་ཆགས་སྲ་ཐག་ཐག་ཅིག་ཆགས་ཀྱི་རེད། གཞིས་ཆགས་དེ་དག་ཀྱང་གང་ཐུབ་ཀྱི་བཟོ་ལས་དང༌། འཕྲུལ་ལས་ཀྱི་གཞིས་ཆགས་སུ་སྒྱུར་ཐབས་བྱེད་མུས་རེད། ཤེས་ཡོན་སློབ་སྦྱོང་ཚད་མཐོ་པོ་སོན་པ་ཞིག་ལ་ལག་པར་འཇོར་སྦྱག་བསྐུར་ནས་ས་ཞིང་ལས་ཀ་བྱེད་དགོས་ཟེར་ན་ཁག་པོ་ཡིན་ཀྱང༌། ཤེས་ཡོན་ཅན་གྱི་གཞིས་ཆགས་ཕྱུག་པོ་གཅིག་ཆགས་ཀྱི་རེད། གཅིག་བྱས་ན་གཡས་གཡོན་རྒྱ་གར་གཞིས་ཆགས་རྣམས་ལས། ང་ཚོ་ཚད་མཐོར་སོན་ཏེ་དཀའ་ངལ་འདྲ་འཕྲད་སྲིད་ཀྱང༌། ང་ཚོའི་དམིགས་ཡུལ་དེ་འདྲ་ཞིག་རེད།

ང༽ སློབ་དེབ་ཀྱི་ཤེས་ཡོན་དང་། ཐུན་མིན་གྱི་གཤིས་ཀ

གང་ལྟར་ཡང་བོད་པ་ནང་ཁུལ་ཆང་ས་བརྒྱབ། མཉམ་དུ་བསྡད་དུས། བོད་ཀྱི་མི་རིགས་དེ་དང༌། གོམས་གཤིས་དེ་མ་བརླག་པ་ཞིག་ཡོང་གི་རེད། བོད་པའི་གྲོང་གསེབ་ནང་སླེབས་པ་ནང་བཞིན་འདུག་གམ། གང་འདྲ་འདུག བོད་པའི་ཤེས་རིག་ཟེར་བ་མཐའ་གཅིག་ཏུ་སློབ་དེབ་གཅིག་པུར་བསླབ་དགོས་པ་ཨེ་ཡིན། དེབ་ནང་ནས་བསླབས་པ་རྣམས་ཕྱི་རྒྱལ་མིས་བཤད་པ་ལྟ་བུ་ཡིན་ཞིང༌། གཙོ་ཆེ་ཤོས་སོ་སོ་བོད་མིའི་ནང་བསྡད་ནས་གཤིས་ཀ་འགོས་པ་དེ། ཁ་ནས་འགྲེལ་བཤད་རྒྱག་ཐུབ་མིན་ཡང༌། བོད་པའི་གཤིས་ཀ་ཐུན་མོང་མ་ཡིན་པ་ལྟ་བུ་ནི། སེམས་བག་ཕེབས་པོ། སྐྱིད་པོ་བྱས་ཏེ་སྡོད་པ། ཁ་ཆག་སྣ་རལ་ལྟ་བུ་བྱུང་ན་ཡང༌། ཅི་དྲག་གང་དྲག་རང་མ་ཡིན་པར་ལྷོད་ཕེབས་པོ་བྱེད་ཐུབ་པ། དེ་ནི་བོད་པའི་གཤིས་ཀ་ཐུན་མོང་མ་ཡིན་པ་ཞིག་རེད། དེ་ལ་ཕྱི་རྒྱལ་མི་མང་པོ་ཞིག་གིས་དོ་སྣང་ཆེན་པོ་བྱེད་ཀྱི་འདུག སེམས་སྐྱིད་པོ་བྱེད་པ་དེ་ཁ་ཡོད་ལག་ཡོད་ཀྱི་ཁེ་བཟང་རེད། འཛམ་གླིང་ནང་ཤེས་ཡོན་སློབ་པ། འཛུགས་སྐྲུན་བྱེད་པ། ཚང་མ་མི་ལ་སྐྱིད་པོ་ཞིག་བྱུང་ན་བསམ་སྟེ་བྱས་པ་རེད། དགོས་དོན་སྐྱིད་པ་ཞིག་བྱུང་ན་ཡག་པོ་རེད། ཁེ་བཟང་རེད། ཤེས་ཡོན་སློབ་སྦྱོང་བྱས་པ་དང་། འཛུགས་སྐྲུན་བྱས་པ། མཐའ་མ་རང་ཤི་རྒྱག་དགོས་པ་དེ་འདྲ་བྱུང་ན་ཧ་ཅང་ཐབས་རྡུགས་རེད། སེམས་གུ་ཡངས་པོ། མི་ཚེ་གཅིག་གི་དོན་ལ་ཅི་དྲག་གང་དྲག་རང་མི་བྱེད་ཅིང༌། དེའི་སྟབས་ཀྱིས་རོགས་པར་ཡང་བསྟུན་མཁས་པོ། གཤིས་ཀ་དེ་དག་སློབ་དེབ་ཀྱི་ནང་ནས་བསླབས་ནས་ཤེས་རྒྱུ་ཡོད་པ་ཞིག་མིན་པར། བོད་མི་དང་འདྲེས་ནས་འགོས་པ་ཞིག་བྱེད་དགོས།

ཅ༽ གཞིས་ཆགས་ཀྱི་དམིགས་ཡུལ་དང་། བོད་མིའི་གོམས་གཤིས།

དེ་ལྟ་བུའི་ཆ་ནས་ཀྱང་གཞིས་ཆགས་དེ་གལ་ཆེན་པོ་འདུག རྩ་བ་དེ་དག་རེད། གཞིས་ཆགས་ཁག་ནང་སྐྱིད་སྡུག་འཚོ་ཁག་འཚོ་ཁག་བྱས་བསྡད། ཁ་འཐོར་དེ་ཚོ་གྲོང་ཁྱེར་ཆེ་ཆུང་ཁག་ནང་དང༌། ས་གནས་གང་སར་ལས་ཀ་བྱེད་རྒྱུ་ཏན་ཏན་ཡོང་གི་རེད། རྩ་བ་དེ་བརླགས་ན་ད་ལྟའི་མི་ཐོག་འདི་ཚོ་བོད་པའི་དྲི་མ་ཡོད་མཁན་ཞིག་བྱུང་ན་ཡང༌། མི་ཐོག་རྗེས་མ་དེ་ཚོ་ཁག་པོ་རེད། དེར་བརྟེན་གཤིས་ཀ་བཟང་པོ་དེ་དག་གོམས་འདྲིས་ཡོང་ཆེད་གཞིས་ཆགས་ཁག་རྣམས་བསམ་བློ་དེ་འདྲ་ཞིག་བཏང་ནས་བཙུགས་པ་རེད།

རྒྱ་གར་ནང་གཞིས་ཆགས་འདི་རྣམས་བོད་མི་སྐྱབས་བཅོལ་བ་རྣམས་རང་ཁ་རང་གསོ་ཐུབ་ཙམ་ཞིག་གི་ཆེད་དུ་མ་རེད། རྩ་བའི་རེ་བ་རྒྱག་ས་ཁ་ཡོད་ལག་ཡོད་ཀྱི་གནད་འགག་ཅིག་ལ་ཐུག་ཡོད། བོད་ནང་རྒྱ་མིའི་འོག་སྡོད་མཁན་ཕྲུ་གུ་དེ་རྣམས་ཐབས་རྡུགས་དཀའ་ལས་ཆེན་པོའི་འོག་ནས་འཚར་ལོངས་བྱས་པ་དང༌། ང་ཚོ་འདིར་བཙན་བྱོལ་བ་སྟོང་ཕྲག་བརྒྱད་ཅུ་ཙམ་ཞིག་ཡོད་པའི་བུ་ཕྲུག་རྣམས་གོ་སྐབས་འདི་འདྲ་ཞིག་གི་འོག་ནས་སློབ་སྦྱོང་དང་འཚར་ལོངས་བྱས་པ་རེད། ཉིན་མ་གཅིག་འགྱུར་བ་བྱུང་དུས་བོད་ནང་ལས་ཀ་མཉམ་དུ་བྱེད་དགོས་པ་ཡིན། དེའི་སྐབས་བོད་ནང་འཚར་ལོངས་བྱས་པ་དེ་ཚོ་དང༌། ང་ཚོ་བྲོས་བྱོལ་དུ་འབྱོར་བ་རྣམས་འགྲན་བསྡུར་བྱེད་དགོས།

དེ་ཡང་སྡོད་ས་སྐྱོ་དྲགས་པ་དང༌། གསང་སྤྱོད་སྐྱོ་དྲགས་པ། ཉལ་ཁྲི་སྐྱོ་དྲགས་པ་ཟེར་བ་དེ་འདྲ་མིན་པར། མི་ཚེ་འདིར་ལག་རྗེས་སུས་ཆེ་བ་བཞག་འདུག བྱས་རྗེས་གང་ཞིག་ཆེ་བ་བཞག་འདུག་བལྟ་དགོས་པ་ལས། འཕྲལ་སེལ་སྐྱིད་མ་སྐྱིད་དང༌། ལྟོ་གོས་བཟང་ངན་ལ་བལྟ་རྒྱུ་མ་ཡིན། བོད་སྤྱི་པའི་ལུང་པ་དེ་སྐྱོ་པོ་ཞིག་ཏུ་མ་བཞག་པར་ཡར་རྒྱས་གཏོང་རྒྱུའི་བསམ་བློ་གཏོང་དགོས། འཕྲལ་སེལ་དཀའ་ངལ་དང༌། མཐུན་རྐྱེན་ཚང་མི་ཚང་ཏན་ཏན་ཡོང་གི་རེད། དེ་ཚོ་སེལ་ཐུབ་ཀྱི་རེད། བོད་ནང་ཧ་ཅང་སེམས་ཤུགས་ཆེན་པོ་འདུག ང་རང་ཚོ་འདི་གར་ཡང་དཀའ་ལས་རྒྱག་གི་ཡོད་ལ། སེམས་ཤུགས་མ་ཆག་པར་ལས་ཀ་བྱེད་ཀྱི་ཡོད། བདེན་པའི་མཐའ་གསལ་ཐུབ་ཀྱི་རེད།

ཆ༽ རླབས་ཆེན་གྱི་མི་རིགས་དང་། བོད་མིའི་གཟི་བརྗིད།

ལྷག་དོན་བོད་ནང་གཞོན་ནུ་ཚོ་སེམས་ཤུགས་ཤིན་ཏུ་ཆེན་པོ་འདུག འདས་པའི་ལོ་རྒྱུས་ལ་མཚོན་ན། བོད་མི་རིགས་ནས་བྱས་རྗེས་ཆེན་པོ་བཞག་ཡོད། མི་རིགས་དེ་ཧ་ཅང་རླབས་ཆེན་པོ་ཡིན། སྐྱོ་པོ་རྩ་བ་ནས་མིན། བར་ལམ་བྱེད་སྟངས་ཤེས་མིན་དང༌། མཐུན་རྐྱེན་མ་འཛོམས་པ་ལྟ་བུས་ཉམས་ཉེས་ཆེན་པོ་བྱུང་བ་མ་གཏོགས། རྩ་བའི་ང་ཚོའི་མི་རིགས་འདི་ཤར་ལྷོ་ཨེ་ཤ་ཡའི་ནང་མི་རིགས་ཤུགས་ཆེ་བ་ཞིག་རེད། དེང་སང་ལ་ཆ་མཚོན་ན་ཡང་ང་ཚོ་བོད་པའི་ཕྲུ་གུ་ལུང་པ་འདྲ་མི་འདྲའི་ནང་སླེབས། སློབ་སྦྱོང་གི་གོ་སྐབས་ཐོབ་པའི་ཁོངས་ནས་ཕྲུ་གུ་ཉུང་ཤས་ཤེས་མི་ཤེས་འདྲ་ཡོང་ཤས་ཆེ། བོད་པའི་ཕྲུ་གུ་ཚང་མ་བརྒྱ་ཆ་བརྒྱ་ཐམ་པ་ཡག་པོ་རེད་ཅེས་ཤོད་མི་ཐུབ་ཀྱང༌། སྤྱིར་བཏང་བོད་ཕྲུག་རྣམས་སྡུག་པའི་གྲལ་དུ་ཁྱོན་ནས་ལུས་ཀྱི་མི་འདུག སྐྱོ་པོ་གཏན་ནས་རེད་མི་འདུག

ནང་གི་ཀླད་པ་ཟེར་བ་འདི་སྐྱེས་པའི་སྐབས་ནས་བཟོ་དགོས་པ་ལས། ཕྱི་ནས་དཀར་པོ་དམར་པོ་བྱུག་པ་ལྟ་བུ་བཟོ་ཐབས་མེད། གྱོན་ཆས་ལྟ་བུ་ཡིན་ན་འདྲ་ཆགས་པོ། ཚོས་གཞི་འདྲ་ཆགས་པོ་ཕྱི་ནས་བཟོས་ཆོག་ཀྱང་། བསླབས་ནས་མ་ཤེས་མཁན། ཀླད་མེད་སྒྱིད་ངན་གྱི་མི་རིགས་ཤིག་ཡིན་ན་བཟོ་ཐབས་གང་ཡང་མེད། ང་ཚོ་དེ་ལྟར་མ་རེད། སློབ་སྦྱོང་བྱེད་རྒྱུའི་གོ་སྐབས་ཤིག་ཐོབ་པའི་སྐབས་དང༌། གཞིས་ཆགས་ལྟ་བུར་གྲུབ་འབྲས་གང་ལེགས་ཐོན་ཡོད། དེ་ཚོར་ལམ་སྟོན་བྱེད་མཁན་ཡོད། དེ་མིན་འཚོ་བ་རང་འཚོར་སྡོད་མཁན་སུ་གཅིག་གིས་རོགས་རམ་དང༌། ལམ་སྟོན་བྱེད་མཁན་མེད་པ་ཚོ་ཡང༌། ཚོང་འདྲ་བརྒྱབ་པ་དང་། རྒྱ་གར་བའི་གླ་པ་བྱེད་པ། གཡོག་པོ་བསྐུལ་བ་སོགས་ཧ་ལས་པའི་གྱོང་པོ་དང༌། ཧ་ཅང་གྲུང་པོ་ཞིག་རེད། ང་ཚོ་བཙན་བྱོལ་བ་ཡིན་ཀྱང་གཞིས་ཆགས་ཁག་ནང་རྒྱ་གར་ཡུལ་མི་མི་གླས་བྱེད་ཀྱི་འདུག ཁ་ཤས་ཀྱིས་རྒྱ་གར་བའི་ས་ནས་བུ་ལོན་བླངས་ཏེ་མ་སྤྲད་པར་མཚན་ཤས་ཀྱང་ཕྲན་བུ་བྱེད་ཀྱི་འདུག གང་ལྟར་ལྟོ་གོས་འཚོལ་སྟངས་མཁས་པོ་དང་གྱོང་པོ་འདུག དེ་ནི་ང་ཚོའི་མི་རིགས་ཀྱི་གཟི་བརྗིད་རེད།

ཇ༽ བོད་མིའི་བྱས་རྗེས་དང་། སྐད་ཡིག་གི་ཁྱད་ཡོན།

ང་རང་ཚོ་མི་རིགས་ཀྱི་བྱས་རྗེས་ལ་ཆ་བཞག་ན། ནང་པ་སངས་རྒྱས་པའི་ཆོས་གཏིང་རིང་པོ་འདིའི་འགྲེལ་བཤད་ཆ་ཚང་བ་ཞིག་ང་ཚོའི་བོད་སྐད་གཅིག་པུའི་ཐོག་མ་གཏོགས་གཞན་ལ་མི་འདུག གཞི་རྩ་གཞན་དག་འགའ་ཞིག་ནང་བོད་སྐད་ཡར་རྒྱས་ཕྱིན་མི་འདུག་ཀྱང༌། དེ་ནི་བེད་སྤྱོད་མ་བྱས་པ་དང༌། བེད་སྤྱོད་ཀྱི་གོ་སྐབས་མ་བྱུང་བ་རེད། བེད་སྤྱོད་བྱེད་ས་གཙོ་བོ་ནང་པ་སངས་རྒྱས་པའི་ཆོས་ཀྱི་ཐོག་བོད་སྐད་ཧ་ཅང་ཕྱུག་པོ་ཡིན། དབྱིན་ཇི་དང༌། ཧྥ་རན་སིའི་སྐད་ཡིག་ནང་ལའང་ཆོས་ཚིག་ལྡེང་གི་མི་འདུག བོད་སྐད་ཕྱུག་པོ་ཡག་པོ་དེ་ང་ཚོས་ལོ་གཅིག་གཉིས་ནང་ཡར་རྒྱས་བཏང་བ་མིན་ལ། རྒྱ་མིས་རོགས་རམ་བྱས་ནས་ཡར་རྒྱས་བཏང་བ་དེ་བས་མིན། རྒྱ་གར་བས་རོགས་བྱས་ནས་ཡར་རྒྱས་བཏང་བ་ཡང་མིན། དེ་ནི་ང་རང་ཚོའི་བོད་རིགས་མི་ཐོག་མང་པོའི་རིང་རིམ་བཞིན་ཡར་རྒྱས་ཕྱིན་པ་རེད།

ལུང་པར་ཆ་བཞག་ན། ང་རང་ཚོའི་ལུང་པ་ཆ་རྐྱེན་ཧ་ཅང་འཛོམས་པོ་རེད། ཁྱེད་རང་ཕག་རིར་མ་གཏོགས་འགྲོ་མ་མྱོང་ན། ཕག་རི་སྐྱིད་པོ་ཡིན་ཡང༌། ང་སྔོན་མ་ཕག་རིར་འགྲོ་སྐབས་གནམ་གཤིས་གྲང་མོ་འཁེལ་ཏེ། རྐང་ལག་ཤིན་ཏུ་འཁྱགས་བྱུང༌། ཕག་རི་ཟེར་སྐབས་གྲང་སྟོང་སྟོང་ཅིག་མ་གཏོགས། སྐྱིད་མདོག་ཅིག་མཐོང་མ་བྱུང༌། དེ་ནས་དུད་སྣ། ཉེ་རོ། ས་མ་མདའ་དེ་ཚོ་སྐྱིད་པོ་རེད། གང་ལྟར་སྤྱི་ཡོངས་ནས་བཤད་ན་ནུབ་ལ་དྭགས་ནས། ཤར་དར་རྩེ་མདོ་བར་མཐུན་རྐྱེན་ཧ་ཅང་འཛོམས་པོ་རེད། མཐོ་ས། ས་དམའ་ས། མཚོ། མཚེའུ། གངས་རི། བྲག་རི། སྤང་ལྗོངས། ནགས་ཚལ། འབབ་ཆུ་སོགས་སྣ་ཤིན་ཏུ་འཛོམས་པོ་ཡོད། དེ་སྔ་ང་ཚོ་འགྲིམ་འགྲུལ་བདེ་པོ་མེད་ཀྱང་ནུབ་ལ་ཡོད་ན་ནུབ་ལ་ཆོད་ཅིག ཤར་ལ་ཡོད་ན་ཤར་ལ་ཆོད་ཅིག་ཏུ་ལུས། ང་ཚོར་འགྲིམས་འགྲུལ་བདེ་པོ་དང༌། ཕར་ཚུར་བེད་སྤྱོད་ཡག་པོ་བྱེད་ཐུབ་ན་ལུང་པ་མཐུན་རྐྱེན་འཛོམས་པོ་དང༌། ཡག་པོ་རེད།

ཐོན་སྐྱེད་ལ་མཚོན་ན། ས་དམའ་ས་ཀོང་པོའི་ནང༌། ཁྱེད་རང་ཚོ་ཆ་ཕྲེང་པའང་ས་དམའ་པོ་མ་རེད་དམ། སྟོན་ཐེངས་གཉིས་གསུམ་འདེབས་པའང་ཡོད། བྱང་ཐང་ལ་ཆ་བཞག་ན། འབྲོག་སྡེར་སེམས་ཅན་ཧ་ཅང་མང་པོ་ཡོད། དེང་སང་རྒྱ་མིས་གཏེར་ཁ་མང་པོ་ཡོད་པར་བརྩི་གི་འདུག དེར་བརྟེན་ང་རང་ཚོའི་ལུང་པའི་ཆ་ནས་ཡིན་ཡང་རུང༌། མིའི་ཆ་ནས་ཡིན་ཡང་རུང་ཡག་པོ་དང་གྱོང་པོ་རེད།

༼མཚམས་འདིར་གསུང་དཔར་མཐུད་མཚམས་འཁེལ་ཏེ་ཕྲན་བུ་ཞིག་མ་ཚང་བར་ལུས།༽

དེ་རིང་དབུ་མཛད་ཆ་ཕྲེང་པས་བྱས་པ་རེད། ད་གཞན་དག་བརྗོད་རྒྱུ་ཇི་ཡོད་བཀའ་གནང་བར།

ཡང༌། ཆ་ཕྲེང་བློ་བཟང་རྒྱ་མཚོས། ཕྱི་རྒྱལ་ནས་འབྱོར་བའི་སློབ་ཕྲུག་ཚོར་གུང་སེང་རིང་བོད་ཀྱི་རྒྱལ་རབས་ལོ་རྒྱུས་སོགས་ཀྱི་སློབ་གྲྭ་ཞིག་ཟུར་འཛུགས་གནང་གི་ཡོད་ལུགས་ཐོས་པ། དེ་སྐོར་བཀའ་སློབ་ཡོད་པ་ཞུས།

བཀའ་ལན། འཆར་གཞི་དེ་ག་རང་རེད། ད་ལྟ་འགྲོ་སོང་རོགས་རམ་བྱེད་མཁན་མ་བྱུང་བར་ལུས་ཡོད། འགོ་འཛུགས་ལྟ་བུ་ཟུར་གསོག་ཏུ་གུང་སེང་སློབ་ཕྲུག་ཚོར་འཛིན་གྲྭ་ཚོགས་མུས་རེད། འཆར་གཞི་དང་བསམ་བློ་དེ་ག་རང་རེད། ང་རང་ཚོའི་སློབ་གྲྭ་ཁག་ནང་ཕྱིན་པ་ཚོ་དྲག་གི་རེད། ཕྱི་ལ་ཕྱིན་པ་དང༌། སློབ་གྲྭ་གཞན་དག་ནང་ཕྱིན་པ་ཚོར་དམིགས་བཀར་བོད་སྐོར་སློབ་སྦྱོང་བྱེད་ཡུལ་མེད་སྟབས། གུང་སེང་སོ་སོར་སློབ་སྦྱོང་བྱེད་ས་ཞིག་བཟོས་པ་རེད། རིམ་པས་མཐུན་རྐྱེན་འཛོམས་ན་ང་རང་ཚོའི་སློབ་གྲྭ་ཆུང་ཆུང་ཞིག་འཛུགས་རྒྱུའི་བསམ་གཞི་དེ་འདྲ་རེད། སློབ་ཚན་ཡང་གཞི་རྒྱ་ཆེ་ཙམ་བྱུང་ན་བསམ་པ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༥ ཟླ་ ༥ ཚེས་ ༢༦ ཉིན། རྡོར་གླིང་བོད་རིགས་སློབ་གྲྭར་གནང་བའི་བཀའ་སློབ་གསུང་བཤད།

ཀ༽ མིའི་བླ་མེད་ཀྱི་ཁྱད་ཆོས་དང་། ཀླད་པ་བེད་སྤྱོད།

དེ་རིང་ང་ཚོའི་ཕྲུ་གུའི་དཀྱིལ་ལ་འབྱོར་ནས་དགའ་པོ་བྱུང༌། ཁྱེད་རང་ཚོ་ཚང་མར་ངས་སྙིང་ཁོང་རུས་པའི་གཏིང་ནས་བཀྲ་ཤིས་བདེ་ལེགས་དང༌། འཚམས་འདྲི་ཡོད། སྤྱིར་བཏང་ང་རང་ཚོ་བོད་པ་ཚང་མ་དངོས་གནས་གཅིག་གིས་གཅིག་ལ་དགའ་པོ་ཡོད་པ་ལྟར། ཁྱེད་རང་ཚོས་ང་ལ་སེམས་ཀྱི་གཏིང་ནས་དགའ་པོ་བྱེད་པ་དང༌། ངས་ཀྱང་ཚང་མར་བློ་ཐག་ཉེ་པོ་ཡོད་པའི་རྐྱེན་གྱིས་ང་རང་ཚོའི་འབྲེལ་བ་དེ་སྤྱིར་བཏང་གཞན་དག་གི་འབྲེལ་བ་དང་མི་འདྲ་བར་དངོས་གནས་སེམས་ཀྱི་གཏིང་ནས་ངོ་ལྐོག་མེད་པའི་དགའ་བརྩེའི་འབྲེལ་བ་ཡོད་པ་འདིའི་ཐོག་ནས་དེ་རིང་ང་འབྱོར་བའི་སྐབས་ལ་ཁྱེད་རང་ཚོས་འདྲ་ཆགས་ཆགས་ལྟ་བུ་མིན་པར་དངོས་གནས་དྲང་གནས་དོན་དམ་པའི་དགའ་ཞེན་གྱི་རྣམ་འགྱུར་བསྟན་ནས་དགའ་བསུ་བྱས་པ་ལ་ཧ་ཅང་དགའ་པོ་བྱུང༌། ཁྱེད་རང་ཚོ་ཚང་མར་ཐུགས་རྗེ་ཆེ་ཞེས་ཞུ་རྒྱུ་ཡིན།

ཁྱེད་རང་ཚོ་རྒན་གཞོན་ཚང་མ་ཁ་ཤས་ནི་ཤེས་ཡོན་སློབ་སྦྱོང་བྱེད་མཁན་དང༌། ཁ་ཤས་ནི་སློབ་སྦྱོང་སྤྲོད་མཁན། ཁ་ཤས་ནི་སློབ་སྦྱོང་གི་བསྟི་གནས་འདིར་ཞབས་ཕྱི་ཞུ་མཁན་སོགས་གང་ལྟར་ཡང་སྙིང་དངོས་དང་བརྒྱུད་པའི་ཐོག་ནས་མིའི་བློ་གྲོས་ཀྱི་རྣམ་དཔྱོད་ཡར་རྒྱས་གཏོང་རྒྱུའི་དོན་ལ་ལས་ཀ་བྱེད་མཁན་ཤ་སྟག་རེད། ང་ཚོ་འགྲོ་བ་མིའི་རིགས་ཀྱི་ཁྱད་ཆོས་བླ་ན་མེད་པ་དེ་གང་ཞིག་ཡིན་ཞེ་ན། ཀླད་པ་བེད་སྤྱོད་གཏོང་རྒྱུ་འམ། བློ་གྲོས་རྣམ་དཔྱོད་ཀྱིས་བེད་སྤྱོད་གཏོང་རྒྱུ་དེ་རེད། ཁྱེད་རང་ཚོ་སྤྱིར་བཏང་ཕྱི་རོལ་ལྟོ་གོས་ཀྱི་དོན་དག་ལྟ་བུ་མ་ཡིན་པར་མིའི་བློ་གྲོས་རྣམ་དཔྱོད་ཡར་རྒྱས་གཏོང་རྒྱུའི་ཐོག་ལ་ལས་ཀ་བྱེད་ཀྱི་ཡོད་སྟབས་དངོས་གནས་དགའ་པོ་བྱུང༌།

ད་ལྟ་སློབ་སྤྱིའི་ཐོག་ནས་གནས་ལུགས་བཤད་པ་ལྟར། དེ་རིང་ང་འདིར་དངོས་སུ་སླེབས་པ་དང་པོ་ཡིན་ཀྱང་སློབ་གྲྭའི་གནས་ཚུལ་རྒྱུན་དུ་ཤེས་རྟོགས་ཡོང་མུས་ཡིན། ཚང་མས་ད་བར་དུ་ཧུར་ཐག་བྱས་པའི་ཉེར་ལེན་གྱིས་གྲུབ་འབྲས་འདི་འདྲ་ཞིག་ཐོན་པ་རེད། ཧུར་ཐག་མ་བྱས་ན་གྲུབ་འབྲས་འདི་འདྲ་ཐོན་ཐུབ་ཀྱི་མ་རེད། མིས་དབང་ཡོད་བཤད་ནས་གྲུབ་འབྲས་ཐོན་ཐུབ་ཀྱི་མ་རེད། རང་རང་སོ་སོས་སེམས་ཀྱི་གཏིང་ནས་ཁུར་བླངས་ཏེ་ཤ་ཚ་རྣམ་དག་གིས་འབད་རྩོལ་བྱས་པའི་ཉེར་ལེན་གྱིས་ཡར་རྒྱས་དང་གྲུབ་འབྲས་ཐོན་པ་ཡིན་པས་ན། ངས་འདིར་སློབ་གྲྭའི་འཛིན་སྐྱོང་ལས་ཀ་བྱེད་མཁན་དང༌། དེ་ག་ནང་བཞིན་ཁྱེད་རང་སློབ་ཕྲུག་ཚོ། མདོར་ན་མ་བྱན་ཚུན་ཆད་ཚང་མར་དེ་རིང་གི་གོ་སྐབས་འདི་ཟིན་ནས་ཐུགས་རྗེ་ཆེ་ཟེར་རྒྱུ་ཡིན། དེ་ག་ནང་བཞིན་ང་རང་ཚོ་ཁག་པོ་ཡོད་པའི་སྐབས་ལ་རྒྱ་གར་གཞུང་གིས་ང་རང་ཚོ་ལ་རྩ་བའི་སྦྱིན་བདག་ཨ་མ་འདྲ་པོ་བྱས་ཏེ་རོགས་རམ་གནང་བ་ཡིན་སྟབས་རྒྱ་གར་གཞུང་ལ་ཡང་ངས་ཐུགས་རྗེ་ཆེ་ཞེས་ངེས་པར་དུ་ཞུ་རྒྱུ་ཡིན། ད་དུང་ཡིན་ནའང་ཡར་རྒྱས་གཏོང་རྒྱུའི་དོན་ལ་ཁྱེད་རང་ཚོ་ཚང་མས་སེམས་ཤུགས་ཀྱིས་ཁུར་བླངས་ཏེ་གཟབ་གཟབ་ཡག་པོ་བྱེད་དགོས།

ཁ༽ གཞི་རྩ་གསར་འཛུགས་དང་། ཚད་ལོངས་ཀྱི་དུས་སྐབས།

ང་རང་ཚོ་ཚང་མས་ཤེས་གསལ་ལྟར། ཕྱི་ལོ་ ༡༩༥༩ ལོར་བོད་ལུང་པ་མགོ་རྟིང་སློག་པའི་དུས་ཚོད་ཅིག་འགོ་ཚུགས་པ་རེད། དུས་དེ་ནས་ད་ལྟ་ཕན་ལ་ལོ་བཅུ་དྲུག་ཙམ་སོང་བའི་རིང་ལ་ང་རང་ཚོས་ལས་ཀ་མང་པོ་ཞིག་བྱས་ཡོད་པའི་ནང་ཚན་ནས་བཙན་བྱོལ་བའི་གནས་སྐབས་གཞིས་ཆགས་ཀྱི་ལས་ཀ་དང༌། ལྷག་པར་ཤེས་རིག་གི་ལས་ཀའི་ཐོག་ལ་གྲུབ་འབྲས་ཡག་པོ་ཡོད་བསམ་པ་དྲན་གྱི་འདུག ང་ཚོ་མིའི་ལུང་པར་ཡུལ་གྱར་གྱི་མི་ཆགས། དཔལ་འབྱོར་གྱི་ནུས་པ་ནི་མེད། སོ་སོའི་ས་ཆ་ནི་མེད། ཆ་རྒྱུས་མེད་པའི་ལུང་པའི་ནང་སླེབས་ན་ཡང་རྒྱ་གར་གཞུང་གཙོ་བོར་གྱུར་པའི་སྦྱིན་བདག་འདྲ་དང༌། ཤ་ཚ་བྱེད་མཁན་གྱི་མི་ཚོས་རོགས་རམ་བྱས། གཙོ་བོ་ང་རང་ཚོའི་མིས་འབད་རྩོལ་དང༌། ཐབས་ཤེས་བྱས་ཏེ་ལས་ཀར་གྲུབ་འབྲས་འདི་ལྟར་ཐོན་པ་རེད།

དེ་སྔ་ང་རང་ཚོ་སོ་སོའི་ལུང་པའི་ནང་སྡོད་པའི་གནས་སྐབས་སུ་དེ་རིང་ཁ་སའི་སློབ་གྲྭའི་འགྲོ་སྟངས་འདི་འདྲ་ཞིག་ཡོད་མེད་མི་རྒན་པ་ཚོས་ཤེས་གསལ་རེད། སློབ་ཚན་རྣམ་པ་སྣ་ཚོགས་ཡོད་པའི་སློབ་སྦྱོང་བྱེད་སའི་ལམ་སྲོལ་འདི་གྲས་ང་ཚོའི་བོད་ནང་ཡོད་པ་མ་རེད། སྤྱིར་བཏང་སློབ་སྦྱོང་གི་གནས་སྟངས་ཤིན་ཏུ་སྐྱོ་པོ་རེད། ཆོས་སོགས་རིགས་གཅིག་རྐང་འཛིན་གྱི་སློབ་གཉེར་བྱེད་སྟངས་ནི་དངོས་གནས་ཧ་ལས་དགོས་པའི་ཡག་པོ་ཡོད། དེང་སང་རྒྱ་གར་ལུང་པའི་ནང་ས་གནས་གང་འདྲ་ཞིག་ཏུ་ཕྱིན་ཀྱང་དེ་སྔ་བོད་ནང་ཆོས་ཀྱི་སློབ་སྦྱོང་བྱས་པ་ལྟ་བུ་ཞིག་ཡོང་ཐབས་མེད་པ་ལས། གཞན་སྤྱི་བྱིངས་རྒྱ་ཆེའི་མི་མང་མང་ཚོགས་ཀྱི་ཉིན་རེ་ཉིན་རེའི་འཚོ་བའི་དགོས་མཁོའི་ནང་གི་སློབ་སྦྱོང་འཛོམས་པོ་འདི་འདྲ་ང་ཚོ་བོད་ལ་དེ་སྔ་ཡོད་པ་མ་རེད།

དེར་བརྟེན་ང་ཚོ་མི་གཞན་གྱི་ལུང་པར་སླེབས་ནས་བོད་པའི་སློབ་གྲྭ་འཛུགས་དགོས་པའི་མཚམས་ལ་སླེབས་ཡོང་དུས། བོད་ཡིག་སློབ་དེབ་ཀྱིས་མཚོན་པས་གང་ཅིའི་གོ་སྒྲིག་གཞི་ནས་གསར་དུ་བྱེད་དགོས་བྱུང་བ་རེད། ཁང་པ་ལྟ་བུར་མཚོན་ན་ས་ཆ་སྟོང་པ་ཞིག་གི་སྒང་ལ་གཞི་ནས་རྩིག་རྨང་བྲུས། འཆར་གཞི་བཀོད་དེ་ཨར་ལས་ཚང་མ་གཞི་ནས་གསར་དུ་བྱེད་དགོས་པ་ལྟ་བུ་བྱུང་བ་རེད། ཐོག་མའི་སྐབས་ལ་ང་རང་ཚོ་ཚང་མར་ཆ་རྒྱུས་ཉམས་མྱོང་ཇི་བཞིན་མེད་པས་མགོ་ཚོས་ལ་མ་ཚོས་ཀྱི་ངང་ནས་འབད་བརྩོན་བྱས་པའི་མཐའ་མ་ད་ལྟའི་གནས་སྐབས་སུ་སྤྱིར་བཏང་འཛམ་བུ་གླིང་གི་ཤེས་ཡོན་སློབ་སྦྱོང་སྤྱི་འགྲེའི་གྲས་སུ་སླེབས་ཐུབ་པ་ལྟ་བུ་བྱུང་བ་འདི་གྲུབ་འབྲས་ཆེན་པོ་རེད་བསམ་གྱི་འདུག བསམ་བློའི་ནང་སྤོབས་པ་སྐྱེ་རྒྱུ་དང༌། སེམས་ནང་དགའ་སྤྲོ་སྐྱེ་དགོས་པ་ལྟ་བུ་རེད།

འདས་པའི་ལོ་ཡུན་དེ་དག་གི་ནང་ལ་ཤེས་ཡོན་སློབ་སྦྱོང་བྱེད་སྟངས་སྐོར་ལ་གང་ལ་གང་འཚམ་གྱི་ཁོག་ལོན་པ་དང༌། གཞི་རྩ་ཞིག་ཚུགས་ཡོད་པར་བརྟེན། ད་ཆ་གཞི་མེད་པའི་གཞི་གསར་པ་བཟོ་རྒྱུའི་དུས་ཚོད་ཡོལ་ཏེ། གཞི་རྩ་ཡོད་པ་དེ་དག་ཡར་རྒྱས་གཏོང་རྒྱུ་དང༌། དེ་དག་ཚད་ལོངས་པ་བཟོ་རྒྱུའི་དུས་ཚོད་ལ་སླེབས་ཡོད། དེ་ལ་ཚང་མས་དོ་སྣང་དང༌། འབད་རྩོལ་བྱེད་བཞིན་པ་ལྟར་བར་ལམ་ཤེས་རིག་གི་ཚོགས་འདུ་འདྲ་ཡང་ཚུགས་པ་རེད།

ག༽ གོམས་གཤིས་ཀྱི་དགེ་སྐྱོན་དང་། ཤེས་ཡོན་སྲིད་བྱུས།

ཤེས་ཡོན་སློབ་སྦྱོང་ཟེར་བ་དེ་སྤྱིར་བཏང་གི་ལམ་དང་ལུགས་སྲོལ་ལྟ་བུ་མ་ཡིན་པར་མིའི་མི་ཚེ་སྐྱེལ་ཐབས་ཀྱི་འགྲོ་སྟངས་ཤིག་བཟོ་གི་ཡོད་པས་ན། ང་རང་ཚོས་དངོས་ཡོད་གནས་ཚུལ་དང་བསྟུན་ཏེ་འགྲོ་སྟངས་ཡག་པོ་ཤེས་པ་ཞིག་བྱེད་དགོས། ལོ་བཅུ་བཅོ་ལྔ་ཞིག་སློབ་སྦྱོང་བྱས་པ་དེ་སོ་སོའི་དངོས་སུ་མི་ཚེ་སྐྱེལ་རྒྱུའི་ལས་དོན་ནང་དུ་བེད་སྤྱོད་མ་ལྷག་མ་ཆད་པར་འགྲོ་ཐུབ་པ་ཞིག་བྱུང་ན་སློབ་སྦྱོང་བྱས་པ་དེ་དོན་དང་ལྡན་པ་དང༌། སྙིང་པོ་ཡོད་པ་བྱུང་བ་རེད། སྤྱིར་བཏང་ང་རང་ཚོའི་བོད་མིའི་བསམ་བློ་གཏོང་སྟངས་དེ་ཕྲན་བུ་མི་འདྲ་བ་ཞིག་རེད། དཔེར་ན། རྒྱ་གར་གྱི་ཤེས་ཡོན་སློབ་སྦྱོང་སྤྲོད་སྟངས་དབྱིན་ཇིའི་དུས་ཀྱི་སྲོལ་ལུགས་ལྟ་བུའི་རིགས་འདི་ཚོ་ང་ཚོ་བོད་པར་རན་གྱི་ཡོད་མེད་སྐོར་ལ་ངེས་པར་དུ་བསམ་བློ་གཏོང་དགོས་པ་ཞིག་རེད། ང་རང་ཚོ་བོད་པར་སོ་སོའི་ལུང་པའི་གནས་སྟངས་ལ་གཞིགས་པས་མི་ཐོག་ནས་མི་ཐོག་རིམ་པར་བརྒྱུད་པའི་གོམས་གཤིས་ཤིག་ཡོད། གོམས་གཤིས་དེ་ཚོའི་ནང་ལ་སྐྱོན་ཡོད་པའི་གོམས་གཤིས་ཡོད་ལ་སྐྱོན་མེད་པའི་གོམས་གཤིས་ཀྱང་ཡོད། སྐྱོན་ཡོད་པའི་གོམས་གཤིས་རིགས་ང་ཚོས་ཉར་ཚགས་བྱེད་ཐུབ་ཀྱི་ཡང་མ་རེད་ལ། བྱེད་དགོས་དོན་ཡང་མེད། མི་གཞན་དག་ལ་མེད་པ་ང་རང་ཚོར་རང་ཆས་སུ་ཡོད་པའི་གོམས་གཤིས་འགའ་ཤས་ཉིན་རེ་ཉིན་རེའི་མི་ཚེ་སྐྱེལ་བའི་སྐབས་ལ་ཕན་ཐོགས་དང༌། ཁེ་བཟང་ཡོད་པའི་རིགས་དེ་ཚོ་ང་ཚོས་སྲུང་སྐྱོབ་བྱས་པ་ལ་ངོ་ཚ་དགོས་པ་དང༌། སྤམ་ཤོར་དགོས་པ་གང་ཡང་མེད། དེ་ཚོ་དང་མཐུན་ཞིང་རན་པ་ཞིག་ཡོང་བའི་བསམ་བློ་གཏོང་རྒྱུ་མེད་དམ་སྙམ། ཡིན་ནའང་ངའི་བསམ་བློའི་ནང་དྲན་པ་ཙམ་ཞིག་རེད་མ་གཏོགས་ཁྱེད་རང་ཚོར་མིག་ཁ་ཕྱེ་བ་ལྟ་བུ་འདི་བཞིན་བྱེད་དགོས་ཞེས་ངས་བརྗོད་མི་ཤེས། དེ་ཚོར་གོ་བསྡུར་བྱས་ཏེ་བསམ་བློ་གཏོང་རྒྱུ་མེད་དམ་སྙམ་པ་དྲན་ནས་ཞུས་པ་ཡིན།

ང༽ ཡར་རྒྱས་ཀྱི་དུས་མཚམས་དང་། མ་འོངས་པའི་འཆར་གཞི།

རིམ་པ་གཉིས་པ་ལྟ་བུ་དེ་ཡར་རྒྱས་གཏོང་རྒྱུའི་དུས་མཚམས་ལ་སླེབས་ཀྱི་ཡོད་སྟབས་ངས་འབོད་སྐུལ་བྱེད་རྒྱུ་ལ་དགེ་རྒན་ཚོ་དང༌། དེ་ག་ནང་བཞིན་ལས་ཀ་བྱེད་མཁན་འབྲེལ་ཡོད་ཚང་མས་ཤུགས་བསྐྱེད་དེ་ཕྱོགས་གཅིག་ནས་ཉིན་རེ་ཉིན་རེའི་ལས་ཀ་འཐུས་མ་ཤོར་བར་ཚགས་སུ་ཚུད་པ་ཞིག་དང༌། གཉིས་ནས་ད་ལྟ་སོ་སོས་ལས་ཀ་བྱེད་བཞིན་པ་འདིའི་ཉམས་མྱོང་ལ་གཞིགས་པས་ང་ཚོ་རྒྱ་གར་ནང་སྡོད་པའི་རིང་ལ་སློབ་སྦྱོང་སྤྲོད་སྟངས་ད་ལྟའི་འདི་མུས་ཡག་པོ་འདུག་གམ། འདིའི་སྒང་ལ་སྣོན་འཕྲི་བྱེད་དགོས་པ་གང་ཞིག་འདུག ད་དུང་དེ་ཙམ་མ་ཟད། མ་འོངས་པར་ང་རང་ཚོ་བོད་དུ་སླེབས་པའི་མཚམས་ལ་བྱེད་སྟངས་གང་འདྲ་ཞིག་དགའ་བ་འདུག་གམ།

སློབ་སྦྱོང་སྤྲོད་པ་ནི་མིའི་འཚོ་བའི་འགོ་འཛུགས་ཀྱི་ལས་དོན་གལ་ཆེ་ཤོས་ཤིག་ཡིན་པས་དེའི་སྐོར་ལ་ང་ཚོས་བསམ་བློ་གང་འདྲ་ཞིག་གཏོང་དགོས་ཀྱི་འདུག གང་འདྲ་ཞིག་བྱེད་དགོས་ཀྱི་འདུག ལམ་གང་འདྲ་ཞིག་སྟོན་དགོས་ཀྱི་འདུག འཁྱོག་པོ་ཡོ་བསྲང་གང་འདྲ་བྱེད་དགོས་ཀྱི་འདུག དེ་ཚོའི་སྐོར་ལ་དོ་སྣང་དང༌། ཉམས་མྱོང་གསོག་དགོས་ཀྱི་འདུག ཉིན་རེ་ཉིན་རེའི་འཚོ་བ་དག་ཕུད་ཐུབ་ཙམ་མ་ཡིན་པར་དེ་ཚོའི་སྐོར་ལ་བསམ་བློ་བཏང་ན་ཡག་པོ་རེད།

ཁྱེད་རང་ཚོ་སློབ་གྲྭ་གཞན་དག་ནང་ལ་ལས་ཀ་བྱེད་མཁན་བོད་པ་འགའ་ཤས་ཡོད་པ་ཚོས་ཀྱང་དོ་སྣང་བྱས། ཁུར་ལེན་དགོས། དངོས་གནས་སློབ་སྦྱོང་སྤྲོད་རྒྱུ་ཟེར་བ་འདི་མིའི་མི་ཚེ་གཅིག་གི་མདུན་ལམ་ལ་བཟོ་ལྟ་བཟོ་རྒྱུ་ཡིན་སྟབས་ལས་སླ་པོ་མ་རེད། འདི་ཁུལ་མི་ཚོས་ག་རེ་བྱེད་ཀྱི་འདུག མི་གཞན་དག་གིས་ག་རེ་བྱེད་ཀྱི་འདུག ཕྱི་རྒྱལ་ལའང་གང་ཞིག་བྱེད་ཀྱི་འདུག ཉི་ཧོང་གི་མི་ཚོ་གྱོང་པོ་རེད། ཁོང་ཚོས་གང་ཞིག་བྱེད་ཀྱི་འདུག དམར་པོའི་རྒྱལ་ཁབ་འགའ་ཤས་ནང་ལའང་སློབ་སྦྱོང་སྤྲོད་སྟངས་དེ་ཚོ་རིང་མ་དྲགས་ཐུང་མ་དྲགས་པའི་དགེ་མཚན་ཡོད་པ་ལྟ་བུ་ཡོད་པས་དེ་ཚོའི་གྲས་ལའང་གང་འདྲ་འདུག དོ་སྣང་བྱས། བརྗེད་ཐོ་འདྲ་བྲིས། སོག་པོ་ཆོས་གྲགས་ཀྱིས།

མི་ཟས་ཡུན་རིང་བཟས་པའི་རིན་འབབ་ཏུ། །

དེབ་ཆུང་འདི་ཉིད་མི་ཡི་ཡུལ་དུ་བཞག །

ཟེར་བ་ལྟར་ཁྱེད་རང་ཚོས་ཉམས་མྱོང་བསགས་ཏེ་སོ་སོའི་མི་ཚེའི་རིང་ལ་རྣམ་དཔྱོད་གཏོང་རྒྱུ་མ་བྱུང་ན་ཡང༌། མི་ཐོག་རྗེས་མ་ཚོར་དེབ་ཆུང་གཅིག་ལས་མ་བྱུང་ན་ཡང་བཞག་ཐུབ་རྒྱུའི་བསམ་བློ་བཏང་ན་ཕན་གྱི་རེད། ཉིན་མ་གཅིག་ཡིན་ནའང་ཆུད་ཟོས་མ་བཏང་བར་སོ་སོས་དོ་སྣང་དང༌། འབད་རྩོལ་བྱེད་ཀྱི་ཡིན་ན། ང་ཚོ་མི་རིགས་གཅིག་གི་བསམ་བློ་གཏོང་དགོས་པས་ན་ཕན་གྱི་རེད།

ད་དུང་ང་ཚོས་སྤོབས་པ་ཆེ་ཙམ་བཤད་པ་ཡིན་ན་ང་ཚོས་མི་རིགས་གཅིག་གི་བསམ་བློ་གཏོང་བ་དང་ཆབས་ཅིག ང་ཚོའི་མི་རིགས་འདིས་མི་རིགས་གཞན་དག་ལ་མིག་དཔེ་སྟོན་ཐུབ་པ་ཞིག་ང་ཚོས་བྱེད་མ་ཐུབ་པ་ག་རེ་ཡོད། ང་ཚོར་ས་ཆ་རྒྱ་ཆེན་པོ་དང༌། མི་མང་པོ་མེད་པ་འདི་དག་ལ་ལམ་སྟོན་ཡག་པོ་ཞིག་དང༌། འཁྲིད་སྟངས་ཡག་པོ། སློབ་སྦྱོང་སྤྲོད་སྟངས་ཡག་པོ་ཞིག་བྱེད་ཐུབ་ན་དངོས་གནས་ང་ཚོ་བོད་ལུང་པ་དེ་ཁྱད་མཚར་པོ་ཞིག་ཡོང་ཐུབ་རྒྱུའི་རེ་བ་ཏན་ཏན་ཡོད། རེ་བ་ཡོད་ཅེས་ཉལ་བསྡད་པས་ག་ནས་ཡོང༌། ཚང་མས་སོ་སོ་སོ་སོར་ཁུར་དུ་འཁྲི་ཞིང་སྐབས་སུ་བབ་པའི་ལས་འགན་གང་ཡོད་ལ་དོ་སྣང་བྱས། དེ་ལ་ཉམས་ཞིབ་བྱས་ཏེ་ཡར་རྒྱས་གཏོང་རྒྱུའི་བསམ་བློ་བཏང༌། ལེགས་ཆ་རྣམས་སྤྱི་ས་དེར་སྤུངས་ན་ཕན་ནུས་ངེས་ཅན་ཞིག་ཐོན་གྱི་རེད། ང་མི་གཅིག་གི་ནུས་པས་ལྡང་གི་མ་རེད། ཁྱེད་རང་ཚོ་སོ་སོ་སོ་སོའི་ལས་རིགས་ཀྱི་ཁུར་ཡོད་མཁན་ཚོས་དོ་སྣང་ཡག་པོ་བྱེད་དགོས། ངས་དོ་སྣང་བྱེད་ཀྱི་མི་འདུག་ཟེར་གྱི་མེད། ཧུར་ཐག་བྱེད་ཀྱི་ཡོད་པ་རེད། ད་དུང་ཡང་ངས་ཉིན་རེ་ཉིན་རེའི་ལས་ཀ་འདིས་འགྲིག་གི་ཡོད། དེང་སང་ལས་ཀ་ཡག་ཐག་ཆོད་ཡོད་ཅེས་སེམས་ལྷོད་ནས་མ་བསྡད་པར་ང་ཚོའི་མི་རིགས་སྤྱི་པའི་དོན་དུ་ཀླད་པ་མང་ཙམ་དཀྲུག་སྟེ་འབད་བརྩོན་བྱས་ན་ཡག་པོ་རེད་བསམ་པ་དྲན་བྱུང༌། རེད་དམ། མ་རེད། ངས་འུར་ཤོབ་ཤོད་ཀྱི་འདུག་གམ། ངོ་ཐོག་རེད་བསམ་པ་དྲན་གྱི་འདུག དེ་གཅིག་ཡིན།

ཅ༽ ཤེས་ཡོན་སློབ་སྦྱོང་དང་། རྩ་བའི་དམ་བཅའ།

དེ་བས་ཁྱེད་རང་ཕྲུ་གུ་ཚོར་ངས་ཤོད་རྒྱུ་ཞིག་ལ། ཁྱེད་རང་ཚོས་སློབ་སྦྱོང་བྱས་ནས་ད་ལྟ་བར་དུ་གྲུབ་འབྲས་གང་ལ་གང་འཚམ་བྱུང་ཡོད། རྡོ་རྗེ་གླིང་སློབ་གྲྭ་ཐོན་པའི་ཕྲུ་གུ་མང་པོ་ཞིག་སློབ་སྦྱོང་གི་གནས་ཚད་ཡག་པོ་ལོན་པ་དང༌། འགའ་ཤས་ཡིག་ཚོད་ཀྱིས་ཨང་གྲངས་རྩེར་སོན་བྱུང་བ་ལ་ཧ་ཅང་དགའ་པོ་ཡོད། དེ་ཚོ་དངོས་གནས་དྲང་གནས་སྤོབས་པ་སྐྱེ་འོས་པ་རེད། ང་ཚོས་ཕྲུ་གུ་གཞན་དག་ལ་མཐོང་ཆུང་ཁྱད་གསོད་བྱས་པ་མིན། ཡིན་ནའང་སྤྱིར་བཏང་བོད་པའི་ཕྲུ་གུ་ཚོ་གཞན་གྱི་གྲལ་མཇུག་ཏུ་རྩ་བ་ནས་ལུས་ཀྱི་ཡོད་པ་མ་རེད། ཡག་ཐག་ཆོད་འདུག སྔོན་མ་ནས་ཡིག་ཚད་གྲུབ་འབྲས་ཡག་པོ་ཐོན་པ་དེ་འདྲ་ཁ་ཤས་བྱུང་ཡོད། དེ་དུས་ལས་ཀ་བྱེད་མཁན་ལྷ་དབང་ལགས་རེད། སྤྱིར་བཏང་མི་ལ་སྐྱོན་དང་ནོར་འཁྲུལ་ཡོང་ངེས་ཡིན། ཡིན་ནའང་སློབ་གྲྭ་བཙུགས་པའི་དགོས་དོན་སློབ་སྦྱོང་རེད། སློབ་སྦྱོང་བྱས་པའི་གྲུབ་འབྲས་དེ་ཡིག་ཚད་ཡིན་པས། ཡིག་ཚད་ཡག་པོ་ཐོན་ཡོང་དུས་གྲུབ་འབྲས་ཐོན་པ་རེད། དེར་བརྟེན་ལྷ་དབང་ལགས་དེ་རིང་འདིར་མི་འདུག་ཀྱང་། ངས་ལྷ་དབང་ལགས་སུ་ཐུགས་རྗེ་ཆེ་ཞེས་ཟེར་རྒྱུ་ཡིན། དངོས་གནས་དྲང་གནས་ཁུར་ཆེན་པོ་བླངས། ཧུར་ཐག་བྱས་སོང༌། ད་དུང་ཁྱེད་རང་ཚོས་མུ་མཐུད་ནས་སེམས་ཤུགས་བསྐྱེད། ལེ་ལོ་དང༌། ཞུམ་པ་མ་བྱས་པར་སློབ་སྦྱོང་ཧུར་ཐག་ཡག་པོ་བྱས། གཟབ་གཟབ་བྱེད་དགོས།

དེ་ནས་ཁྱེད་རང་ཚོ་སློབ་སྦྱོང་གང་ལ་གང་འཚམ་ཐོན། ལོ་གང་ལ་གང་འཚམ་སླེབས་ཏེ་མི་ཚེ་འགོ་འཛུགས་རྒྱུའི་མཚམས་ལ་སླེབས་པའི་ཕྲུ་གུ་གང་འཚམ་ཞིག་ཡོད་པ་རེད། ཁྱེད་རང་ཚོས་སློབ་སྦྱོང་བྱས་པའི་དགོས་དོན་དེ་མི་ཚེ་སྐྱེལ་ཐབས་ལ་ཕན་པ་ཞིག་དགོས་པ་རེད། སློབ་སྦྱོང་བྱས་པའི་ལག་རྗེས་སུ་རང་གི་མི་ཚེ་དེ་ཡག་པོ་ཞིག་སྐྱེལ་ཐུབ་པ་དང༌། ལྷག་པར་སློབ་སྦྱོང་བྱས་པའི་དགོས་དོན་མི་ལ་བརྡབ་གསིག་མ་གཏོང་མཁན་དང༌། ཐུབ་ཚོད་མི་ཤོད་མཁན། མིའི་སྤྱི་ཚོགས་ནང་རྙོག་དྲ་སྣོན་མ་མི་བཟོ་མཁན་ཞིག་དགོས་ཀྱི་རེད། དེ་ཤིན་ཏུ་གལ་ཆེན་པོ་རེད། སློབ་སྦྱོང་བྱས་ཏེ་སློབ་གྲྭ་ཐོན་པའི་མཐར་སོ་སོའི་རང་བདེ་བསྒྲུབ་རྒྱུའི་དོན་ལ་མི་གཞན་དག་བེད་སྤྱོད་བྱས་ཏེ། མིའི་སྤྱི་ཚོགས་ནང་རྙོག་དྲ་བཟོ་མཁན་ལྟ་བུ་ཞིག་བྱུང་ན། དེ་འདྲའི་ཤེས་ཡོན་ཡོད་པ་ལས་མེད་ན་དགའ་གི་རེད། ང་ཚོས་ཤེས་ཡོན་སློབ་སྦྱོང་བྱེད་པའི་རྩ་བའི་དམ་བཅའ་གང་ཡིན་ཟེར་ན། མིའི་མི་ཚེ་ཡག་པོ་སྐྱེལ་ཐུབ་རྒྱུའི་ཆེད་དུ་རེད། ང་ཚོས་ཁང་པ་རྒྱག་པའི་དགོས་དོན་སྡོད་དུས་སྐྱིད་པོ་བྱས་ཏེ་སྡོད་རྒྱུ་ཞིག་མ་བྱུང་ན་ཕྱི་ལོགས་རྫིག་པོ་དང༌། འགྲོ་སོང་མང་པོ་བཏང་བར་ཧ་ལས་རྒྱུ་གང་ཡང་མེད།

དཔེ་དེ་བཞིན་དུ་སློབ་སྦྱོང་སྤྲད་པའི་དགོས་དོན་དེ་མིའི་མི་ཚེ་བཟང་པོ་སྐྱེལ་བའི་ཐབས་སུ་མ་ཕྱིན་པར་མིའི་སྤྱི་ཚོགས་ནང་གནོད་པ་སྐྱེལ་བའི་གཞིར་ཕྱིན་ན་ཁྱོན་ནས་ཡག་པོ་མ་རེད། སོ་སོས་སློབ་སྦྱོང་བྱས་པའི་ཤེས་ཡོན་དེ་མིའི་སྤྱི་ཚོགས་ནང་བེད་སྤྱོད་ཡག་ཤོས་བྱེད་ཐུབ་པའི་བསམ་བློ་གཏོང་དགོས། གཅིག་བྱས་ན་ང་རང་ཆོས་པ་ཡིན་སྟབས་ཕྱོགས་སུ་ལྷུང་བའི་བསམ་བློའི་ལྟ་སྟངས་ཡིན་ཤས་ཆེ། ང་དེ་འདྲ་ཞིག་དྲན་གྱི་འདུག སློབ་སྦྱོང་གཅིག་པུར་ཧ་ལས་པ་མཐོང་གི་མི་འདུག དེར་བརྟེན་ཁྱེད་རང་ཚོ་སློབ་སྦྱོང་གང་ལ་གང་འཚམ་བྱུང་བ་ཚོས་དངོས་གནས་དྲང་གནས་མིའི་སྤྱི་ཚོགས་ཀྱི་ནང་ལ་ཡག་པོ་བེད་སྤྱོད་བྱེད་ཐུབ་པའི་བསམ་བློ་གཏོང་དགོས།

ཆ༽ རིན་བྲལ་གྱི་དངོས་པོ་དང་། ལྷག་པའི་བསམ་པ།

སློབ་སྦྱོང་ལ་ལས་རིགས་འདྲ་མི་འདྲ་མང་པོ་ཡོད། ད་གིན་སློབ་སྦྱོང་ཐོག་ནས་བཤད་པ་ལྟར། དེང་སང་རྒྱ་གར་ནང་སློབ་སྦྱོང་སྤྲོད་སྟངས་སྒྱུར་བཅོས་བཏང་སྟེ་རྒྱ་གར་ལུང་པའི་དཔལ་འབྱོར་གྱི་དཀའ་ངལ་དང༌། ལུང་པའི་གནས་སྟངས་ཀྱིས་ཤེས་ཡོན་ཅན་མང་པོར་ལས་ཀ་མ་ཐོབ་པའི་དཀའ་ངལ་སེལ་ཆེད་ལག་ཤེས་སྣ་ཚོགས་ཀྱི་སློབ་སྦྱོང་ལ་ཤུགས་བརྒྱབ་སྟེ་ལུང་པའི་གནས་ཚུལ་འདི་འདྲའི་མིའི་སྤྱི་ཚོགས་ནང་རན་པ་ཞིག་ཡོང་བའི་དོན་དུ་བསམ་བློ་བཏང་ནས་སྒྱུར་བཅོས་གཏོང་གི་ཡོད་པ་རེད། དེ་ཚོ་ཐབས་ཤེས་ཡིན་ཐག་ཆོད་རེད། དེ་དང་དེ་འདྲའི་ཐབས་ཤེས་མང་པོ་བརྒྱུད་དེ་འགྲོ་དགོས།

ངའི་མཐོང་ཚུལ་ལྟར་བྱས་ན་གཙོ་བོ་དེ་བསམ་བློ་ལ་རག་ལས་པ་རེད་བསམ་གྱི་འདུག ཆོས་སྐད་ཐོག་ནས་བཤད་པ་ཡིན་ན་ལྷག་བསམ་ཟེར་བ་དེ་ཡོད་དགོས། ལྷག་པའི་བསམ་པ་ཟེར་བ་དེ་རིན་ཐང་བྲལ་བའི་དངོས་པོ་ཞིག་རེད། ལྷག་པའི་བསམ་པ་ཡོད་ན་ཤེས་ཡོན་བརྒྱ་ཐམ་པ་ཡོད་ན་བརྒྱ་ཐམ་པ་བེད་སྤྱོད་ཐུབ་རྒྱུ། ཤེས་ཡོན་སྟོང་ཕྲག་ཡོད་ན་སྟོང་ཕྲག་བེད་སྤྱོད་བྱེད་ཐུབ་ཀྱི་རེད། ཤེས་ཡོན་གཅིག་ལས་མེད་ཀྱང་གཅིག་པོ་དེ་བེད་སྤྱོད་ཡག་པོ་ཞིག་བྱེད་ཐུབ་ཀྱི་རེད། ལྷག་པའི་བསམ་པ་ཟེར་བ་དེས་ཕོངས་ན་ཤེས་བྱ་ཡོན་ཏན་ཇི་ཙམ་ཡོད་ཀྱང་ཧ་ལས་རྒྱུ་གང་ཡང་མེད། ལྷག་པའི་བསམ་པ་ཟེར་བ་དེ་ནི་གཞན་ཕན་གྱི་བསམ་བློ་ཡིན་པས་མི་གཞན་དག་ལ་རོགས་རམ་བྱེད་རྒྱུའི་བསམ་བློ་གཏོང་བ་དང༌། མི་འདྲ་འདྲའི་ནང་ནས་ཉམ་ཆུང་ཚོར་དམིགས་བསལ་གྱི་བསམ་བློ་གཏོང་བ། ཛ་དྲག་དགོས་མཁོ་ཆེ་སར་བསམ་བློ་གཏོང་བ་སོགས་ལྷག་བསམ་རེད།

ང་རང་ཚོས་དུས་རྟག་ཏུ་དངོས་འབྲེལ་ཡ་རབས་ཀྱི་བསམ་བློ་འཁྱེར་རྒྱུ་དེ་དང༌། རྒྱ་ཆེའི་མང་ཚོགས་ཀྱི་དོན་ལ་བསམ་བློ་གཏོང་རྒྱུའི་ལྷག་བསམ་དེ་གལ་ཆེན་པོ་རེད། དེ་བྱུང་ན་ཆེ་གཞོག་ཆུང་གཞོག་གིས་མི་ལ་ཕན་བདེ་བསྒྲུབ་ཐུབ་རྒྱུ་དང༌། དེས་མིའི་སྤྱི་ཚོགས་ནང་ཕན་ཐོགས་ཡོང་གི་རེད། ང་རང་ཚོའི་སློབ་གྲྭའི་ནང་ཆོས་དགེ་བཙུགས་ཡོད་པ་ཚོས་བཀའ་འགྱུར་བསྟན་འགྱུར་པོ་ཏི་མང་པོ་ཡོད་རབས་མ་བརྗོད་པར་བཀའ་བསྟན་འགྱུར་གྱི་དགོས་དོན་མིའི་བསམ་བློ་ཡར་རྒྱས་གཏོང་རྒྱུའི་དོན་ལ་ཡིན་པ་དེ་ངོས་བཟུང་ནས་ཆོས་ཀྱི་སྙིང་དོན་ཉིན་རེ་ཉིན་རེའི་མིའི་སྤྱི་ཚོགས་ཀྱི་འཚོ་བའི་ནང་ལ་འགྲོ་ཐུབ་པའི་སློབ་སྟོན་བྱེད་དགོས་ཀྱི་འདུག དེ་འདྲའི་ལྷག་བསམ་གོང་ནས་གོང་འཕེལ་གཏོང་བ་དང༌། གཞན་གཅེས་འཛིན་གྱི་སེམས་ཤུགས་སྐྱེ་ཐབས་བྱེད་དགོས། རང་བདེ་ཡལ་བར་དོར་རྒྱུ་ཁག་པོ་རེད་དེ། རང་བདེ་གཙོ་བོར་མི་འཛིན་པ་ཞིག་བྱེད་རྒྱུ་དེ་དངོས་འབྲེལ་མིའི་སྤྱི་ཚོགས་ཀྱི་ནང་ཤིན་ཏུ་དགོས་མཁོ་ཆེན་པོ་ཆགས་ཡོད། དེང་སང་གང་གིས་ཕོངས་འདུག་ཅེ་ན། ང་ཚོ་གོ་མཚོན་ལག་ཆས་ཕོངས་མི་འདུག རྒྱུ་དངོས་པོས་ཕོངས་མི་འདུག དཀའ་སྤྱད་ཀྱིས་ཕོངས་མི་འདུག ཤེས་ཡོན་གྱིས་ཕོངས་མི་འདུག ལྷག་བསམ་གྱིས་ཕོངས་པ་རེད།

དེང་སང་འཛམ་བུ་གླིང་འདིའི་སྒང་ལ་ཝི་ཏི་ནམ་ནང་ལ་ལྟོས་དང༌། དབུས་ཤར་ནང་ལ་ལྟོས་དང༌། ལེ་ཊིན་ཨ་མེ་རི་ཀ་ཟེར་དུས་ལུང་པ་སྟོབས་ཆེན་པོ། རང་དབང་གི་ལུང་པ། མི་ལ་རོགས་བྱེད་མཁན། མི་ལ་རྒྱབ་སྐྱོར་བྱེད་མཁན། མི་ལ་འགོ་འདོན་འཚོ་སྐྱོང་བྱེད་མཁན། ཕན་སེམས་ཡོད་མཁན་ཡག་པོ་ཞིག་རེད་ཟེར་གྱི་ཡོད་ཀྱང༌། ནེག་སན་གྱི་བྱེད་སྟངས་དང༌། ཨ་རིའི་གཞུང་གི་ལས་ཀ་བྱེད་སྟངས་ལ་ལྟོས་དང༌། དེ་རིང་ཁ་སའི་ཝི་ཏི་ནམ་གྱི་གནས་ཚུལ་ལ་ལྟོས་དང༌། ཞབས་འདྲེན་རེད། དེ་ཚོའི་གྲས་མ་གཞི་རྒྱུ་རྐྱེན་མང་པོ་ཞིག་འཕྲད་ནས་བྱུང་བ་ཡིན་གྱི་རེད་དེ། རྩ་བ་ལྷག་བསམ་གྱིས་ཕོངས་ཏེ་འགྲོ་བ་མིའི་འབྲེལ་བ་དང༌། མིས་མི་ལ་བརྩེ་བ་བརླགས་པའི་ཉེར་ལེན་གྱིས་གནས་ཚུལ་ཐབས་སྡུག་པོ་དེ་འདྲ་བྱུང་བ་རེད། མ་རེད་དམ། ང་རང་ཚོ་བོད་པར་ནང་པ་སངས་རྒྱས་པའི་ཆོས་ཤིག་ཡོད། ངས་ནང་པ་སངས་རྒྱས་པའི་ཆོས་ལ་རྨོངས་ཞེན་བྱས་ཏེ་ཤོད་ཀྱི་མེད། ནང་པ་སངས་རྒྱས་པའི་ཆོས་ཀྱི་སྙིང་པོ་དང༌། ལྷག་དོན་ཐེག་པ་ཆེན་པོའི་ཆོས་ཀྱི་སྙིང་པོ་གཞན་ཕན་གྱི་བསམ་པ་བཟང་པོ་དེ་ནི་གུང་བྲན་ལ་ཡང་དགོས་པ་ཡིན། སྐྱེ་བ་སྔ་ཕྱི་ཁས་མི་ལེན་མཁན་མི་ལོག་ལྟ་ཅན་ཡིན་ན་ཡང་གཞན་ཕན་གྱི་བསམ་བློ་དགོས་ཀྱི་འདུག དེ་ལ་དགག་པ་བྱེད་མཁན་སུ་ཡང་མེད། ཚང་མར་དགོས་མཁོ་ཡོད་པ་ཞིག་ཡིན། ང་ཚོ་ཛ་དྲག་གི་གནས་ཚུལ་ལ་ཐུག་ཡོད་པ་མ་གཏོགས་ལྟོ་འགྲངས་ཉི་མས་དྲོས་ཏེ། ཉི་མ་འབུད་ཐབས་ཀྱི་སྐད་ཆ་བཤད་པ་མིན། དངོས་གནས་དྲང་གནས་འཛམ་བུ་གླིང་འདིའི་སྟེང་ན། མིས་མི་ལ་བརྩེ་བ་བྱེད་རྒྱུ་བརླགས་པའི་ཉེར་ལེན་གྱིས་ཆེན་པོས་ཆུང་ཆུང་ལ་ཐུབ་ཚོད་བཤད། རྒྱུ་ཡོད་མཁན་གྱིས་མེད་མཁན་ལ་ཐུབ་ཚོད་བཤད། དབང་ཡོད་བཤད། མགོ་སྐོར་བཏང༌། ཤེས་ཡོན་ཡོད་མཁན་གྱིས་ཤེས་ཡོན་མེད་མཁན་ལ་བེད་སྤྱོད་བྱེད་ཀྱི་འདུག དེ་དག་ལྷག་བསམ་གྱིས་ཕོངས་པའི་ལས་ཀ་མ་རེད་དམ། རེད་མ་རེད། ང་རང་ཚོ་ཤེས་ཡོན་སློབ་སྦྱོང་བྱེད་མཁན་ཡིན་པར་བརྟེན་ངས་གནད་དོན་དེ་དྲན་ནས་ཞུས་པ་ཡིན།

ང་རང་ཞེ་དྲག་འཇོན་གྱི་ཡོད་ཅེས་ཟེར་གྱི་མེད། ཡང་ངས་ཁྱོན་ནས་འཇོན་གྱི་མེད་བརྗོད་པ་ཡང་མིན། ལྷག་བསམ་ཐོག་ལ་ཆ་བཞག་ན་བྱམས་པ་དང་སྙིང་རྗེའི་རྩ་བ་ཅན་གྱི་བྱང་ཆུབ་ཀྱི་སེམས་ཟེར་བ་འདི་ལ་ངས་ཆུ་ཚོད་ ༢༤ རིང་ག་ཚོད་ཐུབ་ཐུབ་ཀྱི་འབད་རྩོལ་བྱེད་ཀྱི་ཡོད། ང་རང་གིས་ཉམས་མྱོང་ཐོག་ནས་བལྟས་ན། འདི་ནི་རིན་ཐང་བྲལ་བ་ཞིག་རེད་བསམ་པ་དྲན་གྱི་འདུག དེ་འདྲ་ཡིན་དུས་ཁྱེད་རང་ཚོས་ཡིན་ན་ཡང་ག་ཚོད་ཐུབ་ཐུབ་ཀྱི་ཐོག་ནས་མིས་མི་ལ་བརྩེ་བ་བྱེད་པ་དང༌། མིས་མི་ལ་ཡ་རབས་ཀྱི་ཐོག་ནས་ལྟ་སྐྱོང་བྱེད་པ་དེ་མི་ཚེའི་ནང་གི་སྙིང་པོ་གཅིག་ཡིན་པ་ལ་ངོས་འཛིན་བྱས་ཏེ། དེའི་ཐོག་བེད་སྤྱོད་བྱེད་ཐུབ་པ་ཞིག་དགོས་ཀྱི་རེད། དེ་ཧ་ཅང་གལ་ཆེན་པོ་རེད། ཆོས་པའི་མིང་འདོགས་དགོས་དོན་མེད། སོ་སོའི་མི་ཚེ་སྐྱེལ་སྟངས་དེ་ཡ་རབས་ཀྱི་ཐོག་ལ་བསྐྱལ་ཏེ་མི་གཞན་དག་ལ་རོགས་རམ་ཡག་པོ་བྱས། མི་གཞན་ལ་ལྷག་བསམ་དཀར་པོ་ཞིག་བྱེད་ཀྱི་ཡིན་ན་གཅིག་ཡིན་ནའང་ཕན་གྱི་རེད། གཉིས་ཡིན་ནའང་ཕན་གྱི་རེད།

ཇ༽ མ་རབས་ཀྱི་སྤྱི་ཚོགས་དང་། བཟང་སྤྱོད་ཀྱི་དཀའ་ངལ།

ཡང་མི་འགའ་ཤས་ཀྱིས་འདི་འདྲ་ཤོད་མཁན་ཡོང་གི་འདུག དེ་ལྟར་ཡིན་ཐག་ཆོད་རེད། འོན་ཀྱང་དེང་སང་མིའི་སྤྱི་ཚོགས་ནང་ཡ་རབས་འགྲོ་ས་མེད་པའི་དུས་ཚོད་ལ་སླེབས་ཡོང་དུས་སོ་སོ་ཡ་རབས་བྱས་ན་ཕོ་རོག་དཀར་པོ་ཆགས་ཡོང་གི་རེད་ཅེས་ཟེར་མཁན་འདུག དེ་ཡང་དངོས་གནས་རེད་དེ། མི་གཞན་དག་གིས་ཕ་གསོད་ཀྱི་འདུག མ་གསོད་ཀྱི་འདུག དེ་འདྲ་ཡིན་ཙང་ངས་ཕ་གསོད་ཀྱི་ཡིན། མ་གསོད་ཀྱི་ཡིན་ལབ་ན་འགྲིག་གི་མ་རེད། འཛམ་བུ་གླིང་གི་སྒང་ལ་སྡུག་ཅག་བྱེད་མཁན་གྱི་མི་ཡོད། ཕ་གསོད་མཁན་ཡོད་ལ། མ་གསོད་མཁན་ཡང་ཡོད། འདྲ་མི་འདྲ་བྱེད་མཁན་ཡོད་པ་རེད། འོན་ཀྱང་གཞན་དག་གིས་སྡུག་ཅག་བྱེད་ཀྱི་ཡོད་པ་རྒྱུ་མཚན་དུ་བྱས་ཏེ་སོ་སོས་དེ་བཞིན་བྱེད་ཀྱིན་བསྡད་ན་མཉམ་དུ་ཕུང་གི་རེད།

ལས་ཀ་གཞི་མེད་པ་གཅིག་ལ་གཞི་གསར་དུ་འཛུགས་པའམ། ཡར་རྒྱས་ཀྱི་ངོ་བོ་ཡོད་པའི་ལས་ཀ་གསར་པ་ཞིག་རྩ་འཛུགས་བྱེད་པའི་སྐབས་ལ་དཀའ་ངལ་ཡོང་གི་རེད། མིས་མ་རབས་བྱེད་པའི་སྤྱི་ཚོགས་ཞིག་གི་ནང་ལ་ང་རང་ཚོས་ཡ་རབས་ཀྱི་སྲོལ་བཏོད་པ་ལ་གཞན་དག་གིས་རོགས་བྱེད་མཁན་མེད་པ་གྲོགས་མེད་གཅིག་པུ་ལྟ་བུ་ཆགས་ཡོད་ན་ཡང་སོ་སོས་བསམ་བློ་བཏང༌། སྙིང་སྟོབས་བསྐྱེད་དེ་ཡ་རབས་ཀྱི་ལུགས་སྲོལ་དེ་འཛུགས་དགོས་པ་མ་གཏོགས། རོགས་པ་ཚང་མ་མ་རབས་བྱེད་ཀྱི་འདུག་ལབ་སྟེ་སོ་སོ་མ་རབས་སྒང་ལ་འགྲོ་དགོས་པའི་རྒྱུ་མཚན་གཏན་ནས་མེད། དེ་ལྐུག་པའི་སྐད་ཆ་རེད། ཡ་རབས་ནི་ཚང་མར་དགོས་མཁོ་ཡོད་པ་ཞིག་ཡིན། འཛམ་བུ་གླིང་གི་མིའི་སྤྱི་ཚོགས་ནང་གི་མི་རྣམས་མ་རབས་ཀྱི་ལམ་དུ་ཕྱིན་པ་ཡིན་ན་འཛམ་བུ་གླིང་འདིར་རེ་བ་གང་ཡང་མེད་པ་ཆགས་ཀྱི་རེད། འཛམ་བུ་གླིང་འདིའི་སྒང་ལ་དྲང་བདེན་ཟེར་བ་དེ་མེད་པ་དང༌། ཡ་རབས་ཟེར་བ་དེ་མེད་པ་ཆགས་ནས་མི་ཚེའི་སྙིང་པོ་བརླག་པ་རེད།

ང་རང་ཚོ་མི་ཡི་རིགས་རྣམས་ནི་མི་གཅིག་གིས་གཅིག་ལ་བརྟེན་པ་དང༌། མིའི་ཚོགས་སྡེ་ཕན་ཚུན་གཅིག་གིས་གཅིག་ལ་བརྟེན་ནས་འཚོ་བ་སྐྱེལ་དགོས་མ་གཏོགས། སེམས་ཅན་བསེ་རུ་ཟེར་བ་དང༌། གཅན་གཟན་གདུག་པ་ཅན་འགའ་ཞིག་ལྟར་རང་ཉིད་གཅིག་པུར་འཁྱམས་ཏེ་སྡོད་མཁན་ཞིག་མ་རེད། མིའི་སྤྱི་ཚོགས་ཀྱི་རང་བཞིན་གྱི་གནས་སྟངས་དེ་ག་མི་རྣམས་མཉམ་དུ་བསྡད་ནས་མི་ཚེ་སྐྱེལ་དགོས་པ་ཞིག་ཡིན་པ་ལ། མི་ཕན་ཚུན་གཅིག་གིས་གཅིག་ལ་དོགས་པ་བྱས། གཅིག་གིས་གཅིག་ལ་མགོ་སྐོར་བཏང༌། གཅིག་གིས་གཅིག་ལ་གནོད་འཚེ་བྱེད་རེས་བྱས་ཏེ་བསྡད་ན་སྐྱིད་པོ་ག་ནས་ཡོང་ཐུབ་ཀྱི་རེད་དམ། ཁ་ནས་དྲང་པོ་དང༌། ཞི་བདེ་ཟེར་གྱི་ཡོད་ན་ཡང༌། དོན་ལ་ཞི་བདེར་ལྟ་རྒྱུ་མེད་མཁན། དྲང་པོ་ལ་ཡང་ལྟ་རྒྱུ་མེད་པ་དབང་ཡོད་མཁན་ཞིག་གིས་གང་ཡང་བྱས་ཆོག་གི་ཡོད་པ་ལྟ་བུ་དེ་འདྲའི་དུས་ཚོད་ལ་སླེབས་པ་ཡིན་ན་ཤིན་ཏུ་ཐབས་རྡུགས་རེད།

ང་རང་ཚོ་བོད་པའི་སྤྱི་ཚོགས་རྙིང་པའི་ནང་ལའང་འབུ་ཆེས་ཆུང་བཟོས་ཀྱི་ཐུབ་ཚོད་བྱེད་པ་དང༌། གཅིག་གིས་གཅིག་ལ་མགོ་སྐོར་གཏོང་བ་སོགས་བཙོག་ཐག་ཆོད་ཡོད། དེ་ཡང་མང་ཆེ་བ་མཐོ་རིམ་མི་སྣ་ཤེས་ཡོན་ཅན་གྱི་ནང་ལ་ཡོད། ང་ཚོ་བོད་པའི་ནང་ལ་ཆ་བཞག་ན་མི་ག་ཚད་གྲུང་བ་དང༌། མི་ག་ཚོད་ཀྱིས་ཤེས་ཡོན་ཆེ་བ་དེས་མི་ལ་མགོ་སྐོར་གཏོང་བ་དང༌། མི་ལ་ཐུབ་ཚོད་ཤོད་པ་སྡུག་པའི་བཟོ་འདྲ་པོ། ག་ཚོད་ཀྱིས་བསམ་བློ་ཉུང་བ་དེ་ཡ་རབས་ཆེ་བ་དང༌། ཐུབ་ཚོད་ཤོད་རྒྱུ་ཉུང་བ། མི་བདེན་པ་བདེན་ཐུབ་བློས་འཁེལ་ཆེ་བ་ལྟ་བུ་ཡོང་གི་འདུག དེ་ལྷག་བསམ་གྱིས་ཕོངས་པའི་སྐྱོན་རེད། ཕྱོགས་གཅིག་ནས་ལྷག་བསམ་གྱི་ཕོངས་པ་དེ་ཁ་གསོ་ཐུབ་པ་བྱུང་ན་ཤེས་ཡོན་དང༌། ལྷག་བསམ་གཉིས་ཟུང་དུ་སྦྲེལ་ཏེ་འགྲོ་ཐུབ་པ་ངེས་པར་དུ་ཡོང་གི་རེད། ལྷག་བསམ་ཅན་ལ་ཤེས་ཡོན་ཞིག་བྱུང་ན་དངོས་གནས་དྲང་གནས་མི་ལ་དགོས་རྒྱུ་རེད། ད་ལྟ་ཞུས་པ་བཞིན་བོད་པའི་སྤྱི་ཚོགས་ནང་ལ་གནས་ཚུལ་ཐབས་རྡུགས་ཡོད་ན་ཡང༌། སྤྱིར་བཏང་བརྒྱ་ཆ་ལྟ་བུ་བསྐོར་ན། མི་གཞན་དག་གིས་སྒོར་སྟོང་ཕྲག་གཅིག་གཉིས་མགོ་སྐོར་གཏོང་ས་ལ་བོད་པས་སྒོར་བརྒྱ་ཕྲག་ཙམ་མ་གཏོགས་ཨེ་ཡོད་སྙམ། མ་གཞི་སྡུག་ཅག་རེད་དེ་ལྟོས་ས་ལྟོས་འཇོག་གིས་གཞན་དག་ལས་ཕྲན་བུ་དྲག་གི་རེད།

ཉ༽ ཞི་བདེ་བག་ཕེབས་དང་། བོད་མིའི་གོམས་གཤིས།

དེ་བཞིན་དུ་རྩ་བའི་ང་རང་ཚོ་བོད་པའི་མི་ཚེ་སྐྱེལ་སྟངས་ནང་ཕྲན་བུ་སེམས་སྐྱིད་པ་དང༌། འདོད་ཆུང་ཆོག་ཤེས་ཆེ་བ་ལྟ་བུ་ཡོད། འབད་རྩོལ་བྱས་ཏེ་འབ་སུ་མ་འདུས་ན་ཡང་རང་ཤི་རྒྱག་དགོས་པ་ལྟ་བུ། དེ་ཙམ་གྱི་འ་ཆད་འུ་ཐུག་རང་མེད་པ་དེ་ཕྲན་བུ་བོད་པར་ལྟ་རྒྱུ་ཡོད་པའི་བཟོ་འདྲ་ཞིག་འདུག སྔར་ཕན་དེ་ཙམ་གསལ་པོ་ཤེས་ཀྱི་ཡོད་པ་མ་རེད་དེ། དེང་སང་མི་གཞན་དག་གི་དཀྱིལ་ལ་སླེབས་པའི་མི་ཚོས་ཁྱད་མཚར་བོད་པའི་མི་དེ་ཚོ་སེམས་ཁྲལ་མེད་པ་ལྟ་བུ། སྣང་བ་སྐྱིད་མདོག་ཁ་པོ་འདུག་ཅེས་མིས་དོ་སྣང་བྱས་ཡོང་གི་འདུག ང་ཚོར་དེ་འདྲའི་ཁྱད་པར་ཞིག་ཡོད་པ་དེ་ཁོ་ཚོས་གསལ་པོ་མཐོང་གི་ཡོད་པ་རེད། དེར་བསམ་བློ་ཐོངས་དང༌། ཆུ་ཚོད་ ༢༤ ལ་སེམས་སྐྱིད་པ་བྱུང་ན་ཁེ་བཟང་མ་རེད་དམ།

མི་འགའ་ཞིག་ལ་ལྟོ་ཆས་ཞིམ་པོ་ཟ་རྒྱུ་ཡོད་པ་དང༌། གོས་ཡག་པོ་གྱོན་རྒྱུ་ཡོད་པ། དཀྲོག་དཀྲོག་དང་ཉམས་བྱེད་རྒྱུ་ཡོད་ན་ཡང་སེམས་སྐྱིད་པོ་མེད་པར་མི་ཞིག་འཕྲད་ན་ཡང་དབུགས་རིང་གཏོང་དགོས་པ་དང༌། སོ་སོའི་ཤག་གི་ནང་སླེབས་ན་ཡང་དབུགས་རིང་ཤ་སྟག་བཏང་ནས་སྡོད་དགོས་པ། ཆང་ཞིག་འཐུང༌། ཐ་མག་ཅིག་འཐེན་ན་ཡང་སྟོད་སྒལ་ན་སྟེ་སྡོད་དགོས་བྱུང་ན་ལྟོ་ཞིམ་པས་ཕན་མ་ཐོགས་ལ། གྱོན་ཆས་ཡག་པས་ཕན་ཐོགས་མ་སོང་། དེ་ལས་མི་ཞིག་འཕྲད་ཀྱང་དགའ་དགའ་ལྷོད་ལྷོད་བྱས་ཏེ་སྐད་ཆ་ཤོད་རྒྱུ་ཡོད་པ་དང༌། སོ་སོའི་ཤག་གི་ནང་ལ་ཡང་ལྷོད་ཤིག་ཤིག་སྐྱིད་པོ་བྱས་ཏེ་སྡོད་རྒྱུ་བྱུང་ན་དེ་སྐྱིད་པོ་མ་རེད་དམ། ལྟོ་གོས་བཟང་པོ་དང༌། ཐ་མག་འཐེན་རྒྱུ། སྣ་ཐག་འཐེན་རྒྱུ་མེད་ནའང་སོ་སོའི་སེམས་ལྷོད་ལྷོད་བྱས་ཏེ་སྡོད་རྒྱུ་ཡོད་པ་དེ་སྐྱིད་པོ་རེད་བསམ་པ་དྲན་གྱི་འདུག དེ་འདྲ་ཡིན་དུས་སེམས་སྐྱིད་པོ་དེ་མི་ལ་དགོས་མཁོ་ཡོད་པ་ཞིག་རེད།

བོད་པའི་སྤྱི་ཚོགས་ནང་ལ་སྐྱོན་མང་པོ་ཡོད་ཀྱང༌། དེ་འདྲའི་ལེགས་ཆ་ཡང་གང་འཚམ་མེད་དམ་སྙམ། དེ་ག་རེའི་ཐོག་ནས་བྱུང་བ་རེད་ཟེར་ན། བར་ལམ་ལོ་ཁ་ཤས་རིང་དེའི་སྐོར་བསམ་བློ་གཏོང་དུས་བོད་པའི་སྤྱི་ཚོགས་ནང་གོམས་གཤིས་དེ་འདྲ་ཡོད་པ་དེ་བོད་པ་ལྐུག་དྲགས་ནས་བྱུང་བ་རེད་དམ། བོད་པ་སྐྱོ་དྲགས་ནས་བྱུང་བ་རེད་དམ། ག་རེ་བྱས་ཏེ་བྱུང་བ་ཡིན་ནམ་བསམ་པ་ན། ལྐུག་དྲགས་པ་གཅིག་པུས་ཀྱང་ཨེ་ཡིན་སྙམ། ཕྲན་བུ་ཁྱད་པར་བྱུང་ཡོད་ཤས་ཆེ། སྐྱོ་དྲགས་པས་ཀྱང་ཕྲན་བུ་ཁྱད་པར་ཡོད་སྲིད་ཀྱང་གཙོ་བོ་དེ་ལྟར་ཨེ་ཡིན་སྙམ། གཙོ་བོའི་རྒྱུ་རྐྱེན་ནི་ཐེག་པ་ཆེན་པོའི་ཆོས་ཀྱི་ནང་བདག་པས་གཞན་གཅེས་པ་ཟེར་བའི་སྐད་ཆ་དེས་ཕལ་ཆེར་ཤུགས་རྐྱེན་ཐེབས་ཀྱི་མེད་དམ་སྙམ་པས་དེང་སང་ངེས་པ་ཕྲན་བུ་རྙེད་ཀྱི་འདུག

བོད་མིའི་ནང་ལ་ཕྲན་བུ་ལེགས་ཆ་ཡོད་པ་ནི། སྐད་ཆ་ཤོད་དུས་ཧམ་པ་ཆེན་པོ་རང་ཤོད་མི་ཤེས་པ་དང༌། ཕྲན་བུ་ངོ་ཚ་རྒྱུ་ཡོད་པ་འདི་ཚོའི་རིགས་རེད། མི་འགའ་ཤས་མི་འཚམ་པའི་བསྟོད་ར་གཏོང་བ་དང༌། ཧམ་པ་ཤོད་པ་ལ་ངོ་ཚ་རྒྱུ་མེད་པ་དཔེར་ན་ང་ལ་རེ་བ་རྒྱག་དགོས་མཁན་མི་ཞིག་ཡིན་ན་ཧ་ལམ་ངའི་མགོ་ལ་གཙུག་ཏོར་འདུག འོད་ཟེར་འདུག་ཟེར་བ་ལྟ་བུ་བཤད་ནས། ཤོད་མཁན་ངོ་མ་ཚ་ཡང་ཉན་མཁན་ངོ་ཚ་དགོས་པ་ཡོང་གི་འདུག ངའི་མགོ་ལ་ག་རེ་ཡོད་མེད་ང་རང་གིས་ཤེས་གསལ་རེད། མི་དེས་ང་ལ་རེ་བ་རྒྱག་དགོས་པའི་ཉིན་མོ་དེ་རྫོགས་སོང་ན་སང་ཉིན་ནས་མཐོང་ནའང་མཐོང་མ་བྱུང་མདོག་མདོག་བྱེད་ཀྱི་འདུག དེ་ལྟ་བུའི་མི་ངོ་ཚ་རྒྱུ་མེད་པ་དང༌། གདོང་པགས་མཐུན་པོ་དེ་འདྲ་ཡོང་གི་འདུག ང་ཚོ་རྒྱ་གར་ལ་སླེབས་ཏེ་ལོ་ ༡༦ ཙམ་ཕྱིན་པ་རེད། མི་འདྲ་མིན་མང་པོ་ཐུག་དུས་ང་རང་ཡང་གདོང་པགས་ཕྲན་བུ་མཐུག་ཏུ་འགྲོ་གྲབས་བྱེད་ཀྱི་འདུག ཚུར་ཧམ་པ་ཤོད་པ་དང༌། བརྙས་བཅོས་གནས་དུས་ཚོད་རྩིས་བྱས་ཡོང་དུས་ཕར་ལ་ཡང་དེ་བཞིན་མ་བྱས་ན་མ་འགྲིགས་པའི་བཟོ་འདྲ་པོ་མཚམས་མཚམས་ལ་ཆགས་ཡོང་གི་འདུག དེ་འདྲས་རྐྱེན་བྱས་ཏེ་ང་ཚོ་རིམ་པས་བསླད་པའི་ཉེན་ཁ་འདུག འོ་དེ་འདྲ་ཡོང་བའི་སྐབས་ལ་དངོས་ཡོད་གནས་ཚུལ་དེ་དང་སྦྲེལ་ཏེ་བཟོད་པ་བསྒོམས་ན་མ་འོངས་པ་ལ་འབྲས་བུ་བཟང་པོ་ཡོང་གི་རེད།

ཡང༌། མགྱོགས་པོའི་སྔོན་ལ་རླབས་ཆེན་ཟེར་བའི་དཔེ་ལྟར། མ་འོངས་པའི་འབྲས་བུ་བཟང་པོ་མ་བྱུང་གོང་ལ་འཐུས་ཤོར་ཡོང་ཉེན་ཡོད་ན། ཆོས་སྐད་ཐོག་ནས་ལྷག་པའི་བསམ་པ་ཟེར་བ་དེའི་བསམ་བློའི་སེམས་ཤུགས་ཀྱིས་རྟ་ཁ་ག་ཚོད་ཐུབ་ཐུབ་འཐེན་ཏེ་འཕྲལ་སེལ་ཕ་རོལ་པའི་རྣམ་འགྱུར་དེ་ལ་དཔགས་པའི་ལན་ཞིག་སློག་པ་ཡིན་ན་ཡང་རྩ་བའི་སོ་སོའི་རང་བཞིན་གྱི་རྟ་ཁ་འཐེན་ཏེ་བསྡད་པ་ཡིན་ཙང་ཧ་ཅང་གི་མཐར་མ་ལྷུང་བར་དབུ་མའི་ལམ་དུ་གནས་པ་ཡོང་གི་རེད། ང་ཚོས་དེ་ལྟར་འབད་རྩོལ་བྱེད་དགོས་ཞེས་ངས་ད་ལྟ་ཞུ་དོན་སྙིང་པོ་འདི་ཡིན།

ཏ༽ སྤྱི་ཚོགས་ཀྱི་ལེགས་ཆ་དང་། བོད་མིའི་ཁྱད་ཆོས།

ང་ཚོའི་སྤྱི་ཚོགས་ཀྱི་ནང་ལ་དེ་ལྟའི་ལེགས་ཆ་ཞིག་ཏན་ཏན་ཡོད་པ་ལྟ་བུ་འདུག ལེགས་ཆ་དེའི་འབྱུང་ཁུངས་ཇི་ཡིན་ལ་ང་རང་ནས་དཔག་ཚོད་ཀྱིས་ཉམས་ཞིབ་བྱས་ན་གོང་དུ་ཞུས་པ་ལྟར་ལྟར་ཕལ་ཆེར་ཐེག་པ་ཆེན་པོའི་བདག་པས་གཞན་གཅེས་པ་ཟེར་བ་དེའི་ཤུགས་རྐྱེན་ཐེབས་པ་མིན་ནམ་སྙམ་པ་དྲན་གྱི་འདུག ང་རང་གི་ཉམས་མྱོང་ལ་གཞིགས་ན་ཡང་དེས་ཏན་ཏན་ཕན་གྱི་ཡོད་པའི་བཟོ་འདྲ་ཞིག་འདུག དེ་འདྲའི་གཞན་ཕན་གྱི་བསམ་བློ་དེ་དངོས་གནས་དྲང་གནས་གལ་ཆེན་པོ་དང༌། ཕན་ཐོགས་ཡོད་པ་ཞིག་རེད། གཞི་རྩ་དེ་ང་ཚོས་གསར་དུ་བཟོ་མི་དགོས་པར་ང་ཚོར་ཡོད་ཡོད་པ་ཡིན་ཙང༌། དེ་དག་ཉམས་སུ་མ་བཅུག་པར་མུ་མཐུད་ཐབས་དང༌། ཡར་རྒྱས་གཏོང་ཐབས་ལ་བསམ་བློ་གཏོང་དགོས་པ་མ་གཏོགས་ང་ཚོར་སྔར་མེད་ཅིག་གསར་དུ་སྒྲུབ་དགོས་པ་ལྟ་བུ་མ་རེད།

དཔེར་ན། ཨ་མེ་རི་ཀ་ལྟ་བུ་དང༌། ཡོ་རོབ་ནང་ལ་བལྟས་ན། ཤེས་ཡོན་ཅན་གྱི་མི་མང་པོ་ཞིག་དེ་རིང་ཁ་སའི་ལུགས་སྲོལ་ལྟ་བུ་ཤེས་ཡོན་གྱི་འགྲོ་སྟངས་དང༌། སྤྱི་ཚོགས་ཀྱི་འགྲོ་སྟངས་འདི་དག་ཉིན་རེའི་འཚོ་བ་སྐྱེལ་ཐབས་ཤིག་ཡིན་ཙང་དེ་ལྟར་མ་བྱས་ན་ཡང་མ་འགྲིགས། བྱས་པ་གང་ཞིག་ལ་དེར་སྐྱོན་མཐོང་ནས་མཐའ་གཅིག་ཏུ་དེ་ལ་དགའ་མོས་ཀྱང་མེད་པའི་བསམ་ཚུལ་སྣ་ཚོགས་ཤོད་མཁན་འདུག ཁོང་ཚོས་དེ་འདྲ་ཤོད་དུས་གཞི་ནས་སོ་སོའི་བསམ་བློའི་ནང་དངོས་གནས་མིའི་བདེ་བ་སྡུག་བསྔལ་དོན་ལ་སྐད་ཆ་བཤད་པ་དེ་ལྟར་ཡིན་ཐག་ཆོད་རེད་བསམ་པ་དང༌། ང་རང་ཚོར་ཚུར་བལྟས་ཡོང་དུས་ང་ཚོར་ཁོང་ཚོ་ལ་མེད་པའི་ལེགས་ཆ་ཞིག་ཡོད་པའི་བཟོ་འདྲ་ཞིག་འདུག ང་ཚོར་ལེགས་ཆ་ཡོད་པ་དེ་དཀོན་མཆོག་གི་ཐུགས་རྗེས་བྱུང་བ་རེད། བླ་མས་གནང་བ་རེད། ༸རྒྱལ་བ་ཡིད་བཞིན་ནོར་བུས་གནང་བ་རེད་ཅེས་ལབ་ན་ལྐུག་པའི་སྐད་ཆ་རེད། དེ་རྒྱུ་མཚན་ག་རེའི་ཐོག་ལ་ཐུག་འདུག གཞི་རྩ་ག་འདྲའི་ཐོག་ནས་བྱུང་འདུག ཡག་པོ་རྩད་གཅོད་བྱས་ཏེ་ངོ་འཕྲོད་པ་བྱས། ངོ་འཕྲོད་པའི་ཐོག་ནས་དེ་ལ་རན་པའི་ཐབས་ཤེས་འདུ་འགོད་ག་རེ་བྱེད་དགོས་ཀྱི་འདུག་བསམ་བློ་བཏང་ན་རྒྱུ་མཚན་རྙེད་ཐུབ་ཀྱི་རེད། འདི་ཡག་པོ་ཞིག་རྩད་གཅོད་བྱས་ཏེ་གསལ་པོ་བྱུང་ན་ང་ཚོས་ཉར་ཚགས་བྱེད་ཐབས་ཀྱི་འབད་རྩོལ་བྱེད་རྒྱུ་རེད།

དེང་སང་མི་རིགས་འགའ་ཞིག་ལ་སོ་སོའི་རྙིང་པ་ཞིག་ཡོད་པ་དེས་ཕན་མ་ཐོགས་ཤིང་། གསར་པ་བཟོ་མ་ཤེས། རྙིང་པ་ནས་གསར་པ་ཞིག་ཏུ་བསྒྱུར་དཀའ་ལ། བསྒྱུར་ཀྱང་འདོད་པ་མ་ཁེངས་པའི་དཀའ་ངལ་ཡོང་གི་ཡོད། མིའི་བསམ་བློའི་ནང་བདེ་བ་ཡོང་བའི་ཆ་རྐྱེན་ཞིག་ང་ཚོར་གོམས་གཤིས་རྙིང་པ་ཡོད་པ་དེའི་ཐོག་ནས་བྱུང་བའི་གཞི་རྩ་ཆགས་འདུག་ན། ཡོད་ཡོད་པ་དེ་ཟིན་རྒྱུ་རེད་མ་གཏོགས་གསར་པ་བཟོ་དགོས་པའི་དཀའ་ངལ་གང་ཡང་མེད། ང་ཚོར་གཞི་རྩའི་བསམ་བློ་གཏོང་ཕྱོགས་ལ་ལེགས་ཆ་ཡོད་པ་དེ་མི་ཉམས་པར་སྲུང་སྐྱོབ་བྱས་པ་དང་ཆབས་ཅིག་དེའི་སྒང་ལ་མ་ལྡེང་པ་ཇི་ཡོད་ཁ་སྣོན་རྒྱག་དགོས། ཁྱེད་རང་ཚོ་གང་ལ་གང་འཚམ་སློབ་གྲྭ་ཐོན་ཡོང་གི་ཡོད་ཙང༌། ཁྱེད་རང་ཚོས་དེའི་སྐོར་ལ་བསམ་བློ་གཏོང་དགོས་ཀྱི་མེད་དམ་སྙམ།

འགའ་ཞིག་ནས་ང་ཚོ་བོད་པའི་ལུགས་སྲོལ་ལས་ལེགས་པ་མེད། བོད་པས་ནུབ་ཕྱོགས་པའི་ཤེས་ཡོན་སྦྱངས་ཏེ་ཕན་ཐོགས་ཡོད་པ་མ་རེད་ཅེས་ཤོད་མཁན་ཡོང་གི་འདུག དེ་ཡང་ཕྱོགས་གཅིག་ཏུ་ལྷུང་བའི་སྐད་ཆ་རེད། ཡང་འགའ་ཞིག་ནས་ང་ཚོས་ནུབ་ཕྱོགས་པའི་ལད་མོ་བྱེད་ཐུབ་པ་ཞིག་བྱུང་ན་དེ་ལས་ལྷག་པ་མེད་ཚུལ་ཤོད་མཁན་གཅིག་ཡོང་གི་འདུག དེ་ཡང་མཐའ་ལྷུང་བ་རེད། གཉིས་ཀར་ལེགས་ཆ་ཡོད་པས་ང་རང་ཚོར་ཉམས་མྱོང་གི་ཐོག་ནས་ཡོད་པའི་ལེགས་ཆ་དེ་དག་དང༌། གསར་པའི་ཕྱོགས་སུ་ལེགས་ཆ་ཡོད་པ་དེ་དག་ཟུང་དུ་སྦྲེལ་ཏེ་མིའི་སྤྱི་ཚོགས་ནང་གང་འདྲ་བྱས་ནས་ཞབས་འདེགས་ཡག་པོ་ཞིག་ཞུ་ཐུབ་པ་འདུག བེད་སྤྱོད་ཡག་པོ་བྱེད་ཐུབ་པ་འདུག བསམ་བློ་བཏང་ན་ཡག་པོ་མིན་ནམ་སྙམ། དེ་འདྲ་ཞིག་བྱུང་ན་ཁྱེད་རང་ཚོས་ཤེས་ཡོན་སྦྱངས་པ་དེ་མིའི་སྤྱི་ཚོགས་ནང་བེད་སྤྱོད་བྱེད་རྒྱུར་དངོས་གནས་དྲང་གནས་ཁ་ཡོད་ལག་ཡོད་ཕན་ཐོགས་བྱུང་བ་རེད། ཧ་ཅང་ཡག་པོ་རེད། དོན་ཚན་དང་པོ་ཤེས་ཡོན་སྐོར་ང༌། དོན་ཚན་གཉིས་པ་ཤེས་ཡོན་དེ་བེད་སྤྱོད་ཡག་པོ་བྱེད་ཐབས་སྐོར་རྩ་དོན་དེ་འདྲ་ཞིག་སེམས་ནང་དྲན་བྱུང་།

ཐ༽ དངོས་ཡོད་གནས་ཚུལ་དང་། བསམ་བློའི་འཆར་སྒོ།

དེ་རིང་ང་ཚོ་ནང་ཚགས་སོང་སྟབས་སྒྲུང་ལྟ་བུར་གསལ་བཤད་བྱས་པ་ཡིན། ཁྱེད་རང་ཚོའི་སེམས་ནང་ངེས་སོང་ངམ། ཁྱེད་རང་ཚོ་དར་མ་དར་གཞོན་ལུས་པོ་འཚར་ལོངས་བྱས་ཏེ་དབང་པོ་དར་ཡོང་བ་དང་མཉམ་དུ་གནས་ཚུལ་གང་ཅིའི་ཐོག་ལ་བསམ་བློ་མང་པོ་འཁོར་མཁན། དྲན་པ་སྣ་ཚོགས་ཤར་ཡོང་མཁན་ཞིག་ཡིན་པ་དེ་ཧ་ཅང་ཡག་པོ་རེད། དེ་ངེས་པར་དུ་དགོས་ཀྱི་རེད། དེ་བཀག་འགོག་བྱེད་རྒྱུའི་བཟོ་འདྲ་པོ། བསམ་བློ་དེ་འདྲ་བཏང་ཆོག་གི་མ་རེད་ཟེར་བ་ང་ཚོའི་ཁའི་ཟུར་ནས་ཐོན་མི་ཡོང༌། ཡིན་གཅིག་མིན་གཅིག་བསམ་བློ་མང་པོ་གཏོང་དགོས། དེ་ལས་ལྷག་པ་བཅོམ་ལྡན་འདས་གང་འདྲ་ཞིག་ཡིན་ནམ། ནང་པའི་ཆོས་གང་འདྲ་ཡིན་ནམ་སྙམ་པའི་བསམ་བློ་འཁོར་གྱི་འདུག་ན་ཡང་ཤིན་ཏུ་ཡག་པོ་རེད། བློ་གཟུ་བོར་གནས་པའི་ཐོག་ནས་བརྟག་དཔྱད་བྱས་ཏེ་བློ་སྣ་མང་པོ་ཞིག་སྐྱེ་དགོས་ཀྱི་རེད་ལ། སྐྱེ་ཆོག་གི་རེད། ཡག་པོ་རེད།

ཡིན་ན་ཡང་བློ་སྣ་མང་པོ་སྐྱེས་པ་དེ་དག་དངོས་ཡོད་གནས་ཚུལ་ཐོག་ཏུ་བབས་ཤེས་དགོས་པ་དེ་གལ་ཆེན་པོ་འདུག ཁྱེད་རང་ཚོ་གཞོན་སྐྱེས་ཚོས་གནས་ཚུལ་མང་པོ་ཞིག་དྲན། མཐོང༌། བཤད་པ་དེ་དག་སྒྲུབ་ཏུ་འགྲོ་དུས་སྒྲུབ་ཐུབ་དང་མི་ཐུབ། རན་དང་མི་རན་གྱི་བསམ་བློ་ཞིག་བཏང་ན་མ་གཏོགས་རྩ་བའི་བསམ་བློའི་ཐོག་ནས་བལྟས་ན་ཡག་པོ་ཡོད་པ་ལ། ལག་ལེན་གྱི་ཐོག་ནས་མ་རན་པ་དེ་འདྲའི་གནས་ཚུལ་མང་པོ་ཡོང་གི་རེད། ལྟ་སྟངས་ཀྱི་བསམ་བློའི་ཐོག་ནས་གྲལ་འགྲིག་པོ་དང༌། ལེགས་པོ་ཡོད་སྡོད་མཁན་དེ་ལག་ལེན་བསྟར་ལུགས་འདི་ལྟར་བྱས་ན་རན་པ་འདུག་ཅེས་འདི་གཉིས་བསྟུན་འདྲེས་ཤེས་པ་ཞིག་བྱུང་ན་ཁ་ཡོད་ལག་ཡོད་བྱུང་བ་རེད། དེ་གཉིས་འདྲེས་མ་ཤེས་ན་ཁ་ནས་ཡོད་པ་ལ་ལག་ལེན་ནས་མེད་པ་ཞིག་ཆགས་ཀྱི་རེད། ཁ་ནས་བརྒྱ་བཤད་སྟོང་བཤད་བྱེད་རྒྱུ་ཡོད་པ་ཞིག་ལ་ལག་ལེན་བྱེད་དུ་འགྲོ་དུས་བྱེད་མ་ཐུབ་མཁན་དེ་འདྲ་གཞོན་ནུའི་ནང་ལ་ཕྲན་བུ་ཡོང་གི་འདུག ཡར་རྒྱས་ཡོང་བ་ལ་ཁ་ནས་བཤད་པས་མི་འགྲིགས་པར། ལག་ལེན་བཀལ་ནས་འགྲོ་དགོས་པ་ཡིན་ཙང༌། བསམ་འཆར་ཇི་འདྲ་ཞིག་བཤད་པ་དང༌། བློ་གྲོས་ཇི་འདྲ་ཞིག་བཏོན་ན་ཡང་ཁ་བཤད་ལག་ཐོག་འཁེལ་བ་བྱེད་རྒྱུ་དེ་ཤིན་ཏུ་གལ་ཆེན་པོ་རེད།

དེ་ནས་གཞོན་སྐྱེས་ཚོས་ད་ལྟ་ཉམས་མྱོང་མ་བསགས། སྣ་བསུན་མང་པོ་འཁེལ་མ་མྱོང་བ་ཡིན་དུས་ལས་ཀ་ག་རེ་ཡིན་ནའང་ལས་སླ་མདོག་ཁ་པོ་དང༌། བྱས་ཆོག་ཆོག་ཅིག་བསམ་བློའི་ནང་འཁོར། སོ་སོས་དེ་ལ་འབད་རྩོལ་ཐབས་ཤེས་ཤིག་བྱེད་དུ་ཕྱིན། བྱེད་དུ་ཕྱིན་པ་དེ་ལམ་འཕྲལ་མ་འགྲུབ་པར་སྣ་ཁུང་བརྡབས་པའི་གནས་ཚུལ་གཅིག་གཉིས་ཤིག་བྱུང་བའི་ཚེ། ད་གིན་སེམས་ཤུགས་རི་ལྟ་བུ་ཡོད་པ་ཁོ་ཐལ་བ་ལྟར་ཆགས་ཡོང་གི་འདུག དེ་ཡག་པོ་མི་འདུག སོ་སོའི་སེམས་ཤུགས་དེ་རྒྱུན་མཐུད་ཐུབ་པ་ཞིག་དང༌། གཉའ་ཤེད་ཡོད་པ་ཞིག་དགོས་ཀྱི་རེད། དང་པོ་ནས་བསམ་བློའི་ནང་ལས་ཀ་ཚང་མ་བྱེད་ཆོག་ཆོག་ཅིག་དང༌། སྒྲུབ་ཆོག་ཆོག་ཡིན་པའི་ངོས་འཛིན་མ་བྱས་པར་ངས་ལས་ཀ་བྱེད་རྒྱུ་དང༌། བསམ་བློ་གཏོང་རྒྱུ་འདི་དཀའ་ངལ་ཆེན་པོ་ཞིག་ཡིན་བསམ་པའི་སྒོ་ནས་འབད་རྩོལ་བྱེད་ཀྱི་ཡིན་ན། དཀའ་ངལ་འཕྲད་པའི་སྐབས་ལ་དང་པོ་ནས་བསམ་བློའི་ནང་གྲ་སྒྲིག་ཡོད་པ་ཡིན་ཙང་སེམས་ཤུགས་མ་ཆག་པའི་ཁྱད་པར་ཡོང་གི་རེད། དེ་གལ་ཆེན་པོ་གཅིག་འདུག གང་ལྟར་ང་རང་ཚོ་བོད་པའི་གཞོན་ནུ་ཚོ་འགྲོ་བ་མིའི་རིགས་ཀྱི་གཞོན་ནུའི་གྲས་ཤིག་ཡིན་པ་དང༌། འགྲོ་བ་མིའི་རིགས་སྤྱིའི་མ་འོངས་པའི་དུས་ཚོད་ཀྱི་ནང་ལ་མི་ཚེ་སྐྱེལ་མཁན་གྱི་མི་ཞིག་ཆགས་ཡོད། ཁྱེད་རང་ཚོ་གལ་ཆེན་པོ་རེད། ཛ་དྲག་གི་གནས་ཚུལ་མང་པོ་ཁྱེད་རང་ཚོའི་མི་ཚེའི་སྒང་ཡོང་རྒྱུའི་དུས་སྐབས་ལ་སླེབས་ཡོད་པ་ཡིན་པས། ངེས་པར་དུ་གཟབ་གཟབ་བྱེད་དགོས།

ད༽ མ་སངས་པའི་ནད་རྙིང་དང་། མ་འགྲུབ་པའི་འདོད་དོན།

ལྷག་པར་དུ་ང་རང་ཚོ་བོད་མི་རྣམས་ནས་ལས་འགན་སྒྲུབ་རྒྱུ་ནི་བོད་མི་རིགས་སྤྱི་པའི་དོན་དག་འདི་རེད། ད་ལྟ་བར་དུ་ལོ་ ༡༥-༡༦ གི་རིང་ལ་ང་རང་ཚོ་བོད་པའི་སློབ་གྲྭ་ཞེས་ཟུར་དུ་བཙུགས་ནས་ཤེས་ཡོན་སློབ་རྒྱུ། བོད་ཀྱི་སྐད་ཡིག་སློབ་རྒྱུ། ཆོས་ཀྱི་ཐོག་ནས་སློབ་རྒྱུ། སྲིད་དོན་གྱི་སློབ་གསོ་གཏོང་རྒྱུ་སོགས་འབ་སུ་འདུས་ལ་འདུས་བྱས་ཏེ་འབད་རྩོལ་བྱེད་དགོས་བྱུང་དོན་ནི་ང་ཚོ་སྲིད་དོན་གྱི་བཙན་བྱོལ་བ་ཆགས་པའི་ཉེར་ལེན་གྱིས་ང་ཚོས་ལས་ཀ་དེ་འདྲ་བྱེད་དགོས་བྱུང་བ་རེད། ང་ཚོའི་རྩ་བའི་ན་ཚ་དེ་ད་ལྟ་སངས་མེད་པ་དང༌། ང་ཚོའི་འདོད་དོན་སྙིང་པོ་དེ་ད་ལྟ་འགྲུབ་མེད།

ང་ཚོ་བོད་ལུང་པ་ནས་ཡོང་པའི་མི་བོད་པ་ཟེར་བ་དེ་རེད། ང་ཚོ་རྒྱ་གར་བ་མ་རེད། ང་ཚོ་རྒན་པ་ཚོའི་སྐྱེས་ས་བོད་ལུང་པ་རེད། ཁྱེད་རང་ཚོ་ལོ་ ༡༥ མན་ཆད་དེ་དག་ལུང་པ་གཞན་དག་ལ་སྐྱེས་པ་རེད་དེ། ཁྱེད་རང་ཚོའི་ཤ་ཁྲག་གི་རྒྱུན་ཡོང་ས་དེ་བོད་ལུང་པ་ནས་ཡོང་བའི་མི་རེད། བོད་ལུང་པར་སྐྱེས་པའི་མི་ཚོ་ཡིན་ནའང་རེད། ཤ་ཁྲག་གི་རྒྱུན་བོད་ནས་ཡོང་མཁན་ཚོ་ཡིན་ནའང་རེད། གང་ལྟར་ཡང་སྙིང་ང་རང་ཚོ་ཚང་མ་བོད་པ་ཟེར་མཁན་དེ་ཡིན་ཙང༌། དེང་སང་ང་རང་ཚོ་བོད་པའི་ཁ་ཐབས་དེ་གང་འདྲ་བྱས་ཏེ་བསྡད་འདུག་གམ། ང་ཚོའི་མི་ས་ཡ་དྲུག་ཙམ་ཡོད་པ་དེ་རྣམས་མི་རིགས་གཞན་དག་གི་ཐུབ་ཚོད་དང༌། གཉའ་གནོན་འོག་ལ་ཚུད་ནས་བསྡད་ཡོད། ང་ཚོར་དངོས་གནས་དྲང་གནས་བདེ་སྐྱིད་ཡག་པོ་ཞིག་དང༌། ང་ཚོར་ཁེ་ཕན་ཡག་པོ་ཞིག ང་ཚོར་རོགས་རམ་ཡག་པོ་ཞིག མགོན་སྐྱབས་དཔུང་གཉེན་ཡག་པོ་ཞིག་ཡོད་ན་རྒྱ་མིའི་འོག་ཚུད་པར་ཧ་ལས་རྒྱུ་མི་འདུག་ཀྱང་། དངོས་ཡོད་གནས་ཚུལ་ལ་བོད་རྒྱ་མིའི་འོག་ཏུ་ཚུད་པ་རེད། ང་ཚོ་བོད་རིགས་རྣམས་རྒྱ་མིའི་བྲན་གཡོག་དང༌། རྒྱ་མིའི་ཚེ་གཡོག རྒྱ་མིའི་ཞབས་འདེགས་ཞུ་མཁན་ཞིག་ཏུ་གྱུར་པ་དང༌། ང་ཚོ་བོད་ཀྱི་ཐོན་སྐྱེད་རྣམས་རྒྱ་མིའི་ཁེ་ཕན་སྒྲུབ་བྱེད་ཆགས། ང་ཚོ་བོད་མི་རིགས་ཀྱི་སྲོག་དེ་རྒྱ་མིས་ལག་རྩེད་བྱེད་ཡུལ་ཆགས་ནས་བསྡད་ཡོད། གནས་ཚུལ་དེ་དག་བོད་ནང་ཡོད་པའི་རྒྱ་ཆེའི་མི་མང་གིས་ནད་མ་ཐེག་པར་འུ་ཐུག་ནས་རྒྱ་མི་ལ་ཁ་གཏད་གཅོག་གི་ཡོད་སྟབས། ང་རང་ཚོ་འདིར་གཞན་གྱི་ལུང་པར་སླེབས་པའི་བོད་མི་རྣམས་ནས་སྐྱིད་ཉལ་བྱས་ཏེ་སྡོད་ཤེས་ཐབས་མེད།

ང་རང་ཚོ་བདེ་བ་སྡུག་བསྔལ་དེ་འདྲ་ཞིག་ལ་ཐུག་པའི་མི་རིགས་ཤིག་ཆགས་ཏེ་བསྡད་ཡོད་པས་ན། བོད་སྤྱི་པའི་དོན་དག་དེ་གང་འདྲ་བྱས་ནས་སྒྲུབ་དགོས་ཀྱི་འདུག བསམ་བློ་གཏོང་རྒྱུ་དེ་ང་ཚོའི་ལས་འགན་རེད། ང་ཚོ་ལས་ཀ་འདི་བྱས་ན་དངུལ་ཡོང་རྒྱུ་དང༌། ལས་ཀ་འདི་མ་བྱས་ན་དངུལ་མི་ཡོང་བ་ལྟ་བུར་ང་ཚོས་དངུལ་ལ་བལྟས་ནས་ལས་ཀ་བྱེད་ཀྱི་ཡང་མེད། མིང་ལ་བལྟས་ནས་ལས་ཀ་བྱེད་ཀྱི་ཡང་མེད། སོ་སོའི་ཁེ་ཕན་ལ་བལྟས་ནས་ལས་ཀ་བྱེད་ཀྱི་ཡང་མེད། མི་གཞན་དག་གིས་བཙན་པོ་བྱས་ཏེ་བསྐུལ་ནས་ལས་ཀ་བྱེད་ཀྱི་ཡང་མ་རེད། མང་རུང་ཉུང་རུང་མི་ས་ཡ་དྲུག་གི་བདེ་བ་སྡུག་བསྔལ་གྱི་དོན་དག་དེ་འདྲ་ཞིག་ལ་ཐུག་ནས་ང་ཚོས་འགན་ཞིག་བླངས་ཏེ་ལས་ཀ་བྱེད་ཀྱི་ཡོད།

ན༽ སྔ་རྗེས་ཕྱི་མཐུད་དང་། རང་ནུས་བེད་སྤྱོད།

ད་ཆ་ཁྱེད་རང་ཚོ་གཞོན་པ་དེ་དག་ལ་ལས་ཀ་འདིའི་རྒྱུན་མཐུད་པའི་ལས་འགན་འཁྲི་ཡོང་གི་ཡོད་པ་རེད། རྒན་པ་རྫོགས་པའི་མཇུག་ཁྱེད་རང་ཚོས་མཐུད་དགོས་པའི་དུས་ཚོད་ལ་སླེབས་ཡོང་གི་ཡོད་པ་ཡིན་ཙང༌། ད་ལྟ་ཁྱེད་རང་ཚོར་སེམས་ཤུགས་ཡག་པོ་ཡོད་ལ། ད་དུང་ཡིན་ནའང་ཁྱེད་རང་ཚོ་ཚང་མས་སེམས་ཤུགས་ཡག་པོ་བསྐྱེད་དེ་ཡིན་གཅིག་མིན་གཅིག་བོད་སྤྱི་པའི་དོན་ལ་ལས་ཀ་བྱེད་ཐུབ་པ་ཞིག་བྱེད་དགོས། བོད་སྤྱི་པའི་དོན་ལ་སོ་སོའི་ནུས་ཤུགས་འདོན་ཐུབ་པ་ཞིག་ངེས་པར་དུ་བྱེད་དགོས། ད་ལྟ་ངས་ལབ་པ་བཞིན། ང་ཚོ་བོད་སྤྱི་པའི་ལས་ཀ་བྱེད་པ་ལ་རྒྱུ་དངོས་པོའི་ཐོག་ནས་ཕོགས་ཆེན་པོ་སྤྲོད་ཐུབ་རྒྱུ་ཡོད་པ་མ་རེད། མིང་གོ་ས་ཐོབ་རྒྱུ་ཡང་མེད། དཀའ་ངལ་མང་པོའི་ཐོག་ནས་ལས་ཀ་བྱེད་དགོས་པ་རེད་མ་གཏོགས། ལས་སླ་པོ་དང་གྲ་འགྲིག་པོ་བྱས་ཏེ་སྒྲུབ་ཐུབ་རྒྱུ་ཡོད་པ་མ་རེད། དེ་འདྲ་ཡིན་དུས་ཁྱེད་རང་ཚོས་སེམས་ཤུགས་འཁྱེར་ཏེ་ལས་ཀ་བྱེད་ཐུབ་པ་ཞིག་ངེས་པར་དུ་བྱེད་དགོས་ཀྱི་འདུག སོ་སོའི་ཤེས་ཡོན་དང་ནུས་པ་ལ་གཞིགས་པས་ལས་རིགས་འདྲ་མིན་ཐོག་ནུས་པ་དེ་བེད་སྤྱོད་དགོས།

བོད་རང་བཙན་དང༌། སྤྱི་པའི་ལས་ཀ་བྱེད་པ་ལ་ལམ་སེང་ལས་ཁུངས་ཤིག་གི་ནང་ལ་འགྲོ་རྒྱུ་དང༌། དབུས་གཞུང་གི་ནང་ལ་ལས་ཀ་བྱེད་རྒྱུའི་བསམ་བློ་དེ་གཅིག་པུ་གཏོང་རྒྱུ་མི་འདུག འཕྲལ་སེལ་གྱི་སྡོད་སྒར་ཁག་དང༌། སློབ་གྲྭ་ཁག གཞིས་ཆགས་ཁག དེ་བཞིན་ས་མཚམས་ཁག ཆོས་སྒར་ཁག་དང་བཅས་པ་གང་སར་ཡོད་པའི་ལས་ཀ་ཚང་མ་བོད་རང་བཙན་སྒྲུབ་རྒྱུ་དང༌། བོད་སྤྱི་པའི་དོན་དག་དང་འབྲེལ་བ་ཡོད་པའི་ལས་ཀ་ཤ་སྟག་རེད། དེ་འདྲ་ཡིན་དུས་སོ་སོ་སོ་སོའི་ཤེས་ཡོན་དང༌། འཇོན་ཐང་གི་ནུས་པ་ལ་གཞིགས་པས་ལས་རིགས་གང་འདྲ་ཞིག་གི་ཐོག་ལ་སོ་སོའི་ནུས་པ་དེ་བེད་སྤྱོད་བྱེད་ཐུབ་པའི་བསམ་བློ་བཏང་སྟེ་ལས་དོན་བྱེད་དགོས།

དཔེར་ན། སོ་ནམ་སློབ་སྦྱོང་བྱས་ཏེ་ཞིང་ལས་ཀྱི་ཐོག་ལ་སེམས་འཁུར་ཡོད་པ་ཞིག་ཡིན་ན་དེ་གའི་ཐོག་ནས་བོད་རང་བཙན་ལ་ཕན་པའི་ལས་ཀ་བྱེད་རྒྱུ་དང༌། ཤེས་ཡོན་གྱི་ཐོག་ནས་ལས་ཀ་བྱེད་ཐུབ་པའི་དོ་སྣང་དང་སྤོབས་པ་ཡོད་ན་ལས་རིགས་དེའི་ནང་ནས་བོད་རང་བཙན་གྱི་ལས་ཀ་བྱེད་པའི་གཞི་རྩ་ཡོད་པ་རེད། ཆེད་མངགས་སྲིད་དོན་སློབ་སྦྱོང་བྱས་པ་ཞིག་དང༌། སོ་སོ་སྲིད་དོན་ལ་དོ་སྣང་ཡོད་མཁན་ཞིག་ཡིན་ན་དེ་ལ་དཔགས་པའི་ལས་ཀ་བྱེད་དགོས། བོད་རང་བཙན་སྒྲུབ་པའི་ཆ་རྐྱེན་ཐབས་དང་རྣམ་པ་མང་པོའི་ལས་རིགས་སྣ་ཚོགས་ཡོད་སྟབས། ལས་རིགས་གཅིག་ལ་སོ་སོ་མ་རན་བཞིན་དུ་ཨུ་ཚུགས་རྒྱག་མི་དགོས་པར། སོ་སོའི་ཁམས་དང༌། བསམ་པ་དང༌། མོས་པ་དང་འཚམས་པའི་ལས་རིགས་ཤིག་གི་ཐོག་ལ་ལས་ཀ་བྱེད་སའི་གཞི་རྩ་ཡོད་པ་ཡིན་ཙང་བསམ་བློ་གུ་ཡངས་པོ་གཏོང་ཆོག་གི་རེད་མ་གཏོགས་སྦུག་སྲུབ་དོག་པོ་བྱེད་དགོས་དོན་མི་འདུག གང་ལྟར་རྩ་དོན་སྙིང་པོ་ང་རང་ཚོ་ཚང་མ་བོད་མི་རིགས་ཡིན་དུས་བོད་མི་རིགས་ཀྱི་སྤྱི་དོན་ལ་ཚང་མས་བསམ་བློ་བཏང་སྟེ་སེམས་འཁུར་ལེན་དགོས། ད་ལྟ་བར་དུ་སེམས་འཁུར་བླངས་པ་ལ་བཀའ་དྲིན་ཆེ་ཞུ་རྒྱུ་དང༌། ད་དུང་ཡང་གཟབ་གཟབ་བྱེད་རོགས་ཞེས་ཞུ་རྒྱུ་ཡིན།

དེ་ནས། སློབ་གྲྭ་གཞན་དག་ལ་འགྲོ་མཁན་ཕྲུ་གུ་ཚོ་ནས་བོད་ཡིག་དང༌། བོད་སྐད་ཐོག་ལ་ཚང་མས་དོ་སྣང་བྱེད་མུས་ལྟར་ད་དུང་དོ་སྣང་བྱེད་དགོས། སོ་སོ་མི་ཚེ་སྐྱེལ་ས་དེ་བོད་མིའི་ཐོག་ལ་བསྐྱལ་ན་ག་རེ་བྱས་ནའང་སྐྱིད་པ་ཡོང་གི་རེད། བོད་པའི་དཀྱིལ་ལ་མི་ཚེ་སྐྱེལ་འདོད་ཡོད་ན་བོད་པའི་གོམས་གཤིས་དང༌། བོད་པའི་ཤེས་ཡོན་ཕྲན་བུ་ཤེས་དགོས། བོད་པའི་ཤེས་ཡོན་ཤེས་ཐབས་ལ་བོད་པའི་སྐད་ཡིག་ཤེས་རྒྱུ་གལ་ཆེན་པོ་རེད། ད་ལྟ་སན་ཇོ་སེབ་སོགས་ལ་བོད་ཡིག་དགེ་རྒན་ཆེད་འཛུགས་བྱས་ཡོད་པ་ལྟར། བར་ལམ་བོད་ཡིག་ཐོག་ལ་དོ་སྣང་དང༌། ཆ་མཐོང་ཆེ་རུ་ཕྱིན་ནས་ཡག་པོ་བྱུང་འདུག དགེ་རྒན་ཚོས་ཀྱང་ཧུར་ཐག་བྱེད་དགོས། སློབ་གྲྭ་གཞན་ཁག་ལ་ཡོད་པའི་ཕྲུ་གུ་ཚོས་ཀྱང་དམིགས་བསལ་བྱས་ཏེ་བོད་ཡིག་ལ་དོ་སྣང་བྱེད་ཐུབ་ན་དེ་ཡག་པོ་རེད། ཤེས་སོང་ངམ། གཟབ་གཟབ་གྱིས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༦ ཟླ་ ༨ ཚེས་ ༡ ཉིན་རིགས་ལམ་སློབ་གྲྭར་གཟིགས་སྐོར་བསྐྱངས་སྐབས་བཀའ་སློབ་ཇི་སྩལ་དགེ་ཆེར་བཀའ་འདྲི་ཞུས་པ།

ཀ༽ ནང་ཆོས་སློབ་གཉེར་དང་། རྒྱུད་ཐོག་གི་ཉམས་ལེན།

གོང་ཚེས་ཀྱི་ཉིན་དགུང་ཆུ་ཚོད་དང་པོའི་ཐོག་གཙུག་ཁག་ཁང་དུ་གནས་གཟིགས་དང་ཆབས་ཅིག་དགྱེས་བརྩེ་ཆེན་པོས་རིགས་ལམ་སློབ་གྲྭར་གཟིགས་སྐོར་བཀའ་དྲིན་ཆེ་བསྐྱངས་ལྟར་ཆོས་དགེ་ནས་གདན་ཞུས་ཀྱིས་འཛིན་ཁང་གསར་པའི་གྲྭ་ཤག་སོ་སོ་དང༌། ཚོགས་ཁང་བཅས་པར་གཟིགས་ཞིབ་རབ་གནས་དང་བཅས་གྲུབ་རྗེས་དགེ་སློབ་ཚང་མ་འགུགས་འཛོམས་སར་བརྗེད་ཐབས་མེད་པའི་བཀའ་སློབ་སྩལ་བའི་སྙིང་དོན་འདི་ལྟར།

འདིར་ཡོད་སློབ་གཉེར་བ་ཕལ་ཆེ་བ་རྣམས་སོ་སོའི་སློབ་གྲྭ་ཁག་ནས་སྤྱིར་བཏང་རིག་གནས་དང༌། དེང་དུས་ཀྱི་ཕྱི་རྒྱལ་རིག་གནས་སོགས་གང་ཅིར་ཤེས་ཡོན་གང་ལེགས་བྱུང་ནས་ད་དུང་མུ་མཐུད་གོང་མཐོར་གཏོང་རྒྱུའི་གོ་སྐབས་ཐོབ་བཞིན་དུ་དེ་རྣམས་བློས་བཏང་གིས་འདི་ཕྱི་གཉིས་ཕན་གྱི་ཆོས་ཀྱི་སློབ་སྦྱོང་ཞིག་བྱ་བར་སྤྲོ་བ་དང༌། འདུན་པ་བཅོས་མ་མ་ཡིན་པའི་ཐོག་ནས་སློབ་གྲྭ་འདི་ལྟ་བུ་ཞིག་འཛུལ་ཞུགས་ཐུབ་པ་ནི་ཧ་ཅང་ལེགས་པོ་རེད།

ད་དུང་ཆོས་ཀྱི་སློབ་སྦྱོང་ཞེས་པ་འདི་སྤྱིར་བཏང་གི་རིག་གནས་ཁག་ནང་བཞིན་ལས་སླ་པོ་ཞིག་གཏན་ནས་མིན་པར་བརྟེན་འཕྲལ་གྱི་དཀའ་ཚེགས་ཆུང་ངུའི་རིགས་མ་བཟོད་པར་ཞུམ་པ་དང༌། བརྩོན་པ་དོར་བ་སོགས་མིན་པར་རྒྱུན་དུ་གཉུག་བསྲིངས་ཐུབ་པ་ཞིག་བྱེད་རྒྱུ་ཧ་ཅང་གལ་ཆེན་པོ་རེད། དེ་ཡང་དཔེ་ཆ་ཀློག་སྐབས་ཤེས་པ་ལྟ་བུ་ལ། དཔེ་ཆ་དང་བྲལ་ཚེ་བརྗེད་པ་ལྟ་བུ་མིན་པར་རྣམ་པ་ཀུན་ཏུ་ཀླད་པར་ཟུག་པ་ལྟ་བུའི་བརྟན་པོ་ཞིག་ངེས་པར་དུ་དགོས།

སློབ་གཉེར་བྱ་ཚུལ་ཡང་ཡིག་རྩིས་སློབ་སྦྱོང་ལྟར་བརྗོད་དོན་རང་གིས་ཤེས་པ་དང༌། དེ་ཉིད་གཞན་ལ་ངོ་སྤྲོད་ཐུབ་པ་ཙམ་ཞིག་མིན་པར་གང་ཤེས་པ་རྣམས་ཐོས་བསམ་གྱི་སྐབས་ཉིད་ནས་རང་རྒྱུད་ལ་ཉམས་ལེན་དུ་སྦྱར་ཐུབ་པ་ཞིག་ངེས་པར་དུ་དགོས། དེ་ལྟར་མིན་ན་ཆོས་ཀྱི་སློབ་སྦྱོང་ཞེས་པ་རིག་གནས་གཞན་རྣམས་ལས་ཁྱད་པར་དུ་འཕགས་ཚུལ་གང་ཡང་མེད་པ་དང༌། རང་ཉིད་ལ་ཉམས་ལེན་མེད་བཞིན་དུ་གཞན་ལ་ཇི་ལྟར་བཤད་ཀྱང་སྟོང་བཤད་འབའ་ཞིག་ཏུ་འགྱུར་བས་གཞན་ལ་ཕན་ནུས་ཤུགས་ཆེན་པོ་འབྱུང་མི་ཐུབ།

གཞུང་ཆེན་རྣམས་ལ་ཐོས་བསམ་བྱེད་པའི་དགོས་པ་གཙོ་བོ་ནི་རང་གི་སེམས་འདུལ་བ་དང༌། ཉོན་མོངས་མགོ་གནོན་བྱེད་རྒྱུ། ཕྱི་ནང་ཀུན་སྤྱོད་རྣམས་ཆོས་དང་མཐུན་པ་ཞིག་འབྱུང་བའི་སླད་འབའ་ཞིག་ཡིན་ཞིང༌། དེ་ཡང་ཕྱིའི་སྤྱོད་ཚུལ་གཙོ་བོར་བསྟན་པ་ཆོས་འདུལ་བ་དང༌། ནང་གི་སྒྲུབ་པ་ཉམས་ལེན་སེམས་ལ་སྦྱར་ཚུལ་སོགས་ཕར་ཕྱིན་དང༌། དབུ་མ་ཆེན་མོ་སོགས་ནས་གསུངས་པ་ལྟར་ཡིན།

ཁ༽ སློབ་གྲྭའི་དགོས་དམིགས་དང་། མ་འོངས་པའི་ཕུགས་རེ།

སློབ་གྲྭ་འདི་བཙུགས་པའི་དགོས་དོན་དང༌། དམིགས་ཡུལ་སྐོར་ཐོག་མར་སློབ་གྲྭ་སྒོ་འབྱེད་སྐབས་དང༌། དེ་མིན་དུས་སྐབས་འགའ་ཞིག་ལ་སྐད་ཆ་བྱུང་ཡོད་ཀྱང་མང་ཚོགས་ལ་བྱུང་མེད་སྟབས་དེ་རིང་ཅུང་ཟད་བཤད་ན་བསམ་པ་བྱུང༌། དམིགས་ཡུལ་གྱི་གཙོ་བོ་གཉིས་ལས། དང་པོ་ནི། གཞུང་ཆེན་ཁག་ལ་ཐོས་བསམ་མཐར་ཕྱིན་པ་ཞིག་བྱས་ནས་མཐར་ཐོས་བསམ་ལས་བྱུང་བའི་དོན་ལ་སྒོམ་པ་རྩེ་གཅིག་གིས་ཚེ་དང་སྒྲུབ་པ་མཉམ་པ་ཞིག་བྱུང་ན་ནི། དཀོན་མཆོག་གོང་ཕུད་དང༌། ལྷ་རབ་ཡིན་ཅིང༌། དེ་ལྟར་བྱེད་ནུས་མཁན་ཡང་འདི་ཁོངས་ནས་རེ་ཟུང་ངེས་པར་དུ་ཡོང་མདོག་ཁ་པོ་རེད།

དམིགས་ཡུལ་གཉིས་པ་ནི། སྤྱི་ཡོངས་ཀྱི་ཞབས་འདེགས་ཞུ་རྒྱུའི་དམིགས་ཡུལ་དེ་ཡིན་ཅིང༌། དེ་ནི་རང་ཉིད་ཆོས་ཀྱི་སློབ་སྦྱོང་མཐར་ཕྱིན་པ་ཞིག་བྱས་ནས་དེ་ཉིད་གཞན་ལ་སློབ་སྟོན་བྱ་བ་སོགས་གཞན་ཕན་གྱི་བསམ་པ་དང༌། རབ་བྱུང་གི་རྟགས་ཆ་ལུགས་དང་ལྡན་པའི་སྒོ་ནས་སྤྱི་ཚོགས་ཀྱི་ཞབས་འདེགས་ཞུ་རྒྱུ་དེ་ཡིན། སྤྱིར་ཆོས་དང༌། ཆོས་ཀྱི་སློབ་སྟོན་བྱེད་པ་ལ་རབ་བྱུང་ངེས་པར་དུ་སྒྲུབ་དགོས་པ་མིན་ཡང༌། ཕྲན་བུ་ནུས་ཤུགས་ཆེ་བ་དང༌། རང་གཞན་གཉིས་ཀར་ཕན་རླབས་ཆེ་བའི་དགོས་པ་ཡོད།

དེ་ཡང་སྤྱི་ཚོགས་འཛིན་སྐྱོང་མཁན་ཕལ་ཆེ་བ་ཆོས་ཀྱི་གནས་ཚད་ལོན་པ་ཤ་སྟག་བྱུང་ན་སྤྱི་ཚོགས་ནང་ལ་གཡོ་སྒྱུ་ཁྲམ་གསུམ་སོགས་ཀྱི་དཀའ་ངལ་མི་འབྱུང་ཞིང༌། དེ་ལ་བརྟེན་ནས་སྤྱི་ཚོགས་ཀྱི་ཁེ་ཕན་ཞེས་པ་མིང་དོན་མཚུངས་པ་ཞིག་ཡོང་གི་རེད། སྔར་ཕན་བོད་ཀྱི་གནས་སྟངས་ནི། ཕྱིའི་ས་རྒྱ་ཧ་ཅང་ཆེ་བ་ལ། ནང་མིའི་གྲངས་འབོར་དང༌། ཤེས་ཡོན་གྱི་ནུས་ཤུགས་ཆུང་བས་ས་གནས་འཛིན་སྐྱོང་སོགས་གང་ཅིར་ནུས་པ་སྨིན་པོ་ཞིག་གཏན་ནས་བྱུང་མེད་པར་བརྟེན། མ་འོངས་པར་བོད་གསར་པའི་འཛུགས་སྐྲུན་སྐབས་སུ་ཆོས་སྲིད་ཀྱི་ལམ་སྟོན་བྱ་ཕྱོགས་སོགས་ལས་སྣེ་གནད་ཆེ་བ་འགའ་ཞིག་གཙོ་བོ་རབ་བྱུང་ཕོ་མོ་རྣམས་ནས་འགན་ཁུར་ཞབས་ཞུ་ཐུབ་པ་བྱུང་ན་གྲུབ་འབྲས་དང༌། ཕན་རླབས་ཕྲན་བུ་མི་འདྲ་བ་ཞིག་མི་ཡོང་ངམ་སྙམ། འོན་ཀྱང་འདི་ནི་རེ་བའི་དམིགས་ཡུལ་ཙམ་ལས་མ་འོངས་པར་དངོས་སུ་ཇི་ལྟར་འབྱུང་མིན་ད་ལྟ་ཚོད་ཐིག་གི་མ་རེད། གལ་ཏེ་དེ་ལྟ་བུ་ཞིག་བྱུང་ན་ནི་བཟོ་ལས་ཀྱིས་མཚོན་པའི་ལས་དོན་གཞན་དག་མང་པོ་ཡོད་པ་དེ་ཚོ་ཁྱིམ་པ་ཕོ་མོ་རྣམས་ནས་བྱེད་རྒྱུའི་གོ་སྐབས་ཐོབ་སྟེ། དོན་དུ་སྤྱི་ཚོགས་ཀྱི་ལས་འགུལ་ཞབས་འདེགས་རྣམས་ཞིབ་ཚགས་པོ་དང༌། འཐུས་ཚང་བ་ཞིག་སྒྲུབ་ཐུབ་ན་གནད་སྨིན་པོ་ཞིག་ཡོང་གི་རེད།

ག༽ སྒོ་གསུམ་གྱི་བྱ་སྤྱོད་དང་། སྤྱི་ཚོགས་ཀྱི་ཞབས་ཞུ།

དེ་མཚུངས་ཕྱིའི་སྤྱོད་ལམ་ཡག་པོ་དགོས་པ་གལ་ཆེན་པོ་ཡིན། འགའ་ཞིག་ནང་དུ་ཆོས་ཀྱི་བྲོ་བ་ཙམ་ཡང་མེད་པ་ཞིག་ལ་ཕྱིར་སྤྱོད་ལམ་འདྲ་ཆགས་པོ་དང༌། འགའ་ཞིག་ནས་ནང་གཙོ་ཆེ་ཁུལ་གྱི་ཕྱིའི་སྤྱོད་པ་གང་བྱུང་བྱེད་པ་དེ་ནི་རང་གཞན་གཉིས་ཕུང་མ་ཟད། སངས་རྒྱས་ཀྱི་བསྟན་པ་ལའང་ཕན་པ་ལས་གནོད་ཚབས་ཆེ་བ་ཡིན། རང་གི་གང་ཤེས་པ་རྣམས་ལག་ལེན་དུ་བཀལ་ནས་ལྟ་སྤྱོད་ཡག་པོ་ཞིག་གི་སྒོ་ནས་གཞན་ལ་ཆོས་འཆད་པ་ཡིན་ན་གཞི་ནས་སངས་རྒྱས་ཀྱི་བསྟན་པ་སོས་པ་ཞིག་ཆགས་པ་རེད་ལ། གཞན་ལ་ཕན་ཐོགས་ཆེ་བ་དང༌། སངས་རྒྱས་ཀྱི་བསྟན་པ་འཛིན་པའི་མིང་དོན་མཚུངས་པ་རེད། ཁྱེད་ཚོ་ད་བར་སྤྱོད་ལམ་ཡག་པོ་ཡོད་ལ། ད་དུང་ཡིན་ནའང་ཡག་པོ་བྱེད་དགོས།

གཞན་ཡང་འདིར་ཡོད་ཁྱེད་རང་ཚོ་ཕལ་ཆེར་སློབ་གྲྭའི་འཛིན་གྲྭ་དམའ་རིམ་ནས་རིམ་པར་འཛེགས་ཏེ་ཐོན་པ་ཤ་སྟག་ཡིན་པར་བརྟེན། སློབ་གྲྭའི་འཛིན་སྐྱོང་སོགས་གང་ཅིར་ཉམས་མྱོང་ཆེ་ཙམ་ཡོད་པས་ཕྱིས་སུ་སློབ་དགེ་སོགས་བྱེད་དགོས་བྱུང་ཚེ་དེང་དུས་སློབ་གྲྭ་ཁག་གི་བོད་དགེ་རྣམས་ལས་ཕྲན་བུ་རན་པ་ཞིག་འབྱུང་རེ་ཡོད་པ་དང༌། ཕྱི་ལྟར་དུ་ཕྱི་རྒྱལ་སྐད་ཡིག་སོགས་ཀྱི་ལག་ཁྱེར་གྱི་སྒོ་ནས་དེང་དུས་འཛམ་གླིང་སྤྱི་ཡོངས་ཀྱི་ཤེས་རིག་གནས་ཚད་ཀྱི་ངོས་འཛིན་ཐོབ་པ་ཞིག་བྱས་ནས། ནང་ལྟར་དུ་ཆོས་ཀྱི་སློབ་སྦྱོང་སོགས་རང་གི་ཐུན་མོང་མ་ཡིན་པའི་རིག་གཞུང་ཁག་ལ་འཛིན་སྐྱོང་གཅེས་སྤྲས་ཀྱི་སྒོ་ནས་ཁྱབ་སྤེལ་བྱེད་ནུས་པ་ཞིག་བྱུང་ན་ཤིན་ཏུ་ལེགས་པོ་རེད།

ཆོས་དངོས་སུ་སྒྲུབ་འདོད་པ་ཞིག་ཡིན་ན། རང་གི་བློ་སྟོབས་དང་འབད་བརྩོན་གྱིས་ལྕོགས་ན་དམིགས་བསལ་དཀའ་ངལ་ཆེ་བ་གང་ཡང་མེད་དེ། སངས་མ་རྒྱས་བར་གྱི་སྒྲུབ་པ་ཉམས་ལེན་བྱ་ཕྱོགས་ཀྱི་ལམ་གྱི་རིམ་པ་སོགས་རང་གིས་གསར་སྒྲིག་མི་དགོས་པར་རྒྱལ་བ་རྡོ་རྗེ་འཆང་གིས་ཇི་ལྟ་བ་བཞིན་དུ་གཏན་ལ་ཕབ་ཟིན་ནས་ཉམས་ལེན་བྱས་ཆོག་ཏུ་ཡོད་པ་རེད། དེ་ལྟར་ན་ཆོས་པའི་གྲས་སུ་ཞུགས་ནས་གོང་གི་དམིགས་ཡུལ་གཉིས་པོ་གང་རུང་ལ་མ་ཞུགས་པར་ཆོས་ཀྱི་ཉམས་ལེན་དཔྱིས་ཕྱིན་པ་ཞིག་ཀྱང་སྒྲུབ་པར་མི་བྱེད་ཅིང༌། སྤྱི་ཚོགས་ཀྱི་ཞབས་འདེགས་ཞུ་བ་ཡང་མི་ནུས་པ་ལ། ངག་ཏུ་སྐྱབས་འགྲོ་འདོན་རྒྱུ་ཡོད་ཙམ་ཞིག་དང༌། ལུས་ལ་ཆོས་གོས་གྱོན་ནུས་པ་ཙམ་ཞིག་བྱུང་ན་བོད་དུ་ཟ་འདྲེ་ལུང་པ་གང་བ་ཞིག་ཡོང་རྒྱུར་གདོན་མི་ཟ་བས། ཆོས་ལ་ཡིད་ཆེས་དང༌། དེ་སྒྲུབ་པ་ལ་སྤྲོ་བ་མེད་བཞིན་དུ་ད་དུང་ཆོས་པའི་གྲས་སུ་སྡོད་དགོས་པའི་ཁྲལ་འགེལ་མཁན་སུ་ཡང་མེད་ཅིང༌། རང་རྒྱུད་ཀྱི་དགེ་ཚུལ་སློང་གི་སྡོམ་པ་སོགས་ཀྱང་ཡར་འབུལ་རྒྱུར་དཀའ་ངལ་གང་ཡང་ཡོད་པ་མ་རེད། དེར་བརྟེན་རབ་བྱུང་ནས་ཕྱིར་འཐེན་རྒྱུ་དང༌། དགོངས་པ་ཞུ་རྒྱུ་དེ་ནི་ལས་སླ་ཤོས་དེ་རེད།

དེ་ལྟར་གོང་གི་དམིགས་ཡུལ་རྣམས་སེམས་ལ་བཞག་སྟེ་རྒྱུན་དུ་ཐོས་བསམ་སློབ་གཉེར་བགྱིས་ནས་མཐར་རང་གི་དམིགས་ཡུལ་གྱི་ཐོག་ཏུ་འབབ་ཐུབ་པ་ཞིག་ངེས་པར་དུ་བྱེད་དགོས། ད་བར་ཚང་མས་ཡག་ཐག་ཆོད་བྱུང་འདུག ད་དུང་འབད་བརྩོན་སྙུགས་བསྲིང་དགོས། ཚང་མར་བཀྲ་ཤིས་བདེ་ལེགས་ཡོད་ཅེས་དང༌། དགེ་སློབ་སོ་སོ་ནས་དོགས་གཅོད་དྲི་བའི་རིགས་ཡོད་མེད་ཀྱི་བཀའ་རྩད་དང་བཅས་ཏེ་བཀའ་སློབ་དུས་ཡུན་ཆུ་ཚོད་ཕྱེད་ཙམ་གནང་སྟེ་དེ་ནས་གྲྭ་ཤག་རྙིང་པ། ཐབ་ཚང་དང་བཅས་པར་གཟིགས་བསྐོར་གནང་སྟེ་ཕོ་བྲང་དུ་ཕྱིར་ཕེབས་མཛད།

གཟིགས་སྐོར་འདི་ནི་སྔོན་མ་ནས་བཀའ་གསལ་མེད་པར་གློ་བུར་དུ་ཆིབས་བསྒྱུར་གནང་བར་བརྟེན་དམིགས་བསལ་གྱི་གོ་སྒྲིག་གང་ཡང་ཞུ་མ་ཐུབ་སྟབས་དགེ་སློབ་ཚོ་བློ་གཡེང་བྱུང་རུང༌། དེ་ནས་ཉིན་གསུམ་སོང་རྗེས་དབུ་དགེ་གཟིམ་ཆུང་དུ་ཆེད་འབོད་གནང་སྟེ་སློབ་གྲྭའི་ཕྱི་ནང་བར་གསུམ་གང་ཅིར་ཡག་པོ་འདུག་ཅེས་དབུགས་དབྱུངས་དགྱེས་མཉེས་ཆེན་པོ་མཛད་འདུག་པས་ཚང་མས་སྒྲུབ་པའི་མཆོད་སྦྱིན་སྤྲོས་ཐུབ་པར་དགའ་སྤྲོ་དང་བཅས་བཀའ་སློབ་ཟབ་མོ་ཆ་ཤས་ཙམ་ཡང་ཆུད་ཟོས་སུ་མི་གཏོང་བར་སེམས་ལ་སྤོབས་པ་བསྐྱེད་ནས་ཡོད་གསུངས་སོ།། །།

༄༅། །ཕྱི་ལོ་ ༡༩༧༦ ཟླ་ ༨ ཚེས་ ༡༩ ཉིན་སྟོན་མཆོག་ཐུབ་པའི་དབང་པོའི་སྣང་བརྙན་གསར་བཞེངས་བཟོ་པ་ཚོར་གནང་བའི་བཀའ་སློབ།

ཀ༽ བཟོ་རིགས་ལག་རྩལ་དང་། མི་ཉམས་རྒྱུད་མཐུད།

དེང་སང་ལག་ཤེས་པ་ཧ་ཅང་དཀོན་པོ་བྱས་འདུག སྔོན་དུ་དབུ་ཆེན་རང་དང་སྐད་ཆ་ཐེངས་འགའ་ཤས་བྱུང་བ་བཞིན། ལག་ཤེས་པ་རྒན་པ་ཚོས་རང་གི་རྩ་ཆེའི་རིག་རྩལ་ལག་རྒྱུན་བཟང་པོ་མི་ཉམས་འཛིན་སྤེལ་བྱ་རྒྱུ་ཧ་ཅང་གལ་ཆེན་པོ་རེད། ལོ་གཞོན་ཁྱེད་ཚོས་ཀྱང་རང་རིགས་ཀྱི་ཤིན་ཏུ་རྩ་ཆེའི་རིག་རྩལ་བཟང་པོ་འདི་རང་རེའི་རྒྱལ་ཁབ་ཡར་རྒྱས་འཛུགས་སྐྲུན་ནང་དགོས་གལ་ཧ་ཅང་ཆེ་ལ། མེད་ཐབས་མེད་པ་འདི་དག་ཁྱེད་ཚོ་གཞོན་པ་རྣམས་ནས་སེམས་སྤོབས་ཆེ་སྐྱེད་ཀྱིས་བཟོ་རིགས་སྤྱི་དང༌། ལྷག་པར་༸རྒྱལ་བའི་སྐུ་བརྙན་ཞི་ཁྲོ་གང་ཡིན་རུང་མདོ་རྒྱུད་ནས་ཇི་ལྟར་གསུངས་པའི་རང་རང་གི་ཆ་ཚད་ཐིག་རྩ་རྣམས་ཁུངས་བཙུན་སྐུ་དབྱིབས་ཕྱག་མཚན་གང་ཅིར་ཁྲལ་མངོན་སླ་བཅོས་ཀྱི་བཟོ་བསྐྲུན་གང་ཐུབ་མ་ཡིན་པར་སོ་སོས་དང་བས་ཁུར་བླངས་ཀྱིས་རྟེན་བཞེངས་མ་ཐུབ་ནའང་སྤྱིར་སྦྱིན་བདག་གིས་བཀོད་མངགས་བགྱིས་པ་རྣམས་སྐུ་རྟེན་རེ་རེ་ཙམ་མཆོད་ཡུལ་བསོད་ནམས་ཀྱི་ཞིང་དུ་དང་བསྟོད་རུ་ང་ཞིབ་ཚགས་གང་ཆེས་བྱོན་གཙང་བཞེངས་སྐྲུན་ཐུབ་ན་དགེ་ཚོགས་རླབས་ཆེན་གསོག་པར་གྱུར་པ་མདོ་རྒྱུད་ནས་གསུངས་ཡོད་པས་ལྷག་བསམ་རྣམ་དག་གི་སྒོ་ནས་རྒྱུ་བཀོད་ཕུན་སུམ་ཚོགས་པ་དོ་སྣང་ཆེན་པོས་སྐུ་རྟེན་དུ་མ་བཞེངས་བསྐྲུན་ཐུབ་ཚེ་བསོད་ནམས་མཐའ་ཡས་པ་ཐོབ་རྒྱུ་སྨོས་མེད་ཐོག ཚེ་འདིར་ཡང་རང་རང་འཚོ་བའི་མདུན་ལམ་ཡང་བཟོ་རིགས་ལག་རྩལ་གྱི་ཐུགས་རྗེས་འཚོ་ཐབས་ཡོང་འབབ་ཀྱང་གཞན་ལས་ལྷག་པ་ཞར་དུ་འབྱུང་ངེས་ཡིན། འཇིག་རྟེན་ན་གལ་གནད་ཆེ་བར་བརྩི་བའི་ལྟོ་གོས་གཏམ་སོགས་མི་སྨོན་རང་སྐྱིད་བཟོ་ལས་ཀྱི་ལས་ཐབས་འདིར་སྤྱི་ཚོགས་ནང་འགའ་ཞིག་ནས་ནོར་འཁྲུལ་གུ་དོག་བསམ་རྒྱ་ཆུང་བའི་རིགས་ཀྱིས་བཟོ་རིགས་ཞེས་མཐོང་ཆུང་བྱེད་མི་ཡང་མེད་དམ་སྙམ་པ་འདུག དེ་ནི་ཤིན་ཏུ་ནོར་འཁྲུལ་གྱི་བསམ་བློ་རེད།

རྒྱལ་ཁབ་སུ་འདྲ་ཞིག་ཡིན་རུང་འཛུགས་སྐྲུན་ཡར་རྒྱས་ཅན་དུ་འགྲོ་བའི་ཆ་རྐྱེན་གཙོ་བོ་བཟོ་ལས་ཀྱི་རིགས་ཚང་མ་ངེས་པར་དགོས་གལ་ཆེ་ཤོས་མེད་དུ་མི་རུང་བ་ཡིན་པ་མ་ཟད། སྒེར་སོ་སོར་ཡང་མེད་དུ་མི་རུང་བ་ལྟ་བུ་ཡིན་གཤིས་བཟོ་རིགས་ལ་མཐོང་ཆུང་བྱེད་པ་ཧ་ཅང་ནོར་འཁྲུལ་རེད། ངོས་རང་ཡང་གོ་སྐབས་མ་བྱུང་བ་ལས་ཆུང་དུས་བཟོ་ལས་ཆུང་ཙག་བྱ་རྒྱུར་དགའ་མོས་ཀྱིས་ཟངས་དང་ལྕགས་སོགས་བརྡུང་བསྲེགས་དྲས་མཐུད་མང་པོ་བྱེད་མྱོང༌། འདི་འདྲ་ཡིན་ན་ངོས་ཀྱང་མི་གཙང་བ་ཆགས་ཚར་བ་རེད། འདི་འདྲ་གཏན་ནས་མ་རེད། ངོས་རང་ཡང་དེ་སྔོན་བོད་དུ་གྲྭ་བཞིའི་བཟོ་ལས་འགའ་ཤས་ཡོད་པ་ཁོང་ཚོ་དང་མཉམ་གཤིབས་སྐབས་མཐོང་ཆུང་འདི་རིགས་བསམ་བློའི་ནང་ནམ་ཡང་ཡོང་གི་མེད།

ད་ལྟ་བཟོ་ལས་ན་གཞོན་ཁྱེད་ཚོས་རང་ལུགས་ཤིན་ཏུ་རྩ་ཆེའི་ལག་རྩལ་སློབ་སྦྱོང་བ་འདི་དག་རྒྱལ་ཁབ་སྤྱི་ཚོགས་གཞུང་སྒེར་གཉིས་ཀར་མེད་དུ་མི་རུང་བའི་ཧ་ཅང་ཁེ་ཕན་ཆེན་པོ་ཡོད་པར་བརྟེན། རྨོངས་རྟགས་མཐོང་ཆུང་བརྙས་བཅོས་ནམ་ཡང་ཡོང་མི་སྲིད་ཀྱང༌། ཅི་སྟེ་ཅོལ་ཆུང་དེ་རིགས་སྲིད་རུང་དེ་ལ་བློ་ཕམ་ཞུམ་པ་དགོས་དོན་མེད་ཅིང༌། སེམས་སྤོབས་ཆེ་བསྐྱེད་རང་དོན་རང་གཅེས་ཀྱི་གལ་ཆེའི་ལག་རྩལ་དགེ་རྒན་ཡོད་སྐབས་འདིར་དོ་སྣང་དོན་གཉེར་ཆེན་པོས་ལས་རིགས་གང་དང༌། གང་ཡིན་དེ་དང་དེ་ཡི་བཟོ་བཀོད་གཞུང་དང་མི་འགལ་བར་འགྲན་བྲལ་རྩེར་སོན་འབྱུང་ཐབས་ཚང་མས་འཁུར་བརྩོན་ལྷོད་མེད་དགོས་རྒྱུ་དང༌། ད་དུང་ན་གཞོན་གང་མང་ལ་ཁེ་ཕན་ཆེ་བའི་ལས་རིགས་འདི་དག་རྒན་པ་ཚོས་དཔེ་མཁྱུད་མེད་པར་ཁུངས་དག་རང་སྐྱ་འཕེར་ངེས་སློབ་སྤེལ་དར་ཁྱབ་གང་ཆེ་བྱུང་ན་ཕན་ཐོགས་ཆེན་པོ་ཡོང་རྒྱུ་སོགས་བཀའ་བཟང་དགྱེས་སྩལ་གནང་འདུག། །།

༄༅། །ཕྱི་ལོ་ ༡༩༧༦ ཟླ་ ༩ ཚེས་ ༡༠ ཉིན་ལ་དྭགས་ལམ་སྒྲོན་སློབ་གྲྭར་སྩལ་བའི་བཀའ་སློབ།

ཀ༽ ཚེ་འདིའི་ཤེས་ཡོན་དང་། བཟང་སྤྱོད་ཀྱི་སློབ་སྦྱོང་།

དེ་རིང་འདིར་ལམ་སྒྲོན་ཚོགས་པའི་ཚོགས་མི་ཚོ་དང༌། དེ་བཞིན་སློབ་ཕྲུག་ཚོ། སྐུ་མགྲོན་རྣམ་པ་ཚོར་ཞུ་རྒྱུ་ལ། ལམ་སྒྲོན་བདེ་སྐྱིད་ཚོགས་པ་ཁྱེད་རང་ཚོས་ས་ཆ་འདིར་ཆེད་མངགས་སློབ་གྲྭ་བཙུགས་པ་ལ། ཐུགས་རྗེ་ཆེ་ཞེས་ཞུ་རྒྱུ་ཡིན། ཧ་ཅང་དགའ་པོ་བྱུང༌། ད་ལྟ་འདིར་འགོ་འཛིན་གྱི་ཐོག་ནས་བརྗོད་པ་ནང་བཞིན་རེད། ལམ་སྒྲོན་བདེ་སྐྱིད་ཚོགས་མི་ཁྱེད་རང་ཚོས་དམིགས་ཡུལ་བཟང་པོ་ཞིག་བཟུང་ནས་བསམ་བློ་གཏོང་གི་ཡོད་པ་འདི་ཧ་ཅང་ཡག་པོ་རེད། སངས་རྒྱས་བསྟན་པའི་བྱ་བ་དང་འབྲེལ་བའི་ཐོག་ལ་གཞན་ཕན་སྒྲུབ་པའི་དམིགས་ཡུལ་གཙོ་བོ་གཟུང་གི་ཡོད་པ་དང༌། གཞན་ཕན་སྒྲུབ་པ་ནི་ཐེག་པ་ཆེན་པོའི་ཆོས་ཀྱི་སྙིང་པོ་ཡིན། མིའི་མི་ཚེ་གཅིག་གི་ནང་ལ་རླབས་ཆེ་ཤོས་ནི་གཞན་ཕན་སྒྲུབ་རྒྱུ་འདི་ཡིན། ཆོས་བཟང་པོ་རེད་ཟེར་ཁ་ནས་འགྲེལ་བཤད་བརྒྱབ་པས་དེ་ཙམ་ཕན་མི་ཐུབ། ཆོས་པ་སོ་སོའི་ངོས་ནས་མིའི་སྤྱི་ཚོགས་ཀྱི་ནང་ལ་ཞབས་འདེགས་ཞུ་རྒྱུས་མཚོན་པའི་གཞན་ཕན་གྱི་བྱ་བ་མིག་དཔེར་འོས་པ་ཞིག་བསྒྲུབ་པ་ཡིན་ན། ཆོས་ཀྱི་དགོས་མཁོ་འམ། ཆོས་ཀྱི་ནུས་པས་མིའི་སྤྱི་ཚོགས་ནང་ཕན་ཐོགས་ག་ཚོད་ཡོད་མེད་དེ་ཤེས་ཐུབ་རྒྱུ་རེད། ང་རང་ཚོའི་ཆོས་ཀྱི་ཐོག་ནས་མི་ཡ་རབས་བྱེད་དགོས་ཟེར་བ་དེ་ཕྱིའི་དཔུང་སྟོབས་དང༌། ཕྱིའི་པུ་ལི་སི་ཉེན་རྟོག་པ་ལ་འཇིགས་ཏེ་ཡ་རབས་བྱས་པ་མ་ཡིན་པར་རང་རང་སོ་སོའི་བསམ་བློའི་ནང་ནས་དྲན་ཤེས་བག་ཡོད་བསྟེན་ནས་ཡ་རབས་བྱེད་ཀྱི་ཡོད་པ་འདི་ཕར་བསྟན་ཐུབ་པ་དང༌། དེས་ཕན་ཐུབ་པ་ཞིག་བྱུང་ན་ཡག་པོ་རེད། ཁྱེད་རང་ཚོས་ད་ལྟ་དེ་འདྲའི་བསམ་བློ་བཏང་ནས་ལས་ཀ་བྱེད་ཀྱི་ཡོད་པ་འདི་ཡག་པོ་བྱུང་འདུག ད་ལྟ་བར་ཁྱེད་རང་ཚོས་བྱས་རྗེས་ཐོན་པ་འདི་དག་ལ་ངོས་ནས་སྙིང་ནས་ཐུགས་རྗེ་ཆེ་ཞུ་རྒྱུ་ཡིན།

ཁྱེད་རང་ཚོས་ཕྲུ་གུ་ཆུང་ཆུང་ལ་ཤེས་ཡོན་སྤྲོད་རྒྱུའི་བསམ་བློ་གཏོང་གི་ཡོད་པ་འདི་ཡག་པོ་རེད། ཚེ་འདིའི་ཤེས་བྱ་ཡོན་ཏན་སྦྱོང་བ་དང་ཆབས་ཅིག་བསམ་བློའི་ནང་ཡ་རབས་ཀྱི་སློབ་སྦྱོང་སྤྲོད་རྒྱུ་ནང་པ་སངས་རྒྱས་པའི་ཆོས་ཀྱི་སྙིང་པོ་གཞན་ཕན་སྒྲུབ་རྒྱུའི་བསམ་བློ་འདི་ཡང་འཇིག་རྟེན་གྱི་སྤྱིར་བཏང་ཤེས་ཡོན་སློབ་པ་དང་ཆབས་ཅིག་མཉམ་དུ་སྤེལ་ཐུབ་པ་བྱུང་བ་ཡིན་ན། མི་ལ་ཕན་ཐོགས་ཆེན་པོ་ཡོང་གི་རེད། སྔོན་ལ་གཞི་རྒྱ་ཆེ་ཆུང་ལ་མ་ལྟོས་པར་འགོ་འདི་འདྲ་ཞིག་བཙུགས་ཐུབ་པ་ལ་དགའ་པོ་བྱུང༌། ད་ལྟ་གཞི་རྩ་བཟང་པོ་ཞིག་ཡོད་པ་འདི་ཡར་རྒྱས་ཡག་པོ་ཞིག་འགྲོ་ཐུབ་རྒྱུར་ངས་རེ་བ་དང་སྨོན་ལམ་ཞུ་གི་ཡོད། འདིར་ངོས་རང་གི་སེམས་ཀྱི་ཁྱད་པར་ལྟ་བུར་ཁྱེད་རང་ཚོར་ཞལ་འདེབས་ཕྲན་བུ་ཞིག་འབུལ་གྱི་ཡིན། ད་ལྟ་ཤེས་རིག་ལས་ཁུངས་དང་འབྲེལ་བ་བྱུང་ཡོད་པ་རེད། ང་ཚོའི་ཐོག་ནས་སྒྲུབ་འོས་པ་དེ་གྲས་ཁྱེད་རང་ཚོར་ག་རེ་བརྗོད་རྒྱུ་ཡོད་ན་ཡང་ནང་ཚགས་བྱས་ཏེ་ལབ་ན་འགྲིག ང་ཚོས་སྒྲུབ་ཐུབ་པ་མིན་ན་བྱ་ཐབས་ཡོད་པ་མ་རེད། ང་ཚོའི་ངོས་ནས་སྒྲུབ་ཐུབ་པ་དེ་དགའ་ཞིང་སྤྲོ་ཞིང་ནུས་པ་ཅི་ཡོད་ཀྱི་ཐོག་ནས་རོགས་རམ་བྱེད་རྒྱུར་དགའ་པོ་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༦ ཟླ་ ༡༡ ཚེས་ ༢ ཉིན། དགེ་རྒན་འོས་སྦྱོང་སློབ་ཐོན་མི་གྲངས་ ༢༤ མཇལ་བཅར་སྐབས་སྩལ་བའི་བཀའ་སློབ།

ཀ༽ ཆོས་ཀྱི་ལས་འབྲས་དང་། འཇིག་རྟེན་གྱི་ཡ་རབས།

ཁྱེད་རང་ཚོ་ད་ལྟ་བར་དུ་དགེ་རྒན་གྱི་སློབ་སྦྱོང་བྱས་པ་ཡག་པོ་རེད། ཧུར་ཐག་བྱེད་དགོས། ཚང་མས་ཤེས་གསལ་ལྟར། གྲུབ་འབྲས་ཐོན་དང་མ་ཐོན་ཟེར་བ་དེ་ཧུར་ཐག་བྱས་མ་བྱས་ལ་རག་ལས་པ་རེད། རང་རང་སོ་སོས་གང་ཡོང་ཅི་ཡོང་ཧུར་ཐག་བྱས་ནས་གྲུབ་འབྲས་མ་ཐོན་ན་ཡང་འགྱོད་པ་ཡོང་གི་མ་རེད། ཧུར་ཐག་མ་བྱས་ན་ཤེས་བྱ་ཡོན་ཏན་དང༌། འཇོན་པོ་རྒོད་པོ་ཇི་ཙམ་ཡོད་ཀྱང་ཆུད་ཟོས་རེད། སོ་སོ་མི་ཡིན་པའི་ཆ་ནས་མི་ཚེ་འདིའི་རིང་ལ་བྱ་བ་བཟང་པོ་ཞིག་དང༌། བྱ་བ་ཡ་རབས་ཤིག རང་གཞན་ཚང་མ་ལ་ཕན་ཐོགས་ཡོད་པ་ཞིག སོ་སོའི་བསམ་བློ་གཏོང་དུས་ངོ་གནོང་མི་དགོས་པར། ངས་ལས་ཀ་ཕན་ཐོགས་ཡོད་པ་ཞིག་བྱས་པ་ཡིན་བསམས་ནས་དགའ་སྒོམ་བྱེད་ཐུབ་པ་དགོས་ཀྱི་རེད། དེ་བྱུང་ན་སོ་སོ་མ་ཡིན་པའི་ཆ་ནས་ཕན་ཐོགས་བྱུང་བ་རེད། རེད་དམ། འཕྲལ་སེལ་གྱི་ཁེ་ཕན་དང༌། འདྲ་ཆགས་པོ། རྣམ་དཔྱོད་ཐོན་པོ་ག་ཚོད་ཡོད་རུང་མེད་རུང་ཞེ་ཕུགས་སུ་ངའི་ལས་ཀ་འདི་མིས་མ་ཤེས་པ་མ་གཏོགས་ཤེས་ན་ཞབས་འདྲེན་ཡིན་བསམ་པ་ཞིག་བྱུང་བ་ཡིན་ན་ཤིན་ཏུ་ཐབས་སྡུག་རེད། དེ་འདྲ་བྱུང་ན་མི་ལ་ཤེས་བྱ་ཡོན་ཏན་ཡོད་པ་དང༌། བསམ་བློ་གྲུང་པོ་ཡོད་པ་དེ་དགེ་ལ་མ་ཕྱིན་སྐྱོན་ལ་ཕྱིན་པ་རེད།

དེ་རིང་ཁ་སང་འཛམ་གླིང་འདིའི་སྒང་ལ་མི་ཚོར་ཤེས་བྱ་ཡོན་ཏན་དང༌། འཇོན་ཐང་དཔེ་འདྲ་པོ་ཞིག་ཡོད་ནའང༌། མིའི་ནང་དུ་མ་སྐྱིད་པ་དང༌། རྙོག་དྲ་ཚ་པོ་མང་པོ་ཡོང་བ་འདི་བསམ་བློ་ཡ་རབས་ཤིག་དང༌། ཆོས་སྐད་ནས་བཤད་པ་ཡིན་ན། ལས་འབྲས་དཔང་འཕེར་ཡག་པོ་ཞིག་མ་བྱུང་བའི་སྐྱོན་རེད། མིའི་ཤེས་བྱ་ཡོན་ཏན་དང་འཇོན་པོ་རྒོད་པོ་ཡོད་པ་དེ་སྡུག་ས་ཞིག་ཏུ་བེད་སྤྱོད་བྱས་ཏེ་མི་ལ་མགོ་སྐོར་གཏོང་རྒྱུ་དང༌། ཐུབ་ཚོད་ཤོད་རྒྱུའི་ཐོག་ཏུ་བེད་སྤྱོད་བཏང་ཡོང་དུས་མིའི་ནང་དུ་བདེ་འཇགས་མེད་པ་འདི་བྱུང་བ་རེད། ང་རང་ཚོ་མི་ཞིག་ཡིན་ཕྱིན་ག་ཚོད་ཡོང་ཡོང་གི་དྲང་པོ་དང༌། བཟང་པོ་བྱེད་དགོས། སོ་སོ་ཡིད་མུག་ནས་སྡོད་མི་དགོས་པ། ངོ་གནོང་མི་དགོས་པ་བྱེད་རྒྱུ་དེ་ཤིན་ཏུ་གལ་ཆེན་པོ་རེད་བསམ་གྱི་འདུག བྱས་ཙང་ཁྱེད་རང་ཚོ་ནས་ཧུར་ཐག་བྱེད་དགོས།

གཉིས་ནས་ང་རང་ཚོ་བོད་པ་རེད། བོད་མི་རིགས་ཟེར་བ་འདི་དེང་སང་གི་དུས་ཚོད་ལ་ཉམ་ཐག་པོ། སྐྱབས་མེད་མགོན་མེད། དཔུང་གཉེན་བྲལ་བ་ཞིག་ཆགས་ནས་བསྡད་ཡོད་པ་དང༌། བོད་སྤྱི་པའི་དོན་དག་གི་འགན་ཁུར་དེ་མི་རེ་ངོ་རེའི་སྒང་ལ་འཁྲི་ཡོད་སྟབས་དེ་ལ་དཔགས་པའི་རང་རང་སོ་སོའི་སྐབས་སུ་བབ་པའི་ལས་རིགས་གང་འདྲ་ཞིག་གི་ལས་འགན་ཡོད་ན་ཡང་དེ་ལ་སོ་སོའི་ནུས་པ་གང་ཡོད་བཏོན་ནས་ཧུར་ཐག་བྱས་ཏེ་སྒྲུབ་ཐུབ་པ་བྱེད་དགོས།

བྱེ་བྲག་ཏུ་ཁྱེད་རང་ཚོ་མིའི་ཤེས་ཡོན་ནམ། བློ་གྲོས་གོང་མཐོར་སྤེལ་བའི་ལས་ཀ་བྱེད་མཁན་ཡིན་པ་རེད། སོ་སོའི་སྒེར་གྱི་ཕོགས་དང༌། སོ་སོའི་མི་ཚེ་གཅིག་གི་འགྲོ་སྟངས་བསམ་བློ་གཙོ་བོར་བཏང་ནས་དེའི་དོན་དུ་སློབ་གྲྭའི་ལས་ཀ་བྱེད་ཀྱི་ཡོད་བསམ་པའི་མནོ་བསམ་འཁོར་ན་ནི་ནོར་བ་རེད། བསམ་བློ་དེ་འདྲ་མ་ཡིན་པར། སོ་སོ་མི་རང་ཡིན་ཙང༌། ཟས་གོས་གནས་མལ་གྱིས་མཚོན་པའི་མཐུན་རྐྱེན་ཞིག་དགོས་པ་དེ་ཞོར་དང༌། གཙོ་བོ་མིའི་ཤེས་བྱ་ཡོན་ཏན་ཡར་རྒྱས་འགྲོ་བའི་ཞབས་འདེགས་ཞུ་གི་ཡོད་བསམ་པ་བྱས་ཏེ་དེའི་སྟེང་དུ་སེམས་ཤུགས་བསྒྲིལ། སྙིང་སྟོབས་བསྐྱེད་དེ་ཧུར་ཐག་བྱེད་ཀྱི་ཡིན་ན། ཁྱེད་རང་ཚོའི་བྱ་བ་ཧ་ཅང་བཟང་པོ་རེད། མི་ལ་རྒྱུ་ནོར་ལོངས་སྤྱོད་སྦྱིན་པ་བཏང་བ་ལས། མིའི་བློ་གྲོས་འཕེལ་ཐུབ་པ་ཞིག་དང༌། མིའི་བསམ་བློ་ཡར་རྒྱས་འགྲོ་ཐུབ་པ་ཞིག་ལ་རོགས་རམ་བྱེད་ཐུབ་པ་དེ་རླབས་ཆེ་བ་དང༌། དོན་ཕན་ཆེ་བ་ཡིན།

ཁ༽ ཤེས་ཡོན་ཡོད་ཀྱང་། ལྷག་བསམ་གྱིས་ཕོངས་པ།

དེ་སྔའི་བོད་པ་སློབ་སྦྱོང་དེ་ཙམ་བྱེད་མ་མྱོང་མཁན་ཚོའི་ནང་ལ་རྐུ་མ་རྐུ་མཁན་རེ་ཟུང་འདྲ་ཡོང་གི་ཡོད་ན་མ་གཏོགས་དེ་ཙམ་མེད་པ་ཞིག་ལ། དེང་སང་སློབ་གྲྭ་ཁག་ནས་ཐོན་པའི་ཕྲུ་གུ་འགའ་ཞིག་ནས་མགོ་བདེ་དྲན་འཕྲུལ་གྱིས་རྒྱ་གར་ཚོང་ཁང་དེ་འདྲའི་ནང་ནས་ཁ་བསླུས་རྒྱག་པ་དང༌། རྐུ་མ་རྐུ་གི་ཡོད་པའི་སྐད་ཆ་འདུག མང་པོ་ལྟ་མ་རེད། ཡིན་ན་ཡང་དེ་འདྲ་རེ་ཟུང་ཡོང་གྲབས་བྱེད་ཀྱི་འདུག སློབ་སྦྱོང་སྤྲད་པའི་མདོ་དོན་ལ། མ་རབས་བྱེད་རྒྱུ་དང༌། ཁྲམ་པ་བྱེད་སྟངས། རྐུ་མ་རྐུ་སྟངས་ཤེས་པ་ཡིན་ན། དེ་དཔེ་མ་སྲིད་པའི་སེམས་སྐྱོ་པོ་དང་ཐབས་སྡུག་པོ་རེད།

སློབ་སྦྱོང་ལོ་མང་སྤྲད་པའི་དགོས་དོན་དེ། མིའི་ཡ་རབས་ཀྱི་ཀུན་སྤྱོད་དེ་བརླག་ནས་མ་རབས་དང་ཁྲམ་པའི་སྤྱོད་ངན་བྱེད་རྒྱུའི་ནུས་པ་ཆེ་རུ་བཏང་བ་ལྟ་བུ་ཞིག་བྱུང་ན་ད་ག་རེ་བྱས་སོང་ངམ། ཧ་ཅང་ཐབས་སྡུག་པོ་རེད། དེ་ག་རེས་ལན་པ་རེད་ཟེར་ན། དེ་ཤེས་བྱ་ཡོན་ཏན་གྱིས་ཕོངས་པས་ལན་པ་མ་རེད། དེ་ལྷག་བསམ་གྱིས་ཕོངས་པ་དང༌། ཡ་རབས་ཀྱི་སྤྱོད་པས་ཕོངས་པས་ལན་པ་རེད། དེ་འདྲ་ཡིན་དུས་ཁྱེད་རང་ཚོས་སློབ་སྦྱོང་སྤྲོད་པ་དང་ཆབས་ཅིག་སྤྲོད་ཡུལ་གྱི་མིའི་ངོ་བོ་དེ་བཟང་པོ་ཞིག་ཆགས་ཐུབ་ཐབས་ལ་བསམ་བློ་གཏོང་དགོས།

སློབ་སྦྱོང་ཡོད་པ་ཙམ་གྱི་ཕན་ཐོགས་མི་འདུག མིའི་ངོ་བོ་དེ་བཟང་པོ་ཞིག་བྱུང་བ་ཡིན་ན། ཇི་ཙམ་སློབ་སྦྱོང་ཡོད་པ་དེ་ཙམ་གྱི་བེད་སྤྱོད་ཡག་པོ་བྱེད་ཐུབ་ཀྱི་རེད། མིའི་ངོ་བོ་དེ་མ་རབས་ཤིག་ཆགས་པ་ཡིན་ན། དེ་ལ་ཤེས་ཡོན་ག་ཚོད་ཡོད་ནའང་མ་རབས་ཀྱི་བྱ་སྤྱོད་ལ་མ་གཏོགས་བེད་སྤྱོད་བྱེད་ཀྱི་མ་རེད། གནད་དོན་དེ་ཁྱེད་རང་ཚོས་སེམས་ལ་བཞག་ནས་ཕྲུ་གུ་ཚོར་སློབ་སྦྱོང་སྤྲོད་དུས་སློབ་སྦྱོང་སྤྲད་མི་དེ་ཤེས་ཡོན་ཅན་ཞིག་བཟོ་བ་དང་ཆབས་ཅིག་ཤེས་ཡོན་བེད་སྤྱོད་བྱེད་མཁན་གྱི་མི་དེའི་ངོ་བོ་གཤིས་ཀ་བཟང་པོ། ལྷག་བསམ་ཡོད་པ། གཞན་ཕན་སྒྲུབ་མཁན། ཡ་རབས་སྤུས་གཙང་ཡོང་ཐུབ་པ་ཞིག་ཡིན་གཅིག་མིན་གཅིག་བྱེད་དགོས། དེ་ཤིན་ཏུ་གལ་ཆེན་པོ་འདུག རྙོག་དྲ་ལུང་པ་གང་བཟོ་མཁན་བྱུང་ན་དགོས་པ་གང་ཡང་མེད།

མི་སོ་སོར་སློབ་སྦྱོང་སྤྲད་ནས་གང་ལ་གང་འཚམ་ཤེས་པའི་སྐབས་སོ་སོ་སོ་སོའི་རང་ངོ་ཇི་བཞིན་མ་ཤེས་ན་སྐྱོན་ཡོད། ང་ཚོའི་གནས་སྟངས་རང་གི་ལུང་པ་དང་བྲལ་བའི་གནས་ཚུལ་སྐྱོ་པོ་ཞིག་གི་སྒང་ལ་ཡོད་པ་དེ་མ་ཤེས་པར་དཀྲོག་དཀྲོག་བྱེད་རྒྱུ་དང༌། རྒྱས་སྤྲོས་བྱེད་རྒྱུའི་གོམས་གཤིས་མིག་ལྟོས་ཤིག་འཇགས། རྒྱས་སྤྲོས་བྱེད་རྒྱུའི་མཐུན་རྐྱེན་མེད་སྟབས། རྐུ་མ་བརྐུ་རྒྱུ་དེ་དྲན་གྱི་ཡོད་པ་རེད། ཁྱེད་རང་ཚོས་གཟབ་གཟབ་བྱས་ནས་སློབ་ཕྲུག་ཚོ་སྤུས་དག་པོ་ཞིག་ཡོང་བའི་འབད་རྩོལ་བྱེད་དགོས།

སྤྱིར་བཏང་ང་ཚོ་བོད་པའི་མི་རིགས་འདི་མི་བཟང་པོ་དང་ཞི་ཞིང་དུལ་བ་ཞིག་ཡིན་དུས་ཚང་མས་ཆ་འཇོག་བྱེད་འོས་པ་ཞིག་ཆགས་ཡོད། གཤིས་བཟང་དང༌། སྤྱོད་བཟང་ནི་མིའི་དངོས་པོ་རིན་ཐང་བྲལ་བ་གལ་ཆེ་ཤོས་དེ་རེད། ཤེས་བྱ་ཡོན་ཏན་ཡོད་རུང་མེད་རུང་རྩ་བའི་སོ་སོའི་སྒེར་ལ་ཆ་བཞག་ནའང་མི་དང་གཤིབས་དུས་གཤིས་བཟང་དང༌། སྤྱོད་བཟང་གལ་ཆེན་པོ་ཡིན་པ་ནང་བཞིན། སོ་སོ་སྡོད་སའི་སྤྱི་ཚོགས་དེའི་ནང་ལའང་གཤིས་བཟང་དང་སྤྱོད་བཟང་གལ་ཆེན་པོ་ཡིན། དེ་ཡོད་ན་སྤྱི་ཚོགས་ལ་ཕན་ཐོགས་ཡོང་གི་རེད། ཞི་ཞིང་དུལ་བ་བྱེད་རྒྱུ་དང༌། སྤྱོད་པ་ཡ་རབས་བྱེད་རྒྱུ་དེ་བརླག་པ་ཡིན་ན་ང་ཚོའི་གནས་ཚུལ་རྩ་བ་ཆེན་པོ་ཞིག་བརླག་པ་རེད། ཆོས་ཤེས་རུང་མ་ཤེས་རུང༌། སྐྱེ་བ་སྔ་ཕྱི་དང༌། ལས་འབྲས། དཀོན་མཆོག་སོགས་ཁས་བླངས་རུང་མ་བླངས་རུང་ཁྱད་པར་མི་འདུག སོ་སོའི་མི་ཚེ་དེ་དངོས་གནས་དྲང་གནས་གཤིས་ཀ་བཟང་པོ་ཞིག་དང༌། ཡ་རབས་ཀྱི་སྤྱོད་པའི་སྒང་ལ་སྡོད་ཐུབ་པ་བྱུང་ཡིན་ན་དེ་ང་ཚོ་ལ་རྩ་བ་ཆེན་པོ་དང་གལ་ཆེན་པོ་རེད། གཞན་ངས་མང་པོ་ཤོད་དགོས་མི་འདུག ཚང་མ་ཧུར་ཐག་གྱིས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༧ ཟླ་ ༢ ཚེས་ ༥ ཉིན་ཝཱ་ཎ་བོད་ཀྱི་ཆེས་མཐོའི་སློབ་གྲྭའི་དགེ་སློབ་ཡོངས་ལ་སྩལ་བའི་བཀའ་སློབ།

ཀ༽ ཆོས་ཀྱི་སློབ་གཉེར་དང་། རྒྱུད་ཐོག་གི་ཉམས་ལེན།

ངས་ཁྱེད་རང་ཚང་མར་བཀྲ་ཤིས་བདེ་ལེགས་ཡོད། ང་འདིར་ཉི་མ་ཁ་ཤས་ཤིག་སྡོད་པའི་རིང་ལ་བྲེལ་བ་འཚུབ་འཚུབ་འདྲ་པོ་བྱས་ཏེ་ཡག་ཐག་ཆོད་བྱུང༌། དགའ་པོ་བྱུང༌། ཁ་སང་སྐད་ཆ་བྱུང་བ་བཞིན་ང་ཚོས་འདིར་དགོས་པ་རྒྱུ་མཚན་ཆེན་པོ་གཅིག་དང༌། གལ་ཆེན་པོ་ཞིག་ལ་བརྩིས་ནས་སློབ་གྲྭ་འདི་བཙུགས་པ་རེད། ད་ཆ་གཞི་རྩ་ཚུགས་ཚར་ནས་ཡར་རྒྱས་འགྲོ་རྒྱུའི་དོན་དག་ལ་བསམ་བློ་གཏོང་རྒྱུ་ཡིན་དུས་ཕལ་ཆེར་གྲ་འགྲིག་མདོག་ཁ་པོ་རེད། ཡག་པོ་ཡོང་གི་རེད་བསམ་གྱི་འདུག གཙོ་བོ་ཡར་རྒྱས་འགྲོ་དང་མི་འགྲོ་ཟེར་བ་དེ་ཕྱོགས་གཅིག་ནས་ཕྱི་ལོགས་ཀྱི་དངུལ་གྱི་མཐུན་རྐྱེན་ཡིན་ནའང་། ཕྱོགས་གཅིག་ནས་མིའི་སེམས་ཤུགས་དང༌། ང་རང་ཚོ་ལས་ཀ་བྱེད་མཁན་ཚོས་ཧུར་ཐག་བྱེད་རྒྱུར་རག་ལས་པ་ཡིན་དུས་ཙ་ན། ཚང་མ་སེམས་ཤུགས་མ་ཆག་པར་བྱས། སློབ་སྤྱི་ཡིན་ན་ཡང་ད་ལྟ་བར་ཧུར་ཐག་བྱས་པ་རེད་ལ། ད་དུང་ཡིན་ནའང་ཧུར་ཐག་བྱས། སེམས་ཤུགས་ཆག་རྒྱུ་ཡོད་པ་མ་རེད། དེ་བྱིངས་ཁྱེད་རང་ཚོས་ཡིན་ཀྱང་ཧུར་ཐག་བྱས། ཁྱེད་རང་ཚོ་ནང་ཚགས་ལ་ཉམས་མྱོང་གསོག་གིན་གསོག་གིན་ཐོག་གོ་ཡག་པོ་བསྡུར། ག་འདྲ་ག་འདྲ་བྱེད་དགོས་ཀྱི་འདུག ཡར་རྒྱས་ཇི་ལྟར་གཏོང་དགོས་ཀྱི་འདུག བསྒྱུར་བཅོས་ཇི་ལྟར་གཏོང་དགོས་ཀྱི་འདུག སྣོན་འཕྲི་སྤོར་གཅོག་གང་དང་གང་ཞིག་བྱེད་དགོས་ཀྱི་ཡོད་མེད་ཁྱེད་རང་ཚོ་འགན་འཁྱེར་མཁན་ཚོ་ཕར་ཚུར་གོ་བསྡུར་བརྟག་ཞིབ་ཡག་པོ་བྱས་ན་ཡག་པོ་ཡོང་མདོག་ཁ་པོ་རེད།

དེ་བཞིན་དགེ་རྒན་ཚོ་ཡིན་ཡང་སློབ་སྦྱོང་སྤྲོད་རྒྱུས་མཚོན་གང་སར་ཧུར་ཐག་བྱེད་ཀྱི་རེད་ལ། ད་དུང་སྔར་བཞིན་དུ་དཀའ་ངལ་ལ་མ་འཛེམས་པར་བྱས། ཁ་སང་རིན་པོ་ཆེ་ནས་སློབ་ཚན་སྐོར་ཞིག་གསུང་སོང་ངམ། སློབ་ཚན་ཁག་མང་པོ་ཞིག་ལེན་དགོས་རྒྱུའི་དཀའ་ངལ་འདུག་ཟེར། ཡིན་ཡང་ཚང་མས་སེམས་ཤུགས་ཡག་པོ་འཁྱེར། ཕན་སེམས་ཡག་པོ་བྱེད་ཀྱི་ཡིན་ན་ཁོ་ཚོས་དང་མཐུན་པ་ཡིན་དུས་ཙ་ནས་མིའི་རྒྱུད་ཀྱི་རྨོངས་པའི་མུན་པ་དེ་སེལ་འགྲོ་གི་ཡོད་པ་རེད། བསླབ་བྱ་ཞིག་ཀྱང་རྒྱག་གི་ཡོད་པ་རེད། ང་རང་ཚོའི་ཆོས་དང་མཐུན་པའི་སློབ་ཚན་ཞིག་ཡིན་དུས་ཤེས་རྒྱུད་འདུལ་བའི་དོན་དག་ཡིན་པ་རེད། རང་ཉིད་ཀྱི་ཤེས་རྒྱུད་འདུལ་ཐབས། གཞན་གྱི་ཤེས་རྒྱུད་འདུལ་ཐབས། དེ་འདྲའི་དོན་དག་ཡིན་དུས་ཙ་ནས་ཀུན་སློང་ཡག་པོ་ཞིག་བཅོས། མཁས་འདོད་གྲགས་འདོད་ཀྱི་བསམ་བློ་མེད་པར་བྱས། གང་ཕན་ཅི་ཕན་གང་ཡོང་ཅི་ཡོང་གི་ཡག་པོ་ཞིག་སློབ་ཀྱི་ཡིན་ན་ཕན་ཡོན་ཆེན་པོ་རེད། ཡག་པོ་འདུག་གམ།

ཁྱེད་རང་ཚོས་སློབ་སྦྱོང་ཡག་པོ་སྤྲད། ཚང་མས་ད་ལྟ་ནང་བཞིན་ཧུར་ཐག་གནང་ཤོག་ཨ། དགེ་ཕྲུག་ཚོ་ཡིན་ནའང་ད་ལྟ་ནང་བཞིན་བྱས་ཏེ་སློབ་སྦྱོང་ཧུར་ཐག་བྱེད་ཀྱི་རེད་ལ་ངེས་པར་དུ་ཡང་ཡག་པོ་ཞིག་བྱེད་དགོས། ཡང་ཆོས་ལ་དད་པ་མེད་མཁན་ཞིག་ཡིན་ན། ཆོས་ལ་ཉམས་ལེན་གྱི་འདུ་ཤེས་མེད་པར་ཤེས་བྱའི་འདུ་ཤེས་ཀྱི་ཐོག་ནས་སློབ་སྦྱོང་བྱེད་མཁན་ཡང་ཡོང་གི་རེད། དེ་ལ་ཁྱད་གང་ཡང་མི་འདུག ཆོས་དད་ཡོད་པ་ཞིག་ཡིན་ན་ཡང་ཆོས་ཀྱི་སློབ་སྦྱོང་བྱེད་ཀྱིན་བྱེད་ཀྱིན་རྒྱུད་ཐོག་ལ་སྐོར་གྱིན་སྐོར་གྱིན་བྱས་ནས་སློབ་སྦྱོང་དང༌། སྒྲུབ་པ་ཉམས་ལེན་མཉམ་དུ་བྱས་ནས་མི་མེད་ལུང་སྟོང་ལ་ཕྱིན་པ་མ་རེད་དེ་ཡིན་ན་ཡང་སློབ་སྦྱོང་བྱེད་སའི་སློབ་གྲྭ་དེར་གནས་བཞིན་པའི་ཐོག་ལ་ཉམས་ལེན་བྱེད་རྒྱུ་ཡོང་གི་རེད། ཆོས་ཀྱི་གནས་ལུགས་ཤེས་དགོས་པའི་རིགས་མང་པོ་ཞིག་ཉམས་མྱོང་གི་ཐོག་ནས་ཤེས་ཐུབ་པ་དང༌། ཉམས་མྱོང་ཐོག་ནས་ཤེས་དགོས་པ་ཞིག་ཡིན་དུས་སློབ་སྦྱོང་བྱས་པ་དང་ཆབས་ཅིག་སོ་སོའི་རྒྱུད་ཐོག་ལ་བསམ་བློ་གཏོང་གིན་གཏོང་གིན་བྱས་ཏེ་བྲོ་བ་ཞིག་ཁ་ཐུབ་ན་དཔེ་ཆ་ཀློག་ནས་ཚིག་སྐམ་པོའི་གོ་བ་ཆགས་པ་དང་མི་འདྲ་བའི་ནང་ནས་གོ་བ་ཆགས་ཡོང་བ་དང༌། ངེས་པ་བརྟན་པོ་རྙེད་ཡོང་བ་ཞིག་ཡིན་དུས། ཆོས་དད་ཡོད་པའི་ཐོག་ནས་སློབ་སྦྱོང་བྱེད་མཁན་ཞིག་ཡིན་ན་སློབ་སྦྱོང་བྱེད་སྟངས་དེ་གཞུང་ནས་བཤད་ཚོད་དང་རང་གི་རྒྱུད་ཐོག་ནས་བློ་ལ་འཆར་ཚུལ། དེ་དང་སྒྲིག་གིན་སྒྲིག་གིན་ཐོག་ལ་དགེ་རྒན་ཡིན་ནའང་བཤད་པ་ན་འབྱམས་ཀླས་པའི་གོ་བསྐྱེད་ལ། བསྟན་པའི་ཐ་མ་ལ་གང་ཕན་དང༌། ཐད་ཀར་དོན་དུ་གང་འགྱུར་ཞེས་གསུངས་པ་ནང་བཞིན་དེ་འདྲའི་ཐོག་ནས་འཁྲིད་པ་དང༌། ཉན་མཁན་ཚོ་ཡིན་ནའང་དེ་འདྲའི་ཐོག་ནས་ཉན་ཐུབ་པ་བྱུང་ན་ཡག་པོ་ཡོང་གི་རེད། སློབ་ཚན་གཞན་དག་ནི་ངས་ཅང་མི་ཤེས། དཔེ་ཆ་བལྟ་སྟངས་ཀྱི་ཐོག་ལ་ཁྱེད་རང་ཚོས་རྩོད་རྒྱུགས་ཟེར་ནའང་མི་འདུག དམ་བཅའ་བཞག་པ་ཡག་ཐག་ཆོད་རེད།

ཁ༽ རབ་བྱུང་གི་སྤྱོད་ལམ་དང་། བསྟན་པའི་མཛེས་རྒྱན།

གཞི་རྩ་ནི་གཞུང་ཆེན་པོ་རྙོག་དྲ་ཚ་པོ་ཞིག་དང༌། གཏིང་རིང་པོ་ཞིག་ཡིན་དུས་ཙ་ན། སྤྱིར་བཏང་བྱས་ནས་ནང་དོན་རིག་གཞུང་སློབ་སྦྱོང་བྱ་རྒྱུ་དེ་ཕལ་ཆེར་སློབ་ཚན་ཁག་ཤོས་ཤིག་ཡིན་མདོག་ཁ་པོ་རེད་བསམ་གྱི་འདུག མ་གཞི་ང་རང་སློབ་ཚན་གཞན་ལ་རྒྱུས་མངའ་མེད་པར་བརྟེན་བཤད་ཐུབ་ཀྱི་མ་རེད། ཡིན་ན་ཡང་ཕལ་ཆེར་ནང་པའི་གཞུང་འདི་གཏིང་རིང་བ་ཞིག་དང༌། རྒྱ་ཆེ་བ་ཞིག་ཡིན་དུས་དཀའ་ངལ་ཏན་ཏན་ཡོང་གི་རེད། འོན་ཀྱང་འབད་བརྩོན་ཆེན་པོ་བྱས་ནས་མཁས་པ་སྒྲུབ་དགོས་པ་ལས་དཀའ་ལས་མ་བརྒྱབ་པའི་ཐོག་ནས་ཡོང་ཐུབ་ཐབས་མེད་པ་ཡིན་དུས། སྡུག་རུས་རྒྱག་དགོས། དཔེ་ཆ་བལྟ་རྒྱུའི་དོན་ལ་སྡུག་རུས་བྱེད་ཐུབ་ན་སྡིག་སྒྲིབ་བྱང་ནས་དཔེ་ཆ་ཡག་པོ་ཤེས་ཐུབ་པ་དེ་འདྲའི་ཁྱད་པར་ཡོད་མདོག་ཁ་པོ་རེད། དོན་གཉེར་ཡོད་མཁན་ཚོས་སྙུགས་བསྲིངས་ནས་དཔེ་ཆའི་ཐོག་ལ་ཤུགས་ཡག་པོ་ཞིག་བརྒྱབ། དེ་ནས་ཚར་གཅིག་ཀློག ཚར་གཅིག་ཉན་པས་འགྲིག་གི་མ་རེད། ཀླད་པ་ལ་ཟུག་པ་ནང་བཞིན་ཞིག་དགོས་པ་ཡིན་དུས། ཡང་ཡང་མི་བལྟ་བརྩོན་འགྲུས་སྐྱོན་གསུངས་པ་བཞིན་ཚར་གཉིས་གསུམ་བཞི་ལྔ་ག་ཚོད་མང་བ་གོམས་འདྲིས་བྱུང་བའི་ཚོད་ཀྱི་བསམ་བློའི་གཏིང་ལ་ཟུག་པོ་ཡོང་བ་ཡིན་དུས་ཁྱེད་ཚོས་གཟབ་གཟབ་གྱིས།

བརྩོན་འགྲུས་ཤུགས་ཆེན་པོ་སྐྱེད་དགོས་པ་རེད། གཞན་ཡོང་གི་མ་རེད། རྒས་ཚར་ནས་དཔེ་ཆ་ཞིག་སློབ་དགོས་བསམ་ནའང་ལོ་ན་ཚོད་ཀྱིས་བརྡུངས་ཚར་དུས་ཁག་པོ་རེད། ད་ལྟ་གོ་སྐབས་ཡོད་དུས་དུས་ཚོད་ཆུད་ཟོས་མ་བཏང་བར་ཡག་པོ་སློབ་སྦྱོང་བྱས། འདིར་གྲྭ་པ་མང་པོ་ཞིག་ཡོད་པ་རེད། མཐོ་རིམ་གྱི་སློབ་སྦྱོང་བྱེད་པ་དང་ཆབས་ཅིག་དགེ་འདུན་གྱི་བསྟི་གནས་ལྟ་བུ་ཞིག་ཆགས་ཡོད་པ་ཡིན་དུས་གྲྭ་པ་ཚོའི་སྒྲིག་ལམ་ཀུན་སྤྱོད་དེ་ཤིན་ཏུ་གལ་ཆེན་པོ་རེད། ཁྱེད་རང་ཚོས་གཟབ་གཟབ་བྱེད་དགོས། དགེ་རྒན་ཚོ་ཡིན་ནའང་ད་ལྟ་ལབ་པ་ནང་བཞིན་གྱིས་བསླབ་བྱ་ཡག་པོ་བྱས། དཔེ་ཆ་འཁྲིད་པ་དང་ཆབས་ཅིག་ཁོ་ལ་མི་ཚེ་གཅིག་གི་མདུན་ལམ་ཞིག་བསྟན་གྱི་ཡོད་པ་ཡིན་དུས་བཟང་པོའི་བསླབ་བྱ་ཡག་པོ་བྱས། དགེ་ཕྲུག་ཚོ་ཡིན་ན་ཡང་བཟང་པོའི་བསླབ་བྱ་དེ་སེམས་ལ་བཅངས་ནས་འཛིན་གྲྭའི་སྐབས་ལ་སློབ་སྦྱོང་བྱས་པ་དེ་སེམས་ལ་ངེས་པ་ཙམ་མ་ཟད་མི་ཚེ་གཅིག་ལ་སོ་སོ་ཡ་རབས་གཅིག་དང༌། མི་ཚེ་ཡག་པོ་ཞིག་སྐྱེལ་རྒྱུའི་དོན་དག་ལ་ཆུང་ཆུང་སྒང་ནས་བཟང་གོམས་ཐུབ་པ་ཞིག་ཡོང་བ་བྱེད་རྒྱུ་འདི་ཧ་ཅང་གལ་ཆེན་པོ་འདུག

གཞན་ཡང་གྲྭ་པ་ཚོས་དུས་རྒྱུན་དུ་སྤྱོད་ལམ་འཁྱེར་སྟངས། གོས་གྱོན་སྟངས། སྐྲ་བཞར་སྟངས། གྲྭ་ཆས་གྱོན་ནས་སྐྲ་རིང་པོ་བཞག་པའི་བཟོ་འདྲ་པོ་མིན་པ། དེ་ག་ནང་བཞིན་གྱོན་གོས་གྱོན་སྟངས་ཛ་རེ་ཛོར་རེ་མིན་པ། སྤྱིར་བཏང་གྲྭ་པ་ཚོ་ལ་བལྟ་སྣང་མཐོང་ཕྱོགས་བསྟན་པའི་མཛེས་རྒྱན་ལ་འགྲོ་བ་ཞིག་བྱེད་དགོས་ཀྱི་རེད་མ་གཏོགས་ཛ་རེ་ཛོར་རེ་འདྲ་པོ་ཕྱེད་ཀ་གྲྭ་པ་ཡིན་པའི་བཟོ་འདྲ་པོ། ཕྱེད་ཀ་སྐྱ་བོ་ཡིན་པའི་བཟོ་འདྲ་པོ་དེ་འདྲ་བྱས་ན་ཡག་པོ་མ་རེད། སྐྱ་བོ་སྐྱ་བོའི་ཆས་གོས་ཁོ་རང་གུ་ཐུང་སྟོད་ཐུང་ཞིག་གྱོན་པ་ཡིན་ནའང་ཁོ་རང་ཁོ་རང་གྱོན་སྟངས་ཤིག་ཡོད་པ་རེད། སྐྱ་བོ་ཡིན་ན་ག་རེ་ཡིན་ནའི་གནས་ཚུལ་ཁག་ཁག་ཅིག་རེད། ང་རང་ཚོ་ཁྱིམ་ནས་ཁྱིམ་མེད་པར་རབ་ཏུ་བྱུང་མཁན་ཞིག་ཡིན་ན་རབ་ཏུ་བྱུང་སྙིང་འདོད། ཡང་ཁྱིམ་པའི་ལམ་ལུགས་དོར་སྙིང་མ་འདོད་པ་དེ་འདྲ་བྱས་ཏེ་རྐང་པ་ཉིས་འཛུགས་བྱས་ན་ཡོང་གི་མ་རེད། དེ་འདྲ་ཡིན་དུས་རྟགས་ཆ་ལུགས་གཙང་མ། དང་བ་འདྲེན་པ་ཞིག་ངེས་པར་དུ་དགོས་ཀྱི་རེད། གྲྭ་པའི་མིང་དོན་མཚུངས་པའི་སྤྱོད་ལམ་བཟང་པོ་ཞིག་ངེས་པར་དུ་དགོས་ཀྱི་རེད།

ལུས་ལ་གྲྭ་ཆས་གྱོན། སྤྱོད་པ་གཞན་ལས་ཉེས་པ་ཞིག་བྱུང་ན་དེ་འདྲའི་གྲྭ་པ་མ་བྱས་ན་ཡག་ཤོས་རེད། དེ་འདྲ་བྱས་ན་སོ་སོ་སྡུག་པའི་ཐོག་ལ་སྤྱི་ཡོངས་བསྟན་པའི་ལར་རྒྱར་གནོད་ཀྱི་རེད། ས་དགེ་བཀའ་རྙིང་རིས་སུ་མ་ཆད་པ་སུ་འདྲ་ཞིག་ཡིན་རུང་རབ་ཏུ་བྱུང་བའི་སྡེའི་ནང་ལ་ཞུགས་པ་ཞིག་ཡིན་ན་རབ་བྱུང་མིང་དོན་མཚུངས་པ་ཞིག་མ་བྱུང་ན་ཡག་པོ་ཡོད་པ་མ་རེད། འདི་གར་ཁྱེད་རང་ཚོ་ས་དགེ་བཀའ་རྙིང་གི་སློབ་དཔོན་སུ་ཡིན་ནའང་དངོས་གནས་མིང་དོན་མཚུངས་པའི་གྲྭ་པ་ཡག་པོ་ཞིག་མ་བྱུང་ན་ཁོ་ཕུད་རྐྱང་རེད་མ་གཏོགས་དེ་ལ་ཡ་ང་བག་ཚ་བྱེད་རྒྱུ་གང་ཡང་བསྡད་ཡོད་པ་མ་རེད། རྐྱེན་དང་འཚམ་པ་ཚར་མི་གཅོད་ཅེས་བཤད་པ་རེད། ཁོ་རང་ལ་སྡུག་པོ་གཏོང་དགོས་བྱས་པ་མ་རེད། ཁོ་རང་གི་མདུན་ལམ་དང༌། བསྟན་པ་སྤྱིའི་དོན་དག་ལ་རེད་མ་གཏོགས་སྒེར་གྱི་དགའ་མིན་དགའ་མདོག་བྱས་པ་དེ་འདྲ་མ་རེད།

དེ་འདྲ་ཡིན་དུས་བྱེད་མཁན་ཚོས་ཚུལ་དང་མཐུན་པ་ཡག་པོ་ཞིག་བྱེད་རྒྱུ་དེ་ཧ་ཅང་གལ་ཆེན་པོ་འདུག རྡོ་རྗེ་གདན་དགོན་པ་ཡིན་ནའང་རེད། འདི་གར་ཡིན་ནའང་རེད་ངས་རྟག་པར་སྐད་རྒྱག་གི་ཡོད། མི་མང་པོ་གནས་སྐོར་དང༌། ལྟ་སྐོར་ལ་ཡོང་སའི་ས་ཆར་སྡོད་མཁན་ཞིག་ཡིན་དུས་བོད་ཀྱི་གྲྭ་པའི་སྤུས་ཚད་སྟོན་མཁན་འདྲ་པོ་ཞིག་ཆགས་ཡོད། ཁྱེད་རང་ཚོའི་ཀུན་སྤྱོད་ཡག་པོ་ཞིག་བྱུང་ན་དེའི་ཚོད་ཀྱིས་རབ་ཏུ་བྱུང་བ་ཟེར་མཁན་དེ་མི་འདྲ་བ་ཞིག་འདུག་གམ་བསམ་པ་ཡོང་གི་རེད། ཞི་ཞིང་དུལ་བ་བག་ཡོད་པ། གཏམ་ཞིག་བཤད་ནའང་དྲང་པོར་སྨྲ་བ། དཔེར་ན་ཁྲོམ་ལ་ཚལ་ཞིག་ཉོ་བའི་སྐབས་ཡིན་ནའང་ཁོ་དངོས་གནས་ཞི་ཞིང་དུལ་བ་བག་ཡོད་པ་ཡག་པོ་ཞིག་འདུག་བསམ་པའི་མཐོང་ཚུལ་བྱུང་ན་བསྟན་པའི་མཛེས་རྒྱན་ལ་ཕན་པ་རེད། གྲྭ་པ་ཚོ་གཞན་ལས་ཧམ་པ་ཚ་བ་དང༌། གཞན་ལས་མ་རབས་ཚ་བ། དཔེར་ན་གྲྭ་པ་འདི་ཚོས་ཞེས་ལབ་གཞི་འདྲ་པོ་བྱུང་ན་ཡག་པོ་ཡོད་པ་མ་རེད། ཁྱེད་རང་ཚོ་འདིར་སྤུས་ཚད་སྟོན་མཁན་འདྲ་པོ་ཆགས་བསྡད་ཡོད་པས་གཟབ་གཟབ་བྱེད་དགོས།

ག༽ ཆོས་ལུགས་མཐུན་ལམ་དང་། ཕན་ཚུན་དག་སྣང་།

དེ་བཞིན་འདིར་ང་རང་ཚོ་ས་དགེ་བཀའ་རྙིང་ཚང་མའི་མི་ཡོད་པ་རེད། ངའི་ཐོག་མའི་རེ་བ་འདྲ་པོ་འདི་ཡིན། གཅིག་གི་གཅིག་ལ་རྒྱང་ཐག་རིང་པོ་བྱས་ནས་བསྡད་ན་དཀྲོག་གཏམ་དང༌། མ་དག་རྒྱུན་འབྱམས་ཀྱི་གནས་ཚུལ་ཞིག་ཡོང་གི་ཡོད། འོན་ཀྱང་དངོས་དོན་ངོ་མ་ཧ་མ་གོ་བ་བྱས་ནས་གཅིག་གིས་གཅིག་ལ་དག་པ་མི་སྟེར་བ་དེ་འདྲ་ཡོང་སྲིད་ཀྱི་རེད། ཉེ་པོ་བྱས། ཕན་ཚུན་གཤིབས་ཏེ་གཅིག་གི་གནས་ཚུལ་གཅིག་གིས་གསལ་པོ་ཤེས་པ་ཞིག་བྱུང་ན། གཅིག་གིས་གཅིག་རྒྱུས་ལོན་ནས་ཡོང་དུས་དངོས་གནས་དད་པ་དག་སྣང་སྐྱེ་ཐུབ་པ་ཞིག་དང༌། དམ་ཚིག་འོ་ཆུ་གཅིག་འདྲེས་ཡག་པོ་ཞིག་ཡོང་གི་རེད་བསམ་པའི་རེ་བ་དེ་འདྲ་ཞིག་བྱུང༌། ད་དུང་ཡིན་ན་ཡང་རེ་བ་ཇི་བཞིན་ང་ཚོ་ཏན་ཏན་ཡག་པོ་ཡོང་ཐུབ་ཀྱི་རེད་བསམ་གྱི་འདུག དེ་འདྲ་ཡིན་དུས་ཁྱེད་རང་ཚོས་དམིགས་བསལ་གྱི་འགན་ཞིག་དང༌། དམིགས་བསལ་གྱི་གོ་སྐབས་ཤིག་ཡིན་བསམ་པ་བྱས་ནས་གཅིག་གིས་གཅིག་ལ་དག་སྣང་ཡག་པོ་སྦྱངས། ལྐུག་པ་ཨུ་ཚུགས་ཀྱི་དག་སྣང་སྦྱང་དགོས་པ་མ་རེད།

རྩ་བ་ས་དགེ་བཀའ་རྙིང་བཞི་ཀ་སངས་རྒྱས་བཅོམ་ལྡན་འདས་ཀྱི་དགོངས་པ་དང་མཐུན་པ་མདོ་སྔགས་ཟུང་འབྲེལ་གྱི་ཐོག་ནས་བྱང་ཆུབ་ཀྱི་གོ་འཕང་སྒྲུབ་བྱེད་ཅིག་དང༌། བྱང་ཆུབ་ཀྱི་གོ་འཕང་སྒྲུབ་བྱེད་ཟེར་བ་དེ་ཡང་ཁ་ནས་བཤད་པ་ཙམ་མིན་པ་སྔོན་གྱི་ས་དགེ་བཀའ་རྙིང་རིས་སུ་མ་ཆད་པའི་སྐྱེས་བུ་དམ་པ་མང་པོ་ཞིག་གིས་རང་རང་སོ་སོའི་ཆོས་ལུགས་དེ་ཉམས་སུ་བཞེས་ནས་སྒྲུབ་པའི་གོ་འཕང་འཐོན་པོར་གཤེགས་པ་མང་པོ་ཞིག་ཡོད་པ་ཡིན་དུས་རྟགས་མཚན་དེས་བསྟན་པ་རེད། དེ་འདྲ་ཡིན་དུས་ང་རང་ཚོ་འདིར་མི་གཅིག་གཉིས་གཅིག་གིས་ཚིག་གཅིག་གཉིས་ཤིག་འགྲེལ་བཤད་རྒྱག་ཤེས་མ་ཤེས་དང་བཤད་ཤེས་མ་ཤེས་ལ་ལྟ་རྒྱུ་ཡོད་པ་མ་རེད། རྩ་བའི་གྲུབ་མཐའ་དེ་དང་དེ་ཞེས་མཛུབ་མོ་འཛུགས་ས་དེ་སྔོན་གྱི་མཁས་དབང་དེ་དག་གིས་གཏན་ལ་ཕབ་བཞག་པ་འདི་ཡིན་དུས། མཁས་དབང་དེ་དག་གིས་རང་དབང་དེ་ལ་བརྟེན་ནས་ཉོན་མོངས་འདུལ་གྱི་ཡོད་པ་རེད། རང་ལམ་དེ་ལ་བརྟེན་ནས་ཟུང་འཇུག་གི་གོ་འཕང་རྙེད་ཐུབ་ཀྱི་ཡོད་རེད། གྲུབ་མཐའ་སྐྱོན་ཅན་ཞིག་གིས་དེ་འདྲ་ཡོང་ཐུབ་མ་རེད། རྩ་བ་སྐྱོན་མེད་པ་ཞིག་རེད། སྐྱོན་མེད་པའི་གནས་ལུགས་སྐོར་ལ་མཉམ་དུ་གཤིབས་ནས་གཅིག་གིས་གཅིག་ལ་གོ་བསྡུར་དང༌། གཅིག་གིས་གཅིག་ལ་རྩད་གཅོད་ཡོང་གི་རེད་བསམ་པར་དྲན་གྱི་འདུག

ཡང་བློ་གཟུ་བོར་གནས་པའི་ཐོག་ནས་བྱེད་ཀྱི་ཡིན་ན་ཡག་པོ་ཞིག་མ་བྱུང་ན། མཉམ་དུ་གཤིབས་ནས་གཅིག་གིས་གཅིག་ལ་དགེ་མཚན་མ་མཐོང༌། ཡོན་ཏན་མ་མཐོང་བར་སྐྱོན་མཐོང་སྟེ་གཅིག་གིས་གཅིག་ལ་མཐོ་གནོན་ཕྲག་དོག གཅིག་གིས་གཅིག་ལ་བརྙས་སྨོད་ཡོང་རྒྱུའི་ཉེན་ཁ་ཡང་ཡོད། འདི་རྒྱང་རིང་པོར་བསྡད་པ་ཡིན་ན་བླ་མའི་བྱིན་རླབས་རྒྱང་ནས་ཆེ་ཟེར་བ་བཞིན་དད་པ་དག་སྣང་ཆེ་མདོག་ཁ་པོ། གཤིབས་ནས་བསྡད་དུས་དད་པ་དག་སྣང་གིས་མ་ལྡང་པར་རྩོད་པ་ལུང་པ་གང་བརྒྱབ་ནས་བསྡད་དགོས་པ་གཅིག་ཡོང་སྲིད་པའི་ཉེན་ཁ་ཡོད་པ་རེད། དེ་འདྲ་ཡིན་དུས་ཁྱེད་རང་ཚོས་དམིགས་བསལ་གྱི་ཐུགས་སྣང་གནང༌། ཕན་ཚུན་ཚང་མ་ཉན་ཤེས་གོ་ཤེས་ཡོད་པ། རྒྱུ་མཚན་ལ་བསམ་བློ་མང་ཙམ་བཏང༌། ང་བདེན་ཁོ་རྫུན་གྱི་སྐད་ཆ་མེད་པ་བྱས། བློ་གཟུ་བོར་གནས་པའི་ཐོག་ནས་ཡག་པོ་ཞིག་བྱེད་དགོས། དེ་ཁྱེད་རང་ཚོས་བྱེད་ཀྱི་ཡང་ཡོད་པ་རེད། ད་ལྟ་ནང་བཞིན་གཟབ་གཟབ་བྱ་རྒྱུ་འདི་གལ་ཆེན་པོ་ཡིན་པ་འདྲ་བསམ་གྱི་འདུག སློབ་གཉེར་ཁང་གཅིག་གི་ནང་ལ་གཤིབས་ནས་སྡོད་རྒྱུ་ཡིན་དུས་ཡག་པོ་ཞིག་བྱུང་ན་ཡང་དགེ་མཚན་ཐོན་ཐུབ་རྒྱུ་དང༌། ཡག་པོ་མ་བྱུང་ན་ཡང་སྐྱོན་ཡིན་དུས་གཟབ་གཟབ་བྱེད་དགོས།

ང༽ གཞུང་ཆེན་སློབ་གཉེར་དང་། རྩོད་ཤུགས་ཀྱི་སྐུ་དྲིན།

སློབ་གཉེར་བྱེད་སྟངས་སྐོར་ལ་གཙོ་བོ་ཆོས་ཡིན་ཕྱིན་ཆད་ཐོག་མར་སློབ་གཉེར་ཐོས་བསམ་གྱིས་གཏན་ལ་ཕབ་པའི་གནས་སྐབས་ནས་ཐོས་བསམ་སྒོམ་པ་ཕྱོགས་ཆར་མ་ལྷུང་བའི་ཉམས་ལེན་བྱེད་དགོས་པ་ཞིག་རེད་དེ། ཡིན་ན་ཡང་གཙོ་ཆེ་ཆུང་ཡོད། ད་ལྟ་འདིར་ཤེས་བྱ་གཏན་ལ་ཕབ་པའི་སྐབས་སུ་གཙོ་བོ་ཐོས་བསམ་སློབ་གཉེར་བྱེད་པའི་སྐབས་ཡིན་དུས་ས་དགེ་བཀའ་རྙིང་རིས་སུ་མ་ཆད་པ་ཚང་མས་གཞུང་ཆེན་པོའི་སྒྲོ་འདོགས་ཡག་པོ་བཅད། གཞུང་ཆེན་པོའི་ཐོག་ནས་སངས་རྒྱས་ཀྱི་བསྟན་པའི་གོ་བ་འབྱམས་ཀླས་པར་གོ་བ་འཇགས་ཐུབ་པ་ཞིག་ལ་འབད་རྩོན་བྱེད་དགོས། མན་ངག་རྡོག་རྡོག་གཅིག་ཙམ་བསྟན་ནས་དེ་ཙམ་གྱིས་འགྲིག་པ་ལྟ་བུའི་ཆོག་ཤེས་བྱ་རྒྱུ་ཡོད་པ་མ་རེད། གཞུང་ཆེན་མོའི་ཐོག་ནས་བརྡར་ཤ་བཅད། རང་རང་ལ་བླ་མ་གོང་མའི་གདམས་པ་ཇི་ཡོད་དེའི་ཐོག་ལ་བསྒྲིལ་ཐུབ་པ་བྱེད་དགོས་དེ་འདྲའི་ཁྱད་པར་འདྲ་མ་གཏོགས་རྩ་བ་ཡིན་གཅིག་མིན་གཅིག་གཞུང་ཆེན་མོའི་ཐོག་ལ་སློབ་གཉེར་ཤུགས་བསྐྱེད་ཡག་པོ་གནང་དགོས་ཀྱི་རེད།

སྤྱིར་བཏང་དགེ་ལུགས་ལ་གཞུང་འདི་ཚོའི་གྲས་ཤུགས་ཆེ་བ་དང༌། ཕྲ་ཚུགས་པ་ཡོད་པ་འདི་གཞན་དག་དགེ་ལུགས་པ་ཐུགས་རྗེ་ཆེ་དྲགས་པ་གང་ཡང་མ་རེད། རྩོད་པ་ཤུགས་ཆེན་པོ་ཡོད་པ་དང་། རྩོད་པས་བརྡར་ཤ་གཅོད་པའི་མིག་ལྟོས་ཤུགས་ཆེན་པོ་ཡོད་པ་འདིའི་དྲིན་རེད། དེ་རིང་ཁ་སང་དྲང་པོ་བཤད་ན་ས་དགེ་བཀའ་རྙིང་བཞིའི་ནང་ལ་གཞུང་ཆེན་པོའི་ཐོག་ནས་མཁས་པའི་ལེགས་ཤོད་ཀྱི་འཆད་སྤེལ་བྱེད་དགོས་བྱུང་ན་དགེ་ལུགས་པ་དྲག་ཤོས་ཡིན་པ་དེ་ང་རང་ཚོ་ཚང་མས་ཤེས་གསལ་རེད། གྲུབ་པའི་ཡོན་ཏན་དང༌། ནང་གི་རྟོགས་པ་མཐོ་དམན་གྱི་སྐད་ཆ་ཤོད་དགོས་བྱུང་ན་ང་རང་ཚོ་ཚང་མ་གཅིག་པ་གཅིག་པ་ཡིན་འགྲོ་ཧ་ཅང་ཉུང་ཉུང་རེད། ཁག་པོ་རེད། འོན་ཀྱང་བཤད་པའི་ཐོག་ནས་གཏན་ལ་འབེབས་དགོས་བྱུང་ན་དགེ་ལུགས་པ་དྲག་ཤོས་ཆགས་བསྡད་ཡོད་པ་རེད། དེ་ཡོང་བ་ཡང་ལོ་སུམ་ཅུ་བཞི་བཅུའི་རིང་ལ་བསླབ་པ་སློབ་གཉེར་རྒྱུན་བསྲིངས་བྱས་པའི་ལག་རྗེས་རེད།

དགེ་ལུགས་པ་ཟེར་ན་བླ་མ་མཆོད་པ་འདོན་ཤེས་ཙམ་ཞིག་དགེ་ལུགས་པ་གང་ནས་ཡིན། ཆོ་ག་འདོན་ཤེས་པ་ཙམ་གྱི་དགེ་ལུགས་པ་ག་ནས་ཡིན། དངོས་ནས་དྲང་གནས་རྗེ་ཡབ་སྲས་ཀྱིས་གཏན་ལ་ཕབ་པའི་གཞུང་ཆེན་མོ་དེ་དག་གི་དགོངས་པ་དཔྱིས་ཕྱིན་པ་མ་ནོར་བ་ཐོས་བསམ་གྱི་གཏན་ལ་ཕབ། གཏན་ལ་ཕབ་པའི་དོན་དེ་ཉིད་རྡོག་གཅིག་ཏུ་བསྒྲིལ་ཤེས་པ་ཞིག་ལ་དགེ་ལུགས་པ་ཟེར་རྒྱུ་རེད་མ་གཏོགས། མིང་ཙམ་གྱིས་དགེ་ལུགས་པ་དང༌། ཞྭ་མོ་དམར་པོ་གྱོན་པ་ཙམ་གྱི་བཀའ་བརྒྱུད་པ་དང༌། རྙིང་མ་པ་ག་ནས་ཡིན། ས་རྙིང་བཀའ་བརྒྱུད་གང་ཡིན་ཀྱང༌། སྔོན་གྱི་མཁས་པ་ཚོས་གཏན་ལ་ཕབ་པའི་གཞུང་ཆེན་མོ་དེ་ཚོ་གཞི་ལ་བཞག་དེའི་སྟེང་དུ་མྱུར་ལམ་ཐུན་མོང་མ་ཡིན་པ་རང་རང་བླ་མ་སོ་སོས་ཉམས་མྱོང་གིས་ཁྲིད་བཞག་པ་དེ་ཚོ་སྣོན་པ་བརྒྱབ་ནས། གཞུང་ཆེན་མོའི་དགོངས་པ་འདི་རེད། བླ་མ་རང་རང་གི་མན་ངག་འདི་རེད་ཅེས་བཤད་ཐུབ་པ་ཞིག་བྱུང་ན་འགྲིག་པ་རེད།

རྫོགས་པ་ཆེན་པ་ཨ་ཏི་ཡོ་ག་བཤད་ཡོང་དུས་ཐེག་པ་དགུའི་ཡང་རྩེ་ཡིན་ལུགས་དེ་ཐེག་པ་འོག་མ་འོག་མའི་འགྲོ་སྟངས་ཆ་ཚང་ཤེས་པའི་ཐོག་ལ་ཨ་ཏི་རྫོགས་པ་ཆེན་པོའི་ཐུན་མོང་མ་ཡིན་པའི་ཟབ་ཁྱད་འདི་ཡོད་པ་རེད་ཅེས་བཤད་ཐུབ་པ་བྱུང་ན། ངེས་པ་རྙེད་ཐུབ་པ་ཞིག་ཡོང་གི་རེད་མ་གཏོགས་ཐེག་པ་འོག་མ་འོག་མའི་འགྲོ་སྟངས་ཀྱི་གོ་བ་གང་ཡང་མ་ཆགས་པ་ཞིག་གིས་ཨ་ཏི་རྫོགས་པ་ཆེན་པོ་གཞན་ལས་ལྷག་ཚུལ་གནད་འགག་འདི་འདྲ་རེད་ཤོད་ག་ལ་ཐུབ། ཀློང་ཆེན་རབ་འབྱམས་པའི་མཛོད་བདུན་དང༌། ངལ་གསོ་སྐོར་གསུམ་ལ་སོགས་པ་གཙོ་ཆེ་ཤོས་དེ་ཚོའི་ནང་ལ་ཆ་བཞག་ན་དངོས་གནས་གཞུང་ཆ་ཚང་ལ་སྦྱངས་ནས་དེའི་དོན་དག་ཚུར་རྡོག་རྡོག་བཟོས་པ་ཞིག་རེད་མ་གཏོགས་ལས་སླ་པོ་མི་འདུག དེ་འདྲ་ཡིན་དུས་རང་རང་སོ་སོའི་མཁས་པ་ཚོས་གཏན་ལ་ཕབ་ནས་ཡོད་པ་རྣམས་ཁྱེད་རང་ཚོས་གཞུང་ཆེན་མོའི་ཐོག་ནས་སྒྲོ་འདོགས་བཅད་ནས་འགྲོ་སྟངས་དེ་ལ་གང་ཐུབ་ཡག་པོ་ཞིག་བྱེད་དགོས་རེད། ད་ལྟ་འདིར་སློབ་གཉེར་བྱེད་སའི་བསྟི་གནས་ཤིག་ཡིན་དུས། དེ་ཁྱེད་རང་ཚོ་ཚང་མས་གཟབ་གཟབ་གནང༌། གཞན་དེ་འདྲ་ཞིག་ཡིན་པ་འདྲ།

ཅ༽ སྐད་ཡིག་ལ་མཐོང་ཆུང་དང་། སྐད་ཡིག་ལ་བསྲེས་ལྷད།

དེ་ནས་ཁ་ས་འདིར་རྟགས་གསལ་གཏོང་བའི་སྐབས་ལ་གཅིག་གིས་ཐམས་ཅད་ཟེར་བའི་ཚིག་འདིར་རྒྱ་གར་གྱི་སྐད་པུ་ར་ཞེས་བརྗོད་སོང༌། ང་རང་ཚོ་བོད་ཀྱི་སྐད་ཡིག་ནང་ཐམས་ཅད་ཟེར་བའི་ཚིག་ཅིག་ཡོད་བཞིན་དུ་པུ་ར་ཞེས་བརྗོད་དགོས་དོན་མེད། དེ་བཞིན་དེང་སང་སྤྱིར་བཏང་སྐད་ཆ་བཤད་སྐབས་ཧབ་ཏ་གཅིག་དང་། ཧབ་ཏ་གཉིས་ཟེར་བ་འདི་དག་ང་རང་ཚོ་བདུན་ཕྲག་ཅེས་བོད་ཀྱི་ཚིག་གཅིག་ཡོད་བཞིན་དུ་ཧབ་ཏ་ཟེར་བ་སོགས་བརྗོད་པ་རྣམས་དགོས་པ་གང་ཡང་མེད། བོད་སྐད་ཀྱི་ནང་དུ་གོ་དོན་ཆ་ཚང་གསལ་པོ་བཤད་མ་ཐུབ་པའི་མིང་ཚིག་གསར་པའི་རིགས་ཡོད་ན་དབྱིན་ཇིའི་ཚིག་དང༌། ཧིན་དཱིའི་ཚིག་ལྟ་བུ་གནས་སྐབས་བེད་སྤྱོད་བྱེད་རྒྱུ་གནས་ཚུལ་ཐ་དད་ལས། ང་རང་ཚོར་སོ་སོ་བོད་པའི་མིང་ཚིག་ཡོད་དང་ཡོད་བཞིན་པ་དེ་དག་ཕར་བཞག་ནས། སྐད་རིགས་གཞན་ཞིག་བསྲེས་ནས་བརྗོད་ན་སྙིང་པོ་གང་ཡང་མེད།

ཕར་ཙམ་དེར་རྒྱ་མིས་ང་ཚོའི་བོད་ཡིག་གི་ཐོག་ལ་མཐོང་ཆུང་དང་ཁྱད་གསོད་ཇི་ལྟར་བྱས་དང་བྱེད་བཞིན་ཡོད་པ་དང་། རྒྱ་མིའི་ཤོག་ལོར་ཐོག་བོད་ཡིག་གཅིག་བྲིས་ཡོད་པ་ནི་དྲིལ་བསྒྲགས་ཙམ་ལས། དོན་དངོས་ཀྱི་གནས་ཚུལ་ལ་ང་ཚོ་བོད་མིར་མཐོང་ཆུང་ཇི་ཙམ་ཞིག་བྱེད་ཀྱི་མི་འདུག་གམ། ང་ཚོ་བོད་པའི་སྐད་ཡིག་གི་ཐོག་ལ་བརྙས་བཅོས་ཇི་ཙམ་ཞིག་ཤོད་ཀྱི་མི་འདུག་གམ། རྒྱ་མིའི་མིང་བཏགས་ནས་བོད་པའི་མིང་བརྗེས་དང་བརྗེ་མུས་མ་ཟད། མིའི་མིང་དང་། ས་ཆའི་མིང་ལ་བོད་པའི་མིང་ཡོད་མུས་དེ་དག་ཕར་བཞག་ནས་རྒྱ་མིའི་མིང་གསར་འདོགས་པ། དེ་ཡང་ཤན་དང༌། ཆུས་ཟེར་བ་སོགས་སྤྱིར་བཏང་བོད་པའི་མིང་ཚིག་ནང་རྒྱ་མིའི་ཚིག་མང་པོ་ཞིག་བླུག་ཡོང་གི་ཡོད། ཕར་ཙམ་དེར་རྒྱ་མིས་ང་ཚོ་བོད་པའི་སྐད་ཡིག་ལ་མཐོང་ཆུང་ཁྱད་གསོད་དེ་ལྟར་བྱས་ཏེ་འཆར་གཞི་དང་ལྡན་པའི་ཐོག་ནས་བོད་པའི་སྐད་ཡིག་མེད་པ་བཟོ་རྒྱུའི་བསམ་བློ་ཞིག་བཏང༌བ་དང་། ཚུར་ཙམ་འདིར་ང་ཚོ་རང་དབང་ལུང་པར་ཡོད་མཁན། སོ་སོའི་སྐད་དང་ཆ་ལུགས་དེ་དག་ལ་གཅེས་འཛིན་བྱེད་རྒྱུའི་འཁུར་བབས་ཡོད་མཁན་གྱི་མི་རྣམས་ཀྱིས་རང་གི་འདོད་པས་དང་དུ་བླངས་པའི་ཐོག་ནས་སོ་སོའི་སྐད་ཡིག་ལ་ཞེ་ལྷོད་བྱས་ཏེ། མི་རིགས་གཞན་དང་གཞན་གྱི་སྐད་ཡིག་སྣོན་མ་རྒྱག་གང་ཐུབ་དང༌། མཉམ་བསྲེས་གང་ཐུབ་བྱས་ན་དགོས་པ་གང་ཡང་མེད།

ཕར་ངོས་སུ་རྒྱ་མིས་རྩ་མེད་གཅིག་བཟོས། ཚུར་ངོས་སུ་ང་ཚོས་དོ་སྣང་མེད་པར་གཡུག་བཞག་ན་ཡག་པོ་གཏན་ནས་མིན། དབྱིན་ཇི་ཤེས་མཁན་ཞིག་གིས་ང་དབྱིན་ཇི་གང་འཚམ་ཤེས་ཀྱི་ཡོད་བསམས་ནས་བོད་སྐད་ལ་མཐོང་ཆུང་བྱས། ཧིན་དཱི་ཤེས་མཁན་ཞིག་ཡིན་ན་ངས་ཧིན་དཱི་ཤེས་ཀྱི་ཡོད་ཅེས་བོད་སྐད་ལ་མཐོང་ཆུང་བྱས་ན་བྱབ་ཆུང་ཡིན་པ་ལས། དེ་དག་ལ་སྙིང་པོ་གང་ཡང་མེད། བོད་པའི་མིས་བོད་པའི་སྐད་ཡིག་ལ་བདག་པོ་མ་བརྒྱབ་ན་སུས་རྒྱག་གི་རེད་དམ།

ནུབ་ཕྱོགས་པ་འགའ་ཞིག་གིས་བོད་ཀྱི་སྐད་ཡིག་སློབ་སྦྱོང་བྱེད་བཞིན་ཡོད། དེ་ནི་བོད་སྐད་བརྒྱུད་ནས་དོན་དག་གཞན་དག་ཤེས་པའི་ཆེད་དུ་ཡིན་པ་ལས། དེ་དག་གིས་བོད་སྐད་ལ་ཤ་ཚ་ནས་སྦྱངས་པ་གང་ཡང་མིན། རྒྱ་གར་བའི་ཁྲོད་ནས་ཀྱང་འགའ་ཞིག་གིས་བོད་སྐད་སྦྱོང་མཁན་ཡོད། དེ་ཡང་བོད་སྐད་ལ་ཤ་ཚ་བ་གང་ཡང་མིན། བོད་སྐད་ལ་ཤ་སུས་ཚའམ་ཞེ་ན་ང་ཚོ་བོད་པས་ཤ་ཚ་དགོས་ཤིང་། ང་ཚོ་མི་རིགས་གཅིག་གི་རྩ་དོན་འཐབ་རྩོད་བྱེད་བཞིན་ཡོད། དེ་ཡང་རྒྱུ་མཚན་ལྡན་པའི་འཐབ་རྩོད་ཅིག་ཡིན་ལ། འཐབ་རྩོད་བྱེད་པའི་ངོ་བོའམ་རྩ་བ་ནི་མི་རིགས་ཀྱི་རྣམ་པ་ཐ་དད་དང་། ཤེས་རིག་གི་རྣམ་པ་ཐ་དད། སྐད་ལུགས་ཐ་དད་སོགས་ཀྱི་ཐོག་ནས་ང་ཚོ་བརྡར་ཤ་གཅོད་ཀྱི་ཡོད། དེའི་ཐོག་ཏུ་ང་རང་ཚོ་བོད་པའི་སྐད་འདི་ཨཧྥི་རི་ཀའི་ནང་གི་ཡར་རྒྱས་མ་ཕྱིན་པའི་མི་རིགས་ཆུང་ཁག་དེ་གྲས་ཀྱི་སྐད་ཡིག་ལྟ་བུ་ཞིག་མིན། ང་ཚོའི་སྐད་ལ་ཡི་གེ་ཡོད་ལ། ཡི་གེ་ཡོད་པ་ཙམ་དུ་མ་ཟད་ལེགས་སྦྱར་གྱི་སྐད་དང་གདན་ཐོབ་འདྲ་མཉམ་ལྟ་བུར་གནས་པ་དེ་ང་ཚོ་བོད་པའི་སྐད་ཡིག་ཆགས་ཡོད་པ་ལས། བོད་པའི་སྐད་ཡིག་སྐྱོ་པོ་གཏན་ནས་མིན། རྒྱུ་མཚན་དེ་ལྟར་བས་ན་ང་ཚོ་སྐད་ཡིག་དངོས་གནས་སྤོབས་པ་སྐྱེ་འོས་པ་ཞིག་དང༌། ངོམ་འོས་པ་ཞིག་ཡིན་པ་ལས། ངོ་ཚ་དགོས་པའི་སྐད་ཡིག་ཅིག་གཏན་ནས་མིན། དེ་ལྟ་བུའི་སྐད་ཡིག་ཅིག་ཡོད་བཞིན་དུ་དེར་བདག་པོ་མ་བརྒྱབ་ན་ལྐུག་པ་དང་། བྱབ་ཆུང་ཡིན་པས། དེ་ལ་ངེས་པར་དུ་བདག་པོ་ཡག་པོ་རྒྱག་དགོས།

ཁ་སང་ཚོགས་འདུའི་སྐབས་སུ་ཡང་གཙོ་ཆེ་ཤོས་ཧིན་དཱི་དང༌། གཉིས་པ་དེ་བོད་སྐད་བྱས་ནས་མཇུག་དེར་བསྒྱུར་ཙམ་བསྒྱུར་ཙམ་ལྟ་བུ་ལྟ་བུ་ཞིག་མ་གཏོགས་མི་འདུག མཛད་རིམ་དེ་ཡང་ངོས་ནས་ཀློག་རྒྱུ་ཞིག་ལས་དེ་མིན་བོད་ཡིག་ཐོག་ཡོད་བཟོ་མི་འདུག ཁ་སང་གསོལ་རས་སྤྲོད་རྒྱུའི་ནང་དུའང་དབྱིན་ཇིའི་ཡི་གེ་ལས། བོད་ཡིག་གང་ཡང་བྲིས་མི་འདུག བོད་ཡིག་མང་ཙམ་བྲིས་པ་དང་། ཚོགས་འདུ་འཚོགས་སྐབས་ཀྱང་དང་པོ་བོད་སྐད་བརྒྱབ་ན་ལེགས། ང་ཚོའི་འདིར་བོད་པའི་མཐོ་རིམ་སློབ་གྲྭ་ཟེར་བ་ལས་རྒྱ་གར་བ་མིན། རྒྱ་གར་གཞུང་གིས་ད་ལྟ་ང་ཚོར་རོགས་རམ་བྱེད་པ་འདི་ང་ཚོ་བོད་པ་ཡིན་སྟབས་བྱས་པ་ལས་རྒྱ་གར་བ་ཞིག་གི་གནས་ཚུལ་གྱི་ཐོག་ནས་བྱེད་ཀྱི་མེད།

ཆ༽ སློབ་གྲྭ་ཟུར་འཛུགས་དང་། བོད་པའི་རྣམ་པ།

ཁ་སང་ཉེ་བའི་རིགས་བདག་ཁོང་གི་གསུང་བཤད་ནང་དུའང་ཁྱེད་རང་ཚོའི་ཕྲུ་གུ་འདི་ཚོར་སློབ་སྦྱོང་ཡག་པོ་སྤྲད་ནས་རྗེས་མ་རྒྱ་གར་གྱི་མི་ཡག་པོ་ཞིག་བྱས་ནས་དཀའ་ངལ་མི་ཡོང་བ་ཞིག་བྱེད་དགོས་སྐོར་བཤད་སོང༌། ཁོང་གི་འདི་དགོངས་པ་ཕྱོགས་གཅིག་རེད། གཅིག་བྱས་ན་ཁོང་གི་མ་ཤེས་པ་ཡིན་ལས་ཆེ། གཅིག་བྱས་ན་བཤད་མ་བདེ་བ་ཡིན་ཤས་ཆེ། ཡང་གཅིག་བྱས་ན་ཁོ་རང་ཚོ་དམའ་རིམ་གྱི་མི་དེ་དག་གིས་ཤེས་ཀྱི་མེད་ངེས། རྒྱ་གར་གཞུང་གི་བོད་པར་དམིགས་བསལ་བལྟ་སྟངས་ཇི་ལྟར་ཡིན་ཞེ་ན། བོད་པའི་རྣམ་པ་མ་ཡལ་བའི་དོན་དུ་བོད་པར་རོགས་རམ་བྱེད་ཀྱི་ཡོད། བོད་པ་འདི་དག་རྒྱ་གར་ནང་ལ་རྒྱ་གར་གྱི་མི་མང་སྤྱི་འགྲེ་སྤྱི་མཚུངས་ལྟར་ལྟོ་གོས་འཕྱིད་ཙམ་བྱ་རྒྱུའི་གནད་དོན་ཞིག་ཡིན་ན། ང་ཚོའི་ཚོགས་པ་ཟུར་དུ་བཙུགས་པ་དང་། ལྷག་པར་བོད་པའི་སློབ་གྲྭ་ཁག་ཟུར་དུ་འཛུགས་དགོས་དོན་གང་ཡང་མེད། དེ་བཞིན་ང་ཚོ་བོད་པའི་གཞིས་ཆགས་ཟུར་དུ་འཛུགས་དགོས་དོན་ཡང་མེད། ང་ཚོས་བོད་པའི་གཞིས་ཆགས་ཟུར་དུ་བཙུགས་པ་དང་། ང་ཚོ་འདིར་བོད་པའི་སློབ་གྲྭ་ཟུར་དུ་བཙུགས་ཡོད། ལས་སླ་བ་དེ་ཕར་བཞག་སྟེ། དཀའ་ལས་ཁག་པ་དེ་དང་དུ་ལེན་དགོས་དོན་གང་ཡིན་ཞེ་ན། བོད་པའི་རྣམ་པའམ། བོད་པའི་རྣམ་འགྱུར་མ་བརླགས་པའི་དོན་དག་ལ་ང་ཚོས་འཆར་གཞི་ཟུར་དུ་བཟོས། འགྲོ་སྟངས་ཟུར་དུ་བཟོ་དགོས་འདི་རེད།

དཔེར་ན། འདིའི་སྒྲིག་འཛུགས་ལ་ཆ་བཞག་ནའང་། རྩ་བ་བོད་པའི་རྣམ་པ་དང་ལྡན་པའི་བོད་པའི་སྒྲིག་འཛུགས་ཤིག་ཡིན་པ་ལས། རྒྱ་གར་བའི་སྒྲིག་འཛུགས་མིན། ང་ཚོ་རྒྱ་གར་ནང་ལ་བསྡད་ཡོད་པ་དང་། འདིར་རྒྱ་གར་སྐུ་མགྲོན་མང་པོ་ཡོད་སྟབས་རྒྱ་གར་སྐད་དུ་ངེས་པར་བསྒྱུར་དགོས་ངེས་རེད། འོན་ཀྱང་རྩ་བ་དེ་ང་ཚོས་བོད་སྐད་བྱས་ན་སུས་བྱས་ཆོག་གི་མ་རེད་ཟེར་གྱི་རེད། སུ་གཅིག་གིས་ཟེར་གྱི་མ་རེད། གཟི་བརྗིད་ཅིག་ཀྱང་ཡོང་ངེས་ཡིན།

ཇ༽ མིང་ཚིག་གསར་བཟོ་དང་། སྐད་ཡིག་ཡར་རྒྱས།

ང་ཚོ་བོད་པའི་སྐད་ཡིག་ལ་གཅེས་སྤྲས་བྱེད་དགོས་ཀྱི་འདུག་ཅེས་མང་པོ་ཞིག་ཤོད་ཀྱི་ཡོད། བོད་པའི་སྐད་ཡིག་ལ་གཅེས་སྤྲས་བྱེད་སྟངས་ཇི་ལྟར་བྱེད་དགོས་སམ་ཞེ་ན། བོད་པའི་སྐད་ཡིག་བེད་སྤྱོད་བྱས་ནས་གཅེས་སྤྲས་བྱེད་དགོས་པ་ལས། བོད་པའི་སྐད་ཡིག་དེ་མཆོད་གཤོམ་ནང་ལ་གཞག་རྒྱུ་ཞིག་མིན། བོད་པའི་སྐད་ཡིག་ཡར་རྒྱས་གཏོང་དགོས་པ་ལས། བོད་པའི་སྐད་ཡིག་ལ་ཡར་རྒྱས་མ་བཏང་ན། ལྐུག་པའི་ཞེན་ཁོག་གི་ཐོག་ནས་རྩ་བ་ཆེན་པོ་རེད་ཅེས་བརྗོད་ཚེ་སྙིང་པོ་གང་ཡང་མེད། བོད་པའི་སྐད་ཡིག་ཡར་རྒྱས་ཀྱང་བེད་སྤྱོད་བྱས་པའི་ཐོག་ནས་གཏོང་དགོས་པ་ལས། བེད་སྤྱོད་མ་བྱས་པར་ཡར་རྒྱས་ཇི་ལྟར་བྱས་ཏེ་གཏོང་ཐུབ་བམ། ང་ཚོར་མིང་ཚིག་མ་འདང་བ་གཅིག་བྱུང་ན་ལམ་སེང་མིང་ཚིག་གསར་པ་ཞིག་བཟོས། མིང་ཚིག་གསར་པ་ཞིག་གཏན་འབེབས་བྱེད་བཞིན་འདི་ལྟར་བྱས་ན། ཆབ་སྲིད་དང་། ཁྲིམས་ལུགས། དཔལ་འབྱོར་ལོངས་སྤྱོད། ཚན་རིག་དང་འཕྲུལ་རིག་སོགས་ཀྱི་ནང༌དུ་བོད་པའི་མིང་ཚིག་རིམ་བཞིན་གསར་བཟོ་དང་བེད་སྤྱོད་ལེགས་པར་བྱས་ཚེ་ཡར་རྒྱས་དང་། མིང་ཚིག་འདང་ངེས་ཤིག་ཡོང་ངེས་ཡིན། ཅི་སྟེ་ངེས་མེད་ཀྱིས་མ་འདང་བ་ཞིག་བྱུང་ནའང་། ང་ཚོའི་བོད་པའི་ཚིག་གི་ནང་དུ་པདྨ་དང༌། སེང་གེ་ལྟ་བུའི་རིགས་རྒྱ་གར་གྱི་སྐད་རང་སོར་བཞག་སྟེ་བེད་སྤྱོད་བྱེད་ཀྱི་ཡོད། དཔེར་ན། དེ་འདྲའི་རིགས་ལ་ངོ་ཚ་དགོས་དོན་གང་ཡང་མེད། མིང་ཚིག་གསར་པ་ང་ཚོ་བོད་སྐད་དུ་སྒྲ་སྒྱུར་བྱས་ནས་མི་ཡོང༌བ་དང་། དོན་སྒྱུར་བྱས་ནས་ཀྱང་མི་ཡོང་བ་མཆིས་ཚེ་མིང་ཚིག་དེ་ཉིད་ཨེ་ཀྲོམ (Atom) ཟེར་བ་ལྟ་བུར་རྡུལ་ཕྲན་ཞེས་བརྗོད་ནས་འགྲིགས་ན་འགྲིག་པ་དང་། དེ་མིན་སྒྲ་སོར་གནས་སུ་བཞག་ན་རྒྱ་གར་གི་སྐད་ནང་དབྱིན་ཇིའི་མིང་ཚིག་བེད་སྤྱོད་བྱས་པ་དང་གཅིག་མཚུངས་ཆགས་ཡོད། གང་ལྟར་ང་རང་ཚོས་བེད་སྤྱོད་བྱས་ན་ཡར་རྒྱས་འགྲོ་ངེས་ཡིན་ལ། བེད་སྤྱོད་མ་བྱས་པར་བཞག་ན་ཡར་རྒྱས་འགྲོ་ཐབས་མེད། ཡར་རྒྱས་ཤིག་མ་བཏང་བར་ང་ཚོའི་སྐད་ཡིག་འདི་རྩ་བ་ཆེན་པོ་ཡིན་པས། སྐད་ཡིག་ལ་ཐུགས་སྣང་དགོས་ཞེས་བརྗོད་ནའང་སྙིང་པོ་གང་ཡང་མེད། དེར་བརྟེན་གནད་དོན་འདིར་དོ་སྣང་བྱས་ན་ཡག་པོ་རེད་སྙམ།

ཉ༽ སྐད་ཡིག་གི་འགྲོ་དོན་དང་། མ་འོངས་པའི་དུས་རབས།

གཉིས་ནས་བོད་པའི་སྐད་ཡིག་འདི་དག་དེང་སང་གི་དུས་སྐབས་ཙམ་དུ་མ་ཟད། མ་འོངས་པར་དུས་རབས་ཉི་ཤུ་རྩ་གཅིག་པའི་ནང་དུའང་གལ་གནད་ཆེན་པོ་ཆགས་ངེས་ཡིན། ནང་པ་སངས་རྒྱས་པའི་ཆོས་དང་། ཡང་སྒོས་ཐེག་པ་གོང་འོག མདོ་རྒྱུད་ཐམས་ཅད་ཆ་ཚང་བ་འཆད་ཤེས་པ་ཞིག་དང༌། བཤད་པའི་སྟེང་ནས་ངོ་སྤྲོད་བྱེད་ཐུབ་པའི་སྐད་ཡིག་བོད་སྐད་ཁོ་ན་ལས་གཞན་གང་གིས་ཀྱང་བྱེད་མི་ཐུབ་སྙམ། ད་ལྟ་དབྱིན་ཇིའི་སྐད་ཡིག་ནང་དུ་ནང་ཆོས་བསྒྱུར་དང་བསྒྱུར་བཞིན་ཡོད་ཀྱང་། དུས་རབས་འདིའི་ནང་དུ་དབྱིན་ཇིའི་སྐད་ཀྱི་ཐོག་ནས་བོད་སྐད་ནས་བཤད་པ་ལྟར་བཤད་མི་ཐུབ་པ་ཕལ་ཆེར་ངོས་ནས་ཚོད་དཔག་བྱེད་ཐུབ་ཀྱི་འདུག དུས་རབས་ཉི་ཤུ་རྩ་གཅིག་པའི་ནང་ལའང་བོད་སྐད་ཀྱིས་བཤད་པ་ནང་བཞིན་དབྱིན་ཇིའི་སྐད་ཐོག་བཤད་ཐུབ་པ་ཕལ་ཆེར་ཁག་པོ་ཡིན་ལས་ཆེ། དེ་ནས་དུས་རབས་ཉི་ཤུ་རྩ་གཅིག་པའི་སྨད་ཙམ་ལ་ཇི་ལྟར་བྱེད་མིན་མི་ཤེས། དེས་ན་ང་ཚོས་བསམ་བློ་གང་ནས་བཏང་ཡང་བོད་པའི་སྐད་ཡིག་ལ་མཐོང་ཆུང་བྱེད་པ་དང༌། བོད་པའི་སྐད་ཡིག་ཐག་རིང་དུ་བཞག་ནས་བེད་སྤྱོད་གཙོ་བོ་བྱེད་མི་དགོས་པ་དེ་ལྟར་བྱེད་དགོས་པའི་རྒྱུ་མཚན་མེད། སྐད་ཡིག་གི་གནས་ཚུལ་འདི་གནད་འགག་ཆེན་པོ་ཞིག་ཆགས་ཡོད། སྐད་ཡིག་འདི་རླབས་ཆེན་ཞིག་ཡིན་པས་དེར་བདག་པོ་ལེགས་པར་རྒྱག་དགོས།

ཁྱེད་རང་ཚོ་མ་སྡེ་ཡ་འཛིན་གྲྭའི་ཕོགས་ཐོབ་སྒོར་ ༧༥ ཐོག་ནས་འཚོ་ཐབས་མ་འདང་བའི་སྐོར་དེ་ཕལ་ཆེར་ཐག་ཆོད་ཡོང་བ་ཡོད། ད་ལན་ངོས་རང་ཡོང་ཁར་ཤེས་རིག་བཀའ་བློན་ཐུབ་བསྟན་ཉིན་བྱེད་དང་སྐད་ཆ་བྱུང༌ཞིང་། ཁོང་གིས་ལྡི་ལིར་རྒྱ་གར་ཤེས་རིག་བློན་ཆེན་ལ་བཀའ་མོལ་ཞུ་རྒྱུའི་དོན་ཚན་ནང་ནས་དོན་ཚན་གཅིག་ཁྱེད་རང་ཚོའི་ཕོགས་ཐོབ་སྐོར་འདི་རེད། བཀའ་མོལ་ཞུས་ནས་དངུལ་རྩིས་ལས་ཁུངས་ནས་བསྐྱར་དུ་རྙོག་དྲ་མ་བྱུང་ན་ཕལ་ཆེར་གཏན་འཁེལ་བ་ལྟ་བུ་རེད། དཀའ་ངལ་སེལ་འགྲོ་གི་རེད་བསམ་གྱི་འདུག ང་ཚོ་ཡར་མར་ད་ལྟ་ནང་བཞིན་གོ་བསྡུར་བྱེད་བཞིན་དང་ཐབས་ཤེས་བྱས་ན་འགྲིག་འགྲོ་གི་རེད་བསམ་གྱི་འདུག ཚང་མས་སེམས་ཤུགས་ཡག་པོ་སྐྱེད་དགོས། ང་ཚོ་བོད་ལུང་པ་བྲལ་ནས་མིའི་ལུང་པར་གྱར་ནས་བདེན་པའི་རྩ་དོན་གཅིག་ལ་འཐབ་རྩོད་བྱ་རྒྱུ་མུ་མཐུད་ནས་བསྡད་ཡོད་པ་ལས། ང་ཚོ་མིའི་ལུང་པར་སླེབས་ནས་ལྷོད་དལ་ཐོག་སྡོད་པའི་དུས་སྐབས་ཤིག་མིན།

མ་གཞི་ད་ལྟ་མཐོ་རིམ་སློབ་གྲྭའི་ནང་ལ་སྲིད་དོན་ཐོག་དམིགས་བསལ་གྱི་དོ་སྣང་བྱེད་མཁན་མང་པོ་ཡོང་གི་ཡོད་པ་ལྟ་བུ་ཞིག་འདུག འཐུས་མི་དང༌། ལྟ་སྐོར་བྱེད་མཁན་སྔ་རྗེས་དང་སྐད་ཆ་བྱུང༌། ཉེ་ཆར་རང་ལས་བསྡོམས་ནང་ལ་བཀོད་འདུག སེམས་ཤུགས་འཁུར་བ་འདི་ཧ་ཅང་ཡག་པོ་རེད། ད་དུང་ཡང་སེམས་ཤུགས་མ་ཆག་པ་བྱས། ང་རང་ཚོས་བོད་རང་བཙན་གྱི་འཐབ་རྩོད་བྱེད་པའི་ངོ་བོ་འདི་ལྟ་བའི་ཐོག་ལ་ཤོད་ཀྱི་མེད་ལ། ལམ་སྲོལ་ཐོག་ལའང་ཤོད་ཀྱི་མེད། གསར་བརྗེར་ངོ་རྒོལ་བྱེད་རྒྱུའི་དོན་དག་ཀྱང་མིན། ང་ཚོ་གང་ཞིག་ལ་ངོ་རྒོལ་བྱེད་ཀྱི་ཡོད་ཅེ་ན། རྒྱ་མི་རིགས་ཀྱི་ང་ཚོའི་ཐོག་ལ་རྒྱུ་མཚན་མེད་པའི་མཐོང་ཆུང་དང༌། ཁྱད་གསོད་བྱས་ནས་ཐོབ་ཐང་གང་ཡང་མེད་པར་ང་ཚོའི་ལུང་པའི་ནང་ལ་དབང་འཛིན་བྱེད་པ་དེར་ང་ཚོས་ངོ་རྒོལ་བྱེད་ཀྱི་ཡོད་པ་ལས། གཞན་ང་ཚོས་རྒྱ་མི་གུང་བྲན་ལ་ང་ཚོ་ནང་པ་ཡིན་པས་ངོ་རྒོལ་བྱེད་ཀྱི་མེད། ང་ཚོར་བཅོས་བསྒྱུར་གཏོང་བར་ཡོང་གི་འདུག ང་ཚོར་བཅོས་བསྒྱུར་དགོས་ཀྱི་མེད་ཅེས་ངོ་རྒོལ་བྱེད་ཀྱི་མེད། ང་ཚོའི་ལམ་དང་ལུགས་སྲོལ་དེ་ལ་རྒྱ་མིས་ལམ་དང་ལུགས་སྲོལ་གསར་པ་ཞིག་བཙུགས་ཡོང་གི་འདུག་ཅེས་ངོ་རྒོལ་བྱེད་པ་རྩ་བ་ཉིད་ནས་མིན།

ང་ཚོར་ལུགས་སྲོལ་གསར་པ་དགོས་ལ། བཅོས་བསྒྱུར་ངེས་པར་དུ་གཏོང་དགོས། རྒྱ་མི་མེད་ནའང་ང་ཚོས་ངེས་པར་དུ་གཏོང་དགོས་པ་ཡིན། ལམ་དང་ལུགས་སྲོལ་ལ་ཆ་བཞག་ནའང་། ང་རང་ཚོར་རན་པ་ཞིག་གི་ཐོག་ནས་དམར་པོའི་ལུགས་སྲོལ་འཛུགས་རྒྱུ་ཡོང་སྲིད་ལ། གཞན་དག་ཀྱང་འཛུགས་རྒྱུ་ཡོང་སྲིད། གཅིག་བྱས་ན་དམངས་གཙོའི་རིང་ལུགས་འཛུགས་རྒྱུ་ཡོང་སྲིད། ཡིན་ནའང་ང་རང་སྒེར་གྱི་གནས་ཚུལ་ཐོག་ནས་བསམ་བློ་བཏང་ན། ང་ཚོའི་མ་འོངས་པའི་བོད་འདི་དེང་སང་ཡོ་རོབ་ནང་དམར་པོ་ཕྲན་བུ་དཀར་དུ་ཕྱིན་པ་ལྟ་བུའི་དཔེ་གསར་གཅིག་ཤོད་ཀྱི་འདུག་གམ། ཡང་མིའི་གཤིས་སྤྱོད་དང་ལྡན་པའི་དམར་པོའི་རིང་ལུགས་ཟེར་བ་ཞིག མི་སོ་སོའི་ཁྱད་པར་དང་ལྡན་པའི་དམར་པོའི་རིང་ལུགས་ཟེར་བ་གཅིག་ཤོད་ཀྱི་འདུག གཅིག་བྱས་ནས་དེ་འདྲ་ཞིག་ང་ཚོར་ཡོང་བའི་རེ་བ་ཡོད་པ་རེད་སྙམ། དེ་འདྲར་དོ་སྣང་བྱེད་མཁན་གྱི་རིགས་ཡོད་ན་ངེས་པར་དུ་དོ་སྣང་བྱས་ན་ཡག་པོ་རེད་སྙམ། དེ་མ་འོངས་པའི་དུས་ཚོད་ལ་ང་ཚོར་དགོས་པ་ཞིག་རེད། རྩ་བ་སྲིད་དོན་གྱི་ཐོག་ཁྱེད་རང་ཚོས་དོ་སྣང་བྱས་དང་བྱེད་བཞིན་པ་འདི་ཧ་ཅང་ཡག་པོ་བྱུང་འདུག ད་དུང་ཡིན་ནའང་དོ་སྣང་ཡག་པོ་གྱིས། དེ་ག་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༧ ཟླ་ ༦ ཚེས་ ༡༡ ཉིན་ཐེག་ཆེན་ཆོས་གླིང་གི་༸རྒྱལ་བའི་ཕོ་བྲང་དུ་ཤེས་རིག་ཁོངས་དམིགས་བསལ་ཚོགས་འདུར་བཅར་འབྱོར་སློབ་གྲྭ་ཁག་གི་འགན་འཛིན་དང་། སློབ་དགེ་བཅས་མཇལ་བཅར་སྐབས་སྩལ་བའི་བཀའ་སློབ།

ཀ༽ འདས་པའི་འཐུས་ཤོར་དང་། མ་འོངས་པའི་མདུན་གྲོས།

ཚོགས་འདུ་གང་འདྲ་བྱུང་སོང་། ཡག་པོ་བྱུང་སོང་ངམ། ཁྱེད་རང་ཚོ་འདོད་པ་ཁེངས་པ་ཞིག་བྱུང་ངམ། སེམས་འཁུར་ཡག་པོ་བླངས་ཏེ་ཚོགས་འདུ་འཚོགས་པ་ཡིན་ནམ། གཞན་གྱིས་གང་ཞིག་ཤོད་ཀྱི་འདུག གང་ཞིག་བྱེད་མིན་བལྟས་ནས་བསྡད་པ་ལྟ་བུ་བྱས་པ་ཡིན་ནམ། གཏམ་ཡང་ཟོལ་གྱིས་སྨྲ། །སྤྱོད་པ་ཡང་ཟོལ་གྱིས་སྤྱད། །ཅེས་པ་ལྟར་བྱས་ན་དོན་ཕན་གང་མེད། ང་ཚོ་ཚོགས་འདུ་ཚོགས་པའི་དགོས་དོན་ནི་ལས་དོན་གང་ལའང་དགེ་སྐྱོན་ཡོང་གི་རེད། ཡིན་ན་ཡང་རྩ་བ་ང་ཚོ་ཚང་མའི་བསམ་ཚུལ་ཡག་པོ་བྱུང་ན་བསམ་པ་ལས་གཞན་དག་གང་ཡང་མིན། རང་རང་སོ་སོའི་ཉམས་མྱོང་གི་སྟེང་ནས་སྣོན་འཕྲི་ལེགས་བཅོས་གང་ཞིག་བྱེད་དགོས་མིན་ཚང་མས་གོ་སྡུར་བྱས་ཏེ་ལས་ཀ་གྲ་འགྲིགས་པ་ཞིག་དང༌། ཚགས་ཚུད་པ་ཞིག་བྱུང་ན་སྙམ་པའི་དོན་དག་ཡིན་པ་ལས། ཞེ་ལ་དོན་དག་གཞན་ཞིག་འཆང་སྟེ་ཁ་ནས་འདྲ་ཆགས་ཆགས་ཀྱིས་ཚོགས་འདུ་བསྡུ་བསྐོང་བྱས་ནས་དེ་ཡི་ཐོག་ནས་ཀླད་པ་དཀྲུག་རྒྱུ་དང༌། ལམ་ཕྱོགས་གཞན་དག་ལ་འཁྲིད་རྒྱུ་ལྟ་བུ་རྩ་བ་ཉིད་ནས་མ་རེད། ཚོགས་འདུ་ཚོགས་པའི་སྐབས་རང་རང་སོ་སོའི་ལྷག་བསམ་གྱི་ཐོག་ནས་དགེ་སྐྱོན་གང་ཞིག་མཐོང་བ་དེ་དག་ཟོལ་མེད་ཀྱི་ཐོག་ནས་བཤད་རྒྱུ་ཡོད་པ་བྱུང་ན་ཚོགས་པའི་དགོས་དོན་ཚང་བ་དང༌། ཉིང་ཁུ་ཞིག་ཐོན་ཐུབ་པ་ཡིན་སྟབས་ཡག་པོ་ཡོང་ངེས་ཡིན། དོན་དམ་པའི་སེམས་འཁུར་བླངས་ཏེ་ཤོད་རྒྱུ་བྱུང་ན་ཡག་པོ་བྱུང་བ་རེད། འགྲིགས་འདུག ཁྱེད་རང་ཚོ་ཕལ་ཆེར་འདོད་པ་ཁེངས་པ་བྱུང་སོང་ངམ། འདོད་བློ་ཁེངས་པ་བྱུང་ན་ཡག་པོ་རེད།

ཐོག་མར་གོ་སྡུར་བྱེད་རྒྱུའི་དོན་རྩ་གོ་སྒྲིག་བྱས་པའི་ཐོག་ཁྱེད་ཚོས་ཉིན་བསྟུད་གོ་སྡུར་བྱས་པ་རེད། ང་ལ་དམིགས་བསལ་ཞུ་རྒྱུ་གང་ཡང་མི་འདུག ཚང་མས་ཧུར་ཐག་མ་བྱས་དོགས་པ་མེད། ཚང་མས་ཧུར་ཐག་བྱེད་རོགས། ང་རང་ཚོ་བོད་ལུང་པ་ཐབས་སྐྱོ་པོ་འདི་འདྲ་ཞིག་བྱུང་བ་འདི་ང་ཚོར་ཆོས་ཀྱི་ཐོག་ནས་གནས་ཚད་ལོངས་པ་ཡོད་ན་ཡང༌། ཤེས་ཡོན་སྤྱི་བྱིངས་ཐོག་ལ་ང་རང་ཚོ་གནས་ཚད་ལོངས་ནས་འཛམ་གླིང་འདིའི་གདན་གྲལ་དུ་སླེབས་པ་ཞིག་མ་བྱུང་བ་ཡིན་པས། ང་རང་ཚོ་བོད་ལུང་པའི་ནང་ལ་འཐུས་ཤོར་མང་པོ་ཕྱིན་ཏེ། ད་ཆ་ང་རང་ཚོ་སྐྱབས་མེད་མགོན་མེད་ཐབས་སྐྱོ་པོ་འདི་འདྲ་ཞིག་ཆགས་ཏེ་བསྡད་ཡོད། རྒྱ་མིས་ང་ཚོར་སྡུག་པོ་གཏོང་བ་ལ་འགྱོད་པ་གང་ཡང་མི་འདུག དགྲ་ཁ་གཏད་ཅིག་ཆགས་པ་ཡིན་སྟབས་དགྲས་དགྲ་ལ་སྡུག་སྣ་དགུ་གཏོང་རྒྱུ་ཟེར་བ་དེ་མཐུན་པ་ཞིག་དང་སྤྱི་སྲོལ་ཞིག་རེད།

འོན་ཀྱང་བར་ལམ་འབྲུག་དང༌། བལ་ཡུལ་ནང་ལ་དོན་དག་གཞི་རྩ་གཏན་ནས་མེད་པ་ཞིག་ལ་གནས་ཚུལ་དཀའ་ལས་ཁག་པོ་ཡོང་གི་ཡོད། ང་ཚོ་རང་གི་ལུང་པ་བྲལ་ཞིང་། གཞན་གྱི་ལུང་པར་གྱར་ནས་འཚོ་བ་སྐྱེལ་དགོས་སྟབས། དངོས་གནས་དྲང་གནས་སྐྱབས་མེད་མགོན་མེད་རེད། སྐད་ཆ་ཤོད་རྒྱུ་བདེན་པ་ཞིག་ཡིན་ན་ཡང་བདེན་པའི་གཟི་བརྗིད་འཕྲོ་མ་ཐུབ་པ་དང་། དབང་དང་ནུས་པ་ཡོད་མཁན་ཞིག་ཡིན་ན་རྫུན་པ་གུང་སྒྲིག་སྟེ་བཤད་ཀྱང་དེ་ལ་ནུས་པ་ཡོད་པ། དེང་སང་འཛམ་གླིང་འདིའི་སྟེང་དུ་ཐབས་སྐྱོ་པོའི་དུས་ཚོད་ལ་སླེབས་ཡོད། ང་རང་ཚོ་རང་རང་སོ་སོས་ནུས་པ་བཏོན། རང་རང་སོ་སོས་ལས་དོན་སྒྲུབ་ཐུབ་པ་ཞིག་མ་བྱུང་ན། སྙིང་རྗེ་རྐྱང་རྐྱང་གི་འོག་ནས་མི་ཚེ་འཁྱོལ་ཐུབ་ཐབས་མེད་པ་དངོས་ཡོད་གནས་ཚུལ་གྱིས་ཁ་གྲག་ཡོང་གི་འདུག འདས་པའི་ལོ་རྒྱུས་ནང་ལ་ང་ཚོ་བོད་མི་རིགས་འདིས་འཐུས་ཤོར་ཆེན་པོ་ཕྱིན་ཡོད། ད་ལྟ་དང༌། མ་འོངས་པར་ཤེས་ཡོན་གང་ཅིའི་ཐོག་ནས་འཛམ་གླིང་གི་མི་གྲལ་ལ་ཚུད་ཐུབ་པ་ཞིག་བྱེད་དགོས་པ་ཡིན།

ང་རང་ཚོ་རྒྱ་གར་ལ་འབྱོར་ནས་བཙན་བྱོལ་བ་ཆགས་པའི་ལས་ཀ་དང་པོ་ཤེས་ཡོན་དང༌། གཞིས་ཆགས་ཀྱི་ལས་ཀ་གཉིས་པོ་དེ་གལ་གནད་ཆེ་ཤོས་སུ་བརྩིས་ནས་སློབ་གྲྭའི་ལས་ཀ་འདི་དག་ད་ལྟ་བར་ཕལ་ཆེར་ཡག་ཐག་ཆོད་བྱུང་ཡོད། སྔར་མེད་གཞི་རྩ་ཚུགས་པ་རེད། ད་དུང་ང་ཚོས་གཞི་རྩ་ཚུགས་ཡོད་སྙམ་སྟེ་ཆོག་ཤེས་བྱས་པས་མི་འགྲིགས་པར་མིང་དོན་གཉིས་མཚུངས་ཀྱི་གནས་ཚད་ལོངས་པ་བཟོ་དགོས། དེ་སྐོར་སྐད་ཆ་ཚར་གཅིག་གཉིས་བཤད་པས་འགྲིགས་ཐབས་མེད། ཁྱེད་རང་ཚོ་ལས་ཀ་བྱེད་མཁན་དང༌། དེ་བཞིན་སློབ་གྲྭ་སོ་སོའི་ནང་ལས་ཀ་བྱེད་མཁན་ཚང་མས་སེམས་ཤུགས་བསྐྱེད་དེ་ལོ་དང་ཟླ་བ་སྦྲེལ་ནས་དོན་དག་འགྲུབ་པ་ཞིག་བསམ་བློ་གཏོང་དགོས། ལོ་སྦྲེལ་ནས་ཡར་རྒྱས་གཏོང་དགོས་པ་ཞིག་ཡིན་སྟབས། དཀའ་ངལ་ཏན་ཏན་ཡོང་གི་ཡོད་ཀྱང་། ཚང་མས་སྔར་བཞིན་སེམས་ཤུགས་མ་ཆག་པར་ཡག་པོ་བྱེད་དགོས།

ཁ༽ ཤེས་ཡོན་གྱི་ལག་ཆ་དང་། ལྷག་བསམ་གྱི་རྒྱབ་རྟེན།

ང་ཚོ་བོད་མི་མང་ཤེས་ཡོན་གྱིས་ཕོངས་ནས་དཀའ་ངལ་འཕྲད་པ་ཡིན་པས། ད་ཆ་ང་རང་ཚོའི་བོད་ཕྲུག་རྣམས་ལ་ཤེས་ཡོན་གྱི་རྒྱུ་ཆ་ཡོད་ཐག་ཆོད་རེད། བོད་པས་བོད་པར་བསྟོད་ར་བཏང་བ་དང༌། ཀྲོག་ཀྲོག་བྱས་པ་མིན། བློ་གཟུ་བོར་གནས་པའི་སྤྱིར་བཏང་མི་མང་པོ་ཞིག་གིས་བོད་པའི་ཕྲུ་གུར་ཀླད་པའི་རྒྱུ་ཆ་ཡག་པོ་ཡོད་ལུགས་ཤོད་མུས་རེད། ང་རང་ཚོར་རྒྱུ་ཆ་ནི་ཡོད་ལ། ཡོད་པ་དེ་བེད་སྤྱོད་ཡག་པོ་བྱེད་ཐུབ་པ་ཞིག་དགོས་པ་ཡིན་སྟབས་ཚང་མས་གཟབ་གཟབ་བྱས་ཏེ་ཤེས་ཡོན་གྱི་གནས་ཚད་མི་གྲལ་ལ་ཚུད་ཐུབ་པ་ཞིག་ངེས་པར་དུ་བྱེད་དགོས།

ངས་རྒྱུན་དུ་བརྗོད་མུས་ལྟར། མི་ལ་ཤེས་བྱ་ཡོན་ཏན་ཞིག་བྱུང་ན་ཡང་ཤེས་བྱ་ཡོན་ཏན་ནི་ལག་ཆ་ལྟ་བུ་ཡིན། ལག་ཆ་དེ་བེད་སྤྱོད་གང་འདྲ་ཞིག་ལ་བྱེད་དང་མི་བྱེད་རྩ་བའི་ལྷག་བསམ་ལ་རག་ལས་པ་ཡིན་སྟབས། མི་ཁོ་རང་གི་གཞི་རྩའི་བསམ་བློ་གཏོང་སྟངས་ལྷག་བསམ་ཡག་པོ་ཞིག་བྱུང་ན་དེ་ལ་ཅི་ཙམ་གྱིས་ཤེས་བྱ་ཡོན་ཏན་ཆེན་པོ་དང༌། ཡག་པོ་ཞིག་བྱུང་བ་དེའི་ཚོད་ཀྱིས་སོ་སོ་རང་ལ་ཡང་ཚེ་འདིར་སྐྱིད་པ། ཚེ་ཕྱི་མ་ཁས་བླངས་པ་ཡིན་ན་ཕྱི་མར་ཡང་ཕན་པ། ཚེ་འདི་སྐྱིད་པ་ཕྱི་མར་བདེ་བ་ཡོང་རྒྱུ་དང༌། རང་ཉིད་གང་དུ་གནས་པའི་སྤྱི་ཚོགས་སམ། རང་ཉིད་གང་དུ་གནས་པའི་ཡུལ་དེའི་ནང་ལའང་ཕན་ཐོགས་ཡོད་པ། སྤྱི་པའི་ཞབས་འདེགས་སྒྲུབ་ཐུབ་པ། སྤྱིའི་སྡུག་བསྔལ་སེལ་ཐུབ་པ། ཁེ་ཕན་མང་ཙམ་སྒྲུབ་ཐུབ་པ་བཅས་ཀྱི་ཕན་ཐོགས་ཡོང་ངེས་ཡིན། ཤེས་བྱ་ཡོན་ཏན་གྱི་ལག་ཆ་ཡོད་མཁན་དེའི་རྩ་བའི་བསམ་བློ་ཀྱག་ཀྱོག་ཅིག་བྱུང་ན། དེ་ལྟ་བུའི་ཤེས་བྱ་ཡོན་ཏན་དེས་སོ་སོ་རང་ལའང་བྱེད་རྒྱུ་མང་བ་དང༌། བྱེད་རྒྱུ་མང་ཙམ་བྱས་པའི་གྲུབ་འབྲས་ལ་སོ་སོར་བློ་ཕམ་མང་བ་ཡོང་རྒྱུ་ཞིག་དང༌། སོ་སོ་མ་སྐྱིད་པ་ཡོང་རྒྱུ། མི་ཚེ་མགོ་བདེ་དྲན་འཕྲུལ་དང༌། གཡོ་ཁྲམ་གྱི་ངང་ནས་བསྐྱལ་བ་ཡིན་ན་ཚེ་ཕྱི་མ་ཡིན་ཀྱང་བལྟ་རྒྱུ་མེད་པ་ཞིག་དང༌། གཙོ་ཆེ་ཤོས་རང་ཉིད་གང་དུ་གནས་པའི་ས་ཁུལ་དེའི་ནང་ལའང་ཁྲ་གེ་འཁྲུག་གེ་མང་བ། སྐད་ཆ་མང་བ། དོན་མེད་ཚང་མར་བརྡབ་གསིག ཕན་ཐོགས་མེད་པ་ཞིག་བཅས་ཆགས་ཡོང་གི་ཡོད། དེ་འདྲ་ཡིན་སྟབས་ཤེས་བྱ་ཡོན་ཏན་གཅིག་པུར་ཧ་ལས་རྒྱུ་མི་འདུག ལྷག་བསམ་དག་པོ་དང༌། མི་དེ་སྤུས་དག་པོ་ཞིག་དགོས་ཀྱི་འདུག དེ་གལ་ཆེན་པོ་འདུག

མི་ལྷག་བསམ་དག་པོ་ཡོང་བ་དང༌། མི་བསམ་བློ་སྤུས་དག་པོ་ཆོས་བྱས་ཏེ་ཡོང་དགོས་ཟེར་ནས་ཆོས་བཤད་པ་གཅིག་པུས་མི་འགྲིགས་ལ། སྨོན་ལམ་དང་འདོན་པ་བཏོན་པས་ཀྱང་ཕན་ཐོགས་མེད། ལོ་ནས་ལོ་བསྟུད་ཕྲུ་གུ་དང་མཉམ་གཤིབས་བྱས་ཏེ་སྡོད་མཁན་ཆོས་དགེའི་མིང་དང་། བླ་མའི་མིང་ཡོད་མེད་ལ་མ་ལྟོས་པར་གཤིབས་ནས་སྡོད་མཁན་དེ་དག་གིས་ཕྲུ་གུའི་བསམ་བློའི་ནང་ཡ་རབས་ཀྱི་བསམ་བློ་འཇགས་ཐུབ་པ་ཞིག་བྱེད་རྒྱུ་གལ་ཆེན་པོ་འདུག མི་དེ་ཡ་རབས་ཤིག་བྱུང་ན་ཤེས་བྱ་ཡོན་ཏན་སྣེ་ཁ་གཅིག་གཉིས་ཤིག་མ་གཏོགས་མེད་ན་ཡང་མི་ཚེ་དེ་བཟང་པོ་ཞིག་སྐྱེལ་གྱི་རེད། མི་མ་རབས་ཤིག་ཆགས་ན་ཤེས་བྱ་ཡོན་ཏན་ཇི་ཙམ་ཡོད་ཀྱང་སྐྱིད་པོ་ཡོང་གི་མ་རེད། དགེ་རྒན་ཕྲུ་གུ་དང་གཤིབས་སྡོད་མཁན་ཚོས་རྩ་བའི་མིའི་ངོ་བོ་ཡ་རབས་བཟང་པོ་ཡོང་ཐབས་ཡིན་གཅིག་མིན་གཅིག་བྱེད་རྒྱུ་སེམས་ལ་བཅངས་དགོས། གང་ལྟར་ཕྱིན་ཆད་ཤེས་བྱ་ཡོན་ཏན་ཡག་པོའི་ཐོག་ལ་བེད་སྤྱོད་བྱེད་མཁན་ལྷག་པའི་བསམ་པས་རྒྱབ་ཐེག་པ་ཞིག་དགོས་ཀྱི་ཡོད་པ་ཡིན་སྟབས་མི་ཡ་རབས་ཟེར་བ་དེ་ཁྱེད་རང་ཚོ་ཚང་མས་སེམས་ལ་དམིགས་བསལ་གྱི་དོ་སྣང་བྱེད་རོགས་ཞེས་ཟེར་རྒྱུ་ཡིན།

ང་རང་ཚོ་སྤྱིར་བཏང་མི་ཡིན་པའི་ཆ་ནས་ཡིན་ན་ཡང༌། མི་བཟང་པོ་ཞིག་བྱུང་ན་རང་གཞན་གཉིས་ཀར་ཕན་པ་དང༌། མི་བཟང་པོ་མ་བྱུང་ན་རང་གཞན་གཉིས་ཀར་མི་ཕན་པར་གནོད་ཡོང་བ་དང༌། དཀྲུག་ཡོང་མཁན་ཞིག་ཆགས་ཡོང་གི་ཡོད་པ་ཡིན་སྟབས། མི་ཡིན་པའི་ཆ་ནས་ཀྱང་ཕྲུ་གུ་མི་རེ་ངོ་རེ་ཡག་པོ་ཡོང་ཐབས་བྱ་དགོས། སོ་སོ་ཆོས་ལ་ཡིད་ཆེས་ཡོད་རུང་མེད་རུང༌། གང་ལྟར་མིའི་སྤྱི་ཚོགས་ཀྱི་ཞབས་འདེགས་ཡག་པོ་སྒྲུབ་ན་དངོས་སུ་ཚེ་འདི་དང༌། བརྒྱུད་ནས་ཚེ་ཕྱི་མ་གཏན་གྱི་འདུན་མ་འགྲུབ་པའི་དོན་དག་ལ་ཕན་གྱི་རེད། ཁྱེད་རང་ཚོ་སོ་སོ་ཆོས་ཁས་ལེན་མཁན་ཞིག་ཡིན་ན་ནི་བསོད་ནམས་བསགས་པ་དང༌། འཇིག་རྟེན་སྤྱིར་བཏང་གི་ཆ་ནས་བཤད་ན་སོ་སོའི་མི་རིགས་ཀྱི་ཞབས་འདེགས་ཡིན་བསམ་པ་བྱས་ནས་མི་བཟང་པོ་དང༌། མི་ཡ་རབས་བཟོ་རྒྱུ་དེ་ཡིན་གཅིག་ཁྱེད་རང་ཚོས་གཟབ་གཟབ་བྱེད་རོགས།

དེའི་ཐོག་ཏུ་ང་རང་ཚོ་བོད་པའི་ཕྲུ་གུར་སློབ་སྦྱོང་སྤྲད་དེ་བོད་མི་ཡག་པོ་ཞིག་བཟོ་དགོས། བོད་མི་རིགས་ཀྱི་རྐང་མ་འདྲེན་མཁན། རླབས་ཆེན་མི་རིགས་འདིའི་མཇུག་མཐུད་དེ་སྲིད་ཀྱི་ལས་ཀ་དང་། ཆོས་ཀྱི་ལས་ཀ་གང་ཞིག་ཡིན་ནའང་། གང་ལྟར་མི་ཐོག་རྒན་པ་དེ་དག་གི་བྱ་བའི་ལས་འཕྲོ་རྣམས་མཇུག་སྐྱེལ་མཁན་ཞིག་དགོས་པར་བརྟེན་སོ་སོའི་མི་རིགས་ཀྱི་ལ་ཞེན། ཤ་ཚ་ཤུགས་ཆེན་པོ་དགོས་པ་འདི་གལ་ཆེན་པོ་འདུག ང་རང་ཚོ་དེང་སང་སོ་སོའི་ལུང་པ་བྲལ་ནས་རྒྱ་མིར་ཁ་གཏད་གཅོག་གི་ཡོད། རྒྱ་མིར་ཁ་གཏད་གཅོག་རྒྱུ་དེ་རྩ་བའི་སེམས་ཤུགས་ཡོད་ནས་ཁ་གཏད་བཅག་པ་ལས། སེམས་ཤུགས་མེད་ནས་བཅག་པ་ཞིག་མིན།

ག༽ བསམ་བློའི་དྲག་ཆས་དང་། ཆབ་སྲིད་ཀྱི་སློབ་སྦྱོང་།

བོད་ནས་ཡོང་མཁན་མི་རིགས་ཀྱི་སེམས་ཤུགས་ཡོད་པ་འགའ་ཞིག་གིས་བརྗོད་ལ་ལྟར་ན། གྲི་མེ་མདའ་སོགས་གོ་ལག་གི་ནུས་པ་གཅིག་པུས་འདང་གི་མ་རེད། བོད་མིའི་བསམ་བློ་ལ་ཆབ་སྲིད་ཀྱི་དྲག་ཆས་སློབ་སྦྱོང་སྤྲོད་དགོས། བོད་པའི་མིའི་བསམ་བློ་ལ་ཆབ་སྲིད་ཀྱི་དྲག་ཆས་སྤྲས་ཐུབ་ན་འདིས་རྒྱ་མི་ལ་ཁ་གཏད་གཅོག་ཐུབ་ཀྱི་རེད་ཟེར་གྱི་འདུག དེ་བདེན་པ་རེད། དངོས་གནས་དྲང་གནས་བསམ་བློ་ལ་ཆབ་སྲིད་ཀྱི་དྲག་ཆས་ཡག་པོ་ཞིག་སྤྲས་ཡོད་ན། ག་དུས་ཡིན་ཀྱང་དུས་དང་རྣམ་པ་ཀུན་ཏུ་རྒྱ་མི་ཟོས་མི་བདེ་བ་བཟོ་རྒྱུ་དང༌། རྒྱ་མིའི་དབང་སྒྱུར་འོག་ནས་ལངས་ཐུབ་པ་ཞིག་ང་ཚོས་ཏན་ཏན་བྱེད་ཐུབ་ཀྱི་རེད། བསམ་བློར་ཆབ་སྲིད་ཀྱི་དྲག་ཆས་ཡག་པོ་ཞིག་སྤྲས་མ་ཐུབ་ན་གོ་སྐབས་བཟང་པོ་ཞིག་བྱུང་ཡང་ང་ཚོས་ཀོ་ཐག་གློད་རྒྱུ་དང༌། འཐུས་ཤོར་རྒྱུའི་ཉེན་ཁ་ཡོད།

རྒྱ་མི་དང༌། དེ་བཞིན་དམར་པོའི་རྒྱལ་ཁབ་མང་པོའི་ནང་ལ་ཆབ་སྲིད་ཀྱི་སློབ་སྦྱོང་དེ་གལ་ཆེན་པོར་བརྩི་གི་ཡོད་པ་རེད། རྒྱ་གར་གྱི་གཙོས་པའི་ལུང་པ་གཞན་དག་གི་ནང་དུ་དེ་ཙམ་རང་ཤུགས་མི་རྒྱག་མཁན་ལྟ་བུ་རེད། སྤྱིར་བཏང་ཤེས་ཡོན་གྱི་སློབ་སྦྱོང་དང༌། ཆབ་སྲིད་ཀྱི་སློབ་སྦྱོང་སྡེ་ཚན་ཐ་དད་ཡིན་ནའང་། ང་རང་ཚོ་བོད་མིའི་དེང་སང་གི་གནས་སྟངས་དང་བསྟུན་ནས་སྲིད་དོན་གྱི་ཐོག་ཤུགས་རྒྱག་དགོས་པ་དང༌། བསམ་བློ་གཏོང་དགོས་པ་རེད། སྲིད་དོན་གྱི་གནས་ལུགས་སློབ་ཚན་ནང་ཡོད་མེད་ལ་མ་ལྟོས་པར། བོད་དགེ་སོ་སོས་ཁུར་བླངས་ནས་བསམ་བློའི་ཐོག་སྲིད་དོན་གྱི་ཤུགས་རྐྱེན་ཐེབས་ཐབས་བྱ་རྒྱུ་གལ་ཆེན་པོ་འདུག

ང་ཚོ་བོད་པའི་སློབ་གྲྭ་ཁག་ནས་ཐོན་པའི་ནང་ལ་ལེགས་པའི་ཆ་དང༌། བཟང་པོའི་ཡོན་ཏན་མང་པོ་བྱུང་ཡོད། དེ་ཚོ་དམིགས་བསལ་ངས་བཤད་དགོས་པ་མི་འདུག ཉེས་པའི་ཆ་ནས་གང་འདྲ་བྱུང་ཡོད་དམ་ཟེར་ན། སློབ་གྲྭ་ཁག་ནས་ཐོན་པའི་ཕྲུ་གུ་དྲག་སློབ་ནང་ཡོད་པ་ཁ་ཤས་སློབ་སྦྱོང་བྱེད་འདོད་མེད་པ་ལྟ་བུ་དང༌། སློབ་སྦྱོང་དེ་དགོས་པ་མེད་པ་ལྟ་བུར་བལྟ་བ། ལས་ཁུངས་ཁག་ནས་བཙན་པོ་བྱས་ནས་བཏང་ལུགས། སྡོད་མ་འདོད་པར་ཁ་ཤས་བྱོལ་ཏེ་ཕྱིན་པ་དེ་འདྲ་ཡོང་གི་ཡོད་པ་རེད། མ་གཞི་ཕྲུ་གུ་བརྒྱ་ཕྲག་ནང་ལ་དེ་འདྲ་རེ་གཉིས་ཏན་ཏན་ཡོང་གི་རེད། ཡོང་སྲིད་པ་ཞིག་རེད། ཧ་ལས་རྒྱུ་མི་འདུག་སྟེ། ཡིན་ན་ཡང་མི་དགོས་པ་ཞིག་རེད། ང་རང་ཚོ་བོད་སྤྱི་པའི་དོན་དག་ལས་གཞན་དག་གང་ཡང་མ་རེད།

གཙོ་ཆེ་ཤོས་བོད་ནང་ལ་ཡོད་པའི་མི་ས་ཡ་དྲུག་གི་བདེ་བ་སྡུག་བསྔལ་གྱི་གནས་ཚུལ་ཞིག་རེད། ནམ་ཞིག་བོད་ནང་ཡོད་པའི་བོད་མི་ས་ཡ་དྲུག་གི་བསམ་བློའི་ནང་ང་ཚོ་རྒྱ་མིའི་འོག་ལ་སྡོད་དགོས་བྱུང་ཡང་ཁྱད་པར་གང་ཡང་མི་འདུག ང་ཚོ་སྐྱིད་ཐག་ཆོད་ཡོད། ང་ཚོར་བདེ་སྐྱིད་ཆེ་ཐག་ཆོད་ཡོད། ང་ཚོར་རང་བཙན་དང༌། རང་སྐྱོང་གང་ཡང་དགོས་དོན་མི་འདུག ད་ལྟའི་རྒྱ་མིའི་འོག་གི་གནས་སྟངས་འདིས་ང་ཚོ་མ་འགྲིགས་པ་མི་འདུག་ཅེས་དངོས་གནས་བརྒྱ་ཆ་བདུན་ཅུ་དོན་ལྔས་བཤད་སོང་ན། དེའི་ཉིན་མོ་དེ་ནས་ང་ཚོའི་ལས་ཀ་ཚང་མ་ཅམ་གྱིས་བཞག་རྒྱུ་ལས་བྱེད་དགོས་དོན་མེད། བྱས་ནས་དགོས་པའང་མེད། དེ་འདྲའི་དུས་ཚོད་ཅིག་མ་ཤར་བར་དུ་མིས་དེ་རིགས་བྱེད་མཁན་ཡོད་རུང་མེད་རུང༌། ཧོབ་སྟེ་བལྟས་ན་འགྲུབ་ཚོད་ཅིག་ཡོད་རུང་མེད་རུང༌། གང་ལྟར་རྩ་བའི་དོན་དག་དང༌། ལངས་ཕྱོགས་དེ་བདེན་པ་དང་རྒྱུ་མཚན་ལྡན་པ་ཞིག་ཡིན་སྟབས་སེམས་ཤུགས་ཆག་རྒྱུ་དང༌། སྒྱིད་ལུག་བྱེད་ཐབས་རྩ་བ་ནས་མེད་པ་ཞིག་རེད། ཕྲུ་གུའི་བསམ་བློའི་ནང་སློབ་གསོ་གཏོང་སྟངས་ཀྱི་ཐོག་ནས་ཕན་གནོད་ཏན་ཏན་འགྲོ་གི་མེད་དམ་བསམ་པ་འདུག་པས། ཆབ་སྲིད་ཀྱི་སློབ་གསོ་བྱེད་རྒྱུར་ཡིན་གཅིག་མིན་གཅིག་ཁྱེད་རང་ཚོས་ཤུགས་སྣོན་བྱེད་དགོས།

རྒྱ་མིས་མི་བདེན་རྫུན་སྒྲིག་ཁོ་ནས་ཉིན་ནས་ཉིན་བསྟུད། ལོ་ནས་ལོར་བསྟུད་དེ་མིའི་བསམ་བློའི་ནང་བསྒྱུར་བཅོས་གཏོང་ཐུབ་ཀྱི་ཡོད་ན། ང་རང་ཚོས་བདེན་པའི་རྒྱུ་མཚན་གཅིག་ནས་གཉིས་སུ་བགྲངས་ཏེ་ཁུངས་ལུང་ལྡན་པའི་སྐད་ཆ་ཤོད་ཀྱི་ཡོད་པ་མ་གཏོགས་ང་ཚོས་ཧམ་པའི་སྐད་ཆ་དང༌། དགའ་མི་དགས་མི་བདེན་རྫུན་སྒྲིག་གི་སྐད་ཆ་ཤོད་ཀྱི་མེད། བདེན་པ་བདེན་ཐུབ་ཀྱི་སྐད་ཆ་བཤད་པའི་ཐོག་ནས་མི་ལ་ངེས་པ་རྙེད་ཐུབ་པ་ཞིག་དང༌། མི་ལ་སེམས་ཤུགས་སྐྱེ་ཐུབ་པ་ཞིག་ལོས་ཡོང༌། ཡོང་མ་ཐུབ་པ་མ་རེད། དེ་ཚོ་དོ་སྣང་མ་བྱས་པ་དང༌། ཤུགས་མ་བརྒྱབ་ན་ཡོང་གི་མ་རེད། ང་ཚོས་ཧམ་པ་ཤོད་དགོས་དོན་མི་འདུག རྒྱ་མིར་བསྙོན་འཛུགས་དགོས་པ་མེད། བདེན་པ་བདེན་ཐོག་གི་གནས་ཚུལ་རྣམས་ཡག་པོ་ཤོད་དགོས་ཀྱི་འདུག བོད་པ་ཡིན་པའི་ཆ་ནས་བོད་པའི་སེམས་ཤུགས་ཤིག་དགོས་ཤིང་། བོད་པ་སྤྱིའི་ལས་འགན་སྒྲུབ་པ་ལ་སེམས་ཤུགས་དགོས། ཆབ་སྲིད་ཀྱི་སློབ་གསོའི་ཐོག་ནས་བསམ་བློར་དྲག་ཆས་ཀྱི་སེམས་ཤུགས་ཡག་པོ་ཡོད་ན། ང་རང་ཚོར་སྤྱིར་བཏང་གི་ཕྱིའི་དཀའ་ངལ་གང་འདྲ་ཞིག་འཕྲད་པ་ཡིན་ན་ཡང༌། ནང་གི་སེམས་ཤུགས་མ་ཆག་པ་ཡོད་པའི་དབང་གིས་ཉིན་གཅིག་ང་ཚོར་བདེན་པའི་རྒྱལ་ཁ་འཐོབ་པ་ཞིག་ཏན་ཏན་ཡོང་གི་རེད། དེ་འདྲ་ཡིན་སྟབས་ཆབ་སྲིད་ཀྱི་སློབ་སྦྱོང་ཐོག་ལ་ཤུགས་རྒྱག་དགོས་ཀྱི་འདུག

ང༽ བོད་ཕྲུག་གི་མདུན་ལམ་དང་། རླབས་ཆེན་གྱི་ལས་འགན།

གཞན་དག་ཟེར་རྒྱུ་མི་འདུག མདོ་དོན་སྙིང་པོ་མི་ཡིན་པའི་ཆ་ནས་བཟང་པོ་ཞིག་དང་ཡ་རབས་ཤིག་ཡོང་ཐབས་བྱེད་དགོས། དེང་སང་འཛམ་བུ་གླིང་ནང་དཀའ་ངལ་དང༌། རྙོག་དྲ་ཆེན་པོ་ཡོང་གི་ཡོད་པ་རེད། སློབ་སྦྱོང་བྱས་པའི་ཤེས་ཡོན་ཡོད་པ་ཚོས་ཤེས་ཡོན་དེའི་ཐོག་ནས་དཀའ་ངལ་སེལ་ཐབས་ཀྱི་ཐབས་ཤེས་མང་པོ་ཞིག་བྱེད་ཀྱི་ཡོད་པ་དང༌། དབང་ཡོད་པས་དབང་བེད་སྤྱོད་བྱེད་པ་དང༌། རྒྱུ་ཡོད་པས་རྒྱུ་བེད་སྤྱོད་བྱེད་པ། རིག་པ་ཡོད་པས་རིག་པ་བེད་སྤྱོད་བཅས་བྱེད་ཀྱི་ཡོད་པ་རེད། རྩ་བའི་མིའི་སྤྱི་ཚོགས་ནང་གི་དཀའ་ངལ་ཡོངས་སུ་རྫོགས་པ་སེལ་ཐུབ་ཀྱི་མེད་ཀྱང་། མིའི་བསམ་བློའི་ནང་ཡ་རབས་མང་ཙམ་ཞིག་དང༌། བཟང་པོའི་བསམ་བློ་མང་ཙམ་བྱུང་བ་ཡིན་ན། དཀའ་ངལ་གང་ལ་གང་འཚམ་ཞིག་སེལ་ཐུབ་རྒྱུ་དང༌། མ་རབས་ཀྱི་གནས་ཚུལ་མང་བ་བྱུང་བ་ཡིན་ན་དཀའ་ངལ་མང་བ་ཡོང་གི་ཡོད་པ་ཕྱི་ནང་གང་དུ་བལྟས་ཀྱང་ཤེས་གསལ་རེད། ང་ཚོ་བོད་པར་ཡ་རབས་དང་བཟང་པོའི་བསམ་བློའི་གཞི་མ་ཡོད་པ་ལྟ་བུ་རེད། གཞི་མ་དེ་སྔར་མེད་གསར་དུ་བསྒྲུབ་དགོས་པ་མིན་སྟབས་དེ་ཉར་ཚགས་བྱ་རྒྱུ་ལས་སླ་པོ་རེད། སྔར་མེད་པ་གཞི་ནས་གསར་དུ་བསྒྲུབ་དགོས་བྱུང་ན་ཁག་པོ་རེད།

ད་ལྟ་ང་རང་ཚོར་སྤྱིར་བཏང་ཡ་རབས་དང༌། ཕྲན་བུ་ཁོག་པ་གུ་ཡངས་པོ། བཟང་པོའི་མིག་ལྟོས་ཡོད་པ་འདི་ཚོ་རྒྱུན་འཛིན་ཐུབ་པར་དམིགས་བསལ་དོ་སྣང་དང༌། འབད་བརྩོན་བྱ་རྒྱུ་གལ་ཆེན་པོ་འདུག བྱེ་བྲག་ཏུ་ང་རང་ཚོ་བོད་མི་རིགས་ད་ལྟའི་གནས་སྟངས་ཁ་ཐབས་སྐྱོ་པོ་འདི་འདྲ་ཞིག་གི་སྒང་ལ་བསྡད་དུས་སོ་སོའི་མི་རིགས་ལ་ཤ་ཞེན་དང༌། སོ་སོའི་མི་རིགས་ལ་སྤོབས་པ་སྐྱེད་ཐབས། ང་ཚོ་བོད་པ་ཟེར་བ་འདི་རླབས་ཆེན་གྱི་མི་རིགས་ཤིག་ཡིན་བསམ་པ། ང་ཚོ་བོད་པ་སྐྱོ་པོ་མིན་བསམ་པ་བྱེད་དགོས། སྐབས་རེ་འགའ་ཞིག་ནས་རང་གི་རང་ལ་བྱིན་གྱིས་བརླབས་ཟེར་བ་ལྟར་སོ་སོ་སོ་སོས་ཡག་པོ་མ་བྱས་པར་ཞབས་འདྲེན་ཞུས་ཏེ་ཀོ་ཐག་གློད་པ་མ་གཏོགས། རྩ་བའི་ང་རང་ཚོའི་མི་རིགས་སྤྱིའི་ཆ་ནས་རླབས་ཆེན་གྱི་མི་རིགས་ཤིག་དངོས་འབྲེལ་ཆགས་ཡོད། ཞུམ་དགོས་པ་དང༌། དམའ་ཕབ་ནས་སྡོད་དགོས་པ་རྩ་བ་ཉིད་ནས་མེད། དེ་འདྲ་ཡིན་སྟབས་རང་གི་མི་རིགས་འདི་རླབས་ཆེན་ཡིན་པ། དེང་སང་ང་ཚོས་རྩོད་གླེང་དང༌། འཐབ་འཛིང་བྱེད་རྒྱུའི་ངོ་བོ་དྲང་བདེན་དང་དམིགས་ཡུལ་བཟང་པོ་ཡོད་པ། རྒྱ་ཆེའི་མང་ཚོགས་ཀྱི་རེ་འདོད་བསྒྲུབ་རྒྱུ་འདི་དག་དྲང་བདེན་འོས་བབ་ཡིན་པ་སོགས་ཀྱི་སློབ་གསོ་རྒྱུན་མཐུད་སྤྲད་དེ་མི་རིགས་ཀྱི་སེམས་ཤུགས་སྐྱེ་ཐུབ་པ་བྱེད་དགོས། མདོ་དོན་སྙིང་པོ་ཡ་རབས་དང༌། མི་རིགས་ཀྱི་སེམས་ཤུགས་ཡག་པོ་བཟོ་རྒྱུ་དེ་ཁྱེད་རང་ཚོའི་སེམས་ལ་རྒྱུན་བཅངས་བྱེད་དགོས།

ཁྱེད་རང་ཚོ་ལས་འགན་ཧ་ཅང་གལ་ཆེན་པོ་དང༌། ལྗིད་པོ་རེད། གཞིས་ཆགས་ཀྱི་ལས་ཀ་དང་བཟོ་ལས་ཀྱི་འཆར་གཞིའི་ལས་ཀའི་རིགས་ཡིན་ན། གལ་ཏེ་གྲ་མ་འགྲིགས་ཤིག་ཐོན་པ་ཡིན་ན་ཡང་ལོ་གཅིག་གཉིས་ཀྱི་ལོ་ཏོག་གི་རྩ་བ་དང༌། ལོ་གཅིག་གཉིས་ཀྱི་ཚོང་གི་རྩ་བ་རེད། ཁྱེད་རང་ཚོ་འཛིན་གྲྭའི་ནང་ཕྲུ་གུར་སློབ་སྦྱོང་སྤྲོད་མཁན་གྱི་བསམ་བློའི་ཐོག་ལ་སྒྱིད་ལུག་དང༌། འཐུས་ཤོར་ཟླ་བ་གཅིག་གཉིས་དང༌། ལོ་གཅིག་གཉིས་ཕྱིན་པ་ཡིན་ན། འཚར་ལོངས་བྱེད་མཁན་གྱི་ཕྲུ་གུ་དེ་ཚོའི་མི་ཚེའི་རིང་ལ་ཕན་གནོད་འབྲེལ་བ་ཞིག་ཡིན་པས་དོན་དག་ཆུང་ཆུང་གཏན་ནས་མིན། ཆེན་པོ་རེད། དེར་བརྟེན་ཚང་མས་སྙིང་ལ་རུས་པ་བཅུག་ནས་གཟབ་གཟབ་བྱེད་རོགས། ཤེས་སོང་ངམ། ཚུར་ཤོད་རྒྱུ་འདྲ་དང༌། སྐད་ཆ་འདྲི་རྒྱུ་འདྲ་མེད་དམ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༧ ཟླ་ ༨ ཚེས་ ༡ ཉིན་བྷེང་ལོར་མཐོ་རིམ་སློབ་གྲྭར་ཡོད་པའི་རང་རིགས་སློབ་ཕྲུག་བརྒྱད་ཅུ་སྐོར་ལ་སྩལ་བའི་ལམ་སྟོན་བཀའ་སློབ།

ཀ༽ ཤེས་ཡོན་གྱི་རྗེས་ལུས་དང་། གོ་སྐབས་དམ་འཛིན།

དུས་ཚོད་འདིའི་སྒང་ལ་ཁྱེད་རང་ཚོར་སློབ་སྦྱོང་བྱ་རྒྱུའི་གོ་སྐབས་ཡག་པོ་ཞིག་ཐོབ་པ་རེད། རོགས་རམ་བྱེད་མཁན་གྱི་རོགས་རམ་འོག་ནས་སོ་སོའི་ཡོན་ཏན་སྦྱོང་རྒྱུ་བྱུང་བ་ཡིན་སྟབས། མཐོ་རིམ་སློབ་སྦྱོང་བྱེད་སའི་བསྟི་གནས་སུ་སྡོད་པའི་རིང་ལ་དུས་ཚོད་ཆུད་ཟོས་མ་བཏང་བར་ཁྱེད་རང་ཚོས་ཧུར་ཐག་བྱ་རྒྱུ་གལ་ཆེན་པོ་རེད། མཐོ་རིམ་སློབ་གྲྭར་སྡོད་མཁན་ཕྲུ་གུ་ཕལ་ཆེ་བ་དངོས་འབྲེལ་སློབ་སྦྱོང་ལ་བརྩོན་འགྲུས་ཆེན་པོ་དང༌། དོ་སྣང་ཆེན་པོ་བྱས་ཏེ་སློབ་སྦྱོང་བྱེད་ཀྱི་ཡོད་པ་རེད། སྐབས་རེ་ང་རང་ཚོ་བོད་གཞུང་སློབ་གྲྭའམ། བོད་སློབ་འཛིན་སྐྱོང་ཚོགས་པའི་ཁོངས་གཏོགས་ཀྱི་སློབ་གྲྭའི་ནང་སྡོད་དུས་མཐུན་རྐྱེན་མ་འཛོམས་པ་དང༌། གནས་སྟངས་མི་འདྲ་བ་ཞིག་ཆགས། མཐོ་རིམ་སློབ་གྲྭའི་ནང་སླེབས་ཡོང་དུས་རང་དབང་ཆེན་པོ་ཡོད་མཁན་དང༌། མཐུན་རྐྱེན་འཛོམས་པོ་ཡོད་དུས་འགའ་ཤས་ནས་བག་མེད་དང༌། ལྷོད་ཡངས་འདྲ་ཕྲན་བུ་ཡོང་གི་མེད་དམ་སྙམ་པ་འདུག ཁྱེད་རང་ཚོ་སློབ་སྦྱོང་གི་གོ་སྐབས་བཟང་པོ་བྱུང་བ་འདིའི་དུས་ཚོད་ཆུད་ཟོས་མ་བཏང་བར་གཟབ་གཟབ་བྱེད་དགོས། སློབ་སྦྱོང་ཡག་པོ་གྱིས། ཧ་ཅང་གལ་ཆེན་པོ་རེད།

ང་རང་ཚོ་བོད་མི་རིགས་རྣམས་འཛམ་བུ་གླིང་གི་མི་གྲལ་ལ་ཚུད་པ་ཞིག་དང༌། གདན་ཐོབ་ལ་ལོངས་སྤྱོད་ཐུབ་པ་ཞིག་ཡོང་བ་ལ་གཙོ་ཆེ་ཤོས་ཤེས་ཡོན་ཆ་ནས་ཚད་ལོངས་དགོས་པ་རེད། ང་རང་ཚོའི་ལུང་པའི་གནས་སྟངས་ནི། དངོས་འབྲེལ་ལོ་རྒྱུས་ཅན། མི་ཚོའི་ཡིད་འཕྲོག་པ། རང་བཞིན་གྱི་སྤུས་དག་པོ་ཡོད། ང་རང་ཚོའི་མི་རིགས་ཀྱི་གཞི་རྩའི་གནས་སྟངས་ཀྱང་ཡག་པོ་ཡོད་ན་ཡང༌། དུས་ཚོད་ཀྱི་རྗེས་ཟིན་ཐུབ་པ་ཞིག་ང་རང་ཚོའི་ངོས་ནས་བྱེད་མ་ཐུབ་པས་རྗེས་ལུས་ཆེན་པོ་ཐེབས་ཏེ། ང་ཚོར་ཧ་ལས་པའི་གྱོང་ཆེན་པོ་ཕོག་པ་རེད། དེའི་གུན་གསབ་དང༌། དུས་ཚོད་རྗེས་ཟིན་ཐུབ་པ་དེ་ང་ཚོས་ཤེས་ཡོན་གྱི་ཐོག་ནས་བྱེད་དགོས་པ་ཡིན་དུས་ད་ལྟ་ཁྱེད་རང་ཚོར་གོ་སྐབས་ཡག་པོ་ཐོབ་པའི་སྐབས་འདིར། ཡིན་གཅིག་མིན་གཅིག་སྙིང་ལ་རུས་པ་བཅུག་ནས་གཟབ་གཟབ་བྱེད་དགོས། ཤེས་སོང་ངམ།

ཁ༽ ཤེས་ཡོན་གྱི་དགོས་མཁོ་དང་། ལྷག་བསམ་གྱི་རྒྱབ་རྟེན།

དེ་ནས་རང་ལ་ཤེས་བྱ་ཡོན་ཏན་འཇགས་པ་དེ་ཕྱིན་ཆད་བེད་སྤྱོད་ཡག་པོ་ཞིག་བྱེད་དགོས་ཀྱི་རེད། བེད་སྤྱོད་ཡག་པོ་ཞིག་བྱུང་བ་ཡིན་ན་སོ་སོར་ཤེས་ཡོན་ག་ཚོད་ཡོད་པ་དེ་དོན་གོ་ཚང་བ་ཞིག་བྱུང་བ་རེད། བེད་སྤྱོད་ཡག་པོ་བྱེད་མ་ཐུབ་ན་ཤེས་ཡོན་ཆེན་པོ་ཡོད་ཀྱང་དེ་འདྲ་ཞིག་རེད། བེད་སྤྱོད་ཡག་པོ་ཡོང་བ་ནི་རྩ་བ་ལྷག་བསམ་ལ་རག་ལུས་པ་རེད། ང་རང་ཚོ་ཕྱོགས་གཅིག་ནས་མི་ཡིན་པའི་ཆ་ནས་མི་བཟང་པོ་ཞིག་ཡོང་བ་དང༌། གཞན་ཕན་གྱི་བློ་ཡོང་ཐུབ་པ་ཞིག་ངེས་པར་དུ་བསམ་བློ་གཏོང་དགོས། མི་སེམས་རྒྱུད་བཟང་པོ་དང༌། ལྷག་བསམ་ཡག་པོ་ཞིག་བྱུང་རོགས་བྱས་ན་སོ་སོ་སྐྱིད་པོ། རོགས་པ་ཚོ་ལའང་ཕན་ཐོགས་བྱེད་ཐུབ་པ། མི་ཚང་མ་བག་ཕེབས་པོ་ཡོང་ཐུབ་མཁན་ཆགས་ཀྱི་རེད། མི་མ་རབས་རང་དོན་ཁོག་བཅུག གཡོ་སྒྱུ་ཁྲམ་གསུམ་ཤ་སྟག་བྱེད་མཁན་ཞིག་བྱུང་བ་ཡིན་ན། སོ་སོ་ཡིན་ནའང་ག་རེ་བྱས་ཀྱང་མི་སྐྱིད་པ། རྣམ་འགྱུར་བསྟན་སྟངས། སྐད་ཆ་ཤོད་སྟངས་སོགས་མང་པོ་ཞིག་གི་ཐོག་ལ་ངོ་ལྐོག་གཉིས་བྱེད་དགོས་མཁན། སོ་སོའི་སེམས་ཀྱི་ནང་ལ་རང་གི་བྱ་སྤྱོད་ངན་པ་དེ་མིས་ཤེས་ཀྱི་དོགས། སྔ་ཕྱིར་མ་གཏོགས་བོང་བུ་ཐོན་གྱི་དོགས་ནས་ཆུ་ཚོད་ཉི་ཤུ་རྩ་བཞིའི་རིང་བློ་གཡེང་བྱས་ཏེ་སྡོད་དགོས་མཁན། དེ་བཞིན་རོགས་པ་ཚོས་ཀྱང་མི་དེ་ཡོང་བའི་སྐབས་ལ་ངོ་ལྐོག གཡོ་སྒྱུ་ཅན། ཁྲམ་པ་ཞིག་ལ་ངོས་འཛིན་བྱས་ཏེ་ཁ་ནས་མཁས་པོ་དང༌། ཉེ་པོའི་རྣམ་འགྱུར་གང་འདྲ་ཞིག་བྱས་པ་ཡིན་ན་ཡང༌། དོན་དམ་པ་ནས་ཧ་ལམ་རྐུན་མ་དང༌། ཁྲམ་པའི་འདུ་ཤེས་བཞག་སྟེ་རྒྱང་རིང་བྱེད་མཁན་ཞིག་ཆགས་ཀྱི་རེད། དངོས་གནས་མི་ཡ་རབས་ཟེར་བ་འདི་ཧ་ཅང་གལ་ཆེན་པོ་ཡིན།

དེ་འདྲ་ཡིན་དུས་ཁྱེད་རང་གཞོན་པ་ཚོ་གཞི་ནས་མི་ཚེ་སྐྱེལ་དགོས་ཀྱི་ཡོད། མི་ཚེའི་ནང་སོ་སོའི་དམ་བཅའ་ཨང་དང་པོ་དེ་གང་ཞིག་འཛིན་དགོས་ཟེར་ན། ངས་མི་ཚེ་འདི་ཡ་རབས་ཤིག་ལ་སྐྱེལ་གྱི་ཡིན་བསམ་པ་དེ་ངེས་པར་དུ་སེམས་ལ་བཞག་དགོས། དེ་ཆོས་ཀྱི་སྐད་ཆ་གཅིག་པུ་མ་རེད། ང་རང་ཚོ་མིའི་སྤྱི་ཚོགས་ཀྱི་ནང་ལ་འཚོ་གནས་དགོས་པ་ཞིག་ཡིན་ཕྱིན་ཆད་ལ་ཡ་རབས་བྱ་རྒྱུ་ཟེར་བ་དེ་རྩ་བ་ཆེན་པོ་རེད་བསམ་པ་དྲན་གྱི་འདུག ཧོབ་སྟེ་བལྟ་དུས། སྐབས་རེ་ཡ་རབས་བྱེད་དུས་གཞན་གྱིས་མཐོང་ཆུང་བྱས་ཏེ་གྱོང་རག་གི་ཡོད་པ་ལྟ་བུ་དང༌། ཧམ་པ་དང་དམར་ཤེད་བྱེད་མཁན་དེར་ཁེ་བཟང་ཐོབ་པ་དང༌། གྲ་འགྲིག་པ་ལྟ་བུ་དེ་འདྲ་ཕྲན་བུ་ཡོང་གི་ཡོད་ཀྱང་། རྩ་བ་ང་རང་ཚོ་མིའི་སྤྱི་ཚོགས་ཀྱི་ནང་ལ་གཞི་རྩའི་ཆ་ནས་བསམ་བློ་བཏང་ན་ཡ་རབས་དང༌། དྲང་བདེན་ཡོད་ན་སྐྱིད་པ་དང༌། ལེགས་པ། ཕུགས་བཙན་པ་ཞིག་ཏན་ཏན་ཡོད། མི་ཚེ་སྐྱེལ་དུས་ཕྲན་བུ་ཧམ་པ་དང༌། དམར་ཤེད། གཡོ་སྒྱུ་མ་བྱས་ན་མགོ་མ་ཐོན་པ་ལྟ་བུ། དེ་འདྲའི་གནས་ཚུལ་གཅིག་བྱས་ན་ཡོང་སྲིད་མདོག་ཁ་པོ་རེད། གཅིག་བྱས་ན་ཁྱེད་རང་ཚོས་དྲན་གྱི་ཡོད་ཀྱི་རེད། མཐོང་གི་ཡང་ཡོད་ཀྱི་རེད་དེ། ཡིན་ན་ཡང་རྩ་བ་གཞག་ས་ཞིག་མ་བྱུང་ན་མིའི་མི་ཚེའི་ནང་ཧ་ཅང་ཁག་པོ་རེད། མི་རྒས་ནས་མི་ཚེའི་མཇུག་བསྡུས་པའི་སྐབས་སུ་མི་ཚེར་ཕྱི་བལྟས་སློག་ཡོང་དུས་སེམས་ནང་མ་སྐྱིད་པ་དང༌། འགྱོད་པ་སྐྱེ་རྒྱུ་ཞིག་ཏན་ཏན་ཡོང་གི་རེད་བསམ་གྱི་འདུག གལ་ཆེ་ཤོས་ཡ་རབས་བྱ་རྒྱུ་ཟེར་བ་དེ་རྩ་དོན་ཞིག་རེད་བསམ་པ་འདུག དེ་ངའི་རེ་འདུན་ཡིན། ཁྱེད་རང་ཚོའི་སེམས་ལ་བཅངས།

ག༽ མི་ཚེའི་སྙིང་པོ་དང་། ཡ་རབས་དྲང་བདེན།

ཡང༌། ང་རང་ཚོ་སྤྱི་པའི་དོན་དུ་ལས་ཀ་བྱེད་དུས་གཞི་རྩ་དྲང་བདེན་གྱི་ཐོག་ནས་སྒྲུབ་དགོས་ཀྱང༌། དངོས་ཡོད་གནས་ཚུལ་ཐོག་ལ་སྐབས་རེ་རྩུབ་པོ་བྱེད་དགོས་རྒྱུ་དང༌། ཐད་ཀར་འགྲོ་དགོས་པ་དེ་འདྲ་ཡོང་མདོག་ཁ་པོ་རེད། ད་ལྟ་ལབ་པ་ནང་བཞིན་དེང་སང་འཛམ་གླིང་གི་མི་ཚང་མས་ཡ་རབས་བྱེད་ཀྱི་ཡོད་པ་མ་རེད། མང་པོ་ཞིག་གིས་ཧམ་པ་དང༌། གཡོ་སྒྱུའི་ཐོག་ནས་མི་ཚེ་སྐྱེལ་གྱི་ཡོད་པ་དང༌། དེ་འདྲའི་ཐོག་ནས་འཕྲལ་སེལ་ཁེ་བཟང་ཡང་རག་གི་ཡོད་པ་རེད། དེ་འདྲའི་གནས་ཚུལ་འོག་ལ་མི་ཚེ་སྐྱེལ་དུས་སྐབས་རེ་ཕར་ཕྱོགས་ཀྱི་བྱེད་སྟངས་ལ་གཞིགས་པས་ང་ཚོས་ལན་རྒྱག་དགོས་པ་དང༌། རྩུབ་པོ་བྱེད་དགོས་པ། མཁྲེགས་པོ་བྱེད་དགོས་པ་དེ་འདྲ་ཡོང་མདོག་ཁ་པོ་རེད། དེ་ཚོ་སྐབས་དང་སྦྱར་བའི་གནས་ཚུལ་དང་བསྟུན་ནས་བྱས་པ་རེད་ལས། གཞི་རྩའི་སོ་སོའི་ལྟ་བ་དང༌། སྤྱོད་པ་དེ་ཡ་རབས་ཀྱི་ལམ་ནས་མི་གཡོ་བར་ཟིན་རྒྱུ་དེ་ཤིན་གལ་ཆེན་པོ་རེད། ང་ཚོས་དེ་ལྟར་བྱེད་ཐུབ་པ་ཡོང་གི་རེད་བསམ་པ་དྲན་གྱི་འདུག

གཞི་རྩའི་སོ་སོའི་ལྟ་སྤྱོད་དེ་དངོས་གནས་དྲང་བདེན། ཉམ་ཆུང་ཡ་རབས་ཀྱི་ངང་ནས་ནམ་ཡང་གཡོ་བ་མེད་པ་རི་ལྟར་བརྟན་པོར་གནས་པའི་ཐོག་ལ་གནས་ཚུལ་འགའ་རེའི་འོག་སྐབས་སྦྱར་དེ་ལ་དཔགས་པའི་ལན་སློག་དགོས་པ་དང༌། རྣམ་འགྱུར་སྟོན་ཐུབ་པ་ཡོང་གི་རེད། དེ་ལྟར་བྱས་ན་གཞི་རྩའི་ཡ་རབས་ཀྱི་དམ་བཅའ་ལས་མི་གཡོ་བའི་ཐོག་ལ་དངོས་ཡོད་གནས་ཚུལ་ལ་གཞིགས་པས་ཐབས་ཤེས་སྤྲད་ཡོང་དུས་ལས་དོན་ཐོག་གྱོང་ཡང་རག་གི་མ་རེད། ཕྱི་རྒྱལ་མི་དེ་འདྲ་དང་མཉམ་དུ་གནས་ཚུལ་དེ་འདྲ་ཡོང་གི་འདུག དེང་སང་ང་རང་ཚོ་འཁྲུག་ཆ་དོད་པོའི་སྤྱི་ཚོགས་འདི་འདྲའི་ནང་དུ་འཚོ་བ་སྐྱེལ་དགོས་པ་དང༌། མི་ཚང་མ་ཡ་རབས་མིན་པ། སྤྱིར་བཏང་གི་གནས་སྟངས་ཐབས་སྡུག བཙོན་པ། དངོས་གནས་དྲང་གནས་སེམས་སྐྱོ་རྒྱུ་དང༌། ཐབས་སྐྱོ་པོ་ཞིག་རེད། ཡིན་ན་ཡང༌། ང་རང་ཚོ་གཅིག་ནས་མི་རིགས་སྤྱིའི་བསམ་བློ་གཏོང་དགོས་པ་དང༌། ཡང་སྒོས་རང་རང་སོ་སོའི་བདེ་རྩར་བསམ་བློ་གཏོང་དགོས་པ་ཡིན་དུས་སྐབས་རེ་དེ་འདྲ་ཏན་ཏན་ཡོང་གི་རེད་བསམ་པ་དྲན་གྱི་འདུག དེ་དུས་གཞི་རྩའི་ལྟ་སྤྱོད་དང་སྐབས་སྦྱར་ལག་ལེན་གཉིས་པོ་དེ་དབྱེ་བ་ཕྱེ་བའི་ཐབས་ཤེས་འདྲ་མེད་དམ་སྙམ།

གང་ལྟར་ངས་བཤད་པའི་མདོ་དོན་སྙིང་པོ་ཡ་རབས་བྱ་རྒྱུ་ཟེར་བ་དེ་ཁྱེད་རང་ཚོའི་སྙིང་གི་རི་མོར་འགོད་དགོས་པ་རེད། ང་རང་ཚོ་བོད་པའི་ཕྲུ་གུ་སློབ་སྦྱོང་གང་ལ་གང་འཚམ་བྱས། མགོ་གྲུང་པོ་ཆགས། མགོ་གྲུང་པོ་ཆགས་པའི་རྗེས་ལ་ཁ་ཤས་ནས་རྒྱ་གར་གྱི་ཚོང་ཁང་དང༌། རི་ལིའི་ནང་ཁ་བསླུས་དང༌། ཐེབས་དྲས་རྒྱག་གི་ཡོད་པའི་གནས་ཚུལ་སྐབས་རེ་ཕྲན་བུ་ཕྲན་བུ་ལྷགས་ཡོང་གི་ཡོད་པ་རེད། མང་པོ་དེ་ཙམ་མིན་ནའང་རེ་ཟུང་ཡོང་གི་ཡོད་པ་མིན་ནམ། དེ་འདྲའི་གནས་ཚུལ་ཐོས་ཡོང་དུས་དངོས་གནས་སེམས་སྐྱོ་གི་འདུག ཤེས་བྱ་ཡོན་ཏན་སློབ་སྦྱོང་བྱས་ཏེ་མགོ་གྲུང་པོ་ཞིག་བྱུང་བའི་མཚམས་ལ་བེད་སྤྱོད་བྱེད་སྟངས་མ་རབས་ཐ་ཆད་དེ་འདྲ་ཞིག་བྱུང་བ་ཡིན་ན་སོ་སོ་ཐབས་སྐྱོ་པོ་བྱུང་བ་སྨོས་མེད་རེད། བོད་རིགས་སྤྱི་པའི་མཚན་ལར་ཡང་དངོས་གནས་དྲང་གནས་གནོད་ཀྱི་ཡོད་པ་རེད། དེ་འདྲ་ཡིན་དུས་ཡ་རབས་དེ་ཤིན་ཏུ་གལ་ཆེན་པོ་འདུག ཤེས་སོང་ངམ།

ཁྱེད་རང་ཚོའི་སེམས་ལ་༸རྒྱལ་བ་རིན་པོ་ཆེ་ནས་དེ་འདྲ་ཞིག་བརྗོད་ཀྱི་འདུག་བསམ་པ་རྟག་ཏུ་བཅངས་དགོས། ངས་དེ་རིང་ལབ་རྒྱུའི་སྙིང་པོའང་དེ་ཡིན། ང་རང་ཚོ་མི་ཚེའི་སྙིང་པོ་དེ་ཡ་རབས་བྱེད་དགོས། བཟང་པོ་བྱེད་དགོས། མིའི་སྤྱི་ཚོགས་ཀྱི་ནང་ལ་སླེབས་ཕྱིན་ཆད་གཅིག་གིས་གཅིག་ལ་བརྟེན་ཏེ་སྡོད་དགོས་པ་ལས། གཅིག་གིས་གཅིག་ལ་མ་བསྟེན་པར་སོ་སོ་ཁེར་རྐྱང་གིས་མིའི་སྤྱི་ཚོགས་ནང་འཚོ་བ་སྐྱེལ་ཐུབ་ཀྱི་མ་རེད། སྡོད་ཐུབ་ཀྱི་མ་རེད། རང་བཞིན་གྱི་གནས་སྟངས་དེ་འདྲ་ཞིག་ཡིན་བཞིན་དུ་གཅིག་གིས་གཅིག་ལ་མ་དགའ་ཞེ་འཛིན་བྱེད་པ་དང༌། གཅིག་གིས་གཅིག་ལ་མགོ་ལྕགས་གཞུ་གང་ཐུབ་བྱས་ཏེ་བསྡད་ན་དངོས་གནས་དྲང་གནས་མིའི་སྤྱི་ཚོགས་སེམས་སྐྱོ་རྒྱུ་ཞིག་དང༌། སྡུག་བསྔལ་གྱི་ཚང་འདྲ་པོ་ཞིག་ཆགས་ཀྱི་རེད། གནས་ཚུལ་དེ་ང་རང་ཚོ་མིས་ཤེས་བཞིན་པ་དང༌། བསམ་བཞིན་དུ་དེ་འདྲའི་རྙོག་དྲ་ཚ་པོ་བཟོ་གིན་བསྡད་ན་ག་རེ་ཡོང་གི་རེད། དེ་ཡག་པོ་མ་རེད། ད་ལྟ་ཁྱེད་རང་ཚོ་གཞི་ནས་མི་ཚེ་གསར་པ་ཞིག་འགོ་ཚུགས་ཡོང་དུས་དང་པོ་ནས་མི་ལ་བཟང་པོ་དང༌། ཡ་རབས་བྱ་རྒྱུ་ཟེར་བ་དེ་གལ་ཆེན་པོ་ཡིན་བསམ་པ་སེམས་ལ་རྟག་ཏུ་སྐུལ་ལྕག་བྱས་ན། དེའི་ཚོད་ཀྱིས་ཕན་གྱི་རེད་བསམ་པ་དྲན་གྱི་འདུག

ང༽ དངོས་པོའི་ཡར་རྒྱས་དང་། སེམས་ཀྱི་དཀའ་ངལ།

སྔོན་མ་ང་ཡོ་རོབ་ལ་ཕྱིན་པའི་སྐབས་ལ་ཕྱི་རྒྱལ་མི་མང་པོ་ཞིག་ཐུག་བྱུང༌། དངོས་གནས་དྲང་གནས་དངོས་པོ་ཡར་རྒྱས་ཕྱིན་ཡོད། ཤེས་ཡོན་བསམ་བློ་གཏོང་སྟངས་སོགས་མང་པོའི་ཐོག་ལ་ཤིན་ཏུ་ཡར་རྒྱས་རེད། ཡིན་ན་ཡང་སྐད་ཆ་ཞིབ་ཞིབ་མོལ་མོལ་བྱས་ཏེ་བཤད་ཡོང་དུས་དོན་དམ་པའི་སྐྱིད་མདོག་ཁ་པོ་དང༌། བདེ་མདོག་ཁ་པོ། བློ་ཡིད་ཚིམ་པ་ཞིག་ཧ་ཅང་ཁག་པོ་འདུག དེ་འདྲའི་བསམ་བློ་གང་ཡང་མ་བཏང་བར་བཟོ་གྲྭའི་ནང་ལས་ཀ་བྱེད་མཁན་ནམ། དེ་བཞིན་སྤྱི་ཚོགས་ཀྱི་ལས་ཀ་བྱེད་མཁན་ཚོ་ཞོགས་པ་ཆུ་ཚོད་དུས་ཚོད་ཐོག་ལས་ཀ་བྱེད་པར་ཕྱིན། བདུན་ཕྲག་གཅིག་ནང་ཉིན་ལྔ་དྲུག་རིང་ལས་ཀ་བྱས། ཉི་མ་མཐའ་མ་དེར་སོ་སོའི་ནང་མི་དང་མཉམ་དུ་གུང་སེང་འདྲ་ཞིག་བཏང༌། ལྟོ་ཆས་ཡག་པོ་ཞིག་བཟས། ལྟད་མོ་ཞིག་ལྟ་བར་ཕྱིན། དེ་འདྲ་བྱས་ཏེ་འཁོར་ལོ་འཁོར་བ་ནང་བཞིན་འགྲོ་གི་ཡོད་པ་རེད།

ང་ཚོ་འཕྲུལ་འཁོར་ནི་མ་རེད། མི་རང་ཡིན་ཙང་ཕྲན་བུ་བསམ་བློ་བཏང་ཡོང་དུས་སེམས་ནང་མ་སྐྱིད་པ་ཏན་ཏན་ཡོང་བའི་བཟོ་འདུག དེ་འདྲའི་དོ་སྣང་ཡོང་མཁན། བསམ་བློ་ཕྲན་བུ་གཏིང་རིང་པོ་གཏོང་མཁན་ཚོས་ཤར་ཕྱོགས་ཀྱི་ལྟ་བ་དང༌། སྤྱོད་པ་ལ་དོ་སྣང་བྱེད་ཀྱི་ཡོད་པ་རེད། ཡིན་ན་ཡང་རྩ་བའི་འཚོ་ཐབས་དེ་སྤྱི་ཚོགས་དེའི་ནང་འགྲོ་དགོས་ཕྱིན་ཆད་ལ་རང་དབང་མེད་པ་ལྟ་བུ་ཆགས་པ་རེད། དཔེར་ན། ཆུ་ཆེན་པོ་ཞིག་གིས་འཁྱེར་ན་མ་འདོད་རུང་ཆུ་ཤུགས་དེའི་ཕྱོགས་སུ་མ་ཕྱིན་རང་ཕྱིན་ལྟ་བུ་ཆགས་ཡོང་གི་འདུག སྤྱིར་བཏང་གནད་འགག་མེད་པ་ལྟ་བུ་ཞིག་ལ། དོན་ལ་རྙོག་དྲ་ཚ་པོ་ཞིག་དང༌། འཛིངས་ཆེན་པོ་ཞིག་གི་སྒང་ལ་བསྡད་པའི་བཟོ་འདྲ་པོ་ཡོད་པ་རེད། རེད་དེ་ང་རང་ཚོ་བོད་པ་ཚོས་ཏན་ཏན་སེམས་ཤུགས་སྐྱེད་དགོས། ད་ལྟ་ང་རང་ཚོ་མིའི་ལུང་པར་བསྡད་ཡོད། ཕུགས་ལ་སོ་སོའི་ལུང་པར་ལོག་རྒྱུའི་བསམ་བློ་ཚང་མས་གཏོང་གི་ཡོད་པ་དང༌། ཚང་མས་རེ་བ་རྒྱག་གི་ཡོད་པ་རེད། རེ་བ་བརྒྱབ་པ་ནང་བཞིན་འབད་རྩོལ་ཡང་བྱེད་ཀྱི་ཡོད་རེད།

གཉིས་ནས་ང་ཚོ་མིའི་ལུང་པར་སྡོད་པའི་རིང་ལ་སོ་སོ་རང་མགོ་གང་ཐོན་གྱིས་སྲན་མ་ཤེལ་སྒོའི་སྒང་ལ་གཏོར་བ་ལྟ་བུ་ཁ་འཐོར་དགུ་འཐོར་ལ་ཕྱིན་ཏེ་གང་ན་གར་ཡོད་མ་རྙེད་པའི་བཟོ་འདྲ་པོ་མིན་པར། བོད་མི་ནང་ཁུལ་གཅིག་གིས་གཅིག་ལ་འབྲེལ་བ་ཉེ་པོ་ཡོད་པའི་ཐོག་ནས་བོད་པའི་རྣམ་པ་མ་ཡལ་བ་དང༌། མ་བརླག་པ་གཅིག་གི་ཐོག་གནས་ཐུབ་པའི་བསམ་བློ་གཏོང་གི་ཡོད་པ་ཡིན་དུས་ད་ལྟ་ནས་ང་ཚོར་དམིགས་བསལ་གྱི་མིའི་སྤྱི་ཚོགས་ནང་ལ་གཞན་དག་ཚོར་བདེ་སྡུག་གང་འདྲ་ཡོང་གི་ཡོད་མེད་ལ་བརྟག་ཞིབ་བྱེད་དགོས་ཀྱིའདུག རྒྱ་གར་ནང་ལ་ཆ་བཞག་ན། ཤེས་བྱ་ཡོན་ཏན་དང༌། དཔལ་འབྱོར། གནས་ཚད་དེ་ཙམ་མེད་མཁན་གྲོང་གསེབ་པ་ཚོ་བསམ་བློ་ཉུང་བའི་ཚོད་ཀྱིས་གཤིས་ཀ་བཟང་བ་དང༌། མགོ་བདེ་དྲན་འཕྲུལ་ཉུང་བ་ལྟ་བུ། གྲོང་ཁྱེར་ཚོ་ཁག་གི་ནང་འཚོ་ཐབས་བསྟེན་མཁན་དེ་ཚོ་མགོ་གྲུང་བ། མགོ་གྲུང་བའི་ཚོད་ཀྱིས་མ་རབས་ཤུགས་ཆེ་བ། རྐུན་མ་དང༌། ཧམ་པ་གཡོ་སྒྱུ་དྲན་འཕྲུལ་ཤུགས་ཆེ་བའི་བཟོ་འདྲ་པོ་མི་འདུག་གམ། མིའི་སྤྱི་ཚོགས་ཀྱི་ནང་ལ་གཤིས་ཀ་དེ་འདྲ་ཞིག་འཇགས། མིག་ལྟོས་དེ་འདྲ་ཞིག་འཇགས་པ་དེའི་རྐྱེན་པས་སྤྱི་ཚོགས་ནང་གི་མི་མགོ་གྲུང་པ་དང༌། ནུས་པ་ཆེ་བ་དེ་ཚོ་ག་ལེར་ག་ལེར་སྲིད་དོན་གྱི་ལས་ཀ་བྱེད་མཁན་དུ་ཐོན། སོ་སོ་སྒེར་གྱི་ལྟ་བ་དང༌། སྤྱོད་པའི་ཤུགས་རྐྱེན་གྱིས་རིམ་པས་སྲིད་དོན་གྱི་ངོ་བོ་ཁོ་ཡང་བཙོག་པ་ཆགས། དེ་འདྲ་ཞིག་མི་འདུག་གམ།

འཛམ་བུ་གླིང་སྤྱི་ཡོངས་ཀྱི་གནས་སྟངས་ཁོ་རང་དེ་འདྲ་ཞིག་རེད། ཁ་ནས་ཞི་བདེ་དང༌། དྲང་བདེན་ཞེས་བརྗོད་ཀྱི་ཡོད་ཀྱང་། དོན་དག་ངོ་མའི་ཐོག་ལ་ཐུག་ཡོང་དུས་དངུལ་དང༌། ནུས་པ་རྐྱང་རྐྱང་གི་ཐོག་ནས་ཐག་གཅོད་པ་མ་གཏོགས། དྲང་པོའི་རིན་ཐང་ཕལ་ཆེར་བརྩི་ས་མེད་པ་ཆགས་ཡོང་གི་ཡོད་པ་རེད། ད་དུང་དེ་ག་རང་གི་ཐོག་ལ་འགྲོ་དགོས་ཀྱི་རེད་ལབ་ན་ང་ཚོར་མིག་ཡོད་ཀྱིན་ཡོད་ཀྱིན་གཡང་ལ་མཆོངས་པའི་བཟོ་འདྲ་པོ་རེད། ང་ཚོར་ཏན་ཏན་དཀའ་ངལ་ཡོང་གི་རེད། ང་ཚོ་ཉུང་ཤས་ཤིག་ཆགས་བསྡད་ཡོད། མི་མང་བ་ཚོ་དེ་འདྲའི་ལམ་ཕྱོགས་ལ་འགྲོ་གི་ཡོད་པ་རེད། ཡིན་ན་ཡང༌། ང་ཚོས་གཙོ་བོའི་དམ་བཅའ་བརྟན་པོར་བཟུང་ནས་ང་ཚོར་དཀའ་ངལ་ཡོད་ན་ཡང་འཐབ་རྩོད་བྱེད་དགོས་པ་དང༌། འགལ་རྐྱེན་མང་པོ་ཞིག་འཕྲད་ན་ཡང་ཞུམ་པ་མེད་པའི་ལམ་སྟོན་ཞིག་བྱེད་ཐུབ་ན་བསམ་པ་ངས་རེ་བ་རྒྱག་གི་ཡོད། ང་མི་གཅིག་གི་རེ་བ་བརྒྱབ་པ་དང༌། རྟག་ཏུ་བསམ་བློ་དེ་འདྲ་ཞིག་འཁོར་བསྡད་པ་གཅིག་པུས་འགྲིག་རྒྱུ་གང་ཡང་མི་འདུག དེ་ལ་མང་ཚོགས་ཀྱི་ཤུགས་རྒྱག་དགོས། དེའི་ནང་ཚན་ནས་ཁྱེད་རང་ཚོ་ཆ་ཤས་ཤིག་ཆགས་བསྡད་ཡོད། ན་གཞོན་པ་ཡར་ལོངས་ཡོང་མཁན་ཚོ་ལ་གནས་ལུགས་མ་ལབ་ན་ངའི་ནོར་འཁྲུལ་རེད། ལབ་པ་དེ་མ་བྱས་ན་ཁྱེད་རང་ཚོའི་ནོར་འཁྲུལ་རེད། ངའི་བསམ་བློའི་ནང་ག་རེ་དྲན་པ་དེ་དྲང་པོ་དྲང་གཞག་ལབ། ལབ་པ་དེར་ཁྱེད་རང་ཚོས་ཡིད་ཆེས་མེད་ན་བྱེད་དགོས་པ་གང་ཡང་མེད། ཡིད་ཆེས་ཡོད་པ་དང༌། མོས་པ་འདུག་ན་དེའི་ཐོག་ལ་ད་དུང་བརྟག་དཔྱད་བྱས། དངོས་གནས་བསམ་བློ་གཏིང་རིང་པོ་ཞིག་བཏང་ནས་ང་ཚོ་ཚང་མས་དེར་ཤུགས་བརྒྱབ་སྟེ་རིམ་པས་རིམ་པས་མིའི་སྤྱི་ཚོགས་ནང་ལ་ང་ཚོས་མིག་དཔེ་བཟང་པོ་ཞིག་སྟོན་ཐུབ་པའི་རེ་བ་རྒྱག་གི་ཡོད།

བོད་རང་བཙན་གྱི་གནས་ཚུལ་ཐ་དད་ཡིན། ད་ལྟ་ངས་ཟེར་བ་འདི་ང་རང་ཚོ་འགྲོ་བ་མི་ཞིག་ཡིན་པའི་ཆ་ནས་ཤེས་བྱ་ཡོན་ཏན་ཡོད་པ། ཡ་རབས་ཡོད་པ། སྤྱི་སེམས་ཡོད་པའི་དཔེ་སྟོན་ཡག་པོ་ཞིག་བྱེད་ཐུབ་པ་བྱུང་ན་བསམ་པ་རེད། དཔེར་ན། མའོ་ཙེ་ཏུང་གིས་བསླབ་བྱ་མང་པོ་བརྒྱབ་ཡོད། མ་གཞི་བཙན་པོ་ཡང་ཡོད་རེད་ལ། བསླབ་བྱ་བརྒྱབ་པའི་ཉེར་ལེན་གྱིས་ཏང་དང་མི་མང་གི་དོན་ལ་སྲོག་བློས་གཏོང་མཁན་མང་པོ་ཞིག་ཡོང་གི་ཡོད་པ་རེད། ཁ་ཤས་ནི་བཙན་པོའི་ཤུགས་ཀྱིས་མ་བྱས་རང་བྱས་ཀྱང་ཡོང་གི་ཡོད་པ་རེད། གང་འཚམ་ཞིག་ནས་ལྷག་བསམ་རྣམ་དག་གི་ཐོག་ནས་ངལ་རྩོལ་མི་མང་མ་གཏོགས་བསམ་རྒྱུ་མེད་མཁན། ཏང་གི་དོན་དག་མ་གཏོགས་བསམ་རྒྱུ་མེད་མཁན་ཡང་ཡོང་གི་ཡོད་རེད། དེ་བསླབ་བྱ་བརྒྱབ་ནས་བྱུང་བ་རེད།

མ་གཞི་བསླབ་བྱ་དེ་ཚོའི་གྲས་ཡག་པོ་རེད། ཡིན་ན་ཡང༌། གཞི་རྩའི་དམིགས་ཡུལ་སོ་སོའི་ཏང་གཅིག་པུའི་དོན་ལ་དམིགས་པ་དང༌། ཏང་དེ་ངལ་རྩོལ་མི་མང་གི་དོན་དག་རེད་ལྟ་རེད་དེ། དངོས་སུ་ལག་ལེན་བཀལ་ནས་ཡོང་དུས་འཁྲུག་ཆ་དོད་པོ་ཞིག་ཆགས་ནས་རྩ་བའི་དམ་བཅའ་ལ་གནས་ཡོད་མེད་ཤེས་ཁག་པོ་ཆགས་ཡོང་གི་ཡོད་པ་རེད། ད་ལྟ་ངས་ཟེར་བ་འདི་ང་ཚོ་བོད་ལུང་པའི་དོན་དག་ཤོད་ཀྱི་མེད། སུ་གཅིག་གི་དོན་དག་ཤོད་ཀྱི་མེད། ང་ཚོ་མི་ཡིན་པའི་ཆ་ནས་འགྲོ་བ་མིའི་སྤྱི་ཚོགས་འདིའི་ནང་དུ་ད་ལྟའི་གནས་སྟངས་འདི་ལས་དྲག་ཙམ་ཞིག་ཡོང་བའི་ཆེད་དུ་ང་ཚོས་ཐབས་ཤེས་འབད་རྩོལ་བྱེད་དགོས་ཀྱི་འདུག འདི་ཡོང་བ་ལ་མི་ལ་བྱེད་དགོས་ལབ་པས་ཕན་གྱི་མི་འདུག སོ་སོས་བྱེད་དགོས་ཀྱི་འདུག སོ་སོས་ལམ་སྣེ་འཁྲིད་ཐུབ་པ་བྱུང་ན་དེ་ནས་ག་ལེར་ག་ལེར་མི་ལ་སྐུལ་སློང་བྱེད་ཀྱི་ཡིན་ན་ཕན་ཐོགས་ཡོང་གི་རེད། སོ་སོའི་ངོས་ནས་སྤུས་ཚད་ཅིག་བསྟན་མ་ཐུབ་པར་མི་ལ་ལབ་ན་ཕན་ཐོགས་དེ་ཙམ་མི་འདུག ང་དེ་འདྲ་ཞིག་རྟག་ཏུ་དྲན་གྱི་འདུག

ཅ༽ དབུལ་པོའི་དཀའ་ངལ་དང་། དྲང་བདེན་གྱིས་ཕོངས་པ།

འཛམ་བུ་གླིང་འདིའི་སྒང་ལ་དབུལ་པོ་དང༌། ཕྱུག་པོ། ཤེས་རིག་འདྲ་མི་འདྲ། མི་རིགས་འདྲ་མི་འདྲ། གོམས་གཤིས་འདྲ་མི་འདྲ་གང་འདྲ་ཞིག་ཡོད་རུང་མེད་རུང་ཚང་མ་མི་ཡིན་པ་གཅིག་པ་རེད། བདེ་བ་འདོད་མཁན་ཚང་མ་གཅིག་པ་རེད། སྡུག་བསྔལ་མི་འདོད་མཁན་ཚང་མ་གཅིག་པ་རེད། ད་ལྟའི་འཛམ་བུ་གླིང་སྒང་ལ་རྒྱུ་དང༌། ནུས་པ་རྐྱང་རྐྱང་གིས་ཐག་གཅོད་བྱེད་པའི་གནས་སྟངས་འདི་འདྲ་ཆགས་ནས་ཡོང་དུས་གྱོང་སུ་ལ་ཕོག་གི་འདུག་ཟེར་ན་མི་སྐྱོ་པོ་ཚོ་ལ་ཕོག་གི་འདུག དེ་ནི་དངོས་གནས་དྲང་གནས་ཤིན་ཏུ་ཐབས་སྐྱོ་པོ་རེད།

ཉེ་ཆར་ (India Today) དེ་རིང་གི་རྒྱ་གར་ཞེས་པའི་གསར་ཤོག་ཅིག་ནང་མཐོང་བྱུང༌། དེའི་ནང་ལྡི་ལིའི་གཡས་གཡོན་ལ་ངལ་རྩོལ་རྒྱུག་མཁན་ཞིག་དང༌། རྒྱ་གར་གཞུང་གི་ལས་ཁུངས་ནང་གི་ལས་བྱེད་གཅིག་གིས་དྲི་བ་དྲིས་ལན་ལྟ་བུ་གླེང་བརྗོདེ་རིང་པོ་ཞིག་བྲིས་འདུག སེམས་གཅིག་སྐྱོ་བྱུང༌། ཆག་སྒོ་མ་ཆེ། ལས་བྱེད་པ་དེ་ཨའུ་ཙམ་འདུག ཉིན་རེ་ཉིན་རེ་ངལ་རྩོལ་བྱེད་མཁན་དེའི་ལོ་རྒྱུས་བཤད་ཡོང་དུས་ཁོང་རང་གི་བཟའ་ཟླ་ཞིག་དང༌། ཕྲུ་གུ་བུ་མོ་ཞིག་འདུག དེ་སློབ་སྦྱོང་བྱ་རྒྱུའི་སྐད་ཆ་ཕར་ཚད་རེད། ཕྲུ་གུར་འོ་མ་ཕྲན་བུ་སྤྲོད་དགོས་ཀྱི་ཡོད་ཀྱང་། འོ་མ་ཉོ་དགོས་བྱུང་ན་ཕ་མ་གཉིས་ལྟོགས་པར་སྡོད་རྒྱུ་འཁེལ་འདུག ཕྲུ་གུ་ལ་ཕ་མ་གཉིས་ནས་བག་ལེབ་ཕྲན་བུ་རེ་དང༌། ཇ་ཇ་ཐང་ཕ་མ་གཉིས་དང་འདྲ་འདྲ་བྱས་ནས་སྤྲོད་རྒྱུ་མ་གཏོགས་ཕྲུ་གུར་འོ་མ་སྤྲོད་རྒྱུ་མི་འདུག སློབ་གྲྭ་འགྲིམས་པའི་སྐོར་འདྲི་དུས། སློབ་གྲྭར་གཏོང་རྩིས་གང་ཡང་མེད། སོ་སོ་ཡང་སློབ་གྲྭ་འགྲིམས་མ་མྱོང༌། ཡི་གེ་གང་ཡང་ཤེས་ཀྱི་མེད། ངལ་རྩོལ་རྒྱུགས་ཏེ་བསྡད་པ་ཡིན། ཕྲུ་གུ་ཡང་དེ་ལྟར་འགྲོ་རྒྱུ་མ་གཏོགས་གང་ཡང་མི་འདུག་ཅེས་བཤད་འདུག སེམས་ཤིག་སྐྱོ་བྱུང༌། ཆག་སྒོ་དེ་འདྲའི་ཐབས་སྐྱོ་པོའི་རིགས་འདུག

ཕར་ཙམ་དེར་དབང་ཡོད་པ་དང༌། ནུས་པ་ཡོད་པ་ཚོས་ཁ་ནས་འདྲ་ཆགས་པོ་ཤོད་ཀྱི་ཡོད་ཀྱང་། དོན་དག་ངོ་མའི་ཐོག་ལ་རང་དོན་ཁོག་བཅུག་ཁོ་ནའི་ངང་ལ་ཕྱིན། དམིགས་ཡུལ་བཟང་པོ་དང༌། འཆར་གཞི་བཟང་པོ་ཞིག་ཡོད་ཀྱང་། དཔེར་ན། ཀོང་རེ་སི་ནང་ལ་ཆ་བཞག་ན་རང་དབང་གི་ཐབས་ལམ་ལ་བརྟེན་ནས་སྤྱི་ཚོགས་རིང་ལུགས་ལ་འགྲོ་གི་ཡིན་ཟེར་གྱི་ཡོད་པ་རེད། དངོས་གནས་དྲང་གནས་ཡག་པོ་རེད། འོན་ཀྱང་ལག་ལེན་ངོ་མའི་ཐོག་ལ་ག་རེ་བྱས་ཀྱང་ཆ་མ་སྙོམས་པའི་ཐབས་སྐྱོ་པོ་ཞིག་ཆགས། འཛམ་གླིང་ནང་ཨ་མི་རི་ཀའི་ལུང་པར་ཆ་བཞག་ན། ཡར་རྒྱས་དཔེ་འདྲ་པོ་ཞིག་ཡོད་པ་རེད། སྨན་ཁང་དེ་འདྲ་ཞིག་ཡོད་པ་རེད། (Insurance) ཨིན་ཤོར་རན་སི་ཟེར་བའི་སྲུང་སྐྱོབ་འགན་ལེན་གྱི་འགྲོ་ལུགས་རྣམ་མང་ཞིག་ཡོད་ཀྱང་། མི་སྐྱོ་པོ་ཁ་ཤས་སྨན་ཁང་ནང་མ་ཚུད་པ་དང༌། ལྟོགས་ཤི་ཐེབས་པ་དང༌། སྐོམ་ཤི་ཐེབས་ཀྱི་ཡོད་པ་ངའི་ངོ་ཤེས་པ་དེ་འདྲས་མིག་མཐོང་ལག་ཟིན་བྱུང་འདུག དཔེ་མི་སྲིད་པའི་ཐབས་སྐྱོ་པོ་མ་རེད་དམ།

ཉེ་ཆར་ནིའུ་ཡོག་གློད་སྐུད་ཀ་བ་གཅིག་ལ་སྐྱོན་ཤོར་ཏེ་གྲོང་ཁྱེར་གང་འཚམ་ལ་ཆུ་ཚོད་ ༢༤ རིང་ནག་ཁུང་ཆགས་ཏེ་སྡོདེ་རིང་ལ་རྐུན་མ་ག་ཚོད་བྱུང་འདུག རྙོག་དྲ་ཆེན་པོ་བྱུང་ཡོད། དེ་ཚོའི་གྲས་དེ་མི་མི་རེ་ངོ་རེའི་བསམ་བློའི་ནང་རང་བཞིན་ཡ་རབས་ཀྱི་བསམ་བློ་དང༌། སོ་སོ་སོ་སོ་དྲན་ཤེས་བག་ཡོད་བསྟེན་པའི་བསམ་བློ་དེ་མེད་པའི་སྐྱོན་མ་རེད་དམ། ལག་ཏུ་རྒྱུག་པ་འཁྱེར་བའི་སྐོར་བྱ་བ་ཞིག་ཡོད་ན་ཁྲིམས་ཡོད་པ་དང༌། དེ་མེད་ན་ཁྲིམས་མེད་པ་ཆགས་ན་འཛམ་བུ་གླིང་འདིའི་སྒང་ལ་རེ་བ་མེད་པ་ཆགས་པ་རེད། མི་རང་རང་སོ་སོའི་བསམ་བློའི་ནང་ནས་ཡ་རབས་ཟེར་བ་ཞིག་དང༌། བསམ་བློའི་ནང་ནས་སོ་སོ་རིགས་བརྩི་རྒྱུ་ཡོད་པ་ཞིག་ཡིན་ན་མདུན་ན་སྐོར་བྱ་བ་ཡོད་རུང་མེད་རུང་རྐུན་མ་རྐུ་གི་མ་རེད། དེ་མེད་ན་ངོ་ལྐོག་གང་འདྲ་ཞིག་བྱས་ཏེ་བྱུང་ན་ཡང་གོ་སྐབས་བྱུང་བ་དང་མ་རབས་བྱས་ཏེ་འཛམ་བུ་གླིང་འདིའི་སྒང་ལ་རེ་བ་མེད་པ་ཆགས་ཀྱི་རེད།

གཅིག་བྱས་ན་མ་རན་པའི་བཟོ་འདྲ་ཞིག་ཡོད་འགྲོ། ང་དེ་འདྲ་བསམ་བློ་འཁོར་ཡོང་གི་འདུག ངས་མི་མང་པོར་ཤོད་ཀྱི་ཡོད། མི་མང་པོས་དོ་སྣང་བྱས་ཏེ་སེམས་འཁུར་ལེན་མཁན་ཡང་མང་པོ་ཡོང་གི་འདུག ཡོང་གི་འདུག་སྟེ་ད་ལྟའི་ཆར་རི་ལུག་པ་ཐག་པས་མི་འདུམ་པའི་བཟོ་འདྲ་ཞིག་རེད། ལམ་སེང་བྱེད་ཐབས་མེད་པ་ཞིག་དང༌། བྱེད་རྒྱུ་ཁག་པོ་རེད། འཇི་མི་ཀ་ཊར་གྱིས་འགྲོ་བ་མིའི་ཐོབ་ཐང་གི་སྐོར་གསུངས་པ་དེ་དངོས་གནས་དྲང་བདེན་དང༌། མིའི་ཐོབ་ཐང་གི་ཐོག་ནས་ཤུགས་བརྒྱབ་ཡོང་གི་ཡོད་པ་རེད། དེ་རྟགས་མཚན་བཟང་པོ་ཞིག་རེད། ཁ་སེང་ཐོག་མར་ཁོང་གིས་འགྲོ་བ་མིའི་ཀུན་སྤྱོད་ཐོབ་ཐང་གི་ཐོག་ལ་གསུང་བཤད་ཧ་ཅང་ཡག་པོ་གནང་འདུག དངོས་གནས་ཡིན་མདོག་པོ་མཐོང་བྱུང༌། དེ་འདྲ་བྱུང་ན་ཡག་པོ་རེད་བསམ་པ་ང་ཡང་དྲན་བྱུང༌།

ཆ༽ ཕྱི་འབྲེལ་སྲིད་བྱུས་དང་། ཡ་རབས་ཀྱི་སྐད་ཆ།

ང་ཚོ་བོད་པའི་ཕྲུ་གུའི་ནང་ནས་དེར་དོ་སྣང་དང་རེ་བ་ཆེན་པོ་བརྒྱབ་སྟེ་ཨ་རིའི་སྲིད་འཛིན་ལ་ཡི་གེ་འབུལ་མཁན་གང་འཚམ་བྱུང་འདུག ཁྱེད་རང་ཚོ་འདི་ཁུལ་ནས་ཡི་གེ་གཏོང་མཁན་བྱུང་ཡོད་དམ་མེད། ལྡི་ལིའི་ཕྲུ་གུ་འགའ་ཤས་ཀྱིས་བཏང་འདུག དེ་བཞིན་དུ་སུད་སི་ཁུལ་སོགས་སུ་ཡོད་པའི་བོད་ཕྲུག་ཁ་ཤས་ནས་ཀྱང་སྲིད་འཛིན་ལ་ཡི་གེ་ཕུལ་ཏེ། ང་ཚོ་བོད་ལུང་པའི་ནང་ལ་འགྲོ་བ་མིའི་ཀུན་སྤྱོད་ཐོབ་ཐང་བྲལ་ཏེ་གནས་ཚུལ་དཀའ་ངལ་དེ་དང་དེ་འདྲ་འདུག དེ་ཚོའི་སྐོར་ལ་ཁྱེད་རང་གིས་དགོངས་བཞེས་གནང་རོགས་ཞེས་གནས་ཚུལ་འབུལ་མཁན་ཁ་ཤས་བྱུང་འདུག ངོ་བཤུས་ཁ་ཤས་མཐོང་བྱུང༌།

ཟླ་བ་ཁ་ཤས་ཕྱིན་པའི་སྐབས་ཁོང་གི་འགྲོ་བ་མིའི་ཐོབ་ཐང་ཟེར་བ་དེ་ཨུ་རུ་སུར་ཀྱག་ཀྱག་བྱེད་པའི་དོན་དུ་མིན་ནམ་སྙམ་པ་དང༌། ཨ་རིས་རྒྱ་ནག་དང་འགྲིག་པོ་བྱ་རྒྱུའི་རྩ་དོན་གྱི་འོག་ལ་རྒྱ་མིའི་འོག་ཏུ་ཚུད་པའི་མི་ཚོར་འགྲོ་བ་མིའི་ཐོབ་ཐང་གིས་ཁྱབ་ཀྱི་མེད་པ་མིན་ནམ་སྙམ་པའི་ཐེ་ཚོམ་འདུག གང་ལྟར་ག་རེ་ཡིན་རུང་མིན་རུང་གཞི་རྩ་དེ་འདྲ་ཞིག་གསུང་གི་ཡོད་པ་དེ་རླབས་ཆེན་རེད། དེ་སྐོར་གསར་ཤོག་གལ་ཆེ་བ་ཁག་ཁ་ཤས་ནང༌། འཛམ་བུ་གླིང་གི་ཕྱི་འབྲེལ་དང༌། སྲིད་དོན་གྱི་ལས་དོན་ནང་ལ་ཡ་རབས་ཀྱི་སྐད་ཆ་ཤོད་རྒྱུ་བསྡད་ཡོད་མ་རེད། ལས་དོན་ལས་དོན་རེད། ཡ་རབས་ཡ་རབས་རེད། དེ་གཉིས་གནས་ཚུལ་ཐ་དད་རེད་ཅེས་དང༌། ཕྱི་འབྲེལ་སྲིད་བྱུས་ཀྱི་ལས་ཀའི་ནང་ལ་ཡ་རབས་སྤྱོད་བཟང་གི་སྐད་ཆ་བསྲེས་དགོས་བྱུང་ན་ཁག་པོ་རེད་ཅེས་པ་ལྟ་བུ་གླེང་བརྗོད་འགའ་ཤས་ཐོན་སོང༌། ཡིན་ན་ཡང༌། སྲིད་འཛིན་གྱིས་མུ་མཐུད་ནས་ཤུགས་རྒྱག་གི་ཡོད་པའི་བཟོ་འདྲ་ཞིག་འདུག དེ་དངོས་གནས་རང་མཐའ་འཁྱོངས་པ་དང༌། ཞལ་ཞེ་གཉིས་མེད་ཅིག་བྱུང་རོགས་བྱས་ན་དངོས་འབྲེལ་མཚན་མ་བཟང་པོ་ཞིག་རེད།

ད་ལྟ་ཕན་ལ་བཙོག་པ་ཆགས་ཏེ་དྲང་བདེན་གྱི་སྐད་ཆ་ཤོད་ས་མེད་པ་འདི་ག་རེའི་སྒོ་ནས་ཆགས་པ་རེད་ཅེས་ལབ་ན། མིའི་བྱེད་སྟངས་ཀྱི་ཐོག་ནས་ཆགས་པ་ཡིན་དུས་ད་ཆ་དེ་སྒྱུར་བཅོས་ཀྱང་མིའི་བྱེད་སྟངས་ཀྱི་ཆ་ནས་གཏོང་ཐུབ་ཀྱི་རེད། ཐོག་མར་འགོ་འཛུགས་དུས་གྲོགས་མེད་གཅིག་པུ་ལྟ་བུའི་དཀའ་ངལ་ཡོང་སྲིད་ཀྱི་རེད། ཡིན་ན་ཡང༌། འགྲོ་བ་མིའི་རིགས་ཐམས་ཅད་ཀྱི་ཁེ་ཕན་ལ་བསམས་ནས་ཟླ་བ་སྦྲེལ། ལོ་སྦྲེལ། ལོ་གཅིག་གཉིས་མི་དགོས། མི་ཐོག་ནས་མི་ཐོག་སྦྲེལ་ཏེ་ཤུགས་བརྒྱབ། འབད་རྩོལ་བྱས། ལྟ་སྤྱོད་བཟང་པོའི་དམིགས་ཡུལ་ཞིག་འཁྱེར་ནས་འགྲོ་གི་ཡིན་ན་འགྲུབ་ཚོད་ཅིག་འགྲུབ་ཀྱི་རེད་བསམ་པ་དྲན་གྱི་འདུག དེ་འདྲ་ཡིན་དུས་ངའི་བསམ་ཚུལ་ཡོད་པ་འདི་སྤྱིར་བཏང་ཕྲུ་གུ་ཚོ་ག་དུས་འཕྲད་ཀྱང་ཤོད་ཀྱི་ཡོད་ལ། དེ་རིང་ཁྱེད་རང་ཚོ་དང་འཕྲད་རྒྱུའི་གོ་སྐབས་ཤིག་བྱུང་བ་འདིར་བཤད་པ་རེད། དེ་ངེས་པར་དུ་ཁྱེད་རང་ཚོའི་སེམས་ལ་ངེས་པ་བྱས། མི་ཡག་པོ་ཞིག་བྱེད་དགོས། དེ་ངའི་རེ་འདུན་ཡིན། རྟག་ཏུ་ཡ་རབས་བྱེད་དགོས། ཞོགས་པ་མིག་ཁ་ཕྱེ་མ་ཐག་ཡ་རབས་ཟེར་བའི་ཚིག་གཉིས་པ་དེ་དྲན་པ་བྱས། དེའི་ཉིན་མོ་དེའི་རིང་ལ་ག་ཚོད་ཡོང་ཡོང་གིས་སོ་སོ་དྲང་པོ་དྲང་གཞག་དང༌། ཡ་རབས་བྱེད་དགོས། ཁ་འདོན་བྱེད་རྒྱུ་གཞན་དག་མ་བྱུང་བ་ཡིན་ན་ཡང་ཆོས་ངོ་མ་དེ་རེད། ང་རང་ཚོ་བོད་པ་རྒན་པའི་ནང་ལ་ཁ་ནས་ཆོས་བྱེད་ཀྱི་ཡོད་ཅེས་ཁ་འདོན་བྱེད་མཁན་མང་པོ་ཡོད་པ་ལ། ལག་ལེན་ངོ་མའི་ཐོག་ལ་ཁྲམ་དང༌། གཡོ་སྒྱུས་མི་ཚེ་སྐྱེལ་མཁན་ཡོང་གི་ཡོད་པ་རེད། དེ་ཚོ་ཆོས་ལ་དམའ་འབེབས་བྱེད་མཁན་འདྲ་ཞིག་འདུག རྒྱ་མིས་ཇག་པ་སེར་པོ་དང༌། རྐུན་མ་དམར་པོ་ཞེས་རྟག་ཏུ་ལབ་ཀྱི་ཡོད་པ་དེ་ཡང་དངོས་གནས་ཡིན་པའི་བཟོ་འདྲ་ཞིག་འདུག ཆོས་བཤུ་གཞོག་གཏོང་རྒྱུའི་ལག་ཆ་རེད་ཅེས་ཟེར་ཡང་ཟེར་གྱི་ཡོད་པ་རེད་ལ། ཡིན་པའི་བཟོ་འདྲ་ཞིག་ཆགས་པ་རེད། ཆོས་སྡུག་དྲགས་ནས་བཤུ་གཞོག་གཏོང་བ་མ་རེད་དེ། བྱེད་མཁན་སྡུག་དྲགས་ཙང་དེ་འདྲ་ཆགས་པ་རེད། དེ་འདྲ་ཡིན་དུས་ཆོས་ལ་སོ་སོའི་ཡིད་ཆེས་དང༌། ཁ་འདོན་དགེ་སྦྱོར་གཞན་དག་ཅིག་བྱ་རྒྱུ་ཡོད་རུང་མེད་རུང་ཡ་རབས་བྱས། མི་ཚེ་དེ་བཟང་པོ་ཞིག་སྐྱེལ་གྱི་ཡིན་བསམ་པའི་དམ་བཅའ་བཞག་སྟེ་ཉིན་རེ་ཉིན་རེའི་མི་ཚེ་ཡག་པོ་ཞིག་སྐྱེལ་གྱི་ཡིན་ན་དོན་དམ་པའི་ཆོས་དེ་རེད། སྐྱེ་བ་ཕྱི་མ་ཁས་བླངས་རུང་མ་བླངས་རུང་དེས་ཕན་ཚོད་ཅིག་ཕན་འགྲོ་གི་རེད། དེ་ཁྱེད་རང་ཚོ་སེམས་ལ་བཅངས། དེ་དོན་ཚན་གཅིག་བྱས།

ཇ༽ བོད་དོན་གྱི་དཀའ་ངལ་དང་། འོས་འཚམ་གྱི་ཐབས་བྱུས།

དོན་ཚན་གཅིག་ལ། ང་རང་ཚོ་བོད་པ་ཡིན་པའི་ཆ་ནས་ཡང་སྒོས་སུ་བོད་མི་རིགས་ཀྱི་ལ་ཞེན་དང་ཤ་ཚ་མ་བརླག་པ་བྱེད་དགོས། དེ་ལ་བསམ་བློ་གཏོང་དགོས། དེང་སང་ང་རང་ཚོའི་མི་རིགས་ཧ་ཅང་གི་དཀའ་ངལ་ནང་ལྷུང་བསྡད་ཡོད་པ་དང༌། དུས་སྐབས་གཉན་འཕྲང་ཆེན་པོར་གྱར་བསྡད་ཡོད། སྤྱི་པའི་དོན་དག་ཛ་དྲག་ཆེན་པོ་ཞིག་ལ་སླེབས་ཡོད་པ་ཡིན་དུས་ཚང་མས་ནུས་པ་བཏོན་པ་དང༌། ཚང་མས་སེམས་ཤུགས་མ་ཉམས་པ་ཞིག་བྱེད་དགོས་ཀྱི་འདུག སེམས་ཤུགས་མ་ཉམས་པར་འབད་རྩོལ་བྱས་ན་དེ་རྩིས་ཀྱིས་རིམ་པས་རིམ་པས་གྲུབ་འབྲས་ཐོན་ཐུབ་ཀྱི་རེད། སེམས་ཤུགས་ཆག་སྟེ་སྒྱིད་ལུག་ན་ཉེན་ཁ་ཆེན་པོ་རེད། དེ་འདྲ་ཡིན་དུས་ད་ལྟ་ཕན་ལ་སེམས་ཤུགས་ཡག་ཐག་ཆོད་རེད། ད་དུང་ཡིན་ཀྱང་བོད་སྤྱི་པའི་དོན་དག་མ་བརྗེད་པར་ཚང་མའི་སེམས་ལ་བཅངས་ཏེ་སེམས་འཁུར་ཡག་པོ་ལེན་དགོས་ཀྱི་འདུག ང་ཚོ་སྤྱི་པའི་དོན་དག་སྒྲུབ་རྒྱུ་དེ་ཡང༌། ང་རང་ཚོར་རན་པ་དང༌། དངོས་ཡོད་གནས་ཚུལ་དང་འཚམས་པ་ཞིག་ང་ཚོས་ཐབས་ཤེས་བྱེད་དགོས་པ་མ་གཏོགས། ཐབས་ཤེས་བྱེད་སྟངས་ཟང་ངེ་ཟིང་ངེ་དང༌། དྲིལ་བསྒྲགས་སྐམ་པོ་ཞིག་ཡོང་བ་དེ་ཙམ་གྱིས་ང་ཚོའི་དམིགས་ཡུལ་འགྲུབ་ཐུབ་ཀྱི་མ་རེད།

བར་ལམ་གཞོན་སྐྱེས་འགས་པ་ལེ་སི་ཊན་ཁོ་ཚོའི་བྱེད་སྟངས་ལྟར་བྱས་ན་དྲིལ་བསྒྲགས་ཡོང་གི་རེད་ཅེས་བསམ་ཚུལ་དེ་འདྲ་ཡོང་གི་འདུག་སྟེ། དེ་འུ་ཐུག་པའི་བསམ་ཚུལ་ལྟ་བུ་རེད། དྲིལ་བསྒྲགས་ལའང་དྲིལ་བསྒྲགས་རེད། བཟང་པོའི་དྲིལ་བསྒྲགས་དགོས་ཀྱི་རེད་མ་གཏོགས། ཤ་ཚ་བརླག་གཞིའི་དྲིལ་བསྒྲགས་བྱས་པས་ཕན་གྱི་མ་རེད། ང་ཚོས་མི་བསད་པ་ཡིན་ན་དྲིལ་བསྒྲགས་ཡོང་མདོག་ཁ་པོ་རེད། ཡིན་ན་ཡང་དེས་བོད་པར་ཕན་ཐོགས་ཀྱི་མ་རེད། དྲིལ་བསྒྲགས་བྱས་པའི་དགོས་དོན་དེ་ང་རང་ཚོའི་བདེན་པའི་གནས་ཚུལ་དེ་མིས་ཤེས་པ་དང་ཆབས་ཅིག་བདེན་པའི་དོན་དག་ལ་ཤ་ཚ་སླེབས་ཐུབ་པ་ཞིག་བཟོ་དགོས་པ་མ་གཏོགས། མི་དེ་ཚོ་མ་རབས་དང༌། ཁྲིམས་མེད་རེད་ཅེས་ང་ཚོར་ཁོང་ཁྲོ་སྐྱེ་དགོས་རྒྱུ་ཅིག་བཟོས་ན་ཡག་པོ་མ་རེད།

ཉ༽ བོད་དོན་དྲིལ་བསྒྲགས་དང་། དྲག་པོའི་ཐབས་ལམ།

གཉིས་ནས་དངོས་ཡོད་ཀྱི་དུས་ལ་བབས་སོང་ན། དེའི་ཉིན་མོ་དེ་གནས་ཚུལ་ཁག་ཁག་རེད། ང་རང་ཚོ་ཐེག་པ་ཆེན་པོའི་ཆོས་ཀྱི་ནང་ནས་འགྲེལ་བཤད་རྒྱག་རྒྱུ་ཞིག་ཡོད་པ་རེད། སྤྱིར་བཏང་ནང་པ་སངས་རྒྱས་ཀྱི་ཆོས་འཚེ་བ་མེད་པའི་ཆོས་ཡིན་ན་ཡང༌། འཚེ་བ་མེད་པའི་དོན་དེ་རྒྱ་ཆེན་པོ་ཡིན། མཐར་ཐུག་པའི་གོ་དོན་དེ་གཅིག་ཏུ་གཞན་ལ་ཕན་པ་ཞིག་དགོས་པ་ཡིན། ཕན་པའི་ཐབས་ཤེས་དེ་འཇམ་པོའི་སྦྱོར་བ་ལ་བརྟེན་ནས་བྱེད་ཐུབ་ན་རབ་རེད། འཇམ་པོའི་སྦྱོར་བའི་སྒོ་ནས་ཕན་ཐོགས་བྱེད་མ་ཐུབ་ན་རྩུབ་པོའི་སྦྱོར་བའི་སྒོ་ནས་གཞན་ཕན་སྒྲུབ་དགོས་པའི་རིགས་ཤིག་ཆགས་ཀྱི་ཡོད་པ་རེད། དེ་ནི་ཐབས་ལམ་རེད་མ་གཏོགས་འབྲས་བུ་མ་རེད། ཤེས་སོང་ངམ། ཀུན་སློང་རྣམ་དག་ཅིག་དང༌། འབྲས་བུ་བཟང་པོ་ཞིག་ཡོད་ན་འཕྲལ་སེལ་འཚེ་བའི་ཐབས་ལམ་ལ་བརྟེན་ནས་འགྲོ་དགོས་པ་དེ་ནང་པ་སངས་རྒྱས་ཀྱི་ཆོས་ཀྱི་ཐོག་ནས་འགྲེལ་བཤད་ཆ་ཚང་ཡོད་པ་རེད། ཡིན་ན་ཡང༌། དུས་སུ་བབས་པ་ཞིག་དང༌། དོན་ལ་ཕན་པ་ཞིག་ངེས་པར་དུ་ཡོད་དགོས།

འགའ་ཤས་ཀྱི་བསམ་ཚུལ་ལ་ང་ཚོ་དྲག་པོའི་ཐོག་ནས་ཤུགས་རྒྱག་དགོས་ཀྱི་འདུག བོད་ནང་ལ་འཁྲུག་པ་རྒྱག་དགོས་ཀྱི་འདུག་ཅེས་པའི་བསམ་ཚུལ་ཡང་ཡོང་གི་ཡོད་པ་རེད། ང་ཚོ་བོད་པ་ཙམ་མ་ཟད། ངོ་ཤེས་པ་མི་གཞན་དག་དེ་འདྲ་ཡང་ཁ་ཤས་ཡོང་གི་འདུག རེད་ལྟ་རེད། འཁྲུག་པ་རྒྱག་པ་ལ་ཆ་བཞག་ན། ༡༩༥༥ ལོ་མཇུག་ནས་ ༡༩༦༣ བར་བརྒྱབ་པ་རེད། དེ་ཡང་རེ་ཟུང་ལྐོག་གསོད་ལྟ་བུ་མིན་པར་དངོས་གནས་དྲང་གནས་བོད་མི་སྡེ་ཤོག་སྡེ་ཤོག་སྦྲེལ་ནས་རྒྱ་མིའི་དམག་མི་སྟོང་ཕྲག་ཁྲི་ཕྲག་ལ་འཛིངས་རེས་བཏང་ཡོད། གསོད་རེས་བཏང་ཡོད། ༡༩༥༥ ལོ་མཇུག་ལི་ཐང་ལ་ཐོག་མར་ཟང་ཟིང་བྱུང་བ་ནས་ ༡༩༦༣ ལྕགས་ར་དཔལ་འབར་ལ་མཇུག་མ་བསྡུས་བར་ལོ་དེ་ཙམ་གྱི་རིང་ལ་ཡུལ་སྡེ་ཡུལ་སྡེ་ལེབ་སྟོང་རྩ་མེད་ཤུལ་མེད་དུ་ཕྱིན་པ་ལས། རྒྱ་མི་མཐར་སྐྲོད་གཏོང་ཐུབ་མེད།

ད་ལྟའི་གནས་སྐབས་སུ་ཡང་དངོས་ཡོད་གནས་ཚུལ་ཐོག་ཆ་རྐྱེན་མང་པོ་ཞིག་སྨིན་ཏེ་དུས་ལ་བབས་པ་ཞིག་ཡིན་ན་མ་གཏོགས་འཁྲུག་པ་བརྒྱབ་པ་ཙམ་གྱིས་ཕན་ཐོགས་ཀྱི་མ་རེད། ང་ཚོ་བོད་པ་མི་གཅིག་ཤི་ན་ཡང་རྫོགས་པ་རེད། རྒྱ་མིའི་ངོས་ནས་འབུམ་ཕྲག་ཤི་ན་ཡང་རྫོགས་རྒྱུ་གང་ཡང་ཡོད་པ་མ་རེད། དེར་བརྟེན་མའོ་ཙེ་ཏུང་གིས། ང་ཚོའི་མི་ཕྱེད་ཀ་རྫོགས་མདོག་ཁ་པོ་རེད་དེ། ཕྱེད་ཀ་ལྷག་གི་རེད་གསུངས་པ་རེད། ཕྲན་བུ་མའོ་ཙེ་ཏུང་གིས་འུབ་ཤོབ་ཡིན་ལས་ཆེ། རྩ་བའི་མི་འབོར་ནས་བསམ་ན་གཅིག་བྱས་ན་ཡིན་པ་ལྟ་བུ་ཞིག་ཆགས་ཀྱི་ཡོད། རྒྱ་མི་དེ་འདྲ་རེད། ང་ཚོ་ཧ་ཅང་ཁག་པོ་རེད། ད་ལྟའི་གནས་སྐབས་འདིར་ཟང་ངེ་ཟིང་ངེ་བྱེད་པའི་དུས་ཚོད་ལ་ཕལ་ཆེར་མ་སླེབས་པའི་བཟོ་འདྲ་ཞིག་རེད། ང་ཚོ་ཕར་བཞག་ནས་རྒྱལ་ཁབ་ཆེན་པོ་ཚོ་ཡིན་ཀྱང་ད་ལྟའི་དུས་ཚོད་འདིར་ཧ་ཅང་གི་འཇམ་པོ་དང་མཁས་པོ་བྱེད་པའི་དུས་ཚོད་ཅིག་རེད། དུས་ཚོད་མ་སྨིན་བཞིན་དུ་དཀྲོག་རྐྱེན་བསླངས་ན་རང་ཤི་བརྒྱབ་པ་ལྟ་བུ་ཡོང་གི་རེད།

དེ་འདྲ་ཡིན་དུས་རྩ་དོན་ཐོག་སེམས་ཤུགས་མ་ཆག་པ་བྱས། དངོས་སུ་ལག་ལེན་འགེལ་སྐབས་དུས་ཚོད་རན་མིན་ཏན་ཏན་བལྟས་ཏེ་འགྲོ་དགོས། སེམས་ཤུགས་འཁྱེར་ནས་ཉིན་རེ་ཉིན་རེའི་བྱེད་སྒོ་ག་རེ་འདུག་ཅེས་ལབ་ན། སོ་སོའི་སྐབས་སུ་བབ་པའི་ལས་འགན་ག་རེ་ཡོད་པ་དེ་ཚགས་སུ་ཚུད་པ་ཞིག་སྒྲུབ་སྟེ་བོད་པའི་མི་གཅིག་རེད་ཅེས་པའི་མིང་ཐོན་པའི་བྱས་རྗེས་འཇོག་ཐུབ་པ་བྱེད་དགོས། དེ་བྱེད་དགོས་པ་ཞིག་དང༌། བྱེད་ཐུབ་པ་ཞིག་རེད།

ཏ༽ བོད་ཕྲུག་གི་ལས་འགན་དང་། ཤེས་ཡོན་ཀུན་སྤྱོད།

ཡང་སློབ་སྦྱོང་བྱེད་མཁན་ཞིག་ཡིན་ན་སློབ་སྦྱོང་བྱེད་པའི་རིང་ལ་སོ་སོའི་འཛིན་གྲྭ་དེའི་ནང་ནས་རྟག་ཏུ་སློབ་སྦྱོང་དྲག་པའི་གྲས་སུ་སླེབས་ཐུབ་པ་དང༌། སྤྱོད་ལམ་ལེགས་པའི་གྲས་སུ་སླེབས་ཐུབ་པ། རྒྱ་གར་བ་དང༌། མི་རིགས་གཞན་དག་གི་ཕྲུ་གུ་མང་པོའི་ནང་ནས་བོད་པའི་ཕྲུ་གུ་ཚོ་སློབ་སྦྱོང་དང་སྤྱོད་ལམ་གཉིས་ཀའི་ཐོག་ནས་ཨང་ཀི་དང་པོའི་གྲས་སུ་སླེབས་ཐུབ་པ། ཡང་སློབ་སྦྱོང་གི་ཐོག་ནས་ཨང་ཀི་དང་པོའི་གྲས་སུ་གལ་སྲིད་མ་སླེབས་ཀྱང༌། སྤྱོད་ལམ་གྱི་ཐོག་ནས་ཨང་ཀི་དང་པོའི་གྲས་སུ་ངེས་པར་དུ་སླེབས་ཐུབ་པ་ཞིག་བྱུང་ན་ཁ་ཡོད་ལག་ཡོད་བོད་མི་རིགས་སྤྱིའི་མཚན་ལར་ཕན་པ་དང༌། བོད་རང་བཙན་གྱི་དོན་དུ་ཕན་ཐུབ་ཀྱི་རེད། དེ་སློབ་ཕྲུག་ཚོའི་ལས་འགན་རེད།

ཁ་ནས་རྒྱག་ཚད་བཤད། སོ་སོའི་གཤིས་ཀ་ངན་ཐག་ཆོད་དང་། སྤྱོད་པ་ཉེས་ཐག་ཆོད། སློབ་སྦྱོང་སྐྱོ་ཐག་ཆོད་མཁན་ཞིག་བྱས་ཏེ་བསྡད་པ་ཡིན་ན། དེ་ལ་སྙིང་པོ་གང་ཡང་མི་འདུག འགའ་ཤས་དེ་འདྲ་ཡོང་གི་འདུག ཁ་ནས་མང་པོ་ཤོད་རྒྱུ་ཡོད་མཁན། ལས་འགན་གཅིག་སྤྲད་ཡོང་དུས་འཁྱེར་མ་ཐུབ་མཁན་དེ་སྡུག་ཤོས་རེད། ཐེག་པ་ཆེན་པོའི་ཆོས་ཀྱི་ནང་ནས་དོན་སྤྱོད་པ། དོན་མཐུན་པ་ཞེས་བཤད་ཡོད། མི་ལ་ལབ་རྒྱུའི་གོང་ལ་སོ་སོས་སྔོན་ལ་བྱས་ཏེ་དེ་ནས་མི་ལ་ལབ་དགོས་ཀྱི་རེད། སོ་སོས་ལག་ལེན་གྱི་ཐོག་ནས་ཡག་པོ་བྱེད་མི་ཐུབ་པར་ཁ་ནས་བཤད་སྡོད་པ་དེ་རྣ་བར་མི་འགྲོ་བ་ཞིག་རེད།

ད་ལྟ་རང་རང་སོ་སོས་ཁ་ཡོད་ལག་ཡོད་ཀྱི་ག་རེ་བྱེད་ཐུབ་ཀྱི་འདུག ག་རེ་བྱེད་དགོས་ཀྱི་འདུག་ཅེས་ལབ་ན། ཉིན་རེ་ཉིན་རེའི་འཚོ་བ་བསྐྱལ་ནས་ཕྱིན་པའི་སྐབས་ལ་སོ་སོའི་སྐབས་སུ་བབ་པའི་ལས་འགན་དེ་ཚགས་ཚུད་པ་ཡག་པོ་བསྒྲུབས་ན། དེ་ཚོའི་ནུས་པ་བསགས་ནས་བོད་སྤྱི་པའི་མཚན་དོན་ལ་ཕན་གྱི་རེད། ད་ལྟའི་ཆར་རྒྱ་གར་བའམ། ཕྱི་རྒྱལ་མི་སུ་ཡིན་རུང་བོད་ཀྱི་གནས་ཚུལ་མ་ཤེས་ན་དེ་ག་རེད། བོད་པའི་གནས་ཚུལ་ངོ་མ་དེ་ཤེས་ཡོང་དུས་རང་བཞིན་གྱིས་བོད་པར་ཤ་ཚ་དང༌། དགའ་པོ་བྱེད་ཀྱི་འདུག རྒྱ་གར་ནི་དེ་སྔ་ནས་བོད་དང་འབྲེལ་བ་ཆེན་པོ་ཡོད་པའི་བཟོ་འདྲ་ཞིག་རེད། ཤ་ཚ་དེ་ཤུགས་ཆེ་ཙམ་ཡོང་བ་དང༌། ང་ཚོར་མཐོང་ཆེ་ཙམ་ཡོང་བ་བྱ་རྒྱུ་དེ་ང་ཚོའི་ལས་འགན་རེད། སེམས་ཤུགས་མ་ཆག་པའི་ཐོག་ནས་སོ་སོའི་ངོ་གདོང་ལ་སྐབས་སུ་བབ་པའི་ལས་འགན་སྒྲུབ་རྒྱུ་ག་རེ་ཡོད་པ་དེ་ཚགས་སུ་ཚུད་པ་བྱ་རྒྱུ་དེ་གལ་ཆེན་པོ་འདུག དེ་ཁྱེད་རང་ཚོའི་སེམས་ལ་ངེས་པ་བྱེད་དགོས།

ཐ༽ སྒྲིག་འཛུགས་ཀྱི་ནུས་པ་དང་། ཡིད་ཆེས་ཆ་འཇོག

དེ་ནས་ད་ལྟའི་དུས་ཚོད་འདིར་ང་རང་ཚོར་བོད་གཞུང་གི་སྒྲིག་འཛུགས་ཤིག་ཡོད་པ་རེད། དེ་ཕྱི་རྒྱར་ལུགས་མཐུན་བྱས་ཏེ་རྒྱ་གར་གཞུང་གིས་མཚོན་པས་རྒྱལ་ཁབ་སུ་ཞིག་གིས་ངོས་ལེན་མེད་ཀྱང་། ནང་རྟག་ཏུ་ང་རང་ཚོའི་སྒྲིག་འཛུགས་ཡོད་པ་དེར་ཆ་འཇོག་གང་ལ་གང་འཚམ་ཡོད་བཞིན་པ་འདི་རེད། ད་ལྟའི་ཆར་སྒྲིག་འཛུགས་འདི་ཧ་ཅང་གལ་ཆེན་པོ་འདུག རྒྱ་མི་ལ་ཆ་བཞག་ན་རྒྱ་མིར་མི་བདེ་བ་ཡོང་བའི་གཙོ་བོའི་རྒྱུ་རྐྱེན་དེ་ང་རང་ཚོ་བཙན་བྱོལ་བ་ཁྲི་བརྒྱད་ཙམ་ཡོད་པ་དེ་མི་གྲངས་མང་དྲགས་ནས་རྒྱ་མི་མི་བདེ་བ་བྱུང་བ་རྩ་བ་ཉིད་ནས་མ་རེད། བཙན་བྱོལ་བ་ཁྲི་བརྒྱད་ཙམ་ཡོད་པ་དེ་ཡང་གང་ཡང་མ་རེད་དེ། དེ་དག་ཁ་འཐོར་དགུ་འཐོར་ནུས་མེད་ལྟ་བུར་མ་ཕྱིན་པར་སྒྲིག་འཛུགས་ཀྱི་གོང་བུ་ཞིག་ཡོད་པ་ཡིན་དུས་དེ་གནད་ཆེན་པོ་ཅིག་ཆགས་ཏེ་བསྡད་ཡོད་པ་རེད། ད་ལྟའི་གནས་ཚུལ་སྐབས་ལ་ངས་འགོ་ཁྲིད་ཀྱི་ཡོད་པ་ཡིན་ཙང༌། ༸རྒྱལ་བ་རིན་པོ་ཆེའི་མིང་གི་ཆ་ནས་ཕྲན་བུ་ཕན་གྱི་ཡོད་པ་རེད།

གཉིས་ནས་སྒྲིག་འཛུགས་དེ་འདྲ་ཞིག་རང་བཞིན་གྱིས་ཆགས། ཆགས་པ་དེས་གོང་བུའི་ནུས་པ་ཡོད་པ་དང༌། སྲིད་དོན་གྱི་ལས་ཀའི་ཐོག་ལ་གནད་འགག་ཆེན་པོ་ཞིག་ཆགས་ཡོད་པ་རེད། དེ་འདྲ་ཡིན་དུས་ད་ལྟའི་སྒྲིག་འཛུགས་ཀྱི་ནུས་པ་ཡོད་པ་དེ་ཉམས་ཆག་མི་འགྲོ་བ་ད་དུང་གོང་མཐོར་འགྲོ་ཐུབ་པ་ཞིག་ཁྱེད་རང་ཚོའི་སེམས་ལ་འཇོག་དགོས། དེ་གལ་ཆེན་པོ་རེད། དེའི་ནུས་པ་ཉམས་དམས་མི་འགྲོ་བར་གོང་མཐོར་འགྲོ་བའི་རྒྱུ་རྐྱེན་གཙོ་བོ་ག་རེ་རེད་ཅེས་ལབ་ན་དེ་ལ་ཡིད་ཆེས་བྱེད་པ་དང༌། དེ་ལ་རྒྱབ་སྐྱོར་བྱེད་རྒྱུ་གལ་ཆེན་པོ་རེད།

ཡང་ལ། ལས་དོན་གྱི་ཆ་ནས་མ་འགྲིག་པ་ཏན་ཏན་ཡོང་གི་རེད། མ་ཤེས་པ་དང་སྒྲུབ་མ་ཐུབ་པ་ཡོང་གི་རེད། དེ་འདྲའི་གནས་ཚུལ་ལ་ཁྱེད་རང་ཚོར་བསམ་འཆར་ཡོད་ན་བསམ་འཆར་གང་འདྲ་ཞིག་ཤོད་རྒྱུ་ཡོད་ཀྱང་ངེས་པར་དུ་ཤོད་དགོས། ང་ཚོར་ད་ལྟ་བློ་གྲོས་འདོན་མཁན་མེད་པའི་སེམས་ཁྲལ་མ་གཏོགས་མེད། དེ་ག་ནང་བཞིན་ད་ལྟ་ཕན་ལ་ལས་ཀ་བྱས་པའི་ནང་ལ་སྐྱོན་དང་ནོར་འཁྲུལ་ཡོད་པ་དེ་འདྲའང་ཁྱེད་རང་ཚོས་མཐོང་སྲིད་ཀྱི་རེད། དེ་འདྲའི་གནས་ཚུལ་བྱུང་སོང་ན་ཤ་ཚའི་ཐོག་དཀྲོག་རྐྱེན་ལ་མི་འགྲོ་བའི་སྐྱོན་བརྗོད་ངེས་པར་དུ་བྱེད་དགོས། ང་རང་ཚོ་ནང་ལྟར་དུ་གོ་བསྡུར་བྱེད་པའི་ནང་དུ་ནོར་འཁྲུལ་འདི་བྱུང་སོང༌། འདི་ལ་ཐབས་ཤེས་བྱེད་ས་འདི་འདུག་ཅེས་ཁྱེད་རང་ཚོས་ལབ་རྒྱུ་བྱུང་ན་དངོས་གནས་དྲང་གནས་སྙིང་ཐག་པ་ནས་དགའ་བསུ་ཡོད། ངེས་པར་དུ་ལབ་དགོས་པ་རེད། ཤེས་སོང་ངམ།

དེ་བཞིན་དུ་ལས་ཀ་བྱེད་མཁན་གྱི་ཆ་ནས་མ་འགྲིག་པ་ཡོད་ན་མི་མིང་སྨོས་ཏེ། དཔེར་ན། ༸རྒྱལ་བ་རིན་པོ་ཆེས་མ་འགྲིག་པ་གཅིག་ཡིན་ཀྱང་༸རྒྱལ་བ་རིན་པོ་ཆེས་འགྲིགས་མ་སོང༌། འདི་དང་འདི་འགྲིགས་མ་སོང་ཞེས་ལབ་པ་ཡིན་ན་དགའ་བསུ་ཞུ་གི་ཡོད། དེ་བཞིན་མིང་སྨོས་ཏེ་ཤ་ཚའི་ཐོག་ནས་ཞིབ་ཞིབ་མོལ་མོལ་གྱི་དགེ་འདོན་སྐྱོན་སེལ་མེད་པར་སྤྱི་མིང་གི་ཐོག་ལ་བོད་གཞུང་གི་འགྲིག་གི་མི་འདུག བཀའ་ཤག་གི་འགྲིག་གི་མི་འདུག་ཅེས་ལབ་ན་དེ་ཡག་པོ་མི་འདུག བར་ལམ་དེ་འདྲའི་སྐད་ཆ་ལྷགས་སོང༌། ཁྱེད་རང་ཚོ་དོ་སྣང་བྱུང་ཡོད་ཀྱི་རེད། གསུམ་བཅུའི་དུས་ཆེན་གྱི་སྐབས་སུ་འཆར་ཅན་ལྡི་ལིར་རྒྱ་མིའི་གཞུང་ཚབ་འཁྲིས་ལ་ངོ་རྒོལ་བྱེད་མུས་ལྟར། ད་ལོ་ཡང་དེ་འདྲའི་ལས་འགུལ་བཙུགས་པ་རེད། ཡག་པོ་བྱུང་བ་རེད། མཇུག་ཏུ་ཟུང་སྦྲེལ་ཚོགས་ཆུང་འཛུགས་རྒྱུའི་སྐད་ཆ་ལྷགས། དེ་འདྲའི་རྐྱེན་པས་ཤོད་རེས་གཏོང་དགོས་པའི་ཁྲག་གེ་འཁྲུག་གེའི་སྐད་ཆ་མང་པོ་ལྷགས་བྱུང༌། རྩ་བ་ཀུན་སློང་ལ་དེ་འདྲའི་སྐྱོན་ཡོང་ཤེས་སྟངས་མེད་ཀྱང་། བྱེད་སྟངས་བློ་ཆུང་ཕན་བཏགས་དང༌། ཕན་མེད་གནོད་འགྱུར་གྱི་ལས་ཀ་ཆགས་ཡོང་གི་འདུག

བོད་ལ་ལོ་རྒྱུས་ཤིག་བཤད་ཡོང༌། པ་ཕ་མིག་ཐང་པོ་མེད་པ་ཞིག་ལ་ཕྲུ་གུ་གླེན་པ་ཞིག་ཡོད་ཅིང་། ཉིན་ཞིག་པ་ཕ་མིག་གསལ་པོ་མེད་པ་དེས་སྣུམ་བླུག་པའི་ཤེལ་དམ་དེ་བླངས། བེད་སྤྱོད་བྱས་རྗེས་སྣུམ་ཡོད་པའི་ཤེལ་དམ་དེ་གཟེར་ལ་འགེལ་དུ་ཕྱིན་པ་རེད། གཟེར་ཡོད་སའི་འཁྲིས་དེར་སྦྲང་བུ་ཞིག་བབས་བསྡད་ཡོད། པ་ཕས་ནག་པོ་ཞིག་ཏུ་མཐོང་དུས་གཟེར་འདུག་བསམས་ནས་སྣུམ་ཤེལ་དམ་དེ་བཀལ་བ་དང༌། སྦྲང་བུ་འཕུར་ཏེ་ཤེལ་དམ་ས་ལ་ཟག པ་ཕའི་སྣུམ་ཤེལ་དམ་གང་ཆུད་ཟོས་ཕྱིན་པ་རེད། པ་ཕ་སྦྲང་བུ་དེར་ཚིག་པ་ཟས་ཏེ་ངའི་སྣུམ་ཤེལ་དམ་སྦྲང་བུ་དེས་མེད་པ་བཟོས་སོང་བསམས་ནས་པ་ཕས་མུར་རྫོག་སྒོང་སྟེ་སྦྲང་བུ་གར་ཡོད་བལྟ་དུས་གཟེར་ནག་པོ་དེ་མཐོང་བ་རེད། མིག་གསལ་པོ་མེད་སྟབས་གཟེར་ནག་པོ་དེ་སྦྲང་བུ་རེད་བསམས་ནས་མུར་རྫོག་གཞུས་ཏེ་པ་ཕའི་ལག་པར་རྨ་བཟོས། པ་ཕའི་སྣུམ་ཤེལ་དམ་ཡང་མེད་པ་ཆགས། ལག་པ་ལ་ཡང་རྨ་གཅིག་བཟོས། དེ་འདྲའི་མཚམས་ལ་བུ་གླེན་པ་དེ་སླེབས་ནས་ག་རེ་བྱས་སོང་ཞེས་དྲིས་དུས་པ་ཕས་ལོ་རྒྱུས་བཤད་པ་རེད། ཕྲུ་གུ་དེའི་བསམ་པར་སྦྲང་བུ་དེས་སྡུག་པོ་བྱས་འདུག་བསམས་ནས་སྦྲང་བུར་ཁོང་ཁྲོ་ལངས། ལག་ཏུ་རྡོ་ཞིག་ཉར་ཏེ་སྦྲང་བུ་སྒུག་བསྡད་པའི་སྐབས་སྦྲང་བུ་དེ་པ་ཕའི་མགོའི་སྒང་ལ་བབས་པ་རེད། བུས་པ་ཕའི་མགོའི་སྒང་ལ་སྦྲང་བུ་མཐོང་མ་ཐག་རྡོ་དེ་གཞུས་པ་རེད། དེ་པ་ཕར་ཤ་ཚ་བྱས་པའི་བཟོ་འདྲ་ཞིག་རེད་དེ། དོན་ལ་པ་ཕའི་མགོ་ལ་རྡོ་གཞུས་ཏེ་རྨ་བཟོས་པ་རེད། དཔེ་དེ་དང་འདྲ་པོ་བྱུང་བ་རེད།

ཁ་ལ་སྤྱི་དོན་འཁྱེར་ནས་སྤྱི་དོན་སྒྲུབ་མཁན་གྱི་སྒྲིག་འཛུགས་ཤིག་ཡོད་པ་དེ་གཏོར་བཤིག་དང༌། དེ་ལ་ལྟོས་མེད་ཀྱི་ལས་ཀ་བྱས་པ་རེད། རྩ་བའི་བསྒྲུབ་བྱ་བོད་སྤྱི་པའི་དོན་དག་ཡིན་དུས་དེ་ལ་ཕྱོགས་ཚང་མས་དངོས་ཤུགས་བརྒྱུད་གསུམ་ནས་ཐབས་ཤེས་བྱས་ཡོད་པ་དང༌། ཚང་མས་སྤྱི་པའི་དོན་དག་ལ་ཁུར་བླངས་ཡོད། ཕྱི་ལྟར་དུ་ཐོན་སྟངས་ལ་ཁ་གཏིང་ཏན་ཏན་ཡོང་གི་རེད་དེ། ནང་ལྟར་དུ་དངོས་གནས་དྲང་གནས་ཕྱར་བ་གྲུ་འདེགས་ཀྱི་ཐབས་ཤེས་བྱས་པ་རེད། འོན་ཀྱང༌། མཇུག་ཏུ་ཁྱད་མཚར་ཞིག་གི་སྒང་ལ་ཕྱིན་ཏེ་མི་མང་གི་ནང་ལ་ད་ལྟ་ང་ཚོའི་བོད་གཞུང་གི་སྒྲིག་འཛུགས་ཡོད་པ་འདིས་ལས་ཀ་བྱེད་ཀྱི་མེད་པ་དང༌། སྒྲིག་འཛུགས་དེས་སེམས་འཁུར་བླང་གི་མེད་པའི་རྣམ་པ་བཏོན། དེས་རྐྱེན་པས་མི་མང་གི་ནང་ལའང་ཁ་ཤས་ཁ་ཤས་ཀྱི་བསམ་བློའི་ནང་བོད་གཞུང་གིས་དངོས་གནས་དྲང་གནས་ལས་ཀ་བྱེད་ཀྱི་མེད་པ་ཡིན་ནམ། གང་འདྲ་ཡིན་ནམ་བསམ་པ་འདྲ་པོ། བོད་གཞུང་གིས་ལས་ཀ་བྱས་པ་ཡིན་ན་རོགས་རམ་བྱེད་མཁན་ཡོད་པ་དང༌། ལས་ཀ་ཤུགས་ནུས་ཐོན་པ་བྱེད་རྒྱུ་ཡོད་བཞིན་དུ་མ་བྱས་པ་ཡིན་ནམ་བསམ་པའི་བློ་དོགས་སྐྱེ་གཞི་ཆགས་ཡོང་གི་འདུག དེ་དཔེ་མ་སྲིད་པའི་ཐབས་སྐྱོ་པོ་རེད།

ད་ལྟ་ངས་ལབ་པ་བཞིན། ད་ལྟའི་དུས་ཚོད་འདིར་ང་ཚོར་གོང་བུའི་སྒྲིག་འཛུགས་ཤིག་ངེས་པར་དུ་ཡོད་དགོས། དེ་ཡོད་པ་དྲིན་ཆེ་གི་རེད་དམ། མེད་པ་དྲིན་ཆེ་གི་རེད་ཅེས་ལབ་ན། ཡོད་པ་དྲིན་ཆེ་གི་རེད། གསར་པ་ཞིག་འཛུགས་དགོས་བྱུང་ན་ཧ་ཅང་ཁག་པོ་རེད། ད་ལྟ་ཡོད་པ་དེ། མཆོད་རྟེན་འགོ་མཇུག་ལོག་ཀྱང་བང་རིམ་སྐེད་པར་གནས། ཟེར་བཞིན་ཆགས་བསྡད་ཡོད་པ་རེད། དེ་ཡང་ངའི་མིང་གི་དོན་དུ་ལབ་པ་མིན། ངས་ཚར་མང་པོ་ལབ་ཚར་བ་ཡིན། ང་རང་སྒེར་གྱི་ངོས་ནས་ཆ་བཞག་ན་ང་ཆོས་པ་ཞིག་ཡིན། རང་བཙན་མ་ཐོབ་བར་དུ་སོ་སོའི་ལས་འགན་ལ་ངོས་འཛིན་བྱས་ཏེ་གང་ཡོང་ཞིག་བྱས། རང་བཙན་བྱུང་བའི་མཚམས་ལ་བོད་ནང་བོད་གཞུང་གི་འགོ་ཁྲིད་དེ་ལས་ཀ་བྱེད་བསམ་པ་ཞིག་རྩ་བ་ནས་མེད། སྔོན་མ་མཧཱ་ཏ་མ་གན་དྷིའི་མཛད་སྟངས་དེ་ཧ་ཅང་ཡག་པོ་རེད་བསམ་པ་དྲན་གྱི་འདུག ང་རང་གྲྭ་པ་གྲྭ་པ་བྱས། བླ་མ་བླ་མ་རང་བྱས་ཏེ་བསྡད། ཆོས་པ་བྱས་ཏེ་བསྡད། ཕར་ཚུར་ཕྱིན་ནས་མི་ལ་ག་ཚོད་ཡོང་ཡོང་གི་བསླབ་བྱ་འདྲ་བརྒྱབ། ཕན་ཐོགས་ག་རེ་ཡོད་པ་དེ་བྱས། སྲིད་དོན་གྱི་ལས་ཀའི་ནང་ལ་ངས་ཐེ་བྱུས་མ་བྱས་པར་སྡོད་ཀྱི་ཡིན་ན་ཡག་པོ་རེད་བསམ་པ་དྲན་གྱི་འདུག སེམས་ཐག་ཆོད་པའི་གནས་ཚུལ་དེ་འདྲ་ཡིན།

ད༽ བློ་ཆུང་ཕན་བཏགས་མིན་པར། དགེ་འདོན་སྐྱོན་སེལ།

ཡང༌། ངས་༸རྒྱལ་བ་རིན་པོ་ཆེས་རང་དོན་ཁོག་བཅུག་བྱས་ཏེ་ད་ལྟའི་སྒྲིག་འཛུགས་ཡོད་པ་དེ་ཉམས་དམས་འགྲོ་གི་འདུག་བསམ་སྟེ་ཆབ་སྲིད་པ་གཞན་དག་གིས་བྱས་པ་ནང་བཞིན་བཤད་པ་ཡང་མིན། ད་ལྟའི་དུས་ཚོད་འདིར་༸རྒྱལ་བ་རིན་པོ་ཆེའི་མིང་དེ་དང༌། དེ་འདྲའི་གནས་ཚུལ་མང་པོའི་ཐོག་ནས་སྒྲིག་འཛུགས་ཤིག་ཆགས་བསྡད་ཡོད་པ་འདི་རྩ་བ་ཆེན་པོ་མཐོང་གི་འདུག དེ་ཡོད་པ་དང༌མེད་པ་བྱས་ན་ཡོད་པ་དེ་མང་ཚོགས་ལ་ཁེ་ཕན་ཆེ་གི་རེད། དེའི་ནང་ལས་ཀ་བྱེད་མཁན་ལ་ཆ་བཞག་ན། ངས་འགོ་འཁྲིད་དེ་བཀའ་བློན་ཁ་ཤས་ཤིག་ཡོད་པ་རེད། སོ་སོའི་ཤེས་ཚད་ཀྱིས་མ་འགྲུབ་པ་དང༌། སོ་སོའི་ནུས་པས་མ་ལྡེང་བའི་སྐྱོན་ནི་ང་རང་ལ་ཡང་ཡོད་ངེས་ཡིན་མ་གཏོགས། ངའི་ཤེས་ཚད་དང༌། ནུས་པས་ལྡེང་གི་ཡོད་ཅེས་ངོས་ནས་ཀྱང་ཤོད་ཐུབ་རྒྱུ་མེད་པ་ཡིན་དུས། བཀའ་བློན་ངོ་ཡོད་དེ་དག་གིས་ལྟ་ཅི་སྨོས། སོ་སོའི་ནུས་པས་མ་ལྡེང་པར་བྱེད་ཐབས་གང་ཡང་མི་འདུག རྩ་བའི་ལྷག་བསམ་དང༌། གང་ཤེས་པ་དང༌། གང་ཐུབ་པ་དེ་དངོས་གནས་དྲང་གནས་ངོ་ལྐོག་མེད་པ་ཧུར་ཐག་ངའི་འདོད་པ་ཁེངས་ངེས་བྱས་ནས་བསྡད་ཡོད། ངའི་ངོས་ནས་ཀྱང་བློས་འཁེལ་ནས་བཙུགས་པ་ཤ་སྟག་ཡིན། དོན་དག་མེད་པར་མཐོང་ཕྱོགས་སྐྱེ་གཞིའི་སྐད་ཆ་བར་ལམ་ལྷགས་པ་དེར་ངའི་ངོས་ནས་ཧ་ཅང་བློ་ཕམ་ཡོད། དཔེ་འདྲ་པོའི་ཐབས་སྐྱོ་པོ་རེད། རྩ་བ་ཡོང་སྟངས་ལྷག་བསམ་ཡིན་མདོག་ཁ་པོ་རེད། འགོ་བཙུགས་དུས་མི་མང་གི་ཐོག་ནས་ཀྱང་རང་བཙན་གྱི་སེམས་ཤུགས་ཤིག་འཁྱེར་ནས་མཉམ་འབྲེལ་བྱས། རྗེས་སུ་ཆགས་སྟངས་དང་ཡོང་སྟངས་ཁྱད་མཚར་སྒང་ལ་ཕྱིན་ཏེ་མཐའ་མ་མི་མང་དང༌། བོད་གཞུང་གི་བར་ལ་དམ་ཚིག་སེལ་ལྷད་ཆགས་གྲབས་བྱེད་ཀྱི་འདུག དེ་ཞེ་དྲག་ཐབས་སྡུག་རེད།

གཞུང་ལ་མི་མང་གིས་ཡིད་ཆེས་དང༌། རྒྱབ་སྐྱོར་གཙང་མ་ཞིག་མེད་ན་སྒྲིག་འཛུགས་བཙུགས་མ་བཙུགས་ཡོད་པ་མ་རེད། དགོས་པ་ཡོད་པ་མ་རེད། དངོས་གནས་དྲང་གནས་མི་མང་གི་ནང་ནས་བརྒྱ་ཆ་བདུན་ཅུ་དོན་ལྔས་རྒྱུ་མཚན་མཐོང་བའི་སྒོ་ནས་ཡིད་ཆེས་བརླག་པ་དང༌། དགོས་པ་མི་འདུག་བསམ་པ། ཕན་ཐོགས་མི་འདུག་བསམ་པ་ཞིག་ཡོད་ན་སྒོ་རྒྱག་པར་ལས་སླ་པོ་རེད། དེ་སངས་རྒྱས་ཀྱིས་བཟོས་པ་དང༌། དཀོན་མཆོག་གིས་བཟོས་པ་དེ་འདྲ་གང་ཡང་མ་རེད། ང་ཚོ་མི་རང་གིས་བཟོས་པ་ཞིག་རེད། ད་ཆ་མི་ལ་དགོས་མཁོ་མེད་ན་ང་ཚོ་དམངས་གཙོའི་ལམ་ལ་འགྲོ་གི་ཡོད་པ་རེད། རྒྱ་ཆེའི་མང་ཚོགས་བརྒྱ་ཆ་བདུན་ཅུ་དོན་ལྔ་ཡན་ཆད་ཀྱིས་དགོས་པ་མི་འདུག་བསམ་པ་ཞིག་འདུག་ན་བསྡུ་གསོག་རྒྱག་རྒྱུ་ལས་སླ་པོ་རེད། བསྡུ་གསོག་རྒྱབ་ན་མང་ཚོགས་ལ་ཁེ་གྱོང་གང་འདྲ་ཆགས་ཀྱི་འདུག་གམ། ཕན་གནོད་གང་འདྲ་འབྲེལ་གྱི་འདུག བསམ་བློ་ཏན་ཏན་བཏང་ན་ཡག་པོ་མི་འདུག་གམ། བློ་ཆུང་ཕན་བཏགས་ཀྱིས་བྱེད་སྟངས་དེ་ཚོ་ཁྱོན་ནས་ཡག་པོ་མི་འདུག

ད་ལྟ་ངས་བཤད་པ་ལྟར། རྩ་དོན་གཞུང་གི་སྒྲིག་འཛུགས་ཡོད་པ་དེའི་ནུས་པ་ཉམས་དམས་མི་འགྲོ་བའི་ཐོག་ལ་ད་དུང་གོང་མཐོར་འགྲོ་བར་ཤུགས་སྣོན་བྱ་རྒྱུ་གལ་ཆེན་པོ་རེད་བསམ་པ་དྲན་གྱི་འདུག དེ་ལ་ལེགས་སྤེལ་ཉེས་འགོག་གི་བསམ་འཆར་ཤོད་རྒྱུ་ཡོད་ན། ལོ་འཁོར་ལས་བསྡོམས་ཀྱི་ཚོགས་ཆེན་གྱིས་མཚོན་པས་ཚོགས་འདུ་ཆེ་ཆུང་སྣ་ཚོགས་ཤིག་ཚོགས་ཀྱི་ཡོད་པ་རེད། གལ་ཏེ་ད་ལྟ་བྷེང་ལོར་དུ་སྡོད་མཁན་ཁྱེད་རང་སློབ་གྲྭ་པ་ཚོར་གྲུབ་འབྲས་ཐོན་རྒྱུ། ལག་ལེན་བཀལ་རྒྱུའི་བསམ་འཆར་དེ་འདྲ་ཡོད་ན་དེ་རིང་རང་བསམ་འཆར་ངག་ཐོག་ནས་བཤད་ན་ཡང་འགྲིག ཡང་ན་ཡིག་ཐོག་ཏུ་བྲིས། ང་རྒྱ་གར་ལྷོ་ཕྱོགས་བྷེང་ལོར་ཉེ་འཁྲིས་ལ་ཉི་མ་འགའ་ཤས་སྡོད་ཀྱི་རེད། ང་འདིར་ཡོད་ཐོག་ལ་སྤྲོད་ཀྱི་ཡིན་ན་ཡང་འགྲིག་གི་རེད། དེ་མིན་བཀའ་བློན་ཚོ་དང༌། སྤྱི་འཐུས་ཚོ་ཡར་མར་འགྲོ་སྐབས་ལམ་འཁེལ་ཡོང་གི་རེད། དེ་འདྲའི་སྐབས་ལ་སྤྲོད་ཀྱི་ཡིན་ན་ཡང་འགྲིག་གི་རེད། ཤེས་རིག་ལས་ཁུངས་བརྒྱུད་ཡི་གེ་བཏང་ན་ཡང་འགྲིག་གི་རེད། ཡང་ཐད་ཀར་ང་ལ་བཏང་ན་ཡང་འགྲིག་གི་རེད། ཤེས་སོང་ངམ། ལེགས་སྤེལ་ཉེས་འགོག་གི་བསམ་འཆར་ཡོད་ན་ཧ་ཅང་ཡག་པོ་རེད། དེ་མིན་སེམས་ཤུགས་ཡིན་ཁུལ་གྱིས་དཀྲོགས་རྐྱེན་བཟོ་རྒྱུ། དོན་ལ་བློ་ཆུང་ཕན་བཏགས་ཀྱི་ལས་ཀ་དེ་འདྲ་བྱུང་ན་གཏན་ནས་ཡག་པོ་མི་འདུག

གཅིག་བྱས་ན་ཁྱེད་རང་ཚོ་ཤེས་འདོད་འདྲ་ཡང་ཡོད་འགྲོ། བར་ལམ་སྐད་ཆ་མང་པོ་བྱུང་བ་ཡིན་ཙང་དེའི་སྐོར་ལ་རྒྱུན་ལས་ཀྱི་ཐོག་ནས་གསལ་བསྒྲགས་ཀྱི་ཡི་གེ་ཞིག་བཀྲམ་པ་རེད། ཡི་གེ་འབྱོར་ཡོད་པ་རེད་དམ། ཡི་གེ་དེ་མཐོང་བྱུང་ངམ། གསལ་བསྒྲགས་ཡི་གེ་དེ་རྒྱུན་ལས་ཀྱི་མིང་ཐོག་ནས་གསལ་བསྒྲགས་བྱས་པ་རེད། ནང་ལྟར་དུ་ང་ཚོ་གཅིག་དང་གཉིས་ཀྱི་གོ་བསྡུར་བྱས། སྣོན་འཕྲི་སྤོར་གཅོག་ཏན་ཏན་བྱས་ཏེ་བཟོས་པ་ཞིག་རེད་མ་གཏོགས། དེ་༸རྒྱལ་བ་རིན་པོ་ཆེ་ནས་མ་ཤེས་པ་དང༌། ༸རྒྱལ་བ་རིན་པོ་ཆེར་བཀའ་ཤག་དང༌། སྤྱི་འཐུས་གཉིས་ནས་མགོ་སྐོར་གཡོགས་པ་དེ་འདྲ་ཡོང་ཤེས་ཀྱི་མ་རེད་ལ། རྩ་བ་ཉིད་ནས་མ་རེད། ཤེས་སོང་ངམ།

ན༽ རང་སྲོག་འབེན་འཛུགས་དང་། ལས་འགུལ་སྤེལ་ཕྱོགས།

ཡང༌། ཁ་ཤས་ནས་བཀའ་ཤག་དང༌། སྤྱི་འཐུས་གཉིས་ནས་མཇལ་ཁ་བཀག་པ་རེད་ཅེས་མཐོང་ཚུལ་ཡོད་བཟོ་འདུག་སྟེ་དེ་ཡང་མ་རེད། མཇལ་ཁ་ག་རེ་བྱས་ཏེ་བྱེད་དགོས། མ་བྱེད་མ་ལྟ་མང་པོ་ལབ་པ་ཡིན། ལབ་ནས་ཉན་གྱི་ཡོད་པ་མ་རེད། འཕྲད་པའི་དགོས་དོན་སྐད་ཆ་ཤོད་རྒྱུ་དེ་རེད། སྐད་ཆ་མ་ཉན་ན་འཕྲད་པར་དགོས་པ་གང་ཡང་ཡོད་པ་མ་རེད། བྱས་ཙང་འཕྲད་འདོད་གང་ཡང་མ་བྱུང༌། ཡང་ཁ་ཤས་ཀྱིས་༸རྒྱལ་བ་རིན་པོ་ཆེ་ཞེས་དཀོན་མཆོག་གོང་ཕུད་ཡིན་ཁུལ་བྱས་ཏེ་ཡར་ཕུད། དེ་འོག་བཀའ་ཤག་དང༌། སྤྱི་འཐུས་ནས་མ་འགྲིག་པ་ཞིག་གི་སྒང་ལ་མར་བཞག དེ་ཡང་རྩ་བ་ཉིད་ནས་རྣ་བར་འགྲོ་གི་མི་འདུག བཀའ་ཤག་གིས་ནོར་བ་ཡིན་ན་ངས་ནོར་བ་རེད། ༸རྒྱལ་བ་རིན་པོ་ཆེས་བྱས་རྗེས་ཤིག་བཞག་ཡོད་ན་བཀའ་ཤག་དང་མཉམ་དུ་བཞག་པ་མ་གཏོགས་ང་མི་གཅིག་གིས་བྱས་རྗེས་བཞག་པ་མིན། མིང་ག་རེ་བཏགས་རུང་དོན་ལ་སྲིད་བློན་ཡིན་ནའང་རེད། སྲིད་འཛིན་ཡིན་ནའང་རེད། གང་ལྟར་སོ་སོའི་བཀའ་ཤག་གི་མི་དེ་ཚོས་ནོར་བ་རེད། གཙོ་བོའི་འགན་འཁྱེར་མཁན་དེས་ནོར་མེད་ཅེས་སྤྱིར་བཏང་འཛམ་བུ་གླིང་འདིའི་སྒང་ལ་ཤོད་སྲོལ་ཡོད་པ་མ་རེད། དེ་ནད་ཐེག་གི་མི་འདུག

ཡང༌། ཁ་ཤས་ཀྱིས་ཟས་བཅད་བྱེད་མཁན་དེ་ཚོར་མཇལ་ཁ་ཞིག་བྱུང་ན་ཡག་པོ་རེད། དེ་མ་བྱུང་བར་བློ་ཕམ་ཡོད་ཚུལ་ཤོད་ཀྱི་ཡོད་པ་རེད་དེ། དེ་ཡང་གནས་ཚུལ་མང་པོ་ཞིག་ལ་ལྟ་དགོས་ཀྱི་འདུག ཟས་བཅས་བྱས་པ་ལྷག་བསམ་ལྟ་རེད་དེ། ཉིན་ཤས་ཟས་བཅད་བྱས་པར་ཤི་མི་ཡོང་བསམ་པ་ཞིག་ཕལ་ཆེར་ཡོད་མདོག་ཁ་པོ་རེད། གཉིས་ནས་བོད་རང་བཙན་གྱི་དོན་དུ་རང་སྲོག་དགྲ་བོའི་ལག་པར་རྩིས་སྤྲོད་མཁན་ད་ལྟ་བར་དུ་མང་པོ་ཞིག་བྱུང་ཡོད། བོད་རང་གི་ནང་དུ་འགྲོ་མཁན་མང་པོ་ཞིག་བྱུང་ཡོད་པ་ནས། མི་བརྒྱ་ཕྲག་ཁ་ཤས་ཀྱི་སྲོག་དོར་བ་དང༌། མང་པོ་ཞིག་ཚེ་བཙོན་ལ་ཕྱིན། དེ་དང་དེ་འདྲའི་ཁ་ཡོད་ལག་ཡོད་སྲོག་འབེན་ལ་བཙུགས་ནས་བྱས་རྗེས་འཇོག་མཁན་མང་པོ་བྱུང་ཡོད།

དེ་དང་ཕྱོགས་མཚུངས་མལ་ལེ་སྟོང་ཕྲག་བརྒལ་བའི་ས་མཚམས་ཁག་ལ་བོད་མི་དྲག་ཆས་སྤྲས་ཏེ་ལོ་ནས་ལོ་སྦྲེལ། ཚ་གྲང་དཀའ་ངལ་ཁྱད་དུ་བསད་ནས་སྡོད་ཀྱི་ཡོད་པ་དེ་ཚོ་ཡང་བོད་རང་བཙན་གྱི་དོན་དུ་རེད། དེ་ཚོའི་གྲས་ཚགས་པར་ནང་ལ་རྒྱག་ཐབས་མེད་ལ། ཁྱབ་བསྒྲགས་ཀྱང་བྱེད་ཐབས་ཡོད་པ་མ་རེད། དངོས་གནས་དྲང་གནས་མི་མང་པོ་ཞིག་ནས་སྲོག་འབེན་བཙུགས་ཀྱི་ལས་ཀ་བྱས་པ་དེ་ཚོར་དོ་སྣང་གང་ཡང་མ་བྱས་པར་ཉི་མ་ཁ་ཤས་ཟས་བཅད་བྱས་པ་དེ་ཚོར་ཧ་ལས་མདོག་བྱེད་སྟངས་མི་ཤེས་པ་ལྟ་བུ་རེད། ངའི་བསམ་ཚུལ་དེ་འདྲ་བྱུང༌། སྐབས་དེར་བཀའ་ཤག་དང༌། སྤྱི་འཐུས་ཀྱི་ཐོག་ནས་ཀྱང་ཟས་བཅད་བྱེད་མཁན་ཚོར་མཇལ་ཁ་ཞིག་བྱུང་ན་ཞེས་ཨུ་ཚུགས་བྱེད་ཀྱི་འདུག་སྟེ་གོང་གི་འགྲེལ་བཤད་དེ་ཚོ་བརྒྱབ་པ་ཡིན། དེ་ཚོ་ཁྱེད་ཚོའི་སེམས་ནང་ལ་ངེས་པ་བྱས། གང་ལྟར་རྩ་བའི་སྒྲིག་འཛུགས་གོང་བུའི་ནུས་པ་ཡོད་པ་འདི་ཉམས་དམས་དང༌། མཚན་ཤས་ནུས་པ་ཆུང་དུ་མི་འགྲོ་བར་ད་དུང་ནུས་པ་ཆེ་རུ་འགྲོ་བའི་དོན་དུ་ཚང་མས་རྒྱབ་སྐྱོར་གཟེངས་སུ་ཐོན་པ་བྱ་རྒྱུ་དེ་གལ་ཆེན་པོ་རེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༨ ཟླ་ ༢ ཚེས་ ༡༢ ཉིན་དྷ་ཤོད་དུ་རྒྱ་གར་རྒྱལ་ཡོངས་སློབ་ཕྲུག་ཚོགས་སྡེ་ནས་འགྲོ་བ་མིའི་ཐོབ་ཐང་ཚོགས་འདུར་གདན་ཞུས་བཞིན་དབྱིན་སྐད་ཐོག་གསུང་བཤད་གནང་བ་སྒྲ་སྡུད་འཕྲུལ་འཁོར་ནས་ཕབ་བཤུས་ཀྱིས་བོད་སྒྱུར་ཞུས་པ།

ཀ༽ འགྲོ་བ་མིའི་ཐོབ་ཐང་དང་། ཕན་ཚུན་མཛའ་མཐུན།

འགྲོ་བ་མིའི་ཐོབ་ཐང་གི་ཚོགས་འདུ་འདིའི་ཐོག་མགྲོན་འབོད་གནང་བར་ཐུགས་རྗེ་ཆེ་ཞུ་རྒྱུ་དང༌། ཁྱེད་རྣམ་པས་བོད་དང་བོད་མིའི་ཐོག་ལ་སེམས་འཁུར་གནང་བར་ངས་དམིགས་བསལ་གྱི་ཐུགས་རྗེ་ཆེ་ཞེས་ཞུ་བ་དང་ཆབས་ཅིག་བོད་དོན་ཐག་མུ་མཐུད་རྒྱབ་སྐྱོར་གནང་བའི་ཡིད་ཆེས་ཡོད།

བོད་དོན་ནི་ལྟ་བ་དང༌། ཆབ་སྲིད་ཀྱི་དོན་གནད་མིན་པར་བོད་མི་ས་ཡ་དྲུག་གི་བདེ་སྡུག་ཅིག་ཡིན། ཁྱེད་རྣམས་ནས་བོད་དོན་ཐོག་དོ་སྣང་གནང་གི་ཡོད་ཙང་བོད་པའི་གནས་སྟངས་ཇི་ཡིན་གསལ་པོ་མཁྱེན་གྱི་རེད་བསམ་གྱི་འདུག བོད་པའི་གནས་ཚུལ་སྐོར་ད་ལྟ་ས་གནས་བོད་རིགས་གཞོན་ནུའི་རྒྱུན་ལས་ཀྱི་ཚོགས་གཙོས་བརྗོད་ཟིན་པས་ངས་བོད་དོན་གྱི་གནས་སྟངས་ཞིབ་ཕྲ་ཞུ་དགོས་དོན་མི་འདུག

ད་རེས་ཚོགས་འདུའི་ཐོག་ཚོགས་འདུ་འདི་དང་འབྲེལ་ཆགས་ཀྱི་བསམ་ཚུལ་གཅིག་གཉིས་ཤིག་ཞུས་ན་བསམ་གྱི་འདུག ཚོགས་འདུ་འདི་ནི་ཚོང་ལས་དང༌། འཕྲུལ་རིག ཚན་རིག་བཅས་ཀྱི་སྐོར་མིན་པར་འགྲོ་བ་མིའི་ཐོབ་ཐང་གི་གནད་དོན་ཞིག་རེད། དེས་ཚན་རིག་དང༌། འཕྲུལ་རིག་གིས་འགྲོ་བ་མི་རྣམས་ཀྱི་དཀའ་ངལ་སེལ་ཐུབ་ཀྱི་མེད་པ་དེ་བསྟན་གྱི་ཡོད་རེད། དེ་འདྲ་ཡིན་ཙང་གཞི་རྩའི་གནད་འགག་དེ་མིའི་སེམས་ལ་ཐུག་ཡོད། འགྲོ་བ་མིའི་ཐོབ་ཐང་སྐོར་སྐད་ཆ་ཤོད་ཀྱི་ཡོད་ཀྱང༌། བསམ་བློ་གཏོང་སྟངས་མ་ནོར་བ་ཞིག་མ་བྱུང་ཚེ་འགྲོ་བ་མིའི་ཐོབ་ཐང་རྩོད་པའི་ལས་འགུལ་དེ་དྲག་ཤུལ་གྱི་ལས་འགུལ་དུ་འགྱུར་སྲིད་ཀྱི་རེད། དེ་འདྲར་གྱུར་ཚེ་འགྲོ་བ་མིའི་ཐོབ་ཐང་དེ་ཕྱོགས་རེ་བའི་ཐོབ་ཐང་ཞིག་ཏུ་འགྲོ་གི་རེད། དེར་བརྟེན་འགྲོ་བ་མིའི་ཐོབ་ཐང་གི་འཐབ་རྩོད་དེ་བཞིན་དྲང་བདེན་གཙང་མ་ཞིག་གི་ལམ་དུ་འགྲོ་དགོས་པ་རེད།

ཁྱེད་ཚོའི་དྲན་རྟེན་གྱི་དེབ་ད་ལྟ་འདི་གར་མཐོང་བའི་ནང་མེས་པོ་གན་དྷིའི་གསུང་ཚིག་ཏུ་བཟོད་སྒོམ་མ་ཐུབ་པ་ཞིག་ཆགས་པ་ཡིན་ན་བདེན་པ་ཤོར་བའི་ཉེན་ཁ་ཆེན་པོ་ཡོད་ཅེས་གསུངས་པ་དེ་དངོས་གནས་བདེན་པ་རེད། གཞི་རྩ་ག་རེ་དགོས་ཀྱི་ཡོད་དམ་ཟེར་ན། ང་ཚོར་བཟོད་སྒོམ་དང༌། བྱམས་བརྩེ། གཞན་ལ་གུས་བཀུར་བྱ་རྒྱུ་དེ་དགོས་པ་མ་ཟད། ང་རང་ཚོ་སེམས་བཟང་པོ་དང་དངོས་འབྲེལ་གྱི་མཛའ་མཐུན་ཡག་པོ་བྱེད་དགོས། ཕན་ཚུན་འབྲེལ་ལམ་དེ་ལྟ་བ་དང༌། སྲིད་དོན། སྤྱི་ཚོགས་ཀྱི་ཁེ་ཕན་ཐོག་མ་བཞག་པར་སེམས་ཀྱི་ནང་ནས་ཡོང་དགོས་ཀྱི་རེད། དངོས་དོན་འབྲེལ་ལམ་ཟབ་པོ་བྱུང་བ་ཡིན་ན་གཅིག་སྒྲིལ་དང༌། ཞི་མཐུན། སྤུན་མཆེད་ནང་བཞིན་ཡོང་ཐུབ་ཀྱི་རེད།

ང་ཚོ་ནི་བོད་པ་ཡིན་པ་དང༌། ཡུལ་གཞན་ཞིག་ནས་ཡོང་བ་རེད། ཁྱེད་ཚོ་རྒྱ་གར་བ་རེད། གདོང་གཤིས་དང༌། གཟུགས་དབྱིབས། སྐད་ཡིག་དང༌། གོམས་གཤིས་སོགས་ཐ་དད་ཡིན་ཀྱང༌། རང་ཅག་ཚང་མ་འགྲོ་བ་མི་ཞིག་ཡིན་པ་གཅིག་གྱུར་རེད། གཞི་རྩ་དེ་ཤེས་རྟོགས་བྱུང་བ་ཡིན་ན། སྐད་དང༌། གོམས་གཤིས་འདྲ་མིན་ཡོད་པ་དེ་གནད་གལ་ཆེན་པོ་ཆགས་ཀྱི་མ་རེད། དེ་འདྲའི་མི་མཐུན་པ་དེ་ཚོས་ང་ཚོ་ཐ་དད་དབྱེ་མི་ཐུབ། དེ་འདྲ་ཡིན་ཙང༌། འགྲོ་བ་མི་ཕན་ཚུན་གྱི་འབྲེལ་ལམ་གཏིང་ཟབ་ཐུབ་པ་བྱ་རྒྱུ་གལ་ཆེན་པོ་རེད།

ང་ཚོས་དགྲ་བོ་ལ་ཡང་གུས་ཞབས་བྱེད་དགོས་པའི་རྒྱུ་མཚན་ནི་ཁོང་ཚོ་ཡང་འགྲོ་བ་མིའི་གྲས་ཤིག་རེད། མི་ཚེ་བདེ་སྐྱིད་ལྡན་པ་དགོས་རྒྱུའི་ཐོབ་ཐང་ལ་ནི་ཁོང་ཚོ་ལ་ཡང་ཡོད། ང་ཚོས་བསམ་བློ་དེ་ལྟར་གཏོང་ཐུབ་པ་ཡིན་ན་འཛམ་གླིང་འདི་ཉིད་ཞི་བདེར་འགྱུར་ཐུབ། བསམ་བློ་ཡར་རྒྱས་གཏོང་རྒྱུ་གལ་ཆེན་པོ་རེད། ངས་དུས་རྟག་ཏུ་ཕན་ཚུན་གུས་བཀུར་དང༌། བྱམས་བརྩེ། སྙིང་རྗེ་བྱ་རྒྱུ་དེ་གལ་ཆེན་པོ་རེད་ཅེས་ནན་གྱིས་ཞུ་གི་ཡོད། དེ་ཚོ་སྙིང་པོ་ཞིག་རེད། རང་རེ་ཚང་མར་སེམས་རྒྱུད་བཟང་ཞན་གཉིས་ཀ་ཡོད་པའི་ནང་ནས་བྱམས་བརྩེ་དང༌། སྙིང་རྗེ་དེ་དག་ལེགས་པའི་ཆ་དང༌། ཁོང་ཁྲོ་དང་ཕྲག་དོག་སོགས་ནི་ཉེས་ཆ་ཡིན། ལེགས་ཆ་གོང་འཕེལ་དང༌། ཉེས་ཆ་ཆུང་དུ་གཏོང་བའི་འབད་རྩོལ་གང་ཐུབ་བྱེད་དགོས། དེ་ཚོ་ཉིན་གཅིག་ནང་སྒྲུབ་མི་ཐུབ།

དེང་སང་གི་གནས་སྟངས་ནི་སྔོན་དང་མི་འདྲ། སྔོན་གྱི་དུས་སུ་རྒྱལ་ཁབ་ཁག་ཕན་ཚུན་སྨོས་ཅི། གྲོང་གསེབ་ཅིག་ཡིན་ནའང་དཔལ་འབྱོར་དང༌། ཆབ་སྲིད། སྤྱི་ཚོགས་ཀྱི་འགྲོ་སྟངས་ཕལ་ཆེར་གཞན་བསྟུན་མ་དགོས་པར་གནས་སྡོད་ཐུབ་ཀྱང༌། དེང་སྐབས་གྲོང་གསེབ་ཕར་བཞག གླིང་ཕྲན་ལྟ་བུ་ཡིན་ཀྱང་ཕན་ཚུན་རེ་ལྟོས་བྱེད་དགོས་པ་ཆགས་ཡོད། དཔེར་ན། པ་ཀི་སི་ཐན་ནས་རྒྱ་གར་ལ་བསྟུན་དགོས་པ་དང༌། རྒྱ་གར་གྱིས་པ་ཀི་སི་ཐན་ལ་བསྟུན་དགོས་ཀྱི་ཡོད་པ་རེད། ཡུ་རོབ་ཚོས་ཤར་དཀྱིལ་ཨེ་ཤ་ཡར་བརྟེན་པ་ནང་བཞིན་ཤར་དཀྱིལ་ཨེ་ཤ་ཡ་ཚོས་ཡུ་རོབ་པར་བརྟེན་དགོས་ཀྱི་ཡོད། འཛམ་གླིང་འདི་ཕན་ཚུན་གཅིག་གིས་གཅིག་ལ་བརྟེན་དགོས་པ་འདི་ཧ་ལམ་འཛམ་གླིང་འདི་ཉིད་འཚོ་ཐུབ་མིན་ཕན་ཚུན་བརྟེན་རྒྱུར་རག་ལས་པ་ལྟ་བུ་རེད། དེ་འདྲ་སོང་ཙང་ཕན་ཚུན་མཛའ་མཐུན་དང༌། གུས་ཞབས་སྤུན་མཆེད་ནང་བཞིན་མ་བྱས་མཐུ་མེད་ཆགས་ཡོད། གནད་དོན་དེར་ཁྱེད་ཚོས་མོས་མཐུན་གནང་གི་ཡོད་དམ།

ཁ༽ ཆིག་སྒྲིལ་དང་། སྤྱོད་བཟང་། ཤེས་ཡོན།

ཁྱེད་རང་ཚོའི་ཚོགས་པའི་ལས་རྟགས་འདིས་ཆིག་སྒྲིལ་དང་། སྤྱོད་བཟང༌། ཤེས་ཡོན་གྱི་རྟགས་མཚན་སྟོན་གྱི་ཡོད་ཅིང༌། ཤེས་ཡོན་ག་རེའི་དོན་དུ་དགོས་སམ། ཤེས་ཡོན་ཡོད་ཀྱང་མ་རབས་ཀྱི་སྤྱོད་པ་ཡོད་པ་ང་ཚོའི་དམིགས་ཡུལ་མིན། ཤེས་ཡོན་ཇི་ཙམ་ཡོད་ཀྱང་མ་རབས་ཀྱི་སྤྱོད་པ་ཡོད་ན་དཀའ་རྙོག་ཚད་མེད་པ་བཟོ་གི་རེད། མ་རེད་དམ། ཤེས་ཡོན་དང༌། སྤྱོད་བཟང་གཉིས་ལྡན་ཞིག་ཡོང་བ་བྱ་རྒྱུ་གལ་ཆེན་པོ་རེད། སྤྱོད་བཟང་ནི་སེམས་ཀྱི་གཏིང་ནས་ཡོང་གི་ཡོད་པ་དང༌། ཚིག་གཞན་ཞིག་ནས་བརྗོད་ན་ཆོས་ཕྱོགས་ཀྱི་ཐོག་ནས་ཡོང་དགོས། དཀོན་མཆོག་ལ་ཡིད་ཆེས་ཡོད་མེད་གནས་ཚུལ་གཞན་ཞིག་ཡིན་ཀྱང༌། མི་ཞིག་ཡིན་པའིཆ་ནས་མི་ཡ་རབས་ཤིག་བྱེད་དགོས་པ་ཡིན།

ང་ཚོས་བདེན་པ་དང༌། བརྩེ་བ་ཡོད་པའི་ཐོག་ནས་མི་ཚེ་དོན་དང་ལྡན་པ་ཞིག་བསྐྱལ་ན་ཚེ་ཕྱི་མའི་སྐོར་ལ་བློ་གཡེང་དགོས་དོན་ཡོད་པ་མ་རེད། དེ་མིན་ལྷ་ཁང་དུ་བསྐྱོད་པ་དང༌། སྨོན་ལམ་འདེབས་པ། སྔགས་བགྲངས་བ་སོགས་བྱས་ཀྱང་སེམས་རྒྱུད་དྲང་བདེན་དང་བྲལ་ཞིང༌། བྱམས་བརྩེའི་ཀུན་སློང་མེད་པ་ཡིན་ན་ཚེ་ཕྱི་མ་རེ་བ་རྒྱག་རྒྱུ་ཡོད་པ་མ་རེད། དེ་འདྲ་ཡིན་ཙང་ཤེས་ཡོན་དེ་སྤྱོད་བཟང་དང་མཉམ་དུ་འདྲེས་དགོས། དེ་འདྲ་ཞིག་བྱུང་ན་ཤོག་བུའི་སྟེང་གི་ཆིག་སྒྲིལ་མིན་པར་སེམས་ཀྱི་གཏིང་ནས་བྱུང་བའི་ཆིག་སྒྲིལ་ཞིག་ཡོང་གི་རེད། དེ་ཚོ་རང་རང་སོ་སོ་དང་འདྲ་བར་འགྲོ་བ་མི་གཞན་གྱི་ཐོག་ལ་ལྟ་སྤྱོད་མ་ནོར་བ་ཞིག་འཁྱེར་རྒྱུ་བྱུང་ན་ཡ་རབས་མཛའ་མཐུན་ལྡན་པ་ཡོང་གི་རེད། ལྟ་སྤྱོད་བཟང་པོ་དེ་སྙིང་རྗེ་དང༌། བྱམས་བརྩེ་ངོ་མ་དེ་རེད། བཟོད་སྒོམ་བྱ་རྒྱུ་དེ་སོ་སོའི་དགྲ་བོས་སློབ་པ་མ་གཏོགས་གྲོགས་པོ་དང༌། དགེ་རྒན་གྱིས་བསླབ་ཐུབ་ཀྱི་མ་རེད། སོ་སོའི་ཕྲུ་གུ་དང༌། བཟའ་ཟླར་བརྩེ་སེམས་སྟོན་རྒྱུ་ལས་སླ་པོ་ཡིན་ན་ཡང༌། བཟོད་སྒོམ་གྱི་བརྟག་དཔྱད་ངོ་མ་དེ་དགྲ་བོ་དང་གདོང་ཐུག་བྱུང་དུས་ཡོང་གི་རེད། སྐབས་དེར་མ་གཏོགས་བཟོད་སྒོམ་ཆེ་ཆུང་ཇི་ཙམ་སླེབས་ཡོད་མེད་ཧ་གོ་མི་ཐུབ།

དེང་དུས་ཀྱི་ཚིག་སྐམ་གཅིག་པུས་འགྲིག་གི་ཡོད་པ་མ་རེད། ད་ལྟ་སྐད་ཆ་འདྲ་ཆགས་པོ་ཞིག་བཤད། ཕྱི་ལོགས་སུ་ཐོན་པ་དང་གཏིང་བརྗེད་ཕྱིན་པ་ཡིན་ན་ཕན་ཐོགས་གང་ཡང་བྱུང་ཡོད་པ་མ་རེད། ང་ཚོས་གང་ལབ་པ་དེ་ནང་ཁྱིམ་དུ་ཡིན་ནའང་འདྲ། ལས་ཁུངས་སུ་ཡིན་ཀྱང་འདྲ། ལག་ལེན་བསྟར་དགོས་ཀྱི་རེད། དཔེར་ན་ང་ལ་ཆ་བཞག་ན། ང་རང་གཅིག་པུ་སྡོད་དུས་ཡ་རབས་སྤྱོད་བཟང་གི་ཐོག་ལ་འབད་བརྩོན་བྱེད་ཀྱི་ཡོད། ངས་དེ་ཚོ་ལག་ལེན་མ་བསྟར་བ་ཡིན་ན་ང་ཟོག་པོ་ཆགས་ཀྱི་ཡོད། གང་ཡིན་ཞེ་ན། ངས་སོ་སོས་མ་བྱས་པ་ཞིག་མི་ལ་བྱེད་དགོས་ཞེས་ལབ་ཀྱི་ཡོད་པ་རེད། དེ་ནི་མི་གཞན་ལ་མགོ་སྐོར་བཏང་བ་རེད། དང་པོ་སོ་སོ་སོ་སོས་ཡར་རྒྱས་བཏང་རྗེས་རང་ཉིད་ཀྱི་ལག་ལེན་བསྟར་བའི་སྒོ་ནས་ཡ་རབས་སྤྱོད་བཟང་སོགས་ཀྱི་ཁྱད་ཆོས་རྩ་བ་ཆེན་པོ་ཡིན་པ་གཞན་ལ་སྟོན་དགོས་པ་རེད། དེ་འདྲ་ཞིག་མ་བྱུང་ན་མི་གཞན་གྱིས་སོ་སོར་གུས་བཀུར་དང༌། རྗེས་སུ་འབྲང་གི་མ་རེད། དབང་ཤུགས་ཀྱི་ཐོག་ནས་གཞན་དག་དུས་ཚོད་ཐུང་ངུའི་རིང་དབང་ཐུབ་ཀྱང་ཡུན་རིང་གནས་མི་ཐུབ། མཧཱ་ཏ་མ་གན་དྷི་དང༌། ཇ་མ་པྲ་ཀམ་ཤི་ན་ར་ཡན་གཉིས་ནས་སྐུ་ཚེ་སྐྱེལ་སྟངས་ཀྱི་ཐོག་ནས་ཁོང་རྣམ་པའི་དགོངས་ཚུལ་རྩ་བ་ཆེན་པོ་དེ་སྟོན་གནང་མཛད་པ་རེད།

ག༽ རང་ལ་བརྟག་དཔྱད་དང་། གཞན་ལ་སྐྱོན་འཛུགས།

ང་ཚོ་དེང་སང་ལམ་ལུགས་འདྲ་མིན་དང༌། སྤྱི་ཚོགས་ཀྱི་གནས་སྟངས་འཁྲུག་ཆ་ཅན་གྱི་ཐོག་ཏུ་གནས་ཡོད་ཅིང༌། གོང་དུ་ཞུས་པའི་ཡ་རབས་སྤྱོད་བཟང་གི་ཁྱད་ཆོས་དེ་དག་ལམ་ཕྱོགས་མ་ནོར་བའི་སྒང་ལ་འགྲོ་ཐབས་སུ་རྒྱ་གར་རྒྱལ་ཡོངས་སློབ་ཕྲུག་ཚོགས་སྡེ་ལྟ་བུ་གལ་ཆེན་པོ་རེད། མི་གཅིག་གིས་ནུས་པས་ལྡེང་གི་མ་རེད། མི་མང་གི་བསམ་ཚུལ་རྣམས་ཚོགས་པ་ཆེན་པོ་བརྒྱུད་དེ་མཉམ་བསྡུས་ཀྱི་ཁ་ཕྱོགས་སྒྱུར་བ་ཡིན་ན་ནུས་པ་གཞན་ལས་ལྷག་པ་ཡོང་གི་རེད། དེ་རིགས་ཀྱི་ཚོགས་པ་ཚོ་ནི་ཧ་ཅང་གི་གལ་ཆེན་པོ་རེད། དེ་ཚོར་ང་རྗེས་སུ་ཡི་རང་ཡོད།

དམིགས་ཡུལ་གཞིར་བཟུང་གི་ཚོགས་པ་ཡར་རྒྱས་འགྲོ་རྒྱུ་དེ་གལ་ཆེ་ཡིན་ཞིང༌། ལས་འགུལ་དེ་རིགས་གཞན་ལ་ཞིབ་འཇུག་མ་བྱས་གོང་སོ་སོར་ཞུས་དག་གཏོང་རྒྱུ་དེ་ཤིན་ཏུ་གལ་ཆེན་པོ་རེད། གཞན་ལ་སྐྱོན་འཛུགས་བྱ་རྒྱུ་དང༌། འདི་འགྲིག་མི་འདུག ཕ་གི་འགྲིག་མི་འདུག་ཅེས་བརྗོད་རྒྱུ་དེ་ལས་སླ་པོ་ཡིན་ན་ཡང་། ཐོག་མར་སོ་སོས་སོ་སོར་བརྟག་དཔྱད་བཏང༌། འཛུབ་མོ་རང་ཉིད་ལ་བཙུགས། དེ་རྗེས་གཞན་ལ་ལབ་རྒྱུ་དེ་འོས་བབ་ཡོད། སོ་སོས་དེ་ལྟ་བུ་ལག་ལེན་བཀལ་བ་ཡིན་ན། མི་གཞན་གྱི་གུས་བཀུར་ཆེན་པོ་ཞུ་གི་རེད། མ་རེད་དམ། ཐོག་མའི་དམིགས་ཡུལ་དང༌། ལྟ་བ་ཡང་དག་གི་སྲིད་དོན་ཚོགས་པ་མང་པོ་བྱུང་ཡོད་ཀྱང་ལོ་རེ་ནས་ལོ་རེ་ཚོགས་པ་དེ་ཚོ་སྤུས་ཚད་ཇེ་ཞན་ཇེ་སྡུག་ཏུ་འགྲོ་གི་ཡོད་པ་དེ་ག་རེ་བྱས་ཏེ་བྱུང་བ་ཡིན་ནམ། དེ་ནི་རང་རང་སོ་སོས་སོ་སོར་བརྟག་དཔྱད་མ་བྱུང་བ་ལས་བྱུང་བ་རེད། གཞོན་ནུ་ཟེར་བ་དེ་སྤྱི་ཚོགས་གང་འདྲ་ཞིག་ཏུ་ཡིན་ཀྱང་ཧ་ཅང་གལ་ཆེན་པོ་རེད། དེ་རིང་འདི་གར་ཡོད་པ་ཁྱེད་ཚོ་མང་ཆེ་བ་ལོ་གཞོན་ཞེ་གཅིག་རེད། སྐབས་རེ་ཁྱེད་ཚོས་རྒན་པ་ཚོར་སྐྱོན་འཛུགས་བྱེད་ཀྱི་ཡོད་ཀྱང༌། ཁྱེད་ཚོས་དྲན་དགོས་པ་ཞིག་ལ་ནམ་ཞིག་རང་ཐོག་ཏུ་ལས་འགུལ་ཕོག་སྐབས་རང་ཉིད་གཞན་གྱིས་སྐྱོན་འཛུགས་བྱེད་ཡུལ་ཞིག་ཆགས་ཀྱི་རེད། དེ་དུས་ལས་སླ་པོ་ཡོད་པ་མ་རེད།

ངས་ནན་ཏན་གྱི་བརྗོད་རྒྱུ་དེ་སེམས་བཟང་པོ་དང༌། ཡ་རབས་བྱ་རྒྱུ་དེ་གལ་ཆེན་པོ་རེད། སྤྱོད་ངན། གློ་བུར་ཁོང་ཁྲོ་ཟ་བ་ལྟ་བུ་རྐྱེན་ཆུང་ངུ་ཞིག་གིས་བསླངས་ཐུབ་ཀྱི་ཡོད་ཀྱང༌། སྤྱོད་བཟང་གི་རིགས་ནི་དེ་འདྲ་མིན། སྤྱོད་པ་བཟང་པོ་ཡོང་བ་ལ་དགོང་མོ་གཅིག་དང༌། ཟླ་བ་འགའ་ཤས་ནང་ཡོང་ཐུབ་ཀྱི་མ་རེད། གཅིག་བྱས་ན་ལོ་ལྔ། བཅུ་ཉི་ཤུ་ཙམ་འགོར་རྒྱུན་ཡོང་མདོག་ཁ་པོ་རེད། ད་ལྟ་ནས་ཁྱེད་ཚོས་དེ་ལྟར་འབྱུང་ཐབས་བྱས་པ་ཡིན་ན། ལོ་བཅོ་ལྔ་ཉི་ཤུ་ཙམ་གྱི་རྗེས་ལ་ཁྱེད་ཚོ་རྒས་པོ་ཨག་ཚོམ་ཅན་ཞིག་ཆགས་སྐབས་ཡ་རབས་ཚུལ་ལྡན་ཞིག་ཆགས་རྒྱུ་ང་ལ་ཐེ་ཚོམ་མེད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༨ ཟླ་ ༥ ཚེས་ ༡༩ ཉིན་ཅན་དྷི་སྒར་དང༌། ཨམ་བྷ་ལ་ཁུལ་གནས་སྡོད་རང་རིགས་གཞོན་ནུ་རྣམས་ལ་སྩལ་བའི་དམིགས་བསལ་བཀའ་སློབ།

ཀ༽ མི་ཚེའི་ལེའུ་དང་། བདེ་སྐྱིད་ཀྱི་ཐབས་ལམ།

ང་ཚོ་ཐོག་མར་རྒྱ་གར་ལ་ཡོང་དུས་ཁྱེད་རང་ཚོ་ཚང་མ་ཆུང་ཆུང་ཤ་སྟག་རེད། ལོ་ ༡༩-༢༠ འགྲོ་གི་ཡོད་རེད། ད་ཆ་ཁྱེད་རང་ཚོ་ཡར་རྡོག་རྡོག་འདྲ་པོ་ཆགས། ཧ་ཅང་ཡག་པོ་རེད། མི་ཚེ་གཅིག་གི་རིམ་པ་དང་པོ་དེ་ཡོལ་བ་རེད། སློབ་སྦྱོང་གི་གོ་སྐབས་ཤིག་ཐོབ་ཡོད། སློབ་སྦྱོང་སྤུས་དག་ལོས་ག་ཚོད་བྱུང་དང་མ་བྱུང་སོ་སོའི་བརྩོན་འགྲུས་དང༌། གཅིག་ཐད་ནས་དགེ་རྒན་དང༌། གང་ཅིའི་མཐུན་རྐྱེན་ཐོག་ནས་འགྲོ་གི་ཡོད་པ་རེད། གང་ལྟར་སློབ་སྦྱོང་གི་གོ་སྐབས་བྱུང་བ་རེད། མི་ཚེའི་ལེའུ་གཅིག་རྫོགས་པ་རེད།

ད་ཆ་ལེའུ་གཉིས་པ་གཅིག་ཚུགས་ཡོང་གི་ཡོད་པ་རེད། ད་ལྟ་བར་དུ་སློབ་སྦྱོང་བྱས་པ་དེ་བེད་སྤྱོད་གང་འདྲ་ཞིག་གི་ཐོག་ལ་འགྲོ་གི་ཡོད་མེད། གཞན་དོན་ལ་ལྟོས་ཏེ་ཕན་ཐོགས་གང་འདྲ་ཡོང་གི་ཡོད་མེད། རང་དོན་ལ་ལྟོས་ཏེ་གདེང་འཁེལ་བ་ཞིག་དང༌། འཕྲལ་ཕུགས་ཀྱི་ཁེ་ཕན་གང་འདྲ་ཞིག་སྒྲུབ་ཐུབ་ཀྱི་ཡོད་མེད་སོ་སོར་རག་ལུས་པ་རེད། རེད། ཧུར་ཐག་བྱེད་དགོས། སོ་སོའི་ངོས་ནས་ཆོས་ལ་ཡིད་ཆེས་དང་ཆོས་ཉམས་ལེན་བྱེད་ཀྱི་ཡོད་རུང་མེད་རུང༌། གང་ལྟར་མི་ཚེ་གཅིག་གི་རིང་བདེ་བ་འདོད་པ་དང༌། སྡུག་བསྔལ་མི་འདོད་པ་གཅིག་གྱུར་རེད། བདེ་བ་སྒྲུབ་པའི་དོན་དང༌། སྡུག་བསྔལ་སེལ་རྒྱུའི་དོན་དག རང་གཞན་རོགས་གསུམ་ཚང་མས་སོ་སོའི་བསམ་བློའི་ནང་བདེ་བ་སྒྲུབ་པའི་ཐབས་ཤེས་དྲག་ཤོས་འདི་རེད་བསམ་པ་གཅིག་དང༌། སྡུག་བསྔལ་སེལ་བའི་ཐབས་ཤེས་དྲག་ཤོས་འདི་རེད་བསམ་པ་གཅིག་སོ་སོས་ངོས་འཛིན་ཐོག་མི་ཚེ་སྐྱེལ་གྱི་ཡོད་པ་རེད།

མི་མང་པོ་ཞིག་གིས་རིག་གནས་དང༌། རིག་པ་གསར་པ་མང་པོར་བརྟག་དཔྱད་བྱས་ནས་སོ་སོའི་ལྟ་བ་ཤོད་ཀྱི་ཡོད་པ་རེད། ལམ་སྟོན་བྱེད་ཀྱི་ཡོད་པ་རེད། ང་རང་ཚོ་སྤྱིར་བཏང་ནང་པ་སངས་རྒྱས་པའི་ཆོས་ཀྱི་རྗེས་སུ་འབྲངས་པའི་ཐོག་ནས་བསམ་བློ་བཏང་བ་ཡིན་ན། སོ་སོའི་སེམས་བཏུལ་ན་བདེ་སྐྱིད་ཡོང་རྒྱུ་རེད། སེམས་ཀྱི་ནང་ལ་བསམ་བློ་ཡག་པོ་གཏོང་སྟངས་དམིགས་བསལ་ཞིག་བྱུང་ན་མི་ཚེ་དེ་ལ་དཀའ་ངལ་བྱུང་བ་ཡིན་ནའང་དཀའ་ངལ་དེ་རྒྱན་ལ་གཏོང་ཐུབ་པ་དང༌། དཀའ་ངལ་མི་ཡོང་བ་ཞིག་ཀྱང་བྱེད་ཐུབ་མདོག་ཁ་པོ་རེད། དཔེར་ན། ལུས་པོའི་དཀའ་ངལ་དངོས་སུ་མྱོང་བ་དེའི་ཐོག་ལ་སེམས་ལ་དངངས་སྐྲག་ཆེན་པོ་བྱས་ནས་མི་བཟོད་པའི་སྡུག་བསྔལ་ཞིག་ཏན་ཏན་ཡོང་གི་རེད། དེ་ཚོར་ང་རང་ཚོའི་ཆོས་ཀྱི་ཐོག་ནས་བསླབ་བྱ་རྒྱག་གི་ཡོད། ཚོས་ཀྱི་ཐོག་ནས་བཤད་པའི་བསླབ་བྱ་འདི་ལག་ཏུ་བླངས་པ་ཙམ་གྱིས་སོ་སོ་ཆོས་པ་ཡིན་དང་མིན་ཟེར་རྒྱུ་དེ་གནས་ཚུལ་ཁག་ཁག་རེད།

དཔེར་ན། ནང་པ་སངས་རྒྱས་པའི་ཆོས་ལ་ཆ་བཞག་ན། སྐྱབས་གནས་དཀོན་མཆོག་གསུམ་སྐྱབས་གནས་ཡང་དག་ཏུ་ཁས་ལེན་པ་ཞིག་བྱུང་ན་ནང་པ་རེད། སྐྱབས་གནས་དཀོན་མཆོག་གསུམ་སྐྱབས་གནས་ཡང་དག་ཏུ་ཁས་མ་བླངས་ན། ནང་པ་མིན་པ་རེད། ནང་པ་ཡིན་དང་མིན་སྐྱབས་གནས་དཀོན་མཆོག་གསུམ་སྐྱབས་གནས་ཡང་དག་ཏུ་ཁས་བླངས་དང་མ་བླངས་དེར་ཐུག་པ་རེད། སྐྱབས་གནས་དཀོན་མཆོག་ཁས་བླངས་དང་མ་བླངས་སྐོར་དེ་སྐྱེ་བ་སྔ་ཕྱི་དང༌། ལས་འབྲས་དང་དེ་འདྲའི་གནས་ཚུལ་མང་པོ་ཞིག་ལ་རག་ལས་ཡོད། ཁ་ནས་དཀོན་མཆོག་གསུམ་ཟེར་བ་ལས་སླ་པོ་ཡིན་ན་ཡང༌། དོན་དམ་པའི་དཀོན་མཆོག་གསུམ་ཟེར་མཁན་དེའི་ངོ་བོ་གང་འདྲ་ཡིན་པ། རང་བཞིན་གང་འདྲ་ཡིན་པ། དེའི་ས་མཚམས་སམ། འགྲོ་སྟངས་གང་འདྲ་ཡིན་པ། རྒྱུ་གང་གིས་དཀོན་མཆོག་འགྲུབ་པ། དེའི་ལག་རྗེས་སམ། འབྲས་བུ་གང་འདྲ་ཡིན་རྣམས་ཤེས་དགོས། གནས་ཚུལ་མང་པོ་ཞིག་ཡོད་པ་རེད། སོ་སོའི་སེམས་ལ་དེ་ཚོ་འཆར་བ་ཞིག་ཡོད་རུང་མེད་རུང༌། མི་ཚེ་འདིའི་རིང་ལ་ནང་པ་སངས་རྒྱས་པའི་ཆོས་ཀྱི་ཐོག་ནས་བཤད་ན། སེམས་བཟང་པོ་བྱེད་དགོས། མི་ལ་ཕན་སེམས་ཡག་པོ་བྱེད་དགོས་ཟེར་བའི་བསླབ་བྱ་འདི་སྐྱེ་བ་སྔ་ཕྱི་ཁས་བླངས་ཀྱང་རུང༌། མ་བླངས་ཀྱང་རུང༌། ལས་རྒྱུ་འབྲས་ཁས་བླངས་ཀྱང་རུང་མ་བླངས་ཀྱང་རུང༌། ཕན་ཐོགས་ཡོད་པ་མཐོང་ཆོས་སུ་ཡོད་པ་ཞིག་རེད། རང་གི་ངོས་ནས་ཀྱང་གང་ཐུབ་ཉམས་ལེན་བྱེད་ཀྱི་ཡོད། དངོས་གནས་དྲང་གནས་མི་ཚེ་གཅིག་གྲུབ་ཕྱིན་ཆད་ལ་ཡ་རབས་བྱེད་རྒྱུ་ཟེར་བ་འདི་དངོས་ནས་གལ་ཆེན་པོ་རེད། སོ་སོ་རང་ཉིད་བདེ་བ་དོན་གཉེར་གྱི་བསམ་བློ་རྩ་བ་ནས་མེད་པ་ནི་ཡོང་ཐབས་མེད། ཡིན་ནའང་རང་འདོད་ཆེན་པོ་མེད་པར་ཉུང་ཙམ་བྱེད་དགོས། མི་གཞན་ལའང་སོ་སོ་ནང་བཞིན་སྡུག་བསྔལ་མི་འདོད་པ་དང༌། བདེ་བ་འདོད་པའི་ཐོབ་ཐང་ཡོད་པ། སྡུག་བསྔལ་སེལ་བའི་ཐོབ་ཐང་ཡོད་པ་སོ་སོ་དང་འདྲ་བར་བརྩི་དགོས། བསམ་བློ་འདིའི་ངོས་འཛིན་གྱི་གོ་རྟོགས་ཡོད་པའི་ཐོག་ནས་གཞན་ལ་གུས་ཞབས་བྱེད་རྒྱུ་དང༌། གཞན་གྱི་བདེ་བ་སྒྲུབ་པ་དང༌། སྡུག་བསྔལ་སེལ་ཐབས་ལ་བསམ་བློ་མང་ཙམ་གཏོང་དགོས། སོ་སོ་སྒེར་གཅིག་པུ་མ་གཏོགས་བསམ་བློ་མ་འཁོར་བ་དེ་ཉུང་དུ་གཏོང་དགོས། འདི་དངོས་གནས་དྲང་གནས་མི་ཚེའི་སྙིང་པོ་ཞིག་རེད། འདི་ག་ཚོད་ཀྱི་ཤུགས་ཆེ་བ་ཡོད་པ་དེའི་ཚོད་ཀྱིས་ཏན་ཏན་སོ་སོ་ཡིན་ནའང་སེམས་སྐྱིད་པ་ཡོང་གི་རེད།

ཁ༽ མི་ཚེའི་བརྒྱུད་རིམ་དང་། མཐའ་མཇུག་གི་བདེ་སྐྱིད།

དཔེར་ན། ཁྱེད་རང་ཚོ་སློབ་སྦྱོང་བྱས། སློབ་གྲྭའི་འཛིན་གྲྭ་རིམ་བཞིན་ཡར་ཐོན་ནས་མཐོ་རིམ་གྱི་སློབ་གྲྭ་མཐོ་ཤོས་ཤིག་གི་ནང་སློབ་སྦྱོང་ཐོབ། གཟེངས་བསྟོད་བྱ་དགའ་ཆེན་པོ་ཐོབ་སོང་ཟེར་ནས་དགའ་དགའ་སྤྲོ་སྤྲོ་བྱས། སློབ་གྲྭའི་མི་ཚེ་དེ་ལྟར་བསྐྱལ། དེའི་མཇུག་ཏུ་ལས་ཀ་བཟང་པོ་ཞིག་ཐོབ། དོན་དག་ཡོད་པ། གཏམ་ཡོད་པ་དེ་འདྲ་བྱུང་བ་ཡིན་ནའང༌། ཐ་མ་ཐ་མ་རྩིས་བསྡོམས་ཤིག་རྒྱག་དགོས། དཔེར་ན། བྱུང་སོང་གི་རྩིས་ཤིག་བརྒྱབ་ན། འགོ་ནས་མར་བྱུང་དང༌། སོང་གི་ཨང་ཀི་མང་པོ་ཞིག་ཡོད་ཀྱང་། ཐ་མ་བསྡོམས་ཆེན་གྱི་ཨང་ཀི་ཞིག་སླེབས་ཡོང་གི་རེད། དེ་བཞིན་དུ་ང་རང་ཚོ་མི་ཚེ་འདིར་བཟང་ངན་འདྲ་མིན་འཕེལ་འགྲིབ་མང་པོ་རིམ་བཞིན་བྱུང་ནས་ཕྱིན་པའི་ཐ་མ་ཐ་མ་དེ་ཤི་རྒྱུ་རེད། ག་ཚོད་ཀྱི་མི་རྣམ་དཔྱོད་ཆེན་པོ་ཞིག་དང༌། ག་ཚོད་ཀྱི་ལམ་འགྲོ་ཆེན་པོ་ཞིག་ཡིན་ནའང་ཐ་མ་དེ་ཤི་རྒྱུ་རེད། དཔེར་ན། ང་ལ་ཆ་བཞག་ན་མི་ཚེ་ལོ་བཞི་བཅུ་ཞེ་གྲངས་ཤིག་ལ་སླེབས་པ་རེད། ད་དུང་ག་ཚོད་སྡོད་གྲབས་ཡོད་དམ། འདིའི་རིང་ལ་རང་གི་ལུང་པ་ལ་བསྡད་པའི་གནས་སྐབས་དང༌། མིའི་ལུང་པར་གྱར་བའི་གནས་སྐབས། རང་གི་ལུང་པར་བསྐྱར་དུ་སླེབས་ཐབས་ལ་སོགས་པའི་གནས་ཚུལ་མང་པོ་ཞིག་ཡོང་གི་ཡོད་རེད། ཐ་མ་ཐ་མ་ཐག་ཆོད་པའི་གནས་ཚུལ་ག་རེ་ཡོང་གི་རེད་ཟེར་ན། ད་ནི་༸རྒྱལ་བ་རིན་པོ་ཆེ་ཤི་བ་རེད་ཟེར་བའི་ཉིན་མ་གཅིག་ཤར་གྱི་རེད། དེ་ང་རང་ཚོ་ཚང་མ་ལ་གྲགས་པ་ཞིག་དང༌། ཐག་ཆོད་པ་ཞིག་རེད།

དེ་ནང་བཞིན་ང་རང་ཚོ་མི་སུ་དང་སུ་ཡིན་ནའང་མི་ཚེའི་རིང་སྐྱིད་སྡུག་མང་པོ་ཞིག་བྱུང་བའི་ཐ་མ་དེ་འཆི་རྒྱུ་རེད། དཔེར་ན། ང་ལ་ཆ་བཞག་ན། འཆི་ཁར་སོ་སོ་བློ་བདེ་ཤོས་ག་རེ་ཡོང་གི་རེད་ཟེར་ན། ངའི་མི་ཚེ་འདིའི་རིང་སློབ་སྦྱོང་བཟང་པོ་ཞིག་བྱས་པ་ཡིན་ཟེར་རྒྱུ་ཡོད་ནའང་འདི་གཅིག་པུས་བློ་བདེ་བ་ཡོང་གི་མ་རེད། ངས་མི་ཚེ་འདིར་རྒྱུ་མང་པོ་ཞིག་བསགས་ཡོད་བསམ་ནའང་ཉིན་ཐ་མ་དེར་རྒྱུས་ཕན་ཐོགས་མེད་པ་ཞིག་སོ་སོའི་བསམ་བློ་འཁོར་ཡོད་པ་ཡིན་དུས་འདིས་བློ་བདེ་པོ་ཡོང་རྒྱུ་ཁག་པོ་རེད། མི་ཚེ་འདིར་རྐུ་མ་བརྐུས། སྐྱག་རྫུན་བཤད། ཚུལ་མིན་བྱས་པ་ཡིན་ན་ཁྲིམས་ཁང་ལ་སླེབས་ཡོད་རུང་མེད་རུང༌། པུ་ལི་སིས་ཉེན་རྟོག་པས་ཤེས་ཡོད་རུང་མེད་རུང༌། ཆད་པ་ཉེས་པ་ཕོག་ཡོད་རུང་མེད་རུང༌། གང་ལྟར་སོ་སོའི་བསམ་བློའི་ནང་རང་བློ་རང་ལ་ལྐོག་ཏུ་མ་གྱུར་པ་ཡིན་ཙང༌། ངས་མི་ཚེ་འདིའི་ནང་ལ་ཐབས་སྡུག་འདི་དང་འདི་འདྲ་བྱས་སོང་བསམས་ནས་སོ་སོ་འགྱོད་པ་སྐྱེ་རྒྱུ་ཞིག་མ་གཏོགས་ཡོང་གི་མ་རེད།

མི་ཚེའི་ཐ་མ་དེ་ཤར་ཡོང་དུས་གདེང་འཁེལ་བའི་སོ་སོའི་སེམས་ནང་ལ་དགའ་པོ་དང༌། སེམས་གསོ་གཏོང་མཁན་ཡག་ཤོས་ག་རེ་རེད་ཟེར་ན། སོ་སོའི་མི་ཚེ་འདིའི་ནང་ལ་ཤེས་བྱ་ཡོན་ཏན་ཆེ་རུང་ཆུང་རུང་སེམས་བཟང་པོ་བྱས་པ་དང༌། ཡ་རབས་བྱས་ནས་མི་ལ་གནོད་བསྐྱལ་མེད་པ། ག་ཚོད་ཐུབ་ཐུབ་ཀྱི་མི་ལ་ཕན་ཐོགས་བྱས་ཡོད་བསམ་པ་ཞིག་བྱུང་བ་ཡིན་ན། སོ་སོ་ཡིན་ནའང་འཆི་ཁར་སེམས་པ་བློ་བདེ་ཤོས་འདིའི་ཐོག་ནས་ཡོང་གི་རེད། སོ་སོའི་རྗེས་འབྲང་ངོ་ཤེས་ཚོས་ཀྱང་དེ་ལ་ཕངས་སེམས་བྱེད་པ། དངོས་གནས་མི་འདི་ཡག་པོ་ཡོད་དེ། ཞེས་བསྔགས་བརྗོད་བྱེད་ཀྱི་རེད། བསྡད་པའི་རིང་ལ་བཟང་པོ་བྱས། ལྷག་བསམ་ཡག་པོ་བྱས་ན་དངོས་གནས་དྲང་གནས་སོ་སོས་ངོ་ཤེས་པའི་དགའ་གཉེན་བློ་དཀར་ཡིན་ནའང་རེད། སྤུན་མཆེད་ཡིན་ནའང་རེད། སྤུན་མཆེད་མིན་ནའང་རེད། ངོ་མ་ཤེས་པ་ཞིག་ཡིན་ནའང་རེད། མི་དེ་བསྡད་པའི་རིང་ལ་རང་དོན་གྱི་བསམ་བློ་མི་གཏོང་བར་དངོས་གནས་དྲང་གནས་གཞན་ཕན་ལྷག་བསམ་གྱི་བསམ་བློ་གཏོང་མཁན། མི་ཡ་རབས་ཀུན་སྤྱོད་དང༌། མཛའ་ཤེས་ལྡན་པ་ཞིག་ཡོད་ཅེས་ངོ་མ་ཤེས་མཁན་གྱིས་ཀྱང་དངོས་གནས་བསྟོད་བསྔགས་བྱེད་པ་དང༌། ཚང་མས་ཕངས་སེམས་བྱེད་པ་ཞིག་ཡོང་གི་རེད།

སོ་སོའི་མི་ཚེ་དེ་མ་རབས་ཤིག་ལ་བསྐྱལ་བ་ཡིན་ན། དེ་ཤི་བའི་ཉིན་མོ་དེར་སོ་སོ་ཡིན་ནའང་འགྱོད་པ་སྐྱེ་རྒྱུ་དང༌། སོ་སོའི་མི་ཤེས་པ་དང་མ་ཤེས་པ་ཚོས་ད་ཡིན་ན་མི་ཁོ་ཤི་སོང༌། སྟབས་ཡག་སོང་ཟེར་བ་ལས། མི་དེ་ཕངས་སོང་ཟེར་གྱི་མ་རེད། དངོས་གནས་སོ་སོ་སྒེར་གྱི་མི་ཚེ་གསོན་པའི་རིང་ལ་བློ་བདེ་ཤོས་ཡོང་བ་དང༌། མི་ཚེ་ཐ་མ་དེ་རྫོགས་པའི་ཉིན་མོ་དེར་སོ་སོའི་སེམས་ནང་ལ་སེམས་གསོ་གཏོང་མཁན་དང༌། སྤོབས་པ་སྤྲོད་མཁན་གང་ཡོད་ཟེར་ན། མི་ཚེ་ཡ་རབས་བྱེད་རྒྱུ་ཟེར་བ་འདི་ཡོད། འདི་དངོས་ནས་རྩ་བ་ཆེན་པོ་རེད།

ག༽ སློབ་སྦྱོང་གི་དགོས་དམིགས་དང་། མི་ཚེའི་བདེ་སྐྱིད།

ང་རང་ཚོ་སློབ་སྦྱོང་བྱས་པའི་དགོས་དོན་གང་ཡིན་ནམ། བདེ་སྐྱིད་ཀྱི་དོན་དག་ཡིན་ནམ། སློབ་སྦྱོང་གཅིག་པུས་བདེ་སྐྱིད་ཡོང་གི་ཡོད་ན། འཛམ་བུ་གླིང་ནང་སློབ་སྦྱོང་ཚད་མཐོན་པོ་ཐོབ་པའི་མི་དེ་དག་གང་འདྲ་འདུག སློབ་སྦྱོང་བྱས་པའི་ཤེས་བྱ་ཡོན་ཏན་དེ་བདེ་སྐྱིད་སྤེལ་བའི་རྒྱུ་མ་ནོར་བ་ཡིན་ན། རྒྱུ་མ་ནོར་བ་བསྒྲུབས་ཕྱིན་ཆད་འབྲས་བུ་ངེས་པར་དུ་ཡོང་དགོས་པར་བརྒྱ་ཆ་བརྒྱ་ཐམ་པ་ཐག་ཆོད་དགོས་ཀྱང་འདི་མི་འདུག སློབ་སྦྱོང་ཨང་ཀི་དང་པོ་ཡོད་པའི་མི་དེ་ཚོར་གྲ་མ་འགྲིགས་མང་པོ་ཐོན་བསྡད་མཁན། སེམས་འཁྲལ་དང་སྡུག་བསྔལ་ནང་ཚུད་པ་མང་པོ་འདུག དེས་ག་རེའི་རྟགས་བསྟན་གྱི་ཡོད་ཟེར་ན། ཤེས་བྱ་ཡོན་ཏན་དེ་འབྲས་བུ་བདེ་སྐྱིད་ཡོང་བར་ངེས་པའི་རྒྱུ་ཡིན་ན་ཤེས་བྱ་ཡོན་ཏན་ཡོད་པའི་རྗེས་ལ་བདེ་སྐྱིད་ཡོད་པས་ཁྱབ་པ་ཡོད་པ་ཞིག་རེད་དེ། དེ་མི་ཡོང་བ་དེས། དེའི་རྗེས་སུ་འགྲོ་ལྡོག་གི་ཁྱབ་པ་མི་འགྲོ་བ་རེད། ཤེས་བྱ་དེ་བདེ་སྐྱིད་སྒྲུབ་པའི་ཆ་རྐྱེན་རེད་མ་གཏོགས། ཤེས་བྱ་ཡོན་ཏན་ཡོད་ན། བདེ་སྐྱིད་ཡོང་དགོས་པ། ཤེས་བྱ་ཡོན་ཏན་མེད་ན་བདེ་སྐྱིད་མེད་པའི་ཁྱབ་པ་ཡོད་མ་རེད། འདི་ང་ཚོས་མིག་གིས་མཐོང་གསལ་རེད། ཁྱབ་པ་ངེས་པ་གང་ཡིན་ཟེར་ན། བསམ་བློ་གཏོང་ཕྱོགས་ཡ་རབས་དང༌། བཟང་པོའི་གོམས་གཤིས་ཡག་པོ་ཡོད་ན། ཕལ་ཆེར་རྗེས་སུ་འགྲོ་ལྡོག་གི་འབྲེལ་བ་ངེས་ཐུབ་པར་བཤད་ཐུབ་ཀྱི་རེད།

བསམ་བློའི་ཐོག་ནས་ཁྱད་པར་ཆེན་པོ་ཡོད། ད་ལྟ་ངས་བཤད་པ་བཞིན་ང་རང་ཚོའི་མི་ཚེ་སྐྱེལ་བའི་སྐབས་སུ་ང་ལ་སྡུག་པ་གཅིག་བྱུང་ན། ང་ལ་དཀའ་ལས་ཁག་པོ་མང་ཙམ་བྱུང་ན། ང་ལ་ལམ་འགྲོ་མེད་པ་ཞིག་བྱུང་ན་བསམ་མཁན་སུ་ཡང་མེད། ང་རང་ལ་ཆ་བཞག་ན་སྐྱིད་པ་གཅིག་དང༌། བདེ་བ་གཅིག སྡུག་བསྔལ་ཉུང་ཙམ་བྱུང་ན་བསམ་གྱི་ཡོད། ཁྱེད་རང་ཚོ་ཆ་བཞག་ན་ཡང་ཕྱི་ལ་འདྲ་ཆགས་ལོས་དང༌། གདོང་གི་རྣམ་འགྱུར་འདྲ་མི་འདྲ། སྒྲ་འཇོག་སྟངས་འདྲ་མི་འདྲ། གོས་གྱོན་སྟངས་འདྲ་མི་འདྲ་ཡོད་ན་ཡང་གང་ལྟར་སོ་སོའི་བསམ་བློའི་ནང་ལ་ངའི་མི་ཚེ་འདི་གང་འདྲ་བྱས་ཡོང༌། ད་རང་བཙན་ཞིག་ཐོབ་ཡོང་མི་ཡོང༌། བོད་ལུང་པ་ལ་ལོག་ཐུབ་ཡོང་མི་ཡོང༌། སློབ་སྦྱོང་ཐོན་པའི་མཇུག་ཏུ་ལག་འཁྱེར་ཡག་པོ་ཞིག་ཐོབ་ཡོང་མི་ཡོང༌། དེ་རྗེས་ལས་ཀ་ཡག་པོ་ཞིག་ཐོབ་ཡོང་མི་ཡོང་སོགས་བསམ་བློ་འཁོར་གྱི་འདུག་གམ། རྨི་ལམ་ཚུན་ཆད་ལའང་གཏོང་གི་མི་འདུག་གམ། གཏོང་བ་དེ་ང་སྐྱིད་པ་ཞིག་བྱུང་ན་བསམ་པའི་རང་བདེ་དོན་གཉེར་གྱི་བསམ་བློ་དེ་ང་རང་ཚོར་ཐོག་མ་མེད་པ་ནས་གོམས་པའི་དབང་གིས་སེམས་ནང་ལ་བསུབ་དུ་མེད་པ་ཞིག་དང༌། སེལ་དུ་མེད་པ་ཞིག་ཡོད་པའི་དབང་གིས་རེད། འདི་སྐྱོན་མ་རེད།

ངའོ་སྙམ་པའི་བློ་ཞིག་ཡོད་ན་བློ་དེ་ལ་བརྟེན་ནས་སིམ་པའི་རྣམ་པ་ཅན་གྱི་ཚོར་བ་བདེ་བ་ལ་དགའ་ཞེན་བྱེད་པ་དང༌། ཚོར་བ་མི་སྡུག་པ་ལས་ཡིད་ཕྱིར་བྱུང་ནས་འདི་མ་བྱུང་ན་བསམ་པའི་བསམ་བློ་ཞིག་རང་བཞིན་གྱིས་ཡོང་རྒྱུ་རེད། དེ་འདྲའི་རང་བཞིན་ཡོད་པ་འདིའི་ཐོག་ནས་བདེ་བ་སྒྲུབ་པ་དང༌། སྡུག་བསྔལ་སེལ་བ་དེ་རྒྱུ་མཚན་ལྡན་པ་ཞིག་དང༌། ཐོབ་ཐང་ཡོད་པ་ཞིག་རེད།

ང༽ བདེ་སྐྱིད་ཀྱི་འབྱུང་རྩ་དང་། ཡ་རབས་བཟང་སྤྱོད།

ང་རང་ཚོ་ཚང་མ་བདེ་བ་འདོད་པ་སྡུག་བསྔལ་མི་འདོད་པ་ཤ་སྟག་ཡིན། འདི་འབྱུང་ཁུངས་རྩ་བ་ཡ་རབས་ཡིན་པས་ང་ཚོས་ཡ་རབས་བྱེད་དགོས། འདི་ངས་རང་དགར་བཤད་པ་མིན། ང་རང་ལ་ཆ་བཞག་ན་ལོ་བཞི་བཅུ་ཞེ་གྲངས་ལ་སླེབས་སོང༌། རང་གི་ཉམས་མྱོང་ནས་བལྟས་ན་བདེ་སྐྱིད་ཡོང་བའི་རྩ་བ་ཡ་རབས་ལ་ཐུག་འདུག རང་ལ་ཡིན་ནའང་བདེ་སྐྱིད་ཡོང་བའི་རྩ་བ་དེ་ཡ་རབས་ལ་ཐུག་འདུག ང་རང་ཚོ་བོད་སྤྱི་པ་ལ་ཆ་བཞག་ནའང་བདེ་སྐྱིད་ཡོང་བའི་རྩ་བ་ཡ་རབས་རེད། རྒྱ་གར་བ་ཡིན་ནའང་རེད། ཕྱི་རྒྱལ་ཡིན་ནའང་རེད། བདེ་སྐྱིད་ཡོང་བའི་རྩ་བ་དེ་ཡ་རབས་རེད། ངས་རྒྱ་གར་བ་གཅིག་ཐུག་ནའང་འདི་ཤོད་ཀྱི་ཡོད། ཕྱི་རྒྱལ་བ་ཞིག་ཐུག་ནའང་འདི་ཤོད་ཀྱི་ཡོད། སུ་ཐུག་ནའང་འདི་ཤོད་ཀྱི་ཡོད། ཕྱིན་ཆད་རྒྱ་མི་ཐུག་ནའང་འདི་ཤོད་རྒྱུ་རེད། འདི་ནི་དངོས་གནས་དྲང་གནས་ཡིད་ཆེས་དང་ངེས་པ་རྙེད་རྒྱུ་ཡོད་པ། སོ་སོའི་ཉམས་མྱོང་གི་ཐོག་ནས་ཁ་གྲག་རྒྱུ་ཞིག་རེད། འདི་བྱུང་བ་ཡིན་ན་སོ་སོ་སྐྱིད་པ། སོ་སོ་དང་ཆབས་ཅིག་སོ་སོ་ཡོད་སའི་གྲོང་གི་ནང་ལ་བརྡབ་གསིགས་མི་གཏོང་བ། གཞན་ལ་གཉའ་གནོན་མི་བྱེད་པ། ཐུབ་ཚོད་མི་ཤོད་པ་ཞིག་ཆགས་ཀྱི་རེད།

མ་རབས་བྱས་ན། སོ་སོས་མ་རབས་ཁྲིམས་མེད་ལུགས་མེད་བྱས་པའི་ཞོར་ལ། སོ་སོ་ཡོད་སའི་མི་གཞན་དག་ལ་ཐུབ་ཚོད་འགྲོ་སར་ཐུབ་ཚོད་བཤད། ཐུབ་ཚོད་མ་འགྲོ་སར་མགོ་སྐོར་བཏང༌། མཐོ་བ་ལ་ཕྲག་དོག་དང་། དམའ་བ་ལ་གཉའ་གནོན། མཐོང་ཆུང་ཁྱད་གསོད། མཉམ་པ་ལ་འགྲན་སེམས། གང་ལྟར་བློ་ངན་པ་མང་པོ་ཞིག་སྐྱེས་པའི་མཇུག་ཏུ་སྐད་ཆ་ཤོད་སྟངས་དང༌། ལུས་ཀྱི་རྣམ་འགྱུར་སྟོན་སྟངས་རྣམས་ཀྱང་ཕྲག་དོག་འགྲན་སེམས་དང༌། མཐོང་ཆུང་ཁྱད་གསོད་དེ་དག་རྗེས་སུ་འབྲངས་ནས་ཡིད་ཀྱི་བསམ་བློ་དང༌། ངག་གི་སྨྲ་བརྗོད། ལུས་ཀྱི་ཀུན་སྤྱོད་ངན་པ་རྣམས་ཐོན་ནས་དགྲ་མེད་པར་དགྲ་སྣོན་མ་ཆགས། གྲ་མ་འགྲིག་མེད་སར་གྲ་མ་འགྲིགས་སླེབས་ཡོང་གི་རེད། བསམ་བློའི་ནང་ལ་ང་ལས་ལྷག་པ་མེད་པ་ཞིག་དང༌། ང་ལས་ལེགས་པ་ཞིག་མེད་ན་བསམ་པ། ང་དྲག་ཤོས་ཤིག་ལ་སླེབས་ན་བསམ་པ། ང་ཚང་མའི་གཉེན་ལ་ཕྱིན་ན་བསམ་པ། ང་ཚང་མས་སྤྱི་མོས་ཡོང་བ་ཞིག་ཆགས་ན་བསམ་པ་ཡོང་གི་ཡོད། ཡིན་ནའང༌། བསམ་བློ་གཏོང་སྟངས་རྒྱུ་མཚན་ལྡན་པ་ཞིག་དང༌། ལུགས་དང་མཐུན་པའི་ཡ་རབས་རྒྱུ་མཚན་ལྡན་པའི་ལམ་ལ་འགྲོ་མ་ཐུབ་ན་ཡོང་རྒྱུ་དེ་སོ་སོར་མིས་འཕྱ་དམོད་བྱེད་པ། དགྲ་མེད་སར་དགྲ་སྣོན་མ་སླེབས་མཁན། མིས་དམའ་འབེབས་བྱེད་ཡུལ་ཆགས་པ་ང་ཚོས་མཐོང་ཆོས་རེད།

རྒྱ་གར་ནང་ཆ་བཞག་ན་དཔེར་ན། གན་དྷིས་གང་འདྲ་གནང་འདུག དེང་སང་ཇ་ཡེ་པ་ཀ་ཤི་ན་ར་ཡན་གྱིས་གང་འདྲ་གནང་གི་འདུག ཁོང་རང་ཚོས་སོ་སོའི་དངུལ་ཁུག་རྒྱོང་གི་ཡོད་པ་མ་རེད། སོ་སོ་གཞུང་གི་ལས་ཁུངས་ནང་ལ་བསྡད་ནས་དབང་ཆ་འཛིན་གྱི་ཡོད་པ་མ་རེད། སོ་སོས་འགོ་འདྲེན་གཏོང་གི་ཡོད་པ་མ་རེད། ཕྱིན་ཆད་མི་མང་གི་མོས་པོ་བྱུང་བའི་མཚམས་ལ་ངས་མི་མང་གི་མགོ་དེར་བསྡད། ངས་དབང་ཟིན། ངས་དགའ་གཉེན་བློ་དཀར་དེ་རྣམས་ཡར་འཐེན་བསམ་པའི་བསམ་བློ་རྩ་བ་ནས་མེད་པའི་ཐོག་ལ་ལྷག་བསམ་རྣམ་དག་གི་སོ་སོའི་ནུས་པ་གང་ཡོད་མི་མང་གི་ཐོག་ལ་ཞབས་འདེགས་ཞུ་རྒྱུ་དང༌། མི་མང་ལ་ཁེ་ཕན་སྒྲུབ་པའི་དོན་དུ་བཏོན་ནས་དཀའ་ལས་རྒྱག་གི་ཡོད། གན་དྷི་ལྟ་བུ་སྤྱི་མོས་ཡོད་པ་ཚང་མས་དངོས་གནས་དྲང་གནས་རྒྱལ་མཚན་གྱི་ཏོག་ལྟ་བུར་བཀུར་ཡོང་གི་ཡོད་པ་རེད་དེ། ཁོང་རང་གིས་དབང་ཆ་མ་ཟིན་པར་བཞུགས་ཀྱི་ཡོད་པ་རེད། དེ་འདྲ་ཡིན་དུས་ང་རང་ཚོས་མི་ཚེའི་ནང་ཡ་རབས་ཟེར་མཁན་དེ་དང༌། བཟང་པོ་བྱེད་རྒྱུ། འབྲེལ་བ་རྟག་པར་ཡོང་མཁན་གྱི་རོགས་པ་མི་དེ་ཚོར་གཅིག་གིས་གཅིག་ལ་བློ་མཐུན་པའི་གྲོགས་པོ་བྱེད་རྒྱུ། གཅིག་གིས་གཅིག་ལ་སྙིང་བསྟན་པའི་མཛའ་བོ་བྱེད་རྒྱུ། གཅིག་གིས་གཅིག་ལ་རོགས་རམ་བྱེད་པ། གཅིག་ལ་སྡུག་བསྔལ་ཡོང་དུས་འཁྱེར་རོགས་བྱས། ལམ་འགྲོ་འདྲ་མེད་པའི་སྐབས་རོགས་རམ་བྱས་པ་ཡིན་ན། ཡ་རབས་ཟེར་བ་དེ་འདྲ་ཞིག་ལ་གོ་དགོས་པ་ལས། ང་ཚོ་ཆོས་བྱེད་ཟེར་ནས།

སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །

བྱང་ཆུབ་བར་དུ་བདག་ནི་སྐྱབས་སུ་མཆི། །

བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །

འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །

ཅེས་ཁ་ནས་དེ་ལྟར་བཤད། འགྲོ་བ་སེམས་ཅན་རང་གི་འཁྲིས་ལ་ཡོད་པ་རྣམས་ལ་ཁ་དགྲ་རྣ་དགྲ་བསགས། ཕྲག་དོག་དང་འགྲན་སེམས་བྱས། དེ་མིན་པའི་འགྲོ་བ་སེམས་ཅན་འཛམ་བུ་གླིང་ས་ཕྱོགས་གཞན་དག་ལ་སྡོད་མཁན་ང་ཚོ་དང་ཐད་ཀར་འབྲེལ་བ་མེད་མཁན། ཐག་རིང་པོ་ཡོད་མཁན་སེམས་ཅན་དེ་ཚོའི་དོན་དག་ལ་ངས་བདེ་བ་དང་ལྡན་པ། སྡུག་བསྔལ་དང་བྲལ་བ་ཞིག་བྱེད་ཀྱི་ཡིན་བཤད་ན། སྐྱག་རྫུན་རེད། སྔོན་ལ་རང་གི་འཁྲིས་དེར་ཡོད་པ་ཚོར་འཆམ་པོ་དང༌། རོགས་པ་ཡག་པོ་བྱེད་དགོས།

ཅ༽ ནང་ཆོས་ཀྱི་སྙིང་པོ་དང་། ༸རྒྱལ་བའི་བསླབ་བྱ།

ང་ཚོས་ཡ་རབས་བྱས། དམན་ས་བཟུང་ན་མི་མ་རབས་བྱེད་མཁན་གཅིག་དང་ཐུག་དུས་སྐབས་རེ་ང་ཚོར་གྱོང་ཕོག་གི་རེད། དེ་འདྲའི་གྱོང་ཕོག་རྒྱུའི་ཉེན་ཁ་ཞིག་ཡོང་གི་འདུག་ན། དེའི་གནས་སྐབས་སུ་སྤྱི་པའི་དོན་དག་དང༌། ཡང་སྤྱི་ཚོགས་ཀྱི་སྡེ་ཆེ་ས་དེ་འདྲ་ལ་ཕན་གནོད་འབྲེལ་གྱི་ཡོད་མེད་བརྟག་དཔྱད་བྱས་ནས་བསམ་བློ་གཏོང་དགོས། སོ་སོ་མི་གཅིག་ལ་གྱོང་ཕོག་པ་དེ་འདྲ་ཞིག་རེད་དེ། མ་རབས་ཧམ་པ་བྱེད་མཁན་དེའི་ངན་བྱུས་དེ་གའི་དབང་དུ་བཏང་བ་ཡིན་ན། ཚོགས་པ་དང༌། སྤྱི་ཡོངས་ལ་གྱོང་ཆེ་བ་ཕོག་པ་དང༌། གནོད་འཚེ་ཆེ་བ་གཅིག་ཡོང་གི་ཡོད་ན། དེ་ལ་ལན་སློག་དགོས། ཐེག་པ་ཆེན་པོའི་ཆོས་ནང་ལ་ལན་སློག་རྒྱུ་བཤད་ཡོད།

ཡིན་ནའང༌། ཆགས་སྡང་དང༌། ཁྲོ་སེམས་མ་འདྲེས་པའི་ཐོག་ནས་རྒྱུ་མཚན་ལྡན་པའི་ལན་སློག་རྒྱུ་དེ་གལ་ཆེན་པོ་རེད། ནང་པའི་ཆོས་ཐོག་ནས་བཟོད་པ་སྒོམ་དགོས། ཉེས་བརྡུང་བཏང་ན་བཟོད་པ་སྒོམ་དགོས་ཟེར་དུས། མི་འགའ་རེས་བྱབ་ཆུང་ལྟ་བུ་མཐོང་གི་འདུག འདི་འདྲ་མ་རེད། བྱབ་ཆུང་ལ་འགྲོ་གི་འདུག་དང་མི་འདུག་རྒྱུ་མཚན་གྱི་ཐོག་ནས་དཔྱད་དགོས། རྒྱུ་མཚན་མེད་ན་བྱབ་ཆུང་དང་། རྒྱུ་མཚན་ཡོད་ན་བྱབ་ཆུང་མ་རེད། ལན་སློག་པར་དགོས་པ་རྒྱུ་མཚན་མེད་པ་ཞིག་ཡིན་ན། དེར་ཕམ་འཁྱེར་དགོས། ཕམ་འཁྱེར་བ་དེ་གཟི་བརྗིད་ཅན་ཞིག་རེད། རྒྱུ་མཚན་ཞིག་འདུག་ན། ཕམ་ཁ་འཁྱེར་བར་ལན་སློག་དགོས། རྒྱུ་མཚན་དང་ལྡན་པ་ཡིན་དུས་ལན་སློག་པ་དེ་གཟི་བརྗིད་རེད། ལན་མ་སློག་པར་ཕམ་འཁྱེར་བ་དེ་ནོར་འཁྲུལ་རེད།

ང་ཚོས་བླ་མ་ལ་ཕྱག་དབང་འདྲ་ཞུས། སྲུང་མདུད་འདྲ་ཞུས་ཏེ་སྐེ་ལ་གྱོན་ནས་མ་རབས་བྱས་ནས་གང་ཡང་མེད། མ་ཎི་ཞིག་བགྲངས། དེའི་ཐོག་གཞི་རྩའི་ཡ་རབས་ཀྱི་སྤྱོད་པ་ཡོད་ན་ཕུན་སུམ་ཚོགས་པའི་ཡན་ལག་རེད། ཡ་རབས་ཟེར་བ་དེ་ལག་ལེན་ལ་འགེལ་དགོས་ཀྱི་ཡོད་ཙང་ཁག་པོ་འདུག་གམ། སྐེ་ལ་སྲུང་མདུད་ཅིག་གྱོན་རྒྱུ་དང༌། ལག་པར་འཕྲེང་བ་ཞིག་འཁྱེར་རྒྱུ་དེ་ལས་སླ་པོ་རེད། ང་ཚོ་ཆོས་ཀྱི་སྙིང་པོ་མ་ནོར་བ་བྱེད་དགོས། ཁྱེད་རང་ཚོ་འདིར་ཐུག་པ་ཡིན་ཙང་བཤད་པ་རེད། འདི་ངའི་བསླབ་བྱ་ཡིན། ང་ཚོར་མི་ལུས་གཅིག་ཐོབ་ཡོད། སྐྱེ་བ་སྔ་ཕྱི་ཁས་བླངས་རུང་མི་ཚེ་འདིར་སྐྱིད་པ་ཞིག་དགོས་ཀྱི་རེད། ཡ་རབས་ཀྱི་ཐོག་ནས་མི་ཚེ་བསྐྱལ་བ་ཡིན་ན། སྐྱེ་བ་ཕྱི་མར་ཕན་པ་བརྒྱ་ཆ་བརྒྱ་ཐམ་པ་ཐག་ཆོད་པ་རེད། མི་ཚེ་མ་རབས་ལ་སྐྱེལ་གྱིན་བསྡད་ན། སྐྱེ་བ་ཕྱི་མའི་རྒྱུ་འབྲས་དང༌། ངན་སོང་སྡུག་བསྔལ་ལས་སྐྱོབ་བྱེད་ཐར་པ་དང་ཐམས་ཅད་མཁྱེན་པ་ཟེར་བ་ཁ་ནས་ག་ཚོད་བཤད་རུང་མ་བཤད་རུང་སྒྲུང་རེད། མི་ཚེ་མ་རབས་ལ་བསྐྱལ་བ་ཡིན་ན་སྐྱེ་བ་ཕྱི་མ་རེ་བ་རྒྱག་ས་མེད་པ་ཐག་ཆོད་པ་རེད། དེ་འདྲ་ཡིན་དུས་ཡ་རབས་བྱེད་དགོས།

ཆ༽ བོད་མིའི་བདེ་སྐྱིད་དང་། བཟང་སྤྱོད་ཀྱི་གཟི་བརྗིད།

ང་རང་ཚོ་བོད་པ་ཡིན་པས་སོ་སོའི་བོད་མི་རིགས་ཀྱི་ལར་རྒྱ་ཞེན་ཁོག་མ་བརླག་པ་བྱེད་དགོས། ད་ལྟ་ཁྱེད་རང་ཚོ་སེམས་ཤུགས་ཡག་ཐག་ཆོད་འདུག ཁ་སེང་རྒྱ་མི་ཡོང་བའི་སྐབས་ལ་ཁྱེད་ཚོས་བསུན་པོ་བཟོས་སམ། ཡག་པོ་བྱུང་འདུག དེ་དང་དེ་འདྲ་བའི་སེམས་ཤུགས་མ་ཆག་པ་དགོས། རེ་བ་ཡོད་པ་ཞིག་རེད། ང་ཚོའི་རྩོད་པ་འདི་དགའ་མིན་དགའ་མདོག་གི་གནས་ཚུལ་མིན། ང་ཚོ་ལྟ་བ་དང་གྲུབ་མཐའ། རིང་ལུགས་གཅིག་ལ་འདོད་པ་ཁེངས་མིན་གྱི་གནས་ཚུལ་ནས་བྱུང་བ་མིན། རྒྱ་ཆེའི་བོད་མི་མང་གི་བདེ་སྐྱིད་ཀྱི་དོན་དག་ལ་ཐུག་པ་རེད།

མི་ལ་བདེ་སྐྱིད་ཡོད་ན། ང་ཚོ་ལྟ་བ་ལ་རྩོད་པ་མེད་ལ། གྲུབ་མཐའ་ལ་རྩོད་པ་མེད། རིང་ལུགས་ལའང་རྩོད་པ་མེད། མི་རིགས་ལའང་རྩོད་པ་མེད། འོན་ཀྱང་ང་ཚོར་བདེ་སྐྱིད་མེད་ཅིང་། མི་ལ་བདེ་སྐྱིད་ཀྱི་ཐོབ་ཐང་ཡོད་པས་ང་རང་ཚོ་བོད་མི་མང་ལའང་བདེ་སྐྱིད་དགོས་པའི་ཐོབ་ཐང་ལོས་ཡོད། གནས་ཚུལ་དེ་ལྟ་བུའི་ཐོག་ཏུ་ང་ཚོས་རྩོད་པ་རྒྱག་གི་ཡོད། ད་ལྟ་ཁྱེད་རང་ཚོ་ཚང་མ་སེམས་ཤུགས་ཡག་པོ་ཡོད་པ་འདི་མ་ཉམས་པའི་ཐོག་ནས། རྒྱ་གར་གྱི་མི་ཚོགས་ཀྱི་དཀྱིལ་ལ་སྤྱོད་ལམ་ཡག་པོ་བྱེད་དགོས། བོད་མི་རིགས་ཀྱི་མཚན་མཐོང་ལ་རྒྱ་དང༌། སོ་སོ་མི་ཡིན་པའི་ཆ་ནས་ཡ་རབས་ཀྱི་སྤུས་ཚད་བསྟན་ཐུབ་པ་བྱེད་དགོས། སྤྱིར་བཏང་བོད་མིར་ཚང་མས་བསྟོད་བསྔགས་དང་དགའ་པོ་བྱེད་ཀྱི་ཡོད། ང་ཚོར་འདི་ལྟ་བུའི་གཟི་བརྗིད་དང༌། མཚན་མཐོང་ལ་རྒྱ་ཡོད་པ་འདི་མ་བརླག་པ་བྱེད་དགོས། སྔོན་མ་ནས་བོད་པ་རྣམས་ཡག་པོ་ཡོད་ཀྱང་། ད་ཆ་ལོ་བཅོ་ལྔ་ཉི་ཤུ་སོང་རྗེས་ལོ་རེ་ལོ་རེ་སྡུག་ཏུ་འགྲོ་གི་འདུག་ཟེར་བ་དེ་འདྲ་མེད་པ་ཞིག་དགོས། དེ་གལ་ཆེན་པོ་འདུག

ད་ལྟའི་རྒྱ་གར་གཞུང་གི་སྲིད་དབང་འཛིན་མཁན་ཚོས་ད་ལྟའི་སྲིད་བྱུས་ཀྱི་ཐོག་ནས་ང་ཚོར་རྒྱབ་སྐྱོར་ཡོད་དང་མེད་ཟེར་བ་དེ་གནས་ཚུལ་ཁག་ཁག་རེད། སྲིད་བྱུས་ཀྱི་ཐོག་ནས་འགྲོ་གི་རེད། ཡིན་ནའང་སྲིད་བྱུས་དེ་མིས་ཟིན་བསྡད་ཡོད་པ་དང༌། མིའི་བསམ་བློ་མང་གཙོ་ཡིན་པའི་མི་མང་གི་ཐོག་ནས་ཁྱད་པར་ཡོང་གི་རེད། ཁྱེད་རང་ཚོའི་སློབ་གྲྭར་ཆ་བཞག་ན། སློབ་གྲྭ་ནང་གི་སློབ་ཕྲུག་ནང་ཚགས། གྲོགས་པོ་གྲོགས་མཆེད་ཚོའི་སར་བོད་མི་རིགས་ཀྱི་མཚན་མཐོང་ལ་རྒྱ་ངོམ་ཐུབ་པ་ཞིག་དང༌། བསྟན་ཐུབ་པ། ང་ཚོ་བོད་པའི་དོན་དག་འདི་གང་འདྲ་ཞིག་ཡིན་པ། ང་ཚོ་བོད་མི་རིགས་དང༌། རྒྱ་མི་རིགས་ཁག་ཁག་ཡིན་པ། ང་ཚོ་བོད་མི་རིགས་རྣམས་རྒྱ་མི་རིགས་ཀྱི་འོག་ལ་བསྡད་ན་ཁེ་གྱོང་གང་འདྲ་ཡོད་པ། བོད་ལུང་པ་བོད་པའི་ལག་པར་ཡོད་པ་ཡིན་ན་བོད་པས་འཛིན་སྐྱོང་བྱེད་སྟངས་སོགས་ཀྱི་སྐོར་ང་ཚོས་དྲིལ་བསྒྲགས་ཀྱི་ཡི་གེ་སྐམ་པོ་ཞིག་བཀྲམས་པ་ཙམ་མ་ཡིན་པར་རྒྱ་གར་གྱི་སློབ་གྲྭའི་ནང་བོད་པའི་ཕྲུ་གུ་ཁྱེད་རང་ཚོ་མཉམ་དུ་ལྟོ་ཆས་ཟས། སློབ་སྦྱོང་མཉམ་དུ་བྱས། འཛིན་གྲྭ་མཉམ་དུ་ཚོགས། མཉམ་དུ་གཤིབ་ནས་སྡོད་མཁན་ཚོར་བོད་མི་རིགས་ཀྱི་སྤུས་ཚད་བསྟན་ཐུབ་པ་ཞིག་དང༌། གཤིབས་པའི་དུས་ཡུན་འདིའི་རིང་ཁོང་ཚོར་སློབ་གསོ་གཏོང་ཐུབ་པ་ཞིག་བྱུང་ན་ཤིན་ཏུ་རྩ་བ་ཆེན་པོ་ཞིག་རེད། དེ་འདྲ་བྱས་ན་ཁྱེད་རང་ཚོས་སོ་སོའི་སློབ་སྦྱོང་བྱེད་པ་དང་ཆབས་ཅིག་སྲིད་དོན་གྱི་དྲིལ་བསྒྲགས་བྱེད་ཐུབ་ཀྱི་རེད།

དོན་སྙིང་རྒྱ་གར་གྱི་སློབ་གྲྭ་བ་ཚོའི་ནང་དང༌། དེ་བཞིན་སློབ་གྲྭའི་ལས་བྱེད་དགེ་རྒན་དང༌། ཤེས་ཡོན་ཅན་གྱི་ནང་ལ་བོད་པའི་མི་རིགས་ཀྱི་བསམ་བློ་གང་འདྲ་ཞིག་ཡོད་མེད་དང༌། བོད་མི་རིགས་ཀྱི་གོམས་གཤིས་གང་འདྲ་ཞིག་ཡོད་པ། བོད་མི་རིགས་ལ་སོ་སོའི་ཐོབ་ཐང་དེ་སོ་སོའི་ལག་པར་ཡོད་ན། ཨཧྥ་རི་ཀ་ལྟ་བུ་རང་བཙན་དེ་རིང་ཐོབ་པ་དང༌། སང་ཉིན་ནང་འཁྲུག་རྒྱག་མཁན་དེ་ཞིག་ཡིན་དང་མིན། ང་ཚོས་རང་བཙན་རྩོད་པ་འདི་རྒྱུ་མཚན་ལྡན་པ་ཞིག་ཡིན་མིན་སོགས་ཉི་མ་དང་ཟླ་བ་གཤིབས་ཏེ་སྡོད་པའི་རིང་གསལ་བཤད་བྱེད་ཐུབ་ན་དགེ་མཚན་ཆེན་པོ་འདུག

རྒྱ་གར་བའི་སློབ་ཕྲུག་དང་ཤེས་ཡོན་ཅན་གྱི་ནང་ལ་བོད་མི་རིགས་ཀྱི་བདེ་སྡུག་ངོས་གསལ་པོ་ཐུབ་པ་དང༌། བོད་པའི་དཀའ་ངལ་ལ་ཤ་ཚ་སླེབས་ཐུབ་པ། རྒྱབ་སྐྱོར་སླེབས་ཐུབ་མཁན་བྱུང་ན་གཞུང་གི་སྲིད་བྱུས་ལ་འགྱུར་བ་ཐེབས་ཀྱི་རེད། སྲིད་བྱུས་ཟེར་བ་དེ་སྤྱིར་བཏང་བྱས་ན། སྐབས་བསྟུན་སྐབས་བསྟུན་འགྱུར་བ་འགྲོ་མཁན་ཞིག་རེད། གང་ལྟར་ཕྱིན་ཆད་ལུང་པའི་ནང་མི་དྲག་རྣམས་ཤེས་ཡོན་ཅན་གྱི་ནང་ནས་ཐོན་ཡོང་གི་རེད། རྩ་བའི་བོད་མི་མང་གི་བདེ་སྡུག་གི་གནས་ཚུལ་ཐོག་ལ་ཁྱེད་རང་ཚོ་སློབ་ཕྲུག་མི་རེ་ངོ་རེས་སེམས་འཁུར་བླངས་ནས་བྱེད་ཐུབ་ན། ངའི་ངོས་ནས་གང་ཡོང་ཅི་ཡོང་བྱེད་ཀྱི་ཡོད། ཁྱེད་རང་ཚོའི་ངོས་ནས་ག་དུས་ཡིན་ནའང་རྒྱ་མཚོ་ཆུ་ཐིགས་ཀྱི་འབྲེལ་མཚོན་རྒྱག་ཐུབ་ན་ཕན་གྱི་རེད། འདི་སྐོར་དམིགས་བསལ་དོ་སྣང་བྱེད་དགོས་ཀྱི་འདུག དེ་མིན་གཞན་དག་ང་ལ་ཞུ་རྒྱུ་ཅང་མི་འདུག ཁྱེད་རང་ཚོ་ཧུར་ཐག་བྱེད་རོགས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༨ ཟླ་ ༥ ཚེས་ ༡༩ ཉིན། ཨམ་བྷ་ལའི་མཐོ་སློབ་ཀྱི་སློབ་ཐོན་པ་ཚོར་ལག་འཁྱེར་གནང་བའི་མཛད་སྒོའི་ཐོག་སྩལ་བའི་བཀའ་སློབ།

ཀ༽ དགེ་རྒན་གྱི་ལས་རིགས་དང་། གཞན་ཕན་གྱི་བྱ་གཞག

དེ་རིང་འདིར་གྲོགས་པོ་ཚོར་ཞུ་རྒྱུ་ལ། ཁྱེད་རང་ཚོའི་སློབ་གྲྭའི་སློབ་ཕྲུག་ཐོན་པ་ཚོར་ལག་འཁྱེར་སྤྲོད་རྒྱུའི་མཛད་སྒོར་ཆེད་འབོད་གནང་བ་ལྟར་བཅར་ཏེ་དགའ་པོ་བྱུང༌། ཁྱེད་རང་ཚོ་ཚང་མར་ཐུགས་རྗེ་ཆེ་ཞེས་ཞུ་གི་ཡིན། སློབ་སྦྱོང་ཐོན་ཏེ་དེ་རིང་ལག་འཁྱེར་ཐོབ་མཁན་སློབ་ཕྲུག་ཁྱེད་རང་ཚོ་ཡིན་ནའང་སེམས་ནང་དགའ་པོ་ཡོད་ཀྱི་རེད། ཁྱེད་རང་ཚོ་སློབ་སྦྱོང་སྤྲོད་མཁན་ཡིན་ནའང་དགའ་པོ་ཡོད་ཀྱི་རེད། ངས་དེ་རིང་འདིར་ཁྱེད་རང་ཚོའི་ཐོག་ལ་བཀྲ་ཤིས་བདེ་ལེགས་དང༌། འཚམས་འདྲི་ཞུ་གི་ཡོད། འདི་འདྲའི་སློབ་སྦྱོང་ཐོན་པ་ལ་སློབ་ཕྲུག་ཁྱེད་རང་ཚོའི་ངོས་ནས་ཀྱང་འབད་བརྩོན་བྱས་ཡོད་རེད་ལ། གཉིས་ནས་དགེ་རྒན་ཚོས་ལོ་མང་པོ་ཞིག་གི་རིང་ལའང་དམིགས་བསལ་གྱི་ལྟ་རྟོག་བྱས་པ་ཡིན་དུས་ད་ལྟ་དགེ་རྒན་ཚོ་ལ་ངས་ཐུགས་རྗེ་ཆེ་ཞུ་གི་ཡིན། སློབ་སྦྱོང་སྤྲོད་རྒྱུའི་བྱ་བ་འདི་གཞན་ཕན་གྱི་ལས་ཀ་བཟང་པོ་ཞིག་ཡིན་དུས་ངས་ཐུགས་རྗེ་ཆེ་ཞུ་གི་ཡིན། ལོ་མང་པོའི་སྔོན་ནས་གཞན་ཕན་གྱི་ཀུན་སློང་བཟང་པོ་ཞིག་དང༌། མ་འོངས་པའི་མི་རབས་ནས་མི་རབས་ལ་ཤེས་ཡོན་གྱི་ཕན་ཐོགས་རྒྱ་ཆེན་པོ་ཡོང་རྒྱུའི་བསམ་བློ་བཟང་པོ་ཞིག་འཁྱེར་ཏེ་སློབ་གྲྭ་འདི་བཙུགས་པ་ནི་མི་རྣམས་ཀྱིས་བྱས་རྗེས་བཟང་པོ་ཞིག་རེད། རྗེས་སུ་ཡི་རང་ཡོད། དེ་རིང་འདིར་དམིགས་བསལ་ཞུ་རྒྱུ་མང་པོ་གང་ཡང་མི་འདུག་པས་ཚིག་ཁ་ཤས་ཤིག་ཞུས་ན།

ཁ༽ སློབ་དེབ་ཀྱི་སློབ་སྦྱོང་དང་། ཡ་རབས་སྤྱོད་བཟང་།

ཁྱེད་རང་ཚོ་སློབ་སྦྱོང་ཐོབ་པ་རྣམས་དེབ་ནང་གི་ཤེས་ཡོན་རྐྱང་རྐྱང་ཞིག་ལ་མ་ལུས་པ་བྱས་ཏེ་ཤེས་ཡོན་དེ་ཉིན་རེའི་འཚོ་བ་སྐྱེལ་རྒྱུར་བེད་སྤྱོད་བྱེད་ཤེས་པ་ཞིག་དང༌། དེ་དང་སྦྲེལ་ཤེས་པ་ཞིག་དགོས་པ་རེད། སྤྱིར་བཏང་བཤད་པ་ཡིན་ན། རྒྱ་གར་ནང་གི་སློབ་གྲྭའི་ཤེས་ཡོན་སྤྲོད་སྟངས་རྣམས་དབྱིན་ཇིའི་ལུགས་སྲོལ་ཤ་སྟག་ཡོད་པ་རེད། དེའི་ནང་ལ་ལེགས་ཆ་ཡོད། ཡིན་ནའང་རྒྱ་གར་ལུང་པར་སོ་སོའི་གཤིས་ལུགས་སམ། སོ་སོའི་གོམས་གཤིས་ཡོད་པ་དེ་དང་རིག་གསར་ཤེས་ཡོན་གཉིས་ཕར་ཚུར་ཆ་སྙོམས་སམ། སྦྲེལ་མཐུད་བྱེད་རྒྱུ་འདི་གལ་ཆེན་པོ་རེད་བསམ་གྱི་འདུག

ཡང་ཚིག་གཞན་ཞིག་ནས་བཤད་ན། སོ་སོའི་ལུང་པར་ཡོད་པའི་གཤིས་ལུགས་འདི་རྣམས་གཙོ་བོ་སེམས་ལ་ཕན་པའི་ཡོན་ཏན་རེད། དེང་དུས་རིག་གསར་ཤེས་ཡོན་འདི་རྣམས་སྤྱིར་བཏང་བྱས་ན་གཙོ་བོ་དངོས་པོ་ཡར་རྒྱས་བཏང་སྟེ་ང་ཚོའི་གཟུགས་པོའི་བདེ་སྐྱིད་སྒྲུབ་རྒྱུ་འདི་རེད། མི་ལ་སེམས་དང་གཟུགས་པོ་གཉིས་ཀའི་བདེ་སྐྱིད་དགོས་པ་ཡིན་ཙང་དངོས་པོ་ཡར་རྒྱས་དང༌། བསམ་བློ་ཡར་རྒྱས་གཉིས་པོ་དེ་མཉམ་སྤྱོད་བྱ་རྒྱུ་དགོས་མཁོ་ཡོད།

དེ་ནས། ཁྱེད་རང་ཚོ་ཤེས་ཡོན་སློབ་སྦྱོང་བྱེད་པའི་མི་ཚེའི་ནང་གི་རིམ་པ་གཅིག་རྫོགས་ཏེ་རིམ་པ་གཉིས་པ་ཞིག་འགོ་ཚུགས་ཀྱི་ཡོད་པ་རེད། ཁྱེད་རང་ཚོའི་མི་ཚེ་བསྐྱལ་རྒྱུའི་གནས་དུས་གང་འདྲ་ཞིག་གི་སྒང་ལ་བསྡད་ཡོད་དམ་ཟེར་ན། འཛམ་བུ་གླིང་སྤྱིའི་གནས་ཚུལ་ལ་ཆ་མཚོན་ན་དྲན་འཕྲུལ་དང༌། དངངས་སྐྲག་ཆེན་པོ། ལམ་སེང་ལམ་སེང་འགྱུར་རྐྱེན་ཡོང་མཁན་ཞིག་ཡོད། བྱེ་བྲག་རྒྱ་གར་ལ་ཆ་བཞག་ན། ལུང་པ་ཆེན་པོ། ཤེས་རིག་ཐོག་ལ་ལོ་རྒྱུས་ལྡན་པའི་ཕྱུག་པོ་ཡོད་མཁན། དངོས་ཡོད་གནས་ཚུལ་ཐོག་དཔལ་འབྱོར་ལོངས་སྤྱོད་དང༌། མིའི་གྲངས་འབོར་ཐོག་ནས་དཀའ་ངལ་ཆེན་པོ་ཡོད་པ་ཞིག་རེད། གནས་སྟངས་འདི་འདྲ་ཞིག་གི་འོག་ལ་མ་འོངས་པར་གདོང་ལེན་བྱེད་དགོས། མ་འོངས་པར་འགན་ལེན་བྱེད་མཁན་སུ་ཡང་མེད་པས་སོ་སོར་ཐུག་ཡོད།

ག་རེ་གལ་ཆེན་པོ་རེད་ཟེར་ན། དཀའ་ངལ་ལ་གདོང་ལེན་བྱེད་དུས་བློ་སྟོབས་ཞུམ་མེད་ཀྱི་འབད་བརྩོན་བྱ་རྒྱུ་གལ་ཆེན་པོ་རེད། སྙིང་སྟོབས་ཞུམ་མེད་ཀྱིས་འབད་བརྩོན་བྱེད་པ་དེ་ཡང་རྒྱུ་མཚན་ལྡན་པ་ཞིག་དགོས་པ་ལས་རང་ཤེད་དང༌། རང་དོན་ཁོག་བཅུག་གིས་སྨྱོ་མཆོངས་ལ་ཟེར་བ་མིན། ངས་རེ་འདུན་ཞུ་རྒྱུ་ལ། སྙིང་སྟོབས་ཞུམ་མེད་ཀྱིས་འབད་བརྩོན་བྱེད་པ་དེ་ཡ་རབས་སྤྱོད་བཟང་གི་གཞི་རྩར་བརྟེན་པ་ཞིག་དང༌། རྒྱུ་མཚན་ལྡན་པ་ཞིག་བྱུང་ན་ང་ཚོ་མིའི་རིགས་ཀྱི་ནུས་པ་འདི་དག་བེད་སྤྱོད་ཡག་པོ་བྱེད་ཐུབ་ཀྱི་རེད། ཁྱེད་རང་ཚོས་སློབ་སྦྱོང་བྱས་ནས་ཀླད་པ་ཕྱུག་པོ་ཆགས་ཡོད་པ་དེ་བེད་སྤྱོད་ཡག་པོ་ཐུབ་པ་ཞིག་དང༌། ཡ་རབས་སྤྱོད་བཟང་གི་གཞི་རྩ་ཡོད་པ་ཞིག་དགོས་པ་རེད། ལག་ཆ་ལྟ་བུ་ཡིན་ན་དེ་བེད་སྤྱོད་བྱེད་པའི་ཀུན་སློང་བཟང་པོ་དགོས་པ་རེད། མི་བཟང་པོ་ཞིག་བྱེད་པ་དང༌། མི་ཡ་རབས་ཤིག་བྱེད་པ། དངོས་གནས་དྲང་གནས་རང་འདོད་ཉུང་ཙམ་བྱེད་པ། གཞན་དག་ལ་གུས་བརྩི་མང་ཙམ་བྱེད་པ། དྲང་པོ་བྱེད་པ་བཅས་བྱུང་ན་སོ་སོའི་མི་ཚེའི་རིང་ལ་ཡང་སྐྱིད་པོ་ཡོང་གི་རེད། སྤྱི་ཚོགས་ཀྱི་ནང་ལའང་ཕན་ཐོགས་ཡོང་གི་རེད། ངས་ལབ་པ་འདི་ཁྱེད་རང་ཚོའི་བློ་ལ་བབས་ཀྱི་འདུག་ན་འདི་དག་ངེས་པ་བྱས་ཏེ་རྗེས་སུ་ལོ་མང་པོ་ཕྱིན་པའི་སྐབས་ལ་སྔ་མ་ང་ཚོ་སློབ་གྲྭ་ཐོན་པའི་སྐབས་ལ་ཏཱ་ལའི་བླ་མས་ང་ཚོར་འདི་འདྲ་བཤད་བྱུང་བསམ་པ་བྱས་ཏེ་ལག་ལེན་ག་ཚོད་ཐུབ་ཐུབ་བྱེད་རོགས་ཞུ་རྒྱུ་འདི་ཡིན། ཚང་མར་བཀྲ་ཤིས་བདེ་ལེགས་ཡོད། ཡང་བསྐྱར་ཐུགས་རྗེ་ཆེ་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༨ ཟླ་ ༡༠ ཚེས་ ༢༣ ཉིན། བོད་ཕྲུག་ཁྱིམ་སྡེ་དབུ་བརྙེས་ནས་ལོ་ངོ་བཅོ་བརྒྱད་འཁོར་བའི་དུས་དྲན་ཐོག་སྩལ་བའི་བཀའ་སློབ།

ཀ༽ དཀའ་སྤྱད་དང་ལེན་དང་། སྙིང་སྟོབས་ཀྱི་གྲུབ་འབྲས།

དེ་རིང་ང་རང་ཚོ་དྷ་རམ་ས་ལའི་བོད་ཕྲུག་ཁྱིམ་སྡེའི་ཕྲུ་གུ་ཕོ་མོ་ཚོ་དང༌། འདི་གའི་ལས་ཀ་བྱེད་མཁན་རང་ཚོ་ཚང་མར་ལོ་བཅོ་བརྒྱད་ཙམ་ཕྱིན་པའི་དུས་ཆེན་གྱི་ཐོག་ལ་བཀྲ་ཤིས་བདེ་ལེགས་ཡོད། འདས་པའི་དུས་ཡུན་དེའི་རིང་ལ་ཁྱེད་རང་ཚོ་ལས་ཀ་བྱེད་མཁན་ཚོས་ཧུར་ཐག་བྱས་ཏེ་ལོ་རེ་ནས་ལོ་རེ་མི་སྡོད་པར་གྲུབ་འབྲས་ཐོན་ཡོང་གི་ཡོད་པར་བརྟེན། ངས་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་རྒྱུ་ཡིན། དེ་དང་ཆབས་ཅིག་ང་ཚོ་མིའི་ལུང་པར་སོ་སོས་ལག་གྲོན་གཏོང་རྒྱུ་གང་ཡང་མེད་པར་རོགས་རམ་ལ་བརྟེན་ནས་སྡོད་དགོས་པ་ཡིན་དུས་གཙོ་བོ་རྒྱ་གར་གཞུང་དང༌། ཡང་སྒོས་རོགས་རམ་ཚོགས་པ་ཁག་ཚོས་ཆེ་ཞོགས་ཆུང་ཞོགས་ཐོག་ནས་རོགས་རམ་མང་པོ་ཞིག་བྱས་ཡོད་པས། དེ་རིང་གོ་སྐབས་འདིའི་ཐོག་ལ་རོགས་རམ་གནང་མཁན་ཚོའི་བཀའ་དྲིན་དྲན་པ་དང་སྦྲགས། དེ་དག་ལ་ཡང་ཐུགས་རྗེ་ཆེ་ཞུ་རྒྱུ་ཡིན།

དེ་རིང་འདིར་ང་རང་ཚོ་འཕྲད་པ་དགའ་པོ་བྱུང༌། དེ་སྔ་ས་ཆ་འདི་ཁུལ་ལུང་སྟོང་འདྲ་པོ་མ་གཏོགས་གང་ཡང་མེད་པ་རེད། མིའི་རིགས་ཀྱི་ཐབས་ཤེས་དང༌། འབད་བརྩོན་ལ་བརྟེན་ནས་ད་ཆ་རྩེད་མོའི་རྩེད་ཐང་ཞིག་བཟོས། ང་རང་ཚོ་ཚང་མ་འཛོམས་ནས་བེད་སྤྱོད་བྱེད་ས་ཞིག་ཆགས་པ་རེད། གང་ལྟར་གནས་ཚུལ་འགྱུར་འགྲོ་གི་ཡོད་པ་དང༌། འགྱུར་བ་དེ་ཡང་བཟང་པོའི་ངོ་བོ་ལ་འགྱུར་འགྲོ་གི་ཡོད་པ་རེད། མཐུན་རྐྱེན་མ་འཛོམས་པའི་དཀའ་ངལ་གྱི་ཐོག་ནས་བཟང་དུ་བཟང་དུ་དང༌། མཐུན་རྐྱེན་འཛོམས་སུ་འཛོམས་སུ་ཕྱིན་ནས་ལེགས་པའི་ཕྱོགས་ལ་འགྱུར་བ་འགྲོ་གི་ཡོད་རེད། དེ་ཡོང་བའི་རྩ་བ་ནི་ང་རང་ཚོ་ཚང་མས་སྙིང་སྟོབས་དང༌། དཀའ་ངལ་དང་ལེན་བྱས་པའི་གྲུབ་འབྲས་རེད། ང་རང་ཚོ་མིའི་ལུང་པར་གྱར་ནས་ལོ་ཉི་ཤུ་སྐོར་འགྲོ་གི་ཡོད་པའི་དུས་ཡུན་དེའི་རིང་ལ་ང་རང་ཚོའི་རྩ་བའི་བོད་སྤྱི་དོན་སྒྲུབ་རྒྱུ་དང༌། དེ་དང་ཆབས་ཅིག་གལ་ཆེ་ཤོས་ཤིག་ལ་ན་གཞོན་ཚོའི་ཤེས་བྱ་ཡོན་ཏན་ཐོག་ལ་དོ་སྣང་བྱེད་རྒྱུ་དེ་ང་ཚོའི་ལས་འགན་ཆེ་ཤོས་སུ་བརྩིས་པ་རེད། འདས་པའི་ལོ་རྒྱུས་དེའི་ནང་ལ་ང་རང་ཚོའི་གྲུབ་འབྲས་དྲག་ཤོས་ཤིག་དང༌། བློ་གདེང་འཁེལ་བ་གཅིག་ནི་ཤེས་ཡོན་ཐོག་ལ་སྤུས་དག་ལོས་དང༌། གནས་ཚད་མཐོན་པོ་ལོན་མིན་ལ་མ་ལྟོས་པར་རྩ་བའི་ཤེས་ཡོན་གྱི་གཞི་རྩ་བརྟན་པོ་ཞིག་ཚུགས་ཡོད་པ་རེད། ང་ཚོས་འདས་པའི་དུས་ཡུན་དེའི་རིང་ལ་ཕྱི་མིག་ཞིག་བལྟས་ན་གཞི་ནས་རྗེས་སུ་ཡི་རང་དང༌། སྤོབས་པ་རྙེད་པ་ཞིག་ཡོང་གི་འདུག ཤེས་ཡོན་གྱི་གཞི་རྩ་དེའི་ནང་ལ་གང་ལ་གང་འཚམ་གྱི་གྲུབ་འབྲས་ཐོན་ཡོད། དེའི་ནང་ཚན་གྱི་བྱེ་བྲག་གཅིག་ལ་ཕྲུ་གུ་ཆུང་ཆུང་ཚོར་དམིགས་བསལ་གྱི་བདག་པོ་སྤྲད་ནས་ལུས་པོ་འཚར་ལོངས་འཐུས་མ་ཤོར་བ་ཞིག་དང༌། སློབ་སྦྱོང་ལ་འཐུས་མ་ཤོར་བའི་ཆེད་དུ་འདི་གའི་བོད་ཕྲུག་ཁྱིམ་སྡེས་མཚོན་བུ་གསོ་ཁང་རྣམས་འགོ་འཛུགས་བྱས་པ་རེད། ལྷག་དོན་ད་ལྟ་དྷ་རམ་ས་ལར་ཚུགས་པའི་བོད་ཕྲུག་ཁྱིམ་སྡེ་འདི་ནས་བུ་ཕྲུག་སྟོང་ཕྲག་འགའ་ཤས་ཤིག་ལ་ལོ་ཡུན་དེའི་རིང་ཞབས་འདེགས་ཞུས་པ་ནི་དངོས་གནས་དྲང་གནས་ཀྱི་ཡག་པོ་རེད། རྗེས་སུ་ཡི་རང་སྐྱེ་དགོས་པ་ཡིན་དུས་དེ་རིང་ཧ་ཅང་དགའ་པོ་བྱུང༌།

འདས་པའི་ལོ་རྒྱུས་རིང་ལ་ང་རང་ཚོར་མཐུན་རྐྱེན་འཛོམས་པོ་མེད་པ་དང༌། དཀའ་ངལ་ཆེན་པོའི་འོག་ལ་མཐུན་རྐྱེན་མ་འཛོམས་པའི་དཀའ་ངལ་ཁྱད་དུ་བསད་དེ་དཀའ་ངལ་དང་ལེན་བྱས་པ་རེད། དཀའ་ལས་རྒྱག་མཁན་མང་པོ་ཞིག་ལོ་བཅོ་བརྒྱད་དེའི་རིང་ལ་རྫོགས་ཚར་བ་རེད། ཁ་ཤས་ཚེ་འཕོས། ཁ་ཤས་འདི་ནས་འཕོ་ལེན་ཕྱིན་པ་རེད། ལོ་ཡུན་དེའི་རིང་ལ་མི་རྙིང་པ་རྫོགས་ཀྱིན་རྫོགས་ཀྱིན་གསར་པ་སླེབས་ཀྱིན་སླེབས་ཀྱིན་བྱས་པ་རེད། དེ་དག་གི་ལག་རྗེས་དང་གྲུབ་འབྲས་རྣམས་ང་ཚོས་མཐོང་བའི་ས་ཆ་འདིའི་སྒང་ལ་བཞག་ཡོད་པ་རེད། ཐོག་མའི་གཞི་རྩ་འཛུགས་པའི་སྐབས་ཀྱི་ལས་ཀ་བྱེད་མཁན་དེ་དག་གི་བཀའ་དྲིན་དང་ལས་ཀ་བྱས་པའི་བྱས་རྗེས་དེ་ཟུབ་ཏུ་མེད་པ་ཞིག་རེད། ཡག་པོ་རེད་བསམ་པ་དྲན་གྱི་འདུག གང་ལྟར་ད་ཆ་གཞི་རྩ་བརྟན་པོ་ཞིག་ཚུགས་ཡོད་པས་ད་དུང་དེའི་སྒང་ལ་ཡར་རྒྱས་འགྲོ་ཐུབ་པ་ཞིག་ད་ལྟ་ཕན་ལ་ཡང་བྱས་པ་རེད། ད་དུང་ཡིན་ནའང་ཧུར་ཐག་བྱེད་རོགས་ཟེར་རྒྱུ་ཡིན།

ཁ༽ དེང་དུས་ཀྱི་ལམ་སྲོལ་དང་། བོད་པའི་དྲི་མ།

དྷ་རམ་ས་ལའི་ས་ཁུལ་འདིར་བོད་མིའི་ཕྲུ་གུ་ཁེ་གཙང་ཡོད་པའི་སྒྲིག་འཛུགས་བཙུགས་པ་འདི་ང་རང་ཚོ་བོད་པ་འཛམ་བུ་གླིང་གི་མི་འདྲ་འདྲའི་ནང་ནས་མི་འདྲ་བ་ཞིག་དང༌། ཡུལ་པ་ཚོ་ལས་ང་ཚོ་མཐུན་རྐྱེན་འཛོམས་པ་རྒྱུ་མཚན་དུ་བྱས་ནས་བཙུགས་པ་གང་ཡང་མ་རེད། འདིའི་ཉེ་སྐོར་ལ་ཡོད་པའི་སྒ་དྷི་བའི་ཕྲུ་གུ་ཚོ་དང༌། རྒྱ་གར་བའི་ཕྲུ་གུ་ང་རང་ཚོ་ཚང་མ་གཅིག་པ་རེད། ཕུང་པོ་ཤ་རུས་ལས་གྲུབ་པ། མི་ཡིན་པ། བདེ་སྐྱིད་སྒྲུབ་པའི་ཐོབ་ཐང་ཡོད་པ། སྡུག་བསྔལ་སེལ་རྒྱུའི་ཐོབ་ཐང་ཡོད་པ་ང་རང་ཚོ་ཚང་མ་འདྲ་འདྲ་རེད་མ་གཏོགས་ཁྱད་པར་གཏན་ནས་མེད། ཡིན་ན་ཡང་འདིར་སྒྲིག་འཛུགས་ཟུར་པ་ཞིག་དང༌། དམིགས་བསལ་ཆགས་པ་འདི་གང་ཡིན་ཟེར་ན། ང་ཚོ་བཙན་བྱོལ་བ་ཡིན་པའི་ཆ་ནས་ཆགས་པ་རེད། མི་ཡིན་པ་འདྲ་འདྲ་ཡིན་ན་ཡང་ང་ཚོ་རང་གི་ལུང་པ་བཞག་ནས་མིའི་ལུང་པར་གྱར། དཀའ་ངལ་དམིགས་བསལ་ཅན་ཞིག་གི་འོག་ལ་བསྡད་ཡོད་པའི་རྒྱུ་མཚན་གྱིས་ང་ཚོའི་གནས་ཚུལ་འདི་འདྲ་ཆགས་པ་རེད། ང་ཚོའི་སྒྲིག་འཛུགས་འདིའི་རྩ་བ་དཀའ་རྙོག་ཅིག་ལ་ཐུག་ཡོད། ང་རང་ཚོ་མིའི་ལུང་པའི་ནང་ལ་རང་གི་ལུང་པ་བྲལ་ནས་བསྡད་པའི་གནས་ཚུལ་འདིའི་འོག་ནས་ང་རང་ཚོའི་ཆོས་དང༌། ཤེས་རིག གཞིས་ཆགས་སོགས་ཀྱི་ལས་དོན་གང་འདྲ་ཞིག་ཡིན་ན་ཡང༌། རྩ་བ་ང་རང་ཚོའི་བོད་སྤྱི་པའི་དོན་དག་དང་འབྲེལ་ནས་བསྡད་ཡོད། ཁྱེད་རང་ཚོ་ལས་ཀ་བྱེད་མཁན་ཚོས་གནས་ཚུལ་དེ་སེམས་ལ་ངེས་པ་བྱས། གནས་ཚུལ་དེ་ཤེས་པ་བྱས། གནས་ཚུལ་དེ་གཞི་ལ་བཞག་པའི་སྟེང་ནས་ང་རང་ཚོ་བོད་མི་རིགས་ཀྱི་རྣམ་པ་མ་ཡལ་བ་དང༌། བོད་པའི་དྲི་མ་མ་བརླག་པའི་ཐོག་ནས་དེང་དུས་ཀྱི་སྲོལ་དང་མཐུན་པ་ཞིག་བྱེད་དགོས།

དགེ་རྒན་ལས་བྱེད་ཚང་མས་ང་རང་ཚོ་བོད་མི་རིགས་ཀྱི་ཁྱད་ཆོས་དང་གོམས་གཤིས་བཟང་པོ་རྣམས་ཡོད་པའི་སྟེང་ནས་དེང་དུས་ཀྱི་གནས་ཚད་ཡོད་པ་དང༌། དེང་དུས་ཀྱི་མི་གྲལ་ལ་སླེབས་ཐུབ་པའི་ཐབས་ཤེས་བྱེད་དགོས། ང་རང་ཚོར་དེ་སྔ་ནས་ཡོད་པའི་གོམས་གཤིས་དང༌། ཤེས་རིག་གི་ནང་ལ་མུ་མཐུད་ནས་ཉར་དགོས་པ་ཡོང་གི་རེད། དོར་བྱ་རྣམས་གནས་ཚུལ་ཁག་ཁག་རེད། ཕུན་སུམ་ཚོགས་པའི་ཆ་མུ་མཐུད་ནས་འཛིན་དགོས་པ་རྣམས་མུ་མཐུད་ཟིན་པའི་ཐོག་ལ། དེང་དུས་ཀྱི་ཤེས་ཡོན་རྣམས་བསྣན་ཏེ་འདབ་ཆགས་སྒྲོ་གཤོག་ཟུང་འབྲེལ་གྱི་ཐོག་ནས་ནམ་འཕང་གཅོད་དགོས་ཀྱི་རེད། ཁྱེད་རང་ཚོ་ལས་ཀ་བྱེད་མཁན་དམིགས་ཡུལ་བཟང་པོ་ཡོད་པ་ཞིག་རེད། ཕྱོགས་གཅིག་ནས་འགྲོ་བ་མིའི་རིགས་ཀྱི་བྱིས་པ་གང་ལ་གང་འཚམ་ཞིག་ལ་རོགས་མགོན་བྱེད་ཀྱི་ཡོད་པ་དང༌། གཉིས་ནས་ས་ཡ་དྲུག་ཙམ་ཡོད་པའི་མི་རིགས་ཤིག་གི་དོན་དག་ལ་ཐུག་ནས་བསྡད་ཡོད། ཆོས་ཀྱི་ཐོག་ནས་བཤད་ན་གཞན་ཕན་གྱི་བྱ་བ་ཟེར་བ་ཧ་ཅང་གི་ཡག་པོ་རེད། དེ་འདྲ་ཡིན་དུས་ཁྱེད་རང་ཚོ་ལས་ཀའི་ཁུར་ལེན་བྱེད་མཁན་ཚོས་ཧུར་ཐག་བྱེད་རོགས། ད་ལྟ་བར་དུ་བྱས་པ་ལ་ཐུགས་རྗེ་ཆེ་ཟེར་རྒྱུ་ཡིན། མ་འོངས་པ་ལའང་ཧུར་ཐག་བྱེད་དགོས།

ག༽ བརྗེད་དུ་མི་རུང་བ་དང་། བྱམས་བརྩེའི་བསམ་པ།

དེ་ནས་གཙོ་ཆེ་བ་ཁྱེད་རང་ཚོ་ཕྲུ་གུ་ཚོ་སྔོན་མ་ང་ཚོ་བུ་གསོ་ཁང་ཐོག་མར་ཚུགས་ཡོང་དུས་མཚོ་ཀོ་མོག་དེའི་འཁྲིས་ལ་དུས་དྲན་གྱི་གླིང་ཀ་གཏོང་གི་ཡོད། དེ་དུས་ང་ཚོ་མཐུན་རྐྱེན་འཛོམས་པོ་གང་ཡང་མེད། སྐྱོ་པོ་བྱས་ནས་བསྡད་ཡོད། ཕྲུ་གུ་ཚོ་ཡང་སྐྱོ་པོ། ཆུང་ཆུང༌། གདོང་ལ་ཐོར་པ་མང་པོ། མགོ་ལ་ཤུ་བ་མང་པོ། སྣ་ལུད་ཚིར་ཚིར་བྱས་ནས་བསྡད་ཡོད། ད་ཆ་དེའི་དུས་ཚོད་ཡོལ་ནས་ཁྱེད་རང་ཚོ་ཚང་མ་སྲ་ཐག་ཐག་དང༌། ཧྲག་ཧྲག་ཆགས། ཧ་ལམ་མིའི་མི་གྲལ་ལ་ཚུད། གཞོན་ནུ་དར་མའི་གྲལ་ལ་སླེབས་ཡོང་གི་ཡོད་རེད། ད་ལྟ་གོང་དུ་བཤད་པ་བཞིན། ང་ཚོ་བོད་པ་ཡིན་པ་དང༌། ང་ཚོ་དམིགས་བསལ་གྱི་དཀའ་ངལ་ཞིག་འཕྲད་ནས་གནས་བསྡད་ཡོད་པ་ཡིན་དུས། ཁྱེད་རང་ཚོས་ད་ལྟ་ཕན་ལ་ཡིན་ནའང་སློབ་སྦྱོང་ཧུར་ཐག་བྱས་ཡོད་ལ། ད་དུང་ཡིན་ནའང་སློབ་སྦྱོང་ཧུར་ཐག་བྱེད་དགོས།

ཉིན་མ་གཅིག་ཡིན་ན་ཡང་དུས་ཚོད་ཆུད་ཟོས་མ་ཕྱིན་པ་དང༌། ལེ་ལོ་དང༌། སྒྱིད་ལུག་གི་དབང་དུ་མ་བཏང་བར་སློབ་སྦྱོང་ལ་ཧུར་བརྩོན་བྱེད་དགོས། ཀླད་པའི་སློབ་སྦྱོང་བྱེད་པ་དང་ཆབས་ཅིག་ལག་ཤེས་ཀྱི་ཐོག་ནས་སོ་སོའི་མི་ཚེ་བསྐྱལ་རྒྱུའི་ཐབས་ལམ་འཚོལ་རྒྱུ་དེ་ཡང་གལ་ཆེན་པོ་རེད། གང་ལྟར་ཡང་སྙིང་སོ་སོ་སློབ་སྦྱོང་ཐོན་པའི་མཚམས་ལ་དངོས་ཡོད་གནས་སྟངས་དེའི་འོག་ལ་རང་རང་གི་མི་ཚེ་བསྐྱལ་ཐུབ་པ་ཞིག་དགོས་ཀྱི་རེད། ཁྱེད་རང་ཚོས་སེམས་ལ་ངེས་པ་བྱེད་དགོས། གཙོ་བོ་ང་རང་ཚོ་བོད་མི་རིགས་དང༌། ང་རང་ཚོ་ལ་སོ་སོའི་མི་རིགས་ཀྱི་སྐད། སོ་སོའི་མི་རིགས་ཀྱི་གཤིས་ཀ་བཟང་པོའི་ཆ་མང་པོ་ཡོད། དེ་རྣམས་བརྗེད་མི་རུང་ཞིང་། ང་ཚོ་དུས་རྟག་ཏུ་བོད་པ་ཡིན་བསམ་པའི་བསམ་བློ་དེ་མ་བརྗེད་པ་བྱེད་དགོས་ཀྱི་རེད།

དེའི་ཐོག་ལ་ང་རང་ཚོ་མི་ཡིན་པ་རེད། མི་ཟེར་བ་དེ་སུ་འདྲ་ཞིག་ཡིན་ན་ཡང་མི་རིགས་ཀྱི་དབྱེ་བ་འབྱེད་རྒྱུ་ཡོད་པ་མ་རེད། མིའི་ཚོས་གཞི་དང༌། དབུལ་ཕྱུག གྲལ་རིམ་གྱི་དབྱེ་བ་མེད་པར་མི་ཚང་མ་བདེ་བ་འདོད་པ་དང༌། སྡུག་བསྔལ་མི་འདོད་པ་ཤ་སྟག་རེད། ཁྱེད་རང་ཚོ་ཕྲུ་གུ་ལ་ཆ་བཞག་ན། དགེ་རྒན་ནམ། ནང་ཁྱིམ་གྱི་ཕ་མ་ལྟ་བུས་བྱམས་པོ་བྱེད་མཁན་བྱུང་ན་སོ་སོའི་སེམས་ལ་དགའ་པོ་ཡོང་གི་འདུག་གམ། སོ་སོར་རྔན་པ་སྤྲོད་མཁན་ཞིག་དང༌། བསླབ་བྱ་བཟང་པོ་བྱས། འཛུམ་པའི་བཞིན་བསྟན་ནས་བྱམས་པོ་བྱེད་མཁན་ཞིག་བྱུང་ན་ང་རང་ཚོ་ཚང་མ་སྐྱིད་པོ་ཡོང་གི་ཡོད་པ་རེད། ང་རང་ཚོ་ཚང་མ་དགའ་པོ་ཡོང་བ། དེ་བཞིན་དུ་སོ་སོས་ཀྱང་མི་ལ་ཕར་བརྩེ་པོ་བྱས། བྱམས་པོ་བྱས། དགའ་པོ་བྱས་ན་མི་དགའ་པོ་ཡོང་གི་རེད།

ང་རང་ཚོ་མིའི་སྤྱི་ཚོགས་ཀྱི་ནང་ལ་དུས་ནམ་ཡང་བརྗེད་མི་རུང་བ་དང༌། ང་ཚོས་གལ་ཆེན་པོ་བྱེད་དགོས་པ་དེ་གང་ཡིན་ཟེར་ན། སེམས་བཟང་པོ་བྱེད་རྒྱུ་དེ་རེད། སོ་སོའི་མི་ཚེ་ཐོག་མར་འགོ་ཚུགས་པ་དེ་ཕ་མའི་བྱམས་བརྩེའི་འོག་ནས་འཚར་ལོངས་བྱས་པ་རེད། སོ་སོ་རང་མགོ་མ་ཐོན་པའི་ཆུང་ཆུང་གི་སྐབས་ལ་ཕ་མས་བྱམས་བརྩེས་བསྐྱངས་པ་དེ་ལ་སོ་སོ་དགའ་ཚོར་ཇི་ཙམ་ཡོང་བ་དེ་མ་བརྗེད་པ་བྱས་ནས། སོ་སོའི་མི་ཚེ་དེའི་རིང་ལ་ཡང་ག་ཚོད་ཐུབ་ཐུབ་མི་གཞན་དག་ལ་བྱམས་པ་དང༌། བརྩེ་བ་བྱེད་རྒྱུ་དེ་མ་བརྗེད་པའི་ཐོག་ནས། གཞན་ལ་ཕན་བཏགས། གཞན་ལ་གནོད་མ་བསྐྱལ་བ་བྱས། གཞན་དག་ལ་རླུང་མང་པོ་མ་བསྟན་པ། གཞན་དག་ལ་ལྷག་བསམ་བཟང་པོ་ཞིག་བསྟན་གྱི་ཡིན་ན། སོ་སོ་མི་ཚེ་སྐྱིད་པ། སོ་སོ་སྡོད་སའི་སྤྱི་ཚོགས་དེའི་ནང་ལ་འཆམ་པ། དངོས་གནས་དྲང་གནས་ཀྱི་ཞི་བདེ་བག་ཕེབས་ཡོང་གི་རེད།

སློབ་སྦྱོང་བྱེད་པ་དང་ཆབས་ཅིག་རྩ་བའི་མིའི་གཤིས་ཀ་བཟང་པོ་དེ་གལ་ཆེན་པོ་རེད། མི་བཟང་པོ་ཞིག་བྱ་རྒྱུ་དང༌། བྱམས་པ་དང༌། བརྩེ་བའི་ཚོར་བ་ཡོད་མཁན་ཞིག་ངེས་པར་དུ་བྱེད་དགོས། དེ་འདྲ་ཞིག་ཡོང་ཐབས་ལ་ཁྱེད་རང་ཚོས་ཡིན་གཅིག་མིན་གཅིག་འབད་བརྩོན་བྱེད་དགོས། ཁྱེད་རང་ཚོ་ད་ལྟ་ཆུང་ཆུང་གི་སྐབས་ནས་གཅིག་གིས་གཅིག་ལ་རོགས་བྱེད་དགོས་པ་དང༌། དཀའ་ངལ་ཡོང་དུས་སོ་སོས་དང་ལེན་བྱས་ཏེ་མདུན་ལ་འགྲོ་བ་དང༌། མི་གཞན་དག་གི་སྒྲུབ་མ་ཐུབ་པ་དེ་ཚོ་སོ་སོས་སྔོན་ལ་ཁས་ལེན་བྱེད་ཐུབ་པ་བྱེད་དགོས། དེ་མིན་དཀའ་ངལ་ཡོད་སར་མི་གཞན་དག་བཏང༌། སྐྱིད་པོ་ཡོད་ས་ལ་སོ་སོ་སྔོན་ལ་འགྲོ་བ་ལྟ་བུ་བྱ་རྒྱུ་ཡོད་པ་མ་རེད། ཆུང་ཆུང་གི་སྐབས་ནས་བཟང་པོར་གོམས་པ་བྱེད་དགོས། མི་ལ་རོགས་བྱེད་པ་དང༌། མི་ལ་ཕན་ཐོགས་སྒྲུབ་པ་དེ་ནི། ང་ཚོའི་མི་ཚེའི་ནང་གི་སྙིང་པོ་རེད།

ང༽ འཛམ་གླིང་གི་དཀའ་ངལ་དང་། གཞན་ཕན་སེམས་བཟང་།

དེང་སང་འཛམ་བུ་གླིང་འདིའི་སྒང་ལ་རྙོག་དྲ་མང་པོ་ཡོང་གི་ཡོད་པ་རེད། མི་མང་པོ་བློ་ཕམ་དགོས་པ་ཡོང་གི་ཡོད་རེད། དེ་ག་རེའི་ཐོག་ནས་ཡོང་གི་ཡོད་དམ་ཟེར་ན། གཞན་ལ་བརྩེ་བ་དེ་ཉུང་དུ་ཕྱིན། རང་གཅིག་པུ་སྐྱིད་པ་ཞིག་དང༌། ལེགས་པ་ཡོང་བའི་བསམ་བློ་དེ་རྟའི་སྲབ་ལྟ་བུས་འཐེན་མཁན་མེད་པར་རང་མ་གཏོགས་བསམ་རྒྱུ་མེད་པའི་གནས་ཚུལ་དེའི་འོག་ནས་འཛམ་བུ་གླིང་ལ་དཀའ་ངལ་ཡོང་གི་ཡོད་པ་དང༌། སྡུག་བསྔལ་ཡོང་གི་ཡོད་པ་རེད། འཛམ་བུ་གླིང་འདིའི་སྒང་ལ་གཞན་ཕན་གྱི་བསམ་བློ་བཟང་པོ་ཞིག་དང༌། གཞན་དོན་བསམ་མཁན་ཞིག་བྱུང་བ་ཡིན་ན། འཛམ་བུ་གླིང་འདིའི་སྒང་ལ་དོན་དམ་གྱི་མཛའ་བརྩེ་ཡོང་གི་རེད། དོན་དམ་གྱི་འཆམ་པོ་ཡོང་གི་རེད། དོན་དམ་གྱི་མཉམ་རུབ་ཡོང་གི་རེད། ཕྱར་བ་གྲུ་འདེགས་ཀྱི་ཐོག་ནས་འཛམ་བུ་གླིང་སྤྱིའི་སྡུག་བསྔལ་སེལ་ཐུབ་པ་ཞིག་ཡོང་གི་རེད།

ང་རང་ཚོ་བོད་པ་ལ་ཆ་བཞག་ན། འཛམ་བུ་གླིང་འདིའི་མིའི་ཆ་ཤས་ཤིག་རེད། མིའི་ཆ་ཤས་ཤིག་ཡིན་དུས་ང་རང་ཚོ་སོ་སོའི་ངོས་ནས་ཀྱང་ག་ཚོད་ཐུབ་ཐུབ་མི་བཟང་པོ་ཞིག་དང༌། མི་ཡ་རབས་ཞིག་བྱེད་དགོས་ཀྱི་རེད། ཁྱེད་རང་ཚོ་མོས་མཐུན་ཡོད་དམ། འཛུམ་ཤིག་ཤིག་བྱས་ན་མོས་མཐུན་ཡོད་པའི་རྣམ་འགྱུར་རེད། དེ་ང་རང་གི་བསམ་ཚུལ་ཡིན། གནས་ཚུལ་ག་ནས་བལྟས་ན་ཡང༌། བཟང་པོ་བྱེད་རྒྱུ་ཟེར་བ་དེ་རྩ་བ་གཅིག་ལ་ཐུག་ཡོད། ངའི་བསླབ་བྱ་དང༌། བསམ་འཆར་གང་ཟེར་ཡང་དེ་ཡིན་པས། དེ་ཁྱེད་རང་ཚོའི་སེམས་ལ་ངེས་པ་གྱིས། ཤེས་སོང་ངམ།

དེའི་ཞོར་ལ་བོད་པ་གཞན་དག་མང་བ་བལ་གོས་ཚོང་བར་ཕྱིན་པ་རེད། ཁྱེད་རང་ཚོ་གང་འཚམ་ཞིག་དེ་རིང་འདིར་ང་ཚོ་འཕྲད་པ་རེད། ང་ཚོ་ཚང་མ་བོད་མི་རིགས། བློ་དཀོན་མཆོག་ལ་གཏད། ཟས་རྩམ་པ་བཟས། ཁ་ནས་མ་ཎི་བགྲང་མཁན་གཅིག་པ་རེད། ད་ཕན་ལ་ལོ་ཉི་ཤུ་ཙམ་གྱི་དུས་ཡུན་གང་ལ་གང་འཚམ་རིང་པོ་ཕྱིན་པ་རེད། དེའི་རིང་ལ་ཕྲུ་གུ་མང་པོ་གསར་དུ་སྐྱེས། སྐྱེས་ནས་འཚར་ལོངས་བྱས། ད་ཆ་མི་རྒན་པའི་གྲས་ལ་ཚུད་པའི་དུས་ཡུན་ཕྱིན་པ་རེད། ཕྱོགས་གཅིག་ནས་བསམ་བློ་བཏང་དུས། ང་རང་ཚོ་རང་གི་ལུང་པ་བྲལ་ནས་མིའི་ལུང་པ་ལ་དུས་ཡུན་དེ་ཙམ་ཕྱིན་ནས་ཐབས་སྐྱོ་པོའི་བཟོ་ལྟ་བུ་ཆགས་ཡོད་ཀྱང་། ཕྱོགས་གཅིག་ནས་བསམ་བློ་བཏང་ན། ང་རང་ཚོ་བོད་མི་རིགས་ཀྱི་གཟི་འོད་དང༌། བོད་མི་རིགས་ཀྱི་བརྩི་མཐོང་དེ་ལོ་ཉི་ཤུའི་རིང་ལ་བརླག་ཡོད་པ་མ་རེད། ཉམས་གུད་ཕྱིན་ཡོད་པ་མ་རེད།

ཕྱི་ལོ་ ༡༩༥༩ ལོའི་དུས་སྐབས་ལ་ང་རང་ཚོའི་ཐོབ་ཐང་ངམ། ང་ཚོར་གནས་སྟངས་ཤིག་ཡོད་པ་འཛམ་བུ་གླིང་འདིར་བོད་པའི་གནས་ཚུལ་ཤེས་མཁན་ཚོའི་མིག་སྔ་ལ་བསྟན་ནས་ཡོད་པའི་གནས་ཚུལ་དེ་ལོ་རེ་ནས་ལོ་རེ་ཇེ་བཟང་ཇེ་བཟང་དུ་ཕྱིན་པ་མ་གཏོགས་སྡུག་ཏུ་ཕྱིན་མེད། དེ་ནི་ང་རང་ཚོའི་རྩ་བའི་འཐབ་རྩོད་འདི་དྲང་བདེན་ཡིན་པ་ཞིག་དང༌། ཡ་རབས་ཡིན་པ། རྒྱུ་མཚན་ལྡན་པ་ཡིན་པ་བཅས་ལ་བརྟེན་ནས་བྱུང་བ་རེད། དུས་ཡུན་ཕྱིན་པ་ཡིན་ན་ཡང་ང་རང་ཚོའི་རྩ་དོན་གྱི་གནས་ཚུལ་ཇེ་གསལ་ཇེ་གསལ་དང༌། ཇེ་བདེན་ཇེ་བདེན། རྩ་བ་བརྟན་པོ་ཞིག་ཆགས་པ་འདི་ང་རང་ཚོ་སྤོབས་པ་སྐྱེད་འོས་པ་ཞིག་རེད། དེ་རིང་ང་ཚོ་འདིར་ཐུག་པའི་ཞོར་ལ་ལབ་པ་ཡིན། ཁྱེད་རང་ཚོ་དོན་དག་མེད་པར་ཡིད་ཁོང་དུ་ཆུད་ནས་བསྡད་ན་དགོས་པ་གང་ཡང་མེད། ཡིད་ཞུམ་པ་མེད་པ་དང༌། སེམས་བག་ཕེབས་པོ། སྐྱིད་པོ་ཞིག་གི་ངང་ནས་རྩ་བའི་ང་རང་ཚོའི་སྤྱི་དོན་ཐོག་ལྷག་བསམ་མ་བརྗེད་པ་དང༌། མ་བརླག་པ་ཞིག་རྩ་བར་འཛིན་དགོས་ཀྱི་རེད། ཤེས་སོང་ངམ། ཁྱེད་རང་ཚོ་རྒན་བྱིས་ཚང་མ་ལ་བཀྲ་ཤིས་བདེ་ལེགས་ཟེར་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༨ ཟླ་ ༡༡ ཚེས་ ༧ ཉིན། ཀ་ཏར་གནས་སྡོད་བོད་རིགས་མཐོ་རིམ་སློབ་གཉེར་བ་སུམ་ཅུ་སྐོར་ཁག་གཅིག་ལ་སྩལ་བའི་བཀའ་སློབ།

ཀ༽ བོད་མིའི་གཟི་བརྗིད་དང་། ནམ་འཕང་གཅོད་ས།

ཁྱེད་རང་ཚོ་ཐུག་སྟེ་དགའ་པོ་བྱུང༌། བཀྲ་ཤིས་བདེ་ལེགས་ཡོད། སློབ་སྦྱོང་ཡག་པོ་བྱེད་དགོས། སློབ་སྦྱོང་བྱེད་སའི་གོ་སྐབས་ཐོབ་པའི་སྐབས་ལ་སློབ་སྦྱོང་ཐོག་ལ་ཤུགས་རྒྱག་དགོས་པ་མ་གཏོགས། གྲོང་ཁྱེར་ཆེན་པོའི་ནང་ལ་མགོ་གཡེངས་ཏེ་བསྡད་ན་དོན་དག་ཡོད་པ་མ་རེད། གྲོང་ཁྱེར་ཆེན་པོའི་ནང་སློབ་གྲྭར་སྡོད་རྒྱུ་དེ་སློབ་སྦྱོང་གི་དོན་ལ་བསྡད་པ་ལས་དང་དོད་སློབ་སའི་བཟོ་འདྲ་པོ་དང༌། མགོ་གཡེང་གུང་སེང་གཏོང་བའི་བཟོ་འདྲ་པོ་མ་རེད། དེ་འདྲ་ཡིན་ཙང་སློབ་སྦྱོང་བྱེད་པའི་རིང་ལ་ཧུར་ཐག་བྱེད་དགོས། ལྷག་དོན་ང་རང་ཚོ་བོད་པའི་ཕྲུ་གུ་རྣམས་ནི་རང་གི་ལུང་པ་བྲལ་ནས་མིའི་ལུང་པར་གྱར་བསྡད་ཡོད། ཕ་མའི་གནས་སྟངས་དང༌། སོ་སོའི་གནས་སྟངས་གང་ཅིའི་ཆ་ནས་གང་ལྟར་ལུང་པ་འདི་གའི་ཕྲུ་གུ་ཚོ་དང་གཏན་ནས་འདྲ་གི་མ་རེད། ལུང་པ་འདིའི་ཕྲུ་གུ་ཚོར་དངུལ་གྱི་འགྲོ་སོང་གཏོང་རྒྱུ་ཡོད་པ་དང༌། བཏང་ན་བབས་འོས་ཡོད་པ་ཞིག་རེད། ང་རང་ཚོ་བོད་པའི་ཕྲུ་གུ་ལ་གཏོང་རྒྱུ་ཡོད་པ་མ་རེད་ལ། བཏང་སྟེ་དགོས་པ་ཡང་ཡོད་པ་མ་རེད། ང་ཚོས་གཟི་བརྗིད་སྟོན་ས་དང༌། ནམ་འཕང་གཅོད་ས་དེ་ལོ་རེ་ལོ་རེའི་སློབ་སྦྱོང་འཛིན་གྲྭའི་ནང་མཇུག་ཏུ་མ་ལུས་པར་གྲལ་མགོར་སླེབས་ཐུབ་པའི་ཤུགས་རྒྱག་རྒྱུ་དེ་རེད་མ་གཏོགས། དེ་མིན་ང་ཚོས་དང་དོད་བྱེད་པ་དང༌། སྣང་བ་སྐྱིད་པོ་བྱེད་པའི་འོས་བབས་གང་ཡང་ཡོད་པ་མ་རེད། ང་ཚོ་བཙན་བྱོལ་བ་རེད། སྐྱོ་པོ་རེད། གྲོང་ཁྱེར་ཆེན་པོའི་ནང་འཁྱམས་སྡོད་བྱས་ན་གྲོགས་པོ་ངན་པས་བསླད་པའི་ཉེན་ཁ་ཡོད་པས་གཟབ་གཟབ་བྱས་ན་ཡག་པོ་རེད།

དེ་སྔ་ང་རང་ཚོའི་བོད་གཞུང་གི་སློབ་གྲྭ་པན་ཅ་མ་རི་དང༌། ཌལ་ཧོར་སློབ་གྲྭ་ལྟ་བུའི་ནང་ལ་ཡོད་པའི་སྐབས་སུ་ཕྱོགས་གཅིག་ནས་ཁྱེད་རང་ཚོ་ལོ་ཡང་ཆུང་ཆུང་རེད། གཉིས་ནས་ས་ཆ་ཁད་ཆུས་ཡིན་ཙང་གྲོགས་པོ་ངན་པས་བསླད་པའི་ཉེན་ཁ་མེད། གྲོང་ཁྱེར་ཆེན་པོ་དང༌། མཐོ་སློབ་ནང་ཕྲན་བུ་གུ་ཡངས་པ་དང༌། རང་དབང་ཆེ་བ་ཡོད་པ་དང༌། དགེ་རྒན་དང༌། བསླབ་བྱ་བྱེད་མཁན་ཡང་སོ་སོ་རང་ཉིད་མ་གཏོགས་ཞེད་སྣང་འཚེར་སྣང་བྱེད་ས་མེད་པ། ཁྱེད་རང་ཚོ་ད་ཆ་ལོ་ཚོད་ཀྱང་དར་མར་སླེབས། ཁྲ་ཁྲ་ཟིང་ཟིང་དང༌། སྣང་བ་སྐྱིད་པོ་བྱ་རྒྱུར་རང་བཞིན་གྱིས་དགའ་མོས་ཡོད་པ། ཕྱིན་ཆད་སོ་སོའི་མི་ཚེ་རིང་པོའི་ནང་དཀའ་ངལ་གང་འདྲ་ཡོང་དང་མི་ཡོང༌། སོ་སོའི་མི་རིགས་ཁེ་ཕན་ག་རེ་ཡོང་མིན་བསམ་བློ་མ་འཁོར་བ་བྱས། འཕྲལ་སེལ་སྣང་བ་སྐྱིད་པོ་བྱས་ཏེ་འཁྲབ་བསྡད་པ་ཡིན་ན་ཡག་པོ་མི་འདུག མི་ཚེའི་རིང་ལ་སྣང་བ་སྐྱིད་པོ་བྱས་ཏེ་སྡོད་ཐུབ་པའི་རྒྱུ་དངོས་པོའི་ཤུགས་ཡོད་པ་དང༌། ངོ་ཤེས་མི་ཚང་ཡག་པོ་ཡིན་ན་དངུལ་གྱིས་ཕོངས་ཀྱི་མ་རེད། ཉིན་མ་གཅིག་དཀའ་ལས་ཁག་པོ་བྱུང་བ་ཡིན་ན་ཡང་ལྟ་མཁན་ཞིག་ཡོང་གི་རེད། ང་ཚོ་དེ་འདྲ་མ་རེད། ང་ཚོར་རྒྱུ་དངོས་པོའི་ཐོག་ནས་གང་ཡང་བྱེད་ཐུབ་ཐབས་ཡོད་པ་མ་རེད། གལ་སྲིད་ཁྲིམས་ཁང་དང༌། སྐོར་སྲུང་བའི་ལག་པར་སླེབས་སོང་ན་ང་ཚོ་ལུང་པ་མེད་པའི་མི། མགོན་མེད་སྐྱབས་མེད་ཀྱི་མི་རེད་མ་གཏོགས། ང་ཚོར་སྙིང་རྗེ་བྱེད་མཁན་ཡང་ཡོང་གི་མ་རེད། ང་ཚོས་བག་མེད་བྱས་ན་ཡག་པོ་གཏན་ནས་མེད། སོ་སོའི་སྒེར་གྱི་ཐོག་ལ་ཡང་དཀའ་ངལ་ཡོང་རྒྱུ་དང༌། ང་རང་ཚོ་མི་རིགས་ཀྱི་ཆ་ནས་བརྩིས་པ་ཡིན་ཀྱང་ཕན་ཐོགས་གང་ཡང་ཡོང་གི་མ་རེད།

ཁ༽ འཁུར་མེད་བཏང་སྙོམས་དང་། ནང་ཆོས་ཀྱི་བསླབ་བྱ།

འོ་ན་ང་ཚོས་དངོས་གནས་གང་བྱེད་དགོས་ཟེར་ན། མི་ཡ་རབས་ཤིག་དང༌། སློབ་སྦྱོང་ལ་དང་འདོད་ཡོད་མཁན། དཀའ་ངལ་ལ་གདོང་ལེན་བྱེད་ཐུབ་པའི་མི་མཁྲེགས་པོ་ཞིག་བྱེད་དགོས། དཀའ་ངལ་ག་ཚོད་བྱུང་བ་ཡིན་ན་ཡང༌། དེ་ལ་བཟོད་བསྲན་དང༌། དེ་ལ་གདོང་ལེན་བྱེད་དགོས་པ་མ་གཏོགས། དཀའ་ངལ་བྱུང་ན་ཕྱི་བཤིག་རྒྱག་མཁན་དེ་འདྲ་བྱུང་ན་མི་རིགས་ཀྱི་ཞབས་འདྲེན་རེད། དཀའ་ལས་བརྒྱབ་བསམ་པ་ཞིག་དང༌། དེ་ལ་གདོང་ལེན་བྱེད་བསམ་པའི་མི་མཁྲེགས་པོ་ཞིག་བྱུང་བ་ཡིན་ན་ང་ཚོའི་མི་རིགས་ལ་ཕན་གྱི་རེད། བོད་སྤྱི་པའི་དོན་དག་ལ་ཡང་ཕན་ཡོང་གི་རེད།

ང་ཚོ་ལུང་པ་མེད་མཁན། བཙན་བྱོལ་བའི་གནས་སྟངས་འདིའི་འོག་ལ་སོ་སོར་སེམས་ཤུགས་མཁྲེགས་པོ་ཡོད་ན་དཀའ་ངལ་མང་པོ་ཞིག་སེལ་ཐུབ་ཀྱི་རེད། དེ་ཧ་ཅང་གལ་ཆེན་པོ་རེད་བསམ་གྱི་འདུག བྱས་ཙང་ཁྱེད་རང་ཚོ་སློབ་སྦྱོང་ཧུར་ཐག་བྱས། སྤྱོད་པའང་ཡག་པོ་བྱེད་དགོས། གང་བྱུང་མ་བྱུང་བྱེད་པ་དང༌། འཁུར་མེད་བཏང་སྙོམས་སྡོད་པའི་བཟོ་འདྲ་པོ་བྱེད་མི་རུང༌། འཛིན་གྲྭའི་ནང་ངོ་ཤེས་པའི་རྒྱ་གར་བ་ཚོས་དངུལ་གཏོར་བ་ནང་བཞིན་གྱི་ལད་མོ་བྱེད་ཐུབ་ཐབས་མེད་ལ། བྱེད་དགོས་དོན་ཡང་མེད། ང་ཚོས་འགྲན་ས་སློབ་སྦྱོང་དང༌། མི་མཁྲེགས་པོའི་ཐོག་ལ་འགྲན་དགོས།

དེ་ནས་ངས་རྟག་ཏུ་ཤོད་པ་བཞིན། མི་ཡ་རབས་བྱ་རྒྱུ་ནི་ཤིན་ཏུ་གལ་ཆེན་པོ་རེད། དཔེར་ན། ཁ་ས་ནང་པའི་ཚོགས་འདུའི་ཐོག་ལ་ཁྱེད་རང་ཚོ་ཁ་ཤས་སླེབས་ཡོད་འགྲོ། ནང་པའི་ཆོས་ཀྱི་སྐོར་དང༌། སྟོན་པ་བཅོམ་ལྡན་འདས་ཀྱི་རླབས་ཆེན་པོའི་མཛད་པ་རྣམས་ཤོད་ཀྱི་ཡོད་པ་རེད། བཤད་པ་ལ་ག་རེ་ཧ་ལས། བཤད་པ་ཙམ་གྱིས་ཕན་གང་ཐོགས། ང་རང་ཚོས་དེ་བཞིན་བྱེད་དགོས་པ་རེད། ང་རང་ཚོ་བཅོམ་ལྡན་འདས་ལ་དད་གུས་ཡོད་པ་དང༌། བཅོམ་ལྡན་འདས་ལ་ཡིད་ཆེས་ཡོད་པ་ཡིན་ན། བཅོམ་ལྡན་འདས་ཀྱི་ཆོས་ཟབ་མོ་ཡོད་པ་དང༌། མི་ལ་ཕན་ཐོགས་སྒྲུབ་པ་ཞིག་བྱེད་དགོས་པ་མ་གཏོགས། སྡིངས་ཆའི་སྒང་ནས་ནང་པའི་ཆོས་རྩ་བ་ཆེན་པོ་རེད། ནང་པའི་ཆོས་དེ་དེང་སང་གི་དུས་ཚོད་ལ་དགོས་ཀྱི་རེད་ཅེས་ཁ་ནས་བཤད་བསྡད་པ་གཅིག་པུས་ཕན་གྱི་མ་རེད། རང་ཉིད་ལ་ཡ་རབས་བྱ་རྒྱུ་དང༌། མི་གཞན་དག་ལ་གནོད་མ་བསྐྱལ་བར་རོགས་རམ་བྱ་རྒྱུ་དེ་ནང་པའི་ཆོས་ཀྱི་སྙིང་དོན་རེད།

མི་ཚེ་ཡ་རབས་ཤིག་སྐྱེལ་ཐུབ་པ་བྱུང་ན། སོ་སོ་མི་ཚེའི་རིང་ལ་འགྱོད་པ་མེད་པ་ཞིག་དང༌། སོ་སོ་གཅིག་པུར་སྡོད་པའི་སྐབས་ལ་ཡང་བསམ་བློའི་ནང་མི་བདེ་བ་མེད་པའི་སྐྱིད་པོ་ཡོང་གི་རེད། མི་ལ་མགོ་བསྐོར་བཏང༌། མི་ལ་ཧམ་པ་བཤད། མི་ལ་ཐུབ་ཚོད་བཤད། མི་ལ་འགྲོ་ཚོད་བརྩིས་ཏེ་མི་ཚེ་བསྐྱལ་བ་ཡིན་ན་ངས་འདིར་ཁེ་བཟང་ཟ་ཐུབ་སོང་བསམ་པ་དེ་འདྲ་ཡུད་ཙམ་ཡོང་གི་ཡོད་ཀྱི་རེད་དེ། གནས་ཚུལ་དེ་སྐོར་སྲུང་བས་ཤེས་ཀྱི་ཡོད་རུང་མེད་རུང༌། ཁྲིམས་ཁང་ཞིག་ལ་བཤད་རུང་མ་བཤད་རུང༌། སོ་སོ་བསམ་བློ་བཏང་ན་སེམས་ནང་མ་བདེ་བ་ཞིག་ཡོང་གི་རེད། དེ་ཡག་པོ་མ་རེད། ང་ཚོ་ཡ་རབས་བྱེད་རྒྱུ་ཟེར་བ་འདི་ཤིན་ཏུ་གལ་ཆེན་པོ་རེད། སློབ་སྦྱོང་གང་འཚམ་ཞིག་བྱུང༌། གྲུང་པོ་ཞིག་ཆགས། མི་ལ་མགོ་སྐོར་གཏོང་རྒྱུ་དེ་ཤེས། ཁྲིམས་ཀྱི་འགྲོ་སྟངས་དང༌། རྒྱ་གར་བའི་མིའི་བསམ་བློའི་འགྲོ་སྟངས། ལས་ཁུངས་ཀྱི་འགྲོ་སྟངས་རྣམས་ཆ་ཚང་ཤེས། དེ་ནས་སོ་སོའི་ནུས་པ་དེ་མ་རབས་ཤ་སྟག་བེད་སྤྱོད་བྱས་པ་ཡིན་ན་དཔེ་མི་སྲིད་པའི་ཐབས་སྐྱོ་པོ་རེད།

དེ་འདྲའི་ཤེས་བྱ་ཡོན་ཏན་ཡོད་མཁན་གྱི་མི་གཅིག་ལས། ཤེས་བྱ་ཡོན་ཏན་མེད་པའི་མི་ཡ་རབས་ཤིག་དངོས་གནས་དྲང་གནས་ཀྱི་བཟང་གི་རེད། སྐྱིད་ཀྱི་རེད། དགྲ་ཉུང་གི་རེད། མི་ཚེ་དེ་མཐའ་འཁྱོལ་བ་ཞིག་དང༌། མི་ཚེ་བཟང་པོ་འཁྱོལ་བ་ཞིག་ཡོང་གི་རེད། ཤེས་བྱ་ཡོན་ཏན་ཆེན་པོ་དང༌། མི་གྲུང་པོ་གང་འདྲ་ཞིག་ཡོད་ན་ཡང་སོ་སོའི་མི་ཚེ་དེ་མ་རབས་ཤིག་ལ་བསྐྱལ་ནས་བསྡད་པ་ཡིན་ན་ག་རེ་ཡོང་གི་རེད། གང་ཡང་ཡོང་གི་མ་རེད། སོ་སོ་མི་ཡིན་པའི་ཆ་ནས་མི་ཚེའི་རྩ་བ་དེ་ཡ་རབས་བྱེད་རྒྱུ་དེ་རེད། དཔེར་ན། ང་ལ་ཆ་བཞག་ན། ཆོས་པའི་མིང་ཞིག་ཡོད་པ་རེད། གྲྭ་ཆས་ཤིག་གྱོན་ནས་སྡོད་ཀྱི་ཡོད་པ་རེད། བཅོམ་ལྡན་འདས་ཀྱི་རྗེས་འབྲང་རེད། རང་ངོས་ནས་སྟོན་པའི་རྗེས་སུ་འབྲངས་ཏེ་གང་ཡོང་ཡོང་བྱེད་དགོས་པ་དང༌། གཞན་ཕན་གྱི་བསམ་བློ་གཏོང་དགོས་ཀྱི་ཡོད་པ་རེད།

དེ་བཞིན་ཁྱེད་རང་ཚོ་མི་སུ་དང་སུ་ཡིན་ན་ཡང་ཡ་རབས་དང༌། བཟང་པོ་བྱེད་རྒྱུ་དེ་ཤིན་ཏུ་གལ་ཆེན་པོ་རེད། ང་རང་ཚོ་ནང་པའི་ཆོས་ཀྱི་ནང་ལ་བཟོད་པ་སྒོམ་རྒྱུ་དང༌། ཕམ་འཁུར་དགོས་པ་མང་པོ་བཤད་ཡོད། སོ་སོས་ཕམ་འཁུར་ནས་ཉམས་ཆུང་བྱས་པ་ཡིན་ན་སྐབས་རེ་མི་འགའ་ཤས་ཀྱིས་ཚུར་ཐུབ་ཚོད་བཤད། འགྲོ་ཚོད་བརྩི་མཁན་དེ་འདྲ་ཡང་ཡོང་སྲིད་ཀྱི་རེད། དེ་འདྲ་ཡོང་བའི་སྐབས་ལ་དངོས་ཡོད་གནས་ཚུལ་ལ་བལྟས་ནས་ཁེ་གྱོང་གི་རྩིས་ཡག་པོ་ཞིག་རྒྱག་དགོས། རྒྱུ་མཚན་གང་ཡང་མེད་པའི་ཐོག་ནས་སོ་སོ་ལ་འགྲོ་ཚོད་བརྩི་མཁན་དང༌། བཙན་དབང་བཤད་མཁན་དེ་ལ་ཕར་ལན་མ་སློག་པར་བཞག་ན། ཁོའི་སྤྱོད་པ་ངན་པ་དེ་ཇེ་ཆེ་ཇེ་ཆེར་འགྲོ་བ་དང༌། ཕར་ལན་ཞིག་སློག་ཕྱིན་ཆད་ཁོས་གང་བྱུང་མང་བྱུང་མི་བྱེད་པར་ཕན་ཐོགས་ཡོད་པ་དེ་འདྲ་ཡིན་ན། ཚུར་བརྙས་བཅོས་བྱེད་མཁན་ལ་དེ་ལ་དཔགས་པའི་ཕན་སློག་དགོས་པ་དེ་འདྲ་ཡང་ཡོང་སྲིད་ཀྱི་རེད། དེ་གནས་ཚུལ་དམིགས་བསལ་རེད། སྤྱིར་བཏང་དངོས་གནས་དྲང་གནས་ཀྱི་ཡ་རབས་དང༌། བཟོད་བསྲན་ཡོད་བསྡད་པ། རང་བཞིན་བཟང་པོ་ཡོད་པ་ཞིག་ངེས་པར་དུ་བྱེད་དགོས།

ག༽ བོད་རིགས་ཀྱི་ལ་རྒྱ་དང་། རྒྱ་བོད་ཧོར་གསུམ།

དེང་སང་བོད་ཀྱི་ནང་ལ་ཆ་བཞག་ན། བོད་པ་ཚང་མ་སོ་སོའི་མི་རིགས་ལ་ཞེན་ཤ་ཚའི་སེམས་ཤུགས་ཧ་ཅང་ཆེན་པོ་ཡོད་པའི་གནས་ཚུལ་ཕྱོགས་མང་པོ་ཞིག་ནས་ར་འཕྲོད་ཡོང་གི་འདུག ཁམས་ཁུལ་དང༌། ཨ་མདོ་ཁུལ། དེ་བཞིན་ཡུལ་པ་ཚང་མར་སོ་སོ་བོད་པ་ཡིན་བསམ་པའི་སེམས་ཤུགས་ཤིན་ཏུ་ཆེན་པོ་ཡོད་པ་དང༌། བོད་པའི་གྱོན་ཆས་གྱོན་རྒྱུ། བོད་པའི་སྒྲ་འཇོག་སྟངས། རྒྱན་ཆ་འདོགས་སྟངས་སོགས་བོད་པ་རང་གི་གོམས་གཤིས་ཐོག་ལ་ཤུགས་རྒྱག་གི་ཡོད་པ་དང༌། ཁམས་ཁུལ་དང༌། ཨ་མདོ་ཁུལ་ནས་ལྷ་སར་ཡོང་མཁན་དེ་ཚོའི་གྲས་ཀྱིས་མངོན་མེད་ཐོག་ལ་གཡུ་བྱུར་དང༌། གཟི་ལ་སོགས་པ་ཉོ་གི་ཡོད་འདུག གང་ལྟར་སོ་སོའི་བོད་ཆས་གྱོན་རྒྱུར་དགའ་པོ། སོ་སོའི་དེ་སྔའི་རྒྱན་ཆ་འདོགས་སྟངས་ཀྱི་མཚོན་པའི་བསམ་བློའི་ནང་ལ་སོ་སོའི་མི་རིགས་ཀྱི་ཤ་ཞེན་ཤུགས་ཆེན་པོ་ཡོད་པ་དེ་གསལ་པོ་འདུག

དེང་སང་ལྷ་སར་རྒྱ་མིའི་སྲིད་བྱུས་ཕྲན་བུ་གུ་ཡངས་སུ་ཕྱིན་པའི་བཟོ་འདྲ་པོ་ཞིག་འདུག རྩ་བའི་དེ་སྔོན་དང་མི་འདྲ་བར་ཏིང་ཞའོ་ཕེང་གི་འོག་ལ་རྩ་བའི་སྲིད་བྱུས་ཕྲན་བུ་གུ་ཡངས་སུ་འགྲོ་གི་འདུག དེ་འདྲའི་འོག་ནས་བོད་ཆས་གྱོན་རྒྱུ་དང༌། སོ་སོ་བོད་མི་རིགས་ཀྱི་གཞས་ཞབས་བྲོ་འཁྲབ་རྒྱུ་ལ་དགའ་པོ་བྱེད་མཁན་ཡོང་གི་ཡོད་པ་རེད། ཡང་ང་ཚོའི་སྤྱི་ཚོགས་རྙིང་པའི་གནས་ཚུལ་གཞན་དག་གཞོན་པ་ཚོས་ཤེས་ཀྱི་ཡང་མ་རེད་ལ། གསར་བརྗེ་ལ་དགའ་པོ། གུང་བྲན་རིང་ལུགས་ལ་དགའ་པོ་ཡོད་པ་ལ། རྒྱ་མི་དང་བོད་པ་ཟེར་དུས་རྩ་བ་གསར་བརྗེ་ལ་བསམ་པ་རྣམ་དག་ཡོད་པ་ཞིག་ལ་སོ་སོའི་མི་རིགས་ཀྱི་ཐོག་ལ་སླེབས་ཡོང་དུས་བོད་པ་ཟེར་བ་མ་གཏོགས། རྒྱ་མི་དང་བོད་པ་རྩ་བ་ནས་ཁག་ཁག་ཡིན་པའི་རྣམ་འགྱུར་ཤུགས་ཆེ་སྟོན་གྱི་ཡོད་པ་རེད།

དཔེར་ན། ཉེ་ཆར་འདི་འདྲ་ཡང་བྱུང་འདུག རྒྱ་མི་རྐང་འཁོར་བཞོན་མཁན་གཅིག་དང་བོད་པ་རྐང་འཁོར་བཞོན་པ་ཞིག་འཁོར་ལོ་གདོང་ཐུག་གིས་བརྡབས། ས་གནས་ཀྱི་ལྟ་རྟོག་བྱེད་མཁན་གྱིས་ཁོང་གཉིས་རྒྱ་མིའི་བདེ་འཇགས་ལས་བྱེད་སར་འཁྲིད་སྐབས་དེར་བདེ་འཇགས་ནང་དམའ་རིམ་འགན་ཁུར་བ་བོད་པ་ཞིག་ཡིན་པ་དང་སྐབས་འཁེལ་ཏེ་རྒྱ་མི་དེས་ནོར་བ་དང་བོད་པ་དེ་མ་ནོར་བར་ངོས་འཛིན་གྱིས་ཐག་གཅོད་བྱས་པ་རེད་ཟེར་གྱི་འདུག དེ་དང་དེ་བཞིན་གྱི་རྒྱ་མི་མོ་ཊར་གཏོང་མཁན་ཞིག་ཡོད་པ་ཡིན་ན། ཁོས་ཕྲན་བུ་འགྲིག་མིན་བྱུང་ན་ལམ་སེང་བོད་པས་ཁ་རུབ་བརྒྱབ་ནས་རྒྱ་མིའི་ནོར་འཁྲུལ་སྒང་ལ་སྐྱེལ་བ་དེ་འདྲའི་གནས་ཚུལ་ཡང་ཡང་ཡོང་གི་ཡོད་འདུག

བོད་ནང་ལ་སོ་སོའི་མི་རིགས་ཀྱི་སེམས་ཤུགས་དང༌། རྒྱ་མི་དང་བོད་ཟེར་བ་དེ་རྩ་བ་ནས་ཐ་དད་ཡིན་པར་ངོས་འཛིན་བྱེད་པའི་སེམས་ཤུགས་ཧ་ཅང་ཆེན་པོ་ཡོད་འདུག རྒྱ་མིས་བོད་རྒྱ་ནག་གི་ཆ་ཤས་རེད་ཅེས་ཕྱི་ནས་ཤོད་ཀྱི་ཡོད་པ་དང༌། ནང་ནས་ཤོད་ཀྱི་ཡོད་པ་རེད། ག་རེ་བཤད་རུང་མ་བཤད་རུང་རྒྱ་མི་ཟེར་མཁན་དེ་དང་བོད་པ་ཟེར་མཁན་དེ་རྩ་བ་ནས་ཐ་དད་རེད། ང་ཚོའི་བོད་རང་གི་ནང་ལ་སྔ་དུས་ནས་རྒྱ་ཧོར་བོད་གསུམ་ཟེར་བ་ཡོངས་གྲགས་ཀྱི་གནས་ཚུལ་ཞིག་རེད། དཔེར་ན། རྒྱ་ནག་རྒྱལ་ཁབ་ཅེས་ཟེར་དུས་རྒྱ་ནག་རྒྱལ་ཁབ་དེའི་ཁོངས་སུ་བོད་ཚུད་པའི་གོ་དོན་གཏན་ནས་མེད་པ་དང༌། ང་རང་ཚོ་དབུས་གཙང་དང༌། ཁམས་ཟེར་བའི་ཡུལ་མིང་མ་སྨོས་པར་བོད་རིགས་ཟེར་མཁན་ཚིག་གཅིག་གི་འོག་ནས་ཚང་མར་གོ་ཐུབ་ཀྱི་ཡོད་པ་རེད། རྒྱ་རིགས་ཟེར་བ་དེའི་འོག་ནས་བོད་རིགས་ཁྱོན་ནས་གོ་མི་ཐུབ་པ་དེ་དངོས་ཡོད་གནས་ཚུལ་ཡིན་ན་ཡང༌། རྒྱ་མིས་བཙན་དབང་བྱས། དབང་ཡོད་བཤད་ནས་བོད་རྒྱ་ནག་གི་ཆ་ཤས་ལ་ཨུ་ཚུགས་རྒྱག་གི་ཡོད་པ་རེད་མ་གཏོགས། རང་བཞིན་གྱི་གནས་སྟངས་ཐོག་ནས་དེ་འདྲ་རྩ་བ་ནས་མིན་པ་རེད། གཙོ་ཆེ་ཤོས་ང་རང་ཚོ་སོ་སོའི་ལུང་པའི་ནང་གི་རྒྱ་ཆེའི་མི་མང་ཚོས་ཧ་ཅང་གི་སེམས་ཤུགས་ཆེན་པོ་དང་མཁྲེགས་པོ་བྱས་ནས་བསྡད་ཡོད་པ་ཡིན་ཙང༌། ང་རང་ཚོ་མིའི་ལུང་པར་སྡོད་མཁན་ཚོས་ཀྱང་སྤོབས་པ་ཆེན་པོའི་ཐོག་ནས་སོ་སོའི་མི་རིགས་འདི་མ་བརྗེད་པ་བྱེད་རྒྱུ་དེ་གལ་ཆེན་པོ་འདུག

ང༽ བོད་དོན་གྱི་སྲིད་བྱུས་དང་། ཕྱི་གསལ་ནང་གསལ།

དེ་ནས་ང་ཚོས་ཡོངས་གྲགས་ཀྱི་བརྗོད་མུས་ལྟར། ང་ཚོའི་སྲིད་བྱུས་གང་འདྲ་ཞིག་ཡིན་ནམ་ཟེར་ན། གལ་ཏེ་ངེས་མེད་རྒྱ་མིའི་འོག་ལ་ང་ཚོའི་ལུང་པ་དེ་ཡར་རྒྱས་ཕྱིན། དགོང་ངེས་ཀྱི་རང་དབང་ཡོད་པ། ལྟོ་གོས་འབེལ་པོ། འཕྲོད་བསྟེན་ཡག་པོ། སློབ་སྦྱོང་ཡག་པོ་བྱུང༌། རྒྱ་ནག་མི་མང་མང་གཙོ་ཟེར་བའི་རྒྱལ་ཁབ་ཆེན་པོ་དེའི་མི་རིགས་ཡོངས་རྫོགས་ཀྱི་སྐད་སྒྲ་དེ་པེ་ཅིང་གི་ནང་ལ་སླེབས་ཐུབ་པ་ཞིག་དང༌། བོད་པ་དང༌། སོག་པོ། ཤིང་ཅང་སོགས་མི་རིགས་ཚང་མར་རྒྱ་མི་རིགས་དང་ཐོབ་ཐང་འདྲ་མཉམ་ཡོད་པ་ཞིག དེ་ཡང་ཚིག་སྐམ་པོའི་འདྲ་ཆགས་ཆགས་དེ་འདྲ་མ་ཡིན་པར་དོན་དམ་ཁ་ཞེ་གཉིས་མེད་ཀྱི་ཐོག་ནས་དངོས་གནས་དྲང་གནས་ཐོབ་ཐང་འདྲ་མཉམ་དང༌། རང་དབང་འདྲ་མཉམ་ཡོད་པ་ཞིག་བྱུང༌། དེའི་ཐོག་ལ་བོད་ནང་ཡོད་པའི་བོད་མི་ས་ཡ་དྲུག་གི་ནང་ནས་མང་ཆེ་བའི་བསམ་བློའི་ནང་ལ་ང་ཚོ་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ཀྱི་ཁོངས་སུ་བསྡད་ནས་ང་ཚོ་སྐྱིད་ཐག་ཆོད་འདུག ང་ཚོ་འདི་གས་འགྲིག་གི་འདུག་བསམ་པ་ཞིག་གལ་སྲིད་བྱུང་སོང་ན། དེ་མཚམས་ང་ཚོ་རྩོད་པ་རྒྱག་དགོས་དོན་གང་ཡང་ཡོད་པ་མ་རེད། མི་ས་ཡ་དྲུག་གི་བསམ་ཚུལ་ལ་བརྩི་བཀུར་དང༌། བརྒྱ་ཆ་བརྒྱ་ཐམ་པའི་མོས་མཐུན་བྱེད་རྒྱུ་རེད། ང་ཚོའི་ལམ་ཕྱོགས་དང༌། བསམ་ཚུལ་དེ་རེད།

འོན་ཀྱང༌། ད་ལྟའི་གནས་སྐབས་ལ་ཆ་བཞག་ན། རྒྱ་མིའི་འོག་ལ་བསྡད་པ་ལས་ང་རང་ཚོ་ཟུར་དུ་བསྡད་ན་ཁེ་ཕན་ཆེ་བ་ཞིག་མཐོང་ནས་ང་ཚོས་སྐད་རྒྱག་གི་ཡོད་པ་རེད། ཇི་སྲིད་བོད་ནང་གི་རྒྱ་ཆེའི་བོད་མི་མང་རྣམས་རྒྱ་མིའི་འོག་ལ་སྡོད་འདོད་མེད་པའི་བསམ་ཚུལ་ཇི་སྲིད་ཡོད་པའི་བར་དེ་ལ་ང་ཚོ་ཕྱི་རྒྱལ་ལུང་པར་སྡོད་མཁན་ཚོས་རོགས་རམ་བྱེད་མཁན་ཞིག་ཡོད་རུང་མེད་རུང༌། ང་ཚོར་དཀའ་ངལ་ཇི་འདྲ་འཕྲད་ན་ཡང༌། སེམས་ཤུགས་མ་ཆག་པའི་ཐོག་ནས། ང་ཚོའི་ལངས་ཕྱོགས་དེ་བརྟན་པོ་བྱས་བསྡད་དགོས་པ་ཞིག་དང༌། བོད་རྒྱ་ཆེའི་མི་མང་གི་རེ་འདུན་དེ་ང་ཚོས་འབད་སྒྲུབ་བྱེད་དགོས་པ་ཞིག་རེད། དེ་ནི་ང་ཚོ་འཇོན་པོ་ཡོད་མེད་ཀྱི་སྐད་ཆ་དང༌། དཔལ་འབྱོར་གྱི་ནུས་པ་ཡོད་མེད་ཀྱི་སྐད་ཆ་གང་ཡང་མ་རེད། མི་ས་ཡ་དྲུག་གི་དོན་དག་ལ་ཐུག་པ་རེད། རྒྱ་ཆེ་ས་ནས་བཤད་པ་ཡིན་ན། འགྲོ་བ་མིའི་ཐོབ་ཐང་གི་དོན་དག་དང༌། ཡང་སྒོས་མི་ས་ཡ་དྲུག་གི་དོན་ཞིག་ལ་ཐུག་པ་རེད། དེ་ནི་ང་ཚོར་ཐོབ་ཐང་ཡོད་པའི་ལས་ཀ་ཞིག་དང༌། ང་ཚོར་འོས་བབ་ཡོད་པའི་ལས་ཀ་ཞིག་རེད། བོད་ནང་ཡོད་པའི་རྒྱ་ཆེའི་མི་མང་ཚོའི་བསམ་ཚུལ་གཞི་རྩར་བཞག་ནས་ད་ལྟ་བར་དུ་ལོ་ཉི་ཤུ་སྐོར་གྱི་རིང་ལ་ང་ཚོས་གང་ཡོང་ཅི་ཡོང་བྱས་ཡོད་པ་ལྟར། ད་དུང་ཡང་དེ་བཞིན་བྱེད་དགོས་ཀྱི་རེད།

ང་ལ་ཆ་བཞག་ན། འཇོན་ཐང་དང་ནུས་པ་གང་ཡང་ཡོད་པ་མ་རེད་དེ། ཡིན་ན་ཡང་ཏཱ་ལའི་བླ་མའི་མིང་གི་འོག་ནས་གང་ཡོང་ཅི་ཡོང་བྱེད་པའི་ཁུལ་བྱེད་ཀྱི་ཡོད་པ་རེད། ཁྱེད་རང་ཚོ་ཡང་ང་ཚོ་བོད་པ་གཅིག་པ་རེད། བོད་སྤྱི་པའི་དོན་དག་ལ་ཁུར་ཡོད་མཁན་འདྲ་འདྲ་རེད། དེའི་ནང་ནས་ཁྱེད་རང་ཚོ་གཞོན་སྐྱེས་རྣམས་སློབ་སྦྱོང་གང་ལ་གང་འཚམ་བྱས་ཡོད་དུས་ཚང་མས་སོ་སོ་སོ་སོའི་མཇིང་པའི་སྒང་ལ་ཁུར་འགན་ཆེ་ཙམ་འཁྱེར་དགོས་ཀྱི་རེད་མ་གཏོགས། སོ་སོ་རང་མགོ་གང་ཐོན་དང༌། སོ་སོ་ལྟོ་ཚེ་བུད་ཙམ་ཞིག་གི་འགྲིག་པ་འདྲ་པོ་བྱེད་ཀྱི་ཡང་མ་རེད་ལ། དེ་འདྲ་བྱེད་རྒྱུ་ཡོད་པ་མ་རེད། ཤེས་སོང་ངམ། བོད་སྤྱི་པའི་དོན་དག་ལ་ཁུར་འགན་ལེན་ཐུབ་པ་ཞིག་བྱེད་དགོས།

དེང་སང་རྒྱ་མིའི་ཕྱོགས་ནས་བོད་ནང་ཡར་རྒྱས་ཕྱིན་ཡོད། སྐྱིད་དུ་ཕྱིན་ཡོད་ཟེར་གྱི་ཡོད་པ་རེད། ང་ཚོས་ལོ་ཉི་ཤུའི་རིང་ལ་བོད་ཀྱི་གནས་ཚུལ་ཐབས་ཤེས་སྒོ་སྣ་ཚོགས་ཀྱི་ཐོག་ནས་སྒྲུབ་རྒྱུ་དང༌། དེ་དག་ལ་ཞིབ་འཇུག་བྱེད་ཀྱི་ཡོད་པ་རེད། ང་ཚོས་གནས་ཚུལ་ལ་བལྟས་པ་ཡིན་ན། བོད་ནང་རྒྱ་ཆེའི་མི་མང་རྣམས་དཀའ་ངལ་ཆེན་པོ་ཞིག་གི་འོག་ལ་གནས་པ་མ་གཏོགས། འདོད་པ་ཁེངས་པ་ཞིག་མཐོང་གི་མེད་པ་རེད། ཡིན་ནའང་ཕར་ཙམ་དེར་རྒྱ་མིས་ཡར་རྒྱས་ཤིན་ཏུ་ཆེན་པོ་ཡོད་ཅེས་རྒྱུན་དུ་ཤོད་ཀྱི་ཡོད་པ་དང༌། སྐབས་རེ་ཕྱི་རྒྱལ་བའི་མི་འགའ་ཤས་ཀྱང་བོད་ནང་ལ་འགྲོ་གི་ཡོད་པ་རེད། ཕྱི་རྒྱལ་བ་ཁ་ཤས་ཀྱིས་བོད་ནང་ལ་ཡག་པོ་མི་འདུག་ཟེར་བ་དང༌། ཡང་ཁ་ཤས་ཀྱིས་ཡར་རྒྱས་ཕྱིན་འདུག་ཟེར་གྱི་ཡོད་པ་རེད།

དེ་འདྲའི་གནས་ཚུལ་གྱི་སྐབས་འདིར་ང་ཚོ་སྐྱབས་བཅོལ་བའི་བསམ་ཚུལ་དེ་གང་འདྲ་ཞིག་ཡོད་དམ་ཟེར་ན། བོད་ནང་ཡར་རྒྱས་ཡོད་པ་ཡིན་ན་ང་ཚོ་ལ་སྟོན་དང་ཟེར་རྒྱུ་ཡིན། བོད་ནང་ལ་དངོས་གནས་ཡར་རྒྱས་ཕྱིན་ཡོད་པ་དང༌། བོད་མི་མང་མང་ཆེ་བ་དེ་ཚོ་དངོས་གནས་འདོད་པ་ཁེངས་པ་ཞིག་ཡོད་པ་ཡིན་ན། རྒྱ་མིའི་ངོས་ནས་སྤོབས་པ་ཆེན་པོའི་ཐོག་ནས་ང་ཚོར་བསྟན་དགོས་ཀྱི་རེད་མ་གཏོགས། སྦས་དགོས་དོན་གང་ཡང་མེད། དཔེར་ན། ཏཱ་ལའི་བླ་མས་འགོ་ཁྲིད་པའི་བོད་པ་བཙན་བྱོལ་བ་དེ་ཚོ་བོད་མི་མང་ལ་ངོ་རྒོལ། གསར་བརྗེ་ལ་ངོ་རྒོལ། རྒྱལ་ཁབ་ལ་རྒྱབ་ལྟོས་པ་རེད་ཟེར་གྱི་ཡོད་པ་རེད། པེ་ཅིང་རྒྱལ་ཁབ་ལ་རྒྱབ་ལྟོས་ཡིན་འགྲོ། གང་ཡིན་ཟེར་ན། པེ་ཅིང་རྒྱལ་ཁབ་ཀྱིས་ང་ཚོ་བོད་པ་ལ་བརྙས་བཅོས་མཐོང་ཆུང་བྱས་པ་ཡིན་ཙང་ང་ཚོས་རྒྱབ་ལྟོས་བྱས་པ་རེད། དེ་མིན་ང་ཚོ་བཙན་བྱོལ་བ་དེ་བོད་མི་མང་ལ་ངོ་རྒོལ་རེད་འདུག་གམ་མི་འདུག་གམ། ང་ཚོ་གསར་བརྗེ་ལ་ངོ་རྒོལ་རེད་འདུག་གམ་མི་འདུག རྒྱ་གར་དུ་ཡོང་ནས་བལྟས་ན་འགྲིག་གི་རེད། རྒྱ་གར་རང་དབང་གི་སྤྱི་ཚོགས་ནང་ལ་སུ་ཡོང་ན་ཡང་འགྲིག་གི་རེད། རྒྱ་མིའི་གྲོགས་པོ་ཡོང་བ་ཡིན་ནའང་འགྲིག་གི་རེད། རྒྱ་མི་ངོ་མ་ཡོང་ནའང་འགྲིག་གི་རེད། རྒྱ་མིའི་དགྲ་ཞིག་ཡོང་བ་ཡིན་ནའང་འགྲིག་གི་རེད། ང་ཚོས་དངོས་ཡོད་གནས་ཚུལ་དེ་ཚང་མར་བསྟན་གྱི་རེད་མ་གཏོགས། ང་ཚོས་ལྐོག་ཏུ་སྦས་དགོས་དོན་གང་ཡང་མེད།

རྒྱ་གར་ནང་བཙན་བྱོལ་བ་སྟོང་ཕྲག་བདུན་ཅུ་བརྒྱད་ཅུ་ཞིག་ཡོད་པ་རེད། ང་ཚོའི་སྡོད་སྒར་ཚང་མར་དམ་དྲག་བྱེད་ཐུབ་ཐབས་ཡོད་པ་མ་རེད། སུ་ཡོང་ན་ཡང་འགྲིག་གི་རེད། རྒྱ་མིའི་སོ་པ་ཡིན་ན་ཡང་འགྲིག་གི་རེད། སྐེ་ལ་རྒྱ་མིའི་སོ་པ་ཡིན་ཟེར་བའི་ཡི་གེ་ཆེན་པོ་ཞིག་བཏགས་ནས་ཡོང་བ་ཡིན་ན་ཡང་སུ་གཅིག་གིས་དགག་བྱ་བྱེད་མཁན་ཡོང་གི་མ་རེད། ང་ཚོ་ལ་བསྟན་རྒྱུའི་སྤོབས་པ་ཡོད། ང་ཚོ་བོད་མི་རིགས་ཀྱི་སོ་སོའི་ཤེས་ཡོན་དང༌། རིག་གཞུང༌། མི་རིགས་དང་བཅས་པ་གཅེས་ཉར་བྱེད་ཐབས་ལ་ང་ཚོས་ལས་ཀ་ག་ཚོད་བྱས་འདུག་གམ། དེ་ཚོ་བོད་མི་མང་ལ་ཞབས་འདེགས་རེད་དམ། བོད་མི་མང་ལ་ངོ་རྒོལ་རེད། རྒྱ་མི་དྲང་པོ་ཞིག་ཡིན་ན་ལྟོས་དང༌། ང་ཚོའི་སློབ་གྲྭ་ཁག་དང༌། རྒྱ་གར་ནང་གི་གཞིས་ཆགས་གང་ཅིའི་ཆ་ནས། ང་ཚོས་བོད་མི་རིགས་ལ་ཞབས་འདེགས་ཆེན་པོ་མ་འགྲུབ་རུང༌། ཆ་ཤས་ཤིག་ལས་མེད་ཀྱང་ག་ཚོད་ཡོང་ཡོང་གི་བསྒྲུབས་ཡོད། དེ་དག་འཛམ་བུ་གླིང་གི་མི་སུ་འདྲ་ཞིག་ཡོང་བ་ཡིན་ན་ཡང་ང་ཚོས་བསྟན་ཆོག་པ་ཡོད་མ་གཏོགས། ང་ཚོས་སྦས་དགོས་པ་གང་ཡང་མེད།

ཅ༽ རྒྱ་གཞུང་གི་དྲིལ་བསྒྲགས་དང་། དངོས་ཡོད་ཀྱི་གནས་ཚུལ།

དེ་བཞིན་ང་ཚོ་དྷ་རམ་ས་ལའི་ལས་ཀ་བྱེད་སྟངས་ལ་ཆ་བཞག་ན། ང་ཚོས་སོ་སོའི་མི་རིགས་ཀྱི་དོན་དག་ལ་ཐུག་ནས་འཐབ་རྩོད་བྱེད་ཀྱི་ཡོད་པ་མ་གཏོགས། ང་ཚོས་ཨ་མི་རི་ཀའི་རྒྱུགས་ཁྱི་བྱས་ནས་རྒྱ་མི་ལ་ངོ་རྒོལ་བྱས་པ་གང་ཡང་མེད། རྒྱ་མི་ཞིག་ཡོད་པ་ཡིན་རུང་ང་ཚོས་བསྟན་ཆོག་པ་ཞིག་དང༌། འགྲེལ་བཤད་རྒྱག་ཐུབ་པ་ཞིག་ཡིན། ང་ཚོ་སྟོབས་དང་ནུས་པའི་ཐོག་ནས་རྒྱ་མི་ལ་འགྲན་ཐུབ་པ་དང༌། ཁ་གཏད་གཅོག་ཐུབ་པ་མི་འདུག རྒྱུ་མཚན་དང༌། དྲང་བདེན་གྱི་ཐོག་ནས་རྒྱ་མི་ལ་ཁ་གཏད་གཅོག་རྒྱུའི་སྤོབས་པ་ང་ཚོར་ཡོད་པ་ཞིག་རེད། དེ་ནང་བཞིན་རྒྱ་མི་ལ་ཆ་བཞག་ན་བོད་ནང་ལ་ཡར་རྒྱས་བཏང་སྟེ། བོད་རྒྱ་ཆེ་མི་མང་ཚོ་འདོད་པ་ཁེངས་པ་ཞིག་ཡོད་པ་ཡིན་ན་ང་ཚོར་བསྟན་དང༌། དེ་སྦས་དགོས་དོན་གང་ཡང་མི་འདུག ལྷ་སའི་རླུང་འཕྲིན་དང༌། དྲིལ་བསྒྲགས་ཡི་གེ་དང༌། པར་གྱི་ཐོག་ནས་དེ་སྔ་བོད་ལ་སྤྱི་ཚོགས་རྙིང་པར་མདུན་ལམ་མེད་པ་ཆེས་མུན་ནག ཆེས་གདུག་རྩུབ་ཀྱི་འོག་ལ་ཡོད་ལུགས་དང༌། དེང་སང་ཡར་རྒྱས་བདེ་སྐྱིད་ཡོད་ཟེར་བའི་ཚིག་སྐམ་པོ་ཞིག་བསྟན་པས་ཕན་གྱི་མི་འདུག པར་གྱི་ནང་མི་འགའ་ཤས་གད་མོ་བགད་ཀྱི་ཡོད་པ་རེད་དེ་བགད་མོ་གང་འདྲ་བགད་ཀྱི་ཡོད་མེད་ང་ཚོས་ཤེས་ཀྱི་འདུག

དེ་འདྲའི་པར་སྐམ་པོ་ཞིག་ང་ཚོའི་མིག་ལ་བསྟན་ནས་བོད་ལ་ཡར་རྒྱས་ཡོད། ཁྱེད་རང་ཚོ་པར་འདི་ལ་ལྟོས་དང༌། བོད་ལ་ལོག་ཤོག་ལབ་ན་ལྐུག་པའི་སྐད་ཆ་རེད། ང་ཚོ་ལྐུག་པ་མ་རེད། ཡིད་ཆེས་གང་འདྲ་བྱས་ནས་རྙེད་ཐུབ་ཀྱི་རེད། རྒྱ་མི་ལ་གནོང་མེད་པ་དང༌། དངོས་གནས་དྲང་གནས་བོད་ནང་ལ་ཡར་རྒྱས་བཏང་བ་སྤོབས་པ་ཆེན་པོའི་ཐོག་ནས་བསྟན་འོས་པ་ཞིག་ཡོད་ན་ང་ཚོར་བསྟན་ན་འགྲིག་གི་རེད། ང་ཚོ་བོད་ལ་བལྟ་བར་ཤོག་ཅེས་སྐད་བཏང༌། བོད་ཀྱི་འབྲོག་ཐང་དང༌། བོད་ཀྱི་ཞིང་པ་ལ་ཡར་རྒྱས་ག་ཚོད་ཕྱིན་པ། འགྲིམ་འགྲུལ་ཡར་རྒྱས། སློབ་སྦྱོང་ཡར་རྒྱས། འཕྲོད་བསྟེན་ལ་ཡར་རྒྱས་ག་ཚོད་ཕྱིན་ཡོད་པ་རྣམས་ང་ཚོར་བསྟན་དང༌། བཀབ་དགོས་དོན་གང་ཡང་མི་འདུག ལྷ་སའི་རླུང་འཕྲིན་དང༌། པེ་ཅིང་རླུང་འཕྲིན་ནང་ནས་སྐད་ཆ་ཚིག་སྐམ་པོ་ཤ་སྟག་བཤད་ནས་ཁོ་རང་ཚོ་ཁ་ན་རོགས་རེད།

ཁོ་ཚོས་འཛམ་བུ་གླིང་རྒྱལ་སྤྱིའི་སྲིད་དོན་གྱི་གནས་སྟངས་ང་ཚོར་བཤད་ཁུལ་བྱེད་པ་དེ་ལྐུག་པ་རེད། ང་ཚོ་ག་ཚོད་མིན་ཟེར་ཡང་རྒྱ་གར་ལུང་པའི་ནང་བསྡད་ཡོད་པ་དང༌། འཛམ་བུ་གླིང་གི་གསར་འགྱུར་ཚང་མ་ང་ཚོས་མཐོང་གི་ཡོད་པ་དང༌། གསར་འགྱུར་ཚང་མ་ང་ཚོས་གོ་གི་ཡོད་པ་རེད། དཔེར་ན། རྒྱ་གར་དང༌། དབྱིན་ཇི། ཨ་རི། ཨོ་སི་ཀྲི་ལི་ཡ། མེག་སེ་ཁོ། རུ་སུ་སོགས་ཀྱི་རླུང་འཕྲིན་ཁག་མང་པོ་ཉན་གྱི་ཡོད་པ་དང༌། ཉིན་རེ་ཉིན་རེའི་གནས་ཚུལ་ཤེས་ཀྱི་ཡོད་པ་རེད། ང་ཚོས་འདིར་ཕྱོགས་མང་པོའི་གནས་ཚུལ་མཐོང་མཁན་གྱི་མི་ལ། ལྷ་ས་དང་པེ་ཅིང་ནས་ཕྱོགས་གཅིག་མ་གཏོགས་མི་མཐོང་མཁན་ཞིག་གིས་རྒྱལ་སྤྱིའི་གནས་ཚུལ་བཤད་ན་གང་འདྲ་ཞིག་ཡོང་གི་རེད་དམ། དངོས་གནས་བྱས་ན་ལྐུག་པ་རེད། ཅོལ་ཆུང་བ་རེད།

གནས་ཚུལ་དེ་འདྲ་ཞིག་གི་འོག་ནས་ཁོ་ཚོས་ང་ཚོ་བོད་མི་བཙན་བྱོལ་བ་རྣམས་ལ་ཕྱིར་ལོག་མགོ་བཏགས་ཞུ་མཁན་བྱུང་ན་བྱ་དགའ་སྤྲོད་ཀྱི་ཡིན། གཟེངས་བསྟོད་སྤྲོད་ཀྱི་ཡིན། བོད་ལུང་པའི་ནང་ལ་ཡག་པོ་ཡོད། ཁྱེད་རང་ཚོ་མིའི་ལུང་པའི་ནང་ལ་དཀའ་ངལ་ཆེན་པོ་མྱངས་ནས་བསྡད་ཡོད་པ་རེད། ཕར་ལོག་ཤོག་ཟེར་བ་དེ་ལྐུག་པའི་བྱེད་སྟངས་རེད། དངོས་གནས་རྒྱུ་མཚན་ལྡན་པ་དང༌། བསྟན་འོས་པ་ཞིག་ཡོད་ན་ས་མཚམས་ཀྱི་སྒོ་ཕྱེ་དང༌། བོད་ལ་ཡར་རྒྱས་གང་འདྲ་ཕྱིན་ཡོད་མེད་ལྟ་མཁན་ཕྱི་རྒྱལ་ནས་བོད་མི་ཚོ་བོད་ལ་བཏང༌། བོད་ནང་ཡོད་པའི་མི་ཚོ་བོད་ཀྱི་ཕྱི་ལོགས་ལ་ཕ་མ་སྤུན་གཉེན་ཚོ་ཐུག་འཕྲད་དུ་བཏང་ན། རྒྱ་མིས་ང་ཚོར་སློབ་གསོ་གཏོང་མི་དགོས་པར་བོད་པ་ལ་སློབ་གསོ་བོད་པའི་མིས་གཏོང་བཅུག་ན་འགྲིག་གི་རེད་དེ་གང་ཡང་བྱེད་ཐུབ་ཀྱི་མི་འདུག དེ་ལ་རྒྱ་མི་ལ་གནོང་ཡོད་པའི་རྟགས་མ་རེད་དམ། གང་ཡང་བཤད་ཐུབ་ཀྱི་མི་འདུག

ཁ་སང་གསུམ་བཅུའི་དུས་དྲན་སྐབས་ཀྱི་གསུང་བཤད་ནང་ལ། བོད་ནང་གི་གནས་ཚུལ་ཡག་པོ་ཡོད་ན། བོད་ནང་གི་མི་ཚུར་གཏོང་རྒྱུ་དང༌། ཕྱི་རོལ་གྱི་བོད་པ་ཕར་ཕྱིན་ནས་ཕ་མ་སྤུན་ཉེ་ཐུག་འཕྲད་བྱེད་དུ་བཅུག་ན་ཡག་པོ་རེད་ཅེས་བཤད་ཡོད། དེ་རྗེས་གསར་འགོད་པ་ཁག་ལའང་དེ་བཞིན་བཤད་ཡོད། བོད་པའི་གཞོན་ནུ་ཁ་ཤས་ཀྱིས་ལྡི་ལིར་རྒྱ་མིའི་གཞུང་ཚབ་སར་བོད་ལ་ལྟ་སྐོར་དུ་གཏོང་རོགས་ཞེས་བཤད་པར་རྒྱ་མིས་བསམ་བློ་གཏོང་གི་ཡོད་ཟེར་ནས་ད་ལྟ་ལན་སྤྲད་མི་འདུག བོད་མི་བཅོ་ལྔ་ཉི་ཤུ་ཞིག་གིས་བོད་ནང་ལ་ཕྱིན་ནས་འཇབ་དམག་ནི་རྒྱག་ཐུབ་ཀྱི་མ་རེད། བོད་ནང་ལ་གཏོར་བཤིག་གི་ལས་ཀ་ནི་གང་ཡང་བྱེད་ཐུབ་ཀྱི་མ་རེད། རྒྱ་མི་ཁོ་རང་ཚོའི་སྲུང་ཆ་མི་དེ་ཚོ་མཉམ་དུ་ཡོང་གི་རེད་ལ་གནད་འགག་གང་ཡང་མི་འདུག ཁོང་ཚོ་ཞེད་དགོས་དོན་གང་ཡང་ཡོད་པ་མ་རེད། ཡིན་ནའང་ཁོང་ཚོས་དེ་མུར་བསྡད་འདུག དེང་སང་གི་གནས་ཚུལ་དེ་འདྲ་ཞིག་གི་སྒང་ལ་བསྡད་ཡོད་པ་རེད། དཔེར་ན་ང་ལ་ཆ་མཚོན་ན་བོད་རྒྱ་ཆེའི་མི་མང་ས་ཡ་དྲུག་གི་ནང་ནས་མི་གཅིག་རེད། ས་ཡ་དྲུག་མང་ཆེ་བ་ཚོ་འདོད་པ་ཁེངས་པ་ཞིག་བྱུང་བ་ཡིན་ན་ང་འདོད་པ་མི་ཚིམས་པ་གང་ཡང་མེད།

ངས་༸རྒྱལ་བ་རིན་པོ་ཆེའི་ཐོབ་ཐང་དགོས་ཀྱི་ཡོད་ཟེར་གྱི་མེད། མ་འོངས་པ་ལ་བོད་རང་བཙན་བྱུང་ན་ང་༸རྒྱལ་བ་རིན་པོ་ཆེ་བྱས་ནས་བོད་ཀྱི་འགོ་འཁྲིད་བྱེད་ཀྱི་ཡིན་ཟེར་གྱི་མེད། སེམས་ཐག་བཅད་ཚར་བ་ཡིན། མ་འོངས་པར་བོད་རང་བཙན་བྱུང་སོང་ན་དེ་སྔ་གན་དྷིའི་བཞུགས་སྟངས་བཞིན་ང་རང་བོད་གཞུང་གི་ནང་ལ་མ་བསྡད་པར་ཟུར་དུ་གྲྭ་རྐྱང་བྱས་ནས་སྡོད་རྒྱུའི་འདོད་པ་ཡོད། ངས་༸རྒྱལ་བ་རིན་པོ་ཆེའི་ཐོབ་ཐང་དང༌། དེ་སྔའི་བོད་གཞུང་གི་ཐོབ་ཐང་ལ་རྩོད་ཀྱི་མེད། འོན་ཀྱང་རྒྱ་མི་ལ་སྤོབས་པ་རྩ་བ་ནས་མི་འདུག དེང་སང་ང་ཚོའི་བྱེད་སྟངས་དེ་འདྲ་ཞིག་གི་སྐབས་ལ་བསྡད་ཡོད། ཁྱེད་རང་ཚོས་དེ་ཤེས་པ་བྱེད་དགོས།

ཆ༽ བོད་དོན་འཐབ་རྩོད་དང་། རྒྱ་དམར་ནག་གི་སྲིད་བྱུས།

དེ་བཞིན་ང་ཚོས་གོ་མིང་ཏང་ལ་འབྲེལ་བ་མི་བྱེད་པའི་བོད་གཞུང་གི་སྲིད་བྱུས་ཤིག་ཡོད། དེ་ནི་ང་ཚོས་གོ་མིང་ཏང་ལ་དགའ་མིན་དགའ་མདོག་བྱས་པ་དང༌། རྒྱ་མི་རིགས་ལ་ངོ་རྒོལ་བྱས་པ་གང་ཡང་མ་རེད། རྒྱ་ནག་པེ་ཅིང་དང༌། ཐེ་ཝན་གཉིས་ཀས་བོད་རྒྱ་འོག་ཟེར་བ་དང༌། བོད་རྒྱ་མིའི་ཆ་ཤས་རེད་ཟེར་བའི་སྲིད་བྱུས་འདྲ་འདྲ་ཡོད་པ་ཞིག་ལ་ང་ཚོས་གུང་བྲན་ལ་ངོ་རྒོལ་བྱས། ཐེ་ཝན་ལ་ང་ཚོས་འགལ་ཟླ་མེད་པའི་བཟོ་འདྲ་པོ་ཞིག་བྱས་པ་ཡིན་ན་ང་ཚོའི་འཐབ་རྩོད་འདི་ལྟ་བའི་འཐབ་རྩོད་འདྲ་པོ་ཤུགས་ཀྱིས་ཆགས་འགྲོ་གི་རེད། ང་ཚོས་ལྟ་བའི་ཐོག་ལ་ངོ་རྒོལ་བྱེད་པ་གང་ཡང་མ་རེད། ང་ཚོའི་འཐབ་རྩོད་འདི་ནི་སོ་སོའི་མི་རིགས་ཀྱི་ཁེ་དབང་དོན་དག་ལ་ཐུག་པ་འཛམ་གླིང་གི་མི་ཚང་མར་བསྟན་ཐུབ་པ་ཞིག་རེད།

ཁྱེད་རང་ཚོ་འདི་ཕྱོགས་སུ་སྡོདེ་རིང་ལ་ང་ཚོའི་མི་ཡར་མར་ཡོང་མཁན་ཚོ་ལ་ཁྱེད་རང་ཚོས་ག་དུས་ཡིན་ནའང་རོགས་རམ་བྱེད་དགོས། སོ་སོའི་མི་གཅིག་པ་རེད། ཁྱེད་རང་ཚོ་ཡང་འཆམ་པོ་བྱས། སོ་སོའི་ལུང་པ་བྲལ་ནས་མིའི་ལུང་པར་སླེབས་པ་ཤ་སྟག་རེད། ང་རང་ཚོ་ཚང་མ་སྤུན་ཟླ་རེད། གཞན་དག་ཤོད་རྒྱུ་ཡོད་དམ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༩ ཟླ་ ༣ ཚེས་ ༡༠ ཉིན་དྷ་ཤོད་བོད་མིའི་རྟེན་བཞེངས་བཟོ་གྲྭར་གཟིགས་བསྐོར་བསྐྱངས་སྐབས་སྩལ་བའི་བཀའ་སློབ།

ཀ༽ གནའ་རབས་ཀྱི་ལག་ཤེས་དང་། ཚད་མཐོའི་ལག་རྒྱུན།

ཐོག་མར་བཟོ་སློབ་ཁང་གི་དགེ་སློབ་རྣམས་ལ་ལས་རིགས་སྐོར་དང༌། སློབ་ཕྲུག་ཚོར་སློབ་གྲྭ་གང་ནས་ཡོང་མིན། འཛིན་རིམ་ཇི་སླེབས་སོགས་ཀྱི་བཀའ་རྩད་གནང་རྗེས།

ཁྱེད་རང་ཚོ་འཛིན་གྲྭ་དམའ་པོ་ནས་ཡོང་བ་ཡིན་དུས། དགེ་རྒན་གྱི་མཐུན་རྐྱེན་འཛོམས་ན་དབྱིན་ཇི་དང༌། ཧིན་དཱི་ཕྲན་བུ་བསླབ་ན་ཡག་པོ་རེད། བྱུང་ན་དབྱིན་ཇི་རང་ཡག་གི་རེད། ཡང་རྒྱུན་དུ་དགོས་མཁོ་ཡོད་པའི་ཨང་རྩིས་དེ་ཚོ་ངེས་པར་བསླབ་དགོས། བོད་ཡིག་ནི་མེད་དུ་མི་རུང་བ་རེད། ལག་ཤེས་དང་ཆབས་ཅིག་ཤེས་ན་ཡག་པོ་རེད། འཛིན་གྲྭར་སློབ་སྦྱོང་འགོ་བཙུགས་པ་རྣམས་ཆ་ཚང་མ་བྱུང་ན་ཡང་དགོས་ངེས་ཐིག་ངེས་གང་ལ་གང་འཚམ་ཞིག་ཤེས་ན་ཡག་པོ་རེད།

འདིར་དགོས་པའི་གཙོ་བོ་ལག་ཤེས་བསླབ་རྒྱུ་རེད། ང་ཚོའི་ལག་ཤེས་འདི་གལ་ཆེན་པོ་འདུག ང་རང་ཚོ་བོད་མི་རིགས་ལ་ཐུན་མོང་མ་ཡིན་པའི་ལག་རྩལ་སྤུས་དག་པོ་ཞིག་ཡོད། མི་རིགས་ཁ་ཤས་ཀྱི་ལག་ཤེས་རི་མོ་དང༌། ཤིང་བརྐོས་སོགས་སྤུས་ཞན་མ་གཏོགས་ཡོད་པ་མ་རེད། ང་རང་ཚོ་བོད་པའི་ལག་ཤེས་འདི་ཚོ་དུས་རབས་སྔ་མོ་སྔ་མོ་ནས་ཡོད་པའི་ལག་ཤེས་རེད། སྤུས་དག་པོ་དང༌། ཚག་དེ་ཚོ་ཡག་པོ། སྙིང་རྗེ་པོ་ཡོད། ང་ཚོ་བོད་པའི་མི་རིགས་ཀྱི་ལག་ཤེས་གནས་ཚད་མཐོ་པོ་མི་ལ་ངོམ་ཆོག་པ་ཡོད་པས། ང་ཚོའི་ལག་ཤེས་འདི་ཚོ་གལ་ཆེན་པོ་འདུག ང་ཚོར་འཕྲུལ་འཁོར་ཡར་རྒྱས་ཕྱིན་པའི་མཐུན་རྐྱེན་འཛོམས་པོ་གང་ཡང་མེད་རུང་གཟོང་དང་ཐོ་བ་གཅིག་པུའི་ཐོག་ནས་ཚགས་བརྒྱབ་པའི་དངོས་ཆས་དེ་ཚོའི་གྲས་ཧ་ཅང་སྤུས་དག་པོ་ཡོད།

སྔ་མོ་མི་ཚོ་ལྷོད་ལྷོད་ཡིན་དུས་དུས་ཚོད་ག་ཚོད་འགོར་མ་འགོར་ལ་རྩིས་མ་བརྒྱབ་པར་དངོས་པོ་སྤུས་དག་པོ་བཟོས་འདུག དངོས་གནས་ཧ་ལས་པའི་སྤུས་དག་པོ་ཡོད། ད་ལྟ་ང་ཚོར་དེ་འདྲའི་ལག་རྒྱུན་ཅིག་ཡོད་པ་འདི་རྩ་བ་ཆེན་པོ་འདུག ང་རང་ཚོ་བོད་པའི་ལག་ཤེས་སྤུས་དག་པོ་ཡོད་པའི་ལག་རྒྱུན་མུ་མཐུད་ནས་ཟིན་རྒྱུ་འདི་བོད་མི་རིགས་སྤྱི་པའི་ཐོག་ལ་ཡང་འབྲེལ་བ་ཡོད་པ་དང༌། ཕན་ཐོགས་ཡོད་པ། ཡང་སོ་སོ་སྒེར་གྱི་ཐོག་ལ་མཚོན་ན་ཡང་དེང་སང་འཛམ་བུ་གླིང་འདིའི་སྒང་ལ་བོད་པའི་ཐོག་ལ་དོ་སྣང་བྱེད་མཁན་མང་དུ་འགྲོ་གི་ཡོད་པ་ཡིན་དུས་བོད་པའི་ཅ་ལག་རེད་ཅེས་སྙིང་རྗེ་པོ་དེ་འདྲ་ཚོང་རྒྱུའི་གོ་སྐབས་ཡོང་གི་རེད། དེ་འདྲ་ཡིན་དུས་བོད་པའི་ལག་ཤེས་སྲུང་སྐྱོབ་བྱས་པ་དང་ཆབས་ཅིག སོ་སོ་སྒེར་གྱི་འཚོ་བའི་ཐོག་ལ་ཡིན་ན་ཡང་ཕན་ཡོང་གི་རེད།

དེ་བཞིན་ད་ལྟ་ང་རང་ཚོ་བོད་པའི་སྤྱི་ཚོགས་ཀྱི་ནང་དགོན་ཁག་སོགས་ནས་ད་ལྟ་ཕན་ལ་སྐུ་གསུང་ཐུགས་རྟེན་བཞེངས་རྒྱུ་མངགས་མཁན་གང་ལ་གང་འཚམ་ཡོང་གི་ཡོད་པ་ལྟར། ད་དུང་ཡང་ཡོང་གི་རེད། ང་ཚོའི་ལག་ཤེས་སྤུས་དག་པོ་བྱུང་ན་ལ་དྭགས་དང༌། ཁུ་ནུ། མོན། འབྲུག་དང༌། འབྲས་ལྗོངས་སོགས་ནས་ཀྱང་མངགས་མཁན་ཏན་ཏན་ཡོང་གི་རེད། ལག་ཤེས་སྤུས་དག་པོ་ཡག་པོ་ཞིག་དང༌། དེའི་ཐོག་ལ་རྩ་བའི་སྒྲིག་འཛུགས་ཀྱི་ཐོག་ནས་འབྲེལ་བ་ཡག་པོ་བྱས། ལས་ཀ་ཡག་པོ་གཅིག་བྱེད་ཐུབ་ན་ཏན་ཏན་དངུལ་མང་པོ་བཟོ་ཐུབ་ཀྱི་རེད་བསམ་གྱི་འདུག དེ་འདྲ་བྱུང་ན་སྒེར་གྱི་ཐོག་ལ་ཡང་བབས་རྒྱུ་ཡོད་པ་དང༌། བོད་མི་རིགས་ཀྱི་ཐོག་ལ་ཡང་ལག་ཤེས་ཀྱི་ཞབས་འདེགས་ཞུས་པ་ཡིན་ཙང་ཡག་པོ་ཡོང་གི་རེད།

ཁ༽ བཟོ་རིག་ལག་ཤེས་དང་། བོད་མིས་ངོས་འཛིན།

ཡང་ནང་པ་སངས་རྒྱས་པའི་ཆོས་དང༌། དེའི་ནང་ནས་ཐེག་པ་ཆེན་པོའི་ཆོས་ཀྱི་ཐོག་ནས་ཀྱང་ལག་ཤེས་དེ་ཚོའི་གྲས་རྩ་བ་ཆེན་པོར་འཛིན་གྱི་ཡོད། སྔར་བོད་ཀྱི་བླ་མ་ཁ་ཤས་ཀྱིས་བཟོ་པའི་ལག་ཆ་ཞིག་མཐོང་ན། འདི་ལྟ་བུའི་ལག་ཆ་བེད་སྤྱོད་བྱེད་ཤེས་པའི་ལག་ཤེས་ཡག་པོ་ཞིག་ཤེས་པ་ཤོག་ཅེས་སྨོན་ལམ་རྒྱག་གི་ཡོད་པ་རེད། དེ་གང་ཡིན་ཟེར་ན། ཐེག་པ་ཆེན་པོའི་ཆོས་ཀྱི་ཐོག་ནས་མི་ཚང་མའི་བདེ་སྐྱིད་སྒྲུབ་པའི་བསམ་བློ་གཏོང་དགོས་པ་མ་གཏོགས། སོ་སོ་གཅིག་པུ་རི་ལ་སྡོད་རྒྱུའི་སྐད་ཆ་ཤོད་ཀྱི་ཡོད་པ་མ་རེད། མི་ཚང་མར་ཕན་ཐོགས་སྒྲུབ་པའི་བསམ་བློ་གཏོང་དགོས་སྟབས་ལག་ཤེས་ཀྱི་རིགས་འདི་ཚོ་ཚང་མ་ཤེས་དགོས་པ་ཞིག་རེད། ལྕགས་བཟོ་དང༌། ཟངས་བཟོའི་ལག་ཤེས་ཡག་པོ་མ་རེད་ཟེར་བ་སྤྱིར་བཏང་སྤྱི་ཚོགས་ཀྱི་ཁ་སྐད་ཕྲན་བུ་ཡོང་གི་ཡོད་པ་མ་གཏོགས། རྩ་བ་ནང་པ་སངས་རྒྱས་པའི་ཆོས་ཀྱི་ཐོག་ནས་རིགས་དང་རུས་ཀྱི་སྐད་ཆ་ཁྱོན་ནས་ཤོད་ཀྱི་ཡོད་པ་མ་རེད།

གཉིས་ནས་ལག་ཤེས་སྣ་མང་ཤེས་དགོས་པའི་རྒྱུ་མཚན་གྱི་ནང་པ་སངས་རྒྱས་པའི་བླ་མ་རྩ་ཆེ་འགའ་ཞིག་གིས་མདོར་ན་རྫ་བཟོ་སྟངས་ཚུན་ཤེས་པའི་སྨོན་ལམ་རྒྱག་གི་ཡོད་པ་དང༌། བླ་མ་ཁ་ཤས་ཀྱིས་ངས་རྫ་རྩི་རྒྱག་རྒྱུ་ཚུན་ཆད་བསླབས་པ་ཡིན་ཞེས་གསུངས་པའི་ལོ་རྒྱུས་ཡོད་པ་རེད། ང་ཚོའི་ཆོས་ཀྱི་ཐོག་ནས་བཤད་པ་ཡིན་ན་ཡང༌། ལག་ཤེས་སྣ་ཁ་མང་པོ་ག་ཚོད་ཤེས་ན་ཡང་རྩ་བ་ཆེན་པོ་དང༌། གལ་ཆེན་པོར་བརྩི་གི་ཡོད་པ་རེད། དེ་འདྲ་ཡིན་དུས་ཁྱེད་རང་ཚོས་ལག་ཤེས་བསླབ་རྒྱུའི་ཐོག་གུས་བརྩི་དང་དོ་སྣང༌། དགའ་ཞེན་བྱེད་རྒྱུ་དེ་གལ་ཆེན་པོ་ཡིན། འདི་རླབས་ཆེན་པོ་ཡིན། སོ་སོའི་ལྟོ་གོས་ལ་ཡང་ཕན། མི་རིགས་སྤྱི་ལ་ཡང་ཕན་ཐོགས་ཡོད་བསམ་པའི་ཐོག་ནས་སློབ་སྦྱོང་ཧུར་ཐག་བྱེད་དགོས། སྤུས་དག་པོ་བྱེད་དགོས།

ག༽ རུ་ང་ཞིབ་ཚགས་དང་། ཐོན་སྐྱེད་ཚད་ལྡན།

དེང་སང་ཚོང་ལས་འགའ་ཞིག་སྐབས་རེ་གནས་ཚུལ་བྲེལ་བ་བྱེད་དགོས་པ་དང༌། དུས་ཚོད་རྩ་བ་ཆེན་པོ་བྱེད་དགོས་པ་དེ་འདྲ་ཏན་ཏན་ཡོང་མདོག་ཁ་པོ་རེད། ཡིན་ན་ཡང་ང་རང་ཚོའི་ལག་ཤེས་འདི་ཚོའི་གྲས་མགྱོགས་པོ་ཚར་རྒྱུའི་བྲེལ་བ་མ་བྱས་པར་སྤུས་དག་པོ་བཟོ་རྒྱུ་དེ་གལ་ཆེན་པོ་ཡིན། སྔ་མོ་བོད་ལ་བཟོས་པའི་དངོས་པོ་དེ་ཚོའི་གྲས་ལོ་དང་ཟླ་བ་འགོར་ཡང་བྲེལ་བ་མ་བྱས་པར་བཟོས་པ་ཡིན་ཙང་ཤིན་ཏུ་སྤུས་དག་པོ་ཡོད་པ་རེད། དེང་སང་དུས་ཚོད་མང་བ་འགོར་བའི་ཚོད་ཀྱིས་གླ་ཆ་དང༌། ཟས་སོང་མང་བ་འགྲོ་གི་རེད་བསམས་ནས་ལག་ཤེས་ཚང་མ་ཚར་གང་མགྱོགས་ཀྱི་སྒང་ལ་ཕྱིན་ན། རྗེས་སུ་དངོས་པོ་སྤུས་མ་དག་ཏུ་མ་དག་ཏུ་ཤུགས་ཀྱིས་འགྲོ་གི་རེད། ལག་ཤེས་དངོས་པོ་སྤུས་མ་དག་ཏུ་ཕྱིན་པའི་ཚོད་ཀྱི་རིན་གོང་ཆག་ཡོང་གི་རེད། དུས་ཚོད་ཕྲན་བུ་འགོར་ན་ཡང་དངོས་པོ་སྤུས་དག་པོ་བྱུང་ན་དེའི་ཚོད་ཀྱི་གོང་བརྒྱབ་ཆོག་གི་རེད།

ལག་ཤེས་པས་གང་ཞིག་ལ་ལས་སླ་བཅོས་བྱས་ནས་སྤུས་དག་པོ་མ་བྱུང་ན། ཡག་པོ་མ་རེད། ཁྱེད་རང་ཚོ་ལག་ཤེས་བྱེད་མཁན་ཚོ་སྤུས་དག་པོ་ཡོང་ཐབས་བྱེད་རྒྱུ་དེ་གལ་ཆེན་པོ་རེད། ད་ལྟ་ང་ཚོ་འདིར་བཟོ་གྲྭ་གཞི་ནས་འགོ་ཚུགས་པའི་སྐབས་རེད། འགོ་ཚུགས་པའི་སྐབས་སུ་ཕྲན་བུ་གྱོང་གུན་བྱུང་ན་ཡང༌། ག་ཚོད་ཡོང་ཡོང་གིས་སྤུས་དག་པོ་ཞིག་བྱུང་བ་ཡིན་ན། རིམ་པས་རིམ་པས་ལག་ཤེས་སྤུས་དག་པོའི་སྐད་གྲགས་ཆེ་རུ་དང༌། མིས་དོ་སྣང་ཆེ་རུ་འགྲོ་གི་རེད། སྤུས་དག་པོའི་སྙན་གྲགས་ཆེ་ཙམ་བྱུང་བ་ཡིན་ན། རིམ་པས་རིམ་པས་མིས་མཐོང་དང་ཆ་འཇོག་ཆེ་རུ་འགྲོ་གི་རེད། དེའི་ཚོད་ཀྱི་རིན་ཁུག་ཡོང་གི་རེད། དང་པོ་ནས་ང་ཚོས་བློ་ཆུང་དང་བསམ་བློ་སྦུག་སྲུབ་དོག་པོ་བྱས། དུས་ཡུན་འགོར་ན་ཁེ་སང་རག་གི་མི་འདུག དེ་ལས་མགྱོགས་པོ་བྱས་ན་ལེགས་སྙམ་ནས་སླ་བཅོས་བྱས་ན། གང་འཚམ་ཞིག་ནས་དྷ་རམ་ས་ལའི་ལག་ཤེས་དེ་ཚོ་སྤུས་དག་པོ་གང་ཡང་མི་འདུག་ཟེར་ནས་མི་ཚོའི་འདོད་པ་མ་ཁེངས་པ་བྱུང་ན། ཚོང་ལམ་འགག་འགྲོ་གི་རེད། ཉོ་ཆ་རྒྱག་མཁན་རྣམས་ལ་དྷ་རམ་ས་ལ་ནས་མ་གཏོགས་ཉོས་མ་ཆོག་པའི་ཁྲིམས་གང་ཡང་མེད་པ་ཡིན་དུས་ཁོ་ཚོས་ག་ནས་ཉོས་ན་ལེགས་མིན་བལྟ་གི་རེད། ཁ་ཤས་རིན་གོང་ཆུང་བར་བལྟ་མཁན་ཏན་ཏན་ཡོང་གི་རེད་དེ། རིགས་མང་པོ་ཞིག་གིས་ཅ་ལག་སྤུས་དག་པོ་དང༌། སྙིང་རྗེ་པོ་དང༌། ཚད་ལོངས་པོ་ཞིག་བྱུང་ན་གོང་ལ་མི་འཛེམས་པ་དེ་འདྲ་ཡང་ཡོང་གི་རེད། དེར་བརྟེན་ང་ཚོའི་ལག་ཤེས་སྤུས་དག་པོ་བཟོ་རྒྱུ་ཤིན་ཏུ་གལ་ཆེན་པོ་ཡིན།

ང༽ ཚད་ལྡན་གྱི་ཐོན་དངོས་དང་། ཆུང་སྲིད་སྐབས་ཀྱི་བཟོ་ལས།

དཔེར་ན། ལྷ་སའི་གཙུག་ལག་ཁང་དང༌། དེ་བཞིན་རྩེ་ཕོ་བྲང་ནང་སྒོའི་སྒོ་འབོར་ཟེར་བ་དེ་ཚོ་དང༌། གའུ་ཆུང་ཆུང་དེ་ཚོའི་གྲས་ལ་ཏིར་ཚགས་ཟེར་བ་སོགས་ཤིན་ཏུ་སྤུས་དག་པོ་ཡོད། དེ་ཚོར་བལྟས་པ་ཡིན་ན་ལོ་མང་པོ་འགོར་གྱི་མེད་དམ་བསམ་པ་འདྲ་པོ་འདུག དེ་འདྲ་བྱུང་དུས་དངོས་གནས་ལག་རྩལ་གནས་ཚད་མཐོན་པོ་དང༌། སྤུས་དག་པོ་ཡོད་པའི་རྟགས་ཐོན་གྱི་ཡོད་པ་རེད། ཡང་སྤྱི་ཡོངས་ཀྱི་བཟོ་ལས་དེ་ཚོའི་གྲས་ལག་པ་གཅིག་པུ་ལ་བརྟེན་མི་དགོས་པར་འཁོར་ལོའི་ཐོག་ནས་བཟོ་ཐུབ་པ་ཡིན་ན་ཡང་འགྲིག་གི་རེད། དེའི་ཐོག་ལ་ཞིབ་ཚག་པོ་དང༌། སྤུས་དག་པོ་བཟོ་རྒྱུ་དེ་ཚོའི་གྲས་ལག་རྩལ་རང་གི་ཐོག་ནས་བཟོ་ཐུབ་པའི་ཐབས་ཤེས་ཟུང་འབྲེལ་འདྲ་པོ་བྱུང་ན་ཡག་པོ་རེད།

སྔ་མོ་ངས་ཀྱང་ཆུང་ཆུང་སྐབས་ལ་ཚགས་ཕྲན་བུ་རྒྱག་མྱོང༌། ཞ་ཉེ་དང༌། འབི་སི་ཀུ་ཀྲི་ལྕགས་དྲིན་སྒང་གི་ལྕགས་ཤོག་ཤ་ཀར་སྲབ་པོ་དེ་འདྲའི་སྒང་ལ་ཚག་རྒྱག་མྱོང༌། ཐོ་བ་ཤུགས་ཆེ་དྲགས་ན་ཨི་ཁུང་ཕིག་འགྲོ་གི་འདུག ཤུགས་ཆུང་ཆུང་བྱས། མཛུབ་མོས་བྲུས་ཏེ་ཚགས་བརྒྱབ་རྩེད་མོ་རྩེས་ནས་སྐྱིད་པོ་ཡོད། ལྕགས་དང་ཟངས་དེ་ཚོའི་གྲས་དེ་བཞུ་ཐུབ་ཀྱི་ཡོད་པ་མ་རེད། ཞ་ཉེ་དང༌། ཏིག་ཚྭ་བཞུ་ནས་མེ་མདའི་མདེའུ་འདྲ་པོ་དང༌། སྐུ་བརྙན་འདྲ་དང༌། པད་ཤག་དེ་འདྲ་ཡང་བཟོས་མྱོང༌། ད་ལྟ་ཁྱེད་རང་ཚོར་འདིར་འཁོར་ལོས་བསྐོར་རྒྱུའི་སྦུད་པ་གཅིག་ཡོད། སྐབས་རེ་ནི་བོད་པའི་སྦུད་པ་གཅིག་ཡོད། དེ་ཡང་མང་པོ་རྒྱག་མྱོང༌། མེ་འབར་པོ་དང༌། ཕུ་ཤུགས་ཆེན་པོ་ཡོད་ཙང་སྐྱིད་པོ་ཡོང་གི་རེད།

ཅ༽ བཟོ་པའི་སྒྲིག་འཛུགས་དང་། གཉིས་ཕན་གྱི་བགྲོད་ལམ།

བཟོ་བའི་ལས་ཀ་ཟེར་བ་འདི་རླབས་ཆེན་རེད། རྩ་བ་ཆེན་པོ་རེད། ངས་ད་གིན་ལབ་པ་བཞིན་ཆོས་ཀྱི་ཐོག་ནས་བཤད་པ་ཡིན་ན་ཡང་རྩ་བ་ཆེན་པོ་བརྩི་རྒྱུ་ཞིག་དང༌། གུས་ཞབས་བརྩི་རྒྱུ་གཅིག་དང༌། སློབ་སྦྱོང་བྱེད་དགོས་པ་གཅིག་རེད། དེང་སང་གི་འཛམ་བུ་གླིང་ལ་ཆ་བཞག་ན་ནི་དེ་བས་ཀྱང་མི་འཚོ་བའི་རྩ་དོན་གཙོ་བོ་བཟོ་ལས་དང༌། ཞིང་ལས་གཉིས་ལ་ཐུག་ཡོང་གི་ཡོད་པ་རེད། དེ་འདྲ་ཡིན་དུས་བཟོ་ལས་ཟེར་བ་འདི་གལ་ཆེན་པོ་དང་རྩ་བ་ཆེན་པོར་བརྩི་རྒྱུ་ཞིག་རེད་མ་གཏོགས། དེ་མཐོང་ཆུང་བྱེད་ཡུལ་དང༌། གཉའ་གནོན་ཁྱད་གསོད་བྱེད་ཡུལ་རྩ་བ་ནས་མ་རེད། ཤེས་སོང་ངམ། ག་ལེར་ག་ལེར་འདིར་ཁྱེད་རང་ཚོ་ལས་ཀ་བྱེད་མཁན་ཚོའི་གྱོན་ཆས་ཀྱང་དམིགས་བསལ་སྒྲིག་ཆས་ཤིག་བཟོས། ཁོ་ལ་རྟགས་འདྲ་པོ་ཞིག་བྱུང་ན་ཡག་པོ་རེད། ཁོ་རང་མཉམ་སྦྲེལ་ལྟ་བུ་ཡག་པོ་ཞིག་བྱུང་རོགས་བྱས་ན་ལག་ཤེས་སློབ་སྦྱོང་བྱེད་རྒྱུ་ཡོད་པ། ཐོན་སྐྱེད་བྱེད་རྒྱུ་ཡོད་པ་ཡག་པོ་ཡོང་གི་རེད། འདི་ཁུལ་སྐྱིད་སྡུག་ཚོགས་པ་འགའ་ཤས་ཧ་ཅང་ཧྲག་པོ་ཡོད་པ་རེད། སྒྲིག་འཛུགས་ཡོད་པ་རང་དབང་ཡོད་པ། དེའི་ཐོག་ནས་དཔལ་འབྱོར་ལོངས་སྤྱོད་ཀྱི་ལྟ་རྟོག་སྤྱི་པའི་ཐོག་ནས་ཚགས་ཚུད་པོ་བྱེད་ཐུབ་མཁན། དེ་ཡོང་དུས་ཚོགས་མི་ཚང་མས་ཀྱང་སྤྱི་པ་དེ་ལ་ཤ་ཚ་ཡོད་མཁན། སྙིང་རྗེ་པོ་ཡོད་པ་རེད། དེ་འདྲའི་བཟོ་འདྲ་པོ་ང་ཚོས་སྤུས་དག་པོ་ཞིག་བཟོ་ཐུབ་ན་གཞུང་གི་ལས་ཁུངས་ཤིག་ནས་ཁྱེད་རང་ཚོའི་ལག་ཤེས་ལ་བཤུ་གཞོག་གཏོང་བའི་བཟོ་འདྲ་པོ་གང་ཡང་མིན་པ། སོ་སོ་སོ་སོའི་སྒེར་བཙན་གྱི་ཚོགས་པ་ཡིན་པ། དཔལ་འབྱོར་ལོངས་སྤྱོད་ཀྱི་ཐོག་ནས་སོ་སོའི་ལྟོ་གོས་ཀྱི་འཚོ་ཐབས་དེའི་ཐོག་ནས་བརྟེན་རྒྱུ་ཡོད་པ། དེ་དང་ཆབས་ཅིག་ལག་ཤེས་ཐོན་སྐྱེད་བྱེད་རྒྱུ་ཡོད་པ། དེ་འདྲ་ཞིག་བྱུང་ན་སྙིང་རྗེ་པོ་ཆགས་ཀྱི་རེད།

འདིར་གནོད་པ་འདྲ་ཞིག་འདུག་ཟེར་བ་དེ་ལ་རྣམ་རྟོག་གང་ཡང་བྱེད་རྒྱུ་ཡོད་པ་མ་རེད། ཁྱེད་རང་ཚོ་བློ་བདེ་པོ་བྱས་ནས་སྡོད། སྐྱོན་ཡོད་ཀྱི་མ་རེད། ཁ་སང་ངས་མོ་ཞིག་བརྒྱབ་པ་ལ་སྐྱོན་ཁྱོན་ནས་མི་འདུག གནོད་པའི་བཟོ་འདྲ་པོ་ཕྲན་བུ་ཕྲན་བུ་ཞིག་ནི་གང་དུ་ཡང་ཡོང་གི་རེད། རྩ་བའི་ས་ཆ་སྤུས་དག་པོ། སྙིང་རྗེ་པོ་འདུག རྣམ་རྟོག་མ་བྱས་པར་བློ་བདེ་པོ་བྱས་ནས་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༩ ཟླ་ ༡༠ ཚེས་ ༢༣ ཉིན་དྷ་ས་བོད་ཕྲུག་ཁྱིམ་སྡེ་དབུ་བརྙེས་ནས་ལོ་བཅུ་དགུ་འཁོར་བའི་དུས་དྲན་མཛད་སྒོར་སྩལ་བའི་བཀའ་སློབ།

ཀ༽ ལུས་སེམས་ཀྱི་ཞབས་ཞུ་དང་། གཟེངས་ཐོན་གྱི་གྲུབ་འབྲས།

དེ་རིང་འདིར་བོད་ཕྲུག་ཁྱིམ་སྡེའི་ཕྲུ་གུ་ཚོ་དང༌། ལས་ཀ་བྱེད་མཁན་ཚོ། གློ་བུར་ལྷགས་པའི་སྐུ་མགྲོན་ཚོ། དེ་བཞིན་མི་མང་ཚོ་བཅས་པར་བརྗོད་རྒྱུ་ལ། འདས་པའི་ལོ་ཉི་ཤུ་ཐམ་པའི་རིང་ལ་ང་རང་ཚོའི་ཤེས་རིག་གི་ལས་དོན་ཐོག་ལ་སྤོབས་པ་བསྐྱེད་འོས་པའི་གྲུབ་འབྲས་ཐོབ་ཡོད་པ་རེད། དེའི་ནང་ཚན་དུ་གྱུར་པའི་བུ་ཕྲུག་ཚོར་ལྟ་རྟོག་བྱེད་རྒྱུར་དམིགས་བསལ་གྱི་གྲུབ་འབྲས་ཡག་པོ་ཐོན་ཡོད། དེའི་ནང་ཚན་ནས་དྷ་རམ་ས་ལའི་བོད་ཕྲུག་ཁྱིམ་སྡེ་འདི་མིག་དཔེ་འོས་པ་འདྲ་པོའི་དྲག་ཤོས་ཤིག་ཆགས་ནས་བསྡད་ཡོད། ད་ལྟ་པད་མས་བཤད་པ་བཞིན། སྒྲིག་འཛུགས་འདིའི་ཐོག་ནས་བོད་པའི་ཕྲུ་གུ་མང་པོ་ཞིག་ལ་ཞབས་འདེགས་བསྒྲུབས་ཡོད། ལུས་པོ་འཚར་ལོངས་བྱེད་པ་དང༌། བསམ་བློ་འཚར་ལོངས་བྱེད་རྒྱུའི་ཐོག་ལ་ང་རང་ཚོར་དངོས་ཡོད་གནས་ཚུལ་གྱི་འགལ་རྐྱེན་དང༌། དཀའ་ངལ་འདི་དག་ལ་གཞིགས་པའི་ཞབས་འདེགས་ཨང་ཀི་དང་པོ་བསྒྲུབས་ཡོད།

དེ་འདྲའི་གྲུབ་འབྲས་ཐོན་པ་དེ་དངུལ་ཡོད་པ་གཅིག་པུས་འགྲིག་གི་ཡོད་པ་མ་རེད། མིའི་བསམ་བློ་འགུལ་སྐྱོད་བཏང༌། ལུས་དང༌། ངག་གི་ངལ་རྩོལ་ཚང་མ་དང་སྦྲེལ་བའི་ཐོག་ནས་གྲུབ་འབྲས་ཐོན་པ་རེད། འདས་པའི་ལོ་རྒྱུན་དེའི་རིང་ལ་དངོས་གནས་དྲང་གནས་ཀྱི་ལྷག་བསམ་སྙིང་ལ་བཅངས་ནས་ལུས་ངག་ཡིད་གསུམ་གྱིས་གཞན་ཕན་ཞབས་འདེགས་སྒྲུབ་མཁན་གྱི་མི་དེ་དག་ལ་ཐུགས་རྗེ་ཆེ་ཟེར་རྒྱུ་ཡིན། ད་དུང་མ་འོངས་པར་ཡར་རྒྱས་ལ་མཐའ་ཡོད་པ་མ་རེད། མིའི་སྤྱི་ཚོགས་མ་ཟད་བར་དུ་ཕྲུ་གུ་རྒྱུན་ཆད་མེད་སྟབས་ཕྲུ་གུའི་དོན་དུ་ལས་ཀ་མུ་མཐུད་ནས་བྱེད་དགོས་པ་དང༌། ད་དུང་དཀའ་ངལ་མང་པོ་མུ་མཐུད་ནས་འཕྲད་རྒྱུ་ཡིན་དུས། འདས་པའི་ལོ་རྒྱུས་ནང་གི་ཉམས་མྱོང་དེ་ཚོ་གཞི་ལ་བཞག་ནས་ད་དུང་མ་འོངས་པ་ལ་སྔར་ལས་ལྷག་པའི་ཡར་རྒྱས་གཏོང་ཐུབ་པ་ཞིག་དང༌། གྲུབ་འབྲས་བཟང་པོ་ཐོན་ཐུབ་པར་ངས་རེ་བ་ཡང་བྱེད་ཀྱི་ཡོད་ལ་ཏན་ཏན་ཡོང་གི་རེད།

ཁ༽ ཕྱི་དངོས་པོའི་ཡར་རྒྱས་དང་། ནང་བསམ་བློའི་ཡར་རྒྱས།

གཉིས་པ་ང་རང་ཚོ་ལོ་མང་པོ་ཞིག་རིང་མིའི་ལུང་པར་བསྡད་ནས་ཡོད་དུས་ང་རང་ཚོ་རིམ་པ་དང་པོའི་དཀའ་ངལ་སེལ་ཐབས་ལ་ཚང་མས་འབད་བརྩོན་བྱས་ནས་གང་ལ་གང་འཚམ་གྱི་གདེང་འདྲ་པོ་ཐོབ་ཡོད་པ་རེད། ད་ཆ་རིམ་པ་གཉིས་པ་ལ་དེང་སང་དངོས་པོ་ཡར་རྒྱས་ཕྱིན་པའི་འཛམ་བུ་གླིང་འདིའི་ནང་ལ་ང་རང་ཚོ་འཚོ་བསྡད་ཡོད། འཛམ་བུ་གླིང་འདིའི་སྒང་ལ་ཕྱི་དངོས་པོའི་ཡར་རྒྱས་ཕྱིན་པ་གཅིག་པུས་མི་ཆོག་པར། ནང་བསམ་བློ་ཡར་རྒྱས་འགྲོ་དགོས་པ་དེང་སང་མཐོང་ཆོས་སུ་ཡོད་པ་འདི་རེད། དངོས་པོ་ཡར་རྒྱས་མ་ཕྱིན་པའི་མིའི་བསམ་བློའི་ནང་ལ། དངོས་པོ་ཡར་རྒྱས་ཤིག་གཏོང་ཐུབ་ན་དེ་ནས་མིའི་བདེ་བ་ཐམས་ཅད་སྒྲུབ་ཐུབ་པ་དང༌། མིའི་སྡུག་བསྔལ་ཐམས་ཅད་ཉིན་མ་དེ་ནས་སེལ་ཐུབ་ཀྱི་ཡོད་པ་ལྟ་བུ་ཞིག་བློ་ལ་ཤར་གྱི་ཡོད་པ་རེད་དེ། དེ་འདྲ་རང་ཡིན་ས་མ་རེད།

མིའི་སྤྱི་ཚོགས་ནང་ལ་དངོས་པོ་ཡར་རྒྱས་ཕྱིན་པ་དང་ཆབས་ཅིག་བསམ་བློ་ཡར་རྒྱས་ངེས་པར་དུ་གཏོང་དགོས་པ་ཞིག་རེད། བསམ་བློ་ཡར་རྒྱས་ཟེར་བ་དེ་ཡང་ཤེས་བྱ་ཡོན་ཏན་གཅིག་པུ་ལ་གོ་རྒྱུ་མིན། ཤེས་བྱ་ཡོན་ཏན་ཡོད་ནའང་སྐྱིད་མ་སྐྱིད་ཐེ་ཚོམ་རེད། དེ་འདྲ་ཡིན་དུས་ཤེས་བྱ་ཡོན་ཏན་ཙམ་མ་ཡིན་པའི་རྩ་བའི་མིའི་བསམ་བློ་གཏོང་སྟངས་དང༌། སྤྱོད་ལམ་བཟང་པོ། གོམས་གཤིས་བཟང་པོ་ཡོང་བ་བྱེད་རྒྱུ་དེ་ཤིན་ཏུ་གལ་ཆེན་པོ་རེད། མི་ལྷག་བསམ་བཟང་པོ་ཞིག་དང༌། སྤྱོད་ལམ་བཟང་པོ་ཞིག ཡ་རབས་དྲང་བདེན་གྱི་ཐོག་ནས་མི་ཚེ་བསྐྱལ་རྒྱུ་ཞིག་བྱུང་བ་ཡིན་ན། གཞི་རྩ་དེའི་ཐོག་ལ་ཤེས་བྱ་ཡོན་ཏན་ཇི་ཙམ་གྱི་བཟང་པོ་ཡོད་པ་དང༌། དངོས་པོ་ཡར་རྒྱས་ཇི་ཙམ་ཡོད་ན་ཡང་དེ་ཚོ་བདེ་སྐྱིད་ཀྱི་དཔལ་དང་རྒྱན་ལ་འགྲོ་རྒྱུ་རེད།

བསམ་བློ་ཡར་རྒྱས་ཡག་པོ་ཞིག་འགྲོ་མ་ཐུབ་པར་ཆོག་ཤེས་མེད་པ་དང༌། ང་རྒྱལ་དང༌། ཕྲག་དོག་དང༌། དེ་འདྲའི་གཞན་དབང་དུ་ཕྱིན་པའི་མིའི་གཤིས་ཀ་ཁོ་ནར་བསྡད་པ་ཡིན་ན། དངོས་པོ་ཡར་རྒྱས་ག་ཚོད་ཡོད་ནའང་སྐྱིད་པ་ཡོང་ཐབས་གང་ཡང་མེད། ཤེས་བྱ་ཡོན་ཏན་ག་ཚོད་ཡོད་ནའང་སྐྱིད་པར་བལྟ་རྒྱུ་གང་ཡང་མི་འདུག ད་ཆ་ང་རང་ཚོའི་འདས་པའི་ཉམས་མྱོང་གི་གནས་ཚུལ་དེ་ཚོ་གཞི་ལ་བཞག་པའི་ཐོག་ནས། མ་འོངས་པ་ལ་ཕྱོགས་གཅིག་ནས་བོད་པའི་ཕྲུ་གུ་རྣམས་དངོས་གནས་དྲང་གནས་ཀྱི་སློབ་སྦྱོང་ལྡན་པ། སྤྱང་གྲུང་ལྡན་པ། ནུས་པ་ལྡན་པ། ལྷག་བསམ་ལྡན་པ་དེ་འདྲ་ཞིག་བཟོ་ཐབས་དང༌། གཉིས་ནས་མིའི་སྤྱི་ཚོགས་ནང་ཡོད་པའི་རྒྱུ་མཚན་གྱི་ཐོག་ནས་ཕྱི་དངོས་པོ་ཡར་རྒྱས་དང༌། ནང་བསམ་བློ་ཡར་རྒྱས་གཉིས་ཟུང་སྦྲེལ་གྱི་ཐོག་ནས་མི་ཚེ་དོན་ལྡན་ཡོང་ཐུབ་པའི་འབད་བརྩོན་བྱེད་དགོས། དེ་ལྟར་ཡོང་བའི་རྒྱུ་ཆ་ཕྱོགས་གཞན་ནས་གསར་དུ་སྒྲུབ་མ་དགོས་པར་ང་རང་ཚོར་ཡོད་ཡོད་པ་རེད། ཡོད་ཡོད་པ་དེ་ག་འདྲ་བྱས་ནས་ཕན་ཐོགས་ཡག་ཤོས་ཡོང་བ་དང༌། དངོས་ཡོད་གནས་ཚུལ་དང་རན་པ་གང་འདྲ་བྱེད་དགོས་ཀྱི་འདུག གང་ཞིག་བྱེད་ཐུབ་ཀྱི་འདུག་གམ། དེ་ཚོའི་སྐོར་ལ་བསམ་བློ་བཏང༌། ལག་ལེན་དགོས་རྒྱུ་གལ་ཆེན་པོ་རེད། ད་བར་དུ་ཧུར་ཐག་བྱེད་མཁན་ཚང་མར་ཐུགས་རྗེ་ཆེ་ཟེར་རྒྱུ་ཡིན།

དེ་ནས་དེ་རིང་འདིར་ཞོར་འཕྲོས་ལ། ང་ཁ་སྔོན་སུད་ཛ་ལན་ཌི་ལ་ཕྱིན། དངོས་གནས་བྱས་ན་སུད་ཛ་ལན་ཌི་ནས་ཚུར་རྒྱ་གར་ལ་ཡོང་རྩིས་ཡིན། འོན་ཀྱང་སུད་སིར་བྲེལ་བ་ཚ་པོ་ཆགས་ནས་ཐང་ཆད་པོ་ཞིག་བྱུང༌། སྨན་བཅོས་འདྲ་ཡང་བྱེད་དགོས་ཀྱི་ཡོད། དེ་འདྲའི་ཆ་ནས་རྒྱ་གར་ལ་དམིགས་བསལ་ཛ་དྲག་གི་གནས་ཚུལ་འདྲ་འདུག་གམ། མི་འདུག དེ་ཙམ་ཛ་དྲག་གི་གནས་ཚུལ་རང་མེད་ན་ཉི་མ་ཉི་ཤུ་ཙམ་གྱི་དོན་དག་ལ་རྒྱ་གར་ལ་ཚུར་ལོག་མ་དགོས་པར་སུད་སི་ནང་ལ་བསྡད། སུད་སི་ནས་ཨ་མེ་རི་ཀར་ཤར་རྒྱག་འགྲོ་རྒྱུ་བྱས་ན་འགྲིག་པ་འདུག་གམ་ཞེས་ཚུར་བཀའ་ཤག་ལ་ཁ་པར་བཏང་ནས་གོ་བསྡུར་བྱས་པ་ཡིན། བཀའ་ཤག་ནས་དེ་གས་འགྲིགས་ལུགས་ལན་འབྱོར་བྱུང༌། དེ་དོན་གཞིར་བཞག་གིས་སུད་སིར་བདུན་ཕྲག་གསུམ་ཙམ་ཞིག་ལྷོད་སྡོད་ཀྱིས་ཉིན་མ་ཁ་ཤས་ཤིག་གུང་སེང་ངལ་གསོ་བྱས། དེ་མིན་ཐུན་ཞིག་ཟིན་པ་ཡིན། དེང་སང་ང་ཚོའི་སངས་རྒྱས་ཀྱི་བསྟན་པ་ཉག་ཕྲ་བའི་དུས་ཚོད་ལ་སླེབས་ཡོད་པ་ཡིན་དུས། སེམས་ཅན་སྤྱི་པ་ཕན་པ་དང་བདེ་བ་ཞིག་བྱུང་ན་བསམ་པའི་ཀུན་སློང་གི་ཐོག་ནས་སྟོན་པའི་མཚན་སྔགས་གང་འཚམ་ཞིག་བསགས་པ་ཡིན། མཚན་མ་ཡང་བཟང་པོ་འདྲ་པོ་ཞིག་བྱུང༌།

དེའི་མཇུག་ལ་ཨ་མི་རི་ཀར་ཟླ་བ་གཉིས་མ་ཟིན་ཙམ་གྱི་དུས་ཚོད་ཀྱི་རིང་ལ་དམིགས་བསལ་འགལ་རྐྱེན་གང་ཡང་མེད་པར་གྲ་འགྲིག་ཐག་ཆོད་བྱུང༌། ཐང་ཤུགས་ཆེ་ཆད་བྱུང་ཡང་གཟུགས་པོ་མ་བདེ་བ་དེ་གང་ཡང་མ་བྱུང༌། ང་ཚོ་ཚུར་འཁོར་མ་ཐག་ཏུ་བོད་ཕྲུག་ཁྱིམ་སྡེའི་དུས་ཆེན་དང་སྟབས་འཁེལ་བྱུང་སྟེ། དེ་རིང་ང་རང་ཚོ་འདིར་ཐུག་འཕྲད་ཀྱིས་སྐད་ཆ་ཤོད་རྒྱུའི་གོ་སྐབས་བྱུང་བ་རེད། ང་རང་ཡང་དགའ་པོ་བྱུང༌།

ག༽ ཆོས་ཚོགས་གསར་པ་དང་། ཕྱི་ཡུལ་ཁག་གི་བོད་མི།

དེང་སང་ཕྱི་རྒྱལ་ནང་བོད་པའི་ཐོག་ལ་དམིགས་བསལ་དོ་སྣང་བྱེད་མཁན་ལོ་ཤས་སྔོན་དང་མི་འདྲ་བ་མང་དུ་ཕྱིན་པའི་བཟོ་ལྟ་བུ་ཞིག་འདུག རྩ་བ་འཛམ་བུ་གླིང་གི་གནས་སྟངས་འགྱུར་བ་དང༌། ལྷག་པར་རྒྱ་ནག་གི་གནས་སྟངས་འགྱུར་བ་ཕྱིན་པའི་རྐྱེན་བྱས་ནས་བོད་དོན་གྱི་ཐོག་ལ་ཡང་དོ་སྣང་ཤུགས་ཆེ་རུ་ཕྱིན་པ་ཞིག་རེད། སྤྱིར་བཏང་གནས་ཚུལ་དེ་འདྲ་ཞིག་རེད།

དེ་ནས་ཕྱི་རྒྱལ་ཁག་ཏུ་མི་ས་ཡ་འབུམ་ཐེར་མང་པོའི་ནང་ནས་ཁ་ཤས་ཀྱིས་ནང་པ་སངས་རྒྱས་པའི་ཆོས་ཀྱི་ཐོག་ལ་དོ་སྣང་ཁ་ཞེ་གཉིས་མེད་བྱེད་མཁན་དེ་འདྲ་ཡང་ཡོང་གི་འདུག དེ་ཡག་པོ་རེད། དེ་འདྲའི་གནས་ཚུལ་ལ་བརྟེན་ནས་ང་རང་ཚོའི་རིས་སུ་མ་ཆད་པའི་ཆོས་བརྒྱུད་ཚང་མའི་ཐོག་ནས་ཆོས་ཚོགས་འདྲ་མི་འདྲ་ཡང་གང་ལ་གང་འཚམ་ཚུགས་འདུག ཡག་པོ་རེད། ཚང་མས་བོད་སྤྱི་པའི་སྤྱི་ནོར་ལྟ་བུ་སངས་རྒྱས་ཀྱི་བསྟན་པ་སྤྱི་དང༌། རང་རང་སོ་སོའི་མཁས་གྲུབ་གོང་མའི་བཞེད་པ་གང་ཡོད་པ་དེ་ཚོའི་ཐོག་ནས་སོ་སོའི་ནུས་པ་ལ་དཔགས་པའི་གང་ཡོང་ཅི་ཡོང་གིས་གཞན་ཕན་སྒྲུབ་ཐབས་དང༌། བསྟན་པའི་ཞབས་འདེགས་སྒྲུབ་ཐབས་བྱེད་ཀྱི་ཡོད་པ་དེ་ཚོ་ཧ་ཅང་ཡག་པོ་རེད། རྗེས་སུ་ཡི་རང་ཡོད། ཡིན་ན་ཡང་ཆོས་མི་ལ་ཤོད་པར་རང་ལ་མཚན་ཉིད་ཚང་དགོས། ཉོན་མོངས་ལ་གཉེན་པོ་བསྟེན་དགོས་ཞེས་མི་ལ་ཕར་བཤད། རང་གིས་ཉོན་མོངས་ལ་གཉོན་པོ་བསྟེན་ཐུབ་ཀྱི་མི་འདུག་ཅེས་ལབ་དགོས་བྱུང་ན་དཀའ་རྙོག་ཆེན་པོ་རེད། ཆོས་མི་ལ་ཤོད་པར་ཐོག་མར་རང་ལ་བཟོ་ལྟ་ཞིག་བཟོ་དགོས། སངས་རྒྱས་བཅོམ་ལྡན་འདས་ཀྱིས་དོན་སྤྱོད་པ་དང༌། དོན་མཐུན་པ་དགོས་ཞེས་གསུངས་ཡོད། ང་རང་ཚོའི་རྗེས་འཇུག་ཚོ་ནས་བཅོམ་ལྡན་འདས་ཀྱི་བསླབ་བྱ་གང་གནང་བ་དེའི་ཉམས་ལེན་ངོ་ལྐོག་མེད་པ་ཞིག་བྱེད་ཀྱི་ཡིན་ན་ཚད་ལོངས་པ་དང༌། ཕན་ཐོགས་ཡོད་པ་ཡོང་གི་རེད་ཅེས་དེ་འདྲའི་གཞེན་བསྐུལ་ཡང་ཞུ་རྒྱུ་བྱུང༌། གཞི་རྩ་ཚང་མ་ཡག་ཐག་ཆོད་འདུག ཨང་ཀི་དང་པོ་རེད།

དེ་བཞིན་བོད་པ་ཕྱི་རྒྱལ་ལ་ཡོད་པ་དེ་ཚོ་ཡང་ལུང་ཚན་གྱི་འཐེན་འཁྱེར་དང༌། ཆོས་ལུགས་ཀྱི་འཐེན་འཁྱེར་གང་ཡང་མེད་པ་ཚང་མ་རྡོག་འགྲིལ་པོ། བོད་སྤྱི་པའི་དོན་ལ་ལྷག་བསམ་སེམས་ཤུགས་ཆེན་པོ་འདུག མི་ཚེ་སྐྱེལ་སྟངས་དང༌། བསམ་བློ་གཏོང་སྟངས་ཀྱི་ཐོག་ལ་མཐའ་གཉིས་སུ་མ་ལྷུང་པ་ཞིག་ཆགས་འདུག དེ་གང་འདྲ་ཡིན་ནམ་ཟེར་ན། ལུང་པ་གསར་པ་ཞིག་གི་ནང་ལ་སོ་སོའི་མི་ཚེ་སྐྱེལ་སྟངས་དང༌། ལྟོ་གོས་འཚོལ་སྟངས་ལུང་པ་དེ་དང་དེའི་ནང་གི་དངོས་ཡོད་ཀྱི་གནས་ཚུལ་དང་སྦྲེལ་བའི་མི་ཚེ་སྐྱེལ་སྟངས་ཤེས་པ་གཅིག་དང༌། དེ་དང་ཆབས་ཅིག་སོ་སོའི་མི་རིགས་ཀྱི་བསམ་བློ་དང༌། གོམས་གཤིས། ཤ་ཞེན་དེ་ཚོ་རྩ་བ་ནས་མ་བརླག་པར་དེ་གཉིས་ཟུང་འབྲེལ་གྱི་ཐོག་ལ་ཕྱིན་འདུག དེ་ཧ་ཅང་གི་ཡག་པོ་རེད། རང་གི་ལུང་པའི་ཤ་ཞེན་ཡོད་ན་ཡང་དངོས་ཡོད་གནས་ཚུལ་དང་སྦྲེལ་མ་ཤེས་ན་སོ་སོར་གྱོང་གུན་ཕམ་ཉེས་ཡོང་གི་རེད། ཡང་དངོས་ཡོད་གནས་ཚུལ་དང་སྦྲེལ་ཤེས་ན་ཡང་བོད་མི་རིགས་ཀྱི་བསམ་བློ་དེ་བརྗེད་པ་ཡིན་ནའང་འགྲིག་གི་མ་རེད། དེ་འདྲ་ཡིན་དུས་མཐའ་གཉིས་སུ་མ་ལྷུང་པ་ཡག་པོ་ཡོད་པ་ལྟ་བུ་མཐོང་བྱུང༌།

ལྷག་པར་དེ་སྔ་སུད་སིའི་ཁྱིམ་ཚང་ཁག་ལ་ཕྱིན་པའི་བོད་ཕྲུག་དེ་ཚོའི་གྲས་སྔོན་མ་ ༡༩༧༣ ལོར་ང་ཚོ་སུད་སིར་ཕྱིན་པའི་སྐབས་ལ་ཁོང་ཚོ་བོད་སྐད་ཀྱང་བརྗེད། དེ་བཞིན་བོད་པ་ལ་འབྲེལ་བ་བྱེད་རྒྱུར་ཡང་དཀའ་ངལ་ཡོད་པ་འདྲ་པོ་ཞིག་དང༌། ཕྲན་བུ་རྒྱང་ཐག་རིང་ཙམ་སྡོད་ཀྱི་ཡོད་པ་ལྟ་བུའི་རྣམ་པ་ཐོན་ཡོང་གི་འདུག ད་རེས་སུད་སིར་འགྲོ་སྐབས་དེ་སྔ་བོད་སྐད་བརྗེད། བོད་པ་དང་རྒྱང་ཐག་རིང་ཙམ་བྱས་ནས་སྡོད་མཁན་གྱི་བོད་ཕྲུག་དེ་ཚོ་དེང་སང་སོ་སོའི་གདོང་ནས་མི་རིགས་གང་ཡིན་པ་དང༌། ལུང་པ་གང་ནས་ཡིན་པ་ཁ་གྲགས་ཡོང་དུས་རང་བཞིན་གྱིས་ང་བོད་པ་ཡིན་བསམ་པའི་བསམ་བློ་ཞིག་དང༌། དེ་དང་འབྲེལ་ནས་བོད་པའི་གནས་ཚུལ་ལ་དོ་སྣང་དང༌། བོད་པའི་གནས་ཚུལ་ཤེས་འདོད་བྱེད་པ་ཞིག་རང་གི་ངང་གིས་ཡོང་གི་ཡོད་པ་ལྟ་བུ་ཞིག་འདུག དེ་འདྲའི་གནས་ཚུལ་ཐོག་ནས་བོད་སྐད་ལ་བསྐྱར་དུ་དོ་སྣང་བྱེད་པ་དང༌། བོད་སྐད་བསླབ་རྒྱུར་སེམས་ཤུགས་ཡོད་མཁན། དཔེར་ན། ངས་དབྱིན་ཇི་ཁྲ་གེ་ཁྲོ་གེ་ཞིག་བརྒྱབ་པ་བཞིན། ཁོ་ཚོས་བོད་སྐད་ཁྲ་གེ་ཁྲོ་གེ་ཞིག་བརྒྱབ་སྟེ་དེའི་ཐོག་ནས་སོ་སོའི་བསམ་ཚུལ་ཤོད་རྒྱུ་ལ་སྤོབས་པ་བྱེད་པ་དང༌། དེ་ལ་དགའ་མོས་བྱེད་པ། གཡོལ་བ་དང༌། གབ་རྩིས་མི་བྱེད་པར་ཚུར་འཚང་ཁ་ཤིག་ཤིག་ཡོང་ནས་དེ་འདྲ་བྱེད་ཀྱི་འདུག ངེད་རང་ཧ་ཅང་དགའ་པོ་བྱུང༌། བོད་ཀྱི་ཕྱི་རོལ་རྒྱ་གར་ལ་ཡོད་པ་ངེད་ཚོ་རེད། ད་དུང་དེའི་ཡང་ཕྱི་རོལ་ནུབ་ཕྱོགས་ལ་ཡོད་པ་ཚོའི་སྤྱིར་བཏང་གནས་ཚུལ་ད་ལྟ་བཤད་མ་ཐག་པ་བཞིན། ཚང་མ་སེམས་ཤུགས་ཆེ་ཐག་ཆོད། གནས་སྟངས་འགྲིག་ཐག་ཆོད། ནང་ཁུལ་ལ་འཆམ་པོ། གཅིག་གིས་གཅིག་ལ་འབྲེལ་བ་བཟང་པོ། ཡག་པོ་འདུག ང་ཕྱི་རྒྱལ་ནས་ད་ལྟ་འཁོར་བ་ཡིན་ཙང་ཁྱེད་རང་ཚོ་ལ་གཏམ་བཟང་ལེགས་སྐྱེས་ཀྱི་ཚུལ་དུ་ཞུ་རྒྱུ་ཡིན།

ང༽ རྒྱ་བོད་ཀྱི་འབྲེལ་བ་དང་། སྐུ་ཚབ་ཐེངས་དང་པོ།

དེ་ནས་བོད་སྤྱི་པའི་དོན་ལ། ཕལ་ཆེར་ཚང་མས་གནས་ཚུལ་ཤེས་གསལ་རེད། བར་ལམ་རྒྱ་མིའི་སྤྱི་ཡོངས་ཀྱི་གནས་ཚུལ་ལ་འགྱུར་བ་གང་འཚམ་འགྲོ་གི་ཡོད་པ་རེད། དེ་འདྲས་རྐྱེན་པས་ང་རང་ཚོ་བོད་པའི་ཐོག་ལ་ཡང་རྒྱ་ནག་དབུས་གཞུང་གི་ལྟ་སྟངས་གང་ལ་གང་འཚམ་གྱི་འགྱུར་བ་འགྲོ་གི་འདུག འགྱུར་བ་དེས་རྐྱེན་པས་རྒྱ་ནག་གཞུང་ནས་ཚུར་ང་ཚོ་ཕྱི་རྒྱལ་ལ་ཡོད་པའི་བོད་པ་སྤྱི་དང༌། ལྷག་པར་ངའི་ཐོག་ལ་འབྲེལ་བ་བྱེད་རྒྱུའི་འབད་རྩོལ་ཤུགས་ཆེན་པོ་བྱས་ཡོང་གི་འདུག རྒྱ་མིའི་ངོས་ནས་ཚུར་ང་ཚོར་འབྲེལ་བ་བྱེད་རྒྱུའི་འབད་རྩོལ་བྱས་ཡོང་དུས་ང་ཚོས་བོད་སྤྱི་པའི་དོན་དག་སྐོར་རྒྱ་མིར་གདོང་བསྟན་མི་ནུས་པའི་རྒྱུ་མཚན་གང་མེད་པ་དང༌། ང་རང་ཚོའི་དོན་དག་འདི་སྐོར་གདོང་དང་གདོང་བསྟན་ནས་སྐད་ཆ་ཤོད་རྒྱུ་ཡོད་པ་ཞིག་དང༌། རྒྱུ་མཚན་ཤོད་རྒྱུ་ཡོད་པ་ཞིག་རེད། ང་ཚོ་བོད་སྤྱི་པའི་དོན་དག་འདི་སྒེར་གྱི་དགའ་མིན་དགའ་མདོག་གི་གནས་ཚུལ་ཡང་མིན། སྤྱི་ཚོགས་གསར་རྙིང་གི་སྐད་ཆ་ཡང་མིན། གསར་བརྗེར་ངོ་རྒོལ་གྱི་སྐད་ཆ་ཡང་མ་རེད། ལྟ་བའི་སྐད་ཆ་ཡང་མ་རེད། ང་ཚོའི་རྩོད་པ་འདི་བོད་མི་རིགས་ཀྱི་བདེ་བ་སྡུག་བསྔལ་གྱི་དོན་དག་གི་རྩོད་པ་ཞིག་ཡིན་ཞེས་ངས་རྟག་པར་ཤོད་རྒྱུ་ཡོད།

ཨུ་རུ་སུ་ལ་ཡིན་ཡང་སྐད་ཆ་གཅིག་མ་གཏོགས་ཤོད་རྒྱུ་མེད། རྒྱ་གར་ལ་ཡིན་ན་ཡང་རེད། རྒྱ་མི་ལ་ཡིན་ནའང་རེད། སུ་འདྲ་གཅིག་ལ་ཡིན་ཀྱང་སྐད་ཆ་གཅིག་མ་གཏོགས་གཉིས་ཤོད་དགོས་དོན་མེད། ང་ཚོས་རྒྱ་མིར་གདོང་གཉིས་བསྟན་དགོས་དོན་མེད། ང་ཚོས་རྒྱ་མིའི་རྒྱབ་ལ་རྒྱབ་བཤད་བྱས། རྒྱ་མིའི་མདུན་ལ་ང་ཚོ་ཁ་གྲགས་མི་ནུས་པ་དང༌། ང་ཚོའི་གདོང་སྦས་དགོས་དོན་གང་ཡང་མེད། ད་ཆ་རྒྱ་མིས་ཚུར་འབྲེལ་བ་བྱས་པ་ཡིན་དུས་ང་ཚོས་ཕར་ཡང་འབྲེལ་བ་བྱས་པ་ཡིན། དེ་འདྲའི་གནས་ཚུལ་གྱི་ཐོག་ནས་བོད་ལ་ལྟ་སྐོར་འགྲོ་རྒྱུའི་གོ་སྐབས་ཤིག་བྱུང་བ་རེད། དེ་ཡང་དམིགས་བསལ་ཞིག་གི་ཐོག་ནས་འགྲོ་རྒྱུའི་གནས་ཚུལ་ཞིག་ཆགས་པ་རེད། ཁོང་ཚོ་རིང་མིན་ཚུར་འཁོར་གྱི་རེད། འཁོར་བའི་མཚམས་ལ་གནས་ཚུལ་གསལ་པོ་རིམ་པས་ཡོང་གི་རེད། སྐབས་དེར་ང་ཚོས་དེ་སྐོར་གསང་བ་བྱས་པ་རེད། གསང་བ་བྱེད་དགོས་པའི་རྒྱུ་མཚན་དེ་ང་ཚོའི་ལས་ཀ་དེ་ལྐོག་ལ་བྱེད་དགོས་པ་ཞིག་ཡིན་པ་དང༌། ནོར་འཁྲུལ་བྱས་ནས་ང་ཚོས་གསང་བ་བྱས་པ་གང་ཡང་མིན། དགོས་པ་རྒྱུ་མཚན་དང་འབྲེལ་བའི་ཐོག་ནས་གསང་བ་རེད། རིམ་པས་རིམ་པས་དོན་དག་གི་གནས་ཚུལ་ཤོད་དགོས་པ་བྱུང་ན་གནས་ཚུལ་ཤོད་རྒྱུ་ཡོང་གི་རེད།

བོད་སྤྱི་པའི་དོན་དག་ལ་སུས་ག་རེ་བཤད་རུང་མ་བཤད་རུང་རྩ་བའི་འགན་ད་ལྟ་ངས་འཁྱེར་བསྡད་ཡོད་པ་རེད། ཇི་སྲིད་བོད་རྒྱ་ཆེའི་མི་མང་ཚོས་ང་ལ་ཡིད་ཆེས་ཡོད་པ་དང༌། ང་ལ་རེ་བ་བྱེད་ཀྱི་ཡོད་པའི་རིང་ལ་ངས་ཀྱང་འགན་དེ་འཁྱེར་ནས་བསམ་བློ་ཞིག་བཏང༌། འགན་དེ་འཁྱེར་ནས་ཐག་གཅོད་བྱེད་ཀྱི་རེད། མ་འོངས་པར་བོད་རྒྱ་ཆེའི་མི་མང་གི་ཞབས་འདེབས་སྒྲུབ་པའི་དུས་ཚོད་རྫོགས་པའི་ཉིན་མ་གཅིག་ཤར་སོང་ན་ངས་ལས་ཀ་གཞག་གི་རེད། དེ་འདྲ་ཞིག་མ་བྱུང་བར་དུ་ངས་འགན་འཁྱེར་གྱི་རེད། འགན་འཁྱེར་བའི་རྗེས་ལ་ཐག་གཅོད་དེ་ངས་བྱེད་ཀྱི་རེད་མ་གཏོགས། ངས་སུ་གཅིག་ལ་སྤྲེལ་ལད་འཁྲབ་དགོས་དོན་མི་འདུག སུ་གཅིག་ལ་ཡང་ངོ་སྲུང་བྱེད་དགོས་དོན་མེད། གནས་ཚུལ་དེ་འདྲ་ཡིན་དུས་མ་འོངས་པ་ལ་གནས་ཚུལ་བཟོ་ལྟ་གང་འདྲ་ཞིག་ཆགས་ཀྱི་འདུག་གམ། དེའི་ཚེ་དེའི་དུས་ལ་ངས་བསམ་བློ་བཏང་ནས་ཐག་གཅོད་ཀྱི་རེད།

ཅ༽ འབྲུག་ཡུལ་གྱི་བོད་མི་དང་། ཛ་དྲག་གི་གནས་ཚུལ།

དེ་ནས་བར་ལམ་གནས་ཚུལ་ཛ་དྲག་པ་ཞིག་འབྲུག་ནང་གི་གནས་ཚུལ་དེ་རེད། འབྲུག་ནང་གི་གནས་ཚུལ་ལ་མཚོན་ན། སྔར་ཕན་འབྲུག་གཞུང་དང༌། འབྲུག་མི་མང་རྣམས་ང་ཚོ་དང་ཤེས་རིག་གཅིག་གྱུར་ཡིན་དུས་ང་ཚོ་ཧ་ཅང་གི་འབྲེལ་བ་ལ་རྒྱ་དམ་ཚིག་གཙང་མ་ཞིག་རེད། ལྷག་པར་རྒྱལ་པོ་ཞིང་གཤེགས་དེ་དངོས་གནས་དྲང་གནས་ང་རང་ཚོ་བོད་པ་ལ་བཀའ་དྲིན་ཆེན་པོ་རེད། རྡོ་རྗེ་གདན་ལ་དུས་འཁོར་དབང་ཆེན་བྱེད་སྐབས་འབྲུག་ནས་བོད་པ་མང་པོ་ཞིག་སླེབས་འདུག དེ་ཚོ་མང་པོ་ཞིག་དང་སྐད་ཆ་བྱུང༌། ཁོང་ཚོས་འབྲུག་ནང་ང་ཚོ་སྐྱིད་པོ་ཡོད། མངའ་བདག་རྒྱལ་པོའི་ཐུགས་རྗེ་བཀའ་དྲིན་ལ་བརྟེན་ནས་ང་ཚོ་ཧ་ཅང་གི་ཡག་པོ་ཡོད། ཅེས་ཚང་མ་ཁ་གཅིག་གྲགས། ཁ་ཞེ་གཉིས་མེད་ཀྱི་ཐོག་ནས་ཟེར་གྱི་འདུག དེ་འདྲ་ཞིག་གི་གནས་ཚུལ་ཆགས་ཏེ་བསྡད་ཡོད་པ་རེད།

ཡིན་ནའང་ང་རང་ཚོ་ལམ་འགྲོ་མེད་པའམ། རྐྱེན་དབང་ཇི་ཡིན་གང་ལྟར་གློ་བུར་དུ་གཞི་རྩ་མེད་པ་ཞིག་གི་ཐོག་ནས་འབྲུག་གཞུང་ཐུགས་དོགས་ཀྱི་རྣམ་པ་དེ་སྡུག་ཏུ་ཕྱིན། མཐའ་མ་ཉེ་ཆར་འབྲུག་ཚོགས་འདུ་ཆེན་མོའི་ཐོག་ཏུ་ཐུགས་ཐག་ཆོད་གསལ་ལ། འབྲུག་ནང་སྡོད་འདོད་མི་བྱེད་མཁན་བོད་མི་སྟོང་ཕྲག་བཞི་ཙམ་ཡོད་པ་རྣམས་ལྷོ་ཕྱོགས་རྒྱ་གར་ནས་མ་བླངས་ན་བྱང་ཕྱོགས་སུ་གཏོང་རྒྱུར་ཆོས་ཀྱི་ནས་ཕྲན་བུ་མི་བཏུབ་པས་སྔ་འཕྲོས་ཕྱི་རྒྱལ་ཡུལ་ཁག་ཏུ་གཏོང་ཐབས་ཡོད་མེད་འབྲུག་གཞུང་ཕྱི་རྒྱལ་ཡུལ་ཁག་ཏུ་གཏོང་ཐབས་ཡོད་མེད་འབྲུག་གཞུང་ཕྱི་འབྲེལ་ལས་ཁུངས་ནས་ཐབས་ཤེས་བྱས་ཏེ་ཚོགས་འདུ་རྗེས་མར་ཞུ་དགོས་རྒྱུ། བོད་པ་རྣམས་ཕྱི་རྒྱལ་གཞན་ནས་ལེན་མ་ཐུབ་པ་བྱུང་ཚེ་ད་རེས་ཚོགས་འདུ་ནས་ཐག་ཆོད་གྲུབ་པ་ལྟར་བྱ་རྒྱུ་ཞེས་གྲོས་ཆོད་བཞག་སྟེ་ཐུགས་ཐག་ཆོད་པ་རེད། དེ་འདྲའི་ཛ་དྲག་གི་གནས་ཚུལ་ཆགས་པ་རེད།

ལྷོ་ཕྱོགས་ཁྱིམ་མཚེས་རྒྱ་གར་ངོས་ནས་ནི་བོད་པ་རྣམས་ལམ་སེང་རྒྱ་གར་ནང་དུ་བཞེས་རྒྱུ་ཧ་ཅང་སྐུ་མཉེལ་པོ་ཡོད་པ་རེད། དེ་འདྲའི་གནས་ཚུལ་ཛ་དྲག་ཆགས་པའི་སྐབས་སུ་བཀའ་ཤག་དང༌། སྤྱི་འཐུས་བཅས་ནས་རྒྱ་གར་གཞུང་ལ་ཞུ་བསྐུལ་བྱེད་རྒྱུ་དང༌། དེ་བཞིན་ས་གནས་ཁག་གི་གཞོན་ནུ་ཚོ་དང༌། མི་མང་ཚོའི་ཐོག་ནས་ཀྱང་གང་ཡོང་ཅི་ཡོང་གི་སེམས་འཁུར་བླངས་ཏེ་གང་དགའ་ཅི་ལེགས་ཚང་མས་ཕྱར་བ་གྲུ་འདེགས་ཀྱི་བསམ་བློ་བཏང༌། དོ་ཁུར་ཆེན་པོ་བྱས་འདུག་པར་ང་རང་ཧ་ཅང་དགའ་པོ་བྱུང༌། ང་རང་ཚོའི་བོད་མི་ཤ་ཁྲག་གཅིག་གྱུར་གྱི་མི་མང་པོ་ཞིག་ལ་དཀའ་ངལ་འཕྲད་པའི་སྐབས་སུ་ཁྱེད་རང་ཚོ་ཚང་མས་གྲུ་ནང་བསམ་པ་ལྟ་བུའི་གང་ཡོང་ཅི་ཡོང་བྱས་པ་ལ་ངས་ཚང་མ་ལ་ཐུགས་རྗེ་ཆེ་ཞེས་ཞུ་རྒྱུ་ཡིན།

དེ་བཞིན་ངེད་ཕྱི་རྒྱལ་དུ་སྡོད་པའི་རིང་ལ་གནད་ཡོད་སྐབས་བབས་འོས་པ་དེ་འདྲ་ལ་འབྲེལ་བ་འདྲ་ཡང་བྱེད་རྒྱུ་བྱུང༌། དེའི་སྐོར་དོ་སྣང་བྱེད་མཁན་ཡང་ཕྲན་བུ་ཡོང་གི་འདུག ད་ལྟ་དེ་འདྲ་ཞིག་གི་གནས་ཚུལ་ཆགས་བསྡད་ཡོད་པ་རེད། རྩ་བ་འབྲུག་ཚོགས་འདུ་ཆེན་མོའི་ཐོག་ནས་ཐག་གཅོད་དེ་འདྲ་ཞིག་གནང་ཡོད་ཀྱང་། ཡིན་ནའང་ཕྱོགས་གཅིག་ནས་འབྲུག་ཆོས་ལྡན་རྒྱལ་ཁབ་རེད། གཉིས་ནས་ད་ལྟ་རྒྱལ་པོ་རང་ལ་ཆ་བཞག་ན་ཡང་དགུང་ལོ་གཞོན་གཞོན་ཡིན་ནའང་དགོངས་པ་མཁྱེན་རླབས་ཀྱི་བདག་ཉིད་ཅན་ཞིག་རེད། དེ་འདྲའི་གནས་ཚུལ་ཐབས་རྡུགས་པོ་རང་གནང་ཨེ་ཡོང་བསམ་པའི་ད་ལྟ་རེ་བ་དེ་འདྲ་ཞིག་བརྒྱབ་ནས་བསྡད་ཡོད། ལྷ་རབ་བྱུང་ན་ཕྱིན་ཆད་འབྲུག་དང་བོད་ཀྱི་དབར་ལ་དངོས་གནས་དྲང་གནས་ཀྱི་དམ་ཚིག་ལ་རྒྱ་བཟང་པོ་ཞིག་ཡོང་བའི་ཆེད་དུ་དེ་འདྲའི་ཐུགས་དོགས་ཀྱི་རྣམ་པ་ཆགས་གཞིའི་བོད་མི་དེ་རྣམས་འབྲུག་ནང་ལ་བསྡད་མི་དགོས་པ་ཡུལ་གཞན་དག་ལ་གཏོང་ཐབས་འབྲུག་གཞུང་གིས་ཀྱང་ཕྱི་རྒྱལ་ཁག་མང་པོ་ཞིག་ལ་ཐབས་ཤེས་གནང་གི་ཡོད་པ་ལྟར་རིམ་པས་ཕྱི་རྒྱལ་གཞན་དག་ལ་གཏོང་ཐུབ་པ་བྱུང་ན་ཕྱིན་ཆད་ང་རང་ཚོ་བོད་མི་དང་འབྲུག་མི་མང་རྣམས་ཇི་སྲིད་ནམ་གནས་བར་ཁྱིམ་མཚེས་བྱས་ནས་མཉམ་དུ་སྡོད་དགོས་པ་ཞིག་རེད།

ཡང་སྒོས་ལྷག་པར་ཅན་དུ་ཆོས་དང་ཤེས་རིག་ཐོག་ནས་ང་ཚོ་གཅིག་གྱུར་རེད། ད་ལྟ་ཕན་ལ་ཐུགས་དོགས་ཀྱི་རྣམ་པ་ཆགས་བསྡད་པ་དེ་རིམ་པས་རིམ་པས་མཐའ་གསལ་ཞིག་ལོས་ཡོང༌། ག་ལེར་ག་ལེར་ང་རང་ཚོ་དངོས་གནས་དྲང་གནས་ཀྱི་དད་པ་དམ་ཚིག་གཙང་མའི་ལ་རྒྱ་འདོར་མེད་ངེས་པར་དུ་བྱེད་དགོས་པ་རེད་མ་གཏོགས། འབྲུག་པས་ང་ཚོར་སྡུག་པོ་བཏང་བྱུང༌། འབྲུག་པ་ང་ཚོའི་དགྲ་རེད་ལབ་ན་རྩ་བ་ནས་མ་འགྲིག་པ་རེད། དེ་འདྲ་བྱས་ནས་དགོས་པ་གཏན་ནས་མེད། གནས་ཚུལ་དེ་འདྲར་མ་སོང་བ་ཕྱིན་ཆད་ང་རང་ཚོ་ཡག་པོ་ཞིག་བྱུང་ན་བསམ་པའི་ངས་རེ་བ་རྒྱག་གི་ཡོད། ད་ལྟ་ཐུགས་དོགས་ཀྱི་རྣམ་པ་ཆགས་སའི་བོད་མི་དེ་ཚོ་འབྲུག་ནང་ལ་སྡོད་མི་དགོས་པར་ལུང་པ་གཞན་དག་ལ་འགྲོ་ཐུབ་པ་བྱུང་ན་ཡག་ཤོས་ཡོང་ས་རེད། དེ་སྐོར་ཐབས་ཤེས་གང་ཡོང་ཅི་ཡོང་བྱེད་མུས་ཡིན། གནས་ཚུལ་གཙང་མ་ཞིག་བྱུང་རོགས་བྱས་ན་རིམ་པས་ཡག་པོ་ཞིག་ཆགས་ཀྱི་རེད་བསམ་པའི་རེ་བ་ཡོད།

དེ་ཡང་ང་ཚོས་འབྲུག་གཞུང་ལ་ངོ་རྒོལ་བྱས་ནས་འཐེན་རྩིས་བྱས་པ་མ་རེད། བོད་མི་འབྲུག་ནང་སྡོད་འདོད་མེད་པ་ཚོ་ཕྱི་རྒྱལ་གཞན་དག་ལ་འགྲོ་ཐུབ་པ་བྱུང་ན་ཞེས་འབྲུག་གཞུང་རང་ནས་བཀའ་དྲིན་ཆེན་པོ་གནང་བ་དེའི་མཇུག་སྐྱོང་བྱས་པ་རེད། མ་འོངས་པར་ཡིན་ན་ཡང་འཕྲལ་སེལ་རྐྱེན་དབང་གིས་ཚིག་པ་ཟ་ཐོག་སྐད་ཆ་མང་པོ་ཤོད་པ་དང༌། ངན་སྨད་བྱེད་པ། ངོ་རྒོལ་གྱི་རྣམ་པ་བྱེད་ཀྱིན་བསྡད་ན་དགོས་པ་གང་ཡང་ཡོད་པ་མ་རེད། རིམ་པས་བདེན་པའི་མཐའ་ཞིག་གསལ་གྱི་རེད། ང་ཚོ་འགྲམ་པ་ས་ཕབ་ཀྱི་ཐོག་ནས་རྒྱུ་རྐྱེན་བདེ་སྡུག་ཞུ་སའི་དུས་ཚོད་ཡོང་གི་རེད། དེ་རང་དྲིན་ཆེ་བ་གཅིག་དང་ཡག་གི་རེད་བསམ་པ་དྲན་གྱི་འདུག དེ་འདྲ་ཡིན་དུས་སོ་སོའི་མཐོང་ཕྱོགས་ཀྱི་རྣམ་པའི་ཐོག་ནས་ཁ་ལ་བདག་པོ་མ་བརྒྱབ་པར། གང་བྱུང་མ་བྱུང་བཤད་ན་ཡག་པོ་མ་རེད། ཤེས་སོང་ངམ། དེ་ངའི་བསམ་ཚུལ་ཡིན། གཞན་དག་ཤོད་རྒྱུ་གང་ཡང་མི་འདུག་ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༣ ཟླ་ ༡༠ ཚེས་ ༡༥ ཉིན། བཞུགས་སྒར་དྷ་སྟེང་བོད་ཕྲུག་ཁྱིམ་སྡེ་བཙུགས་ནས་ལོ་ངོ་ ༢༣ འཁོར་བའི་དུས་དྲན་ཐོག་སྩལ་བའི་བཀའ་སློབ།

ཀ༽ གཉན་འཕྲང་གི་གནས་དུས་དང་། ལག་རྗེས་ཀྱི་གཟི་བརྗིད།

དེ་རིང་འདིར་བུ་གསོ་ཁང་གི་ལོ་ ༢༣ འཁོར་བའི་དུས་དྲན་དང༌། དེ་དང་ཆབས་ཅིག་ཉི་ཧོང་ནས་ཕེབས་པའི་སྐུ་མགྲོན་ཁ་ཤས་དེ་རིང་འདིར་ཕེབས་ཡོད་པའི་གོ་སྐབས་འདིའི་སར་ང་རང་སླེབས་པ་དགའ་པོ་བྱུང༌། འདིར་བུ་གསོ་ཁང་གི་ལས་ཀ་བྱེད་མཁན་ཚོས་ད་ལྟ་བར་དུ་ཧུར་ཐག་རྦད་ཐག་བྱས་པ་རེད། ཐུགས་རྗེ་ཆེ་ཟེར་རྒྱུ་ཡིན། དེ་བཞིན་འདིར་སྐུ་མགྲོན་ཚོར་ཡང་དམིགས་བསལ་གྱིས་ཐུགས་རྗེ་ཆེ་ཞུ་གི་ཡིན། ཉི་ཧོང་ནས་ཕེབས་པ་ཨ་ཁྲ་ཀྲ་ཞེས་པའི་གཞས་མ་རྣམ་པ་ཚོ་ཁ་ཤས་ལོ་བརྒྱད་ཅུ་ཙམ་སླེབས་པའི་ལོ་ན་མཐོ་པོ་ཡིན་ན་ཡང༌། ཁོ་རང་ཚོ་ཧ་ཅང་ས་ཐག་རིང་པོ་ནས་ཡོང་བ་རེད། མི་རིགས་ཕན་ཚུན་གྱི་བརྩེ་དུང་དང༌། ང་རང་ཚོ་ནང་པ་ནང་ཁུལ། དེའི་ནང་ནས་ཐེག་པ་ཆེན་པོའི་ཆོས་པ་ནང་ཚགས་ཀྱི་འདུ་ཤེས་ཐོག་ནས་འདིར་ཡོང་བ་རེད། ཁ་ས་འཁྱུག་ཙམ་ཐུག་སྐབས་ཁོང་རང་ཚོ་ཧ་ཅང་དགའ་པོ་བྱེད་ཀྱི་འདུག ང་རང་ཡང་དགའ་པོ་བྱུང་བས་ཁ་ས་ཡང་ཐུགས་རྗེ་ཆེ་ཞུ་རྒྱུ་བྱུང༌། དེ་རིང་སླར་ཡང་ཐུགས་རྗེ་ཆེ་ཞུ་གི་ཡིན། ང་རང་ཚོ་ནང་པ་ནང་ཚགས་སྤུན་ཟླ་ཡིན་དུས་ངས་འདིར་ཐུབ་དབང་གི་སྐུ་ཞིག་འབུལ་གྱི་ཡིན། འདི་ཁྱེད་རང་ཚོའི་དགོན་པའི་ནང་རྟེན་གྱི་གྲས་ལ་ཉར་རོགས་གནང༌། ང་ཚོ་ཡང་ཡང་ཐུག་འཕྲད་ཡོང་གི་མེད། དེ་རིང་གི་གོ་སྐབས་ཤིག་ཡིན་པ་རེད། ང་ཚོ་ནང་ཚགས་རེད། ང་རང་གི་བསམ་ཚུལ་འགའ་ཤས་ཞུ་གི་ཡིན།

ང་ཚོ་མིའི་ལུང་པར་སླེབས་ནས་དཀའ་ངལ་ཆེན་པོ་ཡོད། བོད་ཀྱི་རྒྱལ་རབས་ནང་གི་དུས་ཚོད་སྡུག་ཤོས་དང་ཁག་ཤོས་ཤིག་ང་ཚོའི་མི་ཐོག་འདིའི་སྐབས་བྱུང་བ་རེད། མི་ཐོག་གོང་མའི་གནས་བབས་ནས་འཐུས་ཤོར་ཕྱིན་པའི་འབྲས་བུ་ངན་པ་དེ་ང་ཚོའི་མི་ཐོག་འདིར་སྨིན་ཏེ་ཐབས་སྐྱོ་པོ་དང༌། ཁག་པོའི་དུས་ཚོད་ཆགས་ཡོད། སྤྱིར་བཏང་ལས་ཀ་གང་འདྲ་ཞིག་ཡིན་རུང་གྲ་འགྲིག་པོ་ཡོད་སྐབས་ལས་ཀའི་རྣམ་དཔྱོད་དང་བྱས་རྗེས་ཐོན་པ་མ་གཞི་ཡག་པོ་ཡིན་ནའང་། དེ་ཙམ་གྱི་ཧ་ལས་རྒྱུ་མེད། དངོས་འབྲེལ་དཀའ་ངལ་འཕྲད་པའི་གཉན་འཕྲང་གི་དུས་ཚོད་ཤར་སྐབས་བྱས་རྗེས་བཞག་ཐུབ་ན་དེ་དངོས་འབྲེལ་གཟི་བརྗིད་རེད།

ང་རང་ཚོ་ཁྱིམ་ཚང་གཅིག་ཡིན་ནའང་རུང༌། མི་སྒེར་སོ་སོའི་གནས་ཚུལ་ཡིན་ཡང་རུང༌། གྲ་འགྲིག་པོ་ཡོད་སྐབས་ག་རེ་ཡིན་ཡང་བྱེད་ཐུབ་ཀྱི་རེད། དངོས་འབྲེལ་དཀའ་ངལ་ཡོད་པའི་སྐབས་སྙིང་སྟོབས་བསྐྱེད་ནས་ལས་ཀ་བྱེད་ཐུབ་མཁན་ཞིག་ཡིན་ན་ཕྱོགས་གཅིག་ནས་བརྩི་བཀུར་ཡོང་གི་རེད་ལ། སྙིང་སྟོབས་བསྐྱེད་ནས་ལས་ཀ་བྱས་པའི་གྲུབ་འབྲས་བཟང་པོ་ཐོན་པ་དེ་དངོས་འབྲེལ་བྱས་རྗེས་ཡིན་པ་རེད་ལ་གཟི་བརྗིད་རེད། དཔེར་ན། ཁྱིམ་ཚང་ཞིག་གི་ནང་དེ་འདྲའི་བྱས་རྗེས་ཐོན་པ་དེ་ཁྱིམ་ཚང་དེའི་ལོ་རྒྱུས་ནང་འཁོད་ཀྱི་རེད། འཛམ་གླིང་འདིའི་སྒང་ཡོད་པའི་མི་རིགས་དངོས་འབྲེལ་ལོ་སྟོང་ཕྲག་གཉིས་ཙམ་གྱི་ལོ་རྒྱུས་ཡོད་མཁན། འཛམ་གླིང་ཐོག་རིག་གཞུང་འདྲ་མིན་མང་པོ་ཡོད་པ་འདྲ་འདྲའི་ནང་ནས་ང་རང་ཚོ་བོད་ཀྱི་རིག་གཞུང་མི་འདྲ་བའི་ཁྱད་ཆོས་ཡོད་པ་འདི་དག་རྒྱུན་འཛིན་བྱ་རྒྱུར་ང་རང་ཚོས་དཀའ་ལས་རྒྱབ་སྟེ་གང་ཐུབ་ཐུབ་འབད་བརྩོན་བྱས་པར་གྲུབ་འབྲས་གང་ལ་གང་འཚམ་ཐོན་ཡོད། དཀའ་ངལ་གྱི་འོག་ནས་ལས་ཀར་གྲུབ་འབྲས་ཐོན་པ་དེ་དངོས་གནས་དགའ་སྤྲོ་སྐྱེས་འོས་པ་དང༌། རྗེས་སུ་ཡི་རང་བྱ་འོས་པ་ཡིན་དུས།

དེ་རིང་འདིར་བུ་གསོ་ཁང་ཐོག་མར་ཚུགས་སྐབས་དཀའ་ལས་རྒྱག་མཁན། ཤེས་ཡོན་ཡོད་རུང་མེད་རུང་དངོས་གནས་ལྷག་བསམ་རྣམ་དག་གི་ཐོག་ནས་སོ་སོའི་ལུས་འདི་བུ་ཕྲུག་ཚོའི་བདེ་དོན་ཐོག་ལ་བཀོལ་སྤྱོད་བྱེད་མཁན་གྱི་མ་མ་རྒས་འཁོགས་ཚོ་དང༌། དེ་བཞིན་ལས་བྱེད་པ་མང་པོ་ཡོད་པ་དེ་དག་གཙོ་བོར་གྱུར་པའི་ད་བར་དུ་ལས་ཀ་བྱེད་མཁན་ཚང་མར་ཐུགས་རྗེ་ཆེ་ཟེར་གྱི་ཡིན། ཧ་ཅང་ཡག་པོ་རེད། ཁ་ནས་འདྲ་ཆགས་པོ། ཁ་བདེ་པོ་ཡོད་མཁན་སུས་ཀྱང་བཤད་ཐུབ་ཀྱི་རེད། ཁ་ནས་བཤད་པ་ཙམ་མ་ཡིན་པར་དངོས་གནས་ལག་ལེན་ཐོག་ལོ་ཟླ་སྦྲེལ་ནས་ལོ་ཉི་ཤུ་རྩ་གསུམ་གྱི་དུས་རིང་ལ་ཉི་མ་ནམ་ཤར་ལ་ལས་ཀ་བྱེད་རྒྱུ་འདི་ལས་སླ་པོ་མིན། ཕྲུ་གུ་ཚོ་ལོ་རེ་བྱས་ནས་ཐོན་གྱི་ཡོད་པ་རིམ་པས་རིམ་པས་འགྲོ་གི་ཡོད། ལོ་ཉི་ཤུ་རྩ་གསུམ་རིང་ལ་འདིར་དཀའ་ལས་རྒྱག་མཁན་དེ་ཚོ་བྱས་རྗེས་ཆེན་པོ་རེད་བསམ་གྱི་འདུག དེ་བཞིན་ལ་དྭགས་ལ་ཡོད་པ་པདྨ་ཆོས་སྒྲོན་ཟེར་མཁན་ཁོང་ཚོའི་གྲས་ཀྱིས་ཧུར་ཐག་བྱས་པ་ཡིན་ཙང་ངས་ཁྱེད་ཚོ་ཚང་མར་ཐུགས་རྗེ་ཆེ་ཟེར་གྱི་ཡོད།

ཁ༽ འཐུས་ཤོར་གྱི་ཉེན་ཁ་དང་། མ་བྱུང་སྔོན་འགོག

ད་དུང་ཡིན་ན་ཡང་ང་ཚོ་ལས་ཀ་བྱས་པ་ལས་བྱེད་རྒྱུ་མང་བ་བསྡད་ཡོད། ཡར་རྒྱས་ལ་མཐའ་མེད། དེ་བཞིན་ལས་བྱེད་གསར་པ་ཡོང་མཁན་སློབ་གྲྭ་གང་འཚམ་ཐོན་ཏེ་ཤེས་ཡོན་གྱི་ཆ་རྐྱེན་ཕྲན་བུ་ཡོད་མཁན་ཚོས་ངེས་པ་དུ་ལྷག་བསམ་དང༌། སེམས་ཤུགས་བསྐྱེད་དེ་ཧུར་ཐག་བྱེད་དགོས། ང་རང་ཚོའི་ལས་གང་ཙམ་གཞི་རྒྱ་ཆེན་པོ་ཆགས་པའི་སྐབས་ལ་ཕྱོགས་གཞན་དང་ནས་མངོན་གསལ་མེད་པའི་འཐུས་ཤོར་འགྲོ་རྒྱུའི་ཉེན་ཁ་ཏན་ཏན་ཡོད། དེ་འདྲའི་ཉེན་ཁའི་རིགས་མ་བྱུང་སྔོན་འགོག་གི་བསམ་བློ་ནན་ཏན་གཏོང་དགོས། རང་ལ་རང་གིས་ཞུ་དག་ཡང་ནས་ཡང་དུ་བཏང་སྟེ་ཆེ་ས་བཟང་ས་ཞིག་ལ་མགོ་འཁོར་ཏེ་འོག་ནས་རུལ་འགྲོ་བའི་སྐྱོན་ཆ་ལྷག་པ་དེ་འདྲ་ཡོང་གི་ཡོད་མེད་ཀྱི་བརྟག་དཔྱད་ཞིབ་ནན་ཡང་ནས་ཡང་དུ་བྱེད་རྒྱུ་ཧ་ཅང་གལ་ཆེན་པོ་རེད། བུ་གསོ་ཁང་འདི་ཙམ་མ་ཡིན་པའི་ང་ཚོའི་ལས་རིགས་ཆེ་ཆུང་གང་ལ་ཡང་དེ་འདྲ་ཡོང་རྒྱུའི་ཉེན་ཁ་ཡོད་པ་ཡིན་དུས་དུས་རྒྱུན་དུ་ངས་འབོད་སྐུལ་བྱེད་ཀྱི་ཡོད། ད་ལྟ་བར་དུ་ལོ་ ༢༣ རིང་གཞི་རྩ་ཚུགས་པའི་ལས་ཀར་གང་ལ་གང་འཚམ་གྱི་གྲུབ་འབྲས་ཐོན་ཡོད་ཀྱང་དེ་དང་ཚགས་ཚུད་པོ་བྱེད་རྒྱུ་དེ་ཧ་ཅང་གལ་ཆེན་པོ་འདུག་ཅེས་ངས་ནམ་རྒྱུན་རྟག་པར་ཤོད་ཀྱི་ཡོད། ཚང་མས་གཟབ་གཟབ་བྱེད་དགོས་ཀྱི་འདུག

ག༽ མི་ཚེའི་གྲ་སྒྲིག་དང་། མི་ཚེ་སྐྱེལ་ཡུལ།

དེ་རིང་འདིར་ཕྲུ་གུ་ཚོས་རུ་སྒྲིག་བྱས་ཡོང་བའི་སྐབས་ལ་ཁྱེད་ཚོ་ཚང་མ་མིའི་མི་ཚེ་གཞི་ནས་འགོ་ཚུགས་མཁན་རྡོག་རྡོག་གང་ལ་གང་འཚམ་ཆགས་ཡོང་གི་འདུག ང་ཚོའི་བུ་གསོ་ཁང་གིས་མཚོན་པས་སློབ་གྲྭ་ཁག་འདི་དག་ཁྱེད་ཚོ་མི་ཚེ་སྐྱེལ་རྒྱུའི་གྲ་སྒྲིག་བྱེད་ས་ཞིག་ཡིན་པ་མ་གཏོགས་མི་ཚེ་བསྐྱལ་ཡུལ་དངོས་གཞི་ཞིག་མ་རེད། ཁྱེད་རང་ཚོ་སློབ་སྦྱོང་བྱེད་པའི་རིང་མི་ཚེ་སྐྱེལ་རྒྱུའི་གྲ་སྒྲིག་ཡག་པོ་བྱུང་མ་བྱུང་གི་རྐྱེན་པས་སྤྱིར་བཏང་མི་ཚེ་གང་འདྲ་ཞིག་ཡོང་མི་ཡོང་ལྟོས་ཚབས་ཆེན་པོ་ཡོད། ཁྱེད་ཚོས་སློབ་སྦྱོང་བྱེད་རྒྱུ་འདི་མི་ཚེའི་གནད་དོན་གལ་ཆེན་དོན་ཆེ་ཞིག་ལ་བརྩིས་ཏེ་ཧུར་ཐག་བྱེད་དགོས། སློབ་སྦྱོང་ཟེར་བ་འདི་མི་ཚེ་གཅིག་གི་དོན་དག་ཡིན་དུས་གལ་ཆེན་པོ་རེད་ལ། ང་ཚོ་མི་རིགས་གཅིག་གི་ངོས་ནས་བཤད་པ་ཡིན་ན་ཡང་ཤིན་ཏུ་གལ་ཆེན་པོ་ཡིན། ང་ཚོ་བོད་མི་རིགས་དེང་དུས་ཀྱི་ཤེས་ཡོན་གྱི་ཐོག་རྗེས་ལུས་ཆེན་པོ་ཐེབས་ཡོད། རྗེས་ལུས་ཆེན་པོ་ཐེབས་པ་འདི་ང་ཚོ་མི་ཐོག་གཅིག་གཉིས་ཀྱི་ནང་ནས་ཡར་གསོ་ཐུབ་པ་བྱེད་དགོས་ཀྱི་ཡོད། ལོ་བརྒྱ་ཕྲག་མང་པོའི་ནང་ལ་འཐུས་ཤོར་ཕྱིན་པ་དེ་མི་ཐོག་གཅིག་གཉིས་ནང་གསོ་ཐུབ་པ་ཞིག་བྱེད་དགོས་དུས། སྤྱིར་བཏང་འཛམ་གླིང་ནང་སློབ་སྦྱོང་བྱེད་མཁན་བུ་བུ་མོ་འདྲ་འདྲའི་ནང་ནས་མི་འདྲ་ཙམ་གྱིས་ཤུགས་སྐྱེད་འབད་བརྩོན་བྱེད་དགོས་པ་ཆགས་ཡོད།

ང༽ གནའ་དེང་གི་ཤེས་ཡོན་དང་། བོད་ཀྱི་རིག་གཞུང་།

ཁྱེད་རང་ཚོ་སློབ་སྦྱོང་བྱས་ནས་སྡོད་སའི་ས་ཆ་འདི་རང་གི་ལུང་པ་མ་ཡིན་པར་མིའི་ལུང་པར་བསྡད་ཡོད། དེ་ཡང་རང་གི་ལུང་པ་ལས་མིའི་ལུང་པ་སྐྱིད་པར་བརྩིས་ནས་ང་ཚོས་དང་བླངས་བྱས་ཏེ་ཡོང་པ་མ་རེད། ང་ཚོས་རང་གི་ལུང་པའི་ནང་ཁྲིམས་མེད་ལུགས་མེད་ཀྱི་སྤྱོད་ངན་བྱས་ཏེ་རང་གི་ལུང་པ་ནས་ཐོན་དགོས་ཆགས་པ་ཡང་མིན། བོད་ས་མཐོའི་ཐོག་རང་སོ་སོ་ཁ་ཁུ་སིམ་བུ་བྱས། གཞན་ལ་གནོད་འཚེ་མི་བྱེད་པར་གཉོམ་ཆུང་བྱས་ནས་སྡོད་མཁན་དེ་འདྲའི་མི་རིགས་གཅིག་ལ་འབུ་ཆེས་ཆུང་ཟོས་ཀྱི་གནས་ཚུལ་བྱུང་སྟེ་ང་ཚོ་མིའི་ལུང་པར་གྱར་བ་རེད། གཞི་རྩ་དེ་འདྲའི་དཀའ་ངལ་ཚད་མེད་འཕྲད་ཡོད། བར་ལམ་བོད་ཕྱི་ནང་གི་འབྲེལ་བ་བྱུང་ནས་གང་ལ་གང་འཚམ་གྱི་གནས་ཚུལ་མང་བ་ཤེས་ཡོང་སྐབས་ལ་བོད་ནང་དངོས་འབྲེལ་ཧ་ལས་རྒྱུའི་སྡུག་བསྔལ་མྱངས་འདུག ཁྱེད་ཚོ་ཕྲུ་གུ་ཚོས་ཀྱང་གང་འཚམ་ཤེས་ཀྱི་ཡོད་པ་རེད། དེ་དང་འབྲེལ་བའི་གནས་སྐབས་ལ་བོད་ནང་གི་གཞོན་ནུ་ཕོ་མོ་ཚོའི་ཤེས་ཡོན་གྱི་གནས་ཚད་དེ་ལས། ང་ཚོ་རང་གི་ལུང་པ་མ་ཡིན་པ་གཞན་གྱི་ལུང་པའི་ནང་ལ་བཙན་བྱོལ་བའི་མིང་ཐོག་ནས་བསྡད་པའི་ཕྲུ་གུ་ཚོའི་ཤེས་ཡོན་གནས་ཚད་སྤྱིར་བཏང་དྲག་པ་འདུག དེ་འདྲའི་གནས་ཚུལ་ཆགས་འདུག རང་ཉིད་ཀྱི་ལུང་པའི་ནང་སྡོད་མཁན་ལ་རང་དབང་མེད།

ང་རང་ཚོ་མིའི་ལུང་པར་སྡོད་མཁན་ཚོར་རང་དབང་ཡོད། ཁྱེད་རང་ཚོ་འདིར་སློབ་སྦྱོང་བྱེད་མཁན་ཚོས་གནས་ཚུལ་འདི་དག་ཤེས་པ་བྱས། དངོས་འབྲེལ་སྙིང་ལ་རུས་པ་བཅུག་སྟེ་སློབ་སྦྱོང་ལ་ཤུགས་སྐྱེད་བྱེད་རྒྱུ་ཤིན་ཏུ་གལ་ཆེན་པོ་རེད། སློབ་སྦྱོང་བྱེད་པ་ལའང་བྱེད་སྟངས་རེད། ང་ཚོ་བོད་པ་རང་ཉིད་ཀྱི་ལོ་རྒྱུས་རིག་གཞུང་དེ་འདྲའི་ཐོག་ནས་སློབ་སྦྱོང་གང་ཡང་མེད་པར། དེང་དུས་འཛམ་གླིང་གི་ཤེས་ཡོན་ཁོ་ན་སྦྱང་རྒྱུ་དེ་འདྲ་རྩ་བ་ནས་མ་རེད། ང་ཚོ་སོ་སོ་རང་ཉིད་ལ་ལོ་བརྒྱ་ཕྲག་སྟོང་ཕྲག་རིང་ལ་སྔར་ཁྱིམ་མཚེས་ཚོའི་ས་ནས་གཙོ་བོ་ལེགས་ཆ་བླངས། དེ་དག་གཞིར་བཞག་པའི་ཐོག་སོ་སོའི་མི་རིགས་ཀྱི་ཁྱད་ཆོས་རྣམ་པ་མཚོན་པའི་རིག་གཞུང་དང༌། གོམས་གཤིས་ཡོད་པ་རེད། སློབ་སྦྱོང་བྱེད་མཁན་ཚོས་དེང་དུས་ཀྱི་ཤེས་ཡོན་སློབ་སྦྱོང་རང་སྐྱ་འཕེར་བའི་གཟབ་གཟབ་བྱེད་དགོས་པ་དང༌། དེ་དང་ཆབས་ཅིག་སོ་སོ་རང་ཉིད་ཀྱི་རིག་གཞུང་སྐོར་ངེས་པར་སློབ་སྦྱོང་བྱེད་དགོས་པ་མ་ཟད། ཡག་པོ་ཤེས་པ་བྱེད་རྒྱུ་གལ་ཆེན་པོ་རེད།

དེ་གལ་ཆེན་པོ་རེད་ཟེར་དགོས་པའི་རྒྱུ་མཚན་ཡང༌། ང་རང་ཚོ་བོད་པ་ཡིན་སྟབས་བོད་པའི་རིག་གཞུང་བོད་པས་མ་ཤེས་ན་ཞབས་འདྲེན་རེད། ང་ཚོ་བོད་མི་རིགས་རང་ཉིད་ཀྱི་རིག་གཞུང་དང༌། མི་རིགས་ཀྱི་ཤེས་ཡོན་ཡིན་པའི་ཆ་ནས་བོད་མིས་ཤེས་དགོས་ཟེར་གྱི་ཡོད། གནས་ཚུལ་ཆེ་ས་ཞིག་ནས་བཤད་ན། དེང་དུས་འཛམ་གླིང་གི་ཤེས་ཡོན་འདི་དག་གིས་གཙོ་བོ་གང་ཤོད་ཀྱི་ཡོད་དམ། སློབ་སྦྱོང་ག་རེ་སྤྲད་ཀྱི་ཡོད་དམ་ཟེར་ན། སྙིང་དོན་གཙོ་བོ་ཕྱིའི་དངོས་པོ་ཡར་རྒྱས་བཏང་བའི་ཐོག་ནས་མིའི་མི་ཚེའི་བདེ་སྐྱིད་སྐྲུན་དགོས་པ་དང༌། ཕྱིའི་དངོས་པོ་ཡར་རྒྱས་ཇི་ལྟར་གཏོང་ལུགས་ཐབས་ལམ་གང་འདྲ་ཞིག་གི་ཐོག་ལ་འགྲོ་དགོས་ཀྱི་ཡོད་མེད། རྒྱུ་རྐྱེན་གང་འདྲ་ཡིན་མིན་དེ་དག་ཞིབ་ཚགས་པོའི་སྒོ་ནས་སློབ་སྦྱོང་སྤྲོད་ཀྱི་ཡོད། དངོས་གནས་ངོ་མཚར་སྐྱེ་འོས་པའི་སློབ་སྦྱོང་ཡིན། དེ་དག་ང་ཚོས་ངེས་པར་དུ་སློབ་དགོས་ཀྱི་ཡོད།

ཅ༽ འདོད་པའི་བདེ་སྐྱིད་དང་། སྒྲུབ་པའི་ཐབས་ལམ།

དེང་སང་དུས་རབས་ཉི་ཤུ་པའི་ནང་གི་མི་ཚོ་དང༌། སྔ་མོ་ལོ་སྟོང་ཕྲག་གཉིས་གསུམ་གོང་གི་མི་གཉིས་ལ་ཕྱིའི་དངོས་པོའི་གནས་སྟངས་ཀྱི་འགྱུར་བ་ཕྲན་བུ་བྱུང་ཡོད་པ་དང༌། དེ་ལ་བརྟེན་ནས་བསམ་བློ་གཏོང་སྟངས་ཤེས་རྒྱ་ཆེ་ཆུང་གི་ཐོག་ནས་ཁྱད་པར་ཕྲན་བུ་ཡོང་གི་ཡོད་ན་ཡང༌། གཞི་རྩའི་ཐོག་ནས་སྔར་གྱི་ལོ་སྟོང་ཕྲག་གོང་གི་མི་དང༌། དེང་སང་གི་མི་གཉིས་མི་ཡིན་པ་གཅིག་མཚུངས་རེད་ལ། སྐྱེ་རྒ་ན་འཆིའི་སྡུག་བསྔལ་མྱོང་དགོས་པ་གཅིག་མཚུངས། ཆགས་སྡང་དམུ་རྒོད་ཡོད་པ་གཅིག་མཚུངས་ཡིན། ཆོས་ཀྱི་སྐད་ཆ་བཤད་དགོས་པ་མི་འདུག ང་རང་ཚོ་རང་བཞིན་གྱི་མིའི་ཉིན་རེའི་འཚོ་བའི་ནང་ལ་ག་ཚོད་ཀྱིས་མི་ཁོང་ཁྲོ་ཆེན་པོ་དང༌། ག་ཚོད་ཀྱིས་འདོད་སེམས་ཆེན་པོ་ཡོད་པའི་མི་དེ་སྐྱིད་པོ་མེད་པ་ང་ཚོས་མཐོང་གསལ་རེད།

དགེ་རྒན་གྱི་ནང་ལ་ཡིན་ནའང་འདྲ། སློབ་ཕྲུག་གི་ནང་ལ་ཡིན་ནའང་འདྲ། ལས་བྱེད་ཚོའི་ནང་ལ་ཡིན་ཡང་འདྲ། གང་ལྟར་ག་ཚོད་ཀྱིས་ཆགས་སྡང་དམུ་རྒོད་ཤུགས་ཆེ་བ་ཡོད་པ་དེ་སྐྱིད་པོ་མེད་པ་དང༌། ག་ཚོད་ཀྱིས་ཆགས་སྡང་གི་བློ་ཆུང་བ་ཞི་དུལ་ཡོད་པ་དེ་སྐྱིད་པ་ཡོད། སྐྱིད་པ་དགོས་ཀྱི་ཡོད་པ་ལ་ང་རང་ཚོ་ཚང་མ་གཅིག་གྱུར་རེད། སྐྱིད་པོ་དགོས་ཀྱི་ཡོད་པ་དེ་ལ་ང་ཚོ་ཚང་མ་མོས་མཐུན་ཡོད་པ་གཅིག་གྱུར་ཡིན་ན་སྐྱིད་པོ་དེ་ཡོང་བའི་དོན་དུ་སྡུག་བསྔལ་ཉུང་བ་དང༌། བདེ་སྐྱིད་མང་ཙམ་ཡོང་བའི་ཆ་རྐྱེན་གང་ནས་ལེན་རྒྱུ་ཡོད་ཀྱང་དེ་བླངས་འོས་པ་དང༌། འདི་ཉམས་ལེན་བྱེད་འོས་པ་རེད།

ང་རང་ཚོ་བོད་ཀྱི་རིག་གཞུང་གི་གཙོ་བོ་ནང་པ་སངས་རྒྱས་པའི་ཆོས་རྒྱ་གར་ནས་བསྒྱུར་བ་དེ་རྩ་བར་བཞག་གི་ཡོད། ནང་པ་སངས་རྒྱས་པའི་ཆོས་ནས་གཞི་རྩ་ག་རེ་ཤོད་ཀྱི་ཡོད་ཟེར་ན། མིའི་བརྩེ་སེམས་བཟང་པོ་ཟེར་བ་དེ་གོང་དུ་བཀུར་གྱི་ཡོད། དེ་ཡང་བརྩེ་བ་བྱེད་དགོས། ཡ་རབས་བྱེད་དགོས་ཞེས་ཚིག་སྐམ་པོ་བེད་སྤྱོད་བྱས་པ་དེ་ཙམ་མ་ཡིན་པར། དངོས་ཡོད་གནས་ཚུལ་གང་འདྲ་ཞིག་གི་འོག་ནས་མི་ཡ་རབས་དང༌། བརྩེ་སེམས་དེ་གོམ་པ་རིམ་བགྲོད་ཀྱི་ཡར་རྒྱས་གཏོང་ལུགས་ཞིབ་ཚགས་པོའི་སྒོ་ནས་བཤད་ཡོད། དེང་སང་ནང་པའི་ཆོས་ལ་དོ་སྣང་ཡོད་མཁན་མི་འགའ་ཤས་ཀྱིས་ནང་པའི་ཆོས་ཟེར་མཁན་དེ་ཆོས་མ་རེད། ནང་ཆོས་ཟེར་མཁན་དེ་སེམས་ཀྱི་ཚན་རིག་ཟེར་གྱི་འདུག སྐད་ཆ་དེ་ལ་བདེན་དོན་ཡོད་པ་རེད།

གང་ལྟར་ནང་པའི་ཆོས་ཀྱི་ནང་ནས་མི་ཡ་རབས་བྱེད་དགོས་པ་དང༌། མི་སེམས་བཟང་པོ་བྱེད་དགོས་པའི་བསླབ་བྱ་མཐའ་མེད་པ་ཤོད་ཀྱི་ཡོད་པ་འདི་དག་ཆགས་ཡོད། ང་ཚོ་བདེ་བ་འདོད་མཁན་དང༌། སྡུག་བསྔལ་མི་འདོད་པའི་མི་ཞིག་ཡིན་པའི་ཆ་ནས་སོ་སོ་རང་ཉིད་ཀྱི་ཕ་མེས་བརྒྱུད་ནས་ཡོད་པའི་རིག་གཞུང་འདི་ལ་དོ་སྣང་བྱས། འདི་ལ་རིན་ཐང་ཡོད་པ་དང༌། འདིས་ཕན་ཐོགས་ཡོད་པ་ཁྱེད་རང་ཚོས་ཤེས་པ་བྱེད་དགོས། ནམ་རྒྱུན་རྒྱ་གར་བྱང་རྒྱུད་ཀྱི་ས་ཆ་ཁག་མང་པོར་སླེབས་དུས་ང་ལ་དོ་སྣང་ཡོང་གི་འདུག ཧི་མ་ལ་ཡའི་རི་རྒྱུད་ལ་ཡོད་མཁན་གྱི་མི་མང་པོ་ནང་པ་ཡིན་པ་དང༌། དངོས་གནས་ནང་ཆོས་ལ་དད་པ་བྱེད་ཀྱི་ཡོད། འོན་ཀྱང་དད་པ་བྱེད་སའི་ནང་པའི་ཆོས་མ་ཤེས་པ་མང་པོ་འདུག དེ་མཐོང་དུས་སེམས་སྐྱོ་གི་འདུག རང་ཉིད་ནང་པ་ཡིན་པ་དང༌། གང་ལ་དད་པ་བྱེད་སའི་ནང་པའི་ཆོས་དེ་མ་ཤེས་ནས་ཐབས་སྐྱོ་པོ་རེད། ལམ་དང་ལུགས་སྲོལ་འདྲ་པོ་དང༌། ཁ་ནས་གཡམ་རྒྱུག་ལ་ཕྱིན་པའི་དད་པ་དེ་ཡག་པོ་མི་འདུག རང་ཉིད་ནང་པ་ཡིན་ན་དད་པ་བྱེད་སའི་ཆོས་དེ་ཤེས་པ་བྱེད་རྒྱུ་གལ་ཆེན་པོ་རེད། ནང་ཆོས་ཤེས་པ་ཟེར་བ་དེ་ང་མ་ཎི་བགྲང་ཤེས་ཙམ་དང༌། སྐོར་བ་རྒྱག་ཤེས་པ་ཙམ་ལ་ནང་ཆོས་ཤེས་པ་ཟེར་མི་ཐུབ། ནང་ཆོས་ཀྱི་གཞི་རྩའི་གནས་ཚུལ་དང༌། མ་མཐའ་ནང་ཆོས་ཀྱི་སྤྱི་སྒྲོམ་ཤེས་པའི་ཐོག་ནས་ནང་ཆོས་བྱེད་ཀྱི་ཡིན་ན་དངོས་གནས་ཕན་ཐོགས་དང༌། ཡིད་ཆེས་ཡོང་གི་རེད། སོ་སོས་ཆོས་མ་བྱས་ན་ཁྱད་པར་གང་ཡང་མེད། ནང་པ་བྱས་ན་ནང་པའི་ཆོས་ཀྱི་དོན་དག་ཤེས་པ་བྱེད་རྒྱུ་གལ་ཆེན་པོ་རེད་ཅེས་ངས་རྟག་པར་འབོད་སྐུལ་བྱེད་ཀྱི་ཡོད། རྒྱ་གར་གྱི་མི་ཁོངས་ནང་པ་ཡིན་པའི་མི་ཚོ་ལའང་ངས་ལྷག་བསམ་རྣམ་དག་གིས་ཤོད་ཀྱི་ཡོད། དེ་བཞིན་ང་ཚོ་བོད་པའི་ཕྲུ་གུ་ཚོ་ལ་དེ་བས་ཀྱང་ང་ཚོ་ནང་པ་ཞིག་ཡིན་པ་དང༌། ནང་ཆོས་ལ་དོ་སྣང་ཡོད་མཁན་ཞིག་ཡིན་ན་ནང་ཆོས་ཤེས་པ་བྱེད་རྒྱུ་གལ་ཆེན་པོ་རེད་ཅེས་ཁྱེད་ཚོ་ལ་ངས་དེ་རིང་འབོད་སྐུལ་བྱེད་རྒྱུ་ཡིན།

ཆོས་ཤེས་པ་ཟེར་མཁན་དེའང་ཁ་འདོན་བྱེད་ཤེས་ཙམ་གྱིས་མི་འགྲིགས། ཁ་ནས་བཏོན་པ་དེ་ཡི་དོན་དག་ཤེས་པའི་ཐོག་ནས་དོན་དེ་གཤིས་རྒྱུད་དང་འདྲེས་ཐབས་བྱེད་དགོས། དོན་དག་མ་ཤེས་པའི་ཐོག་ནས་ཚིག་སྐམ་པོ་ཞིག་ཁ་ནས་མར་བཏོན་ཏེ་ད་ལྟ་ཞལ་འདོན་གནང་གི་ཡོད། དེ་ཞལ་འདོན་ཚར་སོང་བྱས་པས་ཕན་གྱི་མ་རེད། ཚིག་བཏོན་པ་དེའི་དོན་བཟང་པོ་དེ་དངོས་སུ་ཤེས་པ་དང་བློ་ལ་ངེས་པའི་ཐོག་ནས་ནང་པའི་ཆོས་པ་ཞིག་བྱེད་དགོས་ཀྱི་འདུག

ཆ༽ སེམས་ཀྱི་དཀའ་ངལ་དང་། ཆོས་རིག་གི་ཕན་ཡོན།

རང་སོ་སོའི་སྒེར་གྱི་མི་ཚེ་སྐྱེལ་སྟངས་ལ་ཆ་མཚོན་ན། ང་ཚོ་བོད་པའི་ཕྲུ་གུའི་ནང་ནས་དེང་དུས་ཀྱི་ཤེས་ཡོན་མཐར་ཕྱིན་པ་སློབ་སྦྱོང་བྱས་པ་ཞིག་ཡིན་ན་ཡང་འཛམ་གླིང་འདིའི་སྒང་གི་མི་ས་ཡ་བྱེ་བ་མང་པོ་ཡོད་པའི་ནང་གི་མི་གཅིག་ཆགས་པ་རེད། དེ་ལ་དམིགས་བསལ་ངོ་མཚར་ཆེ་རྒྱུ་དང༌། འདྲ་འདྲའི་ནང་ནས་མི་འདྲ་བ་ཞིག་ཆགས་ཐུབ་རྒྱུ་དེ་ཙམ་མེད། དཔེར་ན། རྒྱ་གར་གཅིག་པུར་ཆ་བཞག་པ་ཡིན་ཡང༌། རྒྱ་གར་ནང་ལ་སློབ་ཕྲུག་འབུམ་ཕྲག་མང་པོ་སློབ་སྦྱོང་བྱས་དང་བྱེད་བཞིན་པ་དེ་དག་གི་ནང་ལ་བོད་ཕྲུག་སློབ་སྦྱོང་ཁྱད་དུ་འཕགས་པ་ཞིག་ཡོད་ནའང་སྤྱི་འདྲེ་སྤྱི་མཚུངས་ཤིག་རེད་མ་གཏོགས་དམིགས་བསལ་དེ་ཙམ་ཡོང་རྒྱུ་ཁག་པོ་རེད།

དེང་དུས་ཀྱི་ཤེས་ཡོན་ཆ་ཚང་ཡོད་པའི་ཐོག་ལ་ང་ཚོའི་རིག་གཞུང་སྤུས་དག་ཤེས་པ་ཡིན་ན་དེང་སང་འཛམ་གླིང་འདིའི་སྒང་ལ་བོད་ཀྱི་རིག་གཞུང་ལ་དོ་སྣང་བྱེད་མཁན་མང་པོ་ཡོད་པས་སོ་སོ་སྒེར་གྱི་ལྟོ་གོས་ཐོག་ལ་ཡིན་ནའང་འདྲ་འདྲའི་ནང་ནས་མི་འདྲ་བའི་ཁྱད་པར་ཐོན་པ་ཞིག་ཡོང་བའི་རེ་བ་ཡོད། དེ་འདྲའི་གནས་ཚུལ་གྱི་ཆ་ནས་བརྩིས་ན་ཡང༌། ང་རང་ཚོ་བོད་རང་ཉིད་ཀྱི་རིག་གཞུང་ལ་དོ་སྣང་དང༌། སློབ་སྦྱོང་བྱེད་རྒྱུ་ཧ་ཅང་གི་གལ་ཆེན་པོ་འདུག དེ་དག་ཁྱེད་ཚོའི་སེམས་ལ་ངེས་པ་བྱེད་དགོས། མདོ་དོན་སྙིང་པོ་བསྡུས་པ་ཡིན་ན་དེང་དུས་ཀྱི་ཤེས་ཡོན་འདི་རྣམས་སྤུས་དག་ཅིག་སྦྱོང་དགོས། སློབ་གྲྭ་འགྲིམས་པ་ཡིན། ཡིག་ཚད་ཐོན་སོང་ཟེར་བ་ཙམ་མ་ཡིན་པར། དངོས་གནས་བསྲེགས་བཏུབ་འཕེར་བའི་ཤེས་ཡོན་དེ་བློ་ལ་འཇགས་པ་ཞིག་དགོས་ཀྱི་ཡོད།

དེའི་ཐོག་ལ་སོ་སོ་བོད་རིགས་རང་ཉིད་ཀྱི་ཤེས་རིག་བཟང་པོ་ཡོད་པ་དེ་དག་ངེས་པར་དུ་དོ་སྣང་དང༌། སློབ་སྦྱོང་ཡག་པོ་ཞིག་བྱས། དེ་གཉིས་ཟུང་དུ་སྦྲེལ་ཐུབ་པ་ཞིག་བྱེད་རོགས་ཟེར་རྒྱུ་ཡིན། དེ་འདྲ་བྱུང་བ་ཡིན་ན། དེང་དུས་ཀྱི་ཤེས་ཡོན་ཤེས་པའི་ཆ་ནས་ཕྱི་དངོས་ཡར་རྒྱས་ཕྱིན་པའི་ཆ་རྐྱེན་ལོངས་སུ་སྤྱོད་པ་ལ་ལག་མ་ཐོགས་པའི་རྣམ་དཔྱོད་བེད་སྤྱོད་ཐུབ་པའི་སྒོ་ནས་མི་ཚེ་སྐྱེལ་ཤེས་པ་ཞིག་དང༌། དེ་དང་ཆབས་ཅིག་ནང་ཆོས་གཙོ་བོར་གྱུར་པའི་རང་ཉིད་ཀྱི་རིག་གཞུང་སྦྱངས་པའི་ལག་རྗེས་ལ་མི་ཚེ་འདིའི་ནང་རྐྱེན་ངན་རུ་འཛིངས་པའི་ཕྱི་ནང་གི་འགལ་རྐྱེན་གྱིས་གནོད་མི་ཐུབ་པ། ཧ་ཅང་གུད་པའི་གནས་སྐབས་ལ་ཞུམ་པ་མི་སྐྱེ་བ། ཧ་ཅང་དར་བའི་གནས་སྐབས་ལ་ཁེངས་པ་མི་སྐྱེ་བ། མི་ཚེ་བདེ་སྐྱིད་བརྟན་པོའི་ངང་སྐྱེལ་རྒྱུར་གོ་རྟོགས་མཐོ་བའི་ཡ་རབས་སྤྱོད་བཟང་ལྡན་པའི་མི་བཟང་པོ་ཞིག་ཏན་ཏན་ཡོང་གི་རེད།

དེ་ལྟ་བུའི་ངང་ལོ་བརྒྱ་ཐམ་པ་བསྡད་ཀྱང་རུང༌། ལོ་བདུན་ཅུ་བརྒྱད་ཅུ་བསྡད་ཀྱང་རུང༌། མི་ཚེ་འདིའི་རིང་ལ་སྐྱིད་པའི་ཉི་མ་ནུབ་རྒྱུ་མེད་པ་ཏན་ཏན་ཡོང་གི་རེད། ཤེས་སོང་ངམ། སེམས་ཀྱི་ནང་ཆགས་སྡང་གི་གཉེན་པོ་བསྟེན་མ་ཐུབ་པར། སེམས་ཧ་ཅང་ཡ་ཡུག་ཆེན་པོ། ཁོང་ཁྲོའི་གཞན་དབང་དུ་བསྡད་པ་ཡིན་ན་མི་ཚེ་འདིའི་ནང་ཁ་ཆག་སྣ་རལ་ཕྲན་བུ་ཞིག་བྱུང་བ་ཡིན་ན་ཡང༌། ཡང་ན་རང་ཤི་རྒྱག་དགོས་མིན་ནམ་བསམ་པ། ཡང་ན་གཉིད་ཁུག་པའི་སྨན་ཟ་དགོས་མིན་ནམ་བསམ་པ། ཡང་ན་སྨྱོན་པའི་སྨན་ཁང་ནང་ལ་འགྲོ་དགོས་མིན་ནམ་བསམ་པ་དེ་འདྲ་མང་པོ་ཞིག་དངོས་པོ་ཡར་རྒྱས་ཕྱིན་པའི་ལུང་པའི་ནང་ལ་ང་ཚོས་མཐོང་དང་མཐོང་བཞིན་ཡོད། རྒྱ་གར་ནང་ལ་ཡང་དཔལ་འབྱོར་དང་སློབ་སྦྱོང་གཉིས་ཀའི་གནས་སྟངས་ཡག་པོ་ཡོད་བཞིན་དུ་སེམས་མ་སྐྱིད་པ་མང་པོ་མཐོང་རྒྱུ་འདུག

དེ་བཞིན་དུ་བོད་པའི་ནང་ལ་ཡང་དེ་འདྲ་ཡོང་རྒྱུའི་ཉེན་ཁ་ཡོད་པ་ཡིན་དུས། ད་ལྟ་ལབ་པ་བཞིན་བོད་རང་ཉིད་ཀྱི་རིག་གཞུང་འདི་ཡག་པོ་སློབ་སྦྱོང་བྱས། གནད་དོན་སེམས་ནང་འཇོག་ཐུབ་པ་བྱུང་ན་ཁྱེད་རང་ཚོའི་མི་ཚེ་སྐྱེལ་རིང་ཕན་ཐོགས་ཡོང་གི་རེད། གལ་ཏེ་རང་ཉིད་ཀྱིས་ཚེ་སྔ་ཕྱི་ཁས་ལེན་གྱི་མེད་ན་ཡང༌། གང་ལྟར་ཚེ་ཕྱི་མའི་དུས་ཚོད་ཤར་སྐབས་ཕན་ཐོག་ཏན་ཏན་ཡོང་གི་རེད། དེ་ལྟར་ན་མི་ཚེ་འདི་ནས་བཟུང་སྐྱིད་པའི་འགོ་ཚུགས་ཡོང་གི་འདུག་ག དེང་སང་འཛམ་གླིང་འདིའི་སྒང་ལ་དཀའ་ངལ་མང་པོ་འཕྲད་པ་དང༌། རྙོག་དྲ་མང་པོ་ཡོང་གི་ཡོད། རྙོག་དྲ་འདི་དག་ལྷག་བསམ་གྱིས་ཕོངས་པའི་དབང་གིས་ཡོང་གི་ཡོད་པའི་རྟགས་གསལ་པོ་ཡོད།

འཛམ་གླིང་འདིའི་སྟེང་དུ་ད་ལྟ་ལུང་པ་མང་པོ་ཞིག་རྗེས་ལུས་ཀྱིས་སློབ་སྦྱོང་གི་ཚད་ལོངས་ཀྱི་མེད་པ་དང༌། སྤྱིར་བཏང་འཛམ་གླིང་གི་རྙོག་དྲ་ས་ཁུལ་གང་སར་ཡོང་གི་ཡོད་ཀྱང༌། ད་དག་གི་རྙོག་དྲ་ཡོང་ས་མང་པོ་ཞིག་དངོས་པོ་ཡར་རྒྱས་ཕྱིན་པ་དང༌། ཚན་རིག་ཡར་རྒྱས་ཕྱིན་པའི་ལུང་པའི་ནང་ནས་ཡོང་གི་འདུག ལུང་པ་དེ་དག་གི་ནང་དུ་ཤེས་བྱ་ཡོན་ཏན་གྱིས་ཕོངས་མེད་ལ། དཔལ་འབྱོར་ལོངས་སྤྱོད་ཀྱིས་ཀྱང་ཕོངས་མེད། གང་གིས་ཕོངས་སམ་ཞེ་ན་ལྷག་བསམ་གྱིས་ཕོངས་པ་དང་། གཞན་ཕན་སྒྲུབ་རྒྱུས་ཕོངས་ཡོད། དེའི་དབང་གིས་རྙོག་དྲ་འདི་དག་ཡོང་གི་ཡོད།

ཇ༽ བདེ་སྐྱིད་ཀྱི་རྩ་བ་དང་། བྱམས་ལྡན་གྱི་མི་བཟང་།

མི་བཟང་པོ་བྱེད་རྒྱུ་དང༌། མི་ཡ་རབས་བྱེད་རྒྱུ་ནི་མི་ཚེ་གཅིག་གི་བདེ་སྐྱིད་ཀྱི་རྩ་བ་ཡིན་པས་དེ་ཁྱེད་ཚོ་ཚང་མའི་སེམས་ལ་ངེས་པ་བྱས། ཧུར་ཐག་བྱེད་རོགས་བྱེད་ཟེར་རྒྱུ་ཡིན། ཁྱེད་རང་ཚོ་འདིར་ལས་ཀ་བྱེད་མཁན་དང༌། དགེ་རྒན་ཚོ་ཡིན་ན་ཡང་དེ་ངེས་པར་དུ་སེམས་ལ་འཇགས་པ་བྱེད་དགོས། དེང་དུས་ཀྱི་སློབ་གྲྭའི་འགྲོ་སྟངས་དེ་ཁོ་ནར་མངོན་པར་བསྟོད། ཡིད་ཕྲོགས་ནས་བསྡད་པ་ཡིན་ན་གནས་ཚུལ་དེས་ཕྲན་བུ་འདང་གི་མེད། མངོན་པར་བསྟོད་འོས་པའི་ལེགས་ཆ་མང་པོ་ཡོད་པ་རྣམས་ལ་ངེས་པར་དུ་མངོན་པར་བསྟོད་འོས་པ་རེད། དེ་ལྟ་ན་ཡང་སྤྱིར་བཏང་མིའི་མི་ཚེ་གཅིག་གི་བདེ་སྡུག་ནང་ལ་དེང་དུས་ཀྱི་ཤེས་ཡོན་གཅིག་པུས་ལན་ཆ་ཚང་ཐེབས་ཀྱི་ཡོད་དམ་ཟེར་ན་ཐེབས་པ་ཁག་པོ་རེད། སྤྱིར་བཏང་གི་རིག་གཞུང་གཞན་དང༌། ཆོས་ལུགས་གཞན་དག་གིས་ཀྱང་ལན་ཐེབས་ཀྱི་མེད་ན། ང་ཚོ་བོད་པ་ཟེར་མཁན་སོ་སོའི་གོམས་གཤིས་དང༌། གནས་སྟངས་མི་འདྲ་བ་ཡོད་པ་ཡིན་དུས་དེ་བས་ཀྱང་ལན་ཐེབས་པ་དཀའ། དེས་ན་སོ་སོའི་རིག་གཞུང་ལ་དོ་སྣང་དང༌། སློབ་སྦྱོང་ནུས་པ་ཐོན་པ་བྱེད་རྒྱུ་ཤིན་ཏུ་གལ་ཆེན་པོ་རེད་བསམ་པ་དྲན་གྱི་འདུག

ང་མིའི་ལུང་པར་སླེབས་ནས་ལོ་ ༢༥ འཁོར་འགྲོ་གི་ཡོད། དེ་བཞིན་ལུང་པ་གང་སར་སླེབས་ཡོད་པ་དང༌། མི་མང་པོ་ཞིག་ཐུག་འཕྲད་བྱུང་ཡོད། ངོ་ཤེས་པ་མང་པོ་ཆགས་ཡོད། དེ་རྣམས་ཀྱི་ཉམས་མྱོང་ལ་གཞིགས་ན། ང་རང་ཚོའི་རིག་གཞུང་དང༌། བཟང་པོའི་བསླབ་བྱ་འདི་དག་ལོ་ཇི་སོང་གིས་དགོས་མཁོ་དང༌། རིན་ཐང་ཇེ་ཆེར་འགྲོ་བ་མཐོང་གི་འདུག དེང་སང་འཛམ་གླིང་འདིའི་སྒང་ལ་ཤེས་ཡོན་དང༌། དངོས་པོ་ཡར་རྒྱས་ཕྱིན་པའི་ལུང་པའི་ནང་གི་གཞོན་ནུ་ཚོའི་ནང་ལ་བསམ་བློ་གཏོང་སྟངས་མི་འདྲ་བ་གསར་པ་ཞིག་སླེབས་ཡོང་གི་འདུག ཉམས་མྱོང་ཡོད་མེད་དང༌། དངོས་པོའི་གནས་ཚོད་ལ་རན་དང་མ་རན་གནས་ཚུལ་ཐ་དད་རེད། ཡིན་ན་ཡང་རྩ་བ་མིས་མི་ལ་བརྩེ་བ་དེ་དང༌། མི་གཅིག་གྱུར་གྱི་འདུ་ཤེས་གསལ་དུ་འགྲོ་མཁན་ལྟ་བུ་ཞིག་ཡོང་གི་འདུག དེང་སང་གི་དུས་ཚོད་ལ་ཕྱོགས་གཅིག་ནས་སྒྲིག་འཛུགས་ཡག་ཏུ་ཕྱིན། གཉིས་ནས་དཔལ་འབྱོར་ཡག་ཏུ་ཕྱིན། མི་དང་མིའི་བརྩེ་བ་ཤུགས་ཆེ་རུ་ཕྱིན། དེ་འདྲའི་གནས་ཚུལ་འོག་ནས་རྡུལ་ཕྲན་མཚོན་ཆ་ཟེར་བ་འདི་ཚོའི་གྲས་ལ་ཆབ་སྲིད་ཀྱི་བསམ་བློ་འདྲ་ཆགས་པོ་ཙམ་མིན་པར་ཁ་ཞེ་གཉིས་མེད་ཀྱིས་ཉེན་ཁ་འདུག་བསམ་པའི་གནས་ཚུལ་གྱི་ཐོག་ཞི་བདེའི་ལས་འགུལ་མང་པོ་ཞིག་བརྩམ་ཡོང་གི་འདུག རྩ་བའི་ལྷག་བསམ་འཁྱེར་སོ་དང༌། མི་དང་མིའི་རྩ་བའི་བརྩེ་བ་ཤུགས་ཆེ་རུ་འགྲོ་གི་ཡོད་པ་ཞིག་མཐོང་གི་འདུག དེ་ཡག་པོ་རེད། འཛམ་གླིང་ས་ཁུལ་གཞན་དག་ལའང་མི་དང་མིའི་བརྩེ་བའི་བསམ་བློ་དེ་སྔོན་མ་སྤྱི་ལོ་ ༥༠-༦༠ ནང་གི་གནས་ཚུལ་དང་མི་འདྲ་བ་དེང་སང་བསམ་བློ་གསར་པ་ཞིག་སྐྱེས་པའི་སྐབས་ཡིན་དུས་ང་རང་ཚོ་བོད་པའི་ཕྲུ་གུ་ཚོས་དེ་བས་ཀྱང་བྱམས་བརྩེ་དང༌། གཞན་ཕན་གྱི་བསམ་པས་རང་གི་སེམས་ལ་ཞི་བདེ་ཡོད་པ་ཙམ་དུ་མ་ཟད། འཛམ་གླིང་འདིའི་སྟེང་དངོས་འབྲེལ་དོན་དང་ལྡན་པའི་ཞི་བདེའི་བསམ་པ་ཅན་དང༌། ཕན་པའི་བསམ་པ་ཅན་གྱི་མི་ཞིག་ཆགས་ཐུབ་པའི་འབད་རྩོན་ངེས་པར་དུ་བྱེད་དགོས། ཤེས་སོང་ངམ། དེ་དག་ཁྱེད་ཚོའི་སེམས་ལ་ངེས་པ་བྱས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༤ ཟླ་བ་ ༩ ཚེས་ ༡༡ ཉིན་ཤེས་རིག་ལས་དོན་གལ་ཆེའི་སྐོར་གྱི་ཚོགས་འདུར་ཕེབས་མཁན་ཚོར་སྩལ་བའི་བཀའ་སློབ།

ཀ༽ མི་ཚེའི་མདུན་ལམ་དང་། ཤེས་ཡོན་སློབ་སྦྱོང་།

ཁྱེད་རང་ཚོ་ཚང་མ་ལས་དོན་འདིར་རྒྱུས་ཡོད་ཡིན་སྟབས་གང་དགའ་ཅི་ལེགས་ཀྱི་དཀའ་ངལ་སེལ་ཐབས་ཁྱེད་རང་ཚོས་གང་ལྟར་ཚོད་ཐིག་གི་རེད། ཕུགས་རྒྱང་རིང་པོའི་ཆ་ནས་བསྒྲུབ་དགོས་པའི་དམིགས་ཡུལ་གང་འདྲ་ཡོད་མེད་དང༌། ཡང་ཕུགས་རྒྱང་རིང་པོའི་ཆ་ནས་བསྒྲུབ་དགོས་པ་ཡིན་ནའང་ད་ལྟ་འཕྲལ་སེལ་ལམ་སང་ལག་ལེན་ཁེལ་མ་ཐུབ་པ་ཡོད་མེད། ད་ལྟ་ལག་ལེན་འཁེལ་ཐབས་མེད་པ་ཡིན་ནའང༌། མ་འོངས་པའི་ཐོག་བསམ་བློ་བཏང་སྟེ་ཕྱིན་ཆད་ཀྱི་བསམ་བློའི་རྩ་འཛིན་བྱེད་སའི་རིགས་ཤིག་ཡོང་གི་རེད། རིགས་གཅིག་ནི་ད་ལྟ་ལམ་སང་འཕྲལ་སེལ་སྒྱུར་བཅོས་བཏང་སྟེ་གང་དགའ་ཅི་ལེགས་ཀྱི་ཐབས་ཤེས་ལག་ལེན་བྱེད་རྒྱུ་ཞིག་ཡོང་གི་རེད། བྱེད་ཕྱོགས་སྐོར་ད་ལྟ་རོབ་ཙམ་བཤད་པ་དེ་ཚོ་ཡག་པོ་བྱུང་འདུག

ཁ༽ མཚན་ལྡན་གྱི་མི་དང་། རྩ་བའི་མི་སྤུས་དག་པོ།

དེ་ནས་ཁ་སང་བཀའ་ཤག་དང་སྐད་ཆ་བྱུང་བ་བཞིན། ང་ཚོས་རིག་པ་བསྒྲིམ་དགོས་པའི་དུས་ཚོད་ལ་སླེབས་ཡོད། བར་ལམ་ཞིག་ནས་སློབ་གྲྭ་ཐོན་མཁན་དང༌། ད་ལྟ་སློབ་གྲྭའི་ནང་ཡོད་བཞིན་པའི་སློབ་ཕྲུག་ཚོའི་ཤེས་ཡོན་འཐུས་ཤོར་འགྲོ་གི་འདུག་ཅེས་སྐད་རྒྱག་དགོས་པའི་གནས་ཚུལ་ཡོངས་གྲགས་ཤིག་བྱུང་བ་རེད། སློབ་གྲྭ་ཐོན་པའི་ཕྲུ་གུ་ཚོའི་ཤེས་ཚད་དང༌། འཇོན་ཐང༌། རྩ་བའི་བསམ་བློ་གཏོང་སྟངས་སོགས་ད་ཆ་ལོ་ཉི་ཤུ་རྩ་གྲངས་ཕྱིན་པའི་མཚམས་ལ་ང་ཚོས་མཐོང་ཐུབ་པ་ཞིག་ཆགས་ཡོད།

ངས་ནམ་རྒྱུན་ཕྱི་མི་ཐུག་པའི་སྐབས་ལ་ཡིན་ནའང་ཤོད་ཀྱི་ཡོད། མི་ལ་ཤེས་བྱ་ཡོན་ཏན་རྐྱང་པས་མི་འགྲིག་ཅིང་། ཤེས་བྱ་ཡོན་ཏན་གཅིག་པུ་མ་ཡིན་པར་ཤེས་བྱ་ཡོན་ཏན་གང་ལ་འཇགས་སའི་རྩ་བའི་མི་དེ་དངོས་གནས་དྲང་གནས་ཀྱི་མི་སྤུས་དག་པོ་དང༌། མིའི་མཚན་ཉིད་ཚང་བ་ཞིག་དགོས་པ་འདི་ང་ཚོའི་རྩ་དོན་ཞིག་ཆགས་ཡོད། ཡོན་ཏན་ཇི་ཙམ་ཡོད་ཀྱང༌། རྩ་བའི་མི་དེའི་བསམ་བློ་གཏོང་སྟངས་དང་། བྱེད་སྟངས་ཡག་པོ་མ་བྱུང་བར་ཀྱག་ཀྱོག་ཅིག་གི་སྒང་ལ་ཕྱིན་ན་ཤེས་བྱ་ཡོན་ཏན་ཇི་ཙམ་ཡོད་ཀྱང་དོ་བདག་རང་ཉིད་སྐྱིད་པ་ལ་བལྟ་རྒྱུ་མེད་ལ། སྤྱི་ཚོགས་ནང་ཕན་པ་ལའང་བལྟ་རྒྱུ་ཡོང་ཐབས་མེད། དེ་ནི་ང་ཚོ་བོད་པ་གཅིག་པུའི་གནས་ཚུལ་མ་ཡིན་པར་འཛམ་གླིང་ནང་ཆེས་ཡར་ཐོན་ཅན་ཡིན་ཞེས་བརྗོད་མཁན་གྱི་ནང་ལའང་གནས་ཚུལ་དེ་ཡོང་དང་ཡོང་བཞིན་པ་རེད། ཤེས་བྱ་ཡོན་ཏན་ཡོད་པའི་ཐོག་ལ་རྩ་བའི་བསམ་བློའི་འཁྱེར་སོ་ཡག་པོ་བྱུང་ན་མི་དེ་ཡག་པོ་འདུག་ཅེས་སུ་འདྲ་ཞིག་ཡིན་ནའང་བརྗོད་ངེས་ཡིན། ནུབ་ཕྱོགས་རྒྱལ་ཁབ་ཀྱི་ནང་ལ་ཡིན་ནའང་དེ་ལྟར་རེད།

ང་ཚོའི་དཔེ་བལྟ་ས་དེ་རྒྱ་གར་གྱི་སློབ་གྲྭར་བལྟས་པ་དང་། རྒྱ་གར་གྱི་དཔེ་བལྟ་ས་དེ་ནུབ་ཕྱོགས་ཀྱི་སློབ་གྲྭར་བལྟ་གི་ཡོད། མཐར་ཐུག་དཔེ་བལྟ་ས་ནུབ་ཕྱོགས་ཀྱི་སློབ་གྲྭ་དག་གི་ནང་ལ་ཆ་བཞག་ན། རིགས་གཅིག་གིས་ཆོས་བསླབས་ན་འགྲིག་གི་མ་རེད་ཅེས་ཤོད་ཀྱི་ཡོད་པ་དང༌། དེང་སང་ནི་ཆོས་ཀྱི་བསླབ་བྱ་གལ་ཆེན་པོ་འདུག་ཅེས་ཤོད་ཀྱི་ཡོད། གང་ལྟར་ཡང་ཤེས་ཡོན་ཡར་རྒྱས་ཚད་མཐོ་ཤོས་སླེབས་མཁན་གྱི་ལུང་པ་དེ་དག་གི་ནང་དུའང་ད་ལྟ་ཕན་ཆད་སློབ་གྲྭའི་ནང་ལ་སློབ་སྦྱོང་སྤྲོད་སྟངས་འདི་འགྲོ་བ་མིའི་རིགས་ཀྱི་དགོས་མཁོ་ཆ་ཚང་སྤྲོད་མཁན་ཡག་ཤོས་ཤིག་ཡིན་མིན་ཐེ་ཚོམ་རེད། གང་ལྟར་དུས་ཚོད་འགྱུར་བ་ཕྱིན་པའི་སྐབས་སུ་དེ་དག་གི་ཐོག་ཏུ་བསམ་བློ་གསར་པ་གཏོང་མ་ཐུབ་པའི་གནས་ཚུལ་ཆགས་ཡོད།

ང་རང་ཚོར་མཚོན་ན་དེང་དུས་ཤེས་ཡོན་གྱི་ལམ་སྒོར་ཞུགས་པ་ད་ལན་དང་པོ་རེད། ང་ཚོ་ལ་ཉམས་མྱོང་གང་ཡང་མེད། ཡིན་ནའང་ཕྱོགས་གཅིག་ནས་དེ་སྔ་ལོ་སྟོང་ཕྲག་གི་གོང་དུ་རྒྱ་གར་ནང་བསམ་བློའི་གནས་ཚད་ཤིན་ཏུ་མཐོན་པོར་སླེབས་མཁན་རྣམས་ཀྱི་སློབ་སྦྱོང་ཁག་བོད་ནང་ལ་སླེབས། བོད་ནང་ལ་འཇགས་ཏེ་ད་ལྟ་ང་ཚོར་ནང་པ་སངས་རྒྱས་པའི་ཆོས་རྩ་བར་གྱུར་པའི་སློབ་སྦྱོང་བྱེད་རྒྱུ་མེད་པ་རྩ་བ་ནས་མིན། དེའི་ཆ་ནས་ལུང་པ་གཞན་དག་ཚོས་ལན་མ་ཐེབས་པ་དང་། ཐབས་ཤེས་མ་རྙེད་པ་ཞིག་གཅིག་བྱས་ན་ང་ཚོ་ལ་ཡོང་མ་སྲིད་པ་མིན།

ག༽ སློབ་གྲྭའི་འཛུགས་སྐྲུན་དང་། ཡ་རབས་ཀྱི་མི་བཟང་།

ནམ་རྒྱུན་ངས་རྟག་པར་ཁ་ཤོབ་ལྟ་བུར་ཤོད་ཀྱི་ཡོད། བོད་པའི་སྤྱི་ཚོགས་རྙིང་པ་དེ་རྗེས་ལུས་རེད། དེ་ལ་སྐྱོན་མེད་ཅེས་ངོས་ནས་བརྗོད་ཀྱི་མེད། ཡིན་ནའང་སྤྱི་ཚོགས་རྙིང་པ་དེ་ཇི་ཙམ་ཐབས་རྡུགས་ནའང་དེའི་ནང་འཚར་ལོངས་བྱུང་བའི་བོད་མིའི་རྣམ་འགྱུར་དེ་རང་བཞིན་གྱིས་མི་ལྷོད་ལྷོད་དང༌། རང་བཞིན་བཟང་པོ། སྐྱིད་སྣང་ཡོད་པའི་ཚོར་བ་ཞིག་སྤྱི་ཚོགས་དེའི་ནང་གི་མི་ཚོར་ཡོད་པ་རེད། རྒྱ་མིས་ཟེར་བ་ལྟར་བོད་ཀྱི་སྤྱི་ཚོགས་རྙིང་པ་དེ་ཆེས་གདུག་རྩུབ་དང་། ཆེས་ཀླ་ཀློ། ཆེས་མུན་ནག་ཅིག་ཡིན་ན་སྤྱི་ཚོགས་དེའི་ནང་འཚར་ལོངས་བྱུང་བའི་མི་དེ་དག་གི་གདོང་ལ་བལྟས་པ་ཙམ་གྱིས་རྒྱག་རེས་རྒྱག་ཆོག་ཆོག་དང༌། ལམ་སང་སྡུག་སྐད་རྒྱག་ཆོག་ཆོག་ཅིག་ཆགས་དགོས་ཚོད་ཡོད་ཀྱང་། དེ་ལྟར་ཆགས་མེད་པ་ལས་ཤེས་ཐུབ། སྤྱི་ཚོགས་རྙིང་པ་གང་འདྲ་ཞིག་ཡོད་མེད་ནི་སྤྱི་ཚོགས་རྙིང་པའི་ནང་དུ་འཚར་ལོངས་བྱུང་བའི་མི་དེ་དག་གི་གདོང་ལ་བལྟས་ན་ཤེས་གསལ་རེད་ཅེས་ངོས་ནས་ནམ་རྒྱུན་བརྗོད་ཀྱི་ཡོད། དཔེར་ན། བར་ལམ་ལོ་འགའ་ཤས་ཕྱིན་ཏེ་མི་ཐོག་གསར་པ་སླེབས་པ་ཚོར་བརྟག་ཞིབ་བྱས་ན། དེ་སྔའི་མི་ཐོག་རྒན་པ་དེ་དག་ལ་ཆགས་སྡང་རྨོངས་གསུམ་རང་གཞན་སུ་ལའང་ཡོང་གི་ཡོད་ཀྱང་ཕྲན་བུ་བརླིང་བ་ཡོད་པ་ལྟ་བུ་དང་། ངོ་ཐོག་རྒྱག་རེས་ཤིག་བརྒྱབ་ཀྱང་བསམ་གནག་བྱེད་རེས་ལོས་བྱེད་དེ། ཡིན་ནའང་རང་རྒྱུ་མཚན་དུ་བྱས་ཏེ་ངོ་ཚ་དང༌། གཞན་རྒྱུ་མཚན་དུ་བྱས་ནས་ཁྲེལ་ཡོད་ཅེས་པའི་བསམ་བློ་ཕྲན་བུ་ཤུགས་ཆེ་བ་ཡོད་པ་ལྟ་བུ་འདུག

ད་ཆ་མི་ཐོག་གསར་པ་བརྗེས་པའི་ན་གཞོན་ཚོར་བལྟས་ན། དཔེར་ན། བོད་ནང་ནས་ཚུར་ཡོང་མཁན་གྱི་ན་གཞོན་འདི་དག་གི་ཁྲོད་དུ་དངོས་གནས་དྲང་གནས་ལྷག་བསམ་ཡོད་ལ། བོད་སྤྱི་པའི་དོན་དག་ལ་སེམས་ཤུགས་དངོས་གནས་ཡོད་ན་ཡང༌། ༼མཚམས་འདིར་བལ་ཡུལ་དོན་གཅོད་རིན་དར་ལ་གཟིགས་ནས།༽ རང་གིས་ཕྲན་བུ་ཤེས་མདོག་ཁ་པོ་རེད། བོད་ནས་ཚུར་ཡོང་མཁན་ན་གཞོན་དེ་དག་གི་རིགས་ལ་དངོས་གནས་དྲང་གནས་ཕྱོགས་གཅིག་ནས་དགེ་མཚན་དཔག་ཏུ་མེད་པ་ཡོད། དངོས་གནས་ཧ་ལས་དགོས་པ། བསྔགས་བརྗོད་བྱེད་འོས་པ་རེད། དེ་དང་ཆབས་ཅིག་ཡ་ཡུད་ཚ་པོ་དང་། སྤྲང་རྟགས་ཚ་སི་སི་ལྟ་བུ། ཕྲན་བུ་ཞིག་མ་འགྲིགས་ནའང་ལམ་སང་མ་རབས་ཀྱི་སྤྱོད་ལམ་རྣམ་འགྱུར་བསྟན་ཡོང་མཁན་ཞིག་མཐོང་གི་འདུག དེ་དག་ཁག་གཏན་ནས་མེད། བོད་ནང་ལ་རྒྱ་མིས་གསར་བརྗེ་ཡིན་ཞེས་གང་ལྟར་ཡང་སྙིང་བོད་ཀྱི་དེ་སྔའི་གོམས་གཤིས་ཆ་ཚང་རྨེག་མེད་དུ་བཏང༌། རྒྱ་མི་ཁོ་རང་ཚོའི་ངོས་ནས་མིའི་མི་ཚེ་སྐྱེལ་སྟངས་འདི་འདྲ་ཞིག་བྱས་ནས་བསྐྱལ་དགོས་ཞེས་ལམ་ཡང་དག་པ་ཞིག་ཁོ་རང་ཚོའི་ལུང་པའི་ནང་བསྟན་མ་ཐུབ་པ་ཞིག་བོད་ལུང་པའི་ནང་ལ་གང་ནས་བསྟན་ཐུབ། རྙིང་པ་དེ་གཏོར། གསར་པ་ཞིག་ལམ་སྟོན་བྱེད་མ་ཐུབ་པའི་འོག་ནས་འཚར་ལོངས་བྱུང་བས་ཁག་མི་འདུག དེ་འདྲ་ཞིག་མཐོང་གི་འདུག

དེ་བཞིན་རྒྱ་གར་ནང་ལ་ང་ཚོའི་གཞོན་སྐྱེས་སློབ་གྲྭ་ཐོན་ཡོང་མཁན་ཚོའི་ནང་ལ་བལྟས་ན། དཔེར་ན། དེ་རིང་འདིར་ཚོགས་མཁན་བཀྲ་ཤིས་དབང་འདུས་གཙོ་གྱུར་ཁྱེད་རང་ཚོ་ཚང་མ་རྒྱ་གར་ནང་སློབ་སྦྱོང་བྱས་ནས་ཐོན་པ་ཤ་སྟག་རེད། དངོས་གནས་རང་གྲུབ་འབྲས་དཔེ་འདྲ་ཞིག་ཐོན་ཡོད། ཡང་ཕྱོགས་གཅིག་ནས་བོད་རིགས་གཞོན་སྐྱེས་བར་ལམ་སློབ་གྲྭ་ཐོན་མཁན་ཚོའི་ནང་ལ་ཁ་བསླུས་རྒྱག་མཁན་འདུག་ཟེར་མཁན་དང༌། རྐུ་མའི་སྒྲིག་འཛུགས་འདུག་ཅེས་ཟེར་མཁན་ལྟ་བུ་འདི་རིགས་ངོ་ཐོག་རང་མཛུབ་མོ་འཛུགས་ས་ཡོད་མེད་གང་ལྟར་ཡང༌། གླེང་ངན་ཞིག་ལྷགས་ཡོང་གི་ཡོད། དེ་བཞིན་ང་རང་ཚོའི་གཞོན་སྐྱེས་སློབ་གྲྭ་ཐོན་པ་ལས་བྱེད་ནང་ལ་ཞུགས་མཁན་ཚོའི་ནང་ལ་ཆ་བཞག་ནའང་མཚམས་རེར་གཤིས་ཀ་རྩུབ་པོ་དང་། ལམ་སང་རྒྱག་རེས་རྒྱག་མཁན་ལྟ་བུ་ཡོང་གི་ཡོད། ད་ནི་འདི་དག་གང་གིས་བྱས་པ་རེད་དམ།

མ་འོངས་པར་འཚར་ལོངས་འབྱུང་མཁན་དག་ལ་ཐོག་མའི་བསམ་བློའི་རྩ་འཛུགས་སམ། བསམ་བློའི་སྒྲོམ་བསླང་ས་དེ་སློབ་གྲྭའི་ནང་ཡིན་ཅིང་། སློབ་གྲྭའི་ནང་ནས་རང་བཞིན་གྱིས་ཕྲུ་གུའི་བསམ་བློའི་ནང་ལ་ཤེས་བྱ་ཡོན་ཏན་སློབ་སྦྱོང་བྱེད་རྒྱུའི་སློབ་ཚན་དེ་གཅིག་པུ་མ་ཡིན་པར། སྤྱིར་བཏང་མི་ཡིན་པའི་ཆ་ནས་མི་ཚེ་སྐྱེལ་སྟངས་ལ་བསམ་བློ་ཞིག་གཏོང་དགོས། འཛམ་གླིང་གི་མིའི་སྤྱི་ཚོགས་ནང་ལ་རྙོག་དྲ་བཟོ་མཁན་ཞིག་དང༌། མིའི་སྤྱི་ཚོགས་ནང་ལ་བརྡབ་གསིག་གཏོང་མཁན་གྱི་དོན་དག་ལ་ང་ཚོ་སྐྱེས་པ་མིན། གང་ལྟར་དངོས་གནས་མི་བཟང་པོ་ཞིག་ཡོང་བ་དང༌། ཡ་རབས་ཤིག་ཡོང་བ་དེ་སློབ་གྲྭའི་ནང་འཛུགས་སྐྲུན་བྱེད་དགོས། དེ་ཡོད་པའི་ཐོག་ལ་ཤེས་བྱ་ཡོན་ཏན་བྱུང་ན་དཔལ་དང་རྒྱན་རེད། གལ་སྲིད་ཤེས་བྱ་ཡོན་ཏན་མེད་ན་ཡང་མི་ལྷག་བསམ་རྣམ་དག་དང༌། དྲང་པོ་དྲང་བཞག མི་ཡ་རབས་ཤིག་བྱས་ནས་མི་ཚེ་བསྐྱལ་ན་མི་དེ་ཉིད་སྐྱིད་པ་ཞིག་ཡོང་གི་རེད་བསམ་པ་དྲན་ཡོང་གི་འདུག ཤེས་བྱ་ཡོན་ཏན་ཡོད་ན་དཔལ་དང་རྒྱན་རེད། ཤེས་བྱ་ཡོན་ཏན་མེད་ནའང་མི་ལ་བརྡབ་གསིག་གཏོང་གི་མ་རེད། གང་ལྟར་ཁོ་རང་གི་མི་ཚེ་ལ་ཆ་བཞག་ན་འགྱོད་པ་མེད་པའི་ཐོག་ནས་མི་ཚེ་སྐྱེལ་ཐུབ་ཀྱི་རེད།

ང༽ ནང་ཆོས་ཀྱི་ཤེས་བྱ་དང་། བསམ་བློའི་བསླབ་བྱ།

མི་ཚོའི་ལུང་པའི་ནང་ལ་འདིའི་ཐོག་འཐུས་ཤོར་འགྲོ་གི་ཡོད་པ་ལྟར། ང་རང་ཚོའི་ནང་ལའང་དེ་དེ་བཞིན་རིམ་པས་འཐུས་ཤོར་ཕྱིན་ན། ང་རང་ཚོའི་སྤྱི་ཚོགས་ནང་ལ་རྙོག་དྲ་བཟོ་མཁན་དང༌། དོ་བདག་སོ་སོའི་ངོས་ལའང་མི་ཚེ་སྡུག་ལ་སྦྱོར་མཁན་ལྟ་བུའི་ཉེན་ཁ་ཡོང་སྲིད། ང་ཚོས་གནད་དོན་དེ་དག་གི་ཐོག་ལ་དོ་སྣང་ཆེན་པོ་ངེས་པར་དུ་བྱེད་དགོས་ཀྱི་འདུག དེ་ལྟ་བུའི་ཐོག་ལ་ང་ཚོས་འཐུས་ཤོར་ཕྱིན་མིན་དང་། གལ་སྲིད་ཕྱིན་ཡོད་ན་དེ་རྒྱ་གར་གཞུང་ལ་ཁག་བཞག་ས་མེད་ལ། རྒྱ་གར་དབུས་བོད་སློབ་ཚོགས་པའི་ལས་ཀ་བྱེད་མཁན་རྣམས་ལ་ཁག་བཞག་ས་མེད། དེ་བཞིན་སློབ་གྲྭ་སོ་སོའི་ནང་གི་རྒྱ་གར་དགེ་རྒན་ཚོར་ཁག་བཞག་ས་མེད། དེའི་ལས་འགན་ང་རང་ཚོ་ལ་འཁྲི་བ་ཡིན་པས་ད་ཆ་ང་ཚོས་འཐུས་ཤོར་ཕྱིན་འདུག་ན་དེའི་ཐབས་ཤེས་ང་ཚོས་བྱེད་ཐུབ་པ་གང་དང་གང་འདུག་གམ།

རྩ་བ་བོད་པའི་ཕྲུ་གུ་ཡིན་ཕྱིན་ཆད་ཆོས་ལ་དད་པ་བྱེད་དགོས་པ་དང༌། ཆོས་པ་བྱེད་དགོས་ཞེས་ང་ཚོས་ཤོད་ཐུབ་ཐབས་མེད་ལ། ཤོད་ཀྱི་ཡང་མེད། ཡིན་ནའང་མང་ཆེ་བ་ཆོས་ལ་དོ་སྣང་དང༌དད་པ་ཡོད་པ་ལྟ་བུ་ཞིག་རེད། དེ་ལྟར་ཡིན་སྟབས་གང་ལ་དད་པ་བྱེད་སའི་ཆོས་དེ་ཤེས་པ་བྱེད་རྒྱུ་གལ་ཆེན་པོ་རེད། ང་ཚོའི་ད་ལྟའི་ཆོས་ཀྱི་སློབ་སྦྱོང་སྤྲོད་སྟངས་ཐད་ཆོས་ཀྱི་སློབ་ཚན་རྣམས་ཤེས་བྱའི་རྣམ་གྲངས་ལྟ་བུར་སློབ་སྟོན་བྱས་པ་ལས། སེམས་ལ་ཚོས་རྒྱག་གི་ཡོད་པ་ལྟ་བུ་མིན། ཤེས་བྱའི་རྣམ་གྲངས་སུ་ཆོས་སློབ་སྦྱོང་བྱེད་པ་དང༌། ཆོས་དེས་ཤེས་རྒྱུད་ལ་ཕན་པ་བྱས་ནས་སེམས་ལ་ཟུག་རྒྱུ་གཉིས་ལ་ཁྱད་པར་ཡོད།

ཁ་སང་ཤེས་རིག་གི་ཐུགས་དམ་ཕུལ་འབྱོར་ལ་མོ་བརྒྱབ་པར་འཚུབ་པོ་ཡོད་པ་ལྟ་བུ་ཞིག་འདུག ཞབས་བརྟན་རིམ་གྲོ་བྱས་ནའང་དེ་འདྲ་ཞིག་རེད། སྔོན་ལ་ཞབས་བརྟན་སྒྲུབ་མཁན་རྣམས་ཚད་ལོངས་པ་ཁག་པོ་རེད། དེ་ལས་དངོས་གནས་རང་ཞབས་བརྟན་ཞེས་པའི་དོན་དག་སྙིང་པོ་མིའི་བསོད་ནམས་གསོག་རྒྱུ་དེ་ཡིན། བསོད་ནམས་གསོག་ཐབས་ནི་ཀུན་སློང་བཟང་པོ་ཞིག་སྐྱེས་པའི་སྒོ་ནས་བསོད་ནམས་གསོག་དགོས་པ་རེད། སློབ་གྲྭ་ཁག་གི་ནང་ལ་རྣམ་ཀུན་ནས་ཆོས་དགེ་ཡོད་མུས་ཡིན་ཀྱང་ཉམས་མྱོང་གིས་འདང་མ་འདང་གནས་ཚུལ་ཡོང་ངེས་ཡིན་ལ། ཕྱོགས་གཅིག་ནས་དེ་རིགས་རྣམ་ཀུན་སློབ་ཕྲུག་ཚོ་དང་རྟག་པར་གཤིབ་མཁན་ཡིན་སྟབས་རྒྱུས་ཡོད་ལྟ་བུ་ཆགས་ནས་བསྡད་ཡོད། དེ་ལས་ངོ་ཐོག་རང་འགྲེལ་བཤད་མཁས་པོ་རྒྱག་ཤེས་མཁན་དང༌། སོ་སོའི་སྤྱོད་ལམ་གྱི་ཐོག་ནས་ཀྱང་ཕྲུ་གུས་མཐོང་སྐབས་དང་བ་འདྲེན་ནུས་པ་དེ་འདྲ་ཐབས་ཤེས་བྱས་ནས་སློབ་གྲྭ་ཁག་ལ་དུས་ཚོད་དང་བསྟུན་ཏེ་སྐོར་སྐྱོད་བྱས། ནང་པའི་ཆོས་ལ་འགྲེལ་བཤད་བརྒྱབ། ཆོས་དེ་ཤེས་བྱ་གཅིག་པུ་མ་ཡིན་པར་བསམ་བློའི་ནང་ལ་ཕན་པའི་ཆེད་དུ་བསླབ་བྱ་བྱས། ཡ་རབས་ཞེས་པ་དེ་གལ་ཆེན་པོ་ཡིན་པ་དང༌། མ་རབས་ཟེར་བ་དེ་སྤྱི་ལ་ཕན་ཐོགས་མེད་ལ། སྒེར་ལའང་ཕན་ཐོགས་མེད་པའི་སྐོར། ཡ་རབས་ཞེས་པ་དེ་ཚེ་ཕྱི་མ་ཕྱི་མ་རེད་མོད་ཀྱི། ཚེ་འདི་ལ་ཡིན་ནའང་སྤྱི་སྒེར་ཚང་མར་ཕན་ཐོགས་ཡོད་ལུགས་དེ་འདྲའི་ཐོག་ནས་བསླབ་བྱ་རྒྱག་རྒྱུ་བྱུང་ན་ཡག་པོ་མེད་དམ་བསམ།

ཡང་རིགས་གཅིག་ལ་འདི་འདྲ་བྱ་རྒྱུ་མེད་དམ། དེང་སང་ཕྱི་རྒྱལ་གྱི་མི་རིགས་ནང་པའི་ཆོས་ལ་སློབ་སྦྱོང་བྱེད་མཁན་གང་འཚམ་ཡོད། ནང་པའི་ཆོས་ལ་སློབ་སྦྱོང་བྱས་པས་མ་ཚད་སོ་སོ་རང་ཉིད་ནང་པ་ཆགས་ཏེ་ནང་པའི་ཆོས་ཉམས་ལེན་བྱེད་མཁན་ཡང་གང་འཚམ་ཡོང་གི་ཡོད། དེ་རིགས་སློབ་གྲྭར་གཏམ་བཤད་བྱེད་པར་འབོད་སྐུལ་བྱས་ན་སྙམ། བྱེད་སྟངས་འདི་རིགས་དེང་སང་རྒྱ་གར་ནང་དུ་ཡོང་གི་ཡོད་ལ། བོད་པའི་ནང་ལའང་དེ་བཞིན་ཡོང་གི་རེད།

ཅ༽ སློབ་སྦྱོང་སྤྲོད་ཐབས་དང་། དཔེ་མཚོན་གྱི་ལམ་སྟོན།

སྤྱིར་བཏང་ནུབ་ཕྱོགས་པ་ཟེར་དུས་མངོན་པར་བསྟོད་ས་ཞིག་ཡིན། མངོན་པར་བསྟོད་ས་དེའི་མི་ཚོ་ནས་བོད་ཀྱི་ཆོས་དང་རིག་གཞུང་ཐོག་ལ་དོ་སྣང་དང༌། ཉམས་ལེན་བྱས་ནས་སོ་སོ་སྒེར་ལ་ཕན་ཐོགས་ཡོད་པར་ངོས་འཛིན་བྱེད་མཁན་ཚོའི་ནང་ནས་བཤད་པ་ཡིན་ན་ཕན་ཐོགས་ཆེ་བ་མེད་དམ། ང་ཚོ་བོད་པ་གཅིག་གིས་བོད་པའི་བསྔགས་བརྗོད་མང་པོ་བྱེད་ཀྱིན་བསྡད་པ་ལས་ཕྱི་མི་གཅིག་གིས་བསྔགས་བརྗོད་བྱས་པ་ཡིན་ན་ལེགས་པ་ཡོང་སྲིད་ཀྱི་རེད། དེ་འདྲའི་ཐོག་ནས་ཐབས་ཤེས་འདྲ་བསམ་བློ་བཏང་རྒྱུ་མེད་དམ་བསམ་གྱི་འདུག གང་ལྟར་ང་ཚོས་རིག་པ་སྒྲིམ་དགོས་ཀྱི་འདུག

ཤེས་བྱ་ཡོན་ཏན་གྱི་ཐོག་ལ་བོད་ནང་རྒྱ་མིས་ཡར་རྒྱས་གཏོང་གི་ཡིན་ཟེར་གྱི་ཡོད་པ་རེད། དེའི་ཐོག་ལ་ང་ཚོས་ཁ་གཏད་གཅོག་ཐུབ་རུང་མ་ཐུབ་རུང་རིག་པ་བསྒྲིམས་ཏེ་ཁ་གཏད་གཅོག་དགོས་པ་ཞིག་ཆགས་བསྡད་ཡོད། ཡང་གཉིས་ནས་རྩ་བའི་མི་འཚར་ལོངས་བྱས་ཡོང་མཁན་འདི་ཚོ་དངོས་གནས་རང་མི་སྤུས་དག་པོ་ཞིག་དང༌། ཡག་པོ་ཞིག་ཡོང་ཐབས་ལ་ང་ཚོས་རིག་པ་བསྒྲིམས་ནས་བསམ་བློ་ཞིག་མ་བཏང་ན། ཕྱོགས་གཅིག་ནས་ང་ཚོས་ཤེས་བྱ་ཡོན་ཏན་འཐུས་ཤོར་འགྲོ་གི་ཡོད་པ་རེད། ཤེས་བྱ་ཡོན་ཏན་འཐུས་ཤོར་བའི་རྐྱེན་གྱིས་མ་འཇོན་པའི་ཐོག་ནས་ང་ཚོར་གྱོང་གུན་མང་པོ་ཞིག་ལྷགས་ཀྱི་ཡོད་པ་རེད། ཕྱོགས་གཞན་དག་ནས་མི་བཟང་པོ་དང་ཡ་རབས་བཟོ་རྒྱུའི་ཐོག་ནས་ཀྱང་ང་ཚོས་འཐུས་ཤོར་ཕྱིན་ན། མ་འོངས་པར་ཤེས་བྱ་ཡོན་ཏན་དང༌། འཇོན་ཐང་ཡོད་པ་གང་ཞིག་ལ་གྲ་མ་འགྲིགས་ལུང་པ་གང་བཟོ་མཁན་ཞིག་བྱུང་ན་དེ་ང་ཚོའི་དགོས་མཁོ་དང་མ་འཚམས་པ་རེད། ཡག་པོ་ཡོང་གི་མ་རེད། དེ་འདྲ་ཡིན་སྟབས་ང་ཚོས་ཏན་ཏན་བྱེད་དགོས་ཀྱི་འདུག ང་ཚོས་ཡག་པོ་ཞིག་བྱེད་ཐུབ་ན་མི་ཚོས་མ་ཐུབ་པ་ཞིག་ང་ཚོས་བསྒྲུབ་ཐུབ་པའི་གོ་སྐབས་ཡོད་ལ། ཡོང་སྲིད་པ་ཞིག་རེད།

སྤྱིར་བཏང་འཛམ་བུ་གླིང་འདིའི་སྒང་ལ་མི་ཚོས་བོད་པའི་ཐོག་ལ་བསྟོད་བསྔགས་བྱེད་བཞིན་པ་རེད། བོད་པ་ཟེར་དུས་མི་འདྲ་ཙམ་ཞིག་འདུག་ཅེས་ཤོད་ཀྱི་ཡོད། བོད་པའི་སྤྱི་ཚོགས་ནང་ལ་རང་བཞིན་ལྷན་སྐྱེས་ཀྱི་བཟང་པོའི་བག་ཆགས་ཡོད་པ་དེ་ཙམ་དང༌། ང་རང་ཚོ་བཙན་བྱོལ་བའི་འགྲོ་སྟངས་སྡོད་སྟངས་སྐོར་གཅིག་པུ་མ་ཡིན་པར། ང་ཚོས་སློབ་སྦྱོང་སྤྲོད་སྟངས་ཀྱི་ཐོག་ནས་མི་གཞན་དག་ལ་ཡང་ང་ཚོས་མིག་དཔེ་མཚོན་ཐུབ་པའི་ལམ་སྟོན་ཞིག་བྱས་ན། ལམ་བཟང་དཔེ་བཟང་སྟོན་མི་ཐུབ་པ་ག་ལ་ཡོད། ངས་དེ་འདྲ་དྲན་ཡོང་གི་འདུག ནམ་རྒྱུན་ནས་དོ་སྣང་དང༌། དེའི་ཐོག་ལ་བསམ་བློ་འཁོར་ཡོང་གི་ཡོད་དུས། དེ་རིང་ང་ཚོ་འདིར་མཉམ་དུ་འཛོམས་པའི་གོ་སྐབས་བྱུང་བ་ཡིན་སྟབས་ལབ་པ་ཡིན།

ཆ༽ དགེ་རྒན་གྱིས་སློབ་ཁྲིད་དང་། སློབ་མའི་སེམས་རྟེན།

༼མཚམས་འདིར་ཆོས་ཤེས་བཀའ་བློན་འཇུ་ཆེན་ཐུབ་བསྟན་ལ་གཟིགས་ནས།༽

ང་ཚོ་བོད་པའི་ནང་ལ། མི་དོན་མ་གོ་དང༌། མ་རབས་སྤྲང་རྟགས་ཚ་རུ་འགྲོ་གི་ཡོད་པའི་བཟོ་འདྲ་མཐོང་གི་འདུག་གམ་མི་འདུག ཐུབ་བསྟན་གཅིག་ཤོད་དང༌། དེ་སྔ་བོད་ནས་ཡོང་སྟེ་རྒྱུས་མངའ་ཡོད་པས། གང་འདྲ་ཞིག་འདུག་གམ། སྤྱིར་བཏང་བྱས་པ་ཡིན་ན། འགྱུར་བ་ཞིག་འགྲོ་གི་མེད་དམ་བསམ་གྱི་འདུག མ་གཞི་མི་ཐོག་གཅིག་བརྗེ་འགྲོ་གི་ཡོད་པ་དང༌། གནས་ཚུལ་ཤིན་ཏུ་མང་པོ་ཞིག་བརྗེ་འགྲོ་གི་ཡོད་དུས། དེ་འདྲའི་རྒྱུ་རྐྱེན་གྱི་ཐོག་ནས་འགྱུར་བ་ཕྲན་བུ་ག་རེ་བྱས་ནའང་འགྲོ་གི་རེད། ཡིན་ནའང་ང་ཚོས་ཐབས་ཤེས་གང་ཡོང་ཞིག་བྱས་པ་ཡིན་ན་ད་གཟོད་འདི་ལས་དྲག་པ་ཞིག་མི་ཡོང་ངམ་བསམ་པ་འདྲ་པོ་དང༌། གང་ལྟར་ལྷོད་ཡངས་ཤོར་ནས་དེ་འདྲའི་སྐྱོན་དེ་ལྷགས་པའི་བཟོ་འདྲ་ཡོང་གི་འདུག་གམ་མི་འདུག བརྟག་དཔྱད་བྱས་ན་ཡག་པོ་མེད་དམ། དེ་སྐོར་གཟབ་གཟབ་མ་བྱས་ན། དཔེར་ན། ང་ཚོའི་ལས་ཀ་བྱེད་མཁན་ཚོའི་ནང་ལ་ཡིན་ནའང་གནས་ཚུལ་མང་པོ་ཞིག་ཡོང་གི་ཡོད་པ་རེད། དེང་སང་མ་ཤེས་པའི་ཐོག་ནས་འཐུས་ཤོར་ཡོང་གི་ཡོད་ཀྱང་། སྐབས་རེར་ཤེས་བཞིན་དུ་ལྷག་བསམ་མ་བྱས་པ་དང་། སོ་སོའི་རྩ་བའི་བསམ་བློའི་ཐོག་ནས་ཡ་རབས་ཀྱི་བསམ་བློའི་ཤུགས་བསྐྱེད་མ་འདང་བ་དེ་ང་ཚོར་ཏན་ཏན་ཡོང་གི་འདུག མ་ཤེས་པའི་ཐོག་ནས་འཐུས་ཤོར་བ་དེ་གནས་ཚུལ་ཐ་དད་རེད། ཤེས་བཞིན་དུ་ཚུལ་བཞིན་མ་བྱས་པར་སྡུག་ཆག་བྱེད་མཁན་དེ་རིགས་ཡོན་ཏན་གྱིས་མ་འདང་བ་མིན། རྩ་བའི་མི་བཟོ་ལྟ་བཟོ་སྟངས་མ་འགྲིགས་པའི་གནས་ཚུལ་རེད། འདིའི་སྐྱོན་སེལ་ཐབས་ཤེས་རིག་དང་འབྲེལ་བ་ཡོད།

བདེན་པ་ཡིན་མིན་ནི་མི་ཤེས། སྔོན་མ་ལོ་གཅིག་ལྡི་ལིར་སློབ་གྲྭ་ཆེན་མོའི་དགེ་རྒན་འགའ་ཤས་དང་ཐུག་འཕྲད་བྱུང༌། དགེ་རྒན་གཅིག་གིས་འདི་བཤད་བྱུང༌། སྤྱིར་བཏང་སློབ་གྲྭའི་ནང་སློབ་སྦྱོང་སྤྲོད་སྟངས་ཐོག་ལ་མིའི་གཤིས་ཀ་དང་འབྲེལ་བ་ཏན་ཏན་ཡོང་གི་འདུག ཆོས་ཀྱི་བསླབ་བྱ་ཡོད་ན་གང་ཞིག་བྱས་ཀྱང་མིའི་གཤིས་ཀ་འཇམ་པ་དང་ལེགས་པ་ཡོང་གི་འདུག སློབ་ཚན་ཐོག་ནས་མིའི་གཤིས་ཀར་ཁྱད་པར་ཡོང་གི་འདུག་ཅེས་བཤད་བྱུང༌། སློབ་ཚན་ཐོག་ནས་མིའི་གཤིས་ཀར་ཁྱད་པར་ཡོང་གི་ཡོད་ན། ཏན་ཏན་ང་རང་ཚོས་དུས་རྒྱུན་གཏན་ནས་དགེ་རྒན་ཚོས་ཕྲུ་གུར་བཟང་པོའི་མིག་ལྟོས་བསླབ་རྒྱུའི་ཐོག་ལ་བསམ་བློ་གཏོང་རྒྱུ་གང་འདུག་གམ།

༼ཟམ་གདོང་རིན་པོ་ཆེར་གཟིགས་ནས།༽ ཟམ་གདོང་རིན་པོ་ཆེ་གང་རེ་དྲན་གྱི་འདུག་གམ། མི་ཐོག་གཅིག་བརྗེས་ཡོང་སྐབས་ཁྱད་པར་ཞིག་མཐོང་གི་འདུག་གམ་མི་འདུག

༼ཟམ་གདོང་རིན་པོ་ཆེས་དགོངས་ཚུལ་སྙན་སེང་ཞུས།༽ རྒྱ་གར་ནང་སྐྱེས་པའི་ཕྲུ་གུ་ཚོ་ཀླད་པ་སྐྱོ་བ་འདུག་ཟེར་བ་དེའི་མཐོང་ཚུལ་གང་ནས་བྱུང་བ་ཡིན་ནམ། རྒྱུ་མཚན་གང་ཞིག་ཡོད་དམ། ལྟོ་ཆས་ཀྱིས་ཁྱད་པར་ཡོང་གི་ཡོད་དམ། གནམ་གཤིས་ཀྱི་ཁྱད་པར་ཡོང་གི་ཡོད་དམ།

༼ཡང་ཟམ་གདོང་རིན་པོ་ཆེས་དགོངས་ཚུལ་ཞུས།༽ དེ་ཏན་ཏན་རེད། སློབ་གྲྭའི་ནང་ལ་དགེ་རྒན་ཟེར་བ་དེ་ཕྱོགས་གཅིག་ནས་སློབ་སྦྱོང་སྤྲོད་མཁན་རེད། ཕྱོགས་གཅིག་ནས་ཕྲུ་གུའི་སེམས་བཞག་སའམ། བློ་གཏད་ས་ལྟ་བུ་ཞིག་ཆགས་ཀྱི་མེད་དམ་བསམ་གྱི་འདུག དགེ་རྒན་ཁོ་རང་གི་ངོས་ནས་དངོས་གནས་རང་ཕྲུ་གུའི་མི་ཚེའི་མདུན་ལམ་སྟོན་གྱི་ཡོད་པའི་རྣམ་པ་མཚོན་ཐུབ་པ་ཞིག་བྱུང་བ་ཡིན་ན་ཕྲུ་གུའི་བློ་ལྟ་སྟངས་དེ་སྤྱིར་བཏང་སྒྲིག་སྲོལ་ལྟ་བུའི་གུས་ཞབས་བྱེད་པ་མིན་པར་སེམས་ཀྱི་གཏིང་ནས་དགའ་པོ་བྱས། དགའ་པོའི་ཐོག་ནས་བློ་གཏད་བརྩི་བཀུར་བྱས་ན། དེའི་ཚོད་ཀྱིས་བསླབ་བྱ་ཇི་ཙམ་བརྒྱབ་པ་དེ་སེམས་ཀྱི་ནང་ལ་ཟུག་པ་དང༌། ཕན་ཆེ་བ་ཡོང་གི་རེད།

ཇ༽ ཐ་སྙད་གསར་བཟོ་དང་། སྐད་ཡིག་ཡར་རྒྱས།

༼མཚམས་འདིར་བདེ་ནང་བཀའ་བློན་བཀྲ་ཤིས་དབང་འདུས་ལགས་ནས་དགོངས་ཚུལ་སྙན་སེང་ཞུས།༽

མུ་མཐུད་བཀའ་གནང་བར། འཛིན་གྲྭ་གང་འཚམ་བར་ཕྲུ་གུར་སློབ་འཁྲིད་བོད་སྐད་ཐོག་ཕྱིན་ན་ཡག་པོ་འདུག དེ་འདྲ་བྱས་ན་ཕྲུ་གུར་སློབ་པ་དང་ཆབས་ཅིག་བོད་པའི་སྐད་ཡིག་དེ་ག་ཡར་རྒྱས་འགྲོ་གི་རེད། དེ་སྔོན་ཕི་རི་མན་ཡོད་པའི་སྐབས་ལ་བོད་སྐད་ཐོག་གཙུག་ལག་སློབ་གཉེར་ཁང་ཟུར་དུ་འཛུགས་དགོས་པ་དང༌། སློབ་ཚན་ཁག་བོད་སྐད་ཐོག་ནས་བསླབ་རྒྱུ་ཞིག་བཙུགས། ཉིན་རེ་ཉིན་རེ་འཛིན་གྲྭའི་སློབ་ཚན་རྣམས་ཉིན་རེ་ཉིན་རེ་ཚིག་མཛོད་ནས་སྒྱུར་གྱིན་སྒྱུར་གྱིན་བྱས་ནས་འགྲོ་དགོས་བྱུང་ན་ཡང་རིམ་པས་རིམ་པས་དེ་བསགས་ཏེ་རྗེས་སུ་བོད་སྐད་ནང་སློབ་ཚན་ཆ་ཚང་འགྲོ་ཐུབ་པ་ཞིག་ཡོང་གི་རེད། མིང་ཚིག་ཁ་ཤས་བོད་སྐད་ནང་ལ་ཡིན་གཅིག་མིན་གཅིག་དོན་སྒྱུར་བྱེད་དགོས་དོན་མེད། དཔེར་ན། ཨེ་ཌོམ་ (Atom) ཟེར་བ་ལྟ་བུ་ཞིག་ཡིན་ན། ཨ་རབ་མི་ཚོས་ཨེ་ཌོམ་ཟེར་གྱི་འདུག་བསམ་བྱུང༌། དེ་འདྲ་ང་རང་ཚོས་བོད་སྐད་ནང་ལ་ཡོད་ན་དེ་རང་བྱས། དེ་མིན་ཚན་རིག་གི་མིང་ཚིག་ཡིན་ནའང་རུང༌། ལ་ཌིན་གྱི་ཚིག་ཡིན་ནའང་རུང༌། དེ་ག་བེད་སྤྱོད་བྱས་ན་འགྲིགས་ཀྱི་རེད་ཅེས་དེ་དུས་བསམ་འཆར་དེ་འདྲ་བྱུང་བ་རེད། ཡིན་ན་ཡང་དེ་འདྲ་ལག་ལེན་འགེལ་ཐུབ་ཀྱི་མ་རེད་ཅེས་དེ་མུར་ལུས་པ་རེད།

ད་ཆ་ལོ་ཉི་ཤུ་རྩ་ལྔ་ཕྱིན་ན་ཡང་ད་དུང་དཀའ་ངལ་དེ་མུ་མཐུད་ནས་བསྡད་ཡོད་པས། དེ་ལ་འབད་རྩོལ་བྱེད་དགོས་ཀྱི་འདུག སྔོན་ལ་མཐོ་རིམ་གྱི་སློབ་ཚན་ལྟ་བུ་འགྲུབ་མིན་གང་ལྟར་ཡང་འཛིན་གྲྭ་གང་ལ་གང་འཚམ་བར་དུ་བོད་སྐད་ཁོ་ནའི་ཐོག་ནས་སློབ་སྦྱོང་སྤྲོད་ཐུབ་པ་དགོས་གལ་ཆེན་པོ་འདུག ལོ་རེ་ལོ་རེར་འཛིན་གྲྭ་རེ་རེ་སྤར་ཏེ་ལོ་ཅི་སོང་གི་འཛིན་གྲྭ་རིམ་སྤར་བྱེད་ཐུབ་པའི་གོ་སྒྲིག་བྱེད་དགོས་པ་ཞིག་ཏན་ཏན་རེད། དེ་བྱུང་བ་ཡིན་ན་ཕྲུ་གུར་ལས་སླ་བ་ཡོང་གི་རེད། བོད་སྐད་དེ་སོ་སོའི་རང་སྐད་ཡིན་པས་སོ་སོའི་སྐད་ཁོ་ནའི་ཐོག་ནས་སློབ་ཚན་གྱི་དོན་དག་འགྲེལ་བཤད་བྱས་ན་དོན་དག་དེ་བསླབ་རྒྱུ་མ་གཏོགས་ཚིག་གསར་པ་ཞིག་སློབ་སྦྱོང་བྱེད་དགོས་དོན་མེད། དེ་མིན་ཚིག་དེ་གསར་པ་གཅིག་ཆགས། དོན་དག་དེ་ཡང་གསར་པ་ཞིག་བསླབ་དགོས་དུས་ཤུགས་གཉིས་རྒྱག་དགོས་ཀྱི་ཡོད།

ད་ལྟ་བོད་ནང་ལ་རྒྱ་མིས་གང་འདྲ་བྱེད་ཀྱི་འདུག དཔེར་ན། བོད་ནས་ཡོང་མཁན་ཁ་ཤས་དང་སྐད་ཆ་བྱུང༌། བོད་ནང་རྒྱ་མིས་རྒྱ་སྐད་ཀྱི་ཐོག་ལ་བེད་སྤྱོད་མང་བ་བྱས་ཡོང་དུས་བོད་སྐད་ཉམས་ཆག་འགྲོ་གི་འདུག བོད་ཡིག་ཡར་རྒྱས་གཏོང་དགོས་ཀྱི་འདུག་ཅེས་ཤོད་མཁན་འདུག ངས་ཁོ་ཚོ་ལ་འགྲེལ་བཤད་འདི་འདྲ་བརྒྱབ་པ་ཡིན། ང་ཚོས་བོད་སྐད་ལ་ཤ་ཞེན་བྱས་ནས་བོད་ཡིག་ཡར་རྒྱས་གཏོང་དགོས་ལབ་པ་གཅིག་པུས་མི་འགྲིགས་པར་གང་ལྟར་ང་ཚོའི་རྩ་བའི་སྐད་ཡིག་འདི་ག་ཡར་རྒྱས་ཤིག་བཏང་ནས་བརྗོད་བྱའི་དོན་དག་གང་འདྲ་ཞིག་འབྲི་དགོས་བྱུང་ན་བོད་སྐད་ཀྱི་ནང་ལ་ཆ་ཚང་འདང་ཐུབ་པ་ཞིག་བཟོ་མ་ཐུབ་ན་བོད་ཡིག་ལ་ཤ་ཞེན་བྱས་པས་ཕན་ཐོགས་མི་འདུག

རྩ་བའི་བོད་ཡིག་ཡར་རྒྱས་གཏོང་རྒྱུ་མེད་པ་མིན། དཔེར་ན། དེང་སང་ནང་པ་སངས་རྒྱས་པའི་ཆོས་ཀྱི་སྐོར་ཞིག་བཤད་དགོས་བྱུང་ན་བོད་ཡིག་ཟླ་མ་ཐུང་བ་ཞིག་ཡོད། ཨིན་ཇིའི་སྐད་ཡིག་དང༌། ཧྥ་རན་སིའི་སྐད་ཡིག་སོགས་སྐད་ཡིག་གཞན་དག་གི་ནང་ལ་འདང་གི་མེད། ཡང་ཚན་རིག་ལྟ་བུའི་དེང་དུས་འཛམ་གླིང་གི་གནས་ཚུལ་གསར་པའི་རིགས་ཤོད་དགོས་བྱུང་ན་བོད་ཡིག་ནང་ལ་འདང་གི་མེད། དེ་ནི་ད་ལྟ་བེད་སྤྱོད་བྱེད་རྒྱུ་མ་བྱུང་བ་དང༌། སྐད་ཡིག་འདིའི་ནང་ལ་བེད་སྤྱོད་བྱ་ཐབས་མིང་ཚིག་ཡར་རྒྱས་གཏོང་མ་ཐུབ་པས་ལན་པ་ལས། རྩ་བའི་བོད་ཡིག་ཁོ་རང་གི་འདང་གི་མེད་པ་གཏན་ནས་མ་རེད། དེར་བརྟེན་གཞི་རྩའི་ང་ཚོས་བོད་ཡིག་ལ་ཤ་ཞེན་བྱས་ན་བོད་ཡིག་རང་ཉིད་ཕྱུག་ཏུ་དང་། ཡར་རྒྱས་གཏོང་དགོས་པ་ཞིག་རེད།

རྒྱ་གར་ནང་ལ་ཆ་བཞག་ནའང་རྩ་བའི་བོད་ཡིག་ཡར་རྒྱས་གཏོང་མ་ཐུབ་ན། བོད་ཡིག་ལ་སློབ་སྦྱོང་བྱས་ནས་བོད་ཡིག་ཡག་པོ་རྩེ་ཕུད་ཅིག་ཡིན་ནའང༌། དོན་དག་གཞན་དག་ཅིག་གི་ཐོག་སླེབས་ཡོང་དུས་དེ་ག་ནས་ལམ་འགག་སྡོད་མཁན་ཞིག་ཆགས་ཡོད། བོད་ནང་ལ་ཆ་བཞག་ནའང་རྩ་བའི་བོད་ཡིག་ཡར་རྒྱས་སུ་གཏོང་མ་ཐུབ་ན་ལས་རིགས་གཞན་དག་ཅིག་འགོ་བཙུགས་པའི་མཚམས་སུ་བོད་ཡིག་ཐོག་ནས་ཀོ་ཐག་གློད་དེ་སྐད་ཡིག་གཞན་དག་ཅིག་མ་ཤེས་པར་བྱེད་ཐབས་མེད་པ་ཞིག་ཆགས་པ་རེད། བོད་སྐད་ཁོ་རང་ཡར་རྒྱས་གཏོང་ཐུབ་ན་ལུང་པ་གཞན་དག་ཅིག་ལ་བརྗེས་ན་གནས་ཚུལ་ཐ་དད་ལས། བོད་ཀྱི་ནང་ལ་ལས་རིགས་གང་འདྲ་ཞིག་བྱེད་དགོས་བྱུང་ནའང་བོད་སྐད་རང་གི་ཐོག་ནས་མགོ་འདྲོངས་པ་ཞིག་ཆགས་ཕྱིན་ཆད་ལ་དཀའ་ངལ་གཏན་ནས་ཡོང་གི་མ་རེད། དེ་བཞིན་ང་ཚོས་རྒྱ་གར་ནང་ལ་ཡིན་ནའང་དངོས་གནས་དེ་འདྲ་ཞིག་དགོས་ཀྱི་འདུག བོད་ཀྱི་སྐད་ཡིག་རྩ་བ་ཆེན་པོར་བརྩིས་པ་ལ་བོད་སྐད་དེས་ལས་རིགས་སྡེ་ཚན་གང་གི་ནང་དུའང་འདང་ཐུབ་པ་ཞིག་བཟོ་མ་ཐུབ་ན་ཁག་པོ་རེད་ཅེས་སྐད་ཆ་བྱུང༌།

ད་ལྟ་བོད་ནས་ཡོང་མཁན་ཚོས་རྩ་བའི་བོད་ཡིག་ད་ལྟ་ཡོད་བཞིན་པ་ཁོ་རང་ལ་ཤུགས་བརྒྱབ་ནས་ཡག་པོ་ཞིག་བསླབས་པ་ཡིན་ན་དེ་གས་འགྲིག་གི་ཡོད་པའི་བཟོ་འདྲ་པོ་ཞིག་བཤད་པ་དེ་འདྲ་རང་ཨེ་ཡིན་བསམ་གྱི་འདུག སློབ་གྲྭའི་ནང་གི་སློབ་ཚན་འདྲ་མི་འདྲ་མང་པོ་ཡོད་པ་རྣམས་དོན་ཚན་སོ་སོ་སོ་སོར་བོད་པའི་མིང་ཚིག་གསར་པ་གཏན་ཁེལ་གྱིན་ཁེལ་གྱིན་བྱས་ཏེ་སློབ་ཚན་ཚང་མ་བོད་སྐད་རང་གི་ནང་ལ་བསླབ་ཐུབ་པ་ཞིག་བྱུང་བ་ཡིན་ན། གང་འཚམ་ནས་ལམ་བྱང་སྟེ་གཏན་འབེབས་ཆགས་ཡོང་དུས་ཆ་ཚང་ཞིག་འགྲུབ་ཐུབ་ཀྱི་རེད། དེ་ལ་ཏན་ཏན་བསམ་བློ་གཏོང་དགོས་རྒྱུ་གལ་ཆེན་པོ་འདུག གཞན་དག་ང་ལ་ཤོད་རྒྱུ་མེད། ཁྱེད་རང་ཚོས་ཚོགས་འདུར་རྩོད་གླེང་ཡག་པོ་བྱས་པ་དེ་འགྲིགས་འདུག ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༥ ཟླ་ ༦ ཚེས་ ༢༣ ཉིན་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ཤེས་རིག་ཚོགས་ཆེན་ཐེངས་གསུམ་པའི་ཚོགས་འཐུས་རྣམས་ལ་སྩལ་བའི་བཀའ་སློབ།

ཀ༽ བསམ་གྲོས་མང་ཡང་། ལག་བསྟར་གྱིས་ཕོངས།

ཁ་སང་ཐོག་མ་བྱས་ན། ང་ཤོད་ལ་ཡོང་རྒྱུ་བྱས་ཀྱང་གཅིག་ནས་ང་ལ་དུས་ཚོད་མེད་པ་དང༌། གཉིས་ནས་ང་ཚོ་ཐུག་པའི་དགོས་དོན་རང་གི་བསམ་ཚུལ་ཤོད་རྒྱུ་ལས། དེ་མིན་མཛད་སྒོ་ལྟ་བུ་ཞིག་འཚོགས་ནས་དགོས་པ་ཆེར་ཨེ་ཡོད། ད་ལྟའི་དུས་འདིར་ང་ཚོ་དངོས་གནས་དོན་དག་ལ་རིག་པ་སྒྲིམ་དགོས་པ་ལས། འདྲ་ཆགས་པོ་བྱེད་པའི་དུས་ཚོད་མིན་སྟབས། དེ་རིང་ང་ཚོ་འདིར་ཐུག་ན་འགྲིག་མི་ཡོང་ངམ་བསམ་བྱུང༌། ངའི་བསམ་ཚུལ་དེ་རེད། ད་ལན་འདིར་ཚོགས་ཆེན་ཞིག་འཚོགས་ཀྱི་ཡོད་ཅིང་། དེའི་ཐོག་གོ་སྡུར་ལྷུག་པོ་དང༌། ཁྱེད་རང་ཚོ་ཕྱོགས་མཐའ་ཁག་ནས་ཡོང་བས་ན་གནས་ཚུལ་གསར་པ་ཐོས་རྒྱུ་དང༌། མཐོང་རྒྱུ་སོགས་ཀྱི་ཐོག་ནས་ཏན་ཏན་ཕན་ཐོགས་ཡོང་ཐུབ་ཀྱི་རེད། ད་ལན་ཚོགས་འདུ་ཡག་པོ་ཞིག་ཡོང་ཐུབ་པའི་རེ་བ་ཡོད།

གལ་ཆེ་ཤོས་ནི་དུས་རྒྱུན་ལྡན་གྱི་ཉིན་རེ་ཉིན་རེའི་ལས་ཀའི་ཐོག་རིག་པ་བསྒྲིམ་རྒྱུ་དེ་རེད། ང་རང་ཚོས་ཚོགས་འདུ་འཚོགས་སྐབས་ཐོག་མར་སྐད་ཆ་མང་པོ་ཞིག་བཤད་དེ་ཁ་བཟོ་འཕེར་ལོས་སྡུར་མཁན་ལྟ་བུ་ཞིག་བྱས། ངོ་ཐོག་ལས་ཀ་བྱེད་པའི་སྐབས་དམིགས་བསལ་གྱི་ཤུགས་སྣོན་རྒྱག་རྒྱུ་མ་བྱུང་ན་སྙིང་པོ་གང་ཡང་མེད། སྐད་ཆ་བཤད་རྒྱུ་ཉུང་དྲགས་ནས་འཐུས་ཤོར་བ་མིན་ལ། གྲོས་ཆོད་ཉུང་དྲགས་ནས་འཐུས་ཤོར་བ་ཡང་མིན། ས་གནས་སོ་སོར་ཉིན་རེ་ཉིན་རེའི་ལས་ཀ་ལག་ལེན་ཡག་པོ་ཞིག་མ་བྱུང་བའི་ཐོག་ནས་འཐུས་ཤོར་གྱི་ཡོད། དུས་རྒྱུན་ངས་རྟག་པར་ཟེར་བཞིན་པ་ལྟར། དངོས་གནས་ངོ་ལྐོག་མེད་པའི་ཧུར་ཐག་བྱེད་རྒྱུ་དེ་དཔེ་མི་སྲིད་པའི་གལ་ཆེན་པོ་རེད།

ཕྱོགས་གཅིག་ནས་ད་ལན་འདིར་གྲོས་སྡུར་བྱས་ཏེ་བློ་གྲོས་གསར་པ་འདྲ་ཐོན་མདོག་ཁ་པོ་རེད། ལར་ནས་སྔོན་མ་ཚོགས་འདུ་ཆེ་ཆུང་ཁ་ཤས་འཚོགས་ཏེ་གོ་སྡུར་བྱས་པ་དང་། དོན་ཚན་དོན་ཚན་བཏོན་ཡོད་པ་དེ་དག་ལ་མཇུག་གནོན་དང་ཞིབ་འཇུག་བྱེད་བཞིན་བྱས་པ། ལག་ལེན་ཁེལ་བ་གང་དང་གང་ཞིག་འདུག ལག་ལེན་མ་ཁེལ་བ་གང་དང་གང་ཞིག་འདུག ལག་ལེན་མ་ཁེལ་བ་དེ་དག་རྒྱུ་མཚན་གང་གིས་ལག་བསྟར་མ་ཐུབ་པ་ཡིན་མིན། དེ་ལྟར་བྱས་ཏེ་ང་རང་ཚོ་ལག་ལེན་ཐོག་ཤུགས་རྒྱག་རྒྱུ་དེ་གལ་ཆེན་པོ་རེད། ངས་འདིར་དམིགས་བསལ་ཤོད་རྒྱུ་དེ་ཙམ་མི་འདུག

རྩ་བའི་ཤེས་རིག་གི་ལས་ཀས་མཚོན་པའི་སྤྱི་ཡོངས་ཀྱི་ང་ཚོའི་ལས་ཀ་ཚང་མ་སྤྱིར་བཏང་རིམ་པ་གཉིས་ལྟ་བུ་ཞིག་ཆགས་ཡོང་གི་ཡོད། སྔོན་མ་ལོ་ཉི་ཤུ་རྩ་ལྔའི་གོང་གི་དུས་ཚོད་དེ་གཞི་རྩ་མེད་པ་ལ་གཞི་རྩ་གསར་པ་འཛུགས་རྒྱུའི་དུས་ཚོད་ཅིག་རེད། ད་ཆ་ང་ཚོར་གཞི་རྩ་ཚུགས་ནས་ཡོད་པ་འདི་དག་ཡར་རྒྱས་གཏོང་རྒྱུ་དང༌། ཚགས་ཚུད་དུ་གཏོང་རྒྱུའི་དུས་སྐབས་ཡིན། ད་ལྟའི་ང་ཚོའི་དུས་ཚོད་འདིར་མ་གཞི་འཆར་གཞི་གསར་པ་བཏིང་ནས་གཞི་རྩ་གསར་པ་འཛུགས་དགོས་པ་དེ་འདྲ་ཡོང་གི་ཡོད་ཀྱང་གཙོ་བོའི་ཤུགས་དེ་གཞི་རྩ་སྔོན་ཡོད་ཚོ་སྤུས་དག་པོ་བཟོ་རྒྱུ་དང༌། ཚགས་ཚུད་པོ་བྱེད་རྒྱུ་དེ་གལ་ཆེ་ཤོས་ཆགས་འདུག

ཁ༽ ཤེས་ཚད་ཇེ་ཞན་དང་། དགེ་རྒན་གྱི་དཀའ་ངལ།

སྤྱིར་བཏང་མཐོང་ཚུལ་ལ་སློབ་གྲྭ་ཁག་གི་ཕྲུ་གུའི་ཤེས་ཚད་ཕྲན་བུ་སྐྱོ་རུ་འགྲོ་གི་འདུག་ཅེས་ཤོད་ཀྱི་ཡོད་པ་དང༌། མཐོང་ཚུལ་དེ་འདྲ་ཞིག་ཡོང་གི་ཡོད་ཅིང་། དེའི་རྒྱུ་མཚན་རྒྱ་དགེའི་ཐོག་ནས་ཚད་ལོངས་པ་ཡོང་གི་མི་འདུག་ཅེས་དེ་འདྲའི་བསམ་འཆར་ཞིག་ཡོང་གི་ཡོད། ང་ཚོས་སྤྱི་ཡོངས་ཀྱི་ཐོག་ནས་བལྟས་ཏེ་སྐད་ཆ་ཤོད་དགོས་ཀྱི་འདུག་པ་ལས། སོ་སོའི་ངོ་གདོང་གི་མི་གཅིག་གི་བྱེད་ལས་ཀྱི་རྐྱེན་བྱས་ཏེ་རྒྱ་གར་དགེ་རྒན་ཚོས་འགྲིག་གི་མི་འདུག་ཅེས་པ་ལྟ་བུ་དང༌། རྒྱ་གར་གཞུང་གིས་ཅིག་བྱེད་ཀྱི་འདུག་ཅེས་བརྗོད་ན་མི་འགྲིག སྤྱི་ཡོངས་ཀྱི་ཆ་ནས་བཤད་ན་རྒྱ་གར་གཞུང་གིས་ད་ལྟ་ཕན་བོད་པར་ལྟ་རྟོག་བྱེད་སྒོ་དངོས་གནས་དྲང་གནས་ཐུབ་ཚོད་ཅིག་གི་ཐོག་ནས་ཨང་ཀི་དང་པོ་གནང་ཡོད། ད་དུང་མ་འོངས་པར་ཡང་ཤུགས་ཆེ་རུ་དང་ཡར་རྒྱས་འགྲོ་ཐུབ་པའི་ང་ཚོས་རེ་བ་བྱེད་དགོས་ལ། ཡོང་སྲིད་པ་ཞིག་ཀྱང་རེད། དེར་བརྟེན་སྐབས་རེ་རྒྱ་དགེས་འཐུས་ཤོར་གྱི་འདུག་ཟེར་བ་འདི་རེ་ཟུང་གི་ངོ་ལ་བལྟས་ན་དེ་ལྟར་ཡོང་སྲིད་ཀྱང༌། སྤྱི་ཡོངས་ཀྱི་ཐོག་ཏུ་བསམ་བློ་ཏན་ཏན་གཏོང་དགོས་ཀྱི་འདུག དེ་གལ་ཆེན་པོ་རེད། རྒྱ་དགེ་གཅིག་པུར་ཁ་འཕངས་ལག་ཕྱིས་བྱས་ན་མི་འགྲིགས། ང་རང་ཚོའི་བོད་དགེ་ལོ་རེ་ནས་ལོ་རེ་ཇེ་མང་དུ་འགྲོ་གི་ཡོད་དུས་སྔོན་ལ་མིས་འཐུས་ཤོར་གྱི་འདུག འཐུས་སྒོ་ཚང་གི་མི་འདུག་ཤོད་པ་ལ། སོ་སོའི་རང་ས་ནས་རང་གཞན་སུས་བལྟས་ཀྱང་དངོས་གནས་ཚགས་ཚུད་པོ་དང༌། ཚད་ལོངས་པ་ཞིག་བྱུང་ཡོད་མེད། སྔོན་ལ་སོ་སོར་ཞུ་དག་གཏོང་རྒྱུ་གལ་ཆེན་པོ་འདུག

ང་རང་ཚོ་བོད་དགེ་ཚོའི་ངོས་ནས་སྤྱིར་བཏང་གླ་ཆ་ལ་བལྟས་ཏེ་སོ་སོའི་མི་ཚེའི་ལྟོ་གོས་འཚོ་ཐབས་ཆེད་དུ་སློབ་གྲྭ་ནང་ལ་དགེ་རྒན་གྱི་ལས་ཀ་བྱས་ནས་སྡོད་པའི་ངོས་འཛིན་བྱས་ན་ནོར་འཁྲུལ་རེད། དགེ་རྒན་ཚོ་ཕྱོགས་གཅིག་ནས་དཔེར་ན་ཕྲུ་གུ་མི་རེ་ངོ་རེའི་མི་ཚེ་གཅིག་གི་མདུན་ལམ་གྱི་འགྲོ་སྟངས་ལ་འབྲེལ་བ་ཡོད། དགེ་རྒན་ཚོའི་བསམ་བློའི་ནང་ལ་སོ་སོས་སློབ་སྦྱོང་སྤྲོད་སའི་ཕྲུ་གུ་རྣམས་ཀྱི་མ་འོངས་པའི་མི་ཚེའི་འགན་འཁུར་སོ་སོའི་སྒང་ལ་ཡོད་བསམ་པ་བྱས་ཏེ་ཕྲུ་གུའི་མ་འོངས་པའི་འགྲོ་སྟངས་ཀྱི་ཐོག་ལ་སེམས་འཁུར་ལེན་དགོས་ཀྱི་འདུག དགེ་རྒན་ལ་ཁྱིམ་ཚང་ཕ་མའི་འགན་འཁུར་མེད་ཀྱང་། ཕྲུ་གུར་སློབ་སྦྱོང་སྤྲོད་མཁན་གྱི་དགེ་རྒན་ཞིག་ཡིན་སྟབས། ཕྲུ་གུའི་མདུན་ལམ་གྱི་འགན་དེའི་ཕྱེད་ཀ་དགེ་རྒན་ལ་འཁྲི་ཡོད། དགེ་རྒན་ཚོའི་བསམ་བློའི་ནང་ནས་འགན་འཁུར་བླངས་ཏེ་ཕྲུ་གུ་མི་རེ་ངོ་རེར་དངོས་གནས་བསམ་པ་རྣམ་དག་གི་ཤ་ཚ་དང༌། ཕན་སེམས། བརྩེ་སེམས་བཅས་ཀྱིས་ཐོག་ནས་ལྟ་རྟོག་བྱེད་རྒྱུ་ཤིན་ཏུ་གལ་ཆེན་པོ་རེད།

ག༽ བྱམས་བརྩེའི་ཚོར་བ་དང་། བུ་ཕྲུག་ལ་ལྟ་རྟོག

ཤེས་ཡོན་སྤུས་དག་པོ་ཞིག་སྤྲོད་ཀྱི་ཡོད་པའི་དབང་དུ་བཏང་ན་ཡང༌། དེ་སྤྱིར་བཏང་སྒྲ་འཛིན་འཕྲུལ་འཁོར་བཏང་བ་ལྟ་བུ་ལས་བྱམས་བརྩེའི་ཚོར་བ་མེད་ན་ཕྲུ་གུའི་བསམ་བློའི་ནང་ལ་ཏན་ཏན་ཁྱད་པར་ཡོང་གི་རེད་དྲན་གྱི་འདུག ཤེས་ཡོན་གོ་བརྡ་སྤྲོད་རྒྱུ་དེ་དངོས་གནས་མིའི་བརྩེ་སེམས་ཀྱི་ཚོར་བ་དང་ལྡན་པའི་ཐོག་ནས་ཕྲུ་གུ་ཚོར་བསླབས་ན། ཕྲུ་གུ་ཚོའི་བསམ་བློའི་ནང་ལ་སློབ་ཚན་གྱི་དོན་དག་གསར་པ་ཞིག་ཤེས་པ་མ་ཟད། རང་བཞིན་གྱིས་དགེ་རྒན་ལ་ཕྲུ་གུས་དགའ་བརྩེ་དང་གུས་བརྩི་ཞིག་སླེབས་ཐུབ། དེས་རྐྱེན་བྱས་ནས་དགེ་རྒན་གྱིས་ཚིག་གཅིག་བསླབས་ན་ཡང་དེ་ཕྲུ་གུའི་སེམས་ལ་འཇགས་པོ་དང༌། བསླབ་བྱ་ཞིག་བརྒྱབ་པ་ཡིན་ན་ཡང་ཕྲུ་གུའི་སེམས་ལ་ཟུག་པོ་ཡོང་གི་རེད།

ཕྲུ་གུ་དེ་དག་ཕ་མ་དང༌། ཁྱིམ་ཚང་ནས་ཟླ་བ་ཁ་ཤས་ཁ་བྲལ་ཏེ་སློབ་གྲྭའི་ནང་སྡོད་པའི་རིང་ལ་དགེ་རྒན་གྱི་ངོས་ནས་དངོས་གནས་ཤ་ཚ་དང༌། སེམས་འཁུར་ཐོག་ནས་ཕྲུ་གུར་ལྟ་རྟོག་བྱས་ན་ཕྲུ་གུ་རྣམས་ཀྱི་བསམ་བློའི་ནང་ལ་འདིར་ཕ་མ་གཉིས་པ་ཞིག་ཡོད་པ་ལྟ་བུ་ཆགས་ནས་བློ་བལྟ་ས་ཞིག་ཡོང་གི་རེད། དེ་འདྲའི་ཐོག་ནས་ཏན་ཏན་སློབ་ཕྲུག་ཚོའི་སློབ་སྦྱོང་གི་ཐོག་ལ་ཕན་ཆེ་བ་ཞིག་དང༌། རྩ་བའི་མིའི་གཤིས་ཀ་ལེགས་པ། འཚར་ལོངས་རང་བཞིན་གྱིས་ཆེ་བ། བསམ་བློ་ཞི་བདེ་བག་ཕེབས་ངང་ནས་སློབ་སྦྱོང་བྱེད་ཐུབ་པ་ཡོང་གི་རེད།

སློབ་གྲྭའི་ནང་ལ་སློབ་སྦྱོང་ཞིག་བྱེད་ཀྱི་ཡོད་ཀྱང་། བྱེད་སྟངས་ཐོག་མིའི་བརྩེ་སེམས་ཀྱི་རྣམ་པ་མེད་པ་ལྟ་བུ་ཆགས། དགེ་རྒན་ཚོས་སྒྲ་འཛིན་འཕྲུལ་འཁོར་བཏང་བ་བཞིན་ངོ་སྤྲོད་བྱས་པ་ཙམ་ལས་ཕྲུ་གུར་ཤ་ཚ་དང༌། སེམས་འཁུར་བླངས་ཏེ་བསླབ་ཀྱི་ཡོད་པའི་རྣམ་འགྱུར་ཞིག་མེད་ན། ཕྲུ་གུ་ཚོས་སློབ་གྲྭའི་ནང་ལ་སློབ་སྦྱོང་བྱེད་པ་དེ། གྲོང་ཆོག་ལ་ཕྱིན་པའི་བཟོ་འདྲ་ཞིག་ཆགས་ཡོང་གི་འདུག དགེ་རྒན་ཚོའི་རྣམ་འགྱུར་སྟོན་སྟངས་དང༌། བསམ་བློ་གཏོང་སྟངས་དེ་དཔེ་མི་སྲིད་པའི་གལ་ཆེན་པོ་འདུག དེས་འཕྲལ་སེལ་གྱི་ཕྲུ་གུའི་བསམ་བློར་ཞི་བདེ་བག་ཕེབས་སྤྲོད་ཐུབ་པ་དང༌། ཞི་བདེ་བག་ཕེབས་ངང་ནས་སློབ་སྦྱོང་བྱས་པ་ཡིན་ན་སྐྱབས་མེད་མགོན་མེད་ཡིན་བསམ་པའི་བསམ་བློའི་ངང་ནས་སློབ་སྦྱོང་བྱས་པ་དེ་དང༌། བསམ་བློའི་ནང་ལ་བློ་གཏད་བཅོལ་ས་ཞིག་དང༌། བརྩེ་བས་སྐྱོང་མཁན་ཞིག་ཡོད་བསམ་པའི་བསམ་བློ་དེ་འདྲ་ཞིག་གི་འོག་ནས་སློབ་སྦྱོང་བྱས་པ་གཉིས་ལ་ཏན་ཏན་ཁྱད་པར་ཡོང་མདོག་ཁ་པོ་རེད། དེ་ཉི་མ་གཅིག་དང༌། ཟླ་བ་གཅིག་མ་ཡིན་པ། ལོ་ནས་ལོ་སྦྲེལ་ཏེ་ཕྱིན་པའི་སྐབས་ལ་ཕྲུ་གུའི་ཚེ་སྟོད་ཀྱི་དུས་ཚོད་མང་པོ་ཞིག་གནས་ཚུལ་དེའི་འོག་ནས་འཚར་ལོངས་ཀྱིས་ཕྱིན་ཆད་མི་ཚེའི་རྐང་དེ་ཚུགས་ཡོང་དུས་ཏན་ཏན་བསམ་བློ་གཏོང་སྟངས་ལ་ཁྱད་པར་ཡོང་སྲིད་ཀྱི་རེད། ཕྲུ་གུ་སྒེར་མི་རེ་ངོ་རེའི་དམིགས་བསལ་གྱི་འགན་འཁུར་དགེ་རྒན་ཚོར་འཁྲི་ཡོད། འགན་དེ་འཁྱེར་ཏེ་ལྷག་བསམ་གྱི་ཐོག་ནས་ལས་འགན་སྒྲུབ་པ་ཡིན་ན་ཕན་ཐོགས་ཤིག་དང༌། གནད་འགག་ཅིག་འདུག

ང༽ ཆོས་ཀྱི་སྙིང་པོ་དང་། ཡ་རབས་བཟང་སྤྱོད།

སོ་སོ་ཆོས་པ་ཞིག་དང༌། ཆོས་ཁས་ལེན་མཁན་ཞིག་ཡིན་ན་ནི་དེ་བས་ཀྱང་ང་རང་ཚོས་ནམ་རྒྱུན་གདན་གྱི་ཐོག་ཏུ་ཁ་ཏོན་དགེ་སྦྱོར་བྱེད་པའི་སྐབས་ལ་སེམས་ཅན་ཐམས་ཅད་ལ་ཕན་པ་ཡོང་བར་ཤོག་ཅེས་སྨོན་ལམ་བརྒྱབ་པ་ཙམ་མ་ཡིན་པར། སེམས་ཅན་ཞིག་གི་ཚེ་རབས་ཕྱི་མ་གང་ཞིག་ཡིན་རུང་མིན་རུང་ཚེ་འདིའི་མདུན་ལམ་ལ་བཟོ་ལྟ་བཟོ་རྒྱུ་ཞིག་སོ་སོའི་ལག་པར་སླེབས་ཡོད། ཆོས་ཤོད་ཀྱི་ཡོད་ཅེས་ཁྲིའི་སྒང་ནས་ཤོད་དགོས་པ་དང༌། གཞན་དག་རྒྱ་ཆེན་པོ་ཤོད་དགོས་པ་མ་རེད། ཡ་རབས་བྱོས། མ་རབས་མ་བྱེད། མི་བཟང་པོ་བྱོས། མི་གཞུང་བཟང་པོ་བྱེད་དགོས་ཞེས་བཤད་པ་ཡིན་ན་ཆོས་ཀྱི་སྙིང་དོན་དེ་རེད།

གཞི་རྩ་མིའི་རྩ་བ་ཚུགས་པའི་སྐབས་ལ་ཁྲམ་པ་བྱེད་རྒྱུ་དང༌། མ་རབས་བྱེད་རྒྱུའི་རིགས་ལ་བསྒྱུར་བཅོས་གང་ཡང་མ་བཏང་བའི་ཐོག་ནས་དབང་ཞུས། ཁྲིད་ཞུས། ཁ་འདོན་བྱེད་ཀྱི་ཡོད། སྔགས་བགྲང་གི་ཡོད་ཅེས་ལབ་ན་སྐྱག་རྫུན་རེད། གཞི་རྩའི་ཆོས་དེ་དབང་ཞུས་ཟེར་བ་དེ་འདྲ་གང་ཡང་མ་ཡིན་པར། དངོས་གནས་དྲང་གནས་ཀྱི་མི་ཡ་རབས་དང༌། མི་དྲང་བདེན། མི་སྤུས་དག་པོ་ཞིག་བཟོ་རྒྱུ་དེ་རེད། དེ་སློབ་གྲྭའི་ནང་ནས་བཟོ་རྒྱུ་ཤིན་ཏུ་གལ་ཆེན་པོ་འདུག

དཔེར་ན། ང་རང་ལ་ཆ་བཞག་ན་བླ་མ་རེད་ཟེར་ནས་ཆོས་བཤད་འདྲ་བྱེད་ཀྱི་ཡོད་ཀྱང༌། དེ་དུས་དུས་ཀྱི་གནས་ཚུལ་རེད། ཁྱེད་རང་དགེ་རྒན་ཚོས་ལོ་དང་ཟླ་བ་སྦྲེལ་ནས་འཛིན་གྲྭའི་ནང་ལ་ཕྲུ་གུ་དང་མཉམ་དུ་གཤིབ་སྡོད་ཀྱི་ཡོད་སྟབས་ཁྱེད་ཚོའི་ལག་པའི་ནང་ལ་སླེབས་བསྡད་འདུག སྡུག་ས་ཞིག་ནས་བཤད་ན། དགེ་རྒན་གྱིས་ཕྲུ་གུའི་གདོང་མཐོང་མ་ཐག་སུན་སྣང་སྐྱེ་བའི་ངང་དུས་ཚོད་བསྐྱལ་ཏེ་ཁ་ཀྱོག་སྣ་ཀྱོག་བཏང་ཚར་བ་ཞིག་ཡིན་ན་མི་འགྲིག དཔེར་ན། ང་འདྲ་བ་ཞིག་གིས་གད་མོ་བགད་དེ་སེམས་པ་བཟང་མདོག་ཁ་པོ་ཞིག་བྱས་ནས། ཕྲུ་གུ་དེར་བསླབ་བྱ་བརྒྱབ་སྟེ་སེམས་པ་བཟང་པོ་གྱིས་ཞེས་ལབ་པ་ཡིན་ན་ཡང༌། དེ་ཙམ་ཕན་ཐོགས་ཡོང་རྒྱུ་ཁག་པོ་རེད།

དངོས་གནས་ཆོས་ཀྱི་ཐོག་ནས་བསམ་བློ་བཏང་བ་ཡིན་ན། དགེ་རྒན་གྱི་ལས་ཀ་འདི་དཔེ་མི་སྲིད་པའི་རླབས་ཆེན་པོ་རེད། གཅིག་ནས་རང་ཉིད་བསོད་ནམས་གསོག་པ་དང༌། མིའི་ཞབས་འདེགས་སྒྲུབ་པ། གཞན་ཕན་སྒྲུབ་པའི་ཐབས་ལམ་ཤིན་ཏུ་བཟང་པོ་རེད་ལ། གཉིས་ནས་དེས་ང་རང་ཚོ་བོད་མི་རིགས་ཀྱི་ཞབས་འདེགས་སྒྲུབ་ཀྱི་ཡོད་པ་རེད། ད་ལྟ་བོད་མི་རིགས་ཟེར་བ་འདི་ཁ་ཐབས་གང་འདྲ་ཞིག་ལ་གྱར་བ་དང༌། བཟོ་ལྟ་གང་འདྲ་ཞིག་གི་སྒང་ལ་བསྡད་ཡོད་པ་རེད། ང་རང་ཚོས་རྟག་པར་མ་འོངས་པའི་གནས་ཚུལ་དེ་མ་འོངས་པའི་མི་རབས་ལ་འགན་འཁྲི་ཡོད་ཅེས་ཟེར་གྱི་ཡོད། ཡིན་ཐག་ཆོད་རེད།

ཅ༽ མ་འོངས་པའི་སོན་རྩ་དང་། དགེ་རྒན་གྱི་ལྷག་བསམ།

སྔོན་མ་ངས་པཎྜི་ཏ་ནེ་རུ་མཇལ་སྐབས་བོད་དོན་སྐོར་འཛམ་གླིང་རྒྱལ་ཚོགས་ལ་ཞུ་རྒྱུའི་སྐོར་སོགས་བཀའ་མོལ་ཞུས་པའི་སྐབས་ལ་བཀའ་མོལ་ཞུ་ས་ལྡི་ལིར་ཧ་རི་རྡར་བྷ་རྡི་ཧའོ་སི་ནང་ལ་ཡིན། དེ་དུས་ནེ་རུས། མ་འོངས་པའི་བོད་ཀྱི་རྩ་དོན་ཟིན་རྒྱུ་དེ་འཛམ་གླིང་རྒྱལ་ཚོགས་ལ་ཐུག་མེད། གང་ལ་ཐུག་ཡོད་དམ་ཟེར་ན། རྒྱ་གར་ནང་ལ་ཡོད་པའི་བོད་པའི་གཞོན་ནུ་འདི་དག་གི་སློབ་སྦྱོང་ལ་ཐུག་ཡོད་ཅེས་སྐབས་དེར་འདི་ལྟར་གསུངས་མྱོང༌། དེ་དངོས་གནས་བདེན་པ་རེད། བོད་སྤྱི་པའི་དོན་དག་ལ་ཆ་བཞག་ན། ཁ་ནས་བོད་རང་བཙན། བོད་ནས་རྒྱ་མི་འཕུད་དགོས་ཞེས་སྐད་འབོད་བྱས་པ་ཡག་པོ་རེད། སྐད་འབོད་དེའི་སེམས་ཤུགས་དེ་འཛིན་གྲྭའི་ནང་ལ་འཁྱེར་ཏེ་ཕྲུ་གུ་གཅིག་ཡིན་ཀྱང༌། དེ་མ་འོངས་པའི་བོད་རང་བཙན་སྒྲུབ་མཁན་ཞིག་དང༌། བོད་ཀྱི་ཐོབ་ཐང་རྩོད་མཁན་ཞིག ཐོབ་ཐང་རྩོད་རྒྱུའི་སེམས་ཤུགས་ཡོད་པ་ཞིག ཐོབ་ཐང་རྩོད་པའི་ནུས་པ་ལྡན་པ་ཞིག་བཟོ་བསམ་པའི་བསམ་བློ་དེ་འདྲ་ཞིག་འཁྱེར་ནས་སློབ་སྦྱོང་སྤྲོད་དགོས་ཀྱི་འདུག

ཕྲུ་གུ་མི་རེ་ངོ་རེའི་མི་ཚེ་བསྐྱལ་རྒྱུའི་ཆ་ནས་ཡིན་ན་ཡང་དགེ་རྒན་ཚོར་འགན་ཞིག་འཁྲི་ཡོད། དེ་བཞིན་བོད་རང་བཙན་གྱི་ཐོག་ནས་བསམ་བློ་བཏང་ན་ཡང་ཁྱེད་རང་ཚོར་འགན་ཞིག་སླེབས་ཡོང་གི་ཡོད། དེ་འདྲའི་འགན་ཆེན་པོ་ཞིག་ཡོད་བསམ་པའི་སྒོ་ནས་འཛིན་གྲྭའི་ནང་སློབ་སྦྱོང་སྤྲོད་དགོས་པ་ལས། སོ་སོ་དགེ་རྒན་གྱི་སློབ་སྦྱོང་བྱས་ཏེ་ཕོགས་ཐོབ་གང་འཚམ་ཡོད་ས་ཞིག་ལ་སླེབས་སོང་ན། སོ་སོའི་ནང་གི་དངུལ་འདང་མི་འདང་ལ་རྩིས་བརྒྱབ་ནས་བསྡད་ན་དགོས་པ་གང་ཡང་བྱུང་མེད། ཐད་ཀ་ཐད་ཀའི་ཕོགས་བླངས་ནས་འཛིན་གྲྭའི་ནང་སློབ་སྦྱོང་སྤྲོད་རྒྱུ་དེ་ཉི་མ་གང་འཁྱོལ་དང༌། སོ་སོའི་གོང་རིམ་ནས་རྩད་གཅོད་མ་བྱུང་ན་འགྲིགས་པ་ལྟ་བུའི་བསམ་བློ་བཏང་ན་ནམ་ཡང་མི་འགྲིགས།

བདེན་པ་ཡིན་མིན་མི་ཤེས་ཀྱང༌། ངོས་ཀྱི་གོ་ཐོས་ལ་སྔར་དགེ་རྒན་ལ་ལས་སློབ་གྲྭའི་འཛིན་གྲྭ་གྲོལ་རྗེས་སླར་ཡང་ཕྲུ་གུ་ཚོར་བོད་ཡིག་རང་སྦྱོང་བྱེད་རྒྱུར་འབོད་སྐུལ་བྱས་ཏེ། བོད་རིགས་དགེ་རྒན་ཚོས་དམིགས་བསལ་གྱི་འགན་འཁུར་བླངས་ནས་རང་སྦྱོང་བྱེད་འཇུག་གི་ཡོད། དེང་སང་སྤྱི་ཡོངས་ཀྱི་རང་སྦྱོང་ཐོག་ཤུགས་སྣོན་རྒྱག་རྒྱུ་མེད་པ་ཆགས་པ་དང་། དགེ་རྒན་འགའ་ཞིག་གིས་སོ་སོའི་སར་སྒེར་གྱི་སློབ་གཉེར་བ་ཉར། ཕྲུ་གུའི་ས་ནས་གླ་ཆ་ཡང་ཕྲན་བུ་བླངས་ཏེ་ཟུར་སྦྱོང་གི་སློབ་སྦྱོང་སྤྲོད་ཀྱི་ཡོད་ཚོད་འདུག དེ་ནི་དངུལ་ལ་བལྟས་ནས་བྱས་པ་ཞིག་རེད། དངོས་གནས་བོད་པའི་ཕྲུ་གུའི་ཤེས་ཡོན་ལ་ཁུར་བླངས་ནས་བྱས་པ་ཞིག་ཡིན་ན། ཕྲུ་གུ་རེ་གཉིས་ས་ནས་དངུལ་བླངས་ཏེ་སློབ་སྦྱོང་སྤྲོད་དགོས་དོན་མེད། འཛིན་གྲྭ་དེའི་ནང་ལ་ཡོད་པའི་ཕྲུ་གུ་ཡོངས་རྫོགས་ལ་བར་སེང་ཡོད་ཚད་ལ་སོ་སོས་ཁུར་བླངས་ནས་བསླབ་ཆོག་གི་རེད། གོང་གི་དེས་ག་རེའི་རྟགས་སྟོན་གྱི་ཡོད་དམ་ཟེར་ན། དངུལ་གྱི་ཐོག་ལ་སེམས་ཤུགས་སྒྲིལ་གྱི་ཡོད་པའི་རྟགས་སྟོན་གྱི་འདུག དེ་ཡག་པོ་མ་རེད།

དེ་བཞིན་ང་ཚོའི་སློབ་གྲྭའི་ནང་ལ་སློབ་སྦྱོང་སྤྲོད་སྟངས་འཐུས་ཤོར་བའི་རྐྱེན་གྱིས་སྐབས་རེར་དཔེར་ན། སློབ་གྲྭ་ཁག་ནས་ཐོན་པའི་ཕྲུ་གུ་ཁ་ཤས་ཁ་བསླུས་རྒྱག་མཁན་དང༌། རྐུན་མ་ཙག་ཙིག་རྐུ་མཁན་དེ་འདྲ་ཡང་ཡོང་གྲབས་བྱེད་ཀྱི་འདུག མ་གཞི་མི་ཡོངས་རྫོགས་བརྒྱ་ཆའི་བརྒྱ་ཐམ་པའི་སྤུས་དག་པོ་ཡོང་ཐུབ་རྒྱུ་དེ་མི་སྲིད་པ་ལྟ་བུ་ཡིན་ན་ཡང༌། དེ་ཚོའི་གྲས་ཕྲན་བུ་འཐུས་ཤོར་བའི་རྟགས་རེད། ད་ཕན་གཞི་རྩ་ཚུགས་ནས་ཡོད་པ་འདི་སྤུས་དག་ཏུ་གཏོང་རྒྱུ་དང༌། ཚགས་ཚུད་དུ་གཏོང་རྒྱུར་ཤུགས་སྣོན་རྒྱག་རྒྱུ་འདི་ད་ལྟ་སྐབས་བབ་དུས་བབ་ཀྱི་ལས་འགན་ཞིག་རེད། ཤུགས་རྒྱོབས་ཟེར་བ་དེ་གྲོས་ཆོད་བཞག་པ་དང༌། ཚོགས་འདུ་འདྲ་འཚོགས་ནས་སྐད་ཆ་འདྲ་མི་འདྲ་མང་པོ་ཞིག་བཤད་པས་ནུས་པ་ཐོན་རྒྱུ་ཁག་པོ་རེད།

སོ་སོའི་ཉིན་རེའི་ལས་ཀ་བྱེད་སའི་ནང་ལ་དཔང་པོ་གཉིས་ཀྱི་གཙོ་བོར་བཟུང་ཟེར་བ་བཞིན། མིས་བསམ་འཆར་བཏོན་ནས་སྣ་ལ་མཛུབ་མོ་འཛུགས་མཁན་ཞིག་བྱུང་རུང་མ་བྱུང་རུང༌། རང་ཉིད་ནོངས་འགྱོད་མི་དགོས་པ་ཞིག་བྱེད་དགོས། སོ་སོས་བསམ་བློ་གཏོང་སྐབས་ངས་ཡག་པོ་བྱུང་མ་སོང༌། ཀོ་ཐག་གང་འཚམ་གློད་ཡོད་ཀྱང་མིས་ཤེས་མ་སོང༌། ཤེས་རིག་ལས་ཁུངས་ནས་ཀྱང་རྩད་གཅོད་ཐོན་མ་སོང༌། ཤེས་རིག་ལས་ཁུངས་ལ་ངས་མགོ་སྐོར་བཏང་ཡོད་བསམ་པ་བྱས་ན་དངོས་གནས་ནོར་བ་རེད། སོ་སོས་བསམ་བློ་གཏོང་དུས་ངས་དངོས་གནས་ཧུར་ཐག་བྱས་པ་ཡིན། འགྱོད་པ་རྩ་བ་ནས་མེད་བསམ་པ་ཞིག་དང༌། བསམ་བློའི་ནང་གདེང་ཁེལ་བ་བྱེད་རྒྱུ་དེ་ཤིན་ཏུ་གལ་ཆེན་པོ་རེད།

ཆ༽ བོད་མིའི་སྤུས་ཚད་དང་། སྐད་ཡིག་ཉམས་གུད།

བོད་མི་སྤྱི་ཡོངས་ཐོག་ནས་བཤད་པ་ཡིན་ན། ད་ལྟ་ཕན་ཆད་འཛམ་གླིང་ཐོག་ང་ཚོ་བོད་པ་བཙན་བྱོལ་བར་མཐོང་ཚུལ་ཡག་པོ་ཞིག་ཆགས་བསྡད་ཡོད། མཐོང་ཚུལ་ཡག་པོ་དེ་གང་ནས་བྱུང་བ་རེད་ཟེར་ན། དེ་སྔ་བོད་ནང་རྩ་བའི་སྤྱི་ཚོགས་ཀྱི་ལམ་ལུགས་ཞིང་བྲན་ལམ་ལུགས་རེད་ཟེར་བ་བཞིན་དོན་སྙིང་ལམ་ལུགས་ག་རེ་ཡིན་རུང་མིན་རུང༌། སྤྱི་ཚོགས་དེའི་ནང་བསམ་བློའི་ཐོག་ཞི་བདེ་ཡོད་པ་ཞིག་དང༌། སྤྱིར་བཏང་མི་དང་མིའི་དབར་བརྩེ་བའི་གནས་ཚད་མཐོན་པོ་ཡོད་པའི་སྤྱི་ཚོགས་ཤིག་ཡིན། སྤྱི་ཚོགས་དེའི་ནང་འཚར་ལོངས་བྱས་པའི་མི་དེ་དག་རང་བཞིན་གྱིས་བསམ་བློ་གུ་ཡངས་པོ་དང༌། སེམས་པ་བག་ཕེབས་པོ། སེམས་པ་བཟང་པོ་བཅས་ཡོད་པ་རེད། གནས་ཚུལ་དེས་ང་ཚོ་མིའི་ལུང་པར་སླེབས་ཏེ་ལོ་ཉི་ཤུ་རྩ་གྲངས་ཕྱིན་པའི་རྗེས་ལའང་ཤུགས་རྐྱེན་ཆེན་པོ་ཐེབས་ཡོད།

མ་གཞི་རྫུན་ཤོད་མཁན་དང༌། ཁྲམ་པ་བྱེད་མཁན་ཡོད་ཀྱང༌། སྤྱི་ཡོངས་ཀྱི་ཐོག་ནས་བཤད་ན། བོད་པར་རོགས་བྱས་ཚེ་ན། རོགས་བྱས་པ་དེ་དག་བྱེ་མ་ཆུར་སིམ་ལྟ་བུ་མིན་པར་ལོ་བཅུ་བཅོ་ལྔའི་གོང་ལ་རོགས་བྱས་པ་དེ་ལོ་བཅུ་བཅོ་ལྔའི་རྗེས་ལ་འབྲས་བུ་སྨིན་ནས་མཐོང་རྒྱུ་དང༌། སྟོན་རྒྱུ་འདུག་ཟེར་ནས་ཧ་ཅང་དགའ་པོ་བྱེད་ཀྱི་འདུག ང་ཚོའི་ངོ་ཤེས་རོགས་རམ་ཚོགས་པའི་མི་རྒན་པ་དེ་འདྲར་ཐུག་པའི་སྐབས་ལ་ཧ་ཅང་དགའ་པོ་བྱེད་ཀྱི་འདུག ད་ལྟ་བར་ང་རང་ཚོ་བཙན་བྱོལ་བ་འདྲ་འདྲའི་ནང་ནས་མི་འདྲ་བ་ཆགས་ཡོད། ད་ཆ་ང་ཚོའི་མི་ཐོག་གསར་པ་འདིའི་ཐོག་ནས་ཡག་པོ་ཞིག་བྱེད་མ་ཐུབ་པར། ག་ལེར་ཇེ་སླ་ནས་ཇེ་སླ་དང༌། ཇེ་ཞན་ཇེ་སྡུག་ཏུ་ཕྱིན་ན། རྗེས་སུ་འདི་འདྲའི་སྙན་གྲགས་བཟང་པོ་དང༌། མཐོང་ཚུལ་ཡག་པོ། གཞན་གྱིས་བསྟོད་བསྔགས་བྱེད་པའི་རིན་ཐང་ཡོད་པ་དེ་དག་བརླག་པ་ལས་སླ་པོ་རེད། དེ་ལྟར་གསར་བཟོ་བྱ་རྒྱུ་ཧ་ཅང་ཁག་པོ་རེད། འཛམ་བུ་གླིང་འདིའི་སྒང་ལ་ང་ཚོར་སྙན་གྲགས་དང༌། ཆེ་མཐོང་ཡོད་པ་འདི་ང་ཚོས་མ་བརླག་པ་བྱེད་རྒྱུ་དེ་ཤིན་ཏུ་གལ་ཆེན་པོ་རེད།

བར་ལམ་སྐད་ཆ་ཐེངས་ཁ་ཤས་བྱུང་ཟིན་པ་རེད། འོན་ཀྱང་དེ་རིང་ང་ཚོ་མང་ཙམ་འཛོམས་པའི་སར་བསྐྱར་ཟློས་ཡང་ཟློས་ཤིག་བྱས་ན། སྔོན་མ་ང་ཚོ་མིའི་ལུང་པར་སླེབས་འཕྲལ་དུ་སྐད་དང་། འགྲོ་སྟངས་མ་ཤེས་པའི་སྐབས་སུ་ལག་ཐོགས་ཤོས་སྐད་ཡིག་མ་ཤེས་པའི་ཐོག་ནས་ཆགས་ཏེ་སྐབས་དེར་སྐད་ཡིག་སློབ་སྦྱོང་བྱེད་རྒྱུས་མཚོན་པས་ཕྱིའི་གནས་ཚུལ་ཤེས་པའི་དོན་ལ་དམིགས་བསལ་གྱིས་ཤུགས་བརྒྱབ་ནས་འབད་བརྩོན་བྱས་པ་རེད། ད་ཆ་ལོ་གང་འཚམ་ཕྱིན་པའི་སྐབས་ལ་ཕྲུ་གུ་འཚར་ལོངས་བྱུང་བ་དག་གིས་བོད་ཡིག་ལེགས་པ་ཤེས་ཀྱི་ཡོད་དམ། ཨིན་ཇི་ལེགས་པ་ཤེས་ཀྱི་ཡོད་ཅེས་དྲིས་ན། ཨིན་ཇི་ལེགས་པ་ཤེས་པ་ལྟ་བུ་ཞིག་དང༌། ནང་པའི་ཆོས་ཀྱི་གོ་དོན་བོད་ཡིག་གི་ཐོག་ནས་རྟོགས་མ་ཐུབ་པར་ཨིན་ཇིའི་ནང་ནང་པའི་ཆོས་ཀྱི་འགྲེལ་བཤད་ཐེབས་ཆག་ཅིག་ལས་མེད་ཀྱང་དེ་ལ་བརྟེན་ནས་ནང་པའི་ཆོས་ཤེས་ཐབས་བྱེད་དགོས་པ་དེ་འདྲའི་གནས་ཚུལ་ཞིག་ཆགས་ཡོང་གྲབས་བྱེད་ཀྱི་འདུག

ཇ༽ ཐོག་མའི་དམིགས་ཡུལ་དང་། བོད་མིའི་བསྒྲུབ་བྱ།

ང་རང་ཚོ་མིའི་ལུང་པར་སླེབས་རྗེས་ཕྱིའི་གནས་ཚུལ་རྟོགས་ཐབས་དང༌། ཕྱིའི་སྐད་ཡིག་སློབ་སྦྱོང་བྱེད་རྒྱུར་དམིགས་བསལ་གྱི་ཤུགས་སྣོན་རྒྱག་དགོས་པའི་བསྒྲུབ་བྱ་གང་ཞིག་ཡིན་ཞེ་ན། བསྒྲུབ་བྱ་བོད་སྤྱི་པའི་དོན་དག་ལ་དམིགས་ཤིང་། དེའི་ཆེད་དུ་ང་ཚོས་དེང་དུས་ཀྱི་སློབ་སྦྱོང་གི་བྱེད་སྒོ་དེ་དག་ལག་ལེན་བསྟར་བ་ལས། བོད་སྤྱི་པའི་བསྒྲུབ་བྱ་དེ་ཕར་བརྗེད་དེ། དེང་དུས་ཀྱི་སྤྱིར་བཏང་ཤེས་ཡོན་ཞིག་སློབ་སྦྱོང་བྱས་ནས་བོད་པ་རྣམས་འཛམ་གླིང་ཕྱི་ལོགས་ལ་སིམ་ནས་སྡོད་རྒྱུའི་དམིགས་ཡུལ་དེ་མིན་ལ། བསྒྲུབ་བྱ་ཡང་དེ་མིན། ང་ཚོས་ཐོག་མའི་བསྒྲུབ་བྱ་དང་ཁ་མ་བྲལ་བ་ཞིག་བྱེད་དགོས།

བོད་སྤྱི་པའི་དོན་དག་བོད་ཀྱི་རིག་གཞུང་སྲུང་སྐྱོབ་བྱེད་རྒྱུ་དང༌། བོད་མི་རིགས་ཀྱི་རྣམ་པ་སྲུང་སྐྱོབ་བྱེད་རྒྱུའི་དོན་ལ་ཤེས་ཡོན་གནས་ཚད་ལྡན་པ་ཞིག་དགོས་ཀྱི་འདུག་ཅེས་དེ་ལྟ་བུའི་ཐོག་ནས་སློབ་སྦྱོང་སྤྲད་པ་ཡིན་སྟབས་ཤེས་ཡོན་དེ་སྦྱངས་པའི་འབྲས་བུ་དམིགས་ས་དེ་ཡང་བོད་ཀྱི་རྣམ་འགྱུར་ཤུགས་ཆེ་བ་ཐོན་པ་དང༌། བོད་ཀྱི་བསམ་བློ་ཤུགས་ཆེ་བ་ཐོན་པ་ལ་ཕན་པ་ཞིག་དགོས་ཀྱི་ཡོད། དེའི་ཐོག་ལ་དམིགས་བསལ་གྱི་ཤུགས་སྣོན་རྒྱག་རྒྱུར་དོ་སྣང་མ་བྱས་ན་ཡག་པོ་མི་འདུག

དེ་ནས་ང་རང་ཚོ་མང་པོ་ཞིག་གིས་བོད་ཡིག་ཡར་རྒྱས་གཏོང་དགོས་ཞེས་ཟེར། བོད་ཀྱི་རྩ་དོན་ཐུག་ས་གཅིག་བོད་ཀྱི་ཤེས་རིག་ལ་ཐུག་ཡོད། ཤེས་རིག་གི་རྩ་དོན་སྐད་ཡིག་ལ་ཐུག་ཡོད་སྟབས་བོད་ཀྱི་སྐད་ཡིག་ལ་དོ་སྣང་བྱེད་དགོས་ཀྱི་འདུག ཡིན་ན་ཡང་སྐད་ཡིག་དེ་ཉིད་ཕྱུག་པོ་ཞིག་བཟོ་མ་ཐུབ་ན་མི་འགྲིགས། དཔེར་ན། དགོས་མཁོ་ཡོད་པའི་དངོས་པོ་ཞིག་ཡིན་ན་དེ་སྲུང་སྐྱོབ་བྱེད་འདོད་དང༌། བདག་གཅེས་བྱེད་འདོད་ཡོང་གི་རེད། དགོས་མཁོ་མེད་པ་དང༌། ཕན་མ་ཐོགས་པའི་དངོས་པོ་ཞིག་ཡིན་ན། བདག་གཅེས་བྱེད་འདོད་བྱས་ནའང༌། བསམ་བློའི་ནང་ལ་དེས་ཕན་ཐོགས་དེ་ཙམ་མེད་བསམ་པ་ཞིག་དྲན་གྱི་རེད། དེ་བཞིན་དུ་ང་ཚོ་བོད་ཀྱི་རིག་གཞུང་དང༌། བོད་ཀྱི་སྐད་ཡིག་གཅེས་སྐྱོང་བྱེད་དགོས་ན་དེ་རིན་ཐང་ཡོད་པ་ཞིག་དགོས་ཀྱི་རེད།

བོད་ཀྱི་སྐད་ཡིག་ངོ་མ་དེ་རང་གི་ངོས་ནས་ཆ་བཞག་ན། དངོས་གནས་བཏང་འགྲོ་བཞག་སྡོད་འཕེར་བའི་སྐད་ཅིག་ཏན་ཏན་རེད། དེ་ཡིན་པའི་རྟགས་ག་རེ་ཡོད་ཟེར་ན། དེང་སང་འཛམ་བུ་གླིང་འདིར་ལེགས་སྦྱར་གྱི་སྐད་ཡིག་ཟེར་བ་དེ་རྩ་བ་ཕྱུག་པོའི་སྐད་ཡིག་ཅིག་ཡིན་པ་རེད། རྩ་བ་ཧ་ཅང་གི་ཕྱུག་པོ་ཡོད་པའི་སྐད་ཡིག་དེའི་བརྗོད་བྱར་བྱས་པའི་ནང་པའི་ཆོས་ཀྱི་སྐོར་རྒྱ་ཆེན་པོ་ཡོད་པ་རྣམས་ཆ་ཚང་བ་བོད་ཡིག་ནང་དུ་བརྗོད་ཐུབ་ཀྱི་ཡོད། དེས་བོད་ཡིག་རྩ་བ་ཕྱུག་པོ་ཡོད་པའི་རྟགས་བསྟན་པ་རེད།

བོད་ཡིག་གི་རྩ་བ་ཕྱུག་པོ་ཡོད་ཀྱང༌། བོད་ཡིག་བེད་སྤྱོད་བྱ་ཡུལ་ང་རང་ཚོས་ད་ལྟ་བར་དུ་ནང་པ་སངས་རྒྱས་པའི་ཆོས་གཙོ་བོར་གྱུར་པའི་རིག་གཞུང་ཞིག་གི་ནང་དུ་བེད་སྤྱོད་བྱས་པ་མ་གཏོགས། དེང་སང་འཛམ་བུ་གླིང་རྒྱལ་སྤྱིའི་སྤྱིར་བཏང་གི་ཤེས་ཡོན་དཔེར་ན། ཚན་རིག་སྨོས་ཅི། སྤྱིར་བཏང་ཆབ་སྲིད་སྐོར་དང༌། ཁྲིམས་ལུགས་སྐོར་སོགས་དེ་འདྲའི་ནང་ལ་བོད་ཡིག་བེད་སྤྱོད་བྱེད་རྒྱུའི་གོ་སྐབས་མ་བྱུང་བ་ཡིན་སྟབས། བོད་ཡིག་གི་མིང་ཚིག་བྱེ་བྲག་པ་འགའ་ཞིག་གཏན་འབེབས་བྱེད་རྒྱུ་མ་བྱུང་བ་རེད། དེང་སང་བེད་སྤྱོད་བྱེད་པའི་སྐབས་ལ་བོད་ཡིག་གི་མིང་ཚིག་གཏན་འབེབས་ཤིག་མེད་པ་ཡིན་སྟབས་མི་འདང་བའི་དཀའ་ངལ་འཕྲད་ཀྱི་འདུག དེ་རྣམས་སེལ་དགོས་ཀྱི་འདུག དེ་རྣམས་སེལ་ཐབས་ང་རང་ཚོ་རང་གིས་རིམ་པས་རིམ་པས་ལག་ལེན་བྱེད་དགོས།

ཉ༽ བོད་སྐད་ཐོག་སློབ་ཁྲིད་དང་། ཡིག་རྒྱུགས་ཀྱི་དཀའ་ངལ།

སྔོན་མ་ཕྱི་ལོ་ ༡༩༦༡-༡༩༦༢ ཙམ་ཡིན་པ་ཡོད། དེ་དུས་སྤོ་བོ་ལགས་ཁོང་ཚོས་དེ་སྐོར་བསམ་འཆར་ཤུགས་ཆེན་པོ་བཏོན་ཡོད། ང་ཚོས་མཐོ་རིམ་སློབ་གྲྭའི་གནས་ཚད་བར་དུ། སློབ་ཚན་ཚང་མ་བོད་ཡིག་ནང་ལ་བསླབ་ཐུབ་པ་བྱེད་དགོས། སློབ་ཚན་རྣམས་སྔོན་ལ་བོད་ཡིག་ཐོག་བསྒྱུར་ཏེ་གཏན་འབེབས་བྱས་ནས། སློབ་དེབ་འདྲ་ཆགས་པོ་མ་དགོས་པར། སང་ཉིན་སློབ་ཚན་སྤྲོད་རྒྱུ་དེ་རིང་དགོང་དྲོ་སྒྱུར་གྱིན་སྒྱུར་གྱིན་བྱས། སྔོན་ལ་སྣུམ་དཔར་ཞིག་ལས་མ་བྱུང་ནའང་བརྒྱབ་སྟེ་བེད་སྤྱོད་བྱེད་ཀྱིན་བྱེད་ཀྱིན་ཉམས་མྱོང་གསོག་གིན་གསོག་གིན་བྱེད་དགོས། སྤུས་དག་ཏུ་ག་ལེར་ལ་བཏང་ཆོག་གི་རེད། དང་པོ་རང་ནས་སྒོ་གང་ས་ནས་ནོར་འཁྲུལ་མེད་པ་གཅིག་བསྒྱུར། སྒོ་གང་ས་ནས་སྤུས་དག་གི་སློབ་དེབ་དཔར་འདེབས་སྔོན་ལ་བྱས། དེ་མཚམས་གཞི་ནས་སློབ་དགོས་བྱུང་ན་དུས་ཚོད་མང་པོ་འགོར་གྱི་རེད་ལ། ཁག་པོ་རེད་ཅེས་བཤད་ཡོད། ད་ཆ་ལོ་དེ་རྣམས་ཕྱིན་པའི་རྗེས་ལ་ང་ཚོར་ལག་ལེན་མ་ཁེལ་བའི་སྐྱོན་ལྷགས་ཡོད། རྒྱ་གར་ནང་ལ་ལྷགས་ཡོད་པ་རེད་ལ། བོད་ནང་ལ་ཡང་ལྷགས་ཡོང་གི་འདུག

ལོ་གཅིག་ང་སོག་ཡུལ་ལ་སླེབས་པའི་སྐབས་ལ་སོག་ཡུལ་གྱི་མཐོ་རིམ་སློབ་གྲྭ་ཞིག་འདུག མཐོ་རིམ་སློབ་གྲྭ་དེ་སྔོན་མ་དང་པོ་ཚུགས་སྐབས་སློབ་ཕྲུག་ལྔ་བཅུ་ཙམ་ཡོད་པའི་མི་ཉུང་ཉུང་ཞིག་གི་སློབ་གྲྭ་དེ་བཙུགས་འདུག དེ་དུས་སློབ་སྦྱོང་སྤྲོད་སྟངས་དེ་སོག་པོ་རང་གི་སྐད་ཡིག་ཐོག་ནས་བསླབ་ཐུབ་པའི་རིགས། དཔེར་ན། སུམ་རྟགས་ཀྱི་བཟོ་འདྲ་པོ་དང༌། ཡི་གེའི་བརྡ་དག་སྐོར། སྨན་གྱི་སྐོར་དེ་འདྲ་ཁ་ཤས་སོག་པོ་རང་གི་སྐད་ཡིག་ཐོག་ནས་བསླབ་ཐུབ་པ་དེ་རྣམས་རང་སྐྱ་འཕེར་བའི་སྒོ་ནས་སོག་པོའི་སྐད་བེད་སྤྱོད་བྱས། དེ་མིན་རྣམས་སློབ་ཚན་གྱི་ནང་ལ་སྒྱུར་གྱིན་སྒྱུར་གྱིན་བྱས་ཏེ་ཕྱིན་པའི་སྐད་ཆ་ཞིག་བཤད་ཡོང་གི་འདུག སྔོན་མ་ཕི་རི་མན་གྱིས་ང་ཚོར་བསམ་འཆར་བཤད་པ་དེ་ལག་ལེན་བཀལ་བ་འདྲ་པོ་ཞིག་གི་མཐོང་ཚུལ་བྱུང༌།

དུས་སྐབས་བྱུང་ན་དེང་སང་ང་ཚོ་ཕྱི་སོག་ལ་འགྲུལ་བཞུད་ནི་ཡོད་པ་རེད། དཔེར་ན་ཟམ་གདོང་རིན་པོ་ཆེ་ལྟ་བུ་ཞིག་ང་ཚོའི་ཝཱ་རཱ་ཎ་སཱིའི་མཐོ་རིམ་སློབ་གྲྭའི་འགན་བླངས་ནས་ལས་ཀ་བྱས་དང་བྱེད་མུས་རེད། སོག་ཡུལ་ལ་འགྲོ་ཐུབ་ན་ཁྱད་མཚར་འདུག ཕྱིན་ནས་ཁོང་ཚོས་ཉམས་མྱོང་ཅི་འདྲ་ཅི་འདྲ་བསགས་འདུག ཞིབ་འཇུག་བྱེད་དགོས་ཀྱི་འདུག ངས་དེ་དུས་ཡུད་ཙམ་ཞིག་མཐོང་བ་མ་གཏོགས་ཞིབ་ཚགས་བྱས་ནས་སྐད་ཆ་བྱུང་ཡོད་པ་མ་རེད། དེ་དུས་ངས་རྗེས་སུ་མི་ཁ་ཤས་ཤིག་བཏང་ཡོང་གི་ཡིན། ཁྱེད་རང་ཚོས་འདིར་མཐོ་སློབ་བཙུགས་པའི་ཉམས་མྱོང་གང་འདྲ་གང་འདྲ་བྱུང་བ་རྣམས་ང་ཚོས་ངེས་པར་དུ་སློབ་སྦྱོང་བྱེད་དགོས་ཀྱི་འདུག་ཅེས་སྐད་ཆ་བྱུང༌། ཡིན་ན་ཡང༌། ད་བར་དེ་མུར་ལུས་པ་རེད། ད་ལྟ་དྲན་པ་ཡིན་སྟབས་བཤད་པ་ཡིན། བལྟ་བར་ཕྱིན་ན་ཡག་པོ་ཡོང་བ་འདུག ཟམ་གདོང་རིན་པོ་ཆེ་འགྲོ་རྒྱུའི་འཆར་གཞི་ཞིག་བཟོས། མི་རེ་གཉིས་ཤིག་མཉམ་དུ་ཕྱིན་ན་སྔོན་མ་ང་དང་སྐད་ཆ་ཞིག་ནི་བྱུང་ཚར་བ་རེད། དེའི་མཇུག་མནན་ནས་ཕྱིན་ཏེ་ཉི་མ་ཁ་ཤས་ཞིབ་འཇུག་དང་སློབ་སྦྱོང་བྱས་ནས་ཁོང་ཚོའི་ཉམས་མྱོང་དེ་ལེན་གྱི་ཡིན་ན་ཡག་པོ་འདུག

ལུང་པ་ཁ་ཤས་ལ་སྐད་གཅིག་ཡོད་པ་མ་གཏོགས། ཡི་གེ་མེད་པར་ཡི་གེ་གཞི་ནས་རི་མོའི་ཐོག་ནས་བཟོ་དགོས་ཀྱི་ཡོད་པ་རེད། ང་རང་ཚོ་བོད་ལ་སོ་སོའི་ཡི་གེ་ཆ་ཚང་གཅིག་ཡོད་ཡོད་པ་རེད། དེ་འདྲ་ཡིན་སྟབས་བོད་པའི་ཡི་གེ་ཕྱུག་པོ་བཟོ་བ་ལ་བོད་པའི་ཡི་གེ་བེད་སྤྱོད་གང་སར་བྱེད་ཐུབ་པ་ཞིག་ང་ཚོས་བཟོ་ཐུབ་པ་མ་བྱུང་ན། དཀའ་ངལ་མུ་མཐུད་ནས་འཕྲད་རྒྱུ་རེད། རིམ་པས་རིམ་པས་བོད་ཡིག་གི་ཆེ་མཐོང་བརླག་རྒྱུའི་ཉེན་ཁ་ཡང་ཡོད། གནད་དོན་འདི་ལ་ང་ཚོས་སྤམ་ཤོར་དགོས་པ་དང༌། ངོ་ཚ་དགོས་པ་གང་ཡང་མེད། ཤེས་བྱའི་རྣམ་གྲངས་གཞན་དག་ཐོག་ལ་བོད་ཡིག་བེད་སྤྱོད་བྱེད་རྒྱུ་མ་བྱུང་སྟབས་བོད་ཡིག་གི་མིང་ཚིག་ཡར་རྒྱས་འགྲོ་མ་ཐུབ་པ་རེད།

དཔེར་ན། ནང་པའི་ཆོས་ཀྱི་ཐོག་ལ་ད་ལྟ་ཕན་ཆད་བེད་སྤྱོད་མ་ཐུབ་པའི་ཨིན་ཇིའི་སྐད་དང༌། ཧྥ་རན་སི། འཇར་མན་ལ་སོགས་པ་དེ་ཚོའི་གྲས་ནས་ནང་པའི་ཆོས་བཤད་ཡོང་དུས་དཀའ་ངལ་ཤིན་ཏུ་ཆེན་པོ་འདུག གཞི་ནས་ཆོས་ཀྱི་མིང་ཚིག་གསར་པ་བཟོས་ཏེ་ག་ལེ་ག་ལེར་གཏན་འབེབས་བྱ་རྒྱུ་ཞིག་མ་གཏོགས་མི་འདུག ང་རང་ཚོ་བོད་པའི་ཡི་གེ་འདི་ཉིད་བརྗོད་བྱ་གསར་པ་དེ་དག་སྔར་ཕན་འཕྲད་མ་མྱོང་བ་ཡིན་སྟབས་བེད་སྤྱོད་བྱེད་རྒྱུ་མ་བྱུང་བ་མ་གཏོགས། བོད་ཡིག་སྐྱོ་དྲགས་ནས་བེད་སྤྱོད་བྱེད་མ་ཐུབ་པ་དང༌། བོད་ཡིག་གི་ནུས་པས་མ་འདང་བ་གང་ཡང་མ་རེད། དེ་ལ་ང་ཚོས་ཏན་ཏན་བསམ་བློ་གཏོང་དགོས་ཀྱི་འདུག ལོ་གཅིག་ང་ཚོ་སྐད་ཆ་བྱུང༌། གཞན་དག་གང་ཡིན་རུང་མིན་རུང༌། སྔོན་ལ་དམའ་རིམ་འཛིན་གྲྭ་ལྔ་པ་དྲུག་པ་ཙམ་གྱི་སློབ་ཚན་ཚང་མ་བོད་ཡིག་ཁེ་གཙང་ནས་བསླབ། རིམ་པས་རིམ་པས་བོད་ཡིག་སློབ་ཚན་གྱི་རིམ་པ་སྤར་གྱིན་སྤར་གྱིན་བྱས་ན་ཡག་པོ་འདུག

རྒྱ་གར་ནང་གི་རྒྱུགས་སྤྲོད་ཀྱི་ཐོག་ལ་དཀའ་ངལ་ཡོང་མདོག་ཁ་པོ་ཡོད་ཀྱང་། དེ་ལ་ཐབས་ཤེས་བྱེད་དགོས། ང་ཚོ་ལས་དོན་མང་པོ་ཞིག་ལ་འདི་འདྲ་བྱས་ནས་དཀའ་ངལ་འདི་འཕྲད་ཀྱི་རེད་ཟེར་ནས་གཡུགས་ཞོག་ཅེས་ལབ་ན། གཡུག་བཞག་པ་རང་རེད། ལས་ཀ་འདི་བྱས་ན་དཀའ་ངལ་འདི་འཕྲད་ཀྱི་རེད་ཅེས་སྐད་ཆ་ཡོང་རྒྱུ་དེ་ཏན་ཏན་རེད། དཀའ་ངལ་དེ་འཕྲད་སོང་ན་སེལ་ཐབས་ག་རེ་འདུག་གམ་ཞེས་ལམ་སང་རིམ་པ་གཉིས་པ་དེར་བསམ་བློ་བཏང་ནས་འགྲོ་དགོས་ཀྱི་འདུག རྩ་བ་ནས་སེལ་ཐབས་མེད་པ་ཞིག་དང༌། འགྲོ་ཐབས་མེད་པ་ཞིག་ཡིན་ན་གནས་ཚུལ་ཐ་དད་རེད། མ་གཞི་ནས་ཁ་སང་ལས་བསྡོམས་སྐབས་ལའང་སྐད་ཆ་བྱུང༌། གལ་ཆེན་པོ་ཞིག་མཐོང་ཡོང་གི་འདུག

གང་ལྟར་སློབ་གྲྭའི་དགེ་རྒན་ཚོ་ལ་དངོས་གནས་ཀྱི་འགན་ཆེན་པོ་ཞིག་སླེབས་ཡོང་གི་ཡོད་པ་རེད། མ་འོངས་པའི་བོད་ཀྱི་གནས་སྟངས་ཅི་འདྲ་ཞིག་ཡོང་དང་མི་ཡོང་གི་གནས་ཚུལ་ང་ཚོས་སྲིད་བྱུས་ཀྱི་ཐོག་ནས་བསམ་བློ་བཏང༌། གོ་རིམ་བསྒྲིགས་ནས་འབད་བརྩོན་བྱེད་ཀྱི་ཡོད་པ་རེད། ཡིན་ན་ཡང་དེ་རྣམས་ལག་ལེན་འགེལ་མཁན་མི་ལ་ཐུག་གི་ཡོད་པ་དང༌། དེ་ཡང་མ་འོངས་པར་འཚར་ལོངས་བྱེད་མཁན་གྱི་ཕྲུ་གུ་ཚོ་ལ་ཐུག་ཡོང་བ་ཡིན་སྟབས། དེ་ཚོས་ལག་ལེན་སྒང་ལ་འགྲོ་ཐུབ་པ་བྱ་རྒྱུ་འདི་ང་ཚོའི་རྩ་དོན་ལ་ཐུག་པས་ཤིན་ཏུ་གལ་ཆེན་པོ་འདུག ཚང་མས་ལས་འགན་ཆེན་པོ་ཞིག་སྒྲུབ་ཀྱི་ཡོད་བསམ་པའི་ཐོག་ནས་ཉིན་རེ་ཉིན་རེའི་ལས་ཀའི་ནང་ལ་ལྷོད་ཡངས་དང༌། སྒྱིད་ལུག་མ་བྱས་པར་གཟབ་གཟབ་བྱེད་རྒྱུ་དེ་ཤིན་གལ་ཆེན་པོ་རེད།

ཏ༽ གཞིས་བྱེས་ཀྱི་ཤེས་ཡོན་དང་། གྲུབ་འབྲས་ཀྱི་འགྲན་བསྡུར།

སྤྱིར་བཏང་གི་གནས་ཚུལ་བཤད་ན། དེང་སང་བོད་ནང་གི་ཤེས་ཡོན་གྱི་གནས་ཚད་དེ་དང༌། ང་རང་ཚོ་བཙན་བྱོལ་བའི་མིང་འཁྱེར་བའི་ཤེས་ཡོན་གྱི་གནས་ཚད་གཉིས་བསྡུར་ན། ད་ལྟ་ཕན་ཆད་ལ་ང་ཚོ་མིའི་ལུང་པར་ཡོད་པ་རྣམས་ལེགས་པ་ཡོད་ལ། རྒྱ་མིས་ཀྱང་མོས་མཐུན་བྱེད་ཀྱི་ཡོད་བཟོ་འདུག དེ་རྣམས་ནི་ང་ཚོ་དངོས་གནས་སྤོབས་པ་སྐྱེ་འོས་པ་ཞིག་རེད། ང་ཚོས་ད་ལྟ་ཕན་ཆད་ལ་སྤོབས་པ་སྐྱེ་འོས་པ་ཞིག་བསྒྲུབས་ཐུབ་ཡོད་པ་ལྟར། མ་འོངས་པར་ཡང་ང་ཚོས་རིག་པ་བསྒྲིམས་ན་སྒྲུབ་མི་ཐུབ་པ་རྩ་བ་ཉིད་ནས་མེད།

དེང་སང་བོད་ནང་ལ་རྒྱ་མིས་སྲིད་བྱུས་གསར་པ་ཞིག་བཏིང་ནས་ཤེས་ཡོན་ཐོག་ལ་ཤུགས་སྣོན་རྒྱག་རྒྱུའི་བསམ་བློ་ཤུགས་ཆེན་པོ་གཏོང་གི་འདུག དཔེར་ན་ཀྲུང་དབྱང་གི་ཡིག་ཆ་ཨང་དྲུག་པ་ཟེར་བའི་ནང་ལ་བོད་ཀྱི་ས་ཁུལ་ཡོངས་རྫོགས་ལ་བོད་ཡིག་གཙོ་བོར་བྱས་ཏེ་བསླབ་དགོས་པ་དང༌། བོད་ཡིག་ཡར་རྒྱས་གཏོང་རྒྱུའི་ཐོག་ལ་ནན་པོ་བྱས་ཏེ་བཤད་འདུག དེ་ལག་ལེན་ཁེལ་ཐུབ་མིན་མི་ཤེས། རྒྱ་མིས་ཁ་ནས་བཤད་པ་དེ་ལག་ལེན་འགེལ་རྒྱུ་ཧ་ཅང་ཁག་པོ་རེད། ཡང་ལག་ལེན་བཀལ་ཡོང་དུས་གཡས་གཡོན་གང་ས་ནས་འཁོན་འཁོན་ཐོགས་ཐོགས་ཡོང་བ་ཡང་ཕལ་ཆེར་ཆོས་ཉིད་རེད། ཡིན་ན་ཡང་གལ་ཏེ་ངེས་མེད་ཀྱི་བོད་ནང་ལ་ཤེས་ཡོན་ཡར་རྒྱས་གཏོང་ཐབས་ལ་དངོས་གནས་ཤུགས་སྣོན་བརྒྱབ་པ་ནང་བཞིན་གྱི་ཡར་རྒྱས་ཡག་པོ་ཞིག་ཕྱིན་ན་ང་ཚོ་བཙན་བྱོལ་བ་ཚོས་འགྲན་སྡུར་བྱེད་དགོས་པའི་མཚམས་ལ་སླེབས་པ་རེད།

རྒྱ་མིས་འགྲོ་སོང་གཏོང་རྒྱུར་ཆ་བཞག་ན། བོད་ལུང་པའི་སློབ་སྦྱོང་ཐོག་ལ་རྒྱ་མིས་འགྲོ་སོང་གཏོང་འདོད་བྱུང་ན་འགྲོ་སོང་དངོས་གནས་ཤུགས་ཆེན་པོ་གཏོང་ཐུབ་ཀྱི་རེད། དེ་འདྲ་གཏོང་དགོས་པ་ཞིག་ཀྱང་རེད། བོད་ཀྱི་པགས་པ་ཆ་ཚང་རྒྱ་མིས་བཤུས་ཟིན་པ་རེད། བོད་ཀྱི་སྣོད་བཅུད་ཡོངས་རྫོགས་རྒྱ་མིར་དབང་སྟེ་གསོད་དགོས་སར་བསད། གཏུབ་དགོས་སར་གཏུབས། འཇིབ་དགོས་སར་འཇིབས་ནས་བོད་ཀྱི་སྣོད་བཅུད་ཡོངས་རྫོགས་ཀྱི་དྭངས་མའི་བཅུད་དེ་རྒྱ་མིས་འཐེན་ཟིན་པ་རེད། གནས་ཚུལ་དེ་ལྟ་བུའི་འོག་ནས་ཚུར་འགྲོ་སོང་གཏོང་དགོས་པ་ཞིག་བཏང་བ་ལ་བྱས་ཡུས་ཤོད་པ་དང༌། ངོམ་སོ་བྱེད་དགོས་དོན་གང་ཡང་མེད།

བར་ལམ་རྒྱ་མི་ཁ་ཤས་ཀྱིས་བོད་ནང་རྒྱ་ནག་དབུས་གཞུང་གིས་ཐུགས་ཁུར་ཆེན་པོ་བཞེས་ནས་མི་དམངས་ཤོག་དངུལ་དུང་ཕྱུར་གསུམ་བཏང་ཡོད་པ་རེད་ཟེར་ནས་འུད་སྒྲོག་བྱེད་ཀྱི་ཡོད། ངོམ་སོ་གང་ཞིག་བྱས་ནས་བྱེད་དགོས་པ་རེད། ཁྱེད་རང་ཚོ་བོད་ནང་ལ་འགྲོ་མཁན་ཚོས་ཤེས་གསལ་རེད། དགོན་པ་ཆེ་ཁག་ཕར་ཞོག དགོན་པ་འབྲིང་ཚད་གཅིག་ལ་ཆ་བཞག་ན་ཡང་དེའི་ནང་གི་སྐུ་གསུང་ཐུགས་རྟེན་དང་། ཁྱིམ་ཚང་མི་རེ་ངོ་རེའི་ནང་གི་མི་ཐོག་ནས་མི་ཐོག་བསགས་པའི་དངོས་ཆས་ཚང་མ་རྒྱ་མིས་འཕྲོག་པ་རེད། རྒྱ་མིས་ཟོས་པ་རེད། འདམ་གྱིས་བཟོས་པའི་སྐུ་འདྲ་དེ་རིགས་ལུད་སྦྱོར་བྱེད་རྒྱུའི་དོན་ལ་གཏོར་བ་ལས། དེ་མིན་གསེར་ཟངས་ཀྱི་སྐུ་འདྲ། དཔེར་ན། གསལ་ཤོས་ཤིག་ལ་ང་རང་ཚོའི་ར་མོ་ཆེའི་གཙུག་ལག་ཁང་གི་ཇོ་བོའི་སྐུ་བརྙན་དེ་སྟོད་གླིང་སྨད་གླིང་ཕྲལ་ཏེ། སྐུ་སྨད་དེ་ལྷ་སའི་འབུད་རྫས་མཁོ་འདོན་ཁང་ཞིག་ནས་ཐོན་པ་དང༌། སྐུ་སྟོད་དེ་རྒྱ་ནག་གི་བཟོ་གྲྭ་ཞིག་ཏུ་དབོར་ཏེ། བཟོ་གྲྭའི་ཅ་ལག་གི་མཛོད་ཁང་ཞིག་ནས་རྙེད་པ་རེད། དེ་དང་དེས་མཚོན་པའི་བོད་ཀྱི་དངོས་རིགས་ཤིན་ཏུ་མང་པོ་རྒྱ་མིར་བེད་སྤྱོད་ཡོད་པ་དེ་དག་ཡོངས་རྫོགས་རྒྱ་ནག་ལ་དབོར་བ་རེད།

དཔེར་ན། ངས་ངོ་ཤེས་པའི་ཨ་མདོ་བ་གཅིག་སྔོན་མ་ལོ་གཉིས་གསུམ་གོང་ལ་ཐུག་འཕྲད་སྐབས་ཟེར་དོན། ཁོ་རང་ཡོད་སའི་གྲོང་སྡེ་དེའི་ནང་ལ་སྔོན་མ་ཡིན་ན་རག་སྐྱོགས་མེད་པ་གཅིག་ཀྱང་མེད། མི་ཚང་རེ་རེའི་ནང་ལ་རག་སྐྱོགས་ཆེན་པོ་གཅིག་དང༌། ཆུ་ར་མ་རེ་ཡོད་ཀྱང༌། ཁོ་རང་ལོ་གཉིས་གསུམ་གོང་དེར་ཕྱིན་པའི་སྐབས་ལ་རག་སྐྱོགས་རྡོག་པོ་གཅིག་མཐོང་རྒྱུ་མི་འདུག་ཟེར་གྱི་འདུག རག་སྐྱོགས་དེ་ཚོ་ས་ལ་སྦས་པ་མ་རེད། ཆུ་ལ་གཡུགས་པ་ཡང་མ་རེད། རྒྱ་མིས་དབོར་བ་རེད། དེ་འདྲ་ཡིན་སྟབས། གང་ལྟར་རྒྱ་མིས་ཚུར་བོད་ལ་ཐུགས་རྗེ་དང༌། བཀའ་དྲིན་ཆེའི་རྣམ་འགྱུར་སྟོན་དགོས་ཀྱང་། དེ་ལྟར་བྱ་རྒྱུ་ཧ་ཅང་ཁག་པོ་རེད། གང་ལྟར་ཡང་ད་ལྟ་བར་དུ་རྒྱ་མིས་འགྲོ་སོང་གང་འཚམ་བཏང་ཡོད་ལ། ད་དུང་གཅིག་བྱས་ན་འགྲོ་སོང་ཤུགས་ཆེན་པོ་གཏོང་མདོག་ཁ་པོ་རེད། བོད་ནང་ལ་རྒྱ་མིས་ཤུགས་བསྒྲིལ་ཏེ་ཡར་རྒྱས་བཏང་བ་ཡིན་ན། ང་ཚོས་དེ་ཚོའི་རིགས་ཁ་ཤས་ལ་འགྲན་སྡུར་བྱེད་ཐུབ་མདོག་ཁ་པོ་མ་རེད།

ཡིན་ན་ཡང༌། ཤེས་ཡོན་ཡར་རྒྱས་འགྲོ་བའི་ནུས་ཤུགས་གཅིག་དངུལ་ཡིན་ན་ཡང༌། གཙོ་ཆེ་ཤོས་མིའི་བསམ་བློ་རེད། རྒྱ་མིས་དགེ་རྒན་བྱས་ཏེ་འཕག་འཚག་ག་ཚོད་བརྒྱབ་རུང་མ་བརྒྱབ་རུང༌། རྒྱ་མིའི་ལག་པའི་འོག་ཏུ་གནས་པའི་ཕྲུ་གུ་དེ་ཚོའི་བསམ་བློའི་རང་དབང་དང༌། ང་ཚོ་འདིར་སྡོད་ས་མིའི་ལུང་པ་ཡིན་ན་ཡང་རང་དབང་གཙང་མ་ཡོད་པའི་སྤྱི་ཚོགས་ཤིག་ཡིན་པས་ཕྲུ་གུའི་རང་བཞིན་གྱི་བསམ་བློའི་ནུས་པ་དེ་ལ་ཏན་ཏན་ཁྱད་པར་ཡོང་གི་རེད་བསམ་གྱི་འདུག མ་གཞི་རྒྱ་མི་འགྱུར་བ་ཆེན་པོ་ཞིག་འགྲོ་གི་ཡོད་ཀྱང༌། དམར་པོའི་ལྟ་བ་སྤྱིའི་འགྲོ་སྟངས་དེས་ཁོང་ཚོར་གཅིག་སྡུད་ཀྱི་བསམ་བློ་ཤུགས་ཆེན་པོ་ཡོད་སྟབས། ལག་ལེན་བསྟར་ཡོང་དུས་གང་ཞིག་བྱས་ཀྱང་མིའི་རྣ་ཅོག་གཉིས་དང༌། མིག་གཉིས་ཀ་བེད་སྤྱོད་བྱེད་ཐབས་མེད་པ་ཞིག་དེའི་ཆོས་ཉིད་རེད།

རྒྱ་མིས་དེ་རིང་ཁ་སང་སྲིད་བྱུས་འགྱུར་བ་བཏང་སྟེ་གུ་ཡངས་པོ་ཞིག་བཟོ་གི་ཡོད་ན་ཡང༌། མིའི་རྣ་བ་ཡ་གཅིག་ཕལ་ཆེར་མཁྲེགས་པོ་བྱས་ཏེ་སྡོད་པ་མ་གཏོགས་ཇི་བཞིན་གོ་ཐུབ་ཀྱི་མ་རེད་བསམ་གྱི་འདུག རྣ་བ་ཡ་གཅིག་རྦད་དེ་འོན་པ་མིན་ནའང་ཁྲོག་པོ་བྱས་ཏེ་ཇི་བཞིན་མ་གོ་བའི་ངང་ནས་འཚར་ལོངས་བྱས་པའི་ཕྲུ་གུ་དེ་དང༌། ང་ཚོ་འདིར་རང་དབང་ལུང་པའི་ནང་ལ་རྣ་བ་གཉིས་ཀ་གསང་ཐག་ཆོད་ཀྱི་ཐོག་ནས་སློབ་སྦྱོང་བྱས་པ་དེ་གཉིས་ནམ་ཡང་འདྲ་གི་མ་རེད། མི་ལ་རང་དབང་ཡོད་ན་གསར་གཏོད་ཀྱི་ནུས་པ་འདོན་ཐུབ་ལ། མི་ལ་རང་དབང་མེད་པར་བསམ་བློ་བཅིངས་བསྡད་ན་གསར་གཏོད་ཀྱི་ནུས་པ་འདོན་ཐུབ་ཀྱི་མ་རེད། སློབ་སྦྱོང་བྱེད་དུས་གསར་གཏོད་བྱེད་པའི་ནུས་པ་ཆ་ཚང་བེད་སྤྱོད་བྱས་པ་ཡིན་ན་སློབ་སྦྱོང་དངོས་གནས་ཡག་པོ་ཡོང་ཐུབ། གསར་གཏོད་བྱེད་པའི་ནུས་པ་ཆ་ཚང་བེད་སྤྱོད་བྱེད་མ་ཐུབ་ན་སྒྲ་འཛིན་འཕྲུལ་འཁོར་ནང་བླུགས་པ་ལྟར་ལས། དེས་ནུས་པ་གང་ཡང་འདོན་ཐུབ་ཐབས་མེད། འགྲོ་སོང་གི་ཆ་ནས་བོད་ནང་ལ་རྒྱ་མིས་ཤུགས་བརྒྱབ་ན་ང་ཚོས་དེར་འགྲན་སྡུར་བྱེད་མི་ཐུབ་པའི་ཉེན་ཁ་ཡོད་ན་ཡང༌། རིགས་ཁ་ཤས་ལ་ང་ཚོར་ཆ་རྐྱེན་བཟང་བ་ཡོད་པས། ང་ཚོས་རིག་པ་བསྒྲིམ་དགོས་ཀྱི་འདུག

ཐ༽ གཞིས་བྱེས་ཀྱི་བཟང་སྤྱོད་དང་། རྒྱ་བོད་ཀྱི་བསམ་སྤྱོད།

ད་ལྟའི་དུས་ཚོད་འདིར་བོད་ནང་ལ་ཆོས་དད་རང་མོས་ཡོད་ལུགས་བཤད་པ་ཙམ་ལས། སྤྱིར་བཏང་མིའི་ཤེས་ཡོན་ཡར་རྒྱས་འགྲོ་བའི་ཐོག་ལ་ཆོས་ཀྱི་བསླབ་བྱའི་ནང་ནས་ཨ་ར་པ་ཙ་འདྲ་བགྲངས་ནས་རིག་པ་ཡར་རྒྱས་འགྲོ་ཐབས་འདྲ་བྱེད་ཀྱི་ཡོད་ན་ལས། དེ་མིན་སྤྱིར་བཏང་གི་ཤེས་ཡོན་ཡར་རྒྱས་འགྲོ་བ་ལ་ཆོས་དང་འབྲེལ་བ་དམིགས་བསལ་ཡོད་མེད་མི་ཤེས། ཚུར་ཕྱོགས་འདིར་སློབ་སྦྱོང་ཡོད་པའི་མི་སྤུས་དག་པོ་ཞིག་ཡོང་དང་མི་ཡོང་དེ་ཆོས་དང་འབྲེལ་བ་ཆེན་པོ་ཡོད་ཅིང་། དེའི་ཆ་རྐྱེན་ང་ཚོར་ཡོད་པ་ལྟར་བོད་ནང་དུ་མེད། རྒྱ་མིས་གང་ཞིག་བཤད་རུང་མ་བཤད་རུང༌། གང་ལྟར་ཆོས་ཟེར་བ་དེ་ཕན་ཐོགས་མེད་པ་ཞིག་ལ་ངོས་འཛིན་བྱེད་ཀྱི་ཡོད།

དཔེར་ན། ཀྲུང་དབྱང་གི་གསང་བའི་ཡིག་ཆ་ཨང་བཅུ་དགུ་པའམ། ཉི་ཤུ་པ་དེ་འདྲ་ཞིག་གི་ནང་ལ་ཆོས་ཟེར་མཁན་དེ་རྩ་བ་ཉིད་ནས་ཕན་ཐོགས་མེད་པ་ཞིག་ཡིན་ཚུལ་དང༌། རིམ་པས་ཆོས་དེ་རང་བཞིན་གྱི་མེད་པ་ཆགས་འགྲོ་གི་རེད། དེ་ཡང་མིའི་ཤེས་ཚད་ཡར་རྒྱས་ཕྱིན་ན་ཆོས་དགོས་མཁོ་མེད་པ་ཞིག་རང་བཞིན་གྱིས་མཐོང་སྟེ། ཆོས་དེ་རང་བཞིན་གྱིས་ཡལ་འགྲོ་གི་རེད་ཅེས་བཤད་འདུག དེ་འདྲ་ཡིན་སྟབས་སློབ་གྲྭའི་ནང་ལ་ཆོས་ཀྱི་སློབ་ཚན་འཇུག་རྒྱུ་རྩ་བ་ཉིད་ནས་ལག་ལེན་འགེལ་གྱི་མ་རེད། དེ་མ་བཀལ་ན་གང་ཞིག་བྱས་ཀྱང་མིའི་བསམ་བློའི་ནང་ལ་ཡ་རབས་ཀྱི་བསམ་བློ་ཡོང་རྒྱུ་ཤིན་ཏུ་ཁག་པོ་རེད། དཔེར་ན། རྒྱ་མིས་ཁོ་རང་ཚོའི་སྲིད་བྱུས་ནང་ལ་མི་གསོད་རྒྱུ་དང༌། སྡུག་སྦྱོང་གཏོང་རྒྱུའི་ལྟ་བ་གཙོ་བོར་སློབ་སྦྱོང་བྱས་ནས་དུས་ཚོད་བསྐྱལ་ཏེ་མི་མ་རབས་ཀྱི་སྤྱི་ཚོགས་ཤིག་ཆགས་ཡོང་དུས། ད་ཆ་ཡ་རབས་སྤྱོད་བཟང་སྤེལ་དགོས་ཀྱི་འདུག ཡ་རབས་སྤྱོད་བཟང་སྤེལ་བའི་ལས་འགུལ་ཡིན་ཟེར་ནས་བོད་ནང་ཟླ་བ་གཅིག་གཉིས་ཚོགས་འདུ་འཚོགས་ཀྱི་འདུག དུས་རྒྱུན་དུ་སྤྱོད་པའི་ཟས་བཅུད་ཀྱིས་མ་འདང་ན། ཉི་མ་གཅིག་གཉིས་ལྟོ་ཆས་བཅུད་ཆེན་པོ་ཟོས་པས་ག་རེ་ཕན་གྱི་རེད་དམ། དུས་རྒྱུན་ལྡན་གྱི་བསམ་བློ་གཏོང་སྟངས་ལ། གསོད་གཏུབ་ཟེར་བ་སོགས་དང༌། ཆགས་སྡང་ལ་ཉམས་ལེན་གྱི་མཐིལ་ཕྱིན་དགོས་པའི་སློབ་སྦྱོང་སྤྲད་པའི་རྗེས་སུ། དུས་དུས་ལ་ཡ་རབས་སྤྱོད་བཟང་སྤེལ་དགོས་ཞེས་ལབ་ན་གད་མོ་ཤོར་གཞི་རེད།

དཔེར་ན། ཉེ་ཆར་ང་ལ་ཨ་མི་རི་ཀའི་གསར་འགོད་པ་ཞིག་ཐུག་བྱུང༌། ཁོང་བར་ལམ་རྒྱ་ནག་ལ་བསྡད་པ་ཡིན་ཟེར་གྱི་འདུག དེས་བོད་པའི་གཤིས་ཀ་དང་སྤྱོད་པ་རྒྱ་མི་དང་མི་འདྲ་བ་ཡོད་པའི་བསྔགས་བརྗོད་རང་བཞིན་གྱིས་བྱས་ཡོང་གི་འདུག དེ་བཞིན་མི་གཞན་ཞིག་ཐུག་བྱུང༌། ཁོང་ལ་གནས་ཚུལ་གསལ་པོ་ཞིག་མཐོང་སྣང་བྱུང་དོན། བོད་པ་དང་རྒྱ་མི་གཉིས་སྤྱོད་པ་མི་འདྲ་བ་དང༌། བསམ་བློ་གཏོང་སྟངས་དང༌། ཡ་རབས་ཀྱི་ཐོག་ལ་ཁྱད་པར་ཡོད་པ་ལྟ་ཅི་སྨོས། རྒྱ་ནག་སྐམ་ས་ཆེན་པོའི་གུང་བྲན་གྱི་འོག་ལ་འཚར་ལོངས་བྱས་པའི་རྒྱ་མི་དེ་ཚོ་དང༌། ཐེ་ཝན་དང༌། སིང་ག་པུར་ལ་ཡོད་པའི་རྒྱ་མི་དེ་ཚོའི་བསམ་བློ་གཏོང་སྟངས་ལ་ཡང་ཁྱད་པར་ཆེན་པོ་འདུག་ཅེས་བཤད་བྱུང༌། རྒྱ་མི་གཅིག་པ་རེད། རྒྱ་སྐད་རྒྱག་མཁན་གཅིག་པ་རེད། རྒྱ་མིའི་ཁ་ཟས་ཟ་མཁན་གཅིག་པ་རེད། ཁོང་ཚོ་འབུ་ཟ་མཁན་གཅིག་པ་དང༌། རྒྱ་མིའི་རིག་གཞུང་གཅིག་པ་རེད། ཡིན་ནའང་ཀུན་སྤྱོད་བཟང་ངན་གྱི་ཁྱད་པར་ཡོད་པ་དེ་ག་རེའི་ཐོག་ནས་བྱུང་བ་རེད་དམ།

ཕར་ཕྱོགས་དེར་ཕྱོགས་གཅིག་ནས་ཆོས་འདྲ་མིན་དེ་ཚོའི་ལྟ་བའི་ནང་ལ་རྒན་གཞོན་གོ་རིམ་བརྩི་དགོས་པ་དང༌། ཡ་རབས་བྱེད་དགོས་པ། དེ་འདྲའི་སྐད་ཆ་ཤུགས་ཆེན་པོ་བཤད་ཡོད་པ་རེད། ཚུར་ཕྱོགས་འདིར་གུང་བྲན་གྱིས་ད་ལྟ་བར་དུ་སློབ་སྦྱོང་སྤྲད་པའི་ནང་ལ་སྤྱིར་བཏང་སྤྱི་ཚོགས་རིང་ལུགས་ཟེར་ནས་རང་དོན་བློས་བཏང་ནས་སྤྱིའི་བདེ་རྩར་བསམ་བློ་གཏོང་དགོས་ཟེར་བ་དེ་ཡ་རབས་ཀྱི་མཐར་ཐུག་པ་ཞིག་རེད། ཡིན་ནའང་དེ་ལག་ལེན་བཀལ་ཡོང་དུས་ཁ་ནས་ག་ཚོད་བཤད་རུང་མ་བཤད་རུང་བསྒྲུབ་བྱ་དེ་འདྲ་ཞིག་དམིགས་ཡུལ་ལ་བཞག་ནས་དེ་སྒྲུབ་པའི་ཐབས་ཤེས་དེ་ཆགས་སྡང་ལམ་དུ་བྱས་པ་དང༌། ལྷག་དོན་འཁོན་འཛིན་ལམ་དུ་བྱས་པ་ཞིག་ཡིན་པས་ཡག་པོ་ཡོང་ཐབས་རྩ་བ་ནས་མི་འདུག

བོད་ནང་ལ་རྒྱ་མིས་སློབ་སྦྱོང་གི་སློབ་ཚན་བསྒྲིགས་ཏེ་ཁོང་ཚོས་ཆོག་མཆན་སྤྲད་པའི་སློབ་ཚན་གྱི་འོག་ནས་འཚར་ལོངས་བྱས་པའི་ཕྲུ་གུའི་བསམ་བློའི་ནང་ལ་དོན་དམ་པའི་ཡ་རབས་ཀྱི་བསམ་བློ་གཏོང་རྒྱུ་ཧ་ཅང་ཉུང་ཉུང་རེད། ང་ཚོ་འདིར་མིའི་ལུང་པར་ཡོད་པ་ཚོ་ལ་འདིའི་ཆ་རྐྱེན་ཆ་ཚང་ཡོད་པ་རེད། གནས་ཚུལ་འདིའི་ཐོག་ནས་ཡིན་ནའང་ང་ཚོས་ཏན་ཏན་འགྲན་སྡུར་བྱེད་ཐུབ་ཀྱི་རེད་བསམ་གྱི་འདུག ངས་ང་ཚོའི་སློབ་གྲྭའི་ནང་ལ་ཡོད་པའི་ཕྲུ་གུ་ཚང་མ་ཁ་ཏོན་བྱེད་མཁན་ཞིག་ཆེད་མངགས་བཟོ་དགོས་ཟེར་གྱི་མེད། གང་ལྟར་མི་ཡ་རབས་ཤིག་བཟོ་དགོས་ཟེར་གྱི་ཡོད།

སྐྱེ་བ་ཕྱི་མ་དང༌། ལས་རྒྱུ་འབྲས། དཀོན་མཆོག་གསུམ་བཅས་ཁས་བླངས་ནའང་རུང༌། མ་བླངས་ནའང་རུང་ཁྱད་གང་ཡང་མི་འདུག མི་དེ་མ་ཤི་བར་དུ་རྫུན་མི་ཤོད་མཁན་ཞིག་དང༌། རྐུན་མ་མི་བྱེད་མཁན་ཞིག དངོས་གནས་སེམས་པ་བཟང་པོའི་མི་ཡ་རབས་ཤིག་བྱུང་ན་འགྲིགས་པ་ཡིན། དེས་སྐྱེ་བ་ཕྱི་མར་ཕན་གྱི་རེད། དོན་ངོ་མར་མི་ཡ་རབས་དང༌། དངོས་གནས་མི་སེམས་པ་བཟང་པོ་ལྷག་བསམ་ལྡན་པ་ཞིག་མ་བྱུང་ན། ཁ་ནས་ལས་རྒྱུ་འབྲས་དང༌། སྐྱབས་འགྲོ་བརྒྱ་བཤད་སྟོང་བཤད་བྱས་ནའང༌། དེས་ཡོང་རྒྱུ་གང་ཡང་མེད་པ་ཤེས་གསལ་རེད། ང་ཚོར་དོན་དག་བྱུང་ན་ཕྱི་ལ་འདྲ་ཆགས་པོ་ཤོད་དགོས་དོན་གང་ཡང་མེད།

ད༽ སྤྱི་ཚོགས་ཀྱི་གནད་དོན་དང་། ཕན་གཞན་སེམས་བཟང་།

ངའི་དམིགས་ཡུལ་ནི་ང་ཚོའི་མི་ཐོག་འདི་དངོས་གནས་མི་ཡ་རབས་འབའ་ཞིག་བྱུང་རོགས་བྱས་ན་བསམ་པ་དེ་ཡིན། དེ་བྱུང་ན་འགྲིགས་པ་རེད། སྐྱེ་བ་ཕྱི་མར་དེས་ཕན་པ་རེད། ང་ཚོར་དེའི་ཆ་ནས་ཆ་རྐྱེན་བཟང་པོ་ཞིག་ཡོད་བསམ་གྱི་འདུག དེ་རྒྱ་མིས་བྱེད་མི་ཐུབ་པ་ཞིག་རེད། དེ་འདྲའི་བསམ་བློ་བཏང་ན། ད་ལྟ་ང་ཚོ་བཙན་བྱོལ་བ་བྱས་ཏེ་ཁ་ཐབས་སྐྱོ་པོ་ཞིག་ཡོད་ན་ཡང༌། ང་ཚོར་བོད་ཕྲུག་རྣམས་ལ་སློབ་སྦྱོང་སྤྲོད་རྒྱུའི་ཆ་རྐྱེན་ཞིག་ཡོད་བསམ་གྱི་འདུག ཆ་རྐྱེན་དེ་ང་ཚོས་བེད་སྤྱོད་ཡག་པོ་བྱས་ཏེ་ནུས་པ་འདོན་ཐུབ་ན་འཛམ་བུ་གླིང་གི་མི་གཞན་དག་ཚོས་ང་ཚོའི་སློབ་སྦྱོང་བྱེད་སྟངས་ལ་ཚུར་དཔེ་བལྟ་ཡུལ་ཞིག་ཡོང་སྲིད་ཀྱི་རེད་བསམ་གྱི་འདུག ད་ལྟ་འཛམ་བུ་གླིང་འདིའི་སྒང་གི་དཔེར་ན། ཡུ་རོབ་ནང་གི་རྒྱལ་ཁབ་འདྲ་མིན་ཚོའི་ནང་སློབ་གྲྭའི་འགྲོ་སྟངས་ཀྱིས་འགྲིག་གི་མི་འདུག་ཅེས་སྐད་ལུང་པ་གང་རྒྱག་གི་འདུག་ལ། ཨ་རིའི་ནང་ལ་ཡིན་ནའང་སྐད་ཆ་དེ་འདྲ་ཟེར་མཁན་འདུག

ཤར་ཕྱོགས་རྒྱལ་ཁབ་ནང་ལ་སྤྱིར་བཏང་མིའི་ཤེས་ཚད་ཆ་སྙོམས་བྱས་ན་སློབ་སྦྱོང་ཚད་མཐོ་ཤོས་དང༌། དྲག་ཤོས་ཤིག་ཉི་ཧོང་ཡིན་ཅིང་། སིངྒ་པུར་རྒྱལ་ཁབ་ཆུང་ཆུང་དེ་ཡང་ཧ་ཅང་ཚགས་ཚུད་པོ་ཞིག་ལ་བརྩི་གི་འདུག དེའི་ནང་ལ་ཉེ་དུས་ལོ་གཅིག་གཉིས་ཀྱི་ནང་ནས་སྤྱིར་ཆོས་ཀྱི་ཐོག་ལ་དོ་སྣང་ཤུགས་ཆེན་པོ་བྱེད་ཀྱི་ཡོད་པ་ཞིག་དང༌། ལྷག་དོན་ནང་པའི་ཆོས་ཀྱི་ཐོག་ལ་དོ་སྣང་ཆེན་པོ་ཞིག་བྱེད་ཀྱི་ཡོད་པའི་གནས་ཚུལ་ཞིག་ཐོས་རྒྱུ་འདུག དེ་རྣམས་ནང་པའི་ཆོས་ལ་དགའ་ཞེན་གུས་བརྩི་བྱས་པ་གང་ཡང་མ་རེད། ཕན་ཐོགས་ཤིག་དང་དགོས་པ་ཞིག་མཐོང་ནས་བྱས་པའི་གནས་ཚུལ་ཡིན་གྱི་རེད།

ང་རང་ཚོ་བོད་པ་ལ་འདི་འདྲའི་ཐོག་ནས་ཆ་རྐྱེན་ཞིག་ཡོད་ངེས་ཡིན་པས། ང་ཚོས་ཡག་པོ་ཞིག་བྱེད་ཐུབ་ན་ཤེས་ཡོན་ཡོད་པ་ལྷག་བསམ་ལྡན་པ་ཞིག་ངེས་པར་དུ་ཡོང་ཐུབ་ཀྱི་རེད། རྒྱ་མིས་ཕར་ཕྱོགས་དེར་དམར་པོ་ཡིན་ལ་ཤེས་ཡོན་ཅན་ཡིན་པ་ཟེར་གྱི་ཡོད་ལ། དེ་བཞིན་ང་ཚོས་ཚུར་ཕྱོགས་འདིར་ཤེས་ཡོན་ཅན་ཡིན་ལ་ལྷག་བསམ་ལྡན་པ་ཞིག་བྱེད་དགོས།

ལྷག་བསམ་ཞེས་པ་དེ་གང་ཡིན་ཞེ་ན། གཞན་ཕན་གྱི་བསམ་བློ་ཡོད་པ་ཞིག་སྟེ། ལྷག་བསམ་གྱི་རྩ་བ་གཞན་ཕན་རེད། ཕན་པའི་བསམ་པ་ཡོད་པའི་མི་ཞིག་བྱུང་ན། མིའི་སྤྱི་ཚོགས་ནང་ང་ཚོ་མཉམ་དུ་རུབ་རུབ་བྱས་ནས་སྡོད་དགོས་པ་ཞིག་རེད། མཉམ་དུ་སྡོད་དགོས་པའི་སྤྱི་ཚོགས་དེའི་ནང་ལ་ཅི་ཙམ་ཕན་པའི་བསམ་བློ་ཡོད་པ་དེ་ཙམ་གྱིས་སྤྱི་ཚོགས་དེ་སྐྱིད་པ་ཞིག་ཡོང་གི་རེད། དེ་ལ་ང་ཚོས་འགྲེལ་བཤད་རྒྱག་དགོས་པ་མི་འདུག མིག་མཐོང་ལག་ཟིན་བྱས་ནས་ང་ཚོས་མཐོང་གསལ་རེད།

ན༽ བོད་མིའི་བྱ་སྤྱོད་དང་། འཛམ་གླིང་གི་མིག་དཔེ།

མི་ཚང་མ་བསེ་རུ་ལྟ་བུའི་རང་སངས་རྒྱས་ཀྱི་བཟོ་འདྲ་པོ་བྱས་ནས་སྡོད་མཁན་ཞིག་དང༌། ཡང་ན། རང་དོན་འབའ་ཞིག་བསམས་ནས་མི་མཐོང་ཚད་ཀྱི་མགོ་ལ་མགོ་བརྡུང་སྤྲོད་སྙམ་མཁན་ཞིག་ཡིན་ན་གནས་ཚུལ་ཐ་དད་རེད། དེ་འདྲ་མ་རེད། མི་ཡི་རངས་བཞིན་ལྷན་སྐྱེས་ཀྱི་གནས་སྟངས་ནི་མཉམ་དུ་སྡོད་མཁན་ཞིག་དང༌། རོགས་པ་མེད་པར་བསྡད་ན་སྐྱོ་སྣང་སླེབས་པ་ཞིག མི་ཞིག་མཐོང་ན་དགའ་པོ་ཡོང་བ་བཅས་ནི་རང་བཞིན་གྱི་གནས་སྟངས་རང་རེད། གནས་སྟངས་འདིའི་འོག་ནས་གཅིག་གིས་གཅིག་ལ་སེམས་པ་བཟང་པོ་དང་། ཤ་ཚའི་བསམ་བློ་ཞིག་ཡོད་ན་སྐྱིད་པོ་གང་འདྲ་ཡོང་གི་མ་རེད་དམ། གནས་སྟངས་མཉམ་དུ་སྡོད་དགོས་པ་ཞིག་ལ་སྡོད་སྟངས་འཁྲུག་པ་ཤ་སྟག་བརྒྱབ། མགོ་སྐོར་ཤ་སྟག་བཏང་སྟེ་བསྡད་པ་ཡིན་ན་རང་བཞིན་གྱིས་མིའི་གནས་སྟངས་དང་རྒྱབ་འགལ་ལྟ་བུ་ཆགས་ཡོང་གི་འདུག མི་འདུག་གམ། ངའི་ལྟ་ཚུལ་དེ་འདྲ་ཞིག་ཡིན།

སེམས་པ་བཟང་པོ་བྱེད་པ་དང༌། ཕན་སེམས་བྱེད་པ་དེ་ཆོས་ཀྱི་སྐད་ཆ་གཅིག་པུ་མ་ཡིན་པར། དེ་ནི་དངོས་གནས་མིའི་སྤྱི་ཚོགས་ནང་གི་གཞི་རྩའི་འཚོ་བའི་གནད་དོན་གལ་ཆེན་པོ་ཞིག་རེད། ང་ཚོ་འདིར་བོད་པའི་ཕྲུ་གུ་ཁྲི་ཁ་ཤས་ཤིག་མ་གཏོགས་མེད། ངས་འདི་རྣམས་ལ་སློབ་སྦྱོང་སྤྲོད་རྒྱུའི་རྩ་བའི་སྡོང་པོ་དེ་ཕན་པའི་བསམ་པ་ཟེར་བ་འདི་རྩ་བར་བཟུང་དགོས། དེའི་རྩ་བ་ཚུགས་ཐུབ་པ་ཞིག་བྱུང་ན། འདི་རྣམས་ཕ་མ་ཆགས་ཏེ་སོ་སོར་ཕྲུ་གུ་ཡོང་དུས་དེ་ག་ནང་བཞིན་གྱི་གཤིས་རྒྱུད་བཟང་པོ་ཞིག་དང༌། མིག་ལྟོས་བཟང་པོ་ཞིག་འཇགས་ཐུབ་ནས་རིམ་པས་རིམ་པས་ང་ཚོའི་མི་འབུམ་གཅིག་གཉིས་ཅི་བྱུང་དངོས་གནས་མི་སྡེའི་མཚན་ཉིད་ཚང་བ་ཞིག་བཟོ་ཐུབ་ཀྱི་རེད།

ད་ལྟ་ལོ་ཉི་ཤུ་རྩ་གྲངས་མ་གཏོགས་ཕྱིན་མེད་ཀྱང་བོད་པའི་སྤྱི་ཚོགས་ནང༌། བོད་མིའི་བསམ་བློ་གཏོང་སྟངས་དང༌། བོད་པའི་གོམས་གཤིས། བོད་པའི་གཉེན་སྒྲིག་བྱེད་སྟངས། བོད་པའི་སྤྱིར་བཏང་གི་ཉིན་རེ་ཉིན་རེའི་འགྲོ་འདུག་སྤྱོད་གསུམ་གྱི་འཚོ་བ་སྤྱོད་སྟངས་དེ་ཚོའི་ཐོག་ལ་བརྟག་དཔྱད་བྱེད་མཁན་ཕྱི་རྒྱལ་བ་མང་པོ་ཞིག་ཡོང་གི་འདུག ད་དུང་ཡང་ཡོང་གི་རེད། ང་ཚོས་ཤེས་ཡོན་སྤྲོད་སྟངས་དེ་དངོས་གནས་ཁ་ནས་ཤོད་རྒྱུ་མང་པོ་ཡོད་པ་ཞིག་དང༌། ལས་ཀ་འཇོན་པོ་རྒོད་པོ་ཡོད་པ་ཙམ་མ་ཡིན་པར། དངོས་གནས་མི་ཚེ་སྐྱེལ་སྟངས་ཀྱི་གནས་ལུགས་ཤེས་པའི་སྒོ་ནས་མི་ཚེ་ཞི་ཞིང་དུལ་བའི་ཐོག་ནས་སྐྱེལ་ཐུབ་པའི་མི་སྡེའི་སྤྱི་ཚོགས་ཤིག་བཟོ་ཐུབ་ན། འཛམ་བུ་གླིང་གི་སྒང་ལ་མིག་དཔེ་སྟོན་ཐུབ་པ་ཏན་ཏན་ཡོང་གི་རེད་བསམ་གྱི་འདུག

ང་ཚོ་བོད་ཀྱི་སྤྱི་ཚོགས་རྙིང་པའི་ནང་ལ་འཚར་ལོངས་བྱས་པའི་མི་འདི་རྣམས་ཀྱིས་འཛམ་གླིང་འདིའི་སྒང་ལ་གང་ལ་གང་འཚམ་གྱིས་ཡ་རབས་ཀྱི་ཚད་ཟིན་ས་ཞིག་ཡོང་ཐུབ་ཀྱི་ཡོད་ན། ད་དུང་ང་ཚོས་ཆེད་དུ་གཉེར་ནས་འབད་བརྩོན་བྱས་ན་ཤེས་ཡོན་ཡོད་ལ་ཡ་རབས་ལྡན་པའི་མིག་དཔེར་འོས་པའི་བོད་རིགས་མི་སྡེ་ཞིག་ངེས་པར་དུ་བཟོ་ཐུབ་ཀྱི་རེད་བསམ་གྱི་འདུག དེ་ཆོས་རེད།

ངས་སྐབས་རེ་ཁ་ཤས་ལ་རྩེད་མོ་རྩེས་ཏེ། ང་ཚོས་བདེན་པ་བཞི་ཤོད་པའི་སྐབས་ཀྱི་ཐར་པ་ཟེར་བ་དེ། མི་སྒེར་རེ་རེ་ལ་དབང་བའི་ཐར་པ་རེད། ང་རང་ཚོས་རྫོགས་ལྡན་ཞེས་བཤད་བཞིན་པ་ལྟར་དངོས་གནས་གནོད་འཚེའི་བསམ་སྦྱོར་མེད་པར་ཕན་པའི་བསམ་པ་དང༌། ཡ་རབས་ཀྱི་ཐོག་ནས་མི་ཚེ་སྐྱེལ་མཁན་གྱི་མི་སྡེ་ཞིག་བཟོ་ཐུབ་ན་དེ་ནི་དངོས་གནས་སྤྱི་ཚོགས་ཀྱི་ཐར་པ་རེད། དེར་བརྟེན། ངས་ཐར་པ་ལ་སྤྱི་ལ་དབང་བའི་ཐར་པ་ཞིག་དང༌། སྒེར་ལ་དབང་བའི་ཐར་པ་ཞིག་གཉིས་ཡོང་སྲིད་ཀྱི་རེད་ཅེས་ཤོད་ཀྱི་ཡོད། ང་ཚོས་དེ་འདྲ་ཞིག་གི་བསམ་བློ་གཏོང་དགོས་ཀྱི་འདུག ཁྱེད་རང་ཚོ་ཚང་མས་འདི་རྣམས་བློ་ལ་བཞག་ནས་བྱས་རྗེས་འཇོག་ཐུབ་པའི་བསམ་བློ་གཏོང་དགོས། གཞན་དག་ཤོད་རྒྱུ་མེད།

དེ་རྣམས་སེམས་ལ་ངེས་པར་བྱས། ཤེས་སོང་ངམ། གང་ལྟར་ལས་ཀ་བྱེད་པའི་སྐབས་ལ་རིག་པ་བསྒྲིམ་དགོས་པ་མ་གཏོགས། ཉི་མ་གང་འཁྱོལ་བྱེད་རྒྱུ་མེད། གཟབ་གཟབ་བྱེད་དགོས། སྡུག་ཏུ་སྡུག་ཏུ་ཕྱིན་ན་ཡག་པོ་མ་རེད། ཕྱི་རྒྱལ་གྱི་མི་ངས་ངོ་ཤེས་པ་དེ་འདྲ་སློབ་གྲྭ་ཁག་ལ་ལྟ་སྐོར་ལ་ཕྱིན་ནས། ང་ལ་ཡི་གེ་གཏོང་མཁན་ཁ་ཤས་བྱུང༌། སློབ་གྲྭ་དེ་འདྲ་ལ་ཕྱིན་པ་ཡིན། སེམས་པ་སྐྱོ་པོ་བྱུང༌། ཡག་པོ་མི་འདུག་ཅེས་ཤོད་ཀྱི་འདུག དེ་ཚོའི་གྲས་ཤེས་བཞིན་ཁྱད་གསོད་བྱས་པ་ག་ནས་ཡིན་ཏེ། མ་ཤེས་པ་དང༌། ལྷོད་ཡངས་ཤོར་ནས་སྐྱོན་ལྷགས་པ་དེ་འདྲ་ཡོང་སྲིད་ཀྱི་རེད། ཕྱིན་ཆད་དེ་འདྲའི་མཐོང་ཚུལ་མ་ལྷགས་པའི་ཡར་རྒྱས་ཡོང་ཐབས་ལ་རིག་པ་བསྒྲིམ་དགོས་ཀྱི་འདུག ཚང་མས་གཟབ་གཟབ་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༥ ཟླ་ ༡༡ ཚེས་ ༡༧ ཉིན་གནས་མཆོག་ཝཱ་རཱ་ཎ་སཱིར་སྩལ་བའི་བཀའ་སློབ།

ཀ༽ རྐྱེན་ངན་གྲོགས་ཤར་དང་། ཆོས་རིག་གི་འོད་སྣང་།

འདིར་གྲོགས་པོ་རྙིང་པ་ཝཱ་རཱ་ཎ་སཱིའི་རྒྱལ་པོ་རིན་པོ་ཆེ་དང༌། སྔོན་མའི་ངོ་ཤེས་རྙིང་པ་སློབ་སྤྱི་དང༌། སློབ་ཕྲུག་ཚོ། དགེ་རྒན་རྣམ་པ། སྐུ་མགྲོན་ཚོ་བཅས་ལྷན་རྒྱས་རྣམ་པར་ཞུ་རྒྱུ་ལ། ས་ཆ་འདིར་སྔོན་མ་ལོ་མང་པོ་ཞིག་གི་གོང་ལ་བསམ་བློའི་ནང་རྨི་ལམ་ལྟ་བུའི་འཆར་སྣང་དེ། ད་ལ་ཕལ་ཆེར་གཟུགས་སུ་གྲུབ་སྟེ། ས་གནས་འདིའི་སྒང་ལ་དེ་རིང་ང་རང་ཚོ་ཡང་བསྐྱར་འཛོམས་ཏེ་ཐུག་འཕྲད་བྱུང་བ་ལ་ཧ་ཅང་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན། གྲོགས་པོ་རྣམ་པ་ཚང་མས་མཁྱེན་གསལ་རེད། ལོ་སྟོང་ཕྲག་རིང་གི་རིག་གཞུང་རྙིང་པ་གཏིང་ཟབ་པོ་ཡོད་མཁན་གྱི་མི་རིགས་ཤིག་ལ་ཉམས་ཉེས་ཆེན་པོ་བྱུང་བའི་དུས་ཚོད་འདིའི་སྒང་ལ་ཕྱོགས་གཅིག་ནས་བལྟས་པ་ཡིན་ན། རྐྱེན་ངན་གྲོགས་ལ་ཤར་བ་བཞིན། རྒྱ་གར་འཕགས་པའི་ཡུལ་ལ་བོད་མི་བཙན་བྱོལ་བ་གང་ལ་གང་འཚམ་ཞིག་སླེབས་པ་འདིའི་གཞི་རྩའི་ཐོག་ནས། བོད་ཀྱི་རིག་གཞུང་འདི་གྲས་གཞི་ནས་ཉམས་པ་གསོར་ཆུད་མི་ཉམས་གོང་སྤེལ་བྱེད་པའི་བསྟི་གནས་གཞི་ནས་གསར་དུ་ཚུགས་ཐུབ་པའི་གོ་སྐབས་ཤིག་བྱུང་བ་རེད།

སྤྱིར་འཛམ་བུ་གླིང་འདིའི་སྒང་ལ་ཡོད་པའི་ཆོས་དང་རིག་གཞུང་གང་འདྲ་ཞིག་ཡིན་ན་ཡང་འཛམ་བུ་གླིང་འདིའི་མི་སྤྱི་ལ་དབང་བའི་བཟོ་འདྲ་པོ་ཞིག་ཆགས་བསྡད་ཡོད་པས། འཛམ་གླིང་སྤྱིའི་ཐོག་ནས་སེམས་འཁུར་དང་དོ་སྣང་བྱེད་དགོས་པ་ཞིག་ཡིན་པ་དང༌། ལྷག་པར་ང་རང་ཚོ་བོད་རང་གི་རིག་གཞུང་ལ་མཚོན་ན་རྩ་བའི་བོད་ཀྱི་ས་མཐོ་པོ། གནམ་བསིལ་པོ། ཟས་རིགས་སྟོབས་བཅུད་ཡག་པོ་ཡོད་པའི་གནས་ཚུལ་འོག་སྤྱིར་བཏང་བོད་པའི་ཀླད་པ་གྲུང་པོ་དང༌། ཡག་པོ་ཡོད་ས་རེད། དེ་འདྲའི་ཞིང་ས་ལྟ་བུ་གཤིན་པོ་ཡོད་པ་དེའི་ཐོག་ལ་རྒྱ་གར་འཕགས་པའི་ཡུལ་ནས་བོད་ནང་ལ་ཆོས་དང་རིག་གཞུང་གི་སྣང་བ་དེ་ཁྱབ་ཡོང་དུས་བོད་ནང་ལ་རིག་གཞུང་གི་རྩ་བ་སྤུས་དག་པོ་ཞིག་ཚུགས་ཏེ་ཡར་རྒྱས་ཕྱིན་པ་ཞིག་ཡིན་པ་རེད།

དོན་གྱིས་རྒྱ་གར་གྱི་རིག་གཞུང་གི་ཤུགས་རྐྱེན་ཆེན་པོ་ཡོད་པ་དང་། ཧ་ལམ་རྒྱ་གར་བའི་རིག་གཞུང་གི་ཆ་ཤས་ཤིག་རེད་བརྗོད་ན་ཡང་བརྗོད་ཆོག་པ་ཡིན། མ་གཞི་སྐད་ཆ་འདི་སྲིད་དོན་གྱི་སྐད་ཆའི་བཟོ་འདྲ་པོ་ཆགས་ཀྱི་འདུག་ཀྱང༌། ཡིན་ནའང་དངོས་ཡོད་གནས་ཚུལ་ལ་རྒྱ་གར་འཕགས་པའི་ཡུལ་ནས་མཁས་གྲུབ་མང་པོ་ཞིག་བོད་ལ་ཕར་ཕེབས། དེ་བཞིན་བོད་ནས་ཡིན་ནའང་དངོས་གནས་སྙིང་སྟོབས་དང་བློ་གྲོས་ཡོད་མཁན། ན་ཚོད་གཞོན་པ་དེ་གྲས་བརྒྱ་འདེམས་སྟོང་སྒྲུག་བྱས་ཏེ་རྒྱ་གར་ནང་ལ་ཚུར་བརྫངས། འདིར་སློང་སྦྱོང་བྱས་ཏེ་ཕར་འཁྱེར་ཡོང་བའི་ཆོས་དང་རིག་གཞུང་གཏིང་ཟབ་ཅིག་དུས་རབས་མང་པོ་ཞིག་གི་རིང་བོད་ནང་གནས་པའི་གནས་ཚུལ་འདི་ལ་ད་ཆ་འགྱུར་བ་ཤིན་ཏུ་ཆེན་པོ་བྱུང་ཡོད།

ཡང་སྔར་ཕན་ནང་པ་སངས་རྒྱས་པའི་ཆོས་དང་དེ་དང་འབྲེལ་བའི་རིག་གཞུང་གཏིང་ཟབ་ཡོད་པའི་ཞི་བདེའི་ས་ཆ་དེ་དེང་སང་དམག་གི་རྟེན་གཞི་ལྟ་བུ་བློ་ཕམ་ཆེན་པོ་བྱེད་དགོས་པ་ཞིག་ཆགས་བསྡད་ཡོད། དེ་འདྲའི་དུས་སྐབས་ལ་རྒྱ་གར་འཕགས་པའི་ཡུལ་ལ་གཞི་ནས་བོད་ཀྱི་རིག་གཞུང་གི་བསྟི་གནས་གསར་པ་ཚུགས་པའི་གོ་སྐབས་བྱུང་བ་འདི་དངོས་གནས་དྲང་གནས་གནད་ལ་སྨིན་པོ་དང༌། རྩ་བ་ཆེན་པོ་ཞིག་རེད་བསམ་པ་དྲན་གྱི་འདུག རྒྱ་གར་ནང་ལ་ང་ཚོ་བོད་ཀྱི་ཆོས་དང་རིག་གཞུང་གི་བསྟི་གནས་ཁག་འགའ་ཤས་ཚུགས་ཡོད། དེའི་ནང་ནས་སློབ་གཉེར་ཁང་འདི་བོད་ཀྱི་རིག་གཞུང་སློབ་སྦྱོང་བྱེད་སྟངས་དེང་དུས་ཀྱི་འགྲོ་སྟངས་དང་མཐུན་པར་བྱེད་པའི་རྟེན་གཞི་གཙོ་ཆེ་ཤོས་ཤིག་ཆགས་བསྡད་ཡོད། ས་གནས་འདིའི་འཛུགས་སྐྲུན་གྱི་ཐོག་ལ་གཙོ་ཆེ་རྒྱ་གར་གཞུང་གིས་འགན་གཙང་མ་བཞེས་ཏེ་རྒྱབ་སྐྱོར་རོགས་རམ་གནང་བ་ནི་བཀའ་དྲིན་ཤིན་ཏུ་ཆེན་པོ་རེད། དེ་བཞིན་ས་གནས་འདི་གའི་འབྲེལ་ཡོད་ཀྱི་མཁས་དབང་རྣམ་པ་ཚོས་ཀྱང་ཤ་ཚ་དང་སློབ་སྟོན་གནང༌། བསམ་བློའི་ཐོག་ནས་རྒྱབ་སྐྱོར་ནུས་ཤུགས་ཆེན་པོ་གནང་བའི་རྐྱེན་བྱས་ཏེ་ད་ཆ་ང་ཚོས་འཛུགས་སྐྲུན་གང་ལ་གང་འཚམ་བྱེད་ཐུབ་པ་བྱུང་བར་བརྟེན་གཙོ་ཆེན་རྒྱ་གར་གཞུང་དང༌། དེ་བཞི་འབྲེལ་ཡོད་ཚང་མའི་ཐོག་ལ་ཐུགས་རྗེ་ཆེ་ཞུ་རྒྱུ་ཡིན།

ཁ༽ སློབ་གྲྭའི་སྣོད་བཅུད་དང་། ཚོགས་བསགས་གསུམ་སྒྲིལ།

འདི་བསྒྱུར་མི་དགོས། སློབ་ཕྲུག་ཚོར་ཚིག་ཁ་ཤས་ཤིག་ཤོད་ཀྱི་ཡིན། འདིར་སྣོད་ཀྱི་བཀོད་པའི་འཛུགས་སྐྲུན་ཡག་ཐག་ཆོད་ཆགས་ཡོང་གི་ཡོད། དེས་ན་སྣོད་བཟང་པོ་ཡོད་པ་འདི་བཅུད་བཟང་པོས་བཀང་དགོས། འདི་གར་ཡོད་པའི་དགེ་རྒན་རྣམ་པ་ཚོ་དང༌། ཁྱེད་རང་སློབ་ཕྲུག་ཚོ་ཚང་མས་ས་གནས་འདི་གར་ཡོད་པའི་དགེ་སློབ་ཉུང་ཤས་ཤིག་གི་དོན་དག་ཙམ་མ་ཡིན་པར། ང་ཚོ་བོད་མི་ས་ཡ་དྲུག་གི་དམིགས་ཡུལ་ཆེན་པོ་ཞིག་དང༌། ཁེ་ཕན་ཆེན་པོ་ཞིག་གི་ཐོག་ལ་ཐུག་གི་ཡོད་པ་དང༌། གཉིས་ནས་ང་ཚོ་བོད་ཀྱི་ནང་ལ་ཡོད་པའི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཞིག་ཡོད་པའི་ནང་དོན་རིག་པ་སློབ་སྦྱོང་བྱེད་ས་ཞིག་ཆགས་ཡོང་གི་ཡོད། བོད་ཀྱི་ཆོས་དང་རིག་གཞུང་གཅིག་གྱུར་ཡིན་མཁན་ནུབ་ལ་དྭགས་ནས་ཤར་མོན་གྱི་བར་རྒྱ་གར་བྱང་བརྒྱུད་ཧི་མ་ལ་ཡའི་རི་རྒྱུད་ཀྱི་ཡུལ་ཁམས་དེ་དག་ལ་ཡང་འབྲེལ་བ་ཞིག་སླེབས་ཡོང་གི་ཡོད། དེ་ཙམ་དུ་མ་ཟད་བོད་བྱང་ངོས་ལ་ཕར་བརྩིས་ན་སོག་པོའི་ཡུལ་ཁམས་དང༌། དེ་བཞིན་ཨུ་རུ་སུའི་ཁུངས་ལ་ཡོད་པའི་སྦུ་རས་ཐུའི་ས་ཁུལ་དེ་རྣམས་ལ། སྤྱིར་བཏང་གནས་ཚུལ་འཕོ་འགྱུར་འདྲ་མིན་ཡོང་གི་ཡོད་ན་ཡང༌། རྩ་བའི་གཞི་རྩ་བོད་ཀྱི་ནང་པ་སངས་རྒྱས་པའི་ཆོས་དང༌། དེ་དང་འབྲེལ་བའི་རིག་གཞུང་འདིས་ཁྱབ་ནས་བསྡད་ཡོད་པས། ང་ཚོ་བོད་ཀྱི་ཆོས་དང་རིག་གཞུང་གི་འབྲེལ་བ་ཡོད་པའི་ས་ཁུལ་དེ་དང་ཚང་མའི་ཐོག་ལ་འབྲེལ་བ་ཡོད།

ལྷག་པར་དུ་དེང་སང་འཛམ་བུ་གླིང་འདིའི་སྒང་ལ་བོད་ཀྱི་ཆོས་དང་རིག་གཞུང་དང༌། བོད་དང་འབྲེལ་བའི་གནས་ཚུལ་དེ་འདྲའི་ཐོག་ལ་དོ་སྣང་གསར་པ་བྱེད་པའི་དུས་ཚོད་ཅིག་ལ་སླེབས་ཡོད། དེ་ལྟར་ན་ང་ཚོའི་མཐོ་རིམ་སློབ་གཉེར་ཁང་འདི་དངོས་གནས་དྲང་གནས་རྒྱ་ཆེན་པོ་ཞིག་ལ་འབྲེལ་བ་ཡོད་པ་དང༌། རྒྱ་ཆེན་པོ་ཞིག་གི་ཁེ་ཕན་ལ་ཐུག་གི་ཡོད་པར་བརྟེན་ཚང་མས་ད་ལྟ་ཕན་ལ་ཧུར་ཐག་བྱས་པ་རེད་ལ། ད་དུང་ཡིན་ནའང་ཧུར་ཐག་བྱེད་དགོས། འདིར་སློབ་སྦྱོང་བྱེད་མཁན་ཚོ་ནང་པ་ཞིག་གི་ཐོག་ནས་སློབ་སྦྱོང་བྱེད་ཀྱི་ཡོད་པ་དང༌། དེ་ཡང་ལྟོ་གོས་ཀྱི་དོན་དག་ལ་སློབ་སྦྱོང་བྱེད་པ་མ་ཡིན་པར་སེམས་རྒྱུད་འདུལ་ཐབས་ཀྱི་དོན་དག་ལ་སློབ་སྦྱོང་བྱེད་ཀྱི་ཡོད། མ་གཞི་ད་གིན་རིན་པོ་ཆེ་ནས་ཁྱེད་རང་ཚོ་སྒྲིག་ལམ་ཀུན་སྤྱོད་ཡག་ཐག་ཆོད་ཡོད་ཅེས་གསུངས་པ་བཞིན་ཡག་པོ་བྱུང་འདུག

ཡིན་ན་ཡང་ཁྱེད་རང་ཚོ་ཚང་མས་ནང་པའི་ཆོས་དང་འབྲེལ་བའི་སློབ་སྦྱོང་བྱེད་མཁན་གྱི་དགེ་སློབ་སོང་བ་ཡིན་དུས། འདྲ་འདྲའི་ནང་ནས་མི་འདྲ་བ་ཞིག་གི་དངོས་གནས་དྲང་གནས་སྤྱོད་ལམ་ཞི་ཞིང་དུལ་བ། དང་བ་འདྲེན་པོ། སེམས་རྒྱུད་བཟང་པོ་དགོས་རྒྱུ་དེ་ཤིན་ཏུ་གལ་ཆེན་པོ་ཡིན། དེ་ལྟར་སོ་སོས་སེམས་རྒྱུད་བཟང་པོ་ཞིག་དང༌། ལྷག་བསམ་རྣམ་པར་དག་པའི་ཐོག་ནས་མི་ཚེ་བསྐྱལ་བ་ཡིན་ན། སོ་སོའི་སྒོ་གསུམ་གྱིས་བྱ་བ་ཅི་བྱས་པ་འདི་དག་ཀུན་སློང་བཟང་པོ་ཞིག་གིས་ཟིན་ཐུབ་པ་བྱུང་ན་དེའི་ཆ་ནས་དཔག་ཏུ་མེད་པའི་བསོད་ནམས་གསོག་ཐུབ་པ་ཡོང་གི་རེད། ད་གིན་རིན་པོ་ཆེས་གསུངས་པ་བཞིན་སྤྱིར་བཏང་མིའི་ནང་ལ་དབང་པོ་རྟུལ་པོའི་རིགས་ཤིག་དང༌། དབང་པོ་རྣོན་པོའི་རིགས་ཤིག་ཡོད་ན་ཡང༌། དབང་པོ་རྣོ་རྟུལ་གཉིས་ཀ་དུས་གཏན་དུ་འགྱུར་བ་མེད་པར་སྡོད་པའི་ཁྱབ་པ་མེད། གང་ལྟར་དབང་རྟུལ་ཞིག་ཡིན་ན་ཡང༌། སོ་སོས་འབད་བརྩོན་བྱས། གཙོ་ཆེ་ཤོས་བསོད་ནམས་བསགས། སློབ་གཉེར་ལ་བརྩོན་འགྲུས་བྱས། དེ་བཞིན་སྐབས་སུ་བབ་པའི་ཤེས་རབ་གོང་དུ་འཕེལ་བའི་ཐབས་ཤེས་བྱེད་ཐུབ་ན་རིམ་པས་རིག་པ་ཡག་ཏུ་འགྲོ་རྒྱུ་ཏན་ཏན་ཡོད། དངོས་འབྲེལ་གྱི་རིག་པ་ཡག་པོ་ཡོད་མཁན་ཞིག་ཡིན་ན་ཡང་སོ་སོས་བརྩོན་འགྲུས་མ་བྱས་པ་དང༌། བསོད་ནམས་ཉམས་པའི་བྱ་བ་ལ་ཞུགས། སོ་སོའི་སྤྱོད་ལམ་དང༌། བསམ་བློ་གཏོང་སྟངས་སྡུག་ཏུ་ཕྱིན་པ་ཡིན་ན། དང་པོ་རྣམ་དཔྱོད་མེ་ལྟར་འབར་བ་ཞིག་ཡོད་པ་ཡིན་ན་ཡང༌། གང་འཚམ་ཞིག་ནས་མེ་དུ་བ་འཚུབ་འཚུབ་སྡོད་མཁན་ཞིག་ཆགས་རྒྱུའི་ཉེན་ཁ་ཡོད་ངེས་ཡིན། དེས་ན་ཁྱེད་རང་ཚོ་ཚང་མས་ད་ལྟ་ཕན་ལ་ཧུར་ཐག་བྱས་པ་རེད་ལ། ད་དུང་ཡིན་ན་ཡང་སློབ་གཉེར་དང༌། སྤྱོད་ལམ་གང་ཅིར་ཧུར་ཐག་བྱེད་རོགས་ཟེར་རྒྱུ་ཡིན།

ག༽ རྒྱ་གཞུང་གི་སྲིད་བྱུས་དང་། གཞིས་བྱེས་ཀྱི་འགྲན་བསྡུར།

དེ་ནས་ང་རང་ཚོ་བོད་པའི་གནས་ཚུལ་དེང་སང་གང་འདྲ་ཞིག་ཡོད་དམ་ཟེར་ན། སྔོན་མ་ཡིན་ན་བོད་ནང་ལ་རྒྱ་མིས་བོད་ཀྱི་ཆོས་དང་རིག་གཞུང་རྨེག་མེད་གཏོང་རྒྱུར་ཁ་གསལ་གཏིང་གསལ་རང་བྱས་ཏེ་གཏོར་གྱི་ཡོད་པ་དང༌། བོད་ཀྱི་རིག་གཞུང་ལ་དུག་ནང་བཞིན་བརྩིས་ཏེ་ཤུལ་མེད་བཟོ་རྒྱུར་དངོས་སུ་ལག་ལེན་བཀལ་ནས་བསྡད་ཡོད་པ་དེ་ལ་བར་ལམ་ཞིག་ནས་གནས་ཚུལ་ཕྲན་བུའི་འགྱུར་བ་ཕྱིན་འདུག ཤ་ཚ་ནས་བོད་ཀྱི་རིག་གཞུང་ཐོག་ལ་དོ་སྣང་གསར་པ་བྱས་པ་གང་ཡང་མིན་རུང༌། འཛམ་བུ་གླིང་འདིའི་སྒང་གི་རྒྱལ་སྤྱིའི་གནས་ཚུལ་དང་འབྲེལ་བ་ཡོད་པ་དང༌། བོད་ནང་གི་རྒྱ་ཆེའི་མི་མང་ཚོས་རྒྱ་མིར་རྩ་བ་ཉིད་ནས་བློ་མི་ལྟ་མཁན་དེ་དག་བློ་འགུག་པའི་ཐབས་ཤེས་ལ་རྒྱ་མིས་བོད་ཀྱི་རིག་གཞུང་ལ་དམིགས་བསལ་གྱི་དོ་སྣང་བྱེད་ཀྱི་ཡོད་པའི་རྣམ་པ་དང༌། བོད་ཀྱི་རིག་གཞུང་ལ་སྲུང་སྐྱོབ་བྱེད་ཀྱི་ཡོད་པའི་རྣམ་འགྱུར་གསར་པ་ཞིག་བསྟན་ཏེ། དེང་སང་བོད་ཀྱི་ནང་ལ་བོད་ཀྱི་རིག་གཞུང་གི་ཐོག་ལ་སློབ་སྦྱོང་བྱེད་རྒྱུའི་གོ་སྐབས་ཕྲན་བུའི་མང་དུ་འགྲོ་གི་ཡོད་པ་ལྟ་བུ་དང༌། དཔེ་དེབ་རྩོམ་བྲིས་ལ་སོགས་པའི་ལས་འགུལ་ཡང་ཕྲན་བུའི་ཤུགས་ཆེ་རུ་འགྲོ་གི་ཡོད་པའི་བཟོ་འདྲ་ཞིག་འདུག ང་རང་ཚོ་འདིར་ཡོད་མཁན་ཚོར་ལས་འགན་སྣོན་མ་ཞིག་སླེབས་ཡོང་གི་ཡོད། ང་ཚོ་འདིར་གཞན་གྱི་ལུང་པའི་ནང་བསྡད་ཡོད་ཀྱང༌། ང་ཚོར་རང་དབང་ཡོད། བོད་ནང་ལ་ཡོད་པ་རྣམས་རང་ཡུལ་དུ་བསྡད་ཡོད་ཀྱང་རང་དབང་ཡོད་པ་མ་རེད། གནས་ཚུལ་དེ་འདྲ་ཞིག་གི་འོག་ནས་བོད་ནང་ལ་རྒྱ་མིས་མགོ་ཁྲིད་པའམ། རྒྱ་མིས་དབང་བསྒྱུར་བའི་ས་གནས་ནས་བོད་ཀྱི་རིག་གཞུང་སྐོར་ཉམས་ཞིབ་བྱེད་པ་དང༌། དཔེ་དེབ་འདྲ་མི་འདྲ་ཐོན་ཡོང་རྒྱུའི་བཟོ་ལྟ་ཡོད་པ་ཡིན་དུས། ང་རང་ཚོས་དེ་ཚོར་འགྲན་བསྡུར་བྱེད་ཐུབ་པའི་བསམ་བློ་གཏོང་རྒྱུ་གལ་ཆེན་པོ་འདུག

བོད་ནང་ལ་རྒྱ་མིས་ཁ་ཞེ་གཉིས་མེད་ཀྱི་ཐོག་ནས་ཡར་རྒྱས་གཏོང་གི་ཡོད་པ་དང༌། རྒྱ་མིའི་ངོས་ནས་དངོས་གནས་དྲང་གནས་བརྒྱ་ཆ་བརྒྱ་བོད་ལ་ཤ་ཚ་བ་དང༌། བློ་དཀར་བ་ཞིག་གིས་ཐོག་ནས་བྱས་པ་ཡིན་ན། ང་ཚོས་འགྲན་བསྡུར་བྱེད་དགོས་དོན་མེད་ལ། རྗེས་སུ་ཡི་རང་དང༌། མངོན་པར་བསྟོད་རྒྱུ་རེད། འོན་ཀྱང་དེ་མིན་པའི་གནས་ཚུལ་གསལ་པོ་རེད། གང་ལྟར་བོད་ཀྱི་རིག་གཞུང་འདི་རྒྱ་ཡི་རིག་གཞུང་དང་ཐ་དད་ཡིན། གང་ཞིག་རྒྱ་ཡི་རིག་གཞུང་དང་ཐ་དད་པའི་རིག་གཞུང་ཞིག་ཇི་ཙམ་གྱི་རྣམ་པ་གསལ་བར་དོད་པའི་ཚོད་ཀྱིས་རྒྱ་ནག་ནས་ཁ་བྲལ་འགྲོ་རྒྱུའི་ཤུགས་རྐྱེན་ནམ། གནས་ཚུལ་དེ་ཡོད་མུས་རེད། དེར་བརྟེན་བོད་ཀྱི་རིག་གཞུང་ཐོག་རྒྱ་མིས་ཁ་ཞེ་གཉིས་མེད་ཀྱི་རྒྱབ་སྐྱོར་ནམ་ཡང་བྱེད་ཀྱི་མ་རེད།

ད་ལྟའི་ཆར་རྒྱ་མིས་བོད་ཀྱི་རིག་གཞུང་དང༌། བོད་མི་རིགས་ཀྱི་ཐོག་ལ་བལྟ་སྟངས་འདི། ཁོ་རང་ཚོའི་ཕུགས་རྒྱང་རིང་པོའི་ཁེ་ཕན་ཞིག་ལ་བལྟས་ཏེ་གདོང་པ་གསར་པ་བསྟན་པ་ཞིག་རེད། རྒྱ་མིའི་ངོས་ནས་ཀུན་སློང་གཞན་ཞིག་དང༌། བྱེད་ཐབས་གསར་པ་ཞིག་བྱེད་པའི་སྐབས་འདིར་ང་རང་ཚོ་མིའི་ལུང་པར་ཡོད་མཁན་ཚོས་ཀྱང་རིག་པ་བསྒྲིམས་ནས་ཤུགས་རྒྱག་རྒྱུ་གལ་ཆེན་པོ་འདུག དུས་ཚོད་འགྱུར་བ་གསར་པ་ཞིག་སླེབས་ཡོང་དུས་ཚང་མས་སྙིང་ལ་རུས་པ་བཅུག་ནས་གཟབ་གཟབ་བྱེད་དགོས། འདིར་གཞི་རྩ་ཡག་ཐག་ཆོད་ཚུགས་ཡོད། གཞི་རྩ་འདིའི་ཐོག་ནས་ཡར་རྒྱས་འགྲོ་རྒྱུར་གདེང་འཁེལ་བ་ལྟ་བུ་རེད། ཡིན་ན་ཡང་ང་རང་ཚོས་ལྷོད་གཡེང་ཕྱིན་པ་ཡིན་ན་ཉེན་ཁ་རྒྱུན་དུ་ཡོང་མུས་ཡིན་པས་ལྷོད་གཡེང་མ་སོང་བར་ཚང་མས་ཧུར་ཐག་བྱེད་རོགས་ཞེས་ཟེར་རྒྱུ་ཡིན།

ང༽ ཕྱག་དེབ་དབུ་འབྱེད་དང་། ཡིག་སྒྱུར་གྱི་བྱ་བ།

དེ་ནས་དེ་རིང་འདིར་དེབ་ཁ་ཤས་ཤིག་ཁ་འབྱེད་བྱེད་རྒྱུའི་གོ་སྐབས་བྱུང་བ་ལ་དགའ་པོ་བྱུང༌། དགའ་པོ་ཡོང་བའི་རྒྱུ་མཚན་གང་ཡིན་ཟེར་ན། སྤྱིར་ང་རང་ཚོ་མི་ལ་ཤེས་ཡོན་ཟེར་བ་འདི་གལ་ཆེན་པོ་ཡིན། ཤེས་ཡོན་གྱི་མཐུན་རྐྱེན་གཙོ་ཆེ་ཤོས་ནི་སྔར་གྱི་མཁས་པ་ཚོས་ལོ་ནས་ལོ་བསྟུད་དེ་བསམ་བློ་གཏིང་རིང་པོ་བཏང་ནས་བྲིས་པའི་ལེགས་བཤད་འདི་ཚོའི་གྲས་ང་རང་ཚོ་མིའི་རྣམ་དཔྱོད་འཕེལ་བའི་རྒྱུ་རྐྱེན་གལ་ཆེན་པོ་ཞིག་ཡིན་པ་རེད། ད་ལྟ་འདིར་སྒོམ་རིམ་དང༌། སྟོང་ཉིད་བདུན་ཅུ་པའི་སྐོར། དེའི་གཤམ་གྱི་དེབ་འདི་དག་ང་ཚོ་བོད་དང་འབྲེལ་བ་ཡོད་པའི་གནས་ཚུལ་ཞིག་ཡིན་པར་བརྟེན། དེ་རིང་ངོས་རང་དེབ་འདི་གྲས་བཀྲམ་པའི་གོ་སྐབས་བྱུང་བ་འདི་དངོས་གནས་རང་སེམས་ཀྱི་གཏིང་ནས་སྔོན་གྱི་སློབ་དཔོན་བཀའ་དྲིན་ཅན། སྔ་མོ་ང་ཚོའི་བོད་མི་བརྩོན་འགྲུས་ཆེན་པོ་ཡོད་མཁན། བསོད་ནམས་ཆེན་པོ་ཡོད་མཁན། ལྷག་བསམ་བཟང་པོ་ཡོད་མཁན་དེ་དག་གིས་བྱས་རྗེས་བཟང་པོ་བཞག་པ་འདི་དག་དུས་ད་ལྟ་ཡིན་ན་ཡང་དྲོད་མ་ཡལ་བ་དང༌། གཟི་བརྗིད་མ་ཉམས་པར་བསྡད་ཡོད་པ་རྣམས་བསམ་བློའི་ནང་དྲན་པའི་མུ་ནས་དགའ་ཚོར་ཆེན་པོ་བྱུང༌།

དེབ་འདི་དག་ཕར་བསྒྱུར་ཚུར་བསྒྱུར་བྱེད་མཁན་གྱི་ལོ་ཙཱ་བ་སློབ་ཕྲུག་ཚོ་དང༌། དགེ་རྒན་ཚོ་ནས་གང་ལྟར་དངོས་གནས་དྲང་གནས་ཀྱི་བྱ་བ་བཟང་པོ་ཞིག་བྱས་པ་རེད། ང་རང་ཚོ་ཆོས་པ་ཞིག་གི་ངོས་ནས་བཤད་པ་ཡིན་ན། སོ་སོས་བྱ་བ་བཟང་པོ་ཞིག་བསྒྲུབས་པ་དེ་ལ་བསྔོ་བས་རྒྱས་འདེབས་བྱེད་པ་དང་དམིགས་མེད་ཀྱི་རྒྱས་འདེབས་བྱེད་རྒྱུ་གལ་ཆེན་པོ་རེད། དེ་དག་ལ་ཁྱེད་རང་ཚོས་མ་གཞི་དགོངས་བཞེས་གནང་གི་རེད་ལ། དེ་འདྲའི་ཐོག་ནས་བསམ་བློ་གཏོང་ཐུབ་ན་དགེ་བ་གོང་ནས་གོང་འཕེལ་དུ་འགྲོ་རྒྱུ་དང༌། དེ་བཞིན་དགེ་བ་རྫོགས་བྱང་མ་ཐོབ་ཀྱི་བར་མ་ཉམས་པར་གནས་པའི་དགེ་མཚན་ཆེན་པོ་ཡོད་པས་ཁྱེད་རང་ཚོས་ཐུགས་ལ་བཅང་དགོས། ངོས་ནས་ཀྱང་དེ་དོན་སྨོན་ལམ་རྒྱག་གི་ཡིན། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༧ ཟླ་ ༣ ཚེས་ ༡༡ ཉིན་བོད་ཀྱི་བརྡ་སྤྲོད་རིག་གནས་ཀྱི་བགྲོ་གླེང་ཚོགས་འདུར་ཞུགས་མཁན་མཁས་པ་རྣམས་ལ་མཇལ་ཁའི་ཐོག་སྩལ་བའི་བཀའ་སློབ།

ཀ༽ མིང་ཚིག་གསར་བཟོ་དང་། བོད་སྐད་ཐོག་སློབ་ཐབས།

ང་ཚོ་བཙན་བྱོལ་བ་ཆགས་ནས་ལོ་ཉི་ཤུ་རྩ་བརྒྱད་སོང་བ་དེའི་རིང་ང་ཚོས་རྒྱ་གར་ནང་སྤྱིའི་སྒྲིག་འཛུགས་ཤིག་བཙུགས་ནས་ལས་རིམ་མང་པོ་ཞིག་ལག་ལེན་བསྟར་བའི་ནང་གཙོ་ཆེ་ཤོས་ཤེས་ཡོན་གྱི་ཐོག་ལ་གང་ཡོང་ཅི་ཡོང་བྱས་ཡོད། ཡིན་ནའང་རིགས་མང་པོ་ཞིག་བྱེད་འདོད་ཀྱང་དངོས་ཡོད་གནས་ཚུལ་གྱིས་འགྲུབ་མི་ཐུབ་པ་དང་། ཡང་རིགས་ཁ་ཤས་ནི་འགྲུབ་ཐུབ་ཀྱི་རེད་སྙམ་ཡང་གྲ་མ་འགྲིགས་སྣ་ཚོགས་ཀྱིས་དེ་མུར་ལུས་པ་དཔེར་ན། བོད་ཡིག་ནང་མིང་ཚིག་གསར་པ་བཟོས་ཏེ་གཏན་འབེབས་བྱེད་དགོས་པ་དེ་ཚོའི་ཐད་རྩ་བའི་ལས་འགོ་བརྩམས་ཏེ་རྩོམ་སྒྲིག་དང་པོ་བྱེད་སྐབས་ད་ལྟ་འདིར་ཕེབས་པའི་བྲག་གཡབ་རིན་པོ་ཆེ་ཡང་ཡོད། ཕལ་ཆེར་ཕྱི་ལོ་ ༡༩༦༠-༡༩༦༡ སློབ་གྲྭ་ཐོག་མར་འཛུགས་སྐབས་ང་ཚོས་གྲོས་འགོ་བཏོན་ནས་རིགས་ཁ་ཤས་ལམ་སེང་མཚན་ཉིད་ཚང་བའི་སྤུས་དག་པོ་ཞིག་ཡོང་མ་ཐུབ་ཀྱང་། མཚན་ཉིད་ལམ་རོབ་ཚང་བ་ཞིག་ཡོང་རྒྱུར་ཤུགས་བརྒྱབ་ནས་སློབ་ཚན་ཡོངས་རྫོགས་བོད་སྐད་ཐོག་ནས་བསླབ་ཐུབ་པ་བྱེད་དགོས་བཤད་ཡོད།

དེའི་ཐོག་ལ་ལྡི་ལིར་བོད་ཁང་བཙུགས་ཏེ་ང་ཚོས་ཚད་ཚད་སྡུར་སྡུར་གང་ཡོང་བྱས་པ་ཡིན་། དེ་དུས་ལྷ་ལུང་བློ་བཟང་ཕུན་ཚོགས་ཀྱང་འབྲེལ་བ་ཡོད། དེ་ནས་ད་བར་ལོ་གང་འཚམ་སོང་ཡང་། དེ་དུས་ལས་ཀར་ཐེ་གཏོགས་ཡོད་མཁན་ཚོ་དེ་རིང་མཉམ་འཛོམ་ཐུབ་པ་འདི་ཡག་པོ་རེད། ད་ལམ་གྱི་དུས་ཚོད་འདིར་ང་ཚོས་ལས་ཀ་ཇི་ཙམ་ཞིག་བསྒྲུབ་ཐུབ་པའི་སྐོར་ཚང་མས་ལྷོད་པོའི་ངང་གོ་སྡུར་བྱེད་དགོས། བར་ལམ་ཁྱེད་ཚོ་ཕྱོགས་དང་མཚམས་སུ་འཁོད་ནས་སོ་སོའི་མཐོང་རྒྱ་དང་ཐོས་རྒྱ་ཆེ་རུ་ཕྱིན་ཡོད་པ་དང་། གང་ཅིའི་གནས་ཚུལ་ཉམས་མྱོང་མང་པོ་ཞིག་ཐོབ་ཡོད་པར་བརྟེན་ད་རེས་ཏན་ཏན་གྲུབ་འབྲས་རྡོག་རྡོག་ཅིག་ཐོན་ཐུབ་པའི་རེ་བ་དང་བཅས་ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན།

ཁ༽ གཞིས་བྱེས་ཤེས་ལྡན་དང་། རིག་གཞུང་གི་ཞབས་འདེགས།

འདས་པའི་དུས་ཡུན་རིང་བོད་ནང་ཧ་ལས་པའི་གཏོར་བཤིག་བཏང་ཡོད། ཉེ་བའི་ལོ་བདུན་བརྒྱད་ནང་གཞི་ནས་རྣམ་པ་གསར་པའི་འགྱུར་བ་ཞིག་བྱུང་སྟེ་དཔེ་དེབ་གསར་པ་མང་པོ་ཞིག་འཐོན་གྱི་འདུག། དེ་ཚོའི་ནང་གི་རིགས་ཁ་ཤས་ནི་ངོ་ཐོག་རྒྱ་གཞུང་རང་ལ་དགོས་མཁོ་ཡོད་པ་མངོན་གསལ་དོད་པོས་བྲིས་འདག ཡིན་ན་ཡང་མང་ཆེ་བ་ནི་དཔོན་པོ་གསར་པའི་ངོ་ལ་མ་བསྟུན་ཀ་མེད་དང་མི་འདོད་བཞིན་དུ་ཤོད་དགོས་པའི་གནས་ཚུལ་ཛ་དྲག་ཅིག་གི་འོག་ནས་ཁོང་ཚོས་གང་ཐུབ་ཅི་ཐུབ་ཀྱིས་སོ་སོའི་རིག་གཞུང་དང་། སོ་སོའི་ཕ་ཡུལ་གྱི་དོན་ལ་བསམ་བློ་བཏང་སྟེ་བོད་ཀྱི་རིག་གཞུང་ཐོག་ལེགས་སྐྱེས་འབུལ་མཁན་གང་ལ་གང་འཚམ་ཡོང་གི་འདུག། བོད་ནས་འབྱོར་བ་སྐུ་ཞབས་ཁྱེད་གཉིས་སེར་སྨད་རི་འབུར་སྤྲུལ་སྐུ་དང་། ཤེལ་དཀར་གླིང་བ་ཚེ་དབང་རྣམ་རྒྱལ་དང་། གཞན་དག་མི་འདུག་གམ། ཕར་ལོག་མཁན་ཡིན་ན་ཡང་ད་རེས་རིག་གཞུང་གི་ཚོགས་འདུ་ཡིན་ཙང་སྟབས་མ་བདེ་བ་མེད་ཚེ་ཡོང་ཐུབ་ན་ཡག་པོ་རེད། ཁྱེད་རང་གཉིས་ནས་འདིར་སླེབས་པའི་གྲས་ལ་དོ་སྣང་དང་ཉམས་མྱོང་ཡོད་པ་སུ་འདུག་རྒྱུས་ཡོད་བྱེད་དགོས།

དེང་སང་བོད་ནང་ཤེས་ཡོན་ཅན་གསར་པ་ཐོན་པའི་ནང་གང་འདྲ་ཡོད་ད་ལྟ་གསལ་པོ་རང་མི་ཤེས། རྙིང་པ་འཕྲོས་ལྷག་ཚོའི་ནང་ནས་རིག་པ་བསྒྲིམས་ཏེ་གང་ཡོང་ཅི་ཡོང་བྱེད་ཀྱི་འདུག དེ་ཚོའི་གྲས་ནས་ཁྱེད་གཉིས་སླེབས་ཡོད་པས་བློ་གྲོས་འདོན་རྒྱུ་ཡོང་གི་རེད། དངོས་གནས་བོད་ནང་གི་མི་ཚོས་ཆེ་ས་ནས་བཤད་ན་ཧ་ལམ་སྲོག་ལ་ཉེན་ཁ་ཡོད་པ་དང་། ཆུང་ས་ནས་བཤད་ན་རྒྱ་མིའི་མིག་ནང་ལ་མི་འགྲོ་བ་བྱུང་ནས་སོ་སོའི་མི་ཚེའི་མདུན་ལམ་ལ་འགོག་རྐྱེན་ཡོང་རྒྱུ་བརྒྱ་ཆ་བརྒྱ་ཐག་ཆོད་པ་བཅས་ཀྱི་གནས་ཚུལ་འོག་འབྲི་དགོས་ཀྱི་ཡོད་ཅིང་། དེ་འདྲའི་གནས་སྟངས་འོག་ཁོང་ཚོས་གང་ཐུབ་ཅི་ཐུབ་ཀྱིས་བོད་ཀྱི་རིག་གཞུང་དོན་ལ་ཞབས་འདེགས་ཞུ་གི་ཡོད། དེ་ནི་དངོས་གནས་རྗེས་སུ་ཡི་རངས་གི་གནས་རེད།

ང་རང་ཚོ་རང་དབང་ལུང་པར་བསྡད་ཡོད་སྟབས་སུ་གཅིག་ལ་ཞེད་སྣང་དང་། བསྟུན་དགོས་མེད། རང་དབང་ལུང་པར་བསྡད་པའི་འབྲས་བུར་རང་སོ་སོའི་ངོས་ནས་སྐབས་བབ་བོད་སྤྱིའི་ཁེ་ཕན་གྱི་རིག་གཞུང་ལ་ཞབས་འདེགས་ཞུ་ཐུབ་པ་འདི་ནི་རྒྱལ་བའི་བསྟན་པ་ལ་ཞབས་འདེགས་ཞུས་པ་ཞིག་ཡིན། ད་དུང་རྒྱ་ཆེ་ས་ནས་བཤད་ན་འཛམ་གླིང་ཐོག་གི་རིག་གཞུང་རྙིང་པ་ཁུངས་ལྡན་ཞིག་གི་དོན་ལ་ལས་ཀ་དང་ཞབས་འདེགས་ཞུས་པ་ཞིག་རེད།

ད་བར་རང་དབང་ལུང་པར་སྡོད་མཁན་ཚོས་དེའི་ཐོག་གང་ཐུབ་ཅི་ཐུབ་ཀྱི་འབད་བརྩོན་བྱས་ཡོད། ཡིན་ནའང་མངོན་གསལ་དོད་པའི་གྲུབ་འབྲས་ཆེན་པོ་ཞིག་དྲང་པོ་བཤད་ན་མཐོང་རྒྱུ་མེད་པ་ལྟ་བུ་ཞིག་ཡོད། འོན་ཀྱང་ད་རེས་ཀྱི་ཚོགས་འདུ་འདིའི་ཐོག་ནས་གྲུབ་འབྲས་དང་ལག་རྗེས་ཤིག་བཞག་ཐུབ་ཀྱི་རེད་སྙམ། གཙོ་ཆེ་ཤོས་ཁྱེད་རང་ཚོ་ཕྱོགས་དང་མཚམས་གང་དུ་བསྡད་ཀྱང་སོ་སོའི་འཇོན་ཐང་དང་མཐུན་རྐྱེན་ལ་གཞིགས་པས་ཁུངས་སོ་སོ་ནས་གང་ཐུབ་ཀྱིས་བོད་སྤྱིའི་རིག་གཞུང་གི་ཞབས་འདེགས་ལ་འགྱུར་བའི་རྩོམ་ཡིག་རིགས་གང་མང་འདོན་ཐུབ་ན་ཕན་ཐོགས་ཡོད་པ་འདི་ནི་ངའི་བསམ་ཚུལཡིན།

ག༽ འཕགས་བོད་ཀྱི་འབྲེལ་བ་དང་། ཧི་མ་ལ་ཡའི་རི་རྒྱུད།

ད་རེས་བོད་ཁུངས་མ་ཡིན་པ་རྒྱ་གར་བྱང་རྒྱུད་ནས་ཨང་འགྲུབ་དང་སེམས་དཔའ་རྡོ་རྗེ། རྒྱ་གར་བ་ཁོང་སོགས་བོད་ཀྱི་རིག་གཞུང་ལ་དོ་སྣང་ཡོད་པ་ཁ་ཤས་ཕེབས་འདུག་པར་ཐུགས་རྗེ་ཆེ་ཞུ་རྒྱུ་ཡིན། དེང་སང་ང་ཚོས་བོད་པ་ཉམ་ཐག་པའི་སྐབས་ལ་ཁྱེད་ཚོས་བསླབ་བྱ་གང་ཞིག་གནང་རྒྱུ་ཡོད་ཀྱང་གནང་རོགས། ང་རང་ཚོ་འཕགས་བོད་གཉིས་ཐུན་མོང་མ་ཡིན་པའི་འབྲེལ་བ་ཞིག་ཡོད། རྩ་བའི་སྲིད་དོན་གྱི་གནས་སྟངས་ཐོག་ནས་བཤད་ན་རྒྱ་གར་འདི་ང་ཚོའི་གཞན་ཡུལ་རེད། ཡིན་ནའང་ཡུལ་འདིའི་ནང་ང་ཚོར་ལག་འཁྱེར་འཁྱེར་དགོས་པའི་དཀའ་ངལ་ཕྲན་བུ་ཡོད་པ་ལས། གཞན་རང་ཡུལ་དང་འདྲ་བར་རྐང་བརྐྱངས་ལག་བརྐྱངས་བྱས་ནས་སྡོད་ཆོག་པ་འདི་ནི་ཤིན་ཏུ་བཀའ་དྲིན་ཆེན་པོ་རེད།

ང་རང་ཚོའི་ཆབ་སྲིད་ཀྱི་གནས་ཚུལ་ནས་བཤད་ན་དངོས་གནས་འགྱེལ་ས་ནས་ལངས་ཐུབ་པའི་བསམ་བློ་གཏོང་གི་ཡོད། དེ་ཡང་བོད་ཀྱི་ཆབ་སྲིད་རྐྱང་པའི་གནས་ཚུལ་མ་ཡིན་པར་རྒྱལ་བའི་བསྟན་པ་དང་འབྲེལ་བའི་བོད་ཀྱི་རིག་གཞུང་གི་ལས་ཀ་མང་པོ་ཞིག་ལ་བསམ་བློ་བཏང་ནས་རེ་བ་ཆེན་པོ་བྱེད་ཀྱི་ཡོད། ལྷག་པར་ཧི་མ་ལ་ཡའི་རི་རྒྱུད་ལ་ཡོད་པའི་བོད་ཀྱི་རིག་གཞུང་དང་། ཆོས་ཀྱི་རྗེས་སུ་འབྲངས་མཁན་དེ་ཚོ་དེ་སྔ་ཡིན་ན་ཁ་མིག་བལྟ་ས་བོད་ལ་བྱས་ནས་བོད་ནང་བསྐྱོད་དེ་ས་དགེ་བཀའ་རྙིང་རིས་སུ་མ་ཆད་པའི་ཆོས་ཞུ་བ་དང་། རིག་གནས་སྦྱང་བརྩོན་བྱེད་ཀྱི་ཡོད། དཔེར་ན་ང་ལ་ཆ་བཞག་ན་ཁུ་ནུ་ལུང་པ་སྐྱོ་པོ་དེ་ནས་ཐོན་པའི་ཁུ་ནུ་བླ་མ་བསྟན་འཛིན་རྒྱལ་མཚན་དང་། དགེ་བཤེས་རིག་འཛིན་བསྟན་པ་གཉིས་ངས་བླ་མར་བསྟེན་པ་ཡིན། ཡུལ་དེ་ཚོ་བོད་ཀྱི་ཆོས་དང་རིག་གཞུང་གི་རྗེས་སུ་འབྲང་མཁན་ཡིན་ཅིང་། ད་ལྟ་བོད་ནང་ཁ་བལྟ་ས་ཞིག་བསྡད་མེད། དེར་བརྟེན་རྒྱ་གར་ནང་བོད་མི་བཙན་བྱོལ་བ་ཚོས་བོད་ཀྱི་ཆོས་དང་རིག་གནས་ཀྱི་བསྟི་གནས་མང་པོ་ཞིག་བཙུགས་ཡོད་པ་དེ་དག་ནང་ཁོང་ཚོ་ནང་དོན་རིག་པ་སློབ་སྦྱོང་བྱེད་པར་ཡོང་གི་ཡོད། དཔེར་ན། སེ་འབྲས་ཚོའི་ནང་སློབ་གཉེར་དུ་མང་པོ་སླེབས་པ་དེ་ཚོས་བོད་མི་སྤྱི་འགྲོས་སྤྱི་མཚུངས་ལྟར་སློབ་གཉེར་ཧུར་ཐག་བྱེད་ཀྱི་འདུག

ངས་དོ་སྣང་བྱུང་བ་ཞིག་ལ་སྒོ་མང་གྲྭ་ཚང་གི་བསྟན་པ་འཛིན་མཁན་ལ་དྭགས་ཟངས་དཀར་དང་། ཁུ་ནུ་བ་ཚོ་ཆགས་འདུག འཛིན་གྲྭ་མཐོ་བ་ཐོན་པའི་ཨ་མདོ་རྒན་པོ་ཚོ་རྫོགས་འགྲོ་བའི་སྐབས་ལ་མཇུག་མཐུད་དེ་མཛོད་དང་། དབུ་མ་གསར་རྙིང་། ཕར་ཕྱིན་གྱི་གཞུང་གོང་འོག་དེ་ཚོ་ཤུགས་བརྒྱབ་ནས་བལྟ་མཁན་མངའ་རིས་པ་ཤ་སྟག་རེད། སྒོ་མང་གྲྭ་ཚང་གི་རྩ་བ་བཟུང་མཁན་རྒྱ་གར་བ་ཆགས་ཡོད་པའི་བཟོ་འདུག ཉེ་དུས་ལོ་ཤས་ནང་ཁམས་པ་ཨ་མདོའི་གྲྭ་རྒྱུན་གང་འཚམ་ཞིག་སླེབས་པ་དེ་ཚོ་རིགས་ལམ་རྟགས་རིག་དང་བློ་རིག་གཞི་ནས་འགོ་བཙུགས་ཏེ་བལྟ་གི་ཡོད། ཧི་མ་ལ་ཡའི་རི་རྒྱུད་ཀྱི་མི་ཚོ་སྡོད་སའི་ཆ་ནས་རྒྱ་གར་ས་ཁོངས་ཆགས་ཡོད་ཀྱང་། ཆོས་དང་རིག་གཞུང་ཐོག་ང་ཚོ་བོད་པ་དང་གཅིག་པ་ཆགས་ཡོད།

ས་ཁུལ་དེ་ཚོའི་ནང་ཆོས་དང་རིག་གནས་ཀྱི་གནས་སྟངས་དངོས་གནས་གང་འཚམ་སྐྱོ་པོ་རེད། དེང་སང་བལྟ་དུས་སྔོན་མ་དང་མི་འདྲ་བ་ནང་པའི་ཆོས་དང་རིག་གནས་ལ་དོ་སྣང་གསར་པ་ཞིག་སླེབས་ཡོད་པ་མངོན་གྱི་འདུག ཧི་མ་ལ་ཡའི་རི་རྒྱུད་ལ་བོད་ཀྱི་ཆོས་དང་རིག་གཞུང་རང་གཅིག་པ་ཡིན་པའི་མི་འབུམ་ཕྲག་ཡོད། དེ་ཚོར་གང་ཐུབ་ཀྱི་ཞབས་འདེགས་དང་ཕན་གྲོགས་བྱེད་དགོས་པ་དེ་ང་ཚོའི་ལས་འགན་ཡིན། ང་ཚོས་འགྲུབ་མ་ཐུབ་པ་མ་གཏོགས་བསམ་པའི་འཁྱེར་སོ་འདི་འདྲ་ཞིག་སྔོན་ནས་ཡོད། ད་རེས་ས་ཁུལ་དེ་ཚོ་ནས་ཁྱེད་ཚོ་ཁ་ཤས་ཕེབས་པ་ཡག་པོ་བྱུང་། འདི་ནི་བོད་པའི་དོན་དག་རེད་ལ། སོ་སོའི་ཡུལ་གྱི་དོན་དག་ཀྱང་རེད།

ང༽ ཆོས་ཚན་གྱི་འབྲེལ་བ་དང་། བོད་ཡིག་གི་སྤུས་ཚད།

ད་དུང་ཕྱོགས་གཅིག་ནས་བསམ་བློ་བཏང་ན་བོད་པའི་རིག་གཞུང་ཞེས་ལུང་པ་སྒེར་གཅིག་གི་གནས་ཚུལ་རང་ཕལ་ཆེར་ཆགས་མེད། གོང་དུ་བརྗོད་པ་བཞིན་བོད་ཀྱི་རིག་གཞུང་འདི་འཛམ་གླིང་གི་རིག་གཞུང་རྙིང་ཤོས་ཁུངས་ལྡན་ཞིག་ཡིན། དེང་སང་འཛམ་གླིང་ཐོག་སྤྱིར་བཏང་གི་དངོས་པོ་ཡར་རྒྱས་ཕྱིན་ནས་མི་གྲུང་པོ་ཆགས་ཏེ། བསམ་བློ་རྙོག་དྲ་ཚ་པོ་གཏོང་ཐུབ་པའི་དུས་ལ་སླེབས་ནས་སྤྱིར་བཏང་སྟབས་བདེའི་ཆོས་ལུགས་ཚོ་ཕྲན་བུ་ཁག་པོ་ཆགས་ཡོད། ཡིན་ནའང་ནང་པའི་ཆོས་འདི་ཚན་རིག་ཡར་རྒྱས་ཕྱིན་པ་དང་མཉམ་དུ་འགྲོ་ཐུབ་པའི་རྣམ་པ་གསར་པ་ཞིག་འཐོན་ཡོང་གི་ཡོད། དེ་ཡང་སྤྱིར་ནང་པ་དང་། ཡང་སྒོས་ཐེག་ཆེན་གྱི་གཞུང་དང་ཟུང་འབྲེལ་གྱི་ཐོག་ནས་འགྲོ་རྒྱུ་ཤིན་ཏུ་གལ་ཆེན་པོ་ཆགས་པ་དང་། ལྷག་པར་སྔགས་ཀྱི་རྒྱུད་སྡེ་བཞིའི་ནང་ཚན་བླ་མེད་ནས་བཤད་པའི་རྩ་རླུང་ཐིག་ལེའི་རྣམ་གཞག་ལ་དམིགས་བསལ་གྱི་འབྲེལ་བ་སླེབས་ཀྱི་ཡོད། དེར་བརྟེན་འཛམ་གླིང་ཐོག་སྤྱིར་ནང་པ་དང་། དེའི་ནང་ཚན་ནས་བོད་ཀྱི་ནང་ཆོས་ལ་དམིགས་བསལ་གྱི་དོ་སྣང་ཞིག་སླེབས་ཡོང་གི་འདུག

ནང་པ་སྤྱིའི་གནས་ཚུལ་ནས་བཤད་ན་སྐད་ཡིག་མང་པོ་ཞིག་ཡོད་པའི་ནང་ནས་ནང་པའི་ཆོས་གཞི་ལམ་འབྲས་གསུམ་གྱི་རྣམ་གཞག་ཆ་ཚང་སྟོན་ཐུབ་པའི་སྐད་ཡིག་གསོན་པོར་ལྷག་པ་ཕལ་ཆེར་བོད་ཀྱི་སྐད་ཡིག་ཁོ་ན་ཡིན་བཟོ་རེད། གནས་ཚུལ་དེའི་ཆ་ནས་ཀྱང་བོད་ཀྱི་སྐད་ཡིག་ཡར་རྒྱས་འགྲོ་ཐུབ་པའི་འབད་བརྩོན་བྱེད་རྒྱུ་དེར་གལ་ཆེའི་དོན་སྙིང་ལྡན་ཡོད། ང་རང་ཚོ་བོད་པའི་སྐད་ཡིག་འདི་རྒྱ་མིའི་སྐད་ཡིག་དང་མི་འདྲ་བའི་ཡི་གེའི་འགྲོ་སྟངས་ཡག་པོ་ཞིག་ཡོད་པ་འདི་བེད་སྤྱོད་ལེགས་པར་བྱས་པ་ཡིན་ན་བརྗོད་བྱ་གང་གི་ཐོག་ལའང་ཡར་རྒྱས་ཆེན་པོ་འགྲོ་ཐུབ་རྒྱུར་ཕལ་ཆེར་ཚོད་དཔག་བྱེད་ཆོག་པ་ཞིག་རེད། ད་བར་བོད་ཡིག་གི་ནུས་པ་ཚ་ཚང་སྤྱད་ནས་འཚར་ལོངས་བྱེད་ས་དེ་གཙོ་ཆེ་ཤོས་ནང་དོན་རིག་པའི་ཐོག་ལ་བྱས་པ་ལས། གཞན་དག་ཐོག་གོ་སྐབས་བྱུང་མེད།

རང་རེ་བོད་པས་གླེན་རྟགས་དང་། ལྐུགས་པ་ཨུ་ཚུགས་བྱས་ནས་སོ་སོའི་ལུང་པའི་ནང་མགོ་བརྒྱུས་ཏེ་བསྡད་པའི་ཉེར་ལེན་གྱིས། འཛམ་གླིང་ཐོག་དངོས་པོ་ཡར་རྒྱས་ཕྱིན་པའི་རྒྱུ་རྫས་ཀྱི་རྣམ་གཞག་མང་པོ་ཞིག་ཡོད་པ་དེ་ཚོ་བོད་ཀྱི་སྐད་ཡིག་ནང་བེད་སྤྱོད་བྱེད་པའི་གོ་སྐབས་མ་བྱུང་བ་རེད། དེས་རྐྱེན་པས་ད་ལྟ་བོད་ཀྱི་སྐད་ཡིག་ནང་མ་འདང་བ་མང་པོ་ཡོད། དེ་ལྟར་རྗེས་ལུས་ཐེབས་པ་དེས་རྒྱ་གར་ནང་ལ་ཆ་བཞག་ན་རང་རེའི་སློབ་གྲྭ་ཁག་གི་ཕྲུ་གུ་ཚོ་ཐོག་མར་བོད་སྐད་མིང་ཚིག་གིས་མི་འདང་བ་ཡིན་ཙང་ཨིན་ཇིའི་མིང་ཚིག་མང་པོ་ཞིག་སློབ་ཚན་ནང་བེད་སྤྱོད་མི་བྱེད་ཐབས་མེད་ཆགས་ཡོད། གནས་ཚུལ་དེས་ཕྲུ་གུ་ཚོར་འཕྲལ་སྒང་སློབ་སྦྱོང་བྱེད་སྐབས་དཀའ་ངལ་བཟོ་གི་ཡོད་ལ། དེ་བས་གལ་ཆེ་བ་ཞིག་ལ་ཕྱིན་ཆད་སློབ་གྲྭ་ཐོན་སྐབས་བོད་ཡིག་རྐྱང་པའི་ཐོག་མཁས་པོ་ཡོད་མཁན་ཚོ་ལས་རིགས་གཞན་གྱི་ནང་ཁུངས་འཁྱོལ་ཁག་པོ་བྱེད་ཅིང་། དཀའ་ངལ་དེ་ད་ཕན་བོད་དུའང་བྱུང་ཡོད། ཡིན་ནའང་བོད་དུ་ཉེ་ཆར་ནས་འཛིན་རིམ་ལྔ་པ་བར་གྱི་སློབ་ཚན་ཆ་ཚང་བོད་སྐད་ནང་བོད་ཆོལ་ཁ་གསུམ་ཡོངས་ལ་གཅིག་གྱུར་ཁྱབ་པའི་སློབ་དེབ་གསར་པ་ཞིག་བཟོས་འདུག དེ་ནི་ཡང་དག་པ་དང་བཀྲ་ཤིས་པའི་གཏམ་བཟང་ཞིག་རེད།

རིམ་པས་འཛིན་རིམ་གང་ལ་གང་འཚམ་གྱི་སློབ་ཚན་ཆ་ཚང་བོད་སྐད་ཐོག་བཟོ་ཐུབ་བཟོ་འདུག་པ་ཧ་ཅང་ཡག་པོ་རེད། དེ་འདྲ་མེད་དུས་སློབ་ཚན་དང་ལས་རིགས་གཞན་ཞིག་ཐོག་ལ་སླེབས་དུས་བོད་ནང་རྒྱ་སྐད་ཀྱི་མིང་ཚིག་ཁོ་ན་བེད་སྤྱོད་བྱེད་དགོས་པ་དེས་དཀའ་ངལ་ཆེན་པོ་འཕྲད་ཀྱི་ཡོད་པ་རེད། བོད་ཡིག་ཡག་པོ་ཤེས་ཀྱང་ལས་རིགས་གཞན་དག་ནང་བེད་སྤྱོད་བྱེད་ས་མེད་དུས་རིམ་པས་བོད་པའི་སྐད་ཡིག་ལ་ཤ་ཚ་ཡོད་ན་ཡང་ལག་ལེན་ཐོག་དགོས་མཁོ་ཆ་ཚང་འགྲུབ་མ་ཐུབ་པར་བརྟེན་ཁག་པོ་ཆགས་ཀྱི་འདུག དེའི་སྐོར་ང་ཚོ་དེ་སྔོན་ཡང་སྐད་ཆ་བྱུང་། ད་ཆ་ཏན་ཏན་ཡག་པོ་ཡོང་གི་རེད། ཁྱེད་རང་ཚོས་ཀྱང་ཧུར་ཐག་བྱས་ནས་ཤུགས་རྒྱག་དགོས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཚེས་ ༤ ཚེས་ ༢༩ ཉིན་མ་སུ་རི་བོད་ཁྱིམ་དགེ་ལས་ཚོར་སྩལ་བའི་བཀའ་སློབ།

ཀ༽ དངོས་ཡོད་གནས་ཚུལ་དང་། སློབ་མར་བསླབ་བྱ།

དམིགས་བསལ་ཞུ་རྒྱུ་དེ་ཙམ་མི་འདུག གཞི་རྩ་ང་རང་ཚོ་མིའི་ལུང་པར་སླེབས་ཏེ་ལོ་འདི་ཙམ་ཕྱིན་པ་རེད། སྤྱིར་བཏང་བྱས་ན་བོད་པ་ཚོའི་ནང་དུ་གནས་ཚུལ་མ་ཤེས་པ་ཧ་ལམ་མེད། ཤེས་ནས་བྱས་དང་མ་བྱས་གནས་ཚུལ་ཐ་དད་རེད། སྔོན་མ་ང་ཚོ་ལྔ་བཅུ་ང་དགུའི་ལོར་འབྱོར། དྲུག་ཅུ་རེ་གྲངས་ཀྱི་སྐབས་སུ་ཡིན་ཚེ་དངོས་གནས་འཐོམ་མ་སངས་པ་ལྟ་བུ་རེད། དཔེར་ན། ངོས་ལ་ཆ་བཞག་ནའང་ཤེས་བྱ་གང་ཡང་མེད། ཡིན་ན་ཡང་ལྟོས་ས་ལྟོས་འཇོག་གི་མཐོང་རྒྱ་ཐོས་རྒྱ་ཕྲན་བུའི་མང་བ་ཡོད་པར་ཆ་བཞག་སྟེ་གང་ཤེས་ཅི་ཤེས་ཀྱི་འབོད་སྐུལ་བྱས། འགྲེལ་བཤད་འདྲ་བྱས་པ་རེད། ད་ཆ་ང་ཚོ་མིའི་ལུང་པར་སླེབས་ནས་ལོ་སུམ་ཅུ་སྐོར་སོང་ཡོད། ང་ལ་ཆ་བཞག་ན་ཡང་ཕུང་པོ་རྒུད་འགྲོ་གི་ཡོད། ཁྱེད་རང་ཚོ་ལས་ཀ་བྱེད་མཁན་རྣམས་ནས་ཉམས་མྱོང་བསགས་ཏེ་གནད་དོན་རྣམས་ཤེས་ཀྱི་ཡོད་སྟབས། ངས་མང་པོ་ཤོད་དགོས་དོན་མི་འདུག ད་ལྟ་བར་དུ་ཚང་མས་ཧུར་ཐག་བྱས་པ་ལ་ཐུགས་རྗེ་ཆེ་ཟེར་རྒྱུ་ཡིན།

ཕྲུ་གུའི་སློབ་སྦྱོང་དོན་དག་ལ་འབྲེལ་ཡོད་ཀྱི་ལས་ཀ་བྱེད་མཁན་དང༌། དགེ་རྒན་ཚོ་གལ་ཆེན་པོ་ཡིན་པ་ནི་ཚང་མས་ཤེས་གསལ་རེད། སྡུག་ས་ནས་བཤད་པ་ཡིན་ན། བར་ལམ་ཌལ་ལ་ཧོ་སེའི་སློབ་གྲྭའི་ནང་གི་གནས་ཚུལ་ཡོང་སྟངས་དེ་ཚོ་རྩ་བ་ནི་མགོ་མ་འཚོས་པའི་གནས་ཚུལ་ཐོག་ནས་བྱུང་བ་རེད། ཡིན་ནའང་ཕྱོགས་གཅིག་ནས་ལོ་མང་རིང་ལ་སློབ་གྲྭ་རིམ་ནས་ཡར་འགྲིམས་ཡོང་མཁན་གྱི་དུས་ཚོད་ལ་དགེ་རྒན་ཡིན་ནའང་རུང༌། ལས་བྱེད་ཡིན་ནའང་རུང༌། གང་ལྟར་འདི་གྲས་ཀྱི་ལྟ་རྟོག་ཡག་པོ་བྱས། སློབ་གསོ་ཡང་ཡང་བཏང༌། སློབ་གསོ་བཏང་ཟེར་བ་དེ་ཡང་རྒྱ་མིའི་ལུགས་སྲོལ་ལྟ་བུ་མིན། མ་ཡིན་པ་ཞིག་ལ་ཧམ་པ་བཤད། ཨུ་ཚུགས་བརྒྱབ་སྟེ་སྐྱག་རྫུན་ལྡབ་སྐྱོར་ཡང་སྐྱོར་བྱས། མཇུག་ཏུ་བདེན་པ་བཟོ་རྒྱུ་དེ་འདྲ་མ་རེད། ང་ཚོའི་སློབ་གསོ་དེ་དངོས་ཡོད་གནས་ཚུལ་ངོ་མར་འགྲེལ་བཤད་རྒྱག་རྒྱུ་ཡིན་ནའང༌། དེ་འདྲའི་གནས་ཚུལ་མ་འདང་བ་རེད། རྩ་བའི་བསམ་བློའི་ནང་ལ་ལངས་ཕྱོགས་སམ། ངོས་འཛིན་བྱེད་སྟངས་གསལ་པོ་ཞིག་དང་བརྟན་པོ་ཞིག་མེད་པའི་སྐབས་ལ་མགོ་མ་འཚོས་ཀྱི་དཀྲོག་གཏམ་དེ་འདྲའི་ཐོག་ནས་སྐྱོན་ལྷགས་པ་རེད། དེ་ཚོའི་གྲས་འཐུས་ཤོར་གྱི་རྣམ་པ་ཞིག་ཡིན་པ་ཧ་ཅང་གསལ་པོ་རེད།

དེ་བཞིན་སློབ་གྲྭ་ཐོན་མཁན་ཕྲུ་གུའི་ནང་ལ་སློབ་སྦྱོང་གང་ལ་གང་འཚམ་བྱས། དབྱིན་ཇི་ཞིག་ཤེས། བོད་ཡིག་ཅིག་ཤེས། ཧིན་དཱི་འདྲ་ཤེས། དེ་ཤེས་པའི་མཐའ་མ་བེད་སྤྱོད་བྱེད་ས་དེ་སྤྲང་འཁྱམས་བྱས་ནས་བསྡད་པ་དང༌། འགའ་ཤས་ནས་ཁ་བསླུས་རྒྱག་མཁན་བྱས་པའི་གནས་ཚུལ་ལོ་ཤས་སྔོན་གོ་ཐོས་བྱུང༌། དེ་ཚོ་ཤིན་ཏུ་ཐབས་སྡུག་རེད། ཆེ་ས་བོད་སྤྱི་པའི་དམིགས་ཡུལ་ཆེན་པོ་ཞིག་ལ་དམིགས་པ་དང༌། ཆུང་ས་སྒེར་སོ་སོ་དངོས་གནས་ཡ་རབས་སྤྱོད་བཟང་ལྡན་པའི་མི་ཡག་པོ་ཞིག་བྱུང་ན་བསམ་པའི་དམིགས་ཡུལ་དེ་འདྲ་ཞིག་བཞག་ནས་སློབ་གྲྭ་དེ་དག་བཙུགས་པ་རེད། སློབ་སྦྱོང་བྱས་པའི་མཐའ་མར་འདི་འདྲའི་གནས་ཚུལ་ཆགས་ཡོང་དུས་དངོས་གནས་བློ་ཕམ་སྐྱེ་གཞི་ཞིག་རེད། ཌལ་ལ་ཧའོ་སེར་རྩ་བའི་གནས་ཚུལ་ཡག་པོ་ཞིག་མགོ་མ་འཚོས་པའི་ཐོག་ནས་བོད་གཞུང་གིས་ཡག་པོ་མ་བྱས་པ་ལྟ་བུ་ཕྲུ་གུ་ཁ་ཤས་ཀྱིས་བཤད་ཡོད་ཚོད་འདུག མི་རེ་ཟུང་རེ་ཟུང་རེད། ཡོང་མི་སྲིད་པ་མ་རེད། ཡིན་ནའང་བློ་ཕམ་པོ་འདུག

ཁ་ས་སྐད་ཆ་བྱུང་བ་བཞིན་སོ་སོའི་ལྟོ་གོས་ཀྱི་མདུན་ལམ་ཞིག་རྙེད་བྱུང་བསམས་ནས་དེའི་ཁེ་ཕན་མགོ་བཏོག་མཇུག་བཏོག་ག་རེ་བྱེད་རྒྱུ་ཡོད་པ་དེ་བྱས། དེ་གའི་ངང་ནས་ཉི་མ་གང་འཁྱོལ་དུ་ཕྱིན་ན། དང་པོའི་དམིགས་ཡུལ། རྩ་བའི་དགོས་པ་ག་རེའི་དོན་དག་ལ་བཙུགས་པ། དགོས་པ་གང་གི་དོན་དུ་སྒྲིག་འཛུགས་བཟོས་པ་དེར་གཏོར་མ་དམིགས་འཁྱོལ་མ་བྱུང་བ་ཆགས་ཡོང་དུས་ཐབས་སྐྱོ་པོ་རེད། གནད་དོན་འདི་ཚོ་ཤིན་ཏུ་གལ་ཆེན་པོ་ཡིན། དགེ་རྒན་ཚོ་དང༌། ཕ་ཚབ་མ་ཚབ་ཚོ་ཚང་མར་ང་ཚོའི་མི་ཐོག་ནས་མི་ཐོག་གི་བདེ་བ་སྡུག་བསྔལ་གྱི་དོན་དག་འགན་ཆེན་པོ་འཁྲི་ཡོད། ༸རྒྱལ་བ་རིན་པོ་ཆེ་ལ་ཆ་བཞག་ན་དུས་དུས་ལ་འཁྱུག་ཙམ་འཁྱུག་ཙམ་ཡོང་སྟེ་ཤོད་རྒྱུ་མ་གཏོགས། དེ་ཙམ་གྱི་བྱེད་ཐབས་གང་ཡང་མེད། ཁྱེད་རང་ཚོ་ལོ་ནས་ལོ་བསྟུད་དེ་ཕྲུ་གུ་དང་མཉམ་དུ་གཤིབ་ནས་བསྡད་དུས་ཕྲུ་གུ་དེའི་མ་འོངས་པར་ལྷག་བསམ་འཁྱེར་སོ་དང༌། ཀུན་སློང་གང་འདྲ་ཞིག་ཡོང་དང་མ་ཡོང་རྒྱུན་དུ་གཤིབ་མཁན་ཚོ་དང་འབྲེལ་བ་ཆེན་པོ་ཡོད་པས་རྒྱུན་དུ་སློབ་སྟོན་ཡག་པོ་བྱེད་རྒྱུ་ཤིན་ཏུ་གལ་ཆེན་པོ་རེད།

ཁ༽ ལས་བྱེད་འཕོ་ལེན་དང་། ༸རྒྱལ་བའི་སྐུ་མཆེད།

དེ་ནས་བར་ལམ་འདིར་མ་སུ་རི་བོད་ཁྱིམ་གྱི་འཛིན་སྐྱོང་ལས་ཀ་བྱེད་མཁན་འཕོ་ལེན་གང་འཚམ་ཕྱིན་ཡོད། དེ་ཚོའི་ཁོངས་ནས་གྲུབ་འབྲས་ཡག་པོ་ཐོན་པ་བྱུང་ཡོད། ཡིན་ནའང་ཕྱོགས་གཅིག་ནས་སྐྱོན་ཡང་ཕྲན་བུ་ལྷགས་ཡོད། ཁྱེད་རང་ཚོ་ཁ་ཤས་ཀྱིས་མ་སུ་རིའི་གནས་ཚུལ་ཐད་ཀར་ང་ཚོར་བརྗོད་རྒྱུའི་ཚབ་ལ་འདི་ཁུལ་གྱི་གནས་ཚུལ་དེ་སྔོན་ལ་ལྷ་སར་ཕྱིན། ལྷ་ས་ནས་ཚུར་གནས་ཚུལ་འབྱོར་བ་ཁ་ཤས་བྱུང༌། ཐབས་སྐྱོ་པོ་རེད།

དཔེར་ན་ལྷ་ས་ནས་དངོས་གནས་དྲང་གནས་དད་པ་དམ་ཚིག་གཡོ་བ་མེད་པ་དེ་གྲས་ཀྱིས་ང་ལ་ཚུར་ལན་བསྐུར་ཏེ། ༸རྒྱལ་བ་རིན་པོ་ཆེའི་སྐུ་མཆེད་ཚོར་ཐུགས་བརྩེ་ཆེ་དྲགས་ཏེ་དེ་འདྲའི་ཐོག་ནས་མཚན་ཤས་ཡོང་རྒྱུའི་བློ་གཡེང་འདུག་ཅེས་ཟེར། དངོས་ཡོད་གནས་ཚུལ་ལ་ངའི་སྤུན་མཆེད་ཚོས་བོད་སྤྱི་པའི་དོན་དག་ལ་ཕན་ཐོགས་ཡོང་གི་ཡོད་ན་དེ་ཡང་མཐུན་པའི་རྐྱེན་ཞིག་རེད། དངོས་གནས་དྲང་གནས་ཀྱི་ཡག་པོ་བྱས་ན། རྗེས་སུ་ཡི་རང་བྱས། མཐུན་པོ་བྱེད་ཀྱི་ཡོད། སྤུན་མཆེད་ཡིན་ནའང་ཕན་ཐོགས་པ་ཡག་པོ་ཞིག་མ་བྱུང་བ་དང༌། མཚན་ཤས་བཟོ་མཁན་བྱུང་བ་ཡིན་ན། ཁོ་སྤྱི་འགྲེ་སྤྱི་མཚུངས་སུ་འཇོག་གི་ཡོད་མ་གཏོགས། འདི་ངའི་སྤུན་མཆེད་ཡིན་ཟེར་ནས་དེས་སྡུག་པ་ཞིག་བྱས་པ་ཡིན་ནའང་ངས་དམིགས་བསལ་གྱིས་བཞག་པ་རྩ་བ་ཉིད་ནས་མེད།

དེ་སྐོར་ངས་དག་འབུད་བྱེད་དགོས་དོན་མི་འདུག ཁྱེད་རང་ཚོས་ཤེས་གསལ་རེད། སྤྱི་འགྲེ་སྤྱི་མཚུངས་རང་བྱས་ཏེ་མཐའ་འབུད་བཏང་དགོས་ཀྱི་ཡོད་ནའང་རེད། གང་ཞིག་བྱེད་དགོས་ཀྱང་སྤྱི་འགྲེ་སྤྱི་མཚུངས་རང་བྱེད་པ་མ་གཏོགས་དེར་༸རྒྱལ་བ་རིན་པོ་ཆེའི་སྤུན་མཆེད་རེད་ཟེར་ནས་དམིགས་བསལ་དང༌། སྤུན་མཆེད་ཚོར་ནོར་འཁྲུལ་བྱས་པ་ཡིན་ནའང་དེར་༸རྒྱལ་བ་རིན་པོ་ཆེས་མཐོང་ནའང་མ་མཐོང་མདོག་མདོག གོ་ནའང་མ་གོ་མདོག་མདོག་བྱས་པ་གང་ཡང་མེད། ཡིན་ནའང་བོད་ནང་ནས་གནས་ཚུལ་ངོ་མ་གསལ་པོ་ཞིག་མ་ཤེས་པ་བྱས། སྐྱོན་ཞིག་མཐོང༌། ༸རྒྱལ་བ་རིན་པོ་ཆེར་ཤ་ཚའི་ཐོག་ནས་དེ་འདྲའི་ལན་སྤྲོད་མཁན་ཁ་ཤས་བྱུང༌། གཞི་རྐང་ལས་བྱེད་འཕོ་ལེན་བྱེད་དགོས་པ་དེ་འགྲོ་སྟངས་ཤིག་ཆགས་བསྡད་ཡོད། དེ་འདྲའི་རྐྱེན་པས་ཕྱི་ལོགས་ནས་སྐད་ཆ་ལྷགས་ཀྱི་ཡོད། ཡོང་མི་སྲིད་པ་མ་རེད།

དེ་བཞིན་རོགས་རམ་ཚོགས་པ་འགའ་ཞིག་ནས་ཀྱང་ང་ཚོའི་ལས་བྱེད་པས་གང་བྱུང་མང་བྱུང་བྱེད་ཀྱི་མེད་དམ་སྙམ་པའི་བསམ་ཚུལ་ཕྲན་བུ་ཁ་སེང་འགོ་སྟོད་བྱུང་ཡོད་པའི་བཟོ་འདུག མཇུག་ཏུ་ཕལ་ཆེར་གནས་ཚུལ་དེ་གསལ་པོ་ཞིག་ཆགས་ཏེ་འགྲིག་པ་རེད། ང་ཚོས་ཕྲུ་གུ་ཚོར་ཡག་པོ་ཞིག་བྱུང་ན་བསམ་པའི་གནས་ཚུལ་རེད་མ་གཏོགས་གཞན་དག་འདིར་འགའ་ཤས་ལ་རྒྱབ་གཉེར་དང༌། འགའ་ཤས་ལ་སྡུག་པ་བྱེད་དགོས་དོན་རྩ་བ་ཉིད་ནས་མེད། གང་ལྟར་འདིའི་ལས་དོན་ལ་ཕྱོགས་གཅིག་ནས་གྲུབ་འབྲས་ཐོན་ཡོང་གི་ཡོད་པ་དང༌། ཕྱོགས་གཅིག་ནས་རྙོག་དྲ་དང་མཐོང་ཕྱོགས་ཆགས་ཡོང་དུས་ཕྱོགས་མང་པོ་ཞིག་ལ་བསམ་བློ་མ་བཏང་ན་འགྲིག་གི་མི་འདུག དེ་འདྲའི་གནས་ཚུལ་ཐོག་ནས་འཕོ་ལེན་བྱས་པ་རེད།

ཁ་སེང་ལྡི་ལིར་རོགས་རམ་ཚོགས་པའི་མི་དང་འཇུ་ཆེན་ཐུབ་བསྟན་སྐད་ཆ་བྱུང་བ་རེད། དེའི་མཇུག་ལ་ང་ཡང་འཁྱུག་ཙམ་ཐུག་སྟེ་སྐད་ཆ་བྱུང༌། ངས་གསལ་བཤད་བྱས་པ་ཡིན། གནས་ཚུལ་བོད་ནས་འབྱོར་ཡོང་གི་འདུག དེ་འདྲའི་གནས་ཚུལ་འོག་ནས་ཐག་གཅོད་ངས་བྱས་པ་ཡིན། གཞན་དག་སུ་ཞིག་གིས་འདོད་པ་ཁེངས་མིན་གྱི་འདྲ་མི་འདྲ་བྱས་པ་གང་ཡང་མིན། དེ་རིང་འདིར་ལས་ཀ་བྱེད་མཁན་ང་ཚོ་འཛོམས་པར་བརྟེན་ངས་གསལ་བཤད་བྱས་ན་བསམ་པ་བྱུང༌། རོགས་རམ་ཚོགས་པ་ཁོ་ཚོའི་གྲས་ཀྱིས་ཕྱོགས་གཅིག་ནས་གནས་ཚུལ་ངོ་མ་ཡག་པོ་མ་ཤེས་པ་བྱས། ཡང་ཕྱོགས་གཅིག་ནས་སོ་སོ་ནམ་རྒྱུན་ངོ་ཤེས་ས་དང༌། སྐད་ཆ་གོ་ས་ཕྱོགས་གཅིག་མ་གཏོགས་མེད་པས། ཕྱོགས་ཚང་མའི་དངོས་ཡོད་གནས་ཚུལ་ཆ་ཚང་བ་མ་ཤེས་པའི་སྐབས་ལ་སྡོམ་རྒྱག་སྟངས་ཕྱོགས་སུ་ལྷུང་བའི་མཐོང་ཚུལ་ཞིག་ཡོང་གི་ཡོད་བཟོ་འདུག ཁག་མེད་པ་ཞིག་རེད། ཡང་ཕྱོགས་གཅིག་ནས་འགྲེལ་བཤད་རྒྱག་མཁན་ལ་ཡང་རག་ལས་ཡོད། འགྲེལ་བཤད་རྒྱག་མཁན་ཚོ་ཡང་ཉོན་མོངས་དུག་གསུམ་གྱིས་བཅིངས་པའི་མི་ཡིན་དུས་ཁག་ནི་འདུག ཡིན་ནའང་དེ་འདྲའི་བྱེད་ཕྱོགས་ཀྱིས་ཁྱད་པར་ཕྲན་བུ་ཡོང་གི་རེད།

ག༽ ལས་དོན་བྱེད་ཕྱོགས་དང་། རོགས་ཚོགས་ཀྱི་མཐོང་ཚུལ།

སྐབས་རེ་ང་རང་ཚོའི་བོད་རིགས་ལས་བྱེད་པའི་ནང་ནས་རེ་ཟུང་གིས་རོགས་རམ་ཚོགས་པ་ལྟག་ལ་འཁུར་མཁན་འདྲ་པོ་ཡོང་གི་འདུག དེ་ནོར་བ་རེད། བོད་པ་ཟེར་མཁན་ཞིག་དང༌། བོད་པའི་སྤྱི་ཚོགས་ཤིག་ཡོད་པའི་རྒྱུ་མཚན་ཐོག་ནས་རོགས་རམ་བྱེད་མཁན་བྱུང་བ་ལས། ཁྱེད་རང་ཚོ་མི་རེ་ཟུང་ཞིག་གི་གདོང་ལ་བལྟས་ནས་རོགས་རམ་བྱེད་པར་ཡོང་བ་མ་རེད། ༸རྒྱལ་བ་རིན་པོ་ཆེ་ནས་འགོ་ཁྲིད་པའི་བོད་པ་བཙན་བྱོལ་བ་ཟེར་བ་ཞིག་དང༌། དེར་འཇུ་ལུང་འཇོག་ཞབས་ཡོད་པའི་གནས་ཚུལ་ཞིག་ཡིན་དུས་རོགས་བྱེད་པར་ཡོང་བ་རེད། ཁ་ཤས་ཀྱིས་སོ་སོ་སྒེར་རེ་ཟུང་གིས་བྱས་ནས་བྱུང་བའི་བསམ་བློ་འཁོར་ན་བྱབ་ཆུང་རེད། དྲིན་སུ་ཆེ་ཟེར་ན་བོད་སྤྱི་པ་དེ་དྲིན་ཆེ་གི་རེད། བོད་སྤྱི་ཚོགས་དེ་དྲིན་ཆེ་གི་རེད། འཕྲལ་ཕུགས་ཡུན་རིང་པོའི་བསམ་བློ་གཏོང་བ་དང༌། དེའི་བསམ་བློ་འཁོར་དགོས་པ་དེ་གལ་ཆེན་པོ་རེད། ང་རང་ཚོ་བོད་པ་ཞིག་ཡིན་ཕྱིན་ཆད་ལ་སྤྱིར་བཏང་མི་ཚེ་བོད་པའི་སྤྱི་ཚོགས་ནང་ལ་སྐྱེལ་དགོས་པ་མ་གཏོགས་གཞན་དག་ལ་སྐྱེལ་ས་མེད། ང་ཚོ་བོད་པ་ཟེར་མཁན་དེ་ལྐུག་པ་མིན་པས་མཚན་ཉིད་ཚང་བ་ཞིག་དང༌། ཚད་ལོངས་པ་ཞིག རྒྱུ་མཚན་ལྡན་པ་ཞིག་སུས་བྱས་པ་ཡིན་ནའང་དེ་ལ་ཡག་པོ་བྱས་པར་མཐོང་གི་རེད། བྱེད་སྟངས་ཁྱད་མཚར་གྱིས་ཡག་པོ་མ་བྱུང་བ་ཡིན་ན། འཕྲལ་སེལ་གནས་ཚུལ་ཇི་ལྟར་ཡང་ཕུགས་རྒྱང་རིང་པོའི་ཆ་ནས་ཡག་པོ་གང་ཡང་མེད།

བར་ལམ་རོགས་རམ་ཚོགས་པའི་གནས་ཚུལ་ཆགས་ཡོང་དུས་དེ་མ་དགོས་པ་རེད། ཨ་ཁ་བསམ་པ་བྱུང༌། རྐྱེན་རྩ་ནི་གནས་ཚུལ་ངོ་མ་གསལ་པོ་མ་ཤེས་པ་བྱས། གནས་ཚུལ་གསལ་པོ་མ་ཤེས་པའི་རྐྱེན་ཆ་ཁོ་ཡང་ཕྱོགས་གཅིག་གི་གནས་ཚུལ་ཆགས། དེ་འདྲའི་མཐོང་ཚུལ་ཡོང་གི་མེད་དམ་བསམ་པ་དྲན་སོང༌། འདིར་ནམ་རྒྱུན་འབྲེལ་ཡོད་མི་ཁ་ཤས་ཡོད་སྲིད་ཀྱི་རེད། གྲོགས་པོ་ཉེ་ན་སྐྱོན་ལ་མཛུབ་མོ་བཙུགས། ཟེར་བ་བཞིན་༸རྒྱལ་བ་རིན་པོ་ཆེར་འགའ་ཞིག་ཡོད། ས་གནས་ས་ཐོག་གང་དུ་ཡིན་ཀྱང་གྲ་ཞིག་འགྲིགས་ན་ངོ་སོ་འཁྱེར་མཁན་མང་དག་ཡོད། ཁྱད་ཁྱོན་ནས་མི་འདུག སུས་འཁྱེར་ནའང་འཁྱེར། གྲ་མ་འགྲིགས་ཐོན་པའི་སྐབས་ལ་རྫ་རྩི་རྒྱག་མཁན་དེ་ག་དུས་ཡིན་ནའང་ངས་རྒྱག་དགོས་ཀྱི་ཡོད། དང་པོ་ནས་སྐྱོན་ཡོད་ས་དེ་གསལ་པོ་བྱས་ནས་ཤོད་ཐུབ་ན་ཕན་གྱི་རེད་བསམས་ནས་བཤད་པ་ཡིན།

སྔོན་མ་ཕྱི་ལོ་ཆིག་སྟོང་དགུ་བརྒྱ་དྲུག་ཅུའི་འགོ་སྟོད་ལ་ཨོ་གྲན་ཌ་བྷན་ཅན་གྱི་རོགས་རམ་ཚོགས་པ་དང་འབྲེལ་བ་བྱུང༌། དེའི་ཚོགས་གཙོ་མི་སི་སི་འཇོ་སེ་ཟེར་བ་ཞིག་ཡོད། ཁོང་ལྷག་བསམ་རྣམ་དག་རེད། ང་རང་སྒེར་གྱི་ངོས་ནས་ཀྱང་དངོས་གནས་གྲོགས་པོ་རྣམ་དག་ཡིན། མཐའ་མ་ཁོང་རང་གྲོངས་ཁར་ཉལ་ཁྲིའི་སྒང་ནས་ང་སུས་ཛ་ལན་ཌིར་ཡོད་སྐབས་ཤིག་ལ་ཁ་པར་བཏང་བྱུང༌། དངོས་གནས་རང་ཡག་པོ་ཞིག་ཡོད། ཁོང་ཚོའི་ཚོགས་པའི་ཐོག་ནས་འགོ་སྟོད་རྒྱ་གར་ལྷོ་ཕྱོགས་སུ་བོད་པའི་ཕྲུ་གུ་གཞོན་པ་འགའ་ཤས་ལ་སློབ་སྦྱོང་སྤྲད་དེ་ཕན་ཐོགས་བྱུང་བ་རེད། མཇུག་ལ་ང་ཚོའི་བར་དུ་རྙོག་དྲ་ཕྲན་བུ་ལྷགས། ད་ལྟ་ཁྱེད་རང་ཚོ་ཁ་ཤས་ཀྱི་ཤེས་ཀྱི་རེད། ཁོང་ཚོའི་ལས་བྱེད་པི་ཊར་ཝུ་ཊར་ཟེར་མཁན་ཞིག་ཡོད། དེ་དུས་དྷ་རམ་ས་ལའི་ཕོ་བྲང་རྙིང་པར་ཡོད་པའི་སྐབས་རེད། མི་དེ་ཚོས་རྫིག་རྫིག་ཞེ་དྲག་བཏང་བྱུང༌། སྙིང་རྗེ། ང་ཚོ་རྒྱ་མིའི་རྫིག་རྫིག་ཁུར་སྙིང་མ་འདོད་པར་རྒྱ་གར་དུ་ཡོང་བ་རེད། དྷ་རམ་ས་ལར་སླེབས་པའི་མཇུག་ལ་རྫིག་རྫིག་གཞན་དག་གཏོང་མཁན་བྱུང་དུས་ག་རེའི་དོན་ལ་འཁུར་དགོས། དངོས་གནས་འཁུར་དགོས་ན་རྒྱ་མིའི་རྫིག་རྫིག་ཕྲན་བུ་འཁུར་དགོས། གང་ཡིན་ཟེར་ན། བོད་པ་ཡོངས་རྫོགས་རྒྱ་མིའི་སྦར་མོའི་ནང་ལ་ཚུད་ཚར་བ་རེད། རྒྱ་མིས་ཕན་གནོད་བྱེད་རྒྱུའི་ཉེན་ཁ་ཡོད། ཡིན་ནའང་ང་ཚོ་བདེན་པ་ལ་རྒྱབ་བཅོལ་ནས་བསྡད་ཡོད། ངེས་མེད་རྒྱ་མིས་རོགས་རམ་ཚོགས་པའི་བརྒྱུད་སྐུལ་འདྲ་བྱས་པ་མིན་ནམ་སྙམ་པའི་དོགས་པ་ཡང་བྱུང༌། དེ་ཕལ་ཆེར་ཡོང་སྲིད་ཀྱི་མ་རེད། གལ་སྲིད་ཡིན་ན། དེ་ནི་སྤྲིན་པ་ཁྱོན་ནས་མེད་པར་ཆར་པ་གཏོང་རྒྱུའི་རེ་བ་བརྒྱབ་པ་དང་གཅིག་པ་རེད། རེ་བ་གཏན་ནས་འགྲུབ་ཐབས་མེད། བོད་པའི་སྤྱི་ཚོགས་ནང་ལ་བསྡད་རྗེས་བོད་པ་སྤྱི་འགྲེ་སྤྱི་མཚུངས་ཀྱི་འགྲོ་སྟངས་དེ་བྱས་པ་ཡིན་ན་འཕྲལ་ལ་སྐྱིད་པོ་ཡོང་གི་རེད། ཕུགས་ལ་ཕན་པ་ཡོང་གི་རེད། ཤེས་སོང་ངམ། དེ་གལ་ཆེན་པོ་རེད།

ཡག་ས་ནས་བཤད་ན་ང་ཚོ་ཉིན་དང་ཟླ་བ་སྦྲེལ་ནས་བཤད་ནའང་བཤད་ཆོག་པ་ཡོད་ཀྱང་ཤོད་དགོས་དོན་མི་འདུག ཚང་མས་ཧུར་ཐག་བྱེད་དགོས། ཕ་ཚབ་མ་ཚབ་ཁ་ཤས་ནི་དངོས་གནས་ལོ་མང་པོ་ཕྱིན་པའི་མི་རེད། ད་ཕན་ཧུར་ཐག་བྱས་པ་ཡག་པོ་རེད། ང་ཚོར་སྐད་ཆ་ཤོད་དུས་ཨ་ཝ་དང་ཨ་ཝ་ཞེས་འདྲ་ཆགས་པོ་ཞིག་བཤད། ངོ་ཐོག་ལག་ལེན་དུ་བཀལ་དུས་སྤྲང་ཕྲུག་ལྟ་བུར་བལྟས་ནས་ལས་ཀ་བྱས་ན་ཡག་པོ་མེད། དངོས་གནས་རང་ཕ་མའི་ངོས་ནས་ཕྲུ་གུ་འདི་རྣམས་ལ་ལྷག་བསམ་རྣམ་དག་གི་ལྟ་རྟོག་དང༌། སོ་སོའི་ཕྲུ་གུ་དང་ཁྱད་མེད་བྱམས་སྐྱོང་བྱས་ན། ཕྲུ་གུའི་ངོས་ནས་ཡིན་ནའང་ཚུར་དྲིན་བསམ་པའི་ཐོག་ནས་དངོས་གནས་ཚུལ་མཐུན་བྱེད་མདོག་ཁ་པོ་རེད།

ཅི་སྟེ་ངེས་མེད་བསམ་པ་རྣམ་དག་གི་ལྟ་རྟོག་བྱས་ཀྱང་ཚུར་རྣམ་འགྱུར་ཇི་བཞིན་ཚང་བ་ཞིག་མེད་ན་གནས་ཚུལ་ཐ་དད་རེད། དེ་ལ་འགྲེལ་བཤད་འདྲ་རྒྱག་རྒྱུ་ཡོང་གི་རེད། ཕྲན་བུ་ཕྲན་བུ་གཤེ་གཤེ་འདྲ་གཏོང་དགོས་པ་ཡོང་སྲིད་ཀྱི་རེད། གང་ལྟར་ཚ་འཇམ་རན་པོ་ཞིག་དང༌། མདོ་དོན་སྙིང་པོ་ཕུགས་ལ་དྲིན་འཇགས་པ་བྱེད་རྒྱུ་དེ་ཧ་ཅང་གལ་ཆེན་པོ་འདུག ད་ལྟ་བར་དུ་ཧུར་ཐག་བྱས་པ་རེད། ད་དུང་ཡིན་ནའང་ཧུར་ཐག་བྱེད་དགོས།

ང༽ རྒྱ་མིས་བོད་བཟས་ཀྱང་། བོད་འཇུ་ཐུབ་མེད།

བོད་སྤྱི་པའི་དོན་དག་སྐོར་དམིགས་བསལ་དེ་རིང་ཤོད་རྒྱུ་དེ་ཙམ་མི་འདུག བོད་པ་ཟེར་མཁན་དེ་ལས་སླ་པོ་ཁྱོན་ནས་རེད་མི་འདུག བོད་ནང་གི་མི་དེ་རྣམས་ཧ་ལས་པའི་གྱོང་པོ་རེད། ང་ཚོ་ཕྱི་ལོགས་སུ་ཡོད་མཁན་ཚོ་ཡང་གྱོང་ཐག་ཆོད་རེད། སྔོན་མ་ངས་བོད་ལུང་པ་རྒྱ་མིས་བཟས་ཚར་བ་རེད། ཡིན་ནའང་འཇུ་ཐུབ་མེད་ཅེས་བཤད་པ་དེ་དོན་ལ་གནས་ཡོད། རྒྱ་མིས་བོད་བཟས་པ་ཙམ་དུ་མ་ཟད། ཟ་སྟངས་ཁོ་ཡང་སྡིག་པ་མིག་བཙུམས། ཡ་ང་སྙིང་རྗེ་མེད་པ་ཞིག་དང༌། ངོ་ཚ་ཁྲེལ་གཞུང་མེད་པའི་ཐོག་ནས་མཐའ་གཅིག་ཏུ་དབང་བསྒྱུར་བྱས། འབུར་བཅོམ་བཏང་བ་རེད། ཡིན་ནའང་ད་ལྟ་བོད་པ་ཤི་མེད། བོད་ལ་རྒྱ་མིས་ཚོད་དཔག་བྱས་པ་དེ་ལས་ཏན་ཏན་བརྒལ་ཏེ་བསྡད་ཡོད།

དེ་ཡང་ལྔ་བཅུ་ང་དགུའི་ལོའི་སྐབས་དེར་རྒྱ་མིས་ཟིང་འཁྲུག་ལྷིང་འཇགས་བཏང་སྟེ་ལོག་སྤྱོད་ཤོག་ཁག་རྣམས་རྩ་མེད་བཟོས་པ་ཡིན་ཞེས་བཤད་ཡོད། དེ་དུས་ཁོ་ཚོའི་བསམ་རྩིས་ལ། ཏཱ་ལའི་བླ་མ་མིའི་ལུང་པར་ཕྱིན། དེའི་རྗེས་འབྲང་མི་ཁ་ཤས་ཐར་བ་དེར་ཕྲན་བུའི་དོ་སྣང་བྱེད་དགོས་ཀྱང་། དེ་ནི་རིམ་པས་རིམ་པས་འཇའ་ལྟར་ཡལ་འགྲོ་གི་རེད་བསམ་པ་དང༌། བོད་ནང་གི་མི་བསད་དགོས་པ་རྣམས་བསད། བརྡུང་དགོས་པ་རྣམས་བརྡུངས། བཙོན་ལ་འཇུག་དགོས་པ་རྣམས་བཙོན་ལ་བཅུག ཕྲུ་གུ་ཚོར་སློབ་གསོ་བཏང༌། མིག་དང་རྣ་བ་ཕྱོགས་གཅིག་བཀག ཁོ་རང་ཚོས་ལམ་སྟོན་བྱས་པ་དེ་གཅིག་པུ་མ་གཏོགས་གོ་རྒྱུ་ཐོས་རྒྱུ་མེད་པ་བཟོས་ན། རིམ་པས་རིམ་པས་བོད་མི་ཚོའི་བསམ་བློ་འགྱུར་བ་འགྲོ་གི་རེད་བསམས་ནས་ཁོ་ཚོས་རེ་བ་དེ་ལྟར་བརྒྱབ་པ་དང་། འཆར་གཞི་བཀོད་ཀྱང༌། ཁོང་ཚོའི་རེ་འཆར་དེ་རྣམས་རྩ་བ་ནས་ཕམ་ཉེས་ཕྱིན་པ་རེད།

ཁོ་ཚོའི་སྲིད་ཇུས་དེ་བོད་མིའི་ཐོག་ལ་འགྲོ་རྒྱུ་ཕར་བཞག་ནས་རྒྱ་ནག་མི་མང་གི་ཐོག་ལ་ཡང་སྲིད་ཇུས་དེ་ལམ་འགྲོ་མ་ཕྱིན་པ་རེད། ད་ཆ་ (Moscow) མོ་སོ་ཁོ་ནས་བཟུང་སྟེ་གང་ལྟར་འཛམ་བུ་གླིང་གི་དངོས་ཡོད་གནས་ཚུལ་དང་མཐུན་པའི་ཐབས་ཤེས་གསར་པ་དང༌། བསམ་བློ་གསར་པ་ཞིག་གི་ཐོག་ལ་མ་འགྲོ་རང་འགྲོའི་གནས་ཚུལ་ཆགས་ཏེ་འགྱུར་བ་ཆེན་པོ་འགྲོ་གི་ཡོད། དེ་ནི་ཕྱོགས་གཅིག་ནས་བདེན་པ་ཟེར་མཁན་དེའི་གཟི་བརྗིད་རེད། བདེན་པའི་ནུས་པ་དངོས་གནས་ཐོན་རྒྱུ་ཡོད། འཕྲལ་སེལ་འཕྲལ་སེལ་བདེན་པ་ཡོད་པར་གྱོང་ཕོག་གི་ཡོད་ཀྱང༌། ཕུགས་རྒྱང་རིང་པོའི་ཆ་ནས་བདེན་པ་ཟེར་མཁན་དེ་ལ་ནུས་པ་ཞིག་ཏན་ཏན་ཡོད། དེ་འདྲ་ཡིན་དུས་ལམ་སེང་ལམ་སེང་ང་ཚོའི་རེ་བ་ཡོད་པ་ནང་བཞིན་གྲུབ་འབྲས་ཐོན་ཐུབ་པ་ཁག་པོ་རེད་དེ། ཡིན་ནའང་སྙུགས་བསྲིངས་ཏེ་ཕྱིན་པ་ཡིན་ན་ང་ཚོར་འགྱུར་བ་བཟང་པོ་ཞིག་ཏན་ཏན་ཡོང་གི་རེད་བསམ་གྱི་འདུག ང་རང་ཚོ་ཚང་མས་ད་དུང་རིག་པ་བསྒྲིམས་ཏེ་ཤུགས་རྒྱག་དགོས།

དེང་སང་བོད་ནས་ཡོང་མཁན་གང་ལ་གང་འཚམ་ཡོད་པ་ཚོས་ང་ཚོའི་སློབ་གྲྭ་ཁག་དང༌། བོད་ཁྱིམ་དེ་ཚོའི་གྲས་མཐོང་དུས་སྤྱིར་བཏང་དགའ་པོ་བྱེད་ཀྱི་འདུག ཡག་པོ་འདུག་ཅེས་བསྔགས་བརྗོད་བྱེད་ཀྱི་འདུག མི་སྒེར་གཅིག་ཡིན་ནའང་དེའི་སེམས་ཤུགས་ལ་ཕན་པ་དང༌། དེའི་མཐོང་ཚུལ་ཡག་པོ་ཞིག་ཆགས་ཡོང་དུས་ཁོང་ཚོ་ཕར་བོད་ནང་ལོག་རྗེས་དེ་ལ་དཔག་པའི་དངོས་ཡོད་གནས་ཚུལ་གསལ་བཤད་བྱ་རྒྱུ་དང༌། དེས་མང་ཚོགས་ཀྱི་སེམས་ཤུགས་འཕར་རྒྱུའི་ཆ་རྐྱེན་གཅིག་འགྲུབ་པ་རེད། ཆབ་སྲིད་སྤྱིའི་གནས་ཚུལ་ཐོག་ལ་ཡིན་ནའང་ཕན་གྱི་ཡོད། ད་དུང་ང་ཚོས་རིག་པ་བསྒྲིམས་ཏེ་སྔར་ལས་ལྷག་པའི་ཤུགས་རྒྱག་རྒྱུ་དེ་གལ་ཆེན་པོ་འདུག ཤེས་སོང་ངམ།

ཅ༽ གཞིས་ཆགས་གསར་འཛུགས་དང་། གཞིས་བྱེས་ཀྱི་གྲུབ་འབྲས།

སྔོན་མ་ང་ཚོ་དྲུག་ཅུ་རེ་གྲངས་ནང་ལ་ནམ་ཞིག་ང་ཚོའི་བདེན་པའི་མཐའ་ཞིག་གསལ་གྱི་རེད་བསམ་པའི་ཡིད་ཆེས་བྱས་པ་རེད། དེ་ནི་ཧ་ལམ་རྨོངས་ཚོད་ལྟ་བུ་མ་གཏོགས་དམིགས་བསལ་བཟོ་ལྟ་འདྲ་པོ་ཆ་ལམ་ཙམ་ཡང་མཐོང་གི་མེད། འོན་ཀྱང་དེ་དུས་ང་ཚོས་ཞེ་ལྷོད་མ་བྱས་པར་བདེན་པའི་མཐའ་གསལ་གྱི་རེད། ང་ཚོས་རྩོད་པ་རྒྱག་རྒྱུ་ཞིག་ཏན་ཏན་ཡོང་གི་རེད། ང་ཚོ་གཞན་ཡུལ་ནང་བོད་པའི་མིང་དང༌། བོད་པའི་རྣམ་པ་མ་བརླགས་པ་ཞིག་བྱེད་དགོས་ཀྱི་འདུག་བསམ་སྟེ་སེམས་ཐག་བཅད། རིག་པ་བསྒྲིམས་ཏེ་འབད་བརྩོན་བྱས་པའི་འབྲས་བུར་མཐའ་མ་ཕྱི་ལོ་ཆིག་སྟོང་དགུ་བརྒྱ་བདུན་ཅུ་དོན་དགུ་ནས་བོད་ཕྱི་ནང་གཉེན་འཕྲད་ཀྱི་འགྲོ་འོང་གི་གོ་སྐབས་ཡོང་དུས། ང་ཚོ་གཞི་ནས་འདིར་མགོ་འཁྱག་འཁྱག་བྱེད་རྒྱུ་ཞིག་བྱུང་ཡོད།

ང་ཚོ་རྒྱ་གར་ནང་བོད་མི་རྒན་པ་ཚོ་སྤྲང་པོ་ཁྱུ་གཅིག་གི་བཟོ་འདྲ་ཞིག་ཆགས། གཞོན་པ་རྣམས་རྒྱ་གར་ཡུལ་པའི་ནང་ལ་སིམ། ༸རྒྱལ་བ་རིན་པོ་ཆེ་ཡང་སེར་རྫོགས་རྫོགས་ལ་བསྡད་པ་མ་གཏོགས་གཞན་ཡང་གང་མེད་པ་ཞིག་ཆགས་པ་ཡིན་ན། དངོས་གནས་བོད་ཕྱི་ནང་གཉེན་འཕྲད་འགྲོ་འོང་བྱེད་པའི་སྐབས་ལ་བོད་ནས་ཡོང་མཁན་ཚོ་ཡང་ཡིད་མུག་རྒྱུ། ང་ཚོ་ཡང་ངོ་ཚ་དགོས་པ་ཡོང་རྒྱུ་རེད། ཡིན་ནའང་ང་ཚོར་དེ་དུས་དཀའ་ངལ་ཡོང་ན་ཡང༌། རིག་པ་བསྒྲིམས་ཏེ་འབད་རྩོལ་བྱས་པ་རེད། དེ་དུས་གཞིས་ཆགས་བྱེད་ཡུལ་ས་ལ་མཐུན་རྐྱེན་འཛོམས་ས་རྒྱ་གར་ལྷོ་ཕྱོགས་ལ་མ་གཏོགས་མ་ཐོབ་པ་རེད། རྒྱ་གར་ལྷོ་ཕྱོགས་ལ་ས་ཁདེ་རིང་ན་ཡང་བོད་པ་ཁ་འཐོར་མ་དགོས་པར་བོད་མི་ཁེ་གཙང་མཉམ་སྡོད་ཀྱིས་བོད་པའི་རྣམ་པ་དེ་ཟིན་ཐུབ་པ་ཞིག་བྱུང་ན་དེ་གལ་ཆེ་བར་བརྩིས་ནས་མཐའ་མ་རྒྱ་གར་ལྷོ་ཕྱོགས་ལ་གཞིས་ཆགས་དེ་དག་ཚུགས་པ་རེད། སྐབས་དེར་ང་རང་ཚོ་བོད་རིགས་ཁོངས་ནས་འགའ་ཞིག་གིས། ང་ཚོ་རི་རྒྱུད་ནས་ཁ་བྲལ་ཏེ་རྒྱ་གར་ལྷོ་ཕྱོགས་ལ་ཕྱིན་ན་དཀའ་ངལ་འཕྲད་མི་ཡོང་ངམ་ཞེས་བོད་པ་གངས་རི་དང་ཁ་བྲལ་ན་བོད་པ་ཕལ་ཆེར་སྤུ་མདོག་ལོག་འགྲོ་གི་ཡོད་པའི་བཟོ་འདྲ་ཞིག་བཤད་པ་རེད། དེ་དུས་ང་ཚོས་དམིགས་བསལ་ཚོད་ཐིགས་པའི་ཚོད་དཔག་བྱེད་མ་ཐུབ་ན་ཡང༌། ང་ཚོས་སེམས་ཐག་བཅད་དེ་སེམས་ཤུགས་བསྒྲིལ་ནས་འབད་བརྩོན་བྱས་པ་དེས་ད་ཆ་བློ་བཞག་ས་ཡོད་པའི་བཟོ་ལྟ་འདི་དག་ཆགས་པ་རེད།

གཙོ་ཆེ་ཤོས་བོད་ནང་གི་མི་དེ་དག་གི་སེམས་ཤུགས་དེ་ང་ཚོའི་མ་རྩ་ཆེ་ཤོས་དེ་ཡིན། དེ་དངོས་གནས་རང་སུ་ཞིག་གིས་འགྲེལ་བཤད་རྒྱག་མ་དགོས་པར་མིག་མཐོང་ལག་ཟིན་རེད། ཧ་ལས་པའི་སེམས་ཤུགས་འདུག དེའི་ཐད་ལ་སྔོན་མ་ང་རང་ཡང་བློ་གཡེང་ཡོད། ང་ཚོ་རྒྱ་གར་ནང་ལ་བསྡད་ཡོད་ཀྱང་བོད་ནང་ལ་བོད་མིའི་ལྟ་བ་དེ་བསྡད་ཨེ་ཡོད། མི་རིགས་ཀྱི་སེམས་ཤུགས་བརྟན་པོ་བསྡད་ཨེ་ཡོད། ཆོས་དད་འགྱུར་བ་ཕྱིན་མི་ཡོང་ངམ། དམར་པོའི་ལྟ་བ་འཁྱེར་མཁན་བོད་མི་མང་པོ་ཆགས་མི་ཡོང་ངམ་བསམ་པ་དྲན་མྱོང༌། ད་ཆ་དངོས་ཡོད་གནས་ཚུལ་ལ་བོད་ནང་གི་གནས་ཚུལ་ནི་དེ་ལས་ཡོངས་སུ་ལྡོག་སྟེ་ནང་པ་སངས་རྒྱས་པའི་ཆོས་ཀྱི་དད་པ་དེ་མི་ཐོག་རྒན་པ་ཚོ་ལས་ལྷག་པ་མེད་ནའང་ཆད་པ་མེད་པ་ཧ་ལས་པའི་བརྟན་པོ་འདུག བོད་ཕྱི་ནང་དབར་འབྲེལ་བ་བྱུང་དུས་བོད་ནང་གི་རྒྱ་ཆེའི་མི་མང་དང༌། ལྷག་དོན་གཞོན་སྐྱེས། གཞོན་སྐྱེས་ནང་ནས་ཀྱང་སློབ་གྲྭ་འགྲིམས། མཐོ་རིམ་སློབ་གྲྭ་གང་ལ་གང་འཚམ་ཐོན་མཁན་དེ་ཚོ་ཧ་ལས་པའི་སེམས་ཤུགས་དང༌། ཕུགས་ཐག་རིང་པོའི་བོད་མི་རིགས་ཀྱི་ཁེ་ཕན་རྩོད་པའི་བསམ་བློ་ཡོད་པ་ཧ་ལས་པ་འདུག ད་ཆ་ང་ཚོས་སྔོན་མ་བཞིན་རྨོངས་ཚོད་ཀྱི་ཡིད་ཆེས་བྱེད་མ་དགོས་པར་དངོས་སུ་མིག་གིས་མཐོང་བའི་གནས་ཚུལ་ཆགས་ཡོང་དུས་ང་ཚོས་ལྷག་པར་དུ་ཡང་ནུས་པ་བསྐྱེད་དེ་འབད་རྩོལ་བྱེད་དགོས་པའི་དུས་ཚོད་གལ་ཆེན་པོ་ཡིན་པས། ཚང་མས་ཧུར་ཐག་བྱེད་རོགས་ཟེར་རྒྱུ་ཡིན། བཀྲ་ཤིས་བདེ་ལེགས། ཐུགས་རྗེ་ཆེ། གཟབ་གཟབ་བྱེད་དགོས། ཞབས་འདྲེན་མ་ཞུ་ཨང་། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༩ ཟླ་ ༡༠ ཚེས་ ༢༣ ཉིན་དྷ་ས་བོད་ཁྱིམ་དབུ་བརྙེས་ནས་ ༢༩ འཁོར་བའི་དུས་དྲན་ཐོག་སྩལ་བའི་བཀའ་སློབ།

ཀ༽ བོད་ཀྱི་བདེན་དོན་དང་། ཡ་རབས་སྤྱོད་བཟང་།

ཚང་མར་བཀྲ་ཤིས་བདེ་ལེགས་ཡོད། མཛད་སྒོ་རྒྱས་པ་ན་ནིང་བྱས་པ་དེའི་ཐོག་སྐད་ཆ་ཞིབ་ཕྲ་བྱུང་བ་རེད། དེ་རིང་འདིར་གུང་སེང་གི་འདུ་ཤེས་མ་གཏོགས་སྐད་ཆ་ཤོད་པར་ཡོང་བའི་འདུ་ཤེས་བཞག་མེད་པས་མང་པོ་ཤོད་དགོས་མི་འདུག འདས་པའི་ལོ་གཅིག་ནང་ཤེས་ཡོན་ཡར་རྒྱས་འགྲོ་བ་དང་ཆབས་ཅིག་ལུས་པོའི་འཚར་ལོངས་ཀྱང་དེ་བཞིན་བྱུང་ཡོད་པ་དང༌། བླང་དོར་གྱི་སྤྱོད་ལམ་ག་ཚོད་ཤེས་པ་རྣམས་གང་ཐུབ་ལག་ལེན་བཀལ་ནས་མི་ཚེའི་རིང་མི་བཟང་པོ་ཞིག་དང༌། མི་ཡ་རབས། མི་རྣམ་དཔྱོད་ཅན། སྤྱི་པར་ཕན་ཐོགས་ཡོད་པ། སྒེར་གྱི་ངོས་ནས་ཀྱང་མི་ཚེ་བཟང་མཐར་འཁྱོལ་བའི་གཞི་སྒྲོམ་བསླངས་ཏེ་གྲུབ་འབྲས་གང་ལ་གང་འཚམ་བྱུང་ཡོད་རེད། ཕྲུ་གུ་སོ་སོའི་ངོས་ནས་ལྷག་བསམ་བསྐྱེད་ནས་ཧུར་ཐག་བྱེད་བཞིན་ཡོད་པ་དང༌། དེ་བཞིན་དགེ་རྒན་དང༌། ལས་བྱེད། མ་བྱན་དང་བཅས་པའི་ཐོག་ནས་ཀྱང་སྤྱི་སེམས་འཁྱེར་ནས་ཁུར་མཉམ་ལེན་བྱས་པར་དགའ་པོ་བྱུང༌། ཚར་མར་ཐུགས་རྗེ་ཆེ་ཟེར་རྒྱུ་ཡིན།

དེང་སང་བོད་སྤྱི་པའི་དོན་དག་ལ་བོད་ནང་སེམས་ཤུགས་ཧ་ལས་པའི་ཐོག་ནས་རྒྱ་མིས་གདུག་རྩུབ་དང༌། དྲག་གནོན་ག་ཚོད་བྱས་ཀྱང་དེར་ཞུམ་པ་མེད་པའི་ཐོག་ནས་ང་ཚོའི་བདེན་དོན་རྩོད་ཀྱི་ཡོད། ཕྱི་ལ་ཡོད་པའི་བོད་པ་ཚོའི་ངོས་ནས་ཀྱང་གང་ཡོང་ཅི་ཡོང་བྱེད་བཞིན་ཡོད། གཙོ་ཆེ་ཤོས་ང་ཚོའི་བོད་དོན་དེ་བདེན་པ་དང༌། རྒྱུ་མཚན་ཡོད་པ་ཞིག་ཅིང་། ང་ཚོས་དྲང་པོ་དྲང་བཞག་དང༌། བདེན་པ་བདེན་ཐུབ། ཡ་རབས་སྤྱོད་བཟང༌། འཚེ་མེད་ཞི་བའི་ཐོག་ནས་འཐབ་རྩོད་བྱེད་ཀྱི་ཡོད། འཛམ་གླིང་ཐོག་མི་དང་མིའི་བར་ལ་ཤ་ཚ་དང༌། བརྩེ་བ། དྲང་བདེན་ལ་བརྩི་འཇོག་བྱེ་དགོས་པའི་གནས་ཚུལ་འོག་བོད་དོན་ལ་རྒྱབ་སྐྱོར་སེམས་འཁུར་བྱེད་མཁན་དམིགས་བསལ་གྱིས་ཇེ་མང་དུ་འགྲོ་བཞིན་པ་རེད། སློབ་ཕྲུག་ཚོས་ཤེས་ཡོན་ལ་དང་དོད་བྱེད་དགོས། ཤེས་ཡོན་ཤིན་ཏུ་གལ་ཆེན་པོ་རེད། བོད་སྤྱི་པའི་ལས་དོན་སྒྲུབ་རྒྱུར་ཡོན་ཏན་གྱི་ཐོག་ནས་རྣམ་དཔྱོད་འདོན་ཐུབ་པ་ཞིག་དགོས་པ་ལས། སེམས་ཤུགས་གཅིག་པུས་ཁག་པོ་རེད། ད་ལྟ་ལས་བསྡོམས་ནང་གསལ་བོད་ཁྱིམ་འདི་ནས་ཕྲུ་གུ་དགུ་སྟོང་ཙམ་ཐོན་ཟིན་པ་དང༌། ད་དུང་ཕྲུ་གུ་ ༦༠༠༠ ཙམ་ལ་སྒྲིག་འཛུགས་འདི་ནས་བལྟ་རྟོག་བྱེད་བཞིན་པ་འདི་དག་ང་ཚོའི་བོད་སྤྱི་དོན་སྒྲུབ་རྒྱུར་ཆ་རྐྱེན་ཆེན་པོ་ཞིག་ཆགས་ཡོད། བོད་ཕྲུག་ཚོར་བྱིས་པ་གཞན་དག་དང་མི་འདྲ་བའི་འགན་ཞིག་འཁྲི་ཡོད། ང་ཚོ་དུས་ཚོད་གཉན་འཕྲང་དུ་སླེབས་ཡོད་པས་ཕྲུ་གུ་གཞན་ཚོས་དཀའ་ལས་བརྒྱ་ཆ་ལྔ་བཅུ་ཙམ་རྒྱག་གི་ཡོད་ན་ང་ཚོས་བརྒྱ་ཆ་དྲུག་ཅུ་བདུན་ཅུ་རྒྱག་དགོས་པ་ཞིག་ཆགས་ཡོད།

ཁ༽ རྒྱ་གཞུང་གི་སློབ་གྲྭ་དང་། བོད་མིའི་ཤེས་ཡོན།

ང་ཚོའི་གནས་སྟངས་ཛ་དྲག་ཅིག་གི་ཐོག་ཏུ་ཡོད་སྟབས། བཙན་བྱོལ་ལ་ཡོད་པའི་ཕྲུ་གུ་ཚོས་སློབ་སྦྱོང་ལ་ཤུགས་རྒྱག་རྒྱུ་གལ་ཆེན་པོ་རེད་ལ། བོད་ནང་ཡོད་པའི་བོད་ཕྲུག་ཚོས་སློབ་གྲྭའི་མཐུན་རྐྱེན་བཟང་ཞན་ལ་མ་ལྟོས་པར་སློབ་སྦྱོང་ལ་དོ་སྣང་བྱ་རྒྱུ་དེ་ཤིན་ཏུ་གལ་ཆེན་པོ་རེད། ལུང་ཁུག་དེ་འདྲར་དེ་སྔའི་གོམས་གཤིས་ལྟ་བུས་ཤེས་ཡོན་ལ་དེ་ཙམ་གྱི་དོ་སྣང་མི་བྱེད་པ་དང༌། ཡང་འགའ་ཞིག་གིས་རྒྱ་མིས་བཙུགས་པའི་སློབ་གྲྭ་རེད་ཟེར་ནས་མ་འདོད་པ་བྱེད་མཁན་དེ་འདྲ་ཡོང་གི་ཡོད་བཟོ་འདུག སློབ་གྲྭ་རྒྱ་མིས་བཙུགས་པ་ཡིན་ཀྱང་ཤེས་ཡོན་བོད་པར་འཇགས་ཀྱི་ཡོད་པ་ལས་རྒྱ་མིས་འཁྱེར་ཐབས་མེད་པས་ཤེས་ཡོན་ལ་དོ་སྣང་བྱ་རྒྱུ་གལ་ཆེན་པོ་རེད།

འཛམ་གླིང་ནང་ལུང་པ་ཡར་རྒྱས་ཕྱིན་པ་དེ་ཚོར་གཞི་རྩའི་ནུས་པ་དེ་མིའི་རྣམ་དཔྱོད་ཐོག་ནས་ཡོང་གི་ཡོད་པ་རེད། རྣམ་དཔྱོད་ཇི་མ་ཇི་བཞིན་ལག་ལེན་དུ་འཁེལ་བ་ལ་རྣམ་དཔྱོད་བེད་སྤྱོད་བྱེད་སྟངས་ཤེས་དགོས། སྤྱི་ཚོགས་དང་མི་རིགས་ཡར་རྒྱས་འགྲོ་རྒྱུར་ཤེས་ཡོན་མེད་མི་རུང་བའི་གལ་ཆེན་པོ་ཆགས་ཡོད། ད་ཕན་ཚང་མས་ཧུར་ཐག་བྱས་པ་རེད་ལ། ད་དུང་ཡང་ཚང་མས་ཤུགས་བརྒྱབ་ནས་ཧུར་ཐག་བྱེད་དགོས།

རྒྱ་གར་ནང་གཞི་རིམ་སློབ་གྲྭ་ཐོན་རྗེས་རིགས་འགའ་ཤས་ནས་དངུལ་གྱི་ཆེད་དུ་ཚོང་སོགས་ལས་ཀ་ཙག་ཙིག་ལ་མགོ་འཁོར་ནས་སྡོད་མཁན་གང་འཚམ་ཡོང་གི་ཡོད་ས་རེད། དེ་རིགས་ངེས་པར་དུ་ཡིད་གཟབ་བྱས་ནས་བསམ་བློ་གཏོང་དགོས་ཀྱི་འདུག ཡང་སོ་སོའི་ངོས་ནས་རིག་པ་མེད་པ་དང༌། ཆ་རྐྱེན་མེད་པ་དེ་འདྲ་ཡིན་ན་གནས་ཚུལ་ཁག་ཁག་རེད། སློབ་སྦྱོང་ཞེས་པ་ཡི་གེ་འབྲི་ཀློག་ཤེས་པ་ཙམ་ལ་ཆ་མ་བཞག་པར་ཡི་གེ་བརྒྱུད་ནས་མིའི་རྣམ་དཔྱོད་བེད་སྤྱོད་བྱེད་སྟངས་ཤེས་དགོས། སྐད་ཡིག་འདྲ་མིན་འགའ་ཤས་ཤེས་ན་ཡང་དམིགས་བསལ་ངོ་བཟོ་ཐོན་པའི་འབྲས་བུ་བཟང་པོ་ཞིག་བསྟན་རྒྱུ་མེད་ན་དེ་འདྲ་ཞིག་རེད། སྤྱིར་བཏང་སྐད་ཡིག་ཤེས་པ་ཙམ་ལ་ཆོག་ཤེས་མ་བྱས་པར་སྐད་ཡིག་དེ་བརྒྱུད་ནས་དངོས་ཡོད་ཀྱི་གནས་ཚུལ་ཐོག་གྲུབ་འབྲས་ཐོན་ཐུབ་པའི་ལས་རིགས་སྣ་ཚོགས་ཤེས་དགོས་པ་དེ་གལ་ཆེན་པོ་འདུག གཞི་རིམ་གྱི་སློབ་གྲྭ་ཐོན་པ་ཚོས་ཆུང་ཙག་ལ་མགོ་འཁོར་ནས་མ་བསྡད་པར་ཕྱིན་ཆད་སོ་སོའི་སྤྱི་ཚོགས་ནང་རྒྱ་ཆེ་ས། ཕན་རླབས་ཆེ་ས་ཞིག་གི་ནང་གྲུབ་འབྲས་ཐོན་པ་ཞིག་བྱེད་བསམ་པའི་བསམ་བློ་བཅངས་ཏེ་སློབ་སྦྱོང་མུ་མཐུད་བྱེད་དགོས། སློབ་སྦྱོང་མེད་པའང་མིན་པ། སྤྱི་ཚོགས་ནང་ལ་མི་གོ་ཆོད་པའི་གྲུབ་འབྲས་གང་ཡང་འདོན་མི་ཐུབ་མཁན་དེ་འདྲ་ཆགས་ན་ཕངས་པོ་རེད། ང་ཚོ་བཙན་བྱོལ་བ་ཡིན་སྟབས་དཔལ་འབྱོར་རང་ཁ་རང་གསོ་ཐུབ་ཙམ་གྱིས་མི་འགྲིགས་པས་ཕན་རླབས་ཆེན་པོ་དེ་འདྲ་བྱེད་མི་ཐུབ་པ་ཡོད་ཀྱི་མ་རེད། ང་ཚོས་བསམ་བློ་གཏོང་དགོས།

ག༽ ལས་རིགས་སྣ་ཚོགས་དང་། རིགས་གཅིག་རྐང་འཛིན།

དེ་བཞིན་རྒྱ་གར་ནང་དང༌། ཕྱི་རྒྱལ་གང་སར་རིགས་གཅིག་རྐང་འཛིན་དམིགས་བསལ་དེ་འདྲ་ཐོན་ཐུབ་པ་བྱེད་དགོས། ང་ཚོ་བཙན་བྱོལ་བ་ལྟོ་གོས་ཀྱི་ཐོག་ལ་དཀའ་ངལ་མེད་ཙམ་གྱིས་ཆོག་ཤེས་ནས་བསྡད་ན་ཡར་རྒྱས་འགྲོ་ཐུབ་ཀྱི་མ་རེད། ང་ཚོས་བོད་སྤྱི་པའི་དོན་དག་སྒྲུབ་ཀྱི་ཡོད་པས་ན། དོན་དུ་ལས་རིགས་ཆ་ཚང་བའི་སྤྱི་ཚོགས་ཡར་རྒྱས་འགྲོ་ཐབས་བྱེད་དགོས། ཡར་རྒྱས་འགྲོ་བ་ལ་ཕྱོགས་མང་པོ་ཞིག་ནས་ལས་རིགས་རྣམ་པ་སྣ་ཚོགས་སོ་སོས་ཁུངས་འཁྱོལ་ངེས་ཀྱི་ཤེས་ཡོན་ཡོད་པ་ཞིག་དགོས་ཀྱི་རེད། ང་ཚོ་བཙན་བྱོལ་བ་བྱས་ནས་སྡོད་པའི་རིང་ལ་རྣམ་དཔྱོད་ཀྱི་ནུས་པ་འདོན་ས་མང་པོ་ཞིག་ཡོད་པ་ལྟར། ནུས་པ་འདོན་ཐུབ་པ་ཞིག་དགོས་ཀྱི་རེད། ཕྱིན་ཆད་གཞིས་བྱེས་མཉམ་འཛོམས་བྱུང་བའི་མཚམས་ལ་སོ་སོའི་འཇོན་ཐང་གི་ནུས་པ་བཏོན་ནས་ལས་ཀ་བྱེད་ས་མང་པོ་ཞིག་ཆགས་ཡོང་གི་རེད། དེ་ཚོར་བསམ་བློ་གཏོང་དགོས།

སྔོན་མ་ང་ཚོ་རྒྱ་གར་ལ་སླེབས་འཕྲལ་དུ་སྐད་ཕྲན་བུ་ཞིག་ཤེས་ནའང་ངོ་སོ་ཐོན་པ་ཡོད་པ་རེད། ད་ཆ་དུས་ཚོད་དེ་ཡོལ་ཚར་བ་རེད། ད་ཆ་སྤྱི་ཚོགས་ཡར་རྒྱས་འགྲོ་བཞིན་པར་བརྟེན་སྐད་ཡིག་ཤེས་པ་ཙམ་ལ་ཧ་ལས་རྒྱུ་མེད་པས། ལས་རིགས་འདྲ་མིན་ནང་སོ་སོས་འགན་ཐེག་པ་བྱ་རྒྱུ་གལ་ཆེན་པོ་རེད། སོ་སོས་མ་ཐུབ་ན་གནས་ཚུལ་ཁག་ཁག་རེད་མ་གཏོགས། བར་ལྡིང་དུ་སྡོད་མཁན་དེ་ཚོ་ཡག་པོ་མཐོང་གི་མི་འདུག དེ་ཚོའི་གྲས་ཀྱིས་རྒྱུ་དངོས་པོའི་དང་དོད་བྱ་རྒྱུ་དེ་ཤེས། ཡ་རབས་ལ་མིག་དཔེ་ལྟ་རྒྱུའི་ཚབ་ཏུ་མ་རབས་ལ་མིག་དཔེ་བལྟས་ནས་གང་བྱུང་བྱེད་པའི་ཉེན་ཁའང་ཡོད། དེ་ཚོའི་གྲས་ལ་གཟབ་གཟབ་བྱེད་དགོས། ཁ་ས་གཞོན་ནུའི་ཚོགས་འདུའི་ཐོག་ལ་སྐད་ཆ་བྱུང་བ་ལྟར། སློབ་སྦྱོང་ཕྲན་བུ་ཡོད་པ་དེ་ཙམ་གྱིས་ཆོག་ཤེས་ནས་སྡོད་མཁན་དེ་ཚོས་རྗེས་སུ་སྤྱི་ཚོགས་ནང་ཕན་གནོད་ཇི་བྱེད་ངེས་པར་མེད་པས་གཟབ་གཟབ་བྱེད་དགོས།

ང༽ ཞི་བདེའི་གཟེངས་རྟགས་དང་། སྟོན་པའི་བཀའ་དྲིན།

ང་ལ་ཞི་བདེའི་བྱ་དགའ་ཐོབ་པ་དེར་ཚང་མས་དགའ་པོ་བྱེད་བཞིན་ཡོད། ང་རང་ཡང་དགའ་པོ་བྱུང༌། ཁ་སྔོན་གསལ་བསྒྲགས་བྱས་མ་ཐག་བོད་རིགས་ཡོད་ས་ཚང་མ་ནས་དགའ་ཚོར་ཆེན་པོ་བྱས་འདུག་པར་ཚང་མར་ཐུགས་རྗེ་ཆེ་ཟེར་རྒྱུ་ཡིན། ཁ་སྔོན་ནོར་ཝེའི་གཟེངས་རྟགས་སྤྲོད་ཀྱི་ཡོད་པའི་གནས་ཚུལ་ཐོན་སྐབས་ངའི་བསམ་བློའི་ནང༌། ང་ལ་དམིགས་བསལ་གཟེངས་རྟགས་ཐོབ་པའི་སྐྱེས་སྟོབས་ཀྱི་ཡོན་ཏན་དམིགས་བསལ་གང་ཡང་ཡོད་མེད། ཁྱད་པར་གང་ཞིག་བྱུང་བ་རེད་དམ་ཟེར་ན། སྤྱིར་བཏང་མི་མཆོག་དམན་ཚང་མར་སྙིང་རྗེའི་བསམ་པ་ངང་གིས་ཡོད་པ་ལྟར། རིགས་གཅིག་གིས་དེ་ལ་དོ་སྣང་བྱས། དེ་རྩ་བ་ཆེན་པོར་བརྩིས་ཏེ་ཡར་རྒྱས་བཏང༌། དེའི་མི་མཐུན་ཕྱོགས་རྣམས་སེལ། དེའི་མཐུན་རྐྱེན་རྣམས་སྒྲུབ་པའི་ཐོག་ནས་བྱམས་པ་དང་སྙིང་རྗེའི་བློ་གོང་ནས་གོང་དུ་འཕེལ། མི་དེའི་སྒོ་གསུམ་གྱི་སྤྱོད་པ་ཡ་རབས་ཀྱི་རྣམ་པ་ཤུགས་ཆེ་ཡོད་པ་དང༌། ཕན་པའི་བྱ་བ་གང་ལ་གང་འཚམ་བྱེད་མཁན་རིགས་གཅིག་ཡོང་གི་ཡོད། རིགས་གཅིག་གིས་སོ་སོར་རང་བཞིན་ལྷན་སྐྱེས་ཀྱི་ཡོན་ཏན་ཡོད་པ་དེ་ངོ་མ་ཤེས་པའམ། སྣང་ཆུང་གིས་ལུས་ནས་ཡར་རྒྱས་འགྲོ་མ་ཐུབ་པའི་ཐོག་ལ་ཁོང་ཁྲོ་དང༌། ཕྲག་དོག ང་རྒྱལ། རང་གཅེས་འཛིན་ཟེར་བ་སོགས་བློ་ལྷན་སྐྱེས་ཀྱི་སྐྱོན་གྱི་ཕྱོགས་རྣམས་ཤུགས་ཆེར་འཕེལ་ཏེ་ཡོན་ཏན་གྱི་ཕྱོགས་རྣམས་ཟིལ་གྱིས་མནན་ནས་མི་ཚེའི་འཚོ་བའི་ནང་ལ་མངོན་མི་ཐུབ་པ་ཆགས་ཀྱི་ཡོད།

དེ་ཙམ་གྱི་ཁྱད་པར་ཡིན་པ་ལས། རང་གཞན་ཚང་མར་ཕན་སེམས་དང༌། ཡ་རབས་ཀྱི་བསམ་པ་ཡོད་པ་ཞིག་རེད། ང་ལ་དམིགས་བསལ་བཟང་པོའི་ཡོན་ཏན་གང་ཡང་མེད། གཙོ་ཆེན་སྟོན་པའི་བཀའ་དྲིན་དང༌། ཡང་སྒོས་མགོན་པོ་ཀླུ་སྒྲུབ། ཞི་བ་ལྷ་སོགས་སྔོན་གྱི་སྐྱེས་བུ་དམ་པ་གཞན་གཅེས་པར་འཛིན་ཅིང་། རང་ཡལ་བར་འདོར་མཁན་ཚོ་ཞལ་བཞུགས་པའི་སྐབས་ལའང་འཛམ་གླིང་ཐོག་ཕན་པ་ཆེན་པོ་བསྒྲུབས་ཡོད། ཞལ་མ་བཞུགས་པའི་སྐབས་ལའང་མིག་དཔེ་བཟང་པོ་བསྟན། ལམ་སྟོན་བཟང་པོ་གནང་ཡོད་པ་རྣམས་ལ་ང་རང་གི་ངོས་ནས་ཁ་མིག་ཡར་བལྟ་བྱས། གང་ཐུབ་ཀྱིས་ཉམས་ལེན་བྱས་པའི་ཐོག་ནས་ཕྲན་བུའི་འགྱུར་བ་འགྲོ་གི་ཡོད་པར་བརྟེན། སྟོན་པ་བཀའ་དྲིན་ཅན་དང༌། དེའི་རྗེས་འབྲང་མཁས་གྲུབ་གཉིས་ལྡན་གྱི་སྐྱེས་བུ་དེ་རྣམས་དྲན་བྱུང༌། རང་གཞན་ཚང་མར་རང་བཞིན་གྱིས་བསམ་པ་བཟང་པོའི་ས་བོན་ཞིག་ཡོད་པ་རེད།

ཅ༽ འཕགས་པའི་གདུལ་བྱ་དང་། སྙིང་རྗེའི་ཉམས་ལེན།

ལྷག་པར་དུ་ང་ཚོ་བོད་རིགས་ཚོར་ཆོས་ཀྱི་ཐོག་ནས་བཤད་ན་འཕགས་པ་སྤྱན་རས་གཟིགས་ཀྱི་གདུལ་བྱ་ཞེས་ཤོད་ཀྱི་ཡོད་པ་ལྟར། དངོས་ཡོད་རང་ལ་བོད་པའི་རིགས་ཤིག་ཡིན་ཕྱིན་བསམ་པ་བཟང་པོའི་བག་ཆགས་ཕྲན་བུའི་བཟང་བ་ལྟ་བུ་ཡོད། གང་ལྟར་བོད་རིགས་ཡོངས་རྫོགས་ཀྱི་སེམས་ལ་བྱམས་བརྩེའི་ས་བོན་ཡོད་པ་དེ་རིན་ཐང་བྲལ་བའི་དངོས་པོ་རྩ་ཆེའི་ནོར་བུ་ཡིན་པ་ངོ་ཤེས་པ་བྱས་ནས་དེ་ལ་བདག་པོ་རྒྱག་རྒྱུ་དེ་གལ་ཆེན་པོ་རེད། ཕྱི་རྒྱལ་བ་མང་པོ་ཞིག་གིས་བོད་པ་ཚོ་སུ་དང་མི་འདྲ་བའི་ཡ་རབས་སྤྱོད་བཟང་ཐུན་མོང་མ་ཡིན་པ་ཞིག་འདུག་ཅེས་ཤོད་ཀྱི་འདུག ཏཱ་ལའི་བླ་མར་བྱ་དགའ་ཐོབ་པ་བཞིན། དེའི་རྗེས་འབྲང་པ་བོད་མི་ཚོར་བཟང་པོའི་ཡོན་ཏན་དེ་ཐོན་ཐུབ་པ་བྱུང་ན་ཡག་པོ་རེད། ཏཱ་ལའི་བླ་མར་བྱ་དགའ་ཐོབ། དེའི་འཁྲིས་སུ་ཡོད་པའི་མི་རྣམས་ཀྱིས་ཞབས་འདྲེན་ཞུས་ན་ཡག་པོ་ཡོད་པ་མ་རེད། བྱ་དགའ་ཐོབ་པ་དེ་མི་བྱེ་བྲག་པ་གཅིག་གི་སྒོས་ཆོས་གང་ཡང་མ་རེད། རང་གཞན་ཚང་མར་དེའི་ས་བོན་ཡོད། མི་སྒེར་དང་སྤྱི་ཚོགས་གང་ཞིག་ཡིན་ཡང་ཕན་པའི་བསམ་པ་དེ་བདེ་སྐྱིད་ཀྱི་རྩ་བ་དང༌། བདེ་སྐྱིད་ཀྱི་འབྱུང་ཁུངས་རེད།

ཆོས་བྱེ་བྲག་པ་ཞིག་ཁས་བླངས་རུང་མ་བླངས་རུང༌། ཆོས་ལུགས་འདྲ་མིན་ནང་ལ་ལྟ་བའི་རྣམ་གཞག་འདྲ་མིན་བཤད་པ་ལ་སོ་སོས་ཡིད་ཆེས་ཡོད་རུང་མེད་རུང༌། གང་ལྟར་ཉིན་རེའི་མི་ཚེའི་ནང་མི་བཟང་པོ་བྱེད་རྒྱུ་དང༌། ཡ་རབས་བྱེད་རྒྱུ་དེ་སོ་སོའི་རང་དོན་གྱི་རྩ་བ་ཞིག་ལ་ཐུག་ཡོད། སོ་སོས་བཟང་པོ་བྱས་ན་མིས་ཚུར་དགའ་འཛུམ་བསྟན་པ་དང༌། གྲོགས་པོའི་འདུ་ཤེས་སླེབས་ཀྱི་རེད། བཟང་པོ་རང་གིས་མ་བྱས་ན། མིས་རང་ལ་བཟང་པོ་བྱ་རྒྱུ་ཁག་པོ་རེད། བྱམས་པ་དང་བརྩེ་བར་སྔས་བཅོལ་ནས་ཁ་མིག་ཡར་ལྟ་བྱས་ན་རང་གི་བདེ་སྐྱིད་ཞོར་ལ་འགྲུབ་ཡོང་གི་རེད།

ཆ༽ རྣམ་དཔྱོད་ཀྱི་རྩ་བ་དང་། ལྷག་བསམ་གྱི་རྒྱབ་རྟེན།

དེ་མིན་རྒྱུན་དུ་གནག་སེམས་གནོད་སེམས་བཅངས་ནས་གཞན་ལ་འཚེ་བ་དང་དུ་བླངས་ན། འདོད་པ་བདེ་བ་འདོད་ཀྱང༌། འབྲས་བུ་རང་ཉིད་གྲོགས་མེད་གཅིག་པུར་ལུས་རྒྱུ་དང༌། མཐའ་མ་རང་ཉིད་འཕུང་རྒྱུ་ལ་མེད་པ་འཛམ་གླིང་ལོ་རྒྱུས་ནང་བལྟས་ན་མཐོང་གསལ་རེད། ང་ཚོས་ཡ་རབས་དང༌། བཟང་པོ་བྱ་རྒྱུ་དེ་བོད་པའི་ཁྱད་ནོར་ཞིག་ཏུ་བརྩི་ཆོག་པ་ཡིན་པས་འདི་ལ་དོ་སྣང་དང༌། གཅེས་སྤྲས་བྱེད་དགོས།

ཕྱོགས་གཅིག་ནས་ང་ཚོས་སློབ་སྦྱོང་ལ་ཤུགས་བརྒྱབ་ནས་རྣམ་དཔྱོད་མཚན་ཉིད་ཚང་བ་ཞིག་ཡོང་ཐབས་བྱེད་དགོས་པ་དང༌། རྣམ་དཔྱོད་མཚན་ཉིད་ཚང་བ་དེ་བེད་སྤྱོད་ལེགས་ཉེས་ཇི་འདྲ་ཞིག་ལ་འགྲོ་མིན་ལྷག་བསམ་ལ་ལྟོས་ཀྱི་ཡོད། འཛམ་གླིང་ནང་ལེགས་ཉེས་ཡ་ཡུག་ཆེན་པོ་ཡོང་གི་ཡོད་པ་དེའི་རྒྱུ་རྐྱེན་མི་ལ་རྐང་བརྒྱ་ལག་བརྒྱ་ཡོད་ནས་བྱུང་བ་མིན། ལུས་པོའི་སྟོབས་ཤུགས་ལ་ཆ་བཞག་ན་དུད་འགྲོ་མི་ལས་སྟོབས་ཤུགས་ཆེ་བ་མང་པོ་ཡོད། མི་ཞེས་པ་སེམས་ཅན་འདྲ་འདྲའི་ནང་ནས་མི་འདྲ་བའི་ཁྱད་ཆོས་རྣམ་དཔྱོད་ཀྱི་ཐོག་ནས་ཡོང་གི་ཡོད་ན་ཡང༌། མིའི་རྣམ་དཔྱོད་གཅིག་པུས་འབྲས་བུ་བཟང་པོ་ཞིག་ཡོང་དང༌། ངན་པ་ཇི་ཡོང་ངེས་པ་མེད། འཛམ་གླིང་གི་ལོ་རྒྱུས་ནང་བལྟས་ན་མི་ལས་སྡོད་མ་ཚུགས་ཚ་བ་མེད།

དེ་ཡང་མི་མང་པོ་གསོད་རྒྱུའི་གོ་མཚོན་འདྲ་མིན་དེ་ལྟ་བུ་བཟོ་གི་ཡོད་པ་དང༌། ཡ་ང་སྙིང་རྗེ་མེད་པའི་བྱ་སྤྱོད་དེ་མིའི་ནང་ལ་ཡོང་གི་ཡོད། ཡང་མིའི་རྣམ་དཔྱོད་ཀྱི་ཐོག་ནས་སྤྱི་ཚོགས་ནང་རྒྱ་ཆེའི་ཕན་རླབས་ཆེན་པོ་ཡོང་བའི་ཕུགས་རྒྱང་རིང་པོའི་འཆར་གཞི་གཏིང་ནས་རླབས་ཆེན་གྱི་འཛུགས་སྐྲུན་ཁག་ཀྱང་མིའི་སྤྱི་ཚོགས་ནང་ཡོང་ཐུབ་ཀྱི་ཡོད་པ་རེད། དེ་གཉིས་ཀ་མིའི་རྣམ་དཔྱོད་ཀྱི་ཐོག་ནས་ཡོང་གི་ཡོད་པ་ལྟར། ཕན་གནོད་གང་དུ་འགྲོ་མིན་མིའི་ལྷག་བསམ་ལ་རག་ལུས་ཀྱི་ཡོད། དེས་ན་ཕན་པའི་བསམ་པ་ཞེས་པ་ནི་ཤིན་ཏུ་གལ་ཆེན་པོ་ཡིན། ཚང་མས་ཕྱོགས་གཅིག་ནས་ཤེས་ཡོན་ལ་དང་དོད་བྱས། ཕྱོགས་གཅིག་ནས་ཤེས་ཡོན་དེའི་རྒྱབ་འཁྱོག་པའི་ལྷག་བསམ་ལ་དོ་སྣང་བྱས་ཏེ་དེ་གཉིས་ཟུང་འབྲེལ་བྱུང་ན་སྤྱི་སྒེར། འཕྲལ་ཕུགས་གང་ལའང་ཕན་ཐོགས་ཆེན་པོ་ཡོང་གི་རེད། དེར་བརྟེན་ཚང་མས་ཧུར་ཐག་བྱེད་རོགས་བྱེད་བརྗོད་རྒྱུ་ཡིན།

ཇ༽ འཚེ་མེད་ཞི་བདེ་དང་། བཟང་སྤྱོད་ལ་ཆེ་མཐོང་།

ད་རེས་ང་ལ་བྱ་དགའ་གཟེངས་བསྟོད་ཐོབ་པ་དེས་སྐུལ་སློང་ལྟ་བུ་བྱས་ཏེ་གཞི་ནས་བཟང་པོའི་སྤྱོད་པ་དང༌། ལྷག་བསམ་ལ་འཛམ་གླིང་ཐོག་ཕྲན་བུའི་བརྩི་མཐོང་ཞིག་བྱུང་བ་རེད། ངས་གསར་འགོད་པ་དེ་དག་ལ་ང་ལ་གཟེངས་རྟགས་ཐོབ་པ་དེས་ང་སྒེར་ལ་དམིགས་བསལ་ཕན་གནོད་དེ་ཙམ་མི་འདུག ང་ལ་བྱ་དགའ་ཐོབ་རུང་མ་ཐོབ་རུང༌། ང་ནི་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག་རང་ཡིན། གཞན་གྱིས་ང་སངས་རྒྱས་རེད་ཟེར་ཡང་རུང༌། ཡང་ང་བདུད་རེད་ཟེར་ན་ཡང་ང་ལ་འཕར་ཆག་གང་ཡང་མེད། ད་ལྟ་ཕན་བོད་རིགས་གཙོ་བོར་གྱུར་པའི་སུ་དང་སུ་ལའང་གང་ཐུབ་ཅི་ཐུབ་ཀྱི་ཕན་ཐབས་བྱས་པ་ཡིན། ད་དུང་ང་མ་འཆི་བར་ཕན་ཐོགས་བྱ་རྒྱུའི་དམ་བཅའ་བཞག་ཡོད་ལ། གང་ཐུབ་ཐུབ་བྱེད་ཀྱི་ཡོད་པའི་ཁུལ་ཡིན། འོན་ཀྱང་བྱ་དགའ་དེས་འཛམ་གླིང་འདིའི་སྟེང་ཕན་པའི་བསམ་པ་དང༌། འཚེ་བ་མེད་པའི་བཟང་པོའི་སྤྱོད་པ་ལ་ཆེ་མཐོང་བྱས་པ་ཡིན་དུས་དེའི་ཐོག་ནས་འཛམ་གླིང་གི་མི་མང་པོ་ཞིག་ལ་ལམ་སྟོན་གསར་པ་ཞིག་ཡོང་རྒྱུར་ཕན་ཐོགས་ཏན་ཏན་ཡོང་གི་རེད་ཅེས་ཤོད་ཀྱི་ཡོད། ངས་མི་ལ་དེ་ལྟར་ཤོད་ཀྱི་ཡོད་ཀྱང༌། སྔོན་ལ་ང་རང་ཚོ་བོད་པའི་ནང་ནས་ཡ་རབས་བཟང་སྤྱོད་ལ་མིག་དཔེ་བལྟས་ནས་སོ་སོས་གང་ཐུབ་ཉམས་ལེན་བྱ་རྒྱུ་གལ་ཆེན་པོ་རེད། མ་གཞི་ཚང་མས་གང་ཡོང་བྱས་ནས་བོད་པར་དམིགས་བསལ་གྱི་མཐོང་ཚུལ་ཕྲན་བུ་མི་འདྲ་བ་ཞིག་ཡོང་གི་ཡོད། ད་དུང་ཡང་ཚང་མས་ང་ཚོའི་ཁྱད་ནོར་དེ་ངོ་ཤེས་པ་བྱས་ནས་མུ་མཐུད་འཛིན་རྒྱུ་གལ་ཆེན་པོ་རེད།

རྒན་པ་ཚོས་གོམས་གཤིས་བཟང་པོ་ཡོད་པ་དེ་ཚོ་མི་རབས་རྗེས་མ་ཚོར་རྒྱུན་འཇགས་བྱེད་ཐུབ་ཐབས་ལ་དམིགས་བསལ་གྱི་དོ་སྣང་བྱེད་དགོས། དགེ་རྒན་ཚོས་སློབ་གྲྭའི་ནང་སློབ་འཁྲིད་བྱས་ཏེ་རྣམ་དཔྱོད་ཡར་རྒྱས་འགྲོ་ཆེད་སློབ་གསོ་བཏང་བ་ཙམ་དུ་མ་ཟད། དགེ་རྒན་རང་ཉིད་ཀྱི་སྤྱོད་ལམ་ཐོག་ནས་ཕྲུ་གུ་ཚོར་ཡ་རབས་དང༌། གཞུང་བཟང་བྱེད་རྒྱུའི་དཔེ་མཚོན་བསྟན་རྒྱུ་གལ་ཆེན་པོ་འདུག དེ་བཞིན་ཁྱིམ་ཚང་སོ་སོའི་ནང་གི་ཕ་མ་སྤུན་མཆེད་ཚོའི་ཐོག་ནས་ཀྱང་ཕྲུ་གུ་ཚོའི་བསམ་བློའི་ནང་ཡ་རབས་སྤྱོད་བཟང་ཟེར་བ་དེ་མིའི་མི་ཚེའི་ནང་ལ་རིན་ཐང་ག་ཚོད་ཡོད་པ་ངོ་སྤྲོད་ཡང་ཡང་བྱེད་དགོས། སེམས་བཟང་པོ་དང༌། ཕན་སེམས་ཟེར་བ་དེ་སོ་སོ་རང་ཉིད་ཀྱི་མི་ཚེ་འདིའི་བདེ་སྐྱིད་དང་འབྲེལ་བ་ཆེན་པོ་ཡོད་པ་དང༌། དེ་བཞིན་སོ་སོའི་གཟུགས་པོའི་འཕྲོད་བསྟེན་ལའང་འབྲེལ་བ་ཆེན་པོ་ཡོད།

ཉ༽ ཆོས་ཚན་བགྲོ་གླེང་དང་། སེམས་ཀྱི་ནད་གཞི།

དཔེར་ན་ཉེ་དུས་ང་ཨ་རིར་འགྲོ་དོན་གཙོ་བོ་ཚན་རིག་པ་ཚོ་དང་གོ་བསྡུར་བྱེད་རྒྱུའི་ཚོགས་འདུ་ཁག་གཉིས་ཙམ་ཚོགས་པ་རེད། དེའི་ནང་ལ་མིའི་ཀླད་པ་དང༌། སེམས་ཀྱི་འབྲེལ་བའི་སྐོར་གོ་བསྡུར་བྱེད་རྒྱུ་གཅིག་དང༌། ཚོགས་འདུ་གཅིག་ལ་ཨ་རིའི་ནང་མིའི་སེམས་བདེ་མིན་གྱིས་རང་ཤི་རྒྱག་མཁན་དང༌། ཆང་དང་ཨ་རག་ཚོད་མེད་བཏུང་ནས་ལུས་པོ་ཆུད་ཟོས་ཕྱིན་པ་མང་པོ་ཞིག་ཡོང་གི་ཡོད་པ་དེ་ཚོར་བསམ་བློའི་ཞི་བདེ་ཡོང་ཐབས། སྤྱི་ཚོགས་ཀྱི་དཀའ་ངལ་སེལ་ཐབས་གང་འདྲ་བྱེད་དགོས་ཀྱི་ཡོད་མེད། དཀའ་ངལ་དེ་གང་གི་ཐོག་ནས་ཡོང་གི་ཡོད་མེད་ལ་གོ་བསྡུར་བྱ་རྒྱུ་རེད། དེའི་ཚོགས་འདུའི་སར་ཚན་རིག་པ་ཉམས་མྱོང་དང༌། ཤེས་ཡོན་ཡོད་པ་དེ་འདྲ་མང་པོ་སླེབས་འདུག དེ་ཚོ་དང་ཉིན་སྦྲེལ་ནས་སྐད་ཆ་ཤོད་དུས་སོ་སོའི་བསམ་ཚུལ་འགྲེལ་བཤད་འདྲ་མིན་མང་པོ་རྒྱག་གི་འདུག ཨ་རིའི་སྤྱི་ཚོགས་ནང་སེམས་ཀྱི་ན་ཚ་ཡོད་པ་དེ་མིའི་བརྒྱ་ཆ་ ༡༢ ནས་བརྒྱ་ཆ་ ༡༣ བར་ཟིན་གྱི་ཡོད་ལུགས་ཤོད་ཀྱི་འདུག ལུང་པ་ཡར་རྒྱས་ཤིན་ཏུ་ཆེན་པོ་ཡིན་པ་ལ་སེམས་ཀྱི་སྡུག་བསྔལ་ཡོད་པ་བརྒྱ་ ༡༢ ནས་ ༡༣ ཟེར་བ་དེ་ཚད་མཐོ་པོ་རེད། སེམས་ཀྱི་སྡུག་བསྔལ་གྱི་དཀའ་ངལ་མང་པོ་ཡོད་པ་དང༌། དེ་འདྲའི་དཀའ་ངལ་ཡོང་སའི་གཞི་རྐྱེན་གཙོ་བོ་དེ་བྱམས་བརྩེའི་རྣམ་འགྱུར་ཉུང་དྲགས་པས་བྱུང་ལུགས་ཤོད་ཀྱི་འདུག

དཔེར་ན། ཕ་མས་ཕྲུ་གུར་བྱམས་བརྩེའི་ལྟ་སྟངས་མ་ལྡེང་པ་དང༌། དེ་བཞིན་སྤྱི་ཚོགས་ནང་གཅིག་གིས་གཅིག་ལ་ཕན་རོགས་བྱ་རྒྱུའི་རྣམ་པ་མ་ལྡེང་པ། སོ་སོ་རང་ཉིད་གྲོགས་མེད་གཅིག་པུར་ལུས་པའི་རྣམ་པ་ཤུགས་ཆེ་ཡོད་པ་དེ་འདྲའི་རྐྱེན་གྱིས་སེམས་ཀྱི་ན་ཚ་ཡོང་གི་ཡོད། སྙིང་པོ་བྱམས་བརྩེའི་འཚོ་བས་མ་ལྡེང་སྟབས་སེམས་ཀྱི་སྡུག་བསྔལ་ཡོང་གི་ཡོད་པ་དང༌། སེམས་ནང་བདེ་བ་ཡོད་ན་ལུས་པོའི་འཕྲོད་བསྟེན་ལའང་ཕན་ཁྱད་ཆེན་པོ་ཡོད་པ་ཤོད་ཀྱི་འདུག དེ་ཆོས་ཀྱི་སྐད་ཆ་མ་རེད། དེང་སང་འཛམ་གླིང་ནང་དངོས་ཡོད་གནས་ཚུལ་ལ་མིའི་བདེ་སྐྱིད་དང༌། གཙོ་བོ་མིའི་གཟུགས་པོའི་འཕྲོད་བསྟེན་ཐོག་ཉམས་ཞིབ་གོ་བསྡུར་བྱས་པའི་མཐར་སེམས་ལ་རག་ཆེན་པོ་ལས་ཀྱི་ཡོད་པ་དང༌། སེམས་ཀྱི་བདེ་སྡུག་དེ་ཕན་གནོད་ཚབས་ཆེན་པོ་ཡོད། གཅིག་གིས་གཅིག་ལ་བརྟེན་ས་ཡོད་པ་དང༌། དོན་དམ་པའི་བློས་འགེལ་བྱེད་ས་ཇི་ཙམ་མང་བ་ཡོད་པ་དེ་ཙམ་གྱིས་མི་དེའི་སེམས་ངལ་དེ་ཙམ་ཉུང་བ་ཡོད་པ་དངོས་ཡོད་གནས་ཚུལ་ཆགས་ཡོད།

ལས་རྒྱུ་འབྲས་དང་ཚེ་འདི་ཕྱི་ཁས་བླངས་རུང་མ་བླངས་རུང༌། ཚེ་འདིར་མི་ཚེ་སྐྱིད་པོ་ཞིག་དགོས་ཀྱི་ཡོད་ན་ནད་བརྒྱ་སྨན་གཅིག་ལྟ་བུའི་རྩ་བ་ཕན་སེམས་བྱམས་བརྩེའི་འཚོ་བ་ལ་ཐུག་གི་ཡོད་པ་རེད། གསར་འགོད་པ་དང༌། ཚན་རིག་པ་དེ་དག་གིས་གོ་བ་གསར་པ་གང་ཞིག་བྱུང་ཞེས་འདྲི་སྐབས་ང་ལ་དེ་འདྲ་བྱུང་ཞེས་ཤོད་ཀྱི་ཡོད། ཡ་རབས་བྱ་རྒྱུ་ནི་མིའི་སྲོག་གི་སྙིང་པོ་རེད། དེ་གལ་ཆེན་པོ་འདུག ངས་བཤད་པ་དེ་རྣམས་སེམས་ལ་འཇགས་པ་བྱེད་དགོས།

ཏ༽ ནད་བརྒྱ་སྨན་གཅིག་དང་། བྱམས་བརྩེའི་འཚོ་བ།

ད་ལྟ་ང་ཚོ་དུས་ཚོད་གཉན་འཕྲང་ཞིག་འགྲིམ་པའི་དུས་སྐབས་ཡིན། ལྷ་སར་རྒྱ་མིའི་དམག་ཁྲིམས་དམ་པོ་ཞིག་ད་དུང་ཡང་བསྡད་ཡོད་པ་དང༌། མི་མང་པོ་ཞིག་རྒྱུག་བརྡུང་བཏང་ནས་ཤི་བ་དང༌། མང་པོ་ཞིག་བསད་པ། བཙོན་ལ་ཚུད་པ་མང་པོ་ཡོད་པ་དང༌། སྡུག་སྦྱོང་འོག་གྲོངས་པ་མང་པོ་ཡོད། རྒྱ་མིས་ཉེ་ཆར་ཡོངས་གྲགས་བྱས་ནས་བཤད་གསལ། ད་རེས་ཀྱི་ཟིང་ཆ་དེའི་ནང་མི་བཞི་བརྒྱ་ཙམ་འཛིན་བཟུང་བྱས་པ་དང༌། དེའི་ནང་ནས་མི་བརྒྱད་ཅུ་ཙམ་མ་གཏོགས་གློད་བཀྲོལ་བཏང་བ་ཡིན་ཞེས་བཤད་འདུག ད་དུང་མ་བཤད་པར་ལྐོད་གསོད་བཏང་བ་དང༌། འཛིན་བཟུང་ནང་ཡོད་པ་ག་ཚོད་ཡོད་དམ། སྟོང་ཕྲག་འགའ་ཤས་ཡོད་པ་ཐག་ཆོད་པ་རེད། བོད་ནང་དུ་ང་ཚོའི་མི་མང་ཚོས་དཀའ་སྡུག་དེ་ལྟ་བུ་མྱོང་གི་ཡོད་སྟབས། ང་ཚོ་འདིར་ཡོད་ཚང་མས་བོད་མི་རིགས་སྤྱི་པའི་ལས་འགན་ཚང་མར་འཁྲི་བ་མ་བརྗེད་པ་བྱས་ཏེ་ཚང་མས་ཧུར་ཐག་བྱ་རྒྱུ་ཤིན་ཏུ་གལ་ཆེན་པོ་རེད།

ཕྱི་ལོ་ ༡༩༦༠ རེ་གྲངས་ནས་མ་འོངས་པར་ལོ་བཅུ་བཅོ་ལྔའི་ནང་གང་འདྲ་ཆགས་གྲབས་ཡོད་མེད་ཚོད་དཔག་ཐུབ་པ་ཁག་པོ་རེད། ཡིན་ནའང་ཚང་མས་སེམས་ཤུགས་བཅངས་ནས་ཞུམ་པ་མེད་པའི་ཧུར་སྐྱེད་བྱས་པ་རེད། བྱས་པའི་གྲུབ་འབྲས་ཀྱིས་ང་ཚོ་བོད་པའི་སེམས་ཤུགས་ཤི་ཐུབ་མེད། ང་ཚོས་རིག་པ་བསྒྲིམས་ནས་བསྡད་པའི་ལག་རྗེས་ལ་ཕྱོགས་གང་ས་ནས་དོ་སྣང་གསར་པ་ཞིག་རང་བཞིན་གྱིས་ཆགས་པ་འདིར། ད་ལྟ་ང་ཚོས་ལོངས་སྤྱད་ནས་བསྡད་ཡོད། ཕྱོགས་གཅིག་ནས་ང་ཚོ་བོད་པས་དཀའ་ལས་བརྒྱབ་པའི་ལས་རྗེས་ཧུར་སྐྱེད་བྱས་པ་རེད། བྱས་པའི་གྲུབ་འབྲས་ཀྱིས་ང་ཚོ་བོད་པའི་སེམས་ཤུགས་ཤི་ཐུབ་མེད། ང་ཚོས་རིག་པ་བསྒྲིམས་ནས་བསྡད་པའི་ལག་རྗེས་ལ་ཕྱོགས་གང་ས་ནས་དོ་སྣང་གསར་པ་ཞིག་རང་བཞིན་གྱིས་ཆགས་པ་འདིར། ད་ལྟ་ང་ཚོས་ལོངས་སྤྱད་ནས་བསྡད་ཡོད། ཕྱོགས་གཅིག་ནས་ང་ཚོ་བོད་པས་དཀའ་ལས་བརྒྱབ་པའི་ལག་རྗེས་རེད་ལ། ཕྱོགས་གཉིས་ནས་རྒྱ་ནག་གི་བྱ་སྤྱོད་རང་གིས་རང་ལ་བྱིན་གྱིས་བརླབས་ཞེས་པ་ལྟར་སོ་སོའི་ཞབས་འདྲེན་སོ་སོས་ཞུས་པ་རེད།

མ་གཞི་ང་ཚོ་མི་གཅིག་པ་ཡིན་པས་རྗེས་སུ་ཡི་རངས་བྱས་པས་མི་འགྲིགས་ཀྱང༌། ད་ཕན་རྒྱ་མིས་འཛམ་གླིང་ནང་བཅོས་མའི་གདོང་བསྟན་ནས་རྒྱ་མིར་མིང་མཐོང་བཟང་པོ་ཞིག་བྱུང་རོགས་བྱས་ན་བསམས་ནས་འབད་བརྩོན་དངོས་ཤུགས་བརྒྱུད་གསུམ་གང་ཡོང་ཅི་ཡོང་བྱས་པ་དེ་རྣམས་ཉིན་གཅིག་ནང་མེད་པ་བཟོས་པ་རེད། དེ་ཡང་ཡ་ང་བག་ཚ་མེད་པའི་སྒོ་ནས་སོ་སོའི་རང་མདོག་རྗེན་པ་གསལ་པོར་བསྟན་པ་རེད། ང་ཚོ་བོད་པའི་ངོས་ནས་ལྷག་བསམ་རྣམ་དག་དང༌། དྲང་བདེན་གཞུང་བཟང་གི་མི་རིགས་ཤིག་ཡིན་པའི་མཚན་མ་ཇེ་བཟང་ཇེ་བཟང་དུ་ཕྱིན་པ་དང༌། མངོན་གསལ་དོད་དུ་ཕྱིན། རྒྱ་ཕྱོགས་ནས་སོ་སོའི་ཞབས་འདྲེན་ཞུ་སྟངས་ཇེ་གསལ་དུ་ཕྱིན་པ་དེ་གཉིས་འཛོམས་ནས་བོད་པའི་སྤྱི་དོན་ཐོག་དེ་སྔོན་དང་མི་འདྲ་བའི་དེང་སང་བཟང་ཕྱོགས་སུ་འགྱུར་གྱི་ཡོད། དེ་འདྲའི་གནས་ཚུལ་ལ་བརྟེན་ང་རང་ཚོས་སེམས་ཞུམ་པ་དང༌། སྒྱིད་ལུག་མ་བྱས་པར་ད་དུང་ཚང་མས་སྙིང་ལ་རུས་པ་བཅུག་སྟེ་དཀའ་ལས་མུ་མཐུད་རྒྱག་རྒྱུ་གལ་ཆེན་པོ་རེད། ཚང་མས་ཧུར་ཐག་བྱེད་རོགས་བྱེད་ཟེར་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།